
Niekas neįstengė užmigti. Išaušus bus nuleisti desantiniai kateriai, ir 
pirmoji puolimo grandis per bangas priplauks prie Anopopėjaus salos, 
o paskui briste bėgs į krantą. Visame laive, visame konvojuje aliai vie- 
nas žinojo, kad po keleto valandų kai kurie iš jų bus nebegyvi. 


Kareivis tįso ant gulto, užsimerkia, bet miegas jo neima. Aplink save 
tarsi bangų mūšą girdi snūduriuojančių vyrų murmesį. 

— Aš to nedarysiu, aš to nedarysiu! — apsisapnavęs šūkteli kažkuris, 
ir kareivis atsimerkia, iš lėto apžvelgia triumą, ir jo žvilgsnis pasiklys- 
ta painiame kabančių gultų, nuogų kūnų ir kadaruojančios amunicijos 
raizgyne. 

Nusprendęs eiti į tualetą, keiksnodamas rangosi, sėdasi ir nuleidžia 
kojas nuo gulto, pečiais įsiremdamas į plieninį kabamojo gulto vamzdį. 
Atsidusęs siekia prie stovo pririštų batų, palengva aunasi. Iš penkių gultų 
eilių jo gultas antras nuo viršaus, ir jis prietamsoje apgraibomis leidžia- 
si žemyn, saugodamasis užminti ant žmogaus kuriame nors apatiniame 
gulte. Atsidūręs ant grindų braunasi per maišų ir kuprinių sąvartyną, už- 
kliūva už šautuvo, suka link pertvaros durų. Pereina per kitą triumą, kurio 
takas taip pat visko priverstas, ir pagaliau įeina į tualetą. 

Viduje pilna garų. Dar ir dabar kažkas tebesimaudo vieninteliame 
gėlo vandens duše, kuris užimtas nuo tos minutės, kai kareiviai sulipo 
į laivą. Kareivis praeina pro būrelius, lošiančius kauliukais nenaudoja- 
mose jūros vandens dušų kabinose, ir sėdasi ant šlapių suskilusių išvie- 
tės lentų. Užmiršo pasiimti cigaretes, todėl iškaulija vieną iš netoliese 
sėdinčio žmogaus. Rūko žiūrėdamas į nuorūkom nusėtas juodas šlapias 
grindis, klausydamasis, kaip išvietės dėžėje žliugsi vanduo. Tiesą sa- 
kant, ateiti reikalo nebuvo, tačiau sėdi kaip sėdėjęs ant dėžės, kadangi 
čia vėsiau ir išvietės kvapas — sūraus vandens, chloro, nykiai šaltas drė- 
gno metalo kvapas — ne toks slogus kaip troškus prakaito dvokas triu- 
muose, kur miega kareiviai. Kareivis sėdi ilgai, paskui iš lėto stojasi, 

užsitempia žalias darbines kelnes, galvodamas, kaip grįžęs brausis prie 
savo gulto. Žino, kad gulės laukdamas išauštant, ir taria sau: „Verčiau 
jau būtų laikas keltis, velniai nematę, verčiau jau būtų laikas keltis.“ O 
pakeliui į triumą prisimena vieną ankstų rytą vaikystėje, kai taip pat gu- 
lėjo praleidęs bemiegę naktį, nes buvo jo gimimo diena ir motina buvo 
pažadėjusi vaišes. 


Dar pavakary Vilsonas, Galageris ir štabo seržantas Kroftas su pora 
štabo pasiuntinių sėdo lošti pokerio, septynių kortų studo. Jie užsiėmė 
vienintelę laisvą vietą triume, kur buvo įmanoma įžiūrėti kortas užge- 
sinus šviesą. Tačiau ir čia turėjo Žlibinti prisimerkę, nes vienintelė de- 
ganti lemputė ties trapu buvo mėlyna ir buvo sunku atskirti juodąsias 
kortas nuo raudonųjų. Jie lošė jau daug valandų ir dabar buvo ganėtinai 
apduję. Gavę prastas kortas pinigus statė automatiškai, beveik nesą- 
moningai. 

Vilsonui nuo pat pradžios neblogai sekėsi, tačiau vienu tarpu ėmė 
sektis tiesiog nepaprastai, ir jis tris kartus iš eilės susišlavė banką. Jo 
nuotaika buvo kuo puikiausia. Ant grindų tarp sukryžiuotų kojų gulėjo 
nerūpestingai, be tvarkos sumestų Australijos svarų krūvelė, ir jis net 
neskaičiavęs, nes skaičiuoti buvo blogas ženklas, jautė, jog yra išlošęs 
arti šimto svarų. Gerklę geismingai kuteno gumulas, kaip visada gavus 
ko nors gausiai. 

— Žinok, — pusbalsiu pietietiška tarsena pasakė jis Kroftui, — šitie 
suknisti svarai man peilis. Niekaip nemoku apskaičiuot, kiek ten šilingų 
ir pensų. Australiokam kas, jie Žino mintinai. 

Kroftas neatsiliepė. Jis šiek tiek pralošinėjo, bet labiausiai širdo dėl 
to, kad visą vakarą kortos kaip neina, taip neina. 

— Pasakė! — paniekinamai burbtelėjo Galageris. — Kai tau taip sekasi, 
nėra reikalo skaičiuot. Tik leteną ištiesei ir šluok. 

Vilsonas nusijuokė. 

— Gerai sakai, brol, leteną, ir dar labai plačią. 

Jis vėl nevaržomai, linksmai it vaikas nusikvatojo ir ėmė dalyti 
kortas. Buvo jis drūtas kokių trisdešimties metų vyras su gražia rusvų 
plaukų ševeliūra, sveiko rausvo dailių stambių bruožų veido. Prie jo 
nederėjo tik apskriti akiniai sidabriniais rėmeliais, iš pirmo žvilgsnio 
darantys mokyto ar bent jau galvoto žmogaus įspūdį. Dalijamos kortos 
jam maloniai dirgino pirštus. Jis svajojo išgerti ir gailestavo, kad, turė- 
damas šitiek pinigų, negali nusipirkti nė pintos. 

— Žinokit, — kvatodamas tarė jis, — nors gyvenime esu tiek ir tiek 
išgėręs, gėralo skonį prisimenu tik atsikimšęs buteliuką. — Laikydamas 
rankoje kortą, minutėlę susimąstė, tada tylomis nusijuokė. — Tas pat, 
kas su moterim. Sakykim, turi gerą moterį, iš jos gauni kada panorėjęs 
ir visai užmiršti, kaip gyvenai be jos. O likęs be moteries vargiai be- 
prisimeni jos putę. Turėjau tokią moterytę priemiesty, mano draugelio 
žmona buvo, dulkindavos kaip pašėlus. Iš visų moterų, kiek turėjau, 
šitos vienos pupos negalių užmiršt. — Pagarbiai patylėjo, atkala ranka 
perbraukė sau per iškilią kaktą, per auksaspalvius plaukus ir džiugiai 
nusijuokė. — Vaje, — pusbalsiu tarė, — tai saldumas buvo putės! Gyvas 
medutis. — Padavė kiekvienam po dvi apverstas kortas, tada po vieną 
atverstą. 

Šįsyk Vilsonas gavo prastas kortas ir, įdėjęs į banką, kadangi buvo 
riebiai išlošęs, jis supasavo. Kampanijai pasibaigus, tarė sau, reikės 
sugalvot, kaip pasigamint gėralo. Vienas toks valgyklos seržantas iš 
trečiosios kuopos, pardavinėdamas gėralą po penkis svarus už kvor- 
tą, susikrovė gerus du tūkstančius svarų. Reikia tik cukraus, mielių ir 
konservuotų persikų ar abrikosų. Įsisvajojusiam krūtinę užliejo svaigi 
šiluma. O galima pasigamint ir dar pigiau. Antai, prisiminė, pusbrolis 
Edas gamindavo gėralą iš sirupo su razinom ir niekas nespjaudavo. 

Akimirką Vilsonas apniuko. Norint pasigamint reikės kurią naktį 
pasivogt iš valgyklos palapinės visa, ko reikia, be to, rast, kur visa tai 
dienai kitai paslėpt. Paskui susirast atokų kampelį raugui laikyt. Ne per 
arti bivako, kad kas netyčia neužkluptų, bet ir ne per toliausia, kad už- 
sinorėjęs galėtum staigiai truputį įsivarvint. 

Bus daug vargo su tuo reikalu, kol kampanija baigsis ir jie įsikurs 
nuolatiniame bivake. O tai atsitiks gana negreit. Gali užtrukt tris ar ke- 
turis mėnesius. Vilsonas suirzo. Jei tarnaudamas kariuomenėj nori sau 
ko nors susikombinuot, turi gerokai pasukt galvą. 

Galageris šiame lošime irgi greit supasavo ir dabar su apmaudu 
dėbsojo į Vilsoną. Kažkoks priekvailis skurdžius pietietis, įsivaizduo- 
kit, susišlavė didžiausius bankus. Galagerį graužė sąžinė. Buvo pralo- 
šęs mažiausiai trisdešimt svarų, beveik šimtą dolerių, ir nors didžią- 
ją pinigų dalį buvo išsilošęs kelionės metu, dėl to nesijautė ramiau. 
Galvojo apie žmoną Merę, dabar jau septintą mėnesį nėščią, bandė 
prisiminti, kaip ji atrodo. Tačiau visos tos mintys nesušvelnino kaltės 
jausmo. Kaip galima taip švaistyt pinigus, kuriuos privalėjai nusiųst 
jai? Jį apėmė pažįstamas aitrus kartėlis; viskas man anksčiau ar vėliau 

išvirsta į bloga. Jis sukando dantis. Kaip besistengtum, kaip sunkiai 
bedirbtum, vis vien lieki ant ledo. Kartėlis dar labiau paaštrėjo, minutę 
užliejo jį visą. Jis kažko norėjo, kažką jautė, kažkas jį vis erzino, bet 
nesidavė apčiuopiamas. Galageris pažvelgė į viena iš štabo pasiuntinių. 
Levį, pašantį kortas, ir nurijo sprangias seiles. Tam žydui velniškai se- 
kėsi, ir kartėlį ūmai pakeitė pyktis, sugniaužė gerklę ir išsiveržė slopiu, 
drebančiu balsu liejamais keiksmais. 

— Gerai jau, gerai, — tarė jis, — baik krušt tas kortas, velniai rautų, 
lošiam. 

Levis, pakėlęs galvą, mėgdžiodamas jo, Bostono airio, tarseną, at- 
siliepė: 

— Geraai jau, nebekruušiu, loošiam. 

— Juokdarys, velniai rautų, — lyg ir sau burbtelėjo Galageris. 

Buvo jis nedidukas, lieso raumeningo kūno, iš pažiūros užsispyręs 
ir surūgęs. Toksai buvo ir veidas, smulkus ir negražus, nusėtas stambių 
spuogų paliktais raupais, gumburiuotas, su violetiniais lopinėliais. Gal 
dėl tų dėmių, o gal dėl ilgos airiškos nosies, niršiai pakrypusios į šoną, 
visąlaik atrodė piktas. O buvo jis tik dvidešimt ketverių. 

Prieš save turėjo atverstą čirvų septynakę. Atsargiai dirstelėjo į ki- 
tas dvi apverstas kortas, pamatė, kad irgi čirvai, ir jam sužibo vilties 
kibirkštėlė. Visą vakarą nebuvo gavęs vienos rūšies kortų ir spėjo, kad 
dabar turėtų gauti. „Net ir jie manęs šįsyk neapšmauks“, - pagalvojo. 

Vilsonas pastatė svarą, Galageris padidino statymą. 

— Na ką, sumetam padorų banką, — suniurzgė jis. 

Kroftas su Leviu prisidėjo, o kai antrasis pasiuntinys supasavo, Ga- 
lageris pasijuto apgautas. 

— Kas yr? — tarė jis. — Į kelnes dedi? Ar šiaip, ar taip tau ryt ištaškys 
makaulę. 

Jo žodžius užgožė banknotų čežėjimas ant sulankstytos antklodės, 
aplink kurią susėdę lošė, tačiau jį šalčiu nupurtė nerimas, lyg būtų pikt- 
žodžiavęs. „Sveika, Marija, Dievo motina...“ — keletą kartų pakartojo 
sau po nosim, įsivaizdavęs save tįsantį pakrantėje su kruvina koše vir- 
tusia galva. 

Kita jam tekusi korta buvo pikas. Ar mano kūną parsiųstų namo, 
svarstė jis, ir ar Merė ateitų prie mano kapo? Savigailos jausmas buvo 
saldus. Akimirką jis panūdo išvysti užuojautą žmonos akyse. Ji mane 
supranta, tarė sau, tačiau bandydamas galvoti apie ją, matė ne ją, o „Ma- 
rijos... motinos...“ paveikslą, išlikusį atmintyje iš parapijos mokykloje 

nusipirktų atvirukų su religinių paveikslų reprodukcijomis. Kaip atrodo 
Merė, mano pati? Stengėsi prisiminti, mintyse tiksliai atkurti jos veidą. 
Tačiau šiuo metu neįstengė; veidas tirpo tarsi primiršta dainos melodija, 
pereinanti į kitas. žinomesnes melodijas. 

Kita jam tekusi korta buvo čirvas. Vadinasi, turiu keturis čirvus ir 
dar dvi galimybes gauti penktą. Nerimas atslūgo, jį pakeitė gyvas susi- 
domėjimas lošimu. Jis apsižvalgė. Levis padėjo kortas net neprasidėjus 
statymams, o prieš Kroftą gulėjo dvi atverstos dešimtakės. Kroftas pa- 
statė du svarus, ir Galageris nusprendė, jog jis turi ir dar vieną dešimta- 
kę. Jei Kroftas nieko geresnio negaus, o Galageris buvo tikras, kad jis 
negaus, tuomet jis, Galageris, su savo spalva prieš Kroftą laimės. 

Vilsonas prunkštelėjo ir apgraibomis surinko reikiamus pinigus. Nu- 
metęs ant antklodės tarė: 

— Riebus bankas bus. 

Galageris, apčiupinėjęs paskutinius kelis banknotus, sau tarė, kad tai 
paskutinė proga atsigriebti. 

— Keliu, - burbtelėjo jis ir staiga supanikavo. Priešais Vilsoną gulėjo 
trys atversti pikai. Kaip aš iki šiol nepastebėjau? Sekasi jam! 

Galagerio statymo niekas nepermušė, ir jis apsiramino. Vilsonas 
spalvos dar nesurinkęs. Kol kas jų šansai lygūs, o gali būt, kad daugiau 
pikų Vilsonas paslėpęs neturi; gal jis renka visai kitokią kombinaciją. 
Galageris vylėsi, jog per kitą ratą jie nuo statymo nesusilaikys. Buvo 
pasiryžęs kelti iki paskutinio svaro. 

Atvertus dar po vieną kortą štabo seržantas Kroftas pažvalėjo. Iki 
tol jis žaidė abejingai, tačiau dabar, gavęs septynakę, turėjo dvi poras. 
Tą akimirką jis staiga pajuto tvirtą įsitikinimą, kad išloš banką. Jis 
kažkaip nujautė, kad gaus septynakę arba dešimtakę ir turės pilną tro- 
bą. Kroftas tuo nė kiek neabejojo. Toks aiškus įsitikinimas turi kažką 
reikšti. Paprastai jis lošdavo pokerį stropiai pasverdamas galimybes 
gauti tam tikrą kortą bei atsižvelgdamas į tai, su kuo lošia. Tačiau po- 
keris jį traukė būtent dėl tam tikros rizikos. Kad ir ką darytų, jis steng- 
davosi kuo geriau pasiruošti, panaudoti visus įgūdžius, tačiau žinoda- 
vo, kad galų gale viską lems sėkmė. Jam tai buvo priimtina. Jis buvo 
giliai įsitikinęs, kad kas bebūtų, laimė bus jo pusėje, ir štai dabar, visą 
vakarą gavęs nereikšmingas kortas, pagaliau surinko ganėtinai stiprią 
kombinaciją. 

Galageris gavo dar vieną čirvą, ir Kroftas spėjo, kad šis renka spal- 
vą. Vilsonui tekęs būgnas prie trijų pikų nepritiko, tačiau Kroftas spėjo, 

kad spalvą jis jau turi ir todėl nesijaudina. Kroftas visuomet stebėdavo- 
si, kaip klastingai Vilsonas, toksai geraširdis, nerūpestingas, lošia. 

— Statau du svarus, - tarstelėjo Kroftas. 

Vilsonas įmetė į banką du svarus. ir čia Galageris padidino statymą. 

— Ir dar du. 

Kroftas nusprendė, kad Galageris turi spalvą. Jis tvarkingai paklojo 
ant antklodės keturis svarus. 

— Aš irgi prisidedu, — balsas išdavė pasitenkinimą lošimo įtampa. 

Vilsonas džiugiai prajuko. 

— Riebus bankas bus, velniai griebtų, — tarė jis. — Turėčiau pasuot, 
bet negaliu, kaip rūpi pamatyt paskutinę kortą. 

Dabar Kroftas buvo įsitikinęs, jog ir Vilsonas turi spalvą. Matė, kad 
Galageris dvejoja — vienas iš Vilsono pikų buvo tūzas. 

— Keliu, — su nevilties gaidele tarė Galageris. 

Jei turėčiau pilną trobą, tarė sau Kroftas, nenusileisčiau Galageriui 
kad ir visą naktį, bet dabar geriau pataupyti pinigus paskutiniam ratui. 

Jis užmetė ant pinigų krūvos dar du svarus, tą pat padarė ir Vilsonas. 
Levis visiems padalijo po apverstą paskutinę kortą. Tvardydamas jau- 
dulį, Kroftas apžvelgė apytamsį triumą, keliais aukštais nusidriekusias 
gultų eiles. Stebėjo, kaip vienas kareivis neatsibusdamas verčiasi ant 
kito šono. O po to pakėlė paskutinę kortą. Penkakė. Suglumęs ėmė lėtai 
pašyti savo kortas, niekaip negalėdamas patikėti, kad šitaip apsišovė. 
Su pasibjaurėjimu metė kortas ant antklodės, net nepareikalavęs, kad 
Vilsonas parodytų savąsias. Juto, jog ima niršti. Tylomis stebėjo, kaip 
tiedu stato, matė, kad Galageris padeda paskutinį banknotą. 
Ką gi tu turi, berneli? 

Galageris buvo paniuręs tarytum žinotų, kad praloš. 

— Ką turtu, tą, velniai rautų, — čirvus su valetu. 

Vilsonas atsiduso. 

— Man labai gaila, berneli, bet mano spalva viršesnė — pikai su šituo 
bulium, — jis bakstelėjo į tūzą. 

Galageris keletą sekundžių tylėjo, tačiau tamsūs veido gumbai ėmė 
darytis violetiniai. Paskui jis ūmai trūkte pratrūko: 

— Jau kad sekasi šunsnukiui, tai sekasi, paskutinius pinigus susigro- 
bė, — jis net drebėjo iš apmaudo. 

Kareivis guolyje prie liuko pasirėmė ant alkūnės ir piktai sušuko: 

— Po velnių, užčiaupkit srėbtuves, duokit pamiegot! 

— Atsiknisk! — riktelėjo Galageris. 

— Sakau, vyrai, ar nebaigsit! 

Kroftas pakilo. Buvo jis liesas, vidutinio ūgio, tačiau tokios tiesios 
laikysenos, kad atrodė aukštas. Siauras trikampis veidas mėlynos lem- 
putės šviesoje buvo be jokios išraiškos, nekrustelėjo nei nedidelis kietas 
smakras, nei įdubę standūs žandai, nei tiesi trumpa nosis. Šviesa su- 
stiprino retų juodų plaukų indigo atspalvį, o ledinės akys buvo ryškiai 
mėlynos. 

— Klausyk, eilini, — šaltu lygiu balsu tarė jis, — baik šakotis. Mes 
lošim, velniai rautų, kaip norėsim, 0 jeigu pačiam nepatinka, niekuo 
negalim padėt, nebent norėtum susiimt su mumis keturiais. 

Kareivis ant gulto kažką sumurmėjo, ir Kroftas, nenuleisdamas nuo 
j0 akių, pridūrė: 

— Jeigu pačiam labai niežti nagus, gali susiimt su manim. 

Jis tarė žodžius tyliai, bet aiškiai, su vos juntamu pietietišku akcentu. 
Vilsonas atidžiai jį stebėjo. 

Šįkart nepatenkintasis kareivis ničnieko neatsakė, ir Krofias, nežy- 
miai šyptelėjęs, atsisėdo. 

— Priekabių ieškai, kad tik pasimušt, vyruti, — tarė jam Vilsonas. 

— Man nepatiko to berno tonas, — nukirto Kroftas. 

Vilsonas gūžtelėjo pečiais. 

— Tai ką, tęsiam, — pasiūlė jis. 

— Aš nebelošiu, — pasakė Galageris. 

Vilsonui sugedo nuotaika. Jokio malonumo, galvojo jis, išlošt iš žmo- 
gaus paskutinius pinigus. Galageris apskritai neblogas vaikinas, o kai su 
juo pragyventa trys mėnesiai vienoj palapinėj, dvigubai nesmagiau. 

— Klausyk, bičiuli, — pasiūlė jis, — nėra ko nutraukt lošimą tik dėl to, 
kad pristigai pinigų. Galiu keletą svarų paskolint. 

— Ne, aš nebelošiu, — piktai pakartojo Galageris. 

Vilsonas vėl gūžtelėjo pečiais. Jis nesuprato tokių žmonių kaip Krof- 
tas ir Galageris, taip liguistai įsijaučiančių į pokerį. Jam pačiam patiko 
lošti, be to, iki ryto daugiau beveik nebuvo kas veikia, tačiau lošimas jo 
taip mirtinai nejaudino. Kas be ko, smagu, kai prieš tave krūva pinigų, 
bet smagiau būtų išsigerti. Ar užlaužt kokią bobikę. Jis liūdnai tyliai 
susijuokė. Rasi tu čia bobikę. 


Galiausiai Rudžiui pabodo drybsoti ant gulto, ir jis prasmuko pro sar- 
gybinį ir užlipo ant denio. Oras jam, taip ilgai prabuvusiam triume, 

pasirodė šaltokas. Giliai alsuodamas Rudis patamsy kelias sekundes at- 
sargiai slinko, kol išryškėjo daiktų kontūrai. Ant denio kabinų ir įrangos 
mėnuo liejo dulsvai žvilgantį sidabrą. Dairydamasis aplinkui Rudis da- 
bar girdėjo duslų sraigtų ūžesį, jautė lėtą, santūrų laivo siūbavimą, kurį 
triume liudijo tik gulto drebėjimas. Jo nuotaika pasitaisė, kadangi ant 
denio beveik nebuvo nė gyvos dvasios. Prie artimiausio pabūklo budėjo 
jūreivis, tačiau, palyginti su triumu, čia jauteisi vienui vienas. 

Rudis nuėjo prie turėklo ir įsižiūrėjo į jūrą. Laivas dabar beveik ne- 
judėjo, ir visas konvojus, atrodė, slenka per vandenį sulėtėjęs, neryžtin- 
gai, tarsi pėdsakus pametę medžiokliniai šunys. Toli horizonte kalvagū- 
brio linija kilo stačiai iki kalno viršūnės, tada žemėjančiomis kalvomis 
leidosi iki vandens. Jis nusprendė, kad tai Anopopėjus, ir gūžtelėjo pe- 
čiais. Koks skirtumas? Visos salos panašios. 

Abejingai, nieko nesitikėdamas, pagalvojo apie ateinančią savai- 
tę. Rytoj, kai jie išsilaipins pakrantėje, kojos bus šlapios, o batai pilni 
smėlio. Reikės vieną po kito iškrauti desantinius katerius, dėžę po dė- 
žės nešti ant kranto ir mesti į krūvą. Galgi lydės sėkmė ir neapšaudys 
japų artilerija ir netykos daugybė snaiperių. Jį užgulė slogi baimė. Šita 
kampanija, po jos dar viena ir dar viena, ir taip be galo. Niūriai dėbso- 
damas į vandenį, visais ilgo lieso kūno sąnariais jausdamas silpnumą, 
jis pamaigė sau sprandą. Buvo pirma valanda nakties. Po trijų valandų 
prabils patrankos, ir kareiviai paskubomis ris karštą, šleikštų pusrytį. 

Ir nieko čia nepadarysi, tik stumk dieną po dienos. Jų būriui pasise- 
kė — bent jau dėl rytdienos. Kokią savaitę užtruks, kol įsikurs pakrantė- 
je, prasidės visų nepažįstamų takų žvalgyba, ir kampanija įeis į pažįs- 
tamas, pakenčiamas vėžes. Jis dar kartą nusispjovė ir bukais randuotais 
pirštais pamaigė sutinusius, gumbuotus kitos rankos krumplius. 

Turėklų fone jo profilio siluetas susidėjo tik iš stambaus nosies gum- 
buro ir ilgos nukarusios žiaunos, tačiau tai buvo apgaulingas vaizdas, 
nes mėnesienoje nesimatė, kokia raudona jo oda ir rusvi plaukai. Jo vei- 
das visąlaik atrodė lyg apšutintas ir piktas, ir tiktai akys buvo romios, 
melsvos, apsuptos raukšlelių ir strazdanų voratinklio. Jam juokiantis 
pasirodydavo dantys, stambūs, pageltę ir kreivi, o šiurkštus gerklinis 
juokas skambėdavo paniekinamai ir nevaržomai džiugiai. Visas jo kū- 
nas buvo kaulėtas ir gumbuotas ir, nors ūgio buvo daugiau kaip šešių 
pėdų, svėrė ne daugiau kaip pusantro šimto svarų. 

Jis pasikasė pilvą, minutėlę glostinėjo, tada liovėsi. Buvo pamiršęs 
gelbėjimosi liemenę. Nevalingai pagalvojo, kad reikėtų grįžti į triumą 

ir pasiimti, ir supyko ant savęs. ,„Prakeikimas ta kariuomenė, bijai žmo- 
gus ir šonan žvilgtelėt.“ Jis nusispjovė. „Tik ir žiūrėk, kad nepamirš- 
tum, kas tau prisakyta.“ Vis dėlto minutėlę dvejojo, ar eiti pasiimti, ar 
ne, paskui nusišiepė. „Et, jeigu skirta mirt, tai ir mirsi.“ 

Šitaip jis sykį pasakė Henesiui, vaikinukui, paskirtam į žvalgų būrį 
kelios savaitės prieš divizijos specialios paskirties būriui išplaukiant at- 
likti šios desantinės operacijos. ,,Henesiui, štai kam turėtų gelbėjimosi 
liemenė rūpėt“, — dabar pagalvojo jis. 

Vieną naktį jiedu abu buvo ant denio, kai pasigirdo oro pavojaus 
signalas, ir jie sutūpė po gelbėjimosi plaustu ir stebėjo, kaip konvojaus 
laivai iriasi per juodą vandenį, 0 artimiausiame iš jų artileristai stovi įsi- 
tempę prie pabūklo uokso. Juos atakavo naikintuvas „Zero“, ir keliolika 
prožektorių stengėsi jį pagauti. Dangų raižė šimtai raudonais lankais 
trasuojančių sviedinių brėžių. Reginys visiškai skyrėsi nuo anksčiau 
matyto mūšio — nei karščio, nei nuovargio, gražus ir nerealus tarsi spal- 
votas filmas ar nuotrauka kalendoriuje. Jis žiūrėjo grožėdamasis ir net 
nekrūptelėjo, kai už kelių šimtų jardų nuo laivo sprogo bomba ir virš 
vandens ištryško gelsvos šviesos vėduoklė. 

Ir čia Henesis jam numušė ūpą. 

— Velnias, ką prisiminiau, — tarė jis. 

—Oką? 

— Gelbėjimosi liemenė nepripūsta. 

Rudis nusikvatojo: 

— Žinai ką? Kai laivas ims skęst, įsitverk riebios žiurkės ir išplauksi 
krantan. 

— Ne, aš rimtai. Velnias, reikia prisipūst. 

Jis pasigrabaliojo patamsy, susirado guminį vamzdelį ir prisipūtė lie- 
menę. Rudį bežiūrint ėmė juokas. Koks jis dar vaikas! Visi dabartiniai 
naujokai, vaikeliai, nori laikytis taisyklių. Rudžiui net graudu pasidarė. 

— Dabar viskam pasiruošęs, Henesi, ką? 

— Klausyk, — išdidžiai tarė Henesis, — aš nenoriu rizikuot. O jeigu 
pataikys į laivą? Neketinu nepasiruošęs šokt į vandenį. 

Dabar tolumoje lėtai tarytum milžiniškas laivas slinko Anopopėjaus 
krantas. Taip, Henesis į vandenį nepasiruošęs nešoks. Jis iš tų vaikinų, 
kurie kaupia pinigus vestuvėms dar neturėdami panos. Štai kaip būna, 
kai laikaisi taisyklių. 

Jis persilenkė per turėklus ir pažvelgė į vandenį. Nors laivas atrodė ne- 
judąs, vanduo kilvateryje sruvo sparčiai. Mėnulis slėpėsi už debesies, ir 

vanduo atrodė tamsus ir grėsmingas, baugiai gilus. Laivą iš šonų supo 
kažkas panašaus į aureolę, tačiau už penkiasdešimties jardų juodavo 
tamsa, tokia didžiulė, tokia tiršta, kad nebuvo įmanoma įžiūrėti Ano- 
popėjaus kalnų grandinės. Vanduo sruvo putodamas tirštomis geltono- 
mis putomis, sūkuriuojančiomis ir šokčiojančiomis ant laivo keliamų 
bangų. Po kurio laiko Rudį apėmė graudus gailestis — toks, kad atrodo, 
jog viską supranti, žinai, ko žmonės trokšta, bet negauna. Pirmą kartą 
per daugelį metų jis prisiminė, kaip žiemą prieblandoje grįždavo iš ka- 
syklos namo, išblyškęs ir murzinas sniego fone, įeidavo į vidų, motina 
paniurusi paduodavo valgyti ir jis tylėdamas vakarieniaudavo. Namie 
tvyrojo slogi tuštuma, visi namiškiai darėsi tolydžio vienas kitam sve- 
timesni, ir visus po to praėjusius metus jisai juos prisimindavo su kar- 
tėliu. Tačiau dabar, žvelgdamas į vandenį, jis pirmą kartą juto gailestį, 
suprato ir motiną, ir jau beveik pamirštus brolius ir seseris. Daug ką 
dabar suprato, atmintyje atgijo liūdni ir bjaurūs bastūniško gyvenimo 
prisiminimai, prisiminė apiplėštą girtuoklį ant laiptų, vedančių į Bau- 
erio parką, netoli nuo Bruklino tilto. Toks supratimas gimė tik dabar, 
po visko, ką buvo patyręs, po dviejų nerimastingų savaičių priverstinio 
būdravimo laive, sužadintas šios nakties nuotaikos, artėjant prie išsi- 
laipinimo vietos. 

Tačiau gailestis tetvėrė vos kelias minutes. Suprasti jis viską supra- 
to, tačiau žinojo nieko negalįs pakeisti, o ir noro nejuto. Ir kas iš to? 
Jis atsiduso, o sulig atodūsiu dingo ir kamuojanti nuotaika. Yra dalykų, 
kurių neįmanoma atitaisyti. Per daug painiavos. Ir išeities turi ieškoti 
pats, o jei ne, tampi toks kaip Henesis, sukantis galvą dėl menkiausio 
nieko. 

To jis visai nenorėjo. Jei įmanoma, jis niekam nepadarys nieko bloga 
ir pats nesileis maustomas. To dar nebuvo, išdidžiai tarė sau. 

Ilgai ilgai spoksojo į vandenį. Nieko jis nepasiekė. Žinojo tik tai, 
kas jam ne prie širdies. Šnarpšdamas klausėsi, kaip vėjas glosto laivą. 
Visomis kūno ląstelėmis juto, kaip eina sekundė po sekundės, skuba pa- 
sitikti artėjančio ryto. Tai paskutinis kartas per daugelį mėnesių, kai jis 
gali pabūti vienas, ir jis mėgavosi šia būsena. Nuo seno buvo vienišius. 

Nieko aš nenoriu, vėl tarė sau. Nei pinigų, nei moterų, nei jokio 
žmogaus. Reikės draugijos — pakaks ir pigios gatvinės. O ir aš niekam 
nereikalingas. Šyptelėjo ir tvirčiau suspaudė turėklą, jausdamas, kaip 
veidą plaka vėjas, traukdamas į plaučius vėjo nuo salos atneštą tirštą 
augmenijos kvapą. 

— Sakyk, ką nori, o pasitikėt jomis negalima, — tarė Stanliui seržan- 
tas Braunas. Jiedu tyliai šnekučiavosi, gulėdami gretimuose gultuose. 
Stanlis juos pasirinko, vos jiems įsėdus į laivą. — Negali pasitikėt nė 
viena, — ryžtingai pridūrė. 

— Velniai žino, ar tavo teisybė, — suniurnėjo Stanlis. — Maniškė, ži- 
nau, patikima. — Jam nepatiko toksai pokalbis. Į jo mintis ėmė graužtis 
abejonės. Be to, jis žinojo, kad seržantas Braunas nemėgsta, kai kas 
nors jam prieštarauja. 

— Na, nepyk, - tarė Braunas, — tu vaikinas geras ir su galva, bet mo- 
terim geriau nepasitikėt. Imkim kad ir maniškę. Gražuolė, rodžiau tau 
jos nuotrauką. 

— Tikrai graži moteriškė, — skubiai pritarė Stanlis. 

— Aišku, graži. Ir ką, manai, sėdi namie ir laukia manęs? Nieko pa- 
našaus. Smaginasi kur nors. 

— Na, nemanau, —- pasakė Stanlis. 

— Nemanai? Nebijok, neįsižeisiu. Žinau, ką ji dabar veikia, ir grį- 
Žęs ją truputį pakamantinėsiu. Pirmiausia paklausiu: „Susitikinėjai su 
kuo nors?“ ir, jeigu atsakys, kad susitikinėjo, pora minučių — ir viską iš 
jos ištrauksiu. O jeigu sakys: „Ne, brangusis, garbės žodis, su niekuo 
nesusitikinėjau, tu gi mane pažįsti“, pasiklausinėsiu bičiulių ir, jeigu 
sužinosiu, kad melavo, tai, brolyti, už pakarpos ir gal iškaršiu kailį, gal 
ne, bet —- keliu į užpakalį ir mauk velniop. 

Patvirtindamas savo žodžius Braunas krestelėjo galva. Buvo jis vi- 
dutinio ūgio, poriebis, jaunyvo berniokiško veido, strazdanotas, ries- 
tanosis, rusvaplaukis. Tačiau poakiuose ryškėjo raukšlelės, o ant sma- 
kro — tropinės opos. Gerai įsižiūrėjęs, galėjai jam drąsiai duoti kokius 
dvidešimt aštuonerius metus. 

— Nekas būtų šitaip grįžt namo, - tarstelėjo Stanlis. 

Seržantas Braunas rimtu veidu linktelėjo, o paskui apsiniaukė. 

— O ko tu tikiesi? Manai, grįžusį tave sutiks kaip didvyrį? Klausyk, 
grįši, žmonės nužvelgs tave, sakys: ,„Arturai Stanli, ilgokai tavęs čia 
nebuvo“, tu: „Aha“, tada jie tau: „Žinotum, kaip prastai mums ėjosi, bet 
gal pamažu reikalai susitvarkys. Tavo laimė, kad čia nebuvai.“ 

Stanlis nusijuokė. 

— Aš žalias, — kukliai tarė jis, —- bet kad tie vargšai civiliokai nenurau- 
kia, kokia padėtis, Žinau. 

— Nė velnio jie, brolyt, nenuraukia, — pritarė Braunas. — Klausyk, 
tu tai supranti, Motomėje jau ganėtinai patyrei. Ir kai pagalvoju, kaip 

žmona gal kaip tik duodasi dabar, kai aš čia guliu neramus dėl ryto- 
jaus, man kraujas... kraujas verda, — jis taip sugniaužė plieninį vamzdį 
tarp jųdviejų guolių, kad sutraškėjo pirštai. — Rytoj nebus taip jau bai- 
su, nors žvalgams ir teks gerokai paplušėt, bet nuo darbo nemirsim. — 
prunkštelėjo, — po galais, jeigu rytoj generolas Kamingsas prieis prie 
manęs ir pareikš: ,Braunai, pavedu tau vadovaut iškrovos darbams iki 
kampanijos pabaigos“, manai, prieštaraučiau? Nė velnio. Parako pri- 
siuosčiau dešimtkart daugiau už kitus, ir patikėk, net jeigu rytoj reikės 
keltis į krantą per kryžminę ugnį, tai nė iš tolo neprilygs tam, kas dėjosi 
Motomėje. Tądien kaip niekad buvau tikras, kad žūsiu. Iki šiol nesu- 
prantu, kaip išnešiau sveiką kailį. 

— O kas ten dėjosi? — paklausė Stanlis. Jis sulenkė kojas per kelius, 
saugodamasis, kad nestukteltų vos per pėdą guolyje virš jo galvos mie- 
gančiam kareiviui. Patekęs į žvalgų būrį, jis tą istoriją girdėjo gerą de- 
šimtį kartų, tačiau žinojo, kad Braunui patinka apie tai pasakoti. 

— Na, jau iš pat pradžių, kai mūsų būrį paskyrė į antrąją kuopą ir 
pasakė, kad kelsimės guminėmis valtimis, buvo aišku kaip dieną, kad 
mums šakės, bet ką galėjom padaryt? — ir jis ėmė pasakoti, kaip keletą 
valandų prieš išauštant jie iš eskadrinio minininko persėdo į gumines 
valtis, pateko į atoslūgį ir juos užmatė japonai. — Brolyti, - pasakojo 
Braunas, — kai mus ėmė apšaudyt japonų priešlėktuvinė baterija, pati- 
kėk, aš vos kelnių neprikroviau. Daugiau ar mažiau kliudė visas mūsų 
valtis, jos ėmė grimzti, o gretimoje buvo kuopos vadas, regis, Bilingsas 
pavarde, tai tas vargšelis visiškai ištižo. Ašarodamas, aimanuodamas 
bandė iššaut signalinę raketą, kad minininkas atsakytų į ugnį ir mus 
pridengtų, bet rankos jam taip drebėjo, kad negalėjo išlaikyt raketinio 
pistoleto. Tuomet jų valty atsistoja Kroftas ir sako: „Ei tu, šunsnuki 
neraliuotas, duokš pistoletą.“ Bilingsas atidavė, ir Kroftas visiems kran- 
te esantiems japonams matant atsistojo kaip ilgas, dukart iššovė ir vėl 
užtaisė pistoletą. 

Stanlis prijaučiamai palingavo galva. 

— Kietas vyras tas Kroftas, — pasakė jis. 

— Kietas! Žinai, jis geležinis. Jis vienintelis, prieš kurį nedrįsčiau 
kelt balso. Bene geriausias būrio seržantas visoj armijoj, 0 ir Žiauriau- 
sias. Žmogus visai be nervų, - su kartėliu pridūrė. — Visų senųjų žvalgų 
nervai pakrikę. Patikėk, aš visąlaik bijau, Rudis irgi. Ir Galageris, nors 
būry tik pusė metų, bet jis irgi dalyvavo toj operacijoj su guminėm val- 
tim, irgi bijo, ir Martinesas, žvalgas, kokių reta, o bijo dar labiau už 

mane, net ir Vilsonas, nors neparodo, irgi neramus. O štai Kroftas... 
Kroftui, žinok, kautynės kaip žuviai vanduo. Nėra geresnio kaip jis 
vado ir blogesnio, nelygu kaip žiūrėsi. Iš septyniolikos mūsų būrio ka- 
reivių žuvo vienuolika, tarp jų tr leitenantas, kai kurie buvo šauniausi 
vaikinai pasauly, o likusieji gyvi gerą savaitę negalėjo atitokti, o štai 
Kroftas jau kitą dieną pasiprašė į patrulį ir buvo laikinai pervestas į pir- 
mąją kuopą, kol atvykai tu su Ridžesu ir vėl galėjom suformuot skyrių. 

Dabar istorija Stanlio beveik nebedomino. 

— Kaip manai, ar atsiųs užtektinai naujokų, kad suformuotume 
būrį? — paklausė jis. 

— Mano galva, — tarė Braunas, — geriau mums papildymo negauti. 
Dabar esam kaip paskiras skyrius, bet jeigu suorganizuos pagal reika- 
lavimus, mūsų tebus du vargani skyreliai po aštuonis žmones. Bėda su 
žvalgybos būriais ta, kad tėra du nepilni skyriai, 0 siunčia mus į opera- 
cijas, kur reikia viso pėstininkų būrio. 

— Aha, ir laipsnių mums gaili, - pasakė Stanlis. - Bet kuriame kitame 
pulko būry judu su Martinesu būtumėt štabo seržantai, o Kroftas — ser- 
žantas technikas. 

Braunas šyptelėjo. 

— Nežinau, Stanli, — tarė jis, — jei gausim papildymo, bus laisva ka- 
pralo vieta. Nespjautum, ką? 

Ir valdydamasis Stanlis nepajuto, kaip ėmė rausti. 

— Ką tu čia, — sumurmėjo, - kas aš toks, kad į ją taikyčiausi? 

Braunas patyliukais nusijuokė. 

— O tu pagalvok, pagalvok. 

Stanlis tūždamas prisižadėjo ateity būti su Braunu atsargesnis. 


Psichologas, atlikdamas pagarsėjusį eksperimentą, kaskart duodamas 
šuniui ėdalo paskambindavo varpeliu. Šuniui, išvydusiam ėdalą, savai- 
me imdavo tekėti seilės. 

Po kurio laiko psichologas nebeduodavo šuniui ėsti, tačiau varpeliu 
paskambindavo. Seilės šuniui imdavo tekėti vos jį išgirdus. Psichologas 
žengė dar vieną žingsnį: nebeskambindavo varpeliu, o tiesiog sukelda- 
vo garsų triukšmą. Seilės ir tuomet imdavo rinktis šuns gerklėje. 

Laive buvo vienas kareivis, panašus į tą šunį. Užjūryje jis tarnavo jau 
seniai ir buvo dalyvavęs daugelyje mūšių. Iš pradžių baimę jam sukel- 
davo sviedinio švilpesys ir trenksmas. Tačiau per daugelį mėnesių išgy- 
veno tiek siaubo, kad dabar jam paniką kėlė bet koks nelauktas garsas. 

Visą šią naktį jis gulėjo, krūpčiodamas kam nors staiga pakėlus bal- 
są, pasikeitus laivo variklių gausmui, kam nors ant grindų paspyrus 
kokį daiktą. Jo nervai buvo kaip niekad įtempti, jis gulėjo išprakaitavęs, 
su baime galvodamas apie artėjantį rytą. 

Tas kareivis buvo seržantas Chulijas Martinesas, 460-tojo pėstinin- 
kų pulko štabo kuopos žvalgybos būrio žvalgas. 


Ketvirtą nulis nulis, vos praaušus, prasidėjo Anopopėjaus artilerinis 
apšaudymas. Kas dvi sekundes ėmė drioksėti visi įsiveržimui į salą 
atsiųstų laivų pabūklai, ir nakties tamsa siūbavo ir krūpčiojo tarytum 
didžiulis bangų mūšos svaidomas rąstas. Laivai nuo atatrankos trūkčio- 
jo ir suposi, įnirtingai taškydami vandenį. Vieną akimirką atrodė, kad 
neaprėpiama nakties tamsa skeldėja, plėšoma demoniškų konvulsijų. 

Paskui, po pirmųjų salvių, šūviai suretėjo ir beveik ištirpo tamsoje. 
Žvangsėjo pavieniai pabūklų šūviai, sakytum, įkalniui įsiręžę trūkčiotų 
milžiniški krovininiai traukiniai. O tada ore pasigirsdavo liūdnas tarsi 
atodūsis sviedinio švilpesys. Anopopėjuje užgeso pabiri stovyklaviečių 
laužai. 

Pirmieji sviediniai krito į jūrą, ištėkšdami žaismingas vandens 
čiurkšles, tačiau paskui sprogimų virtinė nusėjo pakrantę, ir Anopopėjus 
atgijo ir nušvito tarsi nubertas žarijomis. Tai šen, tai ten, kur džiunglės 
siekė pakrantę, įsidegė nedideli gaisrai, o kartais sviedinys nuskriedavo 
per toli ir padegdavo net kelis šimtus pėdų krūmynų. Pakrantės linija 
išryškėjo ir ėmė mirguliuoti it sutemoje iš toli regimas uostas. 

Užsidegė laikinas amunicijos sandėlis, ir dalis pakrantės nusidažė 
rausvai. Į ją nukritus keliems sviediniams, liepsna šovė fantastiškai 
aukštai ir nuplaukė podraug su grėsmingu rudų dūmų debesiu. Sviedi- 
niai vis dar niokojo pakrantę, paskui ėmė kristi toliau į salą. Apšaudy- 
mas suretėjo, nusistovėjo vienoda, beveik nieko nebestebinanti tvarka. 
Keletas laivų vienu metu paleisdavo salves, tada pasitraukdavo, už- 
leisdami vietą kitai gretai. Amunicijos sandėlis tebedegė, tačiau dau- 
guma gaisrų pakrantėje vos ruseno, o kai prašvito, ant kranto dūmų 
nebesimatė nė padujų. Už kokios mylios nuo kranto ant kalvos kažkas 
degė, ir tolumoje už jos Anakos kalnas atrodė kyląs iš kaštoninių dūmų 
debesies. Nepaisant naujų violetinių skraisčių papėdėje, jis didingai 
stūksojo saloje žvelgdamas į jūrą. Bombardavimas atrodė smulkmena 
prieš jo didybę. 

Triumuose trenksmai aidėjo duslesni ir pastovesni; žlegėjo ir dundėjo 
tarsi požeminis traukinys. Po pusryčių buvo įžiebtos gelsvos elektros 
lemputės, jos blausiai žibėjo, mesdamos daugybę šešėlių ant liukų ir 
gultų eilių, apšviesdamos veidus kareivių, susibūrusių takuose ir aplink 
trapą, vedantį į viršutinį denį. 

Martinesas neramiai klausėsi trenksmų. Jis nebūtų nustebęs, jei liuko 
dangtis, ant kurio sėdėjo, būtų staiga išsprūdęs iš po jo. Mirksėdamas 
paraudusiomis akimis prieš erzinantį lempučių žibėjimą jis stengėsi būti 
viskam abejingas. Tačiau kiekvieną kartą, kai tik dundesys smarkėliau 
sudrebindavo plienines laivo pertvaras, jam nevalingai suvirpėdavo ko- 
jos. Be jokios regimos priežasties jis kartojo ir kartojo paskutinę seno są- 
mojo eilutę: „Kad ir mirsiu, na ir kas, na ir kas, na ir kas.“ Geltonoje švie- 
soje jo oda atrodė ruda. Buvo jis nedidukas, lieknas, dailus meksikietis, 
tvarkingų garbiniuotų plaukų, smulkių, raiškių veido bruožų. Net ir dabar 
figūros ir laikysenos grakštumu priminė elnią. Patys staigiausi jo judesiai 
visados būdavo lengvi ir sklandūs. Galva, kaip ir elnio, niekad nesusting- 
davo, vaiskiai rudos akys niekad nebūdavo įsmeigtos į vieną tašką. 

Pro nepaliaujamą pabūklų gausmą Martinesą pasiekdavo ir greit 
tirpdavo žmonių balsai. Klegesys sklido iš kiekvieno būrio; tarsi kaž- 
koks įkyrus skraiduolis vabzdys ausis tolydžio balzgino būrio vado bal- 
sas. „Tai va, noriu, kad krante visi liktumėt sveiki gyvi. Svarbiausia, 
neišsisklaidykit kas kur.“ Jis prisitraukė arčiau smakro kelius ir ėmė 
linguoti pirmyn atgal, kol įskaudo sėdynę. 

Palyginti su kitais būriais, žvalgų būrelis atrodė mažutis ir pasime- 
tęs. Kroftas dabar kalbėjo apie įsėdimą į desantinį katerį, ir Martinesas 
klausėsi abejingai, nepajėgdamas susikaupti. 

— Na ką, — pusbalsiu tarė Kroftas, — bus taip, kaip per paskutinę 
mūsų treniruotę. Nėra pagrindo manyt, kad mums nepavyks. Pavyks. 

Rudis paniekinamai nusikvatojo. 

— Gerai, mes išlipsim viršun, — tarė jis, —- bet galvą dedu, koksai bu- 
kagalvis atlėks iš paskos ir lieps grįžt atgal į triumą. 
paklausė seržantas Braunas. 

— Baikit, — paliepė jiems Kroftas. — Jeigu geriau išmanot, kaip ir ką 
daryt, stokitės ir aiškinkit, — susiraukęs tęsė: - Denyje prie katerių mūsų 
vietos numeris dvidešimt aštuntas. Kur ji, Žinot visi, ir vis vien lipsim 
visi kartu. Jei staiga paaiškėtų, kad kas nors ką nors pamiršo, velniai 
nematę. Grįžt negrįšim. 

— Ei, bičai, neužmirškit prezervatyvų, — priminė Rudis, ir visi nusi- 
juokė. 

Kroftas piktai dėbtelėjo į jį, bet ir pats iš lėto pridėjo: 

— Kas kas, 0 Vilsonas tai tikrai neužmirš, — ir visi vėl nusijuokė. 

— Šventa teisybė, — prunkštelėjo Galageris. 

Vilsonas užkrečiamai įsikvatojo. 

— Patikėkit, — tarė jis, — greičiau jau savo karabiną paliksiu negu 
juos, nes jeigu ant kranto pasimaišytų putė, 0 aš neturėčiau prezervaty- 
vų, tai nors nusišauk. 

Martinesas šyptelėjo, tačiau jų juokas jį erzino. 

— Kas yra, Japseky? — pusbalsiu paklausė Kroftas. 

Kaip artimi seni draugai sužiuro vienas į kitą. 

— Et, pilvas, velniai rautų, streikuoja, — atsakė Martinesas. 

Žodžius jis tarė aiškiai, bet pusbalsiu ir stabčiodamas tarsi versda- 
mas iš ispanų kalbos. Kroftas dar kartą pasižiūrėjo į jį, tada ėmė aiškinti 
toliau. 

Martinesas apsidairė po triumą. Dabar, kai gultai buvo sukelti, takai 
tarp jų atrodė platūs ir neįprasti, ir dėl to jis kažkodėl jautėsi nejaukiai. 
Jam toptelėjo, jog jie panašūs į stelažus didžiojoje San Antonijo biblio- 
tekoje, ir jis prisiminė kažką nemalonaus, kažkokią jį aprėkusią mergi- 
ną. „Kad ir mirsiu, na ir kas, na ir kas, na ir kas“, — aidėjo jam galvoje. 
Jį supurtė drebulys. Šiandien jam nutiks kažkas baisaus. Gerasis Dievas 
duoda žinoti iš anksto, o tu turi... pasisaugoti, pasirūpinti savimi. Saki- 
nio pabaigą jis mintyse ištarė angliškai. 

Tai merginai, bibliotekininkei, pasirodė, kad jis bando pavogti kny- 
gą. Tuomet jis buvo dar mažiukas ir išsigandęs atsakinėjo ispaniškai, 
o jinai jį apibarė. Martineso koją suėmė traukuliai. Jinai, prisiminė, jį 
pravirkdė. Mergšė. Dabar jis su ja galėtų pasidulkinti. Nuo šios minties 
pajuto kerštingą malonumą. Mažapapė bibliotekininkė, nusispjaut man 
ant jos. Tačiau vis dėlto čia ne stelažai su knygomis, o triumas, ir jį vėl 
apėmė baimė. 

Nuaidėjo švilpukas, priversdamas jį krūptelėti. 

— Postas numeris penkiolika, — šūktelėjo kažkas iš viršaus, ir vienas 
būrys ėmė lipti trapu. 

Martinesas iš pritilusių balsų aplink save pajuto visuotinę įtampą. 
Kodėl negalėjo mūsų pašaukti pirmųjų? — pagalvojo, žinodamas, kad 
laukimas dar padidins įtampą. Kažkas jam šiandien nutiks. Dabar buvo 
tuo aiškiai įsitikinęs. 

Po valandos pašaukė ir juos, ir jie užbėgo trapu ant denio ir kokią mi- 
nutę trypčiojo palei liuką, kol jiems buvo liepta eiti prie savo katerio. 
Apyaušriu denis buvo slidus, ir jie vilkosi klupinėdami ir keikdamiesi. 
Priėję prie keltuvo su jų kateriu, sustojo į nelygią rikiuotę ir vėl ėmė 
laukti. Rudį nuo šalto ryto oro krėtė drebulys. Dar nebuvo nė šešių, ir 
tas ankstyvas rytas, kaip visi ankstyvi rytai kariuomenėje, veikė sle- 
giančiai. Jis reikšdavo, kad jie kažkur keliaus, jis reikšdavo kažką nau- 
jo, kažką nemalonaus. 

Visame laive virė vienokie ar kitokie desanto išlaipinimo darbai. 
Keletas desantinių katerių su kareiviais jau buvo nuleisti ant vandens 
ir sukinėjosi palei laivą tarsi šuneliai ant pavadžio. Kareiviai mojavo 
esantiems laive, pilkai nudažytų katerių, aušros nutviekstos jūros mė- 
lynės fone jų veidai atrodė pamėkliški. Ramus vanduo priminė alyvą. 
Netoli nuo jų būrio keletas kareivių lipo į katerį, o kitas, jau prisodintas 
kareivių, buvo pradedamas leisti ant vandens keltuvo skridiniams pro- 
tarpiais girgžčiojant. Tačiau dauguma kareivių, kaip ir jie, lūkuriavo. 

Nuo pilnos kuprinės svorio Rudžiui baigė užtirpti pečiai, o šautuvo 
vamzdis tolydžio atsidauždavo į šalmą. Rudis ėmė irzti. 

— Nešiok nenešiojęs šitą prakeiktą kuprinę, niekaip neįmanoma pri- 
prast, — nusiskundė jis. 

— Ar patogiai prisitaisei? — nenatūraliu, virpančiu balsu paklausė He- 
nesis. 

— Nė velnio iš to patogumo, — atsakė Rudis. —- Man visur kur skauda. 
Mano sudėjimas netinka kuprinei, aš per daug kaulėtas. 

Kalbėdamas jis tolydžio dirsčiojo į Henesį pasižiūrėti, ar tas nervi- 
nasi mažiau už jį. Oras buvo vėsus, o saulė kairėje buvo dar neaukštai, 
neryški ir nešildanti. Jis trepsėjo uosdamas keistą denio kvapą, alyvos, 
dervos kvapus ir žuvimis atsiduodantį vandens kvapą. 

— Kada, įdomu, sėsim į valtis? — paklausė Henesis. 

Pakrantė tebebuvo apšaudoma, ir sala dabar, saulei patekėjus, atrodė 
blyškiai žalsva. Palei krantą driekėsi skystos dūmų sruogos. 

Rudis nusijuokė. 

— Ką, manai, šiandien kas nors bus kitaip? Man regis, prastypsosim 
ant denio visą rytą. — Tačiau bekalbėdamas jis pastebėjo už mylios jū- 
roje ratus sukančių katerių grupę. — Pirmoji grandis tebesimala vietoj, — 
padrąsino Henesį. 

Akimirksniu vėl prisiminė išsilaipinimą Motomėje ir pajuto, kaip jį 
vėl ima kaustyti baimė. Pirštų galiukais tebejuto guminės valties šonų 

tekstūrą, kada laikėsi vandenyje jos įsikibęs. Galugerklyje vėl juto sū- 
raus vandens skonį, juto kaustančią baimę, kad jeigu netektų jėgų, o 
japonai nesiliautų šaudę, nugrimztų į vandenį. Jis vėl pažvelgė į salą, ir 
jo apžėlęs veidas minutę apsiniaukė. 

Tolumoje pakrantės džiunglės po apšaudymo atrodė apnuogintos ir 
išdraskytos. Palmės dabar styrojo tarytum stulpai, belapės, kai kurios 
pajuodusios nuo gaisro. Horizonte, ūke Anakos kalnas buvo veik neįžiū- 
rimas, gelsvai melsvos, tarpinės tarp vandens ir dangaus spalvos. Jam 
bežiūrint ant kranto nukrito sviedinys, išmesdamas dūmų debesį, didesnį 
už porą trejetą prieš tai išmestų. Išsilaipinti nebus paprasta, tarė sau Ru- 
dis, tačiau mintis apie gumines valtis jam vis neišėjo iš galvos. 

— Galėtų, po velnių, visko nenuniokot, — tarė jis Henesiui. — Juk 
mums ten gyvent reikės. 

Ryto ore tvyrojo kažką žadanti gaiva, ir jis giliai įkvėpė ir atsitūpė. 

— Kiek dar čia stirksosim, po velnių? — nusikeikė Galageris. 

— Kantrybės, - tarė jam Kroftas. - Su mumis plauks pusė ryšių būrio, 
o jie dar neišlipę. 

— O kojjie nelipa? — paklausė Galageris, atsismaukdamas šalmą ant 
pakaušio. — Šunsnukiai, verčia laukt ant denio, kur mums gali nunešt 
makaules. 

— Ar girdėjai japonus atsišaudant? — paklausė Krofias. 

— Tai dar nereiškia, kad jie neturi artilerijos, — atsakė Galageris. 

Jis užsidegė cigaretę ir paniuręs ėmė rūkyti, apgniaužęs cigaretę, tar- 
si bijodamas, kad kas iš jo neatimtų. 

Ore prašvilpė sviedinys, ir Martinesas nevalingai prisispaudė prie 
pabūklo lafeto. Pasijuto tartum būtų nuogas. 


Keltuvo mechanizmas buvo sudėtingas, dalis jo kabojo virš vandens. 
Slegiamas kuprinės, susijuosęs storu diržu, nešinas šautuvu, dviem 
šovininėm, keletu granatų, durtuvu ir šalmu, jautiesi lyg abu pečiai ir 
krūtinė būtų sugipsuota. Sunku kvėpuoti, rankos ir kojos tirpsta. Eiti 
buomu į desantinį katerį apsikrovus ginkluote tolygu eiti lynu. 

Kai žvalgų būriui buvo duotas ženklas sėsti į desantinį katerį, ser- 
žantas Braunas nervingai apsilaižė lūpas. 

— Galėjo kaip nors gudriau sugalvot, — suniurnėjo jis Stanliui, kai 
Jiedu ėmė pamažiukais slinkti buomu. 

Svarbiausia buvo nežiūrėti į vandenį. 

— Galageris, supranti, vyras neblogas, bet baisus zirzlys, — nusiskun- 
dė Stanlis. 

— Aba, tikrai, — išsiblaškęs atsiliepė Braunas. Jis pagalvojo, koks 
garsas apie jį pasklistų, jeigu jis, seržantas, nudribtų į vandenį. Dievu- 
lėliau, taigi prigerčiau, toptelėjo jam. — Jau ko nekenčiu, tai šito buo- 
mo, — ištarė. 

Jis pasiekė katerio bortą ir nušoko žemyn. Sunki kuprinė jo vos ne- 
priplojo prie katerio dugno, blauzdas perrėžė skausmas. Švelniai besi- 
sūpuojančiame po keltuvu kateryje visi staiga labai pralinksmėjo. 

— Antai ir mūsų Rudis atžygiuoja! — sušuko Vilsonas, ir visi praju- 
ko, matydami, kaip Rudis, susiraukęs it džiovinta slyva, svyruodamas 
slenka buomu. 

Pasiekęs katerio bortą, jis paniekinamai visus nužvelgė ir tarė: 

— Velniai rautų, ne ten pataikiau. Nė vieno kvailo snukio — ne žvalgai. 

— Šok, šok, ožy, — linksmai sukrizeno Vilsonas, — vanduo, žinok, 
šaltas. 

— Žinau vieną vietą, kur dabar labai karšta. Tavo kelnėse. 

Braunas net užsikvatojo. Šaunūs mano būrio vaikinai, tarė sau. Atro- 
do, pats blogumas įveiktas. 

— Įdomu, kaip į katerį persikrausto mūsų generolas? — paklausė He- 
nesis. — Jis — tai ne mes, nebejaunas. 

Braunas nusijuokė: 

— Pora kareivukų perneša. — Ir patenkintas klausėsi visų juoko. 

Į katerį nušoko Galageris. 

— Kad ją kur perkūnas, tą kariuomenę, — tarė jis. — Daugiausia su- 
žeistųjų, galvą dedu, per tą sumautą laipinimą į katerius. 

Braunas griausmingai nusikvatojo. Galageris tikriausiai toks įnirtęs 
ir kai žmoną dulkina. Minutėlę dvejojo, ar to nepasakius, dėl to dar la- 
biau užsijuokė. Tebeprunkšdamas staiga įsivaizdavo savo paties žmoną 
būtent dabar gulinčią lovoje su svetimu vyru, ir juokas ilgą sekundę 
nuslopo, ir jis pasijuto visiškai bejausmis. 

— Ei, Galageri, — niršiai tarė jis, — galvą dedu, tu toks piktas ir kai 
savo pačią tvarkai. 

Galageris paniuro, o paskui nelauktai ir pats ėmė juoktis. 

— Eik tu žinai kur, — tarė jis, ir visi dar smarkiau įsijuokė. 


Nedidukai bukanosiai desantiniai kateriai tarsi begemotai pūkšdami 


yrėsi per vandenį. Buvo jie kokių keturiasdešimties pėdų ilgio, dešim- 
ties pločio, panašūs į batų dėžes su paskuigalyje įtaisytais varikliais. 

Pirmagalį, kur sėdėjo kareiviai, nedarniai talžė bangos, ir ant dugno 
šliuksėjo nemažai vandens, spėjusio prisisunkti pro plyšius. Rudis ne- 
teko vilties išsaugoti kojas sausas. Jų kateris jau gerą valandą suko ratu, 
ir jam svaigo galva. Kartkarčiais ant jų staigiai, net išgąsdindamas, u7- 
tikšdavo stiprokas šalto vandens purslų gūsis. 

Pirmoji puolimo grandis prieš penkiolika minučių išsilaipino į kran- 
tą, ir tolumoje negarsiai, tarsi degantis laužas, tratėjo šūviai. Susišaudy- 
mas atrodė tolimas ir nereikšmingas. Kad prasiblaškytų, Rudis, iškišęs 
galvą virš borto, ėmė apžiūrinėti pakrantę. Iš trijų mylių atstumo ji, kaip 
ir pirma, atrodė negyvenama, tačiau pagražinta mūšio ženklo — pavan- 
deniui plaukiančių skystų miglotų dūmų sruogų. Protarpiais danguje 
pasigirsdavo trijų pikiruojamųjų bombonešių burzgimas, kuris jiems 
nyrant pakrantės link virsdavo dusliu švelniu dūzgesiu. Bombonešiams 
pikiruojant ant kranto juos pamesdavai iš akių, nes buvo beveik neį- 
žiūrimi, atrodė it spindintys grynos šviesos taškeliai. Jų išmestų bom- 
bų dūmų kamuoliai atrodė mažučiai ir nepavojingi, ir kai per vandenį 
atsklisdavo sprogimo trenksmas, lėktuvai būdavo jau beveik dingę iš 
akių. 

Kad kuprinė ne taip slėgtų, Rudis spaudėsi prie pertvaros. Nepaliau- 
jamas katerio sukimas ratu veikė nervus. Žvelgdamas į trisdešimt kartu 
su juo susikimšusių kareivių, Rudis pastebėjo, kokia nenatūraliai žalia 
jų uniformų spalva melsvai pilkos katerio bortų spalvos fone. Jis keletą 
kartų giliai atsikvėpė ir stengėsi sėdėti nejudėdamas. Juto, kaip nugara 
drėgsta nuo prakaito. 

— Kiek dar reikės laukt? — nekantravo Galageris. —- Eina ta kariuome- 
nė velniop: tai skubėk, tai lauk, tai skubėk, tai lauk. 

Rudis degėsi cigaretę, penktą nuo katerio nuleidimo ant vandens. 
Dūmas buvo neskanus, bekvapis. 

— O ką manai? - tarė Rudis. — Galvą dedu, išsilaipinsim ne anksčiau 
kaip dešimtą. 

Galageris nusikeikė. Dar nebuvo ir aštuonių. 

— Žinai, — tęsė Rudis, — jeigu būtų gera tvarka, mes dabar pusryčiau- 
tume, 0 į šitas geldas liptume po kokių poros valandų. — Jis nubraukė 
nuo cigaretės pelenus. —- Bet ne, kažkoks suknistas leitenančiūkštis, kad 
jam būtų su mumis mažiau terlionės, išgrūdo mus iš laivo ir dabar pučia 
sau į akį, — jis tyčia kalbėjo garsiai, kad girdėtų ryšininkų būrio leite- 
nantas, ir kai tas nusisuko, vyptelėjo. 

Kapralas Tolijas, tupintis šalia Galagerio, pažvelgė į Rudį. 

— Ant vandens daug saugiau, — užsidegęs ėmė aiškinti Tolijas. — Pa- 
lyginti su laivu, kateris visai smulkus taikinys, o dar, kai judam, į mus 
pataikyt žymiai sunkiau, negu tau atrodo. 

— Nesąmonė, — burbtelėjo Rudis. 

— O aš, žinok, — tarė Braunas, — mieliau sėdėčiau laive. Man regis, 
ten kur kas saugiau. 

— Aš pasidomėjau, —- paprieštaravo Tolijas. — Statistika rodo, kad per 
puolimą užvis saugiausia desantiniame kateryje. 

Rudis nekentė statistikos. 

— Nevardink man jokių skaičių, — tarė jis kapralui Tolijui. —- Jų pasi- 
klausius baisu ir vonioj maudytis — pavojinga. 

— Ne, aš rimtai, — tęsė Tolijas, tvirto sudėjimo, vidutinio ūgio italas 
kriaušės formos galva, platesne ties žandais negu ties smilkiniais. Nors 
vakar vakare nusiskuto, veidas buvo nuo barzdaplaukių patamsėjęs, 1š- 
skyrus plačią maloniai šypsančią burną. — Aš rimtai, — pakartojo, — ma- 
čiau statistiką. 

— Įsikišk tu tą statistiką žinai kur, — atkirto Rudis. 

Tolijas, nors ir suirzęs, nusišypsojo. Rudis gan šaunus vyrukas, gal- 
vojo jis, bet per daug neklusnus. Kas būtų, jei visi elgtųsi taip, kaip jis? 
Niekas nieko nenuveiktų. Darbuotis reikia ranka rankon. Štai kad ir šis 
puolimas — jis pavyks todėl, kad visa veikla smulkiai suplanuota. Jei 
traukinių mašinistai susimanytų kada panorėję išlipti, visas geležinke- 
lių eismas pakriktų. 

Susižavėjęs tokiu argumentu jis bedė storu tvirtu pirštu į Rudį, kai 
staiga už kelių šimtų jardų sprogo japonų sviedinys, pirmas per pasta- 
rąjį pusvalandį, išmesdamas į orą vandens stulpą. Trenksmas nuaidėjo 
nelauktai garsiai, ir visi krūptelėjo. Stojus tylai, Rudis taip, kad girdėtų 
visi, kas kateryje, sušuko: 

— Ei, Tolijau, jeigu mano saugumas priklausytų nuo tavęs, jau pernai 
būčiau užvertęs kanopas. 

Visi nusijuokė taip garsiai, kad Tolijas sumišo, tačiau prisivertė nu- 
sišypsoti. Vilsonas švelniu plonu balsu užviršijo: 

— Tolijau, prigalvot mums darbų galima velniažin kiek, ir vis tiek 
gali išeit šūdas. Suki tu galvą dėl niekų. 

Netiesa, tarė sau Tolijas. Jis mėgo viską daryti, kaip pridera, o štai 
vaikinai to nevertina. Tokie kaip Rudis visas tavo pastangas išjuokia, ir 
jos eina perniek. 

Desantinio katerio variklis staiga suburzgė smarkiau, užkaukė, ir, 
apsukęs ratą, kateris pasuko kranto link. Iškart bortą ėmė talžyti ban- 

gos, ir kareivius užliejo vandens purslų kaskados. Visi iš netikėtumo 
šūktelėjo, paskui kateryje stojo tyla. Kroftas nusiėmė šautuvą ir pirštu 
užspaudė vamzdį, kad nepritikštų vandens. Minutėlę jis pasijuto taip, 
lyg sėdėtų ant šuoliuojančio žirgo. 

— Velniai griebtų, plaukiam į krantą, - tarė kažkuris. 

— Tikėkimės, ten jau tvarka, - sumurmėjo Braunas. 

Kroftas buvo pasipūtęs ir be nuotaikos. Jis nusivylė prieš keletą sa- 
vaičių sužinojęs, kad jo žvalgams pirmąją savaitę skirta darbuotis kran- 
te. O girdėdamas, su kokiu džiaugsmu šią žinią sutiko būrio kareiviai, 
jautė jiems tylią panieką. „„Bailiai“, - burbtelėjo sau po nosim. Kareivis, 
bijantis rizikuoti savo galva, nė velniam netikęs. Jis troško vesti karius 
į Mūšį; tuomet jausdavosi stiprus ir pasitikintis savimi. Jis troško da- 
lyvauti saloje vykstančiame mūšyje ir širdo, kad būriui pavesta dirbti 
prie iškrovos. Perbraukė ranka sau per įdubusį kietą skruostą ir tylomis 
apsižvalgė aplink. 

Henesis stovėjo laivagalyje. Matydamas, koks jis tylus, išbalęs, 
Kroftas nusprendė, jog šis persigandęs, ir pralinksmėjo. Vaikinukas 
nenustygo vietoj; trypčiojo ir trypčiojo, o sykį ar dusyk, pasigirdus ne- 
lauktam garsui, pastebimai krūptelėjo; jam panižo koja, ir jis ėmė ener- 
gingai kasytis. Paskui, Kroftui bežiūrint, Henesis išsitraukė iš antblauz- 
džių kairę kelniapusę, pasiraitojo aukščiau kelio ir, paseilinęs pirštą, 
labai stropiai įtrynė raudoną lopelį ant kelio. Kroftas Žiūrėjo į šviesiais 
plaukeliais nubertą baltą koją, stebėjo, kaip Henesis stropiai kiša kel- 
niapusę į antblauzdį, ir pajuto keistą jaudulį, tarytum tie jo judesiai būtų 
reikšmingi. Tas berniokas per daug rūpestingas, tarė sau Kroftas. 

O paskui ūmai, nė kiek neabejodamas, pagalvojo: „„Henesis šiandien 
žus.“ Kad išsklaidytų jaudulį, panūdo nusijuokti. Šįsyk jis buvo visiškai 
tikras. 

Tačiau staiga, prisiminęs, kaip išvakarėse lošė pokerį ir nesurinko 
„pilnos trobos“, Kroftas sutriko, o paskui pyktelėjo ant savęs. Ar ne 
per daug gudriu save laikai?“ — tarė sau. Supyko ant savęs ne tiek dėl to, 
kad suprato, jog jo įsitikinimas nieko nereiškia, kiek dėl to, kad negali 
pasitikėti nuojauta. Pakratė galvą ir atsitūpė, jausdamas, kaip desantinis 
kateris lekia link salos, nieko negalvodamas, laukdamas, kas bus toliau. 

Martinesui minutės prieš išsilaipinant buvo pačios sunkiausios. 
Visa vakarykštė nerimastis, visa baimė, kurią jautė anksti ryte, dabar 
pasiekė viršūnę. Jis su siaubu laukė akimirkos, kai bus nuleistas tra- 
pas ir reikės lipti iš katerio. Jam vaidenosi, kad juos visus ištaškys 

sviedinys arba kateris atsidurs tiesiai prieš kulkosvaidį, kuris vos jiems 
pasirodžius pradės šaudyti. Visi kareiviai tylėjo, ir kai Martinesas užsi- 
merkė, vanduo už borto šniokštė taip triukšmingai, kad jam atrodė, jog 
jis skęsta. Jis atsimerkė, stipriai suleido į delną nagus. „„Buenos Dios“, — 
sumurmėjo. Jam į akis nuo kaktos varvėjo prakaitas, ir jis greitomis jas 
nusišluostė. „Kodėl nieko negirdėti?“ — nustebo. Ir iš tiesų ničnieko 
nesigirdėjo. Visi kareiviai tylėjo, tylu buvo ir pakrantėje; vienišo kul- 
kosvaidžio kalenimas tolumoje skambėjo dusliai ir nerealiai. 

Staiga pro juos prašvilpė lėktuvas ir kaukdamas, šaudydamas nu- 
skrido virš džiunglių. Lėktuvo išgąsdintas Martinesas vos nesuriko. 
Kojas jam vėl ėmė tampyti traukuliai. Kodėl jie neišsilaipina? Dabar jis 
buvo beveik pasirengęs pačiai didžiausiai blogybei, ištiksiančiai juos, 
kai bus nuleistas trapas. 

— Kaip manot, ar greit sulauksim pašto? — plonu spigiu balsu paklau- 
sė Henesis. 

Jo klausimą susyk palydėjo visų juokas. Martinesas įsijuokė, galop 
ėmė vos girdimai kikenti, paskui ir vėl užsikvatojo. 

— Na, Henesis ir pavaro, — išgirdo sakant Galagerį. 

Staiga Martinesas pajuto, kad kateris sustojo. Variklio burzgimas 
pasikeitė, šiek tiek sutriko ir suskardėjo, lyg sraigtas nebebūtų kabinęs 
vandens. Po akimirkos suprato, kad jie priplaukė prie kranto. 

Keletą ilgų sekundžių niekas nekrustelėjo. Paskui žlegtelėjo trapas, 
ir Martinesas be žodžių ėmė bristi per vandenį ir vos nesuklupo, kai jam 
į pakinklius smogė atsivijusi banga. Brido nuleidęs galvą, žiūrėdamas 
į vandenį, ir tik atsidūręs ant kranto suvokė, kad jam nieko nenutiko. 
Apsidairė. Tuo pačiu metu išsilaipino dar penki kateriai, ir kareiviai 
rikiavosi pakrantėje. Martinesas pamatė jų link ateinantį karininką, iš- 
girdo jį klausiant Kroftą: 

— Koks čia būrys? 

— Žvalgai, tamsta, mes paskirti prie iškrovos darbų. 

Paskui karininkas davė nurodymą laukti prie kokospalmių giraitės 
netoli nuo kranto. Martinesas atsistojo į rikiuotę už Rudžio, ir būrys 
ėmė klampoti per minkštą smėlį. Martinesas ničnieko nejautė, vien įsi- 
tikinimą, kad nuosprendis jam atidėtas. 

Būrys nuklampojo kokius du šimtus jardų ir apsistojo kokospalmių 
guote. Buvo jau karšta, ir dauguma kareivių nusimetė kuprines ir išsitie- 
sė ant smėlio. Prieš juos čia jau būta kareivių. Netoliese būta susirinku- 
sių pirmosios puolimo grandies dalinių, kadangi lygus sukepęs smėlis 

buvo stipriai ištryptas ir šen bei ten, kaip įprasta, mėtėsi tušti cigarečių 
pakeliai ir viena kita dėžutė nuo maisto davinio. Tačiau dabar tie ka- 
reiviai buvo salos gilumoje, brovėsi kažkur per džiungles, ir juos var- 
giai būtum galėjęs įžiūrėti. Tiek dešinėje, tiek kairėje nuo savęs žvalgai 
matė poros šimtų jardų pakrantės ruožą, ir jame buvo ramu ir santykinai 
tuščia. Abiejose pusėse krantas darė vingį, už kurio galbūt virė darbas, 
tačiau to jie negalėjo žinoti. Maisto ir amunicijos pristatyti dar nespėta, 
ir visi išsilaipinę kareiviai buvo iškart išskirstyti. Dešinėje už šimto jardų 
buvo įrengta karinio jūrų laivyno vadavietė: nedidelis staliukas, prie ku- 
rio sėdėjo karininkas, ir pakrantę siekiančių džiunglių priedangoje sto- 
vintis džipas. Kairėje, už kokio aštuntadalio mylios, jau veikė specialios 
paskirties būrio štabo būstinė. Keli pasiuntiniai kasė apkasus generolo 
štabui, o du kareiviai įsiręžę į priešingas puses rideno aštuoniasdešim- 
ties svarų rites, tiesdami telefono laidus. Standžiu šlapiu smėliu palei 
pat vandenį nuvažiavo džipas ir dingo už štabo būstinės. Desantiniai 
kateriai, priplaukę prie kranto kitoje štabo būstinės pusėje, kur styrojo 
įvairiaspalvės vėliavėlės, dabar buvo pasitraukę ir plaukė link desantinių 
laivų. Vanduo atrodė mėlynas mėlynas, o laivai, rodėsi, virpčioja ryto 
ūke. Kartais kuris nors iš minininkų paleisdavo vieną kitą salvę, ir po 
pusės minutės kareiviai ore išgirsdavo švelnų lanku į džiungles skriejan- 
čio sviedinio švilpesį. Protarpiais džiunglėse sukalendavo kulkosvaidis, 
ir kartais jį atliepdavo aštrus lengvo japonų automato tratėjimas. 

Seržantas Braunas nužvelgė kokospalmes sviedinių nukapotomis 
viršūnėmis. Kitas, tolesnis guotas buvo nepaliestas. Braunas palingavo 
galvą. Greičiausiai per tą apšaudymą ne taip jau daug jų kareivių nu- 
kentėjo, tarė sau. 

— Palygint su Motome, šičia apšaudė silpnokai, — tarė jis. 

Rudis atrodė surūgęs. 

— Taip, Motomę apšaudė žiauriai, — jis apsivertė ant smėlio kniūbs- 
čias ir užsidegė cigaretę. — Pakrantėj jau dvokia. 

— Iš kur dvoks? — paklausė Stanlis. — Anksti dar. 

— Vis tiek dvokia, — atsakė Rudis. Jis nemėgo Stanlio ir, nors perdė- 
jo, silpną sūroką kvapą, sklindantį iš džiunglių, pavadindamas dvoku, 
buvo pasiryžęs ginčytis. Jautė, kaip jį visą smelkia pažįstamas slogutis; 
jis nuobodžiavo, buvo irzlus, valgyti buvo dar per anksti, ir buvo per 
daug prisirūkęs. 

— Koks čia puolimas? Pratybos, ir tiek. Desanto manevrai, — Stanlis 
piktai nusispjovė. 

Kroftas prisijuosė šovininę ir užsimetė ant peties šautuvą. 

— Einu, paieškosiu tiekimo būrio, - pasakė jis Braunui. - Žiūrėk, kad 
niekas neišsivaikščiotų, iki grįšiu. 

— Mus užmiršo, — tarė Rudis. — Galim nusnaust. 

— Todėl aš ir einu jų ieškot, - pasakė Kroftas. 

— Ai, leistum mums verčiau šiandien pasėdėt, — suniurzgė Rudis. 

— Klausyk, Valsenai, - tarė Kroftas, — baik vienąkart trydaliot. 

Rudis atsargiai dirstelėjo į Kroftą. 

— Kas yr, - tarė jis, — pats vienas nori laimėt visą karą? — Jiedu keletą 
akimirkų įtemptai žiūrėjo vienas į kitą, paskui Kroftas nuėjo. 

— Su kuo kuo, 0 su juo verčiau neprasidėk, — pasakė Rudžiui seržan- 
tas Braunas. 

Rudis dar kartą nusispjovė. 

— Aš nesileisiu, kad mane kas olbytų. 

Jis jautė, kaip tankiai tvaksi širdis. Seklumoje už keleto šimtų jardų 
gulėjo keletas lavonų, 1r Rudžiui bežiūrint specialios paskirties būrio 
kareivis ėmė traukti juos iš vandens. Ore patruliavo lėktuvas. 

— Velnias, įtartinai ramu, - tarė Galageris. 

Tolijas linktelėjo. 

— Išsikasiu duobutę. 

Jis nusisegė kastuvėlį ir Vilsonas prunkštelėjo. 

— Pataupyk jėgas, berneli, — metė jam. 

Tolijas, nekreipdamas dėmesio, ėmėsi kasti. 

— Aš irgi išsikasiu, — spygtelėjo Henesis ir ėmė darbuotis už dvide- 
šimties jardų nuo Tolijo. 

Kurį laiką buvo girdėti tik rausiamo smėlio grikšėjimas. 

Oskaras Ridžesas atsiduso. 

— Po šimts, — tarė jis. — Gal ir man išsikast. 

Jis nesmagiai nusijuokė ir pasilenkė prie kuprinės. Juokėsi jis gar- 
siai, tarsi žvengdamas. 

— Yhaha! - pamėgdžiojo jį Stanlis. 

Ridžesas pakėlė galvą ir ramiai tarė: 

— Po galais, aš kitaip juoktis nemoku. Juokiuos, man rodos, normaliai. 

Rodydamas, kad nepyksta, jis vėl nusijuokė, tačiau šįkart gražiau. 
Niekas neatsiliepė, ir jis ėmė kasti. Buvo nedidukas, tvirto sudėjimo, 
panašus į storą stulpą, vienodo platumo tiek viršuj, tiek apačioj. Vei- 
do buvo apskrito, putlaus su ilga nukabusia Žžiauna, atvipusia burna. 
Romus žvilgsnis stiprino įspūdį, jog jo esama bukoko, tačiau linksmo 


36 


būdo. Kasė jis kankinamai lėtai; smėlį kiekvieną kartą mėtė tiksliai į tą 
pačią vietą ir kiekvieną kartą prieš pasilenkdamas stabteldavo ir apsi- 
dairydavo. Visą laiką atrodė suklusęs, tarsi pripratęs būti traukiamas per 
dantį ir to tarsi laukiantis. 

Stanlis neištvėrė. 

— Ei, Ridžesai, — tarė jis, žvilgsniu ieškodamas seržanto Brauno pri- 
tarimo, — jei kartais nudribtum ant laužo, turbūt neskubėtum nusimyžt, 
kad jį užgesintum. 

Ridžesas puse burnos šyptelėjo. 

— Ko gera, — pusbalsiu atsakė, žiūrėdamas į Stanlį, ateinantį prie 
duobelės pasižiūrėti, kiek jis iškasęs. 

Stanlis buvo aukštas vidutinio sudėjimo vaikinas pailgo veido, ku- 
riame paprastai atsispindėjo tuščiagarbiškumas ir panieka bei šioks toks 
nepasitikėjimas savimi. Būtų buvęs gražus, jei ne ilga nosis ir skysti 
juodi ūseliai. Jam buvo tik devyniolika metų. 

— Po perkūnais, tu šitaip kuisies visą dieną, — su pasibjaurėjimu tarė 
Stanlis. Kalbėjo tyčia grubiai, tartum aktorius, bandantis pamėgdžioti 
kareivio kalbėseną. 

Ridžesas neatsiliepė, o kantriai kasė toliau. Stanlis gerą minutę 
spoksojo į jį, nesumodamas, ką dar gudraus pasakius. Pajutęs, kad ši- 
taip stypsodamas atrodo kvailai, nesusivaldęs spirtelėjo smėlio į Ridže- 
so duobelę. Ridžesas tylėdamas smėlį išmetė ir kasė kaip kasęs toliau. 
Stanlis juto, kad būrys jį stebi. Jis jau truputį gailėjosi pradėjęs šį Žai- 
dimą, kadangi nebuvo tikras, jog būrys jį palaiko. Tačiau trauktis nebe- 
buvo kaip, jo buvo per toli pažengta. Ir jis nuspyrė į duobelę gerokai 
daugiau smėlio. 

Ridžesas pasidėjo kastuvą ir pažvelgė į jį. Žvelgė pakančiai, tačiau 
su šiokiu tokiu nerimu. 

— Ką sumanei, Stanli? — paklausė jis. 

— Nepatinka? — nusišaipė Stanlis. 

— Taigi, kad nepatinka. 

— Nepatinka, tai daryk ką nors. 

Rudį bežiūrint ėmė pyktis. Ridžesas jam patiko. 

— Klausyk, Stanli! — sušuko Rudis. — Nusivalyk snarglį ir elkis kaip 
vyras. 

Stanlis apsisuko ir piktai įsmeigė akis į Rudį. Reikalas pakrypo pa- 
vojinga linkme. Rudžio jis prisibijojo, tačiau trauktis nebuvo kaip. 

— Eik šiknon, Rudi, - tarė jis. 

— Kai dėl šiknos, — nutęsė Rudis, — kurių galų tau želdintis plaukelius 
panosėj, kai tavo šikna užtektinai prižėlus? 

Jis vogravo tokiu sarkastišku tonu, kad jam dar nebaigus kalbėti vvy- 
rai prapliupo juoktis. 

— Rudis nepėsčias, — suprunkštė Vilsonas. 

Stanlis išraudęs žengė link Rudžio. 

— Aš tau pasityčiosiu. 

Rudžiui pakilo pyktis, ūpas muštis. Žinojo, kad Stanlį jis įveiktų. Ta- 
čiau pats sau nedrįso prisipažinti, kas jį slegia, ir dėl to dar labiau tūžo. 
— Vaikeli, aš tave suraityčiau kaip šiltą vilną, — perspėjo jis Stanlį. 

Braunas pašoko ant kojų. 

— Klausyk, Rudi, - įsiterpė jis, — su Kroftu tu taip narsiai nesiveržei 
muštis. 

Rudis prikando liežuvį. Pyktelėjo ant savęs. Juk būtent tai jį ir slegia. 
Neryžtingai patrypčiojo vietoj. 

— Nesiveržiau, — tarė jis, — bet tai nereiškia, kad aš bijočiau su kuo 
nors susiimt. — Pamąstė, ar jis pirma tikrai pabūgo Krofto. - Ai, eikit jūs 
švilpt, — mestelėjo ir nudrožė šalin. 

Stanlis, supratęs, kad Rudis nesimuš, nusekė jam iš paskos. 

— Palauk, mes dar nebaigėm... — tarė jis. 

Rudis dėbtelėjo į jį. 

— Eik tu šikt. 

Savo paties nuostabai, Stanlis nepajuto, kaip ištarė: 

— Tai ką, išsigandai? — Tuoj pat suprato, kad išsitarė per daug. 

— Stanli, - tarė Rudis, — laisvai sumalčiau tau snukį, bet šiandien ne- 
simušiu. — Prisivertė užgniaužti vėl beįsižiebiantį įtūžį. — Baik kvailiot. 

Stanlis kurį laiką dėbsojo į jį, paskui nusispjovė ant smėlio. Jam 
knietėjo dar ką nors pridurti, tačiau sumojo, kad ir taip jo viršus, ir at- 
sisėdo šalia Brauno. 

Vilsonas atsisuko į Galagerį ir palingavo galvą. 

— Niekaip nebūčiau pagalvojęs, kad Rudis nusileis, - sumurmėjo jis. 

Ridžesas, matydamas, kad niekas prie jo nebekimba, ėmė kasti toliau. 
Į galvą jam lindo visokios mintys apie tai, kas įvyko, tačiau sugniaužęs 
smagų kastuvėlio kotą nusiramino. Žaisliukas, ne kastuvas, pagalvojo. 
Tėtė juoktųsi, tokį pamatęs. Jis įniko plušėti, jausdamas įgūdžio teikiamą 
malonumą. Niekas taip neapramina kaip darbas, tarė sau. Apkasėlis buvo 
beveik gatavas, ir jis ėmė stipriai trypti lygindamas duobės dugną. 

Pasigirdo smarkus trenksmas, tarytum kam pokštelėjus musmušiu į 
stalą. Vyrai nerimastingai apsidairė. 

— Japų minosvaidis, — burbtelėjo Braunas. 

— Tabai arti, - sumurmėjo Martinesas. Nuo tada, kai išsilaipino, ne- 
buvo ištaręs nė žodžio. 

Specialios paskirties būrio kareiviai sukrito ant žemės. Braunas įsi- 
klausė, o išgirdęs garsėjantį zvimbesį įbedė veidą į smėlį. Mina spro- 
go už kokių pusantro šimto jardų, ir jis nekrustelėdamas klausėsi, kaip 
šrapnelio kulkos šiurpiai švilpdamos skrodžia orą ir kapoja džiunglių 
lapiją. Braunas vos susilaikė neaiktelėjęs. Mina nukrito tolokai, ir vis 
dėlto... Jį apėmė nepaaiškinama baimė. Mūšiui prasidėjus jis visuomet 
kurį laiką pasijusdavo visiškai bejėgis ir pasielgdavo taip, kaip jam pir- 
mučiausia šaudavo į galvą. Dabar, vos sprogimo aidui ištirpus ore, jis 
karštligiškai pašoko ant kojų. 

— Ei, nešam muilą! — suriko. 

— O Kroftas? — paklausė Tolijas. 

Braunas akimirką susimąstė. Jam mirtinai norėjosi nešdintis iš šio 
pakrantės ruožo. Toptelėjo viena mintis, ir jis nesvarstydamas jos nu- 
sitvėrė. 

— Klausyk, tu apsikasęs, tai ir lik čia. Mes per pusmylę pasitrauksim, 
o kai Kroftas grįš, ateisit abu pas mus, — jis ėmė rinktis daiktus, staiga 
metė burbtelėjęs: —- Velniai nematę, pasiimsiu paskui, — ir leidosi bėgti 
pakrante. 

Vyrai nustebę, traukydami pečiais, žiūrėjo į jį, o paskui Galage- 
ris, Vilsonas, Rudis, Stanlis ir Martinesas ilga vora nusekė jam iš pa- 
skos. Henesis žvilgsniu nulydėjo juos ir pažvelgė į Toliją ir Ridžesą. 
Jis buvo išsirausęs apkasą vos keli jardai nuo kokospalmių guoto ir 
dabar stebeilijosi, mėgindamas ten ką nors įžiūrėti, tačiau per tankmę 
įžiūrėjo ne daugiau kaip pusšimtį pėdų. Tolijo apkasas buvo už kokių 
dvidešimties jardų į kairę nuo jo, tačiau atrodė esąs gerokai toliau. O 
Ridžesas, apsikasęs už Tolijo, atrodė net labai toli. 

— Ką man daryt? — sušnabždėjo Henesis Tolijui. 

Jis gailėjosi nepasitraukęs drauge su kitais, tačiau neišdrįso jų at- 
siklausti, bijodamas, kad jo neišjuoktų. Tolijas apsižvalgė ir susirietęs 
atbėgo pas Henesį į apkasą. Platus tamsus jo veidas buvo išpiltas pra- 
kaito. 

— Manau, padėtis labai rimta, — jaudulio persmelktu balsu tarė jis ir 
įsižiūrėjo į džiungles. 

— Kas čia dedas? — paklausė Henesis. Gerklėje juto kylant kažkokį — 
neaišku, ar malonų, ar nemalonų — gumulą. 

— Man regis, japai atsitempė pakrantėn minosvaidį ir ruošiasi mus 
pult, — Tolijas nusišluostė veidą. — Reikėjo visiems mūsiškiams apsi- 
kast, — pridūrė. 

— Kvailai jie padarė, kad nubėgo, — tarė Henesis. Pats nustebo, kad 
balsas nedreba. 

— Na, nežinau... — tarė Tolijas. - Braunas už mane labiau patyręs. 
Viršesniais reikia pasitikėt. — Pro pirštus išbėrė saują smėlio. — Grįžtu į 
savo apkasą. Sėdėk ausis suglaudęs ir lauk. Jei pasirodytų japai, turėsim 
juos sulaikyt. 

Tolijo balsas nuskambėjo grėsmingai, ir Henesis klusniai palinksėjo 
galva. Kaip kine, pagalvojo jis. Galvoje vienas po kito šmėkštelėjo mi- 
gloti reginiai. Įsivaizdavo stovįs visu ūgiu ir atmušąs puolimą. 

— Gerai, vyruti, — tarė Tolijas 1r paplekšnojo jam per nugarą. 

Tolijas susirietęs prabėgo pro savo apkasą pasikalbėti su Ridžesu. 
Henesis prisiminė Rudį sakius, kad Tolijas į būrį atėjo Motomėje jau po 
visų baisumų. Kažin ar galima juo pasitikėt? 

Tupėdamas apkase Henesis stebėjo džiungles. Džiūvo burna, ir jis 
tolydžio laižėsi lūpas; kiekvieną kartą pasivaidenus, jog krūmuose 
kažkas juda, jam nudiegdavo širdį. Pakrantėje buvo labai ramu. Pra- 
ėjo Minutė, ir jis ėmė nekantrauti. Toli pakrantėje išgirdo perjungiamų 
sunkvežimio pavarų džerškėjimą ir, ryžęsis atsisukti, už mylios pamatė 
atplaukiančius naujos desanto grandies katerius. Mums pastiprinimas, 
tarė sau ir iškart susivokė, kokia tai nesąmonė. 

Džiunglėse pasigirdo aštrus pokštelėjimas, o po to dar vienas šūvis, 
dar vienas ir dar vienas. Minosvaidžiai, pagalvojo jis, patenkintas, kad 
sparčiai mokosi. Ir tuomet kone virš galvos išgirdo veriantį žviegsmą, 
panašų į automobilio, stabdomo išvengti avarijos, ausis rėžiantį cypimą. 
Jis susirietęs instinktyviai prisiplojo prie žemės. Kas dėjosi keletą kitų 
akimirkų, jis nebesuvokė. Išgirdo baisingą sprogimą, verte pervėrusį 
visas smegenų ląsteles, ir žemė po juo kilstelėjo ir sudrebėjo. Apkvaitęs 
juto, kaip virš jo skrieja grumstai, 0 jį patį smūgiuoja sprogimo banga. 
Pasigirdo naujas sprogimas, vėl grumstai ir smūgis, paskui dar vienas 
sprogimas ir dar vienas sprogimo bangos smūgis. Pasijuto kūkčiojąs 
apkase, išgąsčio ir apmaudo apimtas. Kai nukrito dar viena mina, jis 
kaip vaikas suspigo: 

— Gana gi, gana! 


40 


Sviediniams nustojus sproginėti, jis dar kone minutę gulėjo drebė- 
damas. Šlaunys buvo karštos ir šlapios, ir pirma jo mintis buvo: aš su- 
žeistas. Mintis maloni, raminanti, ir jis kaip pro rūką įsivaizdavo ligo- 
ninės lovą. Apsičiupinėjęs ir pasišlykštėjo, 1r pradžiugo, supratęs, kad 
jo išsituštinta. 

Henesis sustingo. Jeigu judėsiu, dar labiau išsiterliosiu, pagalvojo 
jis. Prisiminė, kaip Rudis su Vilsonu sakydavo: „Laikyt šikną suspau- 
dus“, ir dabar suprato, ką jie turėjo omeny. Jis ėmė nevalingai kikenti. 
Apkasėlio kraštai byrėjo, ir jį akimirką apėmė nerimastis, kad per kitą 
apšaudymą jie visiškai susmuks. Jis užuodė savo paties smarvę, ir jį 
ėmė truputį pykinti. Svarstė, ar persimaut kelnes, ar ne. Kuprinėje turė- 
jo atsargines, o mūvėt jomis gali tekt visą mėnesį. Jeigu šitas išmesiu, 
gali pareikalaut už jas užmokėt. 

Bet ne, netiesa, tarė sau; už užsieny prarastus daiktus mokėt nerei- 
kia. Vėl jam užėjo juoko priepuolis. Tai tėtei bus juoko, kai papasako- 
siu. Akimirką prieš save išvydo tėvo veidą. Kažkokia sąmonės dalis jį 
ragino įsidrąsinti ir iškišti galvą iš apkaso. Stojosi atsargiai, tiek bijoda- 
mas dar labiau susiteršti kelnes, tiek bijodamas išvysti priešą. 

Tolijas ir Ridžesas tebesislėpė savo tranšėjose. Henesiui kilo įtari- 
mas, kad jis paliktas vienas. 

— Tolijau, kaprale Tolijau, — pašaukė jis, tačiau balsas tik vos girdi- 
mai šiurkščiai sugargė. 

Niekas neatsiliepė; jis net nepagalvojo, ar jie jį išgirdo. Aš vienas, 
visiškai vienas, tarė sau, ir jį apėmė baisus siaubas, kad liko taip atskir- 
tas nuo visų. Spėliojo, kur galėtų būti kiti. Jis dar nedalyvavęs jokiame 
mūšyje, ir šitaip palikti vienui vieną — kiaulystė. Henesiui buvo skaudu, 
kad draugai jį pametė. Ir džiunglės, ir dangus, juoduojantis nuo audros 
debesų, atrodė tamsūs ir grėsmingi. Staiga jam šovė mintis: ilgiau čia 
likti nebegalima. Jis išlipo iš apkaso, pasigriebė šautuvą ir ėmė šliaužti 
tolyn nuo apkaso. 

— Henesi, kur tu dabar? - staiga, iškišęs galvą iš apkaso, sušuko To- 
lijas. 

Henesis krūptelėjo, suvebleno: 

— Aš einu pas kitus. Labai reikia, pridirbau kelnes. — Ir ėmė juoktis. 

— Grįžk atgal! — sušuko Tolijas. 

Vaikinukas pasižiūrėjo į savo apkasėlį ir suprato, kad grįžti į jį neį- 
manoma. Pakrantė atrodė tokia švari ir atvira. 

— Ne, man reikia eit, - atsakė jis ir puolė bėgti. 

Jis išgirdo, kaip Tolijas šūktelėjo dar kartą, o paskui tegirdėjo tik 
savo alsavimą. Staiga pajuto kelnių kiškoje virš antblauzdžio kažką sli- 
dinėjant. Jis karštligiškai ištraukė kišką, iškratė išmatas ir vėl leidosi 
bėgti. 

Henesis prabėgo pro vėliavėlėmis nužymėtą vietą kateriams pri- 
plaukti ir nedidelėje įduboje netoli nuo džiunglių pamatė gulintį kniūbs- 
čią jūrų pėstininkų karininką. Staiga vėl išgirdo minosvaidžius, o iškart 
po jų netoliese tratant kulkosvaidį. Sprogo pora granatų, pokštelėjo 
garsiai ir sausai lyg popierinis maišelis. Jam toptelėjo: ,, Mūsiškiai puo- 
la japų mMinosvaidininkus.“ Paskui išgirdo baisingą ant jo krintančios 
minos kauksmą. Jis lyg šokėjas apsisuko ratu ir krito ant žemės. Galbūt 
jis išgirdo ir sprogimą, o tada šrapnelio kulka jam perskrodė smegenis. 


Jį aptiko Rudis būriui grįžtant pas Toliją. Jie per apšaudymą prabuvo 
tolėliau, rezervinės kuopos iškastoje zigzago formos tranšėjoje. Atėjus 
žiniai, kad japų minosvaidžio tarnyba sunaikinta, Braunas nusprendė 
grįžti. Rudis buvo nenusiteikęs su kuo nors šnekėtis, tad nieko negalvo- 
damas nudrožė pirmas. Už vingio jis išvydo Henesį, gulintį kniūbsčią 
ant smėlio. Jo šalme žiojėjo skylė, o šalia galvos raudonavo apskrita 
kraujo dėmelė. Viena ranka atversta delnu į viršų, 0 pirštai sugniauž- 
ti lyg stengiantis kažko įsitverti. Rudį suėmė šleikštulys. Henesis jam 
patiko, tačiau tą pat jis jautė ir daugeliui savo būrio vyrų, — bet kuriam 
iš Jų gyvenimas galėjo baigtis štai šitaip. Jis su nerimu prisiminė tą 
naktį, kai per apšaudymą jiedu sėdėjo ant denio ir Henesis prisipūtė 
gelbėjimosi liemenę. Rudžiui pasivaideno tarytum kažkas, žmogus ar 
ne žmogus, tą naktį iš už nugaros būtų juodu stebėjęs ir juokęsis, ir jį 
nuvėrė siaubas ir panika. Tai ne atsitiktinumas, tai lemtis. 

Iš užpakalio prie jo priėjo Braunas ir sutrikęs įsistebeilijo į lavoną. 

— Gal man nereikėjo jo palikt? — tarė jis. Ar dėl to, kas atsitiko, jis 
atsakingas, stengėsi negalvoti. 

— Kas rūpinasi Žžuvusiais? 

— Duobkasių komanda. 

— Tai aš einu jų ieškot, tegu jie jį išneša, — pasakė Rudis. 

Braunas piktai suraukė antakius. 

— Mums reikia laikytis krūvoj, — patylėjęs piktai tęsė: —- Po velnių, 
Rudi, šiandien elgies kaip tikras pienburnis, iš pradžių puoli, paskui 
atsisakai muštis, širsti dėl to, kad... — Pažvelgė į Henesį ir neužbaigė 
sakinio. 

Rudis jau žingsniavo tolyn. Šiandien jis šičia nekels kojos. Nusispjo- 
vė, stengdamasis ištrinti iš atminties Henesio šalmą ir kraują, tebevar- 
vantį iš skylės metale. 

Būrys nusekė jam iš paskos tr, priėję vietą, kur buvo palikę Toli- 
ją, ėmė kastis smėlyje apkasus. Tolijas nervingai slampinėjo tai šen, 
tai ten, be perstojo kartodamas, jog šaukęs Henesiui grįžti. Martinesas 
stengėsi jį nuraminti. 

— Aišku, tu nieko negalėjai padaryt, — kartojo Martinesas. 

Jis kasė sparčiai ir lengvai, pirmą kartą tądien pasijutęs ramus. He- 
nesiui žuvus jo baimė pranyko. Dabar jau nieko blogo neatsitiks. 

Kroftas grįžęs ir išklausęs Brauno raportą nieko nepasakė. Braunas 
nusiramino, nusprendė, kad savęs kaltinti nėra ko. Ir visai liovėsi apie 
tai galvoti. 

Tačiau Kroftui mintis apie tai, kas įvyko, visą dieną nėjo iš galvos. 
Vėliau, jiems pakrantėje iškraunant amuniciją, jis daug kartų nevalingai 
pasijusdavo apie tai galvojąs. Jautėsi jis panašiai kaip tada, kai sužinojo 
apie žmonos neištikimybę. Tuomet, prieš užliejant įtūžiui ir sielvartui, 
juto tik buką jaudulio tvinksėjimą ir suvokimą, kad jo gyvenimas kaž- 
kiek pasikeitė ir kad tam tikri dalykai nebebus tokie, kokie buvo. Ši- 
taip jis jautėsi ir dabar. Henesio mirtis Kroftui atvėrė tokios visagalybės 
perspektyvas, kad jis bijojo apie ją ir pamąstyti. Visą dieną tas įvykis 
jam neišėjo iš galvos, nedavė ramybės keistos vizijos ir galią pranašau- 
jantys ženklai. 


MO- 
LLS 


Antra dalis | 14 


Per išankstinius instruktažus generolas majoras Edvardas Kamingsas, 
Anopopėjuje išlaipintos kariuomenės vadas, apibūdindamas salą, sakė, 
kad ji panaši į okariną. Apibūdinimas gana taiklus. Sala pailga, maž- 
daug pusantro šimto mylių ilgio ir triskart mažesnio pločio, aptakios 
formos ir išilgai jos per vidurį driekiasi iškili kalnų grandinė. Beveik 
statmenai iš salos kyšo okarinos pūstukas — dvidešimties mylių ilgumo 
pusiasalis. 

Generolo Kamingso specialios paskirties pajėgos išsilaipino šio pu- 
siasalio gale ir per pirmąsias kelias kampanijos dienas pasistūmėjo į 
pusiasalio gilumą beveik penkias mylias. Pirmosios puolimo grandies 
kareiviai, iššokę iš katerių, skubiai išlipo į krantą ir pačiame džiunglių 
pakraštyje apsikasė. Kitos grandys praėjo pro jų pozicijas ir patraukė 
brūzgynuose japonų anksčiau prakirstais takais. Pirmąsias porą dienų 
jie nesutiko reikšmingesnio pasipriešinimo, kadangi prasidėjus apšau- 
dymui iš laivų dauguma japonų atsitraukė nuo pakrantės. Žygį tik trum- 
pam pristabdydavo nedidelė pasala ar laikinas gynybos postas, įsitaisęs 
griovoje ar ant tako. Kiekviena kuopa atsargiai pasistūmėdavo keletą 
šimtų jardų į priekį, pasiųsdavo daug patrulių, kad ištirtų tolesnę teri- 
toriją, ir tik tada judėdavo pirmyn. Fronto linijos bent jau keletą dienų 
nebuvo. Nedideli kareivių būreliai skverbėsi per džiungles, trumpai su- 
siremdavo su dar mažesniais priešo kareivių būreliais, o tada brauda- 
vosi pirmyn. Apskritai judėjimas į priekį vyko, tačiau nė viena paskira 
karių grupė nejudėjo nustatytu laiku ir nustatyta kryptimi. Jos panėšėjo 
į knibždėlyną skruzdžių, besigalynėjančių su žolėje paberta sauja tru- 
pinių. 

Trečią dieną kariai užėmė japonų aerodromą. Menkas tai buvo ae- 
rodromas, paprasčiausias džiunglėse iškirstas ketvirčio mylios ruožas 
su brūzgynuose paslėptu angaru ir keletu japonų jau sugriautų pastatų, 
tačiau jo užėmimas buvo įtrauktas į komunikatą apie karo veiksmus Ra- 
miajame vandenyne ir ši pergalė paminėta radijo Žinių laidų pabaigoje. 

Aerodromą užėmė du būriai, kurie, apėję džiunglėmis, išrūkė proskyną 
tebesaugantį kulkosvaidžio postą ir nusiuntė radiogramą bataliono šta- 
bui. Generolo pajėgų gynybinės pozicijos tą naktį pirmą kartą turėjo są- 
ryšį. Generolas nustatė fronto liniją už kelių šimtų jardų nuo aerodromo 
ir pats vakare klausėsi, kaip japonų artilerija bombarduoja aerodromą. 
Rytą įdienojus jo pajėgos pasistūmėjo dar pusę mylios į pusiasalio gi- 
lumą, ir fronto linija vėl pabiro į virtinę paskirų, inertiškų gyvsidabrio 
rutuliukų. 

Atrodė, jokios tvarkos palaikyti neįmanoma. Ryte, sakysim, dvi 
kuopos išžygiuoja, per flangus puikiausiai palaikydamos ryšį, o nakvoti 
apsistoja jau per mylią viena nuo kitos. Džiunglės stabdė judėjimą kur 
kas labiau negu japonai, ir kareiviai stengėsi jas kur tik įmanoma apeiti, 
žygiuodavo palei upokšnius, per palyginti apyretes kokospalmių girai- 
tes ir su malonumu — per aukštos žolės prižėlusias laukymes. Japonai, 
tai pastebėję, laukymes nelauktai ėmė apšaudyti, todėl kareiviai netru- 
kus nutarė jų vengti ir apgraibomis ieškodavo šiokio tokio kelio per 
džiungles ten, kur mažiau šabakštynų. 

Pirmąją kampanijos savaitę džiunglės generolui buvo neabejotinai 
pats didžiausias priešininkas. Divizijos specialios paskirties pajėgos 
buvo perspėtos, kad Anopopėjaus miškai sunkiai įveikiami, tačiau 
nuo žinojimo lengviau nepasidarė. Pro didžiausią tankmę žmogus per 
valandą prasiskverbdavo vos keletą šimtų pėdų. Džiunglių gilumoje 
stiebiasi kelių šimtų jardų aukščio medžiai, pačias Žemiausias šakas 
išskleidę per du šimtus pėdų nuo žemės. Po jomis priaugę mažesnių 
medžių medelių, pro kurių lapiją net nesimato tų didžiųjų medžių. O 
tarp jų, nors ir taip ankšta, susispaudę tiesia apsunkusius lapus į men- 
ką, vos vos prasismelkiančią šviesą, tarsi gyvatės duobės dugne čiulpia 
orą ir Maistą užgožti vynuogienojai ir paparčiai, laukiniai bananai, že- 
maūgės palmės, gėlės ir krūmai krūmokšniai. Džiunglių gilumoje vi- 
sada tamsu, lyg dangus būtų aptrauktas audros debesimis, ir jokio oro 
dvelksmo. Džiunglėse amžinai drėgna, tiršta ir karšta, tarytum tai būtų 
milžiniška sąvarta vis labiau ir labiau kaistančių alyvuotų skudurų po 
tamsiais didžiulio troškaus sandėlio skliautais. Karštis prasiskverbia 
visur, ir augalų lapai dėl to yra nejtikimo didumo. Karštoje ir drėgno- 
je džiunglių tankmėje niekad nebūna tylu. Kranksi paukščiai, šnara ir 
cypauja smulkūs gyvūnai ar gyvatės, o pačioje pažemėje tvyro beveik 
apčiuopiama tyla, kurioje galima girdėti, kaip susikaupusi, atsidėjusi 
stypsta augmenija. 

Jokia kariuomenė negalėtų džiunglėse nei gyventi, nei judėti. Ka- 
reiviai aplenkdavo džiunglių miškus ir traukdavo per krūmokšnių at- 
žalynus, palei kokospalmių giraites. Net ir čia jie nematydavo toliau 
kaip per penkiasdešimt ar šimtą jardų į priekį. ir pradinius kampanijos 
veiksmus atliko, apčiuopomis judėdamos, nedidelės kareivių grupelės. 
Pusiasalis šioje vietoje buvo vos penkių mylių pločio, ir generolas čia 
išskleidė du tūkstančius kareivių, tačiau tarp jų beveik nebuvo sąvei- 
kos. Tarp dviejų kuopų po šimtą aštuoniasdešimt kareivių laisvai ga- 
lėjo prasmukti kiek nori japonų kariuomenės. Net ir palyginti atviroje 
vietovėje kuopos dažniausiai nesuformuodavo nė dalinės fronto linijos. 
Po savaitės klaidaus brovimosi per džiungles vientisos fronto linijos 
sąvoka egzistavo tik vaizduotėje. Visų priešakines pozicijas užėmusių 
dalinių užnugaryje buvo likę japonų, ir visur džiunglėse, kiekviename 
generolo užimtos pusiasalio teritorijos plotelyje tykojo pasalos, vyko 
nauji susirėmimai, sakytum, okarinos pūstukas pašiaušė šerį. Vyravo 
nuolatinė didžiausia sumaištis. 

Generolas tatai numatė ir atsižvelgė planuodamas kampaniją. Du 
trečdaliai iš šešių tūkstančių kareivių liko užnugaryje, gabeno iš lai- 
vų amuniciją ir proviziją, patruliavo šukuodami džiungles. Dar prieš 
pradedant kampaniją Kamingsas iš žvalgybos pranešimų žinojo, kad 
japonų esama mažiausiai penkių tūkstančių, o jo kareiviai kol kas buvo 
susidūrę vos su keliais šimtais. Japonų vadas generolas Tojakus aiš- 
kiai laikė pagrindines pajėgas ilgalaikei gynybai. Tai, regis, patvirtino 
ir armijos štabo Kamingsui teikiami įvairių vietovių žvalgybos iš oro 
duomenys: nuotraukos rodė Tojakaus įrengtus stiprius gynybos įtvirti- 
nimus fronte nuo pagrindinės Anopopėjaus kalnų grandinės iki pajūrio. 
Pasiekusios pusiasalio pagrindą, Kamingso pajėgos turės pasukti devy- 
niasdešimties laipsnių kampu į kairę ir atsidurti prieš Tojakaus gynybi- 
nių pozicijų liniją. 

Todėl Kamingsas ir nesijaudino dėl lėtos kampanijos pažangos. 
Kai tik jo daliniai pasieks Tojakaus liniją, bus gyvybiškai svarbu juos 
materialiai aprūpinti, o kad aprūpinimas nevėluotų, reikalingas kelias. 
Jau kitą dieną po išsilaipinimo generolas visai teisingai numatė, kad 
svarbiausi mūšiai su japonais vyks už daugelio mylių nuo pajūrio. Ir 
jis nedelsdamas išsiuntė tūkstantį kareivių tiesti kelio. Jie pradėjo nuo 
platoko keliuko, kuriuo kursuodavo japonų motorinis transportas nuo 
aerodromo iki pakrantės, ir divizijos pionieriai jį dar labiau praplatino 
ir užpylė nuo kranto atvežamu žvyru. Tačiau už aerodromo ėjo vieni 

šuntakiai, ir po savaitės keliui tiesti buvo nukreipti dar tūkstantis ka- 
reivių. 

Mylią kelio nutiesti trukdavo tris dienas, o priešakiniai daliniai to- 
lydžio stūmėsi į priekį. Po trijų savaičių divizijos specialios paskirties 
pajėgos prasibrovė į pusiasalio gilumą penkiolika mylių, o kelio buvo 
nutiesta perpus mažiau. Toliau kroviniai buvo gabenami nešte, ir tam 
buvo įdarbinta dar vienas tūkstantis kareivių. 

Kampanija diena po dienos tęsėsi be nuotykių ir nebebuvo minima 
žinių pranešimuose. Divizijos gyvosios jėgos nuostoliai buvo minima- 
lūs, ir fronto linija pagaliau šiaip taip nusistovėjo. Generolas prižiūrėjo 
nepertraukiamą Žmonių ir mašinų judėjimą iš visų pakrantės džiunglėse 
įsikūrusių bivakų, ir jam kol kas pakako to, kad naikinami užnugaryje 
užsilikę japonai, tiesiamas kelias, o priekiniai daliniai numatytu tempu 
nesunkiai stumiasi pirmyn. Jis žinojo, kad po savaitės kitos, vėlų vė- 
liausiai po mėnesio, prasidės svarbiausi kampanijos veiksmai. 


Papildomai atsiųstiems naujokams viskas buvo pirmiena, ir jie jautėsi 
nelaimingi. Juos amžinai sulydavo, ir kad ir kaip statydavosi palapi- 
naites, naktį vėjas jas nuversdavo. Jiems jokiais būdais nepavykdavo 
įtvirtinti smėlyje kuoliukų. Užėjus lietui nesugalvodavo nieko gudres- 
nio, kaip prisitraukti kelius prie smakro viliantis, kad antklodės šįkart 
nepermirks. Naktį, pažadinti eiti į sargybą, mėnesienoje klupinėdami 
sliūkindavo į šlapią apkasą ir sustirę sėdėdavo jame, krūpčiodami nuo 
menkiausio garso. 

Buvo jų trys šimtai, ir visi iki vieno jautėsi niekam tikę. Viskas jiems 
buvo neįprasta. Jie visiškai nesitikėjo, kad kovos zonoje bus pristatyti 
prie juodo darbo, ir neatsistebėjo, kaip skiriasi dienos bruzdesys, kai be 
perstojo juda sunkvežimiai ir desantiniai kateriai, nuo vakaro tylos, kai 
stoja visiška ramybė. Vakare oras atvėsdavo, ir dažniausiai gražu bū- 
davo regėti, kaip į jūrą leidžiasi saulė. Prieš sutemstant vyrai rūkydavo 
po paskutinę cigaretę arba rašydavo laiškus, arba stengdavosi bangų 
atplukdytais medgaliais įtvirtinti savo palapines. Naktį mūšių garsai 
prislopdavo, ir tolimas šautuvų tratėjimas ar artilerijos šūvių aidai nau- 
jokams atrodė neturį su jais nieko bendro. Visa ta painiava prailgo, ir 
dauguma apsidžiaugė, kai buvo išskirstyti po kuopas. 


O štai Kroftas anaiptol nesidžiaugė. Nepaisydamas sveiko proto balso 
vylėsi, kad žvalgų būrį papildys aštuoni trūkstami kareiviai, ir baisiai 
pasipiktino, kai priskyrė tik keturis. Tai buvo didžiausias nusivylimas iš 
visų, patirtų išsilaipinus Anopopėjuje. 

Pirmučiausia jį suerzino tai, kad būriui neteko dalyvauti kautynėse. 
Generolas buvo priverstas pusę savo divizijos palikti Motomei ginti, 
todėl į Anopopėjų pasiėmė tik nedidelę dalį divizijos štabo karininkų 
ir aptarnaujančio personalo. Šie kariai buvo apgyvendinti bivake kartu 
su 460-to pulko štabu, o jungtinis štabas įsikūrė kokospalmių giraitėje 
pajūry ant nedidelio smėlingo skardžio. 

Žvalgams buvo pavesta įrengti štabo būstinę. Vos porą dienų padir- 
bėję prie krovos darbų jie buvo nukreipti rengti bivako ir likusią savai- 
tės dalį kirto krūmus, tvėrė spygliuota viela teritoriją, lygino žemę val- 
gyklų palapinėms. Paskui nusistovėjo vienokia darbų tvarka. Kiekvieną 
rytą Kroftas susišaukdavo savo būrį ir traukdavo arba nešioti krovinių, 
arba tiesti kelio. Taip praėjo savaitė, paskui kita, 0 į žvalgybą eiti jiems 
taip ir neteko. 

Kroftas širdo. Jis bodėjosi juodu darbu ir, nors būrio vado pareigas 
atliko kaip visada stropiai, buvo paniuręs, jį slėgė kasdien ta pati rutina. 
Jam rūpėjo ant ko nors išlieti apmaudą, o proga pasitaikė gavus papil- 
domų kareivių. Dar prieš išskirstant juos po kuopas kasdien matydavo 
juos pakrantėje, stebėdavo, kaip jie vynioja savo palapinaites ir eina 
dirbti. Ir, tarsi verslininkas, apmąstantis, kaip ką patobulinus, svarsty- 
davo, kokius žygius galėtų nuveikti su septyniolikos žvalgų būriu. 

Sužinojęs, kad žvalgybos būriui skyrė tik keturis naujokus, jis įniršo. 
Dabar būryje bus trylika žmonių, bet tai menka paguoda, juoba kad pagal 
dokumentus jų dvidešimt. Motomėje štabo operatyvinė grupė iš septynių 
žmonių buvo visam laikui pervesta į pulko žvalgybos skyrių ir būryje jų 
tas pats kas nėra. Jie ir taip niekad neidavo nei į žvalgybą, nei į sargybą, 
nei į darbą, įsakymus jiems duodavo kiti seržantai, ir dabar jis net nebe- 
prisiminė jų visų pavardžių. Motomėje į žvalgybą kartais su šauliu eidavo 
trys ar keturi kareiviai, nors pagal taisykles jų reikėjo antra tiek. O visą tą 
laiką būrio sąraše buvo tie septyni jam nepavaldūs kareiviai. 


Dar labiau jis įsiuto sužinojęs, kad būrys iš tikrųjų papildytas penkiais 
kareiviais, tačiau vienas iš jų jau nukreiptas į štabo skyrių. Po vakarie- 
nės jis nudrožė į kuopos raštinės palapinę ir užsipuolė štabo kuopos 
vadą kapitoną Mantelį. 

— Klausykitt, kapitone, atiduokit maniškį iš štabo kuopos. 

Mantelis buvo šviesiaplaukis akiniuotas vyras, pasižymėjęs links- 
mu, skambiu juoku. Kroftui prie jo pripuolus, jis tarytum gindamasis 
užsidengė rankomis veidą. 

— Kroftai, ramiau! — juokdamasis tarė. — Aš tau ne koks japas. Kurių 
velnių čia įsiveržei taip, kad vos palapinės nenugriovei? 

— Kapitone, mano būry per mažai žmonių, gana, daugiau to nepakę- 
siu. Man nusibodo eit žvalgybon rizikuojant vyrų gyvybėm, kai štabe 
sėdinėja septyni kareiviai, septyni, velniai griebtų, jūsų, karininkų, pa- 
siuntinukai ar galas žino kas. 

Mantelis sukrizeno. Jis rūkė cigarą, visiškai nederantį prie jo lieso 
veido. 

— Tarkim, aš tuos septynis tau, Kroftai, perleidžiu. Kas, velniai rautų, 
man tada ryte paduos tualetinio popieriaus? 

Kroftas, įsitvėręs stalo, nuožmiai įsispitrino į Mantelį. 

— Juokai juokais, kapitone, bet aš Žinau savo teises, ir tas penktasis 
kareivis priklauso mano būriui. Visas jo darbas operatyvinės veiklos ir 
žvalgybos skyriuje — pieštukus drožt. 

Mantelis vėl sukrizeno. 

— Pieštukus drožt... Perkūnėlis, Kroftai, galvojau, tu apie mane ge- 
resnės nuomonės. 

Nuo jūros pučiantis vakaro vėjas plazdeno piramidiškos palapinės 
atvartus. Raštinėje jie buvo vienudu. 

— Klausyk, — tęsė Mantelis, — žinau, labai apmaudu, kad tavo būriui 
trūksta žmonių, bet ką aš galiu padaryt? 

— Ogi atiduot man tą penktąjį. Jis paskirtas į žvalgų būrį, o aš būrio 
vadas. Tas kareivis man reikalingas. 

Mantelis pabrūžavo kojomis smėlį. 

— O žinai, kas tada dėsis operatyviniam skyriuj? Įeis pulkininkas 
Niutonas ir, saugok Dieve, bus kas nors nepadaryta, jis atsidūsėjęs tars: 
„Dirbat kaip žalias nedega“, ir, galvą dedu, gausiu velnių. Kroftai, ne- 
sapnuok, tavo būrys niekam nesvarbus, svarbiausia, kad užtektų rašti- 
ninkų štabo reikalams. — Jis atsargiai tarp lūpų paritinėjo cigarą. — O 
dabar, kai mūsų bivake pats generolas su svita ir už menkiausią nieką 
gali atsidurt karo lauko teisme, mums čia reikės įdarbint dar daugiau 
tavo būrio žmonių. Jei nesiliausi kaulijęs, tave patį pristatysiu rašomųjų 
mašinėlių valyti. 

— O man, kapitone, nei šilta, nei šalta. Aš atsiimsiu tą kareivį. Man 
nusispjaut, reikės — kreipsiuos į majorą Pfeiferį, į pulkininką Niutoną, 
į generolą Kamingsą. Būrys pakrantėj amžinai nesitrainios, o kareivių 
man reikės turėt kiek galima daugiau. 

Mantelis atsiduso. 

— Būtų tavo valia, Kroftai, rinktumeis naujokus kaip arklius turguj. 

— O ką, ir rinkčiausi, kapitone. 

— Varge tu mano, neduodat jūs, vyručiai, man ramybės. 

Mantelis atsilošė ir spirtelėjo kartą kitą į rašomąjį stalą. Pro pala- 
pinės angą matėsi už kokospalmių giraitės baltuojantis jūros krantas. 
Kažkur toli nuaidėjo artilerijos pabūklo šūvis. 

— Tai atiduosit man tą kareivį? 

— Gerai jau, gerai... 

Mantelis prisimerkė. Ne toliau kaip už šimto jardų naujokai statėsi 
ant smėlio savo palapinaites. Jūroje pro vakaro ūką vos vos dūlavo ke- 
letas inkarus nuleidusių „Liberty“ tipo laivų. 

— Gerai jau, atiduosiu tą vargšelį, — Mantelis pervertė keletą po- 
pieriaus lapų, pirštu pervedė per pavardžių stulpelį ir vieną jų pabrėžė 
nagu. — Jo pavardė Rotas, karinė specialybė — raštvedyba. Tikėkimės, 
tau pavyks padaryt iš jo šaulį. 


Naujokai dar porą dienų užsibuvo pakrantėje. Tą vakarą po Krofto po- 
kalbio su kapitonu Manteliu Rotas liūdnas žingsniavo per naujokų biva- 
ką. Kareivis, jo palapinės bendras, stambus kaimietis, tebesėdėjo kitoje 
palapinėje su draugais, o prisidėti prie jų Roto netraukė. Praeitą vakarą 
buvo pas juos nuėjęs ir kaip visada jautėsi balta varna. Jo palapinės ben- 
dras ir to bendro draugai buvo jauni, ko gera, ką tik iš vidurinės, jie visi 
juokėsi iš kvailų anekdotų, ėjo imtynių, keikėsi. Jis visiškai neturėjo 
su jais kalbos. Rotui visada rūpėjo su kuo nors pasišnekėti rimtai. Ir jis 
sumojo tarp naujokų neturįs nė vieno gero pažįstamo — su visais vyrais, 
su kuriais atvyko iš Valstijų, išsiskyrė paskutinėje naujokų apmokymo 
bazėje. Tačiau ir anie nebuvo kažkokie ypatingi. Kvailiai jie, pagalvojo 
Rotas. Juos domina tik viena — kur gaut moterų. 

Jis niūriai apžvelgė ant smėlio išsibarsčiusias palapinaites. Po die- 
nos kitos jam teks prisijungti prie naujo būrio, ir ta mintis jo nedžiu- 
gino. Še tau, dabar jau šauliu! Kiaulystė. Bent jau nebūtų sakę, kad 
tarnausiu raštvedžiu. Jis gūžtelėjo pečiais. Kariuomenei tu reikalingas 
tik kaip patrankų mėsa. Net ir tokius kaip aš — šeimos tėvus, silpnos 
sveikatos, paverčia šauliais. Aš juk tinkamesnis kitkam, su aukštuoju 
išsilavinimu, išmanau kanceliarijos darbą. Bet kariuomenės vyresny- 
bei nepaaiškinsi. 

Jis ėjo pro kareivį, kalantį į smėlį palapinės smaigus. Jį atpažinęs, 
stabtelėjo. Goldstinas, vienas iš paskirtų į tą patį žvalgų būrį. 

— Labas, — pasisveikino Rotas, — darbuojamės, kaip matau. 

Goldstinas pakėlė galvą. Kokių dvidešimt septynerių metų amžiaus, 
šviesbruvis, taikių mėlynų akių. Tomis truputį išvirtusiomis akimis įdė- 
miai tarsi trumparegis įsižiūrėjo į Rotą. Paskui, atlošęs galvą, labai šil- 
tai nusišypsojo. Ta šypsena ir tas įdėmus žvilgsnis iškart rodė, kad jo 
esama labai nuoširdaus žmogaus. 

— Nieko, tik tvirtinu palapinę. Galvojau šiandien, galvojau, kol atra- 
dau, kas negerai. Kariškų palapinių smaigai nepritaikyti smėlio grun- 
tui. — Goldstinas pakiliai nusišypsojo. — Taigi prisikirtau krūmuose šakų 
ir darausi iš jų kuoliukus. Galvą dedu, atlaikys bet kokį vėją. 

Goldstinas kalbėjo apgalvotai, tačiau kiek per skubriai, tarsi bijo- 
damas, kad jo nepertrauktų. Jei ne liūdesingos raukšlės nuo nosies iki 
burnos kampų, galėjai jį palaikyti paaugliu. 

— Gerai sumanei, — pagyrė Rotas. 

Nesugalvodamas, ką pridurti, patylėjo, tada atsisėdo ant smėlio. 
Goldstinas, niūniuodamas sau po nosimi, darbavosi toliau. 

— Ką manai apie mūsų paskyrimą? — paklausė jis. 

Rotas gūžtelėjo pečiais. 

— Nieko gera. Bet aš to ir tikėjaus. 

Rotas buvo nedidukas, keistai gunktelėjęs, ilgarankis. Viskas jo nu- 
knebę: ir ilga nosis, ir maišeliai paakiuose, ir priekin palinkę pečiai. 
Labai trumpai kirpti plaukai pabrėžė dideles ausis. 

— Ne, paskyrimas manęs nežavi, — šiek tiek pompastiškai pakartojo jis. 

Rotas viskuo priminė liūdną, liguistą beždžionę. 

— O man rodos, mums pasisekė, — santūriai paprieštaravo Golds- 
tinas. — Šiaip ar taip, o pavojingiausiuose mūšiuose dalyvauti neteks. 
Girdėjau, į štabo kuopą atrinkti geri, protingiausi vyrai. 

Rotas pasėmė ir vėl išbėrė saują smėlio. 

— Kokia prasmė apgaudinėt save? — tarė jis. — Mano galva, kariuo- 
menėj kuo toliau, tuo blogiau, na, o dabar bus išvis blogai. 

Jis kalbėjo dusliu, gūdžiu balsu ir taip lėtai, kad Goldstinas net ėmė 
nekantrauti, kad jis greičiau baigtų. 

— Ne ne, tu žiūri per daug pesimistiškai, — pasakė jam Goldstinas. 
Jis pasiėmė šalmą ir ėmė juo kalti kuoliuką. — Dovanok, bet taip nega- 
lima, — keletą kartų tvojęs šalmu, liūdnai švilptelėjo. — Visiškai prasto 
plieno. Tik pakaukšėjau į kuoliuką, o žiūrėk, kaip įlinko. 

Rotas kiek paniekinamai šyptelėjo. Goldstino pakilumas jį erzino. 

— Et, sakyk ką nori, — tarė jis, — bet tarnyba kariuomenėj — vienas 
vargas. Kad ir laivas, kuriuo atplaukėm. Sukimšti kaip silkės. 

— Manau, nebuvo kitokių galimybių, — pastebėjo Goldstinas. 

— Nebuvo galimybių? Aš taip nemanau. — Jis stabtelėjo, tarsi per- 
žvelgdamas savo nuoskaudas ir atrinkdamas pačias įtikinamiausias. — 
Ar pastebėjai, kokiom sąlygom gyveno karininkai? Jie miegojo atski- 
rose kajutėse, o mes triume sugrūsti kaip kokios kiaulės. Kad jaustųsi 

pranašesni, išrinktieji. Tokiu pat būdu ir Hitleris siekia, kad vokiečiai 
save laikytų pranašesniais už kitus, — Rotui pasidingojo: dar kiek ir jis 
išreikš kažkokią gilią mintį. 

(roldstinas pakėlė ranką 

— Todėl ir mes negalim savęs tokiais laikyt. Juk prieš tokią pasaulė- 
žiūrą ir kovojam, — paskui, tarytum šie žodžiai būtų užkliudę kažkokį 
skaudulį jo sąmonėje, piktai susiraukė ir pridūrė: — Ai, nežinau... anti- 
semitų gauja, ir tiek. 

— Kas, vokiečiai? 

— Na... taip, - padelsęs atsakė Goldstinas. 

— Galima žiūrėt ir iš tokio taško, — šiek tiek iš aukšto tarė Rotas. — 
Bet mano galva, viskas ne taip paprasta, — ir toliau dėstė savo mintis. 

Goldstinas nesiklausė. Jo veidas apniuko. Dar prieš minutę buvo 
linksmas, o dabar staiga smarkiai paniuro. Rotui kalbant protarpiais 
linksėjo galvą ar caksėjo liežuviu. Tačiau tai neturėjo ryšio su Roto 
šneka. Goldstinas prisiminė tądien įvykusį atsitikimą. Keletas kareivių 
šnekėjosi su sunkvežimio vairuotoju, ir jis girdėjo tą jų pokalbį. Sun- 
kvežimio vairuotojas, stambus įraudęs apskritaveidis vaikinas, naujo- 
kams aiškino, kokios kuopos esančios geros, kokios ne. Įjungęs pavarą, 
sunkvežimiui pajudėjus dar sušuko: 

— Linkiu nepakliūt į šeštą kuopą, jon siunčia visus žydpalaikius! 

Visi griausmingai nusikvatojo, o kažkas jam pavymui riktelėjo: 

— Jei mane ten paskirs, suvis pasitrauksiu iš tarnybos! 

Ir visi dar griausmingiau nusikvatojo. Tai prisiminęs, Goldstinas pa- 
raudo iš pykčio. Nors ir perpykęs, jis jautėsi beviltiškai, nes Žinojo, 
kad pyktis nepadės. Gailėjosi, kad nieko nepasakė tam berniokui, kuris 
šūktelėjo vairuotojui, bet berniokas čia niekuo dėtas. Jis tik norėjo pasi- 
rodyti, galvojo Goldstinas. Svarbiausia vairuotojas. Goldstinas vėl įsi- 
vaizdavo jo Žiaurų raudoną veidą ir pajuto nevaldomą baimę. Tas grobe 
jung, tas kaimo jurgis, pagalvojo jis. Širdį suspaudė baisus slogutis: visi 
žydų pogromai rengiami Žmonių šitokiais veidais. 

Jis atsisėdo šalia Roto ir niūriai įsispoksojo į jūrą. Rotui baigus kal- 
bėti, linktelėjo. 

— Kodėl jie taip elgiasi? — paklausė jis. 

— Kas? 

— Antisemitai. Kodėl jie neateina į protą? Kodėl Dievas tai leidžia? 

— Su Dievu gyvent patogiau, bet aš apsieinu be to patogumo, — pa- 
šaipiai atsakė Rotas. 

Goldstinas stuktelėjo kumščiu sau į delną. 

— Ne, aš paprasčiausiai nesuprantu. Kaip Dievas, viską matydamas, 
gali leisti, kad tokie dalykai dėtųsi? Mes juk laikomi išrinktąja tauta. 
Išrinktieji! — nusišaipė. — Išrinktieji vargui 1r kančioms! 

— Aš tai agnostikas, — pasakė Rotas. 

Kurį laiką Goldstinas spoksojo į savo rankas, paskui liūdnai nusi- 
šypsojo. Raukšlės abipus lūpų pagilėjo, lūpas iškreipė ironiška grimasa. 

— Kai išmuš tavo valanda, — iškilmingai tarė jis, —- niekas neklaus, 
koksai tu žydas. 

— Man regis, tu per daug dėl to suki sau galvą, - atsakė Rotas. 

Kodėl tiek daug žydų, galvojo jis, tiki visokiom bobučių pasakom? 
Bent jau mano tėvai — šiuolaikiškų pažiūrų, o štai Goldstinas — it seniu- 
kas burba, keiksnoja ir tiki, jog mirs ne sava mirtimi. 

— Žydai per daug dėl savęs jaudinasi, — pasakė Rotas. 

Jis pasitrynė ilgą nuknebusią nosį. Keistuolis šitas Goldstinas, tarė 
sau; viskuo džiaugiasi kaip koks nevisprotis, bet tik užvesk kalbą apie 
politiką, ekonomiką ar kitus einamuosius reikalus, ir jis, kaip visi žydai, 
nukreips pokalbį ta pačia tema. 

— Jei mes nesijaudinsim, — karčiai tarė Goldstinas, — tai ir niekas 
kitas dėl mūsų nesijaudins. 

Rotui buvo pikta. Žydai visada mano, kad ir jis, žydas, mąsto kaip 
jie visi. Tatai jį erzino. Kas be ko, dėl tautybės buvo patyręs bėdų, ir 
nepelnytai, kilmės juk nepasirinksi, bet apskritai žydų reikalai jo nedo- 
mino. 

— Na, gana, nebešnekam apie tai, — pasakė jis. 

Jie sėdėjo stebėdami paskutinius besileidžiančios saulės spindulių 
dryžius. Po kurio laiko Goldstinas dirstelėjo į laikrodį ir prisimerkė 
prieš grimztančią už horizonto saulę. 

— Dviem minutėm vėliau negu vakar, — pasakė Rotui. — Mėgstu ti- 
krint tokius gamtos reiškinius. 

— Vienas mano draugas, — tarė Rotas, — dirbo Niujorke meteorologi- 
jos biure. 

— Tikrai? — pagyvėjo Goldstinas. — Žinai, mane seniai vilioja toks 
darbas, bet tam reikia gero išsimokslinimo. Įsivaizduoju, kiek ten viso- 
kio skaičiavimo. 

— Jis ir mokėsi universitete, — patvirtino Rotas. Toksai pokalbis jam 
buvo labiau prie širdies. Nebuvo reikalo ginčytis. — Taip, jis mokėsi uni- 
versitete, — pakartojo Rotas, — tiktai jam labiau pasisekė negu daugeliui 

iš mūsų. Štai aš baigiau Niujorko universitetą, bet naudos man iš to 
jokios. 

— Ką tu čia šneki? — nustebo Goldstinas. — Mano sena svajonė buvo 
tapti inžinierium. Įsivaizduoji, kaip nuostabu mokėti ką nori suprojek- 
tuot, — jis ilgesingai atsiduso, paskui nusišypsojo. — Vis dėlto negaliu 
skųstis. Man gyvenimas visai neblogai klostėsi. 

— Tau gerai, — pritarė Rotas. — O man diplomas darbo gaut nė kiek 
nepadėjo, — karčiai sušnarpštė. — Dvejus metus, žinok, negavau jokio 
darbo. Įsivaizduoji, ką tai reiškia? 

— Drauguži, gali man nepasakot. Aš tai visąlaik darbų turėjau, nors 
kai kurie būdavo tik bet sau. — Goldstinas nepritariamai vyptelėjo. — 
Kokia prasmė skųstis? Apskritai paėmus, mes ne tokie jau nelaimingi. — 
Jis ištiesė delną. — Esam vedę, turim vaikų... tu turi vaiką, tiesa? 

— Turiu, — atsakė Rotas. 

Jis išsiėmė piniginę, ir Goldstinas priblėsusioje vakaro šviesoje įsi- 
žiūrėjo į gražaus gal dvejų metų berniuko bruožus. 

— Gražus sūnelis, — tarė jis, — ir tavo pati labai... labai simpatiška. 

Neišvaizdi papūtžandė moteriškė. 

— Aha, - pritarė Rotas. 

Jis apžiūrėjo Goldstino žmonos ir vaiko nuotraukas, taip pat auto- 
matiškai pagyrė. Pagalvojus apie sūnų Rotui krūtinę užliejo maloni ši- 
luma. Prisiminė, kaip sūnelis jį žadindavo sekmadienių rytais. Žmona 
paguldydavo kūdikį šalia jo, ir tas, užsiropštęs Rotui ant pilvo, links- 
mai burkuodamas piršteliais čiupnodavo jo krūtinės plaukus. Jį užplū- 
do džiaugsmas, kol susizgribo, kad namie vaiku šitaip nesidžiaugė. Tik 
1rzdavo, pykdavo, kad jam trukdo miegoti. Dabar stebėjosi, kaip galėjo 
nevertinti tokios palaimos, kai ji buvo ranka pasiekiama. Jam regėjosi, 
kad dar kiek — ir bus save kiaurai perpratęs, jautėsi stovįs ant atradimo 
slenksčio, tarytum vienodame pilkame savo gyvenimo kraštovaizdyje 
aptikęs nematytų paslaptingų įlankų ir tiltų. 

— Žinai, — tarė jis, — gyvenimas keistas dalykas. 

Goldstinas atsiduso. 

— Taip, — tyliai atsakė. 

Rotas pajuto Goldstinui prielankumą. Atjaučiantis jis Žmogus, pa- 
manė. Tomis mintimis, kurios sukasi man galvoje, galima pasidalint tik 
su vyrais. Moterims rūpi tik vaikai ir visokie menkniekiai. 

— Su moterim apie daug ką neišeina pasišnekėt, — tarė Rotas. 

— Nesutinku, — karštai paprieštaravo Goldstinas. — Aš su saviške mie- 
lai šnekuosi apie viską. Mudu gerai sugyvenam. Ji labai supratinga. - Jis 

stabtelėjo, tarsi apgalvodamas, kaip geriau išreikšti mintį. —- Nežinau, kai 
buvau aštuoniolikos devyniolikos, į moteris visai kitaip žiūrėjau. Man jų 
reikėdavo, supranti, dėl sekso. Pamenu, būdavo, nueini pas prostitutes, 
po visko šlykštiesi savim, bet po kokios savaitės ir vėl traukia pas jas nu- 
eit. — Jis nužvelgė jūrą, tada mąsliai nusišypsojo. — Tačiau vedęs ėmiau 
daug geriau moteris suprasti. Į viską imi žiūrėt kitaip negu paauglystėj. 
Seksas... nežinau, jis ne svarbiausia. Moterys, — iškilmingai pratęsė, - į 
jį kitaip Žiūri. Joms jis ne toks svarbus. 

Rotui knietėjo paklausinėti Goldstiną apie jo žmoną, bet susilaikė. 
Klausantis Goldstino šnekos jam palengvėjo ant širdies. Ji šiek tiek nu- 
slopino graužatį ir abejones savimi, apimdavusias klausantis kareivių 
pasakojimų apie savo nuotykius su moterimis. 

— Tai tiesa, — noriai pritarė jis, —- moterims taip nerūpi. 

Jis pajuto, kad Goldstinas jam be galo artimas, taip pat giliai mąstan- 
tis. Goldstinas, regis, labai malonus, labai geras žmogus. Jis su niekuo 
nepasielgtų Žiauriai, pagalvojo Rotas. 

Dar daugiau, buvo tikras, kad ir pats patinka Goldstinui. 

— Labai ramu čia sėdėt, — dusliu balsu tarė Rotas. 

Mėnesiena sidabravo palapines, blizgėjo pakrantės smėlis. Rotui 
galvoje sukosi galybė sunkiai išreiškiamų minčių. Goldstinas — bičiu- 
lis, gimininga siela. Rotas atsiduso. Ką gi, žydą tik žydas gali suprast 
ir atjaust. 

Ši mintis jį nuliūdino. Kodėl taip yra? Štai aš, baigęs universitetą, 
daug labiau išsilavinęs už didžiąją daugumą kareivių, o kiek man iš to 
naudos? Vienintelis žmogus, su kuriuo yra prasmės pasišnekėt, — šitas 
Goldstinas, iš kalbos primenantis seną barzdotą žydą. 

Keletą minučių sėdėjo tylėdami. Mėnuo užlindo už debesies, ir pa- 
krantė aptemo ir pritilo. Patamsyje iš palapinaičių sklido prislopinti 
šnekos ir juoko atgarsiai. Rotas susivokė, jog jam netrukus reikės grįžti 
į savo palapinę, ir nutirpo prisiminęs, kad naktį jį kels eiti į sargybą. 
Tada pamatė jų link ateinantį kareivį. 

— Regis, Badis Vaimanas, — tarė Goldstinas. — Malonus vaikinas. 

— Arjis irgi paskirtas į žvalgų būrį? — paklausė Rotas. 

Goldstinas linktelėjo. 

— Taip. Kai sužinojom, kad mus siunčia į tą pačią vietą, sutarėm, 
jeigu leis, miegot kartu. 

Rotas rūgščiai šyptelėjo. Galėjau susiprotėt. Kai Vaimanas pritūpė, 
ketindamas lįsti į palapinę, Rotas pasislinko ir laukė, kol Goldstinas 
juodu supažindins. 

— Regis, būsiu patį matęs, kai mus visus surinko, — tarė Rotas. 

— Aha, aš irgi patį prisimenu, — maloniai atsakė Vaimanas, aukštas, 
lieknas, šviesių plaukų ir kaulėto veido jaunuolis. Jis krito ant vienos 
antklodės ir nusižiovavo. — Vaje, nemaniau, kad taip ilgai užsiplepė- 
siu, — atsiprašė Goldstino. 

— Nieko tokio, — atsakė Goldstinas. — Sugalvojau, kaip pritvirtint 
palapinę, ir manau, šiąnakt ji nenuvirs. 

Vaimanas apsidairė, pastebėjo kuoliukus. 

— O, šaunu, — tarė jis. - Dovanok, kad tau nepadėjau, Džo. 

— Niekis, — pasakė Goldstinas. 

Rotas, pasijutęs nebereikalingas, atsistojo ir pasirąžė. 

— Tai aš gal jau eisiu, — tarė kasydamasis liesą dilbį. 

— Pabūk dar, - tarė Goldstinas. 

— Ne, reikia iki sargybos nusnūst. 

Rotas nužingsniavo savo palapinės link. Ėjo patamsy vilkdamas ko- 
jas. Goldstino draugiškumas, galvojo, nieko vertas. „Jis tik išoriškas. 
Nenuoširdus.“ 

Atsiduso. Smėlis tyliai šiugždėjo jam po kojom. 


— Be abejo. Klausyk, — tarė Pšekas, — apšmaukt šimtai būdų. — At- 
statęs ilgą smailų smakrą, šyptelėjo Stivui Minetai. — Pasukęs galvą, 
visada pergudrausi. 

Minetai tiktai dvidešimt metų, tačiau gerokai pliktelėjęs, dėl to atro- 
dė aukštakaktis. Želdinosi siaurus stropiai puoselėjamus ūselius. Kartą 
kažkam pasakius, girdi, esąs panašus į Viljamą Pauelą, jis ir šukuosena 
stengėsi tą panašumą pabrėžti. 

— Ne, nesutinku, — tarė jis. — Kitąkart gali imt ir įkliūt. 

— Ką tu šneki?! — užginčijo Pšekas. Jis pasivertė guolyje ir atsisuko 
į Minetą. — Klausyk, sykį mėsinėj tokiai senai bobšei darinėju vištą ir, 
manau, nusikniauksiu puselę riebios papilvės. 

Jis tarsi aktorius padarė pauzę, ir, stebėdamas gašliai vypsančias ju- 
drias Pšeko lūpas, Mineta nusijuokė. 

— Na, ir kas? — paklausė jis. 

— Ji ir nužiūrėjo. Jau tą vištą vyniosiu, o ji man: „Kur kitas papilvės 
gabaliukas?“ Žiūriu į ją ir sakau: „Kam jum, ponia, jis apgedęs. Visa 
višta pasmirs.“ O ta purto galvą: „Nieko tokio, bernaiti, paimsiu.“ Ką 
darysi, atidaviau. 

— Tai kaip tada tu ją apšmaukei? — paklausė Mineta. 

— Cha, prieš atiduodamas prapjoviau tulžies pūslę. Ta vištiena turėjo 
būt šūdo skonio. 

Mineta gūžtelėjo pečiais. Palapinėje nuo mėnesienos buvo pakanka- 
mai šviesu, kad įžiūrėtų Pšeko veidą. Tšsišiepęs Pšekas, kuriam kairėje 
burnos pusėje trūko trijų dantų, Minetai atrodė komiškai. 

Pšekas turbūt dvidešimt vienerių, tačiau žvilgsnis jo klastingas ir įžū- 
lus, o juokiantis veide nelyginant pagyvenusiam Žmogui įsirėžia kietos 
raukšlės. Mineta jo draugijoje jautėsi nejaukiai. Širdies gilumoje būgšta- 
vo, kad Pšekas daugiau už jį išmano. 

— Gana tau skiest, — tarė Mineta. Kuo šitas Pšekas mane laiko, ries- 
damas tokias pasakėles? 

— Be juoko, nemeluoju, — užsigavo Pšekas. „Juoko“, „nemeluoju“ ir 
panašiuose žodžiuose „uo“ jis tarė „0“. 

— Nemeloji nemeloji, - pamėgdžiojo jį Mineta. 

— Linksma tau, ką? — tarė Pšekas. 

— Neliūdna, — atsakė Mineta. — Rieti lyg koks komikso veikėjas, — 
nusižiovavo. — Kur kur, o kariuomenėj nepasukčiausi. 

— O man ir taip neblogai, — pasakė Pšekas. 

— Kol atitarnausim, nieko gera nematysim, — atkirto Mineta. Pliaukš- 
telėjo delnu sau į kaktą ir atsisėdo. — Prakeikti uodai! — Pasirausęs 
iš po priegalvio, rankšluosčiu apvyniotų nešvarių marškinių gniutu- 
lo, išsitraukė buteliuką su skysčiu nuo uodų. Išsitrynė juo veidą ir 
rankas, burbėdamas: — Nieko sau gyvenimėlis. - Pasirėmęs ant alkū- 
nės, užsidegė cigaretę. Prisiminė, kad naktį rūkyti negalima, minutėlę 
svarstė, gesinti ar ne. — A, velniai nematę, — nusikeikė. Tačiau ciga- 
retę nevalingai paslėpė saujoje. Atsisukęs į Pšeką, tarė: — Nepatin- 
ka man toks kiauliškas gyvenimas. — Kumščiu palygino priegalvį. — 
Miegot ant purvinų rūbų, purvinais apsivilkus. Niekas šitaip negy- 
vena. 

Pšekas patraukė pečiais. Jis, priešpaskutinis iš septynių brolių ir se- 
serų, kol jį atidavė į našlaičių prieglaudą, visada miegodavo ant grindų, 
ant antklodės, patiestos kambario vidury prie anglimi kūrenamos kros- 
nelės. Kai naktį ugnis užgesdavo, pirmasis sustiręs vaikas keldavosi ir 
primesdavo į krosnelę anglių. 

— Su purvinais rūbais miegot nėr blogai, — tarė jis Minetai, — vabz- 
džius atbaido. — Jis nuo penkerių metų pats plaudavosi savo rūbelius. 

— Tas pats velnias, — atsakė Mineta, — ar nuo savo smarvės dust, ar 
nuo vabzdžių neatsigint. 

Jis prisiminė, kokiais drabužiais vilkėdavo namie. Visame kvartale 
garsėjo kaip puošeiva, pirmas išmokdavęs naujų šokių, o dabar štai vil- 
ki dviem numeriais per didelius marškinius. 

— Fi, girdėjai juoką apie kareiviškus drabužius? — paklausė jis. — Me 
tik dviejų dydžių: per dideli ir per maži. 

— Girdėjau, — atsakė Pšekas. 

— Ech... — Mineta prisiminė, kaip popietėmis visą valandą sugaišda- 
vo rūpestingai rengdamasis, keliskart taisydamasis šukuoseną. Jam tai 
būdavo malonu, net jeigu tądien ir neturėdavo kur eiti. — Pasakyk, kaip 
ištrūkt iš kariuomenės, ir aš sutiksiu, kad tu bet ką gali apmaut. 

— Yra būdų, - atsakė Pšekas. 

— Na taip, iškeliaut pas Abraomą, bet ar kas taip daro? 

— Yra tų būdų, — mįslingai pakartojo Pšekas, patamsy linksėdamas 
galvą. Mineta įžiūrėjo tik jo profilį su kumpa kuprota nosimi ir ilga 
įkritusia Žiauna, primenantį Dėdės Samo karikatūrą. 

— Na, pavyzdžiui? — paklausė Mineta. 

— Tu vis tiek neišdrįstum, - atsakė Pšekas. 

— Bet ir pats ištrūkt nebandai, — neatlyžo Mineta. 

Pšekas juokingai sugergždė: 

— O man kariomenėj patinka. 

Mineta ėmė irzti. Pšeko ginčyk nenuginčysi. 

— Eik tu šikt, - tarė jis. 

— Tu irgi. 

Jie nusisuko vienas nuo kito ir susisupo į antklodes. Nuo jūros plau- 
kė rūkas, ir Minetą krėtė lengvas drebulys. Jis galvojo apie žvalgų būrį, 
į kurį jie paskirti, 1r su baimingu šiurpeliu spėliojo, ar nepraskys per 
mūšį. Pamažu prisnūdo ir įsisvajojo, kaip ordinais nusagstyta krūtine 
pasirodys savo kvartale. Susivokė, kad tai atsitiks labai negreit, ir vėl 
pašiurpo nuo minties apie mūšį. Pasigirdo tolimos, už kelių mylių, bate- 
rijos šūviai, ir jis iki kaklo užsitraukė antklodę. Pasijuto jaukiau. 

— Ei, Pšeke! — pašaukė. 

— K...ką? — Pšekas buvo jau beįmingąs. 

Mineta pamiršo, ką buvo ketinęs sakyti, ir nieko negalvodamas pa- 
klausė: 

— Kaip manai, šiąnakt lis? 

— Kaip iš kibiro. 

— Ko gera, — ir Mineta užsimerkė. 

Tą patį vakarą Kroftas su Martinesu, sėdėdami palapinaitėje ant antklo- 
džių, aptarinėjo būrio pertvarką. 

— Keistas tipas tas makaronas Mantelis, — tarė Kroftas. 

Martinesas patraukė pečiais. Italai tokie pat kaip ispanai, kaip mek- 
sikiečiai. Nepatiko jam tokios šnekos. 

— Dar penki vyrai, — susimąstęs sumurmėjo. — Velniškai didelis bū- 
rys. — Patamsy nusišypsojo ir lengvai patapšnojo Kroftui per nugarą. 
Buvo nepratęs rodyti jausmus. Patylėjęs sumurmėjo: — Žvalgams daug 
darbo bus, ką? 

Kroftas papurtė galvą. 

— Ką aš žinau, — atsikrenkštė. — Klausyk, Japseky, noriu su tavim 
pasitart dėl štai ko. Būrį vėl padalysiu į du skyrius ir, manau, viename 
palikt daugumą senbuvių, o kitame naujokus ir tave su Tolijum. 

Martinesas pasitrynė siaurą erelišką nosį. 

— Senbuviai su Braunu? 

— Aha. 

— Kapralu pas Brauną — Rudį? - paklausė Martinesas. 

Kroftas sušnarpštė. 

— Rudžio nė už ką. Tas vyrutis visiškai neklauso įsakymų, tai kaip 
jis, po velnių, įsakinės kitiems? — Pakėlęs šakelę šmaukštelėjo sau per 
antblauzdžius. — Ne, galvojau skirt Vilsoną, — tarė, — tik kad jis net že- 
mėlapio skaityt nemoka. 

— Galagerį? 

— Galagerį mielu noru, tik kad jis pavojingoje padėtyje pameta gal- 
vą, - Kroftas patylėjo. — Žinai, aš pasirinkau Stanlį. Braunas man ausis 

Martinesas patraukė pečiais. 

— Tu vadas. 

Kroftas perlaužė šakelę. 

— Žinau. Stanlis visų didžiausias palaižūnas, bet jis bent jau nori ka- 
pralu būt, o apie Rudį ir Vilsoną to nepasakysi. Jeigu jam nesiseks, nu- 
šalinsiu, 1r baigtas kriukis. 

Martinesas linktelėjo. 

— Vienintelė išeitis. — Pažvelgė į Kroftą. — Tai, sakai, man skyrius su 
tais... visiškai žaliais? 

— Teisingai. — Kroftas plekštelėjo Martinesui per petį. Martinesas 
vienintelis iš viso būrio Kroftui patiko, ir jis juo labai, beveik tėviškai 
rūpinosi, nors tai nesiderino su jo būdu. — Žinai, Japseky, — įsakmiai 

tarė jis, — tu patyręs daugiau už visus būrio kareivius, įskaitant ir mane. 
Ketinu senių skyrių siųsti patruliuot, nes jie žino, ką ir kaip daryt. O 
naujokams kurį laiką skirsiu lengvesnes užduotis. Todėl ir noriu, kad 
jiems vadovautum tu. 

Martinesas pablyško. Veido išraiška nepasikeitė, tik viena akis kelis- 
kart nervingai sutrūkčiojo. 

— Brauno silpni nervai, - tarė Martinesas. 

— Eina jis velniop. Nuo to nuotykio su guminėmis valtimis išsisuko 
neuostęs parako. Dabar jo eilė. O tu, vyruti, pailsėk. 

Martinesas pasitampė diržą. 

— Martinesas geras žvalgas, taip, — išdidžiai tarė jis. — Braunas geras 
vyras, bet jo nervai... šūdas. Aš su seniais, gerai? 

— Su naujokais bus lengviau. 

Martinesas papurtė galvą. 

— Naujokai manęs nepažįsta. Šūdas, nepatinka man. — Įtemptai ieš- 
kojo angliškų žodžių savo jausmams išreikšti. —- Komanduoti... vargas. 
Manęs neklausys. 

Kroftas linktelėjo. Argumentai svarūs. Antra vertus, jis žinojo, kaip 
Martinesas bijo. Kartais naktį Kroftas girdėdavo jį, susapnavusį kažką 
baisaus, dejuojant. Kai Kroftas pajudindavo Martinesą, kad atsibustų, 
šis pašokdavo it pabaidytas paukštis. 

— Tikrai nori su seniais, Japseky? — paklausė Kroftas. 

— Taip. 

Japsekys geras vaikinas, pagalvojo Kroftas. Meksikiečių yra gerų 
ir yra blogų, tačiau nėra geresnio žmogaus už gerą meksikietį. „Geras 
žmogus savo visada padarys“, — tarė sau Kroftas. Jis staiga pajuto šir- 
dingą prielankumą Martinesui. 

— Geras tu Žmogėnas, seni, — tarė jam. 

Martinesas užsidegė cigaretę. 

— Braunas bijo, ir Martinesas bijo, bet Martinesas geresnis žvalgas, — 
tyliai pasakė jis. 

Jo kairiosios akies vokas vis dar nervingai virpčiojo. Ir atrodė, kad 
pro jį kiaurai matyti nerimastingai tvinksinti nelauktai į pasalą pateku- 
sio Žmogaus širdis. 

Laiko mašina: 


Chulijas Martinesas 
Bėglys 


Nedidukas, lieknas ir labai gražus, tvarkingų garbanotų plaukų, smul- 
kių ryškių veido bruožų meksikietis. Laikysena ir eigastis grakšti kaip 
elnio. Ir kaip elnio nenustygstanti galva. Rudy drėgnų akių žvilgsnis 
nuolat įtemptas ir budrus tarytum pasiruošusio sprukti. 


Meksikiečiai berniukai vaikystėje taip pat penimi amerikietiškomis le- 
gendomis, taip pat nori tapti didvyriais, lakūnais, meilužiais, finansi- 
ninkais. 

1926 metais aštuonmetis Chulijas Martinesas vaikšto dvokiančio- 
mis San Antonijo gatvėmis, klupčioja per akmenis, įsižiūri į Teksasą 
gaubiantį dangų. Vakar matė jį skrodžiantį orlaivį; šiandien jis, nebūtų 
vaikas, tikisi pamatyti kitą. 

(Kai užaugsiu, statysiu orlaivius.) 

Trumpos baltos kelnikės siekia pusiau šlaunų. Pro baltus atsagstytus 
marškinius matyti liesos rudos rankelės. Juodi plaukai garbiniuoti. Ža- 
vus berniukas. 

Mokytojas mane myli, mama mane myli, stora įkvipusi mama, jos 
rankos storos, o krūtys minkštos; naktį girdi, kaip kitame kambarėlyje 
mama su tėte žnekt žnekt, žnekt žnekt; kikeni įsikniaubęs į priegalvį. 
(Kai užaugsiu, statysiu orlaivius.) 

Meksikiečių kvartalas negrįstas, o mažos medinės pašiūrės sudubu- 
sios nuo kaitros. Visąlaik alsuoji dulkėmis, visąlaik tvyro žibalo, rie- 
balų kvapai, vasaros ore nuolat uodi gaižų vežimus tempiančių šlubų 
arklių, pypkes žindančių basų senių kvapą. 

Mama jį purto, kalba ispaniškai. Tinginiuk, eik, nupirk papriką ir 
svarą margųjų pupelių. Jis sugniaužia monetą, delnu jaučia, kokia ji 
šalta. 

Mama, kai aš užaugsiu, skraidysiu orlaiviais. 

Gudruti, geruti tu mano (aitrių drėgnų jos lūpų pakštelėjimas, pra- 
kaito kvapas), o dabar bėk, parnešk, ko prašiau. 

Mama, aš daug ką darysiu užaugęs. 
Ji juokiasi. Užsidirbsi daug pinigų, nusipirksi žemės, o dabar pa- 
skubėk. 


Meksikiečiai berniukai paūgėja, ant smakro tarsi miniatiūriniai vyn- 
medžio ūsai ima raitytis plaukeliai. Tyliam ir droviam sunku susirasti 
mergaičių. 

Izidras — vyresnėlis brolis; jis dvidešimtmetis, gražiai rengiasi. Avi 
rudus, su baltais įsiuvais, batus, užsiželdęs ilgas žandenas. Chulijas jo 
klausosi. 

Aš dulkinu geras mergas. Suaugusias. Šviesiaplaukes. Alisą Stiuart, 
Pegę Reili, Merę Henesi. Protestantes. 

Aš irgi jas dulkinsiu. 

Izidras juokiasi. Tu kol kas pasitenkink su sauja. Vėliau išgudrėsi. 
Išmoksi grot moterimi kaip gitara. 


Chulijas pirmąkart pasimyli penkiolikos. Vienoje iš plūktinių gatvelių 
yra tokia, kuri nieko prieš. Izabelė Flores, patvirkusi mergiūkštė. Mylisi 
su visais berniokais. 

Chulijau, koks tu meilutis. 

Po medžiu už negyvenamo namo patamsy. Chulijau, kaip šuniukai, 
gerai? 

Jį ima saldus šleikštulys. (Aš patinku protestantėms mergaitėms, aš 
užsidirbsiu daug pinigų.) Izabele, kai suaugsiu, pripirksiu tau daug su- 
knelių. 

Jos prakaituotas aksominis kūnas nurimsta. Ji gulasi ant patiestos su- 
knutės, jos ne pagal amžių putlios krūtys suglebusios vasaros kaitroje. 
Suknelių? — klausia ji. Kokios spalvos? 


Chulijas Martinesas jau suaugęs, stambus finansininkas; jis dirba pigia- 
me restoranėlyje. Padavėjas. Bjaurus riebus pridegusios mėsos, kepa- 
mose dešrelėse išsilydžiusių česnakų kvapas. „Joe and Nemo“, „Dick 
and Harry“, „White Tower“. Mentele nuo įkaitusios skardos gremžiami 
gaižūs prisvilę riebalai ir degėsiai. Martinesas vilki baltą švarką. 
Teksasiečiai nekantrūs. Ei, berniuk, greičiau nešk troškinį. 
Tuojau, pone. 
Prostitutės apsimeta jo nepažįstančios. Negailėk pagardų, berniuk. 
Gerai, panele. 

Blykčiodami elektros šviesoje prašvilpia automobiliai, skauda kojų 
padus, visą dieną ant cementinių grindų. (Aš užsidirbsiu daug pinigų.) 

Bet gerai apmokamų darbų nėra. Ką gali San Antonijuje veikti mek- 
sikietis berniukas? Gali dirbti padavėju pigiame restoranėly, gali dirbti 
pasiuntinuku, derliaus nuėmimo metu gali rinkti medvilnę; gali atsi- 
daryti savo krautuvėlę, bet negali būti gydytojas, advokatas, stambus 
pirklys, viršininkas. 

Gali mylėtis su moterimis. 


Rozalitos didžiulis pilvas, beveik toks pat kaip jos tėvo Pedro Sančeso. 
Turėsi vest mano dukrą, sako Pedras. 

Si. Bet yra gražesnių už Rozalitą. 

Ar šiaip, ar taip, tau laikas. 

Si. (Rozalita nutuks, po namus lakstys vaikai. Žnekt žnekt, žnekt 
žnekt, kikens įsikniaubę į priegalvį. Jis kas pakelėse griovius.) 

Bent jau buvai jai pirmas. 

Si. (Jis nekaltas. Prezervatyvai „Sheikh“, ,,„Ramses“, „Trojan Gold“. 
Kartais išleisdavo visus du dolerius iš dvidešimties, uždirbtų per sa- 
vaitę.) 

Aš pasišnękėsiu su senjora Martines. 

Si. Prašom. 

Tą naktį prasikamuoja iš sielvarto. Rozalita miela mergina, bet yra 
ir mielesnių. Jis pėdina plūktinėmis gatvėmis. Jas jau pradedama grįsti. 

Pavargai? Nerandi sau vietos? Prigavai merginą? Stok į kariuomenę. 

1937 metai. Martinesas eilinis kareivis. Eilinis jis ir trisdešimt de- 
vintais. Malonus, mandagus, drovus jaunas meksikietis. Jo ekipuotė 
visada švarutėlė, o tarnybai kavalerijoje to visai pakanka. 

Darbo yra. Ravi karininkų daržus, patarnauji per jų pobūvius. Pa- 
jodinėjęs šukuoji žirgą; jei kumelė, išvalai pauodegį. Arklidėse karšta 
ir dusnu. (Aš tau pripirksiu suknelių.) Kareivis trenkia žirgui per gal- 
vą. Šitą kvailą keturkojį tik mušimu galima išmokyt. Žirgas žvengia, 
spardosi. Kareivis trenkia dar kartą. Parazitas, šiandien vis taikėsi mane 
išmest iš balno. Arklį, kaip ir juočkį, lupk, tai klausys. 

Martinesas išeina iš gardo, kareivis jį tik dabar pamato. Ei, Chulijau, 
sako kareivis, niekam nepliurpk. 

Instinktyvus drebulys. (Ei, berniuk, nešk greičiau tą troškinį.) 

Linkt, šypt. Nepliurpsiu, sako Martinesas. 

Railio fortas didžiulis, daug žalumos, o kareivinės raudonų plytų. Kari- 
ninkai gyvena dailiuose namukuose su sodeliais. Martinesas — leitenan- 
to Bradfordo pasiuntinys. 

Chulijau, gerai nublizgink man batus 

Klausau, tamsta. 

Leitenantas gurkšteli iš taurės. Martinesai, nori? 

Dėkui, tamsta. 

Noriu, kad šiandien kaip reikiant sutvarkytum namus. 

Klausau, tamsta, sutvarkysiu. 

Leitenantas pamerkia akį. Neišdykauk. 

Klausau, tamsta. 

Leitenantas su Žmona išeina. Tu geriausias pasiuntinys iš visų, kiek 
turėjom, Huli, sako ponia Bradford. 

Dėkui, ponia. 


Prasidėjus mobilizacijai Martinesas tampa kapralu. Pirmąkart moky- 
damas skyrių rikiuotės iš baimės vos išlemena komandas. (Trauk mane 
perkūnas, kad klausyčiau kažkokio mekso.) Skyriau, kairėn. Aplink, 
žengte marš; aplink, žengte marš. (Jūs, vaikinai, supraskit, kokios at- 
sakingos jūsų pareigos. Nėra nieko sunkiau, kaip būti puikiu seržantu. 
Svarbiausia būti ryžtingam ir bejausmiam, ryžtingam ir bejausmiam.) 
Deši-nėn. Batai trypia raudoną molį, varva prakaitas. Viens, du, trys, 
viens, du, trys. (Aš dulkinu baltaodes protestantes, ryžtingas ir bejaus- 
mis. AŠ BŪSIU GERAS SERŽANTAS.) 
Skyriau, stok! Ramiai! Laisvai! 


Martinesas generolo Kamingso pėstininkų divizijoje, vyksta į užjūrį 
kaip žvalgų kapralas. 

Nauji atradimai. Australės nesibrangina. Sidnėjaus gatvės, strazda- 
nota blondinė laiko jo ranką. Tu labai mielas, Chuuulijau. 

Tu irgi. Australiško alaus skonis, australas kareivis iš jo kaulija do- 
lerio. 

Janki, gal turi porą šilingų? 

Janki? Prašom, murmteli. 

Šviesiaplaukės prostitutės, su kuriomis jis mylisi. Na, tu ir varai, 
Chuuul!i, na, ir varai. Pavaryk dar kartą. 

Gerai. (Dabar dulkinsiu ponią leitenantienę Bradford. Dulkinsiu 
Pegę Reili ir Alisą Stiuart, būsiu didvyris.) 

Martinesas žiūri į žolės stiebelį. Vjūūū, vjūūū. Kulkos švilpesys 
ištirpsta brūzgynuose. Martinesas šliaužia, užlenda už kelmo. Vjūūū. 
Saujoje gniaužia sunkią buką granatą. Švysteli ją į orą, slėpdamasis 
stipriai apsikabina galvą. (Mamos rankos storos, o krūtys minkštos.) 
BUMMM. 

Nudėjai tą šunsnukį? 

Kur jis, velniai rautų? 

Martinesas atsargiai šliaužia į priekį. Japas guli aukštielninkas, į dan- 
gų atmetęs smakrą. Baltos žarnos tarsi gėlės žiedas raudoname klane. 

Nudėjau. 

Šaunuolis, Martinesai. 


Martinesas tampa seržantu. Meksikiečiai berniukai taip pat penimi 
amerikietiškomis legendomis. Nors jie negali būti lakūnai, finansinin- 
kai ar karininkai, jie vis dėlto gali būti didvyriai. Nebūtina slampinėti 
akmenuotomis gatvėmis tyrinėjant Teksaso dangų. Didvyriu tapti gali 
kiekvienas. 

Tačiau tau toli gražu iki ryžtingo ir bejausmio baltaodžio protes- 
tanto. 


Karininkų valgykloje brendo kivirčas. Pulkininkas leitenantas Konas 
jau dešimt minučių rėžė prakalbą prieš profesines sąjungas, ir leite- 
nantui Hirnui baigė išsekti kantrybė. Nervino ir pati aplinka. Palapinė 
valgyklai statyta labai skubotai, per maža sutalpinti keturiasdešimt ka- 
rininkų. Prie jos pristatė dvi nemažas palapines, ir vis vien buvo ankšta, 
vos tilpo šeši stalai, dvylika suolų, o gale — lauko virtuvės įranga. Be 
to, kampanija dar nebuvo įsibėgėjusi, ir karininkų maistas kol kas ma- 
žai skyrėsi nuo eilinių. Keletą kartų karininkams davė pyrago, o kar- 
tą, kai iš vieno netoli nuo pusiasalio plaukiančio prekinio laivo buvo 
nupirkta dėžė pomidorų, davė mišrainės, tačiau apskritai maistas buvo 
poprastis. Karininkai už maistą mokėjo savo maistpinigiais, jiems dėl 
to buvo gana pikta. Kiekvieną patiekalą pasitikdavo irzliai murmėdami, 
bet saugodamiesi pakelti balsą, nes viename palapinės gale prie atskiro 
staliuko valgydavo ir generolas Kamingsas. 

Vidurdienį visi būdavo dar irzlesni. Valgyklos palapinė buvo pasta- 
tyta pačioje netinkamiausioje bivako vietoje, vos keli šimtai jardų nuo 
kranto, beveik be kokospalmių priedangos. Palapinė nuo saulės įkais- 
davo taip, kad musės, ir tos skraidžiojo vangiai. Karininkai pietaudavo 
leipdami nuo tvankos, nuo veidų ir rankų į lėkštes lašėjo prakaitas. Di- 
vizijos nuolatiniame bivake Motomėje karininkų palapinė stovėjo miš- 
kingame slėnelyje, netoli nuo sruvenančio per akmenis upokšnio, taigi 
kontrastas buvo didžiulis. Dėl to žmonės valgė beveik nesišnekėdami, 
ir neretai įsižiebdavo barnių. Be to, anksčiau kivirčydavosi apylygių 
rangų karininkai. Kapitonas galėjo susivaidyti su majoru, majoras su 
pulkininku leitenantu, tačiau joks leitenantas nereikšdavo pastabų pul- 
kininkui. 

Leitenantas Hirnas puikiai tą žinojo. Daug ką jis žinojo, bet ir kvai- 
lys būtų žinojęs, kad jaunesniajam leitenantui, tiesą sakant, vieninte- 
liam jaunesniajam leitenantui jungtiniame štabe nedera ieškoti prieka- 
bių. Be to, jis žinojo esąs nemėgstamas. Kiti karininkai, jo, atvykusio 

į dalinį Motomės kampanijai baigiantis, paskyrimą generolo adjutantų 
laikė neužtarnauta likimo dovana. 

Be to, Hirnas susidraugauti ir nesistengė. Buvo augalotas, su kupeta 
juodų plaukų, stambaus nejudraus veido. Trumpa, buka, kumptelėjus: 
nosis, šaltos, bejausmės rudos akys. Plati siauralūpė burna neišraiškin- 
ga, išsišovęs masyvus smakras, o balsas aštrus, kiek per plonas tokiam 
stambiam vyrui, su pašaipiomis gaidelėmis. Nors kartais būtų ir neigęs, 
retas sutiktas Žmogus jam patikdavo, ir dauguma, jau po keleto pokal- 
bio minučių tai supratę, pasijusdavo nejaukiai. O svarbiausia — jis buvo 
vienas iš tokių, kuriuos kitiems malonu matyti pažemintus. 

Protingas Žmogus, juo dėtas, būtų laikęs liežuvį už dantų, tačiau jau 
dešimt minučių prakaitas jam be paliovos varvėjo į lėkštę, o marškiniai 
vis labiau šlapo. Vis sunkiau ir sunkiau jis Kovojo su pagunda šveisti 
valgio likučius pulkininkui leitenantui Konui į veidą. Štai jau dvi sa- 
vaitės, kai jis maitinasi šioje palapinėje sėdėdamas su kitais septyniais 
leitenantais ir kapitonais prie stalo, stovinčio šalia kito stalo, prie ku- 
rio sėdi ir dabar balbatuoja Konas. Jau dvi savaitės, kaip girdi Koną 
aiškinant, kokie kvailiai sėdį Kongrese (su kuo Hirnas sutiko, bet dėl 
skirtingų priežasčių), kokios prastos rusų ir britų kariuomenės, kokie 
nepatikimi ir ištvirkę negrai, kaip baisu, kad Žydjorkas užvaldytas sve- 
timšalių. Vos pasigirdus pirmajai gaidai Hirnas tvardydamas pyktį jau 
tiksliai žinodavo, kokia simfonija pasilies. Iki šiol jis tik nudelbdavo 
akis į lėkštę ir burbteldavo: „Asilas“ arba raukydamasis iš pasibjaurė- 
jimo įsistebeilydavo į kuolą, laikantį palapinės stogą. Tačiau kantrybė 
turi ribas. Kadangi visu stambiu kūnu buvo prisispaudęs prie stalo, o 
svilinantis palapinės sienos audeklas buvo vos per kelis colius jam nuo 
pakaušio, jis niekaip negalėjo išvengti nežiūrėjęs į prie gretimo stalo 
sėdinčių šešių vyresniųjų karininkų, majorų ir pulkininkų, veidus. Jų 
išraiška visąlaik buvo ta pati. Ir tai siutino. 

Vienas iš jų buvo pulkininkas leitenantas Veberis, trumpas drūtas 
olandas, amžinai su kvaila geraširdiška šypsena, dingstančia tik de- 
dantis į burną valgio. Jis vadovavo divizijos pionierių skyriui, buvo 
kalbama, kad karininkas esąs gabus, tačiau Hirnas nebuvo nei girdėjęs 
kalbant, nei regėjęs ką darant, tik matydavo jį su žvėrišku, siutinančiu 
apetitu šlamščiant bet kokią pliurzą, sutaisytą iš nesibaigiančių kon- 
servų. 

Priešais Veberį sėdėjo „dvyniai“ — vyriausiasis administratorius ma- 
joras Bineris ir 460-to pulko vadas pulkininkas Niutonas. Abu aukšti, 

liesi, niūrūs, per anksti pražilę pailgaveidžiai vyrai sidabriniais akiniais. 
Panėšėjo į pamokslininkus ir taip pat retai kada prašnekdavo. Majoras 
Bineris kartą vakarieniaujant išsidavė esąs religingas: dešimt minučių 
dudeno monologą su atitinkamomis nuorodomis į skirsnius ir eilutes 
Biblijoje, bet Hirno akyse jis tik tuo ir pasižymėjo. Pulkininkas Niu- 
tonas, Vest Pointo karo akademijos auklėtinis, buvo liguistai drovus ir 
be galo mandagus žmogus. Sklido gandai, esą jis gyvenime nė karto 
nepergulėjęs su moterimi, — ar pulkininkas turi kokią ydą, čia, Pie- 
tų Ramiojo vandenyno salelės džiunglėse, Hirnui nepasitaikė progos 
nustatyti. Tačiau, nepaisant gražių manierų, pulkininkas buvo perdėm 
smulkmeniškas Žmogus, švelniu balsu nuolat priekaištaujantis kari- 
ninkams, ir buvo kalbama, kad neturįs savo nuomonės ir reiškiąs tik 
generolo pakištas mintis. 

Šiaip ši trijulė būtų buvus nekenksminga; Hirnas nebuvo su jais per- 
simetęs nė puse žodžio, o jie nebuvo jam padarę nieko blogo, tačiau 
dabar jis tūžmingai jų nekentė, kaip laikui bėgant imama nekęsti kokio 
akis badančio bjauraus baldo. Jie jį erzino tuo, kad sėdėjo prie vieno 
stalo su pulkininku leitenantu Konu, majoru Dalesonu ir majoru Ho- 
bartu. 

— Dievaži, — dabar kalbėjo Konas, — velniškai gaila, kad Kongresas 
jų neprigriebė, seniai reikėjo. Patys piršto nepajudins, baisūs ponai, o 
pamėgink išprašyt papildomą tanką, gumbą gausi. 

Konas buvo nedidukas, senyvas, raukšlėto veido su truputį negra- 
biai įstatytomis, sakytum, žvairomis, akutėmis. Beveik plikas, tik virš 
sprando ir palei paausius pilkavo žilsvų plaukų patina, o nosis buvo 
stambi, raudona, išvagota mėlynų gyslučių. Mėgėjas ir pajėgus išgerti; 
vienintelis to pomėgio požymis buvo storas, kimus valdingas balsas. 

Hirnas atsiduso ir iš pilko emaliuoto ąsočio įsipylė į puoduką vasar- 
drungnio vandens. Pasmakrėje neryžtingai suposi prakaito lašai, tarsi 
neapsispręsdami, ar kristi, ar riedėti į pakaklę. Hirnas rankove nusi- 
braukė prakaitą, ir smakrą ėmė graužti peršulys. Nuo aplinkinių stalų 
sklido pokalbių nuotrupos. 

— Ta merga dešimt balų. Brolyti, Edas tau paliudys. 

— O kodėl mums neorganizavus ryšio per „Raudonąjį briliantą E“? 

Kada pagaliau baigsis tie pietūs? Hirnas vėl pakėlė galvą, pastebėjo 
generolą trumpai, bet įdėmiai dirstelint į jį. 

— Velniškai pikta, — burbtelėjo Dalesonas. 

— Iškart juos visus iki vieno, šunsnukius, — Hobarto balsas. 

Hobartas, Dalesonas ir Konas. Trys tos pačios temos variacijos. 
Buvę reguliariosios kariuomenės vyresnieji seržantai, dabar vyresnieji 
karininkai; visi vieno galo, pagalvojo Hirnas. Jis su pasimėgavimu ėmė 
vaizduotis, kas dėtųsi, jei jiems lieptų užsičiaupti. Dėl Hobarto viskas 
nas tikriausiai pakviestų išeiti laukan. Tačiau kaip pasielgtų Konas? Dėl 
Kono — mįslė. Konas užkietėjęs miglapūtys. Pasipasakok, ką esi daręs, 
atsakys, kad jis irgi yra tą daręs. Kai nepostringauja apie politiką, vai- 
dina draugą ir globėją. 

Hirnas minutei nuo Kono mintimis vėl grįžo prie Dalesono. Iš jo 
galima laukti tik vieno — kad įsius ir puls muštis. Kaipgi kitaip — stam- 
bus, stambesnis ir už Hirną, o paraudusi fizionomija, buliaus sprandas 
ir įlaužta nosis galėjo reikšti ir linksmumą, ir pyktį, ir sutrikimą; sutrik- 
davo visada neilgam, tik tol, kol susivokdavo, ko iš jo norima. Panėšėjo 
į profesionalų futbolininką. Dėl Dalesono viskas aišku; netgi tikėtina, 
kad jis visai geras Žmogus. 

Dėl Hobarto irgi aišku; tipiškas amerikietis pagyrūnas. Hobartas vie- 
nintelis nebuvo reguliariosios kariuomenės vyresnysis seržantas, bet — 
o tai menkas skirtumas — banko tarnautojas ar parduotuvių tinklo filialo 
vedėjas. Ir Nacionalinės gvardijos leitenantas. Iš jo nelauk jokio netikė- 
tumo, jis niekad neprieštaraudavo viršesniems už save ir niekad neklau- 
sydavo sau pavaldžių. Tačiau troško patikti ir tiems, ir tiems. Girdavosi, 
meilikaudavo, ir pirmąsias penkiolika pažinties minučių, taukšdamas 
Amerikos legiono, „Rotary“ klubo, Prekybos rūmų žargonų mišiniu, 
vaidindavo šaunų vyrą, bet paskui elgdavosi su nepasitikėjimu ir tokios 
veislės tipams būdinga įgimta velniška, grėsminga arogancija. Buvo 
putlus, rūsčiai išpūstais angeliuko žandais, plonomis lūputėmis. 

Hirnas nė kiek neabejojo juos gerai permatąs. Dalesonas, Konas 
1r Hobartas jo akyse buvo vieno raugo. Matė tarp jų ir skirtumų, tie- 
są sakant, Dalesono nemėgo mažiau už kitus du, jie skyrėsi ir veido 
bruožais, ir gebėjimais, tačiau visus tris vienodai niekino. Jam paka- 
ko, kad jie trimis dalykais panašūs, o skirtumus jis atmetė. Pirmiausia, 
visi buvo raudonveidžiai, o toks buvo ir Hirno tėvas, klestintis Vidurio 
Vakarų kapitalistas. Antra, visi mažaburniai, plonalūpiai, o tokiems jis 
Jautė antipatiją, ir trečia, svarbiausia, visi šventai tikėjo savo žodžių ir 
darbų teisingumu. 

Ne vienas žmogus Hirnui įrodinėjo, jog jam patinkančios abstrak- 
čios, o ne konkrečių žmonių savybės; banalus, pernelyg supaprastintas 

apibendrinimas, tačiau tiesos grūdo jame esama. Jis niekino tuos šešis 
vyresniuosius karininkus prie gretimo stalo todėl, kad jie, nors neken- 
tė žydų, juočkių, rusų, anglų, airių, vieni kitus mylėjo; tėvynėje sma- 
giai glamžydavo vieni kitų žmonas, nesivaržydami drauge nusilakda 
vo, šeštadienių vakarais džiaugsmingai švaistydavo pinigus siaubdami 
viešnamius. Vien tokių žmonių egzistavimas žlugdė protingiausius, ta- 
lentingiausius Hirno kartos atstovus, versdamas juos dar liguistesniais, 
ribotesniais ir už konus, dalesonus ir hobartus. Galiausiai jie arba prisi- 
taikydavo, arba baimingai užsidarydavo savo kiaute. 

O palapinė taip pritvinko karščio, kad beveik svilo kūnas. Smegenis 
raižė lalesys, skardinių indų barškėjimas. Pralėkė virtuvės budėtojas, 
ant stalų dėliodamas po dubenį konservuotų persikų. 

— Arba tas tipas... - Konas paminėjo garsaus profsąjungos vadovo 
pavardę. — Tiksliai Žinau, garbės žodis, — it ožys pabrėžtinai palinksėjo 
raudona nosimi, - jis turi meilužę juočkę. 

Dalesonas plekštelėjo liežuviu. 

— Viešpatie, tu pamanyk. 

— Iš patikimo šaltinio sužinojau, kad ji jam net pagimdė porą ručkių 
pavainikių, nors galvos dėl to nedėčiau. Pasakysiu tik tiek, kad visus 
įstatymus juočkių naudai jis nuolat bando prastumti ne šiaip sau. Toji 
bobšė valdo ne tik visą darbininkijos judėjimą, savo pute daro įtaką ir 
visai šaliai, įskaitant prezidentą. 

Genitalinė istorijos interpretacija. 

— Iš kur jūs visa tai ištraukėt, pulkininke? — išgirdo Hirnas šaltus, 
aštriai kirčiuojamus savo žodžius. 

Iš pykčio jam pakirto kojas. 

Konas nustebęs atsisuko ir įsistebeilijo į Hirną, sėdintį per šešias pė- 
das nuo jo; raudona raupuota nosis buvo visa nuberta stambiais prakaito 
lašeliais. Jis padelsė spėliodamas, ar klausimas draugiškas, ar priešiš- 
kas, tačiau aiškiai suerzintas šiokio tokio disciplinos pažeidimo. 

— Kaip tai, iš kur ištraukiau, Hirnai? — paklausė jis. 

Hirnas prikando liežuvį, tvardydamasis neleptelti per daug. Staiga 
pajuto į juodu atkreiptus daugumos karininkų žvilgsnius. 

— Aš nemanau, kad jūs labai daug apie tai žinot, pulkininke. 

— Nemanot, hm, nemanot. Aš apie tuos profsąjungų šunsnukius ži- 
nau daug daugiau negu jūs. 

— Dulkint juočkes ir gyvent su jom — normalu? - įsiterpė Hobartas. 
Tikėdamasis pritarimo, nusijuokė. — Visiškai normalu, ką? 

— Man tik neaišku, iš kur tos jūsų žinios, pulkininke Konai, — pakar- 
tojo Hirnas. Reikalas krypo į tai, ko jis ir prisibijojo. Dar žodis kitas, ir 
jam beliks arba atsiimti žodžius, arba būti nubaustam. 

Sulaukė atsakymo į savo pirmąjį klausimą. Prigriebtas Konas atsi- 
kirto aštriai: 

— Neaušinkit burnos, Hirnai. Jeigu sakau, vadinasi, žinau. 

Dalesonas tarsi aidas atitarė: 

— Baisiai jau jūs gudrus, Hirnai. 

Palapinėje suošė pritariamas kikenimas. Vadinasi, čia visi manęs ne- 
mėgsta, toptelėjo Hirnui. Jis šitai ir taip žinojo, tačiau vis vien buvo 
skaudu. Šalimais sėdintis leitenantas įsitempė ir per pirštą atitraukė al- 
kūnę nuo Hirno rankos. 

Pats save įvariau į tokią padėtį, ir dabar belieka eiti iki galo. Pro pa- 
šėlusį širdies tvaksėjimą ir baimę prasimušė rami, beveik svetima min- 
telė: o kas dabar man už tai bus? Turbūt karo lauko teismas? 

Jis prabilo, su pasitenkinimu jausdamas, kad balsas skamba aiškiai 
ir tvirtai: 

— Manau, pulkininke, kad jeigu apie tai turit tiek daug Žinių, tikriau- 
siai jų prisirinkot žiūrinėdamas pro raktų skylutes. 

Keletas vyrų nedrąsiai prunkštelėjo, o Kono veidas persikreipė iš 
įtūžio. Nosies raudonis pamažu išplito ant skruostų, ant kaktos, o mė- 
lynų gyslučių raizginys iš pykčio virto bauginančiai violetiniu. Buvo 
akivaizdu, kad jis ieško žodžių tarsi žaidėjas, kuris praleido kamuolį ir 
paklaikusiai laksto apsukui jo ieškodamas. Triuškinančių žodžių. Net 
Veberis liovėsi kramtęs. 

— Ponai, prašyčiau! — iš kito palapinės galo sušuko generolas. - Kad 
daugiau negirdėčiau! 

Stojo tyla, net ir indai tarškėjo tyliau, o paskui kaip atoveiksmis pa- 
sigirdo visuotinis murmesys ir negarsūs šūkčiojimai, ir visi nesmagiai, 
sutrikę ėmė valgyti toliau. Hirnas širdo ant savęs, bjaurėjosi, kad įsiki- 
šus generolui pajuto palengvėjimą. 

Tėvelio užnugaris. 

Jis suvokė, jog nepaisant to, ką pirma galvojo, jau tada nujautė, kad 
generolas jį užstos, ir jį užliejo pažįstami jausmai: apmaudas, atmieštas 
kažkokio kito, ne visai nuoširdaus jausmo. 

Konas, Dalesonas ir Hobartas, trys nuožmios marionetės, tebespi- 
gino jį akimis. Jis pakėlė šaukštą, ėmė kramtyti saldoką konservuotų 
persikų minkštimą, bet jis nė kiek negesino gerklę graužiančios tulžies, 

skrandį deginančios rūgšties. Po minutės jis blinktelėjo šaukštą ir toliau 
sėdėjo nudūręs akis į stalą. Konas su Dalesonu dabar kalbėjosi santūriai 
kaip Žmonės autobuse ar traukinyje, suprantantys, kad jų klausosi paša- 
liniai. Jis nugirdo vieną kitą sakinį apie tai, ką jie dirbs po pietų. 

Na, bent jau Konui irgi sutriks virškinimas. 

Generolas tylomis atsistojo ir išėjo iš palapinės. Tai reiškė, kad ga- 
lima išeiti ir kitiems. Kono ir Hirno žvilgsniai sekundę susidūrė, ir abu 
sumišę nusuko akis į šalį. Po poros minučių Hirnas nuslinko nuo suo- 
lo ir išėjo lauk. Drabužiai buvo kiaurai permirkę, ir menkiausias oro 
dvelksmas gaivino tartum vėsus vanduo. 

Jis užsidegė cigaretę ir sudirgęs nužingsniavo per bivaką, priėjęs 
spygliuotą vielą stabtelėjo, tada per kokoso palmių pavėsį pasuko at- 
gal, niauriai dėbsodamas į aplink išsimėčiusias tamsžalių palapinai- 
čių grupes. Apsukęs ratą skardžiu nusileido į pakrantę ir nužingsniavo 
per smėlį, abejingai spardydamas nuo išsilaipinimo dienos užsilikusį 
šlamštą. Pro šalį pravažiavo keli sunkvežimiai, per smėlį kojas vorele 
nuklampojo būrys kareivių su kastuvais ant pečių. Jūroje stovėjo nulei- 
dę inkarus keli krovininiai laivai, tingiai siūbuojantys vidurdienio kai- 
troje. Kairėje prie laikino sandėlio artėjo desantinis laivas. 

Hirnas baigė rūkyti cigaretę ir linktelėjo praeinančiam karininkui. 
Šis atsakė tuo pačiu, bet ne iš karto. Prisivirei košės, tai ir srėbk. Konas 
kvailys, pliurpė nesąmones, bet jis, Hirnas, pasielgė dar kvailiau. Pa- 
sipiktinęs jis visada neištveria ir užsiplieskia, o tai juk silpnybė. Ir vis 
dėlto jis nebegalėjo pakęsti nenormalios savo ir kitų karininkų padėties. 
Valstijose buvo kitaip; valgyklos atskiros, gyvenamosios patalpos ats- 
kiros, 1r maža bėda, jei ir apsižioplindavai. Tačiau čia jie miega sulanks- 
tomose lovose, o kareiviai netoliese — ant žemės; maistą, kad ir prastą, 
jiems patiekia — ir patiekia lėkštėse, o kareiviai, saulėkaitoje atstovėję 
eilę, valgo tūpčiomis. Maža to, už dešimties mylių žūsta Žmonės, ir tai 
dvasią veikia kitaip, negu jiems žūstant už trijų tūkstančių mylių. Jis 
vaikščiojo ir vaikščiojo po bivako teritoriją, bet slogaus jausmo nega- 
lėjo atsikratyti. Ir atgrasi džiunglių žaluma vos už kelių žingsnių nuo 
spygliuotos vielos užtvaros, ir trapųs kokospalmių ornamentas dangaus 
fone, ir liguistas puraus smėlio geltonis — viskas kėlė pasibjaurėjimą. 
Jis užkopė atgal ant skardžio ir apžvelgė išsibarsčiusias dideles ir mažas 
palapines, transporto aikštelėje susigrūdusius sunkvežimius ir džipus, 
kareivius žaliais duksliais darbo drabužiais, vorele tebeslenkančius pa- 
siimti pietų davinio. Čia kareiviai turėjo laiko iškirsti didiesiems brūz- 

gynams, išrauti šaknims, vargais negalais išplėšti iš pasibaisėtinai veš- 
lios augmenijos sau po dyką plotelį. Tačiau džiunglių gilumoje, fronto 
linijoje kareiviai nieko nei kerta, nei rauna, nes vienoje vietoje apsistoja 
ne ilgiau kaip dieną kitą, be to, likti be priedangos pavojinga. Jie miega 
purve tarp vabzdžių ir kirminų, o štai čia karininkai niurzga, kad negau- 
na popierinių servetėlių ir kad maistas prastokas. 

Jį, kaip karininką, graužė sąžinė. Iš pradžių visiems taip būdavo; 
baigusieji karininkų mokyklas iš pradžių varžydavosi įgytų privilegijų, 
tačiau apsiprasti su jomis apsimokėjo, o norėdamas galėjai lengvai save 
įtikinti vadovėliuose pateiktais užtenkamai tvirtais motyvais. Sąžinės 
graužimo neatsikratydavo tik vienas kitas. 

Gal ir dėl kilmės. 

Kariuomenėje kilmė vaidina tam tikrą vaidmenį. Tas vaidmuo sun- 
kiai pastebimas, esti tiek daug išimčių, kad jo daugiau kaip tendencija 
nepavadinsi, bet vis dėlto taip yra. Kad ir jis pats: turtingas tėvas, bran- 
gus koledžas, gerai apmokamas darbas, jokių iš šalies primestų kliūčių; 
jis, kaip ir daugelis jo draugų, pagal kilmę tiko būti leitenantu. Tiesa, 
to nepasakysi apie koledžo bendramokslius. Jie arba pripažinti netin- 
kamais karo tarnybai, arba eiliniai, arba majorai Oro pajėgų korpuse ar 
slaptose tarnybose Vašingtone, ar net vadovaujančio personalo rengimo 
stovyklose, 0 štai privačios vidurinės bendramoksliai dabar leitenantai 
ar jaunesnieji leitenantai. Žmonės iš turtingų šeimų, įpratę reikalauti iš 
kitų... ne, reiklumas — ne tas žodis. Ne reiklumas, o greičiau pasitikėji- 
mas savimi būdingas tiek jam, tiek Konui, tiek Hobartui, tiek jo paties 
tėvui ir net generolui. 

Generolas. Ir vėl jam smilktelėjo apmaudas. Jei ne generolas, jis 
dabar užsiimtų tuo, kas privalu. Karininko vardą galima pateisinti tik 
mūšio lauke. O tol, kol bus čia, štabe, jaus nepasitenkinimą, niekins, 
net perdėtai niekins kitus karininkus. Taip, tarnyba štabe nuobodi, bet 
apskritai ji duoda daugiau negu erzinanti rutina atima. Vien bendradar- 
biavimas su generolu — didžiulė atsvara. 

Vėl tas apmaudas ir dar kažkas, galbūt baiminga pagarba. Hirnas 
nepažinojo kito tokio žmogaus kaip generolas ir buvo linkęs pripažinti, 
kad jis — didis žmogus. Ir ne tik dėl neginčytino talento; Hirnas pažinojo 
ir daugiau Žmonių, talentingumu prilygstančių generolui Kamingsui. Ir, 
aišku, ne dėl intelekto — jo žinios buvo stebėtinai netolygios, su didelė- 
mis spragomis. Tačiau generolas turėjo retą gebėjimą savo idėjas tuojau 
pat ir efektyviai įgyvendinti, savybę, kurios galėjai neįžvelgti net ir mė- 
nesių mėnesius darbuodamasis kartu su juo. 

Generolas — prieštaringa asmenybė. Apskritai, Himno nuomone, jis 
buvo visiškai abejingas buities sąlygoms, o vis dėlto generolui priklausan- 
čiomis privilegijomis naudojosi. Išsilaipinimo dieną, išsikėlęs ant kranto, 
generolas beveik visą dieną nesitraukė nuo telefono. tiesiog ekspromtu 
kurdamas kovos taktiką, penkias, šešias, aštuonias valandas be pertrau- 
kos, net nepasižiūrėjęs į žemėlapį komanduodamas pradiniams kampa- 
nijos veiksmams, nestabteldamas apgalvoti sprendimo, kai mūšiui vado- 
vaujantys karininkai jam perduodavo pranešimus apie padėtį. Tai buvo 
pasigėrėtinas reginys. Jo susikaupimas buvo stačiai fantastiškas. 

Tos pirmosios dienos pavakare Hobartas atėjo pas generolą ir pa- 
klausė: 

— Generole, kur mums įrengti štabo bivaką? 

Ir generolas, šiaip jau be galo mandagus su karininkais, šiurkščiai 
atrėžė: 

— Nesvarbu, žmogau, bet kur. 

Nukrito kaukė, ir pasirodė slėptas tikrasis kaulą įsikandusio gyvūno 
snukis. Keista, bet Hirną šis faktas sužavėjo; jis nebūtų nustebęs, kad 
generolas miega ant vinių prikalinėtos lentos. 

Bet po dviejų dienų, pradinei skubai ir įtampai atlėgus, generolas du 
kartus liepė perkelti savo palapinę į kitą vietą ir mandagiai papriekaiš- 
tavo Hobartui, kad neparinkęs lygesnės vietos. Prieštaringų jo bruožų 
buvo tiek ir tiek. Pietų Ramiojo vandenyno placdarme jis turėjo didžiulį 
autoritetą; dar prieš atvykdamas į diviziją Hirnas apie jį buvo girdėjęs 
vien pagyras už vadovavimo stilių, o pelnyti tokį įvertinimą užnugario 
rajonuose, kur didžiausia pramoga yra apkalbos, šį tą reiškė. Tačiau 
generolas tokia nuomone netikėjo. Porą kartų, jiedviem labai atvirai 
įsišnekėjus, Kamingsas prasitarė: 

— Aš turiu priešų, Robertai, galingų priešų. 

Prasitarė su atgrasia savigailos gaidele balse, visiškai nederančia 
jam, paprastai blaiviai, šaltai vertinančiam žmones ir įvykius. Hirnui 
jau iš anksto jis buvo išgirtas kaip jautriausias ir geraširdiškiausias divi- 
zijos vadas, plačiai garsėjąs asmenybės žavesiu, tačiau Hirnas gan greit 
patyrė, kad jo esama despoto, tiesa, despoto su aksominiu balsu, tačiau 
neabejotinai despoto. 

Be to, jis buvo baisus snobas. Hirnas, ir save laikantis snobu, į tai 
žiūrėjo atlaidžiai, nors jo snobiškumas buvo kitokio pobūdžio; Hirnas 
mėgo žmones klasifikuoti, kartais net pagal šimtus požymių. Genero- 
lo snobiškumas reiškėsi kur kas paprasčiau. Jis žinojo visų savo štabo 

karininkų silpnybes ir ydas, tačiau bet kurį pulkininką vertino labiau 
už majorą neatsižvelgdamas į gabumus. Tuo sunkiau paaiškinama jo 
draugystė su Hirnu. Generolas Hirnui atvykus į diviziją jį pasirinko 
adjutantu po pusvalandžio pokalbio ir pamažu, palaipsniui ėmė jam 
patikėti savo mintis. Tai dar suprantama; kaip visi tuščiagarbiai, jis ieš- 
kojo intelektu sau lygaus ar bent apylygio, kuriam galėtų dėstyti savo 
ne karines teorijas, o Hirnas vienintelis iš viso štabo gebėjo jas suprasti. 
Tačiau šiandien, vos prieš pusvalandį, generolas jį išsuko iš padėties, 
kuri grėsė pavojingomis pasekmėmis. Šias dvi savaites nuo išsilaipi- 
nimo jis beveik kas vakarą šnekėdavosi su generolu jo palapinėje, o 
tokiame nedideliame bivake gandai apie panašius dalykus netrunka pa- 
sklisti. Generolas turėjo tą žinoti, turėjo suprasti, kaip tai papiktins kitus 
karininkus, kaip paveiks jų dvasią. Tačiau generolas, priešingai savo 
interesams, savo nuostatoms, vis vien laikėsi Hirno draugijos, negana 
to, darė viską, kad jį sužavėtų savo nepakartojama asmenybe. 

Hirnas žinojo: jeigu ne generolas, būtų dar gerokai prieš divizijai 
atvykstant į Anopopėjų pasiprašęs perkeliamas į kitas pareigas. Jis 
bjaurėjosi savo kaip tarno padėtimi, karininkų viršenybe prieš eilinius. 
O svarbiausia, neįstengė nuslėpti paniekos štabo karininkams. Hirną 
sulaikė tik noras išspręsti mįslę: kuo gyvena, kuo alsuoja generolas? 
Dvidešimt aštuntais gyvenimo metais Hirnui labiausiai rūpėjo viena — 
atskleisti jį sudominusio vyro ar moters menkiausius užslėptus nukry- 
pimus. Sykį jis išsitarė: 

— Kai tik užčiuopiu Žmogų turint nepadorių kėslų, bendrauti su juo 
man pasidaro nebeįdomu. Tada suku galvą, kaip nutraukti santykius. 

Į tai jam buvo atsakyta: 

— Hirnai, jūs pats velniškai normalus, savo kiaute neturite ko slėpti. 

Gal ir teisybė. 

Šiaip ar taip, nustatyti generolą turint nepadorių kėslų buvo sunkoka. 
Žinia, jį viliojo smulkios nuodėmėlės, jis geidė dalykų, nesuderinamų su 
blizgių savaitinių žurnalų propaguojama morale, bet dėl to jis neatrodė 
menkesnis. Turėjo ne vien talentą, o ir tokių gilių potroškių kaip joks 
Hirno pažinotas žmogus, ir be to, Hirno požiūris į jį dabar buvo nebe visai 
objektyvus. Mintis, kad generolas jam daro didesnę įtaką negu jis gene- 
rolui, Hirnui buvo nepakenčiama. Prarasti nepažeidžiamą laisvę reiškė 
vėl įsivelti į visokių poreikių ir nuoskaudų karuselę, kaip įsivėlę visi kiti. 

Nepaisant to, jųdviejų santykių vystymąsi Hirnas stebėjo su kritišku 
dėmesiu. 

Po valandos jis užėjo į generolo palapinę. Kamingsą rado vieną, stu- 
dijuojantį pranešimus apie oro antskrydžius. Hirnas iš karto suvokė 
kodėl. Po pirmųjų dviejų ar trijų kampanijos dienų, japonams Ano- 
popėjuje nepuolant iš oro, vyresnybė nusprendė atitraukti kampanijai 
skirtą naikintuvų eskadrilę, laikomą kitoje saloje daugiau kaip už šimto 
mylių. Didelės naudos iš jos nebuvo, tačiau generolas tikėjosi, kad kai 
užimtasis aerodromas bus praplėstas, kad į jį galėtų tūpti naikintuvai, 
jis galės aviacijos veiksmais paremti puolimą prieš Tojakaus liniją. Su- 
žinojęs, kad lėktuvai perduoti kitos kampanijos reikalams, jis įsiuto ir 
būtent tada užsiminė turįs priešų. 

Dabar jis studijavo pranešimus apie aviacijos operacijas visame karo 
veiksmų teatre, norėdamas išsiaiškinti, ar nėra lėktuvai kur nors naudo- 
jami bereikalingai. Jei taip darytų kas kitas, atrodytų, žmogus įsižeidęs 
tuščiai ieško priekabių, tačiau generolui to neprikiši. Jis įsimins visus 
pranešimuose minimus faktus, nustatys silpnąsias vietas, o atėjus lai- 
kui, kai užimtasis aerodromas bus parengtas, turės daugybę argumentų, 
pagrįstų dabar studijuojamais pranešimais. 

Neatsigręždamas generolas per petį tarė: 

— Šiandien velniškai kvailai pasielgėt. 

— Sutinku, - tai pasakęs Hirnas atsisėdo. 

Generolas su visa kėde pasisuko ir mąsliai pažvelgė į Hirną. 

— Tikėjotės, kad ištrauksiu iš bėdos. 

Ištarė su šypsena, nenatūraliu, dirbtinoku balsu. Generolas kalbėda- 
vo labai nevienodai: su eiliniais — nerūpestingai, nevengdamas keiks- 
mažodžių, su karininkais — oriai ir oficialiai, griežtai formuluojamais 
sakiniais. Tik su Hirnu jis kalbėdavo natūraliai, 0 jeigu ne, jeigu pa- 
sigirsdavo viršininkiškos gaidelės, tai reikšdavo, kad jis labai nepa- 
tenkintas. Hirnas kadaise pažinojo Žmogų, kuris meluodamas imdavo 
mikčioti; panašiai, tik ne taip akivaizdžiai balsas išduodavo ir generolą. 
Generolas aiškiai niršo, kadangi apie tai, kaip jis gelbėjo Hirną, apkal- 
bos štabe netils kelias dienas. 

— Sutinku, generole, pats paskui supratau. 

— Gal paaiškintumėt, Robertai, kodėl pasielgėt kaip paskutinis kvailys? 

Tas pats dirbtinis, beveik moteriškai švelnus balsas. Vos susipažinęs 
su generolu, Hirnas iškart susidarė įspūdį, kad jis labai retai sako, ką 
galvoja, ir iki šiol neturėjo progos savo nuomonės pakeisti. Jis pažinojo 
į generolą panašių žmonių, švelnių ir drauge galinčių būti be galo žiau- 
riais, tačiau generolo asmenybė buvo sudėtingesnė, įvairiapusiškesnė ir 

paslaptingesnė, ir ją perprasti buvo nelengva. Iš pirmo žvilgsnio gene- 
rolas atrodė kaip visi tokio rango kariškiai. Kiek aukštesnis nei vidu- 
tinio ūgio, įkūnus, gana gražaus įdegusio veido, žilstelėjęs ir vis dėlto 
kitoks nei kiti generolai. Šypsodamas gerokai panėšėjo į sveikatingą, 
savimi patenkintą, kieto būdo Amerikos senatorių ar verslininką, tačiau 
šaunaus, kieto vyro įspūdis tverdavo neilgai. Veido išraiškai kažko trū- 
ko, kaip trūksta aktoriams, vaidinantiems Amerikos kongreso narius. 
Buvo į senatorių ir panašus, ir kartu nepanašus. Hirnui visąlaik vaide- 
nosi, kad tas šypsantis veidas — bejausmė kaukė. 

O išduodavo jį akys. Didelės, pilkos, baugios lyg ištirpęs stiklas. 
Motomėje prieš kariams sėdant į laivą vyko apžiūra, ir Hirnas ėjo pro 
išsirikiavusius kareivius generolui iš paskos. Kareiviai prieš Kaming- 
są drebėjo, atsakinėjo iš baimės kimdami, mikčiodami. Svarbiausia, be 
abejo, dėl to, kad kalbėjo su generolu, tačiau Kamingsas elgėsi taip 
maloniai, taip stengėsi juos nuraminti, 0 tai nė kiek nepadėjo. Tos dide- 
lės akys pilkšvomis rainelėmis — du stulbinančiai balti ovalai — atrodė 
ledinės. Hirnas prisiminė laikraščio straipsnį, kuriame generolas buvo 
prilygintas protingam veisliniam buldogui; šis prilyginimas buvo įman- 
triai pratęstas taip: „Jame įspūdingai susilieję to drąsaus gyvulio jėga, 
atkaklumas ir ištvermė bei universiteto profesoriaus ar politiko protas, 
manieros ir žavesys.“ Apibūdinimas nebuvo pats taikliausias, tačiau jis 
patvirtino Hirno susidarytą nuomonę apie Kamingsą. Su tuo reporteriu 
jis elgėsi kaip profesorius, su kitais žmonėmis — kaip generolas, politi- 
kas, filosofas. Kiekviena šių pozų buvo gluminantis nuoširdumo ir vai- 
dybos mišinys, tarytum generolas būtų sąmoningai apsimetinėjęs taip, 
kaip jam tuo metu geriau, tačiau iš tikrųjų keisti kailį jį vertė nepapras- 
tos vidinės paskatos. 

Hirnas atsilošė į kėdės atkaltę. 

— Na, gerai, tarkim, aš pasielgiau kvailai. Tai kas? Užčiaupti tokiems 
kaip Konas koserę — savotiškas malonumas. 

— Beprasmiškas poelgis. Turbūt jums pasirodė žema jo klausytis. 

— Ko gero. 

— Jūs dar labai žalias. Kas jums leistina ir kas ne, visiškai priklau- 
so nuo mano valios. Gerai pamąstykit. Be manęs jūs tik jaunesnysis 
leitenantas, pagal įstatus asmuo, ničnieko negalintis daryti savarankiš- 
kai. Tai ne jūs jam užčiaupėt koserę, — su pasibjaurėjimu pabrėžė „ko- 
serę““, — faktiškai užčiaupiau aš, nors neturėjau tam jokio noro. Gal ma- 
lonėtumėt atsistoti kalbėdamas su manimi? Jums irgi derėtų pasimokyti 

disciplinos pagrindų. Velniškai nenorėčiau, kad žmonės praeidami pro 
šalį matytų jus čia sėdint, lyg abu bendrai vadovautume divizijai. 

Hirnas, apimtas pikto vaikiško apmaudo, atsistojo. 

— Klausau jūsų, — ironiškai tarė jis. 

Generolas staiga kreivai šyptelėjo. 

— Aš Kono šlykščių paskalų klausausi daug ilgiau už jus. Man tai 
neįdomu, nes beprasmiška. Gaila, kad reagavot taip karštakošiškai, — 
kiekvienas žodis vis labiau aitrino Hirno apmaudą. — Pažįstu Žmonių, 
kurie šlykščiomis paskalomis manipuliuoja meistriškai. Valstybininkai, 
politikieriai — jie tai daro tikslingai, gal net patys šiurpdami iš pasibjau- 
rėjimo. Lieti šventą pasipiktinimą tokiais dalykais — tuščias reikalas. 
Visais savo veiksmais reikia siekti tam tikrų tikslų. Patinka jums ar ne, 
bet tik tokia veikla yra efektyviausia. 

Galbūt. Hirnas linko tuo tikėti. Tačiau sumurmėjo: 

— Mano tikslai kuklesni negu jūsų, generole. Man tik nepatinka jaus- 
tis pastumdėliu. 

Kamingsas abejingai pažvelgė į jį. 

— Galima, žinokit, į šitą reikalą pažiūrėt ir kitaip. Aš linkęs Konui 
pritarti. Daugelyje jo teiginių yra tiesos grūdas. Pavyzdžiui, „Visi žydai 
rėksniai.“ — Kamingsas patraukė pečiais. — Rėksniai jie, aišku, ne visi, 
tačiau pripažinkit, didoka tos padermės dalis pasižymi vulgarumu. 

— Jeigu ir taip, tam yra priežasčių, - sumurmėjo Hirnas. - Žmonės 
prieš juos pernelyg nusistatę. 

— Tipiška liberalų sapalionė. Iš tikrųjų jūs irgi jų nemėgstat. 

Hirnas sutriko. Taip, jis jautė šiokią tokią... antipatiją. 

— Netiesa. 

— Arba imkim Kono požiūrį į „juočkius“. Gal kiek ir persūdytas, bet 
teisingesnis negu jums atrodo. Jei kas perguli su negre... 

— Pietiečiai, — pasakė Hirnas. 

— Arba radikalai. Jiems tai ego gynybos mechanizmas, pakelia dva- 
sią. - Kamingsas plačiai išsišiepė. — Pavyzdžiui, gal ir jūs esat bandęs? 

— Gal. 

Kamingsas ėmė apžiūrinėti savo nagus. Iš pasibjaurėjimo? Staiga su 
sarkastiška piktdžiuga nusikvatojo. 

— Žinot ką, Robertai, o jūs liberalas. 

— Šūdas, nesąmonė! 

Ištarė pastūmėtas nesuvaldomo impulso, lyg skatinamas pažiūrėti, 
kaip toli jis gali nuristi akmenį, ką tik slėgusį kojų pirštus. Šitokio fami- 

liarumo su generolu iki šiol nebuvo sau leidęs. Ir ne šiaip sau familiaru- 
mo, o užgaulaus familiarumo. Keiksmažodžių ir nešvankybių generolas 
negalėjo pakęsti. 

Generolas užsimerkė tarsi apmastydamas jam padaryta žalą. Atsi- 
merkęs pusbalsiu švelniai tarė: 

— Ramiai! — minutėlę rūsčiai žvelgė į Hirną, tada tarė: — Prašom 
atiduot man pagarbą, — Hirnui atlikus įsakymą, generolas bjauriai vyp- 
telėjo. — Grubiai elgiuosi, Robertai, tiesa? Gerai jau, laisvai. 

Šunsnukis! Ir vis dėlto, kad ir pykdamas, Hirnas generolu nevalingai 
žavėjosi. Generolas su juo elgėsi kaip su sau lygiu... beveik visada, bet 
paskui tam tikru momentu trūkt už virvutės ir stulbinančiai, tarsi staiga 
užtvojęs šlapiu rankšluosčiu, atkuria statutinius generolo 1r leitenanto 
santykius. O paskui prabyla balsu, primenančiu klastingą gydomąjį te- 
palą, kuris, užuot raminęs, skaudulį tik aitrina. 

— Negražu iš mano pusės, Robertai, tiesa? 

— Negražu. 

— Esat per daug prisižiūrėjęs filmų. Jei išsitrauki pistoletą 1r nušauni 
beginklį žmogų, tu, atseit, menkysta, niekšas. Bet juk taip manyti, su- 
praskit, absurdiška. Jūs ginklą nešiojatės, o kitas Žmogus jo nesinešio- 
ja neatsitiktinai. Tai jūsų sukauptos patirties pasekmė, tai reiškia, kad 
jeigu jūs... jeigu jūs pakankamai budrus, tai ir nešiositės ginklą, kad 
reikalui esant juo pasinaudotumėt. 

— Šitai aš jau girdėjau, — Hirnas patraukė vieną koją į šalį. 

— Ar man pakartot komandą „Ramiai!“? — šyptelėjo generolas. — Ro- 
bertai, man liūdna, kad jūs toks užsispyręs. O dėjau į jūs vilčių. 

— Aš tiesiog storžievis. 

— Taip. Būtent. Jūs... jūs, na, tiesiog reakcionierius, kaip ir aš. Kiek 
pastebėjau, didžiausia jūsų yda, kad baidotės šio žodžio. Jūs atmetėt 
savo šeimos vertybių, paskui atmetėt visa, ką įgijot jas atmetęs, ir tas 
procesas jūsų nepalaužė. Štai tuo man pirmučiausia ir patikot. Jaunas 
plevėsa, kuris nepalūžo, nepaliego. Ar suprantat, kad tai nemenkas pa- 
siekimas? 

— Ką jūs žinot apie jaunus plevėsas... generole? 

Generolas užsidegė cigaretę. 

— Žinau viską. Skamba pretenzingai, neįtikimai, tačiau šiuo atveju 
tai tiesa. — Jis geraširdiškai nusišypsojo. — Blogiausia, kad neatsikratėt 
vieno dalyko. Kažkaip įsikalėt ir negalit atsisakyti minties, kad libe- 
ralumas - gėris, o reakcingumas — blogis. Šie du žodžiai yra visa jūsų 
vertybinė skalė. Todėl jūs nieko dorai ir neišmanot. 

Hirnas pamindžikavo. 

— Gal galiu atsisėsti? 

— Prašom, — generolas pažvelgė į jį, paskui visiškai bespalviu balsu 
sumurmėjo: — Robertai, jūs nepykstat? 

— Ne, jau nebe. 

Staiga Hirnui pavėluotai toptelėjo, kad tada, kai liepė jam atsistoti, 
generolas buvo draskomas visokių jausmų. Kas dedasi generolo galvo- 
je, visada buvo sunku atspėti. Per visą pokalbį Hirnas tik gynėsi, kal- 
bėjo varžydamasis, rinkdamas žodžius. O dabar staiga suprato, kad taip 
pat jautėsi ir generolas. 

— Jūs perspektyvus reakcionierius, — tarė generolas. — Bėda ta, kad 
tarp mano bendraminčių nebuvo ir nėra didžių mąstytojų. Esu vienas 
toksai, dėl to kartais pasigendu draugijos. 

Tarp mūsų visąlaik tvyro nenusakoma įtampa, galvojo Hirnas. Žo- 
džiai plaukia sunkiai lyg aliejus per tirštą nelaidžią terpę. 

— Jūs kvailys, jeigu nesuvokiate, kad šis šimtmetis bus reakcionierių 
šimtmetis ir galbūt jie viešpataus visą tūkstantmetį. Tai vienintelė Hitle- 
rio mintis, kurios nepavadinsi visiškai beprotiška. 

Už praviros palapinės angos driekėsi bivakas, apžėlęs vešlia žole, 
apšnerkštas, neseniai išplėšta dirva Žibėjo vidudienio saulėje; beveik nė 
gyvos dvasios, kareiviai išėję į darbą. 

Įtampą sukėlė generolas, bet jinai veikė ir jį patį. Kodėl jam reikia 
Hirno draugijos... dėl ko? Hirnas nežinojo. O ir pats negalėjo atsispirti 
keistam generolo magnetizmui, magnetizmui, kurį sudarė visi gene- 
rolo galios atspalviai. Jis pažinojo kaip generolas išmintingų žmonių, 
pažinojo vieną kitą net išmintingesnį. Skirtumas tas, kad anie arba 
buvo neveiklūs, arba nematė savo veiklos rezultatų, tapę sudėtingo, 
judraus mechanizmo sraigteliais, dusdami Amerikos gyvenimo vaku- 
ume. Net jeigu generolą ir laikytum kvailu, jis vis dėlto saloje viską 
kontroliavo. Dėl to visa, ką jis sakydavo, skambėjo svariai. O būda- 
mas šalia jo Hirnas galėjo stebėti visą procesą nuo minties gimimo 
iki akivaizdžių tiesioginių rezultatų kitą dieną ar kitą mėnesį. Tokia 
galimybė retai pasitaiko, Hirną, iki tol niekad neturėjusį, ji intrigavo, 
žavėjo. 

— Galima sakyti, Robertai, kad mes gyvename naujos epochos vidu- 
ramžiais, po kurių seks tikrai stiprios valdžios renesansas. Šiuo metu 
mano funkcija gana ribota, iš esmės esu, taip sakant, ne daugiau kaip 
abatas, savo nedidelės abatijos viršininkas. 

Jis kalbėjo ir kalbėjo, ausdamas nepakartojamą ironiškų, pašaipių 
žodžių voratinklį, o vidinė įtampa vis augo ir plėtėsi, ieškodama neiš- 
vengiamos išeigos tame, kas jį siejo su Hirnu, su penkiais tūkstančiais 
karių, su šia vietove ir lemtingais sprendimais, kuriuos jis priims. 

Na ir monstras, tarė sau Hirnas. 


Choras: 


Eilė prie valgio 


(Valgyklos palapinė ant nedidelio pakrantės skardžio. Priešais ją žemas 
suolas, ant kurio stovi keturi ar penki puodai su valgiu. Pro jį netvar- 
kinga vora eina kareiviai, atkišę atidengtus katiliukus ir dubenėlius. 
Prie suolo atsiimti davinio artėja Rudis, Galageris, Braunas ir Vilso- 
nas. Priėję uodžia į didelę kvadratinę skardą išverstą pagrindinį patie- 
kalą. Tai pašildyti mėsos ir daržovių konservai. Virėjas, riebus raudon- 
veidis, praplikęs, amžinai piktas vyras, kiekvienam įkrečia į dubenėlį 
po gerą kaušą.) 


RUDIS. Kas čia per jovalas? 

VIRĖJAS. Pelėdų šūdai. O kas, tu manei? 

RUDIS. Tvarka, maniau, kas nors neskanaus. (Vyrai juokiasi.) 

VIRĖJAS (geraširdiškai). Judam judam, kol jukos nepaleidau. 

RUDIS (rodydamas sau žemiau juostos). Pačiulpk. 

GALACGERIS. Vėl tie prakeikti konservai. 

VIRĖJAS (šaukia kitiems virėjams ir virtuvės budėtojams). Vyrai, 
eilinis Galageris nepatenkintas! 

BUDĖTOJAS. Siųsk jį karininkų valgyklon. 

GALACGERIS. Įkrauk dar, ką? 

VIRĖJAS. Porcijos intendanto moksliškai apskaičiuotos. Eik šalin! 

GALAGERIS. Šunsnukis. 

VIRĖJAS. Čiuožk čiuožk. (Galageris nueina.) 

BRAUNAS. Generole Kamingsai, tamsta pats šauniausias tipas vi- 
soj divizijoj. 

VIRĖJAS. Daugiau mėsos užsigeidei? Negausi. Mėsos nėr. 

BRAUNAS. Tu pats bjauriausias diegas visoj divizijoj. 

VIRĖJAS (laukiantiems eilės). Seržantas Braunas priima paradą. 

BRAUNAS. Laisvai, vyrai. Tęskite, ate. (Braunas nueina.) 

VILSONAS. Po velnių, ar jūs, šikniai, padoresnio troškinio nemokat 
paruošt? 

VIRĖJAS. Mūsų receptas toks: jeigu rūksta, vadinas, kepa; jeigu 
dega, vadinas, iškepė. 

VILSONAS (prunkšdamas). Aš taip ir žinojau, kokie jūs specai. 

VIRĖJAS. Pačiulpk. 

VILSONAS. Teks, brolyti, palaukt. Prieš tave dar penki žvalgai. 

VIRĖJAS. Tavęs, brangusis, palauksiu. Eik sau, eik sau. Nedidelis 
ponas, nestabdyk eismo. 

(Kareivių vora palengva juda į priekį.) 


Baigiantis pirmajam kampanijos mėnesiui frontininkai pasiekė pusia- 
salio ir salos sandūrą. Kairėje ir dešinėje plytėjo sala, o priekyje maž- 
daug už penkių mylių lygiagrečiai su jūros pakrante driekėsi Vatama- 
jaus kalnų grandinė. Kairėje pusėje nuo uolėtų kalnų iki vandenyno 
ėjo daugmaž tiesi Tojakaus gynybinė linija. Kaip generolas savo štabui 
pareiškė, dabar reikėsią „iš plataus pusiasalio aveniu pasukti kairėn į 
siaurą gatvelę, kurios dešinėje, vaizdingai tariant, fabriko siena, kairėje 
griovys (jūra), o priekyje Tojakus“. 

Posūkio operaciją jis atliko puikiai. Uždavinys buvo sudėtingas. Jau 
stabilizuotą savąją fronto liniją reikėjo pasukti devyniasdešimties laips- 
nių kampu į kairę, o tai reiškė, kad kairiojo flango kuopoms, įsitvirtinu- 
sioms pajūry, tereikės pasistūmėti į priekį apie pusę mylios, o dešinėje 
esančioms kuopoms teks padaryti šešių mylių lanką per džiungles, rizi- 
kuojant bet kada susidurti su priešu. 

Generolas turėjo dvi alternatyvas. Saugiausia būtų liepti dešiniojo 
flango batalionui traukti tiesiai į salos gilumą, kol pasieks kalnus. Tuo- 
met fronto linija laikinai eitų įstrižai, ir dešinysis flangas galėtų pasukti 
į kairę ir palengva stumtis lygiagrečiai su kalnų grandine tol, kol visa 
fronto linija atsidurs tiesiai prieš Tojakaus gynybos liniją. Tačiau tai 
užtruktų kelias dienas, gal net savaitę, be to, jo daliniai gali sutikti di- 
delį pasipriešinimą. Kitas, kur kas pavojingesnis, planas buvo tiesiog 
permesti dešinįjį flangą iki Tojakaus linijos galo kalnų papėdėje. Šitaip 
visą fronto liniją galima pasukti per dieną. 

Tačiau tai buvo labai rizikinga. Tojakus neabejotinai laikys smogia- 
mąsias pajėgas, pasirengusias slapčia apeiti artėjantį flangą ir apsupti 
iš užnugario. Visą dieną, kol vyks kariuomenės permetimo manevras, 
generolo dešinysis flangas bus nepridengtas. Jis surizikavo, ir rizika 
pasiteisino. Operacijos dieną jis atitraukė batalioną nuo kelio tiesimo 
darbų ir laikė rezerve. Dešiniojo flango kuopų vadams nurodė žygiuoti 
per džiungles nesidairant nei į šonus, nei atgal. Jų užduotis buvo tiesiog 


pereiti šešias mylias per niekieno zoną ir iki sutemstant įrengti gynybi- 
nes pozicijas kalnų papėdėje per mylią nuo Tojakaus linijos priešakinių 
sargybos postų. 

Generolas numatė teisingai. Vykstant manevrui, Tojakaus pasiųsta 
japonų kuopa prasmuko į flango užnugarį, tačiau ją generolo nuro- 
dymu pasitiko rezervinis batalionas ir beveik visiškai apsupo. Keletą 
dienų naujosios fronto linijos užnugaryje virė itin permaininga kova, 
tačiau galiausiai visa kuopa, Tojakaus pasiųsta į divizijos užnugarį, iš- 
skyrus pavienius likučius, buvo sunaikinta. Pasitaikydavo užnugaryje 
ir snaiperių, ir porą kartų krovinių gabentojai pateko į pasalą, bet tai 
buvo nereikšmingi incidentai. Generolas dėl jų nesuko galvos. Atli- 
kęs kariuomenės permetimo operaciją jis rūpinosi naujos fronto linijos 
įtvirtinimu. Pirmąsias dvi dienas priekinių dalinių kareiviai kirto susi- 
siekimo takus, tvėrė spygliuotos vielos užtvaras, valė džiunglėse šau- 
dymo sektorius ir tiesė telefono ryšį tarp flangų ir užnugario. Keletas 
nedidelių japonų išpuolių generolui nekėlė rūpesčio. Po manevro praė- 
jo keturios dienos, paskui penkios. Kiekvieną dieną generolas stiprino 
fronto liniją ir spartino kelio į priekines pozicijas tiesimą. Jis žinojo, 
kad praeis mažiausiai dvi savaitės, kol kelio tiesėjai prisivys karius, o 
iki tol jis galės tik stiprinti gynybines pozicijas ir daugiau nieko. Vis 
dėlto Tojakui surengus didelio masto puolimą būtų bėdos, tačiau teko 
rizikuoti. 

Tuo tarpu jis perkėlė štabo bivaką. Divizijos specialios paskirties 
grupė nuo išsilaipinimo dienos įveikė beveik dvidešimt penkias mylias, 
ir dabar radijo ryšys buvo silpnas, telefonui ėmė trūkti laidų. Bivakas 
buvo įkurtas pusiasalyje penkiolika mylių nuo pirmojo, kokospalmių 
giraitėje netoli nuo kelio. Palyginti su būstine pajūryje, šios aplinka 
buvo prastesnė, ir štabo aptarnavimo kuopos vyrai keletą dienų įtemp- 
tai plušėjo kirsdami brūzgynus tarp medžių, tiesdami spygliuotos vie- 
los aptvarą, kasdami duobes išvietėms, statydami palapines, rausdami 
apkasus, o kai baigė, bivakas pasirodė esąs visai neblogas. Tiesa, čia 
buvo daug karščiau, pro bivaką supančias džiungles vėjelis vargiai pra- 
sismelkdavo, tačiau čia pat, už ovalaus vielos aptvaro tekėjo upokšnis, 
ir žmonės galėjo vietoje nusimaudyti. 

Paskui generolas nurodė 460-to pulko aptarnavimo kuopai įsikurti ki- 
tapus kelio. Jis žinojo, kad, nebent katastrofiška padėtis priverstų trauktis, 
bivako nereikės niekur perkelti iki pat kampanijos pabaigos, ir palengva, 
kiek leido laikas, ėmėsi gerinti gyvenimo sąlygas. Karininkams buvo 

įrengtas lauko dušas, pastatytos palapinės valgykloms bei palapinės di- 
vizijos štabo kanceliarijai. Bivako teritorija buvo kas rytą nušienauja- 
ma, takai nužvyruoti, o mašinų aikštelėje ties posūkiu iš kelio iš tuščių 
benzino bidonų įtaisyta pralaida. 

Šie buities gerinimo darbai Kamingsui teikė didžiausią malonumą. 
Kad ir kiek būtų apžiūrinėjęs bivaką, neatsidžiaugė matydamas, jog jis 
pamažu gražėja ir gražėja. Nuo fronto linijos perkėlimo praėjus savai- 
tei jis pasijuto lyg būtų įkūręs nedidelę gyvenvietę. Visą dieną biva- 
ke knibždėjo žmonių, tvarkančių aplinką, į mašinų aikšteles ir 1š jų be 
perstojo važinėjo sunkvežimiai. Kitapus kelio veikė aptarnavimo kuo- 
pos remonto dirbtuvės, ir snūdžiomis popietėmis jis girdėdavo džiun- 
glėse dūzgiant jų stakles. Jo paties bivakas buvo keliskart praplėstas, 
ir dabar spygliuota viela apjuosta elipsės formos teritorija buvo beveik 
dviejų šimtų jardų ilgio ir daugiau kaip šimto pločio, ir šiame plote 
stovėjo daugiau kaip šimtas dviviečių, keliolika daugiaviečių piramidės 
formos palapinių, dvidešimties vienviečių palapinių eilė karininkams, 
buvo trys išvietės, dvi lauko virtuvės, daugiau kaip keturiasdešimt sun- 
kvežimių ir džipų ir beveik trys šimtai žmonių. 

Žvalgai sudarė labai mažą šio skruzdėlyno dalelę. Penkiais naujo- 
kais papildytas būrys susidėjo iš keturiolikos žmonių, įsikūrusių sep- 
tyniose kas dešimt jardų bivako patvory lanku išdėstytose dvivietėse 
palapinėse. Kiaurą naktį du būrio kareiviai budėdavo prie kulkosvai- 
džių, nukreiptų pro spygliuotą vielą į džiungles; dieną prie aptvaro 
likdavo tik vienas sargybinis, o visas būrys eidavo tiesti kelio. Nuo 
išsilaipinimo dienos praėjo penkios savaitės, ir, neskaitant keleto eili- 
nių išvykų patruliuoti už bivako ribų, būriui nebuvo daugiau ką veikti. 
Artėjo lietaus sezonas, kasdien darėsi vis karščiau, vis sunkiau dirbti 
prie kelio. Prabuvę naujajame bivake savaitę daugelis kareivių, įskai- 
tant 1r kai kuriuos Motomės kampanijos veteranus, vėl ėmė ilgėtis 
kautynių. 


Po vakarienės Rudis, susiplovęs indus, užsuko į Vilsono ir Galagerio 
palapinę. Visą dieną buvo nepaprastai karšta ir tvanku, dar slogiau negu 
ankstesnėmis dienomis ir naktimis, ir Rudis jautėsi sudirgęs. Tą dieną, 
kaip 1r visas kitas dienas, jie praleido dirbdami prie kelio. 

Galageris su Vilsonu palapinėje drybsojo ir tylėdami rūkė. 

— Ką pasakysi, Rudi? — pagaliau tęsiamai ištarė Vilsonas. 

Rudis nusišluostė kaktą. 

— Tas pienburnis Vaimanas! Jau su skautuku Tolijum vienoj palapi- 
nėj gan pakyrėjo, bet su tuo pienburnių Vaimanu... — piktai prunkštelė- 
j0. — Greit į karą žinduklius ims siųst. 

— Ta-aip, kai atsirado naujokų, būrys nei šioks, nei toks, — nusiskun- 
dė Vilsonas. Atsiduso ir perbraukė darbinių marškinių rankove šlapią 
nuo prakaito smakrą. — Oras žada subjurt, — tyliai pridūrė. 

— Vėl, velnias, lietaus šiūptels, — piktai prunkštelėjo Galageris. 

Rytuose debesys, tamsiai pilki, jau plovė dangų, o juodi jų tumu- 
lai šiaurėje ir pietuose pranašavo audrą. Oras buvo slogus, persunktas 
drėgmės, apmiręs nė krust. Net kokospalmės, apsunkusios, bejėgiškai 
nusvarinusios lapus virš išrausytos bivako dirvos, atrodė, laukia oro 
atmainos. 

— Tą mūsų rąstų kelią kaip nieką nuplaus, — tarė Galageris. 

Rudis pažvelgė į tolį ir susiraukė. Palapinės niūksojo sudubusios, 
nejaukios, tamsios, nors vakaruose dar raudonavo dulsva žara. 

— Svarbu, kad mūsų subinės liks sausos, — tarė Rudis. 

Jis minutėlę svarstė, ar grįžti į savo palapinę ir pagilinti apsauginį 
griovį, kuris praėjusią naktį per liūtį paliko pilnut pilnutėlis vandens, 
bet paskui tik gūžtelėjo pečiais. Laikas ir Vaimanui tokių dalykų moky- 
tis. Jis atsitūpė ir įšoko į duobę, kurioje dabar ilsėjosi Galageris su VIl- 
sonu. Duobė buvo poros pėdų gylio, o ilgio ir pločio sulig dvigule lova. 
Vilsonas su Galageriu joje miegojo pasikloję dvi antklodes. Viršuje ant 
dviejų virpstų buvo pritaisę bambuko kartelę, ant jos užkloję sujungtas 
savo palapinsiaustes, 0 jų galus abipus duobės prismeigę kuoliukais. 
Palapinėje neliečiant galva kartelės buvo įmanoma klūpoti, tačiau sto- 
vėti visu ūgiu nebūtų galėjęs net aštuonių metų vaikas. Iš lauko žiūrint 
jų palapinė buvo virš žemės išsikišusi vos per porą pėdų. Kaip ir mažne 
visos dvivietės bivako palapinės. 

Rudis atsigulė jiems per vidurį ir įsispoksojo į buką dangaus ir džiun- 
glių trikampį, regimą nuo galvūgalio. Jie išsikasė duobę pagal save, ir 
1lgakojo Rudžio pėdos kybojo virš apsauginio griovio priešais palapi- 
nės angą. Kai iš tos pusės pildavo lietus, vanduo subėgdavo į tą, gilesnį 
už duobę, griovį. Dar ir dabar jis buvo dumblinas. 

— Kitąkart, vyrai, palapinei išsikaskit duobę tokią, kad žmogus galė- 
tum tilpt, — tarė Rudis ir nusikvatojo. 

— Nepatinka — mauk velniop, — suniurzgė Galageris. 

— Ar bostoniečiai visi tokie nesvetingi? — tarė Rudis. 

— Taip, valkatų mums nereikia, — vangiai pajuokavo Galageris. Vio- 
letiniai jo veido gumburai prieblandoje atrodė nesveikai išbrinkę. 

Vilsonas nusijuokė. 

— Iš visų jankių bostoniečiai patys bjauriausi. 

— Šiaurėj tau, tamsuoliui, mieste ne vieta, — sušnarpštė Galageris. Jis 
užsidegė cigaretę ir apsivertė kniūbsčias. - Nori pas mus — pirma išmok 
skaityt rašyt, — pridūrė. 

Vilsonas truputį užsigavo. 

— Klausyk, vyruti, — tarė jis. —- Aš gal ir nelabai raštingas, bet užsibrė- 
žęs bet ką sugebu padaryt, — Vilsonas prisiminė, kaip tąkart, kai Viliui 
Perkinsui, pirmajam mieste įsigijusiam skalbimo mašiną, ši sugedo, o 
jis ją visą išardė ir sutaisė. — Bet kokį prietaisą galiu sutaisyt, — pridūrė. 
Nusiėmė prakaitu apvarvėjusius akinius ir nosinės kampeliu nušluos- 
tė. — Prisimenu, mūs mieste toks vyriokas nusipirko anglišką dviratį, 
amerikietiški jam, matai, per prasti. Na, ir jam sutrupėjo keletas guolių, 
o tinkamų pakeist niekur negavau, tai tiesiog paėmiau ir pritaikiau ame- 
rikietiško dviračio žiedą su guoliais. — Atkišęs į Galagerį storą pirštą, 
pridūrė: — Ir kai sutaisiau, zvimbė kaip bitė. 

— Būta daikto, — nusišaipė Galageris. - Bostone guolių kokių nori, 
tokių gausi. 

— Kartais geriau ne gaut, o apsieit, — burbtelėjo Vilsonas. 

— Apsieit be putės anoks ten gerumas, — prunkštelėjo Rudis. 

Visi nusijuokė. 

— Vyrams be jos apsieit neišeina, — pritarė Vilsonas. Susimąstęs del- 
nu patrynė duobės sienelę. 

— Bostone, — tarė Galageris, — bičai visada pasipasakodavo, kaip už- 
laužė kokią mergą. 

Vos tai ištaręs, susigėdo. Mintyse prisižadėjo to, ką pasakė, nepa- 
miršti, kol eis pas kapelioną Hoganą išpažinties. Nuo įžado jam pa- 
lengvėjo. Eidamas išpažinties jis nuolat užmiršdavo, ką bloga padaręs. 
Kartais, prieš užeidamas pas tėvą Hoganą, bandydavo prisiminti savo 
nuodėmes, bet prisiminti nepavykdavo ir užėjęs tepasakydavo: „Tėve, 
aš piktžodžiavau.“ 

Merė tiek mažai apie mane žino, dingtelėjo Galageriui. Ji net nežino, 
kaip aš keikiuosi. Bet tai tik negražus įprotis, kariuomenėj papratau. 
Keikdavausi su chebra ir anksčiau, bet tas nesiskaito. Pienburnis tada 
buvau. Prie moterų niekad nesikeikdavau. 

Galageris prisiminė chebrą. Šaunūs buvo bičai, didžiuodamasis pa- 
galvojo. Sykį jie Roksberyje platino brošiūras, agituojančias per rinki- 
mus balsuoti už Makartį. Paskui šis net savo kalboje pasakė, kad laimė- 

jo ištikimų pagalbininkų dėka. O kitą sykį jie surengė reidą į Dorčesterį 
žydelių pamokyti. Pasigavo iš mokyklos grįžtantį kokių vienuolikos 
metų vaikelį, apstojo, ir Vaitis Laidonas jį klausia: „Kas tu toks, po 
velnių?“ Vaikelis drebėdamas: „Nežinau.“ — „Joškė. — sako jam Vai- 
tis, — va kas tu, suskis Joškė.“ Suėmęs už marškinių klausia: „Na, tai 
kas tu toks?“ 

„Jo-o-škė“, — verkšnoja vaikelis. 

„Gerai, — sako Laidonas, — pakartok aiškiai. Aiškiai: „Joškė.“ 

Vaikelis išlemeno: ,Još-kė.“ 

Tai buvo juoko, pagalvojo Galageris. Još-kė. Kvaišelis taip persi- 
gando, kad greičiausiai į kelnes prikrovė. Žydpalaikiai prakeikti. Ga- 
lageris prisiminė, kaip Laidonas įsitaisė policijoj. Gerai jam nuskilo; 
būtų gal pasisekę kur nors įsisukt ir man. Bet iš viso darbo laisvalaikiu 
Demokratų klube negavau jokios naudos. Kodėl? O svajojau prasimušt. 
Gal net būčiau gavęs darbą pašte, jei ne tas tarybos narys Šapiro su 
bybuku sūnėnu, Eibiu ar Džeikiu. Iš apmaudo Galageriui sugėlė širdį. 
Nuolat kas nors man pakišdavo koją. Juto, kaip visą užvaldo nebylus 
pyktis, ir staiga neištvėręs su saldžia pagieža mestelėjo: 

— Žiūriu, būry esama poros suskių žydelių. 

— Aha, — burbtelėjo Rudis. Žinojo, kad Galageris vėl pradės savo 
oracijas, 0 jos jam buvo pabodusios. — Aha, — atsiduso jis, — jie tokie pat 
suskiai kaip ir mes. 

Galageris iškart jį užsipuolė: 

— Su mumis dar tik savaitę, o būrys jau sušiktas. 

— Nežinau, — sumurmėjo Vilsonas, — tas Rotas tai šiaip sau, bet kitas, 
Goldstinas ar Goldbergas, ar kokia ten jo pavardė, neblogas žmogėnas. 
Šiandien dirbau su juo, įsikalbėjom, kaip geriau klot rąstų kelią. 

— Aš tai nė už vieną iš tų suskių nedėčiau galvos, — niršiai metė Ga- 
lageris. 

Rudis nusižiovavo ir prisitraukė kojas. 

— Lyt pradeda, - tarė jis. 

Į palapinę ėmė takšnoti reti lašai. Dangus buvo keistos spalvos: lyg 
žalsvai švininis matinis stiklas, tačiau žvilgėjo tarytum iš kitos pusės 
apšviestas stiprios šviesos. 

— Lies kaip iš kibiro, — pridūrė Rudis ir vėl atsigulė. —- Palapinę gerai 
pritvirtinot? 

— Gerai, manau, —- atsakė Vilsonas. 

Pro šalį prabėgo kareivis, ir girdint pažįstamą dunksėjimą Rudžiui 
sugedo nuotaika. Aišku: žmogus bėga slėptis nuo audros. Vėl atsiduso. 

— Visą gyvenimą kaip šlampu užpakalį, taip šlampu, — sumurmėjo. 

— Žinot, — tarė Vilsonas, — Stanlis, kai jį pristatė kapralo laipsniui, 
baisiai jau ėmė riest nosį. Girdėjau, kaip vienam naujoku! pasakojo apie 
išsilaipinimą Motomėje. Oi karšta, sako, ten buvo. — nusijuokė. — Gerai, 
kad Stanlis pasakė, būčiau nežinojęs. 

Galageris nusispjovė. 

— Man nusišvilpt, ką Stanlis tauzija. 

— Aha, - pritarė Rudis. 

Galageris su Vilsonu vis dar mano, kad pabūgau muštis su Stanliu. 
Ir velniai jų nematę. Sužinojęs, kad Stanlis bus pakeltas į kapralus, jis 
paniekinamai nusiviepė; kurgi ne, Stanliui tik ir būt kapralu. 

— Sekasi palaižūnams, — sumurmėjo sau po nosim. 

Bet reikalas buvo ne toks paprastas. Staiga jis suvokė, kad pats no- 
rėjo tapti kapralu. Vos nepratrūko kvatoti iš apmaudo, kad taip blogai 
pažįsta save. Tai kariuomenė mane tokiu pavertė, pagalvojo jis. Senas 
triukas. Iš pradžių įvaro baimės, paskui apdovanoja. Jei man būtų pa- 
siūlę, būčiau atsisakęs... ir su didžiausiu malonumu. 

Netoliese sublyksėjo žaibas, ir po kelių sekundžių jiems virš galvų 
driokstelėjo griaustinis. 

— Eik tu sau, kaip arti, - tarė Vilsonas. 

Dangų baigė aptraukti juodi audros debesys. Rudis vėl atsigulė. Visą 
gyvenimą kračiausi paaukštinimo, o dabar... Kelis kartus lėtai, beveik 
sielvartingai sudavė delnu sau į krūtinę. Jis visąlaik gyveno kukliai, 
visas turtas tilpo kuprinėje. ,,Kuo žmogus daugiau turi, tuo daugiau rei- 
kia, tuo patogiau norisi gyventi.“ Tokio principo jis nuo seno laikėsi, 
tačiau šįkart jis neteikė paguodos. Jo jėgos seko. Ilgai, per ilgai jis gy- 
veno vienišas. 

— Pradeda lyt, — tarė Galageris. 

Baisus vėjas taršė palapines. Iš pradžių lietaus lašai iš lengvo pap- 
sėjo į guminę priedangos medžiagą, paskui ėmė smagintis ir po kelių 
sekundžių pasipylė stambūs it kruša. Palapinės įlinko ir įsitempė. Ke- 
liskart nugrumėjo tolimas griaustinis, tada perkūnas trenkė visai čia pat. 

Palapinėje visi krūptelėjo. Audra, ir dar kokia. 

Vilsonas pakilo, įsiremdamas į kartelę. 

— Velnias, tai vėjas, - sumurmėjo, — galėtų ir makaulę nuplėšt. 

Žolė ir krūmai kitapus spygliuotos vielos buvo prisiploję prie že- 
mės tarytum sutrypti bandos gyvulių. Vilsonas akimirką dirstelėjo lauk 
ir pakraipė galvą. Bivake ničnieko nesimatė, vien žalsvuojantis lietaus 

plūsmas ant priplotos žolės ir krūmų. Pūtė įnirtingas vėjas. Vilsonas 
ir klūpodamas juto kvapą gniaužiančią jo jėgą. Nors nuo angos iškart 
pasitraukė, veidas buvo šlaput šlaputėlis. Buvo neįmanoma išsisukti 
nuo vandens, jis sparčiai bliaukė pro visus palapinės plyšius ir siūles ir 
nelyginant bangų mūša šniokščiojo pro angą. Vanduo iš sklidino apsau- 
ginio griovio bėgo ant patalo. Galageris suvyniojo antklodes, ir visi trys 
vyrai sutūpė po plazdančiomis palapinsiaustėmis stengdamiesi jas lai- 
kyti, kad vėjas nenuplėštų, ir beviltiškai saugodamiesi nesušlapti kojų. 
Lauke telkšojo didžiulės platėjančios balos, tarsi milžiniškos amebos 
tiesiančios aplink save upelių čiuptuvus. 
— Velniava velniava, — tarė Vilsonas. 


Goldstinas ir Ridžesas peršlapo iki paskutinio siūlelio. Lietui prasidėjus 
jiedu išlindo iš palapinės ir dar giliau sukalė visus kuoliukus. Goldsti- 
nas sukimšo antklodes į guminį maišelį ir dabar tupėjo palapinėje sau- 
godamas, kad jos nenuplėštų vėjas. 

— Baisu! — šūktelėjo jis. 

Ridžesas linktelėjo. Negražus, niūrus jo veidas buvo aptiškęs van- 
dens lašais, o lygūs gelsvi plaukai susiraitę ir prilipę prie galvos. 

— Nėr kas daro, tik laukt! — atsišaukė jis. 

Vėjas užgožė jo balsą, ir Goldstinas išgirdo tiktai „laukt“, ištęstą 
tarsi aimana, nuo kurios jį staiga nukrėtė šiurpas. Atrodė, jog pasaulyje 
nebeliko nieko, vien aplinkui siautėjanti pilka stichija. Ūmai vėjas taip 
stipriai trūktelėjo kartelę, kad Goldstinui skaudžiai nudiegė ranką. Žali 
darbiniai rūbai permirko taip, kad net pajuodo. 

Turbūt toks pat vaizdas vandenyno dugne, tarė jis sau. Teko skai- 
tyt apie audras žemės gelmėse, tikriausiai ir tos siautėja panašiai. Nors 
buvo ir baisu, ir neramu, kad švidras nenuverstų palapinės, Goldstinas, 
kas dedasi, stebėjo kaip pakerėtas. Taip turbūt atrodė žemė, kai dar tik 
ėmė vėsti, pakiliai lyg regėtų pasaulio kūrimą galvojo jis. Kvailoka tuo 
pat metu galvoti ir apie palapinę, tačiau mintys pačios lindo į galvą. 
Buvo įsitikinęs, kad palapinė nesugrius; kuoliukai suvaryti per tris pė- 
das į molingą žemę, jų jokia jėga neišraus. Jei būčiau žinojęs, kad užeis 
tokia audra, būčiau pasistatęs atsakančią priedangą ir gulėčiau sausu- 
tėlis ir ramutėlis. Goldstinas širdo ant Ridžeso. Tasai turėjo perspėt, 
kokios čia būna audros; senas karys, privalėjo pasiruošt. Goldstinas jau 
vaizdavosi, kokią palapinę statys kitą kartą. Batai pribėgo vandens, ir 
jis krutino pirštus, kad sušiltų. Slidinėja kaip valytuvas, pagalvojo; va- 
lytuvo išradėjas tikriausiai irgi buvo sušlapęs kojas kaip aš. 

Ridžesas taifūną stebėjo baimingai ir nuolankiai. Prakiuro dangaus 
galybės, galvojo. Vėjas pašėlusiai taršė džiunglių lapiją, žalsvai pilkšvo 
dangaus dažomą tokiais įvairiais žvilgančios žalumos atspalviais, kad 
Ridžesas pagalvojo: rojaus sodas. Jis atjautė plakamas džiungles, gyva 
jam atrodė ir auksiniu purvu virtusi žemė. Jis žiūrėjo ir žiūrėjo tai į fan- 
tastišką džiunglių žalumą, tai į rusvai oranžinę žemę, kuri karštligiškai 
tvinkčiojo tarytum kentėdama nuo ją žalojančio lietaus. Ridžesą krėtė 
šiurpas regint stichijos galią. 

Viešpats duoda, Viešpats ir atima, pagarbiai pagalvojo jis. Audros jo 
gyvenime vaidino gyvybiškai svarbų vaidmenį; iš pradžių jų bijojo, pas- 
kui susitaikstė ir galiausiai įprato laukti kaip neišvengiamo dalyko. Min- 
tyse iškilo įraudęs raukšlėtas tėvo veidas liūdnomis romiomis mėlyno- 
mis akimis. „Žinok, Osi, — kartą sakė tėvas, — žmogus dirba, pluša, laisto 
žemę prakaitu, kad iš jos pramistų, o kai darbas baigtas, Dievulis panorės 
— ir audra žmogų paliks be nieko.“ Ridžesas įsitikino, jog tai šventa tiesa; 
visą gyvenimą jis ir jo tėvas plušėdavo nederlingoje žemėje, kovodavo su 
vabzdžiais ir amarais, apdirbdavo savo laukus su vienu nusenusiu mulu ir 
dažnai per vieną juodą naktį visas triūsas nueidavo perniek. 

Jis Goldstinui padėjo sukalti kuoliukus, nes privalu savo artimui, kai 
reikia, padėti, o Ridžesas manė: žmogus, su kuriuo miegi vienoje pa- 
lapinėje, nors ir svetimas, vis tiek tavo artimas; tačiau širdies gilumoje 
jautė, kad jų pastangos pritvirtinti palapinę bus bergždžios. Viešpaties 
keliai nežinomi, tarė sau, ir ne Žmogui apie juos spręsti. Jeigu audrai 
lemta nunešt mūsų palapinę, tai ir nuneš, net jei ir plūgu ją prislėg- 
tum. Kadangi nežinojo, jog Misisipėje nelyja, meldėsi, kad audra ne- 
sunaikintų tėvo pasėlių. Viešpatie, jie ką tik pasėti. Meldžiu, neleisk jų 
išplauti. Tačiau net 1r melsdamasis jis nieko nesitikėjo, meldėsi tik iš 
pagarbos. 

Vėjas švilpė per bivaką tarsi milžiniškas dalgis, laužydamas kokos- 
palmių lapus, šuorais blokšdamas lietaus srautus. Bežiūrėdami jie išvy- 
do, kaip kažkieno palapinė staiga atsiplėšė nuo žemės ir, plasnodama it 
išgąsdintas paukštis, nuskriejo pavėjui. 

— Kažin, kaip ten fronte? — sušuko Goldstinas, sukrėstas minties apie 
bivakus, išsibarsčiusius toli džiunglėse. 

Ridžesas patraukė pečiais. 

— Laikosi tikriausiai! — atsišaukė jis. 

Goldstinui rūpėjo Žinoti, kas dedasi ten, priekyje; per savaitę, pra- 
leistą žvalgų būryje, jis tematė tik porą mylių kelio, prie kurio jie dar- 

bavosi. Pabandęs įsivaizduoti antpuolį audros metu, pašiurpo. Reikia 
žūtbūt nepaleist iš rankų kartelės. Kas žino, gal japai jau ateina mūsų 
pulti, pagalvojo jis. Įdomu, ar kas nors budi prie kulkosvaidžių? 

— Gudrus generolas tokiu metu eitų į ataką, — tarė jis. 

— Ko gera, - tyliai atsiliepė Ridžesas. 

Švidras tuo tarpu apmalšo, ir jiedu kalbėjosi prislopinę balsus varžy- 
damiesi, lyg būtų bažnyčioje. Goldstinas paleido kartelę ir pajuto, kaip 
rimsta įvargę raumenys. Kraujas išnešioja nuovargio padarinius, pagal- 
vojo jis. Galbūt audra jau išsikvėpė. Duobė buvo viena marmalynė, ir 
Goldstinas svarstė, kaip ir kur reikės naktį miegoti. Jis nusipurtė, ūmai 
pajutęs, kokie šalti kiaurai permirkę jo drabužiai. 

Vėjas iš naujo įsismarkavo, ir jie vėl ėmė kovoti su juo, stengdamie- 
si išsaugoti palapinę. Goldstinui atrodė tarytum jis laikytų duris, ku- 
rias daug stipresnis žmogus iš kitos pusės stengiasi atplėšti. Matė, kaip 
vėjas nunešė dar dvi palapines ir kareiviai leidosi bėgte ieškotis kitos 
priedangos. Juokdamiesi ir keikdamiesi į jų palapinę įgriuvo Vaimanas 
ir Tolijas. 

— Mūsų palapinė nuskrido! — sušuko Vaimanas su plačia šypsena 
kaulėtame berniokiškame veide. — Čia tai bent! — riktelėjo, pusiau gėrė- 
damasis, pusiau stebėdamasis, tarsi neapsispręsdamas, ar taifūną laikyti 
katastrofa, ar cirko spektakliu. 

— Kur tavo manta? — šūktelėjo Goldstinas. 

— Nebėr. Nupūtė. Šautuvas liko vandeny. 

Goldstinas apsidairė savojo. Gulėjo ant duobės krašto, šlapias ir pur- 
vinas. Goldstinui pasidarė pikta, kad prieš audrą jo nesuvyniojo į nešva- 
rius marškinius. Žalias aš dar, tarė sau; senas kareivis būtų nepamiršęs 
apsaugot nuo lietaus. 

Nuo stambios mėsingos Tolijo nosies kapsėjo vandens lašai. Trūk- 
čiodamas masyvią Žiauną, sušuko: 

— Manot, jūsų palapinė atlaikys? 

— Nežinau! — atsišaukė Goldstinas. — Kuoliukai tai atlaikys! 

Keturiems, nors ir tūpčiomis, palapinaitėje buvo ankšta. Ridžesas 
matė, kad jo batai vis labiau klimpsta į purvą. Verčiau jau būt basam. 
Daugiau vargo, kol išdžiovini, negu naudos, galvojo jis. Išilgai kartelės 
į palapinę sruvo vanduo ir varvėjo jam ant šlaunies. Drabužiai buvo 
tokie šalti, kad lašantis vanduo atrodė šiltas. Jis atsiduso. 

Staiga galingas vėjo gūsis siūbtelėjo į palapinę, išpūtė it balioną, tuo- 
met kartelė triokštelėjo ir perplėšė palapinsiaustę. Palapinė nelyginant 

šlapia paklodė užkrito ant keturių kareivių, ir, prieš vėjui ją nunešant, 
jie keliolika sekundžių kvailai kepurnėjosi po ja. Vaimanas užsikvatojo 
ir ėmė bejėgiškai makaluoti rankom. Neišlaikęs pusiausvyros drėbėsi 
užpakaliu į pliurzę ir bergždžiai bandė nusimesti medžiagos klostes. 

— Dieve mano, — sudejavo juokdamasis. 

Įstrigęs tarsi maiše jis nesiliovė juoktis iš savo silpnumo. Nepajėg- 
čiau net ir iš popierinio maišo išsivaduot, tarė sau, ir jį dar labiau suėmė 
juokas. 

— Kur jūs? — riktelėjo, ir tada palapinės medžiaga vėl išsipūtė it burė, 
galutinai atplyšo ir sukdamasi ir vartaliodamasi nuskriejo pavėjui. Liko 
tik švidro plakama palapinsiaustės skiautė ant vieno kuoliuko. 

Ketveriukė bandė atsistoti, bet vėjas privertė vėl atsitūpti. Virš pat 
horizonto, atrodė, neišmatuojamai toli, debesų properšoje dar matėsi 
saulė. Lietus dabar pylė šaltas, kone ledinis, ir vyrus krėtė drebulys. Be- 
veik visos palapinės bivake buvo suniokotos, ir tai šen, tai ten per purvą 
liuoksėjo kareiviai, grumdamiesi su vėju, keistai tartum pagreitintame 
filme mėtydami kojas. 

— Dievulėliau, kaip šalta! - sušuko Tolijas. 

— Nešdinamės iš čia, — tarė Vaimanas. Buvo visas purvinas ir kaleno 
dantimis. — Velniai rautų tą lietų, — pridūrė. 

Jie išsiropštė iš duobės ir puolė bėgti į transporto aikštelę, kad užsi- 
glaustų už sunkvežimių. Tolijas susverdėjo tarsi netekęs kažkokio ba- 
lasto ir, neįstengdamas susilaikyti, leidosi nešamas vėjo. 

— Užmiršau šautuvą! — šūktelėjo jam Goldstinas. 

— Apsieisi! — atsišaukė Tolijas. 

Goldstinas bandė sustoti ir apsisukti, bet kur tau, neįmanoma. 

— Ką gali žinot! — išgirdo savo paties balsą. 

Jiedu bėgo greta, tačiau šūkavo taip lyg vienas būtų viename didžiu- 
lės salės gale, kitas kitame. Goldstiną suėmė juokas. 

Visą savaitę gražinom savo bivaką. Kiekvieną laisvą minutę aukoda- 
vom tam, kad būtų jaukiau ir patogiau. O dabar še tau, palapinė nunešta, 
drabužiai ir laiškų popierius permirkę, šautuvas, ko gera, surūdys, žemė 
per šlapia, nepamiegosi. Viskas nuniokota. Jį suėmė juokas, koks kar- 
tais suima Žmogų, kai visos pastangos nueina šuniui ant uodegos. 

Vėjas juodu su Tolijum į transporto aikštelę nešte nunešė. Bandyda- 
mi apsisukti jie atsimušė vienas į kitą ir išsitiesė purve. Goldstinas gan 
nenorom atsispaudė rankomis nuo Žemės ir nusvyravo už vieno sun- 
kvežimio. Sunkvežimiuose arba jų užuovėjoje buvo susirinkusi beveik 

visa kuopa. Už to sunkvežimio stovėjo apie dvidešimties vyrų būrys. 
Kad būtų šilčiau, stovėjo susispietę į krūvą, drebėdami ir kalendami 
dantimis lediniame lietuje. Milžinišką juodą dangaus dubenį drebino 
griaustinio trenksmai. Goldstinas prieš save matė tik žalią sunkvežimį 
ir šlapias žalsvai juodas kareivių uniformas. 

— Dievulėliau, — tarė kažkas. 

Tolijas įsikando cigaretę ir bandė užsidegti, bet, jam nespėjus iš ne- 
peršlampamo kapšelio išsiimti degtukų, ši permirko ir suiro. Numetė 
ant žemės ir žiūrėjo, kaip ji tyžta purve. Nors buvo kiaurai peršlapęs, 
lietus vis vien kamavo; kiekvienas per nugarą nuriedantis lašas atrodė 
tarsi baisus šaltas 1r šlykštus šliužas. Jis pasigręžė į šalimais stovintį 
kareivį ir šūktelėjo: 

— Palapinę nupūtė? 

— Aha. 

Tolijui palengvėjo ant širdies. Jis pasikasė juodą neskustą smakrą ir 
staiga pajuto, kokie artimi, kokie brangūs jam visi šitie žmonės. Šaunūs 
vyrai, šaunūs amerikiečiai, pagalvojo. Tik amerikiečiai, nutarė jis, gali 
1ištvert tokį išbandymą ir iš jo pasijuokt. Jam stingo rankos, tad susibru- 
ko į gilias darbinių kelnių kišenes. 

Rudis ir Vilsonas, stovintys netoliese, užtraukė dainą. Rudžio balsas 
buvo storas ir gargždus, ir jų klausantis Toliją suėmė juokas. 


Nutiesiau aš gelžkelį, lai rieda traukiniai, 
Lai dunda jie į šiaurę ir pietus... 


Jie dainavo trepsėdami, kad sušiltų kojos. 


Gerą darbą padariau, klausyk — 
Gal gali, brolau, man duot kelis centus ? 


Tolijas juokėsi net susiriesdamas. Rudis tikras komikas, tarė sau ir pri- 
tardamas pats ėmė niūniuoti. 


Pastačiau dangoraižį ligi debesų. 
Kalkėmis nubaltinau visus aukštus, 
Gerą darbą padariau, klausyk — 

Gal gali, brolau, man duot kelis centus ? 

Tolijas irgi sudainavo paskutinę eilutę, ir Rudis pamojo, kad ateitų pas 
juos. Trise jie plėšė visa gerkle, apsikabinę vienas kitą, kad būtų šilčiau. 
Vėjas šiek tiek aprimo, ir protarpiais jiems dainos žodžiai pasigirsdavo 
aiškiai, tačiau balsai atrodė tolimi ir ne savi, lyg iš radijo, kurį už sienos 
kažkas tai pagarsina, tai pritildo, tai pagarsina, tai pritildo. 


Su plieno šalmu ant galvos, 

Su munduru chaki spalvos 

Koja kojon žygiavom kadais. 

Karo dūmai ir ugnis — 

Tolima jau praeitis, 

Kai vadinom viens kitą vardais. 

Kaip pamirši tuos laikus, 

Tuos prabėgusius metus! 

Gal gali, brolau, man duot kelis centus? 


Pabaigę dainuoti jie nusijuokė, ir Tolijas sušuko: 

— Ką dabar dainuojam? Gal „Parodykit kelią namolio“? 

— Nebegaliu! — riktelėjo Rudis. — Gerklė išdžiūvo. Reikėtų išgert. 

Prikandęs lūpą pavartė akis, ir Tolijas prajuko. Koks juokingas, kad 
ir negražus, šitas Rudis. Visi čia puikūs vyrai. 

— Parodykit kelią namolio, — užtraukė Tolijas, ir prie jų prisidėjo dar 
keletas vyrų. 


Vieną kitą išgėriau taurelę, 
Ir dabar mane miegas marina, 
Kojos pinas ir skauda galvelę. 


Lietus žliogė be atvangos, ir dainos žodžiai Tolijui sužadino ilgesį. 
Buvo sustiręs ir, nors Iš visų pusių supo Žmonės, nesuvaldomai dre- 
bėjo. Vaizduotėje iškilo reginys: važiuoja jis automobiliu Žiemos prie- 
blandoje, artėja prie nepažįstamo miesto, viliojančio šilumą žadančiais 
žiburiais. 


Kur eičiau ir kur beklajočiau, 
Minčiau žolę ar smėlį, ar molį, 
Dainavau visada ir dainuosiu: 
Parodykit kelią namolio. 

Beveik sutemo, ir prie sunkvežimio, stovinčio po kokosinėmis palmė- 
susigraudino. Prisiminė, kaip žmona kadaise puošdavo Kalėdų eglutę, 
tr jo išpurtusiu mėsingu skmiostu nuriedėjo ašara. Minutę kitą jis visiš- 
kai pamiršo ir karą, ir lietų, ir viską; žinojo, kad netrukus turės galvoti, 
kur ir kaip miegos, tačiau dar valandėlę ryžtingai dainavo, krutindamas 
kojų pirštus, visiškai atsidavęs dainos sužadintiems švelniems, jaus- 
mingiems prisiminimams. 

Liumpsėdamas per pažliugusią dirvą privažiavo ir per kokias trisde- 
šimt pėdų nuo jų sustojo džipas. Tolijas pamatė išlipant generolą Ka- 
mingsą su dviem karininkais ir niuktelėjo Rudžiui, kad nustotų dainuo- 
ti. Generolas buvo vienplaukis, uniforma šlapia, tačiau jis šypsojosi. 
Tolijas susidomėjęs pagarbiai žiūrėjo į jį. Generolą jis bivake dažnai 
matydavo, bet pirmą kartą matė iš taip arti. 

— Kariai! Jūs jūs! — sušuko eidamas prie jų generolas. — Kaip jau- 
čiatės... sušlapę? — Tolijas ir kiti nusijuokė. Generolas Kamingsas nu- 
sišypsojo. — Nieko nieko! — sušuko, — ne cukriniai, neištirpsit! — Vėjas 
pritilo, 1r jis kiek nuleidęs balsą kreipėsi į jį lydinčius majorą ir leitenan- 
tą: — Esu tikras, kad lietus greit liausis. Ką tik skambinau į Vašingtoną, 
1 Karo ministerija garantavo, kad lyti nustos. 
šaunus vyras, pareigūnas, kokio reikia paieškot. 

— Tai štai, kariai, — garsiai tarė generolas, — bivake, regis, nebeliko 
nė vienos sveikos palapinės. Kai tik audra nurims, pasistengsim nuo 
pakrantės atgabenti palapinsiausčių, bet, aišku, kai kam iš jūsų teks na- 
kvoti šlapiems. Labai gaila, betgi jums tai ne pirmiena. Fronto linijoje 
nelabai ramu, ir kai kuriems galbūt teks naktį praleisti dar blogesnėmis 
sąlygomis. — Tebestovėdamas lietuje minutėlę patylėjo, tada pamerkęs 
akį pridūrė: — Manyčiau, tarp jūsų nėra tokių, kurie audrai užėjus pa- 
sitraukė 1š sargybos. Jeigu būtų, tai, kai tik išvažiuosiu, žaibu dumkit 
nerolo prie sunkvežimio buvo susirinkusi mažne visa kuopa. — Rimtas 
dalykas, kariai, sprendžiant iš to, ką sužinojom iki nutrūkstant ryšiui, 
spėju, kad šiąnakt mūsų teritorijoj pasirodys japų, todėl reikia būti ypač 
budriems. Mes nuo fronto tolokai, bet ir ne per toliausiai. — Jis visiems 
nusišypsojo, kartu su lydinčiais karininkais grįžo į džipą ir nuvažiavo. 

— Aš ir galvojau: labai jau užsitęsė mūsų katino dienos, — nusispjo- 
vęs tarė Rudis. — Du prieš vieną, kad šiąnakt gausim dūmų pauostyt. 

Vilsonas piktai sulinksėjo galva. 

— Užtat, kol ramiai gyveni, nezirzk, kad nuobodu. O mūsų naujokė- 
liams baisu kaip knieti susikaut su priešais. Dabar jau greit atauš. 

— O mūsų generolas, žiūriu, šaunus vyras. — įsiterpė Tolijas. 

Rudis vėl nusispjovė. 

— Niekur pasauly nėr gerų generolų. Visi jie šunsnukiai. 

— Pala, Rudi, - paprieštaravo Tolijas, — rask tu kitą tokį generolą, kad 
šitaip šnekėtųsi su kareiviukais. Mano galva, jis geras žmogus. 

— Nori visiems patikt, ir daugiau nieko, — atšovė Rudis. — Eina jis 
šikt su savo rūpesčiais. Man ir savų gana. 

Tolijas atsiduso ir nutilo. Koks vis dėlto priešgina šitas Rudis, ga- 
liausiai nusprendė jis. Nebelijo, ir jis pagalvojo, kad reikėtų grįžti prie 
palapinės likučių. Nemalonu, bet aš ne toks, kad dykinėčiau, juo labiau 
kad jau po audros. 

— Eime, gal įsitaisysim kokį naktigultą, — tarė jis. 

— Nėr prasmės, — suniurzgė Rudis. — Šiąnakt vis tiek nesumerksim 
akių. 

Temo, ir oras vėl darėsi tvankus. 


Generolas buvo susirūpinęs. Kai džipas išvažiavo iš transporto aikšte- 
lės, vairuotojui paliepė: 

— Į šimtas penkiasdešimt pirmo pulko artilerijos diviziono štabą. — 
Atsisuko į majorą Dalesoną ir leitenantą Hirną, nepatogiai susispaudu- 
sius ant galinės sėdynės. — Jeigu neturės ryšio su antruoju batalionu, 
teks Žygiuot patamsy pėsčiom. 

Džipas pro spragą spygliuotos vielos užtvaroje išvažiavo iš bivako 
ir pasuko į dešinę keliu, vedančiu į frontą. Bežiūrėdamas į kelią gene- 
rolas paniuro. Jau dabar baisi dumblynė, o vėliau bus dar prasčiau. Šiuo 
metu dumblas buvo slidus, ir džipas buksavo ir slidinėjo į šonus, bet po 
kelių valandų dumblynė sutirštės, pasidarys lipni kaip molis, ir mašinos 
klimps iki ašių. Generolas niūriai pasidairė į džiungles abipus kelio. Pa- 
kelės griovyje gulėjo keletas pūvančių japų lavonų, ir generolas sulaikė 
kvapą. Lavonų dvokas, nors ir priprastas, jam visada kėlė šleikštulį. 
Mintyse užsirašė: kai pavojus praeis, liepti, kad iš pakelės surinktų ir 
palaidotų lavonus. 

Artėjo naktis, o su ja ir nelaimės grėsmė. Džipui lėtai stumiantis 
tamsoje į priekį generolas jautėsi tartum kybotų ore, užliūliuotas vieno- 
do variklio burzgimo, tylos džipe, duslaus šlapių džiunglių ošimo, ir tik 

protas dirbo sparčiai ir sutelktai. Vienas pats, be jokio ryšio su aplinka, 
turėjo spręsti, ką daryti toliau. Audra užklupo stebėtinai staigiai, be- 
veik vienu metu su japonų išpuoliu. Dešimt minučių prieš pradedant 
lyti iš antrojo bataliono štabo atėjo pranešimas, kad jų pozicijos įnirtin- 
gai apšaudomos. O po to audra nutraukė telefono ryšį, suniokojo štabo 
būstinę, radijas neveikė. Nežinia, kokia padėtis dedasi fronte. Hačinsas 
antrąjį batalioną gal jau bus atitraukęs. Japai, vėtros skatinami, galimas 
daiktas, daug kur pralaužė fronto liniją. Frontininkams negaunant jokių 
vadovybės nurodymų, Dievas žino, kuo gali baigtis. Kad nors artilerijos 
diviziono štabas turėtų ryšį su frontu. 

Gerai bent tiek, kad prieš porą dienų antrajam batalionui nusiunčiau 
tuziną tankų. Šiąnakt jie tokiu keliu bataliono nebūtų pasiekę, o ir dabar 
iš vietos nepajudėtų, bet prireikus aplink juos galima organizuoti gyny- 
binę poziciją. Kokia sumaištis būtų. Rytoj visa linija gal bus virtusi izo- 
liuotų gynybinių punktų virtine. O aš be telefono ryšio ničnieko negaliu 
padaryt. Visko galima tikėtis. Gal po poros dienų būsim atsitraukę ten 
pat, kur buvom prieš flango permetimo manevrą. 

Pasiekus vietą, kur bus telefono ryšys, nurodymus reikės duoti ne- 
delsiant. Jis mintyse perkratė karininkų pavardes, prisiminė įvairių kuo- 
pų, net kai kurių būrių ypatingas savybes. Iš jo talpios atminties plaukė 
panašios situacijos ir kariuomenės junginių sudėties skaičiai; jis žinojo, 
kur Anopopėjuje yra koks pabūklas ir kareivis, ir visos tos žinios plūdo 
ir plūdo chaotišku srautu. Šiuo metu jis daugiau apie ničnieką negalvo- 
jo. Visos mintys buvo sukoncentruotos į vieną vienintelę problemą, ir iš 
patirties jis žinojo, kad, kai reikės, 1š visos šios informacijos išsikrista- 
lizuos reikiami sprendimai. Jeigu bus pakankamai susitelkęs, intuicija 
jo neapvils. 

Tačiau tuo pat metu jis Žiauriai niršo. Kaip vaikas niršo ant audros, 
sugadinusios jam reikalą. Įniršio spazmai tolydžio jaukė jo mintis. 

— Nė žodžio apie audrą, — niurnėjo sau po nosim. — Kas iš tokios 
meteorologijos tarnybos? Kariuomenės vadovybė, ko gera, žinojo, o ar 
mane perspėjo? Jokio perspėjimo apie audrą, nė pusės žodžio. Kokia 
žioplystė, o gal visai ne Žžioplystė. Gal tiesiog kai kas kaišo pagalius 
man į ratus. 

Tą akimirką džipas įklimpo provėžoje, 1r variklis užgeso. Kaming- 
sas atsisuko į vairuotoją. Būtų įmanęs jį nušauti, tačiau tik sumurmėjo: 

— Pirmyn, sūnau, nėr kada gaišt. 

Džipo variklis suburzgė, ir jie važiavo toliau. 

Štabo bivakas suniokotas. O tai užvis skaudžiausia. Jis jaudinosi, 
nerimavo dėl divizijai gresiančių pavojų, tačiau tas nerimas buvo abs- 
traktus. O štai bivako suniokojimas skaudino tiesiogiai, asmeniškai. Jis 
vos nesusigraudino prisiminęs vandens srautų išplautus Žvyro takus. 
apverstą ir įklimpusią į purvą savo lovą, suplėšytą ir išterliotą palapinę. 
Kiek nuostolio! Vėl jį užliejo pyktis. 

— Gal tu įjunk žibintus, sūnau, — paragino vairuotoją. — Antraip ilgai 
teks kapstytis. 

Jei netoliese esama snaiperių, važiuoti su degančiais žibintais — tas 
pat, kas eiti su žvake per galvažudžių knibždančią girią. Generolą apė- 
mė malonus jaudulys. Pavojaus grėsmė savotiškai pabrėžė jo, kaip ge- 
nerolo, veiklos svarbą. 

— O judu nusitaikykit ginklus į šalikeles, — paliepė Hirnui ir Daleso- 
nui. 

Šie iškišo karabinus pro atvirus džipo šonus ir įsistebeilijo į džiun- 
gles. Žibintų šviesoje lapija atrodė sidabrinė ir paslaptingesnė. 

Leitenantas Hirnas, stambiose rankose laikydamas lengvutį ginklą 
su į džiungles nutaikytu vamzdžiu, apčiuopomis išėmė ir vėl įstatė dė- 
tuvę. Jo nuotaika buvo permaininga — tai pakili, tai prislėgta. Viskas 
vyko taip sklandžiai, planingai pasistūmėta į priekį, o kas žino, kas be- 
liko 1š fronto linijos, ir džipas dabar judėjo tarsi nervas, apgraibomis 
ieškantis raumens ar organo, kurį priverstų veikti. Kažkada generolas 
jam sakė: „Man patinka suirutė, ji primena menzūroje putojančius che- 
mikalus prieš nusėdant kristalams. Ji mane stimuliuoja.“ 

Hirnas tuomet spėjo, jog tai citata iš kokio žinomo straipsnio. Nemė- 
go Kamingsas suirutės, tiksliau, nemėgo, kai pats atsidurdavo tokioje 
menzūroje. Suirutė patinka tik tokiems kaip jis, Hirnas, ją stebintiems 
iš šalies. 

Vis dėlto generolas į suirutę sureagavo puikiai. Hirnas prisiminė, 
kokia apatija visus prislėgė audrai nurimus. Generolas gerą pusę mi- 
nutės spoksojo į savo purviną lovą, tada nukrapštė nuo jos dumblo 
gurvolį ir ėmė minkyti saujoje. Audra visiems pakirto pakinklius, 
tačiau generolas susiėmė, išrėžė kareiviams nuostabiai įkvepiančią 
kalbą, kai kiekvienam terūpėjo paspaudus uodegą sliūkinti ieškotis 
priedangos. Tačiau tai ir suprantama: generolas norėjo sau įrodyti ge- 
bąs vadovauti. 

Nesunku jį perprasti buvo ir dabar. Iš balso, iš mandagaus tono Hir- 
nas nujautė, kad jis galvoja tik apie kampaniją ir apie šią naktį. Dėl to 


104 


jis atrodė tarsi kitas Žmogus, atviras nervas, turintis vienintelį tikslą — 
rasti poveikio objektą. 

Hirną generolo susikaupimas ir žavėjo, ir slėgė, atrodė nežmogiškas, 
jam nesuvokiamas. Rankose spausdamas karabiną, jis niūriai stebėjo 
džiungles. Galbūt ties kitu kelio posūkiu įsitaisęs japų kulkosvaidinin- 
kas arba, kas dar labiau tikėtina, keletas japų snaiperių su automatais. 
Už posūkio džipą išsyk suvarpys keliolika kulkų, ir jo neapibrėžtų sie- 
kių ir smulkių nusivylimų istorijai bus padėtas taškas. O kartu su juo 
taip banaliai žus ir galbūt genialus žmogus, ir peraugęs kvailelis Da- 
lesonas, ir nervingas jaunas vairuotojas, galimas daiktas, potencialus 
fašistas. Visai paprastai. Už posūkio. 

Arba atvirkščiai — jis pats kažką nušaus. Pakanka kilstelėti ginklą, 
paspausti leistuką, ir kažkieno troškimų ir rūpesčių, o galbūt ir gerų 
savybių kūniškas apvalkalas bus nebegyvas. Lengva, kaip sutrėkšti 
vabzdį, gal net lengviau. Tai štai Kur šuo pakastas, tai štai kodėl tokia 
jo nuotaika. Viskas atsitiktina, nenuspėjama. Kareiviai transporto aikš- 
telėje dainavo, ir tai buvo kažkas gražaus, kažkas vaikiško ir šaunaus. 
O jie štai važiuoja keliu, taškelis neaprėpiamose neutraliose džiunglių 
platybėse. O dar kur nors verda kautynės. Netilstantys artilerijos ir šau- 
tuvų šūviai galbūt nieko nereiškia, galbūt apsišaudoma palei visą fronto 
liniją, o galbūt verda vienas nedidelis koncentruotos ugnies pragaras. 
Tarp šių įvykių jokio ryšio. Naktis padalijo visą diviziją į 1zoliuotas 
grupes, o tokios jos, tiesą sakant, buvo ir anksčiau. 

Dručkio Dalesono šonas spaudė jo paties neploną liemenį, ir jis at- 
sisėdo tiesiau. Po minutėlės iš marškinių kišenės išsitraukė cigaretę ir 
ėmė grabalioti degtukų. 

— Geriau nerūkyk, — burbtelėjo Dalesonas. 

— Taigi džipo žibintai dega. 

— Aha, — burbtelėjo Dalesonas ir vėl nutilo. 

Jis pasimugino ant ankštos džipo sėdynės nepatenkintas, kad Hirnas 
užima tiek daug vietos ir dar rūko. Dalesonas nervinosi. Dėl pasalos jis 
nesijaudino. Jei įkliūtų, jis laikytųsi šaltakraujiškai ir vyriškai. Nerima- 
vo jis dėl to, ką jie veiks, pasiekę 151-ąjį artilerijos pulką. Nerimavo 
kaip bukas studentas prieš sunkų egzaminą. Dalesonas, kaip operatyvi- 
nio skyriaus viršininkas, atsakingas už operacijų planavimą ir parengtį, 
privalėjo nusimanyti apie padėtį taip pat gerai, jei ne geriau, kaip gene- 
rolas, tačiau be žemėlapių ir dokumentų jis buvo bejėgis. Gali atsitikti, 
kad generolas, prieš duodamas kokį įsakymą, atsiklaus jo, Dalesono, 

nuomonės, o tai gali liūdnai baigtis. Jis vėl pasimugino ant sėdynės, 
piktai sušnarpštė įtraukęs Hirno cigaretės dūmų, o tada palinko į priekį 
ir, įsivaizduodamas kalbąs tyliai, nelauktai suriaumojo: 

— Tikiuosi, generole, kad kai pasieksim šimtas penkiasdešimt pirmą- 
jį, viskas bus gerai. 

— Aš irgi, — atsakė generolas klausydamasis, kaip dūgzdami, tašky- 
dami purvą sukasi džipo ratai. 

Dalesono riaumojimas jį sunervino. Jie jau dešimt minučių važiavo 
su degančiais žibintais, ir gresiančio pavojaus pojūtis prigeso. Genero- 
las vėl ėmė nerimauti. Jei telefono ryšio nebus, teks dar mažiausiai pus- 
valandį kastis per purvynę, bet ryšys gali būti nutrūkęs ir ten. O galbūt 
kaip tik dabar japai bando prasilaužti. 

Reikia ryšio. Be jo... be jo jis būtų kaip šachmatininkas, kuriam įpu- 
sėjus lošimą kažkas užrišo akis. Jis galėtų nuspėti būsimą priešininko 
ėjimą ir į jį atsakyti, tačiau nuspėti tolesnius ėjimus darytųsi vis sun- 
kiau, ir jo atsakomieji ėjimai gal būtų beprasmiai, jei ne pražūtingi. 
Priekyje dumblinas kelias darė linkį, ir iškart už posūkio džipo žibintai 
apšvietė šalikelėje, apkase už kulkosvaidžio tupinčio apstulbusio karei- 
vio akis. Džipas prie jo sustojo. 

— Kurių velnių jūs, chebra, važiuojat su šviesom? — sušuko kareivis. 
Išvydęs generolą sumirksėjo. —- Atsiprašau, generole. 

— Nieko tokio, sūnau. Tu teisus, blogai, kad nesilaikau savo paties 
įsakymo. 

Generolas nusišypsojo, kareivis taip pat. Džipas pasuko į keliuką, 
vedantį į baterijos štabo bivaką. Aplink buvo tamsu, ir generolas stabte- 
lėjo, norėdamas susiorientuoti. 

— Užtemdyta palapinė tenai, — rodydamas tarė jis, ir visi trys kari- 
ninkai patraukė per nelygią dirvą, kliūdami už styrančių šaknų ir krū- 
mokšnių. 

Tamsa buvo tokia juoda ir gūdi, kad karininkams atėmė norą kalbė- 
tis. Eidami iki palapinės, kurios būta už pusšimčio jardų, jie susitiko tik 
vieną kareivį. 

Generolas praskleidė palapinės atvartus ir raukydamasis apgraibo- 
mis žengė tamsiu koridoriumi. Palapinė, matyt, buvo nupūsta, paskui 
per purvą atitempta ir iš naujo pastatyta. Medžiaga buvo gliti. Korido- 
riaus gale jis praskleidė kitus atvartus ir įėjo į vidų. Prie stalo sėdėjo 
eilinis ir kapitonas. Abu pašoko ant kojų. 

— Ką įsakysit, generole? — tarė kapitonas. 

Generolas patraukė nosimi. Oras buvo sudvisęs, tvoskė drėgme. Ge- 
nerolas pajuto, kad kakta ir nugara ima rasoti nuo prakaito. 

— Kur pulkininkas Maklaudas? — paklausė jis. 

— Einu, surasiu, generole. 

— Minutėlę, - tarė generolas. — Gal pasakytumėt, ar pas jus yra ryšys 
su antruoju batalionu? 

— Taip, generole, yra. 

Generolui tartum akmuo nusirito nuo širdies. 

— Prašom sujungti mane su juo. 

Jis užsidegė cigaretę ir šyptelėjo leitenantui Hirnui. Kapitonas iš lau- 
ko telefono dėžutės išėmė ragelį ir triskart suktelėjo diską. 

— Su juo susisiekiame per antrąją bateriją, generole. 

— Žinau, - atkirto generolas. Niekas jo taip neerzino, kaip tokie aiški- 
nimai; pats žinojo smulkiausias divizijos operatyvinės veiklos detales. 

Po poros minučių kapitonas padavė generolui telefono ragelį. 

— Antrasis batalionas, generole. 

— Duokit man Samsoną, — tarė generolas, pavartodamas kodinį pa- 
pulkininkio Hačinso vardą. — Samsonai, čia Kupranugaris, — prisistatė 
jis. - Skambinu iš „Raudonosios ašies“. Kas pas jus dedasi? Ar turite 
ryšį su „Baltuoju briliantu“ ir ,„Mėlynuoju briliantu“? 

— Čia Samsonas. Taip, ryšį turime. — Balsas buvo tolimas, silpnas, be 
to, ragelyje girdėjosi zvimbesys. 

— Trumpas jungimas, — suniurnėjo generolas. 

— Mes bandėm su jumis susisiekti, — tarė Hačinsas. — Atrėmėm iš- 
puolį prieš „Baltojo brilianto“ B ir C ir „Raudonojo brilianto“ E ir G, — 
nurodė koordinates. — Asmeniškai aš manau, jie tik zondavo padėtį ir 
šiąnakt bandys pulti vėl. 

— Taip, — atsiliepė generolas. 

Jis įtemptai svarstė galimybes. Jiems reikia duoti pastiprinimą. 459- 
to pėstininkų pulko pirmasis batalionas, paliktas rezerve ir darbams prie 
kelio, gali būti permestas per dvi valandas, tačiau reikėtų rezerve palikti 
bent vieną kuopą ir komandiruotą būrį. Tačiau puolimas gali prasidėti 
dar anksčiau. Apsvarstęs generolas galiausiai nusprendė permesti tik 
dvi pirmojo bataliono kuopas, o kitas dvi palikti, kad reikalui esant pri- 
dengtų atsitraukimą, taip pat išsiųsti visus laisvus štabo ir aptarnavimo 
kuopų būrius. Jis dirstelėjo į laikrodėlį. Aštuonios. 

— Samsonai, — tarė jis, - maždaug dvidešimt trečią nulis nulis konvo- 
jaus trasa pas jus nuvyks „Baltieji rėmėjai“ A ir B. Jie turi susisiekti su 

„Baltuoju briliantu“ ir ,,Raudonuoju briliantu“, o tie juos tegu panaudo- 
ja, kur reikės. Aš duosiu atitinkamus nurodymus. 

Šią akimirką jam viskas buvo aišku kaip ant delno. Japonai naktį 
puls. gal palei visą fronto liniją, bet flanguose tai tikrai. Audra grei- 
čiausiai sutrukdys Tojakaus kariuomenei pasiekti susirinkimo vietas, ir 
tikėtina, kad jis nepritrauks daug tankų. Tai nebus bandomasis smūgis 
ieškant silpnų gynybos vietų. Purvas sunkins judėjimą, dėl to Tojakus 
pritrauks kariuomenę keliose vietose ir bandys prasilaužti. Šitokį puoli- 
mą generolas jautė atlaikysiąs. 

— Šiąnakt bus itin stiprių paskirų smūgių, — tarė jis į ragelį. —- Noriu, 
kad susisiektumėt su visais fronto padaliniais ir nurodytumėt išlaikyti 
užimamas pozicijas. Jokio masinio atsitraukimo. 

— Generole... — pasigirdo dvejojantis balsas kitame telefono laido 
gale. 

— Jei japai prasilauš, tegu. Kuopos, atsidūrusios tokios pralaužos 
fNlanguose, privalo likti savo pozicijose. Atiduosiu karo lauko teismui 
bet kurį karininką, kuris taktiniais sumetimais atitrauks savo dalinius. 
Su priešais, įsiveržusiais mums į užnugarį, susitvarkys rezerviniai pa- 
daliniai. 

Dalesonas buvo suglumintas. Jis buvo manęs, kad jeigu japonai ke- 
tina keliose vietose pulti naująją fronto liniją, saugiausia būtų per mylią 
ar dvi atitraukti pajėgas ir bandyti iki ryto išvengti puolimo. Dabar jis 
dėkojo dangui, kad generolas neatsiklausė jo nuomonės. Jis iš karto 
nusprendė, kad generolas teisus, 0 jis pats ne. 

Vėl pasigirdo Hačinso balsas: 

— O kaip aš? Ar gausiu pastiprinimo? 

— Dvidešimt trečią trisdešimt pas jus nuvyks „Galiūnai“, — atsakė ge- 
nerolas. — Išskleiskite juos tarp ,Raudonojo brilianto“ G ir „Raudonojo 
brilianto“ E tokiose koordinatėse: 017,37—439,56 1r 018,25—440,06. — 
Generolas pozicijas nurodė vaizduotėje atkūręs kovinį žemėlapį. — Pa- 
pildomai jums nusiųsiu sustiprintą būrį iš „Geltonojo brilianto“ S. Jį 
panaudosite reikmenų gabenimui bei ryšiams su „Baltuoju briliantu“, o 
vėliau, jei bus galimybės, kaip papildomus šaulius „Baltojo brilianto“ 
B ir C. Šitai nuspręsime pagal padėtį. Šiąnakt mano komandinis postas 
bus čia. 

Nurodymus jis diktavo lengvai, greitai, įsitikinęs, kad jo intuityvūs 
sprendimai teisingi. Jautėsi laimingas kaip niekad. Padėjęs ragelį, mi- 
nutėlę tylėdamas su beasmene simpatija žiūrėjo į Hirną ir Dalesoną. 

— Šiąnakt laukia daug darbelio, - sumurmėjo jis. 

Puse akies pastebėjo, kad artilerijos kapitonas ir eilinis į jį žvelgia 
kone su baiminga pagarba. Jis linksmai kreipėsi į Dalesoną: 

— Pažadėjau Hačinsui papildytą būrį. Pasiųsiu piontertius ir sprogdin- 
tojus, bet reikės prie jų prijungti dalį kokio nors kito būrio. 

— Gal, generole, žvalgus? 

— Puiku, papildysim žvalgais. Dabar parenkite įsakymus dėl žygio. 
Tuojau pat! — Jis užsidegė cigaretę ir atsisuko į Hirną. — O jūs, leite- 
nante, pasirūpinkit lovomis. — Šiuo metu iš Hirno jam nieko daugiau 
nereikėjo. 

Dalesonas prie tąnakt įvykusių kautynių prisidėjo tik tuo, kad pio- 
nierių ir sprogdintojų būrį pasiūlė papildyti žvalgais. 


Kai Mineta pažadino Rotą eiti į sargybą, šis sapnavo, kad gražioje ža- 
lioje pievoje gaudo peteliškes. Rotas suniurzgė ir bandė vėl užsnūsti, 
tačiau Mineta nesiliovė jo purtęs. 

— Gerai, gerai, keliuos, — piktai sušnypštė Rotas. 

Jis apsivertė, sunkiai atsiduso, atsistojo keturpėsčias ir pakratė gal- 
vą. „Šiąnakt reikės tris valandas būt sargyboj“, — su baime pagalvojo. 
Paniuręs ėmė autis batus. 

Mineta jo laukė apkase prie kulkosvaidžio. 

— Velnias, na ir klaiku šiąnakt, — sušnabždėjo jis. — Vos sulaukiau, 
kad baigsis mano pamaina. 

— Kas nors atsitiko? 

Mineta įsistebeilijo į priekyje juoduojančias džiungles. Spygliuota 
viela už dešimties jardų nuo kulkosvaidžio buvo vos įžiūrima. 

— Man regis, girdėjau sėlinančius japus, — sumurmėjo jis, — todėl 
klausykis ausis ištempęs. 

Rotui paširdžius nusmelkė baimė. 

— Gal tau tik pasirodė? 

— Nežinau. Artilerija jau pusvalandis, kai duoda ir duoda. Man regis, 
vyksta mūšis. — Jis sukluso. — Cit! — Už keleto mylių nuskardėjo dusli 
baterijos salvė. — Faktas, japai puola. Viešpatie, mūsiškiai ten paklius į 
pačią mėsmalę. 

— Mums, sakyčiau, pasisekė, — tarė Rotas. 

— Gal, nežinau, — tylutėliai atsiliepė Mineta. — Tupėt susirietus sar- 
gyboj irgi mažas malonumas. Palauk, pats pamatysi. Tris valandas bu- 
dėt tokią naktį — pasiust gali. Ką Žinai, japai ims ir prasilauš ir dar tau 
neatbudėjus mus užpuls. Mes juk tik per dešimt mylių nuo fronto. Arba 
pasiųs čia patrulį. 

— Menki juokai, — tarė Rotas. 

Jis prisiminė, kokia buvo Goldstino veido išraiška jam iškart po au- 
dros kraunantis kuprinę. Dabar jis ten, kur vyksta mūšis. Rotą apėmė 

keistas jausmas. Juk Goldstinas gali ir žūti. Kaip ir bet kuris kitas — 
Rudis, Galageris, seržantas Kroftas, Vaimanas, Tolijas, Martinesas, Ri- 
džesas ar Vilsonas; jie visi ten, pačioje mėsmalėje. Bet kuris iš jų gali 
nesulaukt rytojaus. Baisu, kaip lengvai žmogus gali mirti. Jam norėjosi 
pasidalyti šita mintimi su Mineta. 

Tačiau Mineta nusižiovavo ir tarė: 

— Vaje, kaip gerai, kad atbudėjau. — Žengęs kelis žingsnius, atsisu- 
ko. — Ką turėsi žadint, Žinai? 

— Seržantą Brauną? 

— Na taip. Jie su Stanliu miega ant antklodės tenai. — Mineta parodė 
apytikriai kur. 

— Visame šitame ruože mūsų tik penki, - sumurmėjo Rotas. — Pagal- 
vok, penkiems kareiviams ginti visam būriui skirtą ruožą. 

— Apie ką aš kalbu, nepasisekė mums. Na, bent jau ten, kur pirmasis 
būrys, kareivių pakankamai. — Mineta nusižiovavo. — Na, aš einu. 

Minetai nuėjus Rotas pasijuto baisiausiai vienišas. Nenuleisdamas 
akių nuo džiunglių, jis kaip galėdamas tyliau įsirangė į apkasą už kul- 
kosvaidžio. Toks darbelis ne man, tarė sau; mano per silpni nervai. Ge- 
riau ištvertų jaunesni, tokie jaunikliai kaip Mineta ar Pšekas, arba kuris 
iš senių. 

Rotas sėdėjo ant dviejų dėžių su šoviniais. Dėžių rankenos mygo 
kaulėtą pasturgalį, todėl jis nuolat keitė kūno padėtį, stengėsi patogiau 
atsispirti. Apkasas po vakare praūžusios audros buvo dumblinas, visas 
tvoskė drėgme. Drabužiai daug valandų kaip šlapi, taip šlapi, o ir ant- 
klodę ant šlapios žemės teko pasitiest. Na, ir gyvenimėlis! Iki ryto ga- 
rantuotai peršalsiu. Kad nors plaučių uždegimo nepasigavus. 

Aplink visa tyko nutyko. Džiunglės grėsmingai nuščiuvo, įsiv1eš- 
patavo tokia tyla, kad jam užėmė kvapą. Palūkėjęs staiga pajuto, kaip 
mirtiną tylą suardė visokiausi nakties garsai — svirplių, varlių, driežų 
čirpimas brūzgynuose, medžių ošimas. O paskui garsai tarytum din- 
go, tikriau, jam ausyse girdėjosi tik tyla; keletą minučių garsai ir tyla 
kaitaliojosi, lyg būdami paskiri ir tuo pat metu susiję tartum brėžinyje 
vaizduojamas kubas, kurio sienos bežiūrint kaitalioja padėtį. Rotas ėmė 
mąstyti; tolumoje dusliai grumėjo griaustinis, blyksėjo žaibai, tačiau 
dėl lietaus grėsmės jis nesijaudino. Ilgai klausėsi artilerijos šūvių, pri- 
menančių drėgno oro prislopintus didžiulio varpo dūžius. Jis pasipur- 
tė ir susikryžiavo rankas. Prisiminė, ką instruktorius seržantas kalbėjo 
apie japų klastingumą ir apie tai, kaip džiunglėse jie gali, iš užnugario 


prisėlinę prie sargybinio, jį nudurti. „Žmogus nespėtų nė pagalvot, — 
sakė seržantas, — gal tik paskutinę sekundėlę, bet jau bus per vėlu.“ 

Rotą persmelkė maudžianti, vidurius sukanti baimė, ir jis atsisuko 
ir nužvelgė plotą sau už nugaros. Sudrebėjo pagalvojęs apie tokią mir- 
tį. Šiurpu. Jo nervai buvo įtempti. Bandydamas įžvelgti džiungles už 
nedidelės laukymės kitapus spygliuotos vielos, jautė nerimą ir paniką, 
kokią jaučia vaikas, siaubo filme matydamas, kaip iš užpakalio prie 
filmo veikėjo sėlina pabaisa. Brūzgynuose kažkas subraškėjo, ir Ro- 
tas smuko į apkasą, paskui lėtai pakėlė galvą mėgindamas tamsiuose 
džiunglių pavidaluose ir šešėliuose įžiūrėti žmogų ar bent šiaip kokį 
atpažįstamą daiktą. Braškėjimas nutilo, bet po dešimties sekundžių pa- 
sigirdo vėl. Kažkas atkakliai krebždėjo, ir Rotas sėdėjo apkase pastiręs 
visu kūnu, jausdamas vien kraujo tvinksnius. Jo ausys virto galingais 
stiprintuvais, ir jis išskyrė ištisą iki tol nepastebėtų garsų gamą: šliuo- 
žimą, girgždėjimą, šakelių traškėjimą, krūmų šnaresį. Jis pasirėmė ant 
kulkosvaidžio, ir jam toptelėjo, kad nežinia, ar Mineta jį paliko visai, 
ar tik pusiau užtaisytą. Vadinasi, tam dėl tikrumo reikės atitraukti ir 
vėl atleisti spyną, ir jis pasibaisėjo, įsivaizdavęs, kaip ji tarkštelės. Jis 
pakėlė šautuvą ir pabandė tyliai nuleisti saugiklį, tačiau jis trakštelė- 
jo gana smarkiai. Rotas net krūptelėjo, o tada įsistebeilijo į džiungles, 
stengdamasis nustatyti, iš kur sklinda tie įtartini garsai. Tačiau atrodė, 
jog jie girdėti visur, ir jis negalėjo nustatyti, nei koks iki jų nuotolis, nei 
kas juos kelia. Išgirdęs, kaip kažkas sučežėjo, nerangiai nukreipė ten 
šautuvą ir ėmė laukti. Nugara sudrėko nuo prakaito. Akimirką jį suėmė 
pagunda šaudyti — aklai ir įnirtingai, — tačiau prisiminė, jog tai labai 
pavojinga. „Gal jie manęs irgi nemato“, — pats tuo netikėdamas, pagal- 
vojo. Neiššovė jis pabūgęs to, ką pasakys seržantas Braunas. Braunas 
jam buvo sakęs: „Jeigu iššausi nematydamas jokio taikinio, tik išduosi 
savo apkaso vietą ir sulauksi granatos.“ Rotas sudrebėjo. Jam darėsi 
pikta; jau kurį laiką buvo tikras, kad japai jį stebi. Ko jūs nesirodot? — 
nekantravo jis. Dabar jo nervai buvo tokie įtempti, kad būtų apsidžiau- 
gęs, jei priešai būtų ėmę pulti. 

Jis įsispyrė kojomis į tirštą dumblą ir, nenuleisdamas akių nuo džiun- 
glių, viena ranka atlipino nuo bato purvo gumulą ir ėmė it molį minkyti. 
Ir nė pats nejuto tai darąs. Nuo sėdėjimo įsitempus įsiskaudėjo sprandą. 
Rotui atrodė, kad apkasas baisiai ant akių ir beveik jokios priedangos. 
Jam buvo apmaudu, kad reikia eiti sargybą negiliame apkasėlyje, sle- 
piantis vien už kulkosvaidžio. 

Džiunglių pakraštyje pasigirdo baisus čežesys, ir Rotas sukando 
dantis, kad nerikteltų. Čežesys artėjo ir artėjo lyg sėlintų žmonės: pa- 
sliūkina keletą pėdų, stabteli, vėl pasliūkina. Jis apčiupinėjo žemę palei 
kulkosvaidžio trikojį, susirado granatą ir, suspaudęs saujoje, svarstė, 
sviesti ar ne. Granata atrodė nepaprastai sunki, o jis jautėsi toks nusil- 
pęs, kad abejojo, ar nusviestų toliau kaip dešimt jardų. Per apmokymus 
sakyta, kad granatų skeveldros skrieja trisdešimt penkis jardus, ir jis pa- 
būgo, kad nuo savo granatos gali žūti 1r pats. Pakišo ją po kulkosvaidžiu 
ir toliau sėdėjo apmiręs. 

Baimė po kurio laiko atslūgo. Gal pusę valandos jis laukė, kuo baig- 
sis tas triukšmas, o kai nieko neatsitiko, vėl padrąsėjo. Nutarė, kad 
japai, jeigu jų ten būtų, negaištų dviejų valandų sliūkindami penkias- 
dešimt jardų iki jo; kadangi nepakentė ilgos nežinios, spėjo, jog anie 
irgi nepakenčia, ir ėmė tikėti, kad džiunglėse vien lakstantys gyvūnai 
ir daugiau nieko. Atsilošė į drėgną apkaso šoną ir atsipalaidavo. Nervai 
palengva aprimo, ir tik nelauktai džiunglėse pasigirdus triukšmui jį vėl 
suimdavo baimė, bet tolydžio silpnesnė ir silpnesnė it atoslūgio banga. 
Po valandos jį apėmė miegas. Apie nieką negalvojo, tiktai klausėsi miš- 
ke tvyrančios mirtinos tylos. Paausy ir palei sprandą ėmė zyzti uodas, ir 
jis laukė, kada tas ims gelti, kad jį pritrėkštų. Jam dingtelėjo, kad apkase 
galbūt yra ir kitokių vabzdžių; per kūną nuėjo pagaugai, ir minutę kitą 
buvo tikras, kad jam per nugarą ropoja skruzdėlė. Paskui prisiminė ta- 
rakonus, kurių knibždėjo pirmajame po vestuvių išsinuomotame bute, 
ir kaip ramindavo Zeldą: „Nebijok, Zelda. Mokslo knygose skaičiau, 
kad tarakonai ne tokie jau kenksmingi parazitai.“ Zelda įsikalė į galvą, 
jog esama ir blakių; kad ir kiek ją ramindavo: „Zelda, tarakonai ėda bla- 
kes“, ji, žiūrėk, pašoks iš miego ir persigandusi tuskina jį: ,„Hermanai, 
mane tikrai kažkas kanda.“ 

„Bet aš juk tau sakau, to negali būt.“ 

„Nekartok man pasakų apie tarakonus, — piktai kuždėdavo ji tamsia- 
me kambaryje. — Jeigu tarakonai naikintų blakes, jie ropinėtų po pata- 
lus, ar ne?“ 

Prisiminti buvo ir malonu, ir ilgu. Jųdviejų bendras gyvenimas ne- 
buvo toks, kokio jis tikėjosi. Jie dažnai vaidydavosi, o Zeldos liežuvis 
aštrus; prisiminė, kaip ji traukdavo jį per dantį, girdi, išsimokslinęs, o 
nieko neuždirbąs. Negalima sakyt, pagalvojo, kad dėl visko ji viena kal- 
ta, bet ir ne aš vienas. Niekas nekaltas. Paprasčiausiai gyvenimas nenu- 
siseka taip, kaip tikėjaisi mažas būdamas. Jis lėtai, kruopščiai nusivalė 

rankas į darbines kelnes. Kai kuriais atžvilgiais Zelda buvo gera žmona. 
Dabar jis jųdviejų barnius beatsiminė taip pat sunkiai, kaip ir jos veidą. 
Mąstė apie ją, o mintyse matė kitą moterį, daug moterų. Jis atsidavė 
geismingoms fantazijoms. 

Rotas vaizdavosi, kad fotografuoja pornografinėms nuotraukoms 
kaubojiškai aprengtą pozuotoją. Jai ant galvos plačiakraštė skrybėlė, 
skersai krūtų colio pločio odinė kutuota juostelė, pajstrižai strėnų šo- 
vininė ir odinis dėklas. Jis jai nurodinėja, kaip pozuoti, o ji daro kaip 
paliepta, su begėdišku, geismą žadinančiu klusnumu. Jam ėmė mausti 
paslėpsnius. Taip ir sėdėjo — užsigalvojęs, įsisvajojęs. 

Po kurio laiko jį vėl apėmė miegas, ir jis bandė su juo kovoti. Už 
mylios ar dviejų be perstojo šaudė artilerija, šūviai aidėjo tai skardžiai, 
tai dusliai, tai vėl skardžiai. Jie veikė raminamai. Džiunglių garsų jis 
beveik nebesiklausė. Akys tolydžio merkėsi, ir jis, Žiovulio pjaunamas, 
snaudulio lenkiamas, keliolika sekundžių neįstengdavo jų praplėšti. 
Keletą kartų vos neužmigo, bet vis atsipeikėdavo išgąsdintas netikėto 
brazdesio džiunglėse. Pasižiūrėjo į švytintį laikrodėlio ciferblatą ir nu- 
siminė, pamatęs, kad jam likę dar valandą budėti. Atsilošė, užsimerkė, 
pasiryžęs po kelių sekundžių atsimerkti, ir užmigo. 

Tik tai ir prisiminė, atsibudęs veik po dviejų valandų. Vėl lijo, smul- 
ki dulksna buvo permerkusi jo darbinę aprangą, vandens pribėgę ir į 
batus. Nors verk. Jis nusičiaudėjo, ir tada, suvokęs, kaip ilgai miegojo, 
pasibaisėjo. ,„Mane galėjo japas užmušt“, — tarė sau, ir it elektra, vai- 
kydamas miegus, jį nukrėtė šiurpas. Jis išlipo iš apkaso ir nuklampojo 
tenlink, kur miegojo Braunas. Būtų ėjęs ir praėjęs, bet išgirdo Brauną 
šnypščiant: 

— Kurio velnio braklini kaip šernas per brūzgynus? 

— Niekaip negalėjau tavęs rast, — nuolankiai suinkštė Rotas. 

— Gražiausia! — nusišaipė Braunas. Nenusiklojęs pasirąžė ir atsisto- 
j0. — Negalėjau užmigt. Baisus triukšmas, eina jis kur... Kiek laiko? 

— Po pusės keturių. 

— Turėjai mane pažadint trečią. 

To Rotas ir bijojo. 

— Užsigalvojau, — tyliai tarė jis, — ir užmiršau, kiek laiko. 

— Šūdą tu užsigalvojai, — atsakė Braunas. Baigė varstytis batus ir, 
daugiau netaręs nė žodžio, nužingsniavo link apkaso. 

Rotas, viena ranka laikydamas petį veržiantį šautuvo diržą, minutėlę 
pastovėjo, o tada ėmė ieškoti, kur jųdviejų su Mineta naktigultas. Mi- 


114 


neta gulėjo apsiklojęs abiem antklodėm, ir Rotas atsargiai atsigulė šalia ir 
pabandė užsitraukti jas ant savęs. Namie jis visada miegodavo apsikam- 
šęs; dabar antklodės tesiekė pusiau blauzdų, ir tai jį erzino. Kur pasisuksi, 
šlapia. Ant nepridengtų kojų purškė lietus, ir jis bemat sustiro. Antklodės 
buvo kone kiaurai permirkusios, suplėkusios, atsidavė ilgai neplautomis 
kojomis. Jis vartėsi ir vartėsi, bandydamas patogiau įsitaisyti ant žemės, 
bet juosmenį kaip dūrė, taip dūrė kažkokia šaknis. Atsiklojo galvą, ir ant 
veido ėmė įkyriai purkšti dulksna. Rotą ir mušė prakaitas, ir krėtė dre- 
bulys, ir jis buvo tikras, kad apsirgs. Kodėl aš nepasakiau Braunui, jog 
turėtų džiaugtis, kad pusvalandį už jį atbudėjau? — staiga paklausė savęs. 
Suirzo ir nuliūdo, kad nesusivokė taip pasakyti. Nieko, rytą aš jam pasa- 
kysiu, piktai pasižadėjo. Nutarė, kad būryje nėra nė vieno, kuris jam tikrai 
patiktų. Kvailių kvailiai, tarė sau. Nė vienas jam, naujokui, neparodė nė 
lašelio draugiškumo, ir jis pasijuto be galo vienišas. Stingo kojos. Bandė 
jas atšildyti krutindamas kojų pirštus, kol su apmaudu įsitikino, kad tai 
beviltiška. Pabandė galvoti apie žmoną ir sūnų, ir jam pasidingojo, kad 
grįžęs pas juos būtų laimingiausias pasauly. Mintyse matė švelnų moti- 
nišką žmonos žvilgsnį, susižavėjimą ir pagarbą sūnaus akyse. Vaizdavo- 
si, kaip sūnus paūgėjęs šnekėsis su juo apie rimtus dalykus, atsižvelgs į 
jo nuomonę. Ausį kuteno dulksnos lašeliai, tad vėl užsitraukė antklodės 
kraštą ant galvos. Minetos kūnas buvo šiltas, ir Rotas prisispaudė arčiau 
prie jo. Dar kartą pagalvojo apie savo sūnelį, ir jį užliejo pasididžiavimas. 
Jis mane aukštai vertina, tarė sau Rotas. Aš dar jiems įrodysiu, kad nesu 
iš kelmo spirtas. Jis užsimerkė ir patamsy, smulkiam lietui dulkiant ir 
dulkiant, balsiai, pratisai, be galo ilgesingai atsiduso. 


Tas Rotas, šunsnukis, tarė sau Braunas, užmigo sargyboj, per jį Visi 
galėjom žūt. Taip neatsakingai elgtis niekam nevalia; rizikuoti draugų 
gyvybėmis — pati didžiausia niekšybė. 

Taip taip, pakartojo Braunas, tai pati didžiausia niekšybė. Man irgi 
būna baisu ir nervai mano išklerę, bet aš bent jau elgiuos kaip dera 
seržantui, pareigingai. Lengvai nieko nepasieksi; daryk kas priklauso, 
elkis atsakingai, tada gausi ko nusipelnei. Aš jau iš pat pradžių atkrei- 
piau dėmesį į šitą Rotą. Niekam tikęs jis, tinginys, stumk trauk, niekuo 
nesidomi. Nekenčiu šitokių tėtukų, amžinai inkščiančių dėl to, kad vie- 
nąkart ir juos prigriebė. O ką, velniai rautų, sakyt mums? Jau pora metų 
vargstam ir dar galas žino, kiek vargsim. Mes jau kariavom, kai jie dar 
dulkino savo, o gal ir mūsų bobas. 

Braunas piktai pasimugino ant dėžių su šoviniais ir, delnu trindamas 
trumpą riestą nosį, mąsliai įsistebeilijo į džiungles. Taigi, tarė sau, ką 
sakyt mums? Kiūtai sulytas šūdinoj duobėj, drebi išgirdęs menkiausią 
krebždesį, o mūs bobos tuo metu duodasi. smaginasi. 

Kvailys, kad vedžiau tokią padraiką. Dar vidurinėj glaustydavos prie 
kiekvieno, kad tik kelnėto. O, dabar aš daug gudresnis, žinau, kad ne- 
sąmonė vesti tik tam, kad turėtum ką dulkint, o maniškė nesidavė ir 
nesidavė, ir iki šiol nežinau, ar ji buvo skaisti. Kai tavo paties sesuo 
atėjusi tau liepia laikyt liežuvį už dantų, mat vyras išvažiavęs, 0 ji nori 
pasismagint, kam neatsivertų akys: dorų, padorių moterų nebėr. Nė vie- 
na negali pasitikėt nė per nago juodymą; kieksyk aš pats dulkinau ište- 
kėjusias, vaikuotas bobas, šlykštu, kaip jos visos elgiasi. 

Braunas nukėlė šautuvą sau nuo kelių ir atrėmė į kulkosvaidį. Žmo- 
gus vargsti čia su tokiais kaip šitas šiknius Rotas, užmigęs sargybos 
poste, rūpiniesi, kad kiekvienas atliktų kas priklauso, ir nuolat galvoji, 
ar šiandien negausi kulkos į kaktą. Atrodo, žmonai derėtų laikyt kojas 
suspaudus, bet ne, tokios nė su žiburiu nerasi. Mes čia visąlaik smauko- 
mės, net šlykštu, kaip smaukomės, bet ką, velnią, daugiau daryt? Rei- 
kėtų liautis, nes tai silpnina valią, aš gal ir susilaikyčiau, bet susilaikyk 
kad geras, kai jokios bobšės nė kvapo, o tik tokios mintys ir lenda. Visi 
vyrai taip daro. Faktas. 

O ką dabar veikia ji, tikriausiai kaip kartas guli su kokiu tipu, ir 
abu tariasi, ką darys gavę iš draudimo dešimt tūkstančių, kai mane nu- 
koš. Nė velnio, aš juos apdumsiu, išgyvensiu per šitą prakeiktą karą, 
tada atsikratysiu jos, o paskui padarysiu karjerą. Po karo bus tų būdų 
praturtėt, jeigu tik nebijai paplušėt ir imtis atsakomybės, o aš nebijau. 
Visi kareiviai sako, kad aš geras seržantas. Gal 1r ne toks geras žvalgas 
kaip Martinesas ir ne toks šaltakraujis kaip Kroftas, bet aš sąžiningas ir 
pareigingas. Ne kaip Rudis, kurs, užuot dirbęs, amžinai dykinėja ir juo- 
kus krečia. Aš iš širdies stengiuos būt geras seržantas, nes jeigu sekasi 
kariuomenėj, tai seksis ir visur kitur. Ką darai, daryk gerai, štai mano 
taisyklė. 

Jau keletą minučių be paliovos drioksėjo artilerijos šūviai, 1r Brau- 
nas jų klausėsi įsitempęs. Mūsiškiai ten gauna į kaulus, tarė sau, 
faktas, japai puola, o žvalgai pačiam pragare. Nesiseka mūsų būriui, 
aišku kaip dieną, belieka tikėtis, kad niekas šiąnakt nenukentės. Jis 
įsistebeilijo į tamsą. Kokia laimė, kad mane paliko čia, kaip gerai, kad 
aš ne Martineso vietoj. Karšta bus ten šiąnakt, nė už ką nenorėčiau ten 

būt. Esu dalyvavęs susirėmimuose akis į akį su priešu, bėgęs per lauką 
iš paskos pleškinant automatui, plaukęs per vandenį japams apšaudant 
iš priešlėktuvinio pabūklo, o tokių išgyvenimų kiekvienam būtų gana. 
Aš didžiuojuosi gavęs seržanto laipsnį, bet kartais norėčiau būt papras- 
tas eilinis, niurzgėčiau sau kaip koks Rotas, ir rami galva. Reikia saugot 
savo kailį, nes niekas kitas neapsaugos, nesinori, taip ilgai šiame kare 
ištvėrus, dabar gaut kulką į kaktą. 

Jis apčiupinėjo tropinę opą ant lūpos. Velnias, kad tik niekas iš mū- 
siškių šiąnakt nenukentėtų, tarė sau. 


Sunkvežimių kolona sunkiai yrėsi dumblinu keliu. Žvalgai bivaką pa- 
liko prieš valandą, bet jiems atrodė, kad daug seniau. Į sunkvežimį su- 
sikimšo dvidešimt penki kareiviai, o kadangi sėdimų vietų tik dvylika, 
daugiau kaip pusė vyrų sėdėjo ant grindų tarp šautuvų, kuprinių, rankų 
ir kojų. Visi mirko nuo prakaito, naktis buvo nepaprastai tvanki; džiun- 
glės abipus kelio tvoskė drėgme. 

Niekas neturėjo šnekos. Gerai įsiklausius girdėjosi, kaip burgzda- 
mos ropščiasi įkalniui priekinės mašinos. Kartais iš paskos sekantis 
sunkvežimis priartėdavo tiek, kad kareiviai matydavo pritemdytus Ži- 
bintus, spingsančius nelyginant dvi žvakutės rūke. Džiunglės skendėjo 
migloje, ir kareiviai patamsy jautėsi bekūniai. 

Vaimanas sėdėjo ant kuprinės ir, kai užsimerkdavo, sunkvežimio 
mėtomas į šonus įsivaizduodavo važiuojąs metro traukiniu. Įtampa ir 
jaudulys, jį apėmęs atėjus Kroftui ir liepus krautis daiktus, nes važiuo- 
s1ą į frontą, dabar atslūgo, 17 Vaimanas nuobodžiavo protarpiais šį bei tą 
vangiai pagalvodamas ar prisimindamas. Prisiminė, kaip kartą su mo- 
tina važiavo autobusu iš Niujorko į Pitsbergą. Buvo ką tik miręs tėvas, 
ir motina vyko pas gimines prašyti pinigų. Kelionė buvo veltui, ir naktį 
grįždami autobusu jiedu su motina tarėsi, ką dabar daryti, ir nuspren- 
dė, kad jam teks eiti dirbti. Keista: tuomet tos nakties kelionė atrodė 
svarbiausias gyvenimo įvykis, o juk dabar jis keliauja ten, kur daug kas 
gali nutikti, tik neįsivaizdavo kas. Akimirką pasijuto labai subrendęs; 
įvairūs įvykiai, nutikę vos prieš keletą metų, dabar atrodė nereikšmingi. 
Bandė įsivaizduoti, kaip atrodys kautynės, bet nusprendė, kad nuspėti 
neįmanoma. Iki šiol jam atrodė, kad kautynės įnirtingai tęsiasi be per- 
traukos kelias dienas. O štai jau savaitė, kai jis būryje, ir jokių įvykių, 
tyku ramu. 

— Kaip sakai, Rudi, didelis šiąnakt bus mūšis? — tyliai paklausė jis. 

— Klausk generolo, — burbtelėjo tas. 

Vaimanas jam patiko, bet Rudis tyčia su juo elgėsi atžariai, kadangi 
vaikinukas jam labai priminė Henesį. Nuo minties apie tai, kas jų laukia 
naktį, Rudžiui suko vidurius. Jis tokioje daugybėje mūšių buvo dalyva- 
vęs, tiek visokio siaubo išgyvenęs, tiek daug matęs žuvusių kareivių, 
kad nebeturėjo jokių iliuzijų dėl savo nepažeidžiamumo. Žinojo, kad 
bet kada gali žūti; seniai su tuo susitaikė ir palaipsniui taip atbuko, kad 
retai kada mąstydavo apie tai, kas bus vėliau nei po kelių minučių. Ta- 
čiau pastaruoju metu jį kamavo nerimą kelianti, žodžiais neišreiškiama 
nuojauta. Iki Henesio žūties pažįstamų karių mirtys Rudžiui būdavo ir 
svarbūs, ir jaudinantys, ir nereikšmingi įvykiai. Žuvusieji rodėsi lygu 
dingę, lygu seni draugai, išvežti į ligoninę ir negrįžę, ar kareiviai, per- 
vesti į kitą dalinį. Išgirdęs, jog koks nors pažįstamas kareivis žuvo ar 
buvo sunkiai sužeistas, jis susidomėdavo ir net šiek tiek susijaudinda- 
vo, tačiau ne daugiau kaip sužinojęs, kad koksai bičiulis vedė ar pratur- 
tėjo, ar nuskurdo. Paprasčiausiai vienam pažįstamam kai kas atsitiko, o 
daugiau Rudis nesigilino. Tačiau Henesio mirtis pažadino slaptą baimę. 
Prisiminus, ką kalbėjo Henesis, likimo ironija buvo tokia akivaizdi, kad 
jį kaustė neišmatuojamas siaubas. 

Seniau jis galėdavo galvoti apie būsimą Žiaurų mūšį, nekęsti lau- 
kiančių sunkumų ir kančių ir niūriai susitaikyti su būsimomis žūtimis. 
Tačiau dabar mintis apie mirtį vėl atgijo ir kėlė siaubą. 

— Žinai, ką aš tau pasakysiu? — tarė jis Vaimanui. 

— Na? 

— Tu nieko negali pakeist, todėl neaušink burnos. 

Vaimanas įsižeidęs nutilo. Rudis iškart pasigailėjo savo žodžių ir iš- 
siėmė iš kišenės netirpaus šokolado plytelę, sumaigytą, aplipusią taba- 
ko trupiniais. 

— Šokolado nori? — paklausė jis. 

— Aha, dėkui. 

Buvo tamsu, nors į akį durk. Sunkvežimyje tvyrojo tyla, tik kar- 
tais, ratams atsitrenkus į kauburį, kas nors burbteldavo ar nusikeikda- 
vo. Kiekvienas sunkvežimis kėlė sunkvežimiams būdingą triukšmą; jie 
girgždėjo, trinksėjo, urzgė buksuodami pliurzoje, padangos švilpė taš- 
kydamos purvą. Tačiau visų jų, visos kolonos ūžesys sudarė sudėtingą 
tonų ir pustonių popuri, primenantį švelnią nepaliaujamą bangų mūšą į 
laivo bortus. Gūdžiai skambėjo tas ūžesys patamsy, o sunkvežimiuose 
kareiviai ant grindų sėdėjo nepatogiai, atrėmę nugaras į užpakaly sė- 

dinčiųjų kelius, šautuvai styrojo pakrypę įvairiausiais kampais ar gulėjo 
ant kelių. Kroftas prisakė būti su šalmais, 17 Rudį nuo neįprasto svorio 
pylė prakaitas. 

— Šitas šalmas kaip smėlio maišas, — tarė jis Vaimanui. 

— Karšta bus tikriausiai, ką? — prašnekintas ryžosi paklausti Vaimanas. 

Rudis atsiduso, bet užgniaužė susierzinimą. 

— Ne ypač, berneli. Svarbiausia, laikyk sumygęs šikną, ir viskas bus 
gerai. 

Vaimanas tyliai nusijuokė. Rudis jam patiko, ir jis nutarė laikytis 
arčiau jo. Sunkvežimiai sustojo, ir vyrai sujudo, sukruto, aikčiodami 
lankstė užtirpusias galūnes. Visi kantriai laukė, nunarinę ant krūtinių 
galvas, drėgni drabužiai tvankiame nakties ore nedžiūvo. Nedvelkė nė 
menkiausias vėjelis, ir kareiviai jautėsi išvargę ir mieguisti. 

Goldstinas ėmė neramiai sukinėtis. Sunkvežimiams prastovėjus 
penkias minutes, jis atsigręžė į Krofią. 

Kroftas sušnarpštė. 

— Sėdi ir sėdėk, Goldstinai. Visi liekam savo vietose. Nenoriu, kad 
kas nors nusimuilintų. 

Goldstinas išraudo. 

— Net minties tokios neturėjau, — tarė jis. — Tik pagalvojau, kad rizi- 
kinga šitaip sėdėt krūvoj, kai netoliese gali būt japų. Kaip mums suži- 
not, dėl ko kolona sustojo? 

Kroftas nusižiovavo, tada ramiai, šaltai atrėžė: 

— Žinai ką, tu mažiau jaudinkis, spėsi dar. Sėdėk ir smaukyk, jeigu 
taip nerimsti. Vadovaut, velniai griebtų, palik man. 

Kai kas suprunkštė, ir Goldstinas įsižeidė. Nemalonus Žmogus šitas 
Kroftas, nutarė ir prisiminė visas kitas patyčias, kurių iš jo prisiklausė 
nuo tada, kai atėjo į būrį. 

Kolona pajudėjo, jų sunkvežimis lėtai, trūkčiodamas pavažiavo ke- 
letą šimtų jardų ir vėl sustojo. Galageris nusikeikė. 

— Kas yra, vyruti, labai skubinies? — tyliai paklausė Vilsonas. 

— Noriu, kad greičiau nusigautume, kur reikia. 

Po kelių minučių sunkvežimiai vėl pajudėjo. Baterija, pro kurią jie 
neseniai pravažiavo, leido šūvį po šūvio, jai ėmė antrinti ir kita, esanti 
priekyje už keleto mylių. Kareiviai apatiškai klausėsi aukštai aukštai 
virš jų švilpiančių sviedinių. Tolumoje sukaleno kulkosvaidis, jo pa- 
pliūpos aidėjo dusliai, sausai, tarsi kas būtų daužęs kilimą. Martinesui 

nusiėmė šalmą ir ėmė masažuotis galvą: jautėsi lyg plaktuku tranko- 
mas. Nuskardėjo šaižus, spengiantis atsakomasis japonų pabūklo šūvis. 
Virš horizonto pakilo signalinė raketa, ir jos šviesoje vyrai įžiūrėjo vie- 
ni kitus. Veidai iš pradžių bolavo. paskui pamėlo lyg tamsiame prirūky 

tame kambaryje. 

— Jau nebetoli, — tarė kažkuris. 

Raketai užgesus virš horizonto išryškėjo blanki pašvaistė, ir Tolijas 
spėjo: 

— Kažkas dega. 

— Atrodo, smarkios kautynės, — tarė Vaimanas Rudžiui. 

— Nea, jie vieni kitus tik zonduoja, — atsakė jam Rudis. — Jeigu šią- 
nakt užvirs tikras mūšis, poškėjimo bus nepalyginti daugiau. 

Suterškė ir vėl nutilo kulkosvaidžiai. Dusliai būbtelėjo nukritę keli 
minosvaidžio sviediniai, ir vėl, šįkart daug toliau, sukaleno kulkosvai- 
dis. Po to stojo tyla, ir sunkvežimiai pajudėjo tamsiu dumblinu keliu. 

Po kelių minučių jie vėl sustojo, ir kažkas sunkvežimio gale pabandė 
užsidegti cigaretę. 

— Gesink, po velnių! — piktai sudraudė Kroftas. 

Kareivis buvo iš kito būrio, todėl atsikirto Kroftui: 

— Kas tu toks per vienas? Įkyrėjo laukt ir laukt. 

— Gesink, po velnių, — pakartojo Kroftas, ir kareivis padelsęs už- 
spaudė cigaretę. 

Kroftas buvo irzlus ir nervingas. Bijoti visai nebijojo, tik, būdamas 
perdėtai budrus, nepakentė drausmės pažeidinėjimo. 

Rudis svarstė, degtis cigaretę ar ne. Nuo apsižodžiavimo pajūryje 
jis su Kroftu beveik nesikalbėjo 1r dabar kovojo su pagunda jam ne- 
paklusti. Iš tikrųjų žinojo, kad neužsirūkys, ir bandė susivokti, ar kad 
žibinti cigaretę neatsargu, ar kad bijo Krofto. Velniai nematę, aš tam 
šunsnuktui, pasitaikius progai, dar parodysiu, tarė sau Rudis, ir tada nė 
kiek nedvejosiu. 

Kolona vėl pajudėjo. Po keleto minučių ant kelio išgirdo prislopin- 
tus balsus, ir jų sunkvežimis išsuko iš kelio ir nukrypavo siauru dumbli- 
nu keliuku. Per sunkvežimio kabiną brūkštelėjo šaka. 

— Saugokitės! — šūktelėjo kažkas, ir visi pasilenkė. 

Traukiodamas už marškinių apykaklės užkritusius lapus, Rudis į 
spyglį įsidūrė pirštą. Nusivalė kraują į kelnių sėdynę ir apsigrabaliojo, 
ieškodamas kuprinės, kurią nusimetė įlipęs į sunkvežimį. Pamiklino už- 
tirpusias kojas. 

— Kol nedavė įsakymo, iš mašinos nelipkit, — perspėjo Kroftas. 

Sunkvežimiai sustojo, ir jie išgirdo patamsy aplink sunkvežimį 
vaikštančių vyrų balsus. Buvo gūdžiai tylu. Kareiviai kalbėjosi pakuž- 
domis. Kažkoks karininkas pabeldė į sunkvežimio galą ir tarė: 

— Gerai, vyrai, lipkit ir neišsivaikščiokit. 

Jie ėmė šokinėti iš sunkvežimio, judėjo lėtai ir neužtikrintai. Šokti 
reikėjo iš penkių pėdų aukščio į tamsą, nežinant, koks apačioje gruntas. 

— Atidarykit galinį bortą, — tarė kažkas. 

— Vyrai, baigt kalbas, — griežtai sudraudė karininkas. 

Visiems išlipus vyrai stoviniuodami laukė tolesnių nurodymų. Sun- 
kvežimiai suko atgal naujam reisui. 

— Karininkų čia yra? — paklausė karininkas. 

Kai kas suprunkštė. 

— Tylos, — sudraudė karininkas. — Būrių seržantai, pas mane. 

Kroftas ir pionierių būrio seržantas žengė prie jo. 

— Maniškių dauguma kitame sunkvežimyje, — pasakė pionierių ser- 
žantas, ir karininkas jam liepė surinkti visus savo kareivius į vieną vietą. 

Kroftas minutę pusbalsiu pasikalbėjo su karininku, o tada susišaukė 
žvalgus. 

— Reikės palaukt, — pasakė jis. — Lauksim prie to medžio. 

Jie nukiūtino link patamsy dūluojančio medžio. 

— Kur mes esam? — paklausė Ridžesas. 

— Antrojo bataliono štabe, — atsakė Kroftas. — Visą laiką dirbai prie 
kelio, o dabar net nežinai, kur esi. 

— Po šimts, aš dirbau, o ne dairiausi aplink, — atkirto Ridžesas. 

Jis nervingai nusikvatojo, ir Kroftas liepė jam nutilti. Susėdę aplink 
medį, vyrai ėmė tylomis laukti. Giraitėje, už kokių penkių šimtų jardų, 
iššovė baterija, minutėlei apšviesdama aplinkines džiungles. 

— Ko ta artilerija šitaip arti poškina? — paklausė Vilsonas. 

— Čia artileristų kuopa, — paaiškino kažkas. 

— Ech, - atsiduso Vilsonas, — o mes tik sėdim ir užpakalius šlampam. 

— Man atrodo, - šaltai pasakė Goldstinas, — šitas reikalas labai pras- 
tai organizuotas, — pasakė įtaigiai, lyg tikėdamasis įžiebti diskusiją. 

— Vėl tu zirzi, Goldstinai? — tarė Kroftas. 

Antisemitas, pagalvojo Goldstinas. 

— Aš tik pareiškiau savo nuomonę, — pasakė jis. 

— Nuomonę! — nusispjovė Kroftas. — Su savo nuomonėmis! Bobų 
kompanija... 

Galageris tyliai, pašaipiai nusijuokė. 

— Ei, Goldstinai, gal tau statinę atritint? 

— Kariuomenėj tarnaut nepatinka kiek man, tiek ir tau, — taikiai pa- 
sakė Goldstinas. 

Galageris patylėjo, tada nusišaipė: 

— Nesąmonė. Kas tau, farširuotos žuvies įsinorėjai? — patylėjo, tada 
tarsi patenkintas savo sąmoju pridūrė: — Tikrai, Goldstinui reikia tos 
suknistos Žuvies. 

Vėl sukaleno kulkosvaidis, nakties tyloje atrodė, kad visai arti. 

— Man nepatinka, kaip tu kalbi, — tarė Goldstinas. 

— Nepatinka - yra vaistų, - atsakė Galageris. Truputį susigėdo ir, kad 
kiti to nepastebėtų, niršiai pridūrė: — Ogi pabučiuok tu man, žinai kur... 

— Aš nesileisiu, kad su manim taip kalbėtum, — drebančiu balsu tarė 
Goldstinas. 

Buvo sutrikęs, mintimi apie muštynes bjaurėjosi, tačiau jautė, jog ki- 
tos išeities nėra. Gojai, jie tik kumščiais ginčus spręst moka, galvojo jis. 

Rudį nervino audringi kivirčai, ir jis neištvėrė neįsikišęs. 

— Raminkitės, — sumurmėjo jis. — Netrukus jums teks kaip reikiant 
pasigrumt. Dėl kariuomenės susigrūmė, matai, — prunkštelėjo. — Mano 
supratimu, tvarkos nėr jau nuo tada, kai į balną pasodino Vašingtoną. 

— Tu neteisus, Rudi, — įsiterpė Tolijas. — Apie Džordžą Vašingtoną 
taip kalbėt nedera. 

Rudis pliaukštelėjo sau į kelį. 

— O tu, matau, tikras skautukas, Tolijau. Myli tėvynę, tiesa? 

Tolijas prisiminė kažkada skaitytą apsakymą „Žmogus be tėvynės““. 
Rudis toks pat kaip ten aprašytas Žmogus, nusprendė jis. 

— Man rodos, yra dalykų, iš kurių nevalia šaipytis, — griežtai tarė. 

— Žinai ką? 

Tolijas suprato, kad Rudis dabar kažką suskels, bet prieš savo valią 
tarstelėjo: 

— Ką? 

— Blogiausia, kad mūsų kariuomenė nepralaimėjo nė vieno karo. 

Tolijas apstulbo. 

— Tu manai, mums reikėtų šitą karą prakišt? 

Rudis nesusivaldęs pratrūko: 

— O ar tie prakeikti japai man kuo nors nusikaltę? Manai, man labai 
rūpi juos išstumt iš šitų suknistų džiunglių? Kas man iš to, kad Kaming- 
sas gaus dar vieną žvaigždutę? 


* E. E. Hale'o kūrinys. (Čia ir toliau — vert. past.) 


— Generolas Kamingsas geras žmogus, — įsiterpė Martinesas. 

— Gerų karininkų išvis nėra, — pareiškė Rudis. — Aristokratais jie 
save, įsivaizduok, laiko. O generolas Kamingsas niekuo ne geresnis už 
mane. Jo šūdas dvokia taip pat kaip ir mano. 

Jie kalbėjosi nebe pašnabždomis, o apygarsiai, ir Kroftas sudraudė: 

— Tyliau, jūs! 

Pašnekesys jam įgriso. Amžini nevykėliai visados labiausiai mėgsta 
skųstis. 

Goldstinas tebedrebėjo. Iš apmaudo jam net akys sudrėko. Rudžio 
įsikišimas jį išmušė iš vėžių, nes Galagerio žodžiai taip užgavo, kad 
jam dabar knietėjo žūtbūt atsikirsti. Tačiau buvo tikras, kad, jei tik pra- 
vers burną, iš įniršio apsiraudos, todėl tylėjo ir stengėsi nusiraminti. 

Prie jų priėjo kareivis: 

— Jūs, vyrai, žvalgai? 

— Aha, - atsakė Kroftas. 

— Gerai, sekit paskui mane. 

Jie pasiėmė kuprines ir nužingsniavo, patamsy vos įžiūrėdami prie- 
kyje einančio Žmogaus nugarą. Paėjus keletą šimtų pėdų, jų vedlys su- 
stojo ir tarė: 

— Palaukit čia. 

Rudis nusikeikė. 

— Palaida bala, nusibodo, - tarė jis. 

Iššovė artileristų kuopos pabūklai. Driokstelėjo labai garsiai. Vilso- 
nas numetė kuprinę ant žemės ir sumurmėjo: 

— Po pusės minutės kai kurie vargšeliai nebesusirinks kaulų, - jis 
atsiduso ir klestelėjo ant šlapios žemės. — Ar jie rimtesnio darbo neturi, 
kaip visą naktį varinėt žvalgų būrį? Nesuprantu net, ar man karšta, ar 
man šalta. 

Pažemėje kabojo tiršta migla, ir peršlapę kareiviai tai drebėjo nuo 
šalčio, tai leipėjo nuo tvankos. Už kokios mylios sproginėjo japonų 
sviediniai. Visi klausėsi tylėdami. 

Pro šalį, barškindami šautuvais šalmus ir kuprinių sagtis, vorele 
žingsniavo kareivių būrys. Netoliese į orą iškilo signalinė raketa, ir jai 
sušvitus kareiviai atrodė tartum prožektorių šviesoje slenkančios juodos 
kartoninės marionetės. Šautuvai styrojo nevienodai pakrypę, o kuprinės 
priminė kupras. Jie žingsniavo ne į koją; dunksėjimo ir šlepsėjimo Miši- 
nys, kaip ir sunkvežimių kolonos ūžesys, priminė bangų mūšos ošimą. 
Paskui raketa užgeso, kareivių vora praėjo. Jiems nutolus tesigirdėjo 
tylus metalinis šautuvų dzingsėjimas. Nelabai toli kilo susišaudymas, 


buvo girdėti japonų šautuvų pykšėjimas. Rudis atsisuko į Vaimaną ir 
tarė: 

— Įsiklausyk. Pykšt fjūūū, pykšt fjūūū. Iškart aišku, kad japai. 

Atsiliepė keletas amerikietiškų šautuvų, jų šūviai poškėjo garsiau — 
lyg odinio diržo pliaukšėjimas į stalą. Vaimanas neramiai pasimuistė. 

— Kaip toli, kažin, nuo mūsų japai? — paklausė Kroftą. 

— Galas žino. Netrukus pats juos pamatysi, vaiki. 

— Nė velnio jis nepamatys, — tarė Rudis. — Prasėdinėsim šitaip visą 
naktį. 

Kroftas nusispjovė. 

— Tu juk nieko prieš prasėdinėt, Valsenai, ar ne? 

— Žinia. Aš gi ne didvyris, — atsakė Rudis. 

Patamsy pro juos praėjo būrelis kareivių, o į bivaką įvažiavo keletas 
sunkvežimių. Vaimanas išsitiesė ant žemės. Buvo nusivylęs dėl to, kad 
pirmąją naktį fronte praleis mėgindamas nusnūsti. Marškiniai, jau ir 
taip šlapi, kiaurai persigėrė drėgme, ir jis vėl atsisėdo ir nusipurtė. Oras 
buvo baisiai dusnus. Vaimanas gailėjosi, kad negali užsirūkyti. 

Palaukę dar pusvalandį, jie gavo įsakymą žygiuoti toliau. Kroftas 
pakilo ir nužingsniavo paskui vedlį, o paskui juos vorele nusekė ir kiti. 
Vedlys juos nuvedė į krūmyną, kur aplink šešias prieštankines patran- 
kas stoviniavo kareivių būrys. Patrankos buvo 37 mm kalibro, nedi- 
delės, maždaug šešių pėdų ilgumo, su labai plonais vamzdžiais. Lygiu 
kietu gruntu patranką nesunkiai galėjo patempti vienas žmogus. 

— Trauksim su patrankininkais į pirmąjį batalioną, — tarė Kroftas. — 
Mums reiks termpt dvi patrankas. 

Kroftas susišaukė žvalgus arčiau savęs. 

— Nežinau, ar labai pažliugęs bus tas prakeiktas takas, — pradėjo 
jis, — bet spėju, kad gerokai. Mes būsim voros vidury. Pasiskirstom į tris 
grupes po tris vyrus, kad viena grupė galėtų atsipūst. Aš imu Vilsoną 
ir Galagerį, Martinesas — Valseną ir Ridžesą, o tu, Tolijau, kas liko, — 
Goldstiną ir Vaimaną. Nėr iš ko rinktis, — sausai pridūrė. 

Tada nuėjo ir persimetė keliais žodžiais su karininku. Grįžęs paskelbė: 

— Tolijo grupė tegu ilsisi pirmi. — Nuėjęs prie vienos patrankos trūk- 
telėjo ją iš vietos. — Sunki, bjaurybė! 

Vilsonas ir Galageris ėmė tempti kartu su juo, o kitas būrys, anks- 
čiau už juos pasiskirstęs į grupes, jau traukė iš bivako. Pertempę patran- 
kas per bivako teritoriją, lindo pro spragą spygliuotos vielos užtvaroje, 
šalia kurios buvo įrengtas kulkosvaidžio lizdas. 

— Smagiai jums pasportuot, vyručiai, — palinkėjo kulkosvaidininkas. 

— Eik tu šikt! — atkirto Galageris. Jam jau spėjo paskausti rankas. 

Maždaug pusšimčio kareivių vora labai lėtai slinko siauru taku per 
džiungles. Nutolę per šimtą pėdų nuo bivako nebejžiūrėjo priekyje ei- 
nančiųjų. Abipus tako augančių medžių šakos kareiviams virš galvų 
buvo susipynusios, ir atrodė, lyg jie apgraibomis slinktų begaliniu tu- 
neliu. Kojos giliai klimpo į dumblą, ir paklampojus keletą jardų batai 
storai aplipo dumblu. Vyrai patraukės patranką keletą pėdų ir stabteli, 
patraukės ir stabteli. Kas dešimt jardų patranka, žiūrėk, ir įklimpo, tada 
trijulei tenka pasitampyti iš viso vieko. Įsiręžę išvilks patranką iš pro- 
vėžos ir traukia bent penkiolika pėdų, kol pristinga kvapo. Tada patemps 
dar keletą jardų, ir, žiūrėk, patranka jau įsmego į kitą duobę. Visa vora 
vėžlino be galo lėtai. Grupės nuolat susidurdavo, kartais viena patamsy 
net atsitrenkdavo į kitos patrankos vamzdį, o kartais atsilikdavo taip 
toli, kad galiausiai vora sutrūkinėjo į paskiras vinguriuojančias voreles, 
primenančias gyvybingus sukapoto slieko gabaliukus. Blogiausia buvo 
galiniams. Prieš juos ėjusieji su patrankomis taką taip išdramblojo, kad 
liko viena pliurzė, ir vietomis dvi grupės bendromis jėgomis patranką 
per pačią klampumą pernešdavo nešte. 

Takas buvo vos kelių pėdų pločio. Kareiviai tolydžio klupinėjo kliū- 
dami už storų šaknų ir iki kraujo susidraskė veidus į šakas ir dyglius. 
Aklinoje tamsoje nesimatė tako vingių, ir kartais, paridenę patranką 
nuokalnėle, jie gerokai išsimušdavo iš tako. Tuomet turėdavo, užsiden- 
gę rankovėmis akis, apgraibomis lįsti į vijoklių brūzgyną ir plūktis, kol 
ištraukdavo patranką ant tako. 

Džiunglėse galėjo tykoti japonai, tačiau laikytis tylos buvo neįma- 
noma. Patrankos girgždėjo ir bildėjo, kliurkė padangų ariamas dum- 
blas, o kareiviai bejėgiškai keikėsi, gokčiojo ir šniokštavo nelyginant 
ilgai grūmęsi imtynininkai. Pavieniai žodžiai ir komandos aidėjo slo- 
piai, gožiami keiksmų ir kimių dejonių, visas jėgas įtempusių, nuilsusių 
vyrų švokštimo. Po valandos tampymosi jie apie nieką negalvojo, tik 
apie tą plonavamzdę patranką, kurią jiems reikia vilkti taku. Prakaitas 
merkė drabužius, temdė akis. Įsitvėrę patrankos, klupdami, keikdamiesi 
jie patraukės keletą pėdų, stabteli, vėl patraukėja, net patys nebesuvok- 
dami, ką darą. 

Perleidusieji patranką kitai trijulei sliūkindavo šalimais gaudydami 
kvapą, kartais atsilikdami truputį atsipūsti. Kas dešimt minučių vora 
sustodavo ir laukdavo, kol prisivys atsilikėliai. Per tas pertraukėlės 

vyrai griūdavo pasliki ant tako nepaisydami nė didžiausios marmaly- 
nės. Jie jautėsi lyg būtų daug valandų bėgę bėgte; neįstengė atsikvaps- 
tyti, tuščiai žiaukčiojo. Kai kurie kareiviai ėmė nusimetinėti sunkesnius 
ekipuotės daiktus; vienas po kito svaidė į šoną ar tiesiai ant tako savo 
šalmus. Po džiunglių augmenijos skliautu buvo nepakenčiamai karšta, 
dienos kaitra čia neatslūgo ir naktį, dėl to einantieji taku jautėsi tarytum 
brautųsi per begalinę spintą, prikimštą aksominių drabužių. 

Per vieną tokią pertraukėlę vorą vedantis karininkas grįžo atgal ieš- 
kodamas Krofto. 

— Kur seržantas Kroftas? — šūktelėjo jis, o kareiviai vienas po kito 
pakartojo jo žodžius, kol jie pasiekė Kroftą. 

— Aš čia, karininke. 

Jie priklampojo per purvą vienas prie kito. 

— Kaip jūsiškiai? — paklausė karininkas. 

— Normaliai. 

Jiedu susėdo patakėje. 

— Bereikalingas sumanymas, — gaudydamas kvapą tarė karininkas. — 
Bet teks pabaigt. 

Kroftas, liesas ir raumeningas, fizinį krūvį atlaikė palyginti gerai, 
tačiau kalbėjo švokšdamas, sunkiai apversdamas liežuvį. 

— Kiek dar kelio? — paklausė jis. 

— Mylia... dar mylia. Liko, man rodos, didesnė pusė kelio. Nereikėjo 
išvis šito pradėt. 

— Jiems labai reikia šitų patrankų? 

Karininkas, minutėlę palūkėjęs, jau lygesniu balsu tarė: 

— Manau, kad taip... ten, priešakinėse linijose, nėra prieštankinių 
ginklų... Prieš dvi valandas trečiojo bataliono pozicijose atmušėm tankų 
ataką... Gavom įsakymą pristatyt patrankas į pirmąjį. Turbūt ten laukia- 
ma tankų atakos. 

— Reikia, vadinas, reikia, — pasakė Krofias. Jis jautė panieką karinin- 
kui, panorusiam su juo išsikalbėti. Pareigą reikia atlikt be kalbų. 

— Ko gera. — Karininkas atsistojo ir minutėlę atsirėmė į medį. — Jei 
kuri patranka užklimptų, praneškit man. Reikės keltis per upelį... ten, 
toliau. Bus vargo, manau. 

Jis ėmė apgraibomis brautis į priekį, o Kroftas apsisuko ir grįžo prie 
savo patrankos. Vora, nusitęsusi per gerus du šimtus jardų, pajudėjo. Ka- 
reiviai vėl galavosi su patrankomis. Porą kartų virš jų sušvito raketa; 
blausi, švelniai melsva jos šviesa vos prasismelkė pro tankią lapiją. Mi- 

nutėlę, kol ji degė, kareiviai prie patrankų buvo užklupti klasikinėmis įsi- 
ręžusių darbininkų pozomis, grožiu primenančias bareljefe sustingusias 
figūras. Nuo lietaus patamsėjusi apranga nuo purvo visai pajuodo. Tą 
trumpą minutėlę raketos šviesoje išryškėjo jų veidai, balti ir perkreipti. 
Net ir patrankos atrodė gražios, grakščios tartum vabzdžiai, pritūpę ant 
metalinių užpakalinių kojų. Paskui vėl juos apgaubė tamsa, ir jie aklai 
vilko pirmyn patrankas it vora skruzdžių, tempiančių naštas į savo urvą. 

Jie buvo nusikamavę iki tokio laipsnio, kad neapkentė visut visko. 
Kuris nors paslydęs drebiasi į purvą ir tįso šniokštuodamas, neprisi- 
versdamas atsikelti. Einantieji iš paskos sustoja ir apduję laukia, kol 
kareivis grįš į vorą. Kas atgauna kvapą, keikiasi. 

— Na ir makalynė, kad ją kur skradžiai. 

— Kelkis! — šūkteli kas nors. 

— Eikit velniop. Velniop tą prakeiktą patranką. 

— Leiskit pagulėt. Man viskas gerai, nieko neatsitiko, aš tik noriu 
pagulėt. 

— Kelkis, po perkūnais! 

Ir vėl jie patemps keletą jardų ir sustoja, patemps ir sustoja. Tamsoje 
nejautė nei atstumo, nei laiko. Nebekarščiavo, o šiurpo nuo nakties drė- 
gmės; drabužiai ir apavas buvo sumirkę ir lipnūs; jie smirdėjo, bet nebe 
prakaitu; drabužiai buvo aplipę dvokiu džiunglių purvu, ir jų šnervės 
buvo užgultos šalto, drėgno, lapų kompostu ir fekalijomis atsiduodan- 
čio puvėsių tvaiko. Jie Žinojo tik tai, kad privalo judėti ir judėti, o laiką 
matavo nebent nesibaigiančiais pykinimo priepuoliais. 

Vaimanas pats stebėjosi, kaip dar laikosi ant kojų. Alsavo krioguo- 
damas, kuprinės diržai pjovė pečius, kojos degė, ir nebūtų įstengęs iš- 
tarti nė žodžio, nes ir gerklė, ir krūtinė, ir burna atrodė išklotos veltiniu. 
Jis nebejuto nuo drabužių tvoskiančio dvoko. Širdies gilumoje kirbėjo 
nuostaba, kaip jis ištveria tokį nuovargį. Vaikinas buvo prie tinginio, 
niekad nepersistengdavo, vengdavo sunkaus darbo, nuo kurio įskaustų 
raumenis, kamuotų dusulys ir nuovargis. Jis puoselėjo miglotą svajo- 
nę tapti didvyriu ir už tai susilaukti didžiulio atlygio, kuris palengvins 
gyvenimą, ir jam nebereikės sukti galvos, kaip išlaikyti motiną ir save. 
Turėjo merginą ir troško ją apstulbinti pasižymėjimo ženklais. Tačiau 
karą jis įsivaizdavo kaip jaudinantį nuotykį be kančių ir fizinių pastan- 
gų. Įsivaizdavo save lekiantį per lauką, apšaudomą daugybės kulkos- 
vaidžių; tačiau neįsivaizdavo, kad ilgai bėgus su sunkiu nešuliu šonus 
ims varstyti diegliai. 

Jis nė sapnuote nesapnavo, kad bus prikaustytas prie bedvasio meta- 
linio monstro, su kuriuo turės galynėtis, kol rankos ims bejėgiškai tirtėti, 
o kūnas bus pasirengęs susmukti; ir, aišku, neįsivaizdavo, kad teks vidu- 
ry nakties klupinėti taku, kas žingsnis klimpstant ir traukiant iš dumblo 
batus. Jis stūmė patranką, kartu su Goldstinu ir Tolijum keldavo, kai ta 
įsmegdavo į duobę, tačiau dabar jo judesiai buvo automatiški; jis beveik 
nebejautė padidėjus kankynei, kai patranką reikėdavo kelti už stebulių. 
Jis nebeįstengė sugniaužti pirštų, ir dažnai, bandant iškelti ratą, rankos 
bejėgiškai nusprūsdavo, ir patranka likdavo įstrigusi dumble. 

Dabar vora vėžlino dar lėčiau negu pačioje pradžioje ir kartais per 
penkiolika minučių tepasistūmėdavo per šimtą jardų. Neretai kas nors 
nualpdavo ir likdavo gulėti patakėje, o atsigaivelėjęs grįždavo prie sa- 
viškių. 

Ir štai išilgai tako pasklido Žinia: „Laikykitės, jau nebetoli“, ir jos 
paskatinti kareiviai keliolika minučių plūkėsi su viltimi, kad kankynė 
greit baigsis. Tačiau už kiekvieno vingio laukdavo tas pats purvas, ta pati 
tamsa, ir kareivius ėmė sloginti neviltis. Kartais gerą minutę jie stovė- 
davo kaip įkasti. Vis sunkiau ir sunkiau prisiversdavo įsikibti patrankų. 
Kiekvieną kartą stabtelėjus atrodydavo: viskas, toliau nė žingsnio. 

Likus keliems šimtams pėdų iki pirmojo bataliono pozicijų, reikė- 
jo keltis per daubą, labai stačiu šlaitu leistis iki nedidelio akmenuoto 
upokšnio, paskui taip pat stačiai penkis jardus kilti į viršų. Tai ir buvo 
karininko minėtas upelis. Jį pasiekusi vora visiškai sustojo, kol prisi- 
vijo atsilikėliai. Kiekviena grupelė palaukdavo, kol prieš juos einantys 
kareiviai su patranka persikels per upokšnį, tada leisdavosi ir jie. Pa- 
tamsy keltis per daubą buvo nepaprastai sunku ir užtrukdavo daug lai- 
ko. Kareiviai slysčiodami leisdavosi šlaitu, prilaikydami patranką, kad 
apačioje neapvirstų, tada nešte pernešdavo slidžiais upelio akmenimis, 
o paskui bogindavo šlaitu į viršų. Šlaitai dumblini, jokios atspirties; 
ne sykį grupelė, užsikabarojusi beveik iki šlaito viršaus, nuslysdavo su 
patranka žemyn, ir visas triūsas perniek. 

Vaimanui, Tolijui ir Goldstinui eilė keltis su patranka priėjo po pus- 
valandžio, ir per tą laiką jie šiek tiek atkuto. Buvo atgavę kvapą ir vienas 
kitam šūkčiodami perspėjimus ėmė leisti patranką per skardžio kraštą. Ji 
vos neištrūko jiems iš rankų, ir jie iš paskutiniųjų laikė, kad nenuriedėtų 
ir nesitrenktų ant akmenų. Pastangos beveik atėmė atgautąsias jėgas, ir 
pernešę patranką per upokšnį jie pasijuto tokie pat išsekę, kaip ir žygio 
metu. 

Minutėlę atsikvėpė, kaupdami jėgų likučius, ir ėmė boginti patranką 
šlaitu aukštyn. Tolijas šnarpštė it bulius, jo komandos skambėjo dusliai 
tarsi plėšte plėšiamos iš krūtinės gilumos. 

— Nagi, STUMIAM... STUMIAM. —- švokštė jis. 1r visi trys kaip 
apduję bandė išjudinti patranką. Patranka priešinosi, judėjo lėtai, gra- 
sindama nuriedėti atgal, ir jų tirtančios kojos ėmė silpti. — LAIKYT! — 
suriko Tolijas. - NEPALEIST! - Jie įsiręžę laikė patranką, bandydami 
įsispirti į šlapią molį. —- STUMIAM DAR! - suriko jis, ir jie pastūmėjo 
ją dar kelias pėdas į viršų. 

Vaimanas juto, kad viduje pavojingai įsitempė ir tuoj tuoj trūks kaž- 
koks raištis. Jie vėl atsikvėpė, tada pastūmėjo patranką dar keletą jardų. 
Pamažu, minutė po minutės, jie artėjo prie šlaito viršaus. Buvo likę gal 
keturios pėdos iki krašto, kai Vaimaną apleido paskutinės jėgos. Bandė 
iš paskutiniųjų spirtis tirtančiomis kojomis, bet staiga smuko susmuko 
ir patranką belaikė vien suzmekusio kūno svoriu. Patranka pradėjo slys- 
ti, ir jis pasitraukė į šalį. Tolijas su Goldstinu liko prie stebulių vieni. 
Vaimanui pasitraukus, jiems pasirodė, jog patranką kažkas stumtelėjo 
žemyn. Goldstinas laikė tol, kol slystantis ratas vieną po kito atlenkė 
pirštus, ir jam vos spėjus kimiai šūktelti Tolijui: ,„Saugokis!“ patranka 
nudrioksėjo į daubos dugną. Iš paskos nuriedėjo ir visa trijulė. Patranka 
atsidaužė į akmenis, ir vienas ratas nuo smūgio persikreipė. Jie patamsy 
apgraibomis jį apčiupinėjo tarsi šunykščiai, aplaižantys savo motinos 
žaizdas. Vaimanas iš bejėgiškumo apsižliumbė. 

Avarija sukėlė geroką sąmyšį. Už jų savo eilės su patranka laukė 
Krofto grupė, ir šis ėmė šūkauti: 

— Ko ten terliojatės? Kas atsitiko? 

— Nelaimė... atsitiko! — atsišaukė Tolijas. — Palūkėkit! — Jam ir 
Goldstinui pavyko nuversti patranką ant šono. — Ratas sulinko! — sušu- 
ko Tolijas. — Nebegalim patrankos pavilkt. 

Kroftas nusikeikė. 

— Pašalinkit ją iš kelio. 

Tiedu bandė ir šiaip, ir taip, bet patranka nė iš vietos. 

— Mums reikia pagalbos! — sušuko Goldstinas. 

Kroftas vėl nusikeikė, tada su Vilsonu nušliuožė šlaitu į apačią. 
Po kurio laiko jiems pavyko nuvartalioti patranką upeliu tolyn. Nie- 
ko netaręs, Kroftas grįžo prie savo patrankos, o Tolijas su draugais 
užkopė kitu šlaitu ir takeliu nusvirduliavo į pirmojo bataliono bivaką. 
Anksčiau atvykusieji kaip negyvi drybsojo ant plikos žemės. Tolijas 

išsitiesė purve, ir Vaimanas su Goldstinu sudribo šalimais. Dešimt mi- 
nučių gulėjo tylėdami. Kažkur netoliese džiunglėse protarpiais sprog- 
davo sviedinys, ir kai kam sutirtėdavo kojos, tačiau tai buvo vienintelis 
požymis, jog jie gyvi. Aplink zujo ir zujo kareiviai, o mūšio atgarsiai 
skardėjo vis arčiau, vis šiurpiau. Iš tamsos atsklisdavo Žmonių balsai. 
Štai kažkas sušuko: „Kur amunicija antrajai kuopai?“, tačiau atsakymo 
gulintieji nebeišgirsta. Jiems jis ir nerūpi. Kartais jų klausą pasiekdavo 
nakties garsai; įtempę ausis, keletą akimirkų klausydavosi iš džiunglių 
nepaliaujamai sklindančio čirpimo, bet tuoj pat ir vėl sustingdavo ir 
apie nieką negalvodavo. 

Netrukus Kroftas, Vilsonas ir Galageris atrideno savąją patranką, ir. 
Kroftas pašaukė Toliją. 

— Ko reikia? Aš čia, — atsiliepė Tolijas, neprisiversdamas pakilti iš 
vietos. 

Kroftas patamsy priėjo ir atsisėdo šalimais. Alsavo sunkiai šniokš- 
tuodamas tartum bėgikas po lenktynių. 

— Einu pas leitenantą... pasakyt apie tą patranką. Kaip ten, po velnių, 
atsitiko? 

Tolijas pasirėmė ant alkūnės. Buvo apdujęs, visiškai nenusiteikęs 
aiškinti. 

— Išgirdau, kaip Goldstinas suriko: „„Saugokitės!“, ir tada ji tiesiog 
ištrūko iš rankų. — Teisintis prieš Kroftą jam buvo nemalonu. 

— Sakai, Goldstinas suriko? — tarė Kroftas. — Kur jis? 

— Aš čia, seržante, — patamsy pasigirdo Goldstino balsas. 

— Kodėl rėkei saugotis? 

— Nežinau. Staiga pajutau, kad nebeišlaikysiu. Kažkas ją tarytum 
stumtelėjo. 

— Kas dar buvo su jumis? 

Vaimanas pakilo pusiausėda. 

— Tai jau aš, — pusbalsiu atsiliepė jis. 

— Ar tu ją paleidai? — paklausė Kroftas. 

Vaimanas pabūgo Kroftui prisipažinti. 

— Ne, nepaleidau, — atsakė jis. — Išgirdau, kaip Goldstinas šūktelėjo, o 
tada patranka pradėjo riedėt atgal, ir aš pasitraukiau į šoną, kad neužva- 
žiuotų ant manęs. — Jis nebebuvo tikras, kaip viskas atsitiko, ir pats save 
tikino, jog sako tiesą. Bet ūmai jį nutvilkė gėdos jausmas. — Matyt, viskas 
dėl mano kaltės, — prisipažino, tačiau tokiu pavargusiu, nenuoširdžiu bal- 
su, kad Kroftas nusprendė, jog Vaimanas bando užstoti Goldstiną. 

— Šit kaip... — tarė Kroftas. Užsidegęs pykčiu pasisuko į Goldstiną: — 
Klausyk tu, Icikai. 

— Mano vardas ne Icikas, — piktai atšovė Goldstinas. 

— (0 man nusispjaut, koks tavo vardas. Dar kartą iškrėsk tokį fokusą, 
ir aš tave atiduosiu karo lauko teismui. 

— Kad aš, regis, nepaleidau, — neryžtingai paprieštaravo Goldstinas. 

Dabar jau ir jis nebebuvo tikras. Gerai nebeprisiminė, kaip ir kada 
pajuto, jog patranka sprūsta iš rankų, todėl abejojo savo teisumu. Iki 
tol manė, kad Vaimanas pirmas nustojo stumti, bet Vaimanui prisiėmus 
kaltę, išsigandęs sutriko. Kaip ir Kroftas nutarė, jog Vaimanas jį užstoja. 

— Nežinau, - tarė jis. — Regis, aš nepaleidau. 

— Tau regis! — pertraukė jį Kroftas. — Klausyk, Goldstinai, atėjęs į 
mūsų būrį, tik ir pliauški, kaip geriau daryt tą, daryt aną. O kai reikia 
mažumėlę padirbėt, amžinai suki uodegą. Įsiėdė man tavo nesąmonės 
iki gyvo kaulo. 

Goldstiną vėl liete užliejo pyktis. Nuo nevaldomo jaudulio, stipres- 
nio net už apmaudą, jam sugniaužė gerklę taip, kad neįstengė nė žo- 
džio ištarti. Akis užplūdo sielvarto ašaros, ir jis nusisuko ir vėl atsigulė. 
Dabar jis širdo ant savęs, degė iš apmaudo ir beviltiškumo. Nežinau, 
nežinau, kartojo sau. 

Tolijas jautė gailesčio atmieštą palengvėjimą. Džiaugėsi, kad ne jis 
atsakingas už prarastą patranką, tačiau liūdėjo, kad kaltinamas jo gru- 
pės narys. Dar nepamiršęs, kaip ranka rankon su kitais dviem bogino 
patranką, sau tarė: gaila Goldstino, jis geras žmogelis; jam tiesi0g ne- 
pasisekė. 

Vaimanas buvo toks išsekęs, kad neįstengė aiškiai mąstyti. Prisiė- 
męs kaltę ir patyręs, jog vis dėlto niekas jo nekaltina, pajuto palengvė- 
jimą. Būdamas per daug išsisėmęs, negalėjo nei nuosekliai mąstyti, nei 
prisiminti. Dabar jis įtikėjo, kad patranką paleido Goldstinas, ir nusira- 
mino. Aiškiai prisiminė tik skausmą, raižiusį krūtinę ir slėpsnas jiems 
stumiantis šlaitu į viršų, ir pagalvojo: jei ne jis, tai po poros sekundžių 
aš pats būčiau patranką paleidęs. Todėl Vaimanas Goldstinui juto bičiu- 
lišką užuojautą. 

Kroftas atsistojo. 

— Na, šitos patrankos niekas greit neiškels, — tarė jis. — Garantuotai 
prariogsos iki kampanijos pabaigos. 

Kroftas buvo taip įširdęs, kad nedaug trūko ir būtų smogęs Goldsti- 
nui. Nieko daugiau nesakęs, nuėjo ieškoti vorą vedusio karininko. 


Būrys įsitaisė miegoti. Netoliese džiunglėse protarpiais sproginėjo 
sviediniai, bet niekas beveik nekreipė dėmesio. Visą vakarą kareiviai 
juto mūšio tarsi artėjančios, bet taip ir nepratrūkstančios audros grėsmę, 
ir dabar tik sviedinių kruša tebūtų pakėlusi juos ant kojų. O ir raustis 
apkasams jie nebeturėjo jėgų. 

Rudis užmigo vėliau už kitus. Jau daug metų jam peršlapusiam ne- 
duodavo ramybės inkstai. Dabar juos įkyriai diegė, ir jis vartėsi ant 
šlapios Žemės, mėgindamas nustatyti, kada mažiau skauda: ar gulint 
ant drėgnos žemės aukštielninkam, ar kniūbsčiam. Ilgai gulėjo atviro- 
mis akimis, mąstydamas, jausdamas vien nuovargį ir liūdesį ir daugiau 
nieko. Prisiminė, kaip kartą atsidūrė viename Nebraskos miestelyje ir, 
negavęs jokio darbo, laukė progos prekiniu traukiniu išvažiuoti kitur. 
Tuomet jam atrodė žema elgetauti maisto, ir jis spėliojo, ar dar tebeturi 
tokio išdidumo. „Kietas buvau kadaise, - sumurmėjo sau po nosim. - Ir 
kas iš to?“ Nugara šalo, ir jis apsivertė aukštielninkas. Jam atrodė, kad 
visą gyvenimą jo miegota ant plynos šlapios žemės, ilgėtasi šilumos. 
Prisiminė vieno seno valkatos žodžius: „„Kišenėj pusė dolerio, ir žiema 
čia pat“ ir liūdesį, slėgdavusį šaltais, tamsiais spalio vakarais. Maudė 
tuščią skrandį, ir Rudis pasirausė kuprinėje. Išsitraukęs sausą davinį, 
sukramtė slėgtų vaisių plytelę, užgerdamas vandeniu iš gertuvės. Nors 
antklodė, per audrą sumirkusi, tebebuvo šlapia, ja susisupęs šiek tiek 
sušilo. Tada vėl bandė užsnūsti, bet inkstus taip gėlė, kad neiškentęs at- 
sisėdo, pasirausė ant šovininės prisegtoje pirmosios pagalbos vaistinė- 
lėje ir išsiėmė popierinį maišelį su sužeidimo atvejui skirtomis tabletė- 
mis. Nurijo pusę jų ir nugėrė pusę gertuvėje likusio vandens. Minutėlę 
svarstė, ar nenurijus visų, bet paskui pagalvojo, kad jų gali prireikti, jei 
būtų sužeistas. Nuo šios minties jis vėl apsiblausė ir niūriai įsispoksojo į 
tamsą. Po kurio laiko įžiūrėjo netoliese miegančių vyrų siluetus. Tolijas 
knarkė, Martinesas kažką tyliai ispaniškai murmėjo, o paskui suriko: 

— Aš nežudau japo! Dieve, aš nežudau japo! 

Rudis atsiduso ir vėl atsigulė. Kodėl kiti lengvai užmiega? — pagal- 
vojo jis. 

Jį vėl nusmelkė įsisenėjęs pyktis. Nusispjaut man į viską, tarė sau 
ir baugščiai sukluso išgirdęs aukštai dangumi švilpiant sviedinį. Šįkart 
švilpesys priminė medžio šakų ošimą žiemos vėjyje. Jis prisiminė, kaip 
kartą vakarėjant žingsniavo plentu. Buvo tat Pensilvanijos rytuose, an- 
gliakasių miestelių rajone, ir jis matė aplamdytais fordais namo važiuo- 
jančius angliakasius nuo suodžių ir anglių dulkių pajuodusiais veidais. 

Vaizdas visiškai kitoks, negu Montanos anglių kasyklų rajone, kur prieš 
daugelį metų buvo gyvenęs, ir kartu visiškai panašus. Jis žingsniavo 
svajodamas apie namų prieglobstį, ir kažkas jį pavėžėjo ir pastatė 1š- 
gerti triukšmingoje užkandinėje. Gražus, pagalvojo, buvo vakaras, ir 
prisiminė, kaip jautėsi tamsiame prekinio traukinio vagone išvažiuo- 
damas iš kažkokio nepažįstamo miestelio. Tokie prisiminimai buvo tik 
prošvaistės ilgoje pilkų metų virtinėje. Jis ir vėl atsiduso tarsi bandy- 
damas suvokti, ką akimirką tarėsi žinąs. Niekas negauna ko nori, tarė 
sau, ir širdį dar labiau suspaudė saldus graudulys. Apėmė snūdas, ir jis 
užsidengė rankove galvą. Palei ausį ėmė zyzti uodas, bet Rudis neju- 
dėjo, vildamasis, jog tasai nuskris. Žemėje, atrodė, knibždėte knibžda 
vabzdžiai. Jau prie ko ko, oO prie šitų padarėlių esu pripratęs, pagalvojo 
jis. Ši mintis jį kažkodėl privertė nusišypsoti. 

Pradėjo lynoti, ir Rudis užsitraukė ant veido antklodę. Iškamuotą 
kūną palaipsniui, dalį po dalies ėmė kaustyti snaudulys, ir net gerokai 
vėliau, nustojęs galvoti, sąmonės dalele Rudis tebejuto nuilsusių galū- 
nių virpulį ar mėšlungį. Artilerijos sviediniai dabar švilpė be atvangos, 
o už pusės mylios atkakliai kaleno kulkosvaidis. Pusiaumiegomis Ru- 
dis matė, kaip grįžo ir pasitiesė antklodę Kroftas. Tebelijo. Po kurio lai- 
ko jis ėmė nebegirdėti artilerijos. Tačiau net ir visiškai įmigęs sąmonės 
dalele juto, kas dedasi aplink. Nors atsibudęs nebeprisiminė, girdėjo, 
kaip pro šalį žygiavo kareivių būrys, kaip kažkokie kiti kareiviai rideno 
prieštankines patrankas į kitą bivako šoną. Į bivaką veda japų kelias, 
pro miegus tarė jis. Ruošiasi gynybai. Gali būti, kad jis karščiavo. 

Sapnuodamas išgirdo šūksnius: 

— Žvalgai! Kur žvalgai? 

Sapnas nutrūko, ir jis pusiausnūda girdėjo, kaip Kroftas pašoko ir 
riktelėjo: 

— Čia! Mes čia! 

Rudis suprato, kad po kelių minučių reikės išžygiuoti, bet dar giliau 
įsirausė po antklode. Jam gėlė visą kūną, ir jis žinojo, kad atsikėlus 
sąnariai bus sustingę. 

— Na ką, vyrai, kylam! — sušuko Kroftas. —- Keliamės, keliamės, rei- 
kia eit. 

Rudis nusiklojo veidą. Tebelijo, ir ranką nuo antklodės jis pakėlė 
šlapią. Sukišus antklodę į kuprinę, ta irgi visa permirks. 

— Khrrr... — su pasibjaurėjimu atsikrenkštė ir nusispjovė. Burną ėdė 
kartėlis. 

Šalia gulėjęs Galageris atsisėdo ir suniurzgė: 

— Eina velniop ta kariuomenė, išsimiegot neleidžia. Ar negana šią- 
nakt prisiplūkėm? 

— Mes juk didvyriai. — pasakė Rudis. 

Jis atsistojo ir ėmė lankstyti antklodę. Viena jos pusė buvo šlapia, 
kita purvina. Jis miegojo šautuvą pasikišęs po antklode, bet tas irgi su- 
šlapo. Rudis nebeprisiminė, kada vilkėjo sausais drabužiais. 

— Velniai parautų šitas džiungles! — nusikeikė. 

— Nagi, vyrai, paskubėkit, — paragino Kroftas. 

Signalinės raketos šviesoje išryškėjo šlapi neišvaizdūs krūmokšniai, 
blausiai sublizgo nuo drėgmės patamsėję kareivių drabužiai. Rudis pa- 
stebėjo, kad Galagerio veidas aplipęs purvu, o kai perbraukė sau per 
veidą, delnai paliko purvini. 

— Parodykit kelią namolio, — niūniavo jis. — Aš pavargęs, ir miegas 
marina. 

— Aš irgi, — tarė Galageris. 

Jiedu baigė krautis kuprines ir atsistojo. Raketa užgeso, ir minutę, 
kol akys apsiprato su tamsa, jie stovėjo kaip akli. 

— Kur eisim? — paklausė Tolijas. 

— Pas pirmąją kuopą. Ten laukiama antpuolio, — paaiškino Kroftas. 

— Nesiseka mūsų būriui, — atsiduso Vilsonas. - Gerai bent, kad atvar- 
gom su tom patrankom. Garbės žodis, ką dar kartą plūktis su tais velnio 
griozdais, verčiau jau pulsiu tanką plikom rankom. | 

Būrys išsirikiavo vorele ir pajudėjo. Pirmojo bataliono bivakas buvo 
mažutis, ir po pusė minutės jie priėjo spragą spygliuotos vielos užtva- 
roje ir patraukė pirmosios kuopos link. Vorą taku atsargiai vedė Marti- 
nesas, išsibudinęs, budrus. Tiesą sakant, matyti jis nieko nematė, tačiau 
žingsniavo tartum intuityviai jausdamas, kur pasukti, retai kada su- 
klupdamas ar išklysdamas iš tako. Ėjo atsiskyręs nuo būrio, atitolęs per 
trisdešimt jardų. Jei kur nors patakėje tykotų japonų pasala, jis kristų 
pirmas. Tačiau bijoti Martinesas nebijojo; baimė jį kamuodavo vienu- 
moje; kai reikėdavo vesti kareivius, vėl pasijusdavo drąsus. Šiuo metu 
jis susikaupęs klausėsi ir apgalvojo įvairius garsus. Klausėsi, ar prieky 
džiunglėse nepasigirs šnaresių, rodančių, kad patakės krūmuose tyko 
kareiviai; klausėsi jis ir erzinančio iš paskos sekančių vyrų klupinėjimo 
ir burblenimo. Jo sąmonė fiksavo ir stengėsi klasifikuoti protarpiais pa- 
sigirstančius mūšio garsus; priėjęs kiek atviresnę vietą, pakeldavo galvą 
į dangų, kad pagal Pietų Kryžių nustatytų, kur link veda tako posūkis. 

Kada tik įmanoma, stengėsi įsiminti ypatingesnius ženklus ir prijungti 
prie anksčiau pastebėtųjų. Paskui kartodavo ir kartodavo lyg eilėraštu- 
ką: „Palinkęs medis, dumblotas upelis, akmuo ant tako, šonuose tankūs 
krūmai.“ Tiesą sakant, be reikalo; takas vedė tiktai nuo pirmojo batalio- 
no iki pirmosios kuopos. Bet, per žvalgybos užduotis ilgainiui išsiugdęs 
tokį įprotį, dabar taip elgėsi instinktyviai. 

O tuo pat metu jis slapčia didžiavosi, kad būtent nuo jo priklauso 
kitų kareivių saugumas. Jei ne šis jausmas, jam vargiai būtų pakakę 
fizinės ir dvasinės stiprybės atlikti pavojingas užduotis. Per žygį su 
prieštankinėmis patrankomis jam ne kartą ir ne du norėjosi viską mesti; 
priešingai negu Kroftas, nebuvo nusiteikęs nertis iš kailio. Būtų mielu 
noru pareiškęs, kad užduotis ne jo jėgoms, ir pasitraukęs, tačiau vidinis 
balsas jį vertė daryti tai, ko bijojo ir ko nekentė. Didžiavimasis seržanto 
pareigomis buvo visų jo veiksmų ir minčių pagrindas. Niekas patamsy 
nemato taip, kaip Martinesas, tarė sau. Ištiesęs ranką kilstelėjo šaką, 
tūptelėjo ir pralindo po ja. Batai graužė kojas, sopėjo nugarą ir pečius, 
tačiau dėl to nebesuko galvos; jis veda būrį, ir tai svarbiausia. 

Iš paskos vorele sekantys kareiviai jautėsi įvairiai. Vilsonas ir To- 
lijas ėjo snūduriuodami, Rudis — budrus ir mąslus, slegiamas blogos 
nuojautos. Goldstinas — liūdnas ir nelaimingas; įtemptas sliūkinimas 
taku priešaušrio tamsoje kėlė niūrias, o galop ir graudžias mintis. Gal- 
vojo: žūsiu, o bičiulių, kurie manęs gedėtų, šalia nebus. Vaimanas taip 
ir neatgavo jėgų; buvo toks išsekęs, kad kiūtino stingulio sukaustytas, 
negalvodamas nei kur einąs, nei kas jį gali ištikti. Ridžesas buvo nuvar- 
gęs, bet kantrus; jis negalvojo, kas jo laukia artimiausiomis valandomis, 
negalvojo apie skaudančias kojas; pėdino, ir tiek, o jo mintys sruveno 
vangiai it nusekęs upelis. 

O Kroftas... Kroftas buvo įsitempęs, energingas ir nekantrus. Visą 
naktį nerimavo: kad tik vėl būriui neužduotų kokio juodo darbo. Jį jau- 
dino kiaurą naktį netilstantys mūšio garsai. Tolydžio apimdavo tokia 
pat pakili nuotaika, kaip ir po Henesio žūties. Jautėsi stiprus, nepails- 
tantis, pajėgus bet ką padaryti; buvo nusitąsęs ir išvargęs kaip ir kiti, ta- 
čiau minčių apie fizinę savijautą neprisileido. Ilgėjosi tankių tvinksnių 
galugerkly, kuriuos pajusdavo nužudęs žmogų. 

Pagal žemėlapį pirmąjį batalioną nuo pirmosios kuopos skyrė vos 
pusė mylios, tačiau takas buvo toks vingiuotas, kad 1š tikrųjų kelio su- 
sidarė visa mylia. Žvalgai kėblino pamažu, atsargiai statydami kojas. 
Kuprinės smukčiojo, šautuvai slidinėjo nuo pečių. Tako — tik vienas 

pavadinimas; buvo tat žvėrių pramintas šuntakis, vienur praplatintas, 
kitur paliktas siauras. Toks siauras, kad nesusidraskęs į šakas nepra- 
lįsi. Džiunglės šioje vietoje buvo nepraeinamos, ir prasikirsti taką bent 
trisdešimt jardų į šoną būtų prireikę visos valandos. Buvo tamsu nors 
į akį durk, dusino drėgnos lapijos kvapas. Vyrams teko žygiuoti glau- 
džia vorele. Žmogaus vos už trijų pėdų nebesimatė, tad sliūkino įsi- 
tvėrę vienas kito marškinių. Martinesas girdėjo jų šlepsenimą ir prie 
jo derino žingsnį, tačiau visi kiti klupinėjo ir griuvinėjo vieni ant kitų 
lyg patamsy žaidžiantys vaikai. Kūprino susirietę, o tokia eisena buvo 
gyva kančia. Jų viduriai streikavo; pastarosiomis valandomis jie valgė 
ir miegojo tik pripuolamai. Visi nuolat gadino orą, ir smarvė podraug 
su troškiu dusniu džiunglių tvaiku vimdė. Blogiausia buvo galiniams; 
tie žiaukčiojo ir keikėsi, keletą sekundžių sulaikydavo kvapą, purtėsi iš 
nuovargio ir šleikštulio. Galageris, einąs pačiame voros gale, kas kelios 
minutės kosėjo ir keikėsi. 

— Nustokit bezdėt, velniai rautų! — šūkavo jis, ir priekiniai minutėlę 
atkusdavo ir nusijuokdavo. 

— Blogai paskutiniam, vaikine, — sumurmėjo Vilsonas, ir keletas 
vyrų suprunkštė. 

Kai kurie beeidami ėmė snūduriuoti. Beveik visą laiką ėjo užsimer- 
kę ir keldami koją akimirką prisnūsdavo, o nuleisdami — atsibusdavo. 
Vaimanas jau daug minučių dūlino apmiręs, ničnieko nejausdamas. Jis 
ir Ridžesas visą laiką snūduriavo, o protarpiais dešimt ar penkiolika 
jardų paėjėdavo kietai įmigę. Galiausiai išklysdavo iš tako ir apglumę, 
neišlaikę pusiausvyros, griūdavo į krūmokšnius. Visi, išgąsdinti bruz- 
desio, šakų traškėjimo, neramiai suklusdavo, prisiminę, jog netoliese 
vyksta mūšis. Už pusės mylios pokšėjo šūviai. 

— Po šimts velnių... - sušnypšdavo kuris nors, — ar negalit jūs, vyrai, 
tyliau? 

Žygis truko gal kiek daugiau kaip pusvalandį, tačiau jau po pirmųjų 
kelių minučių jie prarado laiko pojūtį. Žinojo tik, kad reikia sliūkinti 
taku susirietus, slidinėjant per purvą, įsitvėrus vienas kito marškinių; 
mechaniškai dėliojo kojas, visai negalvodami kur einą. Žygio pabaiga 
daugeliui buvo staigmena. Martinesas sustojo, savo pėdomis grįžo prie 
būrio ir perspėjo laikytis tylos. 

— Jie jau dešimt minučių jus girdi, — sušnabždėjo jis. 

Vyrai nutilo ir paskutinius šimtą jardų slinko juokingai atsargūs, be 
galo įsitempę. 

Pirmosios kuopos pozicijos nebuvo atitvertos spygliuota viela, krū- 
mai neiškirsti. Takas baigėsi keturiomis atšakomis, vedančiomis į atski- 
rus postus. Tako gale būrį pasitiko kareivis ir palydėjo viena atšaka prie 
keleto krūmuose stovinčių dviviečių palapinių. 

— Aš vadovauju antrajam būriui, — pasakė jis Kroftui. — Mes paupy 
už kokio šimto jardų. Taviškiai čia dabar gali miegot ir pakaitomis eit 
sargybą. Jums įrengti du kulkosvaidžių lizdai. 

— Kokia padėtis? — sušnabždėjo Kroftas. 

— Velnias žino. Girdėjau, auštant laukiama puolimo visame fronte. 
Temstant vieną būrį teko išsiųst į trečiąją kuopą, ir ginti šitam avan- 
postui mūsų liko tik saujelė. — Patamsy girdėjosi, kaip kareivis delnu 
pasitrina smakrą. — Eime, aprodysiu kas ir kur, — tarė jis, imdamas 
Kroftą už parankės. Kroftas ištraukė ranką: nemėgo būti kieno nors 
liečiamas. 

Jie paėjėjo keletą pėdų taku, ir pirmosios kuopos seržantas sustojo 
prie apkaso. Kulkosvaidžio vamzdis buvo per pirštą iškištas pro krū- 
mokšnius. Kroftas įsistebeilijo pro tarpelį lapijoje ir blausioje mėnesie- 
noje įžiūrėjo upokšnį ir siaurus smėlėtus pakrantės ruoželius abipus jo. 

— Koks upelės gylis? — pasiteiravo Kroftas. 

— Na, keturios, gal penkios pėdos. Toksai vanduo jiems ne kliūtis. 

— O mūsų postų kitoj pusėj yra? 

— Nėr. Ir japai žino, kur mes išsidėstę. Buvo pasirodę jų patrulių. — 
Kareivis vėl pasitrynė smakrą ir atsistojo. — Einam, parodysiu, kur ki- 
tas kulkosvaidis. — Jie paėjėjo dešimt pėdų iki upelės kranto kelmuotu 
džiunglėse prakirstu taku. Garsiai sučirškė Žiogai, ir kareivis krūptelė- 
jo. — Štai ir antrasis, — tarė. — Pats kraštinis. — Jis dairydamasis išlindo 
pro krūmus ant upelės kranto. — Pasižiūrėk čia. 

Kroftas nuėjo prie jo. Dešinėje gal už penkiasdešimties jardų dūlavo 
uolėtas Vatamajaus kalnagūbrio šlaitas. Kroftas pakėlė galvą. Uolos, 
bene tūkstančio pėdų aukščio, stūksojo kone statmenai. Net ir patamsy 
atrodė grėsmingai pasvirusios. Jis įtempė akis, kol virš uolų pasivaide- 
no dangaus rėželis. Kroftą apėmė nepaaiškinamas jaudulys. 

— Nežinojau, kad mes taip arti, — tarė jis. 

— Tataigi. Tai ir gerai, ir blogai. Galim būt ramūs, kad iš anos pusės 
mūsų neužpuls, bet vis dėlto esam flange. Galingo antpuolio tikrai ne- 
atremtume. — Kareivis smuko atgal į krūmus ir giliai atsikvėpė. - Atvi- 
rai kalbant, šitas dvi naktis man čia buvo baisoka. Pasižiūrėk į upelę. 
Mėnesienoj vanduo taip šviečia, kad ilgiau įsižiūrėjus šiurpas ima. 

Kroftas tebestovėjo džiunglių pakrašty žiūrėdamas į upokšnį. Deši- 
nėje jis, padaręs vingį, tekėjo lygiagrečiai su kalnais. Japonų pozicijų 
link jis suko vos per keletą jardų nuo uolėtojo skardžio papėdės, taigi 
bus gerai matyti, kas toje pusėje dedasi. Kairėje upokšnis keletą šimtų 
jardų tekėjo tiesia it plentas vaga tarp aukštų žolėtų krantų. 

— O kur taviškiai? — paklausė Kroftas. 

Kareivis parodė iš džiunglių išsikišusį medį. 

— Mes prie pat jo. Jeigu norėsi mus rast, grįžk iki tako atsišakoji- 
mo, suk į dešinę ir žygiuok pačiu galiniu takeliu. Priėjęs arčiau šūktelk: 
„Ohajo!“ 

— Aišku, —- atsakė Kroftas. 

Jie dar keletą minučių šnektelėjo, ir kareivis susisegė šovininę. 

— Atvirai pasakysiu: naktį čia, jėzau, kaip klaiku. Aplink vienos 
džiunglės, o tu, žmogus, stirksai jų pakrašty, ginkluotas tik kulkosvai- 
dėliu... Išprotėt galima. 

Jis užsimetė ant peties šautuvą ir nudrožė takeliu. Kroftas minutė- 
lę žiūrėjo jam įkandin, tada grįžo pas žvalgus. Vyrai laukė prie trijų 
dviviečių palapinių. Jis jiems parodė, kur yra kulkosvaidžiai, trumpai 
persakė, ką girdėjęs, ir paaiškino budėjimo tvarką. 

— Dabar trys valandos. Viename poste budės keturi, kitame penki 
žmonės. Kiekvienas atbudėsim po dvi valandas. Tada penktasis pereis į 
postą, kur budėjo keturi, ir pradėsim iš naujo. 

Jis paskirstė vyrus į dvi grupes ir pats apsiėmė pirmasis budėti prie 
kraštinio kulkosvaidžio. Vilsonas pasisiūlė budėti prie antrojo. 

— Noriu atbudėjęs iki kito karto ramiai miegot, — pasakė Vilsonas. — 
Nusibodo man keltis, kai sapnuoju gražų sapną. 

Vyrai prisiverstinai šyptelėjo. 

— Ir paklausykit dar, — pridūrė Kroftas. - Jeigu užvirtų velniava, visi 
staigiai keliatės ir lekiat mums į pagalbą. Nuo palapinių iki Vilsono 
kulkosvaidžio tik keletas jardų ir ne ką toliau iki mano. Per kokias tris 
valandas, tikiuosi, atšlepsėsit. — Vienas kitas vėl šyptelėjo. — Tai tiek, — 
pasakė Kroftas ir nužingsniavo prie savo kulkosvaidžio. 

Jis atsisėdo ant apkaso krašto ir pro krūmus įsižiūrėjo į upelę. Iš visų 
pusių supamas džiunglių, nebeturėdamas ką veikti, jis pasijuto labai nu- 
vargęs ir šiek tiek prislėgtas. Kad prasiblaškytų, ėmė čiupinėti įvairius 
apkase esančius daiktus. Trys dėžės su kulkosvaidžio kaspinais ir sep- 
tynios granatos, suguldytos eilute po kulkosvaidžiu. Po kojomis — dėžė 
su signalinėmis raketomis ir raketinis pistoletas. Jį pakėlė, tyliai atidarė 
spyną, užtaisė ir uždarė. Tada pasidėjo šalimais. 

Aukštai prašvilpė ir vienas po kito ėmė kristi sviediniai. Jis truputį 
nusistebėjo, kaip arti jie krinta kitapus upelės. Sprogimai ne toliau kaip 
už kelių šimtų jardų nudrioksėjo nepaprastai garsiai; virš jo, kapodamos 
medžių lapus, praskriejo kelios šrapnelio kulkos. Jis nusilaužė žolės 
stiebelį ir, įsikišęs į burną, ėmė lėtai, susimąstęs kramtyti. Spėjo, kad 
šaudo pirmosios kuopos patrankos, ir bandė nustatyti, kuriuo iš atsi- 
šakojusių takų reikėtų pas juos eiti, jei tektų trauktis. Dabar jis buvo 
ramus ir santūrus; grėsmingos jo būrio padėties suvokimas nuslopino 
kautynių geismą, ir jis nurimo, atlyžo ir pasijuto be galo nuvargęs. 

Kairėje, gal pusšimtis jardų į priekį nuo kito būrio postų krito minos- 
vaidžio minos, ir Kroftas tyliai nusispjovė. Pernelyg arti, taigi ne šiaip 
sau pagąsdinimui; kažkas, matyt, kažką nugirdo džiunglėse kitapus 
upelės, antraip palei pat savas pozicijas iš minosvaidžių nepleškintų. 
Kroftas dar kartą pagrabinėjo po apkasą ir užčiuopė lauko telefoną. Jis 
pakėlė ragelį ir įsiklausė. Tai buvo atvira linija, matyt, jungianti pirmo- 
sios kuopos būrius. Du žmonės kalbėjosi taip tyliai, kad jis išgirdo, kas 
kalbama, tik įtempęs klausą. 

— Pavaryk penkiasdešimčia jardų toliau, tada vėl ten, kur ir pirma. 

— Tu tikras, kad ten yra japų? 

— Prisiekiu, girdėjau juos balbatuojant. 

Kroftas įsistebeilijo kitapus upelės. Pasirodė mėnulis, ir pakrantės 
abipus upelės sidabriškai sužvilgo. Džiunglės kitame krante atrodė ne- 
įžengiamos. 

Užpakaly vėl pasigirdo duslios, grėsmingos minosvaidžių salvės. 
Kroftas stebėjo, kaip sviediniai krinta į džiungles, iš pradžių tolėliau, 
o paskui vis arčiau ir arčiau upelės. Iš kitos pusės atsiliepė japonų mi- 
nosvaidis, o kairėje už kokio ketvirčio mylios Kroftas išgirdo įnirtingai, 
su pertrūkiais abiejose pusėse kalenant kulkosvaidžius. Kroftas pakėlė 
telefono ragelį ir švilptelėjo į jį. 

— Vilsonai, — sušnabždėjo. — Vilsonai! 

Niekas neatsiliepė, ir jis svarstė, ar eiti pas Vilsoną, ar ne. Mintyse 
iškeikė Vilsoną, kad tas nepastebi telefono, o paskui save, kad jo neap- 
tiko prieš instruktuodamas būrio kareivius. Tada vėl įsižiūrėjo kitapus 
upės. Nieko sau seržantas iš manęs, pagalvojo. 

Ausimis jis gaudė visus nakties garsus ir, remdamasis patirtimi, atsi- 
Jodavo nesvarbius. Nekreipė dėmesio urvelyje sukrebždėjus kokiam gy- 
vūnui, nesijaudino sučirškus žiogams. Ir štai jo ausys pagavo šiugždesį, 
kurį galėjo kelti tik žmonės, sėlinantys per apyretį džiunglių plotelį. Jis 

įsižiūrėjo kitapus upės, stengdamasis nustatyti, kur brūzgynai ne tokie 
tankūs. Tiesiai prieš jo ir Vilsono postus kitame krante matėsi kokospal- 
mių guotelis, kur buvo vietos kareiviams susirinkti; įsispoksojęs buvo 
tikras, jog guote girdi judant žmogų. Kroftas sukando dantis. Ranka 
užčiuopė kulkosvaidžio spyną ir iš lėto nusitaikė į palmių guotą. Šna- 
resys sustiprėjo; atrodė, lyg kitame upelės krante žmonės per brūzgy- 
nus sėlintų ten, kur nutaikytas jo kulkosvaidis. Kroftas nugurkė seiles. 
Rankos ir kojos dilgsėjo sakytum įelektrintos, o galva buvo tuščia ir 
stulbinamai blaivi, lyg būtų perlieta kibiru ledinio vandens. Jis apsilai- 
žė lūpas ir įsitaisė patogiau, jausdamas ir, regis, net girdėdamas, kaip 
įsitempia ir atsileidžia raumenys. 

Japų minosvaidis vėl paleido keletą šūvių, ir jis krūptelėjo. Sviedi- 
niai, šaižiai rėždami ausį, krito šalia kaimyninio būrio pozicijų. Jis tol 
spoksojo į mėnesienos apšviestą upelę, kol tamsioje sūkuriuojančioje 
srovėje ėmė vaidentis žmonių galvos. Kroftas minutėlę žiūrėjo sau į 
kelius, tada vėl pažvelgė kitapus upelės. Dirstelėjo į kairę ir į dešinę nuo 
toš vietos, kur įtarė esant japonų; iš patirties žinojo, kad patamsy įsiste- 
beilijęs į vieną tašką gali nieko neįžiūrėti. Jam pasirodė, jog tarp kokos- 
palmių kažkas juda, ir per nugarą nuvarvėjo prakaito srovelė. Kroftas 
nejaukiai pasimuistė. Jis buvo nepaprastai įsitempęs, tačiau toji įtampa 
nebuvo itin nemaloni. 

Jam parūpo, ar ir Vilsonas girdi šnaresius kitame krante, ir tuomet 
tarsi atsakas garsiai ir neabejotinai trakštelėjo kulkosvaidžio spyna. Vi- 
sas jusles įtempusiam Kroftui pasirodė, jog trakštelėjimo aidas atsimu- 
šė kitame krante, ir jį suėmė pyktis, kad Vilsonas išsidavė kur esąs. 
Šnaresys brūzgyne pagarsėjo, ir Kroftas buvo tikras, jog girdi kitoje 
upelės pusėje kažką šnabždant. Jis apčiuopomis susirado granatą ir pa- 
sidėjo sau po kojų. 

O tada išgirdo garsą, nuo kurio kūnas nuėjo pagaugais. Kažkas iš 
kitapus upelės šūktelėjo: 

— Janki, janki! 

Kroftas apmirė. Balsas, plonas, rėžiantis ausį, po šnabždesio nu- 
skambėjo kraupiai. „Japas“, — tarė sau Kroftas. Minutėlę jis neįstengė 
nė krustelėti. 

— Janki! — šaukė jam. — Janki! Mes ateinam imt tave, janki! 

Virš upelės nelyginant sunkus kilimas slūgsojo nakties tvanka. Krof- 
tui ėmė trūkti oro. 

— Mes ateinam imt tave, janki. 

Kroftui pasivaideno, jog kažkieno ranka staiga kepštelėjo nugarą, 
nušliaužė aukštyn per stuburą, per pakaušį ir griebė už plaukų. „Mes 
ateinam imt tave“, — sušnabždėjo jis, slegiamas beviltiškumo nelygi- 
nant žmogus, kuris, sapnuodamas košmarą, nori klykti, bet nepajėgia 
išspausti balso. ,„Mes a/einam imt tave, janki.“ 

Minutę jį krėtė baisus drebulys, o rankos tartum prišalo prie kulkos- 
vaidžio. Nepakenčiamai veržė galvą. 

— Mes ateinam imt tave, janki! — pasigirdo riksmas. 

— ATEIKIT IR PAIMKIT MANE, ŠUNSNUKIAI! - iš viso vieko, 
lyg mėgindamas išlaužti ąžuolines duris, sustaugė Kroftas. 

Gal dešimt sekundžių stojo mirtina tyla, tiktai mėnesienoje blizgėjo 
upelė ir be pertrūkio čirškė galybė žiogų. Paskui vėl pasigirdo tas pats 
balsas: 

— Ateinam, janki, ateinam! 

Krofias atitraukė ir vėl atleido kulkosvaidžio spyną. Širdis vis dar 
pašėliškai trankėsi. 

— Būry... BŪRY, Į UGNIES LINIJĄ! — visa gerkle suriko jis. 

Kitapus upelės priešais jį sukaleno kulkosvaidis, ir jis įtraukė galvą 
į apkasą. Patamsy kulkosvaidis piktdžiugiškai spjaudėsi baltos kaip li- 
tavimo lempos liepsnos pliūpsniais, kalenimas aidėjo šiurpiai. Kroftas 
suėmė save į nagą, nuspaudė leistuką, ir kulkosvaidis šokčiodamas ir 
trūkčiodamas vos neišsprūdo iš rankų. Į džiungles kitapus upelės pašė- 
lusiu greičiu ėmė skrieti trasuojančios kulkos. 

Kulkosvaidžio tratėjimas ir vibracija jį apramino. Jis nusitaikė ten, 
iš kur šaudė japonai, ir paleido seriją. Kulkosvaidžio rankena trankė 
delną, todėl laikė ją suėmęs abiem rankom. Užuodęs įkaitusio metalinio 
vamzdžio kvapą, atsipeikėjo. Vėl pasislėpė apkase ir ėmė laukti atsako, 
nevalingai krūpčiodamas virš galvos prašvilpiant kulkoms. 

VJUŪUU!.. VJŪUU! Kroftui į veidą pažiro kulkų išmuštos žemės 
grumsteliai. Jis to nejuto. Kaip paprastai per mūšį, buvo fiziškai nejau- 
trus. Jis krūpčiojo nuo garsų, tai susičiaupdavo, tai išsižiodavo, išplėtęs 
akis stebeilijosi, tačiau fiziškai nieko nejautė. 

Kroftas vėl iššovė, niršiai paleido 1lgą seriją ir smuko atgal į apkasą. 
Nakties tamsą pervėrė kraupus klyksmas, ir Kroftas puse burnos šypte- 
lėjo. Pataikiau, pagalvojo jis. Įsivaizdavo, kaip karštas metalas trupin- 
damas kaulus perskrodžia kūną. 

— AAAI! — vėl pasigirdo kraują stingdantis klyksmas, ir jis, trum- 
pą akimirką atitrūkęs nuo tikrovės, prisiminė garsus, kvapus ir vaizdus 
spaudžiant veršeliams įdagus. 


— BŪRY... GREIČIAU, ČIONAI! — iš visų plaučių suriko jis ir de- 
šimt sekundžių be perstojo pleškino, kad pridengtų artėjančius saviš- 
kius. Nutraukęs ugnį, išgirdo užpakaly šliaužiant vyrus ir šnibžtelėjo: — 
Žvalgai, čia jūs? 

— Aha. - Šalia jo į apkasą įvirto Galageris. — Marijute, — sumurmėjo 
jis. Kroftas pajuto, jog tas visas dreba. 

— Liaukis! — Stipriai spustelėjo jam petį. — Kiti sukilo? 

— Aha. 

Kroftas vėl įsižiūrėjo kitapus upelės. Buvo tylu, tai šen, tai ten Žirę 
ugnies pliūpsniai užgeso staiga nelyginant tekėlo kibirkštys. Dabar, bū- 
damas nebe vienas, Kroftas galės planuoti. Dabar, kai pakrantės brūz- 
gynuose tarp abiejų kulkosvaidžių išsidėstę jo kareiviai, jis vėl vadas. 

— Jie tuoj puls, - kimiai sušnabždėjo jis Galageriui į ausį. 

Galageris vėl sudrebėjo. 

— Uff. Išsimiegot nedavė, — sulemeno vos apversdamas liežuvį. 

— Klausyk, — sušnabždėjo Kroftas, - šliaužk išilgai kranto ir pasakyk 
visiems, kad nešaudytų, kol japai pradės forsuoti upę. 

— Aš negaliu, negaliu, — sušnabždėjo Galageris. 

Kroftui panižo delnus jam užtvoti. 

— Šliaužk! — sušnypštė jis. 

— Negaliu. 

Iš kitapus upelės į juos pasipylė japų kulkosvaidžio ugnis. Trasuo- 
jančios kulkos zvimbdamos, draskydamos lapus smigo į džiungles už- 
pakaly jų. Orą raižė žaibo tvyksnius primenantys raudoni brėžiai. Atro- 
dė tartum skersai upelę juos apšaudytų tūkstantis šautuvų, ir abu vyrai 
prigludo prie apkaso dugno. Šūviai skaudžiai trankė ausų būgnelius. 
Kroftui skėlė galvą. Buvo pusiau apkurtęs šaudydamas iš kulkosvai- 
džio. VJŪŪU! Ant jųdviejų vėl pažiro kulkos išmušti grumstai. Šįkart 
Kroftas pajuto juos byrant jam ant nugaros. Jis laukė tinkamo momento 
pakelti galvai ir atsišaudyti. Šūvių papliūpoms suretėjus, atsargiai iški- 
šo galvą. VJŪUU, VJŪUU! Jis vėl krito į apkasą. Japonų kulkosvaidis 
išilgine ugnimi tratino juos supančius krūmokšnius. 

Pasigirdo šaižus kauksmas, ir vyrai apsikabino rankomis galvas. 
BABAACH, BAACH, BAACH, BAACH. Aplink juos sproginėjo mi- 
nos, ir Galagerį sprogimo banga kilstelėjo, supurtė ir paleido ant žemės. 

— Viešpatie! — riktelėjo jis. Jam į sprandą taukštelėjo grumstas. 

BABAAACH, BABAAACH! 

— Jėzau, mane sužeidė, — suriko kažkas, — mane sužeidė! Man kaž- 
kuo kliuvo. 

BABAAACH! 

Galagerį tie galingi sprogimai varė iš proto. 

— Gana, aš pasiduodu! — suriko jis. — Gana!.. Aš pasiduodu! Aš pasi- 
duodu! — tą akimirką jis pats nebesuvokė, dėl ko šaukia. 

BABAAACH, BABAAACH! 

— Mane sužeidė, mane sužeidė! —- teberėkė kažkas. 

Japonai vėl ėmė pleškinti iš šautuvų. Kroftas gulėjo apkase, delnais 
atsirėmęs į žemę, įsitempęs kaip spyruoklė. 

BABAAACH! DZINNN! Zvimbdamos į lapiją susmigo šrapnelio 
kulkos. 

Kroftas čiupo raketinį pistoletą. Apšaudymas neatslūgo, tačiau per 
šūvių triukšmą jis išgirdo šūkaujant japoniškai. Nukreipė pistoleto 
vamzdį į viršų. 

— Jie eina į puolimą, — tarė Kroftas. Iššovęs signalinę raketą, šūkte- 
lėjo: - SULAIKYT JUOS! 

Džiunglėse kitapus upelės pasigirdo šaižus klyksmas. Taip klyktų 
žmogus sutraiškyta pėda. 

— AAAI, AAAI! 

Raketa sušvito japonams kaip tik leidusis į puolimą. Kroftas aki- 
mirksniu juste pajuto, kad japonų kulkosvaidis šaudo iš flango, ir puolė 
atsišaudyti — automatiškai, nesitaikydamas, tik nuleidęs vamzdį žemyn 
ir sukinėdamas į šonus. Savo kareivių šūvių negirdėjo, bet matė, kaip jų 
šautuvai lyg išmetamieji vamzdžiai spjaudo ugnies pliūpsnius. 

Jis išvydo bauginamai apmirusias skersai siaurą upelę jo link bėgan- 
čių japonų figūras. 

— AAAT! - pasigirdo vėl. 

Raketos šviesoje japonai atrodė suakmenėję it žaibo nutvieksti žmo- 
nės. Kroftas ničnieko nematė aiškiai; nebūtų pasakęs, kur baigiasi jo 
rankos ir kur prasideda kulkosvaidis; jo ausis užgulė vientisas didžiu- 
lis gausmas, iš kurio tik sekundės dalelę išskyrė pavienius klyksmus 
ir šauksmus. Nebūtų įstengęs suskaičiuoti per upę brendančių japonų; 
žinojo tik viena — jo pirštas mėšlungiškai spaudžia leistuką. Ir norėda- 
mas nebūtų jo atleidęs. Baimės tomis akimirkomis nejautė nė trupučio. 
Tik šaudė ir šaudė. 

Per upę brendančių kareivių rikiuotė ėmė irti. Vanduo juos gerokai 
pristabdė, o sutelkta žvalgų ugnis čaižė kaip vėjas atvirame lauke. Jie 
ėmė klupinėti, kliūdami už kritusiųjų kūnų. Kroftas išvydo, kaip už la- 
vono užkliuvęs kareivis išmetė į orą ranką tartum ko tverdamasis, ir 
Kroftas, kaip jam pasirodė, ilgokai šaudė, kol ta ranka nudribo. 

Jis pažvelgė į dešinę ir pamatė tris kareivius, bandančius perbristi 
upę ties posūkiu, nuo kurio ji tekėjo išilgai skardžio. Jis pasuko kulkos- 
vaidį ir ėmė pliekti į juos. Vienas kareivis krito, o kiti du neryžtingai 
stabtelėjo ir leidosi bėgti atgal į savo krantą. Kroftui nebuvo kada juos 
persekioti; jo posto link bėgo keletas išlipusių ant kranto kareivių. Jis 
perliejo juos tiesiu taikymu, ir jie sukrito per kokius penkis jardus nuo 
apkaso. 

Kroftas šaudė ir šaudė staigiai tarsi kamuolį varinėjantis futbolinin- 
kas kaitaliodamas taikinius. Vos pamatęs kareivius krintant, perkeldavo 
ugnį į kitus. Japonų rikiuotė, suirusi į paskiras grupeles, neryžtingai 
sustojo ir ėmė trauktis. 

Raketa užgeso, ir Kroftas minutėlę pasijuto it aklas. Patamsy nesi- 
girdėjo nė krepšt, ir jis ėmė karštligiškai grabinėti ieškodamas dar vie- 
nos raketos. 

— Kurgi ji? — sušnabždėjo Galageriui. 

— Kas? 

— Kas kas? Šikna. 

Kroftas užčiuopė dėžutę su raketomis ir užsitaisė pistoletą. Jis vėl 
ėmė patamsy šį tą įžiūrėti ir sudvejojo. Tačiau upelėje kažkas sujudėjo, 
ir jis iššovė raketą. Įsižiebusi ji apšvietė vandenyje keletą nejudamai su- 
stingusių japonų kareivių. Kroftas nukreipė į juos kulkosvaidį ir paleido 
seriją. Vienas iš kareivių laikėsi ant kojų neįtikėtinai ilgai. Jo veidas 
buvo be jokios išraiškos; atrodė abejingas, netikintis savo akimis net ir 
tada, kai kulkos susmigo jam į krūtinę. 

Dabar upelėje niekas nebejudėjo. Raketos apšviesti suglebę lavonai 
priminė maišus su grūdais. Vieną kareivį kniūbsčią ėmė nešti srovė. 
Kitas japonų kareivis gulėjo aukštielninkas ant kranto netoli nuo kul- 
kosvaidžio. Aplink jį tolydžio plėtėsi kraujo klanas, o iš praplėšto pilvo 
nelyginant išskrostam paukščiui virto išsipūtusios žarnos. Kroftas nie- 
ko negalvodamas paleido į jį seriją ir patenkintas stebėjo, kaip sutrūk- 
čiojo kūnas. 

Kažkoks sužeistas japonas tolydžio vaitojo. Jis rėkčiojo kas kelios 
sekundės, ir tie riksmai ryškiai mėlynoje raketos šviesoje skambėjo itin 
šiurpiai. Kroftas čiupo granatą. 

— Tas šunsnukis labai jau triukšmauja, — tarė jis. 

Tada ištraukė kaištelį ir sviedė granatą į kitą krantą. Ji minkštai šlep- 
telėjo ant vieno lavono, ir Kroftas krito į apkasą, drauge patraukdamas 
ir Galagerį. Sprogimas buvo galingas, tačiau kurtus kaip langų stiklus 

išmušanti oro banga. Po minutėlės nutilo paskutinis aidas. 

Kroftas įtempęs ausis pasiklausė garsų kitame krante. Išgirdo karei- 
vių, patylomis, atsargiai sliūkinančių atgal į džiungles, brazdesį. 

— PASVITTNKTT IUOS! - suriko jis. 

Visi žvalgai suskato šaudyti, o Kroftas minutę trumpomis papliū- 
pomis pliekė džiungles išilgai kranto. Girdėjo be pertraukos kalenant 
Vilsono kulkosvaidį. 

— Neblogai mes jiems įkrėtėm, — tarė Kroftas Galageriui. Raketa 
geso, ir Kroftas atsistojo. — Kas sužeistas? — sušuko jis. 

— Tolijas. 

— Sunkiai? — paklausė Kroftas. 

— Nieko baisaus, — sušnabždėjo Tolijas. — Į alkūnę pataikė. 

— Iki ryto pakentėsi? 

Kurį laiką buvo tylu, paskui Tolijas silpnu balsu atsiliepė: 

— Nieko, ištversiu. 

Kroftas išlipo iš apkaso. 

— Ateinu, — paskelbė jis. — Nustokit šaudyt. 

Jis nužingsniavo takeliu pas Toliją. Prie jo klūpojo Rudis su Golds- 
tinu, ir Kroftas pusbalsiu jiems tarė: 

— Perduokit visiems: iki ryto liekam apkasuose. Šiąnakt jie greičiau- 
siai nebegrįš, bet ką gali žinot. Nė vienas neužmikit. Iki aušros tik va- 
landa, nepasiusit. 

— Aš ir taip nebeužmigčiau, — sušvankštė Goldstinas. — Išsimiegot 
nedavė, — pasakė žodis žodin, ką ir Galageris. 

— Na, aš irgi nesėdėjau kaip pabučiuotas, laukdamas, kol jie ateis, — 
pasakė Krofias. Jis pasipurtė nuo paryčio vėsos ir šiek tiek susigėdo, 
supratęs, jog pirmą kartą gyvenime buvo kaip reikiant išsigandęs. — Pra- 
keikti japai, — pridūrė jis. 

Sunkiai vilkdamas kojas pasuko atgal prie savo kulkosvaidžio. Ne- 
kenčiu tų niekšų, tarė sau, virte virdamas iš baisaus pykčio. 

— Pala, paklius man dar japas į rankas, — balsiai sukuždėjo jis. 

Upele pasroviui iš lėto plaukė lavonai. 

— Jeigu teks čia užsibūt ilgėliau, — tarė Galageris, — bent jau šitie 
išperos mums nesmardins oro. 

Laiko mašina: 


Samas Kroftas 
Medžiotojas 


Liesas, vidutinio ūgio, bet tokios tiesios laikysenos, kad atrodė aukš- 
tas. Siauras trikampis veidas visiškai be jokios išraiškos. Neišraiškingi 
ir nedidelis tvirtas smakras, ir kieti prakaulūs žandai, ir tiesi, trumpa 
nosis. Akys žydros žydros, šaltos kaip ledas... Buvo sumanus, stiprus, 
mažakalbis, o svarbiausia — beveik į visus kitus karius žiūrėjo iš aukš- 
to, su panieka. Jis nekentė silpnumo ir iš esmės nieko nemėgo. Sielos 
gilumoje turėjo miglotą siekį, tačiau retai kada apie tai susimąstydavo. 


Taip, bet kodėl Kroftas toksai? 

Na, aiškinti galima įvairiai. Jis toks dėl sugedusios visuomenės įta- 
kos. Jis toks todėl, kad jį apsėdo piktoji dvasia. Todėl, kad teksasietis. 
Todėl, kad atsimetė nuo Dievo. 

Jis toksai todėl, kad jį apgavo vienintelė mylėta moteris, o gal kad 
toksai gimė ar kad jam tiesiog buvo sunku prisitaikyti prie aplinkos. 

Krofto tėvas Džesas Kroftas sakydavo: 

— Mano Samas, žinokit, piktas vaikis. Man regis, jis jau užgimė 
piktas, — o paskui Džesas Kroftas, prisiminęs pasiligojusi4ą žmoną, sil- 
pnutę, švelnią, malonią moteriškę, kartais pridurdavo: — Žinia, Samą 
motina žindė, ir sočiai, bet man regis, rūgščiu pienu, nes tik tokį jo 
skrandelis priimdavo. — Tada sukikendavo, išsišniurkšdavo į saują nosį 
ir nusivalydavo delną į melsvų darbinių kelnių sėdynę (stovėdamas ant 
nį tvartą). — Pamenu, sykį pasiėmiau Samą į medžioklę, kukurbezdalis 
dar buvo ir šautuvą vos nulaikė... Bet jau nuo pirmų dienų šaudydavo 
be gailesčio. Ir, žinokit, negalėdavo pakęst, kad jam kas trukdytų. Dar 
būdamas mažiukas dėl to baisiausiai niršdavo. Nepakęsdavo, kad kas 
prieš jį laimėtų. Mušk nemušęs — nepadės. Prilupu, būdavo, iki kraujo, 
O jis nė cypt. Stovi tik ir žiūri taip, kad, regis, voš atgal ar paleis kulką 
į kaktą. 

Medžioti Kroftas pradėjo anksti. Žiemą sustirę kratydavosi atviru ap- 
daužytu fordu dvidešimt mylių provėžuotu keliu per šaltą Teksaso dy- 
kumą, vėjui žeriant į veidus aštrias kaip švitras dulkes. Abu prieky sė- 
dintys vyrai beveik nesikalbėdavo, o tas, katras ne prie vairo, kvapu 
šildydavosi pirštus. Kai privažiuodavo mišką, saulė dar tik lįsdavo iš už 
rusvo kalnagūbrio. 

Žiūrėk, vaike, šitas takas elnių pramintas. Elnią susekt retas kas su- 
seks. Reikia sėdėt ir laukt, ir laukt tokioj vietoj, kad vėjas pūstų nuo 
elnio pusės. Laukt reikia ilgai. 

Berniūkštis sėdi miške drebėdamas nuo šalčio. Velnią aš lauksiu to 
elnio. Aš jį suseksiu. 

Jis prieš vėją drožia mišku. Tamsu, medžiai blyškiai rusvi, žemė — 
gelsvai žalias aksomas. Kur tas elnias? Spirteli iš kelio šakelę ir su- 
stingsta išgirdęs per krūmynus dundant elnią. Po velnių! Na ir greitu- 
mas to elnio. 

Dabar būsiu atsargesnis. Susiranda elnių taką, atsiklaupia ir susijau- 
dinęs atidžiai apžiūri kanopos įspaudą. Suseksiu aš šitą elnią. 

Dvi valandas sėlina mišku, atsargiai statydamas kojas, pirma dėda- 
mas kulną, tada perkeldamas kūno svorį ant pirštų. Drabužiams užsika- 
binus už nudžiūvusių dygliuotų šakelių jas tyliai vieną po kitos atkabina. 

Laukymėlėje išvysta elnią ir sustingsta. Į veidą pučia lengvas vė- 
jelis, ir jam rodosi, kad dvelkia žvėries kvapu. Velniai griebtų, koks 
didelis, sukužda. Elnias už šimto jardų lėtai atsisuka, žiūri kažkur pro 
šalį. Jis manęs nemato. 

Berniūkštis pakelia šautuvą, bet taip dreba, kad taikiklis šokčioja. 
Nuleidžia šautuvą ir keikteli save. Nebūk boba. Vėl pakelia šautuvą, 
laiko tvirtai, kreipia taikiklį, kol nusitaiko į tašką keliais coliais žemiau 
priekinės kojos raumens. Pašausiu tiesiai į širdį. 

TRRAACH! 

Iššauna ne jis, kažkas kitas, ir elnias krinta. Berniūkštis kone žliumb- 
damas lekia prie jo. Kas jį pašovė? Tai mano elnias. Užmušiu tą šuns- 
nukį, kuris jį pašovė. 

Džesas Kroftas Žiūri į jį ir juokiasi. Aš tau sakiau, vaike, sėdėt, kur 
pasodinau. 

Aš susekiau šitą elnią. 

Tu jį užvijai ant manęs. Už mylios girdėjau, kaip tu jį seki. 

Meluoji. Melagis prakeiktas. Berniūkštis puola prie tėvo, užsimoja 
smogti. 

Džesas Kroftas šveičia jam per žandą, ir berniūkštis dribteli ant že- 
mės. Bjaurybe, rikteli ir vėl šoka ant tėvo. 

Džesas juokdamasis jį sulaiko. O tu, pasirodo, karštakošis. Palūkėk 
dešimt metų, gal tada tėvoką ir priveiksi. 

Tai mano elnias. 

Kas pirmesnis, to ir elnias. 


*-— ww? 


bėjęs, būčiau šitą elnią nušovęs. 


— Taip, tamsta, — sakydavo Džesas Kroftas, — mano Samas niekam 
nenusileisdavo nė už ką. Kai buvo gal dvylikos, Harperyje jam duo- 
davo į kaulus toks kvaišas vaikis. —- Nusiėmęs skrybėlę, pasikaso žilą 
pliktelėjusį pakaušį. — Tas vaikis, būdavo, jam kaip įkrečia, taip įkrečia, 
bet rytojaus dieną Samas vėl kur buvęs, kur nebuvęs lenda muštis. Ir, 
žinokit, pagaliau vienąkart Samas tą vaikį sutvarkė kaip šiltą vilną. 

— O jau vyresnis, gal septyniolikos, pradėjo rugpjūčio mėnesio mu- 
gėj išjodinėt arklius ir pagarsėjo kaip bene geriausias apygardos jojikas. 
O vienąsyk tikrose varžybose, su teisėjais ir taip toliau, Samas pralai- 
mėjo tokiam atvykėliui iš Denisono. Pamenu, persiutęs dvi dienas su 
niekuo nesikalbėjo. 

— Jis iš geros padermės, — gyrėsi kaimynams Džesas Kroftas. - Mes 
Kroftų Teksase būta jau daugiau kaip prieš šimtą metų. Matyt, būta tarp 
jų tokių pat pasiutėlių kaip Samas. Gal kaip tik dėl to jie ir atsikėlė 
čionai. 


Elnių medžioklė, muštynės ir arklių išjodinėjimas mugėje bendrai su- 
dėjus trunka kokias dešimt dienų per metus. Turi ir kitų užsiėmimų: 
bastytis po plačias apylinkės lygumas iki pat tolumoje dunksančių kal- 
vų, ilgai sėdėti didelėje virtuvėje per pusryčius, pietus ir vakarienę su 
tėvais, broliais ir fermos ūkvedžiu. 

Klausytis barake tyliai vograujančių fermos darbininkų pašnekesių. 

Patikėk, ta mergužėlė, jeigu tik nebuvo prisišveitus, manęs nepa- 
mirš. 

O tada aš tik nužvelgiau tą juočkį ir „Ak tu, parazite“, — sakau. UŽ 
kirvuko — ir žach jam į galvą. Bet tam šunsnukiui net kraujo ne kažin 
kiek išvarvėjo. Greičiau dramblį nukirsi, nekaip juočkį. 

Iš kekšės menka nauda, man pasisotint reikia mažiausiai šešių kartų, 
o vieną kartą įkišt ir už skrybėlės — neapsimoka, tik susierzini žmogus. 

Aš stebiu tą pietinės bandos vedlį su dėme paausy, per karščius su 
juo bus vargo. 
Samuelio Krofto mokslai. 


Ir visą laiką, diena po dienos, galvijų bandos keliamos dulkės ilgomis 
karštomis popietėmis. Nuobodu, o snausti balne nepatogu. Galvoji: 0 
gal į miestą? (Smuklės, viešnamiai, krautuvės.) 

Nerimsti, Samai? 

Ima miegas. Lėti tvinksniai slėpsnose. Saulė atsimuša nuo arklio 
odos, šiltai glosto šlaunis. Aha, truputį. 

Harpery renka nacionalinės gvardijos būrį. 

Ane? 

Moterim patinka uniformuoti vyrukai, be to, gausim daug pašaudyt. 

Gal ir aš prisidėsiu prie tavęs. Pasuka arklį į kairę ir šuoliuoja grą- 
žinti atsiskyrusios karvės. 

Pirmą žmogų Kroftas nudėjo jau vilkėdamas nacionalinės gvardijos 
uniformą. Lilipute, naftos verslovėje, vyko streikas, ir keli streiklaužiai 
atsakančiai gavo į kailį. 

Iškvietė gvardiečius. (Streiką sukėlė šunsnukiai iš šiaurės, iš Niu- 
jorko. Verslovėj dirba gerų vyrų, bet jiem raudonieji susuko galvas; tie 
greit ir juočkiam subines bučiuot įtikins.) Gvardiečiai išsirikiavo prie- 
šais įmonės vartus ir stovėjo prakaituodami dusnioje vasaros kaitroje. 
Piketuotojai rėkavo ir šaipėsi iš jų. 

Ei, gręžėjai, žiū — jie atsikvietė skautus. 

Pulkim juos. Jie irgi streiklaužiai. 

Kroftas stovi gretoje sukandęs dantis. 

Jie mus puls, sako šalia stovintis kareivis. 

Gvardiečių leitenantas — galanterijos pardavėjas. Vyrai, jeigu pradės 
mėtyt akmenis, gulkit ant žemės. Jeigu labai įsismagins, pykštelkit kar- 
tą kitą jiems virš galvų. 

Kažkas sviedžia akmenį. Susibūrusieji priešais vartus niūrūs, tai vie- 
nas, tai kitas laido kareiviams riebius keiksmus. 

Nesileisiu, kad mane šunsnukiai taip dergtų, tarsteli Kroftas. 

Vienam kareiviui kliūva akmeniu, ir jie sukrinta ant žemės ir nusitai- 
Ko šautuvus į artėjančią minią. 

Eime, išlaužkim vartus. 

Gal dešimt vyrų patraukia vartų link. Jiems virš galvų lekia akmenys 
ir krinta tarp kareivių. 

Nagi, vyrai, šaukit jiems virš galvų. 

Kroftas žvelgia išilgai vamzdžio. Nusitaiko į artimiausio vyro krūti- 
nę ir junta keistą pagundą. 

Aš tik trupučiuką spustelsiu leistuką. 

TRRRAACH! Šūvis ištirpsta salvėje, tačiau tas streikininkas krinta. 

Kroftas apimtas neįprasto jaudulio. 

Leitenantas keikiasi. Po velnių, vyrai, kuris jį pašovėt? 

To neįmanoma sužinoti, leitenante, sako Kroftas. Jis žiūri, kaip trau- 
kiasi išsigandusi minia. Šunų gauja, taria sau. Jam tvaksi širdis, niežti 
sausus delnus. 


— Atsimenu Džeinę, tą mergą, kurią jis vedė. Tikra, pasakysiu, 
skersmergė buvo, — sakė Džesas Kroftas. (Išspjovęs karvelio dydžio 
skreplį, susimąstęs trina batu.) — Paskutinė pasileidėlė, buvo kaip tik 
jam į porą, kol išsiskyrė. Nepalyginsi su kitomis mano marčiomis. Aš 
jau senis, bet, patikėkit, man vos užmetus į ją akį paniždavo pautai, o 
galvoj viena mintis — kad taip su ja sugulus. — Energingai kasosi tarpu- 
kojį. —- Nereikėjo Samui jos imt. Jeigu merga duoda dar žiedų nesumai- 
nius, tokios imt neapsimoka. Šito reikalo mėgėjai vieno vyro negana. 
Saviškis nusibos, ieškos kitų. — Beda pirštu į pašnekovą. — Toks gyve- 
nimo dėsnis. 


Oi, dar, dar, NENUSTOK - UŽMUŠIU. 

Kas tavo vyras? 

Mano vyras tu. Dar, dar, dar. 

Niekas nepamylės tavęs geriau už mane. 

Niekas, niekas, oi, tu varai kaip kokia mašina. 

Ilgai trinasi pilvais. 

Geriau už mane tavęs niekas nepamylės. 

Nepamylės, katinėli, nepamylės. 

Aš varau kaip mašina. (Na... tai... laikykis! Na, tai... LAIKYKIS!) 


Kai jiedu susituokė, Kroftas tėvo fermoje išsinuomojo nedidelį namuką. 
Per metus jie pamažu vienas nuo kito atšalo — arba neturėdavo kalbos, 
arba nuolat kivirčydavosi dėl menkniekių; kivirčai užsimiršdavo, tačiau 
nuosėdos pasilikdavo. Vakarais sėdėdavo vienu du svetainėje, klausy- 
davosi radijo ir mažai šnekėdavosi. Kroftas nemokšiškai, instinktyviai 
bandydavo gerintis. 

Einam gult? 

Dar anksti, Samai. 

Anksti tai anksti. Ir jam sukildavo siutas. Anksčiau juos taip traukė 
vieną prie kito, jiems būdavo kančia sėdėti greta, kai kartu su jais bū- 
davo kitų žmonių. O dabar jie kliudė vienas kitam net miegodami,; vis 
ne vietoj kito tai ranka, tai koja. Tas pokytis, tos naktys vienoje lovoje 
abiem gadino kraują, gyvenimas drauge darėsi slogus (indų plovimas, 
vėsūs bučiniai). 

Vienas kitam liko tik draugai. 

Bet jam ne draugystės reikėjo. Tyliais vakarais skurdžioje Teksaso 
lygumose stovinčio namelio svetainėje kaupėsi ir kaupėsi nenusakomas 
pyktis. Nakties tamsoje jį ilgai kamuodavo mintys, kurių nesugebėjo 
išreikšti žodžiais. Dabar juos beveik galutinai vieną nuo kito atskyrė 
abipusė neapykanta. 

Kartais nuvažiuodavo į miestą, abu prisigerdavo, kartais abiems su- 
rusendavo kažkas panašaus į pirmykštę aistrą, bet saviapgaulė tik vilki- 
no neišvengiamą baigtį. 

Galiausiai jis ėmė važinėti į miestą vienas, prisigėręs pasigaudavo 
prostitutę, kartais įtūžęs ją be žodžių primušdavo. O Džeinė ėmė gu- 
linėti su kitais vyrais, fermos darbininkais, kartą ir su vienu jo broliu. 

— Neapsimoka vest moteriškės su tokiu apetitu, — vėliau sakė Džesas 
Kroftas. 


Kroftas sužinojo per vieną barnį. 

Ir dar štai kas, tu lakstai į miestą ir duodiesi su bobom, bet negalvok, 
kad aš tupiu namie ir daugiau nieko. Pasakyčiau aš tau, ką veikiu. 

Ir ką tu veiki? 

Nori žinot? Pirma ataušk. Ir negąsdink manęs. 

Ką tu veiki? 

Ji juokiasi. Nieko, taip sau pasakiau. 

Kroftas šeria jai per veidą, stveria už riešų ir supurto. 

KĄ TU VEIKI?! 

Šunsnuki tu. (Akys dega.) Pats žinai ką. 

Jis smogia jai taip, kad ji parkrinta. 

Kur kur, o lovoj yra už tave geresnių, suklykia ji. 

Kroftas drebėdamas pastovi, tada šauna iš kambario. (Kekšė pra- 
keikta.) Kurį laiką nejaučia nieko, paskui pyktį ir gėdą, paskui vėl nie- 
ko. Ir tuomet jį vėl užvaldo pirmykštė meilė Džeinei, pirmykštis geis- 
mas. (Varau kaip mašina.) 

— Jeigu Samas būtų sužinojęs, kas tokie lenda jai po sijonu, užmušęs 
būtų, — sakė Džesas Kroftas. — Blaškėsi taip, kad, rodės, griebs ką už 
kaklo ir pasmaugs, o paskui rovė miestan ir prisilakė kaip niekad gyve- 
nime. Ir grįžo tik po to. kai užsirašė kariuomenėn. 


Paskui ėjo per svetimas žmonas. 

Tu dėl to, kad atėjau į pasimatymą, tikriausiai mane laikai lengvai 
prieinama. 

Nepasakyčiau. Kiekvienam norisi prasiblaškyt. 

Būtent. (Gurkšteli alaus.) Aš irgi taip manau. Reikia prasiblaškyt. Tu 
manęs nelaikai lengvai prieinama, kareivi, ką? 

Po šimts, tu per daug graži, kad turėčiau tokių minčių. (Išgerk dar 
alaus.) 

O vėliau: Džekas blogai su manim elgias. Na, supranti. 

Teisingai, pupa, suprantu. Jiedu suvirsta į lovą. 

Nieko čia blogo, sako ji. 

Žinoma. (Na... tai... LAIKYKIS!) 

Visos jūs šliundros, galvoja jis. 

Jo protėviai atkakliai plūkėsi, galavosi, ganė galvijus, spaudė prie 
darbo savo moteris, kraustėsi už tūkstančio mylių. 

Jis plūkėsi, galavosi pats su savimi ir degė iš beribio pykčio. 

(Visos jūs — šliundros.) 

(Visi jūs — šunų gauja.) 

(Visi jūs elniai, o aš medžiotojas.) 

NEKENČIU VISKO APLINK SAVE. 

Mūšiai, prasidėję tą audrotą naktį, tęsėsi iki kitos dienos pavakarių. 
Žvalgų atmuštas puolimas buvo vienas iš daugelio panašių išilgai upės 
surengtų nesėkmingų, abiem pusėm nuostolingų antpuolių. Užpulta, tik 
skirtingu laiku, buvo beveik kiekviena kuopa, ir susirėmimų eiga būda- 
vo vienoda. Trisdešimties, penkiasdešimties ar šimto japonų grupė ban- 
dydavo forsuoti upelę, o amerikiečių kareivių skyrius ar būrys, įsitvir- 
tinęs apkasuose ir apsiginklavęs automatiniais šautuvais, stengdavosi 
juos atmušti. Tą naktį japonai pirmiausia puolė Kamingso kairįjį flangą 
pajūryje, o apyaušriu — dvi kuopas dešiniajame flange, kurio pačiame 
gale, priekalnėse, buvo žvalgų postas. Nepavykus nei ten, nei ten, vos 
praaušus Tojakaus pajėgos pradėjo puolimą fronto linijos centre ir vie- 
ną kuopą smarkiai apdaužė, o kitą privertė atsitraukti beveik iki antrojo 
bataliono štabo. Generolas, visą tą laiką būdamas 151-0 pulko štabe, 
nusprendęs laikytis praeitą vakarą apgalvotos taktikos, tučtuojau davė 
įsakymą ginti pozicijas fronto linijos centre. 

Per upelę prasiveržė keturi šimtai kareivių ir keturi ar penki tankai, 
tačiau dėl generolo artilerijos ugnies ir kuopų kontratakos iš pralaužos 
šonų Tojakus tęsti puolimo neberizikavo. Japonų padėtis priminė pa- 
dėtį storulio, kuris, įlūžęs į sofą, rangosi, malasi, bandydamas ištraukti 
užpakalį, ir pačiu kritiškiausiu metu Kamingsui iškilusi problema buvo 
paprasta — kaip tą užpakalį išstumti. Generolas metė į puolimą rezervus, 
sukoncentravo divizijos artilerijos ugnį į laukymę, į kurią prasiveržu- 
sieji japonai buvo priversti susitelkti, ir, metęs tankus, kurie stovėjo 
pasiruošę vos per ketvirtį mylios nuo toliausiai prasiveržusių japonų, 
pralaužą likvidavo. Tai buvo didžiausios ir sėkmingiausios kautynės 
nuo kampanijos pradžios. Vakarop japonų puolamosios pajėgos buvo 
sutriuškintos, o likusieji gyvi pasislėpė džiunglėse, kur arba buvo per 
savaitę po vieną išskainioti, arba per upelę grįžo pas saviškius. Tai buvo 
antras kartas, kai generolas sutriuškino jo pozicijas pralaužusias priešo 
pajėgas, ir jis Hirnui apie tai išdėstė visą paskaitėlę. 

— Tokią operaciją vadinu užstalės taktika — aš, damutė, leidžiu mer- 
gišiui kaimynui įkišti ranką sau po sijonu, o tada imu ir nurėžiu jam 
plaštaką. 

Kautynės galutinai baigėsi po keleto dienų. o iki tol tai šen, tai ten 
vyko abipusiai apsišaudymai, patrulių susirėmimai, tačiau generolas, 
pasikliaudamas nuojauta (Hirnas pripažino, kad ji jo neapgaudavo) ir 
nekreipdamas dėmesio į tolesnius susirėmimus, į painius ir prieštarin- 
gus patrulių pranešimus, padarė išvadą, kad sutriuškinus priešo pajėgas 
centrinėje fronto dalyje Tojakus kautynių nebetęs. Kitą dieną generolas 
sugaišo, kol atkūrė pralaužos vietoje buvusią padėtį, o rezervus nukrei- 
pė tiesti kelio. Po dviejų ar trijų dienų, patruliams gerokai pasidarbavus, 
jis be pasipriešinimo daugiau kaip per mylią pastūmėjo į priekį savo 
pajėgas, tad dabar jos atsidūrė per kelis tūkstančius jardų nuo Tojakaus 
linijos. Jis paskaičiavo, kad keliui iki fronto linijos nutiesti prireiks po- 
ros savaičių, o dar per savaitę Tojakaus linija turėtų būti pralaužta. Visą 
savaitę po kautynių generolas buvo gerai nusiteikęs, ką liudijo ir Hirnui 
noriai dėstomas asmeninis požiūris į karybą. 

— Tojakus — baigta, nebepuls, — sakė jis Hirnui. — Jeigu laikaisi gy- 
nybinės strategijos, tikėtina, kad per kontratakas neteksi penktadalio 
pajėgų ir tada beliks tik apsikasti ir laukti. Tojakus tą penktadalį jau 
iššvaistė. Japonai savo operacijas ilgai brandina, nekantriai lūkuriuoja, 
kol galiausiai, neištvėrę įtampos, pratrūksta. Stulbinantis paradoksas. 
Žaisdami tą savo žaidimą go, jie energingai manevruoja, apeina flan- 
gus, apsupa priešininko figūras, o štai kariaudami elgiasi kaip sužeisti 
žvėrys, kurie, įsiutinti pernelyg įkyrių musių, puola nerangiai blaškytis. 
Taip nieko nebus. Jeigu tu, kaip vadas, imiesi tokių atsargumo prie- 
monių, be kurių galima apsieiti, jeigu saugomi sektoriai, kurių saugoti 
nebūtina, jeigu kareiviai turi laisvalaikio daugiau negu jo reikia poil- 
siui — tu silpnini savo armijos kovinę dvasią. Kuo mažiau dubliavimo, 
kuo mažiau tuščio jėgų eikvojimo, tuo stipriau pajėgsi spausti savo 
priešininką. Ir tuo daugiau galimybių atsivers tau pačiam. 

Laikydamasis šio principo, trečią dieną po kautynių jis štabo padali- 
niams įsakė sutvarkyti suniokotą bivaką. Vėl buvo pastatytos palapinės, 
nužvyruoti takai bivako karininkų sektoriuje, o paties generolo palapi- 
nėje paklotos lentų grindys. Karininkų valgykla, ir taip visai nebloga, 
po audros praplatinta šonus sukeliant papildomais bambukų kuolais. 
Pristatyta šviežios mėsos, ir štabo kuopai skirta dalis padalyta perpus. 
Pusė skirta šimtui aštuoniasdešimt eilinių ir seržantų, o kita pusė - tris- 

dešimt aštuoniems karininkams. Generolo palapinėje pastatytas nauju- 
tėlaitis elektrinis šaldytuvas, maitinamas iš benzininio generatoriaus, 
gaminančio elektrą visam bivakui. 

Hirnas pasipiktino. Ir sutriko, eilinį kartą neperprasdamas mįslingo 
generolo poelgio. To, kad mėsa bus paskirstyta baisiausiai neteisingai, 
galėjai tikėtis iš tiekimo skyriaus viršininko Hobarto, tačiau šįsyk jis 
buvo niekuo dėtas. Hirnas kaip tik sėdėjo generolo palapinėje, kai Ho- 
Generolas patraukė pečiais ir nedviprasmiškai nurodė, kaip ją padalyti. 
Hirnui stačiai netilpo į galvą. Generolas, būdamas neginčytinai nuovo- 
kus, negalėjo nežinoti, kaip tai papiktins kareivius ir seržantus, tačiau 
to nepaisė. Pačiam pavalgyti daugiau ir skaniau jam tikrai nerūpėjo, nes 
vėliau per pietus Hirnas matė, kaip jis be apetito knaibydavo šviežią 
mėsą ir beveik visada palikdavo neišvalgytą, puspilnę lėkštę. Negalėjo 
jis taip pasielgti vien iš inercijos; generolas puikiai suvokė ką darąs. El- 
gėsi tikslingai. Hobartui išėjus, generolas, išplėtęs blankias akis, šaltai, 
abejingai įsispitrijo į Hirną, o paskui nei iš šio, nei iš to mirktelėjo. 

— Jūsų labui, Robertai. Gaudamas padoriau pavalgyti, tikiuosi, taip 
nebesikarščiuosit. 

— Ačiū už rūpestį, generole. 

Ir generolas staiga pratrūko keistu, slopiu juoku: kikenęs kikenęs už- 
sikvatojo net springdamas, o po visko atsilošė į kėdės atkaltę ir į šilkinę 
su monograma nosinę iškrenkštė skreplius. 

— Manau, laikas pastatyti palapinę, kad karininkams būtų kur vaka- 
rais pailsėti ir papramogauti, — galiausiai tarė jis. — Jūs, Robertai, dabar 
apylaisvis. Pavesiu jums tuo pasirūpinti. 

Keistas pavedimas. Tačiau po kurio laiko Hirnas jį perprato. Jis liepė 
pirmajam štabo kuopos seržantui duoti jam kareivių, tiems įsakė išva- 
lyti žemės sklypelį, išrauti šaknis ir žoles, nužvyruoti ir pastatyti didelę 
palapinę. Aplink ją buvo iškastas gilus drenažo griovys. Kad naktį iš 
vidaus visiškai neprasiskverbtų šviesa, sumanyta įėjimo angos uždangą 
sudvigubinti, o kampines užvarstytas prorėžas apdengti nurašytos pala- 
pinės atraižomis. Šitai užbaigus Hirno prižiūrimi kareiviai visą pusdienį 
kirto bambukus ir iš jų sukalė keletą rašomųjų stalų ir du lošimo sta- 
lus. Jis visą laiką komandavo kareiviams paniuręs, aiškiai jausdamas, 
kaip jie ant jo širsta, nuolat nugirsdamas jam skirtas kandžias pastabas. 
Generolas šį darbą jam užkrovė todėl, kad žinojo, kaip jis juo bodėsis, 
ir dėl to Hirnas pasiryžo su užduotimi susidoroti nepriekaištingai. Jis 

smulkmeniškai kibo prie menkiausių kliaudų ir porą kartų apibarė bū- 
riui vadovaujantį seržantą. Viskas pavyko kuo puikiausiai, tačiau neat- 
rodė, kad generolas liko labai patenkintas. 

Vėliau paaiškėjo, ko dar generolas siekė jį pamokyti. Kareivis. atsa- 
kingas už generatoriaus priežiūrą dienos metu, gavo papildomą užduo- 
tį — prižiūrėti karininkų poilsio palapinę. Jis privalėjo rytais atraitoti, o 
vakare nuvynioti ir pririšti palapinės šonus. Be to, kadangi generato- 
riaus dėl keliamo triukšmo naktį negalima buvo naudoti, turėjo pripil- 
dyti žibalu ir uždegti visus žibintus. 

Poilsio palapinę įrengus, Hirnas po kelių dienų vieną vakarą į ją už- 
sukęs pamatė, kad viduje tamsu. Joje apgraibomis slankiojo keikdamie- 
si keletas karininkų. 

— Ei, Hirnai, — šūktelėjo vienas iš jų, — gal pasirūpintum apšvieti- 
mu — ir greičiau? 

Jis nudrožė prie prižiūrėtojo palapinaitės ir šį apibarė: 

— Kas yra, Raferti, ar darbo tiek daug, kad nespėji? 

— Vaje, leitenante, dovanokit, visai užmiršau. 

— Gerai jau, gerai, dumk tiktai nespoksojęs! — kone rėkte suriko Hir- 
nas. — Ir pasiskubink. 

Ir kai Rafertis išlindo iš palapinaitės ir nukūrė į mašinų aikštelę žiba- 
lo, Hirnas jį nulydėjo pykčio kupinu žvilgsniu. Asilas, besmegenis, pa- 
galvojo ir susyk apstulbo suvokęs, jog į eilinius ir seržantus ima žiūrėti 
su panieka. Tas jausmas buvo neryškus, vos apčiuopiamas, bet buvo. 
Statydami palapinę jie jo atžvilgiu buvo nusiteikę priešiškai, kiekviena 
menkiausia proga rodė dantis. Šitaip jie elgėsi ir tada, kai dar su juo 
nedirbo, kai jo net nepažinojo; jie iškart, instinktyviai jį sutiko su nepa- 
sitikėjimu, ir tai jį siutino. 

Staiga jis suprato generolo jam duotą pamoką. Kito jo požiūris į 
žemesnio rango karius. Seniau su eiliniais ir seržantais jis elgdavosi 
griežtai todėl, kad manė, jog darbe rodyti palankumą nedera. Užduotis 
atliekantys kareiviai paprastai nekenčia to, kuris jiems vadovauja. Tiek 
to. Jis ant jų nepyko. 

O štai dabar, pasirodo, bręsta neapykanta. Generolo mintis buvo 
pakankamai aiški. Esi karininkas ir, atlikdamas karininko priedermes, 
ilgainiui nori nenori persiimsi savo luomui būdingomis nuostatomis. 
Šitaip generolas pabrėžė, kokiam luomui jis priklauso. Prisiminė, kaip 
Kamingsas blankiomis akimis šaltai, abejingai į jį spitrijosi, o paskui 
myįslingai mirktelėjo. „Jūsų labui, Robertai.“ Dabar pasidarė aiškiau. 


Nuo tada, kai tapo generolo adjutantu, jis žinojo, kad norėdamas len- 
gvai galėtų iki karui pasibaigsiant tapti majoru. Apie karjerą Hirnas pa- 
svajodavo, bet netikėjo, kad ta svajonė gali įsikūnyti. Kamingsas šitai 
įžvelgė. Kamingsas jam nedviprasmiškai parodė. kad jeigu panorės. 
jeigu turės stiprybės įveikti antipatiją ir nusistatymą prieš kitus karinin- 
kus, jis savo svajonę galės įgyvendinti. 

Įsikalk į galvą, kokiam luomui priklausai, ir elkis atitinkamai. Mark- 
sistinis moralas, išverstas į kitą pusę. 

Visa tai Hirną išmušė iš pusiausvyros. Buvo kilęs iš aristokratiškos 
Vidurio vakarų turtuolių šeimos ir, nors nutraukė su jais ryšius ir ėmė lai- 
kytis jiems nepriimtinų pažiūrų, pirmųjų aštuoniolikos gyvenimo metų 
emocinio bagažo vis dėlto neatsikratė. Nei įsiteigta kaltė, nei piktinima- 
sis neteisybėmis nebuvo visiškai nuoširdūs. Jis suvokė, jog sena žaizda 
neužgijusi, nes pats ją nuolat aitrina. Be to, dabar suvokė, kad karininkų 
valgykloje susivaidijo su Konu išsigandęs, kad dėl to, ką šneka Konas, 
jam nei šilta, nei šalta. Ir kad šitaip abejingai reaguoja pernelyg dažnai. 
Visiškas egoizmas galėjo vesti tik atgal prie tėvo išpažįstamų idėjų; kad 
to neatsitiktų, reikėjo naujo emocinio pagrindo, leidžiančio likti kairiųjų 
pažiūrų vienišiumi. Ilgą laiką manė tokį pagrindą turįs, ilgai neabejojo 
savo politiniais įsitikinimais, nes Niujorke jais neabejojo jo draugai ir 
pažįstami, tačiau kariuomenėje, izoliacijoje, veikiamas skvarbių genero- 
lo minčių, jis jautė, kaip iš po kojų sprūsta žemė. 

Jis grįžo į poilsio palapinę. Rafertis jau buvo pripylęs žibalo ir už- 
degęs Žibintus, ir, kaip kiekvieną vakarą, čia rinkosi karininkai. Abu 
lošimo stalus jau buvo apsėdę kortuotojai, o keletas karininkų sėdėjo 
prie rašomųjų stalų. 

— Ei, Hirnai, pokerio palošt nenori? — pasiūlė Mantelis, vienas iš 
nedaugelio štabe jo turimų draugų. 

— Noriu. 

Hirnas prisitraukė prie stalo kėdę. Palapinę pastačius Hirnas čia va- 
karodavo, šitaip mesdamas generolui nebylų iššūkį. Tiesą sakant, sėdėti 
neapsakomai tvankioje, prirūkytoje palapinėje jam būdavo nuobodu ir 
nemalonu, tačiau laikė tai nuolatinės savo dvikovos su generolu da- 
limi. Generolas norėjo, kad pastatydinčiau palapinę, — ką gi, aš ja ir 
naudosiuosi. Tačiau šįvakar, po apmąstymų, kuriuos sukėlė pokalbis su 
Raferčiu, mintis susidurti su generolu Hirną baugino. Jis pažinojo labai 
nedaug Žmonių, kurių prisibijojo, tačiau dabar ėmė jausti, kad generolo 
tikrai bijo. Gavęs kortų malką, jas pašė ir dalijo mechaniškai, menkai 

tesidomėdamas lošimu. Jį ėmė mušti prakaitas, ir jis nusivilko marš- 
kinius ir pasikabino ant kėdės atlošo. Taip būdavo kiekvieną vakarą. 
Vienuoliktą valandą kone visi karininkai sėdėjo nusimetę marškinius, ir 
palapinė dvokė prakaitu ir dūmais. 

— Šįvakar man eina geros kortos, — apžiojęs cigarą nusišiepė Man- 
telis. 

Tirštai pridūmyta palapinė jau dūzgė kaip bičių avilys. Kažkur toli 
džiunglėse būbtelėjo artilerijos šūvis, ir Hirnui sutvinksėjo galvoje sa- 
kytum užgavus jautrų nervą. Divizijos rūkomasis, burbtelėjo sau. 

Jam sužaidus, ir gana sėkmingai, keletą partijų, lošimą teko nutrauk- 
ti. Palapinėje pirmą kartą pasirodė generolas. 

— Ramiai! — šūktelėjo kažkuris. 

— Laisvai, ponai, — sumurmėjo generolas. Raukydamas nosį nuo ne- 
malonaus kvapo, apsidairė. — Hirnai! — pašaukė. 

— Klausau. 

— Jūs man reikalingas. — Jis nežymiai pamojo ranka, o balsas nu- 
skambėjo šaltai ir įsakmiai. Hirnui sagstantis marškinius išėjo iš pala- 
pinės. 

— Nagi, bėk pas tėtuką, — šyptelėjo Mantelis. 

Hirną suėmė pyktis. Šiaip jau faktas, kad pats generolas jo ieško, 
būtų buvęs malonus, tačiau dėl generolo tono jis pasijuto pažemintas. 
Minutėlę net pasvarstė, ar nepasilikus palapinėje. 

— Pinigus atsiimsiu vėliau, — tarė Manteliui. 

— Tik jau ne šįvakar? — įgėlė vienas iš lošikų. 

— Šeimininkas šaukia, — atsakė Hirnas. 

Jis baigė sagstytis marškinius, koja pristūmė prie stalo kėdę ir nudro- 
žė per palapinę. Viename kampe keletas karininkų tuštino butelį viskio. 

Jam besikrapštant prie dvigubos išėjimo uždangos, jie užtraukė dai- 
ną. Išėjęs iš apšviestos palapinės į vėsią tamsą, jis pasijuto aklas, toks 
aklas, kad vos neužgriuvo ant jo laukiančio generolo. 

— Atsiprašau, maniau, jūs nuėjęs, — sumurmėjo Hirnas. 

— Nieko tokio. 

Generolas neskubėdamas patraukė savo palapinės link, ir Hirnas, 
derindamasis prie jo, lėtino žingsnį. Ar generolas išgirdo mane sakant: 
„Šeimininkas šaukia“? Et, velniai jo nematę. 

— Kam jums manęs reikia, generole? 

— Pasišnekėsim apie tai palapinėj. 

— Gerai. 


158 


Padvelkė abipusiu priešiškumu. Žingsniavo tylėdami, po kojomis 
grikšint žvyrui. Patamsy prasilenkė vos su vienu kitu žmogumi; naktį 
pivake nevykdavo jokie darbai. Hirnas beveik fiziškai juto palei elipsės 
formos aptvarą apkasuose sargyboje sėdint kareivius. 

— Tyku šiąnakt, — sumurmėjo jis. 

— Taip. 

Prie generolo palapinės angos jiedu susidūrė dar kartą. Hirnas prie 
uždangos stabtelėjo, norėdamas praleisti generolą, o Kamingsas savo 
ruožtu stumtelėjo Hirną, kad tasai eitų pirmas. Abudu žengė vienu 
metu, ir Hirnas šonu stuktelėjo generolą taip, kad šis nuo masyvaus 
Hirno svorio atšlijo į šalį. 

— Atsiprašau. 

Generolas nieko neatsakė, ir Hirnas pyktelėjęs praskleidė uždangą ir 
zengė į palapinę pirmas. Kamingsas įėjo iš paskos smarkiai išbalęs, ant 
apatinės lūpos buvo Žžymu dviejų dantų įspaudai. Arba aš jį užgavau sti- 
priau nei man pasirodė, arba jis taip susinervino, kad net prikando lūpą. 
Bet kodėl? Būčiau manęs, kad Kamingsą incidentas tik pralinksmins. 

Vis dar maištingai nusiteikęs, Hirnas neatsiklausęs atsisėdo. Genero- 
las buvo kažką besakąs, bet nutylėjo. Atitraukė nuo rašomojo stalo kitą 
kėdę, atsuko į Hirną ir atsisėdęs beveik minutę šaltai žiūrėjo į jį. Tokios 
jo veido išraiškos Hirnas dar nebuvo matęs. Išplėstos pilkos akys su 
didžiuliais, stebėtinai baltais baltymais atrodė negyvos. Hirnas pamanė, 
kad palietus generolo akių obuolius šis nė nemirktelėtų. Suspaustos lū- 
pos, įtempti veido raumenys bylojo apie kažkokią keistą kančią. 

Hirnas šiek tiek apstulbęs spėliojo, kas tokio privertė generolą eiti 
jo ieškoti. Kad generolas taip nusižemintų... Dar daugiau — jokio pre- 
teksto, ant švaraus sudedamojo stalo nė užuominos apie laukiantį dar- 
bą. Hirnas įsmeigė akis į Anopopėjaus žemėlapį, prisegtą prie didžiulės 
braižybos lentos. Į okariną, kuria generolas groja savo melodijėlę. 

Eilinį kartą Hirnas nusistebėjo, kaip generolo palapinėje nejauku. Ji, 
kaip ir palapinė Motomėje, ir laivo kajutė, atrodė negyvenama. Aplin- 
ka visiškai asketiška. Lovoje, atrodė, niekieno nemiegota, stalas tuš- 
čias, trečioji kėdė tvarkingai pristumta prie vienos iš dviejų skrynelių. 
Palapinės grindys tuščios, švarios, purvo — nė dėmelės. Žibinto šviesa 
metė įstrižus šviesos ir šešėlių pluoštus tarp visų kampuotų daiktų, to- 
dėl vaizdas priminė abstraktų paveikslą. 

O Kamingsas tebespoksojo į Hirną tuo pačiu mįslingu žvilgsniu tar- 
tum matydamas pirmą kartą gyvenime. Lyg kraujo tvinksniai tolumoje 
nuaidėjo artilerijos šūviai. 


159 


— Svarstau ir svarstau, Robertai, — pagaliau ištarė generolas. 

— Klausau, generole. 

— Suprantat, aš nė velnio apie jus nežinau. — Kalbėjo nykiu, bespal- 
viu balsu. 

— Kas atsitiko? Ar vagiu jūsų viskį? 

— Gal... perkeltine prasme. 

Kokį velnią tai galėtų reikšti? 

— Kaip reikalai su poilsio palapine? — atsilošęs į kėdės atkaltę, kiek 
atsainokai paklausė generolas. 

— Puikiai. 

— Kariuomenės vadovybė vis nesugalvoja, kaip vėdinti užtemdomas 
palapines. 

— Tikrai, dvokia atsakančiai. — Vadinasi, generolas manęs pasiilgo. 
Manęs, vargšo turtuolių vaiko. — Bet negaliu skųstis. Lošdamas pokerį 
laimėjau šimtą žalių. 

— Per du vakarus? 

— Ne, per tris. 

Generolas šyptelėjo. 

— Teisingai, per tris. 

— Lyg nežinotumėt. 

Generolas užsidegė cigaretę ir lėtu mostu užgesino degtuką. 

— Patikėkit, Robertai, turiu ir kitokių rūpesčių. 

— Aš nesakiau, kad neturit. 

Generolas lėtai, sunkiai pakėlė akių vokus. 

— Per savo įžūlumą jūs kada nors stosit prieš baudžiamąjį būrį. 

Ištarė tramdydamas balsą, kad nesuriktų, ir Hirnas gerokai nustebo 
pamatęs virpant generolo pirštus. Galvoje jam šmėkštelėjo mintis, bet 
tuoj pat dingo taip, kaip virpteli prieš nulinkdamas siūlo galas, nepatai- 
kęs į adatos skylutę. 

— Atsiprašau. 

Pasirodo, ir šito nereikėjo sakyti. Generolo lūpos vėl pabalo. Ka- 
mingsas atsilošė į sudedamos kėdės atkaltę, giliai įtraukė dūmo, o tada, 
aiškiai prisivertęs, staiga tėviškai, geraširdiškai nusišypsojo Hirnui. 

— Vis dar pykstat ant manęs dėl mėsos, tiesa? — paklausė. 

Pykstat. Generolas kartą jau vartojo šį žodį. Keista. Negi ims man 
teisintis? Spėdamas, kad generolas bando taikytis, Hirnas pasijuto tru- 
putį nejaukiai, nesmagiai. Ir instinktyviai užsidarė savyje, atsitvėrė, 
lyg jausdamas būsiąs paprašytas kažko, ko nenorėtų daryti. Genero- 

Jas su juo elgėsi labai nevienodai. Kartais būdavo draugiškas kaip esti 
draugiški su savo adjutantais daugelis generolų ar vyresnieji karininkai 
su Savo pasiuntiniais. Kitais kartais tie santykiai būdavo dar šiltesni — 
kai keisdavosi nuomonėmis ir net aptarinėdavo gandus. Rūdavo ir taip, 
kad tarp jų įsivyraudavo priešiškumas. O kur šuo pakastas, buvo ne- 
aišku. 

— Pykstu turbūt, — pagaliau atsakė Hirnas. — Nelaukit, kad dėl apga- 
vystės su mėsa kareiviai jus mylėtų. 

— Jie kaltins Hobartą, Mantelį ar valgyklos seržantą. Galų gale tai 
menka bėda. Juk jums iš tikrųjų dėl to galvos neskauda, pats Žinot. 

Kad aš jam išsiduočiau? Nė velnio. 

— Jei 1r skaudėtų, jūs vis vien nesuprastumėt kodėl. 

— Turbūt suprasčiau. Manyčiau, kad esu elementariai padorus kaip 
kiekvienas normalus žmogus. 

— Cha. 

— Jūs, Robertai, nemąstot. Tiesioginė visų liberalų siekių bergždumo 
priežastis — jų pastangos mirk gyvenk laikytis įsikibus savo pažiūrų. 

Mirk gyvenk! Buvo net savotiškai malonu nušlifuotuose, nugludin- 
tuose generolo sakiniuose išgirsti Vidurio Vakarų tarmės posakį. 

— Užgaulioti lengviausia, — burbtelėjo jis. | 

— Mąstykit, drauguži, mąstykit. Jei ką nors nuodugniai apmąstytu- 
mėt, iš visų jūsų idėjų neliktų nė padujų. Jūsų manymu, laimėti šitą karą 
svarbu, tiesa? 

— Taip, bet kuo čia dėta mėsa? 

— Ką gi, klausykit toliau. Ir neabejokit tuo, ką pasakysiu, nes aš tatai 
kruopščiai išstudijavau. Kai buvau jūsų metų, gal vyrėlesnis, man neda- 
vė ramybės klausimas: kas lemia, kad valstybei sektųsi kariauti? 

— Manyčiau, sėkmė lydi tada, kai sutampa vienoki ar kitoki žmonių 
ir šalies interesai. 

Generolas papurtė galvą. 

— Tai liberalių istorikų požiūris. Nustebsite, išgirdęs, jog tai labai 
nereikšmingas veiksnys. — Lempa ėmė spragsėti, ir jis siektelėjo pare- 
guliuoti dagties; akimirką liepsna iš apačios ryškiai nutvieskė jo veidą. 
— Svarbiausi veiksniai tėra du. Valstybė kariauja tuo sėkmingiau, kuo 
didesni jos žmonių ir medžiagų resursai. Tai viena. O antra — pavieniai 
tokios kariuomenės kariai kaunasi tuo veiksmingiau, kuo blogesnės 
praeityje buvo jų gyvenimo sąlygos. 

— Ir tai visa paslaptis? 


— Vienu metu atsižvelgiau į dar vieną svarbų veiksnį. Jei žmonės 
kaunasi gindami savo šalį, jų pastangos esti šiek tiek vaisingesnės. 

— Čia mūsų požiūriai sutampa. 

— Kad jūs žinotumėt. kaip visa tai sudėtinga. Kai žmogus kariauja 
savo teritorijoje, jam kur kas lengviau dezertyruoti. Čia, Anopopėjuje, 
dėl to esu ramus. Kas tiesa, tai tiesa: gindami savo šalį žmonės kaunasi 
su didesniu entuziazmu, bet pažiūrėkim giliau. Tėvynės meilė — gražus 
jausmas, o karo pradžioje netgi sąlygoja dvasinę kariuomenės būklę. 
Tačiau kare jausmai labai nepatikimas dalykas, ir kuo ilgiau karas tę- 
siasi, tuo mažiau jie reiškia. Karui užsitęsus pora metų kariuomenės 
pajėgumą lemia tik dvi aplinkybės: materialinis pranašumas ir prastas 
gyvenimo lygis. Kodėl, kaip manot, pietiečių pulkas atstoja du rytiečių 
pulkus? 

— Aš taip nemanau. 

— Deja, taip yra. —- Generolas, mąsliai sudūręs pirštų galus, pažvelgė 
į Hirną. — Aš nerezgiu jokių teorijų. Tai tiesiog stebėjimų rezultatas. 
O išvados man, kaip generolui, nepalankios. Mūsų pragyvenimo lygis 
aukščiausias pasaulyje, tad nenuostabu, kad iš visų didžiųjų valstybių 
mūsiškiai kariai kaip individai patys nekovingiausi. Bent jau tokie at- 
eina į kariuomenę. Jie palyginti turtingi, išlepę ir dauguma nesveikai 
traktuoja amerikietiškąją demokratiją. Jie pernelyg pabrėžia savo as- 
mens teises ir visiškai neatsižvelgia į kitų Žmonių teises. Jie — valstie- 
čių priešingybė, o pasakysiu tiesiai: geriausiais kareiviais tampa būtent 
valstiečiai. 

— Taigi, reikia juos pažeminti, — tarė Hirnas. 

— Būtent. Pažeminti. Kiekvieną kartą, kai eilinis mato, kad karinin- 
kas naudojasi dar viena privilegija, tai šioks toks smūgelis jo savigarbai. 

— Nesuprantu. Mano manymu, jie tik labiau 1ma jūsų nekęsti. 

— Taip. Bet ir labiau bijo. Duokit man bet kokį žmogų, ir aš per ilga 
priversiu jį bijoti. Kiekvienas jūsų vadinamos neteisybės atvejis — tai 
priemonė dar tvirčiau eiliniam įdiegti mintį, kad jo padėtis kariuome- 
nėje žemesnė. — Jis susiglostė plaukus virš smilkinio. - Žinau Anglijoje 
vieną amerikiečių lagerį, kuris, mums įsiveržus į Europą, virs siaubinga 
vieta. Bus naudojami žiaurūs metodai, kurie galiausiai susilauks audrin- 
go pasmerkimo, tačiau jie yra būtini. Mūsų pačių užnugaryje yra viena 
rezervistų stovykla, kur buvo kėsintasi nužudyti jai vadovaujantį pulki- 
ninką. Jūs, Robertai, nesuprasit, bet pasakysiu: kariuomenė veiksminga 
tuomet, kai kiekvienas karys užima atitinkamą vietą baimės skalėje. 

Lagerių kaliniai, dezertyrai ar rezervistai tupi saugiuose užkaboriuose, 
ir disciplina ten turi būti atitinkamai griežtesnė. Kariuomenė geriausiai 
funkcionuoja tada, kai kiekvienas bijo viršesnio už save ir niekina sau 
pavaldžius. 

— O kokia vieta toje skalėje skirta man? — paklausė Hirnas. 

— Dar neskirta. Yra toks dalykas kaip dispensa. - Generolas jam šyp- 
telėjo, užsidegė naują cigaretę. Per bivaką atsklido slopus juoko pliūps- 
nis poilsio palapinėje. 

Hirnas palinko į priekį. 

— Imkim kareivį, šiuo metu einantį sargybą ir girdintį tą juoką. Man 
regis, ateis laikas, kai jis panūs kulkosvaidį apgręžti. 

— Su laiku — taip. Kareiviai ima taip elgtis, kai kariuomenė stovi ant 
pralaimėjimo slenksčio. O iki tol jie tik kaupia neapykantą, kuri savo 
ruožtu didina jų kovingumą. Jie negali jos išlieti prieš mus, tad išlieja 
kovodami su priešu. 

— Bet tai didžiulė rizika, — tarė Hirnas. — Jei mes pralaimėsim karą, 
kils revoliucija. Man regis, jūsų pačių interesais apsimokėtų paisyti ka- 
reivių poreikių ir pralaimėti karą, užtat po jo išvengti revoliucijos. 

Kamingsas nusijuokė. 

— Cituojate vieną iš savo liberaliųjų savaitraščių? Kvailys jūs, Ro- 
bertai. Karo mes nepralaimėsim, 0 jei ir pralaimėtume, manot, Hitleris 
leistų kilti revoliucijai? 

— Tada išeina, kad jūsų klasė karo ar taip, ar taip nepraloštų. 

— Jūsų klasė, jūsų klasė, — pamėgdžiojo generolas. — Marksizmu 
kvepia, tiesa? Didysis kapitalistų sąmokslas... Iš kur jūs taip gerai iš- 
manot marksizmą? 

— Studijavau šiek tiek. 

— Abejoju. Abejoju, kad rimtai studijavot. — Generolas susimąstęs 
sumaigė nuorūką. — Jūs klaidingai suprantate istoriją, jeigu šiame kare 
įžvelgiate didžią revoliuciją. Ne revoliucija bus, o valdžios koncentra- 
cija. 

Hirnas patraukė pečiais. 

— Aš prastai išmanau istoriją. Nesu mąstytojas. Aš tik manau, kad 
neprotinga nuteikti žmones prieš save. 

— Kartoju, tai, kad jie tavęs bijo, neturi reikšmės. Gerai pagalvokit, 
Robertai: kad ir kiek pasauly būta neapykantos, revoliucijų buvo stebė- 
tinai nedaug. - Jis nagu iš lengvo perbraukė sau per smakrą, susikaupęs 
lyg klausydamasis, kaip nagas dreskia barzdaplaukius. — Net ir rusų 

revoliuciją galima traktuoti kaip pažangią visuomenės santalką. Mūsų 
amžiuje politinės kontrolės mechanizmams reikalinga konsolidacija, 
dėl to reikia laikyti daugumą žmonių baimėje, nes būtinybe paklusti 
šiaip jau niekas nesižavi. 

Hirnas vėl patraukė pečiais. Diskusija pakrypo įprastine vaga. Nea- 
pibrėžti, ne iki galo išvystyti kriterijai, kuriais jis bandė remtis, jam at- 
rodė reikšmingi, tačiau mąstantiems taip kaip generolas jo idėjos turėjo 
atrodyti tik sentimentai, paiki sentimentai, kaip Kamingsas jau ne kartą 
jam buvo sakęs. Vis dėlto jis ryžosi dar pasiginčyti. 

— Yra ir kitų veiksnių, — pusbalsiu tarė jis. — Juk nepaneigsite vai- 
dmens, kurį vaidina nuolat besirandančios ir atgimstančios didžios eti- 
nės idėjos. 

Generolas šyptelėjo. 

— Robertai, politika ryšio su istorija turi ne daugiau kaip moralės 
principai su individo poreikiais. 

Sentencijų sentencijos. Jis pajuto kažkokį pasidygėjimą. 

— Generole, kol jūs karui pasibaigus įgyvendinsite naują didžią, anot 
jūsų, santalką, amerikiečiai penktajame dešimtmetyje išgyvens tokį pat 
nerimą, kokį ketvirtajame dešimtmetyje išgyveno europiečiai, supras- 
dami, jog būsimas karas juos pribaigs. 

— Galbūt. Dvidešimtajame amžiuje nerimas yra natūrali Žmogaus 
būsena. 

— Eeech. 

Hirnas užsidegė cigaretę. Nustebo, pamatęs, kad jo rankos virpa. Šią 
akimirką jis permatė generolą kiaurai. Kamingsas tyčia užvedė šitą gin- 
čą, kad atgautų orumą, vienintelį viršenybės bruožą, kurio jam kažko- 
dėl trūko tada, kai jiedu įėjo į palapinę. 

— Jūs per daug užsispyręs, kad pasiduotumėt, Robertai. — Generolas 
atsistojo ir žengė prie savo skrynelės. — Tiesą sakant, pasikviečiau jus 
ne pasiginčyti. Norėjau su jumis sužaisti šachmatais. 

— Ką gi. — Hirnas nustebo ir šiek tiek sunerimo. — Bet aš jums per 
silpnas priešininkas. 

— Matysim. 

Generolas pastatė sudedamą staliuką 1r ėmė lentoje dėlioti figūras. 
Hirnas porą kartų buvo jam užsiminęs apie šachmatus, ir generolas mi- 
glotai žadėjo pažaisti, bet Hirnas to nepriėmė už gryną pinigą. 

— Tikrai norit žaisti? — paklausė jis. 

— Žinoma. 

Generolas šyptelėjo. 

— O ką, nelegalu? — Jis baigė dėlioti figūras, vienoje saujoje sugniaužė 
raudoną. kitoje baltą pėstininką ir atkišo Hirnui rinktis. — I abai mėgstu 
šitą komplektą, — linksmai pasakė generolas. — Rankų darbo, dramblio 
kaulo, ne toks jau brangus kaip atrodo, bet neabejotinai meistro darbas. 

Hirnas nutylėjo. Jam teko raudonasis pėstininkas, ir, grąžinęs pėsti- 
ninkus į vietas, generolas padarė pirmąjį ėjimą. Hirnas atsakė standar- 
tiniu ėjimu ir, plačiais delnais patogiai parėmęs galvą, bandė sutelkti 
dėmesį į lentą. Bet pasijuto sudirgęs. Sudirgęs ir sunerimęs; buvo suer- 
zintas pokalbio, o nerimavo dėl to, kad žaidžia šachmatais su generolu. 
Jis apnuogino juodu siejantį ryšį. Jame slypėjo kažkas nederamo, ir Hir- 
nas pradėjo Žaisti, jausdamas, kad laimėti jam būtų tolygu užsitraukti 
bėdos. 

Pirmuosius kelis ėjimus jis padarė gana nerūpestingai. Tiesą sa- 
kant, visai negalvodamas, tik klausydamasis duslaus artilerijos dun- 
desio, vienodo žibinto dagties spragsėjimo. Kartais ausis pagaudavo 
liūdesingą bivako medžių ošimą. Atsitokėjęs pasijuto stebįs giliai su- 
sikaupusio generolo veidą. Jo išraiška buvo tokia pat kaip pajūryje 
išsilaipinimo dieną ar tą naktį, kai jie važiavo džipu, - bylojanti galią 
ir valdingumą. 

Tik po šešių ėjimų Hirnas susizgribo, kad jam gresia pavojus. Nusi- 
žengdamas žaidimo principui, jis, dar neišvystęs figūrų, dukart neapgal- 
votai, be tikslo paėjo tuo pačiu žirgu. Jo padėtis dar nebuvo beviltiška, 
žirgas stovėjo tiktai ketvirtoje horizontalėje, ir galima buvo nesunkiai 
atlaisvinti vietų jam atitraukti, tačiau generolas pradėjo keistą puolimą. 
Hirnas kaip reikiant įsigilino į padėtį lentoje. Dabar generolas, baigęs 
vystyti figūras, galėtų laimėti pasinaudodamas šiokiu tokiu poziciniu 
pranašumu. Tačiau partija užsitęstų, ir laimėti ją būtų, be abejo, nelen- 
gva. Vietoj to generolas ėjo į puolimą pėstininkais, ir jam nepavykus 
Kamingso padėtis taptų labai kebli, nes ir figūros liktų neišvystytos, ir 
karalius pėstininkų nebesaugomas. 

Hirnas ėmė apmąstinėti kiekvieną ėjimą, ir netrukus paniro į svai- 
gias žaidimo gelmes, vienu metu ir turėdamas galvoje visą figūrų iš- 
sidėstymą lentoje, ir apgalvodamas daugybę galimų generolo atsakų į 
kiekvieną jo ėjimą bei atitinkamai komplikuotus naujus savo ėjimus. 
Paskui atsisakė tokios taktikos ir paprasčiausiai ėmė nagrinėti, kas pa- 
Ssikeistų paėjus ta ar kita figūra. 

Tačiau tai negelbėjo. Bauginančiai meistriškas generolo pėstininkų 
puolimas nedavė atsikvėpti, grasindamas ir galiausiai sukaustydamas 
Hirno figūras. Hirnas universitete priklausė šachmatininkų komandai ir 
tam tikrais gyvenimo tarpsniais aistringai domėjosi šiuo žaidimu. Pats 
būdamas ganėtinai geras šachmatininkas, matė, kaip puikiai žaidžia 
generolas, ir iš žaidėjo stiliaus galėdavo šį tą pasakyti apie Žmogaus 
charakterį. Generolas žaidė nuostabiai nuovokiai ir šaltai, apgalvotai 
išnaudojo menkutį pradžioje įgytą pranašumą. Po dvidešimt penktojo 
ėjimo, mainais už du pėstininkus praradęs žirgą ir pėstininką, Hirnas 
pasidavė ir išvargintas atsilošė kėdėje. Žaidimas jį įtraukė, sužadino su- 
sidomėjimą, ir jis paniuręs geidė sužaisti dar. 

— Neblogai žaidžiat, — pasakė generolas. 

— Vidutiniškai, — burbtelėjo Hirnas. Dabar, žaidimui pasibaigus, jis 
vėl aiškiai girdėjo garsus džiunglėse. 

Generolas dėjo figūras atgal į dėžutę, guldė į žaliu pliušu išklotas 
įdubas, pirštais kiekvieną tarytum paglamonėdamas. 

— Mano mėgstamiausias žaidimas, Robertai. Jei turiu kokią aistrą, 
tai šachmatams. 

Ko generolui iš manęs reikia? Hirnas staiga pasijuto iškvaršintas; 
generolas, nors jo išpuoselėtas veidas buvo abejingas, ir pokalbiu, ir 
žaidimu, regis, atkakliai siekė kažkokio tikslo. Hirną apėmė keista, dar 
slogesnė nuotaika. Atrodė, kad ir oras palapinėje pasidarė troškesnis. 

— Šachmatai, — pareiškė Kamingsas, - neišsemiamas žaidimas. Tikra 
gyvenimo kvintescencija. 

Hirnas dar labiau paniuro. 

— Aš taip nemanau, — šiek tiek dygėdamasis aiškaus, aštraus savo 
balso, atsakė jis. — Šachmatai iš pradžių domino, o paskui tiesiog pabo- 
do būtent dėl to, kad jie niekuo nė iš tolo neprimena gyvenimo. 

— O kokia, jūsų nuomone, karo esmė? 

Vėl prasideda. Šįkart Hirnas norėjo išvengti ginčo. Išvargintas ge- 
nerolo gudragalviavimo, ryžosi priešintis. Akimirką panūdo generolui 
smogti, matyti, kaip staiga išsiplaiksto jo žili plaukai, iš burnos pliūpteli 
kraujas. Noras buvo stiprus, bet trumpalaikis. Jam praėjus, vėl pasijuto 
iškvaršintas ir tiek. 

— Nežinau, bet karas tikrai ne šachmatų žaidimas. Galėčiau sutikti 
dėl karo veiksmų jūroje, kur manevruojama atvirame lygiame paviršiu- 
je su skirtingos galios pabūklais, kur viską lemia pajėgumas, erdvė ir 
laikas, bet apskritai karas — tai kruvinas futbolas. Prasideda kaip žaidi- 
mas, bet toliau niekad nesiklosto kaip planuota. 

— Kare viskas sudėtingiau, bet iš esmės yra tas pat. 

Hirnas, ūmai suirzęs, pliaukštelėjo sau per šlaunį. 

— Dievaži, knyginė išmintis — dar ne viskas. Imkim kad ir kareivių 
būrį ar kuopą, — po galais, ar jūs Žinot, ką jie galvoja? Kartais stebiuosi, 
kaip jūs nebijot atsakomybės, juos siųsdamas atlikti kokios nors užduo- 
ties. Ar tai jūsų nevaro iš proto? 

— Jūs eilinį kartą šaunat pro šalį, Robertai. Kariuomenėje mintis apie 
paskirus individus tik trukdytų darbą. Be abejo, žmonės bet kokiame 
kariuomenės padalinyje nevienodi, tačiau susumavus tie skirtumai sa- 
vaime pasinaikina, ir vertini padalinį kaipo tokį. Tokia ir tokia kuopa 
yra gera ar prasta, tinkama ar netinkama tokiai ir tokiai užduočiai atlik- 
ti. Aš mąstau apibendrindamas, subendravardiklindamas. 

— Jūs iš savo aukštybių nė velnio nematot. Neį;manoma priimti tinka- 
mo sprendimo neatsižvelgiant į moralinį veiksnį. 

— Ar šiaip, ar taip sprendimus tenka priimti, o jie arba pasiteisina, 
arba ne. 

Atrodė nepadoru šitaip šnekučiuotis tuo metu, kai fronte koks nors 
kareivis galbūt glūdi apkasėlyje stingdamas iš siaubo. Hirnas prabilo 
aštriu balsu, lyg tas siaubas būtų kažkokiu būdu persidavęs ir jam: 

— Kokiu pagrindu jūs juos priimat? Jūsų kareiviai jau pusantrų metų, 
kai išvykę iš Amerikos. Ar įmanoma apskaičiuoti, kas geriau: ar kad 
tiek ir tiek žūtų, tačiau likusieji greičiau grįžtų namo, ar kad visi liktų 
čia ir degraduotų, 0 jų Žmonos juos apgaudinėtų su kitais vyrais? Kaip 
jūs tai apskaičiuojat? 

— Atsakau: aš dėl to nesuku galvos. — Generolas vėl nagu pasikrapštė 
smakrą. Padelsęs pridūrė: — Kas yra, Hirnai? Aš nežinojau, kad esat 
vedęs. 

— Nesu. 

— Amerikoj palikot merginą ir gavot laišką, kad nutraukia ryšius su 
Jumis? 

— Nepalikau aš jokių ryšių. 

— Tai ko jūs jaudinatės, kad moterys „apgaudinėja“? Jos tokios pri- 
gimties. 
damasis savo įžūlumu. 

— Kodėl, generole, taip sakot? Žinot iš asmeninės patirties? 

Vos ištaręs prisiminė, jog generolas vedęs. Matyt, generolui šis fak- 
tas nebuvo kažkas svarbaus, nes niekad apie tai neužsiminė; Hirnas su- 
Žinojo iš kažkurio karininko. Tačiau iškart pasigailėjo taip išsitaręs. 


— Gal ir taip, gal ir iš asmeninės patirties, — atsakė generolas. Balso 
tonas staiga pasikeitė. — Norėčiau, Robertai, kad nepamirštumėt, jog 
savo familiarumu bandote mano kantrybę. Šį kartą, manau, peržengėte 
ribą. 

— Atsiprašau. 

— Patylėtumėt verčiau. 

Hirnas tylėdamas stebėjo susvetimėjusį generolo veidą. Primerktos 
akys įsmeigtos į tašką per sprindį nuo veido. Apatinės lūpos kampuose 
dvi baltos dėmelės. 

— Dalykas tas, Robertai, kad mano žmona - kalė. 

— Šit kaip... 

— Ji darė visa, ką galėjo, kad mane pažemintų. 

Hirnas apstulbo, paskui pajuto šleikštulį. Kamingso balse, kaip ir 
pirma, skambėjo savigaila. Žmonės šiaip jau tokių dalykų kitiems ne- 
sipasakoja, bent jau tokiu tonu. Matyt, jame sugyvena dvi asmenybės. 

— Ką gi, labai apgailestauju, generole, —- galiausiai sumurmėjo jis. 

Žibintas geso, blikčiojo, mėtydamas palapinėje ilgus paįstrižus spin- 
dulius. 

— Apgailestaujat, Robertai, tikrai? Ar apskritai jūs dėl ko nors jaudi- 
natės? — Šį kartą generolo balsas nuskambėjo bejėgiškai. Vis dėlto jis 
ištiesė ranką ir pataisė dagtį. — Iš tikrųjų jūs, žinokit, bejausmis, — tarė 
generolas. 

— Galbūt. 

— Jums kitų Žmonių jausmai buvę nebuvę, juk taip? 

Ar jis turi omeny (tokius jausmus? Hirnas pažvelgė jam į akis, jos 
blizgėjo, žvilgsnis buvo kone maldaujamas. Hirnui toptelėjo, kad jeigu 
jis 1r toliau sėdės kaip sėdėjęs, generolas pamažu išties ranką ir galbūt 
uždės jam ant kelio. 

Ne, tai nesąmonė. 

Vis dėlto Hirnas staiga kaip įgeltas pašoko ir, žengęs keletą žingsnių 
į kitą palapinės galą, minutėlę spoksojo į generolo lovą. 

Jo lova. Ne, greičiau maut iš čia, kol generolas šito nesuprato savaip. 
Jis staigiai apsisuko ir pažvelgė į generolą, kuris tebesėdėjo nelyginant 
didžiulis suakmenėjęs paukštis, laukiantis... laukiantis nežinia ko. 

— Nesuprantu, ką jūs tuo norit pasakyt, generole. — Laimė, jo balsas 
nevirptelėjo. 

— Nesvarbu. — Generolas pažvelgė į savo rankas. — Dėl Dievo meilės, 
Robertai, jei norite nusišlapinti, eikit laukan čia netrypinėjęs. 

— Gerai, generole. 

— Mūsų ginčas dar nebaigtas. 

Tai jau geriau. 

— Ir ką jūs man norit įrodyti - kad esat Ponas Dievas? 

— Žinot ką, Robertai, jeigu Dievas yra, tai jis elgiasi lygiai taip pat 
kaip aš. 

— Irgi bendravardiklina? 

— Būtent. 

Dabar būtų galima kalbėtis, kalbėtis, kalbėtis. Tačiau kurį laiką abu 
tylėjo. Suvokę, jog vienas kito visiškai nemėgsta, minutę pasijuto ne- 
jaukiai, nesmagiai. 

Jiedu pratęsė pokalbį, truputį pasiginčijo, šnektelėjo apie kampaniją. 
Mandagiai atsėdėjęs keliolika minučių, Hirnas atsisveikino ir grįžo į 
savo palapinę. Tačiau patamsy klausydamasis smarkaus, traškaus ko- 
kospalmių lapų šnarėjimo Hirnas niekaip negalėjo užmigti. Aplink — 
per mylių mylias nusidriekusios džiunglės, aukštai — beribė Pietų pus- 
rutulio dangaus erdvė su nepažįstamais Žžvaigždynais. 

Šįvakar kažkas atsitiko, bet ar tik jis neperdeda, neskaldo iš adatos 
vežimo? Jis suabejojo dėl to, ką girdėjo. Atrodė, lyg viskas būtų prisi- 
sapnavę. Jis nepajuto, kaip tyliai prajuko. 

Žemas motyvas. 

Gerai bet ką patyrinėjęs, visada prisikasi prie bjaurasties. Tačiau ir 
Jjuokdamasis Hirnas įsivaizdavo save, savo stambų kūną, iš juoko besi- 
raičiojantį ant lovos, matė savo juodų plaukų kupetą, šio keisto neval- 
domo juoko iškreiptą veidą. 

Kartą moteris, kurį laiką buvusi jo meilužė, rytą padavė jam veidrodį 

Įsikvatojo kone isteriškai, net rankos kojos drebėjo. Viešpatie, na ir 
reikalai. 

Tačiau rytą Hirnas nebebuvo tikras, kad apskritai kas nors atsitiko. 


Choras: 


Moterys 


Antrasis būrys kasa griovį naujai išvietei. Ankstyva popietė, ir saulės 
spinduliai skrodžia progumą tarp kokosinių palmių, skaisčiai atsispindi 
nuo nelygios žolėtos dirvos. Griovyje neskubėdami darbuojasi Mineta 
ir Pšekas. Jie nusivilkę marškinius, kelnių juosmenys sumirkę prakaitu. 
Kas keliolika sekundžių iš griovio švysteli kastuvas žemių ir šleptelėjęs 
pažyra ant žemių krūvos šalia išvietės. 


MINETA (atsidusdamas). Sekasi tam makaronui Tolijui. (Įsispiria į 
kastuvą.) Manai, čia mums geriau? Ten jis gaus kulką ir keliauja namo. 
(Prunkšteli.) Nesulenks per alkūnę rankos, na ir kas. 

PŠEKAS. Dulkiniesi taigi ne su alkūne. 

BRAUNAS (sėdi ant kelmo pagriovy). Štai ką jums, vaikinai, pa- 
sakysiu. O ką Tolijas ras grįžęs namo — pačią, besismaginančią su kie- 
kvienu kelnėtu. Visos bobos nepatikimos. 

STANLIS (drybso šalia Brauno). Nežinau, saviške aš pasitikiu. 
Boba bobai nelygu. 

BRAUNAS (su kartėliu). Visos jos vienodos. 

MINETA: Aš irgi savo mergyte pasitikiu. 

PŠEKAS: O aš tom kalėm nepasitikiu nė per nago juodymą. 

BRAUNAS: (energingai rakinėdamas savo trumpą riestą nosį) Aš 
irgi. (Kreipiasi į Minetą, nustojusį kasti.) Sakai, pasitiki savo mergyte? 

MINETA. Žinoma. Ji nerizikuotų manęs netekt. 

BRAUNAS. Tu, manai, ją dulkini geriau negu kas kitas? 

MINETA. Geriau niekam nepavyktų. 

BRAUNAS. Vaikas tu, štai ką aš tau pasakysiu. Tu nežinai, ką reiš- 
kia gerai dulkintis... Sakyk, Mineta, ar dulkinais kada nusiavęs batus? 
(Stanlis su Pšeku plyšta juokais.) 

MINETA. Cha cha. 

BRAUNAS. Štai ką aš tau pasakysiu, Mineta. Pasikrapštyk pakauši. 
Ar tu manai esąs kuo nors ypatingas? 

MINETA. Ne man spręst. 

BRAUNAS. Tada aš tau pasakysiu: neypatingas. Tu eilinis vyriokas. 
Ničniekuo visi mes neypatingi, nei Pšekas, nei tu, nei Stanlis, nei aš. 
Karcivėliai mes ir tick. (Braunas linksminasi.) Na ką, kol mes namie 
kasnakt maunam jas ant iešmo, visos jos kaip šilta vilna. Stengiasi įtikt 
iš paskutiniųjų. Bet vos iškėlei koją iš namų, jos pradeda galvot. 

MINETA. Taip, Rozė galvoja apie mane. 

BRAUNAS. Faktas, galvoja. Pradeda galvot, kaip gera buvo nuolat 
turėt tave pašonėj. Klausyk, ji panytė jauna ir, jeigu tokia graži kaip 
mano pati, jai rūpi pasismagint. Aplink daug vyrukų, atleistų nuo tarny- 
bos, kariuomenės rėmėjų komandosų, ir daug nereikia, kad kuris nors 
ją prikalbintų ateit į pasimatymą. O paskui eina su vyruku į šokius, abu 
trinasi paslėpsniais... 

MINETA. Rozė man rašė, kad nevaikšto į jokius šokius. (Pšekas su 
Braunu juokiasi.) 

PŠEKAS. Tiki jis kalėmis. 

MINETA. Na, aš daug kartų ją tikrinau ir niekad nesugavau meluo- 
jant. 

BRAUNAS. Tai tik rodo, kad ji už tave gudresnė. (Stanlis nesmagiai 
nusijuokia.) Jos, klausyk, niekuo nesiskiria nuo tavęs ar manęs, ypač 
tos, kurios jau ragavusios vyro koto. Joms kruštis patinka taip pat kaip 
ir vyrams, O rasti su kuo joms šimtą kartų lengviau. 

PŠEKAS (falcetu.) Ir kodėl manęs mergos nemėgsta?.. Juk mane 
taip lengva sugundyt. (Visi juokiasi.) 

BRAUNAS. Kaip manai, ką tavo panytė dabar veikia? Aš tau pasa- 
kysiu, ką. Dabar Amerikoj šešta ryto. Ji guli atsibudusi lovoj su vyruku, 
kuris ją pamalonina lygiai kaip ir tu, ir ji jam čiulba tą pat, ką ir tau. 
Sakau tau, Mineta, nė viena boba negalima pasitikėt. Visos jos vyrus 
apgaudinėja. 

PŠEKAS. Doros bobos su žiburiu nerasi. 

MINETA (neryžtingai). Vis tiek aš nesijaudinu. 

STANLIS. Man kitaip. Turiu vaiką. 

BRAUNAS. Bobos su vaikais pačios nepatikimiausios. Namie už- 
sisėdėjusios jos alpsta kaip nori pasismagint. Visos bobos bato aulo ne- 
vertos. 

STANLIS (žiūri į laikrodį). Mūs eilė kast. (Šoka į griovį ir čiumpa 
kastuvą.) Vyručiai, na jūs ir tinginiai. Ko, velniai rautų, neiškasėt, kiek 
priklauso? (Minutę įnirtingai kasa, tada stabteli. Visas išpiltas prakaito.) 

PŠEKAS (šypsodamasis). O man ramu: bobos neturiu — niekas ne- 
apgaudinėja. 
MINETA. Eik tu šikt. Radai kuo girtis. 


-J 


Po tos nakties, kai japonai nesėkmingai forsavo upę, pirmasis būrys dar 
tris dienas praleido savo pozicijoje. Ketvirtą dieną pirmasis batalionas 
pasistūmėjo pusę mylios į priekį, ir žvalgai kartu su pirmąja kuopa per- 
sikėlė į naują poziciją. Jie įsikūrė ant kalvos keteros, nuo kurios buvo 
matyti nedidelis aukšta žole užžėlęs slėnelis; kitas tris dienas jie kasė 
apkasus, tiesė spygliuotos vielos užtvaras, patruliavo. Fronte buvo ramu. 
Žvalgai gyveno be nuotykių, beveik nesutikdami kitų karių, išskyrus pir- 
mosios kuopos būrį, užėmusį poziciją už keleto šimtų jardų ant gretimos 
kalvos. Dešinėje, visai netoli, kaip ir pirma stūksojo uolėti Vatamajaus 
kalnagūbrio skardžiai, pavakary primenantys iškilusią, tuoj tuoj sudu- 
šiančią mūšos bangą. 

Žvalgai leido dienas sėdėdami saulėkaitoje ant kalvos viršūnės. 
Veikti neturėjo ko — tik valgė, miegojo, rašė laiškus ir budėjo apka- 
suose. Rytai būdavo malonūs, gaivūs, tačiau dieną vyrai jau būdavo 
paniurę ir apsnūdę, o naktį miegodavo prastai, nes žemai, slėnyje, žolė 
banguodavo nuo vėjo, ir atrodydavo, jog kalvos link atžygiuoja karei- 
vių kolona. Kiekvieną naktį mažiausiai kartą ar du sargybinis žadinda- 
vo visą būrį, ir jie kone visą valandą lindėdavo apkasuose, tyrinėdami 
sidabrinės apgaulingos mėnesienos apšviestą žemai plytintį lauką. 

Kartais tolumoje pasigirsdavo šautuvų pyškėjimas, primenantis ru- 
denį kūrenamo sausų šakų laužo traškesį, 1r neretai šnypšdamas ir dūgz- 
damas virš galvų lanku praskriedavo vienas kitas sviedinys ir sprogda- 
vo džiunglėse jų užnugaryje. Kulkosvaidžių kalenimas naktį aidėdavo 
dusliai, tarsi gedulingas, nelaimę pranašaujantis ritualinių būgnų dun- 
desys. Dažnai girdėdavosi granatų ar minų sprogimai bei įkyrus aštrus 
automatų tratėjimas, tačiau šie garsai buvo tokie tolimi ir silpni, kad 
netrukus kareiviai nebekreipė į juos dėmesio. Ir tik dešinėje stūksančių 
nebylių Vatamajaus kalnagūbrio uolų siena kėlė nenusakomą baimę, 
dėl to tą savaitę žvalgai praleido nerimastingai įsitempę. 

Kiekvieną dieną trys būrio kareiviai klumpindavo į gretimą kalvą, ant 
kurios buvo įsikūręs pirmosios kuopos būrys, ir grįždavo nešini dėže su 
dešimčia maisto davinių ir dviem penkių galonų kanistrais su vandeniu. 
Žygis visada praeidavo be nuotykių, ir vyrai keliaudavo noriai, nes ati- 
trūkdavo nuo monotoniškos ryto rutinos ir turėdavo progos pasišnekėti 
su kito būrio kareiviais. 

Paskutinę savaitės dieną Kroftas, Rudis ir Galageris nusileido nuo 
savo kalvos, prasibrovė per šešių pėdų aukštumo žole užžėlusį slėnį, 
įlindo į bambukų giraitę ir taku priėjo pirmosios kuopos bivaką. Jie 
prisipylė į tuščius kanistrus vandens, prisitaisė kuprines ant nugarų, ke- 
letą minučių šnektelėjo su keletu pirmosios kuopos kareivių ir pasuko 
atgal. Kroftas žygiavo pirmas. Priėjęs taką stabtelėjo ir pamojo Rudžiui 
1r Galageriui, kad prieitų prie jo. 

— Klausykit, — pašnibždomis tarė jis, — jūs, vyrai, pakalnėn leidotės 
velniškai triukšmingai. Kad kelias netolimas ir nešulys nesunkus, dar 
nereiškia, kad galit drioksėti kaip kokie šernai. 

— Aišku, — niūriai burbtelėjo Galageris. 

— Einam einam, — sumurmėjo Rudis. Jis visą savaitę beveik nesikal- 
bėjo su Kroftu. 

Trijulė vorele, vienas nuo kito atsilikę per dešimt jardų, ėmė palen- 
gva leistis taku į pakalnę. Rudis dabar žingsniavo atsargiai, širsdamas, 
kad klauso Krofto perspėjimo. Gerą kelio galą ėjo svarstydamas, ar pri- 
sibijo Krofto pykčio, ar atsargus iš įpročio. Tebesvarstydamas pamatė, 
kad Kroftas staiga stabtelėjo ir ėmė sėlinti per patakės krūmus. Krof- 
tas atsisuko į juodu su Galageriu ir tylomis pamojo, ragindamas ateiti 
arčiau. Rudis pažvelgė jam veidą; Krofto burna ir akys nieko nesakė, 
tačiau įtempta viso kūno laikysena buvo įsakmi. Rudis pritūpė ir ėmė 
slinkti prie jo. Kai visi trys buvo krūvoje, Kroftas prispaudė prie lūpų 
pirštą, 0 po to parodė į spragą tarp patakės krūmokšnių. Už kokių dvi- 
dešimt penkių jardų matėsi nedidelė lomelė. Paprasčiausia džiunglių 
apsupta laukymė, tačiau jos vidury gulėjo išsitiesę, galvas padėję ant 
kuprinių trys japonų kareiviai, o ketvirtasis su šautuvu ant kelių sėdėjo 
šalimais, ranka parėmęs smakrą. Kroftas minutę įtemptai žiūrėjo į juos, 
paskui rūsčiai pažvelgė į Rudį su Galageriu. Jo dantys buvo kietai su- 
kąsti, paausy virpčiojo sausgyslė. Jis labai atsargiai nusiėmė kuprinę ir 
tylutėliai paguldė ant žemės. 

— Be triukšmo pro krūmus neprasibrausim, — vos girdimai sukuždė- 
jo. — Aš sviesiu granatą, tada visi iškart puolam pas juos. Supratot? 

Jie be žodžių linktelėjo ir nusiėmė kuprines. Paskui Rudis peržvelgė 
krūmynus, skiriančius juos nuo Ilomelės. Jei granatai sprogus japai liktų 
gyvi, išbėgusius iš krūmų visus tris pasitiktų kulkos. Tiesą sakant, apie 
tai jis beveik negalvojo; tiesiog visa esybe priešinosi tam, ką reikės 
daryti. Tai atrodė nerealu. Jį visada apimdavo toks jausmas, kai žino- 
davo, kad po kelių akimirkų reikės stot į mūšį. Visada atrodydavo, kad 
neįstengs pakilti iš vietos, šaudyti, rizikuoti gyvybe, ir vis dėlto visada 
pakildavo ir puldavo priešą. Ir dabar jis, kaip visada, niršo, širdo ant 
savęs, kad trokšta išvengti to, kas laukia. Aš ne blogesnis už kitus, apa- 
tiškai tarė sau. Žvilgtelėjęs į išblyškusį Galagerio veidą, Rudis nelauk- 
tai pajuto panieką, nors žinojo, kad pats yra lygiai taip pat išsigandęs. 
Krofto šnervės buvo išplėstos, o akių vyzdžiai šalti ir juodi juodi; Rudis 
neapkentė Krofto už tai, kad tas gali mėgautis tokiais dalykais. 

Kroftas iš šovininės išlupo granatą ir ištraukė kaištelį. Rudis vėl pa- 
žvelgė pro krūmokšnius į japonų kareivių nugaras. Sėdinčiojo kareivio 
matė veidą, dėl to nerealumo pojūtis dar labiau sustiprėjo; jam užė- 
mė kvapą. Japonų kareivio veidas, malonių, švelnių bruožų, plačiais 
skruostais, stambiais žandikauliais, atrodė romus, o plačios plaštakos 
stiprios ir įdiržusios. Kurį laiką Rudis juto keistą, nepagrįstą, nederamą 
džiugesį dėl to, kad japonai jo nemato. Tačiau šį jausmą persmelkė bai- 
mė ir abejonė to, kas dedasi, realumu. Jis niekaip negalėjo patikėti, kad 
po kelių sekundžių malonaus veido plačiaskruostis kareivis žus. 

Kroftas atleido pirštus, granatos rankenėlė atšoko ir nuskriejo už 
kelių pėdų. Taukštelėjo daužiklis, ir tylą sutrikdė dagties traškesys. Ja- 
ponai jį išgirdę staiga šūkčiodami pašoko ant kojų ir ėmė puldinėti po 
laukymėlę. Rudis matė siaubo iškreiptą vieno kareivio veidą, girdėjo, 
kaip čirškia granata, kaip spengia ausyse, kaip dunksi širdis, o Kroftui 
sviedžiant granatą į laukymę prisiplojo prie žemės. Rankoje spausda- 
mas automatą, Rudis įtemptai spoksojo į žolės stiebelį. Prieš granatai 
sprogstant spėjo pasigailėti rytą neišvalęs automato. Išgirdo šiurpų 
klyksmą, pagalvojo apie plačiaveidį kareivį, o po akimirkos pašoko ir 
klupdamas, laužydamas šakas puolė brautis per krūmus. 

Visi trys stabtelėjo lomelės pakrašty ir sužiuro žemyn. Visi keturi 
japonų kareiviai gulėjo nejudėdami išmintoje žolėje. Kroftas nužvelgė 
juos ir tyliai nusispjovė. 

— Eik, apžiūrėk, — paliepė Rudžiui. 

Rudis nušliuožė į įdaubą, kur dryksojo kareivių kūnai. Iš pirmo 
žvilgsnio suprato, kad du iš jų neabejotinai negyvi; vienas gulėjo 

aukštielninkas, rankomis susiėmęs už kruvina koše virtusio veido, o 
antrasis — susirietęs ant šono, perplėšta krūtine. Kiti du gulėjo kniūbsti; 
žaizdų nesimatė. 

— Pribaik juos! — šūktelėjo jam Kroftas. 

— Jie nebegyvi. 

— Pribaik, sakau! 

Rudį užliejo pyktis. Jei manęs čia nebūtų buvę, šitas niekšas nieko 
nebūtų siuntęs jų pribaigt, o būtų pribaigęs pats, pagalvojo jis. Atsistojęs 
prie vieno nejudančio kūno, nusitaikė automatu į kareivio pakaušį. Įkvė- 
pęs oro, paleido seriją. Juto tik tiek, kad automatas drebina rankas. Iššo- 
vęs pastebėjo, jog čia tas kareivis, kuris sėdėjo su šautuvu ant kelių. Aki- 
mirką vos nesupanikavo, bet susivaldė ir žengė prie paskutinio kareivio. 

Bežiūrint į jį Rudį perliejo trumpalaikių, vos apčiuopiamų jausmų 
banga. Klausiamas būtų sakęs: ,,Nė velnio aš nejaučiau“, tačiau spran- 
das buvo užtirpęs, o širdis plakė tankiai. Mintis apie tai, ką netrukus 
padarys, kėlė šleikštulį, tačiau nusitaikęs į kareivio sprandą, lemiamos 
akimirkos laukė jausdamas malonų kutulį. Laikydamas pirštą ant leistu- 
ko, įsitempė pasirengęs išgirsti šūvius, išvysti, kaip kulkos apskritomis 
skylutėmis suvarpo kūną, kaip lavonas krūpčioja ir tamposi. Įsivaiz- 
duodamas tą reginį spustelėjo leistuką... ir nieko. Automatas užsikirto. 
Jis ėmė klibinti spyną, kai kūnas prie jo kojų staiga atvirto aukštielnin- 
kas. Tik po geros sekundės Rudis suvokė, kad japas gyvas. Abu karei- 
viai sumišę, perkreiptais veidais įsispoksojo vienas į kitą, o paskui japas 
pašoko ant kojų. Rudis akimirksniu galėjo jį nutrenkti automato buo- 
že, tačiau apmaudas dėl užsikirtusio automato bei šokas suvokus, kad 
kareivis gyvas, jį visiškai suparalyžiavo. Matant, kaip kareivis stojasi, 
kaip žingteli jo link, Rudžio raumenys staiga atgijo, ir jis sviedė ginklą 
į kareivį. Nepataikė. Abu kareiviai stovėjo mažiau kaip per tris jardus 
vienas nuo kito ir toliau nenuleido vienas nuo kito akių. 

Rudis niekad nepamirš to veido. Sulysęs, kaktos, skruostų ir šner- 
vių oda tokia įtempta, kad priminė išbadėjusį, maisto ieškantį žmogų. 
Rudis dar nebuvo taip įdėmiai stebėjęs niekieno veido; stebėjo taip įdė- 
miai, kad įžvelgė smulkiausias odos ydas. Matė inkštirus japo kaktoje, 
spuogelį nosies šone ir prakaito lašelius giliai įdubusiuose paakiuose. 
Spoksojo jie vienas į kitą gal pusę sekundės, o tada japas išsitraukė iš 
makšties durklą, ir Rudis apsisuko ir leidosi bėgti. Pamačius, kad tasai 
puola vytis, jam dingtelėjo kvaila mintis: „Siaubo filmas.“ Sukaupęs 
visas jėgas per petį suriko: 

— Šauk, Kroftai, šauk jį! 

Paskui, už kažko užkliuvęs, Rudis pargriuvo ant Žemės ir pusiau ap- 
kvaišęs gulėjo nejudėdamas. Ruošdamasis akimirkai, kai durklas smigs 
jam į nugara ir jį visą pervers skausmas. sulaikė kvapą. Girdėjo šir- 
dies tvinksnį, paskui dar vieną. Sukluso ir įtempė raumenis. Širdis kaip 
tvinkčiojo, taip tvinkčiojo. Umai jis suprato, kad niekas nebegresia. 

Ausis perrėžė aiškus, šaltas Krofto balsas: 

— Po velnių, Rudi, kiek dar žadi čia drybsot? 

Rudis atvirto aukštielninkas ir atsisėdo. Šiaip taip susilaikė nesude- 
javęs, tačiau kūnas nuėjo pagaugais. 

— Viešpatie, — ištarė. 

— Na, ir kaip tau draugužis? — tyliai klustelėjo Kroftas. 

Japas stovėjo pakeltomis rankomis už keleto jardų. Jam po kojų gu- 
lėjo numestas durklas. Kroftas priėjęs nuspyrė jį į šalį. 

Rudis pasižiūrėjo į japonų kareivį, ir akimirką jų žvilgsniai susidūrė. 
Abu iškart akis nusuko į šalį lyg įkliuvę darant kažką gėdingo. Rudžiui 
staiga pasidarė silpna. 

Tačiau net dabar nenorėjo prieš Kroftą pasirodyti esąs silpnas. 

— Ko jūs, vyrai, taip ilgai delsėt? — paklausė jis. 

— Lėkėm kiek kojos įkerta, - atsakė Kroftas. 

— Būčiau šunsnukį nupylęs, bet tu man jį užstojai, —- suskubo pridurti 
Galageris. Buvo išbalęs, nenulaikė danties ant danties. 

Kroftas tylutėliai nusijuokė, tada tarė: 

— Man regis, mūsų jis išsigando labiau negu tavęs, Rudi. Tik pamatė 
— ir sustojo kaip nudiegtas. 

Rudį vėl nukratė šiurpulys. Nenorom pajuto Kroftui pagarbą, bet 
drauge ir apmaudą, kad lieka jam skolingas. Minutėlę svarstė, kaip de- 
rėtų padėkoti, bet nieko neatėjo į galvą. 

— Tai ką, gal ir žygiuojam, - tarė Rudis. 

Krofto veidas persimainė. Akyse sužibo jaudulio kibirkštėlės. 

— Na ir žygiuok, Rudi, — pasakė jis. — Mudu su Galageriu po poros 
minučių tave prisivysim. 

— Ar man vestis japą? — prisivertęs išspaudė Rudis. 

To jis mažiausiai norėjo. Į kareivį vis dar negalėjo pakelti akių. 

— Ne, - atsakė Kroftas, — juo pasirūpinsim mudu su Galageriu. 

Krofto elgesys Rudžiui pasirodė įtartinas. 

— Nieko tokio, galiu jį vestis, — tarė jis. 

— Ne, mes patys juo pasirūpinsim. 

Rudis dar kartą nužvelgė žalioje lomelėje dryksančius kūnus. Ties 
beveidžiu lavonu jau skraidė zirzdamos musės. Vėl jam pasivaideno, 
kad visa, kas atsitiko, tebuvo sapnas. Jis pažvelgė į kareivį, nuo kurio 
bėgo; jo veidas dabar atrodė niekuo neypatingas ir kvailokas. Galvoje 
sukrebždėjo mintis: kodėl aš nedrįsau pažvelgt jam akis? Na ir nusiste- 
kenau, pagalvojo jis. Lenkdamasis pasiimti savo automato, pajuto, kaip 
dreba kojos. Ginčytis Rudis neturėjo jėgų. 

— Gerai, pasimatysim ant kalvos, — sumurmėjo. 

Nežinia kodėl jautė, kad reikėtų pasilikti, ir leisdamasis taku į pakal- 
nę negalėjo atsikratyti apmaudo ir sąžinės graužimo dėl to, kas nutiko 
su tuo japonų kareiviu. Galvijas tas Kroftas, tarė sau. Rudis žingsniavo 
sudirgęs, geliama širdimi. 


Jam nuėjus Krofias atsisėdo ant žemės ir užsidegė cigaretę. Rūkė su- 
sikaupęs, nepratardamas nė žodžio. Galageris atsisėdo šalimais, nenu- 
leisdamas akių nuo belaisvio. 

— Atsikratom jo ir einam, — staiga leptelėjo jis. 

— Prikąsk liežuvį, — tyliai atsiliepė Kroftas. 

— Kokia prasmė kamuot šitą nelaimingą šunsnukį? — paklausė Ga- 
lageris. 

— Jis nesiskundžia, — atsakė Kroftas. 

Bet paskui, tarytum juos supratęs, belaisvis staiga parpuolė ant kelių 
ir ėmė plonu balsu aimanuoti. Kas kelios sekundės maldaujamai tiesė 
jiems rankas, o paskui imdavo daužyti žemę tarsi netekęs vilties susi- 
kalbėti. Iš žodžių srauto Galageris išskyrė kažką panašaus į „kud sai, 
kud sai“. 

Netikėtas susidūrimas su japonais ir staigi jo baigtis Galagerį gero- 
kai išmušė iš vėžių. Ką tik gailėjęsis belaisvio, dabar ant jo vis labiau 
niršo. 

— Baik ten kudakuot „kud sai, kud sai“! — suriko jis japui. 

Kareivis minutę pritilo, paskui ėmė maldauti vėl. Tas beviltiškas at- 
kaklumas Galagerį vedė iš kantrybės. 

— Ko čia makaluoji rankom kaip koks žydpalaikis! — suriko jis. 

— Ramiau tu, - tarė Kroftas. 

Kareivis prišliaužė prie jų, ir nuo maldaujamo juodų akių žvilgsnio 
Galageris pasijuto nejaukiai. Kareivio drabužiai stipriai dvokė žuvimi. 

— Na, ir smirdžiai tie japai, - tarė Galageris. 

Kroftas nenuleido nuo japo akių. Paausy virpčiojantis sausgyslės 
gumburas aiškiai išdavė jaudulį. Galvoti Kroftas nieko negalvojo, jam 

tik nedavė ramybės neišsipildęs lūkestis. Lūkestis automato serijos, ku- 
rios nepavyko paleisti Rudžiui. Dar labiau įsitempęs negu Rudis jis tuo- 
met laukė tos akimirkos, kai smingant kulkoms kūną sutampys staigios 
konvulsijos, ir dabar jį graužė nepasitenkinimo kirminas. 

Jis pasižiūrėjo į savo cigaretę ir staigiai ištiesė japonų kareiviui. 

— Kodėl taip darai? — paklausė Galageris. 

— Tegu parūko. 

Belaisvis dūmą traukė godžiai, tačiau ir nedrąsiai. Akys įtariai lakstė 
nuo Krofto prie Galagerio, o skruostai blizgėjo nuo prakaito. 

— Ei, tu, — tarė Kroftas, — sėskis. 

Japas pasižiūrėjo į jį, nesuprasdamas, ko iš jo norima. 

— Sėskis. — Kroftas rankų mostais paaiškino, ir belaisvis atsitūpė, nu- 
gara atsiremdamas į medį. — Valgomo ko nors turi? — paklausė Kroftas 
Galagerį. 

— Šokolado plytelę iš dienos davinio. 

— Duok šen, - paliepė Kroftas. 

Jis paėmė iš Galagerio plytelę ir padavė kareiviui. Tasai dėbsojo į 
jį buku žvilgsniu. Kroftas ranka parodė, kad reikia valgyti, ir belaisvis 
supratęs nuplėšė popierių ir ėmė godžiai ryti šokoladą. 

— Jis žvėriškai alkanas, velniai rautų, — pasakė Kroftas. 

— Kurių velnių taip darai? — paklausė Galageris. Iš nuoskaudos vos 
neašarojo. Visą dieną jis taupė šitą šokoladuką ir jo netekęs pasijuto nu- 
skriaustas; belaisvis jam kėlė ir pyktį, ir nevalingą gailestį. - Tikrai kad 
liesas, bjaurybė, — pasakė tokiu tonu lyg užjausdamas drebantį sulytą 
šuniūkštį. Ir tuoj pat, regėdamas, kaip paskutinis šokolado gabaliukas 
dingsta japo burnoje, piktai burbtelėjo: —- Punta kaip paršas. 

Kroftas prisiminė naktį, kai japonai bandė forsuoti upę. Jį nupurtė 
šiurpas, ir jis ilgai įsistebeilijo į belaisvį. Apimtas stipraus jaudulio, net 
sukando dantis. Tačiau ką jaučia, ir pats nebūtų galėjęs pasakyti. Jis nu- 
sisegė gertuvę ir nugėrė keletą gurkšnių. Užmatęs, kad belaisvis stebi jį 
geriant, impulsyviai ištiesė tam gertuvę. 

— Še, gerk, — tarė Kroftas. Žiūrėjo, kaip tasai noriai, dideliais gurkš- 
niais geria vandenį. 

— Po velnių! — keiktelėjo Galageris. — Kas tau užėjo? 

Kroftas neatsakė. Žiūrėjo kaip žiūrėjęs į belaisvį. Šiam baigus gerti 
veide žibėjo džiaugsmo ašaros. Jis ūmai nusišypsojo ir pirštu bakstelėjo 
į vidinę švarko kišenę. Krofias ištraukė piniginę ir atidarė. Ten būta nuo- 
traukos: civiliškais drabužiais vilkįs japonų kareivis, o šalia jo žmona ir 

du vaikeliai apskritais lėliškais veidukais. Japonų kareivis bakstelėjo 
sau į krūtinę, o paskui, ištiesęs ranką virš žemės, parodė, kiek paūgėjęs 
vienas ir kitas jo vaikas. 

Galageris dirstelėjo į nuotrauką, ir jam suspaudė širdį. Akimirksnin 
prisiminė žmoną ir pagalvojo, kaip atrodys, kai gims, jo vaikas. Apstul- 
bo suvokęs, kad jo žmona gal kaip tik dabar gimdo. Pats nesuprasdamas 
kodėl, staiga tarė japui: 

— Greit ir aš turėsiu vaiką. 

Belaisvis mandagiai nusišypsojo, ir Galageris piktai parodė pirštu 
į save, o tada ištiesė delnus per kokius devynis colius vieną nuo kito. 

— Aš, - tarė jis, — aš. 

— Aaa, — atsiliepė belaisvis. — Čisai!“ 

— Aha, čizaj, - patvirtino Galageris. 

Belaisvis lėtai palinksėjo galvą ir vėl nusišypsojo. 

Kroftas priėjo prie jo ir padavė dar vieną cigaretę. Japonų kareivis 
žemai nusilenkė ir prisidegė nuo Krofto degtuko. 

— Arigato, arigato, domo arigato“",- ištarė. 

Kroftas juto, kaip iš jaudulio jam tvinksi smilkiniuose. Belaisvio 
akyse vėl sublizgo ašaros; Kroftui jos nedarė jokio įspūdžio. Jis dar 
kartą apžvelgė lomelę, kurį laiką stebėjo ant vieno lavono burnos ropi- 
nėjančią musę. 

Belaisvis, giliai užsitraukęs dūmo, atsirėmė pakaušiu į medžio ka- 
mieną. Užsimerkė, ir veide pirmą kartą pasirodė svajinga išraiška. 
Įtampa darėsi nepakenčiama. Iki šios akimirkos jis ničnieko negalvojo, 
bet dabar ūmai pakėlė šautuvą ir nusitaikė į belaisvio galvą. Japas atsi- 
merkė, 1r Galageris buvo besurinkąs Kroftui, kad nešautų. 

Belaisvio veido išraiška nespėjo pasikeisti, kai trenkė šūvis ir kulka 
įsmigo jam į galvą. Jis sukniubo ir nuvirto ant šono. Tebesišypsojo, bet 
dabar dėl to atrodė kvailai. 

Galageris vėl bandė prabilti, tačiau neįstengė. Jį apėmė klaiki baimė, 
ir vėl šmėstelėjo mintis apie žmoną. „Dieve, apsaugok Merę, Dieve, ap- 
saugok Merę“, — kartojo mintyse, negalvodamas, ką tuo nori pasakyti. 

Kroftas gerą minutę spoksojo japą. Pulsas sulėtėjo, gerklę ir bur- 
ną gniaužusi įtampa atlėgo. Staiga suvokė, kad sprendimas nužudyti 


*  Mažylį! (Jap.) 
** Ačiū, ačiū, labai ačiū. (Jap.) 

belaisvį slypėjo giliai sąmonės kertelėje nuo tada, kai pasiuntė Rudį į 
stovyklą. Dabar buvo visai ramus. Negyvėlio šypsenos prajuokintas, 
prunkštelėjo. 

— Velniai gricbtų, -- tarė jis. Vėl prisiminė japonus, forsuojančius 
upę, 1r spyrė koja į lavoną. — Velniai griebtų, — pakartojo, — kaip šitam 
japui pasisekė — numirė laimingas. — Jis vos laikėsi nenusikvatojęs. 


Tą patį rytą žvalgų būrys gavo įsakymą grįžti į užnugarį. Jie išardė pa- 
lapines, sukišo į kuprines palapinsiaustes, prisipylė į gertuves Rudžio, 
Galagerio ir Krofto atnešto vandens ir, laukdami juos pakeisiančių ka- 
rių, pavalgė. Apie vidurdienį į jų postą atvyko pirmosios kuopos būrys, 
ir žvalgai nusileido nuo kalvos ir patraukė taku, vedančiu į pirmąjį bata- 
lioną. Kelias dumblinu taku per džiungles buvo netrumpas, ir po pusva- 
landžio jie apsiprato su nuobodžiu, varginančiu klampojimu. Kai kurie 
buvo nusiteikę linksmai; Martinesas ir Vaimanas jautėsi atsipalaidavę, 
o Vilsonas svajojo apie viskį. Kroftas buvo nekalbus, užsigalvojęs, o 
Galageris ir Rudis - nervingi, irzlūs, dažnai gąsčiojosi išgirdę kokį nors 
netikėtą garsą. Rudis sugavo save nuolat gręžiojantis pasižiūrėti sau už 
nugaros. 

Po valandos jie pasiekė pirmąjį batalioną ir kiek atsipūtę patraukė 
tako atšaka, vedančia į antrąjį batalioną. Jį pasiekė antroje dienos pu- 
sėje, ir Kroftas gavo įsakymą būriui apsinakvoti bataliono teritorijoje. 
Vyrai nusimetė kuprines, išsitraukė palapinsiaustes ir vėl pasistatė pala- 
pines. Čia pat buvo įrengtas kulkosvaidžio lizdas, ir jie nutarė nesivar- 
ginti ir daugiau apkasų nesikasti. Sėdėjo ilsėdamiesi, šnekučiavosi, ir 
pamažu pajuto grįžtant pastarąją savaitę išgyventą įtampą. 

— Perkūnas, — tarė Vilsonas, — na ir užkaborin buvom nugrūsti. Net 
medaus mėnesio ten leist nenorėčiau. 

Vilsonas sėdėjo kaip ant adatų. Jam knietėjo gerklėje, maudė pailsu- 
sias rankas ir kojas. 

— Ech, vyrai, — pareiškė jis, — mielu noru išmaukčiau butelaitį. — 
Nekantriai ištiesė kojas ir nusižiovavo. — Žinot ką, — tarė, — girdėjau, 
valgyklos seržantas daro neblogą gėralą. — Niekas neatsiliepė, ir jis at- 
sistojo. — Einu, pasivaikščiosiu ir pasižiūrėsiu, gal išeis sukombinuot 
ko nors išgert. 

Rudis piktai dėbtelėjo į jį. 

— Įdomu, už ką tu pirksi? Man regis, ant tos kalvos visiškai prasilo- 
šei. — Jie kasdien lošdavo pokerį. 

Vilsonas užsigavo. 

— Klausyk, Rudi, — patikino jis, — man gyvenime nėra taip buvę, 
kad palikčiau be cento. Nesakau, kad esu dievažin koks lošėjas, bet 
prisiekiu. mažai kas yra mane apšvarinę. — Iš tikrųjų jis buvo pralošęs 
visus pinigus, tačiau savigarba neleido to prisipažinti. Šiuo metu jam 
svarbiausia buvo rasti alkoholio. Kad tik rasčiau kokio gėralo, mąstė 
jis, o jau kaip atsigert, sugalvosiu. 

Ir jis nuėjo. Po kokių penkiolikos minučių grįžo šypsodamasis. Atsi- 
sėdo šalia Krofto ir Martineso ir ėmė šakele bedžioti žemę. 

— Klausykit, — tarė jis, — čia toks valgyklos seržantukas miške varo 
krūminę. Šnektelėjau su juo ir susitariau dėl kainos. 

— Kiek? - paklausė Krofias. 

— Na, atvirai kalbant, — atsakė Vilsonas, — podaugiai... bet krūminė 
gera. Varo iš konservuotų persikų, abrikosų, deda daug cukraus ir mie- 
lių. Davė man paragaut, velniškai geras daiktas. 

— Kiek? — pakartojo klausimą Kroftas. 

— Na, prašo dvim penkių svarų už tris gertuves. Nesigaudau aš tuose 
velnio svaruose, bet spėju, kad ne ką daugiau kaip penkiasdešimt do- 
lerių. 

Kroftas nusispjovė. 

— Penkiasdešimt dolerių? Kad tik nebūtų! Visi aštuoniasdešimt. Už 
tris gertuves baisiai daug plėšia. 

Vilsonas linktelėjo. 

— Plėšia tai plėšia, bet ką Žinai, gal ryt teks galvas palydėt, — patylė- 
jęs pridūrė: — Klausyk, priimkim ir Rudį su Galageriu, būsim penkiese, 
ir tada mum išeis po penkis svarus nuo žmogaus. Penkiskart penki dvi- 
dešimt penki, a ne? 

Kroftas kiek pamąstė. 

— Tu prikalbink Rudį su Galageriu, ir mes su Martinesu prisidėsim. 

Vilsonas nuėjo pas Galagerį ir šnektelėjęs įsikišo į kišenę penkis sva- 
rus. Tada nuėjo pakalbinti Rudžio. Kai paminėjo kainą, Rudis pratrūko: 

— Po penkis svarus už tris gertuvėles? Vilsonai, už dvidešimt penkis 
svarus galima gaut penkias gertuves. 

— Kad tik negavęs, Rudi. 

Rudis nusikeikė. 

— Parodyk, velniai rautų, savo penkis svarus, Vilsonai. 

Vilsonas ištraukė Galagerio pinigus. 

— Štai, Rudi. 

— O šitie pinigai kartais ne kieno nors kito, ką? 

Vilsonas atsiduso. 

— Garbės žodis, Rudi, nesuprantu, kaip tu gali taip galvot apie bičiu- 
lį, - kuo nuoširdžiausiai papriekaištavo. 

— Gerai jau, imk penkis, — suniurzgė Rudis. 

Jis vis tiek įtarė, kad Vilsonas meluoja, bet tiek jau to. Pasigerti jam 
rūpėjo, 0 pats ieškotis gėrimo neturėjo jėgų. Akimirką jį nuvėrė šaltis, 
kaip ir tada, kai žingsniuodamas taku išgirdo Krofto šūvį. „Visi mes tik 
ir maustom vieni kitus.“ Niekaip negalėjo atsikratyti minties apie japono 
belaisvio mirtį. Kažkaip negerai išėjo. Iš karto nežuvęs, turėjo teisę būti 
paimtas į nelaisvę. Bet tai dar ne viskas. Reikėjo man pasilikt su Krofiu ir 
Galageriu. Ta visa savaitė ant kalvos, naktis prie upokšnio, žudynės... Jis 
sunkiai atsiduso. Tegu Vilsonas pasidžiaugia; gauti gėrimo vis sunkiau. 

Vilsonas paėmė pinigus iš Krofto ir Martineso, susirado keturias tuš- 
čias gertuves ir nuėjo pas valgyklos seržantą. Užmokėjo sutartus dvi- 
dešimt svarų ir grįžo su keturiomis pilnomis gertuvėmis. Vieną paslėpė 
savo palapinėje po sulankstyta antklode, o tada nuėjo pas saviškius ir 
nusisegė gertuvės nuo diržo. 

— Verčiau išgerkim iškart, — tarė jis. — Alkoholis graužia metalą. 

Galageris gurkštelėjo. 

— Kas čia per bizalas? 

— O, čia geras daiktas, — patikino Vilsonas. 

Jis nugėrė gerą mauką ir patenkintas atsikvėpė. Gėralas nutekėjo per 
gomurį, krūtinę, užkaitino vidurius. Malonūs dirgsniai nubėgo ranko- 
mis ir kojomis, nuo palaimingos šilumos visas kūnas atsipalaidavo. 

— Iškart akyse šviesiau, — tarė jis. Išgėręs ir žinodamas, kad galės 
išgerti ir dar, Vilsonas pralinksmėjo, panoro pafilosofuoti. - Žinokit, — 
tarė jis, — išgert stačiai būtina. Karas, eina jis velniop, tuo ir bjaurus: 
žmogus negali pasilinksmint, negali daryt, kas jam patinka niekam ne- 
kenkdamas. 

Kroftas vos girdimai suniurzgė ir prieš išgerdamas nušluostė gertu- 
vės gurklį. Rudis pro tarpupirščius sijojo žemių saują. Gėrimas buvo 
saldus ir stiprus, degino gerklę, užkaitino visą kūną. Jis pasitrynė gum- 
buotos raudonos nosies šoną ir piktai nusispjovė. 

— Čia niekas tavo norų nežiūri, — pasakė jis Vilsonui. — Liepia, ir eik, 
nesvarbu, kad galą gausi. — Minutėlę mintyse vėl išvydo lavonus žalioje 
laukymėje, atviras plėštines žaizdas. —- Neapgaudinėk savęs, žmogus ne 
vertesnis už gyvulį. 

Galageris prisiminė, kaip sekundę po Krofto šūvio trūkčiojo japono 
belaisvio kojos ir rankos. 

— Nusibaigia kaip višta nusuktu kaklu, — niūriai burbtelėjo jis. 

Martinesas pakėlė galvą. Jo veidas buvo sukritęs. paakiuose juodavo 
ratilai. 

— Patylėk, — tarė jis. — Lyg patys tokių dalykų nebūtume matę. — 
Šiaip jau visada kalbąs ramiai ir mandagiai, dabar jis prakalbo piktai ir 
aštriai, ir Galageris apstulbęs prikando liežuvį. 

— Nagi, siųskit gertuvę, — paragino Vilsonas. Gavęs užsivertė ir iš- 
gėrė kas likę lig dugno. —- Ko gera, teks atsikimšt dar vieną, — atsiduso. 

— Mokėjom po lygiai, - tarė Kroftas. — Po lygiai ir gerkim. 

Vilsonas sukikeno. 

Susėdę ratu neskubėdami perdavinėjo vienas kitam gertuvę, tingiai 
tarpusavy burblendami, kol bebaigiant antrąją gertuvę liežuviai visiems 
ėmė pintis. Saulė krypo vakarop, ir nuo medžių bei juodai žalių palapi- 
naičių ėmė driektis šešėliai. Goldstinas, Ridžesas ir Vaimanas, susėdę 
už kokių trisdešimties jardų, pusbalsiu šnekučiavosi. Kartkartėmis iš 
už kokosinių palmių giraitės atsklisdavo tai sunkvežimio burzgavimas 
keliuke, vedančiame į bivaką, tai dirbančių kareivių šūksniai. Kas pen- 
kiolika minučių už kokios mylios sudrioksėdavo artilerija, ir visi ne- 
valingai suklusdavo, laukdami pasigirstant sviedinių sprogimo. Prieš 
save jie matė tik spygliuotą vielą ir tankius džiunglių brūzgynus kitapus 
giraitės. 

— Ką gi, ryt vėl į štabo kuopą... už tai ir išgerkim, — pasiūlė Vilsonas. 

— Gerai būtų, kad prasikuistume ant to sušikto kelio iki pat kampani- 
jos pabaigos, — atsiliepė Galageris. 

Kroftas užsigalvojęs čiupinėjo savo diržą. Įtampa ir jaudulys, apėmęs 
jį nušovus belaisvį, Žygio metu apmalšo, juos pakeitė bejausmis niūrus 
abejingumas viskam aplinkui. Niūri nuotaika ir išgėrus nedingo, tačiau 
savijauta keitėsi. Galva apsunko, atbuko, ir jis sėdėjo, ilgai nepratarda- 
mas nė žodžio, atsidavęs keistai verpetuojančioms padrikoms mintims. 
Jos vingriai klaipėsi lyg palei tilto polius raibuliuojantys povandeniniai 
šešėliai. Štai dingtelėjo: Džeinė — girtuoklė kekšė, ir krūtinę nudiegė 
bukas skausmas. Botago tokiai, burbtelėjo sau po nosim, ir iš atminties 
išplaukė svaigūs prisiminimai: sėdi jis apžergęs arklį ant kalvos ir žiūri 
į saulės užlietą slėnį. Nuo alkoholio kaito kojos, ir jis akimirką prisi- 
minė visą virtinę malonių pojūčių sėdint nuo saulės įšilusiame balne, 
prisiminė karštos odos ir arklio prakaito kvapus. Šiluma priminė saulės 

nutviekstą žalią laukymę su gulinčiais japonų lavonais, o pagalvojus, 
kaip sekundę prieš šūvį atrodė benustembąs japonas, Kroftui pro su- 
spaustas plonas lūpas nelyginant seilių purslai, drimbantys iš ligonio 
burnos, išsiveržė juoko pliūpsnis. 

— Velniai rautų, — burbtelėjo jis. 

Vilsonas jautėsi kaip devintame danguje. Įgėrus jį apėmė giedra, 
džiugi nuotaika, galvoje šmėkščiojo migloti geidulingi vaizdiniai. Pa- 
slėpsniai tvinko, brinko, o šnervės virpčiojo iš jaudulio prisiminus rūgš- 
tų sueities geidžiančios moters prakaito kvapą. 

— Kažin ką atiduočiau, kad galėčiau dabar pamylėt bobikę. Kai 
dirbau pasiuntiniu „Meino“ viešbuty, buvo apsistojusi tokia mergio- 
tė, gastroliuojančio orkestrėlio dainininkė, tai ji, būdavo, skambina ir 
skambina, kad atneščiau ko išgert. Pienburnis tuomet buvau, neiškart 
susigaudžiau, bet vieną dieną užeinu į jos numerį, ogi ji nuogutėlė be- 
laukianti manęs. Žinokit, net tris valandas negrįžau prie darbo, išmy- 
lavo mane visokiais būdais. — Jis atsiduso, nugėrė gerą mauką. — Du 
mėnesius mudu su ja kasdien mylėdavomės, ir ji sakė, kad man nesą 
lygių. — Jis užsidegė cigaretę, ir jo akys už akinių stiklų sužibo. — Aš 
ne iš kelmo spirtas, kas pažįsta, visi paliudys. Kokį nori daiktą sure- 
montuosiu, bet kokį prietaisą sutaisysiu, bet didžiausias specas aš I0- 
voj. Daugelis bobų man sakė nesutikusios kito tokio kaip aš. — Pirštais 
perbraukė sau per masyvią kaktą ir auksaspalvių plaukų kupetą. —- Užtat 
be bobos nors kauk. — Gurkštelėjo dar. - Kanzase manęs laukia viena 
pana, tik ji nežino, kad aš vedęs. Smagindavaus su ja, kai tarnavau Ra- 
i1li0o forte. Ta mergužėlė man laiškus rašo ir rašo, Rudis paliudys, nes 
pats man juos skaito, ji laukia nesulaukia manęs grįžtant. Aš savo pačiai 
nuolat primenu, kad liautųsi skundųsis vaikais ir kad per mažai pinigų 
jai siunčiu, arba imsiu ir nebegrįšiu pas ją, ir papūsk tu man. Velniai 
nematę, ta kanzasietė ar šiaip, ar taip man labiau patinka. O kaip valgy- 
dina — pirštus apsilaižysi. 

— Baisus šaunuolis, — prunkštelėjo Galageris, — tau kad tik pasikrušt 
ir paėst. 

— O ko daugiau norėt? — taikiai paklausė Vilsonas. 

— Ogi ko nors gyvenime pasiekt, štai ko, - atsakė Galageris. - Žmo- 
gus dirbi, plėšais ir kažko tikiesi. — Jis surimtėjo. — Man štai gims vai- 
kas, gal dabar, kol aš čia plempiu, gimsta, bet kad man amžinai gyve- 
nime nesisekė, tai faktas. — Piktai suniurzgė, paskui įsitempęs palinko į 
priekį. — O pamenu, klausyk, vaikštau, būdavo, vienas, svajoju ir... 1r... 


1r šventai tikėjau, kad būsiu ne bet kas. — Apniukęs patylėjo. — Bet nuo- 
lat man kažkas kišo koją, — piktai pridūrė. Lyg pritrūkęs žodžių, nutilo 
ir niūriai įsistebeilijo į tolį. 

Rudis jautėsi labai girtas ir labai išmintingas. 

— Štai ką aš jums pasakysiu, vyručiai... nė vienas jūs nieko nepasiek- 
sit. Visi esat geri vyrai, bet nė velnio jūs gyvenime nepasieksit. Šūdinas 
gyvenimas, štai kas jūsų laukia. 

Kroftas griausmingai nusikvatojo. 

— Šaunus tu šmikis, Galageri! — niauriai sušuko jis, plodamas šiam 
per nugarą. Jį užvaldė neapsakomas, pašėlęs linksmumas. — O tu, Vilso- 
nai, tu... tikras kuilys. Baisiausias patvirkėlis... — Jo balsas buvo kimus, 
ir visi, nors girti, sužiuro į jį su nerimu. — Galvą dedu, tu jau gimei su 
stačių. 

Vilsonas sukikeno. 

— Man irgi tokia mintis buvo. 

Visi prapliupo kvatoti, ir Kroftas papurtė galvą lyg norėdamas atsi- 
kratyti svaigulio. 

— Štai ką aš jums, vyrai, pasakysiu, — tarė jis. — Geri jūs žmonės. 
Kad ir bailūs, kad ir dedat į kelnes, bet vis tiek geri. Nieko jums negaliu 
prikišt. — Kreivai šyptelėjęs, vėl nusijuokė. Tada nugėrė keletą gurkš- 
nių. — Štai Japsekys — draugas, kokių reta. Meksikonas ne meksikonas, 
geresnio draugo užsimušdamas nerasi. Net ir Rudis, šitas niekam tikęs, 
trenktas šunsnukis, kada nors aš jį nupilsiu, net ir Rudis nesąmones 
pliurpia ne iš blogos valios. 

Rudį nukrėtė šiurpas, ir jis akimirksnį sustingo lyg pajutęs prie dan- 
ties grąžto smaigalį. 

— Eik tu šikt, Kroftai, — ištarė jis. 

Kroftas itin linksmai nusijuokė. 

— O ką aš sakiau! — atkirto. 

Rudis paniuro, apsiblausė. 

— Visi jūs geri, šmikiai, — tarė jis, palydėdamas žodžius netvirtu ran- 
kos mostu. 

Kroftas staiga plonai sukikeno. Vyrai pirmą kartą išgirdo jį taip keis- 
tai juokiantis. 

— Anot Galagerio, tas kvaišelis tampėsi ant žemės kaip višta nusuktu 
kaklu. 

Vilsonas taip pat sukikeno; jis nežinojo, ko Kroftas juokiasi, bet jam 
tai 1r nerūpėjo. Viskas aplinkui dūlavo malonioje migloje. Jį užplūdo 

nepaprasta simpatija sugėrovams; svaigulio atbukintoje sąmonėje jie 
figūravo kaip ypatingi, mieli žmonės. 

— Vilsonas jūsų nė vieno neapvils, — kikendamas patikino jis. 

Rudis prunkštelėjo ir pasitrynė užtirpusios nosies šoną. Jį Žiauriai 
kamavo daugybė sunkiai apčiuopiamų minčių. 

— Geras tu bičas, Vilsonai, — tarė jis, — nors ir niekam tikęs. Štai ką 
pasakysiu: visi mes nė velniam netikę. 

— Rudis pasigėrė, — pareiškė Martinesas. 

— Kaip pirštu į akį! - šūktelėjo Rudis. 

Gėrimas jam retai kada pakeldavo ūpą. Išgėrus jam atminty iškilda- 
vo eilė vienodų niūrių barų ir tylomis geriančių vyrų, abejingai dėbsan- 
čių į stiklinės dugną. Akimirksniu jis mintyse išvydo matinį stiklinės 
dugno skritulį. Užsimerkė, tačiau skritulys vis vien tavaravo galvoje. 
Pajutęs, jog apsvaigęs svyra, atsimerkė ir energingai atsitiesė. 

— Eikit jūs visi velniop, — tarė jis. 

Vyrai į jį nekreipė dėmesio. Vilsonas apsidairęs pamatė Goldstiną, 
vieną sėdintį prie gretimos palapinės ir rašantį laišką. Ūmai Vilsonui 
toptelėjo, kad negražu patiems gerti, o kitiems nepasiūlyti. Jis minutėlę 
stebėjo, kaip Goldstinas atsidėjęs, krutindamas lūpas, keverzoja pieštu- 
ku. Vilsonui Goldstinas patiko, tačiau jam buvo pikta, kad Goldstinas 
negeria kartu su jais. Goldstinas geras bičas, tarė sau, bet šiek tiek atsi- 
likęs nuo gyvenimo. Man rodos, jis per daug siaurų pažiūrų. 

— Ei, Goldstinai, — suriko jis, — eikše čionai! 

Goldstinas pakėlė galvą ir droviai šyptelėjo. 

— Dėkui, bet kad dabar rašau žmonai laišką, — atsakė ramiai, tačiau 
su baimės gaidele, lyg nujausdamas pasipilsiant patyčias. 

— Mesk tu tą laišką, — paragino Vilsonas, — spėsi. 

Goldstinas atsiduso, pakilo ir priėjo prie gėrikų. 

— Ko nori? — paklausė. 

Vilsonas nusijuokė. Kvailas klausimas. 

— Velniai rautų, išgerk. Kam, manai, tave pakviečiau? 

Goldstinas dvejojo. Buvo girdėjęs, kad džiunglėse varoma krūmine 
dažnai apsinuodijama. 

— Kas čia? — vilkindamas laiką, paklausė jis. — Tikras viskis ar krū- 
minė? 

Vilsonas įsižeidė. 

— Žmogau, tai puikus gėralas. Jam siūlo išgert, o jis klausinėja. 

Galageris prunkštelėjo. 


— Arba gerk, arba eik sau po velnių, Icikai, — tarė jis. 

Goldstinas išraudo. Prisibijodamas jų paniekos, buvo besutinkąs, bet 
dabar pakratė galvą. 

— Dėkui, negersiu, — tarė jis. 

O ką, jeigu nusinuodyčiau? — pagalvojo. Šitaip kvailai palikt Natali 
vieną vargti... Ne, vyrui, turinčiam žmoną ir vaiką, rizikuot nevalia. 
Žvelgdamas į bejausmius vyrų veidus, vėl pakratė galvą. 

— Nenoriu, — tyliu, dusliu balsu pasakė jis ir baimingai laukė, ką jie 
atsakys. 

Visi sužiuro į jį su panieka. Kroftas nusispjovė ir nusuko galvą į šalį. 
Galageris nutaisė orią miną. 

— Taigi jie visi negeria, — burbtelėjo. 

Goldstinas žinojo, kad turėtų apsisukti ir eiti rašyti laiško, tačiau 
kažkodėl ėmė teisintis: 

— Šiaip tai aš geriu. Išgeriu kartais truputį su draugais, prieš valgį ar 
per pobūvį... 

Jis nutilo. Kai Vilsonas jį pašaukė, vidaus balsas perspėjo, kad bus 
bėdos, tačiau bylojo taip neaiškiai ir padrikai, kad jis jo nepaisė. 

Vilsonas susiraukė. 

— Goldstinai, tu bailys, štai kas tu. 

Būdamas puikios savijautos, patenkintas savimi, Vilsonas į tokius 
kaip Goldstinas, nevertinančius jiems rodomos malonės, žiūrėjo iš 
aukšto, bet atlaidžiai: et, ko norėt iš kvailių. 

— AI, eik tu rašyt savo laiško! — užriko Rudis. 

Jo nuotaika buvo šlykšti, jam pikta buvo matyti Goldstiną pažemintą 
ir sutrikusį. Dėl to, kad tas nemoka paslėpti savo jausmų, į jį žiūrėjo su 
panieka. Jau tada, kai Vilsonas Goldstinui pasiūlė išgerti, Rudis karčiai 
vyptelėjo, išsyk nujausdamas, kas bus toliau. Jis tiksliai nuspėjo, kas 
bus toliau, ir dėl to jautė keistą pasitenkinimą. Širdies gilumoje ruseno 
gailesčio Goldstinui kibirkštėlė, bet ją prisivertė užgesinti. 

— Šūdas ne vyras, jeigu elgiasi kaip mazgotė, - sumurmėjo. 

Goldstinas staigiai apsisuko ir nuėjo šalin. Gėrovų ratelis susiglau- 
dė, ir dabar jie vienas kitam jautė bemaž apčiuopiamą prieraišumą. At- 
sikimšo trečią gertuvę. 

— Iš mandagumo pasiūliau, — tarė Vilsonas. — O be reikalo. 

Martinesas linktelėjo. 

— Kas moka pinigus, tas geria. Nemoki - negeri. 

Goldstinas bandė susikaupti ir tęsti laišką, tačiau pamatė, kad nieko ne- 
išeis. Jis galvojo apie tai, ką jam sakė vyrai ir ką jis atsakė jiems, ir gai- 
lėjosi, kad neatsakė taip, kaip būtų atsakęs dabar. Kodėl jie mane taip 
kamuoja? — svarstė jis ir vieną akimirką vos neapsiverkė. Paėmė laišką 
ir dar kartą perskaitė beveik nesuvokdamas ką skaitąs. Po karo jis pla- 
navo steigti suvirinimo dirbtuvę ir nuo pat išvykimo į užjūrį su žmona 
laiškuose aptarinėjo šį reikalą. Tuomet, kai Vilsonas jį pašaukė, Golds- 
tinas nerašė. Laikydamas rankoje pieštuką, jis džiugiai vaizdavosi, kaip 
turės nuosavą dirbtuvę, taps gerbiamu bendruomenės nariu. Tai nebuvo 
tuščios svajonės; jau buvo išsirinkęs vietą ir tiksliai apskaičiavęs, kiek 
pinigo jiedu su žmona sutaupys, jeigu karas užtruks metus, daugiausia 
dvejus — jis optimistiškai tikėjo karą greit pasibaigsiant, — ir net sumetė, 
kiek jiedu sutaupytų, jei jis taptų kapralu ar seržantu. 

Nuo išvykimo iš Valstijų jam tai buvo vienintelė atgaiva. Naktį daž- 
nai gulėdavo palapinėje nesumerkdamas akių, kurdavo ateities planus 
arba galvodavo apie sūnų, arba bandydavo įsivaizduoti, kur tuo metu 
yra jo žmona. Kartais, nutaręs, jog ji svečiuojasi pas gimines, bandy- 
davo kurti jų pašnekesį ir net virpėdavo iš tramdomo juoko, prisiminęs 
namie krėstus pokštus. 

Tačiau dabar į tokius apmąstymus neįstengė pasinerti. Vos pabandy- 
davo prisiminti švelnų, linksmą žmonos balsą, ausys nevalingai pagau- 
davo kairėje nuo jo geriančių vyrų nešvankią šneką ir juoką. Jam net 
ašaros iš akių ištryško, ir jis piktai pakratė galvą. Kodėl jie manęs taip 
nekenčia? — klausė savęs. Juk aš taip stengiuosi būti geras kareivis. At- 
laikau bet kokį žygį, esu ne mažiau ištvermingas už kitus, o darbuojuosi 
uoliau nei daugelis kitų. Eidamas sargybą nė karto, nepaisant pagundos, 
nepuoliau šaudyti, tačiau viso šito niekas nepastebi. Kroftas nė karto 
manęs už nieką nepagyrė. 

Visi jie — antisemitų šutvė, tarė jis sau. Gojams tik tai ir rūpi — 
lakstyti paskui paleistuves ir prisilakti kaip kiaulėms. Širdies gilumo- 
je jiems pavydėjo, kadangi pats nei daugybės nuotykių su moterimis 
nebuvo patyręs, nei išgertuvėse triukšmingai linksminęsis. Buvo pra- 
radęs viltį kada nors su jais susidraugauti. Jie nenori su manimi ben- 
drauti, jie manęs nekenčia. Goldstinas susierzinęs tvojo kumščiu sau į 
delną. Dieve, tarė, kaip Tu gali leisti antisemitams gyventi? Jis nebuvo 
religingas, tačiau Dievą tikėjo, asmeninį Dievą, su kuriuo galėjo pa- 
siginčyti ir kuriam, žinia, galėjo priekaištauti. Kodėl Tu nepadarai to- 
kiems dalykams galo? — piktai klausė jis. Goldstinui tai atrodė lengvai 

įvykdoma užduotis, ir jis širdo ant savo tikimo Dievo lyg ant gero, bet 
nelabai rūpestingo, ramboko tėvo. 

Goldstinas paėmė laišką ir ėmė rašyti toliau. „Nežinau, širdele, tar- 
nyba kartais taip pakyri, kad norisi mesti. Baisu sakyti, bet aš neken- 
čiu būrio, į kurį esu paskirtas, kareivių, jie stačiai grosse jungen gauja. 
Dievaži, širdele, čia imi pamiršt visus šviesius idealus. Kartais, net ir 
žinodamas, kas dedasi Europoje su žydais, nebesuprantu, kodėl mes 
kariaujame...“ Perskaitė ką parašęs ir vienu ypu nubraukė. Ir minutę ar 
dvi sėdėjo sukaustytas baimės. 

Aš darausi kitoks, ūmai suvokė jis. Dingo pasitikėjimas savimi, ap- 
niko abejonės. Jis nekentė visų vyrų, su kuriais gyvena ir dirba, o nepri- 
siminė, kad praeityje būtų kada nors nekentęs beveik visų pažįstamų. 
Goldstinas minutę sėdėjo susiėmęs galvą, paskui ėmė kruopščiai rašyti. 
„Man atėjo į galvą nebloga mintis. Gal mums vertėtų pasirausti sąvarty- 
nuose. Ten esti daiktų, kuriuos truputį paremontavus, suvirinus galima 
vėl naudoti, nors išvaizda jų ir nelabai...“ 

Vilsonas nebenustygo vietoj. Per kelias valandas nusisėdėjo, ir nuo- 
taika ėmė bjurti. Per išgertuves jis visada elgdavosi vienodai: pirmąsias 
keletą valandų jausdavosi laimingas, geranoriškai nusiteikęs, tačiau 
kuo ilgiau gerdavo, tuo didesnę panieką jautė negeriantiems. O po kurio 
laiko išgertuvės pabosdavo, parūpdavo kitokios pramogos, ir jis kiek 
prablaivėdavo. Imdavo muistytis, nerimti, o paskui staiga maudavo iš 
baro ar namo, kur gerdavo, ir leisdavosi ieškoti kokių nors nuotykių. 
Daug kartų buvo kitą dieną atsibudęs nepažįstamos moteriškės lovoje, 
nuotekų griovyje ar ant sofos savo namuko svetainėje. Ir retai kada pri- 
simindavo, kas, kur ir kaip jam nutiko. 

Jis išsiurbė iš trečiosios gertuvės paskutinius lašus ir garsiai atsi- 
duso. 

— Perkūnas, ką dabar veiksim, vyrai? — sušvokštė. 

Kroftas svyruodamas atsistojo ir nusijuokė. Jis visą tą laiką patyliu- 
kais kiknojo. 

— Einu gult, —- pareiškė jis. 

Vilsonas palingavo galva ir pasilenkęs įsitvėrė Kroftui už kojos. 

— Seržante... vadinu tave seržantu, nes tu, velniai rautų, kinkadre- 
bys... seržante, nedrįsk gulti, tems tik po valandos, gal ir dviejų. 

Galageris kreivai nusišiepė: 

— Ką, tu nematai, kad jis girtas kaip maišas? 

Kroftas pasilenkė ir stvėrė Galageriui už apykaklės. 

— Kas, kad aš girtas, jūs, vyrai, nė vienas neturit teisės šitaip su ma- 
nim kalbėt, nė vienas. — Pastūmė Galagerį į šoną. — Atsimenu visa, ką 
kuris pliauškėt... — suvebleno. — Visa atsimenu, palaukit, ryt aš jums 
parodysiu. — Nutilo. vėl nusijuokė. tada nusvyravo savo palapinės link. 

Vilsonas ritinėjo tuščią gertuvę. Atsiraugėjo. 

— Perkūnėlis, ką dabar veiksim? — pakartojo jis. 

— Per greit viską išlakėm, — tarė Martinesas. Pagalvojęs, kiek pinigo 
pragėrė, jis vis labiau niuro. 

Vilsonas palinko į priekį. 

— Klausykit, vyrai, ką sugalvojau. Žinokit, japai turi tokių kilnojamų 
viešnamių, atveža juos iki pat fronto linijos. 

— Iš kur Žinai? — pasiteiravo Galageris. 

— Girdėjau. Tikras faktas. Ko mum nepabandžius prasmukt į jų už- 
nugarį pasidulkint su geltonodėm? 

Rudis nusispjovė. 

— Kas tau, užsigeidei patikrint, ar tikrai jų plyšeliai skersi? 

— Skersi kinių, — paaiškino Vilsonas. 

Galageris palinko į priekį ir piktai metė: 

— Jaučiu, tu, Vilsonai, juočkių draugas. 

Vilsonas nusijuokė. 

— Apsišik, — nutęsė jis. Savo sumanymą jau buvo pamiršęs. 

Rudis vėl prisiminė lomoje gulinčius lavonus. Vaizdas kažkodėl ma- 
loniai sukuteno paširdžius. Painias mintis persmelkė baimės šuoras, ir 
jis dar kartą dirstelėjo sau per petį. 

— O gal einam suvenyrų paieškot? — narsiai šūktelėjo jis. 

— Kur? 

— Kur nors netoliese turėtų būt negyvų japų, - atsakė Rudis atsispir- 
damas pagundai apsidairyti sau už nugaros. 

Vilsonas sukikeno. 

— Yra, yra, —- ūmai tarė jis. —- Už kokių dviejų trijų šimtų jardų nuo to 
valgyklos seržanto krūminės varyklos būta mūšio. Atsimenu, ėjom pro 
tą vietą, visiškai pro pat. 

— Naktį, kai mes buvom prie upės, - įsiterpė Martinesas, — japai puo- 
lė. Tą naktį priėjo beveik iki šičia. 

— Teisingai, — patvirtino Vilsonas. — Girdėjau kažkur čia jų tankus. 

— Na, tai einam pasižiūrėt, - sumurmėjo Rudis. —- Nusipelnėm vieno 
kito suvenyro. 

Vilsonas atsistojo. 

— Kas mane labiausiai traukia prisisrėbus, tai bastytis. — Jis pasirą- 
žė. — Na, vyrai, pirmyn. 

Tie Žiūrėjo į jį, nieko nesakydami. Buvo apsvaigę ir balbatavo kas 
užeina ant seilės. Balbatavo taip sau, ne iš rimtųjų, ir dabar Vilsono 
užsidegimas juos išmušė 1š vėžių. 

— Eime, vyrai, — pakartojo jis. 

Jie pakluso, nes buvo atbukę ir būtų paklusę bet kokiam bet kieno 
įsakymui. Vilsonas pakėlė šautuvą, o tai matydami kiti taip pat užsime- 
tė savuosius. 

— Kur, velniai griebtų, eisim? — paklausė Galageris. 

— Sekit, vyrai, paskui mane, — atsakė Vilsonas ir pragertu balsu ūk- 
telėjo. 

Jie nelygia, padrika vorele nusekė jam iš paskos. Vilsonas juos vedė 
per bivako teritoriją. Jo nuotaika vėl pasitaisė. 

— Parodyk man kelią namolio, — uždainavo jis. 

Pamatęs, kad į juos spokso keletas kareivių, Vilsonas sustojo. 

— Vyrai, — tarė jis, — mus gali užmatyt kokie karininkai, todėl, po 
perkūnais, Žygiuokit kaip kareiviai. 

— Dešinėn lygiuok! — subaubė Rudis. Jis nelauktai pralinksmėjo. 

Jie ėmė žingsniuoti perdėtai atsargiai ir, Galageriui sykį suklupus, 
visi į jį piktai sužiuro. 

— Po paraliais, Galageri, — pusbalsiu subarė Vilsonas. 

Jis pats, nors kojos ir nevisai klausė, žengė lengvai, pasišvilpauda- 
mas. Jie pralindo pro spragą spygliuotos vielos užtvaroje ir ėmė brautis 
per krūtinę siekiančią žolę. Galageris tolydžio griuvinėjo ir keiksnojo, 
1r Vilsonas kaskart atsisukdavo į jį prie lūpų prispaudęs pirštą. 

Už šimto jardų jie priėjo džiungles ir žirgliojo jų pakraščiu per žolę, 
kol rado taką. Kažkur toli subūbsėjo artilerijos baterija, ir Martinesą 
nukrėtė drebulys. Beeidamas jis smarkiai suprakaitavo ir buvo visai be 
ūpo. 

— Kur ta prakeikta kautynių vieta? — paklausė jis. 

— Nebetoli, tako gale, — atsakė Vilsonas. Jis prisiminė paslėptą ke- 
tvirtąją gertuvę ir vėl sukikeno. — Tuoj prieisim, — padrąsino draugus. 
Paklupinėję dar pusantro šimto jardų, jie išėjo į siaurą keliuką. — Čia 
japų kelias. 

— O japai, rupūžės, kur? — paklausė Galageris. 

— O, jie toli, — nuramino jį Vilsonas. — Nuo čia ir buvo atstumti. 

Galageris patraukė nosimi. 

— Jau užuodžiu, — pranešė jis. 

— Taigi taigi, — patvirtino Vilsonas. — Girdėjau, lavonų čia gyvas galas. 

Kelias išvedė per kokoso palmių giraitę į užžėlusį lauką. Beeidami 
jie palaipsniui vis aiškiau ėmė abipus kelio užuosti pažįstamą smarvę. 
Pūvančių lavonų kvapas kiek salstelėjo, bet daugiau priminė mėšlo kva- 
pą, sumišusį su atmatų ir pelkės dvoku. Ir pats kvapas, ir jo stiprumas 
kaitaliojosi; kartais jiems į nosis trenkdavo aštrus, šleikštus supuvusių 
bulvių dvokas, o kartais panašesnis į skunko olos smarvę. 

— Kad tave kur velnias, — nusikeikė Rudis, apeidamas ant kelio gu- 
lintį sutraiškytą japonų kareivį. 

Lauko pakrašty išsimėčiusiuose kokoso palmių guotuose medžiai 
buvo be lapų, o jų kamienai juodi ir rudi tarytum nudžiūvę nuo sausros. 
Dauguma nukapotomis šakomis, stirksojo pliki lyg smėlėtoje seklumo- 
je atoslūgio atidengtų polių eilė. Guotuose nelikę jokios žalumos. 

Visur kur juodavo sudegusių tankų siluetai; medžių degėsių ir juodai 
suskrudusios žolės apskritimų fone buvo sunkiai pastebimi kaip vaikiš- 
kuose galvosūkiuose medžių lapijoje paslėpti žinomų žmonių veidai. 
Visas laukas nusėtas įvairiausiomis lūženomis. Visur tįsojo japonų ka- 
reivių lavonai, o viename gūbryje, kur japonai apsikasę laikėsi keletą 
valandų, juodavo artilerijos sviedinių išmuštos duobės. 

Vyrai perėjo per tą gal ketvirčio mylios ilgumo lauką. Žolėje matė 
keletą išsirietusių, persikreipusių negyvėlių. Mirta jų toli gražu ne ra- 
miai, kūnai sustingę tąsomi baisių konvulsijų. Apėję juos lanku žings- 
niavo keliu toliau. Šalikelėje už keleto jardų gulėjo pavirtę ant šono 
pusiau vikšrinė japonų mašina ir amerikiečių tankas, abu susiglaudę 
tarsi dvi tuoj griūsiančios lūšnos. Ir mašinos, ir tanko sudegta kartu, abu 
Juodi, išsiklaipę. Japonų lavonai neišnešti, vairuotojas vos laikėsi ant 
sėdynės. Galva, tarp ausies ir smakro prakirsta, aptekusi krauju, gulėjo 
ant prietaisų skydo sakytum ant pagalvės. Viena koja išlindusi pro skylę 
priekiniame stikle, o kita, nukirsta per šlaunį, stačiu kampu įsirėmusi į 
galvą. Atrodė lyg svetimkūnis. 

Kitas japonas gulėjo aukštielninkas netoliese. Pilve žiojėjo didžiulė 
skylė, ir išvirtusios baltos žarnos priminė putlius vandens gėlės vaini- 
klapius. Pilvas buvo visas kruvinas, rankos merdėjant prispaustos prie 
žaizdos. Lyg norint atkreipti į ją kieno nors dėmesį. Veidas paprastas, 
malonus, smulkių bruožų, riesta nosimi, ramiai miegančio amžinu mie- 
gu veidas. Kojos ir sėdynė buvo taip sutinusios ir ištempusios kelnes, 
kad šios panėšėjo į ankštas Napoleono laikų puošeivos kelnes. Apskri- 
tai jis priminė lėlę su lauk virstančiu kamšalu. 

Kampu į jį gulėjo trečias kareivis su baisia žaizda krūtinėje. Iš ma- 
šinos išsigauta apdegusio šlaunis ir liemenį, ir dabar gulėjo aukštielnin- 
kas išsikėtęs, pastatęs kelius. Uniformos medžiagos degėsiai nubyrėję, 
matyti suskrudusios, mažutėmis spiromis virtusios genitalijos. Tačiau 
gaktos plaukų pelenai pūpsojo it standus plieno vatos gumulas. 

Vilsonas pažarstė gaisravietę ir atsiduso: 

— Viskas išrinkta. 

— Kas? Kas, po šimts, galėjo išrinkt? — svirduliuodamas atsiliepė 
Galageris. —- Meluoji, Vilsonai. Tu pats viską susirinkai. 

Vilsonas nekreipė į jį dėmesio. 

— Kiaulystė. Visą savaitę rizikuojam gyvybe, o mums nepalieka nė 
sušikto suvenyro, — liūdnai nusiskundė. —- Kiaulystė, — patylėjęs suniur- 
nėjo sau po nosim. 

Martinesas batu spirtelėjo į apdegusio lavono genitalijas. Jos nukrito 
šiugždėdamos lyg pirštu nukrapštomi cigaro pelenai. Vaizdas šiek tiek 
pralinksmino, tačiau slogučio neišsklaidė. Jau išgertuvės jam numušė 
ūpą, o ši iškyla nuotaiką dar labiau sugadino. Ne, lavonais jis nei šlykš- 
tėjosi, nei baisėjosi; mirties baimė jam nebuvo susijusi su Žiauriai išdar- 
kytu kūnu, jo pomirtiniu dvoku. Pats nebūtų pasakęs, kas jį taip slegia, 
o susimąstęs apie tai, kas kaltas dėl blogos nuotaikos, ėmė graužtis, kad 
pragėrė tiek daug pinigų, ir visą pusvalandį bandė apskaičiuoti, per kiek 
laiko iš atlyginimo susigrąžins išleistą sumą. 

Rudis atsišliejo į pusiau vikšrinę mašiną. Jam svaigo galva, ir jis ran- 
ka pasirėmė į metalinį vikšrų protektorių. Pirštais užčiuopęs kažkokio 
minkšto vaisiaus gabalą, skubiai sviedė šalin. Vaisius buvo raudonas, 
priminė kriaušę, tačiau Rudžiui nieko panašaus nebuvo tekę matyti. 

— Čia kas per velnias? - kimiai ištarė jis. 

— Japų valgis, — atsakė Vilsonas. 

— Iš kur jie jo gavo? 

— Nežinau, - gūžtelėjo pečiais Vilsonas ir nuspyrė gabalą į šoną. 

Rudį, kad ir girtą, nusmelkė baimė. Akimirką jam dingtelėjo mintis 
apie Henesį. 

— Na, Vilsonai, kur, po galais, tie suvenyrai? — piktai paklausė jis. 

— Vyrai, jūs tik sekit paskui mane, - atsiliepė Vilsonas. 

Jie pasitraukė nuo mašinų ir apžiūrėjo šalikelės gūbrį, kur būta ap- 
sikasusių japonų. Žemoje kalvelėje būta daugybės apkasų ir blindažų, 
tačiau po artilerijos apšaudymo dauguma jų buvo suniokoti. Įdubę blin- 
dažai priminė paplūdimyje vaikų smėlyje iškastas ir žmonių vėliau ap- 

mindžiotas slėptuves. Ant gūbrio grupelėmis po du, po tris, po keturis 
gulėjo gal dvidešimt ar trisdešimt negyvų japonų. Tarp jų buvo prisėta 
begalė smulkių skeveldrų, ir tvyrojo deginamas šiukšles primenantis 
tvaikas. Tai šen, tai ten matėsi pūvantys maisto daviniai bei amunicijos 
dėžės su išbirusiais šaudmenimis. Artilerijos sviedinių išrausyta žemė 
buvo nusėta sudraskytomis kuprinėmis, aprūdijusiais šautuvais, batais, 
gertuvėmis bei apipuvusiomis kūnų dalimis. Ant gūbrio nė penkių kva- 
dratinių jardų švaraus plotelio. Kur pažvelgsi, be jokios tvarkos pri- 
drabstyta devynios galybės nuolaužų nuolaužėlių. Japonų lavonai, per 
savaitę neapsakomai išputę, priminė nutukėlius milžiniškomis kojomis, 
pilvais ir užpakaliais, per siūles persprogusiais drabužiais. Kūnai paža- 

Kirmėlės, balkšvos, maždaug pusės colio ilgio, priminė šliužus. 
Buvo apnikusios lavonus taip, kaip bitės apninka bitininko galvą. Žaiz- 
dų nebesimatė, nes kirmėlės buvo aplipusios kiekvieną įdrėskimą ir tin- 
giai šliaužiojo po smulkiausias žaizdeles. Galageris apdujusiomis aki- 
tikėjosi išgirsti kirmėles šiugždant, ir matant, kaip jos atsidėjusios tylo- 
mis punta žmogiena, jį suėmė pyktis. Tvyrojo nepakenčiama smarvė, o 
virš lavonų siautė musės. 

— Velniai rautų tas muses, — sumurmėjo jis. 

Apėjęs vieną lavoną, pakėlė nuo žemės kartoninę dėžutę. Kartonas 
buvo sumirkęs, ir dėžutė vos paėmus išsivėpė; jis ištraukė keletą ma- 
žyčių buteliukų su tamsiu skysčiu ir keletą sekundžių niūriai dėbsojo į 
juos. 

— Kas čia? — paklausė. Niekas neatsakė, ir jis nusviedė juos ant že- 
mės. — Kur, po perkūnais, tie suvenyrai, norėčiau žinot. 

Vilsonas bandė iš aprūdijusi0o japoniško šautuvo išimti spyną. 

— Vieną gražią dieną įsitaisysiu samurajaus kardą, — pareiškė jis. 
Šautuvo buože stuktelėjo lavonui ir išsiviepė. - Dvėseliena, vyrai, štai 
kas mes visi, suknista dvėseliena. — Iš negyvėlio krūtinės kyšoje keli 
šonkauliai, sidabriškai blizgantys pavakarės saulėje. Išvirtusi mėsa 
buvo šleikščios rusvai žalsvos spalvos. — Kuo ne ėriena, — nusprendė 
Jis. Atsidusęs ėmė leistis nuo gūbrio. Priešingame šlaite buvo keletas 
natūralių urvų, ir viename ant dėžių dėželių gulėjo pustuzinis negyvė- 
lių. — Ei, vyrai! — riktelėjo Vilsonas. —- Ką radau! — Girtų draugų pašai- 
pos įskaudintas, išdidžiai pridūrė: — Jeigu Vilsonas sako, kad ras, tai ir 
randa. 


Keliu bivako link burzgė sunkvežimis. Vilsonas it vaikas pamojavo, 
tada atsitūpė ir įsižiūrėjo į urvą. Priėję sužiuro ir kiti. 

— Ten krūva kareiviškų skrynelių, vyrai. 

— Dėžės, ir tiek, — pasakė Rudis. 

— O ką aš sakau, — atsakė Vilsonas. — Ištuštinam ir nešamės, turėsim 
kur susidėt daiktus. 

Rudis nusikeikė. 

— Jeigu tau reikia dėžės, gali gaut štabo kuopoj. 

— Ė, ne, - atsakė Vilsonas, - tos niekam tikusios. Šitos — dėžės kaip 
turi būt. 

Rudis dar kartą pasižiūrėjo į urvą. 

— Eina šikt, kad aš tokį kelią tempčiausi kažkokią dėžę. 

Martinesas paėjėjo keletą jardų į šalį. Pirma buvo pastebėjęs lavoną 
pražiota burna, pilna auksinių dantų, ir kaip pakerėtas tolydžio į jį grę- 
žiojosi. Priėjęs prie lavono, nužiūrėjo dantis. Mažiausiai šeši ar septyni, 
visi gryno aukso, ir Martinesas atsisukęs pašnairavo į draugus, lendan- 
čius į urvą. 

Ūmai jam delnai panižo tuos auksinius dantis išsilupti. Girdėjo, kaip 
vyrai slopiai keiksnodami vienas kitą kniausiasi urve, ir nevalingai 
vėl pažvelgė į išžiotą negyvėlio burną. Jam jų nebereikia, pagalvojo. 
Karštligiškai bandė apskaičiuoti, ko tie dantys verti. Kokių trisdešimt 
dolerių, tarė sau. 

Buvo benueinąs, bet ir vėl sugrįžo. Mūšio lauke buvo tylu, ir kurį 
laiką ant gūbrio ničnieko nesigirdėjo, išskyrus nenutrūkstamą musių 
zirzimą. Iš pakalnės tvoskė dvokas, klonis buvo nuklotas sumaitotais 
kareiviais ir mašinomis. Priminė rūdijančio, pajuodusio metalo laužo 
sąvartyną su pavieniais žalios žolės ploteliais. Martinesas krestelėjo 
galvą. Viena smarvė! Jam po kojų gulėjo pamestas šautuvas, ir jis nieko 
negalvodamas jį pakėlė ir buože tvojo į negyvėlio burną. Dusliai dunks- 
telėjo lyg kirviu smogus į šlapią sutręšusį rąstą. Užsimojo ir trenkė šau- 
tuvu dar kartą. Dantys pabiro. Keli nukrito ant žemės, o kiti įstrigo su- 
trupintoje lavono žiaunoje. Martinesas karštligiškai sugraibė keturis ar 
penkis ir įsimetė į kišenę. Jį pylė prakaitas, širdis nerimastingai daužės!. 
Jis keletą kartų giliai atsikvėpė ir pamažu aprimo. Juto ir džiugesį, If 
sąžinės graužimą, panašiai kaip vaikystėje, kai kartą iš motinos pinigi- 
nės pavogė keletą centų. „Velniai griebtų!“ — keiktelėjo. Apatiškai pas- 
varstė, kada galės dantis parduoti. Žiojinti suknežinta negyvėlio burna 
jį nervino, ir jis koja apvertė lavoną, atidengdamas krūvas kirmėlių. Jis 

nusipurtė. Persmelktas nepaaiškinamos baimės, apsisuko ir grįžo pas 
urve besikrapštančius vyrus. 

Urve buvo ankšta, drėgna ir trošku. Nors oras buvo vėsus, vyrus pylė 
prakaitas. Lavonai gulėjo sukrauti ant dėžių nelyginant maišai miltų, ir 
kurį nors pajudinus, it smulkios žuvelės pabirdavo kirbinės kirmėlių. 
Priversta visokių lūžgalių, juodų apanglėjusių daiktų, surūdijusių me- 
talo gabalų, sviedinių skeveldrų, kelios sulūžusios dėžės su minomis, 
krūvelės pilkų pelenų; iš žemių ir pelenų krūvos kyšojo net negyvėlio 
kūno dalis, apdegęs blauzdikaulis. Dvokas tvyrojo aštrus, kvaišinantis 
nelyginant eteris. 

— Neiškrapštysim mes jokios dėžės, eina jos velniop, — tarė Rudis. 
Jį pykino, o nuo pastangų vien pirštų galais judinti lavonus baisiausiai 
įskaudo nugarą. 

— Nešdinamės iš šitos jovalynės, — pritarė Galageris. Saulės šviesa 
už urvo angos dūrė akis. 

— Vyrai, negi dabar imsit ir mesit? — maldaujamai tarė Vilsonas. 
Buvo užsibrėžęs parsinešti dėžę. 

Martinesui prakaitas graužė akis. Jis buvo suirzęs, nekantrus. 

— Grįžtam, ką? — paragino jis. 

Vilsonas nustūmė į šoną lavoną ir rikteldamas atšoko. Po lavonu gu- 
lėta gyvatės. Susirangiusi ant dėžės, ji lėtai sukiojo į šonus galvą. Vyrai 
baimingai murmėdami atsitraukė ir prisispaudė prie urvo sienos. Rudis 
pakėlė šautuvo saugiklį ir ėmė iš lėto taikytis į gyvatės galvą. Jo rankos 
virpėjo, ir jis susikaupęs stebėjo bejausmes gyvatės akis. 

— Neprašauk, — sušnabždėjo Vilsonas. 

Šūvis, atsimušęs nuo sienos iki sienos, nuaidėjo tarsi kurtinantis ar- 
tilerijos sviedinio sprogimas. Gyvatės galva ištiško, o kūnas dar ilgokai 
pašėlusiai raitėsi. Vyrai apstulbę, apkurtinti Rudžio šūvio, Žiūrėjo nea- 
titraukdami akių. 

— Nešdinamės! — riktelėjo Galageris. 

Jie vienas per kitą ėmė skubiai, karštligiškai brautis lauk. Visus už- 
valdė baisi panika. Išlindęs laukan, Vilsonas, giliai alsuodamas, nusiš- 
luostė veidą. 

— Regis, teks apsieit be dėžės, — tarstelėjo jis. Tiesą sakant, jautėsi 
pavargęs, užsidegimas išblėso. — Grįžtam gal ar ką, - pridūrė. 

Vyrai nusileido nuo gūbrio ir leidosi keliu bivako link. Praėjo pro 
riogsantį sudegusį tanką, jo sutrūkinėję, aprūdiję vikšrai priminė driežo 
skeletą. 

— Greit ir ta prakeikta gyvatė taip atrodys, — tarė Martinesas. 

Rudis kažką suniurzgė. Jis Žiūrėjo į aukštielninką gulintį beveik nuo- 
gą lavoną. Lavonas atrodė išraiškingai: nežaizdotas, rankomis įsikibęs 
į žemę tarsi paskutinį kartą bergždžiai kažko klausdamas. iš skausmo 
pasikūprinęs, ir Rudis aiškiai įsivaizdavo lavono veide galėjusią būti 
kančios grimasą. Tačiau lavonas gulėjo be galvos, ir Rudžiui nudiegė 
širdį suvokus, kad jo veido niekados nepamatys. Kaklo gale styrojo tik 
kruvinas mėsgalis. Atrodė, lyg lavonas gulėtų po tylos gaubtu. 

Rudis ūmai pasijuto išblaivėjęs ir labai pailsęs. Kiti vyrai jau buvo 
tolokai nuėję, tačiau jam kažkokia nesuprantama jėga neleido atitraukti 
akių nuo lavono. Giliai pasąmonėje ruseno mintis, jog šitas Žmogus 
kažkada buvo kupinas troškimų ir nelabai tikėjo kada nors mirsiąs. Iš- 
gyveno vaikystę, paauglystę, jaunystę, svajodavo apie ateitį, prisimin- 
davo praeitį. Sukrėstas, tarsi pirmąsyk regėdamas lavoną, Rudis nusi- 
stebėjo: koks gležnas padaras žmogus. 

Šnervėse tebejausdamas urvo smarvę, lavonu baisėjosi taip pat, kaip 
kadaise vidury vejos įmynęs į žmogaus išmatų krūvą. Kaip anuomet 
išmatos, taip dabar negyvėlio liemuo ir galūnės vaidenosi esą keistai 
savarankiški padarai. Rudis žinojo, kad šito lavono dvokas netrukus 
susigers į žemę ir dings, tačiau dabar būtent savo smarve lavonas ir 
baugino. Rudį smelkė kraują stingdanti baimė. Kėlė ją dar nepamiršta 
urvo smarvė, susiliejusi su lavono dvoku - jis užuodė ir pradinį šiltą 
gendančio kūno kvapą, ir aitriai tvoskiantį tikrą lavono dvoką, stiprų, 
vimdantį kvapą, nuo kurio jį persmelkė baimės šaltis. Tokį kvapą būtų 
tikėjęsis pajusti atkėlęs karsto dangtį, ir tas kvapas nedingo tą 1lgą slogų 
laiką, kol jis tai Žiūrėjo į lavoną, tai nežiūrėjo, tai nieko negalvodamas, 
tai mąstydamas apie gyvenimą ir mirtį ir apie tai, kad jis pats visiškai 
neapdraustas nuo paties blogiausio. 

Atsitokėjęs nužingsniavo keliu, dairydamasis į kovinio susirėmimo 
pėdsakus kairėje ir dešinėje. Dvokas nesiliovė jo dusinęs. Šitaip viena 
skruzdžių gauja išžudo kitą, toptelėjo jam. Pabėgėjęs prisivijo draugus 
ir niūrus Žžingsniavo su jais taku per kokospalmių giraitę. Visi buvo pra- 
blaivėję, ėjo tylėdami. Rudžiui skaudėjo galvą. Užkliuvęs už šaknies 
nusikeikė, o paskui be jokio ryšio su ankstesne šneka sumurmėjo: 

— Žmogus niekuo neypatingas padaras, jeigu miręs šitaip dvokia. 


Antrojo bataliono bivake Vaimanas sužalojo kirminą, ilgą plaukuotą 
juodai auksinį vikšrą. Persmeigė jį šakele. Vikšras ėmė suktis ratu, pas- 

kui apvirto aukštielninkas. Jis iš visų jėgų stengėsi atvirsti ant kojų, 
kol Vaimanas prikišo jam prie nugaros degančią cigaretę. Pasiraitęs, 
pasiraitęs nurimo, gulėjo išsilenkęs, beviltiškai maldamas kojelėmis. 
Atrodė lyg 1š visų jėgų stengtųsi įkvėpti oro. 

Ridžesas stebėjo tai bjaurėdamasis. Jo pailgą veidą perkreipė gri- 
masa. 

— Negalima taip elgtis su vabalėliais, — tarė jis. 

Vaimanas atsidėjęs stebėjo vikšro konvulsijas. Ridžeso pastaba jį su- 
erzino, ir jis šiek tiek susigėdo. 

— Ką tuo nori pasakyt, Vaimanai? Kuo jau kažkokie šūdvabaliai ypa- 
tingi? 

— Po perkūnais, — atsiduso Ridžesas, — jis tau niekuo nenusikalto, 
netrukdė. 

Vaimanas atsisuko į Goldstiną. 

— Pamokslininkui pagailo kirmėliuko, — sarkastiškai nusijuokė, tada 
tarė: — Nužudžiau Dievo padarėlį, ar ne? 

Goldstinas gūžtelėjo pečiais. 

— Kas kaip galvoja, - ramiai atsakė jis. 

Ridžesas panarino galvą. 

— O be to, negražu šaipytis iš žmonių, tikinčių Šventraščiu, - nenu- 
sileido jis. 

— Tu mėsą valgai, ar ne? — paklausė Vaimanas. Buvo patenkintas, 
kad turi svaresnių argumentų, nes šiaip jautėsi prastesnis už kitus būrio 
kareivius. — Kur, po galais, parašyta, kad mėsą valgyt galima, o vabalo 
nutrėkšt nevalia? 

— Mėsa visai kas kita. Vabalų juk nevalgom. 

Vaimanas užbėrė ant vikšro žemių ir žiūrėjo, kaip šis bando išsilais- 
vinti. 

— Vieną kitą japą nudėt tu, kaip Žinau, nieko prieš, — tarė jis. 

— Jie pagonys, — atsakė Ridžesas. 

— Atleisk, — įsiterpė Goldstinas, — bet man regis, tu klysti. Prieš ke- 
letą mėnesių skaičiau straipsnį, kur parašyta, kad Japonijoj yra daugiau 
kaip šimtas tūkstančių krikščionių. 

Ridžesas papurtė galvą. 

— Na, jų nė vieno nenorėčiau nužudyt. 

— Bet būsi priverstas, — pasakė Vaimanas. — Ko neprisipažįsti, jog 
€si neteisus? 

— Viešpats man neleis nušaut krikščionies, — atkakliai varė savo Ri- 
džesas. 

— Cha... 

— Aš tuo tikiu, — pridūrė Ridžesas. 

Tiesą sakant, jis buvo gerokai sutrikęs. Besiraitantis vikšras jam pri- 
minė japonų kareivių lavonus, matytus tą rytą, kai jie bandė forsuoti 
upę. Atrodė lygiai kaip gyvuliai, nugaišę tėvo ūkyje. Tuomet jis save 
tikino, jog jie taip atrodo todėl, kad yra pagonys, bet dabar Goldstino 
pasakymas jį išmušė iš vėžių. Šimtas tūkstančių jam atrodė labai daug; 
spėjo, kad tai mažiausiai pusė Japonijos gyventojų, ir dabar pagalvojo, 
kad kai kurie iš upėje matytų negyvėlių tikriausiai buvo krikščionys. 
Minutę kitą pamąstęs, susiprotėjo. Viskas labai paprasta! 

— Tu tiki, kad žmogus turi sielą? — paklausė Vaimaną. 

— Nežinau. Kas tai per daiktas? 

Ridžesas prunkštelėjo. 

— Po perkūnais, ne toks jau tu protingas, kokiu dediesi. Siela — tai, 
kas žmogui mirus palieka kūną ir keliauja į dangų. Todėl lavonas, plū- 
duriuojantis vandeny, taip baisiai ir atrodo, nes tada Žmogus jau nebe 
tas, kas buvo. Jis nebeturi paties svarbiausio dalyko - sielos. 

— Kas ten žino, kaip yra iš tikrųjų, — filosofiškai atsakė Vaimanas. 

Vikšras merdėjo po paskutine ant jo užpilta sauja žemių. 


Vilsonas tą naktį, stovėdamas sargyboj, pats vienas išmaukė paskutinę 
gertuvę krūminės. Iš naujo apgirto ir vėl ėmė nebenustygti vietoje. Sė- 
dėjo ant apkaso krašto ir, kas kelios minutės keisdamas padėtį, suirzęs 
spoksojo pro spygliuotos vielos užtvarą. Galva sviro į šonus, akys lipo. 
Nervino už kokių penkiolikos jardų nuo spygliuotos vielos dūluojan- 
tis krūmas. Susiliejęs su tamsiomis džiunglėmis, krūmas užstojo dalį 
ploto. Juo ilgiau Vilsonas į jį spoksojo, juo labiau irzo. Prakeiktas krū- 
mokšni, tarė sau, manai, leisi už savęs užsislėpt japui? Papurtė galvą. 
Nė velnio, jokis japas pas mane neprasmuks. 

Jis išlipo iš apkaso ir paėjo keletą žingsnių į šoną. Kojos neklausė, 
ir jis dar labiau suirzo. Grįžo į apkasą ir vėl įsispoksojo į krūmą. „Ku- 
rių velnių čia išsikerojai?“ — tarė jis. Kai užsimerkė, galva ėmė suktis, 
žiovulys lyg kempinė neleido sukąsti dantų. Dėl to prakeikto krūmo 
negali žmogus sargyboj snūstelt, tarė jis sau. Atsiduso, tada atitraukė 
1r vėl atleido kulkosvaidžio spyną. Nusitaikė vamzdžiu į krūmo apa- 
čią. „Sakiau, kad tau čia ne vieta“, — sumurmėjo ir paspaudė leistuką. 
Buožei skaudžiai trankant petį, paleido ilgą seriją. Krūmas stovėjo kaip 
stovėjęs, tad apšaudė dar kartą. 

Žvalgų būrio kareivius, miegančius vos už dešimties jardų užpa- 
kaly jo, kulkosvaidžio tratėjmas siaubingai išgąsdino. Visi staigiai lyg 
elektros trenkti atsibudo, krito veidais į žemę, paskui pakilo klūpsti. 
Kad šaudo Vilsonas, jie nežinojo, manė, jog vėl puola japonai, ir keletą 
šiurpių akimirkų klūpojo nei miegodami, nei kaip reikiant išsibudinę, 
apnikti visokių baisių minčių. 

Goldstinui vaidenosi, kad jis užmigo budėdamas sargyboje. Jis kele- 
tą kartų desperatiškai suvebleno: 

— Aš nemiegojau, aš tik užsimerkiau, kad apgaučiau japus. Aš budė- 
jau, prisiekiu, budėjau. 

Martinesas suinkštė: 

— Grąžinsiu dantis, prižadu, grąžinsiu. 

Vaimanas sapnavo, jog paleido iš rankų prieštankinę patranką, ir da- 
bar teisinosi: 

— Aš nekaltas. Ją paleido Goldstinas. 

Jautėsi kaltas, o po akimirkos visiškai atsibudo ir viską pamiršo. 

Rudis gulėjo kniūbsčias, jam pasirodė, jog jį apšaudo anas kareivis 
su durtuvu. 

— Nagi šauk, šunsnuki, šauk, bjaurybe tu, — murmėjo jis. 

Galageris galvojo: „Jie ateina manęs nudobt.“ 

O Kroftas tuo metu buvo sukaustytas tokios pat baimės kaip tada, 
kai japonai forsavo upę ir jis sėdėjo šalia kulkosvaidžio tarsi supančio- 
tas. Nuaidėjus antrai serijai, atgijo ir sustaugė: 

— Nagi, EIKŠEKIT, NUKAUKIT MANE! - Veidą išmušė prakaitas, 
o po akimirkos jis jau šliaužė link Vilsono kulkosvaidžio. - BŪRY, Į 
UGNIES LINIJĄ! — suriko, dar gerai nesuvokdamas, ar jie paupyje, ar 
kur kitur. 

Vilsonas iššovė dar kartą, ir Kroftas suvokė, kad šaudo ne japonai, 
o saviškis. Dar po akimirkos susivokė, jog jie toli nuo upės, antrojo 
bataliono bivake. Įšokęs pas Vilsoną į apkasą, trūktelėjo jį už rankovės. 

— Į ką šaudai? 

Tiktai dabar Kroftas galutinai išsibudino. 

— Pataikiau, — atsakė Vilsonas. — Paklojau bjaurybę. 

— Ką tokį? — sušnabždėjo Kroftas. 

— Krūmą, — parodė Vilsonas. - Ana ten. Jis man užstojo vaizdą. Žiau- 
riai nervino. 

Kiti būrio kareiviai atsargiai šliaužė pas juos. 

— Vadinas, japonų nematei? — paklausė Kroftas. 

— Ne, ką tu, — atsakė Vilsonas. — Pamatęs japą, kulkosvaidžiu ne- 
būčiau šaudęs — šautuvu. Kam aš išsiduosiu kažkokiam apsišikusiam 
japui? 

Kroftas vos valdėsi iš įtūžio. Sugriebęs Vilsoną už pečių supurtė, 
nors tas buvo už jį daug stambesnis. 

— Prisiekiu, prisiekiu, — sušvokštė jis, — dar kartą iškrėsk tokį fokusą, 
Vilsonai, ir aš pats tave nudėsiu. Aš, aš... - drebėdamas iš įniršio, nutilo. 
— Atgal! — šūktelėjo atšliaužiantiems saviškiams. — Netikras aliarmas. 

— Kas šaudė? — sušnabždėjo kažkuris. 

— Atgal! — sukomandavo Kroftas. Tada vėl atsisuko į Vilsoną. — Iš 
visų tavo fokusų šitas — viršūnė. Vyruti, nuo šiol tu mano juodajam 
sąraše. 

Kroftas išlipo iš apkaso ir nužingsniavo link savo guolio. Rankos 
jam tebevirpėjo. 

Vilsonas buvo išmuštas iš vėžių. Prisiminė, koks linksmas buvo 
Kroftas dieną, ir nesuprato, ko šis staiga užsiuto. „Ko jis taip susiner- 
vino?“ — galvojo jis. Patyliukais nusijuokė, o paskui, prisiminęs, kaip 
Kroftas jį supurtė, pyktelėjo. Nesvarbu, kad mudu seni pažįstami, jis 
neturi teisės su manim taip elgtis. Jei dar kada padarys kažką panašaus, 
duosiu grąžos. Paniuręs nutraukė mintį ir pažvelgė kitapus spygliuotos 
vielos. Krūmas nukapotas iki pašaknių, ir visas plotas kaip ant delno. 
Seniai reikėjo, tarė sau. Pikti Krofto priekaištai jį labai įskaudino. Kas 
ta viena kita serija iš kulkosvaidžio. Umai jam toptelėjo, kad greičiau- 
siai pažadino visą bivaką ir visi kareiviai įtemptai klausosi. Po velnių, 
atsiduso Vilsonas, pasigėręs kada nors galiu užsitraukt didelės bėdos... 
Ir vėl patyliukais nusijuokė. 

Kitą rytą būrys grįžo į štabo bivaką ir į štabo kuopą. Grįžo po septy- 
nių dienų ir aštuonių naktų. | 

Laiko mašina“ 


Rudis Valsenas 
Klajoklis menestrelis 


Buvo sudžiūvęs, prakaulus. Ūgio šešių pėdų, bet svėrė ne daugiau kaip 
pusantro šimto svarų. Dėl didelės kaip bulvė nosies ir ilgos nukarusios 
žiaunos iš profilio atrodė niršus, piktas. Veido mina rodė didžiulę pa- 
nieką, tačiau raukšlelių ir strazdanų voratinklio apsuptos pavargusios 
ryškiai mėlynos akys žvelgė romiai. 


Horizonto linija čia arti. Ji niekur nenutolsta nuo miestelį supančių kal- 
vų, senų sukrypusių medinių kalnakasių namų ar šachtų. Visas slėnis 
nuklotas nuo Montanos kalvų nupustytomis rusvomis dulkėmis. Priva- 
lų Žinoti, jog viskas čia priklauso bendrovei. Prieš daugelį metų ji atve- 
dė į slėnį geležinkelio liniją, išgręžė šachtas, pastatydino kalnakasiams 
karkasinių namų, surentė parduotuvę ir net padovanojo bažnyčią. Nuo 
tada miestelis sakytum latakas. Šachtose uždirbti pinigai teka atgal į 
bendrovės saugyklą; išgėrus bendrovės smuklėje, nusipirkus maisto ir 
drabužių, užsimokėjus už nuomą, nieko nelieka. Horizontas užsidaro 
ties kasyklos keltuvu. 

Ir Rudis visa tai patiria anksti. O ką kita gali patirti, per sprogimą 
šachtoje Žuvus tėvui? Egzistuoja nepajudinamos taisyklės, ir viena jų — 
jei bendrovei priklausančiame miestelyje žūsta šeimos galva, šeimą iš- 
laiko vyriausias sūnus. 1925-aisiais, kada Rudis yra trylikos, šachtose 
dirba ir jaunesnių už jį vaikų, kalnakasių sūnų. Na, ir kas. Esi šeimoje 
vyriausias amžiumi vyriškis, ir to pakanka. 

Keturiolikos jis jau moka dirbti su grąžtu. Kaip vaikas, uždirba ne- 
mažai, tačiau šachtose, pačiame štolnės gale, stačias neišsitiesi. Net ir 
vaikai dirba pritūpę, slidinėdami rūdoje, likusioje pakrovus paskutinį 
vagonėlį. Čia, aišku, karšta ir drėgna, o žibintuvėliai ant šalmų vos 
Spinkso tamsiuose koridoriuose. Grąžtas nepaprastai sunkus, ir bernio- 
kas, įrėmęs jį į krūtinę, turi iš visų jėgų laikyti už rankenų ir vibruojantį 
Spausti į uolieną. 

Išgręžus skylę dedamas dinamito užtaisas, ir kalnakasiai atsitraukią 
už štolnės posūkio ir susprogdina užtaisą. Palaida rūda kastuvais krau- 
nama į vagonėlį, o prikrovus ridenama, tolydžio stabčiojant ir nuvalant 
nuo bėgių pribyrėjusias žemes. Tada atridena kitą vagonėlį ir vėl dar- 
buojasi su kastuvais. Rudis dirba šešias dienas per savaitę, kasdien po 
dešimt valandų. Žiemą sekmadieniais gali matyti dangų. 

Vyriškėja akmens anglių dulkėse. 


Pavasarį vakarais sėdi su savo mergaite parkelyje pagrindinės gatvės 
gale. Miestelio pakraštys, vakaruose banguoja plikos rudos, prieblan- 
doje tamsėjančios, kalvos. Slėnyje visiškai sutemus, vakaruose virš kal- 
vų dar regėti paskutiniai saulėleidžio gaisai. 

Gražus vaizdas, kužda mergaitė. 

Velniop, nešdinsiuos iš čia. Rudžiui aštuoniolika. 

Dažnai galvoju, kas ten, anapus kalvų, tyliai sako mergaitė. 

Jis batų padais brūžina skurdžią, dulkėtą parko žolę. Aš nerimaila, 
kaip ir tėvas, to galva buvo pramušta visokiais sumanymais, turėjo krū- 
vą knygų, bet mama ėmė ir pardavė. Tokia jau ji yra. 

Kaip tu gali išvažiuot, Rudi? Turi mamai uždirbt pinigų. 

Klausyk, ateis laikas, susikraunu daiktus ir maunu iš čia. Noriu iš- 
važiuot kur nors, kur būčiau nuo nieko nepriklausomas. (Stebeilijasi į 
tamsą. Nekantrus, suirzęs, kitapus kalvų gęstanti saulė žadina ilgesį.) 
Tu gerutė, Agnese. (Pagalvojus, jog teks ją palikti, suima liūdesys ir 
saldi savigaila.) Bet patikėk, aš negyvensiu taip, kaip tėvas. Nelenksiu 
kupros kasykloj visą gyvenimą. 

Tu daug ką nuveiksi, Rudi. 

Taip. (Jis traukia salsvą nakties orą, uodžia žemės kvapą. Žino esąs 
stiprus, su panieka žvelgia į juos supančias kalvas.) Nori, pasakysiu 
vieną dalyką: aš netikiu Dievo. 

Negali būt, Rudi! 

(Paklode apdengtas tėvo kūnas buvo plote suplotas.) Taip, taip, ne- 
tikiu, ir viskas. 

Kartais aš irgi netikiu, sako Agnesė. 

Su tavim galima pasikalbėt, tu mane supranti. 

Tik blogai, kad tu žadi išvažiuot. 

Kaip čia pasakius. (Žino jis ir dar kai ką. Jos kūnas jaunas, stangrus: 
ir jis žino, kaip kvepia jos krūtys, primenančios papudruotą kūdikio 
odą, bet galiausiai visos miestelio moterys virsta džiūsnom.) Kad ir tO 

Džo Makio, kur užtaisė Alisai vaiką ir ją, mano seserį, pametė, - jo aš, 
patikėk, nekaltinu. Pasistenk suprast, Agnese. 

"Tu Žiaurus. 

Taip, tu teisi. (Aštuoniolikmečiui tai komplimentas.) 


Aišku, progos lauki ir sulauki: šachtos kartais esti uždaromos. 

Savaitę padykinėt visai nieko; galima pamedžiot kiškių, paspardyt 
futbolą, bet greit atsibosta. Daugiausia leidi laiką namie, o namie lova 
prie lovos, pasėdėti gali tik virtuvėj. Mažieji broliukai nuolat triukš- 
mauja, 0 Alisa, prižiūrinti savąjį pavainikį, amžinai surūgusi. Kol dirbi, 
ištverti lengviau, negu visą laiką trinantis tarp namiškių. 

Išvažiuosiu aš iš čia, galiausiai pareiškia jis. 

Ką? Sergėk Dieve, niekur tu nevažiuosi, sako motina. Grynas tėvas. 
(Kresna moteriškė, taip ir neatsikračiusi švediško akcento.) 

Aš neištversiu, gyvas sutrūnysiu; Erikas jau paaugęs, galės dirbt ka- 
sykloj, jei kada atidarys. 

Niekur tu nevažiuosi. 

Neįsakinėkit man! — šūkteli jis. Kas iš tokio gyvenimo, tik pilvą pri- 
sikimšt ir daugiau nieko? 

Erikas greit pradės dirbt kasykloj. Tu vesi. Gražią svenską merginą. 

Jis trinkteli puodelį ant lėkštutės. Kurių velnių man mautis ant spran- 
do tuos pavalkus? (Agnesė. Mintis apie santuoką nėra visiškai nema- 
loni, bet ją ryžtingai atmeta.) Išvažiuosiu, negyvensiu prirakintas prie 
grąžto, laukdamas, kol ant manęs užgrius štolnė. 

Į virtuvę įeina sesuo. Pienburni, tau tik aštuoniolika, kokios čia kal- 
bos apie išvažiavimą? 

Nesikišk! — rikteli jis. 

Kaip aš nesikišiu, man tai net svarbiau negu mamai. Jūs, vyrai, tik tą 
ir sugebat, įtaisot mums bėdą, o patys sprunkat. Nė nebandyk! - rikteli. 

Kas yra? Neėdus neliksi. 

Gal aš irgi noriu išvažiuot, gal man iki gyvo kaulo pakyrėjo stirksot 
čia netekėjusiai. 

Čia tavo bėda. Nesulaikysit manęs, velniai rautų. 

Tu lygiai kaip tas šiukšlė, kur mane pametė; vyras, kuris nesrebia 
savo privirtos košės, nieko vertas. 

(Drebėdamas) Džo Makiu dėtas, aš irgi būčiau tave pametęs. Šau- 
nuolis jis. 

Toks tu ir brolis, kad jį palaikai. 

Kuriem velniam tu jam reikalinga, gavo, ko norėjo, ir baigtas kriu- 
kis. (Ji kerta jam antausį. Jam iš pykčio ir sąžinės graužimo ištrykšta 
ašaros. Jis pamirksi, pamirksi ir piktai įsistebeilija į ją.) 

Motina atsidūsta. Važiuok, kad taip nori. Bjauru, kai šeimoj praside- 
da pjautynės. Važiuok. 

O kasykla? (Jis jaučia, jog atlyžta.) 

Erikas. Ji vėl atsidūsta. Dievaži, kada nors suprasi, kaip blogai šįkart 
elgeisi. 

Reikia išvažiuot. Čia jokių prošvaisčių. (Tačiau šįkart palengvėjimo 
nejaučia.) 


1931-ais ilga klajonė baigiasi valkatų prieglobsty. 

Tačiau maršrutas buvo margas. 

Prekiniais traukiniais iš Montanos per Nebraską į Ajovą. 

Padieniai darbai ūkiuose už pavalgį. 

Derliaus nuėmimas, darbas grūdų sandėliuose. 

Mėšlo kuopimas. 

Nakvynė parkuose, areštas už valkatavimą. 

Paleistas iš apygardos pataisos namų pėsčias grįžta į miestą, už užsi- 
dirbtą dolerį sočiai pavalgo, nusiperka pakelį cigarečių ir naktį prekiniu 
traukiniu išvažiuoja iš miesto. Mėnesiena sidabruoja kukurūzų laukus, 
jis, susirangęs atviroje platformoje, spokso į dangų. Po valandos ant 
platformos įsitaiso kitas valkata. Jis turi gertuvę viskio, ir jiedu ją iš- 
geria, surūko Rudžio cigaretes. Guli aukštielninkas ant platformos, ir 
dangus dreba traukinio ratų trinksėjimo ritmu. Ne taip jau ir blogai. 

Vaje, taigi šiandien šeštadienis, sako valkata. 

Aha. 

Šeštadienių vakarais gimtajame kalnakasių miestelyje bažnyčios 
pusrūsy visada vyksta šokiai. Apskriti stalai apdengti languotom stal- 
tiesėm, prie kiekvieno sėdi visa šeima: kalnakasiai, jų suaugę sūnūs, 
žmonos, dukros, seneliai, vaikai. Net ir mieguisti kūdikiai, Žžindantys 
motinų spenius. 

Užkampis. 

Vis dėlto bjauru prisiminti. Kalnakasiai atsineša po butelį, per sa- 
vaitę nusikamavę, gerdami apsmurgsta. Vidurnaktį pradeda rietis su 
žmonomis. Visą vaikystę Rudis girdi, kaip tėvas plūsta motiną, o ben- 
drovės orkestrėlis — smuikas, gitara ir pianinas — tuo metu groja kadrilį 
ar polką. 

Vaikinui iš kalnakasių miestelio šeštadienio naktį pasigerti ant trau- 
kinio platformos vis dar smagu. Horizontas toli, begalinėje tolybėje už 
sidabrinių kukurūzų laukų. 


Valkatos glaudžiasi užmiesčio pelkėje netoli nuo geležinkelio, ten riog- 
so keletas piktžolėse skendinčių lūšnų. Jos dengtos surūdijusiais gof- 
ruotos skardos lakštais, pro grindų plyšius lenda žolės. Dauguma vyrų 
miega lauke ant žemės, 0 prausiasi rudame upelyje, tingiai sruvenan- 
čiame per pagelžkelės pelkę. Laikas saulėkaitoje slenka lėtai; pilką ir 
oranžinį šiukšlyną apspitusios žalsvos auksuotos musės. Šiame prie- 
globstyje yra ir keletas moterų; Rudis ir dar keli vyrai miega su jo- 
mis. Dieną slampinėja po miestą, kruopščiai patikrina šiukšlių dėžes, 
elgetauja. Bet daugiausia sėdi pavėsy ir stebi pro šalį pūškuojančius 
traukinius, šnekučiuojasi. 

Džo sakė, greit mus iš čia išvarys. 

Šunsnukiai. 

Bus revoliucija, vyrai, klausykit, mums reikia organizuot žygį Va- 
šingtonan. 

Huveris tave išspirs. Nesvaičiok, drauguži. 

Įsivaizduoju, kaip žygiuotume. „Patinka man paradai ir būgnų dun- 
desys.“ 

Klausykit, vyručiai, aš seniai viską stebiu. Viskas per tuos prakeik- 
tus žydus, viso pasaulio žydiją. 

Žmogau, ką tu šneki, mums reikia kelt revoliuciją, juk mus išnaudo- 
ja. Reikia sulaukt proletariato diktatūros. 

Tu ką, komunistas? Klausyk, aš turėjau nuosavą verslą, savo mieste 
buvau žymi figūra, banke turėjau pinigų, būčiau klestėjęs ir klestėjęs, 
bet prieš mane susimokė. 

Tie didieji tūzai mūsų bijo. ,,Džiaugsiuosi, niekše, kai padvėsi“, ma- 
nai, tos dainos nieko nereiškia? Visi tik šitą eilutę ir prisimena. 

Rudis sėdi snūduriuodamas. (Tauškalai. Šnekėt kiekvienas gudrus. 
Svarbiausia neužsisėdėt ir nelaidyt liežuvio.) 

Manai, aš komunistas; klausyk, aš tyrinėju žmogaus prigimtį, esu 
savamokslis. Amerikiečių troškimai, štai apie ką tos dainos, opiumas 
liaudžiai, populiarios frazės žmonėms apdumti. Klausyk... reikia skatint 
Judėjimą, jie nori, kad mes tupėtume namie ir leistumės išnaudojami. 

Eeet. 

Išgrūs mus iš čia, vyručiai. 

Aš ar šiaip, ar taip mausiu iš čia, sako Rudis. Knieti keliauti. 

Vis dėlto kažkaip suduri galą su galu, nuo bado visada gelbsti išganin- 
goji išmalda, o kai batai gert prašo, žiūrėk, išgali nusipirkt naujus. Tai 
nusitveri kokio darbelio, tai gauni prikimšt pilvą, tai patrauki į naują 
miestą, ir būna smagu kas mėnesį ar pora brėkštant šokt į prekinį trau- 
kinį, kai pilvas neurzgia, auštant rytui ryškėja bundanti žemė. 

Įmesk saują šiaudų į upę, ir kai kurie išsilaikys ant vandens net pa- 
čioj sraujymėj, taip ir žmogui yra kas padeda ištverti. Keliauji ir keliau- 
ji, o vasara baigiasi, naktimis jau žvarbu (kišenėj pusė dolerio, o žiema 
čia pat), bet visada gali geležinkeliu traukt į pietus, visada gali cypėj 
gaut nakvynę. 

O šitiek ištvėręs, žiūrėk, po kurio laiko susiveiki pašalpą ar net įsitai- 
sai šen bei ten dirbti. Indų plovėju, virėju, stogdengiu, ūkio darbininku, 
namų dažytoju, vandentiekininku ar net benzino kolonėlės pardavėju. 

1935-ais jis beveik metus dirba restorane, tokio gero indų plovėjo 
jie nesą turėję. (Daugiausia darbo jam nuo dvyliktos iki trečios. Indai 
barškėdami leidžiasi ir leidžiasi liftu, vienas plovėjas ima indus nuo 
padėklo, pirštais iššluosto iš lėkščių maisto likučius ir riebalus, nutrina 
nuo stiklinių lūpų dažų pėdsakus ir deda į stelažą. Paskui stelažas vi- 
bruoja ir dūzgia indaplovės garuose, pūkščia į kitą pusę, kur dar vienas 
plovėjas jį žnyplėmis ištraukia ir vos nulaikydamas pirštų galais lėkštes 
krauna į krūvą. Nestverk plikom rankom, drauguži.) 

Po darbo Rudis grįžta į mebliuotą kambarį (pustrečio dolerio už sa- 
vaitę, kiliminė danga ant laiptų per ilga išpurtusi, dumba po kojom lyg 
minkšta dulkėta velėna) ir drimba ant lovos. Jei nėra per daug nusika- 
lęs, po kurio laiko keliasi ir sliūkina į barą čia pat už kampo. (Pilkas 
sueižėjęs asfaltas, palei įėjimą kaupinos šiukšliadėžės, margaspalvė ne- 
ono iškaba, dvi raidės nešviečia.) 

Viskas priklauso nuo požiūrio. Žinai, Rudi, vienu metu maniau, kad 
be reikalo vedžiau. Pyktis, žinok, 1mdavo. Kam aš dirbu, galvojau, bet, 
ai, su laiku Žmogus apsipranti. Užmesk akį į tą porelę anoj kabinoj, 
kaip jie glamonėjasi. Gyvent vienas be kito negalėtų. Maniškė irgi tokia 
buvo. Nebepykstu, Žinau, kaip gyvenime būna, tai porelei baigsis taip, 
kaip tau, kaip man, kaip visiems. 

(Alus išsivadėjęs, neskanus.) Aš, sako Rudis, bobų nesivaikau. Jos 
tik ir tyko, kaip Žmogų suvystyt, esu tiek ir tiek prisižiūrėjęs. 

Na, nėr taip blogai, šeima ir žmona turi savo privalumų, bėda tik, 
kad susituokus gyvenimas visai ne toks, kokio tikėjais. Vedusiam vy- 
rui, žinok, daug rūpesčių, klausyk, Rudi, kartais gailiuosi nepamatęs 
pasaulio, kaip tu. 

Na, man gana ir kekšių. 

Viešnamy merginos su liemenėlėmis ir puošniomis atogrąžų spalvų 
kelnaitėmis — šiemet vienos aktorės įvesta mada. Jos būriuojasi lyg bur- 
Ieskos žvaigždės svetainėje tarp peleninių ir subraižytų modernistinių 
baldų. 

Na ką, Perla, eime. 

Seka paskui ją pilka puria kilimine laiptų danga, stebėdamas mecha- 
niškai krypuojančias jos kulšis. 

Ilgokai nesimatėm, Rudi. 

Tik pora savaičių. 

Aha, praeitąkart pasirinkai Robertą, brangusis, papriekaištauja. 

Kambarėlyje lovos gale guli sulankstyta antklodė, purvina nuo vyrų 
batų. Perla niūniuodama (STUDENTAMS LABAI RŪPI KURSIOKĖ 
RAUDONLŪPĖ) jo dolerį pakiša po pagalve. Nepersistenk, Rudi, šian- 
dien man ilga sunki diena. 

Spazmai supurto stuburą, įtemptos strėnos silpsta ir atsileidžia. 

Gal kartelį nemokamai? 

Oi, ne, brangusis, Žinai, ką Edis padarytų pričiupęs. 

Jis paskubomis rengiasi, pajunta ant peties jos ranką. Nepyk, Rudi, 
klausyk, ateik kitąkart, truputį pasikalbėsim prancūziškai, tik tegu liks 
tarp mūsų, gerai? 

Jos lūpos dabar minkštos, o krūtys standžios. Jis paliečia spenelį; 
apsimestinė aistra, pirštu jaučia, kaip sukietėja spenelis. Gera tu mer- 
gytė, Perla. 

Viena geriausių. 

Plika elektros lemputė skaudžiai spigina akis. Jis įkvepia jos pudros, 
saldaus pažastų kvapo. 

Kaip tu čia atsidūrei, Perla? 

Papasakosiu kada nors prie bokalo alaus. 

Lauke šalta, oras lyg rūgštus apledėjęs obuolys. Jį apima gili, maloni 
melancholija, tačiau grįžęs į savo kambarį negali užmigti. 

Per 1lgai užsibuvau šitame mieste. (Prieblandoje juosta plikos rudos 
kalvos. Naktis traukiasi į vakarus. KUR TA GROŽYBĖ, JAUNYSTĖJ 
NEREGĖTA?) 

Jis atsikelia 1r pažvelgia pro langą. Dieve mano, jaučiuosi senas, 
man dvidešimt treji, o aš jau senis. Po kurio laiko užmiega. 

Rytą prakaitas graužia akis, nuo stelažų pūkščia garas. Nuvalyk nuo 
stiklinių lūpų dažus. 

Ko gera, kilsiu aš iš čia. Nieko dora iš to nuolatinio darbo. Tačiau 
šįkart vilties mažiau. 


Parko suoliukas per mažas, miegoti nepatogu. Kojas nuleidus, briau- 
na pjauna pakinklius, o jei susikeli, atsibundi mėšlungio sutrauktomis 
šlaunimis. Ant šono liesam Žmogui miegoti neįmanoma. Skauda kau- 
lus, užtirpsta petys. Tenka gulėti aukštielninkam, sulenkus kojas per ke- 
lius, už galvos susinėrus rankas, dėl to atsikėlus pirštai ilgai neatitirpsta. 

Rudis atsibunda sukrėstas smūgio. Pašokęs išvysta policininką, pa- 
kėlusį lazdą, pasiruošusį dar sykį kirsti jam į batų padus. 

Einu jau, einu, ramiau. 

Turėtum žinot, kad čia miegot negalima, drauguži. 

Priešaušryje, ketvirtą valandą nakties, tyliomis gatvėmis palengva 
rieda vežimai su pienu. Rudis pavėpso į arklį, gramšnojantį pašarą iš 
abrakinės, ir drožia link geležinkelio. Kiaurą naktį veikiančioje užkan- 
dinėje kitapus juodų geležinių bėgių pyniavos jis iki aušros sriubčioja 
iš puoduko kavą užsikąsdamas spurga. Ilgai apžiūrinėja purvinas grin- 
dis ir baltą marmurinį prekystalį, išmargintą kavos puodukų paliktais 
ratilais, apskritus celiulioidinius pyragų gaubtus. Net truputį nusnūsta, 
padėjęs galvą ant prekystalio. 

Ech, per ilgai bastausi iš vietos į vietą. Nieko gera iš pastovaus dar- 
bo, bet ir iš bastymosi ne kas. Vis tiek bet kokios viltys eina šuniui ant 
uodegos. 


Iš pradžių panašu į sąlyginę gerovę, paskui — į kometos uodegą, bet 
galiausiai paaiškėja, kad nebūta nei taip, nei taip. Jis įsidarbina sunkve- 
žimio vairuotoju — dvejus metus vežioja naktimis krovinius iš Bostono 
į Niujorką. Magistralė Nr. 1 ilgam įsirėžia į atmintį. Iš Bostono į Pro- 
vidensą, tada į Grotoną, tada į Naująjį Londoną, tada į Niu Heiveną, 
tada į Stamfordą, tada į Bronksą, tada į turgavietes, o kitą naktį - atgal. 
Vakarų g. Nr. 48, netoli nuo Dešimtojo aveniu, nuomojasi kambarį ir 
pasistengęs galėtų susitaupyti pinigų. 

Tačiau vairavimas jam apkarsta. Angliakasio darbas atvirame ore. 
Sunkvežimis be perstojo dreba, tūkstantį, milijoną kartų krėsteli, ir jam 
sutrinka inkstai, skrandis, rytais jis net nerizikuoja papusryčiauti. Var- 
gas nakvot parke ant suoliuko, vargas, kai neturi kur prisiglaust nuo 
lietaus, bet ir sunkvežimį vairuot ne kas. Paskutines šimtą mylių visada 
važiuoja sukandęs dantis. Daug geria, apeina Devintojo ir Dešimtojo 


aveniu barus, kartais laisvą laiką leidžia pigiuose kino teatruose 42-oje 
gatvėje. 

Vieną vakarą bare iš mirtinai nusilesusio girtuoklio už dešimt dole- 
rių nusiperka jūrininko pažymėjimą ir meta vairuotojo darbą. Bet sa- 
vaitę prastypsojus Pietų gatvėje jam atsibosta, ir jis vėl ima girtauti. 
Po savaitės, likęs be pinigų, parduoda jūrininko pažymėjimą už penkis 
dolerius ir juos per pusę dienos prapila viskiui. 

Naktį atsibunda skersgatvy, žandas apkrekęs krauju. Raukydamasis 
junta, kaip trūkinėja sukrešėjusio kraujo plutelė. Jį suima policininkas 
ir pristato į Belvju. Ten jį pralaiko dvi dienas, o kai išleidžia, jis porą 
savaičių gyvena iš išmaldos. 

Bet viskas baigiasi laimingai. Galiausiai jis įsidarbina indų plovėju 
prašmatniame restorane rytų pusėje, Šešiasdešimtųjų gatvių rajone, ten 
susidraugauja su padavėja ir po kurio laiko apsigyvena pas ją dviejų 
mebliuotų kambarių bute Vakarų 27-ojoje gatvėje. Ji turi aštuonmetį 
sūnų, šiam Rudis patinka, ir jie porą metų gražiai gyvena. 


Rudis pereina dirbti į vienus nakvynės namus Baueryje naktiniu admi- 
nistratoriumi. Tai lengviau negu plauti indus, ir alga penkiais doleriais 
didesnė, dvidešimt trys už savaitę. Ten jis ir laikosi paskutinius dvejus 
metus iki karo. Vasarą nakvynės namuose tvyro dvoki tvanka, o žie- 
mą šalta ir drėgna, sienomis varva vanduo, rudą tinką išmargina pilkos 
dėmės. Ilgas naktis leidžia nieko negalvodamas, apsiblausęs klausosi 
traukinių dundėjimo estakadiniu geležinkeliu Trečiajame aveniu, laukia 
ryto, kada galės grįžti namo pas Luji. 

Kasnakt keletą kartų pereina per pagrindinį kambarį, kur geležinėse 
lovose neramiai, be perstojo kosčiodami miega keturiasdešimt ar pen- 
kiasdešimt vyrų. Nosį laužia aštrus formalino kvapas, šleikščiai rūgšti 
senų girtuoklių kūnų smarvė. Koridoriai ir prausykla trenkia dezinfeka- 
vimo skysčiu, o tualete beveik visada užtiksi mieguistą, pisuaro įsiki- 
busį, savo gėralą vemiantį girtuoklį. Uždaręs duris, eina į kortų lošimo 
kambarį, kur keletas senukų, sėdinčių aplink seną apskritą stalą, lošia 
binoklį. Grindys po jų kojomis apskretusios riebalais ir cigarečių nuo- 
rūkomis. Rudis pasiklauso jų šnekos, tiksliau, jų bambėjimo nuotrupų. 

Magė Kenedi buvo daili bobikė, ji man sakė, pala, ką gi ji man sakė? 

Tomiui Maldunui išrėžiau, kad neturi teisės manęs areštuot, ir, tikė- 
kit netikėkit, paleido. Jie manęs prisibijo po to, kai sulaužiau Ričio žan- 
dikaulį, jis gi, žinot, tada buvo nuovados seržantas, pala, tuoj pasakysiu, 

kada... vienu kirčiu sulaužiau jam žandikaulį Naujų metų naktį prieš 
aštuonerius metus, dvidešimt ketvirtais, ne, pala, greičiausiai trisdešimt 
trečiais. 

Šimtąkart girdėta pasaka. Ei. jūs, kortuotojai, tyliau, už sienos žmo- 
nės miega, jie pinigus mokėjo. Jei triukšmausit, išgrūsiu lauk. 

Tie minutę patyli, tada vienas storu balsu sududena: nesišakok, vai- 
kine, jeigu neprikąsi liežuvio, teks tau įkrėst. 

Einam laukan, žiūrėsim, kas kam įkrės. 


Tuomet vienas iš jų prieina prie Rudžio ir sušnibžda: palik tu jį ramy- 
bėj, dar nuleis nuo laiptų, prieš tave buvęs budėtojas šitaip nusisuko 
sprandą. 

Aišku. Rudis šypteli. Atsiprašau, kad sutrukdžiau, tėvuk, pasisteng- 
siu būt mandagesnis. 

Kad taip, sūneli, nebus bėdos nei tau, nei man. 

Kitapus gatvės iš baro sklinda automatinio patefono muzika. 

Grįžęs prie savo staliuko Rudis įsijungia radiją ir klausosi tylios 
muzikos. (PARUDAVĘ LAPAI KRITO.) Suklinka atsibudęs kažkuris 
vyriškis. Rudis eina į salę, plekšnodamas per petį jį apramina ir palydi 
iki lovos. 

Rytą valkatos paskubomis rengiasi, ir septintą didysis kambarys jau 
tuščias. Jie kurna apyaušry šaltomis gatvėmis, užsismaukę ant akių ke- 
pures, įtraukę kaklus į palaikių švarkų apykakles. Tarsi gėdydamiesi, 
nežiūri vieni į kitus, ir dauguma jų tarsi robotai skersgatviuose už Kana- 
lo gatvės stoja į eiles prie labdaros valgyklų, kad gautų puoduką kavos. 
Kiek paėjėjęs pėsčiomis, Rudis sėda į autobusą, važiuojantį į Vakarų 
27-ąją. Ilgos budėjimo naktys jį visada išsekina. 

Rudis sliūkina žemai nuleidęs galvą. Vargsti vargsti, o kas iš to. 

Tačiau grįžęs į mebliuotą kambarį, randa Luji prie viryklės gaminan- 
čią jam pusrytį, o sūnelis, Džekis, atbėga parodyti jam naujo vadovėlio. 
Rudis pavargęs, bet laimingas. 

Aha, gražus, mažuli, sako tapšnodamas šiam per petį. 

Džekiui išėjus į mokyklą, Luji sėdasi kartu su juo pusryčiauti. Nuo 
tada, kai jis ėmė dirbti nakvynės namuose, jiedu matosi tik rytais. Vie- 
nuoliktą ji išeina į restoraną. 

Kiaušinienė ne per skysta, mielasis? — klausia ji. 

Ne ne, pats tas. 

Už lango švinta, Dešimtuoju aveniu burzgia sunkvežimiai. Anksty- 

vo rytmečio garsai. Dieve, kaip gera, garsiai taria jis. 

Smagu, Rudi, ką? 

Aha. 

Ji ritinėja tarp pirštų stiklinę. Klausyk, Rudi, vakar buvau pas advo- 
katą dėl skyrybų su Maiku. 

Na? 

Galėčiau išsiskirt už šimtą dolerių, gal kiek daugiau, bet ar verta, 
supranti, kuriem velniam, jeigu skyrybos nieko neduos, gal geriau nė 
neprasidėt. 

Nežinau, pupa, sako jis. 

Rudi, aš nereikalauju, kad mane vestum, niekad negrizinau, pats Ži- 
nai, bet man reikia galvot apie ateitį. 

Tai reiškia, kad teks rinktis. Eilinį kartą. Bet jei pasakysi „taip“, liksi 
pririštas. Nežinau, Luji, nuoširdžiai sakau. Labai man patinki, esi gera 
moterytė, iš tikrųjų, bet man reikia pagalvot. Ne mano būdui nusėdėt 
vienoj vietoj, nežinau, kažkas traukia dar paklajot po šalį. 

Būk žmogus, Rudi. Ar vienaip, ar kitaip — apsispręsk. 


Tačiau Rudžiui nespėjus apsispręsti, prasidėjo karas. Tą naktį nakvynės 
namuose visi girtuokliai buvo sujaudinti. 

Per praeitą karą buvau seržantas, prašysiuos, kad mane vėl paimtų. 

Naje, dabar pakels majoru. 

Štai ką pasakysiu, Rudi: aš jiems reikalingas. Mes visi būsim reika- 
lingi. 

Kažkas paleidžia per rankas butelį, 17 Rudis nieko negalvodamas 
įduoda vienam vyriškiui dešimt dolerių ir pasiunčia atnešti viskio. 

Luji tie dešimt dolerių labai praverstų, bet jis jau Žino, ką jai atsakys. 
Aišku, galėtų ją vesti ir išvengti karinės tarnybos, betgi jis dar nesenas, 
dar stiprus. O kareiviai vienoj vietoj neužsibūna. 

SAPNUOJU ILGĄ ILGĄ KELIĄ, užtraukia vienas iš valkatų. 

Galėsim gerai apsišvarint, girdėjau, net Vašingtone privisę juočkių, 
faktas, skaičiau laikrašty, kad tenai vienas juočkis nurodinėja baltie- 
siems, kaip ką daryt. 

Per karą šitas reikalas susitvarkys. 

Et, nesąmonė, įsiterpia Rudis, tik turčiai dar labiau pralobs, daugiau 
nieko. Tačiau jo nuotaika pakili. Sudie, Luji, jokių santuokinių pančių. 

Sudie ir Džekiui. Gaila. Bet jeigu apsistosiu, jeigu nė žingsnio iš 
vietos — aš žuvęs. 

Še, išgerk. 

Kas čia ką vaišina, surinka Rudis, butelis tai mano! (Visi juokiasi.) 

Prieš išplaukdamas į užjūrį, paskutinį kartą gavęs leidimą išeiti į 
miestą. Rudis pasibastė po San Fransiską. Užkopė ant pačios Telegrafo 
kalvos, kur šiurpdamas rudens vėjyje stebėjo, kaip Aukso Vartų link 
iriasi tanklaivis, paskui įsižiūrėjo toli į rytus už Oklando. (Nuo Čika- 
gos per Ilinojų ir Ajovą ir pusę Nebraskos driekėsi tūkstantmylės lygu- 
mos. Traukiny galėjai visą pusdienį skaityt žurnalą, paskui pažvelgt pro 
langą, ir vaizdas buvo lygiai toks pat, kokį matei anksčiau. Prasidėjus 
prieškalnėms lygumos ėmė po truputį raukšlėtis, pravažiavus šimtą my- 
lių pasirodė pavienės kalvos ir tik už tūkstančio mylių — tikri kalnai. 
Pravažiavo ir stačius rudus gūbrius, nusidriekiančius Montanos link.) 
Gal parašius namiškiams laišką. Arba Luji. 

Et, nėra ko dairytis atgalios. 

Ant Telegrafo kalvos kitame grįstos aikštelės gale su kailiniuotomis 
merginomis glamonėjosi ir juokėsi du jaunesnieji puskarininkiai. Gana, 
lipsiu žemyn. 

Perėjo per visą kinų kvartalą, užsuko į burleskos teatrėlį. Antradienis, 
salė pustuštė. Scenoje apatiškai slankioja šokėjos, komikai marmaliuo- 
dami vaidina skečus. Po paskutinio striptizo ir ansamblio pasirodymo 
užsidega šviesos, prekininkai siūlo „Nestle“ šokoladukus ir paveiksluo- 
tas knygutes. Rudis besėdėdamas prisnūsta. Kokia šlykšti skylė. 

Veikti nėra ką, 1r, kol rodo filmą, jis galvoja apie laivą, kuriuo ne- 
trukus iš čia išplauks. Iriesi žmogus per gyvenimą, o kokia prasmė, ne- 
žinia. Mažam niekas nė velnio neaiškina, o ir suaugęs nieko nesužinai. 
Belieka atsiduot likimo valiai ir nesigręžiot atgal. 

Filmui pasibaigus programa prasidėjo iš naujo, ir jis truputį pasi- 
klausė muzikos ir išėjo lauk. Pavakarės saulė dūrė akis, o ausyse tebe- 
skambėjo orkestro muzika. 

JAPŲ NEGAILĖSIM, JIEMS Į KUPRĄ KRĖSIM. 

Eina šikt. 

Leitenantas Dovas, apsižarstęs basas kojas smėliu, atsiduso ir šūktelėjo: 

— Baisu, baisu! 

— Kas baisu? — paklausė Hirnas. 

Dovas pakrutino smėliu apžertus kojų pirštus. 

— Būt čia. Toks karštis. Prieš metus buvau Vašingtone, pobūvis po 
pobūvio, smagumėlis! Čionykštis klimatas, eina jis velniop. 

— O aš Vašingtone buvau prieš pusantrų metų, — pragertu balsu atsi- 
liepė Konas. 

Jie poilsiavo. Hirnas negirdimai atsiduso ir tingiai išsitiesė ant smė- 
lio, atstatydamas krūtinę prieš saulę. Kaitrūs spinduliai svilino odą, 
kiaurai vėrė akių vokus, spigino tinklainę, užmerktose akyse plaukiojo 
karšti akinantys raudoni ratilai. Nuo džiunglių tarsi karštis iš atvertos 
krosnies protarpiais tvokstelėdavo gaižaus drėgno vėjuko gūsis. 

Hirnas vėl atsisėdo, apglėbė rankomis plaukuotas blauzdas ir įsižiū- 
rėjo į paplūdimį. Keli drauge su jais atėję karininkai plaukiojo, o dar 
keletas, pasitiesę antklodę po kokoso palme, palinkusia virš paplūdi- 
mio, lošė bridžą. Už kokių šimto jardų nedidelėje nerijoje kartkartė- 
mis skardžiai pokšteldavo karabino šūvis: majoras Dalesonas mėčiojo 
į orą akmenukus ir bergždžiai bandė į juos pataikyti. Vanduo, anksti 
rytą buvęs šviesiai mėlynas, beveik perregimas, dabar pasidarė tamsiai 
violetinis, ir jo paviršiuje nelyginant Žibintų atspindžiai naktį aplyta- 
me grindinyje mirguliavo saulės zuikučiai. Dešinėje, už kokios mylios 
pupsėdamas kranto link palengva yrėsi desantinis laivas, pakrautas at- 
sargų iš vieno reide stovinčių krovininių laivų. 

Sekmadienis paplūdimyje. Kažkas neįtikimo. Jei dar keletas dry- 
žuotų skėčių, šiek tiek moterų ir vaikų, paplūdimys nesiskirtų nuo bet 
kurios iš ganėtinai prabangių poilsiaviečių, kuriose vasarodavo ir mau- 
dydavosi jų šeima. Vietoj desantinio laivo galėtų būti koks burlaivis, 
o Dalesonui, užuot šaudžius į akmenukus, tiktų Žvejoti, tačiau ir šiaip 
vaizdas gana panašus. 

Visiškai neįtikima. Ko gera, padorumo sumetimais jie poilsiauti pa- 
traukė į patį kyšulio galą už dvidešimt penkių mylių nuo bazės, kurios 
priešakiniai daliniai šį sekmadienio rytą patruliuoja palei pat Tojakaus 
liniją. Važiuokit, vaikai, Dievas su jumis, maždaug tą norėjo pasakyti 
juos išleisdamas generolas. Nėr kalbos, ir kelią saugantys sargybiniai, 
ir pakrantėje stovyklą įsikūrę intendantūros kareiviai, kuriems šį rytą 
pavesta patruliuoti džiunglių pakrašty netoli nuo šios maudyklos, jų dėl 
to neapkęs ir, anot Kamingso, dar labiau bijos. 

Nereikėjo man čia važiuot, nusprendė Hirnas. Tačiau štabo bivake, 
daugumai karininkų išvažiavus, šį rytą mirk iš nuobodulio. Generolas 
norėtų pasišnekėti, o kol kas geriau jo privengti. Be to, paplūdimyje 
labai malonu. Jau seniai Hirnas buvo mėgavęsis kaitria saulėkaita, at- 
palaiduojančia raumenis, tirpdančia įtampą. 

„Nerimas — natūrali dvidešimtojo amžiaus Žmogaus būsena“, sakė 
generolas. 

Dėl to dvidešimtojo amžiaus žmogus ir mėgsta degintis saulėje. Lo- 
giška išvada, kurgi ne. Hirnas sumygo smėlio gumulą ir išbėrė pro tar- 
pupirščius. 

— Noriu papasakot vieną istoriją, — kalbėjo Dovas. — Kartą buvau 
pobūvy pas Fišlerį ,„Vordmano parko“ viešbuty. Kapitonas leitenantas 
Fišleris — senas mano brolio studijų Kornelyje draugas, šaunus vyras, 
pažįstamas su daugybe aukštų tūzų, todėl ir numerį ,,Vordmano parke“ 
užsisakė. Tai štai, susirinko Žmonės į pobūvį, ir jam įpusėjus Fišleris 
ėmė vaikščiot nuo svečio prie svečio ir visiems laistyt viskiu plaukus. 
Naikina pleiskanas, girdi. Kiek prisijuokėm! — Dovas prisiminęs ir da- 
bar prajuko. 

— Nejaugi? — nusistebėjo Konas. — Tikrai? 

Hirnas nužvelgė Dovą. Dovas, leitenantas, jūrų pėstininkų rezervis- 
tas, Kornelio absolventas, „Delta Kapa Epsilon“ klubo narys, šmikių 
šmikis. Šešių pėdų dviejų colių ūgio, maždaug šimto šešiasdešimt svarų 
svorio, trumpai kirptais šviesiai rusvais plaukais, skaistaus, malonaus, 
bet neišraiškingo veido. Iš pažiūros ne leitenantas, o Harvardo irkluo- 
tojų komandos narys. 

Konas, čiupinėdamasis raudoną mėsingą nosį, dusliu balsu patvir- 
tino: 

— Taip, Vašingtone būdavo smagu. Brigados generolas Koldvelas ir 
generolas Simonsas — pažįstat? — mano seni bičiuliai. Buvo ten ir vie- 
nas iš karinio jūrų laivyno, kontradmirolas Taneikas, su juo irgi susibi- 

čiuliavau. Velniškai šaunus vyras ir puikus kariškis. — Konas nudelbė 
akis į pilvuką, išvirtusį ant šortų; atrodė lyg prarijęs pripūstą futbolo 
kamuolį. — Smagiai mes su jais paūždavom. Tas Koldvelas pasiutu- 
siai smailus prie moterų. Papasakočiau, ką mudu išdarinėdavom, pa- 
krauptumėt. 

— Na, mes irgi paūždavom, — karštai įsiterpė Dovas. — Dabar va- 
žiuot į Vašingtoną su Džeine bijočiau, ten tiek pažįstamų mergų, ir jeigu 
mudu susidurtume su kuria iš jų, būtų ne kas. Džeinė puiki moterytė, 
nuostabi žmona, bet ji labai religinga ir žiauriai susisielotų. 

Jūrų laivyno leitenantą Dovą paskyrė į diviziją vertėju beveik vie- 
nu metu su Hirnu, ir jis visiems stulbinamai atlapaširdiškai, rimtų rim- 
čiausiai aiškino, girdi, laipsniu prilygstąs armijos kapitonui, o parei- 
gos esančios svarbesnės už armijos majoro ar papulkininkio. Šitaip jis 
Motomėje apsiskelbė ir karininkų valgykloje, pelnydamas anaiptol ne 
pastarųjų meilę. Konas ištisą savaitę su juo nesikalbėjo. Bet, maždaug 
kaip tame eilėraštyje, tikra meilė įveikia visas kliūtis. Šiaip ar taip, jie- 
du dabar gražiai sutarė. Hirnas prisiminė, kaip, jam atvykus į diviziją, 
Dovas kartą pasakė: ,Neabejoju, Hirnai, kadangi esat, kaip ir aš, 1šsi- 
lavinęs žmogus, pats matot: dalis armijos karininkų, Žžinokit, netašyti 
kareivos. Jūrų laivynas kadrus atsirenka rūpestingiau.“ Susigyventi su 
Konu Dovui, reik manyt, kainavo milžiniškų pastangų. 

Visi jie ilgainiui susigyveno vieni su kitais, kas be ko, atsižvelgdami 
į apkalbas. Kaip „Delta Kapa Epsilon“ klubo nariai. Net ir Hirnas susi- 
taikė su Konu. Vienas kito jie, aišku, nemėgo, tačiau dėl šventos ramy- 
bės laikėsi santūriai. Praėjus savaitei nuo jųdviejų kivirčo, jis žvalgybos 
palapinėje susidūrė su Konu, ir tas, trankiai atsikrenkštęs, užkalbino: 
„Šiandien, regis, bus vėsiau.“ — „Ko gera“, — atsakė Hirnas. „Turiu daug 
darbo, norėčiau, kad nebūtų labai karšta“, — pridūrė Konas, ir nuo tada 
Jie ėmė sveikintis linkteldami galvas. 

Šiandien paplūdimyje Hirnui šnekučiuojantis su Dovu, Konas priėjo 
ir prigulė prie jų. 

— Taip, ponai, — pakartojo Konas, — smagiai pasiausdavom. O tas, 
kaip jis, Fišleris, kur, sakėt, pokštavo apie viskį ir pleiskanas, kartais ne 
giminė komodorui Fišleriui? 

— Nemanau. 

— Komodoras geras mano bičiulis. O kartą, pamenu, Koldvelas bu- 
vo atsivedęs tokią moteriškę, dievaž, nepatikėsit, jai pylė viskį pro abu 
galus. 

— Dieve, jai ten galėjo viską išdegint! — šūktelėjo Dovas. 

— Nagi ne. Buvo išsitreniravus. Koldvelas plyšo juokais. Mėgo jis 
pasilinksmint. 

Dovas buvo aiškiai sukrėstas. 

— Na, man tokių dalykų matyt neteko. Viešpatie, juk tai šlykštu, mes 
čia kaitinamės, o kapelionas dabar tikriausiai laiko pamaldas. 

— Na, sekmadienį išties nederėtų šitaip blevyzgoti, - pritarė Konas, — 
bet, po galais, mes juk vyrai. 

Jis užsidegė cigaretę ir įbedė degtuką į smėlį. Vėl pokštelėjo Dale- 
sono karabinas, o nuo seklumos atsklido besitaškančių karininkų šūks- 
niai. 

— Prisižiūrėjau visokių pobūvių, — tarė Konas, — ir nustačiau, kad 
geram pasilinksminimui reikia tik dviejų dalykų: pakankamai gėrimo ir 
sukalbamų, paslaugių moteriškių. 

Hirnas prisimerkęs žvelgė į tolį. Jis pobūvius buvo linkęs skirsty- 
ti į kokias keturias kategorijas. Pirmiausia tokie, apie kuriuos rašoma 
laikraščiuose; dalyvauja senatoriai, įtakingi Atstovų rūmų nariai, pra- 
monininkai, aukšti karininkai, svarbūs asmenys iš užsienio. Net ir jo 
tėvas kartą tokiame pobūvyje dalyvavo ir, aišku, nuobodžiavo. Bet nuo- 
bodžiavo ir visi kiti. Buvo pats industrinio kapitalizmo kultūros sužy- 
dėjimas, ir dėl privalomo etiketo, politikavimo, įmantraus pilstymo iš 
tuščio į kiaurą linksma niekam nebuvo. Visi nekentė vieni kitų, nes tie, 
kas vylėsi sudaryti naudingą sandėrį, likdavo nieko nepešę, o atėjusieji 
iš snobizmo niekino įtakingus žmones, negebančius palaikyti pokalbio. 

Kas kita pobūviai viešbučiuose, kur renkasi tiek aukštieji, tiek Že- 
mesnio rango karininkai, Amerikos legiono Vašingtono skyriaus nariai, 
pelningų įmonėlių Indianoje savininkai, na ir prostitutės. Kol negirti, 
visi Žiauriai nuobodžiauja, bet įgėrę įsilinksmina ir, pasismaginę su mer- 
ginomis, prisiklausę naujų anekdotų, grįžta į savo kabinetus Vašingto- 
ne ir Indianoje. Kartais pavyksta prisikviesti kokį Atstovų rūmų narį, 
gerą vyrą, su juo sutvarkai reikalą, ir, abu girti, stipriai pasiglėbesčiuo- 
jat, jausmingai sutardami, kad visi čia velniškai šaunūs vyrai, prostitutei 
šaukiant į ausį: „Skirkitės, katinėliai, gana gi!“ Nors jo tėvas apie tokius 
pobūvius niekad nepasakojo, kad juose dalyvaudavo, tai faktas. 

Paskui — jo paties draugų rengiami pobūviai, kur be pertraukos ramiai 
gurkšnojama ir atmosfera visiškai bedžiaugsmė. Juose dalyvaudavo visų 
Amerikos universitetų auklėtiniai intelektualai, sveiki, kalbantys aiškiai 
ir logiškai, mandagūs, malonūs, taktiški, dėstantys nykias, nuobodžias, 

protingas mintis. Vieni tarnauja valdžios įstaigose, kiti kariuomenėje, 
atlieka slaptus pavedimus, ir visi šnekėdavo apie kokį nors Rodžerį, din- 
gusį per kažkokią Strateginės tarnybos valdybos operaciją, arba anali- 
zuodavo politinę padėtį, kartais optimistiškai, kartais pesimistiškai, be- 
aistriu, abejingu žinovų tonu. Jie įžvalgūs, turintys pikantiškos, bet pa- 
viršutiniškos informacijos, protaujantys sausai, racionaliai, sų liūdesiu 
mąstantys apie geidulius ir nuopuolius, kurių patys niekad betarpiškai 
nepatirs, — visi jie dvelkia šaltu, bedvasiu beviltiškumu. Viljamo Bleiko 
angelai, pilki ir permatomi, plevenantys virš šūdinos žemės. 

Na, ir Dovo vakarėliai. Tiesą sakant, tokių būdavo ir San Fransi- 
ske, Čikagoj, Los Andžele ir Niujorke. Amerikos legiono Vašingtono 
skyriaus jaunimo nuotaikos. Bet, reikia pripažinti, ne tik. Kaip pažiū- 
rėsi. Kartais tų vakarėlių atmosfera būdavo kerinčiai liūdna: vaidenosi 
ir Žmones atvežusių traukinių dundesys, ir didžiulės aidžios stotys, iš 
kurių jie išvyks atgalios. Visi jauni: Oro pajėgų lakūnai ir jaunesnieji 
leitenantai, gražios kailiniuotos merginos, viena kita valdžios įstaigos 
sekretorė, darbininkė, tarsi užsilikusi iš vakarėlių studentų klube, kur 
visada galėjai pasinaudoti jos paslaugomis, nes žemesnės klasės mote- 
rys dėl neaiškių priežasčių leisdavosi dulkinamos keturpėsčios. Ir visi 
žinojo greit žūsią, tiksliau, su sentimentalia angliška poza be žodžių 
vaizduodavo tai žinantys. Šito išmoko iš knygų, kurių taip ir neperskai- 
tė, ir filmų, kurių jiems nederėjo matyti; tam juos nuteikė motinų ašaros 
bei pritrenkiančios, sunkiai įtikimos žinios, jog daugelis išvykusių į už- 
jūrį išties žuvo. Iš pradžių tuo netikėdavo; jie nieku būdu neįstengdavo 
susieti gresiančios romantiškos žūties su prozišku lėktuvo pilotavimu, 
nutupdymu bei nuobodžiu gyvenimu nykiose kariškose stovyklose ša- 
lia aerodromų. Ir vis dėlto suvokimas, jog jie greit žus, jiems buvo tarsi 
talismanas, kurį jie demonstravo taip kerinčiai, kad imdavai tuo tikėti. 
Ir elgdavosi jie kerinčiai: laistydavo vieni kitiems galvas viskiu, pade- 
ginėdavo čiužinius ar staigiai nuplėšdavo solidiems verslininkams nuo 
galvų skrybėles. Iš visų pobūvių šitie buvo, ko gero, patys smagiausi, 
tiktai jis, Hirnas, jiems buvo per senas. 

— ..r, nepatikėsit, žiūrim, ogi jos pilvas visas plaukuotas, — baigė 
pasakoti kažkokią istoriją Konas. 

Dovas nusijuokė. 

— Kad Džeinė žinotų, ką aš esu išdarinėjęs! 

Hirnui jų šneka kėlė pasišlykštėjimą. Darausi davatka, pagalvojo. 
Šlykščiuosi, nors šlykštėtis rimto pagrindo nėra. Jis iš lėto ištiesė rankas 

ir kojas, tada, įtempdamas pilvo raumenis, palengva atgulė ant smėlio. 
Vieną akimirką buvo panūdęs Koną su Dovu apglėbti ir sudaužti kakto- 
mis. Ką gi, jėgos jam pakanka. Tik bėda, kad pastaruoju metu jam per 
dažnai kyla tokių minčių, kaip tada, karininkų valgykloje, kaip tada. 
kai knietėjo vožti generolui, arba kaip štai dabar. Štai ką reiškia žmogui 
būti stambiam. Pakėlęs galvą nužvelgė savo kūną ir sugnybo riebalų 
raukšlę ant pilnėjančio pilvo. Plaukuota krūtinė balta. Dar penkeri me- 
tai, daugių daugiausia dešimt, ir moterų meilę teks pirkti už pinigus. 
Kai stambus vyras ima vysti, kūnas supliūkšta bematant. 

Hirnas gūžtelėjo pečiais. Tuomet paliksiu toks kaip Konas, na, ir 
velniai nematę. Pirksiu moteris ir pasakosiu apie tai kitiems, ir tai bus 
nepalyginamai lengviau negu atsikratyti moterų, many įžvelgusių kaž- 
ką, ko neturiu arba nesistengiu joms suteikti. 

— Ji pasižiūrėjo ir sako: ,„Majore (tada buvau majoras), o kas toliau? 
Balti, sidabriniai, dabar auksiniai, belieka laukt, kad apklotų Amerikos 
vėliava?“ — Konas nusijuokė ir išspjovė ant smėlio skreplį. 

Kada jie liausis? Hirnas apsivertė ant pilvo, ir saulės šiluma iš- 
kart persmelkė visą kūną. Greit užsinorėsiu moters, o geismą paten- 
kinčiau nebent su čiabuvėmis, nuplaukęs į artimiausią salą už kelių 
šimtų mylių. 

— Ei, — staiga tarė jis Konui ir Dovui, - jeigu jau negalit atgabent čia 
viešnamio, tai bent nustokit pliaukšt apie moteris. 

— Sugundėm'? — su šypsena paklausė Konas. 

— Žiauriai, —- pamėgdžiodamas Dovą, atsakė Hirnas. Jis iškratė iš 
pakelio smėlį ir užsidegė cigaretę. 

Dovas pažvelgė į jį, pabandė užvesti kitokią šneką. 

— Klausykit, Hirnai, seniai norėjau paklaust: ar jūsų tėvo vardas Vil- 
jamas? 

— Viljamas. 

— Mūsų studentų klube prieš kokius dvidešimt penkerius metus buvo 
toks Viljamas Hirnas, ar kartais ne jūsų tėvas? 

Hirnas papurtė galvą. 

— Ką jūs, mano tėvas nemoka nei skaityt, nei rašyt. Moka tik pasira- 
šinėt čekius. 

Visi nusijuokė. 

— Pala pala, - tarė Konas, — Bilas Hirnas, Bilas Hirnas, dievaži, aš 
jį pažįstu, jis turi įmonių Vidurio Vakaruose, Indianoj, Ilinojuj, Mine- 
sotoj'? 

— Teisingai. 

— Kaipgi, kaipgi, — tarė Konas, — Bilas Hirnas. Jūs į jį ir panašus, 
kaip aš nepagalvojau. Susipažinau su juo trisdešimt septintais, išėjęs į 
atsargą. platinau keleto bendrovių akcijas. Mudu puikiai sutarėm. 

Galimas daiktas. Įsivaizdavo, kaip tėvas atmeta lygius juodus plau- 
kus ir stambia prakaituota ranka plekšnoja Konui per nugarą. „Po šimts 
pypkių, drauguži, — girdėjo griaudėjantį tėvo balsą, — arba klokit prekes 
ant stalo 1r šnekamės apie reikalą, arba prisipažinkit, kad esat sukčius, — 
žavingai šypsodamas mirkteli, — ir tada galim drauge prisigerti, o juk to 
mudu labiausiai ir norim.“ Bet ne, Konas klysta, Konas tokiam vaidme- 
niui netinka. 

— Prieš mėnesį mačiau laikraščiuos jo nuotrauką. Man reguliariai 
atsiunčia bent dešimt laikraščių. Jūsų tėvukas, Žiūriu, papilnėjęs. 

— Sakyčiau, koks buvo, toks ir tebėr. 

Pastaruosius trejetą metų jis sirguliavo ir sulyso tiek, kad sveria tiek, 
kiek ir dera jo sudėjimo vyrui. Ne, Konas jo tėvo nepažinojo. Aišku, 
kad nepažinojo. Konas trisdešimt septintais nebuvo net viršila. Kas, 
išsitarnavęs iki puskarininkio, mes tarnybą kariuomenėj ir eis platint 
bendrovių akcijų? Ūmai Hirnui toptelėjo, kad Konas visai nesiausdavo 
su generolais Koldvelu ir Simonsu, na, gal kokį kartą ir gėrė su jais, bet 
greičiausiai prieš karą tebuvo jiems pavaldus seržantėlis. Kai pagalvoji, 
ir graudu, ir pikta. Konas, didysis verteiva. Pilvukas, akyta išpurtusi 
nosis. Tačiau pavandenijusiose, apdribusiose akyse nė kibirkštėlės klas- 
tos. Kaipgi, jis tikrai pažinojęs Bilą Hirną. Net ir kankinamas iki mirties 
prisiekinėtų jį pažinojęs, šventai tikėdamas jį pažinojęs. 

— Žinot ką, kai vėl pamatysit Bilą Hirną, pasakykit, kad buvot mane 
susitikęs, arba paminėkit laiške. 

Kaip keitėsi Kono mąstysena per dvidešimt tarnybos kariuomenėj 
metų? Ypač per pastaruosius penkerius, kai patyrė galįs daryti karjerą 
kaip karininkas? 

Pykšt iššovė Dalesono karabinas. 

— Pasakysiu. O kodėl jums pačiam jo neaplankius? Jis apsidžiaugtų. 

— Gal ir aplankysiu. Norėčiau pasimatyt. Tokių draugingų Žmonių 
kaip jūsų tėvas nūnai reta. 

— Kas teisybė, tai teisybė. 

Hirnui liežuvį panižo pridurti: gal priimtų vartų sargu. Bet susilaikė 
ir atsistojo. 

— Einu, niurktelsiu į vandenį, - pareiškė. 

Jis nubėgo smėlėtu paplūdimiu, tėškėsi į vandenį ir paniro, jausda- 
mas, kaip šaltas vanduo maloniai vėsina įkaitus; kūną, malšina šleikš- 
tulį, pasibodėjimą, norą šaipytis. Išniręs linksmai išspjovė iš burnos 
vandenį ir leidosi plaukti. Paplūdimyje karininkai deginosi. lošė bridžą. 
šnekučiavosi. Pora jų mėtėsi kamuoliu. Džiunglės žiūrint nuo jūros at- 
rodė visai gražios. 

Kažkur už horizonto vos girdimai būbsėjo artilerija. Hirnas dar kartą 
paniro ir palengva iškilo į paviršių. Generolas, mėgaudamasis sąmo- 
ju, sykį pareiškė: ,,Amoralumas — tai cementas, palaikantis kariuomenę 
nuo pakrikimo.“ Apie Koną? Ne, generolas netaikė Konui, tačiau Ko- 
nas vis dėlto sugedusios visuomenės padarinys. 

Kaip ir jis pats, Hirnas. Kas yra amoralus elgesys, jeigu ne sąmonin- 
gas moralės normų laužymas? Labai paprasta. O kaip su generolu Ka- 
mingsu? Tai sudėtingas klausimas, jam amoralumo lengvai neprikiši. 
Šiaip ar taip, laikysiuosi nuo generolo atokiau. Kamingsas paliko mane 
ramybėj, ir aš jam atsilyginsiu tuo pačiu. Seklumoje Hirnas atsistojo 
ir papurtė galvą, kratydamas iš ausų vandenį. Malonu paplaukiot, vel- 
niškai malonu. Atsigaivini. Persivertė vandenyje kūlio, tada vienodais 
mostais leidosi plaukti lygiagrečiai su krantu. Konas tikriausiai tebe- 
plaka liežuviu, rutuliodamas legendą apie save, legendą, tapusią jo bio- 
grafijos dalimi. 


— Vakara, ką reiškia umareru? — paklausė Dovas. 

Leitenantas Vakara ištiesė lieknas kojas ir susimąstęs judino kojų 
pirštus. 

— Jei neklystu, tai reiškia „gimti“. 

Dovas prisimerkęs pažvelgė į jūrą, minutėlę stebėjo plaukiantį Hirną. 

— Na taip, tiesa, umareru — „gimti“. Umaši masu, umašo. Pagrindi- 
nės veiksmažodžio formos, tiesa? Dabar prisimenu. — Atsisukęs į Koną 
tarė: — Nežinau, ką daryčiau be Vakaros. Be japo pagalbos šitos pra- 
keiktos kalbos neperprasi. — Pliaukštelėjęs Vakarai per nugarą pridū- 
rė: — Teisingai sakau, Tomai? 

Vakara vangiai linktelėjo. Nedidukas, liesas, romaus, glotnaus vel- 
do, gana apatiškų akių, su siaurais tvarkingais ūsiukais. 

— Šaunuolis, Vakara, — tarė Dovas. 

Vakara tebespoksojo į savo kojas. Prieš kokią savaitę jis nugirdo 
Dovą kitam karininkui sakant: „Žinokit, mūsiškiai japai vertėjai perne- 
lyg garbstomi. Skyriuje vertimai ant mano vieno pečių, suprantama, tai 

mano pareiga, bet iš Vakaros padėjėjas menkas. Jo vertimus turiu taisyt 
ir taisyt.“ 

Dabar Dovas rankšluosčiu trynėsi kaulėtą krūtinę. 

— Geras dalykas išprakaituot saulėkaitoj, — sumurmėjo, tada vėl at- 
sisuko į Vakarą. — Turėjau tą žodį prisimint, žinokit, jis pavartotas tame 
dienoraštyje, kurį radom pas nukautą japą majorą, įdomus dokumentas, 
neskaitėt? 

— Dar ne. 

— Taip taip, labai įdomus. Jokios karinės informacijos, bet to vyruko 
būta aiškiai trenkto. Japus apskritai sunku perprast. 

— Kvailiai jie, — tarstelėjo Vakara. 

— Sutinku su jumis, Vakara, — įsiterpė į pokalbį Konas. — Žinokit, 
trisdešimt trečiais lankiausi Japonijoj, mačiau, kad žmonės ten nemok- 
šos. Nė velnio jų neišmokysi. 

— Šit kaip, nežinojau, kad jūs ten lankėtės, pulkininke, — tarė Dovas. 
— Gal ir japoniškai kiek pramokot? 

— Net nesistengiau. Nepatiko man japonai, nenorėjau turėt su jais 
reikalų. Jau tada Žinojau, kad mes su jais kariausim. 

— Rimtai? — Dovas delnais sustūmė smėlio kalvelę. — Toji patirtis, 
manyčiau, buvo naudinga. O jūs, Vakara, gyvendamas Japonijoj, žino- 
jot, kad japai ruošiasi kariauti? 

— Ne, per mažas buvau, vaikas dar. — Vakara užsidegė cigaretę. — To- 
kių minčių apie juos neturėjau. 

— Na, gal dėl to, kad jie jūsų tautiečiai, - pasakė Dovas. 

Pokštelėjo Dalesono karabino šūvis. 

— Turbūt, — sutiko Vakara. 

Jis lėtutėliai iškvėpė dūmus. Ties paplūdimio vingiu pamatė patru- 
liuojantį kareivį ir nuleido galvą tarp kelių, vildamasis, jog tas jo nepa- 
matys. Nereikėjo man čia važiuot. Tie amerikiečiai kareiviukai pasiustų 
sužinoję, kad saugo japą. 

Konas mąsliai pabarbeno pirštais į pilvą. 

— Velniškai karšta, einu paplaukiot. 

— Aš irgi, — atsiliepė Dovas. Jis atsistojo, nusibraukė nuo rankų smėlį 
šiek tiek luktelėjęs, paklausė: — O jūs, Vakara? 

— Ačiū, aš ne, dar nenusiteikęs. 

Akimis nulydėjo juodu. Dovas keistuolis, ir gana tipiškas, nu- 
Sprendė Vakara. Užmatęs jį einantį paplūdimiu, Dovas iškart pasi- 
Šaukė ir uždavė tą kvailą klausimą apie umareru, o po to nebežinojo, 

ką su juo kalbėtis. Vakarai buvo įgrisę, kad su juo elgiamasi kaip su 
nenormaliu. 

Jis išsitiesė ant smėlio, patenkintas vėl likęs vienas. Ilgai spoksojo į 
džiungles, kurios, priekyje retos, toliau tankėjo. 0 už trisdešimties ar ke- 
turiasdešimties jardų atrodė neįžengiamos. Įspūdingai atrodytų drobėje, 
džiungles nutapius juodai žaliame fone, nors neaišku, ar tokia technika 
pasiteisintų. Ne, nesugebėčiau, juk jau dvejus metus nelaikęs rankoj 
teptuko. Vakara atsiduso. Gal geriau būčiau pasilikęs su šeima perkel- 
tųjų asmenų stovykloj. Ten bent jau galėčiau tapyti. 

Nors nugarą kepino saulė, akinamai spindėjo smėlis, Vakarą užgulė 
širdgėla. Kaip ten sakė Dovas apie Išimaros dienoraštį? „Įdomus doku- 
mentas.“ Ar iš tiesų jis Dovą sudomino? Vakara gūžtelėjo pečiais; jis 
neįstengė perprasti amerikiečių, tokių kaip Dovas, lygiai kaip neįstengė 
perprasti ir japonų. Vieni galvosūkiai. Tiesa, buvo metas Berklyje, pa- 
skutiniame kurse, kai į jo paveikslus buvo atkreiptas dėmesys, ir daug 
amerikiečių studentų su juo elgėsi draugiškai. Bet karas, aišku, viską 
sugadino. 

S. Išimara, Japonijos armijos pėstininkų majoras. Taip jisai pasirašė, 
užduodamas galvosūkį ir dėl savo vardo. 

„Neskaitėt, Vakara?“ - klausė Dovas. 

Vakara, neatitraukdamas akių nuo smėlio, šyptelėjo. Vertimas jo ki- 
šenėje. Vargšas Išimara, koks jis bebuvęs. Amerikiečiai apšvarino jo 
lavoną, ir kažkoks seržantas atnešė jo dienoraštį. Ne, pagalvojo Vakara, 
aš per daug suamerikonėjęs, kad suprasčiau, kokios mintys sukosi Iši- 
maros galvoje. Ar amerikietis vestų dienoraštį, rašytų jame likus valan- 
dai iki puolimo? Vargšas Išimara, kvailys, kvailas kaip ir visi japonai. 
Vakara išlankstė lapelį su vertimu ir dar kartą paskaitė. 


Saulėleidis šįvakar buvo raudonas, raudonas nuo šiandien žuvusių 
mūsų kareivių kraujo. Rytoj jis bus raudonas ir nuo mano kraujo. 
Šiąnakt negaliu užmigti. Verkiu ir verkiu. 

Su skausmu galvoju apie savo vaikystę, prisimenu mokslo draugus, 
mūsų Žžaistus žaidimus. Prisimenu metus, kuriuos praleidau pas se- 
nelius Čiošio prefektūroje. 

Galvoju: gimiau ir štai mirštu. Gimiau, gyvenau, o dabar turiu mirti, 
manau, šiąnakt. 

Turiu prisipažinti, jog netikiu Jo didenybe imperatoriumi. 


Mirsiu. Gimiau, o būsiu negyvas. 


224 


Klausiu savęs: KODĖL? Gimiau ir turiu mirti. KODĖL? KODĖL? 
Kokia prasmė? 


Vakara vėl gūžtelėjo pečiais. Mąstytojas. poetas: daugelis japonų tokie 
kaip šis. Ir vis dėlto miršta jie nė kiek ne poetiškai, miršta nešami ma- 
sinio kvaitulio, kolektyvinio įtūžio. NAZE, NAZE, DESUKA? - dre- 
bančia ranka dideliais hieroglifais parašė Išimara —- KODĖL, KODĖL 
TAIP YRA? — o paskui tą naktį, kai japonai surengė stiprų puolimą, iš- 
žygiavo ir forsuodamas upę žuvo. Krito, be abejo, klykdamas, sraigtelis 
bevardėje egzaltuotoje masėje. Ar kas įstengtų tatai iki galo suvokti? — 
svarstė Vakara. 

Kai jis buvo dvylikos, Japonija jam atrodė gražiausia, nuostabiausia 
iš visų matytų šalių. Viskas joje miniatiūriška; šalis, sukurta dvylika- 
mečiams. Ir Čiošio prefektūroje, kur Išimara metus gyveno pas savo 
senelius, Vakarai teko pabuvoti; gal kartais netgi šnektelėjo su Išimaros 
seneliais. O Čiošio pusiasalyje, dviejų mylių ilgumo, yra ko pasižiūrėt. 
Yra ten milžiniškų, kelių šimtų pėdų uolų, smengančių stačiai į Ramųjį 
vandenyną, miniatiūrinių, tarsi iš smaragdo dailiai išraižytų giraičių, 
mažučių žvejų gyvenviečių, suręstų iš pilkų rąstų ir akmenų, ryžių lau- 
kų ir niūrių, žemų priekalnių, yra tvankios siauros Čiošio miesto gatvės, 
dvokiančios žuvų viduriais, žmonių išmatomis ir šlapimu, sausakim- 
šos kruvinos žvejų laivų prieplaukos. Nė pėdos nenaudingo ploto. Visa 
žemė jau tūkstantį metų stropiai dirbama. 

Vakara užgesino į smėlį cigaretę ir pasikasė siaurus ūsiukus. Japo- 
nijoje visur taip. Kur bekeliautum, visur gražu, nerealiai, tobulai gražu, 
ši šalis tarsi miniatiūrinė kraštovaizdžio panorama, sukurta parodai ar 
mugei. Tūkstantį, gal net daugiau, metų japonai gyveno tarsi apskurę 
tam visą gyvenimą, sau neleisdami niekuo pasidžiaugti. Net ir būdamas 
dvylikos metų jis matė, kad japonių veidai kitokie negu amerikiečių 
moterų. Dabar prisimindamas galvojo, kad japonės atrodė keistai abe- 
Jingos ir melancholiškos, tarsi atsižadėjusios net svajoti apie džiaugs- 
mus, kurių niekados nepatirs. 

Šalis žavinga, o gyvenimas skurdus, žmonės vien triūsia, atsisa- 
kydami bet kokių malonumų. Japonai nedalykiški žmonės, ištobulinę 
nepraktišką meną, mąstantys ir kalbantys abstrakčiai, prigalvoję sudė- 
tingų, be žodžių atliekamų ceremonijų, kaip jokia kita tauta jaučiantys 
didžiausią baimę prieš savo viršininkus. 

Ir prieš savaitę batalionas tų melancholiškų žmonių kraupiai klyk- 
dami puolė į ataką. O, suprantu, galvojo Vakara, kodėl amerikiečiai, 
lankęsi Japonijoje, taip neapkenčia japonų. Prieš karą jie, tokie melan- 
choliški, tokie žavūs, amerikiečiams rodėsi mieli it kambariniai gyvū- 
nėliai, ir dabar jie niršta, patyrę, jog tie gyvūnėliai skaudžiai kandžioja- 
si. Karui prasidėjus jų šneka, diplomatiški atsakymai, santūrus juokas 
ūmai ėmė atrodyti buvę klastingi, japonai visi kaip vienas susimokę 
prieš amerikiečius. Nesąmonė. Iš milijono ar dviejų milijonų valstiečių, 
žūsiančių kare, gal kokie dešimt numano, dėl ko jie žudomi. Net Ame- 
rikos kariuomenėj tokių yra daugiau. 

Tačiau jie žus, nes japonai kvailiai. Jie kvailiai visą tūkstantį metų. 
Vakara užsidegė dar vieną cigaretę ir pirštų galais pažarstė smėlį. 

Vėl pokštelėjo karabino šūvis. 

Na, bet aš bejėgis ką nors pakeisti. Baigsis tuo, kad amerikiečiai 
įžengs į Japoniją, o po dvidešimt ar trisdešimt metų šalis greičiausiai 
vėl bus kokia buvusi, žmonės gyvens meniškoje nepraktiškoje rutinoje, 
kaupdami energiją kitam isteriškam pasiaukojimui. Du milijonai, trys 
milijonai žuvusių — rytietiška pagreitinta Maltuso teorijos iliustracija. 
Vakara tai jautė, tai suprato geriau už amerikiečius. 

Išimara kvailys. Jis neįžvelgė tokių dalykų kaip gyventojų perte- 
klius; savo trumparegėmis akimis jis su atavistiniu siaubu matė, kaip 
leidžiasi saulė. Raudona saulė ir raudonas jo paties kraujas; tiek jis tesu- 
vokė. Japonams tiek tėra leista suvokti. Širdies gilumoje, asmeniniuose 
dienoraščiuose jie gali filosofuoti, liūdnai filosofuoti, nesuvokdami ti- 
krųjų savo elgesio paskatų. Vakara nusispjovė ant smėlio, paskui ner- 
vingai slapčia užžėrė spjaudalą ir atsisukęs įsižiūrėjo į jūrą. 

Kvailiai. 

O aš vienišas. Protingas, nei amerikietis, nei japonas. 


Prasidėjo potvynis, ir neriją, kurioje majoras Dalesonas šaudė iš karabi- 
no, ėmė semti vanduo. Ant kulkšnių siūbtelėjus bangelei, jis žingtelėjo 
atgal ir pasilenkęs sugraibė dar vieną akmenuką. Jau valandą jis šaudė 
į aukštyn išmestus akmenukus ir gerokai pavargo. Plati krūtinė ir pil- 
vas nuo saulės įraudo, gyvaplaukiai blizgėjo nuo prakaito, o vienintelio 
drabužio, medvilninių šortų, juosmuo kiaurai permirko. Jis krenkšte- 
lėjo, nužvelgė saują akmenukų ir išsirinkęs vieną suspaudė nykščiu ir 
smiliumi. Tada, šautuvo vamzdį nuleidęs prie pat kojų pirštų, it bui- 
volas palinko į priekį. Nuleidęs galvą vos ne iki kelių, staigiai atsitie- 

sė, kaire ranka švysteldamas aukštyn akmenuką, o dešine išmesdamas 
aukštyn karabiną. Tą akimirką, kai taikiklyje išvydo akmenuką, dulkelę 
dangaus mėlynėje, spustelėjo leistuką, ir akmenukas sutrupėjo. 

— Velniai griebtų, — patenkintas tarė, storu dilbiu braukdamas nuo 
akių prakaitą ir laižydamas burnos kamputyje pridžiūvusius druskos 
kristaliukus. Pataikė į ketvirtą akmenuką iš eilės. 

Išsirinko dar vieną, pasilenkė, sviedė ir šįkart nepataikė. 

Nieko, vidutiniškai pataikiau į tris iš penkių, tarė sau. Neblogai, akį 
dar turiu. Reikės parašyt apie tai savajam Alentauno šaulių klubui. 

Šaudyt į skriejančius taikinius, pasirodo, smagu. Kai grįšiu namo, 
būtinai išbandysiu. Jei iš karabino galiu numušti tris iš penkių akmenu- 
kų, tai iš šratinio šautuvo į molinę lėkštelę tik užrištomis akimis nepa- 
taikysiu. Nuo karabino šūvių jam maloniai svembė ausį. 

Už poros šimtų jardų vandenyje taškėsi Konas su Dovu. Dalesonas 
pamojavo jiems. Ant kulkšnių siūbtelėjo dar viena bangelė. Gal geriau 
šaulių klubui ne rašyti, o nusiųsti nuotrauką? 

Dalesonas apsisuko ir peržvelgė karininkus, ant smėlio lošiančius 
bridžą. 

— Ei, Ličai, kur jūs, po velnių? — subaubė jis. 

Aukštas lieknas karininkas, skriauzno veido, su akiniais sidabriniais 
rėmeliais, gulėjęs ant smėlio, atsisėdo. 

— Aš čia, majore, ko pageidausit? 

— Ar turit pasiėmęs fotoaparatą? — Ličas padvejojęs linktelėjo. — Atei- 
kit su juo čia! — sušuko Dalesonas. 

Kapitonas Ličas buvo jo padėjėjas operatyvinių reikalų bei kovinio 
rengimo skyriuje. Dalesonas pasitiko jį su šypsena. Ličas geras vaiki- 
nas, malonus, pareigingas, paslaugus. 

— Klausykit, Ličai, norėčiau, kad nufotografuotumėt mane, šaudantį 
į akmenukus. 

— Kebloka, majore. Toks tas mano ir aparatas, trumpiausias išlaiky- 
mas tik viena dvidešimt penktoji sekundės. 

Dalesonas susiraukė. 

— Et, trauk devynios, bus gerai. 

— Atvirai kalbant, majore... — pietietiška tarsena nutęsė Ličas, — no- 
rečiau padaryti, ko pageidaujate, bet dalykas tas, kad man likę tik trys 
nepanaudoti kadrai, o juostos gaut sunkoka. 

— Aš užmokėsiu, - pasiūlė Dalesonas. 

— Na, aš turėjau omeny ne užmokestį, bet, na, supraskit... 


227 


— Nagi, nesispyriokit, — pertraukė jį Dalesonas, — juk prašau tik vie- 
nos nuotraukos. Ką jau čia labai fotografuosit, jei ne mane, tai kitus 
bičelius. 

— Gerai, majore, sutinku. 

Dalesonas nušvito. 

— Puiku, dabar žiūrėkit, Ličai, ko aš noriu: paėjėkit šita nerija tolė- 
liau ir nufotografuokit mane, aišku, džiunglių fone, kad mano draugai 
žinotų, kur aš nupaveiksluotas, ir dar kad matytųsi ore sutrupėjęs akme- 
nukas. 

Ličas nusiminė. 

— Majore, į kadrą viso to sutalpint neįmanoma. Tam reikėtų objekty- 
vo su devyniasdešimt laipsnių kampu, o šito aparato objektyvas apima 
ne daugiau kaip trisdešimt penkis laipsnius. 

— Klausykit, drauguži, velniam man tos techninės smulkmenos. Di- 
delio čia daikto padaryt nuotrauką. 

— Aš galėčiau nufotografuot jus džiunglių fone, galėčiau aparatą 
pakreipt taip, kad ir akmenukas patektų į kadrą, bet, patikėkit, ma- 
jore, gaila juostos, nes akmenuko paprasčiausiai nesimatys. Jis per 
mažas. 

— Ličai, tai ne taip jau sudėtinga. Pats esu fotografavęs. Paspaudei 
mygtuką, ir baigtas kriukis. Na, gana tuščiai aušint burną. 

Baisiausiai susikrimtęs Ličas atsitūpė už Dalesono ir keletą sekun- 
džių straksėjo ieškodamas tinkamo kampo. 

— Mestelkit pabandymui akmenuką, majore, — paprašė Ličas. 

Dalesonas mestelėjo į orą akmenuką. 

— Pakaks tų bandymų, - suniurnėjo jis. 

— Gerai, aš pasiruošęs, majore. 

Dalesonas pasilenkė, atsitiesė ir iššovė į akmenuką prieš pat jam 
pradėjus kristi. Nepataikė ir atsisuko į Ličą. 

— Bandom dar. 

— Gerai, — nenorom ištarė Ličas. 

Šįsyk Dalesonas akmenuką sutrupino, tačiau Ličas per vėlai surea- 
gavo ir mygtuką paspaudė skeveldroms jau išsisklaidžius. 

— Po perkūnais, žmogau! — subaubė Dalesonas. 

— Aš stengiuosi, majore. 

— Na, dar kartą, tik nebeapsižioplinkim. 

Dalesonas sviedė akmenukus iš saujos į šalį ir pasiieškojo didesnio. 

— Paskutinis kadras, majore. 

— Nieko, mums pavyks. — Dalesonas nusibraukė nuo akių prakaitą, 
pasilenkė, įbedė akis į kelius. Širdis sutvaksėjo tankiau. — Išgirsit šūvį 
ir iškart spauskit, — suniurzgė jis. 

— Gerai, mMajore. 

Švystelėjo aukštyn akmenukas, o jam iš paskos karabinas. Akimir- 
ką, neįstengdamas akmenuko sugauti taikikliu, buvo bepuoląs į pani- 
ką, tačiau jam ėmus kristi sugavo, instinktyviai prisitaikė ir, nuspaudęs 
leistuką, buožei stuktelėjus į petį, atsikvėpė. 

— Šįkart pagavau, majore. 

Vanduo teberibėjo nuo akmenuko skeveldrų. 

— Rupūs miltai! — džiugiai riktelėjo Dalesonas. — Dėkui, Ličai. 

— Nėr už ką, pone. 

— Aš jums užmokėsiu. 

— Na... 

— Jokių „na“, — pasakė Dalesonas. Jis ištraukė karabino dėtuvę 1r iš- 
šovė lizde likusį šovinį į orą. - Tegu bus ketvirtis dolerio už tas tris nuo- 
traukas. Tikiu, kad išeis geros. — Jis patapšnojo Ličui per nugarą. - Eime, 
drauguži, nusimaudyt. Nusipelnėm, velniai griebtų. 

Smagumėlis. 


Grįžęs iš priešakinių pozicijų, žvalgų būrys vėl ėmė darbuotis prie kelio 
tiesimo. Frontininkų kuopos keliskart pasistūmėjo į priekį, ir užnugary- 
je sklido gandai, kad jos priartėjusios prie Tojakaus gynybinės linijos. 
Iš tikrųjų apie tai, kaip vyksta kampanija, kareiviai žinojo labai mažai; 
dienos slinko nuobodžios, panašios kaip vandens lašai, ir jie nebūtų pa- 
sakę, kurią dieną kas atsitiko. Naktimis budėdavo sargyboje, saulei pa- 
tekėjus po pusvalandžio keldavosi, pusryčiaudavo, plaudavo katiliukus, 
šaukštus, šakutes, skusdavosi, sėsdavo į sunkvežimius ir per džiungles 
važiuodavo darbuotis į jiems skirtą kelio atkarpą. Vidurdienį grįždavo, 
pavalgę vėl išvažiuodavo ir dirbdavo iki pavakarės, grįžę pavakarie- 
niaudavo, kartais nusimaudydavo upokšnyje visai šalia bivako, 0 vos 
sutemus krisdavo miegoti. Naktimis kiekvienam teko budėti po pusan- 
tros valandos, ir jie visiškai su tuo apsiprato ir jau pamiršo, ką reiškia 
išmiegoti aštuonias valandas be pertraukos. Prasidėjo lietaus sezonas, ir 
jų drabužiai buvo nuolat šlapi. Su laiku vilkėti šlapiais drabužiais nebe- 
atrodė nemalonu, priešingai — visai normalu, ir jie sunkiai beatsiminė, 
kaip jausdavosi vilkėdami sausą drabužį. 

Praėjus maždaug savaitei nuo grįžimo bivakan salą pasiekė laiškų 
siunta, pirmoji po kelių savaičių pertraukos, vienam vakarui pakeis- 
dama nusistovėjusią jų gyvenimo tėkmę. Tą patį vakarą visi gavo retą 
davinį — po tris skardines alaus. Vyrai greit jas išgėrė ir sėdėjo beveik 
nesikalbėdami. Alaus buvo per maža, kad apgirstų, jis tik numušė ūpą, 
sužadindamas visokias mintis ir prisiminimus, ir jie paliko liūdni, ka- 
muojami neįvardijamų troškimų. 


Tą vakarą, kai jie gavo paštą, Rudis gėrė alų su Vilsonu ir Galageriu Ir 
į savo palapinę grįžo tik sutemus. Jis laiškų negavo ir dėl to nenustebo, 
nes visus metus nebuvo niekam parašęs, tačiau vis vien šiek tiek nus!- 
vylė. Jis nė karto neparašė Luji, todėl negavo iš jos nė vieno laiško; ji 
net jo adreso nežinojo. Vis dėlto kartais, dažniausiai tada, kai ateidavo 

paštas, jam akimirką sukirbėdavo kvaila viltelė. Su Luji viskas baigta, 
bet galgi... 

Besėdint pas Vilsoną su Galageriu jo nuotaika dar labiau sugedo. 
Galageris rašė laišką žmonai ir, kad atsakytų į visus jos klausimus, per 
ziūrinėjo penkiolika jos atsiųstų laiškų, o Vilsonas skundėsi savąja: 

— Aš tą bjaurybę taip išmylėjau, kad mirs nepamirš, o ji amžinai 
kimba, girdi, kodėl jai nesiunčiu pinigų iš savo algos. 

— Padvėsi tu kalėjime, - įgėlė Rudis. 

Į savo palapinę grįžo visai sušniuręs. Prie angos paspyrė tuščią skar- 
dinę, tada įlindo į vidų. Patamsy keiksnodamas išvyniojo susuktą ant- 
klodę. 

— Prakeikta mada šitoj kariuomenėj, — tarė Vaimanui. — Trys skardi- 
nėlės alaus... Pasityčiot yra ir geresnių būdų... 

Vaimanas atvirto aukštielninkas ir tyliai tarė: 

— Aš Išgėriau tik vieną. Jei nori, Rudi, kitas dvi pasiimk. 

— Na, dėkui, bičiuli, — neryžtingai atsakė Rudis. 

Nuo tada, kai abu ėmė miegoti vienoje palapinėje, tarp jųdviejų už- 
simezgė bežodė draugystė, tačiau pastaruoju metu Vaimanas rodė vis 
didesnį norą susibičiuliauti artimiau. Tik susidraugauji su žmogum, ir, 
žiūrėk, jis jau nukautas, pagalvojo Rudis. Kuo toliau, tuo labiau Vaima- 
nas jam priminė Henesį. 

— Gerk pats, bičiuli, —- pasakė, — kas žino, kada gausi vėl. 

— AI, alaus aš ne mėgėjas. 

Rudis atidarė skardinę ir padavė Vaimanui. 

— Išgerkim vieną tu, kitą aš. 

Jei būčiau pasiėmęs ir išgėręs abi, pagalvojo, gal apsvaigusiam būtų 
lengviau užmigti. Nuo pat tos nakties, kai žygiavo į priešakines po- 
zicijas, Rudį nuolat kamavo inkstų skausmas, neleidžiantis naktimis 
sumerkti akių. O nemigos valandomis atmintyje tolydžio atgydavo aki- 
mirka, kuomet jis laukė, kada japonų kareivis jį nudurs. Ir vis dėlto dvi 
skardinės — didelė, per didelė dovana. Jausčiausi Vaimano papirktas. 
Kai niekam nesi skolingas, ramiau. 

Keletą minučių abu tylomis gurkšnojo. 

— Laiškų daug gauni, bičiuli'? — paklausė Rudis. 

— Gavau pluoštą nuo motinos. 

Vaimanas užsidegė cigaretę ir nusuko akis į šalį. 

— O tavo panelė, užmiršau vardą, kaip ji? 

— Nežinau, nuo jos nieko negavau. 

Rudis patamsy susiraukė. Turėjau iš jo elgesio suprast. Atiduoda alų, 
glūdi užsigalvojęs sau vienas — turėjau nujaust, kas Vaimaną slegia, ir 
neužvest šitos šnekos. 

— Bala nematė, bičiuli, dar parašys, - išpoškino Rudis. 

Vaimanas pirštais braukė antklodę. 

— Nesuprantu, Rudi. Išvykęs iš Amerikos, negavau nuo jos nė vieno 
laiško. O Amerikoj rašydavo po laišką kasdien. 

Rudis gurkštelėjo alaus ir prasiskalavo burną. 

— Ai, tiesiog lauko pašto tarnyba kur nors nukišo, — tarė jis. 

— Aš irgi taip maniau, bet dabar nebe. Paskirstymo stovykloj nė ne- 
sitikėjau gaut, bet čia jau dukart pristatė paštą, ir abu kartus gavau po 
pluoštą nuo motinos, 0 nuo jos ničnieko. 

Rudis pasitrynė nosį ir atsiduso. 

— Jeigu atvirai, Rudi, aš jau bijočiau atplėšt jos laišką. Ko gera, pa- 
rašys, jog turi kitą. 

— Ar maža pasauly moterų, bičiuli. Kuo anksčiau suprasi, tuo geriau. 

— Ji kitokia, Rudi, — užsigavęs, susinervinęs atsiliepė Vaimanas. - Ji 
tikrai šauni mergytė. Dieve, nežinau, ji tikrai buvo ne tokia kaip kitos. 

Rudis krenkštelėjo. Vaimano išpažintis jį trikdė, bet žinojo, kad pri- 
valės ją išklausyti. Jis nugėrė alaus ir kreivai šyptelėjo. Tai mokestis 
už šitą suknistą alų, tarė sau. Ūmai įsivaizdavo Vaimaną, visą vakarą 
apniktą liūdnų minčių, ir atlyžo. 

— Prisigalvoji visko 1r kamuojies, — pasakė. 

Vaimano jam pagailo, bet ne kažin kiek. Klausytis svetimų bėdų jam 
paprastai būdavo nuobodu. Kiekvienam gyvenime tenka gauti per nosį, 
1r dabar priėjo eilė Vaimanui, pagalvojo jis. 

— Kaip tu su ja susipažinai? — paklausė. 

— Na, ji Lario Nesbito sesutė, mano draugelio, pamenat, pasakojau 
apie jį? 

— Aha, - atsakė Rudis, nors prisiminė labai miglotai. 

— Na, nuolat ją matydavau pas jį namuose, bet ji buvo dar vaikas ir aš 
nekreipdavau į ją dėmesio. Bet pora mėnesių prieš kariuomenę užėjau 
pas jį, jo nebuvo namie, ir tada žiūriu, kad ji jau visa pana. Pakviečiau 
pasivaikščiot, na, ir susėdom parke, šnekėjomės ir... — Vaimanas pa- 
tylėjo. — Su ja galėjai kalbėtis apie visokiausius dalykus, ir, nežinau, 
tiesiog sėdėjom parke ant suoliuko, ir aš jai pasisakiau, kad noriu būti 
sporto apžvalgininku, o ji pasisakė norinti tapti drabužių modeliuotoja: 
ir aš ėmiau juoktis, bet paskui supratau, kad ji šneka rimtai, ir mudu 


įIgai šnekėjomės apie savo ateities planus. — Jis nugėrė alaus. — Pro šalį 
vaikščiojo žmonės, — tęsė Vaimanas, — ir mes sugalvojom tokį žaidimą, 
na, supranti, ėmėm spėliot, kokio jie amžiaus, ką dirba, o ji bandė at- 
spėt, ar jie laimingi, ar ne. Paskui ėmėm analizuot savo draugus, labai 
ilgai taip šnekėjomės. 

Rudis šyptelėjo. 

— Ir tada tu paklausei: „Ką tu manai apie mane?“ 

Vaimanas apstulbo. 

— Iš kur Žinai? 

— Taip sau, spėjau. 

Rudis prisiminė parką pagrindinės gatvės gale bendrovės miestely- 
je. Akimirką vėl išvydo Agnesės veidą, išgirdo save sakant: „Žinok, aš 
netikiu Dievo.“ Ilgesys suspaudė jam širdį, o paskui jis nusišypsojo sau. 
Gražaus būta to vakaro, daugiau tokio grožio jam nebeteko patirti. 

— Kada tai buvo, vasarą? — paklausė Vaimaną. 

— Aha, vasaros pradžioj. 

Rudis vėl nusišypsojo. Visiems jaunikliams šitaip būna, pagalvojo jis, 
ir jiems regis, kad tai kažkas nepaprasto. Vaimano, matyt, būta drovaus, ir 
Rudis įsivaizdavo jį, parke pasakojantį mergaitei tai, ko niekad negalėjo 
pasipasakoti niekam kitam. O ir mergaitės, aišku, būta tokios pat. 

— Suprantu tave, bičiuli, — tarė jis. 

— Žinok, ji pasakė, kad myli mane, — išklojo Vaimanas taip, tarsi 
manydamas, jog Rudis ims juoktis. — Nuo to vakaro mes nuolat susiti- 
kinėdavom. 

— O ką; tai tavo motina? 

— Na, ji nepritarė, bet aš dėl to nesukau galvos. Žinojau, kad galėsiu 
Ją perkalbėt. 

— Gyvenime ne visada einasi taip, kaip nori, - tarė Rudis. - Ką žinai, 
kaip viskas gali pasisukt. 

Vaimanas papurtė galvą. 

— Klausyk, Rudi, gal tau atrodys ir nesąmonė, bet tiktai Klerės dėka 
aš pajutau, jog galiu šio to pasiekti. Po pasimatymo, būdavo, atsisveiki- 
nęs kurį laiką vaikštau sau vienas ir, nežinau, tiesiog jauste jaučiu, esu 
tikras, jog kada nors tapsiu garsiu žmogum. 

Vaimanas nutilęs apmąstė ką pasakęs, o Rudis svarstė, ką atsakyti. 

— Žinok, bičiuli, šitaip daug kas jaučiasi. 

— Mudviejų jausmai, Rudi, buvo ypatingi. Mes tikrai nepaprastai ge- 
rai sutarėm. 

Rudis susiraukė. 

— Nežinau, — sumurmėjo jis. — Daug kas iš pradžių šitaip jaučiasi, bet 
paskui dėl ko nors ima ir išsiskiria arba gyvena kaip šuo su kate. 

— Mes nebūtume išsiskyrę, Rudi. Aš tau sakau. ji mane mylėjo. — Jis 
susimąstė, veidas suakmenėjo. Įsisupęs į antklodę, pridūrė: — Negali 
būt, kad melavo, Rudi, ji ne tokia. Ji rimta mergina, — tada nutilo, pas- 
kui staiga Žioptelėjo: — O tu manai, melavo, ką? 

— Ne, nemelavo, — atsakė Rudis. Jam suspaudė širdį. — Ne, ji neme- 
lavo, bet žmonės, žinok, keičiasi. 

— Ji ne tokia, — atkirto Vaimanas. — Mudviejų jausmai buvo ypatin- 
gi. — Balse nuskambėjo apmaudas, kad jis negali žodžiais išreikšti savo 
jausmų. 

Rudis pagalvojo apie motiną, kurią Vaimanas turės išlaikyti vedęs 
savo merginą, ir ūmai kuo aiškiausiai įsivaizdavo jų gyvenimą — jie 
barsis, drebės dėl pinigų stygiaus, liūdės dėl prabėgančios jaunystės ir 
galiausiai taps tokie pat, kaip tie praeiviai, kuriuos stebėjo parke, - Ru- 
džiui viskas buvo aišku kaip ant delno. Neves Vaimanas šios merginos, 
ves kitą, jokio skirtumo, po trisdešimties metų abi atrodys vienodai, o 
Vaimanas nieko taip ir nepasieks. Įsivaizdavęs Vaimano ateitį Rudis 
pyktelėjo ant savęs. Norėjo pasakyti Vaimanui ką nors labiau paguo- 
džiančio už sausus žodžius, girdi, tai neturi reikšmės, tačiau niekas ne- 
atėjo į galvą, ir jis apsiklojo antklode. Nugarą raižė sopulys. 

— Et, verčiau numik, bičiuli, — tarė jis. 

— Aha, gerai sakai, — sumurmėjo Vaimanas. 

Tarsi grįžtamoji šiltinė Rudį supurtė skausminga mintis: senstu, ne- 
turiu kuo pasidžiaugti ir per daug gerai viską suprantu. 


Kroftas su Martinesu taip pat negavo laiškų; jiedu niekad jų negaudavo. 

Ridžesui atėjo laiškas nuo tėvo. Rašytas sunkiai, raidė po raidės, 
prastame popieriuje, giliais brėžiais suliniuotame pieštuku. Ridžesas 
padavė jį Goldstinui, kad tas jam perskaitytų. 

Tėvas rašė: „Brangus sunau, mes visi taves pasilgom, nujėmėm 
derliu, gavom pajamu, ušteks pragiventi, ačiudievui. Simas pasiugėjo 
beveik pūse pėdos, kiti tavo brolei ir seserys irgi neacilieka, mamos 
sveikata nebloga. Iš senio Henrio atėmė 3 akrus, gaila, bet bendrovė 
acisakė atidėti termina. Dėku tau uš aciustus pynigus, geras tu vaikas, 
visi taip sakom. Tavo tėvas.“ 

— Labai puikus laiškas, — pasakė Ridžesas Goldstinui baigus skaity- 
ti. — Tėtė moka. 

— Labai gražus laiškas, — pritarė Goldstinas. 

Jis dar kartą perskaitė vieno iš žmonos laiškų pabaigą. ,,Danis vakar 
klausė apie tave. Aš jam vis sakau, kad tėtukas kariuomenėj, ir jis tavęs 
visai nepamiršo. Jis toks miclas, ak, Džo, gaila, kad tu nematai, kaip jis 
auga, džiaugsmas neapsakomas. Vakar jis sako: „Kada tėtė grįš iš bum 
bum?“ Nei juoktis, nei verkt. Manis Strausas žadėjo jį nufotografuoti...“ 

Goldstinas ėmė sriubčioti alų. Jį užgulė baisus ilgesys. 


Kitą rytą Vilsonas paprašė Galagerį dar kartą perskaityti vieną iš žmo- 
nos laiškų. Galageriui skaitant jis keletą kartų piktai nusijuokė. 

„Vyskas daugeu nebepakesiu buvau tau gera Žmona pac žinai visad 
duodavau pinigų kiek norėdavai ir man priklauso gaut šimtą dvydešim 
dolerių kas mėnesį apigardos savivaldibėj kalbėjau su Vesu Hopkinsu 
jis sakė kad tuos pinigus privalai man atiduot niekur nesidėsi karuo- 
menė privers. Jeigu tu Vudrai jų pac neduosi aš pasiskūsiu karuomenei 
žinau adresą nes Vesas man paiškino kaip ką daryt. Man acibodo nolai- 
džiaut nes tu nesusipranti...“ 

— Na, ir kaip tau tokie kliedesiai? — tarė Vilsonas. Perpykęs svarstė, 
ką jai atsakyti. — Šįvakar parašysi už mane atsakymą. Tegu žino, kad 
jai geruoju nesibaigs. — Pabandė pats sudėti keletą sakinių. — Štai ką aš 
tau pasakysiu: arba elgiesi kaip padori Žmona, nustoji graužt ir nervint, 
arba eik velniop, pas tave nebegrįšiu. Ne, „velniop“ nereikia, — pasitai- 
sė, nes kažkodėl buvo nusistatęs vengti laiškuose keiksmažodžių. — Pati 
žinai, daugybė moteriškių džiaugtųsi mane gavusios. Kam man tokia, 
kuri stengiasi išplėšt paskutinį centą. Man kariuomenėj pinigų pačiam 
reikia, ir aš juos pasiliksiu. Su tavim nesidalysiu, ir kad daugiau nebe- 
kaulytum. 

Vilsonas, nuoširdžiai pasipiktinęs, sakinius dėliojo su didžiausiu pa- 
sitenkinimu. Mintis vijo mintį, ir jis smaginosi kiekviena kandžia fraze. 

Jis atsisėdo palapinės angoje ir prisimerkė nuo saulės. 

— O štai ta kita moterytė, — tarė Galageriui, — nepalyginsi! Gavau nuo 
Jos laišką praeitą kartą, Rudis man perskaitė, ji rašė, kad laukia nesu- 
laukia, kada grįšiu į Kanzasą, mudu susituoksim ir išvažiuosim į pietus. 
Va ten tai — moteris. Būdavo, ir valgyt pagamins, ir rūbus sulopys, ir 
marškinius šeštadieniui iškrakmolys, o jau lovoj kokia, neklausk. 

Galageris su pasibjaurėjimu ir pavydu nusispjovė. 

— Na, ir niekšas tu. Jeigu ji tau taip patinka, tai ko, velniai griebtų, jai 
neprisipažįsti, kad esi vedęs, ir nepalieki jos ramybėj? 

Vilsonas nužvelgė Galagerį tarsi tas būtų kvaištelėjęs. 

— Po šimts, vyruti, — atkirto, — kam man prisipažint? Ką aš Žinau, ką 
sugalvosiu atitarnavęs kariuomenėj? Gal imsiu ir užsigeisiu važiuot į 
Kanzasą ir susimest su ja? Negali žinot. Apmaudu būtų, jeigu prisipa 
žinčiau, o atitarnavęs jos užsigeisčiau, bet jau neberasčiau. - Jis pakratė 
galvą ir prunkštelėjo. - Kuo mažiau boba žino, tuo geriau. 

Galageris įniršo. 

— Jūs, pietryčių vargetos, — tikri gyvuliai. 

— AI, eik tu... 

Galageris netvėrė iš piktumo. Tokiems tipams kaip Vilsonas ničnie- 
ko nereiškia gyvent kitų sąskaita. Kokia neteisybė. Degdamas šventu 
pykčiu ir pavydu, nusuko žvilgsnį į džiungles. 

Po kurio laiko nusiramino ir ėmė toliau peržiūrinėti gautus laiškus. 
Vakar jis spėjo perskaityti tik žmonos laiškus. Visi rašyti seniai, nau- 
jausias prieš mėnesį, ir jis negalėdamas atsistebėti kartojo sau: dabar 
tikriausiai jau esu tėvas. Sprendžiant iš žmonos laiško, kūdikis turėjo 
gimti prieš keletą dienų, tačiau jam sunku buvo tuo įtikėti. Jis vaizduo- 
davosi, jog tai, apie ką ji rašo, vyko tą pačią dieną, kada jis skaito laiš- 
ką; perskaitęs, kad ji ketinanti rytoj aplankyti draugę, kitą dieną vaiz- 
duodavosi, jog Merė štai dabar lankosi pas draugę. Sveikas protas tam 
tolydžio prieštaravo, ir vis dėlto jos gyvenimo epizodus jis įsivaizdavo 
vykstant laiško skaitymo metu. 

Dabar jis skaitė likusius laiškus. Peržvelgė laišką nuo motinos, pas- 
kui balsiai perskaitė Vilsonui keletą juokingesnių vietų iš Vaičio Laido- 
no laiško. Tada atplėšė pailgą storą voką ir ištraukė iš jo laikraštį. Buvo 
nedidelio formato ir tik aštuonių puslapių, be to, prastai atspausdintas. 

— Aš irgi bendradarbiavau, — paaiškino Vilsonui. 

— Nežinojau, kad tu Žurnalistas. 

— Ne, čia politinė agitacija. Partijos būstinėj mūsų komanda tokį 
laikraštėlį išleidžia prieš pirminius rinkimus. — Jis pasižiūrėjo į datą. 
Išspausdintas birželį. - Seniena, — pasakė. 

Jis permetė akimis pavardes laikraščio viršuje, ir jį suėmė pavydas: 
vienas iš jo draugų, nepaimtas kariuomenę, tapęs skelbimų ir reklamos 
skyriaus vadovu. Galageris žinojo, kaip tai atsitiko. Per praeitus pirmi- 
nius rinkimus, prieš išeidamas į kariuomenę, jis vaikščiojo nuo durų iki 
durų savo apylinkėje rinkdamas aukas laikraščio leidybai. Kas surink- 
davo daugiausia aukų, tapdavo skelbimų ir reklamos skyriaus vadovu: 
be to, paprastai būdavo įdarbinamas savo apylinkės mokyklos taryboje. 

Jam pritrūko vos keleto šimtų dolerių, tačiau buvo paguostas, jog kitais 
metais būtinai laimėsiąs. 

— Velnias mane nešė į tą kariuomenę, — apmaudžiai burbtelėjo. 

Jis ėmė skaityti laikraštį. Jo dėmesį patraukė viena antraštė. 


ANDRIUSAS SIAURAPROTIS. ŠALIN JĮ IŠ9-TOS APYLINKĖS 


Senis Andriusas išvystė triukšmingą kampaniją, kaip ir praeitą kartą, 
kai balotiravosi į valstijos senatą su šūkiu „„Andriusas prieš komu- 
nizmą“, pamenat? Ką jis nuveikė kovodamas su komunizmu? Kaip 
matom, nič-nie-ko. Vienas iš jo štabo darbuotojų buvo PDPK vice- 
prezidentas, kitas — Niujorko antifašistų lygos vadovas, o ta lyga, 
atminkit, peikė tėvą Kofliną ir norėjo boikotuoti kataliką Franką. 
Taigi, Džimi Andriusai, seni, atmink, kad žilė galvon — velnias 
uodegon, todėl nekvailiok, nemulkink visuomenės ir veteranų, gal- 
vok, ką sakai. Nemulkink veteranų, o padėk jiems. Mes visi prieš 
tave, Džimi Andriusai, 9-tos apylinkės rinkėjams siaurapročio ne- 
reikia. Žiūrėk, su kuo susidedi. Partijoj ne vieta tokiems kaip tu. 
Mes prieš tavo užmačias. 
MUMS NEREIKIA SIAURAPROČIŲ! 
ŠALIN KOMUNISTUS! 
ŠALIN ANDRIUSĄ! 


Galageriui skaitant sukilo pyktis. Štai ko reikia saugotis — prakeiktų 
komunistų. Jis prisiminė, kaip kadaise dirbo sunkvežimio vairuotoju ir 
ADF atstovas bandė juos įtraukti į savo organizaciją. Jis apie tai prane- 
šė apylinkės štabui, ir organizatorius daugiau neberodė nosies. Įtartini 
dalykai partijoj dedasi, pats pastebėjau, kad kai kurie veikėjai flirtuoja 
su raudonųjų darbininkų grupuotėmis ir tokiais kaip Džo Dermis arba 
štai šitas Džimas Andriusas, atsikratyti siaurapročių jiems nerūpi, nu- 
sprendė Galageris. Tie tipai man nuolat kišo koją; nėr ko stebėtis, kad 
aš niekur neprasimušiau. Su pavydu galvojo apie Vaitį Laidoną. Kol aš 
stirksau čia, kiti kyla vis aukščiau. Niekuo negalima pasitikėt. Žmogus 
žmogui vilkas. 

Jis sulankstė laikraštį ir įsigrūdo į kišenę. Kroftas šaukė žvalgus pas 
save, ir jie lindo iš palapinių ir dūlino prie sunkvežimio, vėžinančio 
į darbą jiems skirtame kelio ruože. Saulė patekėjo vos prieš valandą, 
Pats ankstyvo rytmečio gražumas, nekaršta. Galageris kaip per sapną 

prisiminė, kaip žingsniuodavo į darbą ankstyvais vasaros rytais dar vė- 
siu ir gaiviu po nakties gatvių grindiniu. Mintys apie laikraštį išdulkėjo, 
ir į sunkvežimį jis įlipo linksmai niūniuodamas. 


Piramidės formos pašto palapinėje, kurioje stovėjo du stalai, kareivis 
paštininkas skirstė klaidingai adresuotus laiškus. Ant stalo kampo jau 
keletą valandų gulėjo špagatu perrištas Henesiui adresuotų dvidešim- 
ties laiškų pluoštas. Galiausiai paštininkas jį pastebėjo. Jis didžiavosi 
prisimenąs visų pulko kareivių pavardes ir dabar susinervino, kad neži- 
no, kur ieškoti Henesio. 

— Ar Henesis iš štabo kuopos kur nors perkeltas? — paklausė padė- 
jėją. 

— Nežinau, bet pavardė girdėta, — padėjėjas minutėlę pamąstė, tada 
tarė: — Pala, atsiminiau, jį nukošė tą dieną, kai išsilaipinom. — Padėjėjas 
buvo patenkintas atsiminęs tai, ką paštininkas pamiršo. 

— Teisingai, — suskubo pritarti paštininkas. —- Žuvo ant kranto, Brau- 
nas man minėjo. 

Jis pažvelgė į laiškų ryšulėlį, atsiduso ir uždėjo štampą „Žuvo mū- 
šyje“. Buvo bemetąs laiškus į vieną iš maišų sau po kojų, kai pastebėjo 
atgalinį adresą. 

Visų laiškų atgalinis adresas buvo ,„Mama ir tėtė, Riverdeilo aveniu 
Nr. 12, Takučetas, Indiana“. Padėjėjas tylomis perskaitė, akimirką įsi1- 
vaizdavo raudonskruosčius, žilstelėjusius vyriškį ir moteriškę, mamytę 
ir tėtuką, regėtus tūkstančiuose reklamų, siūlančių gaiviuosius gėrimus, 
burnos skalavimo skysčius ir dantų pastas. 

— Vargšeliai, — tarė jis. 

— Tai jau tikrai. 

— Liūdna, kai pagalvoji, — pridūrė padėjėjas. 


Papietavęs Galageris sėdėjo palapinėje, kai jį pašaukė Kroftas. 

— Kas yra? — paklausė Galageris. 

— Tave kviečia kapelionas, — paaiškino Kroftas. 

— O ko? 

— Nežinau, — gūžtelėjo pečiais Kroftas. — Nueik, matysi. Kai grįši, 
mes jau būsim išvažiavę, todėl tu iki vakaro eisi sargybą. 

Galageris perėjo per bivaką ir stabtelėjo priešais kapeliono palapi- 
nę. Širdis tankiai tuksėjo, ir jis stengėsi prislopinti džiugią viltį. Prieš 

įšsilaipinant Anopopėjuje jis kapelioną užklausė, ar jam nereikią dar 
vieno padėjėjo, ir kapelionas žadėjo dėl jo pagalvoti. Tapus kapeliono 
padėjėju, Galageriui nereikėtų dalyvauti kautynėse, ir jis ne kartą apie 
tokią galimybę viltingai pasvajodavo. 

— Laba diena, tėve Liri, — pasisveikino jis. — Sakė, kvietėt mane, — 
mandagiai paploninęs liežuvį, net prakaituodamas iš baimės leptelėti 
kokį nešvankų žodelį, pridūrė. 

— Sėskitės, Galageri. — Tėvas Liris buvo aukštas, lieknas šviesiaplau- 
kis, švelniabalsis pusamžis vyriškis. 

— Koks reikalas, tėve? 

— Užsirūkykit, sūnau. — Tėvas Liris uždegė jam cigaretę. — Ar daug 
laiškų gaunat iš namų, Galageri? 

— Žmona rašo vos ne kasdien po laišką, tėve. Šiomis dienomis turėtų 
gimdyti. 

— Taip, — tarė tėvas Liris ir nutilo. Jis pagnaibė sau lūpą, staiga kles- 
telėjo šalia Galagerio ir uždėjo ranką jam ant kelio. — Sūnau, turiu jums 
labai liūdną žinią. 

Galagerį nuėmė šaltis. 

— Kas atsitiko tėve? 

— Žinokit, sūnau, yra dalykų, kurių mums neduota suprasti. Tiesiog 
reikia tikėti, kad tai teisinga ir reikalinga, kad Dievas viską supranta, 
numato ir daro mūsų labui, nors mes iš karto ir nepajėgiam to suprasti. 

Galageris, ir taip sėdėjęs kaip ant adatų, staiga klaikiai sunerimo. 
Galvoje ėmė pašėlusiai suktis visokiausios mintys. 

— Nejau žmona mane pametė? - leptelėjo ir iškart susigėdo. 

— Ne, sūnau, bet gavau žinią, kad mirė... 

— Motina? 

Tėvas Liris papurtė galvą. 

— Ne, ne motina ir ne tėvas. 

Galageris pagalvojo, kad mirė naujagimis, ir trumpam pajuto palen- 
gvėjimą. Būna ir blogiau, toptelėjo jam. Minutę vėl atgijo kvaila mintis, 
bene tėvas Liris jį pasikvietė tam, kad paskirtų savo padėjėju. 

— Ne, sūnau... deja, jūsų Žmona. 

Žodžiai ne iškart pasiekė Galagerio sąmonę. Sėdėjo nieko neatsaky- 
damas, ničnieko negalvodamas. Pro plyšį į palapinę įzvimbė kažkoks 
vabzdys, ir Galageris akimis jį kurį laiką sekė. 

— K-k-k-ą? — pagaliau ištarė. 

— Jūsų žmona, Galageri, mirė gimdydama. — Tėvas Liris nusuko akis 
į šalį. — Vaiką, tiesa, pavyko išsaugoti. 

— Merė buvo smulkutė, - tarė Galageris. 

Galvoje jam sukosi vienas žodis „mirė“, ir kadangi dabar žinojo, ką 
jis reiškia, įsivaizdavo Merę, besiraitančią ir trūkčiojančią kaip lomoje 
nušautas japonų kareivis. Jį ėmė krėsti drebulys. 

— Mirė, - tarė jis. 

Žodis nuskambėjo beprasmiškai. Galageris sėdėjo visiškai apdujęs; 
mintys pasitraukė į kažkokią saugią sąmonės slaptavietę, ir kapeliono 
žodžiai tuščiai aidėjo apmirusioje galvoje. Keletą sekundžių jis pasiju- 
to taip, lyg klausytųsi nelabai jam įdomaus pasakojimo apie kažkokį 
svetimą žmogų. Keisčiausia, kad tuo metu galvojo viena: turiu prieš 
kapelioną atrodyti susirūpinęs. 

— O-o0-0-i, — galiausiai iškvėpė jis. 

— Man pranešė labai trumpai, bet kai tik sužinosiu daugiau, tuoj pat 
jums perduosiu, sūnau. Be galo skaudu būti taip toli nuo namų ir netu- 
rėti galimybės amžinai atsisveikinti su mylimu žmogumi. 

— Taip, skaudu, tėve, — automatiškai pakartojo Galageris. 

Tarsi dienai brėkštant Galageris ėmė pamažu įžiūrėti jį supančius 
daiktus ir suvokti išgirstą žinią. Protas jam bylojo, kad atsitiko kažko- 
kia nelaimė, ir jis pagalvojo: tikiuosi, Merė dėl to per daug nesijaudins. 
Ūmai susigriebė, kad Merė visai nesijaudins, ir, pajutęs, jog prieštarau- 
ja pats sau, užsisklendė savyje; buku žvilgsniu dėbsojo į medinę kėdę, 
ant kurios sėdėjo kapelionas. Pasijuto tarsi bažnyčioje, mašinaliai nu- 
delbė akis į savo rankas ir nutaisė rimtą miną. 

— Gyvenimas tęsiasi. Ne veltui jūsų dukrytė liko gyva. Jei norit, pa- 
siteirausiu, kas ją paglobos. Galbūt galėsim jums išrūpint leidimą išeiti 
atostogų. 

Galageris nudžiugo. Aplankysiu žmoną! Betgi Merė mirusi; šįkart 
užsisklendė trumpiau. Sėdėjo galvodamas apie tai, kaip maloniai švietė 
saulė rytą, kai lipo į sunkvežimį, ir nesąmoningai pasinogėjo grįžti te- 
nai, į tą akimirką. 

— Laikykitės, sūnau. 

— Taip, tėve. 

Galageris atsistojo. Kojomis nejautė žemės, o kai perbraukė sau 
per lūpas, šios atrodė sutinusios ir tarsi ne savos. Akimirką jį sukaustė 
baimė, pasivaideno duobėje matyta gyvatė. Galvą dedu, kad gydytojas 
buvo žydpalaikis, toptelėjo ir kaipmat dingo mintis. Tačiau malonus 
švento pykčio jausmas. 

— Ką gi, dėkui, tėve, — tarė jis. 

— Eikit į palapinę, sūnau, ir prigulkit, — paragino tėvas Liris. 

— Gerai, tėve. 

Galageris nužingsniavo per bivaką. Kareiviams išvažiavus į darbą 
jis buvo mažne tuščias. ir Galageris apsidžiaugė. kad galės pabūti vie- 
nas. Jis priėjo savo palapinę, smuko pro angą ir išsitiesė ant antklodės. 
Jautė vien begalinį nuovargį, daugiau nieko. Skaudėjo galvą, ir jis tin- 
giai pasvarstė, ar nesučiulpus atabrino tabletės iš džiunglių sąlygoms 
skirtos vaistinėlės. Gal man maliarija, tarė sau. Prisiminė Merės veido 
išraišką pirmosiomis povestuvinėmis dienomis, kai ji padėdavo prieš 
jį lėkštę su valgiu. Jos riešai buvo plonučiai, ir jis vaizduotėje išvydo 
auksinius gyvaplaukius ant jos dilbio. 

— Galvą dedu, gydytojas buvo suknistas žydpalaikis, — ištarė. 

Išgirdęs savo balsą, krūptelėjo ir atvirto ant nugaros. Juo ilgiau gal- 
vojo, juo labiau niršo, kartkarčiais sumurmėdamas: „Ją pražudė tas žyd- 
palaikis“, ir nervinė įtampa šiek tiek atlėgo. Jį apėmė savigaila, ir jis su 
džiaugsmu keletą minučių jai visiškai atsidavė. Marškiniai permirko nuo 
prakaito, ir jis tolydžio griežė dantimis, nes juos iki skausmo sukandus 
jam tarsi palengvėdavo. 

Ūmai jį nuėmė šaltis, ir tik dabar jis pagaliau aiškiai suvokė, kad jo 
žmona tikrai nebegyva. Krūtinę suspaudė toks sielvartas ir ilgesys, kad 
jis pravirko. Po minutės kitos išgirdo save kūkčiojant ir išsigandęs su- 
sitvardė, nes atrodė, jog kūkčioja kažkas kitas. Sielvartas užgožė visus 
jausmus, jie prasimušdavo tik trumpai akimirkai, po kurios jį visą vėl 
užliedavo sielvartas. 

Jis ėmė mąstyti apie lomoje kritusius kareivius, tačiau prisiminda- 
mas, kaip kuris atrodė, kiekvieną kartą regėjo Merę. Jį vėl ėmė krėsti 
drebulys, apėmė klaiki, pykinanti baimė. Jis sugniaužė antklodę ir, ne- 
suvokdamas ką sakąs, sumurmėjo: 

— Per ilgai nebuvau išpažinties. 

Užuodęs, kaip bjauriai dvokia jo drabužiai, pagalvojo: aš smirdu, 
reikia nusimaudyt. Mintis nedavė ramybės, ir jis ryžosi eiti prie upelio 
ir nusimesti visus drabužius. Išlindęs iš palapinės, pajuto, kad šimto 
Jardų nueiti nepajėgs, todėl sustojo prie Rudžio palapinės ir iš kanistro 
prisipylė vandens į šalmą. Kai padėjo šalmą ant žemės, tas nuvirto, ir 
vanduo šliūkštelėjo jam ant kojų. Jis nusivilko marškinius, vėl prisi- 
pylė vandens į šalmą ir išpylė sau ant sprando. Vanduo jam pasirodė 
šaltas, geliantis, ir jį vėl supurtė drebulys. Nieko negalvodamas, ap- 
sivilko marškinius ir koja už kojos grįžo į palapinę, kur pusvalandį 

gulėjo nieko negalvodamas. Nuo įkaitusios guminės palapinsiaustės 
oras buvo dusnus, ir jis ėmė snūduriuoti, o galiausiai užmigo. Per miegą 
jo kūną tolydžio supurtydavo traukuliai. 


Laiko mašina: 


Galageris 
Išvirkštinis revoliucionierius 


Kresnas, raumeningas, iš pažiūros nesukalbamas ir šiurkštus. Veidas 
smulkus, negražus, išmėtytas spuogų ir raupų randais, violetinėmis 
kraujosruvomis. Gal dėl veido spalvos, o gal dėl šonan pakrypusios 
ilgos airiškos nosies atrodė amžinai piktas. O metų jam buvo vos dvi- 
dešimt ketveri. 


Ir Pietų Bostone, ir Dorčesteryje, ir Roksberyje driekiasi mylių mylios 
pilkų medinių namų, apleistų, šiūrančių, griūvančių. Tramvajai trinksi 
per grindinio akmenų ir negyvos medienos tyrus; plytos senos, stipriau 
patrink pirštu, ir trupa. Visas spalvas gožia pilka; ja nusidažę jau ir žmo- 
nių veidai. Kas žydas, kas italas, kas airis — neatskirsi, būdingi bruožai 
tarytum užtepti kalkių skiediniu, dėl to visi atrodo vienodi ir pilkšvi. 
Tokia pat ir kalbėsena. Visi niūkia vienoda šiurkščia, atgrasia tarsena: 
„Jegu aš turėčia mašyyyną, saugočia kėp savo aaakį, nepalikinėčia bile 
kur papuola.“ 

Bostoną įkūrė buržujai, buržujai ir valdo; paskaičius laikraščius, o 
jie visi panašūs it vandens lašai, Bostonas gyvuoja puikiai, viskas eina- 
si kaip patepta, ir politikoj jokių nesklandumų, nes ir politinės partijos 
visos kaip viena. Visi priklauso viduriniajai klasei, visi iki pat valkatų, 
šeštadienį antrą valandą nakties snūduriuojančių ir riaugėjančių metro 
traukinyje, važiuojančiame į Maveriko aikštę Rytų Bostone. Kažkada 
Jie galbūt maištavo prieš priverstinę vienodybę, bet dabar to polėkio 
kaip nebūta. 

Tačiau po išore, po glotnia išore, piešiama Bostono „Herald“, „Post“, 
„Traveler“, „Daily Record“ ir ,Boston-American“ puslapiuose, slypi 
bukinantys griežti papročiai, tvyro juodas nepakantumas, išliejamas 
ant girtuoklių, privemiančių metro vagonus daugiau negu girtuokliai 
kuriame kitame mieste, ant Skolio aikštės prieigose tarp atmatų krūvų 
besismaginančių iškrypėlių sodomitų. Nepakantumas pasireiškia net 
ir gatvėje, kur mašinos tai stringa spūstyje, tai vos juda, tai pašėlusiai 

lekia, iš nepakantumo skersgatviuose mušasi vaikai, o sinagogos ir ka- 
pinės apterliojamos užrašais ,, Velniop žydus“ ir kryžiais ar svastikomis. 
„Man liūdna tai girdėti“, — sako ir gubernatorius Kerlis, ir gubernatorius 
Saltonstolas, ir gubernatorius Tobinas. 


Vaikų gaujos kaunasi akmenimis, lazdomis, kastetais, žiemą — sniego 
gniūžtėmis, įdarytomis akmenimis. Žinia, nieko baisaus, tai tik sveiko 
konkurencijos instinkto išraiška. 

Ei, Galage, mus žada pult Kairio Finkelsteino šutvė. 

Prikulkim šunsnukius. (Baimė — gaujai svetimas jausmas, užslėptas 
kažkur giliai giliai.) Seniai jo tykau. 

Šauk Gurkšnį, Alą ir Ilgapirštį, sudorosim žydpalaikius. 

Kada pradedam? 

O tau kas? Bene pabūgai? 

Kas pabūgo? Einu, pasiimsiu kuoką. 

(Eina pro sinagogą. ,„Bene pabūgai?“ Spjauna ant sienos.) Ei, Balta- 
pūki, čia aš, kad pasisektų. 

Ei, Galage, šaukia vaikai... 

Tėvo, kai prisisiurbęs, reikia saugotis. 

Namie motina tipena ant pirštų galų, krūpčiodama nuo menkiausio 
garselio. Tėvas sėdi prie apskrito stalo gerajame kambaryje, stveria ir 
stambiomis letenomis gniaužo geltoną nertinę staltiesėlę. Pagniaužęs 
vėl ištiesia ant stalo. 

Po perkūnais, žmogui reikia... Velniava. Ei, Pege! 

Kas yra, Vilai? 

Tėvas maigo sau nosį ir smakrą. Nesėlink čia kaip kokia, po perkū- 
nais, vaikščiok kaip žmogus. 

Gerai, Vilai, ko tau? 

Nieko, nešdinkis po velnių. 

Tėvas, bjaurybė, toks stambus, kad prisisiurbusiam geriau nelįst į 
akis. Bet sykiu ir saugokis, kad kumščiu nevožtų į Žiauną. 

Vilas Galageris sėdi sudribęs prie apskritojo stalo, trinkteli į jį kumš- 
čių. Nužvelgia sienas. (Nurudavę, kažkada buvę žali, paveikslėliai su 
piemenaitėmis miškingame slėnyje. Iškirpti iš kalendoriaus.) PRA- 
KEIKTA LINDYNĖ. 

Nuo smūgio į stalą triptikas ant etažerės šokteli. 

Vilai, negerk tiek daug. 

Užsičiaupk! Užsičiaupk, nesąmonių nemalus. Jis sunkiai atsistoja ir 
svyruodamas žengia prie sienos. Šveičia paveikslėlį su piemenaite ant 

grindų, pažyra stiklas. Išsidrebia ant nudėvėtos pilkai rudos sofos, dėb- 
so į pilką išsišėrusį kilimą. Galuojies kaip juodas jautis, O KAS IŠ TO? 

Žmona taikosi nugriebti butelį nuo stalo. PADĖK ATGAL! 

Vilai, gal tu pasiieškotum kito darbo. 

Taigi... kaipgi. Amžinai inkšti ir inkšti: reikia to, reikia ano. Užmo- 
kėt mėsininkui, užmokėt bakalėjininkui. O tu, žmogau, duokis su tuo 
sunkvežimiu. KITO DARBO, pasakė. Jokių prošvaisčių, blogai nors 
pasikark. PADĖK BUTELĮ ATGAL! 

Stojasi, puola prie jos ir tvoja kumščiu. Ji susmunka ant grindų, guli 
kaip negyva, slopiai, apatiškai žliiumbdama. (Grakšti moteris, virtusi 
pilka pelyte.) 

NEBLIAUK, PO VELNIŲ! Buku žvilgsniu dėbso į ją, vėl nusiš- 
luosto nosį ir žirglioja prie durų. Iš kelio, Rojau. Prie durų klupteli, 
atsidūsta, tada dingsta gatvės tamsoje. 

Galageris žiūri į motiną. Galva tuščia, akyse kaupiasi ašaros. Sto- 
kis, mam. Padeda jai atsikelti. Ji pratrūksta sriūbauti, jis abejingai ją 
prilaiko. 

Kai tėvas paėmęs, reikia prikąst liežuvį, galvoja jis. 

Paskui eina į savo kambarį ir skaito iš bibliotekos pasiimtą knygą. 
Karalius Arturas ir Apskritojo stalo riteriai. Berniokiškose svajonėse 
regi moteris... (renkasi spalvą) violetinėmis sukniomis. 

Aš nebūsiu toks kaip tėvas. (Jis gins savo moterį su kardu rankoje.) 

Štai ir nuostabusis, saulėtas jaunystės metas. 

Vidurinės mokyklos mokytojams jis neįsimins, paniuręs, užsisklen- 
dęs, niekuo nesidomintis mokinys. Likus metams iki baigimo, Didžia- 
jai depresijai einant galop, meta mokslą, įsidarbina liftininku. Tėvas 
tais metais neteko darbo, motina kasdien važinėja tai į Bruklainą, tai į 
Niutoną, valo ispaniškojo kolonijinio stiliaus namus, šveičia tinkuotas 
sienas, raštuotas plyteles. Po vakarienės iškart eina gulti, o tėvas sėdi 
gatvės kampo bare, laukdamas, kol kas pasiūlys išgerti ar pasikivirčyti. 

Rojus ima lankytis savo apylinkės demokratų klube. Galiniuose 
kambarėliuose vyrai lošia pokerį, kauliukais, rezgamos aferos. Didžia- 
jame kambaryje, į kurį vaikinai patenka iškart pro priekines duris, ciga- 
rų dūmai, saržos eilutės, patarnautojai. 

Gatvės damos. 

Ir verbavimo kalbos. Stivas Maknamara, kylanti partijos žvaigždė: 

— Pagalvokit, vaikinai, gerai pagalvokit. Sunkiu darbu, plėšykis ne- 
siplėšęs, nieko nepasieksi. Vienintelis tikras kelias — tai politika, tik per 

ją gali prasimušt, padirbėk porą metelių, įrodyk, kad esi veiklus, ir orga- 
nizacija atsidėkodama tavim pasirūpins. Pamenu, kai buvau žalias kaip 
jūs, vaikinai, pasistengiau įrodyt, kad esu ne iš kelmo spirtas, ir dabar 
esu gerai įsitvirtinęs, Žinokit, apylinkė čia nebloga, suagituot rinkėjus 
nesunku. 

— Taip, — sutinka Galageris, — teisybė. 

— Klausyk, Rojau, senokai tave stebiu, tu šaunus vyras, matau, kad 
turi gerų perspektyvų, tereikia įrodyt, kad esi veiklus. Aš tai Žinau, bet 
reikia, kad tuo įsitikintų ir kiti. Štai ką aš tau pasakysiu: po mėnesio 
prasidės kandidatų kėlimas, reikės daug palakstyt platinant agitacinius 
lankstinukus, pasirūpint, kad minioje keletas savų vaikinų pašūkautų, 
kai mūsiškis kandidatas rėš kalbą, mes pasakysim kada. 

— Aha, gerai. 

— Tvarka, klausyk, čia galėsi užkalt pinigo, sukinėkis tarp mūsiškių, 
ir darbo visad atsiras, darbas nesunkus, uždarbis geras, kada nors tapsi 
žymiu veikėju, tada aš girsiuosi tai numatęs, aš žmogų permatau kiau- 
rai, žinau, kas ko vertas, tau reikia įsitraukt į šitą veiklą, tu turi politikui 
reikalingų savybių, žinok, turi charizmos. 

— Užsuksiu čia kas vakarą. 

— Labai gerai, kiek tau dabar? Beveik aštuoniolika, dvidešimties už- 
dirbsi dešimteriopai daugiau negu dabar... 

Grįždamas namo susitinka mergaitę, su kuria buvo porą kartų šnekė- 
jęsis, ir sustoja paplepėti. 

— Nusibodo man darbas, gavau geresnį, — nesusilaiko nepasigyręs. 

— Kokį? 

— Svarbų. (Ūmai išrausta.) Svarbų, labai svarbų. 

— Nieko nesuprantu, Rojau, baik juokaut. (Kikena.) 

— Taigi. (Nesugalvoja, ką sakyti.) Taigi, reikalai pajudėjo, pradedu 
daryt karjerą. 

— Na, tu duodi. 

— Taigi. (Pažvelgia į ją, pabrėžtai abejingai užsirūko, susidrovėjęs 
užriečia galvą.) Taigi. (Vėl pažvelgia į ją ir visai sutrinka.) Na, tai iki. 


Dvidešimties jis pereina dirbti į prekių sandėlį. (Rojau, tu daug nuvei- 
kei, sakė jam Stivas Maknamara, niekas nenuneigs, ir vyrai tave ver- 
tina, tu daug pasieksi. Jis įsidrąsinęs atsako: taip, bet Vaitį įdarbino, o 
manęs ne, nors nuveikiau ne mažiau už jį... Ei, klausyk, Rojau, klausyk, 
niekam taip neprasitark, neduok Dieve, pamanys, kad ieškai priekabių, 
turi gerą reputaciją, nerizikuok.) 


246 


Vieną vakarą jis važiuoja į Kembridžą susitikti su mergina, bet ji į 
pasimatymą neateina. Nesulaukęs šlaistosi gatvėmis, slampinėja Čarlzo 
pakrantėmis. Prakeikta šliundra, manęs neapmausi, visos jos tyko gero 
vyro, bet man jokių šansų, jokių galimybių, tiesiog neturiu laimės. Duo- 
dies duodies klube, o kas iš to? 

Atsisėda ant suoliuko ir žiūri į palengva srūvantį vandenį. Jame atsi- 
spindi Harvardo bendrabučių šviesos. Pluši pluši, pluši pluši, o kam tai 
svarbu, jokių prošvaisčių, jei turėčiau daug pinigų, būtų manęs laukus 
ir kojas būtų praskėtus, galvą guldau, susidėjo su kokiu pinigingu žy- 
duku. Nežinau, joms tik pinigų, pinigų, pinigų, lyg tai būtų svarbiausia 
gyvenime. Šlykštu. 

Pro šalį eina du Harvardo studentai, ir jis išsigandęs sustingsta. Ka- 
žin ar man galima čia sėdėti? Velnias, nereikėjo man čia sėstis. 

Man net žadą užėmė, tas Markovos špagatas, nepatikėsi, tokio fan- 
tastiškai puikaus numerio nebuvau matęs, ak, toks paprastas, subtilus, 
žavingas, nepakartojamas, tiesiog nepakartojamas. 

Pederastai, ką jie čia pliauškia kaip kokios bobos. Jis atsisuka ir žiūri 
į šviečiančius Harvardo bendrabučius. Išnovyt reikėtų visus tokius šū- 
džius. Žiūri į Memorialo gatve dumiančius automobilius. Lėkit, spaus- 
kit pedalą, spauskit, spauskit, lėkit, kiek išneša, ir nusisukit sprandus, 
velniai rautų. Susprogdint reikėtų šitą Harvardą, suknistą kairuolių liz- 
dą, tu pluši nepakeldamas galvos, o šitie pederastai sau sėdinėja bobiš- 
kai vograudami ir vargo nemato, kur teisybė, ech, lygybės nebuvo ir 
nebus, mielu noru išnovyčiau visus tuos pederastus, reikia, kad kas nors 
šito 1mtųsi, kad tėkštų ant jų bombą. 

Sėdi ant suoliuko gerą valandą, galiausiai aprimsta. Upė srūva pa- 
lengva, tarsi blizgus audinys blykčiodama virpančiais žiburių atšvai- 
tais. Joje atsispindi verslo mokyklos bendrabučiai kitapus upės, o au- 
tomobiliai tolumoje juda tartum vabaliukai. Jis jaučia, kaip pulsuoja 
gyvybe žemė pavasario naktį, traukia į plaučius gaivų, raminantį orą. 
Šiltas, jaukus dangaus aksomas nusagstytas žvaigždėmis. 

Viešpatie, koks grožis. Ilgu kažko, o ko — nežinia. Žadina mintis. Jis 
atsidūsta. Koks grožis, jis kelia visokių minčių. Tai kad būtų moteris, su 
kuria galėtum jomis pasidalyt. Vis dėlto aš išeisiu į žmones. 

Apimtas dievobaimingos nuostabos. Ateistai kvailiai, tokia naktis — 
įrodymas, kad Dievas yra. Viešpatie, koks grožis, taip gražu, kad norisi 
tikėt, jog viskas bus gerai. 

Jis sėdi, pakerėtas nakties. Aš ne toks kaip kiti, aš turiu gabu- 
mų. Vėl atsidūsta. Ak, kad... kad... Bando sugauti beišsprūstančią 

mintį tarsi mėgindamas pirštais sučiupti vandenyje žuvį. Viešpatie, 
ak, kad... 

Rojau, ką ir kalbėti, mes tavimi labai patenkinti, žinok, netrukus tau 
pavesim labai svarbų darbą, tai rodo. kaip vyrai tavim pasitiki, dirbsi 
su tokia nedidele organizacija, ji su mumis beveik nesusijus (Makna- 
mara numoja ranka), bet, neminint pavardžių, keletas stambių veikėjų 
palaiko jos veiklą prieš tarptautinį sąmokslą, na, tą, Žinai, turtingų žydų 
sumanytą, kurio tikslas pas mus įvest komunizmą. 

Oficialiai įdarbintas, kas savaitę gauna dešimt dolerių, nors dirba 
tik vakarais. Kontora dviaukščio namo palėpėje: kambarėlis, rašomasis 
stalas, brošiūrų ir žurnalų ryšuliai. Už stalo ant sienos didelė vėliava su 
kryžiumi ir susipynusiomis raidėmis K ir S. 

Krikščionių sąjunga, taip vadinasi mūsų organizacija, Galage, 
KRIKSČIONIUŲ... SĄJUNGA, supranti, mes siekiam sužlugdyt tą pra- 
keiktą sąmokslą, reikia mūsų šalyje kai kam nuleist kraują, ar pats bijai 
kraujo? — klausia už stalo sėdintis stambus vyras. Šviesiai rudos akys 
blausios it apmusijęs lango stiklas. Mums reikia telkti jėgas, ruoštis 
kovai, žydų internacionalas nori mus įvelt į karą, turim pirmi juos pri- 
griebti, pats matai, kaip jie užsėdo visas darbo vietas, jeigu nuolaidžiau- 
sim, jie mums nepaliks jokių šansų, jie užėmę aukštus postus, bet mes 
irgi turim šalininkų. 

Jis sankryžose pardavinėja žurnalus (SKAITYKITE APIE DIDEL Į 
TARPTAUTINĮ SĄMOKSLĄ! PIRKITE TĖVO KILIANO ŽURNA- 
LĄ IR SUŽINOSITE VISĄ TEISYBE!), lanko slaptus susirinkimus, 
kas savaitę po valandą sporto klube mokosi šaudyti iš senų springfildų. 

Man rūpi žinot, kad mes pradėsim, kada imsimės rimtos veiklos. 

Ramiai, Galage, viskam reikia laiko, turim gerai pasiruošt, tada jau 
galėsim išeit į viešumą, padarysim šalyje tvarką, kol kas padėk mums 
pasirengt, o ateity sulauksi ir rimtos veiklos. 

Gerai. (Naktimis kartais negali užmigti, kamuoja geidulingi sapnai, 
tarpais nudiegia širdį.) Garbės žodis, mesiu aš šitą reikalą, jeigu... jeigu 
nesiimsim veiklos. 


Bet... 

Pagaliau jis turi draugę, hormonai nebegadina kraujo. 

Žinai, sako Galageris Merei, tu labai šauni mergytė, man... man taip 
smagu su tavim šnekėtis. 

Koks puikus vakaras, Rojau. (Žiūri nuo paplūdimio į tolumą, į Bos- 

tono uosto Žžiburius, mirguliuojančius tarsi žvaigždžių spiečiai debesuo- 
tame danguje. Pasemia saują smėlio ir beria sau ant batelio, laužo švie- 
soje jos plaukai atrodo auksiniai, o liesas pailgas veidas, strazdanotas ir 
liūdnas, malonus, bevcik gražus.) 

Nori, pakepinsiu dešrelę? 

Ne, Rojau, tiesiog pasikalbėkim. 

Porelės, su kuriomis jie čia atvažiavo, pasitraukusios nuo laužo, ki- 
kena tamsiose aplinkinėse lomose. Viena mergina spygteli, tariamai iš- 
sigandusi, jis pastyra, suklūsta, ir jam pasivaidena, jog girdi ne bangų 
plekšėjimą, o meilės garsus. 

Aha, puikus vakaras, atitaria jis. Kažin, galėčiau su ja pasimylėti? — 
pagalvoja ir ūmai susidrovi. (Ji ne tokia, ji tyra, gera, religinga mergi- 
na.) Jam gėda savo geismo. 

Aš apie daug ką norėčiau su tavim pasikalbėt. 

Gerai, Rojau. 

Na, supranti, mudu jau porą mėnesių draugaujam, ir kaip aš tau? 
Susigėsta savo tiesmukumo, slaptos vilties su ja fiziškai suartėti. (Kike- 
nimas paplūdimy pagarsėja.) Na, ar aš tau patinku? 

Tu labai mielas, Rojau, tu, žinok, mandagus, ne storžievis kaip kiti 
vaikinai. 

Na, taip. Jaučiasi nusivylęs, šiek tiek pažemintas, bet sykiu ir pama- 
lonintas. Man galvoje visai kitokie dalykai. 

Žinau, tu visą laiką apie kažką užsigalvojęs, supranti, Rojau, aš visai 
nenumanau, apie ką, o norėčiau žinoti, nes tu, man rodos, skiriesi nuo 
kitų. 

Kuo? 

Na, tu kuklus, turėjau galvoj, ne kuklus, tiesiog mielas. 

Kad tu girdėtum, kaip aš šneku su kitais vaikinais. (Abu nusijuokia.) 

Ne, netikiu, kad jų draugijoj tu elgtumeis kitaip, būtum kitoks. (Ne- 
tyčia uždeda ranką jam ant kelio, susidrovėjusi staigiai atitraukia.) Man 
tik norėtųsi, kad dažniau vaikščiotum į bažnyčią. 

Vaikštau gan dažnai. 

Taip, bet kažkas tave neramina, spėlioju 1r spėlioju kas, tu toks pa- 
slaptingas. 

Tikrai? Jaučiasi pamalonintas. 

Rojau, tu nuolat kažko piktas, man neramu. Tėtis šnekėjo apie tave, 
sakė, tu priklausai Krikščionių sąjungai, aš nieko neišmanau apie politi- 
ką, bet pažįstu vieną tos sąjungos narį, tokį Džekį Ivansą, bjaurus vaikis. 

Ne, jis normalus, ta sąjunga susijus su klubu, supranti, man davė 
bandomąją užduotį, bet nieko ten baisaus. 

Nenorėčiau, kad tu įsiveltum į bėdą. 

Kodėl? 

(Ji žvelgia į jį romiai, nuolankiai. Šįkart jau sąmoningai uždeda del- 
ną jam ant rankos.) Pats Žinai kodėl, Rojau. 

Jam gniaužia gerklę, krūtinę degina karštis ir geismas. Vėl išgirdęs 
tą pačią merginą kikenant, sudreba. Gera čia, Siti Pointe, taria jis. (Nak- 
timis sapnuose kamuoja nesuprantami troškuliai.) Žinai, Mere, jeigu 
mudu nuolat susitikinėtume (balse skamba ryžtinga išsižadėjimo gai- 
da), aš ten taip nesitrainiočiau, nes. rūpėtų daugiau laiko praleisti sų 
tavim. 

Tikrai? 

Jis klausosi, kaip plekši į krantą bangos. Aš tave myliu, Mere, staiga, 
įsitempęs, šiek tiek dvejodamas, ištaria. 

Man rodos, aš irgi tave myliu, Rojau. 

Tai va. Palūkėjęs švelniai, paskui godžiai ją bučiuoja, tačiau dalis 
sielos lieka šalta 1r abejinga. Myliu, myliu tave, mažyte, kimiai taria jis 
stengdamasis užgniaužti dvejonę. Neišlaikęs nusuka akis į šalį. 

Siti Pointe labai gražu, sako ji. 

Nakties tamsoje jie nemato pakrantę nusėjusių šiukšlių, dumblių, 
šiekštų, šlykščius jūros gyvius primenančių prezervatyvų, tingiai besi- 
supančių putose. 

Aha, labai, lėtai ištaria jis. 


Ei, Rojau, sveikas, jaunavedy, kaip tau šeimyninis gyvenimas, pasakok. 

Gerai, o ką? (Blausioje rugsėjo aušroje ryškėja pilkas akmeninis 
grindinys ir nevalyvi mediniai namukai; jį purto drebulys.) Eik tu sau, 
kaip šalta, greičiau atidarytų tas prakeiktas balsavimo patalpas. 

Malonu, kad šiandien susitikom, Rojau, mes, žinok, apie tave geros 
nuomonės, tik kad retokai pas mus besirodai. 

Na, aš pasitraukiau iš KS, lemena jis, todėl maniau, vyrai nelabai 
benorės mane matyt. 

Na, tai reikėjo jiems taip ir pasakyt, bet, tarp mūsų kalbant, klubas 
kurį laiką KS paliks ramybėj, girdėjau, spaudžia iš viršaus, iš valsti- 
jos valdžios. Laikytis klubo visada naudinga, su juo niekad neprapulsi, 
jeigu nebūtum susidėjęs su ta KS, garantuoju, šiandien būtum rinkimų 
komisijos pirmininkas. Tikiuosi, nepyksti, Rojau? 

Ne-a. (Paniūra iš apmaudo. Viskas perniek.) Galvą dedu, KS pri- 
spaudė į partiją sulindę turtingi žydeliai. 

Gali būt. 

Man žmona liepė nuo jos atsimest. 

Kaip ji gyvuoja? 

Gerai. (Įsivaizduoja ją dabar miegančią, girdi stiprų, beveik vyrišką, 
sveikatingą jos knarkimą.) 

Judu gerai sutariat? Ką pats beveiki? 

Aha, sutariam. Sunkvežimį vairuoju... kaip ir tėvas. (Merė pirko ner- 
tinę staltiesę.) 

Klausyk, raudonieji kelia Makdžilio kandidatūrą, tas Makdžilis, tikrų 
tikriausias juodasis airis, įsivaizduok, spjauna į religiją, na, žodžiu, mūsų 
vadams jis per pirminius rinkimus neatrodo pavojingas, bet šiame rajone 
nemažai profsąjungos narių ir, kad anie čia neįsitvirtintų, Makas sako, 
turim dabar pat gerai pasirodyt. 

Ieškosim, kas balsuotų po kelis kartus? — klausia Galageris. 

Žinoma, bet aš sugalvojau dar vieną triuką. (Iš popierinio maišelio 
ištraukia keletą butelių su kečupu ir ima juo laistyti šaligatvį.) 

Ką čia darai? 

O, šitas triukas padarys įspūdį. Matysi, kaip suveiks. Tu stovėk čia, 
dalyk Heinio lankstinukus, malk liežuviu, ir mums pavyks. 

Aha, gera mintis. (Kodėl man pačiam neatėjo į galvą?) Pats sugal- 
vojai? 

Pats, Makas baisiausiai apsidžiaugė, kai pasakiau, paskambino ser- 
žantui Nolanui, tas pažadėjo, kad tie du prie balsavimo punkto budintys 
policininkai mums netrukdys. 

Galageris stovi prie kečupo klano. Kai prie punkto pradeda į eilę stoti 
pirmieji balsuotojai, prabyla. ŽIŪRĖKIT, KAD DEDASI. TAI KRAU- 
JAS. ŠTAI KAS NUTINKA PADORIEMS AMERIKIEČIAMS, KU- 
RIE NORI BALSUOTI PRIEŠ RAUDONŲJŲ KANDIDATĄ. JUOS 
SUDAUŽO SVETIMŠALIAI, MAKDŽILIO ŠALININKAI. ŠITAS 
KRAUJAS, ŽMONIŲ KRAUJAS, TAI MAKDŽILIO DARBAS. 

Per pertraukėlę apžiūri kečupą. Atrodo per daug raudonas. Apibarsto 
Jį žemėmis. (Tu ari, ari, ir nieko, o koks nors gudrutis pagirtas vien už 
tai, kad sumąstė gerą mintį; tie prakeikti raudonieji, per juos visos mano 
bėdos.) 

ŽIŪRĖKIT ŽIŪRĖKIT! - šaukia, pamatęs ateinant balsuotojus. 

Kur, Rojau, eini? — klausia Merė. Balsas skamba irzliai, priekaištingai, 
ir jis tarpdury atsisuka ir pakraipo galvą. Einu ir tiek. Ji perpjauna virtą 
bulvę ir pusę jos susikiša į burną. Bulvės trupiniai prilimpa prie lūpos, 
ir jis suirzta. Tu ką, vienas bulves kemši? — klausia jis. 

Turim ir mėsos, Rojau. 

Aha, žinau. Galvoje sukasi daugybė klausimų. Jam knieti paklausti, 
kodėl ji niekad nevakarieniauja kartu su juo, o visada pirmiau pamaiti- 
na jį; knieti išrėžti, jog jam nepatinka, kai jį klausinėja, kur einąs. 

Ar tik ne į KS susirinkimą išsiruošei, a? — klausia ji. 

O koks tavo reikalas? (Kodėl tu namie vaikštai pusnuogė?) 

Rojau, tu prisivirsi bėdos, man nepatinka tie žmonės, tik susigadinsi 
santykius su klubu, juk Žinai, kad dabar, vykstant karui, klubas nuo są- 
jungos atsiribojęs. 

Visiškai nebloga ta KS. Nesikišk į mano reikalus, velniai rautų. 

Rojau, nesikeik. 

Jis trenkia durimis ir išeiną į tamsią gatvę. Snyguriuoja, sankryžose 
po kojomis traška patižęs sniegas. Jis kartą, kitą nusičiaudo. Kas aš, 
ne vyras, negaliu išeit ir... atsipūst? Organizacija siekia kilnių tikslų, 
už juos verta pakovoti, o moteriškė nori neleist. Pala, su laiku aš ten 
iškilsiu į vadus. 

Susirinkimų salėje karšta, tvyro kaloriferių metalo kvapas, gaižus 
šlapių drabužių šutas. Galageris kulnu sutrina ant grindų cigaretės nuo- 
rūką. 

Taip, mes dalyvaujam kare, kalba oratorius, turim kovot už savo šalį, 
bet nepamirškim ir vietinių priešų. Jis trinkteli kumščiu į stalą, užklotą 
vėliava su kryžiumi. Mums reikia atsikratyt svetimų elementų, kurie 
rezga sąmokslą, siekdami užvaldyti mūsų šalį. Šimtas vyrų, sėdinčių 
ant sulankstomų kėdučių, pritariamai šūkauja. Privalom eit išvien, an- 
traip mūsų moterys bus prievartaujamos, o raudonoji fašistinė žydiška 
Rusija savo raudonu kūju IŠVERS JŪSŲ NAMŲ DURIS. 

Gerai šneka, sako Galagerio kaimynas. 

Aha, Votas sugeba. Galageriui iš pykčio maloniai kaista kraujas. 

Kas atima iš jūsų darbo vietas, kas taikosi užgulti jūsų žmonas, duk- 
teris ir net motinas, nes jiems nieko nėra švento, kas siekia keršyti TAU 
ir TAU ir TAU už tai, kad jūs ne raudonieji ir ne žydai ir nesilankstot 
prakeiktiems šlykštynėms nenaudėliams komunistams, kurie negerbia 
Dievo ir kuriems nieko nėra švento. 

Išmuškim juos! — surinka Galageris. Jis dreba iš jaudulio. 

Teisingai, vyrai, mes su jais susidorosim, po karo turėsim stiprią 
organizaciją, aš gaunu daugybę telegramų iš patriotiškai nusiteikusių 
tėvynainių, palaikančių mūsų siekius. Jūs, vyrai, patys pirmieji mūsų 
rėmėjai, ir tie iš jūsų, kurie išeisite į kariuomenę, turit gerai išmokti 
naudotis ginklais, kad paskui... paskui... Na, patys suprantat, vyrai. Mes 
nesutriuškinti, mūsų gretos nepaliaujamai didėja. 

Susirinkimui pasibaigus Galageris užsuka į barą. Gerklė išdžiū- 
vus, krūtinę spaudžia sunkumas. Begeriant įniršis slopsta, ir jis palieka 
apsmurgęs ir prislėgtas. 

Sukis kaip nori, jie vis vien galų gale apmauna, sako jis šalia sėdin- 
čiam vyriškiui. Jiedu kartu išėjo iš susirinkimo. 

Sąmokslas. 

Taigi taigi, tų prakeiktų pašlemėkų sąmokslas, bet manęs nepalauš, 
aš dar prasimušiu. 

Eidamas namo paslysta klane ir iki šakumo sušlampa kelnes. Kad 
tave velniai, aprėkia šaligatvį. Sąmokslas, tik ir tyko kaip žmogų pri- 
gaut, na ne, manęs nepriveiksit. 

Įgriūva į butą ir nusiplėšia apsiaustą. Jam perši nosį. Skardžiai nusi- 
čiaudo ir pusbalsiu keikteli. 

Merė, užsnūdusi fotelyje, atsibunda ir įsistebeilija į jį. Tu visas šlapias. 

Daugiau neturi ką pasakyt? Aš... aš... nieko tu neišmanai. 

Rojau, tu kiekvieną kartą grįžti toksai. 

Nori laikyt mane po padu, tau tik pinigai, kuriuos parnešu, terūpi, 
gerai, BUS TAU PINIGŲ KIEK ŠIRDIS TROKŠTA. 

Rojau, nešnekėk su manim taip. Jos lūpos virpa. 

Nagi, pažliumbk pažliumbk, aš tave pažįstu. 

Einu gult. 

Eik šen. 

Rojau, aš tau nepriekaištausiu, nežinau, kas tau yra, bet kažkas tave 
apsėdo, nesuprantu kas, ko tu iš manęs nori? 

Palik mane ramybėj. 

Oi, Rojau, tu visas šlapias, nusimauk kelnes, mielasis, kodėl tu geri, 
pasigėręs visad piktas, aš meldžiausi už tave, garbės žodis. 

Sakau, palik mane ramybėj. Kurį laiką sėdi vienas, spoksodamas į 
nertinę staltiesėlę ant stalo. Ai, nežinau, nežinau. 

Kas Žmogui belieka? 

Ryt vėl į darbą. 

(Jis kardu gins savo damą violetine suknia.) 

Besėdėdamas fotely užmigo, o rytą atsibudo sloguodamas. 

Galageris niekaip neįstengė atsigauti. Nuo tada, kai sužinojo apie 
Merės mirtį, jis plūkėsi prie tiesiamo kelio kaip pašėlęs — be atokvė- 
pio kasdavo šalikelės griovius, o prireikus kelią grįsti rąstais, kirsdavo 
medį po medžio. Retai kada nustodavo ir per kasvalandines pertraukas, 
o vakare atsiskyręs nuo kitų pavalgydavo, susirangydavo po antklodė 
pritraukdamas kelius prie smakro ir, nuovargio pakirstas, užmigdavo. 
Vilsonas naktį išgirdęs Galagerį drebant, atjausdamas draugo sielvartą, 
užmesdavo ant jo savo antklodę. Galageris nesiskundė, nedejavo, tik 
dar labiau sulyso, o paakiai ir vokai sutino lyg ilgai girtavus ar dvi paras 
be perstojo lošus pokerį. 

Vyrai stengėsi jį užjausti, tačiau jiems ši istorija tik paįvairino mo- 
notonišką dienų tėkmę darbuojantis ant kelio. Iš pradžių, labai trum- 
pai, jie, jam esant šalia, jį atjausdami ir jo varžydamiesi šnekėdavosi 
pusbalsiu. O baigėsi tuo, kad, jam prisėdus šalia, jiems tiesiog būdavo 
nesmagu ir pikta, nes turėjo valdyti liežuvį ir dėl to jautėsi baisiai su- 
varžyti. Rudžiui buvo truputį gėda, ir vieną naktį budėdamas sargyboje 
jis, ilgai mąstęs, nusprendė nieko negalįs padaryti. Skaudu, bet nieko 
negaliu pakeisti. Įsižiūrėjo į tamsą ir gūžtelėjo pečiais. Velniai nematę, 
čia Galagerio bėda, ne mano. 

Paštą ėmė nešioti vos ne kasdien, ir atsitiko baisus dalykas: Galage- 
riui ir toliau ateidinėjo laiškai nuo žmonos. Pirmą — išsiųstą beveik prieš 
mėnesį — jis gavo praėjus kelioms dienoms po to, kai tėvas Liris jam 
pranešė apie žmonos mirtį. Tą vakarą Vilsonas atnešė iš raštinės būriui 
skirtą paštą ir svarstė, ar atiduoti Galageriui laišką, ar ne. 

— Dar ims ir baisiausiai susigraudins, — pasakė jis Kroftui. 

Kroftas gūžtelėjo pečiais. 

— Ką Žinai. Gal kaip tik norėtų jį gaut. 

Kroftui buvo smalsu pamatyti, kuo tai baigsis. 

Nutaisęs abejingą balsą, Vilsonas padavė Galageriui laišką: 

— Tau laiškas, bičiuli. 

Pasijutęs nejaukiai, nusuko žvilgsnį į šalį. 

Galageris įbedė akis į voką ir išbalo. 

— Jis ne man, — sumurmėjo. — Tai apsirikimas. 

— Tau, tau, bičiuli, — Vilsonas uždėjo ranką Galageriui ant peties, ir 
tas ją nupurtė. — Ar nori, kad išmesčiau? 

Galageris pasižiūrėjo į datą ant voko ir sudrebėjo. 

— Ne, duokš man, - tarstelėjo. 

Paėjęs keletą žingsnių į šalį, atplėšė voką. Žodžiai akyse liejosi, ir 
jis neįstengė nieko perskaityti. Jį ėmė krėsti drebulys. Jėzau, Marija, 
Juozapai šventas, sumurmėjo jis. Sutelkė žvilgsnį į kelias eilutes, ir jų 
prasmė pasiekė jo sąmonę. „Aš nerimauju dėl tavęs, Rojau, tu nuolat 
viskuo nepatenkintas, ir aš kas vakarą meldžiuosi, kad tau nieko neatsi- 
tiktų. Aš tave taip myliu, kai pagalvoju apie kūdikį, tik kartais nesitiki, 
kad jis gims taip greit. Daktaras sakė, kad jau po trijų savaičių.“ Gala- 
geris sulankstė laišką ir leidosi dūlinti nežiūrėdamas kur einąs. Žanduo- 
se trūkčiojo raudoni gumburai. 

— Kristau Karaliau, — garsiai tarė jis. Jį vėl ėmė krėsti drebulys. 

Galageris negalėjo susitaikyti su Merės mirtimi. Naktimis budėda- 
mas sargyboje jis sugaudavo save galvojant apie tai, kaip grįš namo, 
vaizduojantis, kaip jį pasitiks Merė. Atsitokėjusį užguldavo maudžianti 
širdgėla, ir jis automatiškai kartodavo: ji mirus, ji mirus, pats tuo nevi- 
sai tikėdamas. Proto balsą laikė užgniaužęs. 

Dabar, kas kelintą dieną gaudamas po Merės laišką, jis ėmė tikėti, 
Jog ji gyva. Jei kas nors būtų jo paklausęs apie žmoną, būtų atsakęs: ji 
mirė, bet vis vien apie ją galvojo kaip apie gyvą. Perskaitęs jos žodžius, 
kad vaikas gims po dešimties dienų, jis atskaičiavo dešimt dienų nuo 
laiško gavimo ir įsiminė tą datą. Jeigu jos būdavo parašyta, kad praei- 
tą dieną lankėsi pas motiną, jis galvodavo: a, tai buvo vakar maždaug 
tada, kai mes vakarieniavom. Mėnuo po mėnesio apie jos gyvenimą jis 
sužinodavo tik iš jos laiškų, ir buvo per daug pripratęs, kad liautųsi apie 
Jį galvojęs. Vėl pralinksmėjo; kaip seniau, nekantriai laukė jos laiškų, 
naktimis prieš užmigdamas juos apmąstydavo. 

Tačiau po kelių dienų jam atsivėrė siaubinga tikrovė: nenumaldomai 
artėja jos gimdymo laikas, ir galiausiai ateis jos paskutinis laiškas ir ji 
mirs. Jos nebebus. Jis daugiau niekad nebegaus nuo jos laiškų. Galage- 
rio nuotaika svyravo tarp paniškos baimės ir netikėjimo; kartais būdavo 
visiškai, nepajudinamai įsitikinęs, kad Merė nemirė, kad pokalbis su 
kapelionu jam tik prisisapnavo. Bet kartais, keletą dienų nesulaukus 

laiško, jos paveikslas priblėsdavo, ir jis suvokdavo jos niekados nebe. 
pamatysiąs. Tačiau dažniausiai laiškai jam keldavo prietaringą baimę: 
jis ėmė manyti, kad ji nemirė, bet mirs, jeigu jis nesugalvos, kaip ją 
išgelbėti. Kapelionas jį keletą kartų klausė, ar nenorėtų gauti atostogų. 
bet jis nesiryžo apie tai net pagalvoti; atostogos būtų jį privertusios pri- 
pažinti faktą, kuriuo jis nenorėjo tikėti. 

Darbe jis nebesiplėšė taip kaip anksčiau, priešingai, vis dažniau pa- 
sišalindavo ir vienas ilgai vaikštinėdavo keliu. Buvo kelis kartus per- 
spėtas, kad gali užsirauti ant japonų pasalos, bet neėmė į galvą. Kartą 
pėsčias sukorė visas septynias mylias iki pat bivako. Vyrai spėjo, kad jis 
kraustosi iš proto; kartais vakare jį apšnekėdavo, ir Kroftas sakydavo: 
„Kvanktelės vyrelis.“ Jie jautėsi bejėgiai jam padėti; nežinojo net, ką 
jam sakyti. Rudis siūlė nebeduoti jam laiškų, bet kiti vyrai bijojo į tą 
bylą kištis. Jie sekė ją su baimingu susidomėjimu, kaip būtų stebėję bet 
kokį kitą neišvengiamą procesą. Galagerio jie nebesivaržė; nužiūrinėjo 
jį su liguistu smalsumu nelyginant ligonį, kurio dienos suskaičiuotos. 

Apie tai sužinojęs paštininkas nuėjo pasitarti su kapelionu, o pasta- 
rasis pasikalbėjo su Galageriu. Tačiau kai tėvas Liris užsiminė, kad gal 
būtų geriau jam nebegavus laiškų, Galageris puolė maldauti: „Jeigu at- 
1msit laiškus, ji mirs.“ Kapelionas nesuprato, ką jis norėjo tuo pasakyti, 
tačiau pajuto, kaip stipriai Galageris kenčia. Sunerimęs ėmė svarstyti, 
ar nepasiūlius paguldyti Galagerio į ligoninę, tačiau pabūgo, kad šis 
neatsidurtų psichiatrinėje, prieš kurią kapelionas buvo iš anksto nusi- 
statęs. Niekam nesakęs surašė prašymą išleisti Galagerį atostogų, tačiau 
bazės štabas nesutiko, motyvuodamas tuo, kad, Raudonojo Kryžiaus 
duomenimis, vaiku besirūpiną Merės tėvai. Galiausiai jis, kaip ir kiti, 
ėmė tiesiog stebėti Galagerio elgesį. 

O Galageris slampinėjo sau vienas, užsigalvojęs apie kažką, apie ką 
niekam nesipasakojo, ir vyrai kartais regėdavo jį paslaptingai šypsantis. 
Jo akys buvo pasruvusios krauju, vokai nesveikai paraudę. Jam ėmė 
sapnuotis košmarai, ir vieną naktį Vilsoną pažadino Galagerio dejonė: 

— Dieve, pasigailėk, neleisk jai mirti, aš būsiu geras, prisiekiu, būsiu 
geras. 

Vilsonas sudrebėjo ir delnu užspaudė Galageriui burną. 

— Tau prisisapnavo košmaras, brolau, — sukuždėjo jis. 

— Aha, - atsiliepė Galageris ir daugiau nebedejavo. 

Vilsonas nusprendė kitą dieną užsiminti apie tai Kroftui, tačiau rytą 
Galageris buvo rimtas, ramus ir labai uoliai plušėjo ant kelio, ir Vilso- 
nas niekam neprasitarė. 

Po dienos ar dviejų būrį išsiuntė į paplūdimį iškrauti baržų. Išvaka- 
rėse Galageris buvo gavęs paskutinį žmonos laišką ir tebesidrąsino, ne- 
siryždamas jo perskaityti. Buvo paniuręs ir išsiblaškęs; sėdėdamas sun- 
kvežimyje nesiklausė. ką kalba vyrai, o atvažiavus į paplūdimį netrukus 
pasišalino ir leidosi kur kojos neša. Vyrai krovė iš desantinės baržos 
dėžes su maisto produktais, ir terapdamas sunkią, pečius slegiančią 
dėžę jis suirzo. Nusimetė nešulį, sumurmėjo: „Eina šikt“ ir nudrožė sau. 

— Kur eini? — šūktelėjo jam įkandin Kroftas. 

— Nežinau, tuoj grįšiu, — neatsigręždamas atsakė jis ir, tarsi norėda- 
mas išvengti tolesnių klausimų, bėgte nurisnojo per smėlį. 

Pabėgėjęs šimtą jardų, staiga pritrūko kvapo ir ėmė žingsniuoti pa- 
lengva. Ties kranto vingiu atsigręžė ir abejingai nužvelgė kareivius. Pa- 
krantėje suposi kelios desantinės baržos su veikiančiais varikliais, o nuo 
jų viena kareivių vora judėjo lauko sandėlio link, kita — nuo sandėlio 
atgal prie baržų. Jūrą gaubiančioje migloje dūlavo keletas reide inka- 
rus išmetusių krovininių laivų. Praėjęs palei kranto vingį, jis pakrantėje 
užmatė keletą didelių palapinių. Angų užuolaidos buvo atraitytos, ir jis 
įžiūrėjo lovose gulinčius ir besišnekučiuojančius kareivius. Užmetė akį 
į iškabą: „5279 intendantūros vairuotojų kuopa“. Atsiduso ir pėdino to- 
liau. Gera tam intendantui, vartosi kaip inkstas taukuos, velniai griebtų, 
tarė sau, bet be didelio apmaudo. 

Praėjo pro tą vietą, kur žuvo Henesis. Širdį kirptelėjo gailestis, ir jis 
stabtelėjo, pasėmė saują smėlio ir išsijojo pro tarpupirščius. ,,Vaikelis. 
Net pagyvent, kaip dera, nespėjo, velniai rautų“, — pagalvojo. Staiga 
prisiminė, kad tuomet, kai jie pakėlė Henesį, norėdami nutempti to- 
liau nuo vandens, nukrito jo šalmas. Nukritęs džerkštelėjo į smėlį ir 
čiužėdamas apsisuko. Berniokas nebegyvas, štai ir viskas. Prisiminęs 
marškinių kišenėje laikomą laišką, sudrebėjo. Buvo dirstelėjęs į datą 
ir supratęs, jog tai paskutinis jos laiškas ir daugiau jų jis nebegaus. O 
gal ji parašė ir dar vieną, pagalvojo ir spirtelėjo į smėlį. Atsisėdo Ir, įta- 
riai apsidairęs tarsi žvėris, besiruošiantis savo urve doroti grobį, atplėšė 
voką. Plyštančio popieriaus garsas nuėjo per širdį; jam ėmė aiškėti, kad 
visus šiuos judesius daro paskutinį kartą. ŪUmai pajuto, kaip absurdiška 
gailėtis Henesio. 

— Man gana savų bėdų, velniai griebtų, —- sumurmėjo jis. 

Plonyčiai, lengvučiai popieriaus lapeliai kėlė graudulį. 

Baigęs skaityti laišką dar kartą permetė paskutinę pastraipą. „Ro- 
Jau, mielasai, rašau paskutinį laišką, kelias dienas nerašysiu, neseniai 

prasidėjo sąrėmiai, ir Džeimė išėjo parsivest daktaro Niukamo. Aš labai 
bijau, nes jis sakė, kad man teks pasikamuot, bet tu nesijaudink, Žinau, 
kad viskas bus gerai. Norėčiau, kad tu būtum šalia, kaip įmanydamas 
saugokis, nes labai bijau likt viena. Kad tu žinotum, mielasai, kaip aš 
tave myliu.“ 

Jis sulankstė laišką ir įsidėjo atgal į kišenę. Galvą svembė bukas 
skausmas, kakta degė. Keletą minučių ničnieko negalvojo, paskui pik- 
tai nusispjovė. Ech, tos bobos, velniai jas rautų, tiek ir težino: mylių, 
myliu tave, mielasai, laikyt tave po padu tenori. Jį vėl nukrėtė drebulys: 
pirmą kartą per daugelį mėnesių prisiminė nusivylimą ir pasibodėjimą 
savo santuoka. Bobom svarbiausia ištekėt, o tada suvis apsileidžia, eina 
jos velniop. Prisiminė, koks liguistas atrodydavo rytais Merės veidas 
su bemiegant išpurtusiu kairiuoju žandu. Iš atminties tarsi burbulai iš 
beužverdančio tiršto viralo kilo, pūtėsi kivirčai ir kiti nemalonūs jų- 
dviejų gyvenimo fragmentai. Pavyzdžiui, tinkliukas, kurį Merė namie 
užsimaukšlindavo ant galvos, o dar tas jos įprotis sėdinėti su vienu apa- 
tinuku apspurusiais pakraščiais. Tačiau bjauriausia tai, ką iki šiol vengė 
pats sau prisipažinti: pro plonas sienas girdimi garsai jai sėdint tualete. 
Per trejus santuokos metus ji gerokai apvyto. Visiškai nežiūrėjo savęs, 
piktai pagalvojo jis. Šią akimirką jis jos neapkentė, neapkentė dėl visų 
pastarosiomis savaitėmis per ją išgyventų kančių. Burkuoja apie meilę, 
o kad rūpintųsi savo išvaizda — nė velnio. Jis vėl nusispjovė. Visiškai 
jokio... išsiauklėjimo. Turėjo omeny „drovumo“. Galageris pagalvojo 
apie Merės motiną, storą, nevalyvą, ir jį suėmė bežadis pyktis dėl dau- 
gelio dalykų —- dėl to, kad uošvė tokia išplerusi, dėl to, kad stokodamas 
pinigų buvo priverstas gyventi skurdžiame butelyje, dėl to, kad jam 
nuolat nesisekė, dėl to, kad žmona mirdama jam sukėlė tiek kančių. 
Vienos nesėkmės, velniai griebtų. Jis pagalvojo apie Henesį ir sukando 
dantis. Galvą praskėlė... o dėl ko, dėl ko? Užsidegė cigaretę ir, sviedęs 
degtuką, žiūrėjo, kur jis nukris ant smėlio. Prakeikti žydpalaikiai, ka- 
riauk dėl jų labo. Pagalvojo apie Goldstiną. Šūdžiai, tai šautuvą pames, 
tai išgert net už dyką neįsiūlysi. Jis pašoko ant kojų ir ėmė žingsniuoti 
toliau. Galvą svembė bukas skausmas ir neapykanta. 

Ant kranto gulėjo bangų išmestas milžiniškas jūros kopūstas, ir jis 
priėjo prie vandens pasižiūrėti. Kopūstas buvo tamsiai rudas ir labai 
ilgas, gal penkiasdešimties pėdų, tamsūs, stangrūs lapai blizgėjo it £Y- 
vatės žvynai, ir Galageris nutirpo iš baimės, prisiminęs oloje matytus 
lavonus. 

— Kaip kiauliškai mes elgėmės pasigėrę, — tarė sau. 

Galageris atgailavo, teisingiau — prisivertė atgailauti, kadangi žinojo 
blogai pasielgęs. Jūros kopūstas baugino, ir jis suskubo nuo jo pasi- 
traukti. 

Paėjėjęs keletą šimtų jardų, atsisėdo ant kopos veidu į jūrą. Artėjo 
audra, ir jam staiga pasidarė šalta; beveik visą dangų užklojo didžiulis, 
gal trisdešimties mylių ilgumo debesis, tamsutėlis, panašus į plokščią 
žuvį. Pakilęs vėjas pustė paplūdimio smėlį. Galageris sėdėjo laukdamas 
lietaus, bet kaip nelijo, taip nelijo. Apimtas saldaus liūdesio, jis gro- 
žėjosi tuščiu, skurdžių peizažu, tolimu putotų bangų šniokštimu. Pats 
nepajuto, kaip ėmė smėlyje piešti moters figūrą. Didelėmis krūtimis, 
plona talija, labai plačiomis, apvaliomis strėnomis. Atsitokėjęs nužvel- 
gė piešinį ir prisiminė, kad Merė labai gėdijosi savo mažučių krūtų. 
Kartą pasakė: 

„Norėčiau, kad būtų didelės.“ 

„Kodėl?“ 

„Žinau, kad tau didelės labiau patinka.“ 

„Ne-e, taviškės pats tas“, — sumelavo jis. 

Jį perliejo švelnumo banga. Ji buvo smulkutė, ir jis prisiminė, kaip 
kartais jam atrodydavo lyg mergaičiukė ir kaip jį juokindavo jos rim- 
tumas. Jis tyliai prajuko, o tada ūmai, jam nespėjus apsisaugoti, trenkė 
mintis: viskas, ji nebegyva ir aš jos daugiau nebepamatysiu. Nevaržo- 
mai tarsi vandens srautas pro atidarytus šliuzo vartus plūstelėjęs netek- 
ties jausmas smelkte persmelkė jį visą. Jis išgirdo save kūkčiojant, o 
paskui net nebejuto, kaip ėmė springti sielvarto ašaromis. Neapsakoma 
kančia sušvelnino įtampą, ištirpdė kartėlio, pykčio ir baimės votis, ir jis 
gulėjo išsekęs ant smėlio ir verkė. Vėl atgijo mieli, švelnūs prisimini- 
mai apie Merę; prisiminė ritmingus karštų, prakaituotų kūnų judesius 
Jiems mylintis, suprato, ką reiškė žodžiais nenusakoma jos šypsena, kai 
Ji paduodavo ryšulėlį su pietumis jam rytais išeinant į darbą; prisimi- 
nė, kaip liūdnai ir meiliai jie glaudėsi vienas prie kito per paskutinę jo 
atostogų naktį prieš jam išplaukiant į užjūrį. Jie vyko į ekskursiją po 
Bostono įlanką, ir jis su skausmu prisiminė, kaip jie tylėdami sėdėjo lai- 
vagalyje, meiliai susiėmę už rankų ir susikaupę stebėjo mėnesienoje sū- 
kuriuojantį vandenį. Ji buvo gera mergytė, tarė sau. Jis be žodžių mąstė, 
kad niekas kitas jo taip gerai neperprato, ir slapčia džiaugėsi suvokęs, 
kad ji, nors ir kiaurai perpratusi, jį vis tiek mylėjo. Ši mintis vėl atvėrė 
Jo netekties žaizdą, ir jis ilgai gulėjo karčiai raudodamas, pamiršęs kur 

esąs, jausdamas vien begalinę širdgėlą. Kartkarčiais prisimindavo jos 
laišką, ir tuomet jį vėl užliedavo sielvarto banga. Jis verkė beveik ištisą 
valandą. 

Galiausiai, išsiverkęs, Jis pasijuto tyras ir romus. Tik dabar prisiminė 
turįs vaiką ir ėmė spėlioti, kaip jis atrodo ir kokios lyties. Akimirką jį 
užplūdo švelnus džiugesys, ir jis pagalvojo: jei tai berniukas, aš jį imsiu 
anksti treniruoti. Jis taps profesionaliu beisbolininku, jie gerai uždirba. 
Mintys pamažu išblėso, galvoje paliko tuščia ir ramu. Jis niūriai nužvel- 
gė tankias džiungles užpakaly savęs ir spėliojo, kiek kelio iki saviškių. 
Vėjas tebepustė paplūdimio smėlį, ir jo jausmai skydo, tirpo tarsi garo 
debesėliai. Vėl užgulė liūdesys, ir mintys sukosi apie šalčiu ir vienatve 
dvelkiančius dalykus, tokius kaip žiemą vėjo galandamas paplūdimys. 


Gaila, kad Galagerį ištiko tokia nelaimė, galvojo Rotas. Krovikai pa- 
darė valandos pertrauką papietauti sausu daviniu, ir Rotas nutarė pasi- 
vaikščioti paplūdimiu. Dabar jis mąstė apie tai, kaip atrodė grįžęs pas 
krovikus Galageris. Akys buvo raudonos raudonos, ir Rotas nuspren- 
dė, kad jo verkta. O vis dėlto jis visai gerai laikosi, pagalvojo Rotas ir 
atsiduso. Žmogelis prasčiokas, neišsilavinęs, tikriausiai ir jo jausmai 
paviršutiniški. Rotas palingavo galvą ir ėmė toliau bristi per smėlį. Pa- 
skendęs mintyse, nuleido galvą ant krūtinės, dėl to atrodė dar labiau 
sukumpęs. 

Didžiulis lietaus debesis, rytą kybojęs jiems virš galvų, vėjo stu- 
miamas nuslinko, ir žalią darbinę kepurę kepino saulė. Jis stabtelėjo 
ir nusišluostė kaktą. Šitas atogrąžų klimatas labai permainingas, tarė 
sau, labai nesveikas, oras prisodrintas kenksmingų garų. Ilgai nešiojus 
iš baržos į sandėlį dėžes skaudėjo kojas ir rankas, ir jis atsiduso. Aš 
per senas tokiam darbui. Jis tokiems kaip Vilsonas, Ridžesas ar net 
Goldstinas, bet ne man. Jis kreivai šyptelėjo. Pasirodo, dėl Goldstino 
klydau, pagal savo ūgį labai gerai sudėtas, stiprus vaikinas, bet jis pa- 
sikeitęs, nesuprantu, kas jam yra. Amžinai paniuręs, lyg nuskriaustas 
vaikas pasiruošęs šokt į akis. Kažkas jam nutiko po to, kai tas pirmasis 
skyrius grįžo nuo fronto linijos; tikriausiai mūšis paveikė, kiekvieną 
paveikia. Kai tik susipažinau, buvo toks linksmuolis, optimistų opti- 
mistas, atrodė galintis su bet kuo sutarti. Apgaulingi tie pirmieji įspU- 
džiai. Štai Braunas, per daug pasitikintis savimi, pasikliauja pirmuoju 
įspūdžiu, dėl to neturi ant manęs akies. Ir tik todėl, kad vieną naktį per 
ilgai užsisėdėjau sargyboj; būtų suprantama, jei būčiau bandęs nuvog! 

šiek tiek minučių savo labui, bet šiuo atveju, manau, jis tiesiog neturi 
ant manęs akies. 

Rotas pasitrynė nosį ir atsiduso. Galėčiau su jais susidraugauti, bet 
kas tarp jų ir manęs bendro? Jie nesupranta manęs, aš nesuprantu jų. 
Kad susidraugautum, reikia tam tikro pasitikėjimo, 0 jo aš neturiu. Jei- 
gu ne ta krizė man baigus universitetą... Bet kam apgaudinėt save, nesu 
atkaklus, vis tiek nebūčiau padaręs karjeros. Amžinai savęs neapgau- 
dinėsi. Pats matau, kaip yra: būrio vyrai Žino tik tiek, kad aš nesu toks 
fiziškai pajėgus kaip jie, todėl žiūri į mane iš aukšto. Ką aš galvoju, 
jie nežino, jiems neįdomu. Labai jiems rūpi tavo išmintis, intelektas? 
Jei leistųsi, galėčiau jiems būti geras draugas. Esu brandaus amžiaus, 
patyręs, apie daug ką galėčiau jiems papasakot, bet ar jie klausytųsi? Iš 
apmaudo plekštelėjo liežuviu. Amžina istorija. O vis dėlto, jei gaučiau 
darbą pagal kvalifikaciją, galėčiau daug pasiekti. 

Jis Žžingsniavo pro vietą, kur gulėjo ant smėlio bangų išmestas jūros 
kopūstas, ir susidomėjęs priėjo jo apžiūrėti. Milžiniškas kopūstas, tu- 
rėčiau apie jį šį tą Žinoti, mano specializacija, tik kad viską užmiršau. 
Taip pagalvojęs pyktelėjo. Kokia nauda iš to mokslo, jeigu nieko negali 
net prisiminti? Jis pasilenkė ir pakėlė vieną gūžę. Iš pažiūros kaip gy- 
vatė. Koks paprastas organizmas. Viename gale čiulptuvas, kuriuo jis 
prisitvirtina prie akmens, kitame gale Žiotys, o per vidurį stiebas. Kas 
gali būti paprasčiau? Primityvus organizmas, rudadumblis, štai kas jis, 
pasistengęs viską prisiminčiau. Kažkoks macrocystis, štai kaip jis va- 
dinasi, bendrinis dumblių pavadinimas. „Velnio batraištis“, bet gal taip 
vadina kitką? Macrocystis pyrifera, pamenu, klausėm apie tai paskaitą. 
Gal vertėtų užsiimti botanika, nuo studijų praėjo tiktai dvylika metų, 
galėčiau atgaivinti Žinias, su šia specialybe galima prasigyvent. O ir 
pats mokslas įdomus. 

Jis paleido gūžę iš rankos. Keistas augalas, gaila, per mažai apie jį 
prisimenu. Verti dėmesio visi jūros augalai, planktonas, žalieji dum- 
bliai, rudieji, raudonieji, stebėtina, kiek daug prisimenu. Reikės para- 
šyt Dorai, kad paieškotų mano botanikos užrašų, gal vėl reikėtų pradėt 
mokytis. 

Jis ėmė žingsniuoti atgal, apžiūrinėdamas ant smėlio išmestus dum- 
blius ir šiekštus. Vien negyvos liekanos, galvojo jis, viskam, kas gyva, 
lemta mirti. Aš ir pats tai jaučiu, senstu, man trisdešimt ketveri, tikriau- 
siai jau pusė amžiaus nugyventa, o ką pasiekiau? Tam apibūdint yra 
kažkoks jidiš žodis, Goldstinas turėtų Žinot. Ir vis dėlto nesigailiu, kad 

nesimokiau jidiš, geriau, kai tėvai auklėja šiuolaikiškai, kaip kad mą. 
niškiai. 

Oi, kaip skauda pečius, kodėl bent vieną dieną nepalieka mūsų ra. 
mybėj? Tolumoje Rotas įžiūrėjo kareivius ir sunerimo. Aha, jie jau dir- 
ba. Visi pradės tiaukt per dantį, o ką aš jiems atsakysiu: kad apžiūrinė- 
jau jūros kopūstus? Jie nesupras. Kodėl nesusivokiau grįžt anksčiau? 

Susinervinęs, Rotas, iš nuovargio nejausdamas kojų, leidosi bėgti. 


— Tu kas... sicilietis? — paklausė Pšekas Minetą. 

Jiedu koja už kojos kėblino per smėlį. Mineta kriokteldamas numetė 
savo dėžę ant naujai pradėtos rietuvės. 

— Ne, venecietis, — atsakė jis. — Mano senelis, žinok, buvo didelis po- 
nas, aristokratas, gyveno netoli Venecijos. — Jiedu apsisuko ir patraukė 
atgal prie baržos. — Iš kur Žinai apie Italijos vietoves? — paklausė Mineta 
Pšeką. 

— O tu kaip manai? — atsakė Pšekas. — Gyvenau tarp makaronų. Ži- 
nau apie juos daugiau už tave. 

— Na jau ne, nežinai, — nesutiko Mineta. — Klausyk, aš niekam šito 
nesipasakočiau, Žinai gi, kokia čia chebra, manytų, kad skiedžiu, bet 
tu patikėk, sakau gryną teisybę, garbės žodis. Mūsų giminė kilminga, 
priklausė Italijos aukštuomenei. Mano tėvas nė dienos nedirbo jokio 
darbo, tik medžiodavo. Turėjom tikrą dvarą. 

— Nejaugi? 

— Manai, mulkinu? O tu pasižiūrėk, pasižiūrėk į mane. Matai? Aš 
nepanašus į italą. Plaukai rusvi, oda šviesi. Pamatytum kitus mano gi- 
mines, visi blondinai, tik aš vienas kitoks. Iš ko pažinsi aristokratą — iš 
šviesaus gymio. Miestas, iš kurio mes kilę, pavadintas vieno mano pro- 
tėvio, Minetos kunigaikščio, vardu. 

Pšekas atsisėdo. 

— Ko mes čia plėšomės, atsipūskim. 

— Klausyk, - toliau karštai kalbėjo Mineta, — žinau, tu manim netiki, 
bet jeigu kada apsilankytum Niujorke ir užsuktum pas mane, parody- 
čiau savo giminės medalius ir ordinus. Mano tėvas nuolat juos ištraukia 
mums parodyt. Kad aš prasmegčiau, jeigu meluoju, — turi jų visą dėžę. 

Pro juos eidamas Kroftas mestelėjo per petį: 

— Nagi, vyrai, gana sėdinėt. 

Pšekas atsiduso ir atsistojo. 

— Žinai, ką pasakysiu? Nematau prasmės nertis iš kailio. Kas Kroftui 
darbo, kad mes sėdinėjam? 

— Vyrutis rodo valdžią, — atsakė Mineta. 

— Visi seržantai vieno galo, — atsakė Pšekas. „Seržantai“ jis ištarė 
„saržantai“. 

Mineta linktelėjo. 

— Pala, pasimaišys man bent vienas iš jų po karo. 

— O ką darysi, pastatysi Kroftui išgert? 

— Manai, aš jo bijau? — paklausė Mineta. — Klausyk, aš boksavau- 
si „Auksinių pirštinių“ turnyre, nė vieno jų nebijau. — Jį erzino Pšeko 
šypsnys. 

— Jeigu ką įveiktum, tai nebent Rotą, — pasakė Pšekas. 

— Eik šikt, su tavim nepašnekėsi. 

— Ką aš padarysiu, kad esu neišauklėtas. 

Jie nukėlė dvi dėžes nuo rietuvės baržoje ir ėmė klampoti lauko san- 
dėlio link. 

— Velnias, aš to neištversiu! — piktai sušuko Mineta. — Jaučiuosi kaip 
koks pastumdėlis. 

— Baik tu. 

— Laikai mane eiliniu slunkium, ar ne? — paklausė Mineta. - Būtum 
matęs mane iki kariuomenės. Mėgau stilingai rengtis, viskuo domė- 
jausi, visur kur pirmaudavau. Jei man rūpėtų karjera, galėčiau jau būt 
puskarininkis, bet dėl to šunuodegiaut taip, kaip Stanlis, neapsimoka. 
Savigarba brangesnė. 

— Ko tu putoji? — paklausė Pšekas. — Žinok, aš uždirbdavau pusantro 
šimto per savaitę, turėjau nuosavą automobilį. Draugavau su pačiu Kai- 
riu Ricu. Mergos lipo prie manęs kaip prie medaus, manekenės, aktorės, 
šiaip dailios šliundrytės. O dirbdavau tik dvidešimt valandų per savaitę, 
ne, pala, dvidešimt penkias, maždaug keturias valandas kas naktį nuo 
penktos iki devintos šešias naktis per savaitę, ir visas mano darbas bū- 
davo surinkti nelegalios loterijos lošėjų pinigus ir atiduoti kam reikia. 
O ar girdėjai, kad aš inkščiau? Klausyk, gyvenime kaip lošime, kokios 
kortos iškrito, tokios. Šįkart nepasisekė — nesigraužk, pakentėk. 

Pšekui kokie dvidešimt vieneri, pagalvojo Mineta. Ką jis sakė apie 
savo uždarbį — teisybė ar ne? Mineta visad pasijusdavo nejaukiai, ne- 
žinodamas, ką Pšekas galvoja, o štai jo, Minetos, mintis Pšekas, regis, 
visad atspėja. Nesumodamas, ką atsakyti, užsipuolė Pšeką: 

— Siūlai man pakentėt? O tu pats ką, savo noru išėjai į kariuomenę? 

— Manai, nebūčiau galėjęs išsisukt? 

— Esu tikras, — piktai prunkštelėjo Mineta, — nes laisvu noru nė vie- 
nas protingas žmogus neitų. — Jis užmetė nešulį ant dėžių krūvos ir ėmė 

klampoti atgal prie baržos. — Pakliuvai į kariuomenę — sveikas žuvęs. 
Atsitiks kas nors, tu nulio vietoj. Štai kad ir Galageris. Žmona mirė, o 
jis, vargšas, stirkso čia. 

Pšekas šyptelėjo. 

— Nori Žinot, kodėl Galageris taip kamuojasi? 

— Aš Žinau. 

— Nežinai. Žuvo avarijoj vieno mano pusbrolio žmona. Dievulėliau, 
būtum matęs, kaip jis kankinosi. Dėl ko? Dėl bobos? Bandžiau jį para- 
minti, sakau: „Klausyk, kokio velnio tu žliumbi? Bobų tiek ir tiek. Po 
pusmečio susimesi su kita ir net nebeatsiminsi, kaip šita atrodė.“ Jis 
dėbt į mane ir kad pradės bliaut: „Vai, vai, vai“, ir vėl aš jį puolu ramint. 
O jis man, žinai, ką sako? — Pšekas patylėjo. 

— Na, ir ką? 

— Sako: „Oho, po pusmečio, o ką man daryt šiąnakt?“ 

Mineta nevalingai susijuokė. 

— Manai, tuo patikėsiu? 

Pšekas gūžtelėjo pečiais ir pakėlė dėžę. 

— Labai tai man, tiki ar ne. Pasakiau, o tu kaip nori. — Jis ėmė žings- 
niuoti per smėlį. — Ei, kiek dabar laiko, nežinai? 

— Antra. 

Pšekas atsiduso. 

— Dar dvi valandas plūktis. — Sunkiai vilkdamas kojas jis klampojo 
per smėlį. — Pala, aš tau papasakosiu apie vieną bobą, rašytoją, — tarė jis. 


Trečią valandą būrys padarė paskutinę pertrauką. Stanlis išsitiesė ant 
smėlio šalia Brauno ir pasiūlė cigaretę. 

— Imk, nesivaržyk. Juk ir taip nuolat šelpiu tave cigaretėm. 

Braunas pasirąžė ir sunkiai atsiduso. 

— Senstu aš. Žinai ką, šitam atogrąžų karšty tokio darbo dirbt nej- 
manoma. 

— Sakyk tiesiai: esu simuliantas. — Tapęs kapralu, jis ėmė kitaip elgtis 
su Braunu. Nebesutarė su juo taip gerai kaip pirma ir vis dažniau pa- 
traukdavo jį per dantį. — Greit, žiūrėk, būsi toks kaip Rotas, - pridūrė. 

— Eik tu, žinai kur... 

— Nėr ko pykt, seržante, aš gi tave permatau. 

Pats Stanlis nesijautė pasikeitęs. Pirmaisiais tarnybos būryje mėne- 
siais jis buvo liguistai atsargus, niekad nepraverdavo burnos neapgalvo- 
jęs pasekmių, apdairiai rinkosi draugus, į viską žvelgdamas pro Brau- 

no simpatijų ir antipatijų prizmę. Beveik nesvarstydamas jis subtiliai 
įteigdavo Braunui požiūrį į žmones, apie kuriuos Braunas iš pradžių 
neturėdavo aiškios nuomonės. O štai tuos, apie kuriuos Braunas atsi- 
liepdavo palankiai, Stanlis manė esant verta pamėgti. Tačiau pats sau 
viso šito niekad neprisipažino; neprisipažino ir to, kad širdyje troško 
tapti kapralu. Jis tiesiog klausė vidinio balso patarimų ir perspėjimų 
atsižvelgdamas į Brauno nuomonę. 

Braunas jį perprato ir slapčia iš jo šaipėsi, o vis dėlto ėmė ir re- 
komendavo skirti kapralu. Svaiginamas jo Žavėjimosi ir pagarbos, jo 
domėjimosi viskuo, ką jis kalba, Braunas, pats to nesuvokdamas, tapo 
priklausomas nuo Stanlio. Braunas visąlaik galvodavo: Stanlis man 
pataikauja, permatau jį kiaurai, bet kai Kroftas prašneko apie tai, kad 
reikėtų kurį nors iš kareivių skirti kapralu, Braunas nerado ką kitą pa- 
siūlyti kaip Stanlį. Visus kitus dėl vienos ar kitos priežasties išbrokavo; 
dėl ko kai kuriuos laiko nevertais, nė pats nebeatsiminė, o ir ta nuomonė 
buvo pakišta Stanlio. Savo nuostabai, pats nepajuto, kaip ėmė Kroftui 
girti Stanlį. 

Paskui, kai įprato komanduoti, Stanlis akivaizdžiai pasikeitė. Balsas 
tapo įsakmus, jis ėmė uiti nepatinkamus kareivius, o su Braunu elgtis 
pernelyg familiariai. Vėlgi, pats sau to neprisipažindamas, jis suvokė, 
kad Braunas daugiau jam niekuo nebegalės padėti; jis ir liks kapralu 
tol, kol kuris nors seržantas bus sužeistas ar žus. Iš pradžių jis ir toliau 
elgėsi su Braunu pagarbiai, ir toliau pritardavo jam, bet paskui suvokė 
veidmainiaująs ir pasijuto šiek tiek nesmagiai. Matė, kad kartais Brau- 
nas aiškiai klysta, ir vis drąsiau reiškė savo nuomonę. Ilgainiui paprato 
girtis. 

Dabar Stanlis tingiai išpūtė dūmus ir pakartojo: 

— Te-ep, tu daraisi toks kaip Rotas. — Braunas nieko neatsakė, ir 
Stanlis nusispjovė. — Apie Rotą štai ką pasakysiu, — kategorišku, kaip 
Brauno, tonu tarė jis. — Nėra jis blogas, tik silpnabūdis. Tokiems amži- 
nai nesiseka, nes jie bijo rizikuot. 

— Nešnekėk niekų, berneli, —- atsakė Braunas. — Kas čia labai norės 
rizikuot, kai gali gaut kulką į kaktą. 

— Na, aš ne apie tokią riziką, —- pasakė Stanlis. — Įsivaizduoju, koks 
jis buvo iki kariuomenės. Kaip tu ar aš, norėjo prasimušt, bet bijojo elg- 
tis ryžtingai. Buvo per daug atsargus. Nori gerai gyvent, mokėk suktis. 

— Ir kaip jau tu ten sukaisi? — paklausė Braunas. 

— Ogi rizikuodavau ir visad išlįsdavau sausas. 

Braunas nusijuokė. 

— Ą, dulkindavai bobas, kai jų vyrų nebūdavo namte. 

Stanlis vėl nusispjovė. Spjaudytis įprato nusižiūrėjęs į Kroftą. 

— Klausyk, aš tau kai ką papasakosiu. Kai mudu su Rute sumetėm 
klumpes, netrukus pasitaikė proga nusipirkt iš vieno tipo, išsikeliančio 
iš mūsų valstijos, baldus. Velniškai geras pirkinys, bet tas tipas prašė 
mokėti grynais. Aš tiek neturėjau, kaip tyčia neturėjo ir mano tėvas. Už 
tris šimtus baksų — tūkstančio vertės apstatymas visai svetainei. Žinai, 
pasikvieti svečių, baldai daro įspūdį. Kaip manai, aš nuleidau rankas, 
gailestavau, atsisakiau tos minties? Nė velnio. Pasiėmiau pinigų iš au- 
tomobilių remonto dirbtuvės, kur tada dirbau. 

— Kaip suprast „pasiėmei“? 

— Na, jeigu esi apdairus, tai visai nesunku. Dirbau ten buhalterių, 
dirbtuvė didelė, per dieną už remontą surinkdavo gerą tūkstantį dolerių. 
Paprasčiausiai pasiėmiau pinigų iš kasos, o kvitus už trijų automobi- 
lių remontą, kuris kainavo tris šimtus baksų, atidėjau kitai dienai. Tie 
automobiliai tądien buvo grąžinti klientams, todėl apskaitos knygoje, 
slėpdamas trūkumą, kad jie suremontuoti ir už juos sumokėta, tą dieną 
neįrašiau. Įtraukiau kitą dieną, bet sulaikiau kitus tris šimtus. 

— Ir kiek laiko šitaip darei? — paklausė Braunas. 

— Įsivaizduok, ištisas dvi savaites. Pasitaikydavo dienų, kai mums 
apmokėdavo vos už porą automobilių, ir man buvo baisiausiai neramu, 
nes man išėmus tris šimtus kasoje mažai belikdavo. Aišku, įplaukas, 
kurios nebūdavo įtrauktos, kitą dieną įdėdavau į kasą, bet automobilių 
buvo tiek nedaug, kad jeigu kas būtų pasižiūrėjęs į apskaitos knygą, 
įtarimas būtų iškart kilęs. 

— Na, ir kaip tu išsipainiojai? — paklausė Braunas. 

— Nepatikėsi. Kai nusipirkau tuos baldus, aš, juos užstatęs, paėmiau 
trijų šimtų baksų paskolą, po poros dienų įdėjau į kasą, o paskolą grą- 
žinau mėnesinėmis išmokomis. Baldai man atsiėjo pigiau grybo. Ar 
žmonėms jie darė įspūdį, ar ne, kitas klausimas. Jei nerizikavęs, būčiau 
matęs juos kaip savo ausis. 

— Gudriai suveikei, — pripažino Braunas. Buvo apstulbintas; apie 
tokį Stanlio bruožą jis net neįtarė. 

— Daug nervų, žinok, kainavo, — pasakė Stanlis. 

Jis prisiminė, kaip tas dvi savaites, nerimo kamuojamas, naktimis 
gulėdavo nesumerkdamas akių. Naktimis jam vaidendavosi visokiausi 
košmarai. Nakties tamsoje jo machinacijos rodydavosi painios ir neįgy- 


vendinamos; mintyse jis daug kartų tikrindavo apskaitos knygose pada- 
rytus pakeitimus, ir jam rodėsi, kad yra įvėlęs klaidą; buvo tikras, kad 
rytojaus dieną bus pričiuptas. Bandydavo susikaupti, bet po kurio laiko 
susizgribdavo, jog kartoja 1r kartoja tą patį sudėties veiksmą: „Aštuoni 
plius trisdešimt penki bus... bus... aštuoni plius trisdešimt penki bus trys 
ir vieną laikom minty...“ Jam ėmė streikuoti skrandis, jis beveik nieko 
negalėjo valgyti. Kartais gulėdavo lovoje paslikas, sumirkęs prakaitu, 
nerimo ir nevilties sugniuždytas. Jis stebėdavosi, kaip dar visi nežino, 
ką jis išdarinėja. 

Pašlijo intymūs santykiai. Buvo aštuoniolikmetis, vedęs vos prieš 
keletą savaičių, ir dėl nepatyrimo nemokėjo, nesugebėjo savęs kontro- 
liuoti. Meilės aktai būdavo trumpi, nervingi; jis ne kartą apsiverkė žmo- 
nos glėbyje dėl savo negalios. Vedė jis taip anksti iš meilės, o taip pat 
iš puikybės ir pasitikėjimo savimi. Nuo mažens girdėdavo, kad atrodąs 
vyresnis negu yra iš tikrųjų. Buvo azartiškas, tikėdamas susidorosiąs 
nebijojo užsikrauti bet kokios naštos. Todėl jis ir baldus pirko, tačiau 
užgriuvus rūpesčiams nebeįstengė atlikti sutuoktinio pareigos, 0 nej- 
stengė dėl to, kad nerimavo, ar pavyks išsisukti. 

Kai jis pinigus grąžino, intymūs santykiai šiek tiek pasitaisė, tačiau 
jis vis nebūdavo tikras, ar jam pavyks; pasąmonėje ilgėjosi tų dienų, 
kai jiedu buvo dar nesusituokę, kai aistringai glamonėdavosi valandų 
valandas. Tačiau Stanlis beveik neišsiduodavo; jis taip ir nepapasakojo 
žmonai, kaip įsigijo baldus, o per sueitis vaidindavo aistringą meilužį, 
kol ir pats tuo įtikėjo. Jis perėjo iš dirbtuvės į buhalterių kontorą, ten 
dirbo raštvedžiu, o vakarinėje mokykloje studijavo buhalteriją. Suži- 
nojo daugiau būdų prasimanyti pinigų ir savanoriškai pradėjo vaiką. 
Radosi naujų rūpesčių dėl pinigų, ir vėl jis gulėdavo lovoje sustingęs, 
išprakaitavęs, stebeilydamasis patamsy į lubas. Tačiau rytą visada vėl 
jausdavosi pasitikintis savimi ir nusiteikęs rizikuoti. 

— Daug nervų kainuoja, — pakartojo jis Braunui. Prisiminimai, nors 
ir nemalonūs, jam sužadino stiprų pasididžiavimą. — Jei nori ko nors 
pasiekt, turi gerai apgalvot savo galimybes, — pridūrė. 

— Aha, turi gerai apgalvot, kam įsiteikt, — priminė jam Braunas. 

— Reikia ir to, — šaltai atsakė Stanlis. Braunas vis dar galėjo jam 
pakenkti. 

Stanlis įsižiūrėjo į drybsančius ant smėlio vyrus, galvodamas, kaip 
taikliau atkirtus Braunui. Pastebėjo, kad Krofias žirglioja paplūdimio 
pakraščiu stebeilydamasis į džiungles, ir ėmė lydėti jį žvilgsniu. 

— Ką tas Kroftas sumanė? — paklausė jis. 

— Gal ką pamatė, — atsakė Braunas stodamasis. 

Kareiviai sujudo, pakėlė galvas tarsi galvijai, išgirdę neįprastą garsą 
ar užuodę neįprastą kvapą. 

— Ai, Krofias nuolat ko nors šniukštinėja, — suniurnėjo Stanlis. 

— Kažkas ten ne taip, - sumykė Braunas. 

Sulig jo žodžiais Kroftas paleido seriją į džiungles ir krito ant žemės, 
Šūviai nuaidėjo nelauktai skardžiai, ir kareiviai krūptelėję vėl sukrito 
ant smėlio. Pasigirdo atsakomieji japonų šūviai, ir vyrai ėmė padrikai 
šaudyti į džiungles. Stanlį taip pylė prakaitas, kad net neįžiūrėjo taiki- 
klio. Gulėjo apdujęs, nesąmoningai krūpteldamas pro šalį praskriejant 
kulkai. Kulkos skriejo zvimbdamos it bitės, ir jam staiga toptelėjo: ogi 
gali sužeist. Iškart prisiminė anekdotą apie sužeistą kareivį ir vos girdi- 
mai sukikeno. Užpakaly, paplūdimyje, kažkas riktelėjo, ir tada susišau- 
dymas liovėsi. Stojo ilga nerimastinga tyla. Stanlis gulėjo stebėdamas 
virš smėlio virpantį orą. 

Pagaliau Kroftas atsargiai atsistojo ir nėrė džiunglių link. Pribėgęs 
pamojo arčiausiems kareiviams, kad sektų paskui jį, ir Stanlis nudūrė 
akis į smėlį, vildamasis, jog Kroftas jo nepastebės. Po keliolikos minu- 
čių Kroftas, Vilsonas ir Martinesas išlindo iš krūmų ir atžingsniavo į 
paplūdimį. 

— Nukepėm porą, - tarė Kroftas. — Manau, tiek jų ir tebuvo. Jei būtų 
buvę daugiau, sprukdami būtų atsikratę daiktamaišių. — Jis nusispjovė 
ant smėlio. — Kas sužeistas? 

— Mineta, — atsakė Goldstinas. Jis pasilenkęs prilaikė Minetai ant 
kojos uždėtą pirmosios pagalbos kompresą. 
nužvelgė žaizdą. — Tik įdrėskimas, — nuramino. 

— Jei būtų kliuvę tau, taip nesakytum, — suaimanavo Mineta. 

Kroftas nusišiepė. 

— Gyvensi, berneli. — Atsisuko ir peržvelgė aplinkui susibūrusius ka- 
reivius. — Išsiskirstyt, velniai rautų! Ką žinai, gal netoliese slampinėja 
daugiau japų. — Kareiviai atsipalaidavę šnekėjosi, klegėjo. Kroftas dirs- 
telėjo į savo laikrodį. — Kol mūsų paimt atvažiuos sunkvežimis, liko 
tik apie keturiasdešimt minučių. Tiesiog išsisklaidykit po paplūdimį ir 
budriai stebėkit. Daugiau nebekrausim. — Jis atsisuko į vieną iš šalia 
stovinčių baržų mašinistų. — Naktį sandėlį saugosit jūs, vyrai? 

— Aha. 

— Dėl tų japų šiąnakt, ko gero, liksit be miego. — Kroftas užsidegė 
cigaretę ir vėl priėjo prie Minetos. — Kol atvažiuos sunkvežimis, tu, 
berneli, būk čia. Tik laikyk prispaudęs kompresą, ir nieko tau nenutiks. 

Stanlis su Braunu, sugulę kniūbsti, nenuleisdami akių nuo džiun- 
glių, šnekėjosi toliau. Stanlis jautėsi visiškai sugležęs. Jis bandė ne- 
pasiduoti panikai, bet į galvą atkakliai lindo mintis apie tai, kaip ne- 
rūpestingai jie elgėsi, kai čia pat pašonėje būta japonų. Niekad negali 
būt tikras, kad esi saugus, tarė sau, vos ne vos užgniauždamas didžiulę 
baimę. Jo nervai buvo įtempti iki ribos. Pajutęs, kad dar kiek, ir lepte- 
lės kokią nors nesąmonę, jis pasisuko į Brauną ir ištarė pirmą atėjusią 
į galvą mintį: 

— Įdomu, kaip reagavo Galageris. 

— Kaip suprast? 

— Na, čia guli negyvi japai, o jis galvoja apie savo žmoną. 

— A, — atsiliepė Braunas. — Jis nebus įžiūrėjęs ryšio. 

Stanlis žvilgtelėjo į Galagerį, ramiai besišnekučiuojantį su Vilsonu. 

— Regis, jis jau pradeda atsigaut, — tarė Stanlis. 

Braunas gūžtelėjo pečiais. 

— Gaila man žmogelio, bet, žinai, gal šitai jam išeis į gera. 

— Bene juokauji. 

— Netekęs moteriškės, žmogus nesupranta, kad nėra taip jau blogai, 
kaip atrodo. Galagerio žmonos nepažinojau, bet jis ne galiūnas, tikriau- 
siai ir lovoj nelabai koks. Velniai rautų, jos apgaudinėja vyrus net jeigu 
tie jas puikiausiai patenkina, todėl nenustebčiau, jeigu ji buvo užmez- 
gus romaniuką, ypač pirmaisiais nėštumo mėnesiais, kai be baimės ga- 
lėjo šlaistytis su kuo panorėjus. 

— Tu tik apie tai ir tegalvoji, —- sumurmėjo Stanlis. 

Šią minutę jis Brauno stačiai neapkentė. Brauno panieka moterims 
Stanliui sužadino baimingą pavydą, kurį Stanlis paprastai gebėdavo už- 
gniaužti. Minutę kitą buvo beveik tikras, kad žmona jam neištikima, ir 
nors tą Mintį tuojau atmetė, sėdėjo sudirgęs, neramus. 

— Aš tau pasakysiu, apie ką dabar galvoju, — tarė Braunas. — Apie tai, 
kas ką tik atsitiko. Sėdim sau, šnekamės, ir staiga — trach tararach susi- 
šaudymas. Bet kurią akimirką tau gali cvaktelt. Manai, Mineta dabar ne 
persigandęs? Jis jau pradeda suprast, kuo viskas kvepia. Klausyk, kol 
grįšiu namo, kol iškelsiu koją ant Valstijų Žemės, nė minutės nenustosiu 
galvot, kad man bet kada gali cvaktelt. Ilgiau čia pabuvęs, tik ir lauki 
kulkos, daugiau nieko. 

Stanlis pajuto, jog jį užvaldo nenusakomas nerimas. Numanė, kad iš 
dalies nerimą kelia mirties baimė, pirmą kartą patiriama didžiulė mir- 
ties baimė, tačiau suprato, kad dėl to kaltos ir tos mintys, kurios sukosi 
jam galvoje dar iki susišaudymo: pavyduliavimas, nesėkmingi meilės 
aktai, klaikios bemiegės naktys namie. Staiga jam kažkodėl suskaudo 
pagalvojus apie Galagerį ir netikėtą jo žmonos mirtį. Saugokis nesisau- 
gojęs, galvojo jis, o nepamatysi, kaip tave pakirs iš užpakalio. Padėtis 
be išeities. Stanlį visą nuėmė silpnumas. Jis atidžiai dairėsi aplinkui, 
klausydamasis tolimų artilerijos salvių, ir stiprėjantis nerimas tarpais 
skaudžiai nudiegdavo širdį. Pilamas prakaito jis vos tvardėsi, kad ne- 
apsižliumbtų. Nuo kaitros, smėlio spindesio ir nervinės įtampos per su- 
sišaudymą paliko visai bejėgis. Buvo nusilpęs, sukaustytas baimės ir 
apkvaišęs. Neskaitant keleto nepavojingų žvalgybinių Žygių, jis visai 
neturėjo kovinės patirties. Vis vien dabar mintis, jog teks dalyvauti kau- 
tynėse, jam kėlė šleikštulį ir baimę. Neįsivaizdavo, kaip jis, pats šitaip 
bijodamas, ves kareivius į mūšį, tačiau žinojo, kad rūpės užsitarnauti 
dar vieną juostelę, paskui dar vieną, kad dėl aukštesnio laipsnio jis per- 
galės save. Taip pagalvojus sieloje užvirė baisi sumaištis, ir jis Braunui 
sumurmėjo: 

— Velnias, toksai karštis išsunkia visas jėgas. 

Išpiltas šalto prakaito atsisėdo. Jį kamavo košmariškas slogutis. 

— Taip tik atrodo, kad žinai, kas ir kaip. Nieko panašaus, — pasakė 
Braunas. — Su ta afera dirbtuvėje tau tiesiog pasisekė. Ar mes Žinojom, 
kad čia yra japų? Aš tau sakau, Stanli, tas pats buvo ir su ta dirbtuve. 
Ar tikrai žinojai, kad tavo suktybė neišaiškės? Nė velnio. Tas pats ir su 
mano buvusiu verslu — prekyba. Yra gudrybių, yra būdų gerai pasipel- 
nyt, bet kad pasiseks, niekad negali būt tikras. 

— Aha, - atsakė Stanlis. 

Jis beveik nesiklausė. Jautė miglotą priešiškumą viskam, kad jį vertė 
nerimauti, pavyduliauti, nuolat tykoti palankios progos. Kas tą priešiš- 
kumą sužadino, jis nenumanė, tačiau, net neišreikšdamas to žodžiais, 
galvojo, kad iki gyvenimo pabaigos bus daug naktų, kai jis gulės išpi!- 
tas prakaito, slegiamas nerimo, kamuojamas nesibaigiančių rūpesčių. 


1] 


Kampanija užstrigo. Per savaitę po to, kai žlugo japonų bandymas 
forsuoti upę, Kamingsas padarė kelių dienų pertrauką, kad pritrauktų 
pastiprinimų ir baigtų tiesti kelių tinklą. Ši pauzė buvo numatyta kaip 
laikinas atokvėpis prieš pralaužiant Tojakaus gynybos liniją, tačiau jos 
padariniai buvo pragaištingi. Ėmęs tęsti kampaniją, Kamingsas buvo 
kaip niekad gerai apgalvojęs taktiką, štabas kaip niekad kruopščiai nu- 
matęs veiksmus, kaip niekad rūpestingai parengęs užduotis žvalgams, 
tačiau proveržio kaip nebuvo, taip nebuvo. Priešakinių pozicijų kuopos 
pirmą kartą gavo galimybę įsitvirtinti vienoje vietoje, ir jos ne tik įsi- 
tvirtino, bet, tarsi pailsęs žvėris, prisnūdo ir įmigo. Priešakines pozici- 
jas sukaustė neįveikiamas stingulys. 

Per dvi savaites po atokvėpio pertraukos, atlikus intensyvią Žval- 
gybą ir surengus keletą vietinio masto išpuolių, keliuose priešakinių 
pozicijų ruožuose pasistūmėta iš viso vos keturis šimtus jardų, užimta 
1š viso vos trys japonų sargybos postai. Kuopos, išsiųstos į žvalgybinius 
žygius, susidūrusios su priešu, po padriko susišaudymo grįždavo į savo 
bivakus. Neretai, užėmusios strategiškai svarbų punktą, iš jo pasitrauk- 
davo jau po pirmos rimtesnės priešo kontratakos. Kad kareivių nuotaika 
nekovinga, aiškiai liudijo ir 1lgas žuvusių ar sužeistų geriausių karinin- 
kų sąrašas, ir Kamingsas žinojo, kokiomis aplinkybėmis šitai nutinka. 
Surengiamas kokio nors įtvirtinto posto puolimas, o kareiviai neskuba, 
atsilieka, padalinių veiksmai prastai suderinti, ir baigiasi tuo, kad sauje- 
lė karių, saujelė gerų karininkų ir seržantų, įsivelia į kovą su didesnėmis 
priešo pajėgomis, bet pastiprinimo taip ir nesulaukia. 

Kamingsas keletą kartų vyko į priešakines pozicijas ir nustatė, kad 
kareiviai jose įsikūrę ilgam. Bivakai sutvarkyti, iškasti drenažo grioviai, 
apkasai apdengti, o kelios kuopos šlapiausiose vietose išklojusios lentų 
takus. Žinodami, kad teks kraustytis, kareiviai taip nedarytų. Vadinasi, 
jie nusiteikę saugiai tupėti ir lūkuriuoti, o tai jau pavojingas reiškinys. 
Kai jie ilgai užsibūna vienoje vietoje, pripranta prie jos, be galo sunku 

priversti juos tęsti kovą. Dabar jie kaip šunys, lindintys būdose, nu- 
sprendė Kamingsas, ir bet kokius įsakymus pasitiks niūriu vampsėjimu. 

Kiekviena diena be esminių permainų fronto linijoje tik didins jų 
apatiją, tačiau Kamingsas žinojo kol kas esąs bejėgis. Po intensyvaus 
pasiruošimo jis pradėjo didelio masto puolimą, sudavė stiprius artile- 
rijos smūgius padedant oro pajėgų bombonešiams, kuriuos tik vargais 
negalais jam pavyko išmaldauti, metė tankus, rezervinius dalinius, 
tačiau jau kitą dieną puolimas išsikvėpė; kareiviai stabčiojo susidū- 
rę su menkiausiu pasipriešinimu, pasistūmėjo tik viename ruože ir tai 
tik bene ketvirtį mylios. Po visko, suskaičiavus nuostolius, sužymėjus 
menkučius fronto linijos pokyčius, Tojakaus gynybinė linija liko kokia 
buvus, sveikutėlė, nepralaužta. Nesėkmė buvo žeminanti. 

Dar daugiau — baugino. Užklausos iš korpuso ir armijos vadovy- 
bės darėsi vis nekantresnės. Netrukus Žinia apie padėtį, primenančią 
eismo kamštį, pasieks Vašingtoną, 19 Kamingsas nesunkiai įsivaizdavo 
pokalbius kai kuriuose Pentagono kabinetuose. ,„Na, o kas dedasi šitoje 
saloje, kaip ji, Anopopėjuje, kas ten užstrigo, kieno divizija, Kamingso, 
a, Kamingso, na, tai atšaukit jį iš ten, paskirkit ką nors kitą.“ 

Nors Kamingsas žinojo: duoti kareiviams savaitę atokvėpio pavo- 
jinga, tačiau surizikavo tam, kad baigtų tiesti kelią, ir dabar tas spren- 
dimas atsisuko prieš jį patį. Jis gerokai pakirto generolo pasitikėjimą 
savimi. Susiklosčiusi padėtis stačiai netilpo į galvą, jis buvo apstulbęs 
ir išsigandęs tarsi vairuotojas, pajutęs, kad jo mašina pati renkasi kryptį, 
užsiveda ir sustoja kada panorėjusi. Apie šį reiškinį jis žinojo, karybos 
istorijoje būta daugybės tokių siaubingų atvejų, tačiau nė sapnuote ne- 
sapnavo, kad šitai gali atsitikti jam pačiam. Neįtikimas dalykas. Penkias 
savaites divizija veikė tarsi jo paties organizmo dalis. O dabar, atrodytų, 
be priežasties ar bent jau dėl neapčiuopiamų priežasčių jis nebeįstengė 
jos preciziškai valdyti. Nepaisant visų pastangų karius sutelkti, jie zme- 
ko it neklusni masė, it minkštos šlapios mazgotės, neišlaikančios joms 
teikiamos formos. Naktimis jis gulėdavo lovoje negalėdamas užmigti, 
kamuojamas beveik nepakenčiamos nevilties; kartais degte degdavo iš 
bejėgiško įniršio. Vieną naktį jis kelias valandas gulėjo tarsi bundan- 
tis iš komos epileptikas, be perstojo gniaužydamas kumščius, įsmeigęs 
akis į vos įžiūrimą palapinės šelmens kartelę. Viduje susitvenkęs neap- 
sakomai stiprus, aistringas troškimas, atrodė, srūva iki pirštų galiukų, 
su beprasmišku įniršiu bandydamas išsiveržti lauk. Jis troško visiškos, 
absoliučios valdžios, tačiau nepajėgė pajungti savo valiai nė šešių tūks- 

tančių kareivių. Jį siutindavo net vienas vienintelis priešgina, o čia juk 
visa divizija. 

Kurį laiką jis dėjo įnirtingas pastangas, surengė tą puolimą, nuolat or- 
ganizavo žvalgomuosius išpuolius, tačiau širdies gilumoje, nors nedrįso 
to prisipažinti, jautė didėjančią baimę. Jo nurodymu majoro Dalesono va- 
dovaujamas operatyvinis skyrius ilgai knyburiavęs suplanavo naują puo- 
limą, kuris jau kelintą kartų atidedamas. Ir visada dėl nereikšmingų, bet 
pateisinamų priežasčių: tai po dienos kitos turi atplaukti „Liberty“ laivų 
sų maisto, ginklų ir kitomis atsargomis, tai nutaria, jog tikslingiau pirma 
užimti kai kuriuos punktus, galinčius gerokai sukliudyti puolimui. Bet 
tikroji priežastis buvo baimė; nesėkmės atveju padariniai būtų pražūtingi. 
Jis išeikvojo daug laiko ir resursų pirmajam puolimui, ir jeigu naujas puo- 
limas žlugtų, prireiktų savaičių, o gal ir mėnesių, kol būtų galima imtis 
trečio stambaus išpuolio. O iki tol jis būtų pakeistas kitu vadu. 

Jo proto nuovargis pasiekė pavojingą ribą, be to, jau kurį laiką ge- 
nerolą kamavo skausmingas viduriavimas. Kad atsikratytų šios bėdos, 
jis įsakė kuo griežčiausiai tikrinti karininkų valgyklą, bet, nepaisant 
sustiprintų sanitarijos normų, viduriavimas nepraėjo. Generolas vis 
dažniau irzo dėl menkiausių smulkmenų, o tai atsiliepė visų aplinkinių 
nuotaikai. Karštos, drėgnos dienos slinko kankinamai lėtai, ir karinin- 
kai štabe kandžiai žodžiavosi, riejosi dėl niekų ir keikė neslopstančią 
kaitrą ir lietų. Tankiose, dusniose džiunglėse tvyrojo mirtina ramybė, 
dėl to visiems atrodė, kad jie ramiai gyvuos ir toliau. Divizijos kovinė 
dvasia nepastebimai, bet nesulaikomai silpo, ir jis jautėsi bejėgis ką 
nors pakeisti. 


Pasekmes Hirnas iškart pajuto savo kailiu. Trikdantis, tačiau malonus 
familiarumas, kurį jam pirmosiomis savaitėmis rodė generolas, dingo, 
ir adjutanto pareigos staigiai virto varginančia, žeminančia rutina. Jų 
santykiai kažkaip savaime pasikeitė, tapo oficialūs, ir Hirnas pasijuto 
esąs tik paprastas pavaldinys. Generolas jam nebesipasakojo, kas guli 
ant širdies, nebepamokslavo, o adjutanto pareigos, į kurias iki tol abu 
nebyliai Žiūrėjo pro pirštus, tapo varginančios ir atgrasios. Kampani- 
jai užstrigus, generolo reiklumas disciplinai štabe tolydžio griežtėjo, ir 
daugiausia kliūdavo Hirnui. Generolas ėmėsi kas rytą tikrinti savo pa- 
lapinę ir beveik kiekvieną kartą papriekaištaudavo, neva Hirnas blogai 
prižiūrįs budėtoją. Pastabas pareikšdavo ramiai, lyg tarp kitko, šnairo- 
mis dirsčiodamas į Hirną, bet vis vien jos trikdė ir nervino. 

Be to, jam radosi naujų, kvailų ir beprasmiškų užduočių, kurios il- 
gainiui ėmė nepakenčiamai erzinti. Kartą, praėjus dviem savaitėms po 
paskutinio ilgo pokalbio tą naktį, kai jiedu lošė šachmatais, generolas, 
minutę šaltai žiūrėjęs į jį, pareiškė: 

— Būlų neblogai, Hirnai, jei mano palapinėje kiekvieną rytą būtų pa- 
merkta šviežių gėlių. 

— Šviežių gėlių, generole? 

Generolas pašaipiai vyptelėjo: 

— Taip, džiunglėse, sakyčiau, jų sočiai. Ką, jeigu palieptumėt Klela- 
nui kas rytą suskinti po puokštelę? Visai nesunku juk. 

Sunkumo nesunku, bet dėl to pablogėjo ir taip bjauriai įtempti jo ir 
Klelano santykiai. Prieš savo paties norą Hirnas ėmė atidžiau tikrin- 
ti, kaip Klelanas rytais sutvarko generolo palapinę, ir tai išvirto į že- 
minančią jųdviejų dvikovą. Savo nuostabai Hirnas pajuto, jog lengvai 
paklūsta generolo valiai; jis ėmė Žiūrėti, kad palapinė būtų sutvarkyta 
kaip pridera. Dabar kiekvieną rytą bodėdamasis prieidavo prie generolo 
palapinės, pabrėžtinai išsitiesdavo, o tada žengdavo į vidų tęsti savo 
dvikovos su Klelanu. 

O pradėjo ją Klelanas. Jis, aukštas, lieknas pietietis, įžūlus, niekad 
nesuabejojantis savo teisumu, nuo pirmų dienų statė šerį girdėdamas 
bet kokias Hirno pastabas. Iš pradžių Hirnas nekreipė dėmesio, jam at- 
rodė juokingos Klelano pastangos darbe vadovautis savo galva, tačiau 
dabar Hirnas suprato dėl nesantaikos esąs šiek tiek kaltas ir pats. 

Vieną rytą jie vos nesusivaidijo. Hirnas įėjo į palapinę Klelanui bai- 
giant tvarkytis ir ėmė viską apžiūrinėti, o Klelanas, rankas prispaudęs 
prie šlaunų, stovėjo prie generolo lovos. Hirnas pabaksnojo į lovą, ji 
buvo labai dailiai paklota, kojūgaly sulankstyta antra antklodė, pagalvė 
galvūgalio vidury, kampučiai įspausti. 

— Gražiai paklota, Klelanai, — tarė Hirnas. 

— Taip manot, leitenante? — Klelanas net nekrustelėjo. 

Hirnas apsisuko ir patikrino angos užuolaidos atvartus. Buvo pririš- 
ti dailiai, lygiai, ir kai jis trūktelėjo vieną virvutę, mazgas neišsinėrė. 
Jis apėjo palapinę iš lauko, tikrindamas atotampų kuoliukus. Visi su- 
kalti viena eile, vienodu kampu — kadangi naktį praėjo smarkus lietus, 
Hirnas suprato, kad Klelanas juos neseniai ištiesino. Grįžęs į palapinę, 
apžvelgė lentines grindis — buvo iššluotos ir nuplautos. Klelanas paniū- 
romis įbedė akis Hirnui po kojų. 

— Pripėdavot, leitenante, — tarė jis. 

Hirnas pasižiūrėjo į purvinus savo batų pėdsakus. 

— Atsiprašau, Klelanai, — pasakė jis. 

— O tiek dirbau, leitenante. 

Hirnas užsiplieskė: 

— Nesakykit, Klelanai, nepersidirbat. 

— O kas jau čia labai persidirba, — iškošė Klelanas. 

Še tau kad nori! Ką gi, pelnytas atkirtis. Hirnas vėl nusisuko, ap- 
žiūrėjo žemėlapio lentą. Buvo tvarkingai uždengta audeklu, o apačio- 
je į atskirus skyrelius sudėti nusmailinti raudoni ir mėlyni pieštukai. 
Jis apėjo visą palapinę, atvožė generolo skrynią, kur gulėjo tvarkin- 
gai sudėti jo drabužiai, atsisėdo prie generolo rašomojo stalo, atidarė ir 
patikrino stalčius. Perbraukė pirštais stalviršio apačią, tikrindamas, ar 
nedulkėta. Pasišlykštėjęs tuo, ką daro, suniurzgė sau po nosim ir išėjo 
apžiūrėti palapinę juosiančio nutekamojo griovio. Klelano jau iškuop- 
tas po vakarykščio lietaus susirinkęs dumblas, griovys kaip naujas. Hir- 
nas Įėjo į vidų. 

— Klelanai, - tarė jis. 

— Klausau. 

— Šiandien viskas gerai, išskyrus gėles. Reikėtų jas pakeisti. 

— Žinot, ką pasakysiu, leitenante? — atkirto Klelanas. — Man regis, 
generolui tos gėlės buvusios nebuvusios. 

Hirnas pakratė galvą. 

— Vis tiek pamerkit šviežių. 

Klelanas nekrustelėjo. 

— Vakar generolas manęs klausia: „„Klelanai, kas sugalvojo šitą nesą- 
monę su gėlėmis?“ Sakau, nežinau, bet spėju, kad leitenantas. 

— Generolas taip sakė? — Hirną suėmė juokas, o paskui užliejo pyk- 
tis. Šunsnukis! Jis užsirūkė cigaretę ir lėtai išpūtė dūmus. — Vis dėlto 
pakeiskit gėles, Klelanai. Kai generolas kuo nors nepatenkintas, pirmu- 
čiausia skundžiasi man. 

— Leitenante, aš susitinku generolą bent dešimt kartų per dieną. Ma- 
nau, jis man pasakytų, jei matytų, kad aš ką nors darau ne taip. 

— Tiesiog pasikliaukit mano žodžiu, Klelanai. 

Klelanas pakando lūpą, raustelėjo. Aiškiai užpyko. 

— Leitenante, atminkit, kad generolas irgi žmogus, niekuo ne geres- 
nis už jus ar mane, ir nėra ko jo bijoti. 

To jau per daug. Kiek galima čia stypsot ir ginčytis su Klelanu, gana. 
Hirnas pasuko prie išėjimo. 

— Pakeiskit gėles, Klelanai, ir tiek, — šaltai tarė jis išeidamas. 

Šlykštus, žeminantis reikalas. Žingsniuodamas į karininkų valgyklą 
pusryčių, Hirnas niūriai žvelgė į šviežiai nušienautą bivako teritoriją, 
Šią atgrasią pareigą kiekvieną mielą dieną rytais dar nepusryčiavus teks 
atlikinėti gal metus ar dvėjus. Klelanui kivirčytis, aišku, patiks. Kiek- 
viena replika, kuria jam pavyks atsikirsti, paglostys jo savimeilę, o kie- 
kvienas tavo priekaištas tik kurstys jo, kaip neteisybės aukos, neapy- 
kantą. Ką gi, eilinio padėtis turi savų privalumų. Hirnas spirtelėjo nuo 
kelio akmenuką. 

Štai ir vargšai karininkai! — šyptelėjo sau Hirnas ir pamojo Mante- 
liui, taip pat einančiam į karininkų valgyklą. 

Mantelis prišoko prie jo ir paplojo per nugarą. 

— Šiandien nelįsk tėtukui į akis. 

— O kas yra? 

— Vakar vakare gavom meilės laiškutį iš korpuso. Kamingsą ragina 
imtis veiksmų. Vaje vaje. Ko gero, mane paskirs vest į puolimą štabo 
kuopą. — Mantelis išsiėmė iš burnos cigarą ir mostelėjo juo nelyginant 
ietimi. 

— Kad tau tik prie ėdesio pult tinka. 

— Šventa teisybė. Buvau kanceliarijos žiurkė tiek Holandijoj (dabar 
Džaipura), tiek tėvynėj, Pentagone, pilnapadis, akiniuotas, kosčiu... pa- 
klausyk. 

Hirnas žaismingai stuktelėjo jam į šoną. 

— Nori, užtarsiu už tave žodį generolui? 

— Žinoma, įtaisyk mane į Jungtinę kariuomenės kultūrinio aptarna- 
vimo tarnybą. 

Juodu įžengė į valgyklą. 

Po pusryčių Hirnas prisistatė į generolo palapinę. Kamingsas sėdėjo 
prie rašomojo stalo, studijavo Oro pajėgų inžinieriaus pranešimą. 

— Aerodromą įrengs ne anksčiau kaip po dviejų mėnesių. Man pir- 
menybė panaikinta. 

— Tada nekas, generole. 

— Vadinasi, privalėsiu kampaniją sėkmingai užbaigti be jo, - gene- 
rolas užsigalvojęs niurzgėjo tarsi nematydamas, kas toksai prieš jį sto- 
vi. — Mano divizija vienintelė, kuriai negarantuota aviacijos parama. — 
Generolas rūpestingai nusišluostė burną ir pažvelgė į Hirną. — Palapinė 
šiandien labai gerai sutvarkyta. 

— Ačiū, generole. — Pajutęs, jog džiaugiasi pagirtas, pyktelėjo ant 
savęs. 

Kamingsas išsiėmė iš stalčiaus akinius, neskubėdamas nuvalė ir už- 
sidėjo. Tai buvo vienas iš tų retų atvejų, kai Hirnas matė jį su akiniais. 
Jie jį kažkaip sendino. Po minutėlės Kamingsas akinius nusiėmė ir lai- 
kydamas rankoje paklausė: 

— Ar jūs, jaunesnieji karininkai, gaunate kiek priklauso alkoholinių 
gėrimų? 

— Na, sakyčiau, kad taip. 

— Hm. — Kamingsas sunėrė rankas. 

Ką tai galėtų reikšti? — galvojo Hirnas. 

— Kodėl klausiate? — galiausiai tarė jis. 

Tačiau generolas neatsakė. 

— Šįryt vyksiu į antrąjį batalioną. Paliepkit Ričmanui, kad po kokių 
dešimties minučių manęs lauktų džipe. 

— Ar man irgi važiuoti kartu, generole? 

— M... ne. Jūs eikit pas Hortoną. Noriu, kad nuvažiuotumėt į paplūdi- 
mį ir atgabentumėt papildomų produktų karininkų valgyklai. 

— Klausau, generole. 

Šiek tiek sutrikęs Hirnas nuėjo į mašinų parką, perdavė įsakymą ge- 
nerolo vairuotojui Ričmanui, o paskui užsuko pas majorą Hortoną, ir šis 
jam padavė sąrašą produktų, kuriuos reikia nupirkti reide stovinčiame 
„Liberty“ laive. 

Štabo kuopos puskarininkis Hirnui paskyrė tris kareivius, Hirnas pa- 
siėmė pikapą, ir jie nuvažiavo į pajūrį. Buvo jau karšta, ir saulės spindu- 
liai, prasiskverbę pro debesis ir atsimušę nuo džiunglių, kaitino drėgną, 
tvankų orą. Jiems važiuojant keliu, protarpiais iš paskos atsirisdavo ar- 
tilerijos grumėjimas, duslus, slopus lyg griaustinis karštą vasaros naktį. 
Kai jie pasiekė pusiasalio galą, Hirnas buvo šlapias nuo prakaito. 

Po keliolikos minučių jam pavyko nutverti desantinę baržą, ir jie 
nuplaukė reide stovinčių krovininių laivų link. Baržai nutolus per tam- 
sų, tingų vandenį mylią ar dvi nuo kranto, Anopopėjus pro miglą vos 
besimatė, o nejudrių debesų skliaute aitriai plieskė saulės pradeginta 
murzinai geltona skylė. Net ir ant vandens nežmoniškai kepino. 

Barža su išjungtais varikliais lėtai priplaukė prie krovininio laivo. 
Kai atsimušė į laivo šoną, Hirnas įsitvėrė trapo ir ėmė ropštis aukštyn. 
Viršuje matė ant turėklo parimusių jūreivių būrelį; pastebėjęs, kad jie 
spokso smalsiai ir kiek pašaipiai, pyktelėjo. Pro trapo pakopas matė, 
kaip desantinė barža nuplaukė prie laivo pirmagalio ir sustojo po krau- 
tuvo gerve. Nors trapu užsiropšti neprireikė ypatingų pastangų, Hirnas 
vis vien dar labiau suprakaitavo. 

— Kas čia laivo parduotuvės viršininkas? — paklausė jis vieną iš jū- 
reivių, parimusių ant turėklo. 

Jūreivis nužvelgė jį, tada be žodžių nykščiu parodė į vieną liuką. 
Hirnas praėjo pro jį, atkėlė sunkų liuko dangtį ir ėmė lipti trapu žemyn. 
Nelauktai tvokstelėjęs karštis užėmė kvapą; buvo primiršęs, kaip nepa- 
kenčiamai tvanku kartais esti laivo triume. 

Ir, aišku, kaip dvokia. Jautiesi it vabalas, įrėpliojęs į arklio vidurius. 

— Prakeikimas, — su pasišlykštėjimu burbtelėjo jis. 

Laive kaip paprastai dvokė įsisenėjusiais virtuvės kvapais — taukais 
bei dar kažkuo šleikščiu tarsi prikrekusi riebalų gaudyklė. Hirnas už- 
sigalvojęs delnu atsirėmė į pertvarą — atitraukė šlapią. Visos pertvaros 
buvo padengtos alyvuota šlapia plėvele. 

Jis atsargiai Žingsniavo siauru, blausiai apšviestu koridoriumi. Tai 
šen, tai ten ant metalinių grindų kūpsojo krūvos inventoriaus, nerūpes- 
tingai pridengtos brezento gabalais. Sykį jis paslydo ir vos neišsitiesė 
alyvos klane. 

— Eina velniop, kokia šlykšti skylė, — nusikeikė. 

Hirnas niršo, siaubingai niršo, tik nežinia ant ko. Sustojo ir rankove 
brūkštelėjo sau per kaktą. Kas per velnias man darosi? 

Generolo klausimas: „Ar jūs, jaunesnieji karininkai, gaunate kiek 
priklauso alkoholinių gėrimų?“ jį išmušė iš vėžių, ir jis iki šiol netvėrė 
savo kailyje. Ką generolas norėjo tuo pasakyti? 

Po minutėlės vėl ėmė slinkti koridoriumi. Laivo parduotuvės kon- 
tora pasirodė besanti atoki vidutinio dydžio kajutė. Užgriozdinta tuš- 
čiomis maisto davinių pakuotėmis, medinių dėžių lūžgaliais, prisėta į 
šiukšliadėžę nebetelpančių popierių, kampe - didelis aptriušęs rašoma- 
sis stalas. 

— Jūs Keriganas? — paklausė Hirnas prie stalo sėdinčio karininko. 

— Taip, sūnau, kuo galiu būt naudingas? 

Keriganas buvo prakaulaus, gerokai apvytusio veido, be kelių dantų. 
Hirnas minutėlę žiūrėjo į jį, jausdamas, kaip kraujas muša į galvą. 

— Koks aš jums sūnus, baikit! — Pykčio antplūdis jam pačiam buvo 
netikėtas. 

— Kaip pasakysit, leitenante. 

Hirnas vargais negalais susitvardė. 

— Atplaukiau su desantine barža, stovi laivo pašonėj. Štai man reika- 
lingų produktų sąrašas. Norėčiau pasišalint iš čia, pernelyg negaišinda- 
mas nei jūsų, nei savęs. 

Keriganas akimis permetė popieriaus lapelį. 

— Čia karininkų valgyklai, tiesa, leitenante? — Ėmė skaityti papunk- 
čiui. — Penkios dėžės viskio, dėžė salotinio aliejaus, dėžė majonezo, — 
pastarąjį žodį Keriganas ištarė su juokingu airišku akcentu: „mejonč- 
zo“, — dvi dėžės vištienos konservų, dėžė prieskonių, tuzinas butelių 
Vusterio padažo, tuzinas butelių aitriųjų paprikų padažo, dėžė keču- 
po... — Jis pakėlė galvą. — Striukas sąrašiukas. Kuklūs jūsų poreikiai. 
Rytoj, žiūrėk, atsiųsit baržą pasiimt poros stiklainių garstyčių. — Jis at- 
siduso. — Žiūrim, ką turim, žiūrim, ką turim. — Pieštuku išbraukė daugu- 
mą punktų. — Viskio galiu duot. O dėl kitų produktų — mes mažmenomis 
neužsiimam. 

— Atkreipkit dėmesį, paraišką Hortonas pasirašė įgaliotas paties ge- 
nerolo. 

Keriganas užsidegė cigaretę. 

— Kai generolas vadovaus šitam laivui, tada aš ir pradėsiu prieš jį 
drebėt. — Jis linksmai pažvelgė į Hirną. — Vienas Hortono pasiuntinys, 
kažkoks kapitonas ar panašiai, vakar pasiėmė davinius divizijos štabui. 
Mes, žinokit, nesam maisto tiekėjai karininkų valgyklai. Imkit produk- 
tus urmu, o saloj išsidalykit. 

Hirnas užgniaužė susierzinimą. 

— Mes juk ne už dyką. Aš užmokėsiu iš karininkų valgyklos lėšų. 

— Bet aš neprivalau jums parduot. Ir neparduosiu, velniai rautų. Jei 
norit mėsos konservų, galiu duot ir nepaprašysiu jūsų nė skatiko. Bet 
dėl šitų pagardų turėsit palaukt, kol čia vėl pasirodys karinis laivas. Aš 
mažmenine mejonėzo prekyba nesiterlioju. — Jis kažką pakraigliojo pa- 
raiškos blanke. — Eikit su šituo į antrąjį triumą, ten pasiimsit viskį. Ką 
privalau duot, tą privalau. 

— Ką gi, ačiū, Keriganai. 

— Visada jūsų paslaugoms, leitenante. 

Hirnas degančiomis akimis nužingsniavo koridoriumi. Bangoms 
suptelėjus laivą, trenkėsi į metalinę pertvarą ir, bandydamas sušvelninti 
smūgį, skaudžiai užsigavo delną. Stabtelėjo ir vėl nusišluostė prakai- 
tuotą kaktą ir burną. 

Nė velnio, be produktų negrįšiu. Prisiminęs Kerigano šypseną, jis 
vėl užsiplieskė pykčiu, bet prisivertė šyptelti. Reikia susiimt; Keriga- 
nas, kaip sau nori, žmogus su charakteriu, ne nuoboda. Yra kitokių 
būdų produktams gauti, ir aš gausiu. Kad stovėčiau išsitempęs prieš 
generolą ir teisinčiausi — to nebus. 

Priėjęs antrąjį triumą, trapu nulipo prie šaldytuvo kamerų ir padavė 
budėtojui paraišką. 

— Tik penkios dėžės viskio, ką? 

Hirnas pamaigė sau smakrą. Perštėjo pačiame vidury tvinkstanti tro- 
pilčė opa. 

— O gal būtų galima gaut ir visa kita, bičiuli? — tiesiai paklausė jis. 

— Negaliu. Kerigano išbraukta. 

— Jeigu išduotum viską, dešimt svarų. 

Jūrininkas, kresnas vyrukas, baugščiai susiraukė. 

— O jeigu Keriganas pamatys mane kraunant? Neišsisuksiu. 

— Jis savo kontoroj, kažkuo užsiėmęs. Čia nepasirodys. 

— Negaliu rizikuot, leitenante. Apskaitoje išaiškėtų trūkumas. 

Hirnas pasikrapštė pakaušį. Jautė, kad perkaitusią nugarą pradeda 
berti pūslelės. 

— Klausyk, užeinam į šaldytuvą. Noriu atvėst. 

Jie atvėrė vienas iš masyvių durų ir tęsė pokalbį tarp kablių su rū- 
kytais kalakutais ir kumpiais bei dėžių su kokakola. Vienas kalakutas 
buvo praluptas, ir Hirnas atsiplėšė truputį baltos mėsos ir toliau kalbėjo 
valgydamas. 

— Pats Žinai, kad niekas apskaitoje neišaiškės, — ekspromtu dėstė 
Hirnas. — Esu, bičiuli, su tokiais dalykais susidūręs. Maisto produktų 
apskaitoj velnias galvą nusilaužtų. 

— Kad nežinau, leitenante... 

— Nori pasakyt, Keriganas niekad čia nenulipa pasiimt sau šio bei to 
valgomo? 

— Na, bet duoti jums — rizikinga. 

— O jeigu už dvylika svarų? 

Jūrininkas susimąstė. 

— Gal už penkiolika? 

Užkibo, nebeištrūks. 

— Dvylika ir nė cento daugiau, — atrėžė Hirnas. — Jokių derybų. 

— Ką gi, surizikuosiu. 

— Šaunuolis. — Hirnas atsiplėšė dar gabalą kalakutienos ir ėmė pa- 
siskonėdamas kramtyti. — Atrink dėžes, o aš pašauksiu saviškius, kad 
išsineštų. 

— Tvarka, leitenante, tik žaibu, gerai? 

Hirnas užlipo ant denio, pasilenkė per turėklą ir sušuko baržoje sė- 
dintiems trims kareiviams, kad liptų į viršų. Kai šie laipiojimo tinklu 


užsiropštė ant denio, Hirnas nusivedė į triumą, ir jie čiupo po dėžę ir nu- 
tempė ant denio. Po trijų žygių viskas buvo sunešta — viskis, vištienos 
konservai bei visi prieskoniai — ir per kelias minutes sukrauta į gervės 
tinklą ir nuleista į baržą. Hirnas jūrininkui užmokėjo sutartus dvylika 
svarų. 

— Nagi, vyrai, lipam žemyn! - sušuko jis. 

Dabar, kai reikalas buvo sutvarkytas, jis nerimavo, kad Keriganas 
gali pasirodyti ant denio ir atskleisti sandėrį. Jie nusikeberiojo į baržą, 
ir Hirnas užklojo proviziją brezentu. 

Jiems besiruošiant pasišalinti, jis išvydo virš turėklo į juos spoksantį 
Keriganą. 

— Jei nieko prieš, leitenante, — suriko Keriganas, — norėčiau pasižiū- 
rėt, ką jūs išsivežat! 

— Kurk variklį! — šūktelėjo vairininkui, tada šaltai pažvelgė į Keriga- 
ną. — Šaukštai popiet, vyruti! — riktelėjo. 

Tačiau variklis sučiaudėjo, ėmė springti ir užgeso. Keriganas, tai pa- 
matęs, ėmė repečkotis per bortą. 

— Kurk variklį! — niršiai riktelėjo Hirnas, akimis svilindamas vairi- 
ninką. — Traukiamės! 

Variklis vėl sučiaudėjo, akimirką užstrigo, nutilo, paskui ėmė toly- 
giai kalenti. Už laivagalio sukunkuliavo sraigto malamas vanduo. Keri- 
ganas buvo nusiropštęs iki pusės tinklo. 

— Valio, plaukiam! — sušuko Hirnas. 

Barža ėmė palengva tolti nuo laivo, palikdama Keriganą kvailai 
įstrigusį tinklo vidury. Jam ėmus ropštis atgal ant denio, keletas jūrinin- 
kų Žiūrėjo 1š viršaus į jį 1r juokėsi. 

— Sudie, Keriganai! — džiūgaudamas sušuko Hirnas. — Po galais, bi- 
čiuli, — tarė vairininkui, — na ir įvarei baimės, kol užkūrei variklį. 

Desantinė barža ritmingai šokčiojo per kranto link besiritančias 
bangas. 

— Atsiprašau, leitenante. 

— Nieko tokio. 

Prisinervinusiam, kol krovė proviziją, jam dabar palengvėjo, lyg 
akmuo nuo širdies nukrito, ir jis nustebo, pajutęs, kaip permirkę nuo 
prakaito jo drabužiai. Per rampos viršų tiško vandens purslai; stovė- 
damas krovinių skyriuje, Hirnas mėgavosi jų dulksna. Danguje tarp 
debesų spindėjo saulė, ir migla sklaidėsi sruogomis tarsi nuo ugnies 

besiraitantis popierius. Jis dar kartą nusišluostė kaktą; apykaklė nelygi- 
nant šlapia virvė veržė kaklą. 

Ką gi, dvylika svarų — visai neblogai. Hirnas nusišypsojo. Keriganas 
už tuos produktus būtų nuplėšęs mažiausiai penkiolika, o gal ir visus 
dvidešimt. Tas jūreivis kvailys, o generolas irgi. Kamingsas tikėjosi, 
jog grįšiu tik su viskiu. Faktas. Vakar Hortonas minėjo kažkokį laivo 
1ždininką: „Su tuo šunsnukiu neįmanoma susitart“, — sakė Hortonas. 
Tas iždininkas, aišku, Keriganas. 

Generolas mane tyčia pasiuntė nupirkti karininkų valgyklai papil- 
domų produktų, nors tai, be abejo, vieno iš Hortono būrio karininkų 
prievolė. Šiaip ar taip, aš numaniau generolo užmačią, tikriausiai numa- 
niau, antraip kam būčiau terliojęsis su kyšiu jūrininkui ar įtūžęs, kai Ke- 
riganas užsispyrė ir nors tu ką? Vadinasi, šoku pagal generolo dūdelę. 
Hirnas paniuręs atsisėdo ant brezento, kuriuo buvo apdengta provizija, 
nusivilko marškinius, nusišluostė jais prakaituotą kūną, o paskui, vie- 
noje rankoje gniauždamas marškinius, užsidegė cigaretę. 


Kai barža priplaukė prie kranto, Hirnas liepė kareiviams pernešti pro- 
duktus į pikapą ir kartu su jais leidosi atgal į bivaką. Parvažiavo prieš 
vidurdienį ir iškart užėjo į generolo palapinę pranešti apie įvykdytą už- 
duotį, gardžiuodamasis mintimi apie žlugusią Kamingso užmačią, tačiau 
generolo palapinėje nebuvo. Hirnas atsisėdo ant skrynelės ir su pasidy- 
gėjimu apžvelgė palapinę. Nuo tada, kai anksti rytą Klelanas ją sutvarkė, 
ničniekas nebuvo pasikeitę. Saulės šviesoje, krintančioje pro atlenktus 
atvartus, stačiakampė, nepriekaištingai ištempta palapinė atrodė nejauki, 
lyg negyvenama. Grindys be dėmelės, antklodės ant generolo čiužinio 
standžiai ištemptos, rašomasis stalas tvarkingas. Hirnas atsiduso, jausda- 
mas rusenant miglotą nerimą. Tą patį, neišblėsusį po /0s nakties. 
Generolas ima mane į nagą. Jo skiriamos užduotys ganėtinai nesun- 
kios, tačiau visos savaip žeminančios. Vadinasi, generolas mane pažįsta 
geriau negu aš pats save. Jeigu man skiriama užduotis, aš ją atliksiu, 
nors dėl to reiktų nusižengti principams, tačiau kartą nusižengus prin- 
cipams, toliau tai vis lengviau ir lengviau. Gan gudru. Šiandieninis 
nuotykis pas Keriganą įgavo naują atspalvį. Iš šalies žiūrint — papirkai 
žmogų, drebėdamas slapčia išsinešei šiek tiek produktų ir pasprukai. 
Antra vertus, tėvui tai būtų įprastas sandėris. ,, Nėra nepaperkamų žmo- 
nių, tik žinok, kiek kam duot.“ Pasiteisinimų galima prigalvoti tiek ir 
tiek, tačiau generolas norėjo parodyti, kad ir aš ne ką doresnis už kitus. 

Kartojasi karininkų poilsio palapinės istorija ir kartosis ji gal penkias- 
dešimt, gal šimtą kartų. 

„Nepamirškit, Robertai, kad popiežius išimtiniais atvejais kai ką ap- 
dovanoja ypatingomis malonėmis.“ Ką gi, su malonėmis baigta. Esu 
tiesiog paprastas jaunesnysis leitenantas, spaudžiamas iš viršaus ir iš 
apačios, man nė kiek ne lengviau už kitus karininkus oriai, santūriai 
laikytis savo linijos. Ilgainiui į viską imsi reaguoti automatiškai, iš bai- 
mės. Kažkodėl man niekad nepavyko prieš generolą atsilaikyti. Net ir 
tą vakarą, kai lošėm šachmatais, palūžau aš, o ne Kamingsas; tai aš 
gulėjau ant lovos, kankinamas bjaurių, slogių prisiminimų. 

„Ar jūs, jaunesnieji karininkai, gaunate kiek priklauso alkoholinių 
gėrimų?“ Ką velnią jis norėjo tuo pasakyti? Impulso pagautas Hirnas 
atidarė generolo spintelę su gėrimais ir apžiūrėjo atkimštus butelius. 
Buvo pastebėjęs, kad beveik kiekvieną vakarą Kamingsas nugeria per 
colį kitą viskio ir, prieš padėdamas butelį atgal į spintelę, kažkodėl lyg 
koks šykštuolis pieštuku pažymi, kiek viskio likę. Hirnas į šį generolo 
įprotį žiūrėjo su šypsena, kaip į vieną iš įdomių jo prieštaringo charak- 
terio keistenybių. 

Tačiau šiandien viskio lygis buvo mažiausiai pustrečio colio žemiau 
paskutinio brūkšnio. Kamingsas šįryt tatai pastebėjo, na ir papriekaiš- 
tavo, kad jis, Hirnas, nugėręs viskio: „Ar jūs, jaunesnieji karininkai, 
gaunate kiek priklauso alkoholinių gėrimų?“ Bet juk tai absurdas. Ka- 
mingsas ne toks kvailas. 

Tai galėjo būt Klelano darbas. Tikėtina. Bet nepanašu, kad vien dėl 
kokio gurkšnio rizikuotų tokia sinekūra kaip generolo ordonanso parei- 
gos. O be to, jei ir ryžtųsi gurkštelėti, Klelanui užtektų proto pačiam 
įbrėžti naują atžymą. 

Staiga Hirnas įsivaizdavo, kaip vakar vakare prieš eidamas gulti Ka- 
mingsas sėdi palapinėje ir susimąstęs apžiūrinėja viskio butelio etiketę. 
Gal net paima pieštuką, minutę kitą pamąsto ir butelį pastato atgal į 
spintelę nepažymėtą. Kokia tuomet galėjo būti jo veido išraiška? 

Ir tai visai nejuokinga. Ypač po istorijų su poilsio palapine, gėlėmis 
17 Keriganu. Iki pastarojo incidento jis buvo linkęs generolo intrigas 
laikyti aistringų ekscentriškų troškimų pagimdytomis išdaigomis, drau- 
giškais pokštais. Tačiau nepažymėtas butelis reiškė kažką piktavališko. 
Ir šiek tiek grėsmingo. Kad ir kaip užsiėmęs, spaudžiamas neatidėlioti- 
nų reikalų, Kamingsas randa laiko regzti pinklėms, tokiu būdu nuleisti 
garą nepasotintų lūkesčių keliamai įtampai. 

mabar Hirnas suprato, kad iš esmės tokie jų santykiai buvo visą 
laiką. Jis buvo tarsi šeimininko mylimas šunytis, kuris lepinamas ir 
popinamas, penimas skanėstais, kol vieną kartą išdrįsta šeimininkui 
krimstelėti. Ir nuo tada jisai atsidėjus kankinamas taip sadistiškai, kaip 
žmonės geba kankinti tiktai gyvulį. Generolui jis buvo žaisliukas, ir 
tatai jį giliai žeidė, kurstė šaltą aklą pyktį, kylantį iš dalies ir dėl to, kad 
žinojo pats prisiėmęs šunyčio vaidmenį, net svajojęs, pats to neįtarda- 
mas, kada nors prilygti savo šeimininkui. O Kamingsas tikriausiai visa 
tai permatė ir slapčia iš jo juokėsi. 

Jis prisiminė Kamingso pasakotą atsitikimą su vienu Karo ministeri- 
jos darbuotoju, atleistu iš pareigų po to, kai jam į rašomojo stalo stalčių 
buvo įkišta komunistinių dokumentų. 

„Stebiuosi, kad tai suveikė, — sakė Hirnas. — Juk, anot jūsų, visi Ži- 
nojo, kad tas žmogus nekaltas.“ 

„Tokie dalykai visada suveikia, Robertai. Jūs neįsivaizduojat, koks 
paveikus yra didžiulis melas. Eilinis žmogus net neįtaria, kad ir valdžios 
žmonės vadovaujasi tokiomis pat žemomis paskatomis kaip ir jis, tiktai 
jie turi daugiau galimybių savo tikslams įgyvendinti. Be to, nėra žŽmo- 
gaus, galinčio prisiekti, jog jis visiškai nekaltas. Mes visi, faktas, kuo 
nors prasikaltę. O minėtas žmogelis ir pats suabejojo, ar kartais nėra 
buvęs partijos nariu. Kaip manot, kodėl Hitleris taip ilgai nesusilaukė 
pasipriešinimo? Siaurapročiai diplomatai šventai tikėjo, kad jis žaidžia 
pagal senas, šiek tiek pajvairintas taisykles. Ir tik pašaliniai stebėtojai, 
tokie kaip jūs ar aš, geba įžvelgti, kad jis — dvidešimtojo amžiaus žmo- 
gaus siekių reiškėjas.“ 

Kamingsas, manydamas, kad to reikia, aišku, būtų lengva ranka 
galėjęs tuos dokumentus pakišti. Taip, kaip iškrėtė tą suktą triuką su 
viskio buteliu. Bet aš nebūsiu generolo stumdomas šachmatų pėstinin- 
kas. Nėra abejonės, kad Kamingsas mane laiko žaisliuku. 

Hirnas apsidairė po palapinę. Būtų malonu sulaukti generolo ir jam 
pranešti, kad produktai sėkmingai pristatyti, tačiau malonumą gadina 
nešvarus sandėris, ir Kamingsas aiškiai tatai nujaustų. „Teko paprakai- 
tuoti, Robertai, tiesa?“ — paklaustų. Hirnas užsidegė cigaretę ir nuėjo 
prie šiukšliadėžės, ketindamas išmesti degtuką. 

Štai ji, instinktyvi reakcija: nenumesti degtuko ant generolo palapi- 
nės grindų. Jis luktelėjo. Gal jau pakaks man būti generolo pastumdėliu. 

Idealiai švarios grindys. Žiūrint blaiviai, spjovus į visus kariškus ri- 
tualus, tai kokti, iškrypėliška nesąmonė. 

Jis numetė degtuką prie generolo skrynelės, o tada paikai tvaksinčia 
širdimi numetė cigaretę į patį švarutėlių generolo palapinės grindų vi- 
durį, negailestingai sutrynė kulnu ir, stebėdamasis savimi, su nerimas- 
tingu pasididžiavimu žiūrėjo ką padaręs. 

Tegu Kamingsas pamato, tegu pamato. 


Vidurdienį štabo personalo skyriaus palapinėje tvyrojo dusinanti šutra. 
Majoras Bineris nusivalė akinius plieniniais rėmeliais, liūdnai atsikosė- 
jo ir nubraukė glotniu smilkiniu riedančius prakaito lašus. 

— Tai rimtas dalykas, seržante, — ramiai tarė jis. 

— Taip, majore, Žinau. 

Majoras Bineris dirstelėjo į generolą. Tada, barbendamas pirštais į 
stalą, pažvelgė į priešais jį stovintį išsitempusį seržantą. Kiek tolėliau, 
palei kampinį kuolą ratuku pirmyn atgal vaikštinėjo Kamingsas. 

— Jei pateiksite faktus, seržante Laningai, į tai bus labai atsižvelgta 
karo lauko teisme, — tarė Bineris. 

— Kad aš nežinau, ką jums pasakot, majore, — atsakė Laningas, švie- 
siaplaukis, melsvaakis dručkis. 

— Pakaks, jeigu išdėstysite vien faktus, - nykiu balsu vogravo Bineris. 

— Na, mes išėjom į žvalgybą, bet, kadangi buvom ten buvę užvakar, 
nemačiau prasmės dar kartą eiti. 

— O ar turėjot teisę taip nuspręsti? 

— Ne, majore, neturėjau, bet mačiau, kad kareiviai labai nepaten- 
kinti, ir pusiaukelėj susodinau būrį lomelėje, palaukiau valandą, tada 
grįžau ir atraportavau. 

— Ir atraportavot melagingai, — niūkė Bineris. — Sakėt, kad buvot 
tokioje vietoje, kurioje... iki kurios nepriėjot daugiau kaip per mylią. 

Kad ir kaip piktas, Kamingsas pajuto lengvutę panieką Bineriui, ne- 
grabiai suformulavusiam sakinį. 

— Teisybė, majore, — patvirtino seržantas Laningas. 

— Ar tikrai taip ir buvo, kitaip tariant, pats ėmėt ir sugalvojot? 

Kamingsas vos valdėsi neįsikišęs, kad paspartintų apklausą. 

— Nesupratau, majore, — tarė Laningas. 

— Kiek kartų jūs sukčiavot atlikdamas žvalgybos užduotis? — grau- 
džiai paklausė Bineris. 

— Čia buvo pirmas kartas, pone. 

— Kokie kiti jūsų kuopos ar bataliono seržantai teikė neteisingus ar 
klaidinančius žvalgybos raportus? 

— Daugiau niekas, majore. Negirdėjau apie tokius atvejus. 

Generolas staiga žengė prie jo ir veriamai pažvelgė į akis. 

— Laningai, ar norite kada nors grįžti į Valstijas, ar supūti čia, kali- 
nimo stovykloje? 

Gencrole, — suleęmeno Laningas, — aš tarnauju dalinyje jau treji 
metai ir... 

— Man nusispjaut, kad ir dvidešimt. Kurie kiti seržantai teikė netei- 
singus žvalgybos raportus? 

— Nežinau tokių, generole. 

— Ar turit merginą? 

— Aš vedęs, generole. 

— Ar norit vėl pamatyti savo žmoną? 

Laningas išraudo. 

— Maždaug prieš metus ji mane pametė. Atsiuntė atsisveikinimo 
laišką. 

Generolas, sausai girgžtelėdamas batais, nusisuko. 

— Majore, galite rytoj atiduoti šitą žmogų karo lauko teismui. — Tarp- 
duryje stabtelėjo. — Laningai, įspėju: geriau pasakykit teisybę. Man rei- 
kia visų šitaip besielgusių jūsų kuopos seržantų pavardžių. 

— Kiek žinau, tokių nėra, generole. 

Kamingsas išpuolė iš palapinės ir drebančiomis iš pykčio kojomis 
nužirgliojo per bivaką. Akiplėšiškumas to Laningo. „Kiek Žinau, tokių 
nėra, generole.“ Fronte tokių seržantų pilna, ir galimas daiktas, kad trys 
ketvirtadaliai jų raportų melagingi; ko gero, sukčiauja net ir karininkai. 
O bjauriausia, kad aš nieko dėl to negaliu padaryti. Jeigu atiduosiu La- 
ningą aukščiausiajam karo lauko teismui, nuosprendis bus peržiūrimas, 
ir po visą Pietų Ramųjį vandenyną pasklis Žinia, jog mano kariai nebe- 
patikimi. Net jeigu Laningas išduotų kitų seržantų pavardes, negalėčiau 
1mtis jokių veiksmų. Juos pakeitusieji, ko gero, pasirodytų besą dar pras- 
tesni. Bet trenk perkūnas, kad grąžinčiau Laningą į kuopą nenubaustą. 
Tegu pasikamuoja bjaurybė. Galima atiduoti jį karo lauko teismui, kai 
bus baigta kampanija (jeigu ji išvis bus baigta), o iki tol nuolat kvosti ir 
kvosti, nuolat gąsdinti, kad jei ne rytoj, tai poryt atsidurs teisme. Kerš- 
tingo pykčio deginamas generolas paspaudė žingsnį. Jei ir tai Lanin- 
go nepalauš, yra daugiau būdų. Bet aš kareivius įtikinsiu, kalte įkalsiu, 
kad trumpiausias kelias atsikratyti nepatogumų — tai sėkmingai užbaigti 
kampaniją. Jiems patinka stovyklauti? Ką gi, yra priemonių. Rytoj ga- 
lima pradėti visų padalinių perdislokavimą kad ir per keletą šimtų jardų 

į vieną ar kitą šoną ar į priekį, o ten tegu iš naujo rausia apkasus, tiesia 
spygliuotos vielos aptvarus, iš naujo statosi palapines. Ir jeigu jie vėl iš- 
klos lentomis takus, įsirengs patogias išvietes — organizuoti naują perdis- 
Įokavimą. Tas nelemtas amerikiečių polinkis gražinti gyvenamą aplinką; 
statytis namus ir juose iki mirties tupėti auginant lašinius. 

Reikia sugriežtinti drausmę visoje divizijoje. Jeigu kareiviai vengia 
eiti į žvalgybą, greičiausiai ir ligoninėje esama simuliantų. Reikės nu- 
siųsti lauko ligoninei reikalavimą išsiaiškinti visus abejotinus ligonius. 
Divizijoje per daug išlepėlių, per daug neklaužadų, kaišančių man pa- 
galius į ratus. O, kaip jie džiaugtųsi, kai jiems imtų vadovauti naujas 
generolas, mėsininkas, kuriam nieko nereikštų juos beprasmiškai pra- 
žudyti. Ką gi, jei jie nesusiims, mėsininko sulauks kaipmat. Bukagalvių 
vadeivų kariuomenėj netrūksta. 

Putodamas iš įtūžio jis parėjo į savo palapinę, atsisėdo prie rašomojo 
stalo. Užsigalvojęs braižinėjo popieriuje pieštuku, o atsitokėjęs metė jį 
ir su tulžingu pasibjaurėjimu pažvelgė į žemėlapio stovą šalia lovos. 
Dabar jis jam atrodė gyvas priekaištas. 

Betgi palapinėje kažkas ne taip. Po to, kai šįryt Klelanas ją sutvarkė, 
kažkas pasikeitė. Nepaprastai sunerimęs Kamingsas apsidairė aplinkui. 

— Dievulėliau! — užgniaužęs riksmą, sudejavo. Iš pasibaisėjimo jam 
skaudžiai nudiegė krūtinę. 

Grindų vidury gulėjo degtukas ir cigaretės nuorūka, suminta į len- 
tų paklotą, — šlykštus juodų pelenų, purvino popieriaus ir rudo tabako 
ekskrementas. 

Be to, ant rašomojo stalo gulėjo raštelis, kurio pirma buvo nepaste- 
bėjęs: 


Generole, 
laukiau tamstos, bet nesulaukiau. 
Nurodytus produktus pristačiau. 
Hirnas 


Vadinasi, grindis suteršė Hirnas. Be abejo, jis. Kamingsas priėjo prie 
degtuko ir nuorūkos, su didžiausiu pasišlykštėjimu pakėlė ir įmetė į 
šiukšliadėžę. Užsilikusį juodų pelenų Žžiupsnelį išsklaidė bato padu. 
Nors nepakentė nuorūkų dvoko, prisivertė pauostyti pirštus. 

Viduriuose įvyko kažkokia reakcija, skrandį pervėrė toks dieglys, 
kad išmušė prakaitas. Sugraibęs lauko telefoną, suktelėjo rankenėlę ir 
sumurmėjo į ragelį: 

— Suieškokit Hirną ir atsiųskit pas mane. 

Tada energingai pasitrynė užtirpusį kairįjį žandą. 

„Šitaip pasielgti!“ Jį užvaldė įniršis; netverdamas iš žiauraus pyk- 
čio jis sukando dantis, širdis pašėlusiai plakė, dilgčiojo pirštų galiukai. 
Betrūksta nualpti. Jis nuėjo prie šaldytuvo, prisipylė stiklinę vandens ir 
skubriai išsiurbčiojo. Kunkuliuojančio įniršio gelmėje akimirką šmėste- 
lėjo kitas jausmas, keista pasibjaurėjimo ir, ko gero, baimės samplaika 
bei dar kažkas, keistas nerimastingas jaudulys, primenantis trumpalaikį 
nusižeminimą mergaitės, apsinuoginusios daugybės nepažįstamų vyriš- 
kių akivaizdoje. Tačiau įniršis visa tai užgožė, išplito taip, kad užtvenkė 
visus jausmų kanalus, ir jis stovėjo drebėdamas iš nepakeliamo pykčio. 
Jei būtų rankose laikęs kokį gyvūną, tą akimirką būtų jį pasmaugęs. 

Įtūžį lydėjo ir kitokia, aiški, neabejotina baimė; Hirno poelgis prilygo 
poelgiui kareivio, drįsusio prieš jį pakelti ranką. Kamingsui jis simbo- 
lizavo visos divizijos nepaklusnumą, priešinimąsi jam. Dabar kareiviai 
Jį gerbė ir jo prisibijojo dėl jam duotos galios juos bausti, tačiau to ne- 
pakako. Reikėjo, kad jie bijotų kitaip — aklai, pripažindami jam neribotą 
valdžią, kai neklusnumas būtų lygu šventvagystei. Cigaretės nuorūka 
japonų antpuoliui, 1r būtina nedelsiant ir negailestingai su tuo susidoroti. 
Kuo ilgiau vilkinsi, tuo pasipriešinimas didės. Jį reikia palaužti. 

— Mane kvietėt, generole? — tarė į palapinę įėjęs Hirnas. 

Kamingsas lėtai atsisuko ir pažvelgė į jį. 

— Taip, sėskitės. Noriu su jumis pasikalbėti, — ramiai, šaltai atsiliepė 
jis. 

Dabar, matydamas Hirną prieš save, jis įniršį valdė tarsi aštrų skal- 
pelį. Rankos nebedrebėjo. Jis labai lėtai užsidegė cigaretę 1r pamažu 
iškvėpė dūmą. 

— Senokai mudu kalbėjomės, Robertai. 

— Taip, generole, senokai. 

Paskutinį kartą — abu žinojo — kai žaidė šachmatais. Kamingsas su 
neapykanta nužvelgė Hirną. Hirnas jam priminė tą vienintelę klaidą, 
vienintelę silpnumo akimirką, kurią jis sau leido, ir nuo tada nepaken- 
tė jo šalia savęs. ,Mano žmona kalė, Robertai.“ Kamingsas kamavosi 
tai prisiminęs, širdo ant savęs dėl to, kad minutei pasidavė silpnumui. 
Tąkart... 

Ir štai Hirnas sėdi priešais jį, išsidrėbęs sudedamoje kėdėje, stambus 
kūnas tik iš pažiūros atsipalaidavęs, lūpos niauriai sučiauptos, žvilgsnis 

šaltas. Vienu metu Kamingsas manė, kad Hirnas neeilinė asmenybė, 
talentingas kaip ir jis pats, linkęs valdyti, turįs tą polinkį įprasminančių 
ambicijų, tačiau dabar nutarė: klydau. Hirnas — tuščia vieta, jo prieši- 
nimasis, jo atkirčiai primityvūs. Nėra abejonės, kad cigaretę jis sutrypė 
impulso pagautas. 

— Norėčiau perskaityti jums paskaitėlę, Robertai. 

Iki šiol Kamingsas neįsivaizdavo, koks bus jųdviejų pokalbis. Jis 
pasikliovė intuicija. Ir štai ji padiktavo, ką daryti. Paversti pokalbį inte- 
Iektualia diskusija, įtraukti Hirną taip, kad tas neįtartų šiandien jo lau- 
kiančios atomazgos. 

Hirnas užsidegė cigaretę. 

— Klausau jūsų, generole. 

Abu kaip susitarę sužiuro į jo rankoje laikomą degtuką. Pavartaliojęs 
pavartaliojęs tarp pirštų, Hirnas pasilenkė ir įmetė jį į peleninę. 

— Jūs nepaprastai tvarkingas, — ironiškai tarė Kamingsas. 

Hirnas pakėlė galvą, minutę žiūrėjo Kamingsui į akis, atsargiai rink- 
damas žodžius. 

— Tėvai tokį išauklėjo, — šaltai tarstelėjo. 

— Žinote, Robertai, man regis, iš tėvo galėjot pasimokyt ir daugiau ko. 

— Nežinojau, kad jūs su juo pažįstami, — ramiai atsakė Hirnas. 

— Aš tiesiog pažįstu tokius žmones. —- Kamingsas pasirąžė. O dabar — 
užklupti Hirną nelauktu klausimu. — Ar kada nors susimąstėte, Rober- 
tai, kodėl mes dalyvaujame šiame kare? 

— Norite, kad atsakyčiau rimtai, generole? 

— Taip. 

Hirnas plačiomis letenomis paminkė sau šlaunis. 

— Nežinau. Nesu tikras. Nepaisant visų prieštarų, manau, objektyviai 
žiūrint, mūsų reikalas teisingas. Turiu omeny, Europoje. O čia, mano 
nuomone, vyksta imperialistinis „arba — arba“. Arba mes sumaitosim 
Aziją, arba Japonija. Ir manyčiau, kad mūsų metodai bus ne tokie radi- 
kalūs. 

— Jūs prie tokios išvados priėjot pats? 

— Aš nepretenduoju būti istorijos pranašu. Tiksliai atsakyti galėsiu 
bene po šimtmečio. — Jis gūžtelėjo pečiais. — Stebiuosi, kad jus domina 
mano nuomonė, generole. — Jo žvilgsnis vėl tapo blausus, apsimestinai 
abejingas. 

Hirnas, reikia pripažinti, šaltakraujis. 

— Man rodos, Robertai, galėtumėt savo atsakymą šiek tiek praplėsti. 

— Gerai, galiu. Kare vyksta, kaip čia pasakius, priešingų pusių idė- 
jinė sąveika, ir nugalėtojai visada linkę prisiimti pralaimėjusiųjų... na, 
atributus. Po pergalės mūsų šalis gali lengvai tapti fašistine, ir tuomet 
atsakyti, kas bus toliau, tikrai sudėtinga. — Jis keletą kartų užsitraukė 
dūmo. — Aš nežiūriu toli į priekį. Neturėdamas geresnių idėjų, aš tiesiog 
manau, jog blogai, kad siekiant suvaldyti vieną manijos apsėstą klouną 
žūsta milijonai žmonių. 

— Iš tikrųjų tai ne taip jums ir rūpi, Robertai. 

— Galbūt. Bet kol man nepasiūlysit geresnės idėjos, laikysiuosi šios. 

Kamingsas šyptelėjo. Jo pyktis apmalšo, užleido vietą šaltam, ne- 
palaužiamam ryžtui. Hirnas neturi ką pasakyti. Kamingsas ir anksčiau 
buvo pastebėjęs, kad priverstas mąstyti, jis aiškiai sutrinka, aiškiai ven- 
gia ginčytis. 

Minutėlę pamąstęs, Hirnas pridūrė: 

— Amerikoje bręsta griežtesnė santvarka, ir aš neįsivaizduoju, kaip 
kairieji galėtų tam pasipriešinti. Kartais pagalvoju, kad teisingausias 
kelias — Gandžio. 

Kamingsas nusikvatojo. 

— Na, žinote, trumparegiškesnio žmogaus reikėtų paieškot. Pasyvus 
pasipriešinimas, cha. Jums toks vaidmuo puikiai tiktų. Tiek jums, tiek 
Klelanui, tiek Gandžiui. 

Hirnas atsisėdo tiesiau. Karšta vidurdienio saulė dabar, debesims 
išsisklaidžius, negailestingai svilino bivaką, guldė ryškius šešėlius po 
palapinės angos atvartais. Kamingsas stebėjo ant retais krūmokšniais 
apžėlusio šlaito už kokių šimto jardų pamažu slenkančią prie lauko vir- 
tuvės pustrečio šimto kareivių vorą. 

— Man regis, — tarė Hirnas, — Klelano elgesys jums visai priimtinas. 
Ir jeigu jau apie jį prakalbom, galėtumėt jam pasakyti, kad mintį apie 
gėles pakišot jūs pats. 

Kamingsas vėl nusikvatojo. Vadinasi, suveikė. Jis išplėtė akis, Žžino- 
damas, kokį įspūdį daro didžiuliai jų baltymai, tada apsimestinai links- 
mai pliaukštelėjo sau per šlaunį. 

— O alkoholio jūs gaunate pakankamai, Robertai? 

Dabar aišku, dėl ko jis sutrypė ant grindų nuorūką. 

Hirnas neatsiliepė, tačiau jo smakras vos pastebimai suvirpo. 

Kamingsas patenkintas atsilošė. 

— Mes truputį nukrypom į šalį. Ketinau jums paaiškinti, kas yra karas. 

— Maloniai prašom, — šiurkščiame, šiek tiek ausį rėžiančiame Hirno 
balse pasigirdo vos juntama irzlumo gaidelė. 

— Aš jį vadinčiau istoriniu energijos atpalaidavimo procesu. Yra šalių, 
turinčių latentinių galių, latentinių galimybių, jos kupinos, taip sakant, 
potencinės energijos. Ir yra idėjų, galinčių ją atpalaiduoti, išjudinti. Ša- 
lis, kurios energija paversta kinetine, tai darni organizacija, vicnijama 
bendrų siekių, anot jūsų epiteto, - fašizmas. — Jis truputį pasistūmėjo su 
kėde. — Istoriškai žiūrint, šio karo tikslas — paversti Amerikos potenciją 
kinetine energija. Fašizmo idėja, gerai pagalvojus, Žymiai protingesnė 
už komunizmą, nes tvirtai remiasi Žmonių prigimtiniais potraukiais, tik 
ji pradėta įgyvendinti netinkamoje šalyje, šalyje, neturinčioje pakanka- 
mai vidinės potencinės galios, kad taptų visapusiškai stipri. Vokietijoje 
dėl esminio kliuvinio — ribotų fizinių išteklių — neišvengiamai radosi 
ekscesų. Tačiau pati vizija, pati idėja buvo gana protinga. - Kamingsas 
perbraukė sau per lūpas. — Kaip jūs, Robertai, gana tiksliai pastebė- 
jot, vyksta abipusė sąveika. Amerika perims tą viziją, jau dabar perima. 
Sukurtos valdžios struktūros, ginkluotė, kariuomenės po karo niekur 
neišgaruos. Mūsų valstybės vakuumas užpildytas atpalaiduota energija, 
ir, patikėkit, mes dabar išėjom iš istorijos nuošalės. 

— Lemsime pasaulio likimą, ką? — paklausė Hirnas. 

— Tikrai taip. Atpalaiduoto srauto nesustabdysi. Galite užmerkti prieš 
jį akis, bet tai tolygu ignoruoti realybę. Patikėkit, aš šį reiškinį kruopš- 
čiai išstudijavau. Pastarąjį šimtmetį istorijos procesas vyko vis didėjan- 
čio valdžios centralizavimo linkme. Šiame šimtmetyje tam pasitarnauja 
galinga technika, gyvenamų teritorijų plėtra bei politinė galia, politinė 
organizacija. Patikėkit, pirmą kartą istorijoje Amerikos valdžios žmo- 
nės ima suvokti, kokie yra jų tikrieji tikslai. Pamatysit, po karo mūsų 
užsienio politika bus kur kas atviresnė, kur kas mažiau veidmainiška 
negu kada nors. Mes nebesidangstysim akių kaire ranka, dešine grob- 
dami svetimas žemes. 

Hirnas gūžtelėjo pečiais. 

— Jūs manot, visa tai klosis taip lengvai? Be jokio pasipriešinimo? 

— Pasipriešinimo bus mažiau negu jums atrodo. Universitete jums, 
matyt, įkalė aksiomą, kad visi nesveiki, visi pagedę. Ir ji ganėtinai tei- 
singa. Sveiki tik nekaltieji, o nekalti žmonės — nykstanti rūšis. Patikėkit, 
beveik visa Žmonija negyva, tiesiog laukia, kada bus ekshumuota. 

— O saujelė išrinktųjų? 

— Kaip manot, koks didžiausias žmogaus poreikis? 

Hirnas, įsmeigęs tiriamą žvilgsnį Kamingsui į akis, šyptelėjo. 

— Smagiai pasidulkinti turbūt. 

Atsakymas Kamingsą nukrėtė kaip elektra. Įsigilinęs į diskusiją, jis, 
rutuliodamas savo hipotezę, kurį laiką Hirno klausėsi puse ausies, ir 
nelauktas vulgarus žodis jį pašiurpino ir atgaivino pyktį. 

Tačiau jis susilaikė nedavęs Hirnui atkirčio. 

— Abejoju. 

Hirnas vėl gūžtelėjo pečiais. Jo iškalbingas tylėjimas Kamingsą dar 
labiau suerzino. 

Kamingsas visą laiką pyko, nervinosi negalėdamas iki galo perprasti 
Hirno, prisikasti iki jo vidaus. Žiūri į žmogų, o matai tuštumą. Ir šią 
minutę jis, vos negrieždamas dantimis, troško sužadinti Hirno jausmus. 
Moterys geistų sužadinti meilės jausmą, tačiau jis, Kamingsas, geidė 
pamatyti Hirną išsigandusį, nors akimirką apimtą gėdos. 

Kamingsas ramiai, nekeldamas balso, kalbėjo toliau: 

— Paprastai žmogus save vertina lygindamas su kitais, laiko save že- 
mesniu arba viršesniu. Moterys čia nesiskaito. Jos tėra rodiklis, vienas 
iš kriterijų pranašumui įvertinti. 

— Ar jūs, generole, tokią išvadą padarėte savarankiškai? Įspūdinga 
analizė. 

Hirno sarkazmas ir vėl jį suerzino. 

— Esu įsitikinęs, Robertai, kad irgi savo galva priėjote prie panašių 
elementarių išvadų, tačiau toliau jų nevystote. Tuo apsiribojate, grįžtate 
] išeities tašką ir kartojate tą patį. Dalykas tas, kad nuo pat atsiradimo 
žmogus turi vieną didžią svajonę, kurią pradžioje slopino žiaurios gam- 
tos sąlygos, o vėliau, ėmus gamtą užkariauti, kita didelė bėda — baimė 
nuskursti bei siekis praturtėti. Toji svajonė buvo prigesinta, nustumta į 
šalį, bet artėja metas, kai rasime būdų jai įgyvendinti. — Jis lėtai išpūtė 
dūmus. — Populiarus požiūris į žmogų kaip kažką tarp gyvulio ir angelo 
yra klaidingas. Iš tikrųjų Žmogus yra pusiaukelėje tarp gyvulio ir Dievo. 

— Vadinasi, didžiausias Žmogaus poreikis — visagalybė? 

— Taip. Ne religija, savaime aišku, ne meilė, ne dvasingumas — tai tik 
čiulpinukai, vertybės, kurias susigalvojame, kadangi gyvenimo sunku- 
mai tą kitą svajonę verčia pamiršti. Svajonę tapti dievais. Kai spyrioda- 
miesi ateiname į šį pasaulį, esame dievai, ribotais pojūčiais pažįstamo 
pasaulio centras. Kai augdami patiriame, kad pasaulis — ne vien mes, 
mus ištinka skaudžiausia gyvenimo trauma. 

Hirnas pasitampė apykaklę. 

— Aš sakyčiau, kad visagalybė — didžiausias jūsų poreikis. Tik tiek. 

— Sutiksit ar nesutiksit — taip pat ir jūsų. 

Nuo ironiškos gaidelės Hirno balsas sušvelnėjo: 

— Kokias moralines išvadas turėčiau iš to padaryti? 

Kamingso įtampa atslūgo. Nepaisant kai kurių ginčo su Hirnu mo- 
mentų, jis jautė didžiulį pasitenkinimą, išdėstęs savo požiūrį. 

— Bandžiau jums, Robertai, įteigti, kad ateityje vienintelė moralė bus 
jėgos moralė ir kad tas, kas nesugebės prisitaikyti, bus pasmerktas. Jėga 
pasižymi tuo, kad veikia viena kryptimi — iš viršaus į apačią. Kai vi- 
duriniuose sluoksniuose kyla pasipriešinimas, reikia tiesiog sustiprinti 
spaudimą iš viršaus ir jį nuslopinti. 

Hirnas nudelbė akis į savo rankas. 

— Bet dabar kol kas ne ateitis. 

— Galite laikyti kariuomenę ateities visuomenės prototipu, Robertai. 

Hirnas žvilgtelėjo į savo laikrodį. 

— Laikas pietauti. 

Žemė lauke net bolavo tviskinama zenite kybančios saulės. 

— Pietauti eisite tada, kai jus paleisiu. 

— Klausau, generole. 

Hirnas, ramiai, šiek tiek dvejojamai žiūrėdamas į jį, iš lėto brūžavo 
batu grindis. 

— Šiandien jūs numetėt ant grindų nuorūką, tiesa? 

Hirnas nusišypsojo. 

— Aš taip ir maniau, kad toksai bus šito pokalbio tikslas. 

— Ramių ramiausiai ėmėt ir numetėt, tiesa? Įsižeidėt dėl kai kurių 
mano veiksmų ir užsiplieskėt kaip mažas vaikas. Tačiau aš neleisiu, 
kad būtų šitaip elgiamasi. — Generolas kalbėdamas mosčiojo ranka su 
pusiau nurūkyta cigarete tarp pirštų. — Jei numesčiau ją ant grindų, ar 
pakeltumėt? 

— Manau, pasiųsčiau jus velniop. 

— Mat kaip. Aš per ilgai jums nuolaidžiavau. Jūs netikit, kad kalbu 
visiškai rimtai, ką? Maniau, suprasit, kad jeigu jos nepakeltumėt, aš 
atiduočiau jus karo lauko teismui ir gautumėt penketą metų kalėjimo. 

— Kažin, ar tam turėtumėt pakankamai teisės? 

— Turiu. Susidurčiau su nemenkais sunkumais, nuosprendis būtų 
peržiūrimas, o po karo, galimas daiktas, kiltų skandaliukas, jis gal netgi 
pakenktų mano reputacijai, tačiau daug kas mane ir palaikytų. Turėtų 
palaikyti. Ir net jeigu jūs bylą laimėtumėt — kol nuosprendis būtų panai- 
kintas, mažiausiai metus ar dvejus prasėdėtumėt kalėjime. 

— Nemanot, kad tai būtų Žiauroka bausmė? 

— Ne žiauroka, o labai žiauri, bet tokia ji ir turi būti. Yra senas mitas 
apie Apvaizdos įsikišimą. Kas burnoja prieš Dievą, tą nutrenkia žai- 
bas. Tai irgi žiauroka bausmė. Bausmė, atitinkanti nusikaltimo dydį, 
rodo valdžios glebumą. Priversti, kad tave gerbtų. tavęs bijotų ir tau pa 
klustų, galima tiktai naudojant didžiulę, neproporcingai didelę valdžios 
jėgą. Kaip manot pasielgti turėdamas tatai omenyje? 

Hirnas vėl ėmė minkyti sau šlaunis. 

— Tai užgaulus ir nesąžiningas pasiūlymas. Jūs siekiate išspręsti gin- 
čą naudodamasis... 

— Ar pamenat, ką jums dėsčiau apie žmogų su pistoletu? 

— Taip. 

— Tokią teisę aš turiu neatsitiktinai. Jūs tokioje padėtyje taip pat atsi- 
dūrėte neatsitiktinai. Būdamas supratingesnis, tos nuorūkos nebūtumėt 
numetęs. Nebūtumėt numetęs net jeigu aš būčiau vulgarus rėksnys kaip 
dauguma generolų. Jūs tiesiog netikit, kad aš kalbu rimtai, štai ir viskas. 

— Gal ir taip. 

Kamingsas sviedė cigaretę Hirnui po kojom. 

— Gerai, Robertai, imkit ir pakelkit, — ramiai tarė jis. 

Stojo ilga pauzė. Krūtinėje Kamingsas juto skausmingai tvaksinčią 
širdį. 

— Tikiuosi, Robertai, kad pakelsit. Savo paties labui. — Jis dar kartą 
pažvelgė Hirnui į akis. 

Ir Hirnas pamažu ėmė suvokti, kad generolas nejuokauja. Tai atsi- 
spindėjo jo veide. Jame mainėsi prieštaringi jausmai jausmeliai. 

— Jei norite pažaisti... — tarė jis. 

Kamingsas pirmą kartą išgirdo Hirno balsą virpant. Minutėlę padel- 
sęs, Hirnas pasilenkė, pakėlė cigaretę ir įmetė į peleninę. Kamingsas 
verste prisivertė atlaikyti pykčiu degantį Hirno žvilgsnį. Jį apėmė neap- 
sakomas palengvėjimas. 

— Dabar, jei norite, galite eiti pietauti. 

— Generole, norėčiau būti perkeltas į kitą diviziją. 

Hirnas vos vos virpančiais pirštais degėsi naują cigaretę. 

— O gal aš nepanorėsiu tuo rūpintis? — ramiai, beveik linksmai atsakė 
Kamingsas. Atsilošė ir iš lėto stukseno bato padu į grindis. — Atvirai 
kalbant, nelabai benorėčiau, kad būtumėt mano adjutantas. Jūs dar ne- 
pribrendęs įvertinti šios mano pamokos. Sakyčiau, gal gana jums dyka- 
duoniauti. Popiet prisistatykit į Dalesono skyrių ir kurį laiką padirbėkit 
pas JĮ. 

— Klausau, generole. — Hirno veidas vėl buvo bejausmis. Pasukęs 
link išėjimo, stabtelėjo. — Generole... 

— Klausau. — Dabar, po viskam, Kamingsas troško, kad Hirnas ding- 
tų iš akių. Pergalės džiaugsmas blėso, jį temdė šioks toks apmaudas, 
šiokios tokios dvejonės. 

— Kaip jūs palenksit savo valiai visą diviziją, šešis tūkstančius karių? 
Kviesitės kiekvieną pas save ir liepsit pakelt nuorūką? 

Tad štai kas gadina visą malonumą, dabar suprato Kamingsas. Lau- 
kia dar vienas, pats didžiausias uždavinys. 

— Aš susitvarkysiu, leitenante. Jūs verčiau rūpinkitės savo reikalais. 

Hirnui išėjus Kamingsas pažvelgė į savo rankas. „Kai viduriniuose 
sluoksniuose kyla pasipriešinimas, reikia tiesiog sustiprinti spaudimą 
iš viršaus.“ Tačiau frontininkų spaudimas neveikė. Įstengiau palaužti 
Hirną, įstengčiau susitvarkyti su kiekvienu kariu, tačiau jų masė visai 
kas kita, ji tebėra man priešiška. Jis atsiduso. Jautėsi šiek tiek pavargęs. 
Reikės ieškoti išeities, ir aš ją rasiu. Juk buvo taip, kad ir Hirnas man 
priešinosi. 

Jis pažvalėjo, ir pakili nuotaika šiek tiek sušvelnino pastarosiomis 
savaitėmis kankinusią graužatį dėl visų nesėkmių. 


Hirnas pietauti nenuėjo, grįžo į savo palapinę. Beveik valandą gulėjo 
kniūbsčias ant lovos, degdamas iš gėdos, pasibjaurėjimo savimi ir ne- 
pakeliamo, bejėgiško pykčio. Kentė baisų pažeminimą, geliantį iki gy- 
vuonies. O juk vos išgirdęs, jog yra kviečiamas pas generolą, suprato, 
kad gresia nemalonumai, ir į generolo palapinę žengė tvirtai pasiryžęs 
nepasiduoti. 

Ir vis dėlto Kamingso jis bijojo, labai bijojo nuo pat tos akimirkos, 
kai įžengė į jo palapinę. Protas ir širdis reikalavo tos cigaretės nepakel- 
ti, tačiau jis lyg apdujęs nevalingai ją pakėlė. 

„Svarbiausia neprarasti orumo.“ Šitaip jis kadaise pasakė sau, iki 
šiol laikėsi šios taisyklės, neturėdamas geresnės, ir gana sėkmingai ja 
vadovavosi. Svarbiausia jam buvo nepaaukoti savigarbos jokiais prin- 
cipiniais klausimais, o šįsyk reikalas buvo principinis. Hirnas jautėsi 
taip, lyg jo viduje būtų sprogęs didžiulis pūlinys, užkrėtęs kraują, nesu- 
laikomu pūlių srautu staiga užtvindęs visus kraujotakos indus. Iš tikrųjų 
derėtų arba pasipriešinti, arba mirti, ir šįkart, vieną iš nedaugelio kar- 
tų gyvenime, jis smarkiai nepasitikėjo savimi. Tai buvo nepakeliama; 
reikia kažką daryti, o ką — nežinia. Slinko kankinančios minutės, nuo 

vidurdienio kaitros palapinėje tvyrojo dusinanti tvanka, tačiau jis gų- 
lėjo nejudėdamas, įbedęs stambų smakrą į lovos brezentą, užsimerkęs, 
tartum apmąstydamas, ką gyvenime patyrė, ko išmoko ir ką pamiršo, 
ir visa tai lyg po uždelsto sprogimo pratrūko ir audringai kunkuliavo 
galvoje. 

„Niekad nemaniau, kad jam nusileisiu.“ 

Štai kas jį sukrėtė, štai kuo jis baisėjosi suvokęs. 


Laiko Mašina: 


Robertas Hirnas 
Tuščios įsčios 


Stambus vyras su kupeta juodų plaukų, veidas masyvus, nejudrus, bal- 
sas plonas, šaižus. Rudų akių žvilgsnis ramus, šaltas, trumpa buka 
nosis truputį riesta. Plačios siauros lūpos neišraiškingos, jos tarsi al- 
braila virš tvirto, stambaus smakro. Jam patiko retas kuris žmogus, ir 
dauguma tai pajusdavo jau po kelių pokalbio minučių. 


Visa ko centras — didmiestis, smūgiuojantis į visus pojūčius. 

Į jį veda tūkstantis, du tūkstančiai mylių kelių ir žemės plotų. Kalnai 
mažėja, virsta kalvomis, kalvos — lygumomis, šios didingai driekiasi, 
banguodamos švelniomis raukšlėmis 1r įdubomis. Neįmanoma protu 
aprėpti jų, šitų plačių Amerikos lygumų su sodybų taškeliais, jų kirbi- 
nėmis, su didmiesčiu ir į jį vedančiais geležiniais bėgiais. 

Visa ko širdis. 

(Karštligiškai rezgamos machinacijos, cigarų dūmai, kokso dūmai, 
karbolis ir estakadinio geležinkelio dvokas, nelauktai išgąsdintą skruz- 
dėlyną primenantis karštligiškas šurmuliavimas, tūkstančių Žmonių, 
reikšmingų tik savo gatvėje ar kavinėje, puoselėjami grandioziniai pra- 
turtėjimo planai, ir visos mintys sukasi vien apie dabartį. Istorija pri- 
simenama gūžčiojant pečiais; didingiausi praeities įvykiai neprilygsta 
dabartiniams. 

Neapsakomas didmiesčio Žmonių egoizmas. 

Ką Žmogus mano apie savo paties mirtį, savo nereikšmingumą šita- 
me žmonių rankomis sukurtame kolose, eidamas į turgų pro marmuru 
išklotas bankų saugyklas, plytinius tiltus ir aukštakrosnes? Kažkodėl 
visiems atrodo, kad su jų mirtimi ateis pasaulio pabaiga. Gyvenimas 
čia rieda kaip niekur kitur veržliai, žmogų negailestingai vėtydamas ir 
mėtydamas.) 

O aplink didmiestį, augantį greitai it grybas, puvenose dygsta prie- 
miesčiai. 

Pridūrę dar vieną priestatą, dabar turim dvidešimt du kambarius, 
Dievas žino, kam mums jų tiek! — šaukia Bilas Hirnas. Bet Ainai nė 
velnio neįrodysi, jai, girdi, reikia, štai ir pridūrėm dar vieną priestatą. 

Ką tu čia dabar, Bilai, sako Aina. (Daili moteriškė. jaunesnė, lieknesnė 
nei kitos dvylikamečių sūnų motinos. Ne gražuolė, tiesa. Lūpos plonos, 
bekraujės, priekiniai dantys truputį atsikišę; kaip visos Vidurio Vakarų 
moterys prakauli.) 

Aš žmogus paprastas, be užgaidų, sako Bilas Hirnas, ir kad augau se- 
noje apšnerkštoje fermoje, nė trupučio nesigėdinu. Mano galva, žmogui 
reikia turėt svetainę ar šiaip geresnį kambarį, porą miegamųjų, virtuvę, 
na, gal dar žaidimų kambarį pusrūsy, ir gana, sutinkat, ponia Džad? 

(Ponia Džad apkūnesnė, nuolaidesnė, flegmatiškesnė.) Sutinkų, 
pone Hirnai. Mudu su vyru esam baisiai patenkinti savo butuku Alden 
Parke, ,,Manore“, bute labai lengva palaikyt tvarką. 

Gražu ten, Džermantaune. Reikėtų mums kada aplankyt Džadus, 
Aina. 

Kada tik panorėsit, aprodysiu visas įžymybes. Stoja tyla, visi valgo 
susikaupę, stengdamiesi netarškėti stalo reikmenimis. Pas mus vaizdin- 
ga aplinka, priduria ponia Džad. 

Čia vienintelė vieta Čikagoj, kur galima pasislėpti per karščius, sako 
Aina. Mes taip atsiliekam nuo Niujorko, kodėl ant šito viešbučio nesu- 
siprato įrengt sodo? Gegužė, o taip karšta. Nesulaukiu, kada važiuosim 
į Čiolivoilį. Turi omeny Šarlevojį. 

Mičigano valstijoj graži gamta, daug miškų, sako Bilas Hirnas. Vėl 
stoja tyla, paskui ponia Džad atsisuka į Robertą Hirną ir sako: tu ne 
pagal metus ištįsęs, Bobi1, maniau, kad esi vyrėlesnis. 

Ne, ponia, man dar tik dvylika. Padavėjui dedant priešais jį lėkštę su 
kepta antiena, jis nepatogiai palenkia galvą į šoną. 

Nekreipkit į Bobį dėmesio, jis nelabai drąsus, dudena Bilas Hirnas, 
ne į mane nusidavęs. Užglosto retais juodais plaukais praplikusį viršu- 
galvį, raudona noselė apskritame prakaituotame veide primena sagutę. 

Kai nuvažiavom į Holivudą, sako ponia Hin, vienas režisieriaus pa- 
dėjėjas apvedžiojo mus po „Paramounto“ studiją. Žydas, bet gan malo- 
nus. Daug ko pripasakojo apie žvaigždes. 

Ar teisybė, kad Mona Vadžines paleistuvė? — klausia ponia Džad. 

(Dirstelėjusi į Bobį, pašnibždomis.) Ojėi, baisu kokia paleistuvė. Bet 
ateitis jai nieko gero nežada, juk dabar gamina vien garsinius filmus. 

Čia ne vieta aptarinėt reikalus, pone Bado Džadai (Hirnas juokiasi), 
manau, kad daug kas jus taip vadina, Bado Džadu, bet verslas yra vers- 

las, 0 aš, kaip ne keista, užsiimu tuo pačiu, taigi tereikia susitarti dėl 
kainos, bet yra viena aplinkybė: Tompsono aparatas traukiasi nuo sce- 
nos, ir jeigu į valdžią ateis reformatoriai, teks bendradarbiauti su jais, 
antraip jie privers kvėpinti gamyklų klozetus ir panašiai, įsitcikdami 
pšekams ir panašiems gaivalams sudvisusiomis drapanomis, todėl bijau 
per daug įsipareigoti. Kiek čia trūksta iki bankroto, nes rinka perpildy- 
ta, o jūsiškės Bado bendrovės siūlomos kainos manęs neišgelbės. 

Mudu su vyru ketinam vykti į Paryžių, sako ponia Džad. Padavėjas 
ant stalo visiems dėlioja pyragaičius ir aptirpusius ledus. 

Klausykit, nenorit rytoj pavažiuot su manim į Indianapolį pasižiūrėt 
automobilių lenktynių? — klausia Bilas Hirnas. 

Vargšelis Robertas, baigia užmigt, sako Aina, kumšėdama jį alkūne. 

Dieve, kaip karšta, sako ponia Džad. 


Aina ištiesia ranką ir uždega naktinę lempą. Bilai, kaip tau atėjo į galvą 
Džadų klaust, kur yra Maunt Holiokas? Jeigu nežinai ko, neklausinėk 
tiek daug. 

Na ir kas, kad jų duktė ten mokos? Nebijau aš tų prakeiktų Džadų, 
štai ką aš tau pasakysiu, Aina, man nusispjaut į visokias draugystes ben- 
drystes, nes svarbiausia gyvenime pinigai, be to, dukros, kuria reikėtų 
rūpintis, mes neturim, o ir Robertas, amžinai įknibęs į knygas, nebus 
linkęs Žmonėtis, juoba kad tu namuose buvus nebuvus, motiną jam ni- 
gerė virėja atstoja. 

Bilai, prašau taip nekalbėti. 

Ko norėt, taip jau yra, Aina. Aš užsiėmęs verslu, tu — visuomenės 
reikalais, abu turim būt patenkinti. Tiktai man regis, tu galėtum dau- 
giau laiko skirti Robertui, berniokas didelis, sveikas, tik labai užsidaręs, 
apsnūdęs. 

Šią vasarą jis praleis stovykloje, o rudenį išleisim į šiuolaikinę už- 
miesčio mokyklą. 

Reikėjo mums pasigimdyt dar vieną vaiką ar net visą pulką, štai kas. 

Palikim šitą temą ramybėj, Bilai. Aina lenda po antklode. 

Dievaži, su tavim nepasikalbėsi, Aina. 

Bilai! 


Štai ką, vaikinai, sako auklėtojas, tikri draugai padeda vieni kitiems, 


dori, sąžiningi Žmonės neišsisukinėja nuo pareigos. Kas šįryt paliko ne- 
klotą lovą? 

Visi tyli. Tu, Hirnai, tiesa? 

Taip. 

Auklėtojas atsidūsta. Vaikinai, dėl Roberto poelgio jūsų palapinei 
skiriu nuobaudą. 

Nesuprantu, kam ją klot, kai vakare reikia vėl sujaukt. Vaikai prunkščia. 

Kas yra, Hirnai, ko tu priešgyniauji, kaip tave auklėjo, kad nesikloji 
lovos? Ir kodėl iš karto vyriškai neprisipažinai prasikaltęs? 

Ai, atstokit nuo manęs. 

Dar viena nuobauda, sako auklėtojas. Vaikinai, jums reikės pamoky- 
ti Robertą elgtis kaip pridera. 

Tačiau tą pačią dieną jam per komandų bokso varžybas pavyksta 
nuobaudas atpirkti. Jis nerangiai strapalioja priešais kitą bernioką, iš 
paskutiniųjų švaistydamasis rankomis, nuo sunkių pirštinių jam skauda 
rankas. 

Tądien yra atvažiavęs jo aplankyti tėvas. Dėk jam, Robertai, dėk, į 
galvą, į pilvą, duok jam! 

Priešininkas trenkia Hirnui į veidą, ir jis stabteli, nuleidžia rankas, 
pirštine priliečia sumuštą nosį. Nuo kito smūgio jam ima spengti ausy- 
se. Nepasiduok, Bobi! — šaukia tėvas. Priešininkas smūgiuoja pro šoną, 
jo dilbis nubruožia Robertui skruostą. Jis arti ašarų. 

Į pilvą, Robertai! 

Jis puola karštligiškai mosikuoti rankomis. Vienu smūgiu pataiko 
priešininkui, tas pritrenktas atsisėda, paskui palengva atsistoja. Rober- 
tas smūgiuoja toliau, pataiko, ir berniokas vėl krinta, ir teisėjas nu- 
traukia kovą. Bobis Hirnas laimėjo technišku nokautu! — sušunka jis ir 
skiria ,Mėlyniesiems“ keturis taškus. Vaikai džiaugsmingai šūkauja, o 
Robertui išlindus pro vejoje įrengto ringo virves, tėvas stipriai suspau- 
džia glėbyje. Na, ir užkūrei tu jam pirtį, Bobi, aš tau sakiau duot jam 
į pilvą, šitaip reikia kautis, vaike, po šimts, reikia pripažint, tu nebijai 
muštis. 

Jis išsilaisvina iš glėbio. Atstok, tėt, paleisk mane, ir tramdydamas 
ašaras nubėga per veją į savo palapinę. 


Vasaros Šarlevojyje, tolydžio plečiamas namas Čikagos priemiestyje, 
ilgi žalių vejų plotai, tykūs paplūdimiai, kroketo aikštės, teniso kortai; 
visi, matomi ir nematomi, požymiai, liudijantys turtingumą, kuriuos jis 
laiko savaime suprantamu dalyku ir tiktai vėliau ima suvokti, analizuo- 
ti. Be to, šešeri metai Fildmonto užmiesčio mokykloje, nauji moksla- 

draugiai ir naujos nuobaudos, kartais palydimos moralų, iš privilegijuo- 
tų privačių Rytų Amerikos mokyklų pasiskolintas pavyzdingo mokinio 
etikos kodeksas. 


Nemeluok. Nesukčiauk. 
Nesikeik. Nepaleistuvauk. 
Ir lankyk bažnyčią. 


O antrajame plane nuolatos dudena Bilo Hirno balsas, šmėžuoja jo mė- 
singos letenos, taip pat — tiesiog neįtikėtina — šokių pamokos šeštadie- 
nių rytais bei karštai, atkakliai puoselėjamos Ainos Hirn viltys. Bobi, 
kodėl tau nepasikvietus Elizabetos Perkins į vienuoliktokų šokius? 


Aplink mane vien glūduma, 
Žalia kaip vejos tarp namų... 
Tačiau ši mintis ateina tik vėliau. 


Baigęs Fildmonto užmiesčio mokyklą, jis po savaitės su keliais bendra- 
amžiais abiturientais dalyvauja išgertuvėse vienam iš tėvų priklausan- 
čioje miško trobelėje. Dviaukštėje trobelėje su baru. 

Naktį jie sėdi viršuje viename iš miegamųjų, pamažiukais girsnoja, 
leisdami iš rankų į rankas butelį. 

Jeigu mano tėvas žinotų. 

Velniai nematę tavo tėvo. Visi apstulbsta, bet šitaip lepteli Karson- 
sas, 0 jo tėvas 1930 metais nusižudė. Karsonsui galima atleisti. 

Už Fildmontą, už mūsų mokyklėlę, ilgai mes joje trynėm suolus. 

Tikrai. 

Dekanas neblogas žmogėnas, tik aš jo iki galo taip ir neperpratau, o 
pamenat, kokia graži jo žmona. 

Už jo žmoną, girdėjau, pernai buvo mėnesį jį pametus. 

Negali būt. Butelis apeina antrą ratą, trečią. 

Apskritai neblogai mes pagyvenom, bet vis dėlto aš džiaugiuosi bai- 
gęs. Kaip norėčiau studijuot su jumis, vaikinai, Jeily. 

Kambario kampe pernykštės futbolo komandos kapitonas palinkęs 
Hirnui prie ausies. Norėčiau rudenį dar grįžt, kokia puiki bus vienuo- 
liktokų komanda, paminėsi mano žodį, Haskelas po ketverto metų bus 
išrinktas į simbolinę šalies rinktinę, o kad jau apie tai sušnekom, no- 
rėčiau, Bobai, kai ką tau patart, nes aš seniai tave stebiu ir matau, kad 

tu rodai per mažai pastangų, o būtum galėjęs patekt į komandą, nes esi 
stiprus ir gabus, bet tu, gaila, nenorėjai, o reikėjo tik labiau pasistengt. 

Ai, užsidėk ledo, atauši. 

Hirnas pasigėrė! — šaukia kapitonas. 

Pažiūrėkit, Hirnas vėl nulindo į kampą. Galvą dedu, išsiskyrė su 
Adelaide. 

Šauni mergina, tik kad laižosi, gniaužosi su visais, įsivaizduoju, kiek 
Lantriui ji sugadino kraujo, kol nebuvo įstojęs į Prinstoną. 

Ai, broliai dėl seserų nesijaudina, aš manau. Pats turiu seserį, ji ne 
pasileidėlė, bet jeigu ir būtų, labai tai man. 

Taip sakai tik dėl to, kad ji ne pasileidėlė, bet jeigu būtų... ech, man 
jau mušė į galvą. Kas pasigėrė? 

Olialia! Hirnas stovi vidury kambario, atlošęs galvą, ir užsirydamas 
kliukina iš butelio į gerklę. Po velnių, klausykit, vyrai, sakykit šviesiai 
tiesiai. 

Nieko sau, jis nusitašęs. 

Pirmyn, norit, kad iššokčiau pro langą? Žiūrėkit, tuoj dėl jūsų pasi- 
stengsiu. Suprakaitavęs, raudonas iš pykčio, pastumia vieną iš vaikinų į 
šoną, atidaro langą, sverdėdamas stovi ant palangės. Ir šoksiu. 

Laikyktt jį. 

Olialia! Jis šokteli ir dingsta tamsoje. Dunkstelėjimas, krūmų traš- 
kesys, vaikinai persigandę puola prie lango. Hirnai, kaip tu, tu sveikas, 
kur tu, Hirnai? 

Fieldmoni, Fieldmont iiber alles! — juokdamasis atsišaukia Hirnas. 
Drybso patamsy ant žemės, per daug girtas, kad jaustųsi užsigavęs. 

Keistas tipas Hirnas, sako draugai. O pamenat, kaip jis nusitašė pernai? 


Paskutinė vasara prieš studijas universitete — virtinė auksinių dienų, žė- 
rintys paplūdimiai, elektrinių žibintų žavesys vasaros vakarais, šokių 
orkestras paplūdimio klube, BILIETAS SKRYDŽIUI Į ROMANTIŠ- 
KĄ KAMPEL |, jaunų mergaičių lytėjimas, jų kūnų, lūpų dažų, pudros 
kvapai ir rafinuotas, sausas kabrioletų sėdynių odos kvapas. Dangus vi- 
sada žvaigždėtas, juodi medžiai visada nuauksinti mėnesienos. Žibintai 
skrodžia sidabrinį tunelį pro lapiją, gaubiančią plentą iš viršaus. 

Ir jis turi draugę, puikią porą, jaunutę šio vasaros kurorto pažibą, 
panelę Salę Tendeker iš Leik Šoro gatvės. Vaizduotėje, savaime aišku, 
sukasi būsimos Kalėdos, kailiniai, kvepalai ir studentų šokiai didelių 
viešbučių salėse spalvų pavadinimais. 

Bobai, tu važinėji greičiau už visus mano pažįstamus, kada nors imsi 
ir užsimuši. 

Mhu. Jis dar neįgudęs kalbėtis su moterimis, be to, šią minutę jo 
dėmesys sutelktas į artėjantį posūkį. Jo biuikas išslysta toli į kairę, pric- 
šinasi grąžinamas į dešinę, bet galiausiai už posūkio atsitiesina. Minutę 
kausčiusi panika atlėgsta, ir jis tiesiu keliu švilpia triumfuodamas. 

Štai ką aš tau pasakysiu, Bobai Hirnai: tu nenormalus. 

Nežinau... 

Ką tu galvoji, Bobai? 

Jis sustabdo automobilį šalikelėje, atsisuka į ją, ir liežuvis jam stai- 
ga, nelauktai atsiriša. Nežinau, Sale, kartais galvoju, kad... bet tai ne 
tiesa, aš tiesiog nervinuosi, kamuojuosi, nieko nenoriu veikti, į Harvar- 
dą stoju tik todėl, kad tėvas nekaip atsiliepė apie Jeilį, bet aš nežinau, 
kažko noriu, pats gerai nežinau, nenoriu, kad mane spaustų, nežinau... 

Ji juokiasi. Oi, Bobai, tu išprotėjęs, turbūt todėl mes, merginos, visos 
tave mylim. 

Tu mane myli? 

Dar klausi! Žinoma, kad myliu, Bobi. Ji sėdi greta jo ant odinės 
sėdynės, jos kvepalai truputį per stiprūs, lyg būtų ne septyniolikme- 
tė, o gerokai vyresnė. Jis jaučia, ką slepia jos geraširdiškas erzinimas, 
ir dunksinčia širdimi pasislenka jos pabučiuoti. Tačiau nuojauta kužda 
ir apie tai, kas laukia ateityje — bus pasimatymai per visas atostogas, 
laisvus nuo mokslo savaitgalius, kartosis tai, kas buvo šiame vasaros 
kurorte, vaidenasi žalios priemiesčio vejos, pokalbiai su tėvo draugais, 
prašmatnios vestuvės. 

Žinai, jeigu jau ketinu tapti gydytoju, nieko negaliu žadėti, nes, su- 
pranti, aštuoneri metai, dešimt metų — tai labai ilgas laiko tarpas. 

Bobai Hirnai, tu per daug įsivaizdini. Manai, labai man rūpi? Per 
daug gerai apie save galvoji. 


Tai štai, sūnau, išvažiuoji į universitetą, ir noriu kai ką tau pasakyti, 
mudviem retokai tenka pasišnekėt, bet, po galais, mudu, man rodos, 
neblogai sutariam, ir išvažiavęs studijuoti, žinok, kad visada gali ma- 
nimi pasikliauti. Tavo gyvenime bus moterų, po galais, nebūtum mano 
sūnus, turėjau aš jų, žinia, kol nebuvau vedęs — aiškus melas, kurio nei 
tas, nei tas neima į galvą, — bet jeigu prisivirtum košės, gali visada ma- 
nimi pasikliauti, po galais, mano tėvukas man sakydavo: jeigu prisivirsi 
košės su kokia fabriko merga, tu tik duok man žinią — gluminanti mįslė: 

kartais sakoma, kad senelis buvęs fermeris, kartais, kad fabrikantas, — 
tas pat tinka ir tau, Bobai, ir atmink: visada lengviau, visada paprasčiau 
nuo moters atsipirkt negu su ja susipančiot, taigi, jeigu ką, tu tik duok 
man žinią, ant voko užrašyk „asmeniškai“. ir bus tvarka. 

Gerai. 

O kad tu nori tapt gydytoju, ką gi, puiku, mes turim daug draugų, ga- 
lėsim pasirūpint tau gera klientūra, perpirkt iš kokio pensijon išeinančio 
seno daktariūkščio. 

Aš noriu užsiimt moksliniais tyrinėjimais. 

Moksliniais tyrinėjimais. Klausyk, Bobi, bet kuris iš mūsų pažįsta- 
mų uždirba daugiau negu krūva mokslininkų, tiesiog iš kažkur įsikalei 
tokią kvailą mintį, bet pamatysi, tu dar apsigalvosi. Aš įsitikinęs, mes 
abu su tavo mama įsitikinę, kad tu anksčiau ar vėliau imsiesi verslo, kad 
ten tavo vieta. 

Ne. 


Na, aš su tavim nesiginčysiu, esi paikas vaikis, bet tu dar apsigalvosi. 


Pirmosiomis studijų savaitėmis jo galvoje sumaištis, jis sutrikęs slam- 
pinėja po universiteto kiemą. Visi bendrakursiai žino už jį daug dau- 
giau — jis, negrabi humuso palei grybo kotą atplaiša, jiems nevalingai 
pajunta antipatiją — visi laisvai kalba apie tokius dalykus, apie kuriuos 
jis galvodavo tik vienumoje, užsidaręs savo kambaryje. 

Jam kvaršina galvą kambario draugas iš kito Vidurio Vakarų mies- 
to, kitos šiuolaikinės užmiesčio mokyklos. Žinok, kai pas mus užsuks 
Ralfas Čestlis, šaunus vaikinas, būtinai turi su juo susipažint, delfietis 
(„Delta Fi“ klubo narys), o tai šis tas, mes, žinok, apie tą klubą galim tik 
pasvajot, bet mums, aišku, nėra ko lygintis, jei būčiau žinojęs, ką Žinau 
dabar, būčiau stojęs į Ekseterį ar Andoverį, nors, kiek girdėjau, jie kur 
kas prastesni, bet jeigu susidraugausim su reikiamais vaikinais, turėtu- 
me nesunkiai patekt į Oratorių klubą, na ir, aišku, į ,Hasty Pudding“, 
bet štai į kurį nors elitinį klubą prasimušt išties sudėtinga, nors girdėjau, 
kad jie pastaruoju metu darosi demokratiškesni. 

Aš apie tai visai nesvarsčiau. 

O tu pasvarstyk, rinktis draugiją reikia apgalvotai. 

Pirma tvirta nuomonės paraiška: o man nusispjaut. 

Klausyk, Hirnai, mudu neblogai sutariam, taigi nesišakok, nenorėk 
kambario draugui pakišt kojos, todėl neišsišok, supratai? 

Pirmaisiais metais Hirnui išsišokti mažai galimybių. Jam einasi nelen- 
gvai. Jis pasinėręs į mokslus, kambario draugą mato retai, beveik visas 
popietes leidžia laboratorijoje, o vakarus prie knygų. Susidaro tvarka- 
raštį, kur numato visa, ką turi nuveikti, ir net penkiolika minučių se- 
kmadienių rytais komiksams peržvelgti bei laiką šeštadienių vakarais 
nueiti į kiną. Popietėmis ilgai knyburiuoja užrašinėdamas kolboje esan- 
čio termometro laipsnius ir šalia jų — hidrometro duomenis. Bando ir 
bando iš varlės galvos išpjauti nervą. Iš ketvirto karto, skalpeliu atsar- 
ištraukti balkšvą blizgantį nervą, panašų į plonytį seilių siūlelį. Nepai- 
sant sėkmės, jo nuotaika prislėgta. Ar iš tikrųjų noriu šituo užsiimt? 

Auditorijose jis, nors ir priešinasi, neįveikia snaudulio. Dėstytojo 
prakauliu mokslininko veidu su akiniais plieniniuose rėmeliuose balsas 
į ausis srovena lyg pro vatą. Akys užsimerkia. 

Ponai, norėčiau atkreipti jūsų dėmesį į ypatingus augalus — dum- 
blius. Lentoje rašo: nereocystis liitkeana, macrocystis pyrifera, pelago- 
pyhycus porra. Tai labai savita jūrų augmenijos forma, atkreipkite dė- 
mesį: jie neturi šaknų, neturi lapų, jų nepasiekia saulės šviesa. Po van- 
deniu susiformuoja tikros milžiniškų dumblių džiunglės, jie tenai auga 
nejudėdami, absorbuodami maisto medžiagas iš vandenyno terpės. 

Augmenijos buržujai, murma greta sėdintis studentas, ir Hirnas at- 
sibunda, džiugiai apstulbintas sutapimo. Tie patys žodžiai ir jam sukosi 
ant liežuvio galo. 

Ir tik per audras, kalba dėstytojas, jie išmetami ant kranto; paprastai 
jie, tankūs džiunglių raizgynai, gyvena po vandeniu nejudėdami, siurb- 
dami maisto medžiagas. Kai kitos augalų rūšys persikėlė į sausumą, šiai 
teko Likti po vandeniu. Jų ruda spalva, privalumas tamsiose povande- 
ninėse džiunglėse, būtų pražūtinga stiprioje saulės šviesoje. Dėstytojas 
iškelia sudžiūvusį rudą gniužulą su virvę primenančiu stiebu. Prašom 
persiųsti per suolus, ponai. 

Vienas studentas pakelia ranką. Pone, kam jie daugiausia naudoja- 
mi? 

O, daug kam. Daugiausia trąšoms. Iš jų galima išgauti potašą. 

Tačiau tokie epizodai — retenybė. Hirnas godžiai trokšta Žinių, tuš- 
čias indas, kurį reikia pripildyti. 


Pamažu jis apsipranta su aplinka, įgyja pažįstamų, ima šen bei ten lan- 
kytis. Baigdamas pirmą kursą, pavasarį, iš smalsumo nueina į Harvardo 

dramos klubo susirinkimą. Prezidento užmojai dideli, ir nariai išsamiai 
aptaria veiklos planus. 

Gerai pagalvojus, tai nesąmonė. Visiška kvailystė kepti miuziklus, 
tuos tuščius barškalus, mums reikia užsimoti plačiau. 

Aš pažįstu vieną merginą iš Radklifo koledžo, kuri yra studijavusi 
Stanislavskio sistemą, vograuja kažkas. Sudarę padorią programą, ga- 
lėtume ją pasikviesti, kad mus pamokytų. 

O, šaunu, statom Čechovą. 

Atsistoja lieknas jaunuolis su akiniais raginiais rėmeliais, prašo Žo- 
džio. Jei norime pakilti į aukštesnį lygį, tuomet aš reikalauju, primyg- 
tinai reikalauju statyti ,„Kopimą į F6“. Ši pjesė plačiai aptarinėjama, 
nors niekieno dar nėra suvaidinta. Absurdas, kai pagalvoji, o kaip mes 
išgarsėtume. 

Dėl Odeno ir Išervudo aš su tavim, Tedai, nesutinku, atsiliepia kaž- 
kas. 

Sodriu įtaigiu balsu prabyla tamsiaplaukis stambaus sudėjimo stu- 
dentas. Mano nuomone, mes turėtume statyti Odecą, jis vienintelis 
Amerikos dramaturgas, kuriantis rimtus dalykus, bent jau atspindinčius 
paprastų žmonių kančias ir siekius. 

Fuuui! — surinka kažkas. 

Tik O“Nilą arba Eliotą. 

Kur Eliotas, o kur O“ Nilas. (Juokas) 

Jie ginčijasi visą valandą, ir Hirnas klausosi vis naujų pavardžių. 
Kai kurios, Ibseno, Šo, Golsvorčio, jam žinomos, bet pirmą kartą girdi 
apie Strindbergą, Hauptmaną, Marlou, Lope de Vegą, Vebsterį, Piran- 
delą. Pavardės liejasi viena po kitos, ir jis liūdnai taria sau: man reikia 
daugiau skaityti. 


Skaityti pradeda tais metais baigiantis pavasariui, vėl atsiverčia Haus- 
mano tomelį, kuriuo žavėjosi vidurinėje, paskui ima skaityti kitus po- 
etus, tokius kaip Rilkę, Bleiką, Stiveną Spenderį. Prieš išvažiuodamas 
vasaros atostogų, pagrindine profiliuojančiąja disciplina pasirenka an- 
glų kalbą, o namie popiet dažnai pabėga iš paplūdimio nuo Salės Ten- 
deker ir kitų draugių, iki išnaktų rašo apsakymus. 

Apsakymai gana silpni, tačiau rašymas jam teikia malonumą, tikė- 
jimą sėkme. Grįžus į Harvardą, jo apsakymą išspausdina vienas litera- 
tūros žurnalas rudens konkursui, jis svaigsta pasijutęs tikru rašytoju, 
tačiau galiausiai blaivus protas paima viršų. 

Iš pradžių pamažu, paskui sparčiai jo gyvenime randasi permainų. 
Skaito viską iš eilės, daug laiko praleidžia Fogo meno muziejuje, penk- 
tadieniais eina į simfoninius koncertus, apšepusiuose žurnalo redakcijos 
kabinetuose traukia į plaučius malonų, vaizduotę žadinantį senų baldų, 
senų žurnalo numerių kvapą, salyklu atsiduodantį tuščių alaus skardinių 
kvapą. Pavasarį klajoja sužaliavusiomis Kembridžo gatvėmis, Čarlzo 
pakrantėmis arba vakare šnekasi su kuo nors prie savo namo durų, ir 
visur jį lydi pasakiškas laisvės pojūtis. 

Keletą kartų su vienu ar pora draugų eina pagerti į Skolėjo aikštę. 
Šiek tiek drovėdamiesi, apsirengę padėvėtais drabužiais, apeina visus iš 
eilės barus ir pigius restoranėlius. 

Pratinasi Trečiajame aveniu ieškoti smuklių pjuvenom nubertomis 
grindimis. 

Daugiausia džiaugsmo, jei ant grindų privemta; smaginasi lyg už- 
darame klube šokdintų kino žvaigždes. Tačiau nuotaika keičiasi. Kai 
pasigeria, pavasario vakaro prietemoje juos apima malonus liūdesys, 
jaučiant, kaip visos viltys ir troškimai priešinasi jas negailestingai seki- 
nančiam laikui. Geras jausmas. 

Viešpatie, tu pažiūrėk į šituos žmones, sako Hirnas, štai kur bedvasis 
gyvenimas. 

Ko norėt, sako jo draugas, jie šalutinis goduliu grįstos santvarkos 
produktas, atmatos ir tiek, Spenglerio pasaulinio miesto pūliniai. 

Džansenai, tu šarlatanas, ką tu išmanai apie goduliu grįstą santvarką, 
aš tau galėčiau paaiškint, viskas yra kitaip, tu šarlatanas ir tiek. 

Tu irgi, visi mes šarlatanai. Parazitai. Šiltnamio augalai. Mums rei- 
kia ištrūkt iš Čia ir įsijungt į visuomeninį sąjūdį. 

Kaip suprast, klausia Hirnas, tu mane agituoji imtis politikos? 

Aš nesidomiu politika, tai niekai, viskas niekai. Plačiai numoja ranka. 

Hirnas sėdi parėmęs delnu smakrą. Žinai, kai nebebus ką daryt, aš 
gal tapsiu pederastu, ne subobėjusiu vyruku, suprask, o doru visuome- 
nės šulu, gyvuosiu tarp žalių vejų. Būsiu biseksualas. Nė minutės nuo- 
bodulio, ar vyras, ar moteris, jokio skirtumo, smagu. 

Džansenas nuleidžia galvą. Stok į karo laivyną. 

Ačiū, nenoriu. Sueitys su technika ne man. Žinai, amerikiečių bėda 
ta, kad jie nemoka dulkintis, mūsų gyvenime nėra žaismės, kiekvienas 
intelektualas širdies gilumoj miesčionis. O, čia nebloga mintis, man pa- 
tinka. Užrašyk, kad nepamirščiau, Džansenai, gerai? 

Mes visi neurastenikai. 

Faktas. 

Kurį laiką viskas atrodo puiku. Jie išmintingi, visa Žžinantys, viskuo 
persisotinę, aplinkinis pasaulis pagedęs, ir tiktai jie tą supranta. Jų kal- 
boje kas antras žodis — Weltschmeriz, „juoda melancholija“. Weltans. 
chauung. 

Bet ne visada einasi taip sklandžiai. Aš šarlatanas, taria Hirnas, ir 
kartais tatai nuskamba ne koketiškai, o liūdnokai, beveik piktdžiugiškai 
bjaurintis savimi. Kartais jam atrodo, kad padėtį galima pataisyti. 

Visą vasarą jis mąsto apie tai, susiginčija su tėvu. 

Štai ką aš tau pasakysiu, Robertai, nežinau, iš kur tu prisigraibstei 
tų nesąmonių apie profsąjungas, negi nežinai, kad tai gangsterių gauja, 
kad mano darbininkams geriau būt mano išlaikomiems, Dievas mato, 
kiek kartų gelbėjau juos iš bėdos, išmokėdavau Kalėdų premijas, nesi- 
kišk tu į tą reikalą, tu nė velnio nesupranti, ką šneki. 

Man labai gaila, bet ir tu nesupranti, kas yra paternalizmas. 

Gal aš ir nesuprantu šito moksliško žodžio, bet, man regis, negražu 
kąst maitintojui į ranką. 

Na, dėl maitinimo galėsi nebesirūpint. 

Tai dar pažiūrėsim. 

Bet įtikinėjimams ir ginčams nesibaigiant jis anksti grįžta į univer- 
sitetą, įsidarbina indų plovėju Karaliaus Jurgio restorane, dirba ten ir 
prasidėjus paskaitoms. Tėvai imasi žygių susitaikyti; Aina pirmą kartą 
per tris metus atvažiuoja į Bostoną, ir sudaromos trapios paliaubos. Jis 
retkarčiais rašo namiškiams laiškus, bet atsisako imti pinigus, ir trečia- 
me kurse pluša platindamas universiteto leidinius, parūpindamas pir- 
makursiams drabužių skalbimo ir lyginimo sutartis, uždarbiauja šen bei 
ten savaitgaliais, dirba bendrabučio valgykloje, bet ne indų plovėju, o 
padavėju. Nė vienas iš šių darbų nėra jam itin prie širdies, tačiau jie 
teikia naujų impulsų, stiprina pasitikėjimą savo jėgomis. Imti pinigų iš 
tėvų net nebegalvoja. 

Tais metais jis jaučia, jog bręsta, tvirtėja, pats tuo stebisi 1r neran- 
da paaiškinimo. Gal paveldėjau tėvo atkaklumą? Dvasinius dalykus, 
vyraujančius poslinkius paaiškinti nelengva. Aštuoniolika metų jis gy- 
veno vakuume, persisotinęs ir tipiškais, ir specifiniais jaunuolio lūkes- 
čiais; paskui atsidūrė universitete, pritrenkiančiame naujame pasaulyje, 
ir dvejus metus pratinosi prie naujos aplinkos, lindo iš kiauto, zondavo 
dirvą. Ir jo vidujinis pasaulis nejučia pasikeitė. Nereikšmingas ginčas 
su tėvu išvirsta į maištą, tiesa, neproporcingai stiprų, tačiau jis Žino, JOg 

tai yra galutinis viso, ką yra iki tol patyręs, net ir to, ko yra atsikratęs, 
rezultatas. 

Seni draugai nepamiršti, vis dar brangūs, bet jų žavesys nublankęs. 
Išvargintas kasdicnio darbo padavėju, bibliotekininku, korcpetitoriumi, 
jis darosi dirglus. Žodžiai, žodžiai, tačiau yra kita realybė, prievolė lai- 
kytis dienotvarkės. Redakcijoje jis lankosi retai, kai kurias paskaitas 
sunkiai ištveria. 

Skaičius septyni Manui labai svarbus. Hansas Kastorpas pragyvena 
ant kalno septynerius metus, ir jeigu pamenate, autorius itin pabrėžia 
pirmąsias septynias dienas. Daugumos pagrindinių veikėjų vardai ar 
pavardės susideda iš septynių raidžių: Castorp, Clavdia, Joachim, ir 
net Se//embrini čia dera dėl to, kad lotyniška jo pavardės šaknis reiškia 
septynis. 

Visi skrebena plunksnomis užsirašinėdami pastabas, pagarbiai pri- 
imdami kiekvieną dėstytojo žodį. Dėstytojau, klausia Hirnas, o kas gy- 
venime svarbiausia? Atvirai kalbant, man romanas atrodo pompastiškas 
ir nuobodus, 0 šitas triukas su skaičiumi septyni — puikus vokiško di- 
daktizmo pavyzdys, kai autorius, pasigavęs atsitiktinę mintį, rutulioja 
visokiausius kritiškus paistalus, gal ir virtuoziškai, tačiau man įspūdžio 
nedaro. 

Jo pasisakymas auditorijoje sukelia nedidelį šurmulį, mandagią dis- 
kusiją, kurią lektorius ramiai apibendrina, o paskui tęsia paskaitą, ta- 
čiau epizodas liudija Hirno polinkį maištauti. Pernai jis šitaip pasisakyti 
nebūtų drįsęs. 

Vieną mėnesį jis net įsitraukia į politinius reikalus. Skaitinėja Mark- 
są, Leniną, įstoja į Džono Rido draugiją ir nuolat atkakliai ginčijasi su 
jos nariais. 

Nesuprantu, kaip galima taip kalbėti apie sindikalistus, Ispanijoje jie 
nuveikė velniškai daug gero, ir jei nebus glaudesnio bendradarbiavimo 
tarp minimų grupuočių... 

Hirnai, jūs nesuprantate esminių dalykų. Tarp mūsų ir sindikalistų 
nuo seno egzistuoja didžiulis politinis antagonizmas, ir dabar kaip nie- 
kad istoriškai netinkamas metas atitraukti masių dėmesį neįgyvendi- 
namais ir mums nepriimtinais utopiškais lozungais. Jei malonėtumėt 
pastudijuoti revoliucijos istoriją, matytumėt, kad kritiškais laikotarpiais 
anarchistai žadina Žemiausius minios instinktus, kelia politinius debo- 
šus, o vadeivos teroristai naudoja viduramžiškus drausmės palaikymo 
metodus. Pasidomėkit Batkos Machno veikla 1919 metais. Žinokit, net 

Kropotkinas taip pasibjaurėjo anarchistų ekscesais, kad per revoliuciją 
laikėsi nuošaly. 

Tai ką, mums pralaimėti karą Ispanijoj? 

O kas, jei laimėjus valdžią paims neatsakingi mūsų pusės elementai, 
atsiriboję nuo Rusijos? Kaip ilgai, jūsų nuomone, jie atsilaikytų, spau- 
džiami dabar Europoje įsigalėjusių fašistinių jėgų? 

Aš nesu toks toliaregis. Jis apžvelgia bendrabučio kambarį, septynis 
draugijos narius, išsitiesusius kas ant sofos, kas ant grindų, kas ant po- 
ros susidėvėjusių kėdžių. Man rodos, reikia daryti tai, kas tinkamiausia 
šiuo metu, o kitkuo pasirūpinti vėliau. 

Tai buržuazijos moralė, Hirnai, žalinga viduriniajai klasei vien tuo, 
kad neskatina veikti, tačiau kapitalistinėje valstybėje moralės propa- 
guotojai tuos pačius moralės principus taiko ir kitokiems tikslams. 

Paskui, po susirinkimo, draugijos pirmininkas rimtu, liūdnoku pelė- 
dos veidu kalbasi su juo Makbraido bare jiedviem gurkšnojant alų. Hir- 
nai, džiaugiausi tau tapus mūsų nariu, prisipažinsiu, apmąsčiau, kodėl, 
ir supratau, jog tai buržuazinių lūkesčių atrūgos, esi atstovas klasės, ku- 
riai tebejaučiu pavydą dėl to, kad man trūksta visapusiško išsilavinimo, 
vis dėlto turiu prašyti tave pasitraukti iš draugijos, nes tavo išsivystymo 
lygis ne toks, kad galėtume tave ko nors išmokyti. 

Aš buržuazinis intelektualas, Alai, taip? 

Kas tiesa, tai tiesa, Robertai. Tu piktiniesi neteisinga santvarka, ta- 
čiau tavo maištas nekryptingas. Tu sieki tobulybės, esi buržuazinis ide- 
alistas 1r dėl to nesi patikimas. 

Ar toksai nepasitikėjimas buržuaziniais intelektualais nėra šiek tiek 
senamadis? 

Ne, Robertai. Jis pagrįstas Markso įžvalgomis, ir pastarojo šimtme- 
čio patirtis patvirtina jo išmintį. Jei žmogus stoja į partiją dvasiniais 
ar intelektualiniais sumetimais, tai pasikeitus psichologiniam klimatui, 
paskatinusiam jį žengti tokį žingsnį, jis iš jos pasitrauks. Geru komu- 
nistu taps tiktai tas, kas stos į partiją dėl to, kad turtinė nelygybė jį 
kiekvieną gyvenimo dieną verčia jausti pažeminimą. Tu nesivadovauji 
ekonominiais sumetimais, taigi nesi tikras mūsų šalininkas, netinkamai 
žiūri į mūsų reikalą. 

Ko gero, pasitrauksiu, Alai. Bet vis tiek liksim draugai. 

Žinoma. Jie gana nesmagiai atsisveikina ir išsiskiria. Aš apmąsčiau 
ir nutariau, jog tai buržuazinių lūkesčių atrūgos. Na ir liurbis, galvoja 
Hirnas. Alas jam atrodo juokingas ir šiek tiek vertas paniekos. Eida- 


mas pro parduotuvės vitriną, dirsteli į savo atvaizdą, nužiūri tamsius 
plaukus ir kumpą, buką nosį. Aš panašesnis į žyduką negu į Vidurio 
Vakarų gyventojo atžalą. Jei būčiau šviesiaplaukis, Alas būtų dar labiau 
susimąstęs. 

Bet yra ir kitokių bruožų. Tu sieki tobulybės. Galbūt, o gal kitko, 
kažko neapibrėžto? 


Paskutiniame kurse jis užsiima nauja veikla, žaidžia universiteto futbo- 
lo komandoje, savo nuostabai, su didžiausiu malonumu. Ilgam įsiminė 
vienos varžybos. Priešinininkų komandos žaidėjas su kamuoliu prasi- 
veržia pro gynėjus, sustabdytas bejėgiškai sustingsta, ir Hirnas puola 
ir išplėšia iš jo kamuolį. Atakuoja tokia jėga, kad žaidėjas išnešamas iš 
aikštės išnarintu keliu. Hirnas risnoja jam iš paskos. 

Kaip tau, Roni, nieko? 

Nieko, gerai. Šauniai atakavai, Hirnai. 

Apgailestauju. Tačiau pats žino, kad meluoja. Tą akimirką, kai su- 
prato, jog žaidėjui su kamuoliu jokios vilties išsisukti nuo antpuolio, 
Hirną buvo apėmęs didžiulis, stulbinantis džiugesys. Tokio ciniško pa- 
sitenkinimo nepatyrė net priimtas į universiteto futbolo rinktinę. 

Reiškiasi jis ir kitose srityse. Pagarsėja kaip jaunutės gražuolės iš De- 
Vulfo gatvės suvedžiotojas. Suartėja su keletu vaikinų, su kuriais susipa- 
žino pirmame kurse per kambario draugą, dabar jau Oratorių klubo narį, 
gauna ketveriais metais pavėluotą kvietimą į šokius Bratlo rūmuose. 

Kavalieriai be damų išsirikiavę pasieny, šnekučiuojasi, pašokdina 
arba pažįstamą merginą, arba pažįstamo vaikino merginą. Hirnas nuo- 
bodžiaudamas surūko vieną cigaretę, kitą, tada pakviečia šokti mažutę 
šviesiaplaukę merginą, aukštaūgio šviesiaplaukio klubo nario partnerę. 

Bandymas užmegzti pokalbį: 

Jūs Betė Kareton, taip? Kur mokotės? 

Aš? Pas panelę Liusę. 

Aišku. Ir tada nesusilaikęs drebia: ar panelė Liusė jus, mergaites, 
moko, kaip iki vestuvių saugot skaistybę? 

Ką sakėt? 

Toks nepaaiškinamas sąmojis jam prasiveržia vis dažniau ir dažniau. 
Visi tušti menkystos, alai ir džansenai, žurnalo bendradarbiai ir univer- 
siteto literatūros kritikai, estetų salonų ir šiuolaikinių svetainių ramiose 
atokiose Kembridžo gatvelėse šnekučiai slapčia geidė išdidžiai nuobo- 
džiauti Bratlo rūmų šokiuose — arba vykti į Ispaniją. 

Vieną vakarą jis visa tai gerai apmąsto. Bratlo rūmams jis nuošir- 
džiai abejingas, nes troškimą pasižymėti patenkino andainykščiai pa- 
sivaikščiojimai žaliomis vejomis, pamokos šokių mokykloje, važinėji- 
masis naktį kabrioletu Čiolivoilio apylinkėmis. Šokiai Bratlo rūmuosc 
kitiems, salonų lankytojams, tiems, kuriuos vilioja prabanga, kurie ka- 
muojasi dėl socialinės nelygybės. 

O vykti į Ispaniją jis niekad rimtai nesvarstė. Tas karas baigia 1šsi- 
kvėpti, ir jo ten niekas netraukia, jis nejaučia poreikio ten vykti nei dėl 
pažiūros į padėtį, nei iš solidarumo. Artėja diplominių darbų gynimas 
ir diplomų teikimas, jo santykiai su tėvais draugiški, bet šaltoki, jam su 
jais neįdomu. 

Ką ketini veikti, Bobai, gal tau reikia pagalbos? — klausia Bilas Hir- 
nas. 

Ne, trauksiu į Niujorką, Elisono tėvas žadėjo ten darbą. 

O čia gana gražu, Bobai, sako Bilas Hirnas. 

Taip, smagiai pragyvenau šituos ketverius metus. O širdyje virte ver- 
da: šalin visi, atstokit nuo manęs. Tik jau išmoko garsiai to nebesakyti. 

Jo diplominis darbas — ,, Kosminės sąmonės impulsų Hermano Mel- 
vilio kūryboje analizė“ — įvertinamas magna cum laude. 

Kitus dvejus metus jis leidžia nerūpestingai, su pasitenkinimu įsi- 
jaučia į jauno niujorkiečio vaidmenį. Dirba „Elisono ir Ko“ leidykloje, 
arba, kaip jis vadina, čionykščiame Harvardo filiale, iš pradžių korekto- 
riumi, paskui jaunesniuoju redaktoriumi, nuomojasi kambarį su virtu- 
vėle Rytų Šešiasdešimtųjų gatvių rajone. Et, aš tik literatų mulkintojas, 
apibūdina save. 

Negaliu apsakyti, kiek privargau su šita knyga, sako jam istorinių 
romanų rašytoja. Baisiai sunkiai sekėsi motyvuoti Džulijos poelgius, 
slidi, bjaurybė, bet, regis, man pavyko ją pavaizduoti tokią, kokios no- 
rėjau, o štai dėl ko nerimauju, tai dėl Randalo Klandborno. 

Taip taip, panele Heldel, padavėjau, dar dvi to paties. Jis užsidega 
cigaretę, lėtai atsisuka ant odinės sofos pusapvalėje kabinoje. Ką jūs 
sakėt, panele Heldel? 

Kaip manot, ar Randalas vykusiai pavaizduotas? 

Randalas Klandbornas, hm. (Kas jis per vienas?) A, taip, manau, jis 
visai nusisekęs, bet galbūt nepakenktų jo charakterį labiau paryškinti. 
Aptarsim šitai grįžę į leidyklą. (Po išgėrimo skaudės galvą.) Prisipa- 
žinsiu atvirai, panele Heldel, dėl jūsų personažų aš visai nesijaudinu, 
žinau, kad jie jums pavyks. 

Jūs tikrai taip manot, pone Hirnai? Jūsų nuomonė man labai svarbi. 

O, taip, jums puikiai sekasi. 

Na, o Džordžas Johansonas, kaip jums atrodo? 

Tiesą sakant, panele Heldel, norėčiau šitai aptarti, kai susėsim prie 
rankraščio. Personažus aš įsivaizduoju puikiai, bet baisiai neįsimenu 
vardų. Jūs jau man atleiskit, turiu tokią ydą. 

Ir jis kaip visada smaginasi, mintyse vieną po kitos pešdamas iš jos 
skrybėlaitės visas plunksnas. 

Arba štai jaunas rimtas romanistas. Hirnas nutaria, kad jis rašo ne- 
pakankamai gerai. 

Na ką gi, pone Godfri, jūs parašėt velniškai gerą knygą, ir velniš- 
kai apmaudu, kad leidybos padėtis tokia nepalanki, dabar netinkamas 
metas, kokiais trisdešimt šeštais būtų buvęs kitas reikalas, o jeigu būtų 
išleista trečiajame dešimtmetyje, dabar jau būtų klasika, Džordžui, pa- 
vyzdžiui, ji baisiai patiko. 

Taip, aš suprantu, ir vis dėlto man atrodo, kad galėtumėt surizikuoti, 
juk šitiek šlamšto leidžiat, aš suprantu, tokia jūsų duona, betgi tiktai 
vertingos knygos pateisina leidyklos vardą. 

Taip, labai gaila. Liūdna mina gurkšteli iš taurės. Žinokit, jeigu keti- 
nat rašyti kitą knygą, nekantraudami jos lauksim. 

Vasaros savaitgaliai: 

Būtinai pasikalbėkit su Karnsu, jo žavingas humoro jausmas. Ne, jis 
ne koks keistuolis ar panašiai, tiesiog savotiškas, iškart matyt, bet kaip 
sodininkas neprilygstamas. Net ir čiabuviai jį laiko balta varna, ypač 
dėl jo lankašyriškos tarties: ,Jagu jimtų lyt sriuba, aše bėgčia lauk su 
šakute ranko“, — sako jo šeimininkė, statydama ant stalo nugertą taurę. 

O už verandos aiškiai girdėti apkalbos. Negaliu apsakyt, kokia bjau- 
rybė ta boba, /u nepatikėsi. Kai vyko į turnė, ji pagrindiniam vaidme- 
niui parinko atlikėją atsižvelgdama vien į tai, atsiprašant, kas jo kelnė- 
se, o kai tas ėmė rėžti sparną apie panelytę Džudę, Beroma į vakarėlius 
ką kviesis, tą, tik jau vargšelės Džudės ir corpus delicti — griežtai ne. 

Leidykloje gerokai po pusiaudienio: 

Šiandien jis atvyksta, Hirnai, atvyks, mes visi kviečiami. Elisonas 
davė suprast, kad mums reikėtų dalyvauti. 

O, varge vargeli. 

Prisigretink prie jo po kokios penktos šeštos taurės. Išgirsi ko negir- 
dėjęs. Ir šnektelk su jo Žmona, naująja, fantastiška moteris. 

Bare su buvusiu bendrakursiu: 

Hirnai, tu neįsivaizduoji, ką reiškia dirbti ,„Erdvėse“. Savininkas 
šlykštynė, fašistas. Žurnalistai rinktiniai, talentingi, dirba nepakeldami 
galvų, mest darbą bijo, nes gauna po du šimtus per savaitę, 0 savaran- 
kiškai verstis nemoka. Žinok, man bloga darosi matant, kaip jie vargsta 
gaimindami skaitalą, kuriuo jis pratęs šerti skaitytojus. Sugrūda į pele- 
ninę nuorūką. O tu ko toj leidykloj karksai? 

Dėl juoko. 

Jeigu ketini tapt rašytoju, pradedi ne nuo to galo. 

Ne, aš ne rašytojas, nelabai man knieti rašyti. 

Dieve, gyvas galas tokių, kuriems knieti. Bet nežinau nė vieno, verto 
dėmesio. 

Aš irgi. 

Pasigerk, pasidulkink, o rytą vėl į kojas. 

Gerai sakai. 


O su moterimis: 

Hirnai, kalba ji dusliu krūtininiu balsu, tu tik lukštas, tuščias lukštas ir 
nieko daugiau. Pergulėjęs su penkiasdešimt tūkstančių mūsų, moterų, 
tikriausiai jį nusipjausi ir padžiausi. Kažkada pramokai keletą miklių 
triukų ir manai, kad gyvenime to pakanka. Esi bjauriai kompleksuotas, 
ar ne, iš paskutiniųjų saugaisi, kad tavęs niekas nejaudintų. Tu mane 
žiauriai siutini, esi toks neprieinamas, ar ne, akmeninis. Tu nematai nie- 
ko, dėl ko vertėtų jaudintis. 

Ak, tyliai, vaikišku bežadžiu balsu kalba mergaitė, tu tikrai geras 
žmogus, kilnios širdies, bet tu, žinok, klysti, nes tikras gailestis yra 
pragaištingas, kai aš gulėjau ligoninėj, keletą minučių maniau mylinti 
gydytoją, bet paskui jis man neberūpėjo, o paskui, kai mane gydė elek- 
tros šoku, įsigalvojau, kad santykiai yra blogis, kad užvis brangiausia 
laisvė, todėl tu manęs ir nenori, nes esi laisvas ir kilnus. 

Šios balsas skambus, išraiškingas. Ak, mielasis, ką aš galėjau pada- 
ryt, visos tos kvaišės naujokės manęs stačiai nepakenčia, kurgi ne, visos 
šventai įsitikinusios, kad gali suvaidinti geriau už mane, ir, dievulėliau, 
būtum matęs, kaip kai kurios iš jų atliko savo vaidmenis, jaučiau, kad 
geruoju nesibaigs, per jas mudviejų santykiai su Edžiu visiškai pašlijo, 
būčiau galėjusi gauti inženiu partiją „Dainose per pusryčius“, nežinau, 
ko aš tąsausi su tavim, tik veltui gaištu laiką. 


Bet būna ir kitaip. Kitokios moterys, kitokios naktys, kai guli moters 
glėbyje, susiliejęs su jos kūnu, tirpdamas iš nepakeliamo džiaugsmo. 

Esti meilės darbymečiai, kartais kelis mėnesius iš eilės, kai yra viena 
moteris, vienas meilės ryšys, džiaugsmas patirti vienas kito lyties pa- 
slaptį, nuostabios sueitys, jausmingos ir įvairios, tai gašlios, audrin- 
gos, tai žaismingas Airtas, kartais mielas ir nekaltas lyg jaunų įsimy- 
lėjėlių. 

Tačiau viskam ateina galas. 

Net nežinau, kaip paaiškinti, kodėl, — sako jis vieną vakarą bičiuliui. 
Tiesiog kiekvieną kartą, užmezgęs pažintį su moterimi, žinau, kad ji 
baigsis. Jau iš pat pradžių man vaidenasi pabaiga. Aš tarsi atlieku nuo- 
bodžią pareigą. 

Gal tu pasikalbėtum su mano psichoanalitiku... 

Velniop tą psichoanalizę. Visai nepageidauju sužinoti, jog mane 
kamuoja užslėpta baimė, kad man nenupjautų galo ar panašiai. Tai ne 
gydymas, tai pažeminimas, tai deus ex machina. Sužinau, kas man ne- 
gerai, ir taukšt aš jau laimingas, grįžtu Čikagon, veisiu vaikus ir tero- 
rizuoju dešimt tūkstančių darbininkų kokiame nors fabrike, kurį man 
teiksis padovanoti tėvas. Klausyk, jeigu mane išgydys, visa, ką išgyve- 
nau, visa, ko išmokau, netenka prasmės. 

O jeigu nesigydysi, įsisirgsi dar labiau. 

Kad aš nesergu. Aš tik absoliučiai... abejingas, man į viską nu- 
sispjaut, aš tik kažko laukiu. 

Gal. Ko — pats nežino, ir jam tai nelabai rūpi. Ištisus mėnesius be- 
veik apie nieką rimtai nemąsto, plaukia paviršiumi, arba linksminasi, 
arba nuobodžiauja. 

Europoje prasidėjus karui, nutaria stoti į Kanados oro pajėgas, ta- 
čiau paaiškėja, kad jis nepakankamai gerai regi tamsoje. Jis svarsto, ar 
neišvykus iš Niujorko, nusprendžia, kad ilgiau čia neištvers. Kartais 
vakarais vienas klajoja po miestą, po Brukliną ar Bronksą, sėda į au- 
tobusą ar estakadinį traukinį, važiuoja iki galinės stotelės, tada vaikšto 
tykiomis gatvėmis, viską apžiūrinėdamas. Dar dažniau vakarais slam- 
pinėja lindynių kvartalais, mėgaudamasis melancholija, sužadinta ko- 
kios nors ant cementinio prieangio senutės, kurios blausios akys mena 
šešiasdešimt, septyniasdešimt metų regimus tokius namus kaip šis, to- 
kias gatves kaip ši, o kietas asfaltas atmuša liūdną duslų vaikų balsų 
aidą. 

Tų klajonių pastūmėtas jis vėl įsijungia į darbininkų judėjimą ir vie- 
nam draugui tarpininkaujant gauna profesinės sąjungos organizatoriaus 
darbą viename mieste valstijos šiaurėje. Mėnesį mokosi organizatorių 


kursuose, paskui žiemą dirba fabrike, verbuodamas darbininkus į prof- 
sąjungą. Bet ir vėl iš judėjimo pasitraukia, nes kai dauguma darbininkų 
susirašo į sąjungą, sąjunga išsikovoja pripažinimą, vadovai nusprendžia 
nestreikuoti. 

Hirnai, tu nesupranti, darbininkų judėjime tu diletantas ir neturi tei- 
sės mūsų smerkti, nes viskas nėra taip paprasta, kaip tau atrodo. 

Na, o kokia tada prasmė organizuoti profsąjungą, jeigu mes neketi- 
nam streikuoti? Išeina, kad tik nario mokesčiui rinkti. 

Klausyk, aš žinau, ką tuomet ištaisys savininkai. Jei imsim streikuo- 
ti, jie atšauks sąjungos pripažinimą, daugelį iš mūsų išmes į gatvę ir 
pritrauks pulką streiklaužių, čia pramonės miestas, nepamiršk. 

O mes pateiksim skundą Nacionalinei darbo santykių tarybai. 

Be abejo, ir po aštuonių mėnesių mūsų skundas būtų patenkintas, o 
kokį velnią žmonėms daryt iki tol? 

Tai kam mes išvis įsteigėm sąjungą, pūtėm žmonėms miglą į akis? 
Dėl aukštosios politikos? 

Ne tau apie tai spręsti, nes tu per mažai žinai. Kitais metais čia jau 
būtų įsitvirtinęs Pramonės profsąjungų kongresas, Starklio šutvė, kiau- 
rai raudona. Reikia jų neprisileisti, o tu kaip vaikas, į viską Žiūri su- 
paprastintai, darom tą, gaunam tą, na, žinok, iš to nieko neišeis, tavo 
darbas — užkirsti kelią tiems gaivalams. 

Su redagavimu baigta, su profsąjungomis taip pat, ko benusitver- 
tų, jaučia, irgi bus tas pat. Diletantas, strakaliojantis nuo mėšlyno prie 
mėšlyno. Viskas sušikta, viskas netikra, prie ko beprisiliestum, viskas 
bjūra. Kamuoja ne tai, kas išgyventa. Kamuoja kažkas kita, sunkiai ap- 
čiuopiama, ilgesys neaišku ko. 

Impulso pagautas grįžta kelioms savaitėms pas tėvus į Čikagą. 

Nagi, Bobai, gana kvailiot, išvažiavai, padirbėjai, dabar žinai, kuo 
tai kvepia, galėtum prisidėt prie manęs, rasčiau tau darbo, nes dėl ka- 
rinių užsakymų iš Europos ir savo kariuomenės apginklavimo mano 
verslas taip išsiplėtė, kad nebesuskaičiuoju, kiek fabrikų man priklauso, 
o jis plėsis ir plėsis. Žinok, dabar viskas kitaip negu mano jaunystėj, 
verslas, žinok, plečiasi tiesiog nesuvaldomai, net keista, kai pagalvoju, 
kaip išsiplėtė mano įmonė, kaip sustambėjo. Tu mano sūnus ir esi pa- 
našus į mane, o bimbinėji tiktai todėl, kad nerandi savęs verto solidaus 
užsiėmimo. 

Galbūt. Jis susimąsto, širdyje krusteli slaptas lūkestis. Man reikia 
pagalvot. 

Kur tu rasi padorų užsiėmimą, gal iš tikrųjų jeigu nusitvert, tai bent 
jau solidaus? 

Vakarėlyje susitinka Salę Tendeker, šnekteli su ja kamputy. 

Taip, žinoma, Bobai, dabar aš jau namisėda. Du vaikai, o Donas 
(buvęs klasės draugas) sustorėjęs, nepažintum. Žiūriu į tave, kiek prisi- 
minimų atgyja. 

Dar po keleto susitikimų jiedu nelauktai užmezga romaną, ir jis mė- 
nesį, paskui antrą sukiojasi jos pažįstamų rato pariby. (Kelios savaitės 
užsitęsė ilgam.) 

Keista publika. Beveik visi vedę, turi po vaiką ar porą, auklę, ir savo 
vaikus kartais mato tik jau sumigusius. Beveik kiekvieną vakarą keliau- 
ja iš namo į namą Leik Šoro kelyje, žmonos visada su svetimais vyrais, 
vyrai su svetimomis žmonomis, visi girti. Viskas vyksta negalvojant, su 
liguistoka aistra, ir ne tiek svetimaujama, kiek glamonėjamasi. 

Ir paprastai maždaug kas savaitę kas nors viešai susibara ar girtas 
ima sapalioti nesąmones, kurių Hirnas negali pakęsti. 

Klausyk, drauguži, sako jam Donas Randolfas, judu su Sale buvot 
artimi draugai, gal ir dabar tebesat, dievaži, nežinau (girtas smerkiamas 
žvilgsnis), bet dalykas tas, kad mudu su Sale mylim vienas kitą, mylim 
karštai, o aš, kiaulė, trinuosi su kitomis, štai su moterimi iš mūsų kon- 
toros, Aleko Džonsono žmona, Beverle, matei mudu grįžtant automo- 
biliu, sustojom prie jos namų, Dieve, buvo nuostabu, betgi aš kiaulė, 
jokių moralinių principų, aš... aš... (pravirksta). Vaikeliai nuostabūs, o 
Salė juos visai apleidus. Atsistoja, drimblina per šokių aikštelę atskirti 
Salės nuo jos partnerio. 

Baik lakt. 

Donai, mielasis, pasitrauk. 

Randolfai vėl pradeda, kikena kažkas. Hirnas apkvaista, supranta 
esąs girtas. 

Tu juk pameni, Bobai, sako Salė, kokia aš buvau gabi, talentinga. 
Patikėk, kalnus galėčiau nuversti, bet su Donu neįmanoma, jis norėtų, 
kad amžinai tupėčiau namie, ir, Dieve, koks jis iškrypėlis, kad aš tau 
papasakočiau, arba surūgęs, kartą pusantro mėnesio mudu net nepri- 
silietėm prie vienas kito, o ir verslininkas, žinok, prastas, tėvas man 
aiškiai davė suprast, o aš pririšta prie vaikų ir jokios galimybės ką nors 
nuveikti, ak, jei būčiau vyras, štai turiu Dorotę vest pas gydytoją, kad 
įdėtų kabes, ir vis baisu vėžio, neįsivaizduoji, kaip moterys jo bijo, ir 
kažkaip atsilieku nuo gyvenimo, kartą man buvo kritęs į akį Oro pajėgų 


leitenantas, jaunas, bet labai mielas, labai meilus, tik jau naivus be galo, 
tu neįsivaizduoji, kokia sena jaučiuosi, pavydžiu tau, Bobai, ak, kad aš 
būčiau vyras. 


Jis žino, kad šitoks gyvenimas jam irgi nepatiks, nepatiks Leik Šoro 
papročiai ir nuobodulį varantys žmonės, nepatiks taikytis prie griežtos 
tvarkos kontoroje, vengti motinos peršamų merginų, dvasinę energiją 
atiduoti kroviniams ir sandoriams, remti rinkimų kampanijas, nepatiks 
paperkami Atstovų rūmų nariai, senatoriai, prabangūs vagonai, teniso 
kortai, golfo pamokos, prašmatnūs viešbučiai, alkoholio ir kilimų kva- 
pas liukso kambariuose. Nemąstantį žmogų toks gyvenimas visai pa- 
tenkina, tačiau jis, Hirnas, per daug sukaupęs kitokios patirties. 

Vėl jis Niujorke, ruošia medžiagą radijui, bet žino, kad šis darbas 
tik laikinai. Beveik abejingai, be atjautos, ilgai talkina organizacijai 
„Siuntiniai Britanijai“, seka laikraščių antraštes apie Maskvos puolimą, 
galvoja, bet ne iš rimtųjų, stoti į komunistų partiją. Naktimis kartais 
nusimeta antklodę ir guli lovoje nuogas, jausdamas, kaip vėlaus rudens 
oras srūva pro langą į kambarį, su geliančiu liūdesiu klausydamasis 
rūko atplukdomų uosto garsų. Likus mėnesiui iki Perl Harboro užsirašo 
į kariuomenę. 


Po dvejų metų jis transportinio desanto laive, kuris, pralindęs pro Auk- 
so Vartų tiltą, ima kursą į Ramųjį vandenyną, stovi ant denio ir žvelgia 
į San Fransiską, tirpstantį šaltoje Žiemos prieblandoje tartum židinyje 
blėstantys nuodėguliai. Po kurio laiko įžiūri tik ištįsusią tamsią sausu- 
mos liniją, tebeskiriančią vandenį nuo vis labiau juostančio dangaus. Į 
laivo korpusą tykšta šaltos bangos. 

Naujas etapas. Senajame jis tik stebėjo, stebėjo ir bandė kakta pra- 
mušti savo paties susikurtą sieną. 

Jis smunka į liuką ir užsidega cigaretę. Sakyti „Aš kažko siekiu“ 
netikslu, galvoja jis. Niekad nežinia, kas tave stumia į priekį, o po kurio 
laiko tai jau nebesvarbu. 

Dabar kažkur Amerikoje miestai, visuomenės atmatos, sėdintys ant 
priebučių laiptelių, šviesoforai ir jiems paklūstantis eismas. 

(Karštligiškos intrigos, cigarų dūmai, kokso dūmai, pašėlusi skuba 
primena staiga sukušintą skruzdėlyną. Kaip įsivaizduoti savo mirtį po 
tais marmuriniais skliautais, tuose mūruose ir kaitriose gatvėse, vedan- 
čiose į prekyvietes?) 


Sausumos juosta baigė išnykti, ją beveik visai užstojo vanduo, o iš 
dangaus leidosi neaprėpiama ilgos Ramiojo vandenyno nakties tamsa. 
Ir sukuteno širdį pranykusios žemės ilgesys. 

Ne meilė, ne neapykanta. tiesiog tas netikėtai užplūdęs jausmas. 

Visada kažkokia jėga ima ir užvaldo, stumia tave pirmyn. 

Hirnas atsiduso, išlindo ant denio ir grįžo prie turėklo. O ir kiti pro- 
tingi jaunuoliai, jo bendraamžiai, daužė kaktomis, norėdami pakeisti 
padėtį, trankė, kol neteko jėgų, o padėtis liko kokia buvusi. 

Atstumtieji... iš nesveikai triukšmingo Amerikos prieglobsčio. 


Sužeistą Minetą paguldė į divizijos lauko ligoninę. Ji buvo visai ma- 
žutė. Laukymėje netoli nuo pakrantės stovėjo aštuonios dvylikavietės 
palapinės, išrikiuotos dviem eilėmis po keturias, o kiekviena palapinė 
apjuosta keturių pėdų aukščio siena iš maišų su smėliu. Štai ir visa li- 
goninė, tačiau laukymės gale stovėjo dar keletas palapinių, skirtų lauko 
virtuvei, gydytojams bei aptarnaujančiam personalui. 

Ligoninėje visą laiką buvo tylu. Po pusiaudienio oras būdavo tvan- 
kus, ir svilinančios saulės kaitinamose palapinėse tvyrodavo nepakelia- 
mas karštis. Dauguma pacientų neramiai snūduriavo, pro miegus kažką 
murmėdami ar dejuodami iš skausmo. Veikti jiems beveik nebuvo ko. 
Kai kurie sveikstantys ligoniai kortavo, skaitė žurnalus ar bent palįs- 
davo po dušu — laukymės centre ant kokosinių palmių rąstų pakylos 
užkelta benzino statine, pripilta vandens. Tris kartus per dieną jiems 
atnešdavo valgyti, o rytą ligonius apeidavo gydytojas. 

Iš pradžių Mineta džiaugėsi. Žaizda buvo nedidelė; kulka įplėšė ke- 
lis colius šlaunies, bet neįstrigo, ir kraujo išbėgo nedaug. Jau praėjus 
valandai po sužeidimo jis galėjo, truputį šlubčiodamas, vaikščioti. Li- 
goninėje jam paskyrė lovą, davė keletą antklodžių, ir jis, patogiai įsi- 
taisęs, iki sutemstant skaitė žurnalus. Gydytojas jį greitomis apžiūrėjo, 
apibarstė žaizdą sulfanilamido milteliais, aptvarstė ir paliko iki ryto 
ramybėje. Minetą apėmė malonus silpnumas. Nervinis sukrėtimas jį 
apsvaigino, o svaigulys slopino mintis apie išgąstį ir skausmą kliudžius 
kulkai. Jis pirmą kartą per pusantro mėnesio miegojo nežadinamas į 
sargybą, ir minkšta lova, palyginti su guoliu ant žemės, atrodė praban- 
gos viršūnė. Atsibudo žvalus ir gerai nusiteikęs. Iki ateinant gydytojui 
žaidė su vienu tos pačios palapinės ligoniu šaškėmis. Ligonių buvo ne- 
daug, ir Mineta su malonumu, nors ir miglotai, prisiminė, kaip vakare 
patamsy su jais šnekučiavosi. Gera čia, nusprendė Mineta. Jis vylėsi, 
kad jį pralaikys ligoninėje kokį mėnesį, o gal net evakuos į kitą salą. Jis 
pradėjo įsikalbėti esąs labai rimtai sužeistas. 

Tačiau gydytojas, trumpai apžiūrėjęs jo koją ir perrišęs žaizdą, tarė: 

— Rytoj galėsim išleist. 

Nuo tokios žinios Minetą diegte nudiegė. 

— Taip manot, daktare? — kiek įstengdamas linksmiau paklausė jis 
Apsimestinai sunkiai pasivertė ant šono ir pridūrė: — Puiku, noriu grei- 
čiau pas saviškius. 

— Tu tik būk ramus, — pasakė gydytojas, — ryt matysim. 

Jis kažką brūkštelėjo savo sąsiuvinyje ir žengė prie kitos lovos. Tai 
šunsnukis, tarė sau Mineta, aš juk vos kojas pavelku. Lyg patvirtinda- 
ma jo mintį, koja truputį suskaudo, ir jis su apmaudu pagalvojo: jiems 
nusispjaut, ar tu gyvensi, ar mirsi. Jiems terūpi, kad grįžtum į tarnybą, 
nesvarbu, kad ten gali gaut kulką į kaktą. Jis paniuro ir visą dieną pras- 
naudė. Ogi man net žaizdos nesiuvo, sykį toptelėjo jam. 

Vakarop ėmė lyti, ir palapinėje jis jautėsi jaukiai ir saugiai. Kaip 
gerai, galvojo, kad šiąnakt man nereikės budėt sargyboj. Klausydama- 
sis, kaip teška ant palapinės lietaus lašai, jis su užuojauta galvojo apie 
šlapiuose guoliuose gulinčius savo būrio kareivius, kurie bus pažadinti 
ir turės drebėdami, permirkę iki paskutinio siūlelio, sėdėti dumblinuose 
kulkosvaidžių apkasuose. „(O man nereikės“, — džiugiai tarė sau. 

Bet paskui prisiminė, ką sakė gydytojas. Lis ir rytoj; lyja kasdien. 
Vėl teks dirbti ant kelio ar paplūdimyje, naktimis budėti sargyboje, gal 
netrukus ir eiti į žvalgybą, o ten gali ne tik sužeisti, bet ir nušauti. Jis 
prisiminė, kaip buvo sužeistas paplūdimyje, ir jam net užgniaužė kva- 
pą. Neįtikėtina, kad mažutė kulkelė gali sukelti tokį skausmą. Jis prisi- 
minė šūvių pokšėjimą, prisiminė, kaip tada jautėsi, ir jį supurtė drebu- 
lys. Visa tai atrodė nerealu, kaip nerealus kartais ima atrodyti žmogaus 
veidas per ilgai žiūrint į veidrodį. Mineta iki kaklo užsitraukė antklodę. 
Rytoj į būrį manęs dar negrąžins, pasidrąsino. 

Rytą prieš ateinant gydytojui Mineta nusivyniojo tvarsčius ir ap- 
žiūrėjo žaizdą. Buvo beveik sugijusi, užsitraukusi minkštučiu rausvu 
randu. Šiandien mane, aišku, išrašys. Mineta apsidairė. Kiti vyrai buvo 
arba užsiėmę, arba miegojo, ir jis staigiu judesiu perplėšė žaizdą. Ėmė 
bėgti kraujas, ir jis džiūgaudamas, nors ir neramia sąžine, drebančiais 
pirštais apsitvarstė koją. Pakišęs ranką po antklode, jis kas kelios minu- 
tės maigė žaizdą, kad nenustotų kraujuoti. Įsitempęs nekantriai laukė, 
kada gi ateis gydytojas. Pajutęs po tvarsčiais ant šlaunies šiltą, lipnų 
skystį, atsisuko į gretimoje lovoje gulintį vyrą: 

— Man kojos žaizda vėl kraujuoja. Keistas dalykas. 


— Aha. 

Gydytojo apžiūrimas Mineta tylėjo. 

— Žiūriu, tavo žaizda vėl atsivėrė. 

— Taip, daktare. 

Gydytojas apžiūrėjo į tvarstį. 

— Tu jos nekasei, ką? 

— Kad ne, daktare. Pradėjo kraujuot ir tiek. — Suuodė, vadinasi, nų- 
sprendė Mineta. — Nieko baisaus, gal šiandien jau leisit grįžt į būrį? — 
paprašė. 

— Geriau dar dieną palūkėk, vaikine. Reikia, kad užsitrauktų. — Gy- 
dytojas vėl ėmė tvarstyti koją. — Šįkart pasistenk tvarsčio neliest, — per- 
spėjo. 

— Na, žinoma, kam aš liesiu, daktare. 

Mineta žvilgsniu palydėjo nueinantį gydytoją. Jo nuotaika sugedo. 
Pakartot šito triuko nebeišeis, tarė sau. 

Jis visą dieną krimtosi, suko galvą, kaip pasilikti ligoninėje. Mintis, 
kad reikės grįžti į būrį, jį varė į neviltį. Žinojo, kas ten laukia: darbas, 
kautynės, jokios prošvaistės, ir taip dienų dienas be galo. Aš net draugo 
būry neturiu, pagalvojo jis. Pšekas nepatikimas. Brauno ir Stanlio ne- 
mėgstu, Krofto bijau. Šunsnukių gauja, tarė sau. Pagalvojo apie karą: 
jam nebus galo. Po šitos salos bus kita, paskui dar kita... Velniava, jokių 
perspektyvų. Jis truputį numigo, o atsibudo dar liūdnesnis. Aš to neiš- 
tversiu, nutarė. Jeigu būtų pasisekę, būčiau buvęs kaip reikiant sužeis- 
tas, dabar jau skrisčiau į Valstijas, atkakliai lindo į galvą mintis. Kartą 
jis Pšekui gyrėsi, kad jeigu patektų į ligoninę, į būrį niekad nebegrįžtų. 
„Tegu tik mane paguldo, o aš jau susitvarkysiu“, — sakė tada. 

Turi būt kokia nors išeitis. Mineta vieną po kitos atmetinėjo netin- 
kamas idėjas. Gal smeigti į žaizdą durklą, gal grįžtant į štabo kuopą 
iškristi iš sunkvežimio? Jis vartėsi lovoje, apgailėdamas savo nelaimin- 
gą dalią. Kažkur pusbalsiu vaitojo kareivis, ir jis suirzęs pagalvojo: tas 
žmogelis iš proto išsikraustys, jeigu neužsičiaups. 

Jam šmėstelėjo mintis, dar net nesuformuluota, ir jis susijaudinęs, 
bijodamas ją pamiršti atsisėdo. Štai taip, štai taip, kartojo sau. Tačiau 
pagalvojęs, kaip sunku bus ją įgyvendinti, pabūgo. Ar man užteks va- 
lios? — susimąstė. Gulėjo nejudėdamas, stengdamasis prisiminti, ką 
buvo girdėjęs apie kareivius, atleistus iš kariuomenės kaip psichiškai 
nesveikus. Taip taip, pagal aštuntą paragrafą, tarė sau. Prisiminė karei- 
vį iš mokomojo būrio, liesą nervingą vaikiną, kuris šaudykloje iššovęs 

pratrūkdavo raudoti. Jį paguldė į ligoninę, o po kelių savaičių Mineta 
išgirdo, jog tas kareivis demobilizuotas. Puiku, tarė sau Mineta. Minutę 
pasijuto laimingas, lyg būtų jau atleistas nuo tarnybos. Aš ne kvailesnis 
už tuos vaikinus, sugebėsiu. Nervinis sukrėtimas, štai koksai koziris, 
nervinis sukrėtimas. Mane sužeidė? Sužeidė. Sužeistą kareivį turėtų de- 
mobilizuot, bet jį tik aplopo ir siunčia atgal į rikiuotę. Mes jiems patran- 
kų mėsa, daugiau nieko. Mineta neabejojo savo teisumu. 

Paskui ryžtas atslūgo, vėl apėmė baimė. Gerai būtų pasitart su Pšeku, 
tas žinotų, kaip elgtis. Mineta pasižiūrėjo į savo rankas. Aš ne prastesnis 
už Pšeką. Tas tik pliauškia, kaip ištrūkt, o aš galiu ištrūkt. Aukščiau gal- 
vą! Mane čia palaikys tik keletą dienų, o paskui išveš į kitą ligoninę, kur 
laiko pamišėlius. Tegu tik išveža, o aš jau mokėsiu suvaidint. Ūmai ir 
vėl nukabino nosį. Daktaras akylas, bus nelengva. Mineta nušlubčiojo 
prie stalo palapinės vidury ir pasiėmė žurnalą. Jeigu ištrūksiu, parašy- 
siu Pšekui laišką, paklausiu: „Kas dabar iš mūsų kvailys?“ Įsivaizdavęs 
Pšeko miną, kai tas šitai perskaitys, Mineta sukikeno. Svarbiausia veik- 
ti drąsiai, tarė sau. 

Jis atsigulė ir pusvalandį gulėjo nejudėdamas, užsidengęs veidą žur- 
nalu. Nuo saulės palapinėje darėsi tvanku kaip pirtyje, ir Mineta jautėsi 
silpnas ir nelaimingas. Įsinervino taip, kad staiga nieko negalvodamas 
pašoko ir sukliegė: 

— Eikit velniop visi! 

— Raminkis, — tarė gretimoje lovoje gulintis kareivis. 

Mineta sviedė jam žurnalą ir sušuko: 

— Prie palapinės japas, po velnių, ten japas! — kaip paklaikęs apsi- 
dairė ir riktelėjo: — Kur šautuvas, duokit man šautuvą! — Drebėdamas iš 
jaudulio pasičiupo savo šautuvą ir nusitaikė į palapinės angą. - Aure ten 
japas, japas! — suriko ir iššovė. 

Šūvio jis nei išsigando, nei ką, tik truputį nusistebėjo savo įžūlia drą- 
sa. Galėčiau būt aktorius, šmėstelėjo mintis. Palūkėjo, manydamas, jog 
kareiviai puls ant jo, bet nė vienas net nekrustelėjo. Gulėjo kaip gulėję 
lovose, sustingę iš nuostabos ir baimės, nenuleisdami nuo jo akių. 

— Meskit šautuvus, vyrai, mus puola! 

Jis metė savo šautuvą ant žemės, paspyrė, tada pripuolė prie lovos, 
kilstelėjo ir trenkė žemėn. Tada parkrito ant aslos ir ėmė klykti. Ant jo 
užgriuvo kareivis, ir Mineta truputį paspurdėjęs nurimo. Girdėjo šūks- 
mus, atbėgančių kareivių trepsėjimą. Galvą dedu, man pavyko, tarė jis 
sau. Jis ėmė tampytis ir seilėtis. Suveiks. Prisiminė filme matęs pamišėlį 
apsiputojusia burna. 

Kažkas jį šiurkščiai pastvėrė ir pasodino ant lovos. Gydytojas, tas 
pats, kuris tvarstė jo žaizdą. 

— Kokia jo pavardė? — paklausė gydytojas. 

— Mineta, — atsakė kažkas. 

— Ką gi, Mineta, - tarė gydytojas, — baik išsidirbinėt. Neišdegs. 

— Po velnių, nenudėjot japo! — suriko Mineta. 

Gydytojas jį papurtė. 

— Mineta, tu kalbi su Jungtinių Valstijų armijos karininku. Jeigu ne- 
sielgsi kaip pridera, atiduosiu tave karo lauko teismui. 

Akimirką Minetą sukaustė baimė. Prisidirbau tai prisidirbau, bet 
nors neapsidirbau, tarė jis sau. Šitokiu sakiniu baigėsi vienas nešvankus 
anekdotas, ir jis šiek tiek isteriškai nusikvatojo. Savo juoko padrąsintas, 
ėmė kvatoti dar pašėliau. Jei gerai vaidinsiu, jie nė velnio man nepada- 
rys, šaltai pagalvojo jis ir, staiga nustojęs juoktis, sušuko: 

— Eik velniop, jape prakeiktas! 

Tyloje išgirdo vieną kareivį sakant: 

— Jis išprotėjo, aiškiai išprotėjo. 

— Matėt, kaip jis stvėrė šautuvą? — atsiliepė kitas. — Viešpatie, ma- 
niau mus visus išpleškins. 

Gydytojas susimąstė. 

— Tu simuliuoji, Mineta, aš tave permatau, — staiga tarė jis. 

— Tu japas. 

Mineta nuvarvino sau ant smakro seilių ir sukikeno. Apmausiu aš jį, 
tarė sau. 

— Suleiskit jam raminamųjų, — tarė gydytojas šalia stovinčiam sani- 
tarui, — ir perveskit į septintąją palapinę. 

Mineta nudelbė abejingą žvilgsnį į aslą. Buvo girdėjęs, kad toje pa- 
lapinėje laiko sunkius ligonius. Jis ėmė spjaudytis ant aslos. 

— Ei tu, jape! — riktelėjo nueinančiam gydytojui. 

Sanitaro sugriebtas Mineta įsitempė, bet paskui atsileido ir ėmė be- 
prasmiškai kikenti. Švirkšto adatai smingant į ranką jis nekrustelėjo. 
Man pavyks, sakė sau. 

— Nagi, vaikine, paskui mane, — paragino sanitaras. 

Mineta atsistojo ir nužingsniavo per laukymę. Galvojo, kaip elgtis 
toliau. Prisivijęs sanitarą, sušnabždėjo: 

— Tu, šunsnuki, japas, bet jeigu duosi penkis baksus, niekam nepra- 
sitarsiu. 

— Einam, einam, vaikine, — pavargusiu balsu paragino sanitaras. 

Mineta kėblino jam iš paskos. Kai jiedu priėjo prie septintosios pa- 
lapinės, jis sustojo ir vėl ėmė klykti: 

— Neisiu vidun! Ten japas, tas šunsnukis mane užmuš. Neisiu ten! 

Sanitaras it įgudęs imtynininkas sugniaužė jam ranką ir įstūmė į pa- 
lapinę. 

— Paleisk! Paleisk mane! Paleisk! — klykė Mineta. 

Privedęs prie lovos, sanitaras jam liepė gultis. Mineta atsisėdo ir ėmė 
varstytis batų raištelius. Kurį laiką pabūsiu ramus, tarė sau. Vaistai pra- 
dėjo veikti. Jis atsigulė ir užsimerkė. Minutėlę susimąstė, ką padaręs, 
ir širdį nudiegė svaigus jaudulys. Mineta keletą kartų nurijo seiles. Jis 
tuo pat metu ir džiūgavo, 1r baiminosi, ir didžiavosi. Reikia tik laikytis 
savo, ir po dienos kitos mane iš čia išleis. 

Netrukus jis užmigo ir atsibudo tik rytą. Minutė po minutės ėmė 
prisiminti vakarykščius įvykius, ir jį vėl apėmė baimė. Pasvarstė: gal 
spjauti ir elgtis normaliai, bet kai pagalvojo, kad reiks grįžt į būrį... 
Dievulėliau, ne, ne! Reikia ištvert iki galo. Mineta atsisėdo ir apsidairė 
po palapinę. Čia gulėjo trys vyrai, du iš jų aptvarstytomis galvomis; 
trečiasis gulėjo aukštielninkas, nejudėdamas, tuščią žvilgsnį įbedęs į 
palapinės kuolą. Kuoktelėjęs, tarė sau Mineta ir pasipurtė, bet paskui 
vaizdas pasirodė komiškas, ir jis pralinksmėjo. Po minutės vėl išsigan- 
do; gal pamišėliai būtent taip ir elgiasi, nesiblaško, nieko nešneka. Mi- 
neta sunerimo, ar tik vakar nepersūdė, ir nusprendė pamėgdžioti šitą 
ligonį. Ir balso stygom sveikiau, tarė sau. 

Devintą valandą apsilankė gydytojas, ir Mineta gulėjo aukštielnin- 
kas, nejudėdamas, protarpiais šį tą suveblendamas. Gydytojas jį nužvel- 
gė, tylomis perrišo koją ir nuėjo pas kitą ligonį. Mineta su palengvėjimu 
atsikvėpė, bet drauge ir pyktelėjo. Jiems nusišvilpt, ar tu gyvensi, ar 
dvėsi, vėl pagalvojo jis. Tada užsimerkė ir įsisvajojo. Šįryt viskas ei- 
nasi sklandžiai; jis jautėsi linksmas ir pasitikintis savimi, 0 prisiminęs 
gydytojo vizitą, nusprendė: kad gydytojas manimi nesidomėjo — geras 
ženklas. Nurašė kaip beviltišką; netrukus išsiųs į kitą salą. 

Jis ėmė svajoti, kaip grįš namo. Vaizdavosi, kaip segėdamas pasižy- 
mėjimo ženklus droš savo mikrorajono gatvėmis, šnekėsis su sutiktais 
žmonėmis. ,„Sunku buvo ten, ką?“ — jo klaus. „Kad ne, nelabai“, — at- 
sakys. ,„Nemeluok, aišku, kad buvo nelengva.“ Jis pakratys galvą: ,Ne- 
galiu skųstis, man nebuvo sunku.“ Mineta patyliukais nusijuokė. Visi 
aplinkiniai šnekės: „Tas Stivas Mineta, reikia pripažint, šaunus vaikis. 
Pagalvokit, tiek patyrė, o žiūrėkit, koksai kuklus.“ 

Svarbiausia, nusprendė Mineta, grįžt anksčiau už kitus. Įsivaizdavo, 
kas dėsis vakarėliuose: būsiu žvaigždė. Mergos varžysis dėl vyrų, o aš 
nesileisiu lengvai suvystomas. Rozė kaipmat ištirps, tarė sau. Grįžęs 
nepersidirbsiu, tik mulkiai pluša liežuvius iškorę. Kas iš to darbo? 

Pratįsojus kelias valandas, jį apniko geidulingos fantazijos. Saulė 
įkaitino palapinę, ir jis skendėjo maloniame karščio ir prakaito liūne. Jis 
mėgavosi ilgomis, smulkmeniškomis merginų suviliojimo scenomis, su 
aistringu virpuliu prisiminė standžią Rozės nugarą. Rozė gera mergytė, 
tarė sau, kada nors ją vesiu. Prisiminė jos kvepalus ir jaudinamai bliz- 
gančias blakstienas. Ji jas tepasi vazelinu, nusprendė jis, bet ir gerai, 
kad mergina moka pasigražint. Paskui prisiminė moteris, su kuriomis 
mylėjosi įvairiuose kariuomenės postuose, ir jo geidulingos fantazijos 
nukrypo į jas; ėmė skaičiuoti, su kiek moterų buvo sugulęs. Keturio- 
lika, mano amžiaus bernui visai nemažai, nedaug kas galėtų su ma- 
nim varžytis. Vėl paskendo geismingose svajonėse, tačiau jos nebekėlė 
malonumo. Bet kurią moterį pasiguldyt vienas juokas: pačiulbėk, kad 
myli, ir ji tavo. Kvaišos tos, kurios vyrams lengvai duoda. Prisiminė 
Rozę, ir jį suėmė pyktis. Ji mane apgaudinėja; ką laiške rašė, kad iki 
man grįžtant su nė vienu nešoks, — muilo burbulas. Aš ją pažįstu, ji per 
daug mėgsta šokti. Jeigu dėl šito meluoja, tai meluoja dėl visko. Pavydo 
suimtas, riktelėjo: 

— Gaudykit japą! 

Kaip paprasta. Ir jis riktelėjo dar kartą. 

Sanitaras pakilo nuo kėdės, priėjo prie jo ir suleido į ranką injekciją. 

— Maniau, jau aprimai, vaikine, — pasakė jis. 

— Japas! — riktelėjo Mineta. 

— Gerai, gerai. 

Sanitaras apsisuko ir vėl atsisėdo. Mineta netrukus užmigo ir atsi- 
budo tik rytą. 

Visą dieną jautėsi apdujęs. Skėlė galvą, rankos kojos buvo užtirpu- 
sios. Gydytojas praėjo pro jį net nežvilgtelėjęs, ir Mineta įsiuto. Velniai 
rautų tuos karininkus, jie mano, kad kariuomenė sukurta jų malonu- 
mui. Jis netvėrė iš apmaudo. Aš ne prastesnis už kitus, kodėl kažkoks 
šunsnukis gali man komanduot? Jis nerangiai pasivertė ant šono. Tai 
kaip koks sąmokslas. Jis niršo ant viso pasaulio. Niekur nėr teisybės; 
paprastam žmogui visada blogai. Skriaudžia kas netingi. Jis prisimi- 
nė, kaip Kroftas nužiūrėjo jo žaizdą ir nusijuokė. Jam į visus mus nu- 
sispjaut, jam nusišvilpt, jeigu mes ir žūsim. Atmintyje atgijo kliudžius 

kulkai išgyventas skausmas, protą temdantis nervinis sukrėtimas. Jį 
pirmą kartą sukaustė paniška baimė. Aš ten nebegrįšiu. Verčiau tegu 
sušaudo. Įsijautęs be garso judino lūpas. Kiekvieną akimirką drebėt dėl 
savo kailio — ne gyvenimas. Niūrios mintys nedavė ramybės iki pat 
pavakarių. Per šias dvi dienas jis ir džiūgavo, ir nuobodžiavo, ir širdo, 
o dabar jį ėmė slėgti neviltis. Aš geras žmogus, galvojo jis, jeigu man 
leistų, būčiau neprastas seržantas, bet iš Krofto šito nesulauksi. Jis apie 
žmogų sprendžia iš pirmo žvilgsnio. Mineta nusispyrė antklodę. Kam 
man stengtis, nertis iš kailio? Dirbt aš sugebėčiau, bet kokia prasmė? 
Jie kvailiai, jeigu mano, kad aš plušėsiu už dyką. Prisiminė, kaip per 
rikiuotės mokymus pirmavo savo būryje. Nebuvo man lygaus, galvojo 
jis, bet kai taip, praeina noras stengtis. Tinginiu baigiu pavirst. Per gerai 
viską suprantu, štai kur bėda. Plėšytis neverta, nes vis tiek kariuome- 
nėj jokių šansų. Jis apniuko ir su saldžiu liūdesiu įsisvajojo apie savo 
sugadintą gyvenimą. Aš žinau, kas ir kaip, aš per daug protingas, kad 
tuščiai stengčiausi. O išsisukus iš kariuomenės ką veikt? Dirbt nenoriu, 
o nedirbsi — šnipštas bus. Nieko nenoriu, tik mergas kabint. Apsiver- 
tė kniūbsčias. O dėl ko daugiau verta gyvent? Atsiduso. Gerai Pšekas 
sako: jeigu kuo užsiimt, tai plėšikavimu. Apimtas saldžios pagiežos, 
Mineta įsivaizdavo save, žudiką, kalėjime, ir akyse ištryško gailesčio 
ašaros. Susinervinęs atvirto ant nugaros. Reikia dingt iš šitos palapinės. 
Kaip ilgai mane čia laikys? Net nepasižiūri, visai nekreipia dėmesio. 
Greičiau perkeltų kitur, nes imsiu ir iš tikrųjų išprotėsiu. Pagalvojus, 
kokia kvaila kariuomenėje tvarka, jį suėmė juokas. Juk šitaip manimi 
nesirūpindami, jie, žiūrėk, neteks kareivio. 

Jis užmigo, o vidurnaktį jį pažadino balsai ir sanitarų, nešančių į pa- 
lapinę ligonius, brazdėjimas. Kartais šmėsteldavo raudoni kaulėti pro- 
žektorių apgniaužę pirštai, kartais — šviesos pluoštelio ant ligonio veido 
metamas vaiduokliškas šešėlis. Kas čia dedasi? — pagalvojo Mineta. 
Vienas kareivis suvaitojo taip, kad jam pašiurpo plaukai. Įėjo gydytojas 
ir trumpai šnektelėjo su vienu iš sanitarų. 

— Stebėkit šito krūtinės ląstos dreną ir, jeigu blaškysis, suleiskit dvi- 
gubą injekciją. 

— Klausau, daktare. 

Injekcijos, injekcijos, tiek jie teišmano, šitaip gydyt ir aš sugebė- 
čiau. Jis prisimerkęs stebėjo, kas dedasi, ir įtempęs ausis klausėsi, ką 
šneka tie du aptvarstytomis galvomis ligoniai. Iki šiol nebuvo girdėjęs 
jų kalbant. 

— Ei, sanitare, — klausė vienas, - kas atsitiko? 

Sanitaras priėjo prie jų ir paaiškino: 

— Girdėjau, šiandien buvo sustiprintas patruliavimas. Šituos vaiki- 
nus atvežė iš bataliono greitosios pagalbos punkto. 

— Nežinai, penkta kuopa dalyvavo? 

— Klausk generolo, — atsakė sanitaras. 

— Gerai, kad man nereikėjo, — sumurmėjo ligonis. 

— Šventa teisybė, brolau, - atsiliepė sanitaras. 

Mineta apsivertė ant kito šono. Išsimiegok, kad geras, pagalvojo 
jis. Kitame palapinės gale garsiai kūkčiojo ligonis, atrodė, jog kūkčio- 
jimas jam drasko krūtinę ir gerklę. Mineta užsimerkė. Na ir kompani- 
ja, su pasibjaurėjimu pagalvojo. Susierzinimas slopino baimę, kurią 
kėlė nelauktai pasigirdęs čirpimas džiunglėse; jis gąsčiojosi nelyginant 
patamsy netikėtai pažadintas vaikas. „Viešpatie“, — sumurmėjo. Jam 
iki gyvo kaulo įgriso drybsoti nieko neveikiant, jau pustrečios paros 
tyso kaip rąstas, pajudėdamas tik išsitraukti iš po lovos naktipuodžio ir 
suvalgyti maisto davinio. Neištversiu, tarė sau. Kūkčiotojas pratrūko 
rėkti ir taip klaikiai, kad Mineta sukando dantis ir užsitraukė antklodę 
ant galvos. 

— VYYYJŪUUU, VYYYYJŪUUU! — sukaukė sužeistasis, pamėg- 
džiodamas minos švilpesį, o paskui vėl ėmė rėkti: — Dieve, apsaugok, 
apsaugok mane! 

Paskui tamsioje palapinėje ilgam stojo mirtina tyla, kol kažkuris li- 
gonis burbtelėjo: 

— Dar vienas psichas. 

— Kurių velnių mus įkišo tarp pamišėlių? 

Minetą nukrėtė drebulys. Tas beprotis gali mane miegantį užmušt. 
Ėmė mausti jau beveik užgijusią šlaunį. Kad tik neužmigus. Jis nera- 
miai vartėsi lovoje klausydamasis svirplių ir žvėrelių čežėjimo krūmuo- 
se. Nuaidėjo keli tolimi šūviai, 1r jį vėl nukrėtė drebulys. Iki ryto 1šsi- 
kraustysiu iš proto, pagalvojo jis ir tyliai prajuko. Gurgė tuščias pilvas; 
būtų gerai ko nors užkramčius. Ir kuriems velniams aš įsivėliau į šitą 
avantiūrą! — pagalvojo. 

Vienas iš naujųjų pacientų ėmė vaitoti, paskui gargdamas užsikosė- 
jo. Blogi popieriai žmogelio, pagalvojo Mineta. Jam pasivaideno, kad 
mirtis čia pat, beveik apčiuopiama. Jis bijojo alsuoti, lyg oras būtų už- 
nuodytas. Vaidenosi, kad patamsy kažkas juda. Na ir naktelė, tarė sau. 
Širdis pašėlusiai tvaksėjo. Viešpatie, greičiau iš čia ištrūkus. 

Pilvas neramiai gurgė; Mineta kartą kitą sausai atsiraugėjo. Pa- 
miegot, aišku kaip dieną, nebeteks. Jį vėl ėmė kamuoti pavydas. Su 
smulkmenomis įsivaizdavo Rozės meilės nuotykį su svetimu vyriškių, 
pradedant nuo to, kaip ji viena nueina į šokius Rozlande, o baigiant, 
savaime aišku, šlykščia scena; jo nugarą ir šlaunis išpylė šaltas prakai- 
tas. Paskui jis sunerimo dėl tėvų. Jie keletą mėnesių negaus nuo manęs 
jokios žinios. Kaip man, po velnių, parašyt jiems laišką? Jie pamanys, 
kad aš nebegyvas. Jam suspaudė širdį, pagalvojus, kaip nerimaus moti- 
na. Viešpatie, kaip ji tupinėdavo apie mane, kai persišaldydavau. Italės 
ir žydės motinos visos tokios. Kad nuslopintų nerimastį dėl motinos, 
vėl įsigalvojo apie Rozę. Nesulaukusi nuo manęs laiškų, ji ims kirkintis 
su kuo nors kitu. Jį užliejo pyktis. Et, eina ji šikt, turėjau aš ir geresnių 
panų. Ar maža pasauly mergų? Tačiau prisiminus jaudinamai blizgan- 
čias Rozės akis, jį apėmė saldus liūdesys ir savigaila. Ilgėjosi jos. 

Kontūzytasis kareivis vėl ėmė klykti, ir Mineta drebėdamas atsisė- 
do. Man reikia pamiegot, aš neištversiu. 

— Aure japas, matau, aš jį užmušiu! — vėl suriko Mineta. 

Jis atsikėlė nuo lovos ir ėmė basas šliurinti po aslą. Žemė buvo šalta 
ir drėgna. Jis drebėjo nevaidindamas. 

Sanitaras pakilo nuo kėdės ir atsiduso: 

— Na, ir palata. - Paėmęs nuo stalo švirkštą, žengė prie Minetos. — 
Gulkis, vaikine. 

— Eik tu šikt. 

Vedamas prie lovos nesipriešino. Adatai smingant į raumenis sulaikė 
kvapą, paskui iškvėpė. 

— Gyvenimėlis... —- suniurzgė. 

Į krūtinę sužeistas kareivis vėl ėmė gargdamas kosėti, tačiau Mi- 
netai visi garsai atrodė tolimi. Atsipalaidavęs, patogiai, šiltai įsitaisęs, 
galvojo apie raminamuosius. Geras daiktas... kad tik neįjunkčiau... ech, 
ištrūkt 1š čia... Ir užmigo. 

Rytą atsibudęs sužinojo, kad vienas iš sužeistųjų miręs. Antklodė 
buvo užtraukta ant numirėlio veido, ir nuo styrančių pėdų vaizdo Mine- 
tai per nugarą nubėgo šiurpuliai. Nužvelgęs lavoną, nusisuko. Tvyrojo 
slogi tyla. Miręs žmogus pasidaro kažkoks kitoks, pagalvojo Mineta. 
Jam pasidarė labai smalsu; parūpo pamatyti, kaip atrodo to kareivio 
veidas. Jei palapinėje nebūtų buvę žmonių, ko gero, būtų nuėjęs ir at- 
klojęs antklodę. Čia tas, sužeistas į krūtinę, tarė sau. Jį vėl apėmė bai- 
mė. Kaip reiks išbūt šitoj palapinėj, kur numirė šalimais gulėjęs vargšas 

kareivėlis? Jį sukaustė siaubas, darėsi bloga. Nuo raminamųjų smarkiai 
skėlė galvą, maudė skrandį, suko rankas ir kojas. Viešpatie, greičiau 
ištrūkt iš Čia. 

Įėjo du sanitarai, paguldė numirėlį ant neštuvų ir išnešė iš palapinės. 
Nė vienas ligonis nepratarė nė žodžio, o Mineta tebespoksojo į tuščią 
lovą. Dar vienos tokios nakties neištversiu. Jis karčiai atsirūgo ir neva- 
lingai nurijo kartėlį. Siaubas. 

Kai atnešė pusryčius, neįstengė net paragauti. Sėdėjo ir mąstė; Ži- 
nojo, kad dar vienos dienos ligoninėje neištvers. Troško grįžti į būrį. 
Reikia žūtbūt ištrūkt iš čia. 

Atėjo gydytojas, ir Mineta tylėdamas stebėjo, kaip jis vynioja nuo 
kojos tvarsčius. Žaizda buvo visiškai sugijusi, ant jos užsitraukęs minkš- 
tas rausvas randas; gydytojas jį patepė raudonu antiseptiniu tepalu, bet 
nebetvarstė. Minetos širdis pašėlusiai daužėsi. Galva svaigo, tirtėjo. 

Balsas, kai prabilo, pasirodė svetimas. 

— Sakykit, daktare, kada mane išleisit? 

— O kas yra? 
pė. — Pamenu, dėl kojos gulėjau kitoj palapinėj, o dabar čia. Kodėl? 

Gydytojas tylėdamas pažvelgė į jį. Mineta prisivertė Žiūrėti jam į 
akis; neišlaikęs šyptelėjo. 

— Pavardė? — paklausė gydytojas. 

— Mineta. — Pasakė savo asmens numerį. — Ar galėsiu šiandien 1š čia 
išeit, daktare? 

— Taip. 

Mineta pajuto palengvėjimą, sumišusį su pralaimėjimo kartėliu. 
Akimirką net pasigailėjo, kad neprikando liežuvio. 

— Aha, ir dar, Mineta, noriu, kai apsirengsi, su tavim pasikalbėt, — 
gydytojas apsisuko ir per petį pridūrė: - Nepabėk. Tai įsakymas. Noriu 
su tavim pasikalbėt. 

— Klausau, daktare. 

Mineta gūžtelėjo pečiais. Ko jam iš manęs reikia? — svarstė. Tačiau 
pagalvojęs, kaip lengvai susitvarkė, pralinksmėjo. Nepamesk galvos, 
ir visada išeisi sausas. Jis apsirengė drabužiais, kurie gulėjo susukti į 
kamuolį lovos galvūgalyje, įsispyrė į batus. Saulė dar nekepino, ir Mi- 
netos nuotaika buvo puiki. Ne man, galvojo, drybsot ir drybsot nieko 
neveikiant. Dirstelėjo į lovą, kurioje mirė kareivis, ir gūžtelėjo pečiais 
nuvydamas nerimą. Gerai, kad pasisekė ištrūkt. Ūmai prisiminė vaka- 


rykštį patruliavimą ir nusmurgo. Galgi neišsiųs būrio su kokia nors už- 
duotimi. Sukirbo abejonė, ar nebus apsigavęs. 

Baigęs rengtis pasijuto alkanas ir nudrožė į valgyklos palapinę. 

— Juk neišleisit nepavalgiusio atgal į frontą, ką? paklausė vyriau- 
siąjį virėją. 

— Gerai gerai, pasiimk ką nors. 

Mineta stačiais kąsniais sušlemštė iš kiaušinių miltelių suplakto 
omleto likučius, užsigėrė drungna kava, kurios dar buvo likę dešimties 
galonų talpos virintuve. Ji taip atsidavė chloru, kad jis net susiraukė. 
Tas pats, kas jodą gert, pagalvojo. 

— Ačiū, bičiuli, — tarė jis ir paplekšnojo virėjui per petį. - Gerai būtų, 
kad taip skaniai gamintų ir mūsiškėj valgykloj. 

— Sakai? 

Mineta iš ligoninės sandėlininko pasiėmė savo šautuvą ir šalmą ir 
nupėdino į gydytojo palapinę. 

— Liepėte ateiti, daktare, — tarė jis. 

— Liepiau. 

Mineta atsisėdo ant sulankstomos kėdės. 

— Stot! —- sukomandavo gydytojas, šaltai žvelgdamas į Minetą. 

— Klausau. 

— Mineta, tokie kareiviai kaip pats mūsų kariuomenei nereikalingi. 
Paties iškrėstas triukas labai negarbingas. 

— Nesuprantu, apie ką jūs, daktare, — šiek tiek ironiškai atsakė Mi- 
neta. 

— Neišsisukinėk, — atkirto gydytojas. — Atiduočiau tave karo lauko 
teismui, tik gaila, ten reikalas per ilgai užsitęstų, o pačiam tas kaip tik 
į naudą. 

Mineta tylėjo. Stovėjo įsitempęs, įniršęs, jausdamas, kaip kaista jo 
veidas; būtų įmanęs gydytoją nudėti. 

— Atsakyk man! 

— KLAUSAU, TAMSTA! 

— Dar kartą iškrėsi tokį fokusą, ir aš asmeniškai pasirūpinsiu, kad 
už tai sėstum dešimčiai metų. Perduosiu tavo dalies vadui raštelį, kad 
skirtų savaitę baudos darbų. 

Pasistengęs nutaisyti išdidžią miną, Mineta nurijo seiles ir paklausė: 

— Kodėl taip neteisingai su manim elgiatės, daktare? 

— Užsičiaupk! 

Mineta niršiai spigino jį akimis. 

— Daugiau nieko, daktare? — galiausiai ištarė. 

— Nešdinkis iš čia! Ir jeigu grįši, tai grįžk nebent su skyle pilve. 

Mineta paniuręs išstypino lauk. Jis virė iš įtūžio. Karininkai — su- 
knisti šūdžiai, sakė sau. Visi kaip vienas. Užkliuvęs už šaknies. piktai 
tryptelėjo koja. Pala, nutversiu jį po karo. Aš jam, šunsnukiui, parody- 
siu! Jis nužingsniavo prie kelio, einančio ligoninės laukymės pakraščiu, 
ir ėmė laukti kokio nors nuo paplūdimio atvažiuosiančio sunkvežimio. 
Laukdamas kartą kitą nusispjovė. Tas kvailys prieš karą vargiai sudūrė 
galą su galu. Būta man daktaro. Jį perliejo apmaudas. Taip pikta, nors 
verk, pagalvojo. 

Po keliolikos minučių atburzgė sunkvežimis ir sustojo jo paimti. Jis 
įlipo į kėbulą, atsisėdo ant dėžės su šoviniais ir toliau griežė iltį. Mane 
sužeidė, o kaip su manim elgiasi? Kaip su šunimi. Jiems į mus nu- 
sispjaut. Savo valia panorau grįžt į būrį, o šitas daktariūkštis su manim 
elgėsi kaip su nusikaltėliu. E, eina jie velniop, šunsnukiai. Atsismaukė 
ant pakaušio šalmą. Trauk perkūnas, kad aš daugiau dėl jų stengčiausi. 
Žiūrėsiu savęs. Jeigu jie nori su manim taip elgtis, tegu. Nuo šios min- 
ties jam palengvėjo. Na ir tegu, pakartojo. 

Įsistebeilijo į abipus sunkvežimio slenkančias tankias džiungles. 
Tegu. Užsidegė cigaretę. Ir tegu. 

Rudis Minetą pamatė vidurdienį, būriui grįžus pietų iš darbo ant ke- 
lio. Atstovėjęs eilėje prie valgio, jis atsisėdo šalia Minetos ir pasidėjo 
dubenėlį tiesiai ant žemės. Niurzgėdamas atsirėmė į medį ir linktelėjo 
galva Minetai. 

— Ką tik grįžai, a? 

— Aha, šįryt. 

— Dėl tokio įdrėskimo ilgokai tave laikė, — tarė Rudis. 

— Ilgokai, — Mineta patylėjo, tada pridūrė: — Žinai gi, kaip būna: 
sunku patekt, sunku ištrūkt. — Nurijo Vienos dešrelės kąsnį. - Galima 
sakyt, pailsėjau. 

Rudis šaukštu kabino sausą bulvių košę su konservuotom vijokli- 
nėm pupelėm. Šaukštas buvo jo vienintelis valgymo įrankis; peilį ir ša- 
kutę senų seniausiai pametė. 

— Su tavim gerai elgėsi, ką? — Jam pasidarė pikta dėl savo smalsumo. 

— Pusė velnio, — atsakė Mineta. Gurkštelėjo kavos. — Susikirtau su 
daktaru, šunsnukiu tokiu. Nesusitvardęs pasiunčiau jį į vieną vietą, taigi 
dabar esu nubaustas, bet šiaip nieko baisaus. 

— Aišku, — atsiliepė Rudis. 

Toliau valgė tylėdami. 

Rudis jautėsi nekaip. Jau kelintą savaitę jam vis labiau raižė inkstus, 
o šįryt kapliuodamas žemę skaudžiai pasitempė raumenis. Užsimojus 
kapliu jį pervėrė toks aštrus dieglys, kad sugricžė dantimis ir vos nepa- 
leido iš rankų kaplio. Po minutės kitos buvo priverstas mesti darbą, ir 
iki pietų jam nugarą maudė ir maudė. Atvažiavus sunkvežimiams, jis 
vos ne vos persirito per užpakalinį bortą į kėbulą. 

— Sensti, Rudi, — plonu balseliu užgiedojo Vaimanas. 

— Tai jau taip. 

Sunkvežimis šokčiojo per kelio nelygumus, dėl to Rudžiui skaus- 
mai paaštrėjo, ir jis sėdėjo tylėdamas. Be perstojo drioksėjo artilerijos 
šūviai, vyrai šnekėjosi apie netrukus prasidėsiantį puolimą. Mus vėl iš- 
siųs, galvojo Rudis, reikėtų pasigydyt. Toptelėjo mintis apie ligoninę, 
bet ją su pasibjaurėjimu nuvijo šalin. Aš niekad nuo nieko neišsisukinė- 
ju, neišsisukinėsiu ir dabar. Ir vis dėlto jam buvo neramu. Dar neatsiga- 
vau po anos savaitės, tarė sau. 

— Gerai elgėsi, sakai? — vėl paklausė jis Minetą. 

Mineta pasidėjo kavos puodelį ir įtariai pažvelgė į Rudį. 

— Aha, normaliai. 

Rudis užsidegė cigaretę, tada nerangiai atsistojo. Plaudamas dube- 
nėlį ir šaukštą karšto vandens bidone, svarstė, ar nenuėjus pas gydytoją. 
Jam tai kažkodėl atrodė gėdinga. 

Kad nuramintų sąžinę, užsuko į Vilsono palapinę. 

— Klausyk, drauguži, noriu užsirašyt pas gydytoją. Gal einam kartu? 

— Ai, nežinau. Nieko iš tų gydytojų gero. 

— Bet tu, regis, negaluoji. 

— Negaluoju. Žinok, Rudi, mano viduriai nė velniam nebetikę. Man 
net nusimyžt baisi kančia. 

— Reikėtų, kad tau persodintų beždžionės liaukas. 

Vilsonas sukikeno. 

— Aha, kažkokia liga man įsimetė. 

— Tai ir einam ar ką, po galais. 

— At, žinok, Rudi, vidaus ligas nustatyt ne jų nosiai, todėl sakys, 
kad nieko man nėr. Visi tie šundaktariai tik švirkštą ar aspirino pasiūlyt 
sugeba. Be to, nesinori išsisukinėt nuo darbo ant kelio. Kokių šunybių 
iškrečiu, tokių, bet kad simuliuočiau, niekas neprikiš. 

Rudis užsidegė cigaretę ir, staiga pajutęs nugaroje dieglį, užsimerkė 
tramdydamas skausmo grimasą. Priepuoliui atlėgus sumurmėjo: 

— Eime, mums priklauso diena poilsio. 

— Gerai jau, einam, — atsiduso Vilsonas, — nors man nesmagu kaž- 
kaip. 

Jiedu nuėjo užsiregistruoti į kuopos raštinę. Tada per bivaką nužings- 
niavo į pulko medicinos punktą. Palapinėje stoviniavo keletas kareivių, 
laukiančių medikų apžiūros. Viename palapinės šone stovėjo dvi Io- 
vos, 0 ant jų sėdėjo pustuzinis vyrų ir raudonu antiseptiniu tepalu tepėsi 
žaizdotas nuo grybelio kojas. Sanitaras apžiūrinėjo ligonius. 

— Velnias, kokia lėta eilė, — nusiskundė Vilsonas. 

— Eilėse visada ilgu laukt, — pasakė Rudis. — Kur pasisuksi, visur: 
stok į eilę ir lauk. Kai pagalvoji, kad reiks laukt eilėj, praeina bet koks 
noras. 

— Kai grįšim namo, ko gero, ir viešnamy reiks stot į eilę. 

Šnekučiuodamiesi pamažu stūmėsi į priekį. Priėjęs prie sanitaro, 
Rudis kurį laiką neįstengė praverti burnos. Jis prisiminė senus valkatas 
reumato, artrito ir sifilio susuktomis rankomis ir kojomis. Bejausmėmis 
akimis, dažniausiai girti. Prisiminė, kaip kartą sniaukrodami maldavo jį 
piliulės nuo slogos. 

Dabar jis pats pasijuto jų vaidmenyje ir minutę neįstengė prabilti. 
Sanitaras abejingai dėbsojo į jį. 

— Nugarą skauda, — pagaliau išlemeno Rudis. 

— Nusivilk marškinius. Pro rūbus nieko nematau, — išrėžė sanitaras. 

Po jo žodžių Rudis prablaivėjo. 

— Kad ir nusivilksiu, tu vis tiek nieko nepamatysi, — užsiplieskė jis. — 
Man inkstai. 

Sanitaras atsiduso. 

— Maža ką jūs, vyručiai, galit prisigalvot. Eik ana ten pas daktarą. 

Rudis pamatė trumpėlesnę eilutę ir, nieko sanitarui neatsakęs, atsi- 
stojo jos gale. Jis netvėrė iš pykčio. Smirda klausyt, ką jis peza, tarė sau. 

Netrukus prie jo atsistojo ir Vilsonas. 

— Tiek jie ir težino — varinėt nuo vieno prie kito. 

Priėjus Rudžio eilei į palapinę įėjo karininkas ir pasisveikino su gy- 
dytoju. 

— Ateik, — pakvietė jį gydytojas. 

Jiedu keletą minučių šnektelėjo. Rudis klausėsi. 

— Sloguoju, skauda gerklę, — pasakė karininkas. — Velniškas klima- 
tas. Gal gali man duot ko nors, tiktai ne to šlamšto aspirino. 

Gydytojas nusijuokė. 

— Turiu tau, Edai, gero vaisto, gavom su paskutine siunta. Visiems, 
aišku, nepakaks, bet tau — maloniai prašom. 

Rudis atsisuko į Vilsoną ir išrėžė: 

— O jeigu mes ateitume sloguodami, grūstų lauk be nieko. 

Išrėžė pakankamai garsiai, kad girdėtų karininkai, ir gydytojas šaltai 
dėbtelėjo į jį. Rudis jam atsakė tuo pačiu. 

Karininkas išėjo, ir gydytojas atsisuko į Rudį. 

— Kas tamstai? 

— Inkstų uždegimas. 

— Gal leistum diagnozę nustatyt man pačiam? 

— Aš žinau, — tarė Rudis, — man dar Valstijose daktaras sakė. 

— Visi jūs, vyrai, kai paklausau, savo ligas žinot. —- Gydytojas pasitei- 
ravo jį apie ligos simptomus, bet išklausė puse ausies. — Na gerai, inkstų 
uždegimas, ir ką man dabar daryt? 

— Dėl to ir atėjau pas jus. 

Gydytojas, pašaipiai išsiviepęs, įbedė akis į palapinės kuolą. 

— Spėju, būtum nieko prieš atsigult į ligoninę? 

— Aš tiesiog noriu pasigydyt. 

Gydytojo klausimas jį sutrikdė. Gal išties tikėjausi, kad mane pagul- 
dys į ligoninę? 

— Šiandien gavom iš ligoninės perspėjimą saugotis simuliantų. Iš kur 
man žinot, kad pats neapsimetinėji? 

— Juk galit padaryt tyrimus, tiesa? 

— Taip, tik ne karo sąlygomis. — Ištraukęs iš po stalo padavė Rudžiui 
antibiotikų pakuotę. — Vartok šitas tabletes, gausiai užgerdamas vande- 
niu, O jeigu apsimetinėji — išmesk. — Rudis išbalo. — Kitas! — pašaukė 
gydytojas. 

Rudis apsisuko ir išdūlino iš palapinės. 

— Kad aš, kvailys, dar kada eičiau pas šituos šundaktarius! — Jis net 
drebėjo iš pykčio. — Jeigu apsimetinėji... — Kokiose vietose man tik ne- 
teko nakvoti, pagalvojo, parkuose ant suoliukų, šaltuose prieškamba- 
riuose viduržiemy. Eeech, eina jie velniop. 

Rudis prisiminė kareivį, mirusį Valstijose dėl to, kad nebuvo pagul- 
dytas į ligoninę. Jis karščiuodamas tris dienas dalyvavo pratybose, nes 
įguloje galiojo taisyklė į ligoninę nepriimti ligonių, kurių kūno tempe- 
ratūra neviršija 102 laipsnių. Ketvirtą dieną paguldytas į ligoninę jis po 
kelių valandų mirė; sirgo ūminiu plaučių uždegimu. 

Aišku, jie taip elgiasi tyčia. Siekia Žmogų taip nuteikt prieš save, kad 
nors pasiusk pas juos neitum, dėl to žmogus sergi, bet kenti. Žinia, tai 

vienas, tai kitas kareivis taip ir numiršta, bet kariuomenėj vienu Žžmo- 
gum daugiau ar mažiau, menkas skirtumas. Šitiems šundaktariams taip 
nežmoniškai elgtis prisakyta iš viršaus. Jis piktdžiugiškai pasididžiavo 
perpratęs reikalo esmę. Lyg mes ne žmonės būtume! 

Bet tuoj pat suprato, jog širsta ir dėl to, kad pabūgo kelti vėją. Prieš 
penketą metų aš šitą daktariūkštį būčiau išdėjęs į šuns dienas. Neteisy- 
bės visur yra, bet kariuomenėj ypač daug. Tave už nieką laiko net jeigu 
ir nesišakoji. Jei elgtumeis kaip nori, nepratrauktum ir mėnesio, tarė jis 
sau. Bet leistis ujamam irgi ne gyvenimas. Ir taip blogai, ir taip negerai. 

Krūptelėjo, išgirdęs Vilsono balsą: 

— Einam, Rudi. 

— O, tu jau? 

Jiedu išėjo. Vilsonas tylėjo, suraukęs savo plačią kaktą. 

— Verčiau mes, Rudi, būtume pas daktarus nėję. 

— Uhu. 

— Man reikalinga operacija. 

— Gulsi į ligoninę? 

Vilsonas pakratė galvą. 

— Ne-a. Daktaras sako, neskubu, galima palaukt, kol užimsim šitą 
salą. 

— O kas tau yra? 

— O galas žino, — atsakė Vilsonas. — Tas tipas sako, mano vidaus or- 
ganai nė velniam nebetikę. Viskas per tą pimpalą, — pašvilpčiojęs pridū- 
rė: — Mano tėvukas mirė, kai jam darė operaciją, ir man baisiai nesinori, 
kad mane pjaustytų. 

— Na, — tarė Rudis, — matyt, tau dar nėr taip blogai, antraip iškart 
operuotų. 

— Ai, galva man neišneša, Rudi. Žinok, penkis kartus buvau pasiga- 
vęs gonorėją ir visus kartus išsigydžiau. Draugelis patarė vartot pirido- 
ną ar piridiną, kažką panašaus, ir išsigydžiau, bet šitas daktaras sako, 
kad ne. 

— Šūdą jis išmano. 

— Šunsnukis jis, tas tai taip, bet kad mano vidaus organai niekam 
nebetikę, tai faktas. Ir nusimyžt kančia, ir nugarą raižo, iš mėšlungis 
kartais tampo. — Vilsonas apmaudžiai spragtelėjo pirštais. — Velniava, 
Rudi. Mylėtis taip gera, taip gera, net alpsti iš malonumo, o išeina, kad 
šitaip susigadini vidurius. Nesuprantu aš, žinok, man rodos, tas tipas 
klysta. Aš apsirgau ne dėl to. Pasimylėjimas žmogui negali pakenkt. 

— Gali, — paprieštaravo Rudis. 

— Na, kažkas čia neaiškaus, ir tiek. Kad toks geras dalykas įvarytų 
ligą — nesąmonė. — Jis atsiduso. — Dievaži, Rudi, velniškai neaišku, kaip 
čia yra. 

Jiedu grįžo į savo palapines. 


Laiko mašina: 


Vudras Vilsonas 
Neįveikiamasis 


Stambus maždaug trisdešimties metų vyras su dailia kupeta rusvų plau- 
ky, stambių taisyklingų bruožų, raudono plačiaskruosčio veido. Nešio- 
jo visai nepritinkančius apskritus akinius, dėl kurių iš pirmo žvilgsnio 
priminė mokslininką ar bent jau pedantą. „Iš visų bobų, kiek turėjau, 
toji mažytė nepamirštamiausia“, — sakė jis, atkala ranka nubraukda- 
mas nuo iškilios kaktos auksinę ševeliūrą. 


Prisiminimai banalūs — tinginiavimas ir paleistuvavimas, mirtys ir li- 
gos, nuobodulys ir muštynės. Po to, kai pagrindinė gatvė ėmė dabintis 
pigiais gerovės atributais, ja vaikščioti menkas malonumas; tvyro karš- 
tis, žmonių tiršta, o parduotuvės ankštos ir nešvarios. Merginos, vienos 
apatiškos, kitos energingos, išsidažiusios, stypčioja plonomis kojomis, 
spokso į rėksmingas kino teatrų afišas, spaudo ant smakrų spuogus, įžū- 
liai dėbčioja primerkusios blukias akis saulei spiginant nešvarų asfaltą 
ir dulkių prisigėrusius sutryptus laikraščius. 

Už šimto jardų nuo pagrindinės gatvės — žalios, jaukios gatvelės, 
abipus kurių augantys medžiai susisiekia šakomis. Namai seni, malonūs 
akiai; eidamas per tiltelį gali pasigrožėti vingiuotu upokšniu, švelniai 
skalaujančiu apvalius nugludintus akmenis; tingiai pūkšnojančiame ge- 
gužės vėjyje šlama šnara žolynai, ošia medžiai. Tolėliau paprastai koks 
nors dūlėjantis senovinis trobesys aplūžusiomis langinėmis, apsilupu- 
siomis kolonomis ir nykiomis juosvomis sienomis, primenančiomis 
dantį supuvusiu nervu. Niūrios, gedulingos jo spalvos gadina gatvelių 
grožį. 

Veja miesto aikštės centre apleista, o generolo Džeksono statula nuo 
pjedestalo mąsliai žvelgia į įcementuotą patrankos sviedinių piramidę 
ir seną patranką be uokso. Generolui už nugaros iki dirbamos žemės 
laukų driekiasi smėlėtos negrų kvartalo gatvės. 

Ten, negrų gete, ant statramsčių rymančios lūšnos ir dviejų kambarių 
trobelės; mediena sausa, supleišėjusi, atgyvenusi savo amžių, perdžiū- 

vusiomis lentomis šmirinėja Žiurkės ir tarakonai. Visa augalija suvytusi 
nuo karščio. 

Pakrašty, beveik užmiesty, panašiose lūšnose gyvena vargingi bal- 
taodžiai, puoselėjantys viltį persikelti į kitą miesto pusę, kur dailiuose 
namukuose gyvena avalynės pardavėjai, bankų kasininkai ir įmonių 
meistrai, kur gatvės tiesios kaip styga, o medžiai dar jauni ir neužstoja 
dangaus. 

O virš miesto vangiai sruvena mieguistas gegužės vėjas, bejėgis 
prieš vėlyvo pavasario tvanką. 


Kai kas tik kaitrą ir jaučia. Vudras Vilsonas, jau beveik šešiolikos, tįso 
ant rąsto šalia smėlėtos gatvės ir snūduriuoja saulėkaitoje. Tarpkojis 
įšilęs, kūną glebiai smelkia malonus jaudulys. Po keleto valandų eisiu 
pasimatyt su Sale Ane. Nosį kutena šilti kvapai, galvoje geidulingi mo- 
ters spenelių ir gaktos vaizdiniai. Ech, greičiau šitas vakaras baigtųsi. 
Žmogus gali ištirpt saulėkaitoj galvodamas apie pasimylėjimą. Jis atsi- 
dūsta, tingiai pajudina kojas. 

Tėtė turbūt drunija. 

Užpakaly, pakrypusiame ant statramsčių priebutyje, aprūdijusioje 
supamojoje sofoje miega tėvas, jo apatiniai marškiniai, šlapi nuo pra- 
kaito, susibrukę ant krūtinės. 

Niekas taip nepageria kaip tėtė, sukikena Vudras. Na, gal po metų 
kitų ir aš taip pagersiu. Velnias, kai taip karšta, nieko nesinori daryt, tik 
gulėt ant saulės, ir viskas. 

Pro šalį eina du juodaodžiai berniūkščiai, už apynasrio vesdamies1 
mulą. Vudras kilsteli. 

Ei, juodžiai, koks jūsų mulo vardas? 

Vaikai baikščiai sužiūra, vienas koja brūžina žemę. Žozefina, su- 
murma. 

Gerai, vaike, eik. Skaniai nusijuokia. Ech, kaip gerai, kad šiandien 
man nereikia dirbt. Nusižiovauja. Tikiuosi, Salė Anė nesužinos, kad 
man dar nėr devyniolikos. Bet aš vis tiek jai patinku. O ji šauni mergytė. 

Pro šalį eina kokių aštuoniolikos metų juodaodė mergina, basomis 
kojomis paspirdama prieš save mažyčius dulkių debesėlius. Su nertiniu, 
bet be liemenėlės, ir tabaluojančios krūtys atrodo putlios ir minkštos. 
Veidas apvalus, geismingas. 

Spoksodamas į ją, jis vėl pajudina kojas. Po galais. Jos stiprios strė- 
nos lėtai krypuoja, ir jis su malonumu nulydi ją akimis. 

Kada nors reikės pabandyt su tokia. 

Vėl giliai atsidūsta ir nusižiovauja. Įkaitusią nuo saulės papilvę 
smelkia beveik nepakeliamai malonus saldumas. Kiek nedaug žmogui 
reikia iki laimės. 

Užsimerkia. O kiek daug galimybių pasismagint. 


Dviračių remonto dirbtuvėje tamsu, darbastaliai tepaluoti. Jis sukioja 
dviratį, apžiūrinėja rankinius stabdžius. Iki šiol turėdavo reikalo tik sų 
kojiniais, ir dabar jam galvosūkis. Gal paklaust Vilį, kaip šituos bjau- 
rybes taisyt; atsisuka į šeimininką, bet — stabt. Gal ir pats sugalvosiu, 
nutaria. 

Prisimerkęs, kadangi prieblanda, apžiūri, kaip juda trauklė, prispau- 
džia stabdžio kaladėlę prie metalinio ratlankio. Patyrinėjęs aptinka atsi- 
palaidavusį varžtelį, kuriuo tvirtinamas troselis, ir jį priveržia. Stabdžiai 
ir vėl veikia. 

Gudraus žmogaus sugalvota, taria sau. Jau stums dviratį į šoną, kai 
šauna mintis jį išardyti. Išnagrinėsiu šituos stabdžius iki panagių. 

Po valandos, išardęs ir vėl surinkęs dviratį, laimingas šypsosi. Ar 
gali būt kas įdomiau už visokius prietaisus? Su didžiausiu pasitenkini- 
mu prisimena troselius, varžtelius ir rankenėles, iš kurių susideda ran- 
kinis stabdis. 

Visi šitie prietaisai nesudėtingi, reikia tik pačiam pasukt galvą. Pa- 
tenkintas savimi švilpiniuoja. Po poros metų tikriausiai nebus daikto, 
kurio nemokėčiau sutaisyt. 

Tačiau po poros metų jis dirba viešbutyje. Per krizę dviračių dirbtu- 
vė užsidaro, ir jam pavyksta įsidarbinti tik pasiuntiniu, dirbančiu už ar- 
batpinigius, penkiasdešimties kambarių viešbutyje pagrindinės gatvės 
gale. Uždarbis pusėtinas, moterims ir išgėrimui pakanka. Budėdamas 
naktinėje pamainoje, retai kada nepraleidžia keleto valandų kokios nors 
viešbutyje sutiktos merginos draugijoje. 

Vienas iš jo bičiulių turi seną fordą, ir laisvais savaitgaliais jiedu 
švilpia smėlėtais keliais su keturių litrų bidonėliu, barškančiu ant gumi- 
nio pakloto prie pavarų dėžės. Kartais su savimi vežasi porą merginų 
ir dažną sekmadienį atsibunda svetimame kambaryje, neprisimindami, 
kaip ten atsidūrė. 

Vieną sekmadienį atsibudęs sužino, kad yra vedęs. (Mieguistas ap- 
čiuopia apvalų pilvuką šalia savęs. Antklodė užtraukta ant galvos, ir 
jis nužiūri šiltą odą ir tankų juodų plaukų trikampį. Baksteli pirštu jai į 
bambą.) Ei, kelkis. Bando prisiminti jos vardą. 

Labas rytas, Vudrai. Ji putlaus, stambių bruožų veido, ramiai nusi- 
žiovauja ir atsisuka į jį. Labas rytas, vyreli. 

Vyreli? Jis pakrato galvą ir pamažu atkuria vakar vakaro įvykius. Ar 
judu tikrai norite susituokti? klausė taikos teisėjas. Jį suima juokas. 
Po velnių! Bando prisiminti, kur su ja susipažino. 

O Slimas kur? 

Jis su Klara gretimam kambary. 

Tai Slimas irgi vedęs? Taip, irgi. Vilsonas vėl nusijuokia. Ima pri- 
siminti, kaip mylėjosi su ja, ir užkaista. Švelniai ją glosto. Tu, širdele, 
prisimenu, labai karšta moteris. 

O tu šaunus vyras, Vudrai, kimiai sako ji. 

Taaaip... Minutę susimąsto. (Anksčiau ar vėliau vis tiek būtų reikėję 
vesti. Išsikraustysiu iš tėvo į tą namuką Toliverio gatvėj ir įsikursim 
tenai.) Vėl atsisuka į ją, nužiūri kūną. (Kad ir girtas, žinojau ką darąs.) 
Sukikena. Vedęs, velniai rautų, duok bučkį, širdele. 


Gimus pirmajam vaikui, kitą dieną ligoninėje šnekasi su žmona. 

Alisa, širdele, duok man pinigų. 

Kam tau, Vudrai, juk Žinai, dėl ko saugau tuos pinigus, vėl prapilsi 
kaip praeitą kartą, Vudrai, mums tie pinigai reikalingi, gimė vaikelis, 
reikės užmokėt ligoninei. 

Jis linkčioja, Alisa, vyrams reikia kartkarčiais pasigert. Žvėriškai 
nusikaliau remontuodamas automobilius ir, atvirai sakau, man norisi 
truputį paužt. 

Ji įtariai žiūri į jį. Kad man neprasidėtum su jokiom bobom. 

Alisa, man jau įgriso, jeigu tu nepasitiki savo vyru, tau galvoj nege- 
rai, tu mane užgauni. 

Ji išrašo dešimties dolerių čekį, rūpestingai suraito parašą. Jis Žino, 
ji labai didžiuojasi savo čekių knygute. Tavo gražus braižas, pagiria. 

Ryt rytą ateisi, mielasis? 

Būtinai. 

Išsikeitęs čekį į pinigus, užsuka išgerti. Moteris velniškiausias Die- 
vo sutvėrimas, pareiškia jis. Iki vedybų jos vienokios, o po — visiškai 
kitokios. Vedi skaistuolę, 0 ji, pasirodo, prostitutė, vedi prostitutę, o ji, 
žiūrėk, ir verda kepa, ir siuva, ir kojų niekam daugiau nepraskečia, tik 
tau, 0 pervargs — nepraskės nė tau. (Juokas.) Na, bet dabar porą dienų 
pagyvensiu laisvai. 

Jis pėdina keliu, susistabdęs pakeleivingą mašiną, važiuoja per krū- 
mokšniais apaugusius laukus. Išlipęs iš mašinos, užsimeta naminės 

bidonėlį ant peties ir kūprina taku tarp skurdžių pušaičių. Priėjęs trobe- 
lę, sustoja ir kojos spyriu atidaro duris. Klara, širdele. 

Vudrai — tu pas mus? 

Aha, sakau, aplankysiu tave. Slimas žioplys, kad palieka žmoną vic- 
ną visai savaitei, nesvarbu, kad dėl darbo. 

Maniau, jis tavo draugas. 

Žinoma, bet jo žmona gražesnė už maniškę. (Abu juokiasi.) Eikš, 
širdele, išgerkim. Nusiplėšia marškinius, pasisodina ją ant kelių. Tro- 
belėje baisiai karšta, ir jis stipriai prispaudžia ją prie savęs. Žinai, ką 
pasakysiu, prieš kurį laiką su viena kekšyte per naktį padariau dvylika 
kartų, bet dabar, pasistiprinęs šita naminuke su medučiu, su tavim pa- 
darysiu dar daugiau. 

Neprisigerk, Vudrai, nes nepavyks. 

Pavyks pavyks. Aš pajėgus kaip eržilas. Jis pakelia ąsotį prie burnos 
ir su malonumu atlošia galvą, o gėralo čiurkšlelė nubėga per ausį ir 
dingsta rusvuose krūtinės gauruose. 


Vudrai, koks tu vis dėlto nenaudėlis, tik visiškas nedorėlis gali meluot 
žmonai ir iššvaistyt visus pinigus, kol ji guli ligoninėj su naujagimiu. 
(Alisa kalba proverksmiais.) 

Nesiginčysiu, Alisa, geriau baikim šitą šneką, nesu toks jau blogas 
vyras, be reikalo mane koneveiki, aš tik norėjau truputį paūžt, paūžiau, 
ir tu baik man priekaištaut. 

Vudrai, aš tau gera žmona. Nuo tada, kai susituokėm, buvau tau išti- 
kima kaip kažin kas, o dabar turi vaiką ir laikas surimtėt, ar įsivaizduoji, 
kaip aš jaučiaus sužinojus, kad mano vardu išsirašei dar vieną čekį ir 
praputai visus mūsų pinigus? 

Maniau, būsi patenkinta, kad aš gerai pasilinksminau, bet ne, jums, 
boboms, svarbiausia laikyt mus po padu. 

Maža to, nuo tos šliundros dar užsikrėtei liga. 

Baik, sakau, man priekaištaut. Gavau piridino ar kaip jis ten vadina- 
si, man baigia praeit, aš daug kartų šitaip išsigydydavau. 

Ta liga gali nuvaryt į kapus. 

Nešnekėk nesąmonių. (Jį nukrečia baimingas virpulys, bet jis greit 
susitvardo.) Serga tik tokie, kurie tūno sau ir nė krust. O kas nevengia 
pasismagint, velnias negriebia. (Jis atsidūsta ir patapšnoja jai ranką.) 
Nagi, širdele, nebenervink tu manęs, juk žinai, kad aš tave myliu ir 
kartais būnu kaip šilta vilna. 

Jis vėl atsidūsta. (Ech, kaip būtų ramu, jei žmogus galėtum gyvent 
savo galva. O dabar nori nenori tenka meluot, pliurpt nesąmones, mėtyt 


pėdas.) 


Jis žingsniuoja pagrindine gatve su vyriausiąja, šešiamete, dukrele. Ką 
ten pamatei, Mėja? 

Nieko, tėtuk, taip sau Žiūrinėju. 

Gerai, širdele, žiūrinėk. 

Mato, kad ji įsispoksojusi į lėlę parduotuvės vitrinoje. Prie lėlės kojų 
kortelė su kaina: 4,59 dol. Kas yra, nori tos lėlytės? 

Noriu, tėtuk. 

Jinai jo numylėtinė, ir jis atsidūsta. Širdele, tu paliksi tėtuką ant 
ledo. Pagraibęs iš kišenės ištraukia penkių dolerių banknotą; su šitais 
pinigais jis turi išsiversti iki savaitės pabaigos, o dabar tik trečiadienis. 
Gerai, užeikim, širdele. 

Tėtuk, ar mamytė tave bars, kad ją man nupirkai? 

Ne, širdele, tėtukas su mamyte susitars gražiuoju. Mintyse nusijuo- 
kia. (Na, ir gudrutė.) Meiliai pakepšnoja jai užpakaliuką. (Laikui atėjus 
koks nors vyrukas bus laimingas ją gavęs.) Eime vidun, Mėja. 

Pakeliui į namus galvoja, kokią pirtį Alisa užkurs dėl šitos lėlės. (Et, 
tegu, man nusišvilpt. Pradės priekaištaut, užvanosiu kumščiu, iškart nu- 
tils. Bobom baimės reikia įvaryt, kitos kalbos jos nesupranta.) Einam, 
Mėja, einam. 

Žingsniuoja su ja pagrindine gatve, linkčiodamas, pasilabindamas 
su draugais. (Stačiai galvon netelpa, kaip nuo pasidulkinimo atsiranda 
vaikas, dulkintis — tai vienas dalykas, o vaikas — visai kas kita. Viskas 
baisiai painu, kai pagalvoji, kai nežinai, ką reiks daryt toliau. Et, bala 
nematė, kas jau bus, tas.) 

Mergaitė ima atsilikti, ir jis paima ją ant rankų. Nagi, širdele, tu lai- 
kyk lėlę, o aš laikysiu tave, ir puikiausiai pareisim. 

(Svarbiausia nesijaudint, ir viskas bus gerai.) Namo baigė eiti nu- 
siraminęs, pralinksmėjęs. Kai Alisa ėmė priekaištauti dėl lėlei išleistų 
pinigų, užvanojo jai kumščiu ir įsipylė sau išgerti. 

Iškart po to, kai Hirnas buvo perkeltas į Dalesono skyrių, Kamingsas 
savaitę įtemptai darbavosi. Spaudė reikalas pradėti beveik mėnesį ati- 
dėliojamą lemiamą, galingą Tojakaus gynybinės linijos puolimą. Delsti 
nebeleido korpuso ir armijos štabų pranešimų tonas, be to, Kamingsas 
turėjo informacijos šaltinių aukščiausiose instancijose ir žinojo, kad per 
artimiausią savaitę ar dvi žūtbūt privalo pasiekti apčiuopiamų laimė- 
jimų. Jo štabas parengė detalų kelių variantų puolimo planą, puolimą 
numatyta pradėti po trijų dienų. 

Tačiau Kamingsas planu nebuvo patenkintas. Jo sutelktos kelių 
tūkstančių karių pajėgos teoriškai galėtų suduoti stiprų smūgį, tačiau 
puolimas bus frontalus, ir jokios garantijos, kad jis pavyks geriau už 
ankstesnįjį, nesėkmingą, puolimą. Kariai žygiuoti išžygiuotų, bet sutikę 
pirmą rimtą pasipriešinimą tikriausiai susvyruotų, imtų trypčiot vietoj, 
ir niekas jų nepriverstų tęsti puolimą. į 

Kamingsas jau keletą savaičių apmąstinėjo kitą planą, tačiau jo sė- 
kmė priklausė nuo karinių jūrų pajėgų paramos, o galimybė jos gau- 
ti visada buvo abejotina. Jis atsargiai pazondavo dirvą, tačiau, gavęs 
keletą prieštaringų atsakymų, nieko nenusprendė; pribrendus būtinybei 
nuveikti kai ką apčiuopiamo ir efektyvaus, šį šalutinį planą pasiliko at- 
sargai. Tačiau būtent šis planas jį itin domino, ir viename rytiniame šta- 
bo karininkų pasitarime jis nusprendė parengti ir keletą variantų plano 
su numatoma laivyno parama. 

Šis antrasis planas buvo paprastas, bet efektingas. Tojakaus linijos 
dešinysis flangas siekė jūros pakrantę, per mylią ar dvi nutolęs nuo 
vietų, kur nuo salos atsišakoja pusiasalis. Flango užnugaryje už šešių 
mylių — nedidelė Botojaus įlanka. Pagal naująjį generolo planą Boto- 
juje turėtų išsilaipinti apie tūkstantį karių ir, nužygiavę įstrižai salos, iš 
užnugario užpulti centrinę Tojakaus linijos dalį. Tuo pačiu metu vyktų 
frontalus puolimas, aišku, mažesnėmis pajėgomis, kurios žengtų pir- 
myn, kad susijungtų su desanto kariais. Sėkmingai išlaipinus desantą, 
tokia operacija turėtų pavykti. 

Tačiau išsilaipinimas ir kėlė daugiausia abejonių. Generolas turėjo 
pakankamai desantinių baržų, skirtų plukdyti kroviniams iš reide sto- 
vinčių laivų į salą, kad reikalui esant vienu kartu išlaipintų visą desantą, 
tačiau jo artilerijai Botojaus įlanka beveik nepasiekiama, o žvalgyba 
iš oro nustatė, kad tame pajūrio ruože bunkeriuose ir atspariose ugnia- 
vietėse įsitvirtinę nuo pusšimčio iki šimto japonų karių. Jų iš ten ne- 
iškrapštytų nei artilerija, nei pikiruojamieji bombonešiai. Tam reikėtų 
mažiausiai vieno, o dar geriau dviejų eskadrinių minininkų, galinčių 
apšaudyti iš arti, iš kokio tūkstančio jardų atstumo. Pasiuntus ten bata- 
lioną be paramos iš jūros, viskas baigtųsi kruvinomis, pragaištingomis 
skerdynėmis. 

Mažiausiai penkiasdešimties mylių kranto ruože Botojaus įlankos 
pakrantė buvo vienintelė generolo kariams išsilaipinti tinkama vieta. 
Už Botojaus krantas iki pat vandens buvo apaugęs bene tankiausiais vi- 
same Anopopėjuje brūzgynais, o arčiau savų pozicijų — uolėtas, per sta- 
tus desantui išsilaipinti. Pasirinkimo nebuvo. Norint užpulti Tojakaus 
liniją iš užnugario, būtinai reikėjo laivyno paramos. 

Antpuolis iš abiejų pusių Kamingsą labiausiai žavėjo, jo žodžiais 
tariant, psichologiniu pagrįstumu. Kariai, išsilaipinę Botojuje, atsidurtų 
priešo užnugaryje be galimybės atsitraukti, ir vienintelė saugi išeitis 
jiems būtų žygiuoti pirmyn ir susijungti su savo daliniais. Jie būtų pri- 
versti veržtis pirmyn. Ir atvirkščiai, kariai, puolantys iš priekio, veiktų 
su didesniu užsidegimu. Kamingsas iš patirties žinojo, kad kariai kau- 
nasi drąsiau, manydami, jog jiems skirta užduotis lengvesnė negu kitų. 
Jie džiaugtųsi, kad nebuvo paskirti į desanto būrį, o svarbiausia, ma- 
nytų, jog dėl desanto veiksmų iš užnugario japonų pasipriešinimas bus 
silpnesnis, ne toks ryžtingas. 

Kai frontalaus puolimo planas buvo galutinai parengtas ir beliko luk- 
telti keletą dienų, kol į fronto pozicijas bus sugabenti visi reikalingi iš- 
tekliai, Kamingsas sušaukė specialų štabo karininkų pasitarimą, išdėstė 
jiems savo naująjį planą ir nurodė parengti jį kaip pagrindinio puolimo 
tęsinį, kuris būtų įgyvendintas susidarius palankioms aplinkybėms. Tuo 
pat metu jis ryšių kanalais perdavė paraišką dėl trijų eskadrinių mini- 
ninkų. Tuomet davė štabui įsakymą kibti į darbą. 

Greitosiomis užkandęs, majoras Dalesonas grįžo į savąją operaty- 
vinio skyriaus palapinę rengti išsilaipinimo iš Botojaus įlankos plano. 
Jis atsisėdo prie rašomojo stalo, atsisegė apykaklę, susikaupęs, mąsliai 
atvėpęs seilėtą storą apatinę lūpą, neskubėdamas pasismailino keletą 

pieštukų, tada susirado švarų popieriaus lapą ir jo viršuje stambiomis 
didžiosiomis raidėmis užrašė: Operacija ,„Koda“. Patenkintas atsikvė- 
pė ir užsidegė cigarą. Minutę jo dėmesį atitraukė jam negirdėtas žodis 
„koda“. „Tikriausiai, kodas“, - sumurmėjo sau po nosim ir daugiau apie 
tai nebegalvojo. Pamažu šiaip ne taip prisivertė imtis darbo. Jis jam tiko 
kaip niekam kitam. 

Lakesnės vaizduotės žmogus tokia užduotimi būtų bodėjęsis, kadan- 
gi reikėjo sudaryti ilgiausius kareivių ir amunicijos sąrašus bei tvarka- 
raštį. Tam privalėjai turėti tiek kantrybės, kiek jos reikia kryžiažodžiui 
sukurti. Tačiau Dalesonui šioji užduoties dalis net labai patiko, kadangi 
žinojo, jog sugebės susidoroti, o štai dėl kitko nebuvo toks tikras. Va- 
dovaujantis vienokiame ar kitokiame žinyne pateiktomis nuorodomis, 
sąrašus ir tvarkaraštį sudaryti nesudėtinga, ir Dalesonas jautė tokį pasi- 
tenkinimą, kokį jaučia muzikinės klausos neturintis žmogus, atpažinęs 
kokį nors muzikos kūrinį. 

Pirmiausia Dalesonas ėmėsi skaičiuoti, kiek reikės sunkvežimių de- 
santo kariams pervežti iš fronto pozicijų į pajūrį. Kadangi frontalus puo- 
limas tuomet neabejotinai jau bus prasidėjęs, nuspręsti, kuriuos dalinius 
skirti desantui, šiuo metu buvo neįmanoma. Tai priklausys nuo aplin- 
kybių, tačiau, šiaip ar taip, reikės skirti vieną iš keturių saloje esančių 
šaulių batalionų, ir Dalesonas sudarė keturis variantus, kiekvienam atve- 
jui numatydamas atitinkamą kiekį sunkvežimių. Jų reikės ir frontaliam 
puolimui, o tuo gali pasirūpinti transporto skyrius. Dalesonas pakėlė 
galvą ir, suraukęs antakius, nužvelgė palapinėje sėdinčius raštvedžius ir 
karininkus. 

— Ei, Hirnai! — šūktelėjo jis. 

— Klausau. 

— Nuneškit šitą Hobartui, tegu sugalvoja, iš kur mums paimt sun- 
kvežimių. 

Hirnas linktelėjo, paėmė iš Dalesono raštelį ir švilpiniuodamas iš- 
drožė iš palapinės. Dalesonas jį palydėjo suglumusiu ir piktoku žvilgs- 
niu. Hirnas jį visą laiką truputį nervino. Kuo — nebūtų pasakęs, tačiau 
prie jo jis visada jautėsi nejaukiai, neužtikrintai. Jam nuolat dingojosi, 
kad Hirnas iš jo juokiasi, bet nenutuokė, iš ko konkrečiai. Generolo 
sprendimas pervesti Hirną į jo skyrių Dalesoną šiek tiek nustebino, bet, 
nutaręs, kad tai ne jo reikalas, pavedė Hirnui vadovauti kartografams 1r 
po to beveik visai juo nesidomėjo. Hirnas savo pareigas atliko ganėti- 
nai gerai, neišsišokdavo; buvo vienas iš keliolikos palapinėje dirbančių 

žmonių, ir Dalesonas nekreipė į jį dėmesio. Bent jau iš pradžių. Vėliau 
jam ėmė rodytis, kad Hirnui atėjus palapinėje atmosfera pasikeitė. Ėmė 
pasigirsti gaižių pašaipų iš nuobodžių ir beprasmių darbų, o kartą Da- 
lesonas nugirdo Hirną sakant: „Senis kipšas, nėr kalbos, savo komandą 
laiko saujoj. Vaikų neturi, šunys jo nemėgsta, kas jam belieka?“ Vyrai 
prapliupo juoktis, bet susyk liovėsi, supratę, jog Dalesonas išgirdo, ir 
nuo tada Dalesono neapleido mintis, kad Hirnas kalbėjo apie jį. 

Dalesonas nusišluostė kaktą, palinko prie stalo ir ėmė rengti desanto 
bataliono įlaipinimo ir išlaipinimo tvarkaraštį. Dirbdamas su pasigar- 
džiavimu žindo cigarą, protarpiais storu pirštu iškrapštydamas tarp dan- 
tų įstrigusius tabako skivytus. Kartkarčiais iš įpročio pakeldavo galvą 
ir nužvelgdavo palapinę, tikrindamas, ar žemėlapiai kabo savo vietoj ir 
ar visi žmonės sėdi prie stalų ir dirba. Nustodavo dirbęs ir suskambus 
telefonui laukdavo, kol kas nors atsilieps, piktai kraipydamas galvą, jei 
gaišuodavo. Jo paties rašomasis stalas stovėjo prie kampinio palapi- 
nės kuolo pasuktas įžambiai, ir jam neblogai matėsi, kas dedasi bivake. 
Lengvas vėjelis šiureno sumintą žolę jam po kojų, vėsino raudonomis 
dėmėmis išmuštą veidą. 

Majoras buvo kilęs iš neturtingos daugiavaikės šeimos ir dėl to, kad 
baigė vidurinę mokyklą, save galėjo laikyti laimės kūdikiu. Iki 1933- 
tųjų, kada įstojo į kariuomenę, jį persekiojo nedalia bei virtinė praleistų 
progų. Jaunystėje buvo drovus ir tykus, dėl to jo kruopštumas ir atsida- 
vimas darbui beveik likdavo nepastebėti. Tačiau kariuomenėje jis tapo 
pavyzdingu kareiviu. Visas jam pavestas užduotis atlikdavo be galo 
stropiai, užsitarnavo seržanto laipsnį ir ėmė sparčiai kilti karjeros laip- 
tais. Tačiau jeigu ne karas, Dalesonas tikriausiai iki pat pensijos būtų 
likęs vyresniuoju seržantu. 

Naujokų antplūdis padėjo jam tapti karininku, ir jis iš jaunesnio- 
jo leitenanto greitai tapo vyresniuoju leitenantu, o po to kapitonu. Per 
pratybas puikiai vadovavo savo kuopai; jo kareiviai buvo drausmingi, 
gerai pasirodydavo per apžiūras, marširuodavo nedarydami klaidų. O 
svarbiausia, garsėjo kaip kariai, didžiuojąsi savo padaliniu. Dalesonas 
nuolat tą didžiavimąsi pabrėždavo, ir daug kas iš jo kalbų apie kuopos 
pranašumą šaipydavosi: ,Jūs, velniai rautų, geriausi kareiviai geriau- 
sioje kuopoje geriausiame, velniai rautų, geriausio pulko batalione...“ 
ir taip toliau, tačiau kareiviai, nors ir šaipydavosi, žinojo, kad jis kalba 
nuoširdžiai. Dalesonas puikiai vertėsi su banalybių atsarga. Ir jis, ne- 
nuostabu, buvo paaukštintas į majorus. 

Deja, majoro pareigos Dalesono gyvenimą tik apkartino. Matyda- 
mas, kad beveik prarado tiesioginį ryšį su eiliniais, priverstas daugiausią 
reikalų turėti su karininkais, pasijuto išmuštas iš vėžių. Dalykas tas, kad 
tarp karininkų jis jautėsi balta varna; net ir būdamas kapitonas. jautėsi 
trim ketvirčiais esąs eilinis ir ilgėdavosi tų dienų, kai buvo garbstomas 
kareivių dėl savo nešvankybėmis paspalvintos kalbos. Kaip majoras, 
privalėjo būti mandagus, o jis niekad nebuvo tikras, kaip kada elgtis. 
Ilgainiui jis — širdies gilumoje, nedrįsdamas net sau prisipažinti, - ėmė 
jaustis sėdįs ne savo kėdėje. Jis varžėsi aukšto rango bendradarbių, slė- 
gė jį 1r padidėjusi atsakomybė. | 

Dar labiau jo gyvenimas apkarto tapus štabo operatyvinio skyriaus 
viršininku. Divizijos štabo operatyvinio skyriaus viršininkas atsakingas 
už kovinių operacijų planavimą bei kovinę parengtį ir, kad skyriaus dar- 
bas būtų efektyvus, privalo būti sumanus ir stropus, tiek spartus, tiek 
pajėgus dirbti ilgai ir kruopščiai. Kitoje divizijoje Dalesonas vargu ar 
būtų šiame poste išsilaikęs, tačiau generolas Kamingsas labiau nei kiti 
divizijų vadai tiesiogiai domėdavosi operacijų planavimu; retas planas 
buvo rengiamas be jo iniciatyvos, praktiškai visi, kad ir kokie nesvarbūs, 
koviniai veiksmai būdavo atliekami tik jam asmeniškai pritarus. Majo- 
ro vaidmuo, apsiribojantis generolo sumanymų apdorojimu, nereikala- 
vo operatyvinio skyriaus viršininkui privalomų gabumų. Ir jis išsilaikė 
savo poste; tiesą sakant, žinojo, kas nutiko jo pirmtakui, papulkininkiui, 
kuris idealiai tiko tokioms pareigoms, tačiau būtent dėl to buvo perkeltas 
kitur — mat ėmėsi veiklos, kurią generolas buvo linkęs atlikti pats. 

Majoras plušėjo, tiksliau, plūkėsi iš paskutiniųjų, pasiryžęs talen- 
to trūkumą kompensuoti uolumu. Laikui bėgant įprato prie kasdienės 
darbo tvarkos, išmoko rengti planus, pildyti blankus, tačiau visą lai- 
ką jautėsi neužtikrintai. Jį kamavo baimė dėl to, kad yra nenuovokus, 
kad, laikui spaudžiant, neturėdamas prieš akis išganingo dokumento, 
pernelyg ilgai negali priimti reikiamo sprendimo. Bijojo net prisimin- 
ti naktis, praleistas kartu su generolu, kaip tada, kai japonai surengė 
antpuolį. Žinojo, kad nieku būdu nebūtų įsakęs savo kariams persigru- 
puoti taip ramiai ir greitai, kaip tai padarė generolas lauko telefonu, ir 
neįsivaizdavo, ką išvis būtų daręs, jei generolas tą reikalą būtų pavedęs 
jam. Jis visą laiką prisibijojo, kad gali susiklostyti aplinkybės, parei- 
kalausiančios jo padėties Žmogui privalomų ypatingų gebėjimų, kurių 
žinojo neturįs. Būtų mielai dirbęs kuo nori, tik ne operatyvinio skyriaus 
viršininku. 

Tačiau prašytis perkeliamas kitur majoras neketino; jam net tokia 
mintis buvo atgrasi. Visada buvo be galo atsidavęs savo vadams, jei 
tie jam atrodydavo geri kariškiai, o Kamingsu jis žavėjosi labiau negu 
kuo kitu. Majoras Dalesonas iš generolo vadovaujamos divizijos būtų 
pasitraukęs nebent gavęs įsakymą, tačiau savo noru — nė už ką; jei 
bivaką būtų užplūdę japonų kareiviai, jis tikriausiai būtų iki mirties 
gynęs generolą šio palapinėje. Tai buvo vienintelis romantiškas jo, 
lėtapėdžio storulio, bruožas. Be to, laikytis savo poste vertė ir viena 
svajonė. Aišku, labai kukli svajonė; vilties tapti generolu majorui buvo 
ne daugiau kaip turtingam viduramžių pirkliui atsisėsti į karaliaus sos- 
tą. Majoras svajojo iki karui pasibaigsiant tapti papulkininkiu ar net 
pulkininku, o operatyvinio skyriaus viršininko pareigos leido to tikė- 
tis. Jis svarstė paprastai: liksiu tarnauti kariuomenėje, ir labai tikėtina, 
kad, užsitarnavęs papulkininkio laipsnį, po karo nebūsiu pažemintas 
žemiau kapitono. Iš visų karinių laipsnių, be viršilos, šis jam buvo la- 
biausiai prie širdies, ir jis liūdnokai mąstė, jog būtų skaudoka vėl tapti 
puskarininkiu. Todėl ir vargo kaip vargęs nemielame operatyvinio sky- 
riaus viršininko poste. 

Dabar, surašęs tvarkaraščius, Dalesonas norom nenorom ėmė kurpti 
žygio įsakymą, reikalingą tam, kad batalionas būtų atitrauktas iš fronto 
linijos ir permestas į pajūrį. Darbas nesudėtingas, tačiau, nežinodamas, 
kuris batalionas bus perkeltas, Dalesonas turėjo parengti keturis įsaky- 
mo variantus bei papildomus nurodymus daliniams, bet kuriuo atveju 
turėsiantiems užimti atitraukto bataliono vietą. Šitaip jis praplušėjo visą 
dieną, nes, nors kai ką buvo pavedęs Ličui ir kitam padėjėjui, jų darbą 
reikėjo patikrinti, o majoras dirbo labai kruopščiai ir labai lėtai. 

Pagaliau baigė ir apmetė preliminarų žygio įsakymą desanto batalio- 
nui, išsilaipinusiam Botojuje. Šįkart pavyzdžio, kuriuo galėtų vadovau- 
tis, neturėjo — generolas apmetė puolimo planą, bet tik bendrais bruožais. 
Dalesonas iš patirties žinojo, kad privalės vienokį ar kitokį dokumentą 
parodyti generolui, o tas viską perdirbs iš pagrindų, smulkiai išdėstyda- 
mas visą žygio eigą. Vylėsi to išvengsiąs, tačiau tai buvo mažai tikėtina, 
tad visas suprakaitavęs nuo kaitros nužymėjo žygio maršrutą vienu iš 
pagrindinių takų ir apytikriai sumetė, kiek laiko truktų kiekvienai jo 
atkarpai įveikti. Čia jis irgi neturėjo kuo pasiremti, todėl dažnai stabčio- 
jo, šluostėsi kaktą ir beviltiškai stengėsi nepasiduoti nerimui. Jį erzino 
nesiliaujantis žmonių lalesys, bruzdėjimas, vaikščiojimas nuo stalo prie 
stalo, braižytojų, palinkusių prie žemėlapių, niūniavimas. Kartkarčiais 

jis pakeldavo galvą, grėsmingai nuverdavo akimis besikalbančius, tada, 
garsiai krenkštelėjęs, vėl tęsdavo savo darbą. 

Dažnai skambėjo telefonas, ir Dalesonas ėmė nevalingai klausytis 
pokalbių. Kartą Hirnas keliolika minučių plepėjo su kažkokiu karinin- 
ku, ir Dalesonas neištvėręs trenkė pieštuką ir suriko: 

— Po velnių, vyrai, dirbtumėt neplepėję! 

Priekaištas buvo aiškiai skirtas Hirnui, ir šis, įdėmiai nužiūrėjęs Da- 
lesoną, kažką sumurmėjo į ragelį ir baigė pokalbį. 

— Ar atidavėt Hobartui tuos dokumentus? — paklausė Dalesonas Hirną. 

— Atidaviau. 

— O ką veikėt po to? 

Hirnas šyptelėjo ir užsidegė cigaretę. 

— Nieko ypatingo, majore. 

Keli raštvedžiai negarsiai sukikeno. Dalesonas atsistojo, pats nuste- 
bintas jį staiga užliejusio įtūžio. 

— Po velnių, baikit šaipytis, Hirnai! — Suprato perlenkęs lazdą. Ne- 
gerai apšaukti karininką girdint puskarininkiams. — Eikit, padėkit Ličui. 

Keletą sekundžių Hirnas stovėjo nejudėdamas, paskui linktelėjo ir 
koja už kojos nužingsniavo prie Ličo stalo ir atsisėdo šalia. Dalesonas 
šiaip taip prisivertė tęsti darbą. Nuo tada, kai divizija įstrigo esamose 
pozicijose, Dalesono rūpestis kampanijos likimu pasireiškė ypatingu 
reiklumu pavaldiniams. Jis nuogąstavo, kad jie pritingi ir dirba atsai- 
niai. Siekdamas įvesti tvarką, raštvedžius visada vertė dokumentus 
perspausdinti, jei aptikdavo nors vieną klaidelę ar net trintuko žymę, 
1r nuolat spaudė jaunesniuosius karininkus reikalaudamas našiau dar- 
buotis. Dalesonas šventai tikėjo, kad jeigu jis privers savo grupelę ne- 
priekaištingai darbuotis, tai ir visa divizija paseks jo pavyzdžiu. Iš da- 
lies Hirnas Dalesoną nervino ir, jo nuomone, aplaidžiu požiūriu į savo 
pareigas. O tai pavojingas dalykas. „Vienas niekdarys gali visą grupę 
ištvirkinti“, — tokia buvo viena iš Dalesono aksiomų, o Hirnas tokią 
grėsmę kėlė. To dar nebuvo, kad pavaldinys pareikštų dykinėjąs! Kai 
prasideda tokie dalykai... Dalesonas iki vakaro negalėjo nurimti, labai 
apytikriai, bendrais bruožais apmetė žygio įsakymą ir tik likus valandai 
iki vakarienės baigė kurpti kovos veiksmų planą, kurį iš bėdos buvo 
galima pateikti generolui. 

Jis nuėjo į Kamingso palapinę, padavė jam planą ir neramiai mind- 
žikuodamas laukė, ką jis pasakys. Kamingsas atidžiai peržiūrėjo doku- 
mentus, kartkarčiais pakeldamas galvą pareikšti pastabų. 

— Žiūriu, jūs surašėt keturis įsakymus dėl bataliono atitraukimo ir 
numatėt keturis sutelkimo punktus. 

— Taip, generole. 

— Manau, tai nebūtina, majore. Numatykime vieną sutelkimo vietą 
už antrojo bataliono pozicijų, ir nesvarbu, kokį batalioną panaudosi- 
me desantui, tegu žygiuoja tenai. Kokį batalioną bepasiųstume, daugių 
daugiausia išeis penkios mylios kelio. 

— Klausau, generole, — atsakė Dalesonas, stropiai užsirašinėdamas 
pastabas į bloknotėlį. 

— Manau, kelionei desantinėmis baržomis derėtų skirti ne 104, o 108 
minutes. 

— Klausau, generole. 

Ir taip toliau. Kamingsas dėstė pataisas, o Dalesonas užsirašinėjo į 
bloknotėlį. Kamingsas stebėjo jį su šiokia tokia panieka. Dalesono pro- 
tas kaip komutatorius, pagalvojo. Jei tavo replika nelyginant kištukas 
tiks kuriai nors jo psichikos skylutei, atsilieps kaip dera, jei ne - jokių 
šansų. 

Kamingsas atsiduso, užsidegė cigaretę. 

— Mums reikės kruopščiai suderinti štabo skyrių darbą šiuo klausi- 
mu. Perduokit Hobartui ir Konui:, kad iš pat ryto kartu su jumis prisista- 
tytų pas mane. 

— Klausau, generole, — sududeno Dalesonas. 

Generolas pasikasė panosę. Jei Hirnas būtų likęs adjutantu, sukviesti 
karininkus būtų buvusi jo pareiga. Dabar Kamingsas vertėsi be adju- 
tanto. 

— Beje, majore, — paklausė išpūtęs dūmus, — kaip sekasi pas jus Hir- 
nui'? 

Kamingsas neva abejingai nusižiovavo, nors iš tikrųjų buvo budrus. 
Hirnui dingus iš jo akiračio, jam ne kartą sukirbėdavo kažkokia grau- 
žatis, kažkokie potroškiai. Tačiau jis juos ryžtingai užgniauždavo. Per 
Hirną galėjau įklimpt į labai keblią padėtį, galvojo Kamingsas. Hirnui 
kelio atgal nėra. Jokiu būdu. 

Dalesonas suraukė kaktą. 

— Normaliai, generole. Tik per daug nosį riečia, bet aš jį aplamdysiu. 

Dabar, mąstydamas apie Hirną, Kamingsas pasijuto nepasiekęs tiks- 
lo. Keletą kartų užmatęs Hirną karininkų valgykloje, pastebėjo, kad jo 
veidas toks pat šaltas, bejausmis kaip visada. Mažai tikėtina, kad Hirnas 
kada nors išsiduotų, ką galvoja, bet vis vien... Bausmė nebeteko galios, 

ištirpo smulkių kasdienių įvykių sraute. Generolui toptelėjo mintis... 
Hirną dar labiau pažeminti. Paskutinis jųdviejų pokalbis dabar nebekėlė 
pirmykščio pasitenkinimo. Su Hirnu kažkaip per švelniai pasielgta. 

— Galvoju, ar neperkėlus jo kitur, — ramiai tarė Kamingsas. — Kaip 
jus Žiūrit į tai'? 

Dalesonas suglumo. Kad Hirnas būtų perkeltas iš jo skyriaus kitur, 
jis buvo ne tik ne prieš, bet ir labai už, tačiau jį glumino generolo elge- 
sys. Kamingsas jam niekad nebuvo užsiminęs apie Hirną, ir Dalesonas, 
tebelaikydamas Hirną vienu iš generolo numylėtinių, laužė galvą, kodėl 
Kamingsas jo atsiklausia. 

— Man visaip gerai, — galiausiai atsakė jis. 

— Vertėtų pasvarstyt. Kažin ar Hirnas bus geras štabo karininkas. 

Jeigu Dalesonui tas pats, laikyti Hirną pas jį nėra prasmės. 

— Pusėtinas, manyčiau, — atsargiai tarė Dalesonas. 

— Gal į kokį fronto dalinį? — lyg tarp kitko mestelėjo Kamingsas. — 
Neturit minčių, kur jį galėtume paskirti? 

Dalesonas dar labiau sutriko. Labai jau neįprasta, kad generolas rū- 
pintųsi, kur pasiųsti kokį nors leitenantą. 

— Na, trūksta karininko 458 pulko antrajai kuopai, nes vieno būrio 
patruliavimo raportus nuolat pasirašinėja seržantas, be to, trūksta dvie- 
jų karininkų šeštajai kuopai ir, man rodos, vieno — 459 pulko trečiajai 
kuopai. 

Kamingsui nė vienas iš pasiūlymų nepatiko. 

— Gal yra dar? 

— Dar yra štabo kuopos žvalgų būrys, bet jam karininko nelabai reikia. 

— Kodėl? 

— Būrio seržantas yra vienas geriausių 458 pulko karių, generole. Ruo- 
šiausi su jumis pasikalbėti apie jį, manau, po kampanijos jį derėtų pakelti 
į karininkus. Jo pavardė Kroftas. Geras karys. 

Kamingsas pamąstė, ką Dalesonas laikytų geru kariu. Tikriausiai vi- 
siškas beraštis, pagalvojo jis, blaivaus proto ir geležinių nervų. Jis vėl 
pasikasė panosę. Paskirtą į žvalgų būrį Hirną ir toliau turėčiau ant akių. 

— Na, aš pagalvosiu. Skubėt nėra ko, - pasakė Dalesonui. 

Dalesonui išėjus jis susmuko ant kėdės ir ilgai sėdėjo sustingęs ir 
mąstė. 

Lieka nesuvestos sąskaitos su Hirnu. Tam tikri potroškiai, galiausiai 
privertę duoti įsakymą pakelti nuorūką, nenumalšinti, toli gražu. Be to, 
dar neišspręstas klausimas dėl laivyno paramos. 

Kamingso širdį vėl užgulė slogutis. 

Tą naktį Himnas keletą valandų budėjo operatyvinio skyriaus palapi- 
nėje. Kad iš vidaus neprasiskverbtų šviesa, šoniniai atlankai buvo nu- 
leisti, įėjimo anga užtraukta dviguba užuolaida, kampai apdangstyti. 
Kaip visada. palapinėje buvo nepakenčiamai tvanku. Hirnas ir budintis 
raštvedys sėdėjo kėdėse snūduriuodami, atsisagstę marškinius, šlapiais 
nuo prakaito veidais, nusisukę nuo žibalinių žibintų, kad šviesa nedurtų 
akių. Metas tiko apmąstymams, nes veikti nebuvo ko, tiktai kas valandą 
reikėjo išklausyti pranešimus telefonu apie padėtį fronte, o tušti stalai, 
uždangstyti žemėlapiai kėlė snūdžią ir mąslią nuotaiką. Kartais nakties 
tyloje tarsi duslus griaustinis sudundėdavo priešams pagąsdinti skirtos 
artilerijos salvės. 

Hirnas atsitiesė, žvilgtelėjo į savo laikrodį. 

— Kada tave pakeis, Steisi? — paklausė jis. 

— Antrą, leitenante. 

Hirnui budėti iki trečios. Jis atsiduso, pasirąžė ir vėl sudribo į kėdę. 
Ant kelių gulėjo žurnalas, bet jį jau buvo pervertęs ir dabar pasibodėjęs 
numetė ant stalo. Po kurio laiko iš kitelio kišenės išsitraukė laišką ir 
ėmė neskubėdamas skaityti dar kartą. Laiškas buvo nuo studijų draugo. 


Čia, Vašingtone, visos tendencijos kaip ant delno. Reakcionieriai 
išsigandę. Kad ir kaip jie ramintųsi, žino, kad šis karas virto liaudies 
karu ir kad ore pakvipo pasauline revoliucija. Tai visuotinis sąjū- 
dis, ir jie bando jį užgniaužti pasitelkdami visas žinomas slopinimo 
priemones. Po karo prasidės raganų medžioklė, bet ji žlugs ir liaudis 
pareikš savo valią — išsivaduoti iš priespaudos. Tu neįsivaizduoji, 


kaip reakcionieriai persigandę. Jiems tai paskutinis pasispardymas. 


Ir dar, 17 dar tokiu pat tonu. Hirnas baigė skaityti laišką ir gūžtelėjo 
pečiais. Beilis visada buvo optimistas. Protingas marksistas optimistas. 

Tik kad visa tai kliedesiai. Raganų medžioklė po karo, be abejo, kils, 
bet vargu ar dėl baimės. Kaip ten sakė Kamingsas? Amerikos energija 
virto kinetine, ir kelio atgal nebus. Ko ko, o revoliucijos Kamingsas 
nebijo. Klausantis jo labiausiai šiurpina šaltas, nepalaužiamas tikėjimas 
savo teisumu. Dešinieji pasirengę kovai, bet šįkart jie nebūgštauja, ne- 
skliaudo ausų, girdėdami neišvengiamus istorijos žingsnius. Šįkart jie 
optimistai, šįkart jie eina į puolimą. Kamingsas šito nesakė, tačiau tokia 
buvo numanoma visų jo argumentų mintis. Istorijos vairas dešiniųjų 
rankose, ir po karo jie išvystys energingą politinę kampaniją. Vienas 


353 


galingas smūgis, vienas galingas puolimas, ir istorijos vairas liks jų ran. 
kose visą šį, O gal ir ateinantį šimtmetį. Visagalių sąjungos rankose. 

Visa tai, be abejo, ne taip paprasta, niekas apskritai nesti paprastą, 
ir vis dėlto yra Amerikoje stiprių, ryžtingų žmonių, kaupiančių jėgas 
kovai, tarp kurių yra ir tokių, kurie turi aiškią ateities viziją. O jai igy- 
vendinti jie pasitelks tokius žmones kaip jo tėvas, kurie veikia nemąsty- 
dami, nesirūpindami, kur toksai kelias juos nuves. Tokių stiprių Žmonių 
gal dešimt, gal dvidešimt, jie net nepalaiko tarpusavio ryšio ir vadovaų. 
jasi nevienodais motyvais. 

Bet svarbiau kitkas. Tą dešimtį galima likviduoti, bet jų vietoj rasis 
dešimt kitų tokių pat, paskui dar dešimt ir dar dešimt. Įtempta, priešta- 
ringa istorijos eiga lėmė, kad dvidešimtajame amžiuje suklestėtų naujo, 
ypatingo žmogaus mitas. Žmogaus visavaldžio, pasirūpinsiančio, kad 
baimė būtų... „natūrali būsena“. Technika neatpažįstamai pasikeitė, 
žmogaus psichika — ne. ,Dauguma Žmonių turi aptarnauti mašinas, o 
tokia perspektyva jų anaiptol nedžiugina.“ Svajoti apie visagalybę ska- 
tina ir pasąmonėje glūdinti įtampa. 

Hirnas suirzęs užvertė laišką. „Žmogus turi sunaikinti Dievą, kad 
pats taptų juo, prilygtų jam.“ Vėl Kamingsas. Bet ar tikrai jis taip sakė? 
Kartais takoskyra tarp jųdviejų nuomonių jam imdavo atrodyti nebeaiš- 
ki. Kamingsas, jei ir nesakė, tai galėjo taip sakyti. Iš esmės tai jo idėja. 
Jis sulankstė laišką ir įsikišo atgal į kišenę. 

O kokia mano paties pozicija? Taip, kokia? Kartą, ką ten kartą, daug 
kartų dėl vienokių ar kitokių priežasčių norėdavosi, ir net labai, daryti 
tai... tai, ką geba Kamingsas. Tad štai kur šuo pakastas. Atmetus aplin- 
kos paliktą antspaudą, iš jos perimtas painias ir apgaulingas pažiūras, aš 
iš esmės toks pat kaip Kamingsas. Tiesa, be tokių nuostatų kaip „„Žmo- 
na — kalė“, bet ir tai dar kažin. Kamingsas teisus. Mes abu vienodi, ir 
dėl to iš pradžių vienas kitam jautėm draugiškumą, simpatiją, o vėliau 
neapykantą. 

Neapykantą jis tebejautė ir dabar. Kiekvieną kartą, išvydus Kaming- 
są, nors ir probėgšmais, jį nutvilkydavo baimė ir neapykanta, atmintyje 
atgydavo toji skaudi akimirka, kai pasilenkė pakelti nuorūkos. Paže- 
minimas neužsimiršo, tebekamavo. Hirnas nė sapne nesapnavo, kokia 
didelė jo savimeilė ir kokią neapykantą ji gali įžiebti užgauta. Tiesa, jis 
nieko nebuvo neapkentęs taip, kaip dabar neapkentė Kamingso. Savaitę 
Dalesono vadovaujamame operatyviniame skyriuje praleido nesivers- 
damas per galvą; perprato darbo tvarką, užduotis atlikdavo automatiš- 


kai, nors širdį nepakenčiamai slėgė apmaudas. Pastarosiomis dienomis 
ėmė išsišokti; šiandien susikirto su Dalesonu, o tai jau nieko gero neža- 
dantis ženklas. Jei ir toliau liksiu šiame skyriuje, galvojo, greičiausiai 
tik beprasmiškai eikvosiu energiją maištaudamas dėl niekų, kol susi- 
lauksiu naujo pažeminimo. Išeitis — pasitraukti, būti perkeltam kitur, 
bet Kamingsas neišleis. Ir įtūžis, visą savaitę tramdytas, vėl užvirė. Kad 
taip nuėjus pas Kamingsą ir pasiprašius į kokį fronto būrį, bet ne, tai 
būtų lemtinga klaida. Kur kur, bet ten Kamingsas manęs nepaskirtų. 

Suskambo telefonas, ir Hirnas pakėlė ragelį. 

— Čia „Raudonasis briliantas“, nuo nulis trisdešimt iki pirmos trisde- 
šimt nieko neatsitiko, — suburbuliavo jam į ausį. 

— Gerai. 

Hirnas padėjo ragelį ir pasižiūrėjo į bloknote paskubomis užsirašytą 
sakinį. Tai buvo grynai standartinis raportas, kas valandą perduodamas 
telefonu iš kiekvieno bataliono. Paprastai per naktį tokių ateidavo pus- 
šimtis. Jis pasiėmė pieštuką, ketindamas įrašyti raportą į dienyną, kai 
į palapinę įžengė Dalesonas. Steisis, raštvedys, snūduriavęs su Žžurna- 
lu rankose, pašoko ir išsitempė. Dalesono plaukai buvo greitomis per- 
braukti šukomis, putlus veidas bemiegant įraudęs; mirksėdamas nuo 
šviesos tiriamai nužvelgė palapinę. 

— Ar viskas gerai? — paklausė. 

— Taip, — atsakė Hirnas. 

Staiga suprato, kad Dalesoną išbudino rūpestis kampanijos eiga, ir 
pralinksmėjo. 

— Girdėjau telefono skambutį, — pasakė Dalesonas. 

— „Raudonasis briliantas“. Raportavo, kad nieko neatsitiko, ir tiek. 

— Raportą jau užregistravot? 

— Dar ne, majore. 

— Tai užregistruokit, ko laukiat? — nusižiovavo Dalesonas. 

Hirnui retai kada teko įrašinėti raportus į dienyną, ir, kad neapsiriktų 
dėl formuluotės, pasižiūrėjo į vėliausią įrašą ir jį nukopijavo. 

Dalesonas priėjo ir, prispaudęs pirštą prie spyruoklinio segtuvo, ėmė 
tikrinti dienyną. 

— Kitąkart įrašykit tvarkingiau. 

Kad Dalesonas jį mokytų kaip kokį vaiką? Neišdegs. 

— Stengsiuosi kiek galėdamas, majore, — sarkastiškai sumurmėjo jis. 

Dalesonas storu smiliumi pabraukė jo įrašą. 

— Už kokį laiką šitas raportas? — staiga paklausė jis. 


— Nuo nulis trisdešimt iki pirmos trisdešimt. 

— Tai taip ir reikėjo parašyt. Po galais, jūsų parašyta: nuo dvidešimt 
trečios trisdešimt iki nulis trisdešimt. Skaityt nemokat ar ką? Nežino: 
kiek dabar laiko. po galais? | 

Kopijuodamas ankstesnį raportą, jis, pasirodo, nurašė ir jo laiką. 

— Atsiprašau, — burbtelėjo Hirnas, širsdamas ant savęs dėl žioplos 
klaidos. 

— Ką toliau darysit su šituo raportu? 

— Ką aš Žinau. Niekad nesu nieko tokio daręs. 

— Na, tada aš jums paaiškinsiu, — su pasigardžiavimu iškošė Dale- 
sonas. — Jeigu pasikrapštytumėt pakaušį, suprastumėt, kad tai kovinis 
raportas, todėl užregistravus dienyne ir pažymėjus žemėlapyje, jį reikia 
įdėti į mano periodinių raportų aplanką, o kai aš būsiu suvestinį rapor- 
tą atidavęs, tai yra rytoj, vakarykštės dienos raportus reikės išimti ir 
perkelti į archyvinį aplanką, ir liepkit kuriam nors raštvedžiui padaryti 
nuorašą ir įdėti į dienyno duomenų aplanką. Žmogui su aukštuoju išsi- 
lavinimu užduotis ne per sunkiausia, ar ne, Hirnai? 

Hirnas gūžtelėjo pečiais. 

— Bet raporte nieko konkretaus, kam tada visa ta kebeknė? — Mėgau- 

Dalesonas uždūkęs akimis svilinte svilino Hirną. Jo skruostai pa- 
tamsėjo, galingi žandikauliai sukando dantis, suspaudė lūpas. Palei akį: 
ir per skruostą nuriedėjo prakaito lašai. 

— Jūs nematot prasmės, ką? — pakartojo jis. — Jūs nematot prasmės. — 
Tarsi rutulio stūmikas, pasišokėjantis ant vienos kojos, kad kūno svoriu 
sustiprintų jėgą, Dalesonas atsisuko į Steisį: — Leitenantas Hirnas ne- 
mato prasmės. — Steisis nesmagiai sukrizeno, o Dalesonas įsiutęs pra- 
trūko ironizuoti: — Žinot ką, leitenante, galbūt daug kas neturi prasmės, 
gal aš, pavyzdžiui, nematau prasmės tarnaut kariuomenėj, gal ir jums 
būti karininku nematau prasmės, — šaipėsi jis, kartodamas Hirno fra- 
zę. — Gal aš norėčiau būti kas nors, tik ne kariškis, gal man, leitenante, 
geriau būti... būti... — Dalesonas patylėjo, stengdamasis prisiminti kuo 
niekingesnę profesiją, tada, stipriai sugniaužęs kumštį, išpoškino: — Gal 
man labiau tiktų būti... poetu! 

Klausydamasis Dalesono tirados Hirnas kaskart vis labiau balo. Vie- 
nu metu jam iš pykčio net užėmė amą. O be to, pribloškė audringa 
Dalesono reakcija. Susidūręs su menkiausiu statuto pažeidimu, Daleso- 
nas tapdavo panašus į nešiką, kuriam nuo įtampos greit trūks petnešos. 
Hirnas nugurkė seiles ir įsitvėrė stalo krašto. 


— Ramiau, majore, ramiau, — sumurmėjo Hirnas. 

— Kaip, kaip? 

Tačiau juos pertraukė į palapinę įžengęs Kamingsas: 

— Majore, ieškojau jūsų ir spėjau, kad galiu rasti čia. 

Kamingso balsas buvo keistas, skambus ir aiškus, tačiau visiškai be 
jokio jausmo. Dalesonas žingtelėjo atgal ir išsitempė tarsi atiduodamas 
pagarbą. 

— Kokiu reikalu, generole? 

O Hirnas pyktelėjo ant savęs dėl to, kad Kamingsui įsikišus pajuto 
palengvėjimą. 

Kamingsas 1š lėto pasikasė smakrą. 

— Gavau žinią nuo vieno bičiulio, tarnaujančio generaliniame šta- 
be. —- Kalbėjo abejingai tarytum tas dalykas jam visai nerūpėtų. — Ką tik 
perdavė iš ryšių tarnybos. 

Kam dar tas paaiškinimas? Keista, kad Kamingsas antrina savo 
paties žodžius. Hirnas įsmeigė į jį akis. Generolas be ūpo, nusprendė. 
Hirnas, varžydamasis generolo, tebestovėjo įsitempęs, suprakaitavęs, 
neramiai tvaksinčia širdimi. Šalia Kamingso jautėsi kaip nesavas. 

Generolas nusišypsojo ir užsirūkė. 

— Kaip sekasi, Steisi? — paklausė raštvedį. 

— Ačiū, gerai, generole. 

Ką gebėjo Kamingsas, tai gebėjo. Vos kartą kitą šnektelėjęs su eili- 
niu, visam laikui įsimindavo jo vardą. 

— Štai ką pasakysiu, majore, — tokiu pat bejausmiu balsu tarė Ka- 
mingsas. — Bijau, kad visas jūsų darbas rengiant operaciją „„Koda“ per- 
niek. 

— Negausim laivų? 

— Greičiausiai ne. Mano bičiulis sako, kad beveik nėra šansų. — Ka- 
mingsas gūžtelėjo pečiais. —- Vykdysim, kaip planuota, operaciją „Šuo- 
lis“. Tik su viena pataisa. Manau, kad pirmučiausia mums reikia užimti 
avanpostą priešais devintosios kuopos pozicijas. Šiąnakt parenkit įsa- 
kymą Teilorui, kad rytą pradėtų ataką. 

— Klausau, generole. 
man žemėlapį"? 

— Ką taip, generole? — krūptelėjo Hirnas. 

— Sakau, paduokit žemėlapį. - Ir Kamingsas vėl nusisuko į Dalesoną. 

— Sitą? 

— O ar yra dar koks kitas? — atšovė Kamingsas. 

Žemėlapis su celiulioido lapu ant viršaus buvo prisegtas prie braižy- 
bos lentos. Lenta nesunki, bet didžiulė, nepatogi nešti, ir Hirnas, nema- 
tvdamas kelio, turėjo žengti atsargiai. 

Kuriam galui aš ją nešu? — ūmai toptelėjo jam. Kamingsas laisvai 
galėjo prie jos prieiti, o be to, šitą žemėlapį moka atmintinai. 

— Greičiau! — šūktelėjo Kamingsas. 

Sustojęs prie generolo, jo veidą Hirnas išvydo tarsi pro didinamąjį 
stiklą. Regėjo kiekvieną bruoželį, įraudusią, prakaituotą nuo palapinės 
tvankos odą, su šalta panieka į jį dėbsančias akis. 

Kamingsas ištiesė ranką. 

— Nagi, nelaikykit, duokit man. — Jis siektelėjo lentos. 

Hirnas lentą išleido iš rankų per anksti, gal net blokštelėjo žemyn. Ar 
šiaip, ar taip, jis norėjo, kad Kamingsas jos nenulaikytų. Ir noras išsipil- 
dė. Lenta su žemėlapiu stuktelėjo generolui į riešą ir nukrito. 

Krisdama nubruožė generolui blauzdas. 

Lenta dunkstelėjo ant žemės, ir žemėlapis su celiulioidu atplyšo nuo 
jos. Hirnas pažvelgė į Kamingsą ir nuogąstaudamas, ir džiūgaudamas. 
Išgirdo savo balsą, ramų, šiek tiek ironišką: 

— Atsiprašau, generole. 

Skausmas buvo aštrus. Iš pradžių Kamingsas tvardėsi, tačiau galų 
gale skausmas jį surėmė nepakenčiamai. Savo siaubui juto akyse tven- 
kiantis ašaras ir mirksėdamas stengėsi jas žūtbūt sulaikyti. 

— Po velnių! — suriko jis. - AR NEGALIT ATSARGIAU? 

Visi pirmą kartą išgirdo Kamingsą šitaip šaukiant, ir Steisis net su- 
drebėjo. 

Tačiau išsirėkus Kamingsui palengvėjo, ir jis ištvėrė nepačiupinėjęs 
užgautos blauzdos. Skausmas pamažu aprimo, atbuko. Tačiau Kaming- 
są apėmė silpnumas, užėjus viduriavimo priepuoliui. Kad atlėgtų, nesi- 
keldamas nuo kėdės pasilenkė į priekį. 

— Gal išlygintumėt celiulioidą, Hirnai? 

— Klausau, generole. 

Dalesonas ir Steisis tupinėjo ant aslos, rankiodami suplyšusio Že- 
mėlapio gabalus. Hirnas šaltai pažvelgė į Kamingsą, tada pasilenkė Ir 
pakėlė celiulioido lapą. 

— Skauda, generole? — Jo balse nuskambėjo dirbtinio susirūpinimo 
gaidelė. 

— Ačiū, nebe. 

Palapinėje tvanka vis labiau dusino. Kamingsui svaigo galva. 

— Kai sutvarkysit žemėlapį, imkitės rytdienos manevro, majore, — tarė 
jis. 

— Klausau, generole, - atsiliepė nuo aslos Dalesonas. 

Kamingsas minutę pastovėjo atsirėmęs į kampinį kuolą, tada išėjo 
iš palapinės. Drabužiai buvo sumirkę prakaitu, dėl to nakties oras pasi- 
rodė pošaltis. Jis apsidairė, atsargiai pamaigė blauzdą, tada nušlubčiojo 
skersai bivaką. 

Žibintą savo palapinėje išeidamas buvo užgesinęs, tad atsigulė ant 
lovos patamsy ir įsižiūrėjo į blankias palapinės apybraižas. Jo akys 
lyg katės atmušė šiek tiek šviesos, ir Žmogus, įėjęs į palapinę, jas būtų 
tamsoje įžiūrėjęs pirmučiausia. Blauzdą jam dabar smarkiai maudė, 
truputį diegė skrandį. Žemėlapio lentos smūgis į kojas pažadino visus 
organizmo sutrikimus, sukeltus psichinės ir fizinės pastarųjų dviejų 
mėnesių įtampos. Visą kūną niežėjo lyg išbertą, nežinia kodėl smar- 
kiai pylė prakaitas. Pažįstama būsena, anot jo, „sukiužimas“, buvo 
ją patyręs Motomėje bei keletą kartų seniau. Tai buvo jo organizmo 
nikis, ir Kamingsas klusniai, beveik nuolankiai jam pasiduodavo, va- 
landą kitą kentėdavo, mąstydavo, o rytą visada pakirsdavo atsigavęs, 
kupinas jėgų. 

Šįkart jis išgėrė nestiprių migdomųjų ir mažiau kaip po valandos 
užsnūdo. Kai atsibudo, buvo dar tamsu, tačiau jautėsi žvalus, mintis 
vijo mintį. Blauzdą tebeskaudėjo, ir, minutę ją patamsy pamasažavęs, 
jis užsidegė šalia lovos stovintį žibintą ir atsargiai apžiūrėjo mėlynę. 

Tai ne atsitiktinumas. Kamingsas buvo tikras, kad Hirnas lentą išme- 
tė tyčia ar bent jau nesistengė sulaikyti. Širdis tarsi patvirtindama ėmė 
smarkiai tvaksėti. Galbūt net jam pačiam norėjosi, kad taip atsitiktų. 
Juk kai paliepė Hirnui atnešti žemėlapį, vidinis balsas kuždėjo juo ne- 
pasitikėti, būti budriam. Kamingsas krestelėjo galvą. Ne, gilintis never- 
ta. Viskas aišku, ir geriausia dabar tam padėti tašką. Praėjo vos kelios 
minutės, kai jis atsibudo, tačiau galva buvo blaivutėlė, ir jis, trtamdyda- 
mas nerimą, atsidavė sunkiems apmąstymams. 

Hirną reikės perkelti kitur. Laikyti jį po padu pavojinga. Jis ir toliau 
konfliktuos, maištaus, gal net tektų atiduoti karo lauko teismui, o tas 
dalykas visada keblus, visada nemalonus. Tąkart dėl cigaretės nuorūkos 
būčiau galėjęs eiti iki galo, reikalui paaštrėjus galėčiau ir dabar, tačiau 
apeliacinis skundas man gerokai pakenktų. Nuosprendžio aukštesnės 
instancijos nepanaikintų, tačiau mano reputacijai byla mestų šešėlį. 


359 


Hirną būtina perkelt kitur. Galutinai apsisprendęs, Kamingsas įr 
džiūgavo, ir nerimavo. Taip, Hirną galiu perkelti kur panorėjęs, tačiau 
vis vien neatgrėsčiau nuo polinkio maištauti. Štai kur problema. Jis prį. 
simerkė nuo žibinto šviesos, prisuko dagtį, tada abiem rankom pamaigė 
sau šlaunį, bet prisiminęs, jog taip dažnai daro Hirnas, suirzo. 

Kur jį pasiuntus? Tiesą sakant, tai ne itin svarbu; puikiai tiks ir Da. 
lesono minėtas žvalgų būrys. Be to, tokiu atveju Hirnas liktų štabo bi- 
vake. Galėčiau sekti kiekvieną jo žingsnį. Šiaip ar taip, rytą bus proga 
tuo pasirūpinti. Kai Dalesonas ateis su įsakymu dėl devintosios kuopos 
veiksmų, kalbą pasuksiu taip, lyg sumanymas perkelti Hirną priklausy- 
tų Dalesonui. Šitaip bus geriau, ne taip akivaizdu. 

Kamingsas vėl atsigulė, susinėrė rankas už galvos ir vėl įsižiūrėjo 
į palapinės kuolą. Lyg patyčia jam prieš akis ant palapinės brezento 
išryškėjo Anopopėjaus žemėlapis, ir jis nepatogiai susirietė, vėl užlie- 
tas nusivylimo ir pykčio, kaip tada, kai sužinojo greičiausiai negausiąs 
laivyno paramos. Buvo sudėjęs į ją per daug vilčių ir dabar neįsten- 
gė atsisakyti minties Botojaus įlankoje išlaipinti desantą. Įmanomas, 
tikriausiai įmanomas ir kitoks manevras, tačiau protas atkakliai piršo 
frontalų puolimą, suderintą su puolimu iš užnugario. Gal surizikavus 
tą daryti be laivyno paramos, bet ir vėl guminės valtys, ir vėl kruvinos 
skerdynės...Taip daryti būtų galima tik jeigu Botojaus pakrantė būtų 
priešo nesaugoma. 

Pala, tai gera mintis. Jei iš pradžių dalis pajėgų likviduotų kranto 
apsaugą, 0 po to pasiuntus desantą... Galbūt net ir nedidelis padalinys 
naktį užimtų pakrantę, o rytą išsilaipintų visi kiti. Bet ne, pernelyg rizi- 
kinga. Įsiveržti naktį į priešo teritoriją — ne, divizijoje nėra tokiai ope- 
racijai parengtų padalinių. 

Jei smogiamoji grupė užimtų Botojų, būtų galima išsiversti be laivy- 
no paramos. Bet kaip tą padaryti? Siųsti kuopą iš priešakinių pozicijų? 
Neįmanoma, tam reikėtų pralaužti priešo gynybos liniją. Gal išlaipinti 
desantą už dvidešimties mylių nuo japonų pozicijų ir tegu Žygiuoja pa- 
lei krantą? Ne, džiunglės per daug tankios. Vietomis bus priversti pa- 
sukti į salos gilumą, o už Botojaus visa pakrantė apaugusi neįžengiamu 
mišku. Jei būtų galima... 

Kilo mintis, dar net nesuformuluota, ir jis įsitvėrė jos, žinodamas 
tik tai, kad jau turi planą. Pakilo nuo lovos ir basas lentų paklotu nuėjo 
prie rašomojo stalo apžiūrėti aeronuotraukų. Ar viena kuopa įstengtų 
tai padaryti? 

Visai įmanoma. Kuopa desantiniais kateriais apiplauktų aplink salą 
ir išsilaipintų neištirtame pietiniame krante, atskirtame nuo Tojakaus 
linijos Vatamajaus kalnų grandinės. Ji galėtų traukti tiesiai skersai salą 
per patį jos vidurį, įveikusi perėją palei Anakos kalną, nusileisti į Japo- 
nų užnugarį, užimti Botojaus įlankos pakrantę ir laikytis, kol išsilai- 
pins batalionas. Kad pavyks, labai tikėtina, nes gynybos postai Botojuje 
įrengti atmušti puolimui iš jūros pusės; kaip ir visose japonų pozicijose, 
galimybės keisti šaudymo kryptį menkos. 

Jis pasikasė smakrą. Sunkiausia — suderinti veiksmų laiką. Bet pats 
sumanymas puikus. Nestandartinis, drąsus ir tuo jį labiausiai žavėjo. 
Tačiau Kamingsas dabar mąstė ne apie tai. Kaip visuomet, kai galvoje 
kildavo naujas sumanymas, mąstė dalykiškai, konkrečiai. Nedelsdamas 
ėmė skaičiuoti atstumus. Nuo jūros iki perėjos galo japonų pusėje dvi- 
dešimt penkios mylios, o nuo ten septynios mylios iki Botojaus įlankos. 
Jei niekas nesukliudys, kuopa šį atstumą įveiktų per tris, o gerai pasi- 
stengusi — per dvi dienas. Jis apžiūrėjo aeronuotraukas. Reljefas kitoje 
salos pusėje, aišku, sudėtingas, bet įveikiamas. Pačiame pajūryje yra 
kelių mylių pločio džiunglių ruožas, o už jo iki kalnų ir perėjos — san- 
tykinai atvira kalvota, aukšta žole apaugusi vietovė. Žygis įmanomas. 
Svarbiausia nustatyti tinkamą maršrutą per džiungles japonų užnugary- 
je, kai maniškiai bus įveikę perėją. Jei išsiųsiu ten visą kuopą, ji beveik 
garantuotai užsiraus ant pasalos. 

Kamingsas atsilošė į kėdės atkaltę ir susimąstė. Pirmiausia reikia 
atlikti žvalgybą. Būtų per daug nuostolinga, per daug rizikinga įklam- 
pinti kuopą visai savaitei, jei žygis nepavyktų. Geriau pasiųsti kelioli- 
ka žvalgų, vieną ar porą skyrių. Jie nustatytų maršrutą, ištyrinėtų takus 
japonų užnugaryje, o paskui grįžtų tuo pačiu keliu į pajūrį, kur juos 
paimtų kateriai. Jei jie grįžtų be kliūčių, būtų galima siųsti kuopą ir 
vykdyti numatytą planą. Kamingsas minutę įsižiūrėjo į žibintą. Žvalgų 
būrys užtruktų penkias, daugiausia šešias dienas, 0 jiems grįžus gali- 
ma išsiųsti kuopą, kuri Botojų pasiektų per tris dienas. Apsidraudžiant 
šiam reikalui galima skirti iš viso dešimt dienų, tiesą sakant, visas vie- 
nuolika, nes pradėtų jį ne anksčiau kaip kitą naktį. Frontalus puolimas 
prasidės po dviejų dienų, o desantas Botojaus įlankoje išsilaipins dar 
po devynių dienų. Jei seksis, kariuomenė galbūt kažkiek pasistūmės, 
tačiau vargu, ar frontalus puolimas bus toks sėkmingas. Vadinasi, de- 
santas įsiverš labai laiku. Kamingsas užsirūkė. Sumanymas jam vis 
labiau patiko. 

Ką pasiųsti į žvalgybą? Iš karto pagalvojo apie žvalgų būrį, bet pas- 
kui susimąstė, bandydamas prisiminti ką apie juos žinąs. Jie dalyvavo 
ankstesniame išsilaipinime su guminėmis valtimis, tačiau iš buvusios 
sudėties jų nebedaug belikę, be to, nuo to laiko jie beveik neuostė pa- 
rako. Tiesa, tą naktį, kai japonai forsavo upę, jie pasirodė gerai, labai 
gerai. Būriui vadovauja tasai Dalesono minėtas Krofias. Svarbiausia, 
būrys nedidelis, galima išsiųst jį visą. Pasiuntus didesnio būrio dalį, 
atrinktieji vykdyti užduotį jaus skriaudą. 

UŪmai jam per širdį dingtelėjo, kad rytoj Hirnas bus paskirtas į žvalgų 
būrį. Išsiųsti į žvalgybą karininką, nepažįstantį būrio kareivių, nelabai 
gerai, tačiau ir patikėti tokios užduoties seržantui negalima. O Hirnas 
ir protingas, ir fiziškai pajėgus tokiam daugiadieniam žygiui atlikti — 
dabar Kamingsas apie Hirną svarstė šaltai tartum skaičiuodamas žirgo 
privalumus ir trūkumus. Hirnas susidoros; galimas daiktas, jis turi vado 
gyslelę. 

Ėmė smelktis abejonės. Naujasis planas labai rizikingas, toks rizi- 
kingas, kad vargu ar galima juo kliautis. Kamingsas jau buvo bemanąs 
jo atsisakyti. Antra vertus, ant svarstyklių padėta ne tiek daug, keliolika 
žmonių. Jeigu jiems žygis ir baigsis nelaimingai, nieko baisaus. Kol kas 
dar negalutinai prarasta viltis gauti laivyno paramą. Kai puolimas bus 
pradėtas, gal nuvykus į generalinį štabą ir pabandžius išprašyti eskadri- 
nių minininkų. 

Jis grįžo prie lovos ir atsigulė. Tik dabar pasijuto, vilkėdamas viena 
pižama, sužvarbęs. Gulėjo drebėdamas, apimtas pakilios, viltingos nuo- 
taikos. Bandyti verta. Hirną siųsti galima. 

Ir jeigu planas išdegtų! Minutę leido sau pasimėgauti tokios pergalės 
šlove. Užgesino žibintą ir ramiai gulėjo ant lovos, įsmeigęs akis į tamsą. 
Kažkur toli drioksėjo artilerija. 

Žinojo šiąnakt nebeužmigsiąs. Sykį skausmas vėl nusmelkė blauzdą, 
ir jis garsiai susijuokė; savo paties juokas tuščioje palapinėje ir dar nak- 
tį jį privertė krūptelėti. O juk sumanymas kilo neatsitiktinai. Jis gimė ir 
brendo giliai pasąmonėje, ir reikiamu momentu išsirutuliojo galutinai. 
Dabar jo veiksmai Hirno atžvilgiu susijungė į logišką grandinę. Sąryšį 
paieškojus visada galima rasti. 

„O vis dėlto dėl žvalgybos nuspręsta.“ 

Nuspręsta? Sprendimas tuo pačiu metu atrodė ir puikus, ir niekam 
tikęs; painios, prieštaringos mintys kėlė jaudulį ir nerimą, ir nedaug 
trūko, kad vėl būtų prajukęs. 

Neprajuko, tik nusižiovavo. Mintis pasiųsti būrį į žvalgybą — geras 
ženklas. Per ilgai jam į galvą nebuvo atėję gerų minčių, ir dabar jautėsi 
tikras, kad ateinančią savaitę jų gims daugybė. Kad ir kokie varžtai da- 
bar kaustytų jo veiksmus, jis jų atsikratys... kaip atsikratė HRirno. Svar- 
biausia Žinoti, ką reikia padaryti, ir galvoti, kaip. 


Laiko mašina 


Generolas Kamingsas 
Tipiškas amerikietiškas pareiškimas 


Iš pirmo žvilgsnio generolas atrodė kaip visi tokio rango kariškiai. Kiek 
aukštesnis nei vidutinio ūgio, įkūnus, gana gražaus įdegusio veido, žils- 
telėjęs ir vis dėlto kitoks negu kiti generolai. Šypsodamas gerokai panė- 
šėjo į sveikatingą, savimi patenkintą, kieto būdo senatorių ar verslinin- 
ką, tačiau šaunaus, kieto vyro įspūdis tverdavo neilgai. Veido išraiškai 
kažko trūko... Buvo į senatorių ir panašus, ir drauge nepanašus. Hirnui 
visąlaik vaidenosi, kad tas šypsantis veidas — bejausmė kaukė. 


Miestelis, toje Vidurio Vakarų vietovėje įsikūręs daugiau kaip prieš sep- 
tyniasdešimt metų, 1910-aisiais buvo palyginti neseniai tapęs tikru mies- 
tu. „Ne taip seniai, —- sakydavo Žmonės, — aš pats pamenu, miestely buvo 
tik paštas, mokykla, senoji presbiterijonų bažnyčia ir viešbutis. Senis Ai- 
kas Kamingsas laikė universalinę krautuvę, kurį laiką dirbo kirpėjas, bet 
neilgai, kažkur išsikėlė. Ir dar, — iš lėto reikšmingai primerkdami akį, — 
miestely buvo prostitutė, aptarnaudavo visą apygardą.“ 

Ir, aišku, Sairusas Kamingsas (pavadintas Sairusu senojo Makormi- 
ko garbei), nuvykęs į Niujorką tvarkyti banko reikalų, laiko veltui ne- 
leisdavo. „Žinokit, - sakydavo žmonės, - jam pasistengus, ir tą gamyklą 
perkelė čia. Sairis Kamingsas ne už dyką devyniasdešimt šeštais padėjo 
Makinliui, jis tikras jankis verteiva. Anuomet savo banke kapitalo jis 
gal ir ne kažin ką turėjo, bet kai likus savaitei iki rinkimų pareikalavo, 
kad fermeriai grąžintų skolas, visa apygarda nubalsavo už Makinlį. Sai- 
ris gudresnis net už senį Aiką, o Aiko, kai laikė universalinę krautuvę, 
žinokit, apie pirštą niekas neapsukdavo.“ Seniokas, nykstančios šne- 
kovų padermės atstovas, čiurkšteli seiles į seną garankščiuotą nosinę. 
„Žinia, — šypteli, — nepasakyčiau, kad miestely Sairį kas nors baisiai 
mylėtų, bet vis dėlto miestelis... — šypteli dar kartą, - ką aš šneku, mies- 
tas tikrai daug jam skolingas, kas ačiū, kas pinigų.“ 

Miestas išsidėstęs vidury didžiųjų Amerikos lygumų. Jo pakraš- 
čiuose yra kalvelių, upokšnių, retas daiktas plokščiame Vidurio Vakarų 

kraštovaizdyje, 0 pavėjinėje geležinkelio pusėje auga nemažai medžių. 
Gatvės plačios, ir vasarą žaliuojantys skirpstai ir ąžuolai švelnina gru- 
bius, niūrius karalienės Onos laikų namų kontūrus, meta įmantrius šešė- 
lius ant kampuotų stoglangių tr iš priekio nusklembtų mansardų stogų. 
Centrinėje gatvėje pastatų sų portikų imitacijomis mažai belikę, dabar 
čia gausu parduotuvių, o šeštadieniais privažiuoja daugybė fermerių, ir, 
kad arkliai neklimptų purve, gatves pradėta grįsti akmenimis. 

Sairio Kamingso, turtingiausio miesto gyventojo, namas ne ką ski- 
riasi nuo kitų. Kamingsai jį pasistatydino prieš trisdešimt metų, tada jis 
vienišas stovėjo miestelio pakrašty, ir rudens bei pavasario pradžioje iki 
jo tekdavo klampote klampoti per purvą. Tačiau dabar jis atsidūręs namų 
apsupty, ir Sairis Kamingsas nelabai begalėtų jį kaip nors pagražinti. 

O kad namas gražinant nugražintas, kalta jo žmona. Kamingsus pa- 
žįstantys žmonės dėl to kaltina jos, kilimo iš Paatlantės, atseit, madas 
išmanančios, kultūringos moters, užgaidas. Sairis kieto būdo, bet madų 
nesivaikantis, o štai tos naujosios priekinės durys su įstrižais langeliais 
bene prancūziškos mados. Bažnyčios bendruomenės susirinkime ji mi- 
nėjo pavadinimą, kažkokį „niuvel“. Sairis dėl jos ir į episkopalų tikėji- 
mą perėjo, ir prie bažnyčios statybos prisidėjo. 

Keista šeima, iš ne vieno išgirsi, keisti vaikai. 


Svetainėje — portretais, niūriais rudų tonų peizažais paauksuotuose rai- 
žytuose rėmuose nukabinėtos sienos, tamsios draperijos, rudi baldai, 
židinys — svetainėje susirinkusi visa šeima. 

Tas tipas Debsas vėl drumsčia vandenį, sako Sairis Kamingsas. (Aš- 
trių bruožų veido, praplikęs, su akiniais sidabriniais rėmeliais.) 

Tikrai, mielasis? Žmona vėl palinksta prie siuvinio, auksiniu siū- 
lu dygsniuoja Kupidono sėdmenis servetėlės centre. (Graži moteriškė, 
truputį bruzdi, su ilga suknia, pagal to meto madą įspūdingai išryškintu 
biustu.) Na, ir kodėl jis taip daro? 

Jieeech, sušnarpščia Sairis — įprastas jo atsakas į bobiškus klausi- 
mus. 

Pakart, ir baigtas kriukis, senatviškai drebančiu balsu sako Aikas 
Kamingsas. Per karą (Pilietinį karą) mes tokius pagavę, būdavo, užso- 
dinam ant kumelės, uždrožiam per pasturgalį, gražu žiūrėt, kaip jinai 
juos krato. 

Sušiugžda Sairio užverčiamas laikraštis. Kart nereikia. Nužiūri savo 
delnus, niauriai nusijuokia. Edvardas jau nuėjo gult? 

Ji pakelia galvą, skubiai, nervingai atsako: atrodo, nuėjo, sakė, kad 
eina. Abu su Matjum sakė, kad eina miegot. (Matjus Arnoldas Kaming- 
sas — jaunesnysis jų sūnus.) 

Einu, pažiūrėsiu. 

Berniukų miegamajame Matjus miega, o Edvardas, septynerių metų, 
sėdi kampe ir siuvinėja medžiagos skiautę. 

Tėvas prieina, jo šešėlis krinta ant berniuko veido. Ką čia veiki, sūnau? 

Vaikas, apstulbęs iš išgąsčio, pakelia galvą. Siuvinėju. Mama leido. 

Duokš. Ir skiautės su siūlais lekia į šiukšliadėžę. Lizabet, ateik čia. 

Vaikas girdi, kaip jie pusbalsiu, kad neprižadintų miegančio brolio, 
piktai, karštai ginčijasi. Aš neleisiu, kad jis elgtųsi kaip kokia boba, 
nustok jam kišt tas knygiūkštes, pratint prie visokių bobiškų... nesąmo- 
nių. (Beisbolo lazda ir pirštinė guli apdulkėjusios mansardoje.) 

Bet aš ne... aš jam nieko neliepiau. 

Neliepei siuvinėt? 

Sairusai, būk geras, palik jį ramybėj. Nuo antausio vaikui dega visas 
skruostas. Jis sėdi ant grindų, jam ant kelių byra ašaros. 

Ir nuo šiol tu man elgsies kaip vyras, supratai? 

Tiktai jiems išėjus jį apninka į galvą netelpančios mintys. Motina 
pati jam įdavė siūlą, liepė patyliukais siuvinėti. 

Bažnyčioje baigiasi pamokslas. Visi mes gailestingojo Viešpaties 
Jėzaus ir Dievo vaikai, Jo įrankiai, pašaukti į šį pasaulį tam, kad vykdy- 
tume Jo šventą valią, sėtume brolybės ir gerų darbų sėklas. 

Gražus pamokslas, sako motina. 

Aham. 

Ar jis teisus? — klausia Edvardas. 

Žinoma, atsako Sairusas, nereikia visko priimti aklai. Gyvenimas 
sudėtingas dalykas, už dyką nieko negausi. Viskuo turi pasirūpinti pats. 
O be to, kiti ne tik nepadės, bet taikys pakišt koją. 

Vadinasi, jis neteisus, tėve. 

Aš taip nesakiau. Teisus ir jis, teisus ir aš, tiktai tikėjimo reikalus 
tvarkai vienaip, o darbo — žinia, jie ne tokie svarbūs - kitaip. Ar taip, ar 
anaip, vis tiek krikščioniškai. 

Motina glosto jam petį. Nuostabus pamokslas, Edvardai. 

Beveik visi šiame mieste manęs nekenčia, sako Sairusas. Nekenčia 
ir tavęs, Edvardai, kuo anksčiau tai suprasi, tuo geriau, jie nieko taip 
nekenčia kaip tų, kurie gyvenime prasimuša, o tu tikrai prasimuši, ir jie, 
nors ir nekęsdami, tau padlaižiaus. 

Vėsią pavasario popietę motina su sūnumi po iškylos į užmiestį, kur 
tapė lygumoje pūpsančias skurdžias kalveles, susikrauna dažus ir mol- 
bertą ir keliauja namo. 

Ar smagu buvo, Edi? Kai jie vienudu, jos balsas kitoks, švelnus ir 
nuoširdus. 

Labai, mam. 

Jauna svajojau, kaip turėsiu sūnelį, kaip mudu iškylausim ir tapysim 
kaip štai dabar. Nori, kol pareisim namo, išmokysiu linksmos dainelės? 

Papasakok apie Bostoną, prašo jis. 

Na, didelis miestas, nešvaru, šaaalta, o žmonės visada vaikšto kos- 
tiumuoti. 

Kaip tėtė? 

Ji padvejojusi nusijuokia. Kaip tėtė. Tu tik jam nepasakok, ką mudu 
šiandien veikėm... O ar tai blogai? 

Ne, dabar abu žygiuojam namo, o jam nieko nepasakok, tai pa- 
slaptis. 

Ūmai ja pasibjauri ir į miestą grįžta tylus, be nuotaikos. Tą patį vaka- 
rą viską papasakoja tėvui ir po to su saldžia piktdžiuga ir baime klausosi 
tėvų barnio. 

Štai ką aš tau pasakysiu: dėl vaiko tiktai tu kalta, jam nuolaidžiauji, 
skatini niekam tikusius polinkius, matyt, niekaip negali užmiršt Bosto- 
no, mes čia tau per prasti. 

Sairusai, liaukis. 

Aš jį įtaisysiu į karo mokyklą, velniai rautų, jau ganėtinai paaugęs, 
kad verstųsi savarankiškai, devynių metų bernui pats laikas mokytis 
būti vyru. 

Aikas Kamingsas linkčioja galvą. Karo mokykla gerai, berniokas 
mėgsta klausytis, ką pasakoju apie karą. 

Iš dalies sprendimas dėl karo mokyklos nulemtas Sairuso pokalbio 
su miesto gydytoju. Vešli barzda, atšiaurus, veriantis žvilgsnis, akyse 
kerštingi žiburiukai. Žinote, pone Kamingsai, stačiai neišmanau, ką da- 
bar begalima padaryti, jei būtų vyrėlesnis, siūlyčiau nuvest bernioką 
pas Salę, kad jos mergučės išjudintų jam kraują. 


Dešimties metų pirmą kartą palieka namus, laukia traukinio, atsisvei- 
kina su purvinomis priemiesčio gatvėmis, niūriais gyvenamaisiais na- 
mais, tėvo banko kvapu, ant virvių išdžiaustytais skalbiniais. 

Sudie, sūnau, laikykis, girdi? 

Tėvo sprendimą jis priėmė visiškai abejingai, tačiau dabar, pajutęs 
ant peties uždėtą ranką, veik nepastebimai sudreba. 

Sudie, mam. Ji verkia, jis Žiūri į ją truputį su panieka, beveik be 
gailesčio. 

Sudie, ir jis išvažiuoja, pasineria į vienuolišką gyvenimą, į mokyklos 
rutiną, stropiai blizgina sagas, klojasi lovą. 

Jis nebe toks, koks buvo namie. Niekad tarp berniukų neturėjęs ar- 
timų draugų, dabar ne tiek drovisi, kiek nejaučia noro susidraugauti. 
Akvarelės ir knygos, tokios kaip ,,Mažasis lordas Fontlerojus“, „Aiven- 
has“ ar „Oliveris Tvistas“, jo beveik nebedomina, jis jų nepasigenda. 
Savo klasėje kasmet gauna geriausius pažymius. Neblogas sportinin- 
kas, įtraukiamas trečiu numeriu į teniso komandą. Kaip ir tėvas, yra 
nemėgstamas, bet gerbiamas. 

Kas be ko, pasitaiko ir nemalonių akimirkų. Štai šeštadienį per ry- 
tinį patikrinimą jis stovi šalia savo gulto išsitempęs, kaukšteli kulnais 
pasirodžius pulkininkui, mokyklos viršininkui, lydimam karininkų, 
mokytojų, ir nutirpęs laukia, ką sakys kadetas pulkininkas, aukštaūgis 
tamsiaplaukis vaikinas. 

Kamingsai, sako kadetas. 

Klausau, tamsta. 

Tavo diržo skylutės pažaliavusios. 

Klausau, tamsta. Ir jis žiūri kadetui įkandin, ir širdperša kaitaliojasi 
su nerimastingu jauduliu — į jį atkreipė dėmesį. Jis užsisklendėlis, ne- 
dalyvauja privačioms berniukų mokykloms būdinguose renginiuose ir 
būtent dėl tokio šalinimosi visiems krinta į akis. 

Devyneri metai asketiško gyvenimo kareivinėse, miegas bendroje 
patalpoje, uniformos ir ginklų priežiūra, įtemptos marširuotės ir tuščios 
atostogos. Kiekvieną vasarą šešias savaites praleidžia pas tėvus, jie jam 
atrodo svetimi, su broliu neranda bendros kalbos. Motina, ponia Ka- 
mings, jam įkyri savo prisiminimais. 

Ar pameni, Edi, kaip mes iškylavom prie kalvelės ir tapėm? 

Pamenu, mama. 

Mokyklą jis baigia kadeto pulkininko laipsniu. 

Grįžęs namo uniformuotas iškart atsiduria dėmesio centre. Žmonės 
žino, kad jis stos į Vest Pointo akademiją, ir pažindina su juo jaunas 
merginas; jis su jomis elgiasi mandagiai, bet nė viena nesusidomi. Jis 
gražus, nelabai aukštas, bet išvaizdus, veidas protingas, skaistus. 

Sairusas šnekasi su juo. Na, sūnau, ruošiesi stot į Vest Pointą, ką? 

Taip, tėve, ketinu. 

Hm. Ar patenkintas, kad mokeisi karo mokykloj? 

Stengiausi kiek galėdamas, tėve. 

Sairusas linkteli galvą. Vest Pointas jam tinka. Jis jau seniai nu- 
sprendęs, kad jaunėlis Matjus Arnoldas galės perimti iš jo banką, o šitą 
keistoką, šaltabūdį uniformuotą sūnų verčiau laikyti toliau nuo namų. 
Gerai, kad stosi į Vest Pointą, sako Sairusas. 

Bet... Jam nieko neateina į galvą, tik jaučia, kaip iš jaudulio šiurps- 
ta kūnas. Kaip visada, kalbantis su tėvu, drėksta delnai. Na taip, tėve 
(žino, kad Sairusas tikisi tokio atsakymo). Taip, tėve. Tikiuosi, man ten 
seksis. 

Kaip nesiseks, juk tu — mano sūnus. (Paplekšnoja jam per nugarą ir 
nelyginant žmogus, sėkmingai sutvarkęs verslo reikalą, iš širdies nusi- 
kvatoja.) 

Nors... Taip, tėve. Ir jis, kaip paprastai tokiais atvejais, užsisklen- 
džia. 


Baigęs Vest Pointe antrą kursą, vasarą susipažįsta su mergina, kurią Vė- 
liau ves. Dvejus metus nėra parvažiavęs namo, nes atostogos būdavo 
per trumpos, tačiau gimtojo miesto jis nepasiilgsta. Per šias atostogas 
vyksta į Bostoną aplankyti motinos giminių. 

Bostonas jį sužavi; palyginti su šiurkščia, stačiokiška tėviškės Žmo- 
nių šneka, giminių manieros jam tikras atradimas. Iš pradžių jis stengiasi 
būti labai mandagus, labai santūrus, supranta, jog laisvai kalbėti galės 
tik žinodamas, kokių klaidų nevalia daryti. Bet tarp keturių sienų nesėdi. 
Vaikšto Bikon Hilo gatvėmis, energingai kopia siaurais šaligatviais iki 
valstijos kapitolijaus, ten ilgai stovi grožėdamasis žemai, už pusmylės 
mirguliuojančia Čarlzo upe. Jo dėmesį traukia belstukai, pajuodę vari- 
niai belstukai; jis smalsiai apžiūri visas siauras duris, kilsteli skrybėlę 
juodais drabužiais vilkinčioms senoms damoms, šios, truputį dvejojamai 
nužvelgusios kadeto uniformą, maloniai nusišypso. 

Man čia patinka! | 

Aš labai pamėgau Bostoną, po keleto savaičių sako jis pussesere! 
Margaretei. Jiedu labai gerai sutaria. | 

Tikrai? — sako ji. — Jis prastėja. Anot tėvo, vis mažiau ir mažiau M 
tų, kur žmogus gali nueit. (Jos veidas dailiai pailgas, dvelkia maloniu 
šaltuku. Nosis ilgoka, bet riesta.) 

Ir aišku, dėl ko - dėl airių, piktai pritaria jis ir truputį susigėsta Iep- 
telėjęs banalybę. 

Dėdė Andrius nuolat skundžiasi, kad jie susigrobė visą valdžią. Aną 
vakarą, girdėjau, sakė, kad dabar pas mus kaip Prancūzijoj, jis, supranti, 
yra ten buvęs, vienintelė galimybė padaryt karjerą — tik diplomatinėj 
tarnyboj arba kariuomenėj, bet ir ta abejotina. Susizgribusi, jog padarc: 
netaktą, skubiai priduria: tu jam labai patinki. 

Malonu girdėti. 

Kas keisčiausia, žinok, sako Margaretė, dar prieš keletą metų dėdė 
Andrius buvo labai griežtai nusistatęs. Išduosiu paslaptį. (Juokdamasi 
paima jam už parankės.) Jam visada labiau prie širdies buvo jūrų laivy- 
nas. Anot jo, jūrų pėstininkai kultūringesni. 

Mat kaip. (Minutę nesumoja ką sakyti. Visai kitomis akimis regi jų 
mandagumą, svetingą jo, kaip giminaičio, priėmimą. Visa, ką prisimena 
girdėjęs juos sakant, bando išversti į kitą pusę ir įvertinti nauju požiūrių.) 

Bet tu nekreipk dėmesio, sako Margaretė, mes visi veidmainiai. Bai- 
su ir pasakyti, bet, žinok, mes tikim tik tuo, kas priimtina mūsų giminei. 
Buvau sukrėsta, kai šitai suvokiau. 

Jei taip, aš lengvai prie jūsų pritapsiu, žaismingai sako jis. 

O ne, niekaip nepritapsi. (Ji nusijuokia, padvejojęs nusijuokia ir jis.) 
Kur tau, tu tiktai tolimas giminaitis iš Vakarų. Neįmanoma. (Akimir- 
ką jos pailgame veide pasirodo linksma mina.) Jeigu rimtai, iki tavęs 
mes pažinojom tik jūrų pėstininkus. Ir Tomas Hopkinsonas, ir Tačeris 
Loidas, man rodos, susipažinai su juo pas Denisą, — jūrų pėstininkai, ir 
dėdė Andrius gerai pažįsta jų tėvus. Bet tu jam patinki. Man regis, jis 
buvo įsimylėjęs tavo motiną. 

Na, tai jau taškas mano naudai. (Abu nusijuokia, atsisėda ant suoliu- 
ko ir svaido akmenukus į Čarlzo upę.) 

Tu labai linksma, Margarete. 

Oi, aš irgi veidmainė. Jei mane perprastum, sakytum, kad aš baisi 
niurzglė. 

Tikrai nepasakyčiau. 

Oi, kaip aš verkiau, žinok, kruvinom ašarom, kai mudu su Mino 
prieš porą metų pralaimėjom valčių lenktynes. O juk tai kvailystė ir 
tiek. Tėvas norėjo, kad mes laimėtume, ir man buvo baisu, kad jis bar- 
sis. Čia ir žingsnio nežengsi, ir piršto nepajudinsi, visada rasis priežas- 
tis, dėl kurios kas nors, girdi, nepriimtina. (Akimirką jos balsas virpteli 
iš nuoskaudos.) Tu visai kitoks negu mes, tu rimtas, solidus. (Jos balsas 
vėl pralinksmėja.) Tėvas sakė, kad kurse buvai antras pagal pažangu- 
mą. Nei šis, nei tas. 


O vidutinioku būti garbingiau? 

Tik ne tau. Tu būsi generolas. 

Netikiu. (Per šias Bostone praleistas savaites jis įprato kalbėti dera- 
mu tonu, šiek tiek pakeltu balsu, lėčiau. Jis neranda žodžių, kad išreikš- 
tų savo žavėjimąsi Bostonu. Visi bostoniečiai nepriekaištingai puikūs.) 

Tu mane maustai, sako jis. (Pavėluotai suvokia leptelėjęs šiurkštų 
vidurio vakariečių Žodį ir minutei sutrinka.) 

Nieko panašaus, aš įsitikinusi, kad tu būsi neeilinis žmogus. 

Tu man patinki, Margarete. 

Kur nepatiksiu, tave taip išgyrusi. Nusijuokia ir atlapaširdiškai pri- 
duria: matyt, man pačiai norisi tau patikti. 


Vasaros pabaigoje jam išvažiuojant jinai jį apkabina, į ausį sukužda: 
gaila, kad nesam kaip reikiant susižadėję, tada galėtum mane pabu- 
čiuoti. 

Man irgi gaila. Tačiau tik dabar pagalvoja apie ją kaip apie moterį, 
kurią galėtų pamilti, ir ta mintis jį truputį apstulbina ir sutrikdo. Dar 
traukinyje jaudinantys jos asmenybės bruožai išblanksta, bet ji ir toliau 
lieka malonių prisiminimų apie gimines ir Bostoną centre. Pasakojant 
kurso draugams apie savo merginą, jį užlieja neįprastas, malonus ben- 
drystės jausmas. Turėti merginą — labai svarbu, nusprendžia jis. 


Jis nuolat sužino ką nors naujo, jau supranta, kad protauti reikia įvairio- 
mis plotmėmis. Vienas dalykas yra tikroviškos, realios situacijos, ku- 
rias reikia išnarplioti; kas kita — aukštos materijos, anot jo, „čiužinys ant 
debesies“, kai nerūpi kastis iki dugno; ir nepaprastai svarbi plotmė, kai 
reikia elgtis ir kalbėti atsižvelgiant į tai, kokį įspūdį padarysi žmonėms, 
su kuriais gyveni ir dirbi. 

Pastarąjį dalyką jis skaudžiai įsisąmonino per karo istorijos ir takti- 
kos paskaitą. (Patalpa rudomis sienomis, švariai nušveistomis grindi- 
mis, prieky stovinčiomis rašomosiomis lentomis, suolai, ant kurių sėdi 
kadetai, išdėstyti tradicine, griežtai šachmatine tvarka.) 

Pone (kreipiasi jis, gavęs leidimą pasisakyti), ar teisinga Li laikyti 
geresniu generolu už Grantą? Žinau, kad jų taktikos nesulyginamos, 
tačiau Grantas geriau už Li išmanė strategiją. Kas iš tos taktikos, pone, 
neturint... neturint plataus masto gyvosios jėgos ir resursų panaudojimo 
plano, nes taktika — tik visumos dalis? Tokiu atveju ar Grantas ne su- 
manesnis karvedys, nes jis stengėsi atsižvelgti į teorinius dalykus? Jis 

neblizgėjo efektingais numeriais, tačiau gerai apgalvodavo visą spekta- 
klį. (Auditorija kvatoja.) 

Jis padarė trigubą klaidą — prieštaravo dėstytojui, ignoravo jo autori- 
tetą, ne vietoje rodė sąmojį. 

Kamingsai, ateityje savo samprotavimus dėstykite glausčiau. 

Gerai, pone. 

Esate neteisus. Jūs, gerbiamieji, patys įsitikinsite, kad praktinė pa- 
tirtis daug vertingesnė už teoriją. Visų strategijos aspektų numatyti ne- 
įmanoma, viskas susibalansuoja savaime, kaip kad vyko Ričmonde, 
kaip vyksta dabar Europoj poziciniame kare. Visada viską lemia takti- 
ka. (Rašo lentoje.) 

Be to, Kamingsai... 

Klausau, tamsta. 

Kadangi geriausiu atveju jūs po dvidešimties metų vadovausite ba- 
talionui, verčiau domėtumėtės būrio, o ne visos kariuomenės strategi- 
nėmis problemomis. (Dėstytojo sarkastišką pastabą lydi tramdomas 
prunkštimas. Dėstytojo žvilgsnio paskatinti, visi prapliumpa kvatoti; 
juokas Kamingsą perlieja it verdantis vanduo.) 

Iš jo ilgai šaipomasi. Ei, Kamingsai, per kiek valandų užimsi Rič- 
mondą? 

Girdėjau, Edai, tave siunčia patarėju pas prancūzus. Vadovaujantis 
tinkamomis teorinėmis nuostatomis galima pralaužt Hindenburgo liniją. 

Jam tai didelė pamoka, be kita ko, įsitikina, jog yra nemėgstamas, bus 
nemėgstamas, jog negalima daryti klaidų, negalima išsišokti bendra- 
mokslių šutvės akivaizdoje. Privalu kantriai laukti. Tačiau jam skaudu, 
ir jis neiškenčia nepasiguodęs laiške Margaretei. O bendramoksliams 
atsilygina slapta panieka: jie nė girdėt negirdėję apie gražias manieras. 

Baigus studijas, ,„Haubicoje“, kurso albume, po jo duomenimis prie- 
rašas: „Strategas“, o žemiau, tarsi norint sušvelninti pravardę, neside- 
rinančią su saldžiu, sentimentaliu albumo stiliumi, kiek dviprasmiškai 
pridurta: „Gražus ne dėl to, kad gražiai atrodo, o kad gražiai elgiasi.“ 

Trumpas atostogas praleidžia su Margarete, jiedu susižieduoja, ir jis 
tuojau pat išplaukia į Europą, į karą. 

Dirba generalinio štabo planavimo skyriuje, gyvena sveikajame 
dvaro rūmų sparne, tuščiame kalkėmis išbaltintame kambaryje, seniau 
priklausiusiame kambarinei, bet jis to nežino. Karo veiksmai jam pa- 
kelia nuotaiką, jie paįvairina alinančią blankų pildymo, kruopštaus ka- 
riuomenės dalinių judėjimo grafikų braižymo rutiną. Girdint artilerijos 

šūvius jam visada smagiau darbuotis, plika duobėta žemė už langų by- 
loja apie jo apskaičiavimų svarbą. 

O vieną naktį net iš arti išvysta karo vaizdus, kai neaišku, kur link 
pakryps svarstyklių lėkštė. 

Su savo viršininku pulkininku, vairuotoju eiliniu ir dviem kitais ka- 
rininkais vyksta inspektuoti padėties fronte. Vyksta tartum į pramoginę 
iškylą: įsideda sumuštinių ir termosą su karšta kava. Pasiima ir konser- 
vų, bet vargu ar bus progos jų paragauti. Fronto link važiuoja šunke- 
liais, mašina liumpsi per išgraužas ir sviedinių išmuštas duobes, sunkiai 
iriasi per klampų purvą. Valandą važiuoja per plačią nuniokotą lygumą. 
Pilką pavakarės dangų nušviečia tik artilerijos papliūpos, nelyginant 
amalas tvankų vasaros vakarą grėsmingai tavaruojančios ryškios signa- 
linės raketos. Privažiavę virtinę kalvelių, vos užstojančių horizontą, čia, 
per mylią iki apkasų, išlipa ir palengva žygiuoja susisiekimo tranšėja, 
rytą per sprindį prilyta vandens. Priėjus šalutinius apkasus susisiekimo 
griovys pagilėja ir ima vingiuoti zigzagais. Kas šimtą jardų Kamingsas 
palypėja ant brustvero ir atsargiai nužiūri prieblandoje skendinčią nie- 
kieno žemę. 

Pasiekę rezervines tranšėjas sustoja, įsitaiso betonuotame blindaže ir 
pagarbiai klausosi savo pulkininko pokalbio su tą fronto ruožą ginančio 
pulko vadu. Jis irgi čia atvykęs dėl numatyto puolimo. Likus valandai 
iki sutemstant prasideda artilerijos apšaudymas, sviediniai krinta vis ar- 
čiau ir arčiau priešo apkasų, galiausiai ketvirtį valandos ugnis sutelkia- 
ma tiesiogiai į juos. Vokiečių artilerija atsišaudo, ir kas kelios minutės 
paklydėlis sviedinys švilpdamas krinta netoli nuo jų stebėjimo punkto. 
Prabyla minosvaidžiai, šūvių ir sprogimų trenksmai sustiprėja, susilieja 
į vientisą dundesį, ir susikalbėti įmanoma tik šaukiant šaukte. 

Laikas, jie pajudėjo! — surinka kažkuris. 

Kamingsas pakelia prie akių binoklį, žiūri pro plyšį betono sieno- 
je. Dumblini kareiviai blausoje panašūs į pilkšvus šešėlius peleninėje 
plynėje. Vėl ima lyti, ir jie stumiasi į priekį pusiau bėgte, griuvinėdami 
kniūbsčiomis, sverdėdami atpakaliomis, slidinėdami ant pilvų juosvo- 
je pliurzėje. Vokiečiai, suerzinti, įniršę, nuožmiai atsišaudo. Jų šūvių 
blyksniai ir trenksmai tokie įnirtingi, tokie tankūs, kad jo sąmonė at- 
bunka ir galiausiai juos suvokia tik kaip foną, kuriame pėstininkai stu- 
miasi per lygumą. 

Dabar kareiviai juda lėtai, palinkę į priekį tarsi grumdamiesi su vėju. 
Jis pakerėtas stebi, kaip vangiai, apatiškai jie, tolydžio parkrisdami ant 

žemės, slenka pirmyn. Atrodo, jog puolimas vyksta be jokios tvarkos, 
kareiviai juda nevalingai kas kur nelyginant į kūdrą įmesto akmens sų- 
judinti lapai, ir vis dėlto jų visuma stumiasi į priekį. Iš esmės visas šitas 
skruzdėlynas juda viena kryptimi. 

Pro binoklį jis stebi, kaip vienas kareivis pabėgėja pirmyn, puola 
kniūbsčias į purvą, pakyla, pabėgėja dar. Įspūdis toks, lyg iš aukštai 
stebėtum pro langą žmonių minią ar sulaikytum žvilgsnį ties vienu iš 
pulkelio šunyčių, besikepurnėjančių kambarinių gyvulėlių parduotuvės 
vitrinoje. Mintis, kad ši kareivių masė susideda iš organizuotų padali- 
nių, atrodo keista, neįtikima. 

Kareivis krinta, raitosi purve, ir jis nukreipia binoklį į kitą. 

Jie prie vokiečių apkasų! — surinka kažkas. 

Jis staigiai pažvelgia į tolį, mato, kaip keletas kareivių tarsi šuolinin- 
kai su kartimi atkišę durtuvus šoka per brustverą. Jie juda taip palengva, 
jiems iš paskos seka tiek nedaug draugų, kad jis nežino ką galvoti. Kur 
kiti, žiojasi klausti, kai pasigirsta pulko vado riksmas. Jie užėmė tranšė- 
ją, šaunuoliai, jie užėmė tranšėją! Laikydamas rankoje telefono ragelį, 
ima paskubomis berti nurodymus. 

Vokiečių artilerija ima apšaudyti užimtąsias tranšėjas, ir kareivių ko- 
lonos prieblandoje iš lėto traukia per nutilusį lauką, apeidamos lavonus, 
ir voromis leidžiasi į vokiečių tranšėjas. Beveik visai sutemę, 0 rytuose, 
kur dega kažkieno namas, dangus nusidažęs rausvai. Kadangi pro bino- 
klį nieko nebesimato, Kamingsas padeda jį į šalį 17 su bežade nuostaba 
žvelgia į mūšio lauką. Atrodo pirmapradis, neįprastas, kokį įsivaizduoja 
esant mėnulio paviršių. Bombų išmuštose duobėse blizga vanduo, jame 
ribuliuoja ilgi kritusiųjų šešėliai. 

Na, ir koks įspūdis? — niukteli jam į šoną pulkininkas. 

Oi, tiesiog... Bet jam pritrūksta žodžių. Įspūdis per daug stiprus, su- 
krečiantis. Atmintyje atgiję vadovėliuose skaityti ilgi sausi mūšių ap- 
rašymai dabar regisi jaudinamai tikroviški. Tačiau jis galvoja tik apie 
žmogų, davusį įsakymą pulti, galvoja negalėdamas atsistebėti. Koks... 
ryžtas. Kokia atsakomybė. (Nerasdamas sodresnio žodžio, pasitenkina 
oficialiu.) 

Galybė karių, ir visi paklūsta jam vienam, duodančiam įsakymus, 
galbūt neatšaukiamai nulemiančiam žmonių likimus. Jis nereginčiomis 
akimis žvelgia į lauką, užvaldytas didžiausios iš iki tol turėtų svajonių. 

Aš irgi galėčiau! 

Vadovauti kariuomenei. Nuo užplūdusių jausmų, aistringų, pakilių, 
nuo galingo neapčiuopiamo geismo jam užima kvapą. 

Jis grįžta į tėvynę gavęs (laikinai) kapitono laipsnį, tuo pačiu įsakymu 
paaukštinamas ir pažeminamas, gauna (pastovų) vyresniojo leitenanto 
laipsnį. Paskui — jungtuvės su Margarete nepaisant tylaus jos tėvų prie- 
šiškumo, trumpas medaus mėnuo, ir jiedu apsigyvena vienoje įguloje, 
maloniai leidžia laisvą laiką vakarėliuose ir šeštadienio šokiuose kari- 
ninkų klube. 

Kurį laiką jų intymūs santykiai kuo puikiausi. 

Jis turi ją palaužti, sučiulpti, perplėšti, suvalgyti. 

Šis leitmotyvas mėnesį kitą lieka užslėptas, kadangi abu neprityrę, 
neapsipratę vienas su kitu, tačiau anksčiau ar vėliau viskam lemta iš- 
ryškėti. Ir pusę metų, beveik metus jiedu mylisi nepaprastai audringai, 
pašėlusiai, taip aistringai, kad po visko jis išsekęs, bejėgis kūkčioja įsi- 
kniaubęs jai į krūtinę. 

Ar myli mane, tu mano, mylėk mane. 

Taip, taip. 

Aš tave perplėšiu, aš tave surysiu, tu būsi mano, priklausysi man, 
kale tu. 

Jį patį stebina, glumina nešvankybės, ištrūkstančios jam nuo liežuvio. 

Margaretę toks jo elgesys žavi, džiugina, ji tiki, kad jis reiškia ais- 
tringą meilę, ji žydi, apvalėja, bet tik laikinai. Po metų jai atsiveria 
akys, tampa visiškai aišku, kad jis vienišius, kad ant jos kūno kaunasi 
su savimi pačiu, ir jos jausmai ima vėsti. Išsivadavusi iš visko, kas ją 
varžė, palikusi šeimą, Bostono gatves, slogaus gyvenimo liudininkes, ji 
atsidūrė dar baisesnėje valdžioje, dar didesnėje priespaudoje. 

Visa tai, aišku, žodžiais neišsakoma, kalbos jųdviejų santuokinį gyve- 
nimą paverstų pragaru, tačiau jis savaime keičiasi, tampa trapia, veidmai- 
niška dviejų žmonių, kurių niekas nesieja, partneryste, ir mylisi jie dabar 
retai, o mylėdamiesi jaučiasi kankinamai svetimi vienas kitam. Jis užsi- 
sklendžia nuo jos, laižosi žaizdas ir sukasi rate, kurio pralaužti neįstengia. 
Kur kas smagiau jiedviem kitų žmonių draugijoje. 

Ji užsiima namų apyvoka, užsirašinėja subtilius svečių priėmimo ir 
pačių svečiavimosi pliusus ir minusus. Jiedu užtrunka dvi valandas, kol 
sudaro kas mėnesį rengiamo pobūvio svečių sąrašą. 

Kartą jie visą savaitę svarsto, ar kviestis pas save generolą, nuodug- 
niai aptaria visus „už“ ir „prieš“. Galiausiai nusprendžia, kad kviestis 
būtų netaktiška, kad jiedviem tai galėtų atsiliepti, net jeigu jis ir ateitų, 
bet po kelių dienų kapitonas Kamingsas iš naujo laužo galvą, ar kviestis 
generolą, ar ne, o auštant atsibunda tikėdamas, kad rizikuoti verta. 


Jiedu rengiasi labai kruopščiai, pasirenka savaitgalį, kai generolas 
laisvas ir greičiausiai nebus niekur iškviestas. Iš generolo pasiuntinio 
Margaretė sužino, ką generolas mėgsta valgyti; įgulos šokiuose ji dvi- 
dešimt minučių šnekasi su generoliene. paaiškėja, kad generolas pažįs- 
tamas su vienu jos tėvo pažįstamu. 

Jie išsiuntinėja kvietimus, ir generolas kvietimą priima. Savaitė iki 
pobūvio kupina rūpesčių ir nerimo, 0 ir per pobūvį abu kaip ant adatų. 
Pasirodo generolas, prieina prie švediško stalo, noriai kerta rūkytą ka- 
lakutieną, Margaretės iš Bostono parsisiųsdintas krevetes. 

Pobūvis nusiseka, generolas padūmavusiomis akimis šypsosi Ka- 
mingsui, jam patiko ir viskis (išgėrė aštuonis stiklus), ir minkšti baldai 
(spėjo būsiant paprastesnius, klevo medienos), ir viskio skonį permu- 
šantis aštrus, salstelėjęs krevečių padažas. Atsisveikindamas patapšnoja 
Kamingsui per petį, gnybteli Margaretei skruostą. Įtampa atslūgsta, jau- 
nesnieji karininkai su žmonomis uždainuoja. Bet visi per daug pailsę, ir 
pobūvis greit baigiasi. 

Tą vakarą abu, o ypač Kamingsas, džiaugiasi nusisekusiu pobūviu. 

Bet Margaretė sugadina visą malonumą, ji dabar nuolat jam gadi- 
na nuotaiką. O žinai, Edvardai, atvirai kalbant, kas mums iš to, tavo 
paaukštinimo tai nepagreitins, o kai prireiks rekomendacijos genero- 
lo laipsniui gauti, šitas senis pirdyla (ji paprato vartoti vulgarokus žo- 
džius) bus jau kojas pakratęs. 

Savo reputacija reikia pradėti rūpintis iš anksto, skubiai atsako jis. 
Su įgulos papročiais jis susitaikė iš pareigos, prisivertė jiems paklusti, 
bet nemėgsta, kad jie būtų kritikuojami. 

Labai jau miglotas motyvas. Žinok, dabar galvoju, kad kvailai pada- 
rėm jį pasikviesdami. Be jo būtų buvę daug linksmiau. 

Linksmiau? (Jis užgautas iki širdies gelmių, netveria iš pykčio.) Yra 
svarbesnių dalykų negu linksmybės. Jis pasijunta taip, lyg būtų užtren- 
kęs duris sau už nugaros. 

Nedaug trūksta, kad pavirstum nuoboda. 

Gana, vos ne rėkte surinka jis, ir ji, matydama, koks jis įniršęs, pri- 
kanda liežuvį. Bet jie nesutaria ir apsižodžiuoja jau ne pirmą kartą. 

Nesuprantu, kas tau vis užeina, burbteli jis. 


Atsiranda vienokių ar kitokių naujų užsiėmimų. Kurį laiką pritampa 


prie karininkų klubo gėrovų kompanijų, lošia pokerį, užmezga keletą 
romanų su moterimis. Bet kartojasi ta pati istorija kaip su Margarete, 

santykiai gėdingai nutrūksta, ir po metų kitų jis ima vengti draugijų, 
atsideda savo padalinių vadovavimui. 

Čia atsiskleidžia jo talentas. Jis visiškai atsiduoda darbui, net ir nak- 
tį, gulėdamas lovoje, suka galvą, kaip geriausia pasielgti su vienu ar 
kitu kareiviu, kaip veiksmingiau jiems vadovauti. Dieną beveik visą 
laiką praleidžia su kuopa, prižiūri dirbti paskirtus būrius, rengia nuola- 
tines patikras. Įguloje jo kuopa visada geriausiai išmuštruota; jo kuopos 
kiemas švariausias ir tvarkingiausias. 

Šeštadienių rytais grupė kareivių iš kiekvieno būrio privalo nupjauti 
žolę aplink kareivines. 

Jis išbando visus patentuotus žalvario blizgiklius, išrenka geriausią 
ir skelbimų lentoje pakabina įsakymą naudoti tiktai tą blizgiklį. 

Per kasdienines išviečių apžiūras jis kareivius visada pergudrauja; 
vieną rytą klupsčiomis atkelia kanalizacijos dangtį ir, vamzdyje aptikęs 
nešvarumų, būriui skiria drausminę nuobaudą. 

Į apžiūras nešasi adatą, ja tikrina, ar laiptų pakopų plyšeliuose nėra 
dulkių. 

Per sporto žaidynes, rengiamas kiekvieną vasarą, jo kuopos koman- 
dos visada laimi pirmąsias vietas. Treniruotes jis įsako pradėti nuo va- 
sario pirmos. 

Kiekvieną kartą kuopai pavalgius valgyklos grindys plaunamos 
karštu vandeniu. 

Jis visada sumanesnis už kitus. Prieš vieną svarbią šeštadieninę ap- 
žiūrą, į kurią laukiama atvykstant generolo, jis vyresniajam seržantui 
nurodo liepti kareiviams sutepti riebalais atsarginių batų padus, o batus 
sustatyti ties lovų kojūgaliais. 

Pasakojama, kaip jis rikiuotės aikštėje ardęs kareivio šautuvą, tikri- 
nęs, ar nedulkėta gaiduko spyruoklė. 

Jo kuopos kareiviai nuolat šmaikštauja, girdi, Senis mums tuoj lieps 
įeinant į kareivines nusiauti batus. 

Vyresnieji karininkai vieningai pripažįsta: kapitonas Kamingsas — 
geriausias įgulos jaunesnysis karininkas. 


Kartą, nuvykusi į Bostoną aplankyti namiškių, Margaretė išgirsta klau- 
simą: 

Vaikų susilaukti nežadi'? 

Kad gal ne, juokiasi Margaretė. Bijau. Edvardas vaiką, ko gero, pri- 
verstų valytis lopšelį. 

Bet septyneri metai, ar ne per ilgai? 

Turbūt. Aš tiesiog nežinau. 

Negerai taip ilgai atidėlioti. 

Margaretė atsidūsta. Vyrai keisti padarai. baisiai keisti. Iš pradžių 
atrodo vienokie, o paskui paaiškėja, kad jie visai kitokie. 

Teta patempia siauras lūpas. Visą laiką jaučiau, Margarete, verčiau 
tu būtum ištekėjus už kurio nors mūsų pažįstamo. 

Žiauriai siauras, senoviškas požiūris. Edvardas bus įžymus genero- 
las. Reikia tik sulaukt karo, ir aš pasijusiu kaip Žozefina. 

(Skvarbus žvilgsnis.) Kam ta arogancija, Margarete? Tikėjausi, kad 
šitiek laiko pragyvenusi santuokoje tapsi... moteriškesnė. Tekėt už žmo- 
gaus, kurio visai nepažįsti, kvailystė, ir aš visąlaik įtariau, kad tekėda- 
ma už Edvardo tu tyčia nepaisei sveiko proto. (Iškalbinga pauzė.) Ruta, 
Tačerio žmona, laukiasi jau trečio. 

(Margaretę suima pyktis.) Negi ir aš tavo metų būsiu tokia niurzglė 
kaip tu? 

Tu, brangioji, ko gero, visą gyvenimą liksi akižara. 

Šeštadienių vakarais karininkų šokiuose Margaretė vis dažniau nusi- 
geria. Kartais nedaug trūksta, kad sulaužytų ištikimybę vyrui. 

Kapitone, žiūriu, jūs vienas ir vienas, užkalbina vieno karininko 
žmona. 

Taip, deja, esu truputį atsilikęs nuo gyvenimo. Žinote, ir karas, ir... 
(Jos vyras karininku tapo po 1918 metų.) Nuolat gailiuosi, kad neišmo- 
kau gerai šokti. (Laikysena, kuria ateity išsiskirs iš kitų profesionalių 
kariškių, tuo laikotarpiu kaip tik pradeda formuotis.) 

O jūsų Žmona šoka puikiai. 

Taip. (Margaretė kitame karininkų klubo gale apsupta vyrų. Ji gar- 
siai kvatoja, laikydamasi už jaunesniojo leitenanto parankės.) Kaming- 
sas stebeilija į ją su neapykanta ir pasibjaurėjimu. 

Iš žodyno: neapykanta, dkt., pastovus stiprus priešiškumo, nekenti- 
mo jausmas. 

Jausmas, protarpiais įsižiebiantis tarp daugumos sutuoktinių, Ka- 
mingsų santykiuose — vyraujantis. 

Negęsta, bet ir neliepsnoja. Jokių skandalų. Jokių užgauliojimų. 

Jis visas atsideda tarnybai ir studijoms. Visose įgulose, į kurias perke- 
liamas, savo namuko svetainėje penkias ar šešias dienas per savaitę vaka- 
roja prie knygų. Sparčiai pildo išsilavinimo spragas. Pirmiausia filosofijos, 
paskui politologijos, sociologijos, psichologijos, istorijos, net literatūros 

ir meno. Dėl fenomenalios atminties viską perima ir įsisavina, perima ir 
iškart perkuria, priderina prie jį nenormaliai apsėdusio potroškio. 

Tai šiek tiek išryškėja per retas įguloje užsimezgančias diskusijas. 
Froidas man daro nemenką įspūdį, pareiškia jis. Esminė idėja, kad žmo- 
gus niekam tikęs padaras ir kad svarbiausia rasti būdą jam valdyti. 

1931 metais atranda kitą giminingą sielą — Špenglerį. Atsargiai dali- 
jasi mintimis su savo kuopos kareiviais. 

Man nereikia jums, vyrai, ir aiškinti, kokia sunki padėtis. Kai kurie 
iš jūsų būtent dėl to ir į kariuomenę atėjot. Bet aš noriu pažymėti, kad 
mums gali tekti svarbus uždavinys. Jeigu skaitote laikraščius, negalėjo- 
te nepastebėti, kad visur tai šen tai ten iškviečiamos kariuomenės pajė- 
gos. Galime sulaukti didelių permainų, ir tokiu atveju jūsų pareiga bus 
paklusti valdžios įsakymams, kuriuos gausite per mane. 

Neapibrėžti, dokumentais nespėję pavirsti ketinimai panaudoti ka- 
riuomenę galiausiai išgaruoja. 1934 metais Kamingsas kur kas labiau 
domisi tuo, kas dedasi užsienyje. 

Patikėkit, įrodinėja jis, Hitleris ne koks nors išsišokėlis. Jis vadovau- 
jasi perspektyvia idėja ir turi politiko gyslelę. Jis meistriškai manipu- 
liuoja vokiečių jausmais. Zigfrido mitas jiems šventas. 

1935 metais Kamingsas pagarsėja Fort Beningo pėstininkų moky- 
kloje įvestomis naujovėmis. 

1936-aisiais jis laikomas daugiausia žadančiu vyresniuoju karinin- 
ku iš Vašingtono karo mokyklos kursantų. Apie jį kalbama Vašingtono 
aukštuomenėje, jis susidraugauja su keletu Kongreso narių, jį priima 
garsiausio sostinės salono šeimininkė. Vienu metu Vašingtono aukš- 
tuomenės konsultavimas karo klausimais darosi pavojingai panašus į 
nuolatinį darbą. 


Bet jis nuolat griebiasi naujos veiklos. Darbuojasi taip atsidėjęs, kad 
abejonės, prieštaringi impulsai pasitraukia į antrą planą. 1937 metų va- 
sarą, gavęs mėnesį atostogų, aplanko Meine atostogaujantį svainį. Su 
juo Kamingsas artimai susidraugavo tarnaudamas Vašingtone. 

Vieną dieną vienstiebiame burlaivyje: 

Žinai, Edvardai, aš niekad nesutariau su savo giminėmis. Jie tavęs 
taip ir nepamėgo, nors tu dėl to niekuo dėtas. Apmaudu, kad jie laikosi 
senoviškų pažiūrų, bet tu, aišku, ir pats supranti. 

Suprantu, Mino. (Tolydžio atgimsta visai kitokie, painūs jausmai ir 
troškimai. Prisiminus kadaise žavėjusį neapsakomą bostoniečių rafinuo- 
tumą, jam savotiškai ir malonu, ir nesmagu. Jis žino, jaučia Vašingtone 

ciniškai piktnaudžiavęs bostonietiškomis manieromis, ir vis dėlto Bos. 
tonas jį tebetraukia, žadina dvejones.) Savo paties kalboje Pagauną 
pompastiškų gaidų. Laimė, kad Margaretė šiuo atžvilgiu laikėsi ir lai. 
kosi pasigėrėtinai tvirtai. 

Taip. Mano sesutė nuostabi moteris. 

Tikrai. 

Gaila, kad artimiau nesusipažinom prieš keletą metų. Tu neabejoti- 
nai būtum tikęs mūsų ministerijai. Stebėjau, kaip lavėji, Edvardai; ma- 
nau, kad reikalui esant tu elgiesi kaip niekas kitas nuovokiai ir taktiškai, 
staigiai perpranti problemos esmę. Gaila, dabar jau per vėlu. 

Kartais pagalvoju, kad būčiau gebėjęs ten darbuotis, sutinka Ka- 
mingsas. Bet, žinai, po metų kitų tapsiu papulkininkiu, o paskui stažo 
reikalavimai man nebegalios. Nemandagu girtis, bet dar po metų turė- 
čiau tapti pulkininkų. 

Mmm. Prancūzų kalbos kartais nemoki? 

Moku ir gan neblogai. Pramokau 1917-ais Prancūzijoj ir iki šiol 
stengiuosi nepamiršti. 

Svainis pasikaso smakrą. Supranti, Edvardai, kaip ir bet kurioj val- 
džios įstaigoj, taip ir ministerijose žmonės laikosi nevienodų požiūrių. 
Tai štai, aš ir galvoju, ar nepasiuntus tavęs į nedidelę dvikovą Prancūzi- 
jon, kaip kariškį, aišku. Ne kaip oficialų asmenį. 

Kokiu reikalų, Mino? 

Nieko konkretaus. Šnektelti šen bei ten. Ministerijoj yra norinčių pa- 
keisti mūsų politiką Ispanijos atžvilgiu. Nemanau, kad jiems pavyktų, 
bet jei pavyktų, būtų katastrofa, būtų tolygu atiduoti Gibraltarą rusams. 
Man neramu dėl Prancūzijos. Kol ji laikosi neutraliai, mes patys vargu 
ar ko 1msimės. 

Ar mano užduotis — pasiekti, kad prancūzai ir toliau laikytųsi neu- 
traliai? 

Ne, siauresnė. Aš turiu kai kurių garantijų, finansinių kontraktų, ku- 
riais galima spustelti svarbius asmenis. Reikia turėti galvoje, kad Pran- 
cūzijoj paperkami visi, nė vieno nėra švento. 

Kažin ar mane išleistų. 

Mes siųsim į Prancūziją ir Italiją kariškių delegaciją. Galėsiu sude- 
rinti su Karo ministerija. Tave smulkiai painstruktuosiu, bet nebijok, 
nieko sudėtingo. 

Labai įdomu, sako Kamingsas. Manipuliuoti žmonių... Nutyla ne- 
baigęs sakinio. 

Bangos pleškena palei burlaivio bortą, už laivagalio išsilygina tyliai, 
švelniai it katės laižomas kailis. Įlanka tviska nužerta saulės spindulių. 

Gal jau grįžtam, sako svainis. 

Krantas miškingas, šviesiai žalias, pirmykštės gamtos oazė. 

Niekaip neatsikratau įspūdžio, sako jis Kamingsui, kad tuoj tuoj iš 
miško pasirodys indėnai. Nesuterštas kraštas Meinas. 


Kabinetas mažesnis nei tikėjosi, per daug vietos užima odiniai baldai, 
nešvaru. Prancūzijos žemėlapis subraukytas pieštuku, kampas užsirie- 
tęs lyg suskaitytos knygos lapo. 

Atsiprašau, kad tokioj vietoj, sako vyriškis. (Kalba su vos juntamu 
akcentu, gal tiesiog pernelyg stengiasi kalbėti taisyklingai.) Kai man 
užsiminėt, kokiu reikalu, nutariau, kad mums geriausia susitikti šičia, 
bet ne dėl konspiracijos, tiesiog biržoje per daug kristumėt į akį. Visur 
pilna šnipų. 

Suprantu. Labai nelengva man buvo su jumis susisiekti. Mūsų ben- 
dri pažįstami siūlė susitikti su mesjė de Vernė, bet jis, manau, per toli, 
kad priimtų sprendimą. 

Jūs teigiate, kad bus kreditų? 

Daugiau negu pakankamai. Turiu pabrėžti, kad kalbu neoficialiai. 
Yra nerašytas susitarimas... 

Nerašytas? Nerašytas? 

Susitarimas su Livėjaus chemijos kompanija, kad ji investuos kapi- 
talą į mums priimtinas prancūzų įmones. Jokios chouse. (Suabejoja, ar 
tinka vartoti žargoną.) Visiškai legalus verslo susitarimas, tačiau pelnas 
turėtų būti pakankamai didelis, kad patenkintų ,Sallevoisseux Frėres“ 
ir prireikus leistų jums imtis tam tikrų žygių. 

On s arrangera. 

Aš, aišku, norėsiu žinoti kai kurias jūsų tolesnių veiksmų detales. 

O, majore Kamingsai, aš jums garantuoju dvidešimt penkis Deputa- 
tų rūmų narių balsus. 

Mano nuomone, būtų geriau, kad balsuoti neprireiktų. Yra kitokių 
būdų. 

Nežinau, ar man dera atskleisti, kaip to sieksiu. 

(Esminis momentas.) Mesjė Salevuazjė, būdamas toksai... įžvalgus, 
jūs negalite nesuprasti, kad Livėjaus kompanijos pasiūlymo svarba rei- 
kalauja iš jūsų konkretumo. Sprendimas steigti Prancūzijoje dukterinę 
bendrovę brendo keletą metų; klausimas tik su kuo. Aš turiu įgaliojimą, 

su sąlyga, jei gausiu finansines garantijas iš jūsų pusės, sudaryti sandorį 
su „Sallevoisseux Frėres“. Negavęs iš jūsų konkrečių garantijų, deja, 
būsiu priverstas veikti kitais kanalais, kurių galimybę šiuo metu tyrinėju. 

Būtų gaila, majore Kamingsai. 

Man irgi. 

Salevuazjė pasigręžia į aukštą siaurą langą, įsispokso į akmenimis 
grįstą gatvę. Prancūziškų automobilių signalai Kamingsui rėžia ausį. 

Yra įvairių būdų. Pavyzdžiui — garantijas, dokumentus, rekomenda- 
cinius laiškus pateiksiu vėliau — pavyzdžiui, turiu draugų tarp kagulia- 
rų, kurie gali daryti įtaką kai kurioms ne chemijos pramonės firmoms, 
kadangi yra praeityje pasidarbavę jų labui. Tos firmos savo ruožtu gali 
reikalui esant nulemti septyniasdešimt penkių deputatų apsisprendimą. 
(Pakelia ranką.) Žinau, jūs pageidautumėt, kad nebūtų prieita iki balsa- 
vimo, bet tokios garantijos jums niekas neduos. Aš tik galiu garantuoti 
balsavimo rezultatus. Dauguma iš tų deputatų gali daryti įtaką ministe- 
rijos pareigūnams. 

Jis patyli. Politika — sudėtingas dalykas. 

Suprantu. 

Turiu galimybę paspausti keletą Užsienio reikalų ministerijoje aukš- 
tas pareigas užimančių socialistų radikalų. Žinau, kad vienas tarnauto- 
jas galėtų parduoti juos kompromituojančios informacijos. Jie bus kaip 
šilta vilna. Turiu daugybės žurnalistų, kelių Prancūzijos banko tarnau- 
tojų dossiers intimes. Randu bendrą kalbą su socialistų blokui vado- 
vaujančiu profsąjungų lyderiu. Šie netiesioginiai kanalai, kartu sudėjus, 
įgalina daryti platų poveikį. Noriu, kad suprastumėt, jog aš dirbu ne 
vienas. Galiu garantuoti, kad pusantrų metų nebus imtasi jokių veiks- 
mų; kaip po to pakryps reikalai — neaišku, be to, joks Žmogus nepajėgus 
neribotą laiką daryti įtaką jų eigai. 

Jiedu kalbasi keletą valandų, parengia pirmines susitarimo sąlygas. 

Atsisveikindamas Kamingsas šypsosi. Tai, ką darom, galiausiai išeis 
į naudą ir Prancūzijai, 11 Amerikai. 

Salevuazjė irgi šypsosi. Be abejo, majore Kamingsai. Tipiškas ame- 
rikietiškas pareiškimas, tiesa? 

Jūs man parodysit savo turimus dosjė. Rytoj, gerai? 

D'accord! 


Po mėnesio, atlikęs jam skirtą užduotį, Kamingsas vyksta į Romą. Gau- 
na telegramą nuo svainio. 

Parengtinių derybų rezultatai patenkinami. Puikiai padirbėta. Svei- 
kinu. 

Kaip kariškių delegacijos narys, jis kalbasi su italu pulkininku. 

Norėčiau, signor maggiore, jus supažindinti su mūsų pasiekimais 
kovojant su dizenterija pergalingos Afrikos kampanijos metu. Mūsų 
taikomos naujoviškos sanitarinės priemonės 73 procentais efektyviau 
padeda išvengti pasibaisėtinų, pragaištingų tokios ligos pasekmių. 

Dusinanti vasaros kaitra. Nepaisant italo pulkininko paskaitos, Ka- 
mingsą kamuoja viduriavimas, pristoja žiauri sloga. Visiškai bejėgis 
savaitę prasikankina ant patalo. Nuo svainio ateina laiškas. 


Man nesmagu gadinti tavo pakilią nuotaiką po gražiai Paryžiuje 
nuveikto darbo, bet privalau tau pranešti kai ką nemalonaus. Mar- 
garetė, žinok, pastarąsias dvi savaites vieši pas mane Vašingtone 
ir, kaip čia švelniau pasakius, elgiasi labai keistai. Elgiasi ne pagal 
amžių lengvabūdiškai; prisipažinsiu, kartais net sunku patikėti, kad 
čia mano sesuo. Jei ji nebūtų tavo žmona, būčiau jau išvaręs iš savo 
namų. Man tikrai baisiai nesinori gadinti tavo savotiškas atostogas 
Romoje, bet manau, kad tau būtų geriau grįžus namo. Būtinai ap- 
lankyk monsinjorą Trufeniją ir perduok jam nuo manęs linkėjimus. 


Šįkart jis per silpnas, kad įnirštų. Tikiuosi, ji laikys liežuvį už dantų, 
keiksnodamas galvoja. Vakare jam prisisapnuoja košmaras, atsibunda 
šlapias nuo prakaito. Pirmą kartą per pastaruosius metus ar dvejus pri- 
simena prieš keletą metų mirusį tėvą, ir kaip tada, jam mirus, krūtinėje 
surusena baugi nuojauta. Po vidurnakčio impulso pastūmėtas atsikelia, 
vaikšto gatvėmis, galiausiai viename skersgatvyje užeina į barą ir pa- 
sigeria. 

Kažkoks žmogelis timpčioja jam už rankovės. Signor maggiore, ei- 
nam su manim namo. 

Jis svirduliuoja miglotai nuvokdamas, ko nori, bet noras neišsipil- 
do. Kitame skersgatvyje žmogelis su savo bendru puola ant jo, apšva- 
rina kišenes, ir jis atsipeikėja begulįs spiginančios saulės nutviekstame 
šiukšliname, pridvokusiame Romos skersgatvyje. Mažai kieno pastebė- 
tas grįžta į viešbutį, persirengia, nusimaudo ir kiaurą dieną tįso lovoje. 
Jaučiasi visas sukiužęs. 

Prisipažinsiu, Jūsų Eminencija, seniai žaviuosi Katalikų bažnyčia. 
Jos didybė grįsta didžiomis idėjomis. 

Kardinolas palenkia galvą. Man malonu skirti jums audienciją, 
mano sūnau. Jau esate nuveikęs gerą darbą. Girdėjau apie jūsų Žygius 
prieš antikristus Paryžiuje. 

Darbavausi savo šalies labui. (Šioje aplinkoje jis nesigėdi savo žodžių.) 

Galimas dar kilnesnis žygis. 

Suprantu, Jūsų Eminencija... Tarpais mane apninka didelės abejonės. 

Galbūt ruošiatės svarbiam žingsniui. 

Kartais ir man taip atrodo. Visada žavėjausi Katalikų bažnyčia. 

Žingsniuoja per didžiulę Vatikano aikštę, ilgai žiūri į Šv. Petro kupo- 
lą. Sujaudintas ką tik išklausytų mišių, galvoje tebegirdi muziką. 

Gal ir vertėtų pakeist tikybą. 

Tačiau garlaivyje, grįždamas namo, mąsto apie kitokius dalykus, 
slapčia džiūgauja skaitydamas uoste nusipirktuose laikraščiuose, kad 
Livėjaus chemijos pramonės kompanija pradėjo derybas su „Sallevois- 
seux Frėres““. 

Kaip gera grįžt namo, atsibodo ir varliaėdžiai, ir makaronai, sako 
jam vienas iš kariškių delegacijos narių. 

Taip. 

Nors sako, kad Musolinis daug padarė, Italija vis tiek atsilikęs kraš- 
tas. Jūs kaip sau norit, o aš linkęs su italais neturėt reikalų. 

Ko gero. 

Jis keletą minučių viską blaiviai apmąsto. Nuotykis tame Romos 
skersgatvy — tai pavojaus signalas, ateity reikės būti labai atsargiam. 
Toks dalykas neturi pasikartoti. Ryšiai su Katalikų bažnyčia tam tikro- 
mis aplinkybėmis pateisinami, tačiau tolesni žingsniai šiuo metu būtų 
labai nenaudingi. Greit būsiu pulkininkas, keist tikėjimą pernelyg rizi- 
kinga. 

Kamingsas atsidūsta. Sužinojau daug naujo. 

Aš irgi. 

Kamingsas žiūri į vandenį. Pamažu kelia akis, kol žvilgsnis aprėpia 
horizontą. Papulkininkis... pulkininkas... brigados generolas... genero- 
las majoras... generolas leitenantas... generolas? 

Jei netrukus kils karas, eisis kaip sviestu patepta. 

O po to... Politikieriai dar galingesni. Po karo... 

Kol kas politiškai įsipareigoti ne laikas. Ateity gali būt visokių posū- 
kių. Gal link Stalino, gal link Hitlerio. Bet, šiaip ar taip, kelias į valdžios 
viršūnę visados ves per antikomunizmą. 

Svarbiausia būti budriam, nusprendė Kamingsas. 

Choras: 


Koks sužeidimas visų geriausias? 


Ankstyvą rytą išvietėje. Šešių skylių išvietė tarp krūmų bivako gale, vir- 
šuje neuždengta brezentu. Abiejuose kraštuose įbesta po lazdą, ant jų 
užmauti ir skardinėmis pridengti ritinėliai popieriaus. 


GALAGERIS: Kartais tokiais šūdinais rytais kaip šiandien norėtųsi, 
kad kas įsegtų kulką. 

VILSONAS: Bėda tik, kad negali pasirinkt, kokion vieton. 

STANLIS: Žinai, jei galėčiau rinktis, kariuomenėj neužsibūčiau. 

GALAGERIS: Et, kad ir pats geriausias sužeidimas, vis tiek skau- 
dėtų. 

STANLIS: Kartais pagalvoju: nieko prieš, kad ir be kojos likčiau, 
svarbu, kad laisvas. 

VILSONAS: Būtų bėdos užlipus ant bobos: pabraukšt pro duris jos 
vyras, ir kaip tu, vienakojis, paspruksi? (Juokas.) 

MARTINESAS: Gal geriau likt be rankos. 

STANLIS: Eik sau, dar blogiau, aš nenorėčiau. Kaip, po velnių, vie- 
narankis ar, neduok Dieve, visai berankis gautum darbą? 

GALA(GERIS: Nieko, valdžia išlaikytų. 

VILSONAS: Bet tada, užėjus norui, nepasmaukytum. 

GALA(GERIS: (Pasibjaurėjęs) Viau. 

MARTINESAS: Kad sužeistų, vadinasi, pašautų, bet ne mirtinai. 
Laimės dalykas. 

STANLIS: Tataigi. (Patyli.) Tokiam kaip Ridžesui labiausiai apsi- 
mokėtų, jeigu nuplėštų galvą. (Juokas.) 

GALA(GERIS: Kai Rotui ir Goldstinui, jeigu ir bė kiaušių liktų, ne- 
būtų jokio skirtumo. 

STANLIS: Oi, net nekalbėkit. Mane šiurpas krečia. 

GALA(GERIS: Kariuomenės statistika ne mūsų naudai, namo ke- 
liauja tik dalis sužeistųjų. 

STANLIS: Aš kojos pėdos laisvai atsisakyčiau. Pasirašau nors ir dabar. 

MARTINESAS: Aš irgi. Nieko baisaus. Tolijui kliuvo alkūnėn - ir 
išvažiavo. 

VILSONAS: Čia tai bent! Žinokit, vyrai, aš net nebeprisimenu, kaip 
tas šiknius atrodė. Bet kad jį dėl sutrupintos alkūnės paleido — niekad 
nepamiršiu. 

(Pokalbis tęsiasi.) 


AU- 
GA- 
LAI 
ai G 


—— 


Ir net kas išminties iš jūs daugiausia turi, ir tas yra 

dvilypis, hermafroditas — iš augalo ir šmėklos. Bet 

argi aš kviečiu pasidaryt jus augalais ir šmėklom? 
Nietzsche 


Kitą dieną popiet būrys išvyko su užduotimi. Likus kelioms valandoms 
iki sutemstant jie sėdo į desantinį katerį, ir jis netrukus apiplaukė pusia- 
salį ir per bangas pasuko vakarinio Anopopėjaus galo link. Jūra banga- 
vo smarkiai. Nors vairininkas stengėsi nenutolti daugiau kaip per mylią 
nuo kranto, bangos laivą supo ir mėtė, per priekinę rampą be perstojo 
tykštantis vanduo teliūskavosi ant dugno. Kateris buvo nedidelis, pana- 
šus į tą, kuriuo plaukė išsilaipinimo dieną, menkai parengtas išvykai, 
per kurią reikės apsukti pusę salos. Vyrai susirangė lovose, apsigaubė 
palapinsiaustėmis ir nusiteikė vargingai kelionei. 

Leitenantas Hirnas tuo tarpu stovėjo laivagalyje prie vairininko, žiū- 
rėdamas į kokpite įsikūrusius kareivius. Buvo truputį pailsęs; praėjus 
vos valandai ar dviem po to, kai Dalesonas jam pranešė, jog skiriamas 
vadovauti žvalgų būriui, jis gavo įsakymą vykti į žvalgybą ir likusią 
dienos dalį tikrino kareivių ekipuotę, rinko maisto davinius ir studija- 
vo Dalesono įduotus žemėlapius bei nurodymus. Dirbo automatiškai, 
stropiai, kuriam laikui užgniaužęs nuostabą ir džiugesį dėl to, kad iš 
Kamingso štabo yra perkeltas į kitas pareigas. 

Jis užsirūkė cigaretę ir vėl pažvelgė į vyrus stačiakampėje kokpi- 
to dėžėje. Visi trylika buvo susikimšę ne didesnėje kaip trisdešimties 
pėdų ilgio ir aštuonių pločio ertmėje podraug su ekipuote, kuprinėmis, 
šovininėmis ir gertuvėmis bei ant laivo dugno ištiestomis žygio lovo- 
mis. Dieną jis bandė išsirūpinti desantinį katerį su palei bortus įtaisytais 
gultais, tačiau nepavyko. Dabar beveik visą plotą užėmė lovos. Karei- 
viai sėdėjo ant jų, parietę kojas, saugodami jas nuo dugną užliejančio 
vandens. Kiekvieną kartą, kai per priekinę rampą šliūkšteldavo purslų 
šuoras, jie susigūždavo po palapinsiaustėmis. 

Hirnas apžiūrinėjo kareivių veidus. Vos paskirtas būrio vadu, laikė 
pareiga tuojau pat įsiminti jų vardus, bet tiek apie juos žinoti — beveik 
tas pats, kas nieko, o jam būtinai reikėjo nedelsiant susidaryti nuo- 
monę apie jų charakterius. Su kai kuriais šnektelėjo, pajuokavo, bet 

toks metodas jo nežavėjo, žinojo neturįs tam gyslelės. Daugiau sužinoti 
galėjo stebėdamas. Bėda tik, kad tam reikia laiko, 0 rytoj rytą jie jau iš- 
silaipins saloje, pradės vykdyti užduotį. Tuomet bus svarbu kuo geriau 
žinoti, kas jie per Žmonės. 

Stebėdamas kareivių veidus Hirnas jautėsi nejaukiai, lyg darytų 
kažką nederamo, gėdingo. Maždaug taip jausdavos1 anuomet, kai įsi- 
tempęs, lydimas priešiškų žvilgsnių, žingsniuodavo per varguomenės 
rajoną. Kuriam nors iš kareivių pasižiūrėjus į jį, vargiai susilaikydavo 
nenusukęs akių į šalį. Daugumos veidai buvo atšiaurūs; akys bejaus- 
mės, dvelkiančios šalčiu ir abejingumu. Krūvoje atrodė grėsmingi 
ir tvirti, lyg atsikratę nereikalingo svorio ir jausmų. Oda pageltusi, 
veidai, rankos ir kojos nusėtos tropinėmis opomis. Beveik visi prieš 
išvykdami nusiskuto, ir vis tiek veidai atrodė murkšlini, drabužiai ne- 
tvarkingi. 

Jis pažvelgė į Kroftą. Šis vilkėjo švaria darbine uniforma. Tupėjo 
ant lovos ir nedidele pustykle, kurią išsiėmė iš kišenės, galando ko- 
vinį peilį. Su Kroftu Hirnas buvo geriausiai pažįstamas, tiksliau, rytą 
daugiausia laiko praleido su juo, aptardamas užduotį, tačiau iš tikrųjų 
ničnieko apie jį nežinojo. Kroftas jo klausėsi, linkčiojo galvą, kartais 
nusispjaudavo į šoną, paklaustas atsakinėjo trumpai, sausai, monotoniš- 
kai burbtelėdamas. Kroftas, matyt, geras būrio vadas, kietas ir sumanus, 
ir esu beveik tikras, kad Kroftas manęs nemėgsta. Bendrauti su juo bus 
nelengva, nes Kroftas bent kol kas nusimano daugiau už mane, ir rei- 
kės pasistengti, kad būrys to nepajustų. Hirnas vos neužhipnotizuotas 
žiūrėjo, kaip Kroftas galanda savo peilį. Šis nuleidęs galvą stebėjo savo 
ranką, brūžinančią į pustyklę peilio ašmenis. Prakaulus veidas, suspaus- 
tos lūpos, sutelktas žvilgsnis dvelkė šalčiu. Taip, Kroftas kietas riešutas, 
tarė sau Hirnas. 

Laivas, darydamas posūkį, pakrypo šonu į bangas. Bangai krestelė- 
jus Hirnas tvirčiau įsitvėrė statramsčio. 

Šiek tiek pažįstamas jam buvo seržantas Braunas; štai jis, riestanosis, 
strazdanotas, rusvaplaukis, dėl to panašus į berniūkštį. Tipiškas ameri- 
kiečių kareivis — persirūkiusių ir pagiriotų reklamos specų sumąstyta 
bruožų kombinacija. Braunas atrodė lygiai kaip visi šypsantys kareiviai 
reklaminiuose plakatuose, gal tik kiek mažėlesnis, apkūnesnis, rūstes- 
nis. Brauno keista fizionomija, nusprendė Hirnas. Iš arčiau matyti, kad 
veidas išėstas tropinių opų, akys apsiblaususios, šaltos, oda raukšlėta. 
Braunas atrodė stulbinamai senas. 


Bet tokie atrodo visi parako uostę kariai. Juos lengva atskirti. Štai 
Galageris, jis tikriausiai visada toks buvo, bet ir būryje jau senokai. 
Arba štai Martinesas, pažiūrėti silpnesnis, jautresnis už kitus. Kai rytą 
Hirnas jį kalbino, jo smulkus veidas nervingai virpčiojo, akys mirksėjo. 
Jei reikėtų staigiai spėti, kieno silpniausi nervai, spėtum, kad jo, tačiau 
tikriausiai jis geras karys. Kad meksikietis taptų seržantu, turi būt tikrai 
geras karys. 

Štai Vilsonas, o čia tas, kurį jie pravardžiuoja Rudžiu. Hirnas įsižiū- 
rėjo į Valseną. Veidas stambių bruožų, grubus, išopėjęs, pabrėžiantis 
ryškų akių mėlynumą. Juokiasi šiurkščiai, sarkastiškai, tartum būtų iš 
anksto žinojęs, kad viskas bus būtent taip bjauru. Su Valsenu tikriausiai 
būtų įdomu pasikalbėti, bet ne, jis nesileistų į kalbas. 

Būryje jie savo bruožais vienas kitą papildė, atrodė kietesni ir pik- 
tesni negu pavieniui. Žiūrint į] juos, gulinčius lovose, vaidenosi, kad 
gyvi tik jų veidai. Jų darbinės uniformos sunešiotos, vos žymu, kad būta 
žalių, o laivo bortai, aptraukti rūdimis, rudi. Jokių kitų spalvų ir, jei ne 
veidai, jokios gyvybės. Hirnas nusviedė cigaretę į šalį. 

Jam iš kairės, ne toliau kaip už pusmylės, matėsi sala. Paplūdimio 
juosta čia buvo siaura, kokospalmės beveik siekė vandenį; už jų — brūz- 
gynai, tanki šaknų, vijoklių ir žolių, medžių kamienų ir lapijos pyniava. 
Tolumoje dunksojo galingas mišku apaugęs kalvagūbris. Jo viršūnės 
kontūras buvo nedailus, laužytas, dantytas, su plikų uolų properšomis, 
primenančiomis vasarą išsišėrusius bizono kailio lopus. Hirnas sumetė, 
kiek daug didžiulių kliūčių jų čia laukia. Jei reljefas ir ten, kur jie ry- 
toj išsilaipins, bus panašus, žygis bus velniškai sunkus. Vieną akimirką 
sumanymas atlikti žvalgybą priešo užnugaryje jam pasirodė nerealus. 

Jo ausis vėl pasiekė atkaklus katerio variklio kalenimas. Dėl to, kad 
Kamingsas jį išsiuntė į žvalgybą, kilo įtarimų tiek dėl pačios užduoties, 
tiek dėl motyvų, kuriais vadovaudamasis Kamingsas ją sumanė. Vargiai 
tikėtina, galvojo Hirnas, kad Kamingsas mane perkėlė iš štabo į būrį per 
klaidą; antra vertus, generolas tikrai negalėjo nežinoti, kad perkėlimas 
mane nudžiugins. 

O gal kartais mane perkelti į kitas pareigas nusprendė Dalesonas? 
Abejotina. Kur kas lengviau įsivaizduoti, kaip tokią mintį Dalesonui 
pakiša Kamingsas. Ir, ko gero, tie patys motyvai generolą paskatino ir 
mane paskirti į būrį, ir būrį išsiųsti į žvalgybą. 

Tačiau tokia kaina atrodė pernelyg didelė. Hirnas seniai Žinojo, 
kaip stipriai Kamingsas gali neapkęsti, tačiau neįsivaizdavo, kad jis 


kerštaudamas ryžtųsi savaitę apsieiti be būrio. Atkeršyti jis galėtų ki- 
tokiais, paprastesniais būdais; be to, Kamingsas per daug išmintingas 
karvedys, kad dėl nieko švaistytųsi pajėgomis. Greičiausiai jis žvalgybą 
laiko tikslingu manevru. Nerimą Hirnui kėlė tik tai, kad generolas gal- 
būt pats nesuvokia savo paskatų. 

Iš tikrųjų mažai tikimybės, kad mes įstengsim nužygiuoti keturias- 
dešimt ar penkiasdešimt mylių per neištirtas džiungles ir kalvas, įveikti 
kalnų perėją, išžvalgyti japonų užnugarį ir grįžti atgal; kuo ilgiau svars- 
tai, tuo sunkesnė užduotis rodosi. Žinia, esu nepatyręs, ir užduotis gal- 
būt lengviau įvykdoma negu man regisi, tačiau net geriausiu atveju tai 
abejotinas sumanymas. 

Visa tai šiek tiek temdė džiaugsmą gavus paskyrimą į būrį. Kad ir 
kokiais motyvais Kamingsas vadovavosi, geresnio paskyrimo Hirnas 
neįsivaizdavo. Nujautė, kad bus ir vargo, ir pavojų, ir nusivylimo mi- 
nučių, tačiau bent jau dirbs naudingą darbą. Pirmą kartą po daugelio 
mėnesių jam vėl tikrai, nuoširdžiai rūpėjo kai ką nuveikti. Jei pavyks, 
galvojo, jei viskas klosis taip, kaip noriu, su kareiviais bendrą kalbą 
rasiu. Būrys geras. 

Pats nusistebėjo tokia sau nebūdinga naivoka, nekritiška nuomone. 
Blaiviai žiūrint — juokinga. Būrys geras... dėl ko? Kad gerėliau už ki- 
tus tarnauja institucijai, kurios nekenčiu, kurios mechanizmą Kamingsas 
man atskleidė? O gal dėl to, kad tai mano būrys, kad aš už jį atsakingas? 
Savininkiškas požiūris... pasirodo, ir man jis nesvetimas. Paternalizmas! 
Dalykas tas, šyptelėjo, kad aš nepribrendęs Kamingso propaguojamai 
naujai santvarkai, kurioje visko gausi iš aukščiau, bet savo nieko neturėsi. 

Šiaip ar taip, savosioms paskatoms išsiaiškinti bus laiko vėliau. 
Dabar tiesiog pasikliovė intuicija: šitaip man bus geriau. Jis iš karto 
instinktyviai pamėgo daugumą būrio kareivių ir, savo nuostabai, pats 
norėjo ir net stengėsi jiems patikti. Nesąmoningai pamėgdžiodamas kai 
kuriuos karininkų ir savo tėvo manieras, davė jiems suprasti esąs sa- 
vas žmogus. Tokiu būdu su amerikiečiais nesunku užmegzti draugiškus 
santykius, artimus, bet ne per daug, saugantis neperžengti ribos. Tiesą 
sakant, draugišką elgesį galima ir suvaidinti, tačiau Hirnui norėjosi kai 
ko daugiau. 

Kam man to reikia? Kad įrodyčiau, jog Kamingsas klysta? Minutę 
mąstęs, nutarė nebesukti galvos. Velniop savianalizę. Svarstyti verta tik 
sukaupus pakankamai žinių, o aš būryje pernelyg trumpai, kad galėčiau 
daryti kokias nors išvadas. 

Tiesiai po juo, gulėdami ant gretimų lovų, šnekučiavosi Rudis ir Vil- 
sonas. Impulso pastūmėtas, jis nusileido į kubriką. 

Linktelėjo Vilsonui. 

— Kaip tau su viduriais? — paklausė. 

Maždaug prieš valandą Vilsonas, visiems juokiantis, buvo užsilipęs 
ant borto ir atsitūpęs savo reikalo. 

— Pusė velnio, leitenante, — atsiduso Vilsonas. — Galgi Dievas duos, 
iki ryto susitvarkys. 

— Puskibiriu opijaus tinktūros su kamparu bet ką išsigydytum, - su- 
šnarpštė Valsenas. 

Vilsonas pakraipė galvą, malonų jo veidą staiga apniaukė mąsli, ne- 
rimastinga mina, nederanti prie švelnių bruožų. 

— Galgi, sakau, tas kvailys daktariūkštis apsiriko, ir man nereikės 
operuotis. 

— O kuo tu negaluoji? — paklausė Hirnas. 

— E, mano viduriai išgedę, leitenante, užpūliavę. Daktaras sako, rei- 
kia operuot, — Vilsonas pakraipė galvą. — Galva neišneša, — atsiduso. — 
Tiek kartų buvau pasigavęs triperį ir lengviausiai išsigydydavau. 

Laivas kilsavo ir žneksėjo per besiritančias bangas, ir Vilsonas, nu- 
diegtas staigaus skausmo, sukando lūpą. 

Rudis užsidegė cigaretę. 

— Perkūnas, tiki tu tuo suknistu mėsininku... — Atsistojęs nusispjovė 
per bortą ir žiūrėjo, kaip spjūvį akimirksniu nusinešė kilvaterio putų 
sūkurys. — Daktarai tik piliulę pakiša, dar per petį patapšnoja, ir visas 
gydymas, o kariuomenėj ir tų piliulių tik nuo pastojimo teturi. 

Hirnas nusijuokė. 

— Kalbi iš patirties, Valsenai? 

Rudis neatsakė, o Vilsonas patylėjęs vėl atsiduso. 

— Ir reikėjo, velniai rautų, mus išsiųst būtent šiandien. Kas reikia, 
reikia, aš nesikratau, siųskit į darbą, siųskit į žvalgybą, man nesvarbu, 
bjauru tik, kad šitaip pasiligojau. | 

— Nieko, atsigausi, —- padrąsino Hirnas. 

— Gerai būtų, leitenante, — linktelėjo Vilsonas. — Aš ne tinginys, bet 
kas paliudys, man mieliau dirbt negu drybsot ir nervintis, bet paskuti- 
nėm dienom šita bėda taip priveikė, kad, jaučiu, viskas, nebėr iš manęs 
darbininko. — Atkišęs pakratė ilgą storą pirštą, ir Hirnas pastebėjo ant 
riešo nuo saulės blizgančius rusvus gyvaplaukius. — Tik šitą savaitę 
nebeištvėręs truputį padykinėjau, užtat Kroftas mane olbija ir olbija. 

Velniškai pikta, kai draugas, su kuriuo dvejus metus tarnauji tam pa- 
čiam būry, tave laiko simuliantu. 
Rudis prunkštelėjo. 

Nesijaudink, Vilsonai, perspėsiu tą pionierių, kad atsargiau vairuo- 
tų per bangas. — Vairininkas buvo iš pionierių kuopos. — Liepsiu, kad 
leistų tau ramiai patupėt, — sarkastiškai ir net piktokai pasakė Rudis. 

Hirnui toptelėjo, kad Valsenas per visą pokalbį tiesiogiai jam neiš- 
tarė nė žodžio. Ir kodėl Vilsonas man visa tai pasakojosi? Norėjo pasi- 
teisinti? Nemanau. Vilsonas visą laiką kalbėjo lyg užsigalvojęs, lyg aiš- 
kindamasis sau pačiam. Vilsonui aš buvęs nebuvęs, o Valsenas, regis, 
nusistatęs prieš. 

Na ir velniai nematę. Nenori — nereikia. Jis pasirąžė, nusižiovavo ir 
tarė: 

— Ilsėkitės, vyrai. 

— Gerai, leitenante, — sumurmėjo Vilsonas. 

Rudis nieko neatsakė. Toks pat paniuręs, piktas, šaltu žvilgsniu nu- 
lydėjo Hirną, lipantį į viršų pas vairininką. 


Kroftas baigė galąsti peilį ir, Hirnui šnekantis su Vilsonu, nuėjęs į 
priekį įsitaisė rampos užuoglaudoje. Jam iš paskos, naudodamasis pro- 
ga pasikalbėti, nusekė Stanlis. Jautėsi čia gana patogiai, nes dugnas, 
nors ir šlapias, priekyje buvo šiek tiek iškilesnis. Čiurkšlės, tykštančios 
į laivą, plaukė laivagalio link, nepalikdamos klanų. 

Stanlis be perstojo tauškė: 

— Pikta man, kad mums užkorė karininką. Geriau už tave būriui nie- 
kas nepavadovaus, todėl ir turėjo pavesti tau, o ne kokiam per tris mė- 
nesius iškeptam karininkėliui. 

Kroftas gūžtelėjo pečiais. Hirno paskyrimas būrio vadu jam buvo 
smūgis, stipresnis negu jam norėjosi manyti. Jis taip ilgai vadovavo 
būriui, kad buvo nelengva apsiprasti turint viršesnį už save. Net ir tą 
dieną, kai Hirnas atėjo į būrį, Kroftas daug kartų, ketindamas duoti įsa- 
kymą, turėjo sau priminti, jog vadas nebe jis. 

Hirnas — jo priešas. Toks nusistatymas, nors ir neįsisąmonintas, jau- 
tėsi visame Krofto elgesyje. Kad Hirnas paskirtas būrio vadu, jis kaltę 
nevalingai primetė Hirnui ir dėl to instinktyviai jo nekentė. Tačiau ir 
nekęsti buvo ne taip paprasta. Jis net mintyse neišsidavė pykstąs, nes 
pernelyg ilgai buvo pratęs paklusti vadovybės įsakymams. Juos kriti- 
kuoti, nenorėti jų vykdyti, Krofto supratimu, buvo žema. Be to, jis ne- 

turėjo galimybės ką nors pakeisti. „Jei nieko negali padaryt, prikąsk 
liežuvį“, — tokia buvo viena iš kelių jo elgesio taisyklių. 

Stanliui jis nieko nesakė, tačiau jautėsi pamalonintas. 

Aš žmones neblogai permatau, pasakė Stanlis, ir galvą dedu, 
būtų geriau, kad dabar žygiui vadovautum tu, o ne koksai mums pri- 
mestas leitenantėlis. 

Kroftas nusispjovė. Stanlis suktas, tarė jis sau. Palaižūnas tai palai- 
žūnas, bet jeigu kitais atžvilgiais žmogus nieko, atleistina. 

— Gal ir taip, — pritarė jis. 

— Užduotėlė ne iš lengvųjų. Vadas turi būt gerai pasikaustęs. 

— O ką tu manai apie pačią užduotį? — tyliai paklausė Kroftas ir stai- 
giai pasilenkė, kad išvengtų purslų šuoro. 

Stanlis spėjo, kad Kroftas būtų patenkintas, jei jis užduoties nekri- 
tikuotų. Tačiau žinojo, kad ir teigiamai atsiliepti reikia atsargiai. Jei 
džiūgausi, Kroftas nepatikės, nes vykti į žygį niekas netroško. Stanlis 
pasiglostė ūselius, kurie, nepaisant jo pastangų, tebebuvo skysti ir ne- 
lygūs. 

— Nežinau, kas nors turėjo ją atlikti, teko mums, na ir tegu. Tiesą 
sakant, Samai, — surizikavo jis, — tau gal pasirodys, kad meluoju, bet aš 
nesigailiu, kad ją skyrė mums. Atsibodo dykinėt, norisi ką nors nuveikt. 

Kroftas pasikasė smakrą. 

— Taip manai? 

— Na, kitiems neprisipažinčiau, bet tau galiu — taip, tokia mano nuo- 
monė. 

— Hm. 

Pusiau netyčia Stanlis užgavo vieną iš Krofto jautrių stygų. Per 
mėnesį, su būriu siuntinėjamas tai prie ūkio darbų, tai į nereikšmingas 
žvalgybos užduotis, Kroftas pasiilgo veiklos. Jam būtų tikusi bet kokia 
svarbi žvalgybos operacija. Tačiau šioji... jos užmojis jam darė stiprų 
įspūdį. Nors neišsidavė, degė iš nekantrumo; stumti valandas laive jam 
buvo tikra kankynė. Visą popietę jis svarstė galimus maršrutus, mintyse 
žvalgė reljefą. Štabo turimas šios salos dalies žemėlapis buvo sudarytas 
pagal aeronuotraukas, tačiau jis jį gerai įsiminė. 

Ir vėl jį suėmė pyktis, prisiminus, kad būriui ir žygiui vadovaus ne 
jis. 

— Tai ir gerai, — tarė Kroftas. - Generolas Kamingsas, žinok, šauniai 
sugalvojo. 

Stanlis linktelėjo. 

— Visi tik burbėt gudrūs, lyg geriau sugebėtų, bet ką tu, generolo 
darbas ne kiekvieno nosiai. 

— Ir man taip rodos, — pasakė Krofias. Minutėlę pasižvalgęs niukte- 
lėjo Stanliui į šoną. Žiūrėk. Pamačius Vilsoną kalbantis su Hirnu, 
jam sukirbėjo pavydas. 

— Ir kaip tau rodos, — nesąmoningai atkartojo Krofto žodį Stanlis, — 
Vilsonas bando prisilaižyt? 

Kroftas tyliai, šaltai nusijuokė. 

— O velnias jį žino. Paskutiniu laiku darbe vos paslenka. 

— Kažin ar jis tikrai serga, — paabejojo Stanlis. 

Kroftas pakratė galvą. 

— Vilsonu nė per nago juodymą negalima tikėt. 

— Aš irgi pastebėjau. 

Stanlio nuotaika buvo puiki. Braunas nuolat niurzga, girdi, Kroftas 
nesugyvenamas tipas, bet jis nežino, kaip rast bendrą kalbą. Krofias 
neblogas vyras, reikia tik mokėt prie jo prieit. O draugaut su viršesniais 
už save kareiviui labai pravartu. 

Tačiau per visą pokalbį su Kroftu Stanlis buvo labai įsitempęs. Pirmo- 
siomis tarnybos būryje savaitėmis jis panašiai kaip dabar su Kroftu elgėsi 
su Braunu. Visa, ką sakė Kroftui, sakė tikslingai. Tiesa, tatai vyko auto- 
matiškai. Stanlis visai negalvojo, tik instinktyviai jautė: pritarti Kroftui 
verta. Ir tuo, ką sako, jis tikėjo; jo protas veikė sparčiau ir efektyviau negu 
liežuvis, tad kartais Stanlis pats nusistebėdavo tuo, ką pasakęs. 

— Taip, Vilsonas keistas tipelis, —- sumurmėjo jis. 

— Aha. 

Tačiau po akimirkos Stanlis paniuro: ar ne per vėlai pradėjau megzti 
draugystę su Kroftu? Kas man iš jos dabar, kai būriui priskyrė leitenan- 
tą? Viena iš priežasčių, dėl kurių jis buvo nusistatęs prieš Hirną, buvo 
žlugusi viltis užimti Krofto vietą, jei šis būtų pakeltas į karininkus. Nei 
Martineso, nei Brauno būrio vadu neįsivaizdavo. Iš tikrųjų tas jo siekis 
buvo miglotas, nes juo vienu jis nenorėjo apsiriboti. Konkretaus siekio 
Stanlis neturėjo nė vieno, visos jo svajonės buvo neapibrėžtos. 

Tiesą sakant, Krofias ir Stanlis lengvai sutarė dėl to, kad įsikalbėję 
suprato esą daug kuo panašūs. Kroftas net pajuto Stanliui šiokią tokią 
simpatiją. Šitas vaikis visai nieko, tarė sau. 

Bangos viena po kitos krestelėjo laivą, ir jo dugnas po jų kojom su- 
dunksėjo. Saulė beveik nusileido, o dangus apsiniaukė. Padvelkė vėsa, 
ir jiedu prisiglaudė arčiau vienas kito užsidegti cigarečių. 

Į laivo priekį atslinko Galageris. Be žodžių atsistojo šalia jų. Jo liesą 
raumeningą kūną purtė lengvas drebulys. Visi trys klausėsi, kaip šliūkši 
po kateriu vanduo. 

Tai karšta, tai šalta, sumurmėjo Galageris. 

Stanlis šyptelėjo. Nuojauta jam kuždėjo būti taktiškam, nes Galage- 
ris neteko žmonos ir dėl to yra irzlus. Tačiau, kadangi šalia Galagerio 
jautėsi nesavas, šis jam kėlė vien panieką ir pyktį. 

— Kaip laikaisi, drauguži? — vis dėlto pasiteiravo jis. 

— Gerai. 

Nors iš tikrųjų Galagerio nuotaika buvo prasta. Jį slėgė pilka dangaus 
spalva; po Merės mirties jis tapo itin jautrus oro permainoms, dažnai 
susigraudindavo kone iki ašarų. Jo valia susilpnėjo ir, kas keisčiausia, 
priblėso apmaudas; purkštauti papurkštaudavo, kartais net pratrūkda- 
mas keiksmais, tačiau Rudis su Vilsonu bei dar vienas kitas pastebėjo, 
kaip jis pasikeitęs. 

— Taip taip, man viskas gerai, — vėl sumurmėjo jis. Stanlio užuojauta 
jį suerzino, nes jautė, jog tas apsimetinėja; Galagerio įžvalgumas dabar 
buvo gerokai paaštrėjęs. 

Jis bandė prisiminti, ko pas juos atėjo, buvo begrįžtąs prie savo 
lovos, bet čia buvo šilčiau. Laivo priekis, bangų mėtomas, kilsavo ir 
dunksėjo jam po kojom, ir jis suniurzgė: 

— Kiek dar kentėsim susikimšę kaip silkės statinėj? 

Kroftas su Stanliu vėl sušneko apie užduotį, ir Galageris besiklausy- 
damas subjuro. 

— Ar Žinot, kas mūsų ten laukia, velniai rautų? — rėžė jis. - Džiaugsi- 
mės, jeigu išnešim sveiką kailį, po perkūnais. 

Ir iš karto jį nudiegė sąžinės priekaištas ir baimė. Reikia man nustot 
keiktis, tarė sau. Pastarąsias pusantros savaitės, tai yra nuo tada, kai 
gavo paskutinį laišką, Galageris stengėsi pasitaisyti. Keikimąsi jis laikė 
nuodėme ir bijojo užsitraukti naują bausmę. 

Šneka apie užduotį jį išgąsdino, o sąžinės priekaištas baimę dar la- 
biau sustiprino. Galageris vėl išvydo save tįsantį negyvą lauke, ir jam 
per nugarą nubėgo skaudžios skruzdės. Vaizduotėje regėjo Krofto nu- 
šautą japonų kareivį, gulintį žalioje laukymėje. 

Stanlis jo žodžius nuleido negirdomis. 

— Kaip sakai, ką reikėtų daryt, jei neišdegtų prasimušt per perėją? 

Tokius dalykus svarbu žinot, tarė sau; gal susiklostys taip, kad bū- 
riui vadovauti teks man. Ką žinai, kokių nelaimių gali įvykti. Apie 

nelaimingus atsitikimus jis mąstė visiškai atsietai nuo bet kokios aplin- 
kos, neprisileisdamas minties, kas iš būrio draugų galėtų žūti. 

— Duosiu tau patarimą, — tarė Kroftas. Jam pačiam šie žodžiai pa- 
sirodė svetimi, jis beveik niekad nedalijo patarimų. -- Jei matai, kad 
neišeina vienaip, tai, po velnių, daryk kitaip. Kariška taisyklė. 

— Na, ir ką tu darytum, liptum per kalną? 

— Aš nevadovauju. Vadovauja leitenantas. 

Stanlis susiraukė. 

— Ą... 

Bendraudamas su Krofitu Stanlis jautėsi žalias, nepatyręs, tačiau to 
net nebandė nuslėpti. Jis nesvarstydamas, instinktyviai spėjo, kad Krof- 
tui labiau patiks, jei laikysis kukliai. 

— Bet jeigu vadovaučiau, tai taip, lipčiau, — pridūrė Kroftas. 

Galageris jų beveik negirdėjo, klausėsi puse ausies. Jų šneka apie 
užduotį jį nervino; jam, prietaringam, paisančiam įvairių tabu, atrodė, 
kad kalbomis apie ginkluotą susirėmimą galima prisišaukti bėdos. Jo 
nuotaika tebebuvo slogi, ir į žvalgybos užduotį jis Žiūrėjo pro juodus 
akinius, regėdamas vien nuovargį, pavojus ir kančias. Įsijausminęs vos 
neapsiašarojo iš savigailos. Tramdydamas ašaras piktai metė Stanliui: 

— Manai, ten ką nors nuveiksi? Galėsi tik džiaugtis, jeigu negausi 
kulkos į kaktą. — Buvo riebiai benusikeikiąs, bet susitvardė. 

Šįsyk tiedu jo žodžių nebepraleido pro ausis. Stanliui jie priminė, 
kaip paprastai, beveik nei iš šio, nei iš to buvo sužeistas Mineta, ir kaip 
tąkart jį nusmelkė stingdantis šaltis. Jo pasitikėjimas savimi susvyravo. 

— Per daug pliauški, — tarė jis Galageriui. 

— O ką tu man padarysi? 

Stanlis žingtelėjo prie Galagerio, bet susilaikė. Galageris daug ma- 
žesnis, taigi jį priveikti būtų menka garbė. Be to, Stanliui toptelėjo, kad 
paskui jausis lyg primušęs invalidą. 

— Klausyk, Galageri, aš tave suraityčiau kaip šiltą vilną, — tarė jis. 
Pats to nesuvokdamas, pakartojo tą patį, ką jam išsilaipinimo dieną 
sakė Rudis. 

— Ą... 

Tačiau Galageris nekrustelėjo. Stanlio jis prisibijojo. 

Kroftas juos stebėjo abejingai, nors Galagerio kalba jį irgi pykdė. Jis 
iki šiol nepamiršo japonų puolimo per upę ir kartais sapnuodavo, kaip 
Jį, bejėgiškai tįsantį, užgriūva milžiniška banga. Sapno su tos nakties 
puolimu nesiejo, tačiau intuityviai jautė, jog jis byloja apie kažkokią jo 

silpnybę. Galagerio sunervintas, jis minutę susimąstė apie savo paties 
mirtį. Et, sukt dėl to galvą — kvailystė, tarė sau. Tačiau šios minties 
iškart atsikratyti nepavyko. Kroftas į mirtį žiūrėjo kaip į dėsningą reiš- 
kinį. Žuvus kokiam nors būrio ar kuopos kareiviui, jis jausdavo ramų, 
rūstų pasitenkinimą, tarsi žŽuvusysis būtų neišvengęs pelnytos lemties. 
Tačiau dabar jį neramino mintis, kad galbūt lemtis jau tyko ir jo. Krof- 
tas anaiptol nebuvo toksai pesimistas ir fatalistas kaip Rudis su Brau- 
nu. Kroftas nemanė, kad kuo ilgiau žmogus dalyvauja kautynėse, tuo 
mažiau galimybių turi likti gyvas. Kroftas buvo įsitikinęs, kad žūti ar 
nežūti priklauso nuo lemties, ir save automatiškai priskirdavo prie lai- 
mingųjų. Tačiau dabar jis nebebuvo toks tikras. Akimirką jį nusmelkė 
nelaimės nuojauta. 

Muštynėms taip ir neįvykus, jie tylūs stovėjo prie rampos, po plonu 
metalinių laivo dugnu jausdami snūduriuojant grėsmingą vandenyno 
galią. Pas juos atėjo Rudis, ir visi stovėjo tylūs, susigūžę, saugodamiesi 
purslų, kartkarčiais supurtomi drebulio. Stanlis su Kroftu vėl ėmė ap- 
tarinėti užduotį, ir Rudis jų klausėsi paniuręs ir suirzęs. Irzlus jis buvo 
todėl, kad jam skaudėjo nugarą. Erzino jį ir bangų teškėjimas į katerio 
bortą, ankštai sugrūstos lovos su kareiviais, ir net Stanlio balsas. 

— Žinai, — guodėsi Stanlis Kroftui, — negaliu sakyt, kad užduotis 
mane džiugina, tačiau bent jau pasisemsiu patirties. Mano, kaip puska- 
rininkio, laipsnis pats žemiausias, bet vis dėlto turiu tam tikrų pareigų, 
o kad jas gerai atliktum, reikia patirties. 

Rudis paniekinamai sušnarpštė: kad jau kuklinasi žmogus, tai ku- 
klinasi. 

— Svarbiausia — nežiopsok, - pasakė Kroftas. - Dauguma mūsų būrio 
kareivių kaip avelės nunėrę galvas vaikšto. 

Rudis atsiduso. Į Stanlio siekį iškilti jis Žiūrėjo su panieka, tačiau 
numanė ir vieną nemalonią tos paniekos priežastį: jis Stanliui trupu- 
čiuką pavydėjo. Šie prieštaringi jausmai jam bjauriai gadino nuotaiką. 
Et, graužkis nesigraužęs, kas iš to? Jis įsivaizdavo, kaip laikui bėgant 
Stanlis kops karjeros laipteliais vis aukščiau, bet laimingesnis dėl to 
nepasidarys. Bet kuriam iš mūsų būtų laimė negaut kulkos į pilvą. Jam 
per nugarą nubėgo šiurpuliai, ir jis nevalingai atsisuko ir nužvelgė pliką 
metalinę rampos plokštę. Nuo to karto, kai beginklis gulėjo ant žemės, 
laukdamas, kada japonų kareivis jį pribaigs, jį tolydžio užguldavo slo- 
gus nerimas. Jis dažnai naktimis pašokdavo iš miego ir baisiausiai dre- 
bėdamas vartydavosi po antklode. 

Velniam man tas puskarininkio laipsnis, tarė jis sau. Žus koksai tavo 
būrio kareivis, ir tas dalykas niekad neišeis iš galvos. Nenoriu aš, kad 
man kas įsakinėtų, ir nenoriu įsakinėt kitiems. Jis pažvelgė į Hirną, sto- 
vintį laivo gale, ir pajuto, kaip gerklę sugniaužė aklas pyktis. Velniai 
rautų tuos karininkus, sušnarpštė. Studentėliai, jie karą įsivaizduoja 
kaip futbolo varžybas. Šitas šmikis džiaugiasi gavęs tokią užduotį. Ru- 
džio krūtinėje užvirė aitrus pyktis ant visų kariuomenės vadų, statančių 
] pavojų jo gyvybę. Na, paklos mus visus, o generolui kas? Nepavykęs 
bandymas, ir tiek. Bandomieji triušiai, štai kas mes. 

Jam knietėjo pasijuokti iš Stanlio, patraukti per dantį. Galiausiai ne- 
išlaikė ir pratrūko: 

— Ei, Stanli, ketini užsidirbt „„Sidabrinę žvaigždę“? 

Stanlis akimirksniu sukluso ir dėbtelėjo į jį. 

— Atsiknisk, Rudi. 

— Pala, pala, sūneli, —- atsakė Rudis. Jis nusikvatojo ir atsisuko į Ga- 
lagerį. — „,Violetinę šikną“ jis užsidirbs. 

— Klausyk, Rudi... —- nutaisęs grėsmingą toną prabilo Stanlis. Jis Ži- 
nojo, kad Kroftas jį stebi. 

— E... — sušnarpštė Rudis. 

Jis visai nenorėjo muštis. Net ir nugaros skausmui aprimus, jautėsi 
silpnas ir apatiškas. Jam ūmai dingtelėjo, kad per šiuos keletą Anopopė- 
juje praleistų mėnesių ir jis, ir Stanlis pasikeitė; Stanlis pastambėjo, pa- 
pilnėjo, atrodė labiau pasitikintis savimi. Vadinasi, dar bręsta, tvirtėja. 
Rudis Žinojo esąs sulysęs, sumenkęs. Jam, kamuojamam kūno negalios 
ir abejonių dėl ateities, savigarba neleido nusileisti. 

— Aukštai šokęs, Stanli, žiūrėk, kad nesusikultum. 

— Kaip suprast, Galageriui į kompaniją dediesi? 

Galageris vėl išsigando, nenorėjo būti įveltas į barnį. Per pastarąsias 
savaites tapo užsidaręs, viskam abejingas. Po retų pykčio protrūkių jis 
vėl nugrimzdavo į apatiją. Tačiau dabar nutylėti jam nebuvo kaip; Ru- 
dis buvo vienas iš geriausių jo bičiulių. 

— Rudžiui mano kompanija nereikalinga, — sumurmėjo jis. 

— Jūs, vyrai, kariuomenėj ilgėliau už mane, dėl to manot esą labai 
kieti. 

— Gal ir taip, — pasakė Galageris. 

Stanlis žinojo, jog tam, kad neprarastų Krofto pagarbos, privalo duo- 
ti Rudžiui atkirtį. Bet liežuvis neklausė. Pašaipios Rudžio užuominos 
apie kautynes vėl numušė jo pasitikėjimą savimi; jis staiga buvo pri- 

verstas prisipažinti, jog Mintis apie susirėmimą su priešu jį išgąsdino. 
Jis giliai atsikvėpė. 

— Dabar ne laikas, Rudi, bet va kai grįšim... 

— Aha, lauksiu laiškelio. 

Stanlis sukando dantis, bet ką atkirsti, nesumetė. Žvilgtelėjo į Krof- 
tą. Šio veidas buvo bejausmis. 

— Gaila, vyrai, kad jūs ne mano skyriuj, — tarė jis Rudžiui su Galage- 
riu. Šie nusikvatojo. 

Kroftas buvo suirzęs. Jis geidė išvysti muštynes, tačiau žinojo, kad 
jos būryje neleistinos. Į Stanlį jis dabar žiūrėjo su panieka; puskarinin- 
kis privalo žinoti, kaip aplaužyti eiliniams ragus, o Stanlis susimovė. 
Kroftas atsikrenkštęs nusispjovė per bortą. 

— Tai ką, dar niekur nieko, o jums jau nervai nebelaiko? — šaltai pa- 
klausė. Tuščios šnekos jį piktino. 

Visi vėl nutilo. Įtampa tirpo, skydo it vandens prisigėręs popierius. 
Visi, išskyrus Kroftą, slapčia pajuto palengvėjimą. Tačiau mintys apie 
būsimą žygį tebeslogino. Kiekvienas tylomis savaip išgyveno baimę. 
Naktis temo tarsi duodama kažkokį pranašingą ženklą. 

Tolumoje jie matė aukštai iškilusį Anakos kalną. Vienišas ir abe- 
jingas, jis stūksojo virš džiunglių siekdamas žemus debesis. Pilkšvoje 
prieblandoje jis priminė iš žalio guolio ant priekinių kojų grėsmingai 
pasistojusį milžinišką seną pilką dramblį, protingą, stiprią ir siaubin- 
gai didelę būtybę. Galageris, sužavėtas neapsakomo grožio, negalėjo 
nuo kalno atitraukti akių. Kaip visada, kai pajusdavo, išvysdavo ką 
nors puikesnio, dailesnio, gražesnio už nykią dabartinę kasdienybę, jam 
knietėjo jausmus išreikšti žodžiais. Akimirką jau buvo beprabyląs, ta- 
čiau noras išblėso, liko tik nerimastingas džiugesys, susižavėjimo aidas. 
Jam vėl suskaudo širdį dėl žmonos netekties, ir jis nervingai apsilaižė 
sausas lūpas. 

Kroftą gilus, stiprus jaudulys užplūdo taip, kaip pakėlus šliuzą pa- 
plūsta upės dumblas. Kalnas jį traukė, viliojo, stulbino savo dydžiu. Iki 
šiol niekad nebuvo jo regėjęs taip aiškiai. Kalną užstodavo Vatamajaus 
šlaitus apkėtusios džiunglės. Dabar jį ryte rijo akimis, smalsiai apžiūri- 
nėjo gūbrius, nevalingai trokšdamas įkopti į kalną, pastovėti viršūnėje, 
pajausti po kojom galingą uolienos masę. Jį užvaldė stiprūs jausmai: 
ir nuostaba, ir troškulys, ir tokia pat ypatinga, nepaprasta egzaltacija, 
kokią juto ir žuvus Henesiui, ir nušovęs japonų kareivį. Beveik su nea- 
pykanta spigino kalną akimis, visai pamiršęs šalia stovinčius kareivius. 

— Tas kalnas velniškai senas, — galiausiai ištarė jis. 

O Rudis jautė tik liūdesį ir neaiškų nerimą, kurį sužadino Krofto 
žodžiai. Kalną jis apžiūrinėjo ramiai, beveik abejingai. Tačiau kai ati- 
traukdavo nuo jo akis, jį nusmelkdavo baimė. kuri tądien spaudė širdį 
visiems būrio kareiviams. Kaip ir jie, Rudis spėliojo, ar per šį žygį lai- 
mė nenusisuks nuo jo. 


Goldstinas ir Martinesas šnekėjosi apie Ameriką. Jie atsitiktinai pasi- 
rinko gretimas lovas ir visą pusdienį pragulėjo apsikloję palapinsiaus- 
tėmis. Goldstinas buvo gan geros nuotaikos. Jiedu nebuvo itin artimi 
draugai, tačiau dabar keletą valandų įsikalbėjo visai atvirai. Goldstinas 
visada džiaugdavosi su kuo nors radęs bendrą kalbą; buvo atlapaširdis 
ir patiklus. Viena iš svarbiausių priežasčių, dėl kurių būryje jam buvo 
nemiela, - tai, kad draugiški santykiai neilgai trukdavo. Būdavo, su kuo 
nors vieną dieną ilgai ir draugiškai išsišneka, o jau kitą dieną tas žmo- 
gus į jį nė kreiva akim nežiūri ar net skaudžiai užgauna. Toks elgesys 
jam netilpo į galvą. Goldstinas žmones dalijo į draugus ir nedraugus; 
kitokių variantų ar nukrypimų nepripažino. Jis jautėsi nuolatos draugų 
išduodamas ir dėl to liūdėjo. 

Tačiau nevilčiai niekad nepasiduodavo. Apskritai jis buvo optimis- 
tas. Jei kas nors užgaudavo jo jausmus, jei dar vienas draugas nepa- 
teisindavo pasitikėjimo, Goldstinas kamuodavosi, tačiau beveik visada 
išsilaižydavo žaizdas ir vėl atkusdavo. Nesėkmingi santykiai su būrio 
draugais jį išmokė būti gudresnį, apdairiau elgtis ir kalbėti. Ir vis dėlto 
Goldstinas buvo per daug prieraišus, kad kaip reikiant saugotųsi; vos 
pajutęs draugiškumo užuominą, būdavo pasirengęs pamiršti visas nuos- 
kaudas ir atverti širdį. Dabar jis džiaugėsi artimai susipažinęs su Mar- 
tinesu. Jei būtų sumanęs savo nuomonę apie jį išreikšti žodžiais, būtų 
sau taręs: Martinesas labai šaunus vaikinas. Tylokas, bet malonus. Kaip 
seržantas labai demokratiškas. 

— Žinai, Amerikoj, — kalbėjo Martinesas, - daug visokių galimybių. 

— O, taip, — supratingai linksėdamas galvą atsakė Goldstinas. — Aš, 
žinok, planuoju imtis nuosavo verslo. Ilgai svarsčiau ir nutariau, kad 
norint prasigyvent reikia suktis savarankiškai. Pastovus uždarbis ir so- 
cialinė apsauga — geras dalykas, bet aš verčiau būsiu pats sau ponas. 

Martinesas linktelėjo. 

— Iš savo verslo galima užkalt gražaus pinigo, ką? 

— Kaip kada. 

Martinesas susimąstė. Pinigai! Jo delnai sudrėko. Jis minutę prisi- 
minė Žmogų, pavarde Isidras Chuaninesas, viešnamio savininką, kuriuo 
vaikystėje žavėjosi. Net suvirpėjo, prisiminęs storą dolerių pluoštą Isi- 
dro saujoje. 

— Po karo aš turbūt pasitrauksiu iš kariuomenės. 

— Būtinai, — pritarė Goldstinas. — Tu juk Žmogus protingas, rimtas. 

Martinesas atsiduso. 

— Bet... 

Jis suabejojo, ką toliau sakyti. Užsimindamas esąs meksikietis, Mar- 
tinesas visada pasijusdavo nesmagiai. Jam atrodydavo, jog elgiasi ne- 
mandagiai, tarsi pašnekovui priekaištaudamas, tarsi duodamas suprasti, 
jog tasai kaltas dėl to, kad jam, meksikiečiui, nėra gerų darbų. Be to, 
visada rusendavo protui nepavaldi viltis, kad žmogus jį galbūt palaikys 
grynakrauju ispanu. 

— Bet... aš be išsilavinimo, — ištarė jis. 

Goldstinas užjaučiamai palingavo galvą. 

— Teisybė, tai kliūtis. Aš iki šiol gailiuosi nestudijavęs universitete, 
nors labai norėjau. Bet verslui sukt pakanka turėt gerą galvą. Aš už 
sąžiningą, dorą verslą; visi tikrai didūs žmonės prasimušė laikydamiesi 
elgesio normų. 

Martinesas palinksėjo galvą. Jis spėliojo, kokio didumo kambaryje 
labai turtingas žmogus galėtų talpinti savo pinigus. Vaizduotėje ėmė 
plaukti gundantys reginiai: prašmatnūs drabužiai, batų kremai, ran- 
kų darbo kaklaraiščiai, aukštos, išdidžios, šaltai mandagios, žavingos 
blondinės. 

— Gerai pinigingam — ko nori, tą gausi, — pakerėtas vaizdinių, tarė 
Martinesas. 

— Na, aš, jeigu būčiau turtingas, negailėčiau pinigų labdarai. Man 
pačiam pakaktų... gyventi pasiturimai, turėti gražų namuką, šiek tiek 
santaupų... Tu Niujorką pažįsti? 

— Ne. 

— Na, yra ten vienas priemiesčio rajonas, kur norėčiau apsigyventi, — 
linksėdamas galvą pasakė Goldstinas. — Labai graži vieta, žmonės ma- 
lonūs, kultūringi, mandagūs. Nenorėčiau, kad mano sūnus augtų tokioje 
aplinkoje kaip aš. 

Martinesas supratingai linksėjo galvą. Jis neturėjo jokių konkrečių 
įsitikinimų ar siekių ir žmonių, dėstančių aiškius, išbaigtus ateities pla- 
nus, visada klausydavosi su pagarba. 

— Amerika gera šalis, — visiškai nuoširdžiai tarė jis. 

Minutę jį užliejo tyro patriotizmo jausmas; iš atminties išplaukė pri- 
mirštas klasės ir vaikų, giedančių ,„Apie tave, tėvyne“, vaizdas. Pirmą 
kartą po daugelio metų prisiminė svajojęs tapti lakūnu, ir krūtinėje su- 
ruseno miglotas troškimas. 

— Mokykloj gerai išmokau skaityt, — tarė jis. - Mokytoja sakė, kad 
esu gabus. 

— Tikiu, - neabejodamas patvirtino Goldstinas. 

Bangos aprimo, ir vanduo į laivą tiško tik prorečiais. Martinesas ap- 
sidairė, pasiklausė pašnekesių nuotrupų ir vėl gūžtelėjo pečiais. 

— Ilgai plaukiam, — tarė jis. 

Galageris grįžo prie savo lovos šalia Martineso ir nieko nesakęs atsi- 
gulė. Goldstinas pasijuto nesmagiai; daugiau kaip mėnesį su Galageriu 
nebuvo nė žodžiu persimetęs. 

— Stebėtina, kad niekas nebloguoja, — galiausiai tarė jis. — Šitie kate- 
riai ne tokioms kelionėms. 

— Rotas, Vaimanas bloguoja, — pasakė Martinesas. 

Goldstinas išdidžiai gūžtelėjo pečiais. 

— Aš supimo nebijau. Esu pripratęs. Mano draugas Long Ailande 
turėjo burlaivį ir vasaromis esu su juo dažnai plaukiojęs. Malonumas 
neišpasakytas. — Jis prisiminė Long Ailando sąsiaurį ir jį supančias 
blyškias kopas. —- Gražu ten. Niekur nėr gražiau kaip Amerikoj. 

— Tu sakai, tu žinai, brol, — staiga sušnarpštė Galageris. 

Tokia, matyt, jo maniera, nusprendė Goldstinas, pasityčiot jis neno- 
rėjo. 

— O tuesi plaukiojęs, Galageri? — švelniai pasiteiravo jis. 

Galageris pasirėmė ant alkūnės. 

— Aha, esu plaukiojęs kanoja Čarlzo upe už Vakarų Roksberio. Su 
žmona, — pasakė nepagalvojęs ir tik tada susizgribo. Jo veidas akimirks- 
niu pasikeitė, skausmingai suakmenėjo. 

— Atleisk, — tyliai ištarė Goldstinas. 

— Nieko tokio. — Žydo gailestis Galagerį truputį suerzino. — Nesirū- 
pink, — sausokai pridūrė. Bet ir vėl atsileido, tirpdomas savigailos ir ma- 
lonios švelnios širdgėlos. — Klausyk, — ūmai tarė, — tu turi vaiką, tiesa? 

Goldstinas linktelėjo galvą. 

— Taip, sūnų, — džiugiai atsakė jis. — Jam dabar treji. Pala, parodysiu 
jo nuotrauką. — Šiaip ne taip pasivertė ant šono ir iš užpakalinės kišenės 
išsitraukė piniginę. — Nuotrauka nekokia, — atsiprašomu tonu tarė, — iš 

tikrųjų vaikelis neįsivaizduojamo gražumo. Namie turim didelę jo nuo- 
trauką, darytą fotografo profesionalo, garbės žodis, nepaprastai puiki. 
Konkurse galėtų užimt pirmą vietą. 

Galageris paspoksojo į nuotrauką. 

— Aha... aha, mielas vaikas... tikrai. 

Jis sutriko, suglumintas savo išlementų pagyrimo žodžių. Vėl pa- 
žvelgė į nuotrauką, tiesą sakant, tik dabar gerai įsižiūrėjo ir atsiduso. 
Viename laiške, rašytame po Merės mirties, jis prašė namiškių atsiųsti 
savo vaiko nuotrauką. Nuo tada vis nekantriau jos ir laukė, jam be galo 
rūpėjo tą nuotrauką gauti. Daug nuobodžių valandų, kai neturėdavo ką 
veikti, praleido svajodamas apie savo vaiką, spėliodamas, kaip jis atro- 
do. Nors jam nepranešė, spėjo turįs sūnų. 

— Tikrai mielas vaikas, — kimiu balsu pakartojo jis. Minutę pirštais 
pačiupinėjo lovos kraštą. Įsidrąsinęs žioptelėjo: — Ei, o kokia savijauta 
turint vaiką? 

Goldstinas minutę pamąstė, tarsi ketindamas duoti išsamų atsakymą. 

— Na, tai didelis... džiaugsmas, - jis vos neištarė: „nache“. — Bet ir 
vargo su vaikais nemažai. Daug rūpesčių ir, aišku, išlaidų. 

— Kas be ko, - pritariamai linktelėjo galvą Galageris. 

Goldstinas kalbėjo toliau. Kalbėjo šiek tiek drovėdamasis, nes iki tol 
iš visų būrio kareivių būtent Galagerio nemėgo labiausiai. Širdingumas 
ir palankumas, kurį dabar jam jautė, jį patį glumino. Jis apskritai varžy- 
davosi bendraudamas su gojais; tuomet kiekvienas judesys, kiekvienas 
žodis buvo daugiausia diktuojamas noro daryti gerą įspūdį. Goldstinas 
džiaugdavosi matydamas, jog jis žmonėms patinka, bet iš dalies džiaug- 
davosi tuo, kad žmonėms patinka žydas. Todėl jis stengėsi kalbėti tik 
taip, kad įtiktų Galageriui. 

Tačiau bepasakojant apie savo šeimą Goldstiną eilinį kartą užpuolė 
liūdnumas ir ilgesys. Mintyse ėmė plaukti palaimingi šeimyninio gy- 
venimo vaizdai. Jis prisiminė vieną naktį, kai jiedu su žmona kikeno 
patamsy klausydamiesi keistai iškilmingo kūdikio knarkimo. 

— Dėl ko verta gyvent — tai dėl vaikų, — nuoširdžiai pasakė jis. 

Martinesas ūmai apstulbo suvokęs ir pats esąs tėvas. Pirmą kartą per 
daugelį metų prisiminė Rozaliją buvus nėščią. Gūžtelėjo pečiais. Kiek 
jau metų praėjo — septyneri, aštuoneri? Buvo pametęs skaičių. Velniai 
rautų, tarė sau. Atsikratęs tos merginos, iki šiol ją prisimindavo tik kaip 
rūpesčio ir nerimo kėlėją. 

Mintis, jog yra padaręs vaiką, glostė jo savimeilę. Velniai rautų, aš 
vyras kaip reikalas, tarė sau. Jį suėmė juokas. Martinesas užtaisė vai- 

ką ir dėjo į kulnus! Kas man ji, galvojo su piktdžiuga nelyginant šunį 
kankinantis berniūkštis. Užtaisiau vaiką, velniai rautų! Pūtėsi iš pasidi- 
džiavimo it balionas. Naiviai džiaugėsi savo vyrišku pajėgumu, patrau- 
klumu moterims. Kad vaikas nesantuokinis. tik didino jo savivertę; dėl 
to jo vaidmuo jam regėjosi ypatingesnis, reikšmingesnis. 

Goldstinui jis jautė atlaidžią, beveik maloningą simpatiją. Iki šio va- 
karo jo prisibijodavo ir varžydavosi. Kartą jie susiginčijo, ir Goldstinas 
griežtai šoko prieš. Tokiais atvejais Martinesas neišvengiamai pasijus- 
davo tartum išsigandęs, mokytojo subartas mokinukas. Kaip seržantas, 
jis niekada nesijautė užtikrintai. Tačiau dabar jis tirpte tirpo nuo Golds- 
tino palankumo; jis nebesijautė anąkart buvęs Goldstino suniekintas. 
Goldstinas geras vyras, tarė sau. 

Atsitokėjęs Martinesas vėl pajuto, kaip dreba laivas, sunkiai stumda- 
masis prieš bangas. Beveik visai sutemo, ir jis nusižiovavo ir susirangė 
po palapinsiauste. Pasijuto praalkęs. Tingiai pasvarstė, ar išsiimti sausą 
davinį, ar tiesiog ramiai gulėti. Pagalvojo apie užduotį, ir staigus išgąs- 
tis nuvaikė snaudulį. Oi, atsidūsėjo. Negalvok apie tai, negalvok apie 
tai, kartojo sau. 

Staiga jis susivokė, kad Galageris ir Goldstinas nebesišneka. Pakėlęs 
galvą, pamatė, kad beveik visi vyrai stovi ant lovų ar iki smakrų prisi- 
traukę ant dešiniojo borto. 

— Į ką jie Žiūri? — paklausė Galageris. 

— Į saulėleidį turbūt, — atsakė Goldstinas. 

— Saulėleidį? — Martinesas pakėlė akis į dangų. Jis buvo beveik juo- 
lėleidis? — jis atsistojo ant lovos, išsižergdamas į šonus, ir pažvelgė į 
vakarus. 

Saulėleidžio reginys buvo didingas, spalvos tokios sodrios ir ryš- 
kios, kokias galima išvysti tik atogrąžose. Visas dangus juodavo, ap- 
trauktas lietingų debesų, išskyrus siaurą ruožą išilgai horizonto. Saulė 
jau buvo nusileidusi, tačiau ties dangaus ir vandens susidūrimo linija 
tebežėrėjo skaisti, spalvinga juosta. Jos atšvaitas, puslankiu nusidrie- 
kęs ant vandens, priminė įlanką, keistą, iliuzinę įlanką, nužertą ryškaus 
vyšninių, aukso geltonio ir skaisčiai žalių tonų spektro. Violetiniais ats- 
palviais žaižaravo virtinė storas dešreles primenančių debesėlių. Be- 
žiūrint vyrams ėmė vaidentis, jog horizonte regi pasakišką salą, kokią 
iki šiol galėjo nebent susapnuoti. Kiekvienas lopinėlis švytėjo, vibravo, 
įgaudamas tikroviškų bruožų. Matėsi glotnaus auksaspalvio smėlio pa- 

plūdimys, o medžių guotas ant menamo kranto prieblandoje nusidažė 
nuostabia šviesiai violetine spalva. Paplūdimys buvo nematytas nere- 
gėtas; bergždžia ledinė dykvietė su uolienos atodangomis ir rantytomis 
kopomis, tačiau pulsuojanti gyvybe ir šiluma. Virš violetinių medžių 
vainikų kilo rausvi ir violetiniai slėniai, susiliejantys su virš įlankos ky- 
bančiais debesimis. Saulėleidžio nutvieksta salos pakrantė atrodė tam- 
siai mėlyna nelyginant giedras dangus vasaros vakarą. 

Tai buvo kūniškų malonumų sala, biblinė žemė su raudonais vynuo- 
gynais, auksaspalviais smėlynais ir tamsmėlyniais miškais. Vyrai ne- 
galėjo atitraukti akių. Sala pleveno priešais juos nelyginant kokio Rytų 
valdovo įsivaizduojamas rojus, žadindama didžiulį, siaubingą ilgesį. 
Tokio grožio nė sapnuote nesapnavę, kareiviai pasinėrė į didžiausią 
ekstazę. Keletą minučių užsimiršo visi ilgi nykūs mėnesiai džiunglėse, 
žudantys viltį ir savigarbą. Būdamas vienas, bet kuris iš jų gal būtų iš- 
tiesęs rankas to reginio link. 

Tai truko neilgai. Lėtai, bet nesulaikomai paplūdimys ėmė tirpti tirš- 
tėjančioje tamsoje. Auksaspalvis smėlis bluko, pilkėjo, pajuodo. Sala 
nugrimzdo į vandenį, ir tamsa užliejo rožines ir violetines kalvas. Ne- 
trukus liko tik pilkšvai juodas vandenynas, aptemęs dangus ir laivui iš 
paskos nusidriekusi grasi pilkšvai balta kilvaterio uodega. Putose sūku- 
riavo fosforescuojantis planktonas. Juodas negyvas vandenynas atrodė 
tarsi tamsos veidrodis; jis dvelkė šalčiu, siaubu, mirtimi. Vyrai šiurpo iš 
baimės. Jie grįžo prie savo lovų, įsitaisė miegoti ir dar ilgai krūpčiojo 
po apklotais. 

Ėmė lyti. Laivas, ardamas vandenį, stūmėsi per tamsą vos šimto jar- 
dų atstumu nuo kranto. Visus užgulė sunkios, baugios mintys apie jų 
laukiančią užduotį. Bangos liūdnai skalavo laivo šonus. 

Būrys išsilaipino pietiniame Anopopėjaus krante anksti rytą. Lietus 
naktį liovėsi, ir rytmečio oras buvo gaivus ir vėsus, paplūdimys nu- 
tviekstas malonių saulės spindulių. Vyrai keletą minučių trypinėjo po 
smėlį, žiūrėdami, kaip desantinis kateris tolsta nuo kranto, sukdamas 
atgalios. Po penkių minučių kateris jau buvo už pusmylės, tačiau atro- 
dė gerokai arčiau, lengvai pasiekiamas plaukte per skaisčiai spindintį 
atogrąžų vandenį. Vyrai ilgesingai lydėjo jį akimis, pavydėdami vairi- 
ninkui, sutemus grįšiančiam į saugų bivaką, gausiančiam karšto maisto. 
Štai kieno gera tarnyba, galvojo Mineta. 

Rytmetys dar buvo skaistus it naujutėlaitė moneta. Dėl to, kad at- 
sidūrė neištirtoje pakrantėje, vyrai nelabai jaudinosi. Džiunglės jiems 
už nugarų atrodė iš esmės pažįstamos; tarp jų ir vandenyno įsiterpęs 
trapiomis kriauklytėmis nusėtas skurdus paplūdimys užkepinus sau- 
lei tvaskėte tvaskės, bet dabar atrodė kaip bet kuris paplūdimys, į kurį 
jiems buvo tekę išsilaipinti. Kareiviai vaikštinėjo, rūkė, juokavo, lauk- 
dami prasidedant žygio, džiaugdamiesi, kad saulėje išdžius drabužiai. 

Hirnas truputį nervinosi. Po keleto minučių jie pradės keturiasde- 
šimties mylių Žygį per nepažįstamą vietovę, iš jų paskutines dešimt — 
per japonų užnugario teritoriją. Jis atsisuko į Kroftą ir vėl mostelėjo į 
ant smėlio išskleistą aeronuotraukų žemėlapį. 

— Man rodos, seržante, geriausia, kol įmanoma, eiti palei upę, - jis 
mostelėjo į upokšnio, atitekančio iš džiunglių, žiotis už keleto šimtų 
jardų, — o tada, iki išlįsim iš džiunglių, kirstis taką. 

— Kaip suprantu, kito kelio nėra, - pasakė Kroftas. Hirnas buvo tei- 
sus, ir tatai jį šiek tiek suerzino. Jis pasikasė smakrą. — Užgaišim ilgiau, 
negu jūs manot, leitenante. 

— Galimas daiktas. 

Krofto elgesys jį truputį trikdė. Jis daug žino, aišku kaip dieną, bet 
neklaustas nieko nepasakys. Prakeiktas pietietis. Lygiai kaip Klelanas. 
Hirnas mikliai sulankstė žemėlapį. Juto, jog smėlis po kojom jau šyla. 

— Per džiungles kelio tik pora mylių. 

Kroftas susiraukęs linktelėjo. 

— Toksai žemėlapis nepatikimas. Šitas upeliūkštis gal ir nuves kur 
rcikia, bct garantijos nčra. — Jis nusispjovė ant smėlio. — Belieka Žy- 
giuot, o toliau žiūrėsim. 

— Gerai, — ryžtingai tarė Hirnas. - Žygiuojam. 

Kroftas pažvelgė į kareivius. 

— Na ką, vyrai, judam. 

Kareiviai vėl užsimetė kuprines ir pasiraivė, kad našta patogiai gu- 
lėtų ant nugaros, o diržai nepjautų pečių. Po minutės kitos išsirikia- 
vo į netvarkingą vorą ir vilkdami kojas patraukė per smėlį. Kai priėjo 
upokšnio žiotis, Hirnas būrį sustabdė. 

— Paaiškinkit jiems, ką ketinam daryt, — tarė jis Kroftui. 

Kroftas gūžtelėjo pečiais, tada keletą minučių pakalbėjo. 

— Kol galėsim, eisim palei šitą upelį, gali būt, kad teks ir peršlapt. 
Jeigu turit nusiskundimų, klokit iškart. — Jis kilstelėjo aukštėliau kupri- 
nę. — Su japais čia greičiausiai nesusidursim, bet tai nereiškia, kad galit 
sliūkint kaip kokie avinai nuleidę galvas. Būkim budrūs. — Jis peržvelgė 
visus, veidą po veido, su pasitenkinimu stebėdamas, kaip dauguma, neat- 
laikę jo žvilgsnio, nuleidžia akis. Minutę luktelėjo, apsilaižė tarsi svars- 
tydamas, ar reikia dar ką pridurti. — Ar norit jiems ką pasakyt, leitenante? 

Hirnas pasitampė karabino dirželį. 

— Tiesą sakant, noriu. — Jis prisimerkė prieš saulę. — Kareiviai, — be 
jokio oficialumo prabilo jis, — aš nepažįstu nė vieno 1š jūsų, o jūs nepa- 
Žįstat manęs. Galbūt ir nenorit pažint. — Keletas vyrų prunkštelėjo, ir jis 
nelauktai atsakė šypsniu. — Ką gi, esu užkartas ant jūsų galvų ne savo 
valia, 1r, patinka ar nepatinka, jums teks su tuo susitaikyt. Aš asme- 
niškai manau, kad mes sutarsim. Stengsiuosi būti teisingas, bet atmin- 
kit: kai vos bepavilksit kojas, 0 aš raginsiu žygiuoti pirmyn, jūs manęs 
nekęsit kaip kruvino. Tegu, ką padarysi, bet žinokit: aš būsiu toks pat 
nusikalęs ir savęs nekęsiu labiau negu jūs. — Visi prajuko, ir jis suprato 
savo kalba juos papirkęs. Pajuto stebėtinai stiprų pasitenkinimą. Kurgi 
ne, Bilo Hirno sūnus esmi, pagalvojo. — Gerai, keliaujam. 

Kroftas žengė pirmas. Hirno kalba jį suerzino. Tai klaida, būrio va- 
dui nevalia pataikaut eiliniams. Tokiomis kalbomis Hirnas ištvirkins 
būrį. Kroftas visada niekino būrių vadus, siekiančius kareivių palanku- 
mo; toks elgesys jam atrodė bobiškas ir nenaudingas. Po velnių, būrys 
visai pasileis, tarė sau. 

Per vidurį upė atrodė gili, tačiau kokius penkiolika jardų nuo kran- 
to vandens buvo seklu, dugnas žvirgždėtas ir akmenuotas. Visi ke- 
turiolika kareivių ėjo viena vora. Netrukus džiunglių augmenija virš 
jų susiskliautė ir už pirmo vingio virto savotišku tuneliu — sienos iš 
tankios lapijos, o pagrindas dumblas. Saulės šviesa, prasismelkusi 
pro milžinišką, raizgų lapų, lapelių, vijoklių, šakų voratinklį, pakeliui 
sugerdama džiunglių spalvas, tunelyje žalsvavo aksominio švelnumo 
atspalviais. Jie ribėjo mirgėjo tarsi prasimušę pro įmantrius katedros 
vitražus; iš visų pusių vyrus supo džiunglės, tamsios, šnarančios, 
krebždančios. Lydimi murmesių ir kvapų, jie paniro į riebius, tirštus 
džiunglių vidurius. Drėgnų paparčių kvapas, puvėsių ir išmatų dvo- 
kas, aštrūs, sultingi vešančių augalų kvapai laužė nosį, kėlė tramdo- 
mą, kone vimdančią baimę. 

— Velniška smarvė, — burbtelėjo Rudis. 

Su džiunglių kvapais jie per 1lga buvo apsipratę, tačiau naktį, kol 
plaukė, šnervės išsivėdino; iš naujo turėjo pratintis ir prie sunkaus, slo- 
gaus, lipnaus oro. 

— Smirda kaip nigerė boba, — pareiškė Vilsonas. 

Braunas nervingai nusikvatojo. 

— Eik jau, kada gi tu gulėjai su nigere? — Tačiau minutę sunerimo; aš- 
trus vešančių ir pūvančių augalų tvaikas priminė: neturėk tuščių vilčių. 

Upokšnis tuneliu vingiavo vis giliau į džiungles. Vyrai jau pamir- 
šo, kaip saulėje atrodė jo Žiotys. Jų ausis užgulė pašėlęs vabzdžių ir 
gyvūnų bruzdesys, zyziančių uodų šėlsmas, rėksmingas beždžionių ir 
papūgų klegesys. Visus pylė prakaitas; nors nužygiavo tik keletą šimtų 
jardų, troškus oras dusino, ir aplink kuprinių diržus ant uniformų išpli- 
to tamsios šlapios dėmės. Dabar, ankstų rytmetį, iš džiunglių garavo 
drėgmė; juosmenį siekiantis rūkas jiems žengiant prasiskirdavo, leis- 
damas praeiti, ir tingiai, palengva tarsi urvelyje besiraivantis šliužas 
vėl susiglausdavo. Žygiuojantiems voros priekyje kiekvienas žingsnis 
reikalavo didžiausių valios pastangų. Jie purtėsi iš šleikštulio, dažnai 
stabčiojo atsikvėpti. Kur pasisuksi, visur varvėjo, kapsnojo vandens la- 
šai; pačia pakrante tiesėsi bambukų guotai, švelnūs jų lapijos nėriniai 
slėpėsi vijoklių ir medžių šakų raizgalynėje. Brūzgynai buvo apsiviję 
medžių kamienus, nulinkę žygeiviams virš galvų; tarp krūmokšnių ša- 
knų ir upokšnio akmenėlių juodavo dumblas. Vanduo palei krantą sru- 
vo smagiai čiurlendamas, tačiau jį užgožė šaižūs išbaidytų džiunglių 
paukščių klyksmai, vabzdžių čirpimas. 

Vyrai juto, kaip pamažu, bet nesulaikomai, nors ir sutepti riebiu tepa- 
lu, drėgsta batai, brendant per gilesnį vandenį iki kelių permirko kelnės. 
Kuprinės tarytum pasunkėjo, rankos užtirpo, nugaras įskaudo. Daugu- 
ma vyrų nešėsi po trisdešimt svarų maisto ir patalynės, o priskaičia. 
vus dvi gertuves su vandeniu, dešimt šovinių apkabų, dvi tris granatas, 
šautuvus ir mačetes, kiekvieno našta svėrė beveik šešiasdešimt svarų, 
prilygdama labai sunkiam lagaminui. Dauguma pavargo bežygiuoda- 
mi pirmuosius keletą šimtų jardų; įveikę gerą pusmylę jie kaip reikiant 
nuilso ir sunkiai gaudė kvapą; silpniausiems iš nuovargio gerklę graužė 
kartėlis. Džiunglių tankmė, dvokūs garai, teškantys lašai, įkyrūs vabz- 
džiai nebekėlė tokio šleikštulio ir baimės kaip pirma. Apie džiunglėse 
slypinčius pavojus nebegalvojo; miglotą, nepaaiškinamą jaudulį ir bai- 
mę braunantis šiuo džiunglių tuneliu prislopino nuolatinės pastangos iš 
paskutiniųjų judėti į priekį. Nepaisydami Krofto perspėjimo, kareiviai 
ėmė kinkuoti nuleidę galvas, dėbsodami sau po kojų. 

Upokšnis susiaurėjo, ir seklumos ruožas pakrantėje paliko ne ką pla- 
tesnis už taką. Prasidėjo įkalnė. Ėmė pasitaikyti kriokliukų, vienoje vie- 
toje upokšnis sruveno per akmenų sąvartą. Akmenuotas dugnas pamažu 
virto smėlėtu, o galiausiai dumblotu. Vyrai stengėsi laikytis arčiau kran- 
to, ir netrukus jiems drabužius ėmė draskyti kelią užstojanti augmenija. 
Dabar jie stūmėsi į priekį Žymiai lėčiau. 

Priėję vingį, stabtelėjo apsižvalgyti, kas už jo. Čia brūzgynai buvo 
nukarę į vandenį, ir Kroftas, truputį pasvarstęs, nubrido į upokšnio vi- 
durį. Už penkių jardų nuo kranto sustojo. Veržliai sūkuriuojantis van- 
duo siekė jam iki juosmens. 

— Teks laikytis pakrantės, leitenante, — padarė išvadą. 

Įsitverdamas šakų, jis ėmė brautis upokšnio pakraščiu vandeny iki 
šakumo. Vyrai įtempę jėgas nusekė pakrante iš paskos. Keletą šimtų 
jardų jie judėjo tvarstydamiesi už krūmokšnių, kovodami su upokšnio 
tėkme. Šautuvai tolydžio smukinėjo nuo pečių, vos nepanirdami į van- 
denį, batai klimpo bjauriame dumble. Marškiniai nuo prakaito permir- 
ko lygiai kaip kelnės. Prakaitas mušė ne tik dėl nuovargio ir drėgno oro, 
bet 1r dėl jaudulio. Upokšnis savo pajėgumu ir atkaklumu priminė gyvą 
padarą; vyrai nervinosi taip, kaip būtų nervinęsi matydami sau po kojų 
piktai urzgiantį žvėrį. Jų delnai, subraižyti dyglių ir aštrių lapų, krauja- 
vo, sunkios kuprinės slėgė nugaras. 

Šitaip jie judėjo tol, kol upokšnis vėl praplatėjo ir tapo seklesnis. 
Tėkmė nebebuvo tokia veržli, ir, klampodami vandeniu iki kelių, jie 

sparčiau stūmėsi į priekį. Po dar keleto vingių priėjo didžiulį platų 
plokščią akmenį, aplink kurį upokšnis darė lankstą, ir Hirnas paskelbė 
pertrauką. 

Vyrai sudribo ant akmens ir keletą minučių tįsojo tylėdami ir neju- 
dėdami. Hirnas šiek tiek nerimavo, nes dėl staigaus nuovargio smarkiai 
dunksėjo širdis ir truputį virpėjo pirštai. Gulėdamas aukštielninkas, jis 
pažvelgė į tankiai kilsuojantį pilvą. Esu prastos formos, tarė sau. Kas 
tiesa, tai tiesa. Keletą dienų, ypač pirmąją, bus sunku; per ilgai neturė- 
jau jokio fizinio krūvio. Bet atsigausiu, žinau savo galimybes. 

Ir jis jau baigė apsiprasti su vedlio atsakomybe. Kažkodėl labiau 
jaudinosi, kai tekdavo eiti pirmam. Daug kartų, žiūrėk, krūpt ir stabteli 
išgąsdintas netikėto garso ar prieš nosį praskrendančio vabzdžio. Pasi- 
taikydavo vorų didumo sulig graikiniu riešutu, piršto ilgumo kojomis. 
Tokie dalykai nervino; jis pastebėjo, kad jie lygiai taip pat nervina ir 
Brauną su Martinesu. Be to, baugu buvo ir dėl to, kad vietovė žmonių 
neišvaikščiota; kiekvienas žingsnis per džiungles davėsi sunkiai. 

Kroftas neatrodė per daug nuvargęs. Šitas Kroftas kietas vyras. Rei- 
kės būti budriam, kad jis netaptų faktiniu būrio vadu. Bėda tik, kad 
Kroftas daugiau už mane išmano, ir būtų kvaila jam prieštarauti; iki šiol 
žygiui pakanka šiokių tokių miškininko įgūdžių. 

Hirnas atsisėdo ir apsižvalgė. Vyrai tebedrybsojo ant akmens, ramiai 
ilsėdamiesi. Vienas kitas šnekučiavosi ar svaidė į vandenį akmenukus, 
o Valsenas stropiai skainiojo lapus nuo medžio, palinkusio virš akmens. 
Hirnas dirstelėjo į laikrodėlį. Nuo pertraukos pradžios praėjo penkios 
minutės, dar dešimt minučių būtų ne pro šalį. Ką gi, tegu jie kaip rei- 
kiant pasiilsi. Jis pasirąžė, vandeniu iš gertuvės prasiskalavo burną, mi- 
nutę kitą šnektelėjo su Mineta ir Goldstinu. 


Braunas atsikvapstęs sušneko su Martinesu. 

Braunas buvo nusiminęs; tropinės piktžaizdės ant kojų niežėjo ir 
perštėjo, ir jis žinojo, kad kad kuo toliau, tuo labiau jos įsiskaudės. Jis 
tuščiai, beviltiškai svajojo, kaip malonu būtų gulėti atokaitoje basam, 
saulei džiovinant žaizdas. 

— Sunku bus, velnias, — atsiduso jis. 

Martinesas linktelėjo galvą. 

— Penkios dienos — tai daug. 

— Kaip tau šitas naujasis vadas? — nuleidęs balsą paklausė Braunas. 

— Nieko. — Martinesas gūžtelėjo pečiais. — Malonus. — Jis atsargiai 
rinko žodžius. Vyrai žino, kad sutariu su Kroftu, dėl to tikriausiai mano, 

kad būsiu nusistatęs prieš Hirną, atseit, prie Krofto buvo tvarka. — Tik 
ar ne per daug, — pridūrė. — Būrio vadas turi būt griežtas. 

— Man regis, jis velnių priėdęs, - tarė Braunas. Dėl Himno jis neturėjo 
tvirtos nuomonės. Braunas ne itin mėgo Krofią ir jautė. jog Kroftas į jį 
žiūri iš aukšto, tačiau bent jau buvo aišku, ko tikėtis. Prie naujo vado 
reikės taikytis, visus nurodymus vykdyti stropiai, uoliai, bet ir tada ne- 
žinia ar įtiksi. — Nors ne, atrodo geras Žmogėnas, — pusbalsiu pridūrė 
Braunas. Jam ant širdies gulėjo dar kai kas. Jis užsirūkė ir atsargiai 
išpūtė dūmus; po sunkaus žygio skaudėjo plaučius. Cigaretė buvo ne- 
skani, bet jis ir toliau rūkė. — Žinai, Japseky, — neištvėręs prabilo, — kai 
reikia eit į žvalgybą, kaip štai dabar, gailiuosi, kad nesu eilinis. Visi, 
ypač tie naujokai, įsivaizduoja, kad mes lengvai gyvenam, kad būt 
puskarininkiu labai apsimoka. — Jis pasikasė votį ant smakro. — Perkū- 
nas, jie nenuraukia, kokios atsakingos tai pareigos. Imkim kad ir Stanlį, 
nė velnio nepatyręs, todėl veržiasi, kad tik iškiltų. Žinai, Japseky, kai 
gavau seržanto laipsnį, aš oho kaip užriečiau nosį, bet jeigu siūlytų da- 
bar, kažin ar sutikčiau. 

Martinesas gūžtelėjo pečiais. Jam tokia kalba atrodė truputį juokinga. 

— Sunku, - tarstelėjo jis. 

— Tikrai, velniai griebtų. — Braunas nuo šakos, palinkusios virš akmens, 
nusiskynė lapą ir susimąstęs ėmė jį kramsnoti. - Žmogus gi ne geležinis, 
tarnyba paėda nervus. Klausyk, aš tau atvirai kalbu, nes tu supranti reika- 
lą, bet jeigu pradėtum viską iš naujo, ar sutiktum būt seržantų? 

— Nežinau. — Tačiau Martinesas neabejojo: sutiktų. Akimirką įsivaiZ- 
davo tris juosteles ant žalsvai pilkos uniformos rankovės ir šiek tiek 
susidrovėjo, suvokęs, kad jomis didžiuojasi. 

— Žinai, ko aš bijau, Japseky? Dalykas tas, kad mano nervai išgverę. 
Kartais bijau, kad neatlaikysiu ir suvisam ištišiu. Supranti, apie ką aš? 

Braunas dažnai dėl to krimtosi. Prisipažinęs Martinesui, iš anksto 
pasiteisinęs ir tikėdamasis atlaidumo, jei iš tikro susimautų, jis šiek tiek 
nusiramino. Sviedė į upę akmenį ir žiūrėjo į raibuliuojančius ratilus. 

Martinesas Brauną slapčia niekino. Jis džiaugėsi, kad Braunas bijo. 
Japsekys irgi bijo, taip, bet Japsekys... Japsekys neištiš. 

— Blogiausia ne tai, kad tave nukeps, — tarė Braunas, — tada jau nieko 
nebejausi. Bet jeigu kulka pakirs kurį nors tavo būrio kareivį, ir dėl tavo 
kaltės! Klausyk, tu pameni, kaip Motomėj per žvalgybinę operaciją nu- 
šovė Makfersoną? Aš ničnieko negalėjau padaryt, bet ar įsivaizduoji, 
kaip jaučiaus jį palikęs, pats iš ten pasitraukęs, o jį palikęs? — Braunas 

nervingai nuspriegė cigaretę į šalį. — Seržantu būt ne tokia jau laimė, 
kaip Žmonės šneka. Kai tik atsidūriau kariuomenėj, rūpėjo iškilt, bet da- 
bar kartais pagalvoju: o velniam man to reikia? — Jis susimąstė, paskui 
atsiduso. — Nežinau, matyt, žmogaus prigimtis tokia, kad likęs eiliniu 
būčiau nepatenkintas. Būti seržantu šį tą reiškia. — Pastaroji mintis jį 
visuomet nuteikdavo maloniai. — Tai rodo, kad tu truputį skiriesi nuo 
kitų. Klausyk, suprantu savo atsakomybę. Kad ir kokia velniava ištiktų, 
tikrai Žinau, stengsiuos iš paskutiniųjų, nes man už tai algą moka. - Jis 
truputį susigraudino. — Jeigu paskyrė seržantu, vadinas, tavim pasitiki, 
ir aš nieko neapvilsiu, aš ne toks žmogus. Mano galva, nepateisint pasi- 
tikėjimo būtų baisiausiai žema. 

— Reikia laikytis, — pritarė Martinesas. 

— Taigi. Koks iš manęs būtų Žmogus, jeigu imčiau valdiškus pinigus, 
bet išsisukinėčiau nuo pareigos? Na jau ne, Japseky, esam iš puikių 
valstijų, ir Žiauriai nesinorėtų grįžus pasirodyt prieš kaimynus, jeigu 
neturėčiau kuo pasididžiuoti. Aš pats iš Kanzaso, ir man jis patinka la- 
biau už Teksasą, bet vis vien mudu esam iš dviejų pačių geriausių šalies 
valstijų. Tu nesigėdyk, Martinesai, jog esi teksasietis. 

— Taip. 

Martinesui žodis „teksasietis“ paglostė širdį. Jam patiko save lai- 
kyti teksasiečiu, tačiau niekam nedrįso tuo girtis. Sąmonėje glūdėjo 
baimė; jis prisiminė aukštaūgius, lėtakalbius šaltų akių baltaodžius vy- 
rus. Bijojo pagalvoti, kokiais Žvilgsniais jie jį nutvilkytų, jei jis, Mar- 
tinesas, pasisakytų esąs teksasietis. Malonumas prigeso, ir jis pasijuto 
nesmagiai. Aš geresnis seržantas už Brauną, pasidrąsino, bet vis vien 
jautėsi nejaukiai. Martinesas neturėjo tokio pasitikėjimo savimi, kokį 
turėjo Braunas, ir kalbėdamas su tokiais žmonėmis jis visada jausda- 
vosi nesavas. Nelyginant tarnas, žinantis esąs pranašesnis už savo šei- 
mininką, Martinesas giliai širdyje laikė užgniaužęs pagiežą, panieką ir 
nerimastį. 

— Puikios valstijos, — pritarė jis. Jo nuotaika sugedo, ir jam nebesino- 
rėjo šnekėtis su Braunu. Po minutės kitos jis kažką burbtelėjo ir nuėjo 
pas Kroftą. 

Braunas atsisuko ir apsižvalgė. Pasirodo, kol jie šnekėjosi, netoliese 
gulėjo Pšekas. Buvo užsimerkęs, ir Braunas jam kumštelėjo. 

— Miegi, Pšekai? 

— A? — Pšekas atsisėdo ir nusižiovavo. — Aha, regis, būsiu prisnūdęs. 

Iš tikrųjų buvo žvalių žvaliausias, klausėsi jų pokalbio. Klausymasis 
slapčiomis Pšekui teikė savotišką malonumą; nors retai kada tikėdavosi 

Iš to išpešti tiesioginės naudos, klausytis jam visada būdavo smalsu. 
„Geriausias būdas pažint žmogų“, — kartą sakėsi Minetai. Jis dar kartą 
nusižiovavo. 

— Aha. buvau užmigęs. Ką. vėl žygiuojam? 

— Kilsim turbūt po poros minučių, - atsakė Braunas. Jam rūpėjo žūt- 
būt atgauti orumą, pakirstą juntamos Martineso paniekos. Jis išsitiesė 
šalia Pšeko ir pasiūlė šiam cigaretę. 

— Ne, pasaugosiu plaučius, — atsakė Pšekas. — Teks ilgai plumpint. 

— Gerai sakai, — sutiko Braunas. — Žinai, aš nuolat stengiausi savo 
skyrių išsukt nuo patruliavimo, bet gal ir be reikalo. Jūs dabar nekokios 
formos. — Braunas nejautė, jog perdeda. Tikėjo tuo, ką dabar sako, min- 
tyse gyrė save už tai, kad globoja saviškius. 

— Kad rūpinaisi mus išsukt, tai gerai. Mes dėkingi, — pasakė Pšekas. 
O pats galvojo: ką jis peza! Jį ėmė juokas iš Brauno kalbos. Ir yra gi 
žmonių, galvojo Pšekas, iš kailio neriasi, kad pelnytų aukštesnį laipsnį, 
o paaukštinti suka galvą, ar pavaldiniai jį giria, ar ne. Jis pasičiupinė- 
jo ilgą smailą smakrą, nubraukė sau nuo kaktos šviesių tiesių plaukų 
kuokštą. — Faktas, — pridūrė Pšekas. —- Nemanyk, kad mūsiškiai nedė- 
kingi tau už tai, kad jais rūpinies. Mes žinom, kad tu šaunuolis. 

Braunas buvo patenkintas, nors ir abejojo Pšeko nuoširdumu. 

— Klausyk, būsiu atviras, — tarė jis. —- Tu būryje porą mėnesių, ir aš 
visą tą laiką tave stebėjau. Tu, Pšekai, vaikinas galvotas ir moki laikyt 
liežuvį už dantų. 

Pšekas gūžtelėjo pečiais. 

— Aišku, moku. 

— Mano pareiga kokia? Rūpintis, kad jums, vyrai, būtų gerai. Jūs gal 
nežinot, bet šitaip net statute parašyta, juodu ant balto. Aš ir galvoju: 
jeigu aš užstosiu savo vyrus, tai ir vyrai mane užstos. 

— Žinia, mes už tave visom keturiom. — Pšeko galva, tik paskutinis 
kvailys nesakys to, ką nori išgirst viršininkas. 

Braunas rinko žodžius, norėdamas dar kai ką paaiškinti. 

— Kiti seržantai labai jau ima eilinius į nagą, bet aš verčiau su saviš- 
kiais elgsiuos žmoniškai. 

Kokio velnio jam iš manęs reikia? — pagalvojo Pšekas. 

— Taip ir turi būt, — tarė jis. 

— Aha, bet daugelis seržantų to nesupranta. O ir atsakomybė didžiulė 
slegia. Tu neįsivaizduoji, kiek visokiausių rūpesčių. Ne, jų aš anaiptol 
nesikratau, nes jeigu nori ko pasiekt, turi plušėt, kito kelio nėr. 

— Aha. — Pšekas nusižiovavo. 

— Imkim kad ir Stanlį. Gudrus net per daug. Žinok, vienoj automo- 
bilių remonto dirbtuvėj jis surezgė baisiai slidų reikaliuką. — Braunas 
papasakojo Pšekui tą istoriją, o baigdamas pasakė: — Gudrumo gudru, 
bet šitaip žmonės ir įkliūna. Reikia, sunku nesunku, savo darbą atlikti 
sąžiningai. 

— Žinoma. 

Neįvertinau Stanlio, nusprendė Pšekas. Turėsiu omeny. Stanlis ap- 
sukresnis už Brauną. Dievulėliau, galvojo Pšekas, šitas Braunas baigs 
tuo, kad nusipirks benzino kolonėlę ir manys esąs didelis verslininkas. 
Stanlis teisingai protauja. Drąsiai imkis kad ir labai rizikingo reikalo, 
laikyk liežuvį už dantų, ir neįkliūsi. 

— Gerai, vyrai, judam! — šūktelėjo leitenantas. 

Pšekas pakilo raukydamasis. Jeigu tas leitenantas būtų ne iš kelmo 
spirtas, nusprendė jis, sakytų, grįžtam, vyrai, į pakrantę ir kepinam ze- 
fyrus, kol laivas atplauks. Tačiau garsiai tarė: 

— Nugulėjau šonus, reikia truputį pasimankštint. 

Braunas nusijuokė. 

Keletą šimtų jardų upė buvo sekli ir be kliūčių. Braunas su Pšeku 
žygiavo šnekučiuodamiesi. 

— Jaunystėj apie daug ką svajojau, — sakė Braunas, — apie šeimą, 
vaikus ir taip toliau, bet įgavęs daugiau proto matai, kad ne tiek daug 
moterų, kuriomis gali pasitikėt. 

Tokiems kaip Braunas bet kokia bobelė be vargo užmauna pavalkus. 
Jai pakanka pritart tam, ką jis sako, ir jis bus sužavėtas. 

— Su amžiumi tos svajos išgaruoja, — kalbėjo Braunas. — Pamatai, 
kad išvis nedaug tėra patikimų dalykų, — su saldžiu kartėliu pridūrė. — 
Žinok, vienintelis vertas dalykas — tai pinigas. Užsiimdamas prekyba, 
prisižiūrėjau, kaip ūžia turtuoliai. Prisimenu vakarėlius viešbučiuose. 
Brolyti, kokios damos, kokia linksmybė! 

— Kas be ko, — sutiko Pšekas. Jis prisiminė vakarėlį, kurį surengė jo 
darbdavys, lošimo namų savininkas Kairys Ricas. Pšekas minutėlę už- 
simerkė ir pajuto krūtinėje rusenantį geismą. Ta blondinė išmanė savo 
darbą. — Faktas. 

— Jei kada ištrūksiu iš kariuomenės, — tarė Braunas, — kalsiu pinigą. 
Nusibodo bastytis šen bei ten. 

— Užvis geriausia. 

Braunas žvilgtelėjo į Pšeką, šliurinantį šalimais. Pšekas neblogas vai- 
kis, pagalvojo. Džiūsnelė, bemokslis. Gyvenime jis vargiai ką pasieks. 


— O tu ką ketini veikti, Pšekai? — paklausė Braunas. 

Pšekas užuodė, kad Braunas į jį žiūri iš aukšto. 

— Versiuos kaip nors, — trumpai atsakė. 

Prisiminė šeimą ir lyg rimbo kirčio nudegintas susiraukė. Kokio 
kvailio pšeko būta mano tėvo. Visą gyvenimą skurdo. Bet, reikia pri- 
pažint, šitaip žmogus užsigrūdini. Tokie kaip Braunas tiktai tauškia, o 
kas moka užkalt pinigo, nesigiria. Čikagoj galimybių daug, miestas juk. 
Moterys, šurmulys, daugybė stambių verslininkų. 

— Eina velniop šitos džiunglės, — tarė Pšekas. Upė truputį pagilėjo, ir 
vanduo kuteno jam pakinklius. Jei ne kariuomenė, gal jau dirbčiau pas 
patį Kabriskį. — Ech. 

O) Braunas vis labiau niuro. Slegiamas tvankaus oro, kovodamas su 
vandens tėkme, kažkodėl jau spėjo pailsti. Jį nutvilkė nepaaiškinama 
baimė. 

— Kaip aš nekenčiu šitų prakeiktų kuprinių, — tarė jis. 


Būrys praėjo virtinę kriokliukų. Už posūkio veržli sraujymė net vertė 
iš kojų. Vanduo buvo geliančiai šaltas, ir vyrai brovėsi arčiau kranto ir 
laikėsi įsikibę pakrantės brūzgynų. 

— Pirmyn, judam, nestovim! — ragino Kroftas. 

Krantas buvo penkių pėdų aukščio, dėl to ėjimas pasunkėjo. Vyrai 
slinko šonu palei šlapią molėtą krantą, prieš akis matydami džiunglių 
paklotę. Krūtinėmis braukdami per molį, vilkdami kojas per vandenį, 
traukte prisitraukdavo prie ištiestomis rankomis įsitvertų krūmų. Gal 
dešimt minučių šitaip stumdamiesi į priekį, susidraskė rankas ir veidus, 
išsidumblavo žygio uniformas. 

Krantas vėl pažemėjo, ir vora lėtai klampojo dumblu per keletą pėdų 
nuo jo. Girdėjo vien sausą savo pačių šniokštavimą, tačiau kartais jų au- 
sis pasiekdavo paslaptingas šlapių brūzgynų šnaresys, paukščių ir žvė- 
relių klykavimas, upės čiurlenimas. Visi labai nuilso. Silpnesniesiems 
būrio kareiviams pakirto kojas, jie kepurnėjosi prieš srovę, tolydžio 
stabčiodami, klupinėdami, slegiami kuprinių svorio. 

Priėjo dar vieną sraujymę, šįsyk tokią akmenuotą ir tokią veržlią, 
kad perbristi buvo beviltiška. Kroftas ir Hirnas minutę pasitarė, tada 
Kroftas su Braunu užsiropštė ant kranto, prasikirto brūzgynuose landą, 
nukirto keletą storų vijoklių ir juos surišo dideliais rifo mazgais. Vieną 
galą buvo besirišąs sau per juosmenį. 

— Pertempsiu skersai upę, leitenante, — tarė jis. 

Hirnas papurtė galvą. Kroftas iki šiol faktiškai vadovavo žygiui, bet 
tokį darbą galiu atlikti ir vienas pats. 

— Pabandysiu aš, seržante. 

Kroftas gūžtelėjo pečiais. 

Hirnas prisirišo vijoklio galą ant juosmens ir žengė į sraujymę. Ke- 
tino pertempti vijoklių virvę pajstrižai į kitą krantą, kad kareiviai bris- 
dami turėtų už ko laikytis. Tačiau tai padaryti buvo sunkiau negu tikė- 
josi. Kuprinę ir karabiną Hirnas paliko pas Kroftą, ir vis vien, nors ir 
nevaržomam naštos, pereiti skersai upokšnį buvo itin sunku. Jis brido 
per sraujymę nuo akmens ant akmens, daug kartų paslydęs parklupo. 
Sykį visas pasinėrė, atsitrenkė pečiu į akmenį ir išniro gaudydamas orą, 
vos nealpdamas iš skausmo. Penkiasdešimt jardų jis įveikė per geras 
tris minutes ir, kol pasiekė kitą krantą, gerokai nusivarė. Pusę minutės 
gulėjo nejudėdamas, krenkšdamas ir atsikosėdamas nurytu vandeniu. 
Tada atsistojo, užvyniojo vijoklį ant medžio kamieno, o Braunas kitą 
galą pririšo prie tvirto krūmo pašaknės. 

Kroftas, nešinas ir savo, ir Hirno kuprinėmis bei karabinais, ėjo pir- 
mas. Vyrai vienas po kito iš lėto, laikydamiesi vijoklio, sunkiai brido 
per upę. Kai kurie ant jo užnėrė kuprinių diržus ir stūmėsi prisitraukda- 
mi ranka už rankos, vilkdami srauto daužomas kojas ar kepėstuodami 
iš baimės paslysti ant akmenų. Jei būtų buvę įmanoma išsilaikyti sta- 
čiomis, vanduo būtų siekęs tik iki šlaunų, tačiau kitą krantą pasiekė visi 
peršlapę iki ausų. Susirinko nedideliame užutėkyje virš sraujymės ir, 
netekę jėgų, susėdo į tiesiai vandenį. 

— Viešpatie, — kas nors protarpiais sumurmėdavo. Sraujyme garman- 
čio vandens jėga buvo pasibaisėtina. Kiekvienas ją įveikė, slapčia būgš- 
taudamas, jog nuskęs. 

Dešimt minučių pailsėję, žygiavo toliau. Sraujymių nebepasitaikė, 
tačiau dabar vanduo tekėjo plokščiais uolienos klodais, ir kas dešimt ar 
penkiolika jardų teko ropštis ant pusiaują siekiančios atbrailos, atsar- 
giai paėjėti uolienos plokštuma, vos apsemta srūvančio vandens, tada 
keberiotis ant kitos atbrailos. Beveik visų šautuvai vienu ar kitu metu 
sušlapo, o granatos, šaukšto kotu įspraustos į šovinynus, nuolat krito į 
vandenį. Kas kelios sekundės kas nors pusbalsiu nusikeikdavo. 

Upė siaurėjo. Vietomis krantus skyrė ne daugiau kaip penki jardai, o 
brūzgynai augo taip arti vandens, kad braukė per veidus. Kokį ketvirtį 
mylios kareiviai slinko tai tūpčiomis lįsdami po šakomis, tai ropšda- 
miesi ant uolienos plokštumų. Sraujymės išsunkė visas jėgas, ir daugu- 

ma vyrų iš nuovargio nebepavilko kojų. Priėję naują uolienos atbrailą, 
kniūbsčiomis dribdavo ant jos ir makaluodami kojomis stengdavosi 
užsiristi nelyginant upėtakiai, atkakliai besiveržiantys į aukštupį neršti. 
Ėmė rodytis atsišakojusių intakų; kas šimtą jardų, žiūrėk, iš džiunglių 
besruvenąs paversmis ar upeliukas, ir Kroftas stabteldavo, apžiūrėdavo 
jį ir žygiuodavo toliau. Vienas pats skersai sraujymę pertempęs vijoklį, 
Hirnas mielai sutiko, kad būrį vėl kurį laiką vestų Kroftas. Pats, vis dar 
neatgaudamas kvapo, klumpino su kitais iš paskos. 

Jie priėjo vietą, kur upelė dalijosi į dvi atšakas. Kroftas susimąstė. 
Džiunglėse, užstojančiose saulę, tik jis ir Martinesas gebėjo nustatyti, 
kokia kryptimi jie keliauja. Kroftas jau anksčiau pastebėjo, kad dides- 
nieji medžiai palinkę į šiaurės vakarus; patikrino kompasu ir nusprendė, 
JOg juos dar jaunus šitaip palenkė uraganas. Tatai laikydamas patikimu 
orientyru, visą rytą, būriui keliaujant aukštyn upe, dėmėjosi žygio kryp- 
tį. Dabar spėjo, kad džiunglių galas labai arti; būrys sukorė daugiau 
kaip tris mylias, ir upė beveik visą laiką vedė kalvų link. Bet šičia buvo 
neįmanoma nustatyti, katrą atšaką rinktis; abi suko į šonus, ir, galimas 
daiktas, kad vingiuoja mylių mylias per džiungles lygiagrečiai su atvi- 
romis kalvomis. Jis pasitarė su Martinesu, ir šis pasirinko atokiai nuo 
upelės augantį aukštą medį ir ėmė kopti į jį. 

Jis ropštėsi įsitverdamas medį apraizgiusių vijoklių, atsispirdamas į 
kamieno gumbus. Pasiekęs viršūnę ėmė atsargiai slinkti stora šaka. Pas- 
kui sustojo ir iš viršaus apžvelgė apylinkes. Apačioje plytinčios džiun- 
glės priminė žalią aksominį kilimą. Upės nebesimatė, tačiau ne daugiau 
kaip už pusmylės džiunglės staigiai baigėsi, o toliau kauburiavosi pli- 
kos geltonos kalvos, nusitęsusios iki tolimos Anakos kalno papėdės. 
Martinesas išsiėmė kompasą ir nustatė kryptį. Buvo patenkintas, atlikęs 
darbą, kuriam turi reikiamų įgūdžių. 

Jis nusileido žemyn ir papasakojo Kroftui ir leitenantui ką matęs. 

— Eisim palei šitą, — parodė vieną atšaką, — kokius du tris šimtus 
jardų, tada kirsim taką. Upės ten nėra. — Jis parodė, kur matė atvirą 
kalvotą vietovę. 

— Puiku, Japseky. — Kroftas buvo patenkintas. Tai, ką sužinojo iš 
Martineso, jo nenustebino. 

Būrys ėmė žygiuoti toliau. Martineso nurodytas upokšnis buvo la- 
bai siauras, beveik aklinai apskliaustas džiunglių. Po kokio šimto jardų 
jie buvo priversti ropoti vandeniu keturpėsti, saugodamiesi, kad galvų 
nedraskytų į upokšnį nusvirusių krūmų lapai ir dygliai. Netrukus jis 

pasidarė ne platesnis už taką, o paskui išskydo į daugybę mažų srovelių, 
atitekančių iš akmenuoto miško. Jiems nenuėjus ir ketvirčio mylios, 
Kroftas nusprendė kirsti taką. Upelio vaga suko į vandenyno pusę, ir 
toliau žygiuoti palei ją nebuvo prasmės. 

— Takui prakirsti būrį padalysiu į grupes, — pasakė jis Hirnui. — Bet 
mudu nekirsim, nes ir taip turėsim ką veikt. 

Hirnas buvo uždusęs. Jis neturėjo supratimo, kas tokiais atvejais da- 
roma, ir buvo toks išvargęs, kad jam buvo vis tiek. 

— Kaip pasakysit, seržante. — Paskui truputį sunerimo: ar ne per len- 
gvai leidžiu Kroftui spręsti, ką ir kaip daryti? 

Kroftas kompasu nustatė žygio kryptį ir orientyru pasirinko už ko- 
kių penkiasdešimties jardų brūzgyne augantį medį. Jis sušaukė būrį pas 
save ir išskirstė į tris grupes po keturis vyrus kiekvienoje. 

— Kirsim taką, — paaiškino. — Iš pradžių taikykit maždaug dešimt 
jardų į kairę nuo to medžio. Kiekviena grupė penkias minutes dirba, de- 
šimt ilsisi. Nesimuliuokit, antraip prasikuisim visą dieną. Dabar dešimt 
minučių ilsimės, tada tu, Braunai, su saviškiais pradėsi kirst. 

Jie turėjo prasikirsti ketvirčio mylios taką per tankius brūzgynus, per 
vijoklius, krūmokšnius ir bambukų sąžalynus, apsukui medžius. Darbas 
lėtas, varginantis. Darbavosi poromis: du vyrai petys į petį mačetėmis 
kapojo susiraizgiusius brūzgus, ką įstengdavo, trypė kojomis. Per mi- 
nutę pasistūmėdavo vidutiniškai per porą jardų, per retesnius šabakš- 
tynus brovėsi greičiau, bet priėję bambukų tankynę sulėtėdavo ir kirs- 
davo taką sprindis po sprindžio. Žygis palei upę užtruko tris valandas, 
o vidurdienį, dvi valandas kirtę taką, jie tebuvo pasistūmėję į priekį tik 
porą šimtų jardų. Bet niekas nesiskundė; kiekvienam iš jų tereikėjo kas 
ketvirtį valandos dirbti vos tris ar keturias minutes, ir jie jau ėmė atgau- 
ti jėgas. Kurie nedirbdavo, gulėdavo proskynoje, ilsėjosi, juokavo. Jie 
džiaugėsi įveikę tokį ilgą kelią; nuojauta jiems kuždėjo, kad per atviras 
kalvas žygiuoti bus lengva. Sunkiai bridę per upokšnio dumblą ir van- 
denį, daug kartų galvoję, kad nepasieks jo galo, jie dabar didžiavosi ir 
džiaugėsi, kad jiems pavyko, ir pirmą kartą kai kurie iš jų ėmė tikėti, jog 
sėkmingai susidoros su užduotimi. 


Tačiau Rotas ir Mineta buvo nusmurgę. Mineta — dar nesustiprėjęs po 
savaitės, praleistos ligoninėje, o Rotas ir šiaip buvo silpnos sveikatos. 
Ilgas žygis palei upokšnį juos žiauriai nukamavo; jie taip pervargo, kad 
neatsigaudavo ir per poilsio pertraukas, ir kirsti taką jiems buvo kan- 

kynė. Po pusės minutės, tris ar keturis kartus mostelėjęs mačete, Rotas 
nebeįstengdavo pakelti rankos. Mačetė atrodė sunki kaip kirvis. Net ir 
suėmęs abiem rankom vos vos kirsteldavo šaką ar vijoklį. Kas pusę mi- 
nutės mačetė slydo iš prakaituotų. sustingusių pirštų ir dribo ant žemės. 

Mineta ant pirštų prisitrynė pūslių, mačetės kotas skaudžiai brūžino 
delną, žaizdos degė nuo prakaito. Jis puldavo krūmą aršiai ir nemokšiš- 
kai, niršdamas, kad tas nepasiduoda, paskui, pritrūkęs kvapo, stabtelda- 
vo, dvėsuodamas ir keiksnodamas tą žalią, šlapią, minkštą šakų šakelių 
raizgyną. Darbavosi petys į petį su Rotu siauroje, ankštoje proskynoje. 
Abu pervargę dažnai griuvinėjo vienas ant kito, ir Mineta iš pykčio pra- 
trūkdavo keiksmais. Abu neapkentė vienas kito taip baisiai, kaip neap- 
kentė džiunglių, būriui skirtos užduoties ir Krofto. Mineta labiausiai 
tūžo dėl to, kad Kroftas nedirba. 

— Tas velnio Kroftas baisus ponas, mums įsakinėja, o pats nieko ne- 
veikia. Nė piršto nejudina, — bambėjo Mineta. — Aš, jei būčiau būrio 
vadas, taip nesielgčiau. Dirbčiau lygiai su visais. 

Per kelis Žingsnius nuo jų stoviniavo Ridžesas su Goldstinu. Visi ke- 
turi dirbo vienoje pamainoje ir teoriškai turėjo penkias minutes dalytis 
pusiau, bet po valandos kitos Goldstinas su Ridžesu jau dirbdavo tris, o 
paskui ir keturias minutes. Žiūrėdamas, kaip Mineta ir Rotas mosuoja 
mačetėmis, Ridžesas širdo. 

— Po perkūnais, — barėsi, — gal jūs, miesčionys, pirmąkart tokį peiliu- 
kėlį į rankas paėmėt? 

Tie, pridusę, pikti, neatsiliepdavo, tuo Ridžesą dar labiau siutindami. 
Pro jo akis nepraslysdavo jokia tiek kitiems, tiek jam pačiam daroma 
skriauda, o dabar aiškiai matė: baisi neteisybė, kad mudviem su Golds- 
tinu tenka dirbti ilgiau už kitą porą. 

— Aš dariau tą pat, ką ir jūs, — skundėsi jis. — Klampojau upe kaip ir 
jūs, tai kodėl dabar mudviem su Goldstinu reikia dirbt už judu? 

— Užsičiaupk! — atsiliepė Mineta. 

Iš užpakalio prie jų priėjo Kroftas. 

— Kas yra, vyrai? — paklausė. 

— Nieko, - patylėjęs atsakė Ridžesas ir nusižvengė. - Šnekamės, ir 
tiek. — Nors buvo piktas ant Minetos ir Roto, skųstis Kroftui neketino. 
Buvo vienos grupės nariai, ir Ridžesui atrodė, kad būtų negražu skųstis 
žmogumi, su kuriuo kartu dirbi. — Viskas gerai, — pridūrė. 

— Klausyk, Mineta, — kandžiai tarė Kroftas, — tokių gaišuolių tingi- 
nių parazitų kaip judu su Rotu reikia paieškot. Galgi baikit vienąkart 
simuliuot. — Šalti, raiškūs jo žodžiai perliejo juos lyg beržo vytis. 

Smarkiai suerzintas, Mineta stebėtinai išdrąsėdavo. Jis sviedė mače- 
tę ir atsisuko į Kroftą. 

— O pats ar dirbi? Lengva tau... — jis pametė mintį ir pakartojo: — O 
pats ar dirbi? 

Niujorko frantas, gudrutis, pagalvojo Kroftas. Akimirką piktai spi- 
gino jį akimis. 

— Kai prieisim kitą upę, galėsi nešt leitenanto kuprinę, tada ir tau 
nereikės dirbt. 

Piktas ant savęs dėl to, kad aušina burną, nusisuko. Savęs tarp tako 
kirtėjų jis neįtraukė, manydamas, kad būrio seržantui privalu truputį pa- 
taupyti jėgas. Persigaudamas skersai upės sraujymę Hirnas jį nustebino; 
pats eidamas įsitvėręs vijoklio, suprato, kiek Hirnui prireikė pastangų. 
O tai buvo signalas, privertęs jį sunerimti. Kroftas žinojo, kad kol kas 
būrys pavaldus jam, bet įgijęs patirties Hirnas greičiausiai perims va- 
dovavimą žygiui. 

Širdyje Kroftas šito sau neprisipažino. Būdamas patyręs karys, žino- 
jo, kad būti nusistačiusiam prieš Hirną pavojinga, o be to, žinojo, kad 
daugelio savo veiksmų neįstengtų pagrįsti. Jis retai kada suabejodavo, 
ar teisingai elgiasi, bet dabar jautė, kad savo požiūrio į Hirną negalėtų 
pateisinti, ir dėl to jį ėmė pyktis. Jis žengė prie Minetos ir rūsčiai į jį 
Įįsispitrijo. 

— Po velnių, žmogau, tu man dar niurzgėsi? 

Mineta neišdrįso atsiliepti. Piktai dėbsojo į Kroftą tol, kol neišlaikęs 
nuleido akis. | 

— Gerai jau, dirbam, — tarė Rotui. 

Jie pakėlė mačetes ir toliau kirto proskyną. Kroftas minutėlę žiūrėjo 
] juos, paskui apsisuko ir prakirstu taku nužingsniavo pas būrį. 

Rotas nutarė, jog šis incidentas įvyko dėl jo kaltės, ir eilinį kartą ėmė 
graužtis esąs niekam tikęs. Aš amžinas nevykėlis, sudejavo mintyse. 
Užsimojęs kirto mačete, ir smūgis išmušė kotą jam iš rankos. 

— Oooi, — liūdnai atsiduso ir lenkėsi pakelti mačetės. 

— Gana, nebekirskit, — tarė jam Ridžesas. 

Jis pakėlė vieną iš numestų mačečių ir ėmė darbuotis petys į petį su 
Goldstinu. Ramiai, kantriai kapodamas brūzgyną, jis, nedidukas, kiek 
paritus, tiek pastačius, atrodė ne toks jau nerangus, 0 priešingai — tvirtas 
1r savotiškai grakštus. Iš užpakalio priminė gyvūną, taisantį sau gūžtą. 
Jis nuoširdžiai didžiavosi savo jėga. Darbavosi atsidėjęs, su didžiausiu 
malonumu įtempdamas ir atleisdamas stiprius raumenis, uosdamas per 
nugarą varvančio prakaito kvapą. 

Goldstinas irgi darbu nesibodėjo, kaip ir Ridžesas su malonumu 
užtikrintai mosavo rankomis, tačiau jo pasitenkinimas nebuvo visiškai 
grynas. Jį drumstė Goldstino nusistatymas prieš bet kokį fizinį darbą. 
Visą gyvenimą tik tokį darbą ir tedirbau, su apmaudu tarė sau. Jis par- 
davinėjo laikraščius, dirbo sandėlyje, tapo suvirintoju ir visą laiką ap- 
gailestavo, kad niekad neturėjo tokio darbo, kur nereikėtų teptis rankų. 
Nusistatymas prieš fizinį darbą buvo giliai įsišaknijęs, nuolat pakurs- 
tomas vaikystės prisiminimų ir vilčių. Uoliai plušėdamas drauge su 
Ridžesu jis jautė ir malonumą, ir graužatį. Ridžesui toks darbas pats 
tas, tarė sau, jis ūkininkas, bet aš norėčiau padoresnio užsiėmimo. Jam 
pagailo savo dalios. Jei būčiau galėjęs išsimokyti, prasilavinti, būčiau 
daugiau pasiekęs. 

Nesiliovė krimtęsis ir tada, kai juodu pakeitė kita grupė. Vilkdamas 
kojas grįžo proskyna ten, kur buvo palikęs šautuvą ir kuprinę, ir liūdnas 
atsisėdo. O, kiek daug būčiau galėjęs nuveikti. Nei iš šio, nei iš to krū- 
tinę užgulė stipri, beribė širdgėla. Jis gailėjosi savęs, bet tas gailestis 
plėtėsi, aprėpdamas visus aplinkinius žmones. Sunkus tas gyvenimas, 
oi sunkus, galvojo jis. Pats nebūtų galėjęs paaiškinti, kodėl taip mano; 
tiesiog intuityviai jautė, jog tai tikra tiesa. 

Goldstinas tokia nuotaika nesistebėjo; buvo su ja apsipratęs, ja mė- 
gavosi. Daug dienų iš eilės būdavo linksmas, patenkintas visais pažįs- 
tamais, mielai atlikdavo bet kokią jam skirtą užduotį, o paskui staiga, 
beveik nežinia kodėl, dėl kažkokio menko nieko nugrimzdavo į paties 
prisišauktą liūdesį. 

Dabar jį užgulė slogutis. Ak, kaip visa tai suprast? Kam mes gimsta- 
me, kam mes dirbame? Žmonės gimsta, pagyvena ir miršta... ir viskas? 
Jis palingavo galvą. Štai kad ir Levinų šeima. Tokį gabų sūnų turėjo, jis 
ir stipendiją mokslams Kolumbijos universitete buvo laimėjęs, o važia- 
vo automobiliu — avarija, ir žuvo. Kodėl? Dėl ko? Jie taip vargo, kad 
jis galėtų baigti mokyklą. Su Levinais jis nebuvo artimai pažįstamas, 
tačiau jam norėjosi verkti. Kodėl taip yra? Be jokios tvarkos paplūdo tai 
smulkios, tai stambios nuoskaudos. Vieną minutę prisiminė metą, kai 
jų šeima baisiai skurdo, kitą — kaip motina pametė brangintas pirštines. 
Ai, atsiduso jis vėl. Sunkus tas gyvenimas. Mintimis buvo nuklydęs 
toli nuo būrio, nuo jiems skirtos užduoties. Net ir Kroftas, ką jis iš to 
laimės? Žmonės gimsta, pagyvena ir miršta. Vėl palingavo galvą, savo- 
tiškai didžiuodamasis suvokęs gyvenimo dėsnį. 

Šalia jo sėdėjo Mineta. 

— Kas tau? — šiurkščiai paklausė jis, nenusiteikęs užjausti, kadangi 
Goldstinas buvo Ridžeso porininkas. 

— At, nežinau, — atsiduso Goldstinas. — Užsigalvojau, ir tiek. 

— Aha, - linktelėjo galvą Mineta. 

Jis spoksojo į džiunglėse jų iškirstą taką. Beveik šimtą jardų iki lin- 
kio aplink medį jis ėjo ganėtinai tiesiai, ir per visą jo ilgį drybsojo gulo- 
mis arba sėdėjo ant kuprinių būrio kareiviai. Užpakaly girdėjo vienodą 
mačečių čeksėjimą. Tas garsas Minetą nervino, ir jis pasimugino, nusi- 
sėdėjęs ant drėgnos žemės. 

— Kariuomenėj tik tokia pramoga — sėdėt ir galvot, — tarė Mineta. 

Goldstinas gūžtelėjo pečiais. 

— Kartais ir tas ne į sveikatą. Mano būdo Žmogui geriau per daug 
nesukt galvos. 

— Aha, man irgi. 

Mineta suprato, kad Goldstinas jau pamiršo, kaip netikusiai jiedu su 
Rotu darbavosi, todėl su šilta simpatija pagalvojo: Goldstinas ne toks 
kaip kai kurie, negriežia danties. Ši mintis Minetai priminė vaidą su 
Kroftu. Įtūžis, privertęs jį tada pratrūkti, buvo išblėsęs, jis dabar galvojo 
tik apie pasekmes. 

— Šunsnukis tas Kroftas, — tarė jis, kad nugintų nerimą dėl pasekmių, 
mėgindamas atgaivinti niršulį. 

— Kroftas!.. — su pasibjaurėjimu tarė Goldstinas ir atsargiai apsidairė. 
— Maniau, kad atėjus leitenantui viskas bus kitaip, Žinai, jis man pasi- 
rodė geras vaikinas. — Goldstinas ūmai suvokė, kiek vilčių jis turėjo dėl 
to, kad Kroftas nebevadovaus būriui. 

— A, nė velnio jis nepakeis, — tarė Mineta. — Klausyk, aš jokiu kari- 
ninku nepasitikiu. Jie išvien su tokiais kaip Kroftas. 

— Vis dėlto jis turėtų perimt vadovavimą, — pasakė Goldstinas. — To- 
kiems kaip Kroftas mes šiukšlės. 

— Jis ant mūsų griežia dantį, - pasakė Mineta ir nesusilaikė nepasidi- 
džiavęs. — Aš jo nebijau, išklojau, ką galvoju, pats matei. 

— Reikėjo ir man nenutylėt. — Goldstinas nuliūdo: ir kodėl aš nega- 
liu žmonėms išrėžt į akis, ką apie juos manau? — Aš per daug minkšto 
būdo, — prisipažino. 

— Tai jau taip, — patvirtino Mineta. — Negalima leistis, kad tokie šmi- 
kiai užsisėstų. Reikia jiems duot atkirtį. Ligoninėj vienas daktariūkštis 
bandė mane pagąsdint. Oi daviau aš jam žaro! — Mineta tikėjo tuo, ką 
sako. 

— Gerai, kad tu sugebi. 

— Žinoma. — Mineta buvo patenkintas. Rankų skausmas aprimo, nebe 
taip maudė ištampytus raumenis. Goldstinas geras Žmogus, su galva, 
tarė sau Mineta. — Žinok, aš mėgau paūžt, pasišokt, mergas, supranti, 
pakibint. Būtum mane matęs! Visiems susibūrimams užduodavau toną. 
Bet iš tikrųjų aš ne plevėsa. Pavyzdžiui, kai draugavau su Roze, dažnai 
šnekėdavomės rimtom temom. Eik tu sau, ko tik mudu nesam apšnekė- 
ję! Toks jau aš, matai, —- padarė išvadą Mineta, - mėgstu pafilosofuot. — 
Jis pirmą kartą šitaip apie save pagalvojo, ir toks savęs įvertinimas jam 
patiko. — Dauguma šitų vyrų grįžę namo darys tą patį, ką ir anksčiau, 
švaistys laiką niekams ir tiek. Bet mudu ne tokie, sutinki? 

Įsitraukęs į pokalbį, Goldstinas nebejautė pirmykščio slogučio. 

— O žinai, aš dažnai pasvarstau: kas iš to? — jam kalbant liūdesingos 
raukšlės nuo nosies iki burnos kampų pagilėjo, veidas įgavo mąslią iš- 
raišką. — Supranti, gal mes būtume laimingesni, jeigu tiek daug negal- 
votume, gal geriau tiesiog gyvent kaip kam išeina. 

— Aš irgi apie tai mąsčiau, — atsakė Mineta. Jį dirgino neaiškios, ne- 
apčiuopiamos mintys. Dingojosi, kad nedaug trūksta, ir jis pareikš kai 
ką labai išmintingo. — Kartais, žinok, susimąstau: o kokia gyvenimo 
prasmė? Ligoninėj vidurnaktį numirė vienas vaikinas. Prisiminęs jį, ir 
galvoju... 

— Baisu, — tarė Goldstinas. — Šitaip numirt, vienui vienam... — už- 
jaučiamai caktelėjo liežuviu, ir staiga, nelauktai jam iš akių ištryško 
ašaros. 

Mineta nustebęs pažvelgė į jį. 

— Vaje, kas tau? 

— Nežinau, tiesiog graudu labai. Jis tikriausiai turėjo žmoną, tėvus. 

Mineta linktelėjo galvą. 

— Keistuoliai jūs, žydai. Mažai kas taip gailisi savęs ir kitų kaip jūs. 

Šalimais gulintis Rotas, iki šiol tylėjęs, sujudo: 

— Nesutinku. 

Apibendrintas teiginys jį suerzino taip, lyg būtų buvęs išplūstas ko- 
kio girtuoklio. 

— Kaip suprast? — atžariai mestelėjo Mineta. 

Rotas jį supykdė, priminė, kad po kelių minučių jiems vėl reikės 
grįžti prie darbo. Be to, pažadino užslėptą baimę, kad Kroftas juos 
stebės. 

— Kas tavęs prašė kištis į mūsų pokalbį, Rotai? 

— Man rodos, tavo teiginys nepagrįstas. 

Minetos atkirtis Rotą paakino nenusileisti. Dvidešimtmetis pienbur- 
nis, tarė sau, 0 jau įsivaizduoja viską žinąs. Jis pakratė galvą ir lėtai, 
oriai tarė: 

— Tai rimtas klausimas. Toks teiginys... — Ir su panieka numojo ranka. 

Mineta savo pastabumu neabejojo; Roto įsikišimas pakurstė jo pyktį. 

— Kaip manai, Goldstinai, kas teisus? Aš ar šitas laidotuvininkas? 

Goldstinas nevalingai prunkštelėjo. Roto jis šiek tiek gailėjo, bet tik 
tada, kai jį matydavo iš tolo. Toks jau lėtapėdis, tokios jau orios kalbė- 
senos... Laukti, kol užbaigs sakinį, gyva kankynė. Be to, Minetos išva- 
da Goldstinui visai patiko. 

— Nežinau, man regis, tu pasakei gan teisingai. 

Rotas rūgščiai nusiviepė. Nieko naujo, tarė sau, visi nuolat prieš 
mane susimoko. Pirma, bedirbant jį pykdė Goldstino mitrumas. Laikė 
jį savotiška išdavyste. Ir nė nesistebėjo, kad Goldstinas pritaria Minetai. 

— Visiškai nepagrįstas, — pakartojo jis. 

— Ir tai viskas, ką gali pasakyt? — nusišaipė Mineta. — Vi-siš-kai ne- 
pa-grįs-tas, — pamėgdžiodamas pridūrė. 

— Na gerai, štai kad ir aš, - nepaisydamas jo sarkazmo tarė Rotas. — 
Aš žydas, bet nereligingas. Apie religiją tikriausiai nusimanau mažiau 
už tave, Mineta. Bet kas tu toks, kad spręstum apie mano jausmus? 
Niekad nepastebėjau, kad žydai turėtų kokių bendrų bruožų. Save aš 
laikau amerikiečiu. 

Goldstinas gūžtelėjo pečiais. 

— Nejau gėdiniesi savo kilmės? — švelniai paklausė jis. 

Rotas piktai purkštelėjo. 

— Nekenčiu tokių klausimų. — Matydamas abejingus, neatjaučiančius 
pašnekovų veidus, nervinosi įsivėlęs į ginčą. Širdis pašėlusiai tvaksėjo, 
nuo užgulusio nepaaiškinamo nerimo prakaitavo delnai. — Ar nieko gu- 
dresnio negali sugalvot? — išrėžė šaižiu, pakeltu balsu. 

Et, tiek makaronai, tiek žydai vienodi, tarė sau Mineta. Amžinai 
karščiuojasi dėl niekniekių. Ką čia su tokiais ginčysies. 

— Klausyk, Rotai, — tarė Goldstinas, —- kaip manai, dėl ko Kroftas 
su Braunu tavęs nemėgsta? Nemėgsta jie ne tavęs kaip Žmogaus, o 
kaip kitokios religijos atstovo, nors tu su ja, kaip sakei, neturi nieko 
bendro. 

Tačiau Goldstinas nebuvo visiškai tikras savo teisumu. Rotas jį ner- 
vino; jam visą laiką buvo apmaudu, kad Rotas žydas, nes bijojo, kad 
pagal jį nežydai gali susidaryti blogą nuomonę apie visus žydus. 

Pareiškimas, jog Kroftas su Braunu jo nemėgsta, Rotui pataikė į šir- 
dį. Žinoti jis ir pats žinojo, tačiau buvo skaudoka tatai išgirsti iš kitų. 

— Nesutinku, — paprieštaravo jis. — Religija čia niekuo dėta. 

Rotas jautėsi visiškai išmuštas iš vėžių. Jam būtų buvę ramiau, pati- 
kėjus, kad dėl antipatijos kalta religija, bet kilo naujų klausimų, naujų 
grėsmingų nuojautų. Jis panūdo susinerti rankas virš galvos, pariesti 
kojas, nebegirdėti barningų balsų, nepaliaujamo mačečių čeksėjimo, 
šnekų marmėjimo, pamiršti prievolę valandų valandas kankintis atiduo- 
dant paskutines jėgas. Ūmai džiunglės pasirodė tarsi slėptuvė, apsauga 
nuo visko, ką dar teks ištverti. Panūdo pradingti jose, atsiskirti nuo kitų 
kareivių. 

— Ką aš Žinau, - tarė jis. Suprato, kad reikia liautis ginčijusis. 

Jie nutilo, vėl atgulė ant kuprinių, mąstydami kas apie ką. Mine- 
tai nuovargis sužadino liūdnas mintis. Jis įsisvajojo apie Italiją, kurioje 
mažas būdamas lankėsi su tėvais. Prisiminimų išliko labai nedaug; pri- 
siminė tėvo gimtąjį miestelį 1r šiek tiek Neapolį, tačiau visa kita sken- 
dėjo migloje. 

Tėvo gimtinė — namais nusėtas kalvos šlaitas, išraizgytas siauromis 
gatvelėmis ir dulkėtais kiemais. Kalvos papėdėje kliokė akmenuotas 
upelis, veržliai bėgantis žemyn į slėnį. Rytais moterys čia atsinešda- 
vo krepšius su skalbiniais ir ant plokščių pakrantės akmenų velėdavo 
žlugtą, susikaupusios, senoviniu valstiečių papročiu jį maigydamos, 
daužydamos, trindamos. Popiet kaimo berniukai iš to paties upokšnio 
pasisemdavo vandens ir iš lėto, įtempę rudų blauzdelių raumenis, neš- 
davo taku aukštyn, į kaimą. 

Tik tiek smulkmenų jis įstengė prisiminti, tačiau jos jį jaudino iki 
sielos gelmių. Jis retai kada pagalvodavo apie tą kaimą ir buvo beveik 
pamiršęs kadaise pramoktą italų kalbą, tačiau, apimtas liūdnos ar sva- 
jingos nuotaikos, prisimindavo tokius dalykus kaip kaitri saulėkaita 
akligatviuose ar aštrus, rūgštus mėšlo kvapas laukuose. 

Dabar jis pirmą kartą per daugelį mėnesių susimąstė apie karo veiks- 
mus Italijoje, spėliojo, ar kaimas subombarduotas, ar ne. Sugriauto jo 
neįsivaizdavo; tie akmeniniai tinkuoti nameliai turi išlikti amžinai. Ir 
vis dėlto... Pagalvojęs baisiausiai susisielojo. Retai kada panūsdavo su- 
grįžti į tą miestelį, bet dabar, šią akimirką, šito trokšte troško. Viešpa- 
tie, jeigu tas miestelis sugriautas, pagalvojo. Krūtinę akmeniu užgulė 
širdgėla. Minutę vaizduotėje regėjo sugriautų miestų, ant kelio gulinčių 
lavonų kaleidoskopą, girdėjo nepaliaujamą duslų artilerijos dundesį už 

horizonto; vaizduotėje net persikėlė su visu būriu kažkur į salą kitame 
vandenyne. Ne, visame pasaulyje vien griovimas ir naikinimas. Į galvą 
netelpa! Atsitokėjęs susivokė kur esąs, vėl pajuto maudulį ir nuovar- 
ej. Pasauly dedasi tokie dalykai, kuriems esi bejėgis pasipriešinti. Tau 
nuolat komanduoja koks nors stuobrys. Prieš savo valią mintimis grįžo 
į sugriautą savo miestelį, šaltus griuvėsius, styrančius tartum iškeltos 
negyvų kareivių rankos. Reginio sukrėstas, pajuto sąžinės graužimą lyg 
būtų vaizdavęsis savo tėvų mirtį ir prisivertė išguiti tą reginį iš galvos. 
Tačiau tebedegė pykčiu dėl niokojamos žemės. Vėl pagalvojo: negali 
būt, kad moterys nebevelės ant akmenų žlugto. Pakratė galvą. Eina vel- 
niop tas Musolinis. Tačiau čia pat sutriko; tėvas jam vis sakydavo, kad 
Musolinio dėka šalis suklestėjo, ir jis tuo tikėjo. Prisiminė, kaip tėvas 
ginčydavosi su savo broliais. Italai, vargšai, buvo tokie skurdžiai, kad 
jiems reikėjo Žmogaus, padarysiančio tvarką, dabar tarė jis sau. Prisi- 
minė, kad vienas iš tėvo giminaičių Romoje buvo didelis šulas, 1922 
metais žygiavęs su Musolinio armija. Vaikystėje Mineta prisiklausė pa- 
sakojimų apie tuos laikus. „Visi jauni vyrai, patriotai, dvidešimt antrais 
kovėsi Musolinio pusėje“, — kartą pasakė jam tėvas, ir jis svajojo Žy- 
giuoti su jais, tapti didvyriu. 

Viskas per daug painu. Vaizduotė nebesiekė toliau už žvilgsnį. Jį 
supo tankus apčiuopiamas džiunglių tinklas. „Eina velniop tas Musoli- 
nis“, — tarsi nusilengvindamas tarė dar kartą. 

Šalimais sukruto Goldstinas. 

— Eime, vėl mūsų eilė. 

Mineta pašoko ant kojų. 

— Kodėl, po velnių, mums neduoda kaip reikiant pailsėti? Perkūnas, 
juk ką tik atsisėdom. 

Jis piktai nužvelgė Ridžesą, besibraunantį siaura, nelygia proskyna. 
Visi apmąstymai užsimiršo, išskyrus juos sužadinusį apmaudą ir nuo- 
vargį. 

— Eikše, Mineta! — atsišaukė Ridžesas. — Reikia padirbėt. 

Nelaukdamas atsakymo Ridžesas nužingsniavo pakeisti dirbančios 
grupės. Buvo piktas ir suglumęs. Visą poilsio pertrauką svarstė, ar spėtų 
išvalyti savo šautuvą, ir galiausiai nusprendė, kad per dešimt minučių 
šito kaip reikiant nepadarytų. Dėl to jį ėmė pyktis. Šautuvas šlapias 
ir purvinas ir uždelsus išvalyti surūdys. Po galais, tarė sau Ridžesas, 
užuot davę laiko vienam darbui padaryt, varo prie kito. Jis piktdžiu- 
giškai griežė dantį ant kariuomenės tvarkos, tačiau jautė ir savo kaltę. 

šitą ,„M-1“ tikėdamasi, kad aš jį prižiūrėsiu, o aš to nedarau. Šautuvas 
kainuoja bene šimtą dolerių, pagalvojo Ridžesas, o tai didžiulė suma. 
Reikia jį išvalyti, bet jeigu vėl neduos laiko? Galvosūkis buvo ne jo 
jėgoms. Jis atsiduso, pakėlė mačetę ir ėmė darbuotis. Po kelių akimirkų 
prie jo prisijungė Goldstinas. 


Penkias valandas kirtęs proskyną būrys pasiekė džiunglių galą. Palei jų 
pakraštį tekėjo dar vienas upokšnis, o kitapus jo šiaurės link driekėsi 
geltonos kalvos, apaugusios tik aukšta žole ir kur ne kur krūmokšniais. 
Plieskė saulė, žėrėte žėrėjo plikos kalvos ir grynas dangaus skliautas. 
Vyrai, pripratę prie džiunglių prieblandos, mirksėjo, dvejojo, šiek tiek 
išgąsdinti prieš juos atsivėrusios plačios atviros erdvės. Ji buvo tokia 
plyna, taip skaudino akis. 
Kaip erdvu! 


Laiko mašina 


Džo Goldstinas 
Vaikinas iš Bruklino 


Tvirtas kokių dvidešimt septynerių metų vyrukas lygiais šviesiais plau- 
kais, žvitriomis mėlynomis akimis. Nosis smaila, nuo jos iki burnos 
kampų eina gilios liūdesingos raukšlės. Jei ne jos, jis atrodytų labai 
jaunai. Kalba nuoširdžiai, tankiai berdamas žodžius, tarpais užsiryda- 
mas oru, sakytum, bijodamas, kad jam neleis pabaigti. 


Saldumynų krautuvėlė mažutė, nešvari, kaip ir visos krautuvės toje 
akmenimis grįstoje gatvėje. Krintant dulksnai, nulyti grindinio akme- 
nys blizga, o pro kanalizacijos šulinių dangčius virsta beformiai garų 
tumulai. Naktimis rūkai gaubia plėšikus, patamsy besišlaistančias 
triukšmingas gaujas, prostitutes, meilužius, besiporuojančius tamsiuo- 
se miegamuosiuose rudais, dėmėtais nuo drėgmės apmušalais išmuš- 
tomis sienomis. Vasarą namų sienos trenkia puvėsiais, žiemą šaltos ir 
drėgnos; šioje miesto dalyje tvyro įsisenėję kvapai — maisto atliekų, 
tarp grindinio akmenų įsispaudusio arklių mėšlo, dervos, dūmų, rūgštus 
miestiečių prakaito kvapas bei anglimis kūrenamų krosnių ir dujinių 
viryklių kvapas butuose be šilto vandens. Visi šie kvapai liejasi į vieną 
bevardį kvapą. 

Dienos metu palei šaligatvį stoviniuoja prekeiviai, įkyriai siūlantys 
vaisius ir daržoves. Pusamžės moteriškės, vilkinčios juodais beformiais 
apsiaustais, įgudusiais pirštais nepatikliai išmaigo kiekvieną valgomą 
daiktą. Atsargiai, kad neįliptų į nutekamojo griovelio vandenį, jos Žžen- 
gia nuo šaligatvio ir nužiūri gundančias žuvų galvas, žuvų krautuvės 
savininko ką tik išmestas ant gatvės. Kraujas ant grindinio akmenų iš 
pradžių žvilga, paskui ima blukti, palieka rausvas, o paskui pranyksta 
nutekamajame vandenyje. Lieka tik žuvų kvapas, susimaišęs su arklių 
mėšlo, dervos kvapais, aštriais nenusakomais rūkytos mėsos kvapais iš 
kulinarijos krautuvių vitrinų. 

Saldumynų krautuvė gatvės gale. Ji ankšta, riebaluotomis palangė- 
mis, dažus baigia išėsti rūdys. Priekinis langas iš bėdos atsidaro, tuomet 

žmonės gali apsipirkti neužsukdami į vidų, tačiau lango rėmas supleišė- 
jęs ir ant saldumynų byra dulkės. Viduje siauras marmurinis prekystalis 
ir dviejų pėdų pločio tarpas pirkėjams užeiti. Grindys išklotos ištrupėju- 
siu Hinoleumu, vasarą jis lipnus, ir vaikštant prie batų padų kimba derva. 
Ant prekystalio du metaliniais dangteliais uždengti stiklainiai su vyšnių 
ir apelsinų ekstraktu bei lenktas samtis. (Kokakola dar ne madoje.) Tarp 
jų ant medinės lentos aprasojęs chalvos kubas. Musės tingios, nuskren- 
da tik kepštelėtos. 

Švaros krautuvėje palaikyti neįmanoma. Ponia Goldstin, Džo moti- 
na, moteriškė darbšti, kas rytą vakarą krautuvę šluoja, plauna prekysta- 
lį, šluosto apdulkėjusius saldumynus, šveičia grindis, tačiau purvas per 
daug įsisenėjęs, įsiėdęs į giliausius krautuvės plyšelius, į gretimą namą, 
] visą gatvę, įsigėręs į viso, kas gyva ir negyva, poras ir ląsteles. Krau- 
tuvė ne tik neišbūna švari, bet savaitė po savaitės vis labiau skrenta, vis 
labiau užsiteršia gatvės bjaurastimi. 


Senis Mošė Sefardnikas sėdi ant sulankstomos kėdutės krautuvės užka- 
boryje. Jam čia nėra ką veikti, tiesą sakant, yra tam per senas, per daug 
išmuštas iš vėžių. Jis taip ir neapsiprato su Amerika. Ji per didelė, gyve- 
nimo tempas per greitas, nyksta šimtmečiais nusistovėjusi luomų tvar- 
ka; žmonės nenusėdi vietoje. Jo kaimynai turtėja, keliasi iš Ist Saido į 
Brukliną, Bronksą, Vest Saidą; kai kurie netenka savo smulkių įmonėlių, 
persikelia į kitą lūšną toje pačioje gatvėje ar į provinciją. Jis pats buvęs 
prekeivis; prieš Pirmąjį pasaulinį karą, atėjus pavasariui, ant kupros ne- 
šinas prekėmis pėdindavo Niu Džersio žvyrkeliais iš miestelio į miestelį 
pardavinėti žirklių, siūlų ir adatų. Bet taip su šia šalimi ir neapsiprato ir 
dabar, septintoje dešimtyje, yra prieš laiką nukaršęs senis, įkurdintas sal- 
dumynų krautuvėlės užkabory, mintimis klajojantis Talmudo išminties 
labirintais. (Jei žmogaus smegenyse įsiveisė kirmis, jį pašalinti galima 
pridėjus prie žiomenų kopūstlapį, ant kurio kirmis iššliauš.) 

Jo vaikaitis Džo, septynmetis, grįžta namo iš mokyklos žliumbda- 
mas, su mėlyne ant veido. Mam, mane primušė, mane primušė, išvadi- 
no joške. 

Kas, kas taip darė? 

Italiokai, visas pulkas, primušė mane. 

Senis girdi balsus, jie keičia jo minčių eigą. Italai. Jis gūžteli pečiais. 
Nepatikima tauta; inkvizicijos laikais jie leido žydams apsigyventi Ge- 
nujoj, bet štai Neapoly... Neapoly. 


431 


Jis gūžteli pečiais, žiūri, kaip motina plauna kraują, lipina prie Žžaiz- 
dos pleistrą. Ak, mein Džo. 

Senis tyliai kvaknoja sau po nosim, juokiasi kaip pesimistas, eilinį 
kartą įsitikinęs, kad reikalai klostosi blogai. Niu. šita Amerika irgi ne 
kitokia. Senis regi gojus, nužiūrinčius aukas. 

Džo! — šiurkščiu, gergždžiančiu balsu pašaukia jis. 

Kas yra, zeidi? 

Kaip jie tave išvadino, tie gojai? 

Joške. 

Senelis vėl gūžteli pečiais. Dar viena pravardė. Minutėlę jame už- 
verda senas užslėptas pyktis. Jis nužvelgia nesusiformavusius berniuko 
bruožus, blizgančius šviesius plaukus. Amerikoj net juden atrodo kaip 
gojai. Šviesiaplaukiai. Senis susikaupia, prabyla jidiš kalba. Tave pri- 
mušė todėl, kad tu žydas, sako jis. Ar žinai, kas yra žydai? 

Taip. 

Senelį užlieja šiltas jausmas. Vaikaitis toks gražus. Toks geras. Aš 
jau senis, greit pasimirsiu, o vaikas per jaunas, kad mane suprastų. O 
tiek daug išminties galėčiau jam perteikt. 

Kas yra žydai — sudėtingas klausimas. Jie ne gentis, sako jis, jau net 
ne tikinčiųjų bendruomenė, jie gal niekad neturės valstybės. Jis miglo- 
tai jaučia, kad berniukas jo nebesupranta, tačiau kalba toliau, garsiai 
mąsto. 

Tai kas gi jie? Jehuda Halevis sako: Izraelis — pasaulio širdis. Kas 
užpuola kūną, užpuola ir širdį. O širdis — lygu sąžinė, kenčianti dėl pa- 
gonių nuodėmių. Jis dar kartą gūžteli pečiais, nebejaučia, kada garsiai 
sako, ką galvoja, kada tik šiaip čepsi lūpomis. Tai įdomus klausimas, 
bet aš asmeniškai manau, kad žydiškumo esmė yra kančia. Visi juden 
kenčia. 

Dėl ko? 

Gal kad nusipelnytume Mesijo? Senis nebežino. Tuo mes ir geresni, 
ir blogesni už gojus, galvoja jis. 

Tačiau berniukui visada reikia duoti atsakymą. Jis susikaupia ir ne- 
užtikrintai sako: Tam, kad neišnyktume. Akimirksniu protas nušvinta, ir 
jis kalba toliau. Mes persekiojama tauta, apnikta prispaudėjų. Mes nuo- 
lat patiriam negandą po negandos, dėl to esam ir stipresni, ir silpnesni 
už kitus žmones, dėl to ir mylim, ir nekenčiam kitų juden labiau už 
kitus žmones. Mes tiek prisikentėjom, kad mokam ištverti. Mes visada 
ištversim. 

Berniukas beveik nieko nesupranta, tačiau išgirsti žodžiai nusėdo 
į atmintį ir galbūt vėliau iš jos iškils. Jis žiūri į senelį, regi raukšlėtas, 
gumbuotas rankas, pyktį ir įkarštį protingose blukiose senuko akyse. 
Kančia. Vienintelis žodis, kurį Džo Goldstinas suprato ir įsidėmėjo. Jis 
jau beveik pamiršęs per muštynes išgyventą gėdą ir baimę. Čiupinėja 
pleistrą ant smilkinio, spėlioja, ar galės išeiti į lauką Žaisti. 


Neturtėliai — didžiausi klajūnai. Jie nuolat griebiasi naujų verslų, naujų 
darbų, keičia gyvenamąją vietą, puoselėja naujas viltis, kurios kaip vi- 
sada nueina niekais. 

Saldumynų krautuvė Ist Saide neišsilaiko, neišsilaiko ir kita, ir dar 
viena. Jie persikelia į Bronksą, grįžta į Manhataną, prekiauja saldumy- 
nais Brukline. Miršta senelis, motina su Džo lieka vieni, galiausiai ap- 
sistoja Braunsvilyje, laiko saldumynų krautuvę su tokiu pat priekiniu 
langu, kuris dejuoja atidaromas, su tokiom pat dulkėm, nusėdančiom 
ant saldumynų. 

Aštuonmetis, devynmetis, dešimtmetis Džo ryte keliasi penktą, vy- 
rams, einantiems į darbą, pardavinėja laikraščius, cigaretes, pusę aštuo- 
nių eina į mokyklą, o grįžęs prabūna krautuvėje, kol reikia eiti miegoti. 
O motina krautuvėje praleidžia beveik visą dieną. 

Lėtai slenka nykūs amžino triūso metai. Keistas berniukas, toksai 
subrendęs, sako motinai giminės. Jis paslaugus, malonus, sąžiningas 
pardavėjas, ir stambaus sukto verteivos iš jo neišeis. Visas jo gyveni- 
mas — vien darbas ir ypač artimas ryšys su motina, ryšys daug metų 
ranka rankon besidarbuojančių žmonių. 

O norėtų siekti kai ko daugiau. Vidurinėje mokykloje užsidega ne- 
realia svajone mokytis universitete, tapti inžinieriumi ar mokslininku. 
"Trumpomis laisvalaikio minutėmis skaito techninę literatūrą, nekan- 
trauja atsisveikinti su saldumynų krautuve. Bet kai pagaliau atsisvei- 
kina, įsidarbina sandėlyje raštvedžiu, o motina jo vieton pasisamdo pa- 
galbininką berniuką. 

Artimų draugų jis neturi. Jo kalba skiriasi, gerokai skiriasi nuo vyrų, 
su kuriais dirba, nuo pažįstamų kvartalo vaikinų kalbos. Joje beveik 
nesigirdi šiurkščios, šaižios, emocingos brukliniečių tarsenos. Jis kalba 
kaip motina, net perdėm taisyklingai, reikia nereikia įterpdamas moks- 
liškų žodžių. Ir vakarais, kai sėdi ant kieno nors priebučio laiptelių, šne- 
kasi su vaikinais, su kuriais kartu augo, kuriuos daug metų matydavo 
gatvėse žaidžiant muštuką ar futbolą, tarp jų jaučiasi balta varna. 

Žiūrėk, kokie jos papai, sako Marėjus. 

Graži pana, sako Benis. 

Džo nejaukiai šypsosi, sėdėdamas pulkely vaikinų ant priebučio 
laiptelių, žiūri į Bruklino medžius, klausosi miesčioniškai palaimingo 
lapų kuždesio. 

Jos turtingas tėvas, sako Rizelis. 

Vesk ją. 

Dviem laipteliais žemiau vaikinai ginčijasi apie beisbolą. Ką tu šne- 
ki! Aš Žinau, nori lažintis? Klausyk, jeigu brukliniečiai būtų laimėję, 
tądien būčiau uždirbęs šešiolika baksų. Aš stačiau už brukliniečius, ti- 
kėjausi, kad Kaplys Vilsonas gerai pasirodys, bet jie prakišo „Jauni- 
kliams“ 7:2, ir aš pralošiau. Ką tu čia man aiškini, kad nori lažintis? 

Goldstinas, jausdamasis esąs pašalietis, kvailai vypso, kol paskausta 
žandus. 

„Milžinų“ varžybų? 

Ai, nežinau, beisbolas mane ne itin domina. 

Brukliną gaubiančioje prieblandoje, krypuodama klubais, pro šalį 
drožia dar viena mergina, ir Rizelis, komikas, susikūprinęs it beždžionė 
žirglioja jai iš paskos. Fjūūū, švilpteli jis, o jos batelių kulniukai taukši 
koketiškomis tuoktuvių trelėmis paukštės, tik šiai nakčiai išskridusios 
iš gimtojo lizdo. 

Kokie buferiai! 


Tu kartais nepriklausai „Panteroms“, Džo, ką? — vakarėlyje klausia gre- 
ta jo sėdinti mergina. 

Ne, bet visus juos pažįstu, malonūs vaikinai, atsako jis. Šiemet jis, 
devyniolikmetis, baigęs vidurinę, želdinasi šviesius ūsus, bet jie jam 
netiks. 

Girdėjau, Laris ruošiasi vesti. 

Ir Evelina išteka, sako Džo. 

Taip, už advokato. 

Rūsyje, ištuštintame plote, vaikinai ir merginos šoka madingą šokį, 
išrietę užpakalius, įžūliai kraipydami pečius. GUODŽIA MANE TIK 
SVAJINGA DAINA. 

Tu šoki, Džo? 

Ne. Akimirką suima pyktis ant jų visų. Jie turi laiko šokti, turi laiko 
mokytis advokatais, turi laiko mokytis galantiško elgesio. Tačiau pyk- 

tis, jam apskritai nebūdingas, greit praeina, ir jis tik jaučiasi ne savo 
vietoje. 

Atleisk, Liusile, sako vakarėlio šeimininkei, turiu išeiti, man anksti 
keltis, perduok mamai mano nuolankiausią atsiprašymą. 

O grįžęs namo pusę vienuoliktos, atstumtųjų valandą, sėdi su motina 
prie ištrupėjusio baltai emaliuoto stalo, geria karštą arbatą, aiškiai be 
ūpo. 

Kas yra, Džo? 

Nieko. Mintis, kad ji Žino, stačiai nepakeliama. Ryt turėsiu daug dar- 
bo, sako jis. 

Tame batų fabrike tu taip daug dirbi, viršininkai turėtų į tai atsižvelgti. 


Jis atkelia kartoninę dėžę nuo grindų, pakiša po ja kelį, švysteli ją sau 
virš galvos ir nutupdo ant septynių pėdų aukščio rietuvės viršaus. Šalia 
jo nerangiai bando užkelti dėžę naujokas. 

Žiūrėk, aš tau parodysiu, sako Džo. Įveikus kūno inerciją, reikia ne- 
mažinti pagreičio. Mokėti kraut labai svarbu, antraip gali įsitaisyti trūkį 
ar kitą bėdą. Aš išmokau. Tik vos vos įtempęs tvirtus raumenis jis švys- 
teli aukštyn kitą dėžę. Įsigudrinsi, linksmai sako jis. Šiame darbe reikia 
daug ko pramokti. 


Slegia vienatvė. Skauda širdį vartant metinius Masačusetso technolo- 
gijos instituto, Šefildo inžinerijos mokyklos, Niujorko universiteto ir 
kitus katalogus. 

Bet pagaliau viename vakarėlyje jis susipažįsta su mergina, su kuria 
randa bendrą kalbą. Daili, nedidukė, tamsiaplaukė, švelniabalsė, dro- 
vi -jai ant smakro žavus apgamas, kurio ji gėdisi. Gal metais ar pora už 
jį jaunesnė, ką tik baigusi vidurinę, norėtų būti aktorė ar poetė. Verčia 
jį klausytis Čaikovskio simfonijų (jos mėgstamiausia — Penktoji), skai- 
to „Žvelk, angele, į savo būstą““, dirba pardavėja moteriškų drabužių 
krautuvėje. 

Na, darbas, manyčiau, neblogas, sako ji, bet... bendradarbės ne aukš- 
čiausio lygio, ir apskritai įdomumas menkas. Norėčiau užsiimt kuo kitu. 

Aš irgi, sako jis. 

Reikėtų, Džo, tu toks inteligentiškas. Matau, mudu vieninteliai esam 
filosofai. (Jie juokiasi, staiga magiškai pasijutę labai artimi.) 


* T Wolfe'o romanas. 

Netrukus jie ima leisti ilgas valandas šnekėdamiesi jos namų sve- 
tainėje ant kietai iškimštos kaštoninės sofos. Akademiškai abstrakčiai 
svarsto, ką moteriai verčiau rinktis — santuoką ar karjerą; jiedviem ši 
problema, aišku, neaktuali. Jie juk filosofai, apmąstantys gyvenimą. 
Ir, sudėtingų, malonių jų vidaus pasaulį užpildžiusių jausmų vedami 
jaunieji meilužiai, tiksliau, jaunieji įsimylėjėliai, žingsnis po Žingsnio 
suka sena kaip pasaulis linkme, kaip niekas kitas apgaulinga tuo, kad 
jiedviem atrodo vienintelė ir nepakartojama. Net tada, kai ima vadintis 
sužadėtiniais, jie negalvoja apie klastingas įžadų pasekmes. Juos jaudi- 
na, audrina intymios smulkmenos, ilgi pokalbiai pusbalsiu svetainėje, 
pigiuose restoranuose, šnabždėjimas laikantis už rankų tamsiose akso- 
minėse kino teatrų ertmėse. Jie pamiršta beveik visa, kas juos atvedė 
iki meilės, jaučia tik pasekmę. Ir, aišku, pokalbiai keičiasi, randasi nau- 
jų temų. Drovios, jautrios merginos laikui bėgant gali tapti poetėmis, 
o gali virsti ir viskuo nusivylusiomis vienišomis girtuoklėmis, tačiau 
malonios, drovios, jautrios žydaitės paprastai išteka, susilaukia vaikų, 
kasmet storėja, ir joms labiau rūpi ne gyvenimo prasmės, o naujos skry- 
bėlaitės ar troškintuvo paieškos. Po sužadėtuvių Natali prakalba apie 
ateities perspektyvas. 

Ak, brangusis, nesuprask, kad priekabiauju, bet su tavo uždarbiu 
mudviem neišeina tuoktis; galų gale juk ir pats nenorėtum, kad aš gy- 
venčiau bute be šilto vandens. Moterims norisi įsikurti tvarkingame, 
jaukiame būste; tai labai svarbu, Džo. 

Aš suprantu, ką tu turi galvoje, atsako jis, bet, Natali, širdele, tai ne 
taip paprasta, girdėt daug kalbų apie ekonomikos nuosmukį, ką Žinai, 
gal vėl užeis krizė. 

Džo, tokia šneka tau nebūdinga, tu man patikai būtent todėl, kad esi 
stiprus ir optimistas. 

Ne, tau taip tik atrodo. Kurį laiką sėdi tylėdamas. Žinai ką, turiu 
vieną idėją. Galvoju užsiimti suvirinimu, tai nauja specialybė, bet jau 
ganėtinai paklausi. Žinoma, mano manymu, ateity didelės perspektyvos 
plastmasei ar televizijai, bet kol kas jomis užsiimti rizikinga, be to, rei- 
kia atsižvelgti ir į tai, kad neturiu reikiamo išsilavinimo. 

Tavo sumanymas neblogas, Džo. Ji pamąsto. Specialybė neypatinga, 
bet galbūt po poros metų išgalėsi įsitaisyti nuosavą parduotuvę. 

Dirbtuvę. 

Dirbtuvę, gerai, dirbtuvę, anokia čia ne gėda. Tada būsi... būsi vers- 
lininkas. 

Jie pasitaria ir nusprendžia, kad jam teks metus lankyti vakarinius 
kursus, kol įgis kvalifikaciją. Ši mintis jam numuša ūpą. Aš nebegalėsiu 
taip dažnai su tavimi matytis, gal tik porą vakarų per savaitę, kažin ar 
taip bus gerai. 

Ak, Džo, nesupranti tu manęs, jeigu aš apsisprendžiau, tai apsispręs- 
ta, galiu palaukti, dėl manęs nesijaudink. Ji švelniai, meiliai nusijuokia. 

Stoja labai sunkūs metai, jis dirba po keturiasdešimt keturias valan- 
das sandėlyje, greitomis vakarieniauja, paskui visą vakarą kovoja su 
snauduliu klasėse ir dirbtuvėse. Namo grįžta dvyliktą, krinta miegoti, 
rytą verste prisiverčia ristis iš lovos. Antradieniais ir ketvirtadieniais 
vakare po kursų aplanko Natali, užsibūna pas ją iki antros ar trečios 
valandos nakties, dėl to jos tėvai pyksta, jo motina priekaištauja. 

Jiedu su motina ne kartą susikivirčija. 

Džo, aš neturiu nieko prieš tą merginą, ji gal ir labai gera, bet tau dar 
ne laikas vesti, tos merginos labui nenoriu, kad tu vestum. Ji juk neno- 
rės gyventi prastesniame bute. 

Tu nesupranti, tu jos neįvertini, ji žino, kas mudviejų laukia, nema- 
nyk, kad mes elgiamės neapgalvotai. 

Jūs dar vaikai. 

Klausyk, mama, man dvidešimt vieneri, buvau tau geras sūnus, argi 
ne, daug dirbau, turiu teisę bent kiek pasidžiaugti gyvenimu, pasijusti 
laimingas. 

Džo, tu kalbi taip, lyg aš tau pavydėčiau, be abejo, tu geras sūnus. Aš 
tau linkiu visokeriopos laimės, bet tu gadini sau sveikatą, namo pareini 
vėlai 1r ketini užsikrauti sau ant pečių didžiulę atsakomybės naštą. Su- 
prask (su ašaromis akyse), aš tau linkiu tik laimės. Džiaugsiuosi, kai tu 
atėjus laikui vesi, ir tikiuosi, kad gausi savęs vertą žmoną. 

Betgi tai aš nesu vertas Natali. 

Nesąmonė! Nėra pasauly to, ko tu nebūtum vertas. 

Mama, tau vis dėlto teks susitaikyti: aš vesiu. 

Ji gūžteli pečiais. Ką gi, tau dar pusmetį mokytis suvirintoju, 0 pas- 
kui reikės susirasti darbą. Aš tik noriu, kad šį dalyką šaltai apgalvotum, 
o ateis laikas — tada žiūrėsim. 

Bet aš jau apsisprendęs. Svarstyti nebėra ko. Garbės žodis, mama, tu 
mane baisiai liūdini. 

Ji nutyla, ir jie keletą minučių valgo nesikalbėdami, abu susinervinę, 
abu mintyse dėlioja argumentus, kurių nedrįsta išreikšti, bijodami, kad 
neatsinaujintų kivirčas. Galiausiai ji atsidūsta ir pažvelgia į jį. 


437 


Džo, ką sakiau apie Natali — jai nė žodžio, nesu prieš ją nusistačiusi, 
pats supranti. Jo pusiau įtikinta, ji dėl viso pikto atsargiai švelnina savo 
poziciją. 


Jis baigia suvirintojų kursus, susiranda darbą už dvidešimt penkis dole- 
rius per savaitę, ir jiedu susituokia. Per vestuves dovanų gauna beveik 
keturis šimtus dolerių, už juos universalinėje parduotuvėje įsigyja mie- 
gamojo komplektą bei sofą su dviem krėslais svetainei. Sienas papuošia 
keliais paveikslais, iš kalendoriaus iškirptu neryškiu saulėleidyje besiga- 
nančių karvių vaizdeliu, pigia ,„Mėlynų durų“ reprodukcija ir Maksfildo 
Parišo paveikslu iš reklaminio plakato. Ant staliuko šalia sofos Natali 
pastato vestuvines nuotraukas atverstos knygos formos rėmeliuose. Jo 
motina jiems dovanoja etažerę ir mažyčių puodukų ir lėkštučių servizą, 
ištapytą vieni kitus gainiojančiais putliais nuogais angeliukais. Įsikūrę 
trijų kambarių bute, jiedu labai laimingi, labai meilūs ir atsidavę vienas 
kitam. Po metų jis ima uždirbti trisdešimt penkis dolerius per savaitę, ir 
jiedu nuolat sukasi pastoviame draugų ir giminių rate. Džo įgunda lošti 
bridžą. Apsipyksta jiedu nedažnai, barnis greit pamirštamas, prisimi- 
nimus apie jį užgožia lavina tiek malonių, tiek nuobodžių kasdienybės 
smulkmenų, iš kurių ir susideda jųdviejų gyvenimas. 

Kartkarčiais būna, kad jų santykiai paaštrėja. Paaiškėja, kad Džo la- 
bai aistringas ir, matydamas, kad jinai jo geidžia rečiau negu jis jos, jis iš 
apmaudo kartais nesiskaito su žodžiais. Tai nereiškia, kad lovos reikalai 
būtų visiškai pašliję ar kad jiedu daug apie juos šnekėtųsi ar galvotų. Vis 
dėlto kartais jis jaučiasi šiek tiek nusivylęs. Jis nesupranta jos nenuspėja- 
mo šaltumo; kol buvo susižadėję, ji taip aistringai glamonėdavosi. 

Gimus sūnui randasi naujų rūpesčių. Jis uždirba keturiasdešimt do- 
lerių per savaitę, be to, savaitgaliais kampinėje vaistinėje pardavinėja 
gazuotą vandenį ir ledus. Jis nuolat pavargęs, dažnai kamuojamas ne- 
rimo; gimdant jai darė cezario pjūvį, ir, kad užmokėtų gydytojui, jiems 
teko imti paskolą. Pjūvio randas jį erzina; prieš savo valią Žiūri į jį bjau- 
rėdamasis, 0 jinai tą pastebi. Ji visa galva atsideda vaiko priežiūrai, 
nesibodi savaičių savaites leisti namie. Ilgais vakarais jis labai dažnai 
jos geidžia, bet susilaiko, užmiega sudirgęs. Vieną naktį jų suartėjimas 
baigiasi barniu. 

Jis turi blogą įprotį. Įpusėjęs sueitį, visada, nors yra prisižadėjęs to 
nedaryti, būtinai paklaus: tu įkaitai? Jos šypsnis toks neišskaitomas,; jį 
suima piktumas. 

Truputį, atsako ji. 

Jis sulėtėja, paguldo galvą jai ant peties, giliai alsuodamas pasiilsi. 
Paskui vėl ima judėti. 

O dabar kaip? Tau jau tuoj, Natali? 

Vėl tas jos šypsnis. Man gerai, Džo. Dėl manęs nesirūpink. 

Keletą minučių jis juda mechaniškai, užsigalvoja apie kitką, topteli 
mintis apie dar vieną vaiką. Pirmąjį jie pradėjo pasitarę ir nusprendę, 
jog abu nori vaiko, bet dar vienas jam dabar ne pagal kišenę, ir jis su- 
sirūpina, ar ji bus gerai įsidėjusi gaubtuką. Pasivaidena, kad jį kliudo, 
ir jis sunerimsta. Umai pajunta įtampą strėnose, prakaitą ant nugaros ir 
staigiai vėl sustoja pailsėti. 

Tau jau greit? 

Nesirūpink dėl manęs, Džo. 

Jam pašoka pyktis. Sakyk, ar tau jau greit? 

Ak, mielasis, šiąnakt man nieko neišeis, tai nesvarbu, tu daryk savo, 
manęs nežiūrėk, tai nesvarbu. 

Nesantarvė skaudina ir vieną, ir kitą, abiems gesina aistrą. Jis bijo 
vienas tuščiai išsilieti, staiga pajunta negalėsiąs to padaryti, negalėsiąs 
po to gulėti lovoje prislėgtas nepavykusios sueities. 

Šįkart jis neištvėręs nusikeikia. Velniop! Palieka ją gulinčią lovoje, 
nueina prie lango ir spokso į pilkai gelsvą it pergamentas užuolaidą. Jis 
dreba, iš dalies nuo šalčio. 

Ji prieina prie jo, visu kūnu prigludusi jį šildo. Nedrąsiai, dvejodama 
glosto, ir jis užsigauna. Jis jaučia jos motiniškumą. Eik sau, man nerei- 
kia... motinos, išrėžia jis ir sudvejoja, o paskui išsigąsta taip bjauriai 
pasakęs. 

Ji mechaniškai šypteli, staiga susiraukia ir pravirksta. Gulėdama lo- 
voje rauda it mažas vaikas. Ir jis, pustrečių metų pragyvenęs santuo- 
koje, ūmai suvokia, ką toksai jos šypsnys reiškia — ogi tai, kad ją gali 
ištikti isterijos priepuolis, kad ji apimta pasibaisėjimo, o gal net neapy- 
kantos. Nuo tos minties jam gyslose stingsta kraujas. 

Po minutės jis drimba šalia jos, pakiša jai po galva priegalvį ir bando 
ją, įsiverkusią, nuraminti, užtirpusia ranka glostydamas jos veidą. 


Rytą viskas nebeatrodo taip baisiai, o savaitės pabaigoje jo jau beveik 
pamiršta. Vis dėlto jam dabar aišku, jog vieno dalyko, kurio tikėjosi 
iš santuokos, tikėtis nebėra ar beveik nebėra ko, o Natali — tam, kad 
jo neįskaudintų, privalės vaidinti aistrą. Jų santuokinis gyvenimas vėl 

nusistovi tarsi pamatas, pasiekęs kietą gruntą. Jiems tokie nesutarimai 
nėra skausmingi, nėra labai grėsmingi. Jie atsideda rūpinimuisi vai- 
ku, perka, keičia baldus, tariasi draustis ar ne, galiausiai apsidraudžia. 
Jis skundžiasi problemomis darbe, jo neskubama paaukštinti, pasako- 
ja apie bendradarbius. Su kai kuriais papranta žaisti kėgliais, o Natali 
įstoja į vietinės sinagogos seseriją, įkalba moteris rengti šokių kursus. 
Rabinas — jaunas vyras, visų mėgstamas, nes yra šiuolaikiškų pažiūrų. 
Trečiadienių vakarais jie palieka vaiką su ateinančia aukle ir bendruo- 
menės susirinkimų kambaryje klausosi jo paskaitų apie bestselerius. 

Jie storėja, riebėja, aukoja pinigų labdaros organizacijoms, remian- 
čioms pabėgėlius. Jie nuoširdūs, draugiški, linksmi ir beveik visų palan- 
kiai vertinami. Sūnus auga, pradeda kalbėti, jie negali juo atsidžiaugti. 
Patenkinti savo gyvenimu, maudosi šeiminio gyvenimo rutinoje nely- 
ginant šiltoje vonioje. Labai džiūgauti nedžiūgauja, bet ir liūdi retai, 
bėdos, kurių nepavyksta išvengti, niekad nebūna pernelyg didelės ar 
nepakeliamos. 

Prasideda karas, 1r Džo alga dėl viršvalandžių ir paaukštinimo parei- 
gose padvigubėja. Jis dukart kviečiamas į šaukimo komisiją, ir abu 
kartus karo prievolė jam atidedama, bet 1943-iaisiais, kai pradedama į 
kariuomenę šaukti vyrus, turinčius vaikų, jis nebando pasinaudoti teise 
dėl savo darbo būti paliktas rezerve. Jauki namų aplinka jį verčia jausti 
sąžinės graužimą, jam nesmagu vaikščioti gatvėmis vilkint civiliškais 
drabužiais. Be to, savo daro pasaulėžiūra, jis kartais paskaitinėja „PM“, 
nors prisipažįsta, kad laikraštis jam labai gadina nuotaiką. Jis pasitaria 
su Natali ir, nepaisant savo darbdavio protesto, paimamas į kariuomenę. 

Anksti rytą atvykęs į naujokų priėmimo būstinę užsiregistruoti, šne- 
kasi su tokiu pat kaip jis šeimos galva, stuomeningu ūsuotu vyriškiu. 

Najau ne, liepiau žmonai likt namie, sako Džo, kam jai čia nervintis, 
graudintis. 

Nusivariau, sako vyriškis, kol sutvarkiau visus reikalus, krautuvę 
perleidau kone pusdykiai. 

Po keleto minučių jie išsiaiškina turį bendrų pažįstamų. Na taip, sako 
naujasis bičiulis, Manis Silveris šaunus vyrukas, prieš porą metų gra- 
žiai pabendravom Grosingerio kurorte, tik dabar jis susidėjęs su labai 
jau palaida kompanija. Žmona graži, bet turėtų daugiau saugot figūrą, 
pamenu, kai jie susituokė, kurį laiką buvo tiesiog neperskiriami, betgi, 
žinia, reikia ir pasižmonėt, negerai vedusiems visą laiką vieniems tupėt 
namie. 

Su ligšioliniu gyvenimu tenka atsisveikint. 

Būta liūdnų, būta slogių dienų, bet vis dėlto buvo ir priebėga. Buvo 
draugų, buvo žmonių, kuriuos suprasdavo iš pusės žodžio, ir kariuo- 
menėje, nykioje, svetimoje kareivinių ir bivakų aplinkoje, Goldstinas 
apgraibomis ieško naujos išeities, naujos priebėgos. Kamuojantis nyks- 
ta seni įpročiai taip, kaip rudenį byra medžių lapai, ir jis lieka nuogut 
nuogutėlis. Siela ieško, skverbiasi į visas smegenų ląsteles, kol aptinka 
jose nusėdusį giminės paveldą, taip ilgai užkonservuotą nuo vaikystės 
bešališkoje Bruklino gatvių apsiaustyje. 

(Mes esam persekiojama tauta, apnikta prispaudėjų... mums lemta 
nuolat patirti negandą po negandos... mes svetur nepageidaujami.) 

Mes gimę kentėti. Ir nors širdis ir protas veržte veržiasi namo, į šei- 
mos židinį, kojos nebedreba, stovi tvirtai. 

Goldstinas atsuka veidą prieš vėją. 


Būrys perbrido per upokšnį ir susirinko kitame krante. Džiunglėse jų 
prakirsto tako beveik nesimatė. Paskutinius dvidešimt jardų, kai pro 
krūmus pasimatė kalvos, jie tako nebekirto, o į pakraštį iššliaužė šliauž- 
te. Jei čia pasirodytų patruliuojantys japonai, proskynos greičiausiai 
neaptiktų. 

— Dabar trys valandos, - kreipėsi į kareivius Hirnas. - Mums dar rei- 
kia gana toli nužygiuot. Noriu, kad iki sutemstant įveiktume mažiausiai 
dešimt mylių. — Tarp kareivių kilo murmesys. — Ką, jau yra nepatenkin- 
tų? Nebūkit juokdariai, — supeikė Hirnas. 

— Pasigailėkit, leitenante! — šūktelėjo Mineta. 

— Jei nenueisim šiandien, turėsim nueit rytoj, — truputį suirzęs tarė Hir- 
nas. — Gal jūs, seržante, turit jiems ką pasakyt? 

— Taip, leitenante. — Kroftas, čiupinėdamas prakaitu sumirkusią marš- 
kinų apykaklę, nužvelgė kareivius. — Noriu, vyrai, kad visi įsimintumėt, 
kur yra proskyna. Orientuokitės pagal ana tuos tris akmenis arba pagal 
tą nulinkusį seną medį ir įsidėmėkit, kaip atrodo šitos kalvos, kad, jei- 
gu grįždami kuris pasiklystumėt, žinotumėt, kur, priėjus upokšnį, ieškot 
tako — dešinėje ar kairėje. — Jis nutilo ir pasitaisė ant diržo granatą. - Nuo 
šiol žygiuosim atvira vietove, ir turit laikytis žvalgybinės drausmės. Ne- 
šūkaukit, nekvailiokit ir, velniai griebtų, negaudykit varnų. Per kalvos 
viršų dumkit susirietę 1r mikliai. Jeigu moklinsit kaip avių banda, užsi- 
rausit ant pasalos... — Jis pasikrapštė smakrą. — Nežinau, ar mes įveiksim 
dešimt mylių, ar dvi, iš anksto pasakyt neįmanoma, bet žygiuojam tuo- 
jau pat, o kiek nueisim, tiek. 

Kareiviai pusiaušnibžda sušneko tarpusavy, ir Hirnas raustelėjo. 
Kroftas faktiškai paneigė jo įsakymą. 

— Gerai, vyrai, eime, — griežtai tarė jis. 

Žygiavo, sunkiai vilkdami kojas, ilga pakrika vora. Spiginanti ato- 
grąžų saulė, jos atspindžiai nuo kiekvieno žolės stiebelio akino. Dėl 
kaitros visus pylė prakaitas; jų apranga, plaukiant peršlapusi nuo van- 

dens purslų, beveik parą nepradžiūvusi, nemaloniai lipo prie kūno. 
Prakaitas graužė akis, saulė svilino kepures, aukšta žolė čaižė veidus, 
nesibaigiančios kalvos sekino jėgas. Sunkiai kūprinant įkalniui, širdys 
dunksėjo, veidai degė, vyrai stangindamiesi net gokčiojo. Kalvas gaubė 
spengianti tyla, tokia netrikdoma, gūdi, net grėsminga. Džiunglėse apie 
japonus nebuvo kada net pagalvoti; visą dėmesį buvo užvaldę tankūs 
brūzgynai, pašėlusi upės srovė. Apie pasalą niekam neatėjo nė minties. 

Tačiau dabar didžiulėje atviroje, tylioje kalvotoje erdvėje juos labiau 
net už nuovargį kamavo įtampa ir baimė. Slėniuose juos slėgė kalvų 
apsuptis, o ant kalvų jie pasijusdavo nuogut nuogutėliai, tarsi būtų iš 
kėsi banguotas skaisčiai geltonas kalvynas, tačiau vyrams ne grožis 
buvo galvoje. Jautėsi vieniši, menkučiai tarsi vabalėliai, ropojantys per 
bekraštį paplūdimį. 

Saulės kepinami jie sukorė mylią per gilią lėkštą daubą. Žolė buvo 
baisingai aukšta. Lygiose vietose jos stiebai buvo colio pločio ir kelių 
pėdų ilgio. Kartais tekdavo visą šimtą jardų brautis per žolę, siekiančią 
aukščiau galvų. Ji žadino ir kitokią baimę, vertė skubėti iš paskutiniųjų. 
Atrodė tartum apgraibomis skverbtumeis per mišką, tačiau liaunų me- 
džių mišką. Jie siūravo, lingavo, šiugždėjo palei rankas ir kojas, buvo 
pykinančiai lankstūs ir elastingi. Kadangi įžiūrėti toliau kaip per du 
ar tris jardus buvo neįmanoma, kareiviai, bijodami per daug atsilikti 
nuo priekinių, sekė įkandin vienas kito, žolei skaudžiai kapojant vei- 
dus. Kartkartėmis pakildavo debesis išbaidytų uodų, įkyriai sukdavosi 
aplink galvas, ir dažnas spėdavo įgelti. Dauboje buvo daugybė vorų, ir 
voratinkliai, tolydžio apkimbantys veidus ir rankas, varė į pasiutimą. 
Prie plikos odos lipo žiedadulkės ir žolės plaušai. 

Martinesas vedė būrį strėlės tiesumu. Beveik visą kelią per aukštą 
žolę nieko priešais save negalėjo įžiūrėti, tačiau, orientuodamasis pagal 
saulę, drožė nestabčiodamas. Daubą jie perėjo per dvidešimt minučių, 0 
paskui, trumpai atsikvėpę, vėl leidosi ropštis per kalvas. Čia žolė buvo 
labai paranki, nes įsitveriant jos kuokštų buvo lengviau kopti, o lei- 
džiantis į pakalnę — laikytis, kad nenuslystum žemyn. Saulė kaip kepi- 
no, taip kepino. 

Fizinė įtampa nuslopino pirmykštę baimę būti pastebėtiems priešo 
kareivių, tačiau ėmė kamuoti kitoks, dar aštresnis klaikas. Baugino ir 
slėgė neaprėpiama kraštovaizdžio platybė, mirtina tyla, snūdžios lau- 
kinės gamtos priešiškumas. Kareiviai prisiminė girdėję, jog šioje salos 

dalyje kadaise gyvenę čiabuviai prieš daugelį dešimtmečių išmirę nuo 
krūmokšnių karštligės, o likusieji gyvi persikėlę į kitą salą. Iki šiol ka- 
darbo jėgą, tačiau dabar spengiančioje tyloje stūmėsi pirmyn per saulės 
kepinamas kalvas mėšlungiškai, stabčiodami ir vėl mesdamiesi į priekį, 
iš nuovargio drebančiomis kojomis. Martinesas vedė būrį Žiauriu tem- 
pu, tarsi persekiojamas. Mintis apie čia gyvenusius ir mirusius Žmones 
jį baugino netgi labiau už kitus. Jam atrodė šventvagiška mindžioti šią 
tuščią Žemę, seniai neliestą žmogaus pėdos. 

Kroftui atrodė kitaip. Mintis, jog šioje nepažįstamoje vietovėje daug 
metų nevaikščiota jokio žmogaus, jį instinktyviai, stipriai jaudino. Sau- 
sumoje jis nuo seno jautėsi kaip Žuvis vandenyje; mintinai žinojo aliai 
vieną uolienų atodangą aliai vienoje kalvoje daugelio mylių spinduliu 
nuo tėvo rančos, ir šis nepažįstamas kraštovaizdis jį stipriai žavėjo. Jį 
džiugino kiekvienas naujas nuo kalvų viršūnės atsiskleidžiantis regi- 
nys. Čia viskas jo, visa ši vietovė, kurią jis su būriu galės išžvalgyti. 

O paskui prisiminė Hirną ir pakratė galvą tarsi nartus, nepratęs būti 
žabojamas žirgas, kuriam stipriai įtempti žąslai ima ir primena, jog jis 
nebėra laisvas. Atsisuko ir iš paskos einančiam Rudžiui tarė: 

— Perduokit visiems: tegu pasiskubina. 

Vyrai vienas kitam perdavė įsakymą, ir vora pajudėjo dar greičiau. 
Kuo toliau nuo džiunglių, tuo didesnė ėmė baimė, kiekviena įveikta 
kalva reiškė papildomą kliūtį atgaliniame kelyje. Vyrai stūmėsi į priekį 
įsinervinę, įsibaiminę. Žygiavo tris valandas, tik keletą kartų stabtelda- 
mi atsipūsti, genami tylos, visi kaip vienas be žodžių atiduodami pasku- 
tines jėgas. Kai prietėmyje apsistojo nakvoti, ištvermingiausi būrio ka- 
reiviai buvo išsekę, pervargę, o silpnieji kone alpėjo. Rotas pusę valan- 
dos tįsojo ant žemės paslikas, nevaldomai trūkčiojančiomis rankomis ir 
kojomis. Vaimanas gulėjo susirietęs, tuščiai žiaukčiodamas. Paskutines 
dvi valandas jiedu įstengė žygiuoti tik todėl, kad bijojo atsilikti; nervinė 
įtampa jiems laikinai tarsi suteikė energijos, o dabar, sustoję nakvynės, 
abu pasijuto tokie bejėgiai, kad užtirpusiais pirštais neįstengė net atsi- 
segti kuprinių sagčių ir išsitraukti antklodžių. 

Niekas nesikalbėjo. Nakvynei susibūrę į krūvą, kas dar turėjo jėgų, 
užkando, atsigėrė vandens, taisėsi guolius. Buvo apsistoję lomoje ne- 
toli nuo kalvos keteros, ir kol nesutemę, Hirnas su Kroftu apėjo aplink 
stovyklavietę, ieškodami tinkamiausios vietos sargybai. Užkopę ant 
kalvos viršūnės per trisdešimt jardų nuo stovyklavietės, jie apžvelgė 

teritoriją, kurią teks įveikti rytojaus dieną. Vėl išvydo Anakos kalną, 
paskutinį kartą regėtą prieš įžengiant į džiungles. Dabar jis atrodė esąs 
daug arčiau negu pirma, nors iki viršūnės galėjo būti apie dvidešimt 
mylių. Tačiau kitapus artimiausio slėnio geltonų kalvų buvo nebedaug, 
už jų kuprojosi tamsesnės, rudos ir pilkšvai melsvos, uolėtos. Virš kal- 
vų driekėsi ūkana, užstojanti perėją į vakarus nuo Anakos kalno, kuria 
jiems reikės keliauti. Net ir pats kalnas darėsi sunkiai įžiūrimas. Nu- 
sidažęs šviesiai violetine spalva, jis tarsi tirpo, blanko švelnioje prie- 
blandoje. Ryškiai matėsi tik pati ketera. Virš jos liūdnai dūlavo keletas 
skystų, su ūkana susiliejusių debesų. 

Kroftas pakėlė prie akių žiūronus ir nukreipė į kalną. Jis priminė 
uolėtą krantą, o drumzlinas dangus — vandenyną, genantį jo link puto- 
tas bangas. Palei kalno viršūnę slenkantys debesys atrodė tarsi purslų 
dulksna. Žiūronai įspūdį dar labiau sustiprino, ir Kroftas tiesiog nega- 
lėjo atsižiūrėti. Šalčiu alsuojančios, begarsės kalno, debesų ir dangaus 
grumtynės atrodė ryškiau, grėsmingiau negu bet koks jo regėtas jūros ar 
kranto vaizdas. Uolos prietemoje atrodė įtempusios jėgas, surėmusios 
pečius, kad atremtų vandens šėlsmą. Ta dvikova atrodė be galo toli, ir 
jis su virpuliu pagalvojo, kad kitą naktį jie galbūt bus tenai, viršukal- 
nėje. Jį vėl užplūdo pašėlęs jaudulys. Pats nebūtų pasakęs kodėl, tačiau 
kalnas jį erzino, viliojo, žadėjo patenkinti kažkokį jo troškimą. Buvo 
toks švarus, toks rūstus. 

O susivokęs, jog į kalną jie nekops, pajuto pyktį ir apmaudą. Jei ry- 
toj viskas klosis sėkmingai, iki sutemstant būsim persiritę per perėją, ir 
įkopti į kalną man neteks. Apmaudo perimtas padavė žiūronus Hirnui. 

Hirnas buvo labai nuvargęs. Žygį jis ištvėrė sėkmingai, būtų įsten- 
gęs žygiuoti dar ilgiau, tačiau buvo apsmurgęs, kūnas prašėsi poilsio. 
Žvelgiant pro žiūronus į kalną, Hirną apėmė nerimas ir pagarbi baimė. 
Kokia didybė, kokia galybė! Išvydus palei kalno viršūnę sūkuriuojantį 
rūką, jį nuvėrė staigus jaudulys. Pasivaideno vandenynas, talžantis uo- 
lėtą krantą, ir jis nevalingai įtempė ausis, tarsi tikėdamasis išgirsti tos 
titaniškos kovos garsus. 

Toli toli, už horizonto, išties girdėjosi kažkas panašaus į bangų mūšą 
ar duslų perkūnijos grumėjimą. 

— Paklausyk! — tarė jis, spusteldamas Krofto ranką. 

Abu gulėjo kniūbsti ant kalvos viršaus, suklusę, sukaupę dėmesį. 
Vakaro sutemose jis ir vėl išgirdo silpną, duslų griaustinį. 

— Artilerija, leitenante. Anapus kalno. Spėju, kad mūšis. 

— Jūs teisus. — Abu nutilo, ir Hirnas padavė Kroftui žiūronus. —- Norit 

— Nieko prieš, — atsakė Kroftas ir pakėlė žiūronus sau prie akių. 

Hirnas įsižiūrėjo į jį, į jo veido išraišką. Nebūtų galėjęs jos apibū- 
dinti, tačiau susyk jam per nugarą nubėgo šiurpuliai. Veide fanatiškas 
susikaupimas, siauros lūpos pravertos, šnervės išplėstos. Akimirką jam 
pasivaideno, lyg matytų Kroftą kiaurai, lyg žvelgtų į prarają. Jis nusuko 
akis, pasižiūrėjo į savo rankas. Kroftu pasitikėti negalima. Ši paprasta 
išvada paveikė raminamai. Jis paskutinį kartą pažvelgė į debesis ir kal- 
ną. Šįsyk reginys pasirodė dar baugesnis. Uolos atrodė milžiniškos, ir 
tamsėjančiame danguje banga po bangos ritosi sūkuriuojantis rūkas. Į 
tokį krantą blokšti didžiuliai laivai kaipmat sudužtų ir po keleto minu- 
čių nugrimztų į dugną. 

Kroftas grąžino žiūronus, ir jis įsikišo juos į dėklą. 

— Eime, reikia, kol visai nesutemo, pastatyt sargybą, — tarė Hirnas. 

Jiedu atvirto ant nugarų ir nušliuožė šlaitu pas vyrus į lomą. 


Choras: 


Pamaina 
Lomoje tą naktį, gulėdami gretimai 


BRAUNAS. Klausykit, ką girdėjau prieš mums išplaukiant, šneka, jog 
kitą savaitę atvyks pamaina, ir šįkart štabo kuopai teks dešimt Žmonių. 

RUDIS (prunkšteli). Aha, pakeis pasiuntinius. 

MINETA. Ir vis dėlto kaip jums patinka: mums štai žmonių trūksta, 
o tiems šunsnukiams karininkams skiria pulką pasiuntinių. 

PŠEKAS. O juk pasiuntiniu tarnaut nenorėtum? 

MINETA. Dar ko, aišku, nenorėčiau, savigarbos turiu. 

BRAUNAS. Be juoko, Rudi, o gal pakeis mudu su tavim. 

RUDIS. Kiek pakeitė praeitą mėnesį? 

MARTINESAS. Vieną, užpraeitą du. 

RUDIS. Taigi, po vieną žmogų iš kuopos. Štabo kuopoj šimtas vyrų, 
ištarnavusių pusantrų metų. Klausyk, Rudi, nenusimink, tau tik šimtą 
mėnesių tereikia ištempt. 

MINETA. Ech, šūdinas reikalas. 

BRAUNAS. O tau kas darbo, Mineta? Dievaži, tu čia taip trumpai, 
kad nė įdegt nespėjai. 

MINETA. Jeigu jau jūsų, vyrai, nepaleis, tai aš ir pusantrų metų at- 
pylęs neištrūksiu. Dieve brangus, čia kaip kalėjime. 

BRAUNAS (susimąstęs). O Žinokit, atitarnavai — lauk nelaimės. Pa- 
menat Šonesį? Jau turėjo būt paleistas namo, ir įsakymas pasirašytas ir 
visa kita, bet pasiuntė į žvalgybą, ir po žmogelio. 

RUDIS. Žinia, tam jį ir pasiuntė. Klausyk, drauguži, mesk iš galvos, 
neištrūksi tu iš kariuomenės, nė vienas mes neištrūksim. 

PŠEKAS. Žinot ką, jeigu būčiau atitarnavęs pusantrų metų, išsirū- 
pinčiau, kad mane pakeistų. Reikia tik pasigerinti Manteliui ar tam sto- 
ruliui vyresniajam seržantui, palošk pokerio, prasimanyk pinigų, įduok 
dvidešimt trisdešimt svarų, sakyk: „Čia cigarams pamainos proga, pra- 
šom!“ Visokių būdų yra. 

BRAUNAS. Dievaži, Rudi, Pšekas gerai sako, pamenat, kaip atrin- 
ko Sandersą, ar buvo už ką, ničniekuo nenusipelnęs, tik visus metus 
gerinosi Manteliui. 

RUDIS. Žinai ką, Braunai, geriau nebandyk. Pradėsi padlaižiaut 
Manteliui, ir jam taip patiks, kad nė už ką tavęs nepaleis. 

MINETMA. Kas čia šitoj kariuomenėj per tvarka? Viena ranka duoda, 
kita atima, o tu kamuokis. 

PŠEKAS. Jau ir tu pradedi gaudytis. 

BR AUNAS (atsidūsta). Ai, bjauru ir pagalvot. (Apsiverčia ant šono) 
Labanaktis. 

RUDIS (aukštielninkas žiūri į tykų žvaigždėtą dangų). Šitos pamai- 
nos sugalvotos ne tam, kad kareiviai grįžtų namo, o priešingai — kad 
negrįžtų. 

MINETA. Aha, labanaktis. 

(Vienas per kitą) Labanaktis... labanaktis. 

(Vyrai miega apsupti kalvų ir nakties tylos kuždesių.) 


Būrys lomoje per naktį menkai tepailsėjo. Miegojo neramiai dėl per 
didelio nuovargio, be to, drebėjo nuo šalčio. Priėjus eilei budėti sargy- 
boje, kareivis rabždindavosi ant kalvos viršaus ir iškišęs galvą iš žolės 
stebeilijosi žemyn, į slėnį. Mėnesienos sidabruojama aplinka dvelkė 
šalčiu, o kalvos atrodė gūdžios. Kiekvienas budintis sargyboje jautėsi 
vienišas, be galo vienišas, toli toli nuo lomoje miegančių draugų, lyg at- 
sidūręs tarp mėnulio slėnių ir kraterių. Iš pirmo žvilgsnio mirtina rimtis, 
tačiau 1š tikrųjų viskas aplinkui juduliavo. Mąsliai, ilgesingai dūsavo 
vėjas; priglusdama ir pakildama, šlamėdama, čežėdama bangavo žolė. 
Tvyrojo įtempta, svembianti tyla. 

Praaušus jie susivyniojo antklodes, susidėjo kuprines ir iš lėto, be 
apetito sukrimto pusryčių davinį — šaltą konservuotą kiaušinienę su 
kumpiu ir kvadratinius kvietinių miltų krekerius. Raumenys po vaka- 
rykščio Žygio buvo sustingę, o drabužiai drėgni, prisigėrę prakaito. Vy- 
resnieji, sustirę į kaulą, ilgėjosi saulės. Rudžiui vėl skaudėjo inkstus, 
Rotui gėlė dešinio peties sąnarį, o Vilsonui pavalgius susuko vidurius. 
Visi apduję, apatiški, apie būsimą Žygį nenorėjo net pagalvoti. 

Kroftas su Hirnu vėl užkopė ant kalvos pasitarti dėl žygio maršruto. 
Ankstų rytą slėnyje dar bolavo rūkas, ir perėjos kalno papėdėje buvo 
neįmanoma įžvelgti. Jie prisimerkę įsižiūrėjo į šiaurę, į Vatamajaus kal- 
nų grandinę. Ji, kiek siekė akis, ūkanoje dūlavo nelyginant debesų vir- 
tinė, stačiais skardžiais kilo į aukščiausią tašką — Anakos viršūnę, tada 
staigiai, svaiginamai smego į tarpeklį kalno kairėje, o paskui vėl kilo 
aukštyn. 

— Velnias, japai tą perėją tikriausiai saugo, — pareiškė Kroftas. 

Hirnas trūktelėjo pečiais. 

— Jie, ko gero, turi kitų rūpesčių, perėja gana toli nuo jų gynybos 
linijos. 

Migla sklaidėsi, ir Kroftas įsistebeilijo pro žiūronus į tolį. 

— Nepasakyčiau, leitenante. Tarpeklis siauras, jį ir vienas būrys am- 
žinai išlaikytų užtvėręs. — Jis nusispjovė. — Ką gi, duosis matyt. 

Saulei kylant ryškėjo kalvų kontūrai. Šešėliai daubose ir lomose ge- 
rokai nublanko. 

— Kitos išeities nėra, — sumurmėjo Hirnas. Jis jau juto abipusį savo ir 
Krofto priešiškumą. — Jeigu pasiseks, šiąnakt galėsim japų užnugaryje 
pernakvot, o rytoj atlikt žvalgybą. 

Kroftas tuo abejojo. Intuicija ir patirtis jam bylojo, kad eiti tarpekliu 
pavojinga, gal net beprasmiška, tačiau kitos išeities nebuvo. Galėtume 
perkopt per Anaką, bet Hirnas apie tai nė girdėti nenorės. Jis vėl nu- 
sispjovė. 

— Manau, nieko kito nelieka. 

Tačiau jaudulys nedingo. Kuo ilgiau Krofias žvelgė į kalną... 

— Žygiuojam, — tarė Hirnas. 

Jie nusileido pas vyrus į lomą, užsidėjo kuprines ir išžygiavo. Hirnas 
vedė būrį pakaitomis su Braunu ir Kroftu, o Martinesas kaip žvalgas 
ėjo priekyje, beveik visą laiką atsiplėšęs nuo būrio per trisdešimt ketu- 
riasdešimt jardų. Po nakties žolė buvo rasota, ir vyrai dažnai slidinėjo 
leisdamiesi į pakalnę ir sunkiai šniokštuodami kopdavo šlaitu aukštyn. 
Tačiau Hirnas jautėsi puikiai. Vakarykščio žygio išsekintas organizmas 
atsigavo, sustiprėjo, nuovargio kaip nebūta. Kai atsibudo, raumenys 
buvo sustingę, skaudėjo petį, tačiau jautėsi pailsėjęs ir žvalus. Šį rytą 
kojos buvo stiprios, ir jis jautė turįs didelę jėgų atsargą. Jiems žygiuo- 
jant per pirmąjį kalvų ruožą, jis kilstelėjo kuprinę ant savo plačių pečių 
ir atsuko veidą į saulę. Ankstyvo ryto ore dvelkė salsva, gaivi žolių 
kvaptis. 

— Nagi, vyrai, pirmyn, — linksmai ragino einančius pro šalį. Užleidęs 
voros priekį kitam vedliui, pereidinėjo nuo vieno prie kito, tai sulėtin- 
damas, tai pagreitindamas žingsnį, kad eitų koja į koją. 

— Kaip tau šiandien, Vaimanai, bent kiek geriau? 

Vaimanas linktelėjo galvą. 

— Taip, o vakar — net nesmagu, kaip nusivariau. 

— Ką tu, visi mes nusikalėm, šiandien eisis lengviau. 

Jis patapšnojo Vaimanui per petį ir luktelėjo Ridžeso. 

— Daug vietos pasivaikščiot, ar ne, drauguži? 

— Ko jau ko, leitenante, vietos sočiai, — šyptelėjo Ridžesas. 

Minutę Hirnas paėjėjo šalia Vilsono, pajuokavo: 

— Vis dar tręši dirvą, drauguži? 

— Aha, pamečiau vožtuvą, ir dabar niekas nesusilaiko. 

Hirnas niuktelėjo jam į šoną. 

— Kai sustosim poilsio, išdrošim tau kaištį. 

Kareivius šnekino laisvai, nuotaikingai. Pats gerai nežinojo, kodėl 
taip elgiasi, tačiau jam buvo labai smagu. Dėl nieko nesuko galvos, 
beveik nesijaudino dėl užduoties. Galbūt šiandien viskas klosis sėkmin- 
gai, o ryt vakare galėsim ruoštis kelionei atgal. Po keleto dienų būsim 
atlikę užduotį ir grįžę į bivaką. 

Prisiminė Kamingsą, ir jį užliejo aitrus pyktis, staiga prapuolė no- 
ras greičiau baigti užduotį. Nuotaika akimirksniu sugedo. Kad ir kokie 
būtų žvalgybos rezultatai, viskas Kamingso labui. 

Velniai nematė. Į ką bejsigilintum, galiausiai paaiškėja, kad tavo 
prasti popieriai. Svarbiausia — daryk ką darai ir nesiblaškyk. 

— Nagi, vyrai, neatsiliekam, — ramiai tarė jis vyrams, vorele kopian- 
tiems šlaitu. — Štai taip, pirmyn. 

Nerimauti buvo ir daugiau dėl ko. Visų pirma dėl Krofto. Reikės 
kaip niekad akylai stebėti, įsiminti, per keletą dienų išmokti to, ko Krof- 
tas išmoko per mėnesius ir metus. Kol kas vadžias savo rankose laikau 
tik vos vos. Kroftas panorėjęs bet kada galėtų mane išmušti iš balno. 
Vakar vakare ant kalvos... Kroftas, kaip vadas, elgiasi neteisingai, vers- 
damas kareivius paklusti iš baimės. 

Hirnas toliau šnekino žygiuojančius vyrus, tačiau saulė kepino vis 
labiau, visi vėl buvo pavargę, irzloki. Ir jis pats juos šnekino kiek pri- 
siverstinai. 

— Kaip sekasi, Pšekai? 

— Prastai, — burbtelėjo Pšekas ir toliau žygiavo tylėdamas. 

Bendravo vyrai su juo nenoriai. Gal iš atsargumo, gal iš nepasiti- 
kėjimo. Aš karininkas, dėl to jie instinktyviai manęs privengia. Tačiau 
esama ir kitos priežasties. Kroftas su jais taip seniai, būrį laiko taip 
stipriai suėmęs į nagą, kad jie, ko gero, netiki, jog Kroftas būriui nebe- 
vadovaus. Jie bijo man atsakyti tuo pačiu, bijo, kad Kroftas, vėl atgavęs 
valdžią, šitai prisimins. Reikia, kad jie patikėtų, jog aš būryje 1lgam. 
Tačiau tam reikės laiko. Jei iki šiol būčiau praleidęs su jais bent savaitę 
bivake, atlikęs vieną kitą nedidelę žvalgybinę operaciją... Hirnas vėl 
trūktelėjo pečiais, brūkštelėjo delnu per prakaituotą kaktą. Saulė kepino 
vis negailestingiau. 

O kalvos buvo kuo toliau, tuo aukštesnės. Visą rytą būrys brido per 
aukštą žolę, sunkiai ropšdamiesi įkalniui, klumpindami slėniais, neran- 
giai apeidami kalvas šlaitais apsukui. Jėgos seko, alsavimas tankėjo, 
veidai degė dėl kaitros ir įtampos. Jie dūlino vorele nebesikalbėdami, 
paniurę. 


451 


Saulę užslinko debesys, ėmė lyti. Iš pradžių buvo malonu, nes atvė- 
so, žolę šiaušė vėjukas, bet netrukus žemė patižo, batai aplipo purvu. 
Palaipsniui visi vėl kiaurai peršlapo. Sliūkino panarinę galvas, šautuvų 
vamzdžius, kad neprilytų, nuleidę žemyn. Kareivių vora priminė ežią 
nuvytusių gėlių. Visi sugniužę, nuknebę. 

Kraštovaizdis pasikeitė, ėmė rastis daugiau akmenų. Kalvų šlaitai 
buvo statesni, kai kurie apaugę juosmenį siekiančiais tankiais krūmokš- 
niais ir plokščialapiais augalais. Pirmą kartą nuo išėjimo iš džiunglių 
prapėdino pro giraitę. Lietus liovėsi, vėl užkepino saulė, kabanti tie- 
siai virš galvų. Vidurdienis. Būrys apsistojo miškelyje, vyrai nusimetė 
kuprines ir sėdo pietauti. Vilsonas bjaurėdamasis čiupinėjo krekerius, 
žiaumojo kubelį sūrio. 

— Girdėjau, kietina vidurius, — tarė jis Rudžiui. 

— Nors šiokia tokia nauda. 

Vilsonas nusijuokė, tačiau jam buvo neramu. Visą rytą jį kamavo 
palaidi viduriai, skaudėjo nugarą ir slėpsnas. Jam netilpo į galvą, kur 
dėjosi jo sveikata. Jis visados didžiavosi niekam nenusileidžiąs savo 
ištverme, o dabar štai priverstas vilktis voros gale, kabintis už žolės, 
kad užsiropštų net ir ant nedidelės kalvos. Jį dvilinką rietė diegliai, pylė 
prakaitas, kuprinė slėgė pečius nelyginant betono luitas. 

— Dievaži, Rudi, — atsiduso, — mano viduriai visiškai pagedę. Kai 
grįšim, reikės būtinai operuotis. Be operacijos būsiu nė velniam netikęs. 

— Sakai? 

— Rimtai, Rudi, aš gaišinu visą būrį. 

Rudis nusikvatojo. 

— Manai, mes labai skubam? 

— Ne, bet vis tiek neramu. O kas, jeigu tarpekly užsirausim ant japų? 
Brolyti, aš nebeatsimenu, kokia savijauta, kai neviduriuoji. 

Rudis nusijuokė. 

— AI, mažiau tu jaudinkis. 

Jam nesinorėjo gilintis į Vilsono bėdas. Vis tiek niekuo negaliu pa- 
dėt, tarė sau. Jiedu toliau pamažu kramsnojo davinį. 

Po kelių minučių Hirnas sukomandavo kilti, ir būrys, žąsele iš miš- 
kelio išėjęs į saulėkaitą, kiūtino toliau. Nors nebelijo, žemė buvo pati- 
žusi ir garavo. Vyrai sliūkino susikūprinę nesibaigiančiomis kalvomis. 
Beveik šimtą jardų nusitęsusi vora lėtai rangėsi per tankią žolę. Visus 
kamavo žaizdų, opų ir kitokie sopuliai. Kojų pėdos degė, iš nuovargio 
tirtėjo šlaunys. Aplinkinės kalvos tvaskėjo vidurdienio kaitroje, tvyrojo 

beribė snūdi tyka. Nepaliaujamai, bet neįkyriai dūzgė vabzdžiai. Krof- 
tui ir Ridžesui, ir net Vilsonui tas dūzgimas žadino miglotus, malonius 
vaizdinius vasaros saulėkaitoje skendinčių derlingų laukų, kurių ra- 
mybę sudmimsčia nebent menkučio drugelio plevenimas. Prisiminimų 
užliūliuoti, vyrai pasijuto taip, lyg Žžingsniuotų kaimo keliu, regėdami 
kalvotus derlingus laukus, uosdami ne šį po lietaus pelėsiais atsiduo- 
dantį šlapios augmenijos kvapą, o andainykščius sodrius arimų ir arklių 
prakaito kvapus. 

Viskas aplinkui skendėjo karštoje, akinančioje saulėkaitoje. 

Apie valandą jie beveik visą laiką kopė įkalniui, o tada sustojo prie 
upokšnio prisisemti į gertuves vandens. Penkiolika minučių pailsėję žy- 
giavo toliau. Jų drabužiai nuolat šlapo, pirmiausia nuo bangų purslų, 
paskui mirko upėje, prisigerdavo prakaito, miegant —- žemės drėgmės, ir 
druskos ruožai, o pažastyse ir po diržais medžiaga iššuto. Plika oda 
buvo apdraskyta, pūslėta, nudeginta saulės; kai kurie jau ir apšlubo, 
tačiau tai buvo menkos bėdos, į kurias jie, apduję, nusistekenę, perkaitę 
saulėje, beveik nekreipė dėmesio. Nuovargis juos iškamavo, iščiulpė 
paskutines jėgas, ištampė visus raumenis. Galuodamiesi taip, kad nuo- 
lat atsirūgdavo gaižia tulžimi, pakirstomis kojomis ropštęsi į daugybę 
kalvų, jie galiausiai iš nuovargio nieko nebejautė. Koja už kojos kinka- 
vo pirmyn negalvodami, kur einą, apduję, atbukę, sverdakuliuodami, 
krivuliuodami. Kuprinės slėgė, lenkė prie žemės, bet jiems atrodė esan- 
čios jų kūnų dalis, į nugaras įaugęs akmuo. 

Krūmai ir brūzgynai buvo vis aukštesni, siekė beveik iki krūtinių. 
Šautuvai ir drabužiai kliuvinėjo už dygliuotų augalų. Vyrai kėblino ir 
kėblino, brovėsi per brūzgynus, o drabužiams užkibus už dyglių, stab- 
teldavo, išsivaduodavo, tada puldavo brautis toliau. Jie apie nieką ne- 
galvojo, tik apie tai, ką matė per šimtą pėdų priešais save; beveik niekad 
nepakeldavo akių į kalvos, į kurią kopia, viršūnę. 

Šiek tiek po pusiaudienio ilgam įsitaisė pailsėti akmenų pavėsy. Čirš- 
kė svirpliai, tingiai skraidžiojo vabzdžiai, ir laikas slinko lėtai. Vyrai, be 
galo išvargę, prisnūdo. Hirnui visai nesinorėjo judėti, tačiau poilsis per 
ilgai užsitęsė. Jis palengva atsistojo, užsikėlė kuprinę ir šūktelėjo: 

— Nagi, vyrai, kylam! 

Niekas nesureagavo, ir jis smarkiai suirzo. Kroftui jie būtų kaipmat 
paklusę. 

— Nagi, vyrai, judam! Negalim čia drybsot visą dieną. 

Sukomandavo griežtai, šaltai, ir kareiviai paniurę iš lėto ėmė kilti 
nuo žolės. Išgirdęs piktą, irzlų murmesį, pajuto jų priešiškumą. 

Jo susinervinta labiau, negu buvo manęs. 

— Gana burbėt, eime! — išgirdo šaižų savo paties balsą ir ūmai suvo- 
kė, jog jie jam velniškai įgriso. 

— Na ir diegas, - tarstelėjo kažkuris. 

Replika jį užgavo, supykdė. Bet jis pyktį užgniaužė. Jų elgesys vi- 
sai suprantamas. Žygio išvarginti jie turi ant ko nors išgiežti apmaudą, 
ir kaip besielgčiau, jie vis vien anksčiau ar vėliau manęs ims nekęsti. 
Bandymas užmegzti kontaktą būtų arba blogai suprastas, arba suerzin- 
tų. Kroftui jie paklustų, nes Kroftas patenkina jų neapykantos poreikį, 
ją net skatina, tačiau pats kareivių požiūrio į jį nepaiso, o verčia laikytis 
paklusnumo. Tai suvokęs, Hirnas susikrimto. 

— Mums dar reikia toli nueiti, — jau ramiau tarė jis. 

Jie ėmė dūlinti toliau. Buvo gerokai priartėję prie Anakos kalno. 
Kiekvieną kartą, užkopę ant kalvos keteros, matydavo aukštas uolų sie- 
šlaitėse. Kraštovaizdis ir net oras pasikeitė. Čia buvo vėsiau, tačiau oras 
buvo retesnis ir truputį dilgino plaučius. 

Trečią valandą jie pasiekė tarpeklio prieigą. Kroftas užkopė ant pa- 
skutinės kalvos keteros, pritūpė už krūmo ir apžiūrėjo vietovę. Pakalnė- 
je driekėsi gal ketvirčio mylios skersmens slėnis, aukštos žolės sala. Už 
jos kilo kalno šlaitas, o iš šonų — kalvos. Dar toliau skersai kalnagūbrį 
tarp stačių uolėtų šlaitų vingiavo siauras tarpeklis. Jo dugną užstojo me- 
džių lapija, ir tenai galėjo slėptis nežinia kiek žmonių. 

Kroftas įsižiūrėjo į kauburiuotas, brūzgynų juosiamas tarpeklio Žio- 
tis. Buvo patenkintas atžygiavęs taip toli. Velniškai ilgą kelią sukorėm, 
tarė sau. Kalvas gaubiančioje tyloje girdėjo duslų artilerijos dundesį 
kitapus kalnų, tai nutylantį, tai vėl atsinaujinantį susišaudymo gausmą. 

Prie jo prislinko Martinesas. 

— Gerai, Japseky, — sušnibždėjo jis, — apeikim šitą slėnį iš šono. Jei 
perėjos pradžioje kas nors budi, einančius tiesiai mus pastebėtų. 

Martinesas linktelėjo, tūpčiomis perėjo per kalvos keterą ir, pasukęs 
į dešinę, patraukė slėnio pakraščiu. Kroftas pamojo likusiems sekti 1š 
paskos ir ėmė leistis į pakalnę. 

Jie judėjo labai lėtai, stengdamiesi neišklysti iš aukštos žolės. Mar- 
tinesas kas trisdešimt jardų stabčiojo, lukteldavo, tada vėl paėjėdavo. 
Jo atsargumas persidavė ir kitiems. Nors niekas neperspėjo, visi buvo 

budrūs. Nepaisant nuovargio, atkuto, atbukę pojūčiai paaštrėjo, net ir 
kojos labiau klausė. Atidžiai žiūrėjo kur einą, aukštai keldami ir užti- 
krintai kuo tyliau dėdami kojas. Visi įdėmiai klausėsi slėnį gaubiančios 
tylos, krūpčiojo pasigirdus menkiausiam šnaresiui, apmirdavo sučirš- 
kus kokiam vabzdžiui. Įtampa augo. Jie taip būgštavo, jog ištiks kažkas 
negero, kad džiuvo gerklės, trankėsi širdys. 

Nuo tos vietos, iš kur Kroftas apžiūrinėjo slėnį, iki tarpeklio prieigos 
buvo tik keletas šimtų jardų, tačiau keliu, kuriuo juos vedė Martinesas, 
susidarė geras pusmylis. Apeiti slėnį puslankiu užtruko ilgokai, kokį 
pusvalandį, ir jų budrumas priblėso. Einantiems voros gale kartais tek- 
davo keletą minučių lūkuriuoti, o tada paknopstomis vytis priekinius. 
Toks ėjimas sekino jėgas ir nervino. Visi vėl pajuto, kokie jie nusivarę, 
kaip skauda nugaras, kaip tirta kojų raumenys. Ženklo judėti pirmyn 
laukdavo susilenkę, negailestingai slegiami kuprinių. Akis graužė var- 
vantis prakaitas. Jie buvo paniurę ir nebe tokie atsargūs. Kai kurie ėmė 
atvirai bambėti, o kartą, ilgėliau stabtelėjus, Vilsonas pasitraukė savo 
reikalu. Jam nespėjus nusilengvinti, vyrai pajudėjo, ir vora pakriko. Ga- 
liniai pakuždomis perdavė prašymą priekiniams sustoti, ir gerą minutę 
vyrai vaikščiojo pirmyn atgal ir šnabždėjosi tarpusavy. Vilsonui susi- 
tvarkius visi pajudėjo pirmyn, tačiau drausmė jau buvo pašlijusi. Nors 
garsiai kalbėti niekas nekalbėjo, šnabždėjimasis ir neatsargūs Žingsniai 
liejosi į juntamą šnaresį. Kroftas protarpiais ranka rodė ženklą laikytis 
tylos, tačiau tai ne ką padėjo. 

Jie pasiekė uolėtą Anakos kalno papėdę ir, vėl pasukę į kairę, tar- 
peklio link, perbėginėjo nuo akmens prie akmens. Netrukus pasiekė 
atvirą, be jokios priedangos plotą, kito, didesnio slėnio įlanką, kurią 
nuo artimiausio perėjos balnakalnio skyrė maždaug šimtas jardų. Būriui 
dabar būtinai reikėjo per šitą tuščią plotą persigauti. Hirnas su Kroftu 
sutūpė už uolos iškyšos ir ėmė tartis, kaip tą padaryti. 

— Mums reikia persiskirt į dvi grupes, leitenante, viena tegu eina per 
šitą sklypą, o kita pridengia. 

— Ko gero, taip, — linktelėjo Hirnas. Keista, bet, nepaisant keblios 
padėties, jam buvo malonu tupėti ant uolos atbrailos, visu kūnu gerti 
saulės šilumą. Jis giliai atsiduso. — Taip ir padarom. Kai viena grupė 
pasieks perėją, galės pajudėt ir antroji. 

— Aha. — Kroftas, maigydamas smakrą, tiriamai žvelgė leitenantui į 
veidą. — Aš vesiu pirmąją grupę, gerai, leitenante? 

Na jau ne! Tegu pamato, kas čia vadas. 

— Vesiu aš, seržante. Jūs mane pridengsit. 

— Ką gi... gerai, leitenante. — Jis minutę patylėjo. — Patarčiau imti 
Martineso skyrių. Dauguma iš jų patyrę kariai. 

Hirnas linktelėjo. Liko patenkintas pastebėjęs, jog Krofto veide 
šmėstelėjo nuostabos ir nusivylimo šešėlis. Tačiau tuoj pat pyktelėjo 
ant savęs, kad elgiasi vaikiškai. 

Jis pamojo Martinesui ir iškėlė vieną pirštą, rodydamas, jog kviečia 
pirmąjį skyrių. Po minutės kitos vyrai susirinko prie jo. Hirnui sugniau- 
žė gerklę, ir jis šiurkščiu balsu sušvokštė: 

— Mes eisim į tą miškelį, o likusieji mus dengs. Nėra reikalo primin- 
ti, kad būtumėt budrūs. — Jis pamaigė sau gerklę, galvodamas, ar ko ne- 
pamiršo. — Laikykitės ne mažiau kaip per kelis jardus vienas nuo kito. 

Kai kurie vyrai palinksėjo galvas: atseit, supratom. 

Hirnas atsistojo, perlipo per uolos iškyšą ir nužingsniavo per atvi- 
rą plotą link miškelio, užstojančio perėjos prieigą. Užpakaly, kairėje 
ir dešinėje girdėjo saviškių žingsnius. Instinktyviai nuleidęs šautuvą 
sau prie šono, abiem rankom spaudė buožę. Sklypas buvo šimto jardų 
ilgio ir kokių trisdešimties pločio, iš vienos pusės juosiamas uolų, o 
iš kitos — aukšta žole užžėlusio slėnio. Buvo šiek tiek nuolaidus, nu- 
sėtas nedideliais akmenimis. Tvieskė skaisti saulė, jos atspindžiai nuo 
akmenų ir šautuvų vamzdžių žilpino akis. Vėl įsivyravo spengianti, 
snūdi tyla. 

Hirnas jautė, kaip sulig kiekvienu žingsniu nudiegia nutrintus, at- 
muštus kojų padus, tačiau tas skausmas atrodė tolimas, beveik sveti- 
mas; jautė, kad pirštų spaudžiamas šautuvas darosi slidus. Krūtinėje 
susitvenkusi įtampa vertė gąsčiotis kiekvieno nelaukto garso, paspirtų 
akmenukų riedėjimo ar batų čiūžtelėjimo. Jis nugurkė seiles, atsisukęs 
apžvelgė savo grupės kareivius. Jo pojūčiai buvo nepaprastai paaštrėję. 
Nepaisant visko, kuteno džiugus jaudulys. 

Miškelio lapijoje kažkas tarsi sujudo. Jis staigiai stabtelėjo ir atidžiai 
įsižiūrėjo. Iki miškelio jie buvo per penkiasdešimt jardų. Nieko nepa- 
matęs, pamojo kareiviams sekti iš paskos, ir jie ėmė žingsniuoti pirmyn. 

VIUŪUUUUM! 

Kulka atsimušė į akmenį ir nuzvimbė šalin. Staiga miškelyje suterš- 
kė kraują stingdančios šūvių papliūpos, ir kareiviai sukrito ant žemės 
tarsi škvalo išguldyti kviečiai. Hirnas parpuolė už akmens ir atsisukęs 
pamatė, kad jo grupės kareiviai rangydamiesi, keikdamiesi, susišūkau- 
dami šliaužia ieškotis priedangos. Įnirtingos nenutrūkstamos šūvių pa- 

pliūpos priminė sausą gaisro apimto miško pleškėjimą. Kulkos skraidė 
zyzdamos švelniai it vabzdžiai arba, kliudžiusios akmenį, švilpė ša- 
lin spiegdamos it pjaustomas metalas. VJŪUUUUM! VJŪUUUUM! 
DZINNNNN! Vyrai, prisiploję už akmenų prie žemės, bejėgiškai dre- 
bėjo, nedrįsdami pakelti galvų. Po kurio laiko Kroftas su saviškiais iš 
už uolos iškyšos ėmė apšaudyti miškelį. Uolų sienos atmušė šūvių ai- 
dus į slėnį, kur jie chaotiškai maišėsi, liejosi tarpusavy tarsi upėje susi- 
duriančios vilnys. Kurtinantis triukšmas vyrams užgulė ausis. 

Hirnas gulėjo paslikas už akmens, rankos kojos drebėjo, į akis sruvo 
prakaitas. Kankinamai lėtai slinko sekundės. Jis bukai, apatiškai spok- 
sojo į granito gyslučių raizginį. Buvo visiškai suparalyžiuotas. Jautė 
neįveikiamą norą užsidengti galvą ir pasyviai laukti, kol baigsis susi- 
šaudymas. Išgirdo kažkokius garsus ir nustėro, suvokęs, jog jie veržia- 
si iš jo burnos. Apėmė didžiulis pasibjaurėjimas savimi, savo būsena, 
stulbinama, nevyriška baime. Neįtikimas dalykas! Tegu tai ir ugnies 
krikštas, bet kad šitaip... 
oda truputį panižo. Šūvių papliūpos poškėjo niršiai, tūžmingai. Atro- 
dė, jog jos nukreiptos į jį, ir kaskart, pralekiant kulkai, jis nevalingai 
krūpteldavo. Visas buvo šlaputėlis. Prakaitas be pertrūkio lašėjo nuo 
smakro, nosies galiuko, varvėjo nuo kaktos į akis. Susišaudymas prasi- 
dėjo vos prieš penkiolika ar dvidešimt sekundžių, o jis jau visas kiau- 
rai permirkęs. Atrodė, lyg raktikaulius veržtų, gerklę smaugtų plieninis 
žiedas. Širdis trankėsi tartum kumštis į sieną. Dešimt sekundžių jis iš 
visų jėgų stengėsi suraukti išangės raumenį siaubingai šlykštėdamasis 
nuo minties, kas būtų, jeigu prikrautų į kelnes. „NE, NE!“ Nenusako- 
mai švelniai zyzdamos pro šalį skriejo ir skriejo kulkos. 

Reikia vest juos iš čia! Tačiau rankos atkakliai laikė apglėbusios 
galvą, ir jis krūpčiojo kaskart kulkai atšokus nuo akmens. Užpakaly 
girdėjo padrikai, be sąryšio kažką vieni kitiems rėkaujančius kareivius. 
Iš kur ta baimė? Reikia ją užgniaužti. Kas man atsitiko? Tiesiog gal- 
va neišneša. Gėdos ir baimės apimtas, akimirką prisiminė, kaip lenkėsi 
pakelti Kamingso cigaretės. Jam pasirodė, jog girdi viską, už akmenų 
pasklidusių saviškių šniokštavimą, miškelyje tarpusavy šūkaujančius 
japonus, net žolės šnarėjimą ir slėnyje atkakliai čirškiančius svirplius. 
Užpakaly tebešaudė Krofto grupė. Akmenį kliudė japonų kulkų papliū- 
pa, ir jis su visa galva prisispaudė už jo prie žemės. Sprandą nudilgino 
akmens skeveldrėlės ir dulkės. 

Kodėl Kroftas nieko nedaro? Ir staiga jis susivokė laukiąs, kada 
Kroftas perims vadovavimą, laukiąs, kad tas ims skardžiu balsu koman- 
duoti ir ištrauks jį iš čia. Jam sukilo baisus įniršis. Jis iškišo karabiną 
palei akmens šoną ir paspaudė leistuką. 

Tačiau ginklas neiššovė, saugiklis tebebuvo nuleistas. Klaida jį įsiu- 
tino. Nevisai suvokdamas ką darąs, atsistojo, pakėlė saugiklį ir paleido 
trijų ar keturių šūvių papliūpą į miškelį. 

— ATGAL, ATGAL! - suriko jis. —- KILKIT, KILKIT... IR ATGAL! — 
Kaip apdujęs girdėjo skardų, piktą savo paties balsą. — NAGI, KILKIT 
IR BĖKIT! — Pro šalį lėkė kulkos, tačiau atsistojęs jis jų nebepaisė. 
— ATGAL PAS KITĄ GRUPE! - šūkavo, bėgdamas nuo akmens prie 
akmens, riaumodamas sakytum nesavu balsu. Atsigręžęs kaip įmanyda- 
mas greičiau paleido dar penkis šūvius ir apkvaitęs luktelėjo. - KILKIT 
IR ŠAUDYKIT! SALVĘ! 

Keli kareiviai pakilo ir ėmė šaudyti. Japonai apstulbinti sutriko, ir 
miškelyje keletą sekundžių buvo tylu. 

— BĖGAM, BĖGAM! 

Vyrai vienas po kito kilo, be žodžių žvelgdami į jį, ir leidosi bėgti 
atgal prie uolos iškyšos. Atsisukę į miškelį, paleisdavo kelis šūvius, pa- 
bėgėdavo dvidešimt jardų, vėl stabteldavo ir iššaudavo. Traukėsi be tvar- 
kos, krioguodami tarsi įniršę ir persigandę žvėrys. Japonai iš miškelio vėl 
atidengė ugnį, tačiau kareiviai nekreipė dėmesio. Visi bėgo kaip pašėlę. 
Juos ginė tik vienas noras — kuo greičiau atsidurti uolos priedangoje. 

Vienas po kito, uždusę, tankiai šniokštuodami, tvoksdami prakaitu, 
jie kabarojosi uolos atbrailomis ir smuko už iškyšos. Hirnas grįžo vie- 
nas iš paskutiniųjų. Jis pargriuvo, o stodamasis suklupo. Braunas, Stan- 
lis, Rotas, Mineta ir Pšekas tebešaudė, ir Kroftas padėjo Hirnui atsistoti. 
Jie sutūpė už uolos. 

— Ar visi grįžo? — gaudydamas kvapą paklausė Hirnas. 

Kroftas skubiai apsidairė. 

— Regis, visi. — Jis nusispjovė. — Eime, leitenante, reikia iš čia neš- 
dintis, jie netrukus mėgins mus apsupti. 

— Ar visi čia? — šūktelėjo Rudis. 

Jo žandas buvo perdrėkstas ir žemėtas. Prakaitas tekėjo per jį griove- 
liais tarsi ašaros per murziną veidą. Vyrai, piktai, nervingai šūkaudami 
vienas ant kito, keturpėsti grūdosi už uolos. 

— AR NIEKO, PO PERKŪNAIS, NETRŪKSTA?! — suriko Gala- 
geris. 

— Esam visi! — atsišaukė kažkuris. 

Miškelis kitapus tuščiojo plotelio nutilo. Tik kada ne kada jiems virš 
galvų prašvilpdavo pavienė kulka. 

Sprunkam iš čia. 

Kroftas iškišo galvą virš atbrailos, greitosiomis apžvelgė plotelį, bet 
ten nieko nepastebėjo. Pasipylė šūviai, ir jis tuoj pat įtraukė galvą. 

— Einam, leitenante? 

Hirnas kurį laiką neįstengė susikaupti. Jį tebevaldė ankstesnis pos- 
tūmis veikti. Jam nesitikėjo, kad jie vėl, nors ir laikinai, saugūs; buvo 
kupinas neišnaudotos energijos. Norėjo ginti kareivius dar šimtą jardų 
ir dar šimtą, komanduodamas, balsu išliedamas savo įniršį. Jis pasitrynė 
kaktą. Neįstengė mąstyti. Tiesiog netvėrė savo kailyje. 

— Gerai, einam, — galiausiai išspaudė. 

Nors ir įsiaudrinęs, giliai širdyje Hirnas jautėsi kaip niekad paten- 
kintas. 

Būrys leidosi žygiuoti nuo iškyšos, laikydamiesi arčiau Anakos kal- 
no uolų. Žengė greitai, beveik pabėgomis, galiniai kone mynė prieki- 
niams ant kulnų. Pakeliui teko perkopti neaukštą kalvą, ant kurios užli- 
pus juos kelias sekundes galėjo matyti esantys miškelyje, tačiau jį nuo 
kalvelės skyrė keli šimtai jardų. Jiems vienas po kito neriant per keterą, 
pasigirdo tik keli pavieniai šūviai. Dvidešimt minučių jie tai eite, tai 
bėgte traukėsi vis toliau ir toliau į rytus lygiagrečiai su kalno papėde. 
Sustojo tik nutolę nuo tarpeklio daugiau kaip per mylią, už visos virti- 
nės nedidelių kalvelių. Hirnas, pamėgdžiodamas Krofią, poilsiui parin- 
ko griovą netoli vienos tokios kalvelės keteros ir jos prieigose pastatė 
keturis sargybinius. Likusieji, vos atgaudami kvapą, sudribo ant žemės. 

Po dešimties minučių paaiškėjo, kad griovoje trūksta Vilsono. 


Būriui patekus į pasalą Vilsonas pasislėpė už akmens netoli nuo aukštos 
žolės. Gulėjo ten bejėgis, bejausmis, patenkintas, kad kulkos skraido 
ganėtinai aukštai. Kai Hirnas sukomandavo trauktis, jis klusniai pakilo, 
pabėgėjo keletą žingsnių atgal, tada atsisuko, kad iššautų į japonus. 

Kulka kirto jam į pilvą taip, lyg kas būtų smogęs į saulės rezginį. 
Nuo smūgio jis apsisuko, sverdėdamas žengė žingsnį kitą ir krito į 
aukštą žolę. Gulėjo netikėtumo apstulbintas, o atsikvošėjęs iškart už- 
siplieskė pykčiu. 

— Kas, velniai rautų, man dabar trenkė? — sumurmėjo jis. 

Vilsonas pasičiupinėjo pilvą, ketindamas pašokti ir pulti tą, kas jam 
smogė, tačiau pakėlęs ranką pajuto, kad ji kruvina. Pakraipė galvą. Gir- 
dėjo šūvius, vyrų, pasislėpusių uolos priedangoje vos per trisdešimt jar- 
dų nuo jo, šūksnius. 

— Ar visi čia? — išgirdo riktelint kažkurį. 

— Taip, taip, aš čia, — suvebleno jis. Jam atrodė, jog sako garsiai, bet 
iš tikrųjų tik sušvagždėjo. 

Jis apsivertė kniūbsčias ir staiga persigando. Po velnių, tai japai man 
pataikė. Pakraipė galvą. Krisdamas į žolę jis pametė akinius, todėl da- 
bar stebeilijosi prisimerkęs. Iš savo vietos akmenuotąjį plotą įžiūrėjo 
tik per jardą ar du; matydamas, kad ten tuščia, nusiramino. Nusikaliau 
aš, štai kas yra, velniai griebtų. Minutę kitą ilsėjosi, galva svaigo, pro- 
tas pamažu temo. Neaiškiai, bet girdėjo, jog būrys pasišalina, tačiau 
apie tai negalvojo. Buvo atsipalaidavęs, ramus, tik pilvą smelkė bukas 
skausmas. 

UŪmai jis suvokė, jog susišaudymas liovėsi. Reikia slėptis žolėje, kad 
japai nerastų. Mėgino atsistoti, bet buvo per daug nusilpęs. Pamažu, 
įtempęs jėgas, net krioguodamas, pašliaužė keletą jardų į aukštą žolę ir 
vėl ilsėjosi, patenkintas, kad nebemato atviro ploto. Jį visą užliejo ma- 
lonus svaigulys. Aš kaip girtas. Suglumęs palingavo galvą. Prisiminė, 
kaip kartą sėdėjo bare ant minkštasuolio, maloniai apgirtęs, per juosme- 


460 


nį apsikabinęs šalia sėdinčią moterį. Po kelių minučių ketino su ja eiti 
namo, ir nuo tos minties jį nutvilkė geismas. „Gerai, brangute“, — išgir- 
do save tariant, žvelgdamas į žolių stiebus sau prieš nosį. 

Mirsiu, tarė sau Vilsonas. Ledinio baimės šuoro prablaivintas, su- 
vaitojo. Įsivaizdavo, kaip kulka sminga į kūną, draskydama mėsas, ir 
Jį supykino. Iš burnos išvarvėjo truputis tulžies. ,,Užnuodys organizmą 
visokia bjaurastis, 1r man galas.“ Tačiau ir vėl prisnūdo, apimtas malo- 
naus svaigulio ir silpnumo. Mirties nebebijojo. Ta kulka išvalys man 
vidurius. Dabar ištekės visi pūliai, ir būsiu sveikas. Jis pralinksmėjo. 
Tėtukas pasakojo, kad jo senelis, kai imdavo karščiuoti, prašydavo to- 
kios negrės nuleisti jam kraują. Vadinasi, bus ir man į sveikatą. Blausio- 
mis akimis žiūrėjo į žemę. Marškiniai vis labiau drėko nuo kraujo, ir jis 
truputį sunerimo. Prispaudė juos delnu ir silpnai vyptelėjo. 

Jis spoksojo į žemę panosėje. Laikas sustojo. Vilsonas jautė, kaip 
saulė kepina nugarą; liūliuojamas vabzdžių čirškimo jis smego, grimz- 
do, kol žemės lopinėlyje tarsi pro didinamąjį stiklą aiškiausiai išryškėjo 
aliai viena smiltelė. Žemė buvo nebe ruda, o įvairiaspalvė, šachmatiškai 
išsidėsčiusių paskirų, raudonų, baltų, geltonų ir juodų, kristalų visuma. 
Matmenų jis nebesuvokė. Jam atrodė, jog iš lėktuvo regi keletą laukų 
ir miško plotą, o žolė per keletą colių virš Žemės regėjosi neaiškiai, mi- 
glojo tarsi debesų tumulai. Stiebų pašaknė buvo stulbinamai balta, stora 
žvynuota žievė išbrūkšniuota rudai tarsi beržų. Visa, ką matė, atitiko 
miško proporcijas, tačiau kitoniško, niekad neregėto, keisto miško. 

Jam palei nosį prakleivojo kelios skruzdėlės, atsisuko, pasižiūrėjo į 
jį, tada nukrypavo sau. Atrodė didumo sulig karvėm arba kaip karvės, 
matomos nuo aukštos kalvos. Žiūrėjo į jas, kol dingo jam iš akių. 

Gražios, bjaurybės, šmėstelėjo mintis. Galva atgulė ant dilbio, miš- 
kas prieš akis aptemo, susijaukė, ir jis nualpo. 

Po kokių dešimties minučių atsibudo, atsipeikėjo. Gulėjo nejudė- 
veikia kiekvienas atskirai; jis arba stebeilijosi tuščiomis akimis į žemę, 
arba užsimerkdavo, alsuodavo ir tik gaudydavo ausimis garsus, arba 
kniubdavo veidu į Žemę ir virpančiomis šnervėmis traukdavo dirvos, 
aštrius žolių šaknų ar sausų puvenų kvapus. 

Tačiau pajuto, kad kažkas ne taip. Pakėlė galvą, įsiklausė ir išgirdo 
lauke gal už dešimties jardų negarsiai šnekantis žmones. Įsistebeilijo, 
bet pro aukštą žolę nieko neįstengė įžiūrėti. Pagalvojo, kad ten galbūt 
kas nors iš jo būrio, ir jau Žiojosi prabilti, bet ūmai sustingo. 

Ten, ko gero, japonai: žmonės kalbėjo keistais gomuriniais balsais, 
neįprasta intonacija, šniokštuodami. Jeigu japai mane nutvers... Iš siau- 
bo jam atėmė žadą. Dingtelėjo girdėti pasakojimai apie tai, kaip japai 
nukankina belaisvius. Jie, velniai, man pautus nupjaus. Juto, kaip pro 
nosį lėtai, judindamas gyvaplaukius šnervėse, lauk veržiasi sulaikytas 
kvapas. Girdėjo žmonių žingsnius, ausį rėžiančius žodžius. 

— Doko?" 

— Tabun koko.“ 

Jie vėl trepleno praskirdami žolę. Vis arčiau ir arčiau. Jis ėmė min- 
tyse kvailai posmuoti: „„Doko koko kola, doko koko kola.“ Veidą su 
visa nosim prispaudė prie žemės. Kiekvienas veido raumenėlis įsitem- 
pė, kad neišduotų jokio garso. Reikia pasiimt šautuvą. Tačiau šautuvą 
palikau už poros jardų, kai šliaužiau gilyn tarp žolių. Jei pajudėsiu jo 
pasiimt, jie išgirs. 

Jis svarstė, ką daryti, iš bejėgiškumo vos neašarodamas. Netekęs vil- 
ties įbedė veidą į žemę, stengdamasis sulaikyti kvapą. Japonai juokėsi. 

Vilsonas prisiminė, kaip vartaliojo duobėje lavonus, ir dabar, tar- 
si būdamas jau sučiuptas, ėmė tylomis įtikinėti. Nesąmonė. Supraskit, 
vyrai, aš nedariau nieko blogo, tik ieškojau kokio nors suvenyriuko. 
Galit ir jūs šitaip elgtis su mūsiškiais, man nusispjaut. Kai žmogus ne- 
begyvas, daryk ką nori, jam nei šilta, nei šalta. Japonai čiūžino per žolę 
vos už penkių jardų nuo jo. Jam kilo mintis pulti prie šautuvo, tačiau 
nebeatsiminė, iš kur atšliaužė. Žolė jau buvo atsitiesusi, nelikę jokios 
brydės. Velniava. Visas įsitempė, prisispaudė nosimi prie žemės. Žaizdą 
vėl maudė, o akių vokuose, jaukdami mintis, raibuliavo mėlyni, auksi- 
niai ir raudoni ratilai. Kad kaip nors man išnešus sveiką kailį. 

Japonai susėdo, ėmė šnekučiuotis. Kartą vienas iš jų atvirto į žolę, ir 
šnaresys pasiekė Vilsono ausis. Jis bandė nugurkti seiles, bet kažkas už- 
spaudė gerklę; bijodamas, kad nepradėtų Žiaukčioti, gulėjo prasižiojęs, 
tr iš burnos tekėjo seilės. Užuodė savo kvapą, aitrų baimės prakaito ir 
karstelėjusį, apgižusį pieną primenantį kraujo kvapą. Atmintis minutei 
grąžino jį į kambarį, kuriame gimė jo dukrelė Mėja. Užuodė pienu, tal- 
ku ir šlapimu atsiduodantį kūdikio kvapą, kuris mišo su jo paties dvoku. 
Bijojo, kad japai gali jį užuosti. 


* Kur? (Jap.) 
** Gal čia. (Jap.) 

— Jukimasu" , - tarė vienas iš jų. 

Jis girdėjo, kaip tie sukilo, truputį pasijuokė, o tada nuėjo. Jam ausy- 
se spengė, galvoje ėmė smilksėti. Sugniaužė kumščius, veidu prisispau- 
dė prie žemės, kad užgniaužtų dejonę. Jautėsi kaip niekad silpnas, išse- 
kęs. Net danties nenulaikė ant danties. Velniava. Jam darėsi bloga, jis 
bandė pasijudinti, bet neįstengė. 

Atsipeikėjo po pusvalandžio. Sąmonė grįžo pamažu, neužtikrintai, 
galva vis dar buvo apdujusi. Ilgai gulėjo nejudėdamas, pakišęs ranką po 
pilvu, po kraujuojančia žaizda. Kur, po velnių, visi kiti? — svarstė. Tik- 
tai dabar suvokė esąs vienui vienas. Patys dėjo į kojas, o mane paliko. 
Jis prisiminė japus, kurie šnekėjosi vos per kelis žingsnius nuo jo, bet 
dabar jų nebegirdėjo. Atgijo pirmykštė baimė. Kelias minutes gulėjo 
suakmenėjęs, netikėdamas, kad japonai pasišalino. 

Kažin, būrys suvis pasitraukė? Pikta, kad jie mane paliko. Su dauge- 
liu iš jų gerai sutariau, o jie, še tau, išmovė be manęs. Kaip taip galima! 
Jei šitaip būtų atsitikę kuriam nors iš jų, aš, dievaži, nebūčiau palikęs 
bėdoj. Jis atsiduso ir palingavo galvą. Mintis apie neteisybę tolo, darėsi 
mažne teoriška. 

Vilsonas nusivėmė ant žolės. Užuodęs nemalonų kvapą, nusisuko ir 
pašliaužė keletą pėdų į šalį. Ūmai jam sukilo apmaudas. Aš tiek gero 
jiems padariau, o jie kad nors ačiū. Tada, kai jiems parūpinau gėralo, 
Rudis apkaltino, girdi, apsukau. Jis atsiduso. Kas per mada šitaip ne- 
pasitikėt draugu? Apsukau, matai. Jis palingavo galvą. O Kroftas kaip 
šoko ant manęs tada, kai apšaudžiau tą krūmelį. Kiek ten jo, žmogelio, 
tėra, jeigu nebūtų užklupęs nelauktai, būčiau sutaršęs kaip šiltą vilną. 
Na, sukvailiojau truputį, bet ar buvo ko šitaip užsipult? Jo mintys šoki- 
nėjo nuo vieno prie kito atvejo, kada vyrai neįvertino jo kilnaus elgesio. 
Daviau Goldstinui išgert, na, bent jau siūliau, o jis, suskis, net nepara- 
gavo. Arba štai Galageris išvadino mane kvailiu, vargeta, skurdžium. 
O be reikalo, aš taip maloniai su juo elgiausi jo Žmonai mirus, bet nė 
vienas iš jų tavo gerų darbų nevertina, spruko kas sau, kad tik išneštų 
sveiką kailį, o į kitus jiems nusispjaut. Jis jautėsi labai nusilpęs. Be 
reikalo Kroftas priekabiavo prie manęs, ligonio, ką aš padarysiu, kad 
mano viduriai kiaurai išgedę. Vėl atsiduso. Žolė jam bežiūrint liejosi į 
žalią dėmę. Patys išmovė, o mane paliko, jiems nusispjaut, kas man bus. 
Jis prisiminė, kokį atstumą jie sukorė, pamąstė, ar įstengtų paršliaužti 


*  Eime. (Jap.) 

atgal. Iš skausmo stabčiodamas pasislinko per keletą pėdų. Smilksėjo 
miglota mintis, kad jis sunkiai sužeistas, paliktas likimo valiai vienui 
vienas skurdžioje dykvietėje, per mylių mylias nuo saviškių. Tačiau iki 
galo to suvokti neįstengė. nes, netekęs jėgų šliauždamas, vėl ėmė slopti. 
Išgirdo, kaip kažkas suvaitojo, paskui suvaitojo dar kartą, ir apstulbo 
suvokęs, jog vaitoja jis pats. Po velnių. 

Saulė kepino nugarą, visas kūnas maudėsi malonioje kaitroje. Jis juto, 
kaip pamažu grimzta į žemę, plūduriuoja iš jos sklindančioje šilumoje. 
Visos žolės, šaknys ir dirvožemis kvepėjo saulėkaita, jo galvoje sumirgo 
arimų ir prakaituotų arklių reginiai, ir jis mintyse grįžo į popietę, kai sė- 
dėjo šalikelėje ant akmens ir Žiūrėjo į praeinančią juodaodę merginą siū- 
buojančiomis po medvilnine suknele krūtimis. Pabandė prisiminti vardą 
merginos, su kuria turėjo tą vakarą susitikti, ir sukikeno. Kažin, ji Žino, 
kad man tik šešiolika? Žaizda skleidė pilve švelniai svaiginančią šilumą, 
primenančią geismo tvinksnius slėpsnose, ir jis plūduriavo, neapsistoda- 
mas nei prie gimtojo namo šalikelės, nei prie žolėto slėnio, kuriame dabar 
gulėjo. Viena kitą ginė geidulingos mintys. Padūmavusi, siūruojanti žolė 
jam rodėsi aukšta it miškas; jis neįstengė prisiminti, ar esąs džiunglėse, ar 
ne, dabar uodžiami stiprūs kvapai liejosi su dar nepamirštu sodriu džiun- 
glių tvaiku. Velniai rautų, pasiilgau moters kvapo. 

Pro tarpupirščius varvėjo ir varvėjo kraujas, pylė prakaitas, mintys 
sukosi apie visokius skysčius, ir, audrinamas geismingų vaizdinių, jis 
jauste jautė pirštais liečiąs moters pilvą, šlaunis, lūpomis — jos lūpas. 
Saulė plieskė labai skaisčiai, labai maloniai. Velnias, blogai, kai negali 
pastoviai sugult su boba. Faktas, dėl to man ir viduriai sustreikavo ir 
supūliavo. Visus svajingus vaizdinius išblaškė nauja mintis. Nenoriu, 
kad mane operuotų, dar papjaus. Kai grįšiu, pasakysiu, kad man nerei- 
kia jokių nesąmonių, sakysiu, kad visi pūliai ištekėjo su krauju, sakysiu, 
kad mano viduriai susitvarkė. Jis vos girdimai sukikeno. Po velnių, kai 
šita žaizda užgis, būsiu su dviem bambom, viena aukščiau, kita žemiau. 
Įdomu, ką Alisa sakys pamačiusi? 

Saulė užlindo už debesies, ir jam pasidarė šalta, ėmė krėsti drebulys. 
Minutę ar dvi sąmonė pragiedrėjo, jį suėmė baimė ir graudulys. Negali 
vyrai palikt manęs čia vieno, turės grįžti manęs pasiimt. Vėjas šnarino 
žolę, ir jis liūdnas klausėsi šnaresio, stengdamasis neprisileisti kitokių 
minčių. Privalau laikytis. Vargais negalais pakilo, minutę stovėjo tarp 
žolių, nužvelgė kalvas ir Anakos kalno uolas, o tada griuvo kniūbsčias, 
išpiltas šalto prakaito. Aš vyras, tarė sau, negaliu praskysti. Niekad nie- 

kam nepasiduodavau, nepasiduosiu ir dabar. Žmogus kinkadrebys nė 
velnio nevertas. 

Tačiau rankos ir kojos jam šalo, ir jis be perstojo drebėjo. Saulė iš- 
lindo, bet jo nešildė. Jis vėl išgirdo vaitojimą, paskui dar kartą, ir jį 
ūmai sutampė konvulsijos. Tai mano vaitota. Atsinaujino skausmas, jis 
kūju daužėsi viduriuose. „Po perkūnais!“ — staiga nusikeikė jis. Žiauriai 
niršo ant skausmo, girdėjo, kaip ant pirštų iškosi kraują. Jam atrodė, 
kad tas kraujas ne jo, o kieno kito. Nusistebėjo, koks jis šiltas. „Turiu 
susiimt““, — sumurmėjo jis ir vėl nualpo. 


Viskas susiklostė blogai. Perėja užblokuota, ir, galimas daiktas, japonai 
kaip tik dabar siunčia pranešimą savo štabui. Būrys demaskuotas. Suži- 
nojęs, kad Vilsonas pasiliko, Kroftas iš pykčio vos nesukaukė. Atsisėdo 
ant akmens niršiai sukandęs plonas bekraujes lūpas, degančiomis aki- 
mis ir keliskart trinktelėjo kumščiu sau į delną. 

— Tas drimba, žioplas daiktas, — sumurmėjo sau po nosim. 

Pirma jo mintis buvo Vilsoną palikti. Bet paskui nutarė: reikės jo ieš- 
koti; tokia taisyklė, ir kitokios išeities nėra. Paspėliojęs, kas jam galėjo 
nutikti, ėmė svarstyti, kuriuos vyrus pasiimti į paiešką. 

Pasitarė su Hirnu. 

— Imsiu tik keletą vyrų, leitenante. Eiti daugeliui neapsimoka, dides- 
nė rizika, kad gali dar kurį iš mūsų pašaut. 

Hirnas šaltai linktelėjo galvą. Sėdėjo pakumpęs, nuleidęs plačius pe- 
čius, užsigalvojęs, dvejodamas. Grįžti reikėtų man pačiam, leisti Krof- 
tui imtis iniciatyvos būtų klaida. Antra vertus, Kroftas patyręs, dėl to su 
šiuo reikalu susidorotų geriau. Nepasitikėjimą savimi skatino ir savo 
paties reakcija. Išgirdęs, kad dingo Vilsonas, jis irgi įniršo, ir jo pirma 
mintis buvo jį palikti. 

Jį draskė įvairūs, prieštaringi, dviprasmiški, niekad iki tol nepatirti 
jausmai. Stop, reikia viską gerai apgalvoti. 

— Gerai, imkit kuriuos norit. 

Jis užsirūkė ir nudelbė akis sau į kojas, atseit, kalba baigta. 

Aplink juos po daubą slampinėjo kareiviai, paniurę, nervingi, su- 
krėsti netikėtos pasalos ir žinios, kad dingo Vilsonas. Visi piktai žodžia- 
vosi tarpusavy. 

Braunas barėsi su Rudžiu. 

— Jūs, šmikiai, nebuvot lauke, lindėjot už uolos. Ar negalėjot, velniai 

— Ką tu čia dabar pliurpi, Rudi? Jeigu mes nebūtume jūsų dengę, 
būtumėt visi buvę išpleškinti. 

— Nesąmonė, tupėjot užsislėpę už uolos, bailiai. 

— Eik tu žinai kur, Rudi. 

Rudis pliaukštelėjo sau per kaktą. 

— Po galais, ir reikėjo taip atsitikt būtent Vilsonui. 

Galageris Žingsniavo pirmyn atgal, kumščiu daužydamas sau kaktą. 

— Kaip, po velnių, mes jį pametėm? - klausinėjo. — Kur jis? 

— Sėsk, Galageri, ataušk! — šūktelėjo Stanlis. 

— Atsiknisk. 

— Užsičiaupkit visi! — piktai mestelėjo Kroftas. —- Kaip bobos, velniai 
griebtų. — Jis atsistojo ir visus nužvelgė. — Man reikia keleto vyrų, eisim 
ieškot Vilsono. Kas norėtų? 

Rudis, o paskui Galageris linktelėjo sutinką. Kiti minutėlę tylėjo. 

— Po šimts, galiu ir aš, — pareiškė Ridžesas. 

— Reikia dar vieno. 

— Aš, — tarė Braunas. 

— Seržantų neimsiu. Būsit reikalingi leitenantui. 

Jis apsidairė, nužvelgė kiekvieną. Nerizikuosiu, tarė sau Goldstinas. 
Ką darytų Natali, jei man kas nutiktų? Tačiau visiems tylint pajuto 5ą- 
žinės priekaištą. 

— Aš irgi eisiu, — staiga ištarė jis. 

— Tvarka. Kuprines paliekam čia, jeigu kartais tektų bėgt. 

Jie pasiėmė šautuvus ir vorele patraukė iš daubos link lauko, ku- 
riame buvo užklupti pasalos. Žingsniavo tyliai, išsidriekę ilga virtine, 
kiekvienas per dešimt jardų nuo kito. Saulė krypo į vakarus, plieskė 
jiems tiesiai į akis. Dabar jie nebebuvo taip narsiai ir ryžtingai nusiteikę 
kaip pirma. 

Jie grįžo tuo pačiu keliu, kuriuo buvo pasitraukę, žengė sparčiai, 
nesislapstydami, prisigūždavo tik ant kalvų keterų. Tai šen, tai ten pa- 
sitaikydavo krūmokšnių ir miškelių, bet juos jie apžiūrėdavo tik prabė- 
gomis. Kroftas buvo tikras, kad Vilsonas per pasalą sužeistas ir likęs 
lauke. 

Uolos iškyšą jie pasiekė greičiau kaip per pusvalandį, iki jos ropojo 
atsargiai, prigludę prie žemės. Nesimatė nė gyvos dvasios, nesigirdėjo 
nė šnipšt. Kroftas šliaužte užsiropštė ant plokščio luito, iš lėto pakėlė 
galvą ir apžvelgė lauką. Tuščias, miškelyje kitapus jo taip pat ramu. 

— Pilvas, pilvas, kad jį kur galas. 

Tai išgirdę vyrai sukluso. Kažkas vaitojo vos per porą dešimčių jar- 
dų nuo jų. 

— Oooi, velniai griebtų. 

Kroftas įsižiūrėjo į žolę. 

— Oooi, po perkūnais... — Pasipylė keiksmai, ir balsas nutilo. 

Kroftas nušliaužė nuo atbrailos pas vyrus, rankose nervingai spau- 
džiančius šautuvus. 

— Regis, ten Vilsonas. Eime. 

Jis paropojo į kairę, pašliaužė plačiu iškyšos luitu ir nušoko ant že- 
mės. Po kelių akimirkų aptiko Vilsoną, atsargiai jį atvertė. 

— Taip ir yra, sužeistas. 

Kroftas žiūrėjo į jį šiek tiek su gailesčiu, šiek tiek su panieka. Po 
velnių, jeigu sužeidė, pats kaltas, — pagalvojo Krofias. 

Jie suklaupė žolėje aplink Vilsoną, įgaužę galvas. Vilsonas vėl buvo 
be sąmonės. 

— Kaip mes jį parsinešim? — pašnibždomis paklausė Goldstinas. 

— Nesirūpink, aš sugalvosiu, — šaltai burbtelėjo Kroftas. 

Dabar jis mąstė apie kitką. Vilsonas dejavo garsiai, ir jeigu japai 
tebesėdėtų miškelyje, jie būtų tikrai išgirdę. Neįtikėtina, kad jie nebūtų 
išlindę jo pribaigti, o tai reiškia, jog jie pasišalinę. Sprendžiant iš apšau- 
dymo, pakriko, neintensyvaus, jų būta nedidelio būrio. Neabejotinai tai 
buvo sargybos postas, kuris, pastebėjęs priešo žvalgus, privalėjo atsi- 
traukti. 

Vadinasi, perėjos prieiga nebesaugoma. Jam dingtelėjo mintis Vil- 
soną palikti ir su kareiviais eiti pasižvalgyti. Bet nusprendė, kad nėra 
prasmės; perėjoje neabejotinai esama daugiau japų, prasimušti jokios 
galimybės. Vienintelė išeitis — lipti per kalną. Jis pakėlė akis į jo viršū- 
nę, ir nugara nubėgo viltingas šiurpuliukas. 

Tačiau reikia pasirūpinti Vilsonu. Jį suėmė pyktis. Turėjo pripažinti 
ir dar vieną nemalonų faktą. Kai jie pateko į pasalą, jis keletą sekun- 
džių suakmenėjo. Neišsigando, tiesiog neįstengė pajudėti. Tos būsenos 
prisiminimas trikdė, erzino, tarsi tuomet būtų praleidęs progą. Progą 
padaryti ką?.. Gerai nenumanė, tačiau jautėsi taip pat kaip dabar, supra- 
tęs, jog negalės išžvalgyti perėjos. Atsišaudyti jis pradėjo ne 1š karto, ir 
tame tarpsnyje... Buvo kilęs kažkoks noras. Susimoviau, su kartėliu tarė 
sau, nevisai suvokdamas, ką turi galvoje. 

O dabar tas Vilsonas. Jam parboginti į pajūrį reikės ne mažiau kaip 
šešių žmonių. Kroftas vos valdėsi nesikeikęs. 

— Gerai, tempiam jį per žolę iki uolos, o ten pernešim nešte. 

Jis įsitvėrė Vilsonui už marškinių ir, Rudžio ir Galagerio padedamas, 
ėmė tempti jį žeme. Iki iškyšos Vilsoną atvilko trumpiau nei per minu- 
tę, tada perkėlė per atbrailą. Kitapus uolos jį pasodino, ir Kroftas ėmė 
kurpti kažką panašaus į neštuvus. Nusivilko marškinius, užsagstė, per 
vieną rankovę perkišo savo šautuvą, per kitą — Vilsono. Vamzdžių ga- 
lai kyšojo ties juosmeniu, o buožės rankogaliuose. Savo diržu Vilsonui 
surišo per riešus rankas, o patį suvyniojo į antklodę, rastą jo pamestoje 
kuprinėje. 

Neštuvai išėjo marškinių ilgio, maždaug trijų pėdų. Juos pakišo 
Vilsonui po nugara, surištas jo rankas užnėrė Ridžesui ant kaklo, šis 
nusitvėrė už buožių, Rudis su Goldstinu — už vamzdžių ties Vilsono 
šlaunimis, o Galageris stojo priekyje, suėmęs už blauzdų. Kroftas juos 
saugos. 

— Nešdinamės greičiau, - sumurmėjo Galageris. — Velniškai kraupu 
čia. 

Jie nerimastingai pasiklausė tylos, nužvelgė uolėtus skardžius. 

Pasižiūrėjo į Vilsoną, matė, kaip palengva plečiasi kraujo dėmė. Vei- 
das išblyškęs, veik baltutėlis. Neatpažįstamas. Atrodė, kad čia ne Vilso- 
nas, o kažkoks svetimas sąmonės netekęs sužeistasis. 

Rudis minutėlę susigraudeno. Vilsonas jam patiko, linksmas, velnių 
priėdęs, tačiau Rudžiui graudentis nebuvo kada. Buvo per daug nuvar- 
gęs ir troško kuo greičiau iš ten sprukti. 

— Reikėtų jam sutvarstyt tą žaizdą. 

— Aha. 

Jie vėl nuleido Vilsoną ant žemės. Rudis atidarė savo pirmosios pa- 
galbos vaistinėlę, išėmė plokščią kartoninę dėžutę su tvarsčiu. Nelanks- 
čiais pirštais ją praplėšė, prispaudė sterilų tvarstį Vilsonui prie žaizdos 
ir nestipriai perrišo. 

— Gal jam duot dezinfekcinių tablečių? 

— Kai žaizda pilve, negalima, — pasakė Kroftas. 

— Kaip manai, jis išgyvens? — kimiu balsu paklausė Ridžesas. 

Kroftas gūžtelėjo pečiais. 

— Jis drūtas vyras. 

— Vilsono lengvai nepribaigsi, - sumurmėjo Rudis. 

Galageris nusuko akis į šalį. 

— Nagi, žygiuojam. 

Lėtai, atsargiai jie traukė kalvomis atgal į daubą, kur buvo palikę 

būrį. Kelionė buvo sunki, jie dažnai ilsėjosi, kaskart vieną iš nešikų 
paleisdami eiti sargybos. 

Vilsonas pamažu peikėjosi, tai ilgokai kažką be sąryšio vapėdamas, 
tai vėl nutildamas. Gerą minutę atrodė sąmoningas, tačiau draugų nc- 
atpažino. 

— Doko koko kola, — vos girdimai kikendamas suvebleno keletą kartų. 

Jie stabčiojo, nuvalydavo jam nuo burnos kraują, tada žygiuodavo 
toliau. Kol priėjo būrį, užtruko ilgiau kaip valandą ir smarkiai išvargo. 
Jie nuleido Vilsoną ant žemės, nukėlė nuo neštuvų, o patys sukrito at- 
sipūsti. Visi susijaudinę juos apsupo, džiaugėsi, kad Vilsonas atsirado, 
klausinėjo, tačiau nešikai buvo per daug pavargę ir nesileido į ilgas šne- 
kas. Kroftas pratrūko keiktis: 

— Po velnių, vyrai, nestypsokit čia kaip pabučiuoti! 

Tie suglumę sužiuro į jį. 

— Mineta, Pšekai, Vaimanai ir... Rotai, nueikit į tą miškelį ir iškirskit 
dvi kartis kokių šešių pėdų ilgumo ir dviejų colių skersmens ir porą 
pagalių maždaug aštuoniolikos colių ilgio! 

— O kam? — paklausė Mineta. 

— Kaip tai kam? Neštuvams. Eikit, vyrai, eikit. 

Tie bambėdami susirado pora mačečių ir vorele patraukė iš daubos 
miškelio link. Po minutės kitos pasigirdo kertamų medžių čekšėjimas. 
Krofitas su pasibjaurėjimu nusispjovė. 

— Tie stumtraukiai iš proto gali išvaryt. 

Kai kas nesmagiai sukikeno. Vilsonas, vėl be sąmonės, gulėjo dau- 
bos vidury. Visų žvilgsniai nevalingai krypo į jį. 

Hirnas prisėdo šalia Krofto, ir, trumpai pasitarę, jie pasišaukė pas 
save Brauną, Stanlį ir Martinesą. Buvo ketvirta valanda, saulė dar kaip 
reikiant kepino. Kroftas, bijodamas per daug nudegti, ištraukė iš savo 
marškinių rankovių šautuvus, marškinius išpurtė ir apsivilko. Raukyda- 
masis nužvelgė kraujo dėmes, tada prabilo. 

— Leitenantas nori, kad pasitartume su visais seržantais. — Pasakė 
griežtai, tarsi duodamas suprasti, jog sumanymas visai ne jo. — Siųsim 
keletą vyrų su Vilsonu atgal į pajūrį, ir reikėtų apsvarstyti, be kurių 
galėtume apsieiti. 

— O kelis ketinat siųsti, leitenante? — pasiteiravo Braunas. 

Hirnas iki šiol nebuvo to apmąstęs. Kelis? Jis gūžtelėjo pečiais, ban- 
dydamas prisiminti, kiek Žmonių tokiais atvejais numatyta statute. 

— Na, šešių, manau, turėtų pakakt, — tarė jis. 

Kroftas pakratė galvą, iškart paprieštaravo. 

— Šešių, leitenante, skirt negalėsim, teks siųst keturis. 

Braunas švilptelėjo. 

— Keturiems bus velniškai sunku. 

— Aha, keturių mažoka, — pašaipiai pritarė Martinesas. 

Jis žinojo nešiku nebūsiąs paskirtas, dėl to dabar jautė apmaudą. Jo 
nervai tebebuvo sudirgę po pasalos. Jis žinojo, kad Braunas įsisiūlys 
lydėti Vilsoną, o jam, Martinesui, teks žygiuoti su būriu toliau. 

— Jūs teisus, seržante, — įsiterpė Hirnas, — nešikais galim skirt tik 
keturis žmones. — Kalbėjo ramiai, tvirtai, lyg būtų seniai jiems vado- 
vaująs. — Ką žinai, gal dar ką nors sužeis, irgi teks nešti. 

Šito nereikėjo sakyti. Visi paniuro, sukando dantis. 

— Velniai rautų, — keiktelėjo Braunas, — iki šiol per visą kampaniją 
mums gan neblogai sekėsi. Neskaitant Henesio ir Tolijo... kodėl, po 
šimts, šitaip atsitiko būtent Vilsonui? 

Martinesas nudelbęs akis pasitrynė pirštų galiukus. Paskui pliaukš- 
telėjo per sprandu ropojantį vabzdį. 

— Galas jam atėjo. 

— O gal dar spėsim parsigabent, — tarė Braunas. — Su nešikais siųsit 
ir kurį nors seržantą, tiesa, leitenante? 

Hirnas nežinojo privalomos tvarkos, bet nematė reikalo prisipažinti. 

— Manau, vieną galim siųsti. 

Braunas norėjo, kad paskirtų jį. Nors neišsidavė, už uolos atbrailos 
iš baimės buvo visai išskydęs. 

— Manau, dabar Martineso eilė, — vis dėlto tarė jis. Tiesa, tai buvo 
suktas ėjimas, nes žinojo, kad Kroftas Martineso neišleis. Antra vertus, 
Braunas norėjo elgtis garbingai. 

— Japsekys man reikalingas, — nukirto Kroftas. — Manau, eisi tu, 
Braunai. 

Hirnas linktelėjo. 

— Kaip norit. - Braunas perbraukė delnu trumpus rudus plaukus, pa- 
maigė tropinę piktžaizdę ant smakro. Jį truputį graužė sąžinė. —- Kuriuos 
man vestis kartu? 

Kroftas susimąstė. 

— Kaip sakot dėl Ridžeso ir Goldstino, leitenante? 

— Jūs vyrus pažįstat geriau už mane. 

— Na, šiaip jie netikę, bet ganėtinai stiprūs ir, jeigu tu, Braunai, juos 
spausi, jie padarys, kas priklauso. Kai dabar nešėm Vilsoną, jie visai 
gerai pasirodė. 


470 


Kroftas pasižiūrėjo į juos. Jis prisiminė, kaip Stanlis, Rudis ir Gala- 
geris kateryje vos nesusimušė. Stanlis tada supasavo, ir dabar iš jo bus 
mažai naudos. Vis dėlto jis, vaikis, sumanus, pagalvojo Kroftas, gal net 
sumanesnis už Brauną. 

— Ką dar? 

— Manau, kad prie tų dviejų slunkių reikėtų ir patikimo žmogaus. 
Gal Stanlį? 

— Gerai. 

Stanlis neapsisprendė, kas jam būtų geriau. Nors perspektyva grįžti 
Į] pajūrį, išsisukti nuo žvalgybos džiugino, vis viena jautėsi prigautas. 
Jei likčiau būryje, vėliau galėčiau tikėtis Krofto ir leitenanto užtarimo. 
Įsivelti į mūšį, ypač į tokį, kaip ta pasala, nesinorėtų, bet vis dėlto... 
Viskas per Brauną, tarė sau. 

— Jeigu tu, Samai, manai, kad reikia, eisių, nors man regis, turėčiau 
likti būryje. 

— Ne, eisi su Braunu. 

Stanlis būtų likęs nepatenkintas bet kokiu atsakymu. Panašiai kaip 
žmogus, negalėdamas apsispręsti, meta monetą, o paskui gailisi, kad ji 
nukrito ne ta puse. Jis nutylėjo. 

Hirnas pasikasė pažastį. Bjaurus reikalas! Jis pakramtė žolės stiebelį 
ir tyliai išspjovė. Kai vyrai parnešė Vilsoną, aš... taip, aš suirzau. Tokia 
buvo pirmoji, nuoširdi reakcija. Jeigu jie jo būtų neradę, su užduotimi 
būtų buvę galima susidoroti santykinai lengvai, o dabar tam stigs žmo- 
nių. Bet kokiam būrio vadui tokia padėtis būtų peilis po kaklu. Jeigu 
atvirai, ši užduotis man daugiau negu svarbi. O dabar viskas susikompli- 
kavo, neįsivaizduoju, ką reikės daryti. Teks sukti galvą, ieškoti išeities. 

— Kur, po velnių, tie su kartimis? — irzliai paklausė Krofias. 

Jis, retas atvejis, jautėsi prislėgtas, netgi truputį išsigandęs. Baigę 
tartis visi stovėjo nejaukiai mindžikuodami. Per kelis žingsnius nuo jų, 
apklotas antklode, drebėjo, klejodamas vaitojo Vilsonas. Veidas bal- 
tas kaip kreida, pilnos raudonos lūpos pamėlusios, burna susitraukusi. 
Kroftas nusispjovė. Jei šitai būtų atsitikę kuriam nors iš naujokų, Krof- 
tas nebūtų buvęs taip stipriai paveiktas. Tačiau Vilsonas vienas iš sen- 
buvių, 0 jų tiek nedaug belikę: Braunas pairusiais nervais, Martinesas, 
Rudis ligonis ir Galageris, dabar jau niekam tikęs. Daug karių žuvo, 
pripučiamosioms valtims patekus į pasalą, kiti buvo sužeisti ar nušauti 
per mėnesius, praleistus Motomėje. O dabar štai Vilsonas. Kaip nesu- 
simąstysi, ar neateina ir tavo eilė. Kroftas iki šiol negalėjo pamiršti tos 

nakties, kai drebėjo apkase prie upės, laukdamas japonų antpuolio. Tos 
mintys, tie prisiminimai dirgino, siutino. Gerklę sugniaužė aitrus pyktis 
prisiminus, kaip laukymėje nušovė belaisvį. Tegu tik pakliūva man į na- 
gus bet koks japas. Jį siutino užduočiai iškilusios kliūtys, siutino viskas. 
Jis pažvelgė į Anakos kalną taip, lyg vertintų priešininko pajėgumą. Šią 
akimirką jis neapkentė ir kalno, tarsi metančio iššūkį asmeniškai jam. 

Už šimto jardų išvydo daubos link atkūprinančius vyrus su kartimis 
ant pečių. Slunkiai, bjaurybės. Buvo juos beaprėkiąs, bet susitvardė. 

Braunas grįžtančiuosius stebėjo paniuręs. Po pusvalandžio jis su ne- 
šikais išžygiuos, nuklumpinę kokią mylią, gal su trupučiu, apsistos na- 
kvoti, vieni su sužeistuoju šioje glūdumoje. Brauną graužė abejonės. Ar 
pavyks rasti kelią atgal į pajūrį? O jeigu japai pasiuntė žvalgus? Brau- 
nas visai susikrimto. Jokios išeities. Mes spąstuose. Išduoti, ne kitaip. 
Kas juos išdavė, nebūtų galėjęs pasakyti, tačiau raminosi bent tuo, kad 
užčiuopė savo apmaudo priežastį. 


Miškelyje, kur kirto neštuvams kartis, Rotas aptiko paukštelį. Mažiuką, 
mažesnį už žvirblį, minkštomis pilkšvai rudomis plunksnomis, sužalotu 
sparnu. Pamažu strikčiojo, gailiai ciepsėdamas, tarytum labai pavargęs. 

— Ei, žiūrėkit, — tarė Rotas. 

— Kas yra? — paklausė Mineta. 

— Paukščiukas. 

Rotas numetė mačetę ir, caksėdamas liežuviu, ėmė atsargiai artintis 
prie jo. Paukštelis plonai pyptelėjo ir tarsi drovi mergaitė palenkė galvą 
į šoną. 

— Žiūrėkit, vargšelis sužeistas, — tarė Rotas. Jis ištiesė ranką ir neju- 
drų paukštelį sučiupo. — Niu, kas gi tau yla? - švelniai, lyg kalbindamas 
kūdikį ar šuniuką, sušvebeldžiavo Rotas. 

Paukštelis paspurdėjo, bandydamas ištrūkti, bet paskui nurimo ir 
ėmė baugščiai apžiūrinėti Roto pirštus. 

— Ei, parodyk, — paprašė Pšekas. 

— Neliesk, jis bijo, — suunzgė Rotas. Jis nusisuko, slėpdamas paukš- 
telį nuo kitų, pakėlė jį sau prie veido, tyliai pačepsėjo. — Kas gi tau yra, 
mažuti? 

— Po galais, —- burbtelėjo Mineta. — Einam atgal. 

Kartis jau buvo nugenėję, ir jis su Pšeku pasiėmė po vieną, o Vaima- 
nas surinko skersinius ir mačetes. Jie nužingsniavo daubos link. Rotas 
su paukšteliu rankoje sekė iš paskos. 

— Ko, po velnių, ten taip ilgai užgaišot? — griežtai paklausė Kroftas. 

— Negaišom, skubinomės, seržante, — nuolankiai atsakė Vaimanas. 

Kroftas purkštelėjo. 

Gerai jau, eime dirbt neštuvų. 

Jis paėmė Vilsono antklodę, tvarkingai patiesė ant jo palapinsiaus- 
tės, o šonuose maždaug keturių pėdų atstu paguldė dvi kartis. Antklodės 
ir palapinsiaustės galus užmetė ant karčių, tada visi ritindami ėmė juos 
kaip galima kiečiau vynioti, kol kartys buvo per dvidešimt colių viena 
nuo kitos. Kroftas skersinių galuose iškirto įrantas ir skersinius uždėjo 
ant karčių per šešis colius nuo jų galų. Tada savo ir Vilsono diržais sker- 
sinius tvirtai pririšo, kad neklibėtų. Baigęs pakėlė neštuvus ir metė ant 
žemės. Neštuvai neiširo, bet jis vis tiek nebuvo patenkintas. 

— Duokit man savo kelnių diržus, — paliepė. 

Dar keletą minučių įtemptai plušėjo. Kai baigė, neštuvai atrodė taip: 
iš karčių ir skersinių sunertas stačiakampis, aptrauktas antklode ir pa- 
lapinsiauste, atstojančiomis brezentą, apačioje tarsi korsetu perjuostas 
diržais, kad kartys neišsiskirtų. 

— Turėtų laikyt, — sumurmėjo jis. 

Suraukęs antakius pakėlė akis ir pamatė, jog dauguma kareivių ratu 
apstoję Rotą.. 

Rotas, pamiršęs viską pasauly, grožėjosi paukšteliu. Kas kartą, kai šis 
pražiodavo snapelį ir bandydavo gnybti į pirštą, jam širdį suspausdavo 
gailestis. Jis toks bejėgis, jo snapelis toks silpnutis! Paukštelis įsitempęs 
suplastėdavo visu kūneliu, tačiau tik vos vos, nežymiai kapteldavo. Lai- 
kydamas saujoje, Rotas juto paukštelio šilumą, muskusinį, pudrą prime- 
nantį kvapą. Nevalingai kilnojo jį prie nosies ir uostė, lūpomis liesdamas 
minkštas plunksneles. Paukščiuko akutės buvo šviesios, žvitrios. Rotas 
paukštelį iškart pamilo. Toks gražus padarėlis! Ir visus mėnesių mėne- 
siais tuščiai kauptus švelnius jausmus jis dabar išliejo šitam paukšteliui. 
Jį meiliai glostė, uostė, apžiūrėjo sužalotą sparnelį. Džiaugėsi juo taip 
pat, kaip džiaugdavosi savo paties kūdikiu, pešiojančiu jo krūtinės gyva- 
plaukius. Be to, apsuptas susidomėjusių vyrų, jis, pats gerai to nesuvok- 
damas, džiaugėsi bent kartą atsidūręs dėmesio centre. 

Deja, metas tam buvo pats netinkamiausias. 

Kroftas, meistruodamas neštuvus, net suprakaitavo; kai pabaigė, vėl 
ėmė nervintis dėl užduočiai iškilusių kliūčių. Ir giliai širdyje vėl įsižie- 
bė, užsiliepsnojo pyktis. Viskas klojasi blogai, o Rotas štai žaidžia su 
paukščiu, o beveik pusė būrio stovi ir vėpso. 

Pyktis užliejo toks, kad neleido net pagalvoti. Kroftas nudrožė per 
daubą prie vyrų, apsupusių Rotą. 

— Ką velnią, vyrai, čia veikiat? — kimiu balsu iškošė jis. 

Vyrai akimirksniu sužiuro ir sukluso. 

— Nieko, — sumurmėjo vienas. 

— Rotai! 

— Klausau, seržante, — virpančiu balsu atsiliepė tas. 

— Duok šen tą paukštį. 

Rotas padavė, ir Kroftas minutę laikė paukštelį saujoje. Delnu juto jo 
širdelės tvaksėjimą. Jo akutės paklaikusiai lakstė, ir Krofto pyktis sute- 
kėjo į pirštų galiukus. Kas čia yra tokį padarėlį sutraiškyti; ne didesnis už 
akmenuką, o visgi gyvas. Jo nervais, jo raumenimis tarsi vanduo, ieškan- 
tis kelio uolos įtrūkiais, sruvo keisti impulsai. Jis svyravo tarp gailesčio 
ir gerklę smaugiančios pagundos. Neapsisprendė, ar paglostyti minkštas 
paukštelio plunksneles, ar sugniaužti pirštus ir jį sutraiškyti, svyravo tarp 
stiprių, prieštaringų impulsų tarsi ant briaunos balansuojanti korta. 

— Gal atiduotumėt jį man, seržante, — paprašė Rotas. 

Nuo jo balso, nuolankaus, su pralaimėjimu susitaikiusio Žmogaus 
balso, Krofto pirštai mėšlungiškai susigniaužė. Jis išgirdo slopų paukš- 
telio cyptelėjimą, staigų kaulelių treškesį. Paukštelis bejėgiškai suglebo 
saujoje, ir Kroftą vėl suėmė šleikštulys ir pyktis. Automatiškai sviedė 
paukštelį kitapus daubos, daugiau kaip už šimto pėdų. Tada iš visų plau- 
čių atsikvėpė. Pats nejuto, kad buvo ilgokai sulaikęs kvapą. Atodūsis 
jam pakirto kojas. 

Ilgą akimirką niekas nepratarė nė žodžio. 

O paskui Kroftą ėmė čaižyti pasipiktinusių kareivių žodžiai. Ridže- 
sas įnirtęs, dusdamas 1š įtūžio, pašoko ir puolė prie jo. 

— Ką jūs darot... už ką jūs tą paukštelį? Ką jūs sau galvojat?.. — iš 
susijaudinimo mikčiodamas iškošė jis. 

Goldstinas, sukrėstas, pašiurpęs, akimis svilino Krofią. 

— Kaip jūs galėjot? Ką jums tas paukštelis padarė blogo? Kodėl taip 
pasielgėt? Juk tai tas pats, kas... tas pats, kas... — Stabtelėjo, galvoda- 
mas, koks nusikaltimas pats nežmoniškiausias. — Tas pats, kas nužudyti 
kūdikį. 

Kroftas nejučia žengė žingsnį kitą atgal. Apstulbintas audringos ka- 
reivių reakcijos, minutę nesumojo, ko griebtis. 

— Pasitrauk, Ridžesai, - sumurmėjo jis. Pajutęs balse virpulį atsitokė- 
jo ir vėl užvirė pykčiu. — Vyrai, baigt kalbas! Tai įsakymas! - suriko jis. 

Maištininkai nutilo, susvyravo. Ridžesas visą gyvenimą buvo nuo- 
laidus, nepratęs maištauti. Tačiau šitaip pasielgti... Tik dėl to, kad prisi- 
bijojo vyresnybės, jis susilaikė nepuolęs ant Krofto. 

O Goldstinas įsivaizdavo karo lauko teismą, sugadintą reputaciją, 
badaujantį savo vaiką. Jis irgi susilaikė. 

— Och... — be žodžių iškvėpė, beviltiškumo dusinamas. 

Rudis lėtai, bet ryžtingai žengė prie Krofto. Jųdviejų nesantarvė, ži- 
nojo, anksčiau ar vėliau turi prieiti lemiamą ribą; žinojo, nors pats sau 
to neprisipažino, ir tai, kad Krofto bijo. Šiuo metu apie tai negalvojo; 
jautė vien pyktį ir įsitikinimą, jog dabar palankus metas jį išlieti. 

— Kas yra, Kroftai, švaistaisi įsakymais, kad išsuktum sveiką kailį? — 
suriko jis. 

— Rudi, baik. 

Abu svilino vienas kitą akimis. 

— Šįkart tu persistengei. 

Kroftas ir pats tatai žinojo. Bet atsimest nuo savo žodžio būtų kvai- 
lystė, tarė sau. 

— Ir ką tu man padarysi, Rudi? 

Valsenui tai buvo principo reikalas. Kroftą reikia vienąkart pamoky- 
ti, tarė sau, antraip jis visai mus užjodys. Perpykęs, nusiteikęs eiti iki 
galo, jautė ir savotišką prievolę taip pasielgti. 

— Pamatysi. 

Jiedu gal sekundę spigino vienas kitą akimis, tačiau ta sekundė su- 
sidėjo iš daugelio mirksnių saikstantis, bet vis neišdrįstant suduoti pir- 
mojo smūgio. Ir tuomet įsikišo Hirnas, šiurkščiai atstumdamas vieną 
nuo kito. 

— Liaukitės, vyrai, ar išprotėjot? — Nuo akimirkos, kai Kroftas su- 
traiškė paukštelį, praėjo ne daugiau kaip penkios sekundės, ir per tą 
laiką Hirnas atėjo nuo kito daubos krašto. — Kas čia dedasi, kas atsitiko? 

Tiedu niūrūs pamažu atsitraukė nuo vienas kito. 

— Kas čia bus, leitenante, nieko, — atsakė Rudis. 

O pats išdidžiai pagalvojo: eina jis velniop, baisiai man reikia leite- 
nančiūkščio pagalbos. Reikalui taip pasisukus pajuto palengvėjimą, bet 
drauge ir apmaudą, kad konfliktas lieka neišspręstas. 

— Kas pirmas pradėjo? — griežtai paklausė Hirnas. 

Atsiliepė Ridžesas: 

— Jis. Nei iš šio, nei iš to nudaigojo paukščiuką. Priėjo, atėmė iš Roto 
ir sutraiškė. 

— Tai tiesa? 

Kroftas nesugalvojo, kaip atsakyti. Hirno tono suerzintas, nusisuko 
į šoną ir nusispjovė. 

Hirnas dvejodamas žiūrėjo į Kroftą. Paskui šyptelėjo. suvokęs, jog 
mėgaujasi šia akimirka. 

— Gerai, liaukitės, — tarė kareiviams. — Norit pasimušt, muškitės, tik 
ne su seržantais. 

Iš kareivių akių matė, kad jie pasipiktinę. Hirnui ūmai toptelėjo, ko- 
kie impulsai Kroftą pastūmėjo nugalabyti paukštelį. Jis atsisuko į Krof- 
tą, pažvelgė jam į bejausmes akis. 

— Jūs blogai pasielgėt, seržante. Atsiprašykit Roto. 

Kažkas sukikeno. 

Kroftas žiūrėjo į Hirną netikėdamas savo ausimis. Keletą kartų giliai 
atsikvėpė. 

— Nagi, seržante, atsiprašykit. 

Jei Kroftas būtų rankoje laikęs šautuvą, tą akimirką būtų galėjęs jį 
nušauti. Automatiškai. Tačiau sąmoningai nepaklusti — visai kas kita. 
Žinojo, kad privalo nusileisti. Priešingu atveju būrys pakriks. Dvejus 
metus jisai jį ugdė, dvejus metus drausmė buvo geležinė, o dėl vieno 
tokio pažeidimo visas jo įdėtas darbas gali nueiti perniek. Jam tai buvo, 
galima sakyti, garbės reikalas. Nepažvelgęs į Hirną, priėjo prie Roto ir 
minutėlę žiūrėjo jam į akis; burnos kampučiai tirtėjo. 

— Atsiprašau, — nepratęs vartoti tokio žodžio, per jėgą išspaudė. Pa- 
sijuto taip, lyg oda knibždėtų kirminais. 

— Tvarka, reikalas baigtas, — tarė Hirnas. 

Jis numanė, kaip skaudžiai užgavo Krofto savimeilę, ir tuo šiek tiek 
mėgavosi. Bet... tikriausiai šitaip mėgavosi ir Kamingsas tuomet, kai 
jis, Hirnas, pakluso įsakymui pakelti cigaretės nuorūką. Ir jis ūmai pa- 
sibjaurėjo savimi. 

— Visi, išskyrus sargybinius, ateinat čia! —- sušuko jis. 

Kareiviai prislinko arčiau. 

— Nusprendėm su Vilsonu į pajūrį išsiųsti seržantą Brauną, kapralą 
Stanlį ir eilinius Goldstiną 19 Ridžesą. Gal kartais norėtumėt ką nors 
pakeisti, seržante? 

Kroftas žiūrėjo į Valseną. Grūmėsi su pagunda neįstengdamas ap- 
sispręsti. Geriausia būtų dabar Valseno atsikratyti, bet ne, neišeina. 
Taip jau susiklostė, kad kiti du priešgynos iškeliauja su neštuvais. Jeigu 
išsiųsčiau ir Rudį, vyrai manytų, kad jo prisibijau. Toksai protavimas 

Kroftui buvo toks naujas, toks priešingas visai ligšiolinei jo mąstysenai, 
kad jis sutriko. Aiškiai Žinojo tik viena: kažkas privalės gauti atpildą už 
jo pažeminimą. 

— Ne, nieko nekeisiu, — išspaudė jis. Pats nustebo, kaip sunkiai tie 
žodžiai davėsi ištariami. 

— Na, tuomet jūs, vyrai, galit iškart ir keliaut, — tarė Hirnas. — O 
mes... — jis užsikirto. Ką toliau daryt? — Mes liksim čia nakvot. Manau, 
pailsėt ne pro šalį. Ryt sugalvosim, kaip persikelt per perėją. 

— Leitenante, — kreipėsi Braunas, — ar negalėtų ketvertas vyrų mūsų 
su Vilsonu maždaug pusantros valandos palydėti? Šitaip sukartume di- 
desnį atstumą ir rytoj jau būtume toli nuo japų. 

Hirnas susimąstė. 

— Gerai, bet noriu, kad jie grįžtų iki sutemstant. — Jis apsidairė, ne- 
sirinkdamas išvardino Pšeką, Minetą, Galagerį ir dar Vaimaną. — Liku- 
sieji iki jiems grįžtant budės sargyboje. 

Jis pasivedėjo Brauną į šalį ir keletą minučių su juo šnektelėjo. 

— Iki tako, kurį prakirtom džiunglėse, kelią Žinosit? 

Braunas linktelėjo galvą. 

— Gerai, keliaukit iki pajūrio ir tenai laukit mūsų. Užtruksit apie dvi 
dienas, gal kiek ilgėliau. Mes turėtume grįžti po trijų, vėliausiai po ke- 
turių dienų. Jei kateris atplauks mums dar negrįžus, o Vilsonas bus... 
bus dar gyvas, išvykit tuojau pat, o mums tegu atsiunčia kitą katerį. 

— Gerai, leitenante. 

Braunas susirinko nešikus, jie paguldė Vilsoną ant neštuvų ir leidosi 
į kelią. 

Dauboje liko tik penki vyrai: leitenantas, Krofias, Rudis, Rotas ir 
Martinesas. Jie įsitaisė pavieniui daubos pakraštyje ir žvalgė aplinkinius 
slėnius ir kalvagūbrius. Matė nešikus, Žygiuojančius kalvomis į pietus. 
Keturis vyrus, nešančius Vilsoną, kas kelios minutės keisdavo kiti keturi. 
Po pusvalandžio jie dingo iš akių, liko tik kalvos, nebylios kalnų sienos 
ir pavakarės dangus, jau nusidažęs auksiniais saulėleidžio atspalviais. 
Vakaruose, gal už kokios mylios, perėjoje budėjo japonų sargybiniai, o 
priešais juos aukštai dunksojo neįžiūrimas Anakos gūbrys. Visi sėdėjo 
užsigalvoję, kiekvienas su savo mintimis. 


Sutemus Braunas, Stanlis, Ridžesas ir Goldstinas buvo likę vieni su 


Vilsonu. Kiti nešikai likus valandai iki sutemstant grįžo atgal, ir Brau- 
nas, su saviškiais paėjėjęs dar pusę mylios, nusprendė apsinakvoti. Jie 

apsistojo miškelyje tarp dviejų kalvelių, pasitiesė antklodes aplink Vil- 
soną ir sugulę pusiausnūda šnekučiavosi. Stojo naktis, ir miškelį užgu- 
lė juoda tamsa. Pusėtinai pavargusiems buvo malonu gulėti susisupus 
antklodėmis. 

Vėsus nakties vėjas šiureno medžių lapus. Jis pranašavo lietų, ir vy- 
rams dingojosi vasaros vakarai, kai jie saulei leidžiantis sėdėdavo prie- 
bučiuose, žiūrėdami į besirenkančius lietaus debesis, ramūs, kad turi 
pastogę. Ši mintis sužadino srautą ilgesingų prisiminimų — apie vasaros 
metą, apie šokių muziką šeštadienių vakarais, palaimingą orą ir augalų 
kvapus. Jie džiugino ir svaigino. Vyrai prisiminė, ką daugelį mėnesių 
buvo užmiršę: malonumą vairuoti automobilį kaimo keliu, kai auksiniai 
žibintų šviesos cilindrai skrodžia medžių lapiją; malonumą švelniai, 
karštai mylėtis tvankią naktį. Jie dar giliau įsirausė į antklodes. 

Vilsonui vėl ėmė grįžti sąmonė. Svaidomas skausmo bangų jis vai- 
tojo ir kažką nesuprantamo murmėjo. Jam siaubingai skaudėjo pilvą, 
ir jis bejėgiškai bandė prisitraukti kelius prie krūtinės. Jam vaidenosi, 
jog kažkas pančioja jo kojas, ir raivydamasis taip, kad veidas išrasojo 
prakaitu, stengėsi išsibudinti. 

— Paleiskit, paleiskit, bjaurybės, nelįskit prie mano kojų! 

Jis prapliupo visu balsu keiktis, ir vyrai atsitokėjo iš savo godų. 
Braunas pasilenkė prie jo ir sudrėkintu nosinės kampu apšluostė lūpas. 

— Nurimk, Vilsonai, — tyliai tarė. — Netriukšmauk, drauguži, o tai 
prišauksi japus. 

— Paleiskit, velniai rautų! — subliovė Vilsonas. 

Šauksmas atėmė jam jėgas, ir jis išsitiesė neštuvuose. Kaip per miglą 
jautė, kad žaizda vėl kraujuoja, ir tas pojūtis kėlė neaiškius vaizdinius — 
lyg plauktų, lyg būtų prisišlapinęs kelnes. 

— Ėmiau ir apsimyžau, — sumurmėjo jis, laukdamas, kada jam bus 
pliaukštelėta per ausį. ,„Vudrai Vilsonai, na tu ir nevėkšla“, — išgirdo 
moterišką balsą. Jis sukikeno, stengdamasis išvengti pliaukštelėjimo. — 
Ai, mamyte, aš netyčia! — maldaujamai suspigo raitydamasis neštuvuo- 
se, tartum saugodamasis antausio. 

— Vilsonai, netriukšmauk. — Braunas masažavo jam smilkinius. — 
Nusiramink, drauguži, mes tavimi pasirūpinsim. 

— Aha... gerai. — Pro lūpas purkštelėjo truputis kraujo, ir Vilsonas 
pastiręs jautė, kaip jis džiūsta ant smakro. — Lyja? 

— Ne-a. Klausyk, drauguži, tu netriukšmauk, japai netoli. 

— Mhu. 

Tačiau Brauno žodžiai išjudino jį iš sąstingio ir išgąsdino. Vėl ta- 
rėsi gulįs lauke, aukštoje žolėje, laukiąs, kad japonai jį aptiks, ir ėmė 
tyliai, mechaniškai, pats to nesuvokdamas, žliumbti. Turiu nepasiduoti. 
Tačiau ir toliau juto, kaip pulsuodamas sruvena kraujas, ieško naujų 
vagų slėpsnų raumenyse ir galiausiai renkasi klane tarp šlaunų. Mirsiu. 
Žinau, kad mirsiu. Aiškiai, tarsi regėdamas savo pilvą, įsivaizdavo pro- 
plėšą, joje juduliuojančias išdraskytas mėsas, be paliovos spaudžiančias 
lauk kraują. 

— Panašu į putę, — tariamai sumurmėjo, tačiau iš tikrųjų kriokte su- 
kriokė. 

— Vilsonai, patylėk. 

Brauno glostomam baimė atlėgo, pavirto miglotu nerimu. Šįkart Vil- 
sonui pavyko sukuždėti: 

— Ko nesuprantu, tai nesuprantu. Sugula dviese, atsibunda trise, su- 
gula dviese, atsibunda trise, — pakartojo kaip priedainį. — Kaip čia išei- 
na, po galais; tiktai įkiši, ištrauki ir še tau — turi vaiką. 

Jis susiraukė, iš dalies dėl skausmo, paskui vėl atsipalaidavo, paniro 
į goslius prisiminimus: matė jį užgulusią moterį, uodė aitrų jos kūno 
kvapą. Paskui reginys susijaukė, akyse ėmė suktis koncentriniai rati- 
lai, gręždamiesi į smegenis, ir jis tarsi eterio prisikvėpavęs ėmė klejoti. 
Turiu laikytis. Kai daro operaciją, kai Žmogų prapjauna, negalima už- 
migt. Tėtukas užmigo ir atsibudo nebegyvas. Mintys sukosi verpetu, iki 
širdies gelmių smelkdamos realiu vaizdiniu: jis — žmogus, kuriam ne- 
beilgai liko gyventi. Pasibaisėjęs priešinosi, negalėdamas patikėti kaip 
žmogus, kuris žiūri į veidrodį ir kalba, netikėdamas, jog šnekasi su savo 
paties atvaizdu. Svyravo abejonių blaškomas, kol galiausiai patikėjo 
girdėjęs savo dukrelę sakant: „,„Tėtukas užmigo ir atsibudo nebegyvas.“ 

— Ne! —riktelėjo Vilsonas. — Iš kur tu tą ištraukei, Mėja? 

— Turi šaunią dukrytę, — tarė Braunas. — Mėja — jos vardas? 

Vilsonas išgirdo, ėmė pamažu peikėtis. 

— Kas čia toks? 

— Braunas. Kokia ji, Mėja? 

— Baisi išdykėlė, — atsakė Vilsonas. — Gudruolė, kokių reta. - Miglo- 
tai juto, kaip šypsnys kreipia lūpas. — Patikėk, jai vienas juokas mane 
apvyniot aplink pirštą, pati tai žino. Pasiutmergė. 

Pilvo skausmas vėl paaštrėjo, ir Vilsonas tysojo sunkiai alsuodamas, 
tarsi gimdyvė galuodamasis su savo kančia. 

— Oooi, — švokšdamas suvaitojo. 

— O daugiau vaikų tu neturi? — skubiai paklausė Braunas. Jis palen- 
gva, švelniai, tarsi ramindamas kūdikį, glostė jam kaktą. 

Tačiau Vilsonas jo negirdėjo. Jam terūpėjo vien skausmas, aklai, 
beveik isteriškai galynėjosi su juo nelyginant žmogus. besigrumiantis 
patamsy, su priešininku riedantis žemyn begaliniais laiptais. Priešin- 
damasis, inkšdamas iš skausmo, ėmė alpti, užmerktose akyse tvinksint 
sąmonės likučiams. 

Braunas vis glostė Vilsonui kaktą. Patamsy jam vaidenosi, kad 
Vilsono veidas tapęs jo rankos tęsiniu. Jis nugurkė gerklėje įstrigu- 
sį gumulą. Brauną buvo apėmę painūs jausmai. Kenčiančio Vilsono 
dejonės, riksmai Braunui kėlė baimę, nerimą, kad gali išgirsti prie- 
šo žvalgai. Miškelyje atrodė nebesaugųu, jie atskirti nuo viso pasaulio, 
vieni plačiame negyvenamame kalvyne. Kaskart, nelauktai išgirdęs 
kažkokį garsą, jis krūpteldavo. Ir ne vien tik iš baimės; jo nervai buvo 
labai įtempti, kiekvienas skausmingas Vilsono kūno trūktelėjimas per 
pirštus, rankas persiduodavo Braunui giliai į protą ir širdį. Pats to ne- 
suvokdamas jis krūpteldavo kiekvieną kartą, kai krūpteldavo Vilsonas. 
Atrodė, lyg iš smegenų būtų išplauti visi patirties toksinai, randai, kar- 
tėlio druskos, atminties piktžaizdės. Staiga pasijuto jautresnis ir atlai- 
desnis. Beribė nakties tamsa, nesaugi miškelio priedanga ir sužeistojo 
kančia kartu sudėjus jį tarsi apnuogino, pavertė vienišų gyvu nervų, 
atliepiančiu kiekvieną vėjo gūsį ar šnaresį, prasismelkiantį į miškelį iš 
plikų, nykių, juodos tamsos gaubiamų kalvų. 

— Nurimk, drauguži, — sušnabždėjo jis. 

Jo sąmonę užplūdo visi praradimai, vaikystės pomėgiai ir svajonės, 
subliūškusios, apkartusios viltys. Vilsono šneka apie savo vaiką pažadi- 
no seną Brauno troškimą; ko gero, pirmą kartą nuo tada, kai susituokė, 
gailėjosi nesąs tėvas, ir švelnus rūpinimasis Vilsonu beveik neturėjo 
nieko bendro su įprastu globėjišku palankumu; dabar Vilsoną suvokė 
ne kaip realų asmenį, o kaip simbolį. Šį trumpą nuotaikos tarpsnį Vil- 
sonas Brauno sąmonėje buvo virtęs gyvu Brauno troškimų įsikūnijimu. 
Jis Braunui atstojo vaiką, bet sykiu buvo ir visų jo bėdų bei nusivylimų 
koncentratas. Keletą minučių Vilsonas buvo Braunui svarbesnis už bet 
kokį kada nors pažinotą vyrą ar moterį. 

Tačiau tai truko neilgai. Umai Braunas pasijuto tarsi pakirdęs vidury 
nakties, bejėgis, apkvaitęs nuo kieto miego. Busdamas, peikėdamasis 
kurį laiką jautėsi bejėgis, dar viena koja sapne, atitrūkęs nuo gyvenimo 
tikrovės, nuo visų buities smulkmenų, darančių jo gyvenimą aiškų ir 

pakenčiamą. Jautėsi apnuogintas, prapuolęs tamsioje erdvėje, sutelkęs 
savyje, pulsuojančiame, tvinksinčiame kūne, ne tik savo buvusio ir esa- 
mo gyvenimo istoriją, bet ir esąs visų pirmykščiuose miškuose patam- 
syje budusių žmonių bei jų protėvių gyvūnų bendrasis vardiklis. Šiuo 
metu jis buvo žmogus, galėjęs tapti kitoks — geresnis ar blogesnis. 
kojas, šviesų lango stačiakampį, užuodžia įprastus savo kūno kvapus, 
nerimas, jaudulys silpsta ir užsimiršta. Jis ima mąstyti apie būsimos 
dienos reikalus. 

Tad Braunas ėmė galvoti apie savo žmoną, pirmučiausia prisiminė 
ją su ilgesiu ir daug laiko primiršta meile, regėjo virš savęs jos veidą, 
juto kaklą slegiančias minkštas krūtis. Tačiau neįprastas, grynas jaus- 
mas ėmė blėsti. Jis išgirdo šnekantis Goldstiną ir Ridžesą, pačiupinėjo 
drėgną Vilsono kaktą, ir jį apniko mintys apie ateinančių dviejų dienų 
rūpesčius ir vargus. Vaizduotėje šmėstelėjus lovos kojai, prisiminimai 
apie žmoną suspaudė širdį lyg šuo kaulą, ir jis ją atstūmė, paniuro. Duo- 
dasi su bet kuo, kad tik su kelnėm. 

Jis ėmė mąstyti, kaip sunku bus nešti Vilsoną. Vis dar smarkiai maudė 
per pirmąsias dvi žygio dienas įvargusius raumenis, o dabar, padėjėjams 
grįžus į būrį, kelionė kalvomis bus sunki, sekinanti. Aiškiai įsivaizdavo, 
kas nuo rytojaus laukia jų ketverto. Visą laiką neštuvus temps niekieno 
nepamainomi, ir jau rytą, nužygiavę penkiolika minučių, bus Žiauriai pa- 
1lsę, sunkiai vilks kojas ir turės kas kelios minutės stabčioti ir atsipūsti. 
Vilsonas sveria du šimtus svarų, 0 su pririštomis ant neštuvų kuprinėmis 
nešulys svers ne mažiau kaip tris šimtus. Po septyniasdešimt penkis sva- 
rus kiekvienam. Jis palingavo galvą. Iš patirties žinojo, kaip nuovargis 
palaužia žmogų, pakerta valią, aptemdo protą. Esu grupės vadas, sakė 
sau, mano pareiga nuvesti juos į pajūrį, tik kažin ar man pavyks. 

Po visų išgyvenimų — užuojautos Vilsonui, vidinio apsivalymo ir 
atsinaujinusio apmaudo - jis keletą minučių samprotavo labai nuošir- 
džiai. Atvirai prisipažino sau: taip, norėjau eiti su nešikais, nes tęsti 
žygį su būriu bijojau, todėl žūtbūt privalau šią užduotį sėkmingai at- 
likti. Koks iš manęs būtų puskarininkis, jeigu išsiduočiau, jog netekau 
drąsos, sakė sau Braunas. Bet tai dar ne viskas. Galbūt galėčiau šitaip 
prastumti mėnesius ir net metus. Ginkluoti susirėmimai su priešu trun- 
ka palyginti neilgai, o ir mūšyje galbūt nieko blogo nenutiks; mano 
baimės galbūt niekas nepastebės, niekas dėl to nenukentės. Jei gana 
gerai susidoročiau su kitomis prievolėmis, viskas klotųsi sėkmingai. Po 

Motomės kampanijos aš kareivius mokiau rikiuotės ir kitų dalykų ge- 
riau už Martinesą, galvojo jis. 

Jis iš dalies suvokė bijąs visiškai palūžti, nesusitvarkyti su savo pa- 
reigomis net ir kareivinėse. Reikia susiimt, antraip neteksiu seržanto 
laipsnio. Minutę panūdo likti eiliniu; gyventi be rūpesčių, be atsakomy- 
bės kur kas lengviau; jam buvo iki gyvo kaulo atsibodę prižiūrėti dir- 
bančius kareivius, rūpintis, kad darbas būtų atliktas gerai. Kuo toliau, 
tuo labiau jis nervindavosi, kada koks karininkas ar Kroftas tikrindavo 
jo skyriaus atliekamą darbą. 

Tačiau jis žinojo seržanto laipsnio nieku būdu neatsisakysiąs. Aš 
vienas iš dešimties, tarė sau, mane išrinko, nes pasirodžiau geriau už 
kitus. Seržanto laipsnis buvo jo skydas, saugantis nuo visko, nuo abe- 
jonių savimi, nuo žmonos neištikimybės. Jo atsisakyti negalima. Ir vis 
dėlto jis ir toliau kamavosi. Jam dažnai nedavė ramybės slapta sąžinės 
graužatis: gal iš tikrųjų aš niekam tikęs, ir man reikėtų atimti laipsnį. 
Bet jis stengėsi neišsiduoti. Privalau pargabenti Vilsoną, prisiekė sau. 
Jam vėl pagailo Vilsono. Štai jis guli, visiškai bejėgis, priklausomas 
nuo manęs, ir aš turiu žūtbūt susidoroti su šia užduotimi. Viskas labai 
aišku. Jį vėl suėmė baimė, ir jis, žvelgdamas į tamsą, švelniai paglostė 
Vilsonui kaktą. 

Goldstinas su Stanliu šnekučiavosi, ir Braunas atsisuko į juos. 

— Tyliau. Tegu jis sau miega. 

— Aha, gerai, — pusbalsiu atsakė Stanlis, visai neužsigavęs dėl prie- 
kaišto. 

Jis ir Goldstinas, tamsos suartinti, buvo įsileidę į malonią šneką apie 
savo vaikus. 

— Žinai, — toliau kalbėjo Stanlis, — kol mes čia, eina gražiausi jų me- 
tai. Vaikai auga, protėja, o mes jų net nematom. 

— Liūdna, — pritarė Goldstinas. — Kai išvažiavau, Deivis dar beveik 
nekalbėjo, o dabar, žmona rašo, jau ir telefonu šneka kaip didelis. Net 
patikėt sunku. 

Stanlis plekštelėjo liežuviu. 

— Taigi aš tau sakau, mes nematom paties gražumo. Kai jie paūgės, 
bus nebe tas. Pamenu, paauglystėj tėvukas man atrodė baisus neišma- 
nėlis. Kokio kvailio mano būta, — pasakė kukliai, beveik nuoširdžiai. 
Buvo pastebėjęs, kad žmonėms patinka, kai pripažįsti savo klaidą. 

— Visiems taip būna, — pritarė Goldstinas. —- Normalūs brendimo ypa- 
tumai. Su amžiumi žmogus imi blaiviau protaut. 

Stanlis minutę patylėjo. 

— Žinai, tegu šneka ką nori, o vis dėlto gyventi santuokoj nepalygi- 
namai geriau negu vienam. — Nuo gulėjimo jam užtirpo raumenys, ir jis 
atsargiai apsivertė su visa antklode. - Nepalyginti geriau. 

Goldstinas patamsy linktelėjo galvą. 

— Santuokinis gyvenimas smarkiai skiriasi nuo to, kokio tikiesi 
tuokdamasis, tačiau bent jau aš be Natali tiesiog prapulčiau. Susituokęs 
žmogus surimtėji, pradedi jausti atsakomybę. 

— Aha. — Stanlis minutę pabraukė delnu žemę. — Bet kai žmona už 
jūrių marių, labai nekas. 

— O taip, be abejo. 

Atsakymas buvo ne visai toks, kokio tikėjosi Stanlis. Jis minutę pa- 
mąstė, ieškodamas tinkamų žodžių. 

— Ar tu, na, supranti... ar pavyduliauji savo žmonai? — tylutėliai, kad 
neišgirstų Braunas, paklausė jis. 

— Pavyduliauju? Ne, nė kiek, - tvirtai atsakė Goldstinas. Nutuokda- 
mas, kas Stanliui neduoda ramybės, suskato jį raminti. - Klausyk, - tarė 
jis, — neturėjau malonumo susipažinti su tavo žmona, bet tu dėl jos ne- 
sijaudink. Tie, kurie šitaip apkalba moteris, nieko neišmano. Patys duo- 
dasi su kuo papuola... — Čia Goldstinui toptelėjo gera mintis. - Klausyk, 
bene pastebėjai, labiausiai pavyduliauja tie, kurie duodasi su visokio- 
mis, na, paleistuvėmis. Dėl to, kad jie ir savimi nepasitiki. 

— Ko gero, taip. — Tačiau Stanlio abejonių Goldstinas neišsklaidė. — 
Nežinau, bestirksant čia, Ramiajame vandenyne, visokių minčių kyla. 

— Be abejo. Bet tau nėra ko jaudintis. Žmona tave myli, tiesa? Tai 
ir neišsigalvok ko nereikia. Padori, vyrą mylinti moteris nederamai ne- 
sielgs. 

— Galų gale, ji motina, augina vaiką, — sutiko Stanlis. — Tokios netu- 
rėtų paleistuvaut. —- Apie Žmoną šiuo metu mąstė grynai teoriškai, kaip 
apie bevardę „ją“. Tačiau Goldstino kalba jį nuramino. — Nors ir jau- 
na, bet žmona ji gera, rimta. Gražu prisiminti, kaip ji pratinosi... atlikti 
žmonos pareigas. — Jis tyliai sukrizeno, instinktyviai ryžęsis atsikratyti 
visų graužačių. — Žinai, jungtuvių naktį mudviem labai nesisekė. Vė- 
liau, aišku, viskas susitvarkė, bet tą pirmąją naktį buvo prastai. 

— AI, visiems taip būna. 

— Kas be ko. Klausyk, o tie, kurie nuolat giriasi, net ir tokie kaip 
Vilsonas... — jis nuleido balsą. —- Klausyk, juk ir jie turėjo tokių pat bėdų. 

— Be jokios abejonės. Prisitaikyt vienam prie kito visada sunku. 

Goldstinas Stanliui patiko. Tamsos amalgama, lapų šlamesys miške- 
lyje Stanlį nejučia skatino atverti visas savo dvejones. 

— Klausyk, — staiga tarė jis, - ką tu manai apie mane? 

Jis buvo dar toks jaunas, kad šį klausimą pateikdavo kaip svarbiau- 
sią bet kokio atviro pokalbio akordą. 

— Hm... 

Goldstinas į tokius klausimus atsakydavo taip, kad įtiktų pašneko- 
vui. Jis neveidmainiaudavo; tiesiog norėdavo klausėjui, net ir ne bičiu- 
liui, suteikti malonumo. 

— Na, tu, sakyčiau, protingas, nuovokus. Ir ambicingas, o tai geras 
bruožas. Manyčiau, kad tu daug pasieksi. 

Iki šiol, nors pats to sau neprisipažino, Goldstinas būtent dėl šių sa- 
vybių Stanlio nelabai mėgo. Į karjeristus jis Žiūrėjo atsainiai. Tačiau 
Stanliui išpažinus savo silpnybes Goldstinas buvo pasirengęs visas ki- 
tus jo bruožus laikyti privalumais. 

— Tu ne pagal savo amžių subrendęs, labai subrendęs, — užbaigė 
Goldstinas. 

— Na, aš visada stengdavausi padaryti daugiau negu reikia. — Stanlis 
pasičiupinėjo ilgą tiesią nosį, pasiglostė per pastarąsias dvi dienas nely- 
giai nuaugusius ūsus. — Vidurinėje buvau klasės seniūnas. Ką čia girsies, 
nieko ypatingo, — kukliai pridūrė, — bet išmokau bendraut su žmonėmis. 

— Įgijai naudingos patirties, — mąsliai tarė Goldstinas. 

— Supranti, — toliau dėstė Stanlis, — daug kas būryje į mane žiūri 
kreivai dėl to, kad tapau kapralu, nors į būrį atėjau vėliau už juos. Laiko 
mane palaižūnu, bet tai visiška netiesa. Aš tik nesnaudžiau, dariau kas 
man liepta, bet tarnauti kapralu kur kas sunkiau negu atrodo. Būrio sen- 
buviai vaizduoja didelius ponus, tik ir žino mušt dinderį, gyvas vargas 
su jais. Nekenčiu aš jų, — kimiu balsu prisipažino jis. — Taip, tarnau- 
ti kapralu nelengva, ir aš, nesiginu, darau klaidų, bet mokausi ir labai 
stengiuosi. Į savo pareigas Žiūriu rimtai. Ar kas galėtų man ką prikišti? 

— Aišku, kad ne, —- patvirtino Goldstinas. 

— Žinai, Goldstinai, aš tave stebėjau ir matau, kad tu geras žmogus. 
Mačiau, kaip tu atlieki užduotis, joks puskarininkis tau nieko negalėtų 
prikišti. Nemanyk, kad tavo pastangos nevertinamos. 

Stanlis žodis po žodžio įsijautė į savo viršenybę prieš Goldstiną; šil- 
tame, jautriame balse pasigirdo atlaidžios gaidelės. Kalbėjo kaip puska- 
rininkis su žaliu naujoku, visai pamiršęs, jog vos prieš porą minučių 
nekantriai laukė, kad Goldstinas jį pagirtų. 

Goldstinui klausytis Stanlio buvo ir malonu, ir šiek tiek apmaudu. 
Taip jau yra su ta kariška tarnyba, tarė sau. Tenka skaitytis su jauniklio 
nuomone. 

Vilsonas vėl dejavo. Jiedu nutilo, apsivertė ant pilvų ir, pasirėmę 
alkūnėmis, ėmė klausytis. Braunas atsiduso, atsisėdo ir bandė jį nura- 
minti. 

— Kas yra, drauguži, kas? — švelniai, tarsi guosdamas šuniuką, pa- 
klausė jis. 

— Oi, velnias, kaip sopa pilvą. 

Braunas jam nušluostė prakaitą. 

— Ar žinai, kas su tavim kalba, Vilsonai? 

— Čia tu, Braunai, ar ne? 

— Aha, — su palengvėjimu atsakė jis. Vilsonui, matyt, jau geriau. Pir- 
mąkart mane atpažino. — Kaip jautiesi, Vilsonai? 

— Gerai, tik nė velnio nematau. 

— Dėl to, kad tamsu. 

Vilsonas vos girdimai sukikeno. 

— Sakau, gal dėl tos skylės pilve apžabalau, - kalbėjo sunkiai apvers- 
damas liežuvį, dėl to atrodė lyg patamsy kūkčiotų sielvartaujanti mote- 
riškė. — Prakeikimas. — Jis bandė pasiversti neštuvuose ant šono. — Kur 
aš esu, po galais? 

— Mes tave nešam atgal į pajūrį. Stanlis, Goldstinas, Ridžesas ir aš. 

Vilsonas apmąstė ką išgirdęs. 

— Vadinas, man su žvalgyba baigta, ką? 

— Aha, mums visiems, drauguži. 

Vilsonas vėl sukikeno. 

— Galvą dedu, Kroftas dantim griežė iš piktumo. Po galais, dabar 
mane operuos ir visus puvėsius pašalins, ar ne, Braunai? 

— Aha, daktarai tave pagydys. 

— Kai pagysiu, turėsiu dvi bambas, vieną aukščiau, kitą žemiau. Bū- 
siu velniškai patrauklus moterims. — Bandė nusijuokti, bet paspringo ir 
tyliai atsikosėjo. - Su dviem pimpalais būčiau dar patrauklesnis. 

— Palaidūne tu, palaidūne. 

Vilsonas sudrebėjo. 

— Burnoj jaučiu kraujo skonį. Ar nieko blogo, ką? 

— Nieko baisaus, - sumelavo Braunas. — Kraujas bėga ir šen, ir ten. 

— Na, ar ne velniava, kad mane, taip ilgai būry pratarnavusį, ėmė ir 
sužeidė per kažkokį šūdiną susišaudymą. — Vilsonas išsitiesė ir susi- 
mąstė. — Kad bent ta prakeikta žaizda nustotų skaudėjus. 

— Nustos, nustos. 

— Žinok, į tą lauką buvo atėję japai, sukinėjosi vos per keletą jardų 
nuo manęs. Šnekėjosi, burbuliavo kažką apie „doki kola“. Manęs ieš- 
kojo. — Jis sudrebėjo. 

Jis vėl kliedi, pagalvojo Braunas. 

— Tau šalta, drauguži? 

Paklaustas Vilsonas ėmė dar labiau drebėti. Kol jis kalbėjo, kūno 
temperatūra pamažu nukrito, ėmė pilti šaltas prakaitas. Dabar jį krėtė 
šaltis. 

— Gal apklot dar viena antklode? — paklausė Braunas. 

— Aha, būtų gerai. 

Braunas, jį palikęs, nuėjo prie pašnekovų. 

— Gal kas turit dvi antklodes? — paklausė jis. 

Tie atsiliepė neiškart. 

— Aš turiu vieną, — tarė Goldstinas, — bet galiu apsieit ir su palapin- 
siauste. 

Ridžesas snaudė. 

— Man irgi pakaks palapinsiaustės, — pasiūlė Stanlis. 

— Judu abu apsiklokit viena antklode ir palapinsiauste, o kitką iš jūsų 
paimu. | 

Braunas grįžo prie Vilsono ir apklojo jį savąja antklode bei Stanlio ir 
Goldstino atiduotomis antklode ir palapinsiauste. 

— Dabar geriau, drauguži"? 

Vilsonas nebe taip drebėjo. 

— Man gerai, — sušnabždėjo jis. 

— Aišku. 

Minutę kitą abu tylėjo, o paskui Vilsonas vėl prabilo. 

— Žinokit, vyrai, aš jums dėkingas už rūpestį. - Jam iš jaudulio net 
ašaros 1š akių ištryško. — Jūs velniškai geri Žmonės, net neįsivaizduoju, 
kaip galėčiau atsilygint. Nieko nėra geriau už tikrus draugus, o jūs, vy- 
rai, Šitaip manim rūpinatės. Dievaži, Braunai, mudu kartais apsipykda- 
vom, bet kai pasveiksiu, aš dėl tavęs ką nori padarysiu. Visada žinojau, 
kad tu tikras draugas. 

— Ką tu čia dabar... 

— Ne, aš noriu, noriu... — įsikarščiavęs jis ėmė užsikirsti. — Aš labai 
dėkingas ir noriu, kad žinotum, jog aš visada būsiu tavo draugas. Visa- 
da atmink, kad yra vienas tipas, Vilsonas, kuris apie tave nepasakys nė 
pusės blogo žodžio. 

— Nurimk, drauguži, nesikarščiuok, —- tarė Braunas. Mat Vilsonas vis 
labiau kėlė balsą. 

— Gerai, nusnūsiu, bet tu nemanyk, kad aš nesu dėkingas. 

Jis vėl ėmė klejoti. 

Po kelių minučių nutilo. 

Braunas spoksojo į tamsą. Jis dar kartą prisiekė sau: privalau žūtbūt 
Jį pargabent į bivaką. Ir ne tiek prisiekė, kiek maldavo likimo, lėmusio 
jam gyventi šiame pasaulyje, malonės. 


Laiko mašina 


Viljamas Braunas 
Šiandien be obuolių pyrago 


Vidutinio ūgio, apkūnokas, jaunatviško veido, riestanosis, strazdanotas, 
rusvaplaukis. Tačiau akių kampučiuose žymu raukšlės, o ant smakro — 
tropinės opos. Geriau įsižiūrėjęs jam duotum ne mažiau kaip dvidešimt 
aštuonerius metus. 


Vilis Braunas patinka visiems kaimynams, jis toks doras berniukas, jo 
toks paprastas, mielas veidelis, kokius galima regėti visų šalies parduo- 
tuvių vitrinose, įrėmintose nuotraukose ant rašomųjų stalų kiekviename 
banke ar kontoroje. 

Gražų turit sūnelį, sako visi jo tėvui Džeimsui Braunui. 

Nieko berniokas, bet pamatytumėt mano dukrą — gražuolė ohoho. 

Vilis Braunas labai populiarus. Juo žavisi visų jo draugų motinos, jis 
visų mokytojų numylėtinis. 

Bet jis su populiarumu moka tvarkytis. E, ta sena varna, sako apie 
mokytoją, nusispjaut man ant jos. (Spjauna ant dulkėto, įkaitusio moky- 
klos kiemo.) Nesuprantu, kokio velnio ji mane vis linksniuoja. 

Ir šeima jų graži. Padorūs žmonės. Tėvas dirba Talsoje, geležinkely- 
je, tarnautoju, nors karjerą pradėjo nuo depo. Ir jie turi priemiestyje nuo- 
savą namą su nemažu sklypu. Džimas Braunas tvarkingas šeimininkas, 
nuolat po truputį gražina namą: tai sutaiso vandentiekį, tai paobliuoja 
durų staktą, kad durys laisviau darinėtųsi. 

Jis ne toks, kad lįstų į skolas. 

Mudu su Ela stengiamės neviršyti numatytų išlaidų, atsainiai sako 
jis. Jei paaiškėja, kad viršijom, kitą savaitę mažiau perkam alkoholio. 
(Nuolankiai teisinasi.) Aš alkoholį laikau ne pirmo būtinumo preke, 
ypač dabar, kai jį pirkdamas nusižengi įstatymui, o be to, niekad nesi 
tikras, ar nuo jo neapaksi. 

Domisi, kas dedasi pasaulyje. Skaito „Saturday Evening Post“ ir 
„Collier“s“, o trečiojo dešimtmečio pradžioje vienas pirmųjų ėmė pre- 
numeruotis „„Reader“s Digest“. Labai praverčia mezgant pašnekesį 

svečiuose, ir vienintelis žmonių pastebimas minusas — kad cituodamas 
skaitytus straipsnius nenurodo šaltinio. 

Ar žinot, — būdavo, pareiškia, — kad 1928 metais cigaretes rūkė tris- 
dešimt milijonų Žmonių? 

Iš „Literary Digest“ jis semiasi Žinių apie politiką. Per praeitus rin- 
kimus balsavau už Herbertą Huverį, šypsodamas prisipažįsta jis, nors, 
kiek pamenu, visada ėjau už demokratus. Bet per kitus rinkimus, ma- 
nau, balsuosiu už juos. Mano galva, tegu pavaldo viena partija, paskui 
reikia leist pavaldyt kitai. 

O ponia Braun linksi galvą. Kas dėl politinių reikalų, aš klausau Dži- 
mo. Nepriduria, bet galima numanyti, kad ir dėl namų ūkio reikalų. 
Malonūs Žmonės, graži šeima, sekmadieniais, aišku, vaikšto į bažnyčią. 
Vienintelė tvirta ponios Braun asmeninė nuomonė - apie „naująją mo- 
ralę“. Nežinau, žmonės visai Dievo nebebijo. Moterys girtauja baruose, 
išdarinėja dievažin ką dar, taip negalima, visai nekrikščioniška. 

Ponas Braunas tolerantiškai linksi galvą. Jis šiuo klausimu Žmonai 
pritaria ne besąlygiškai, bet moterys kažkodėl tiesiog religingesnės, žy- 
miai religingesnės už vyrus, prasitaria jis prie keturių akių. 

Savaime aišku, Braunai labai didžiuojasi savo vaikais ir švytėdami 
pasakoja, kaip Patė Viljamą, jau lankantį vidurinę, moko šokti. 

Mes nerimavom, ar galėsim juos leist į valstijos universitetą, juk 
depresija ir taip toliau, bet dabar, regis, tam nebus kliūčių. Mano vyras, 
priduria ponia Braun, seniai svajoja vaikus išmokslint, ypač dėl to, kad 
pats mokytis neturėjo galimybės. 


Brolis ir sesuo gerai sutaria. Įstiklintoje terasoje, kur klevo medienos 
sofai 1š šonų stovi vaza (buvęs fikuso, kol tas nudžiūvo, vazonas) ir 
radijas, mergina broliui aiškina, kaip jis ją turi vedžioti. 

Žiūrėk, Vili, juk tai visai paprasta. Tu tik nebijok manęs apsikabint. 

Kas jau čia bijo? 

Anoks tu ne drąsuolis, žinovės tonu sako ji, besimokanti paskutinėje 
klasėje. O greit į pasimatymus pradėsi lakstyt. 

Tai jau, šūkteli jis su pasidygėjimu. Tačiau ją apkabina, krūtine junta 
jos mažutes standžias krūtis. Jis ūgiu beveik lygus su ja. Kas, įdomu, 
lakstys?? 

Tu, tu. 

Jie vaikšto brūkšėdami kojomis per lygias raudonas grindų plyteles. 
Ei, Pate, kai pas tave ateis Tomas Elkinsas, leisk man su juo pasikalbėt. 

Noriu paklaust, ar po poros metų mano ūgio užteks, kad priimtų į fut- 
bolo komandą. 

Kvailys tas Tomas Elkinsas. 

(Šventvagystė!) Žiūri į ja pasipiktinęs. Kuo tau Tomas Elkinsas blo- 
gas? 

Nesijaudink, Vili, tu prasimuši į komandą. 


Jis ne ką bepaūgėja ir pastambėja, bet priešpaskutinėje klasėje tampa 
sirgalių kapitonu ir prikalba tėvą jam nupirkti naudotą automobilį. 

Tu nesupranti, tėte, man tikrai reikia automobilio. Reikia daug kur 
važinėt. Štai praeitą penktadienį visą pusdienį pralaksčiau rinkdamas 
komandą repeticijai prieš rungtynes Vadsvorte. 

Bet ar ne per didelė prabanga automobilis, sūnau? 

Man tikrai labai jo reikia. Aš vasaromis dirbsiu ir tau grąžinsiu pi- 
nigus. 

Ne tas svarbiausia, aš tik nenoriu tavęs išlepinti. Žinai ką, pasitarsiu 
su mama. 

Jis šypsosi: pergalė jo kišenėj. Tėvui jis nemeluoja, tačiau sąmonės 
gilumoje slypi mintis apie daugybę kitokių pergalių. (Apie ką jaunuo- 
liai šnekasi rūbinėje po kūno kultūros pamokų, giliamintiškai aptarinėja 
klubų patalpomis paverstuose pusrūsiuose.) 

Iš folkloro: jei nori permiegoti su mergina, privalai turėti automobilį. 

Paskutinius metus mokykloje leidžia smagiai. Jis MS (Moksleivių 
savivaldos) tarybos narys, šokių organizatorius. Šeštadienių vakarais 
vedasi kokią nors merginą į „Karūnos“ kino teatrą, retkarčiais nusiveža 
] užmiesčio užkandinę. Penktadieniais — vakarėliai merginų namuose. 
Su viena draugauja net keletą mėnesių. 

Ir visą laiką vadovauja sirgaliams. Jis baltomis flanelinėmis kelnė- 
mis, šiurkščiu baltu megztiniu, menkai saugančiu nuo rudens vėjo, daro 
pritūpimus. Priešais jį tūkstantis klykiančių vaikų, mergaitės žaliais 
languotais sijonėliais strykčioja, jų keliukai raudoni nuo šalčio. 

Palaikykim savo komandą, bėgiodamas su megafonu, šaukia jis. Sto- 
ja pagarbi tyla, kai jis ištiesia ranką, pakelia virš galvos ir moja žemyn. 

KARDLIO VIDURINĖ... KARDLIO VIDURINĖ! 

LINKIM SĖKMĖS! 

KARDLIS LAIMĖS! 

Ir vaikai ima klykti, matydami, kaip jis persiverčia kūlio, pašoka, 
ploja delnais, atsisukęs į aikštę, visa povyza spinduliuodamas mal- 

dingą atsidavimą. Jis padėties šeimininkas. Tūkstantis vaikų laukia jo 
ženklo. 

Vienas iš šlovingų momentų, kuriuos vėliau bus malonu prisiminti. 

Pertraukoje tarp krepšinio ir beisbolo sezonų jis išardo savo auto- 
mobilį, įsitaiso duslintuvą (įkyrėjo išmetamojo vamzdžio kriokimas), 
sutepa pavarų dėžę, žalsvai nudažo važiuoklę. 

Reikšmingi pokalbiai su tėvu. 

Mums reikia gerai apsvarstyti, kuo tu norėtum ateity užsiimti, Vili. 

Aš linkęs rinktis techniką, tėte. (Ne naujiena. Jųdviejų daug kartų 
apie tai kalbėta, tačiau dabar abu be žodžių sutaria, kad pokalbis /abai 
rimtas.) 

Ką gi, malonu girdėti, Vili. Nepagalvok, kad primetu savo nuomonę, 
bet tai pats geriausias variantas. 

Man išties patinka mašinos. 

Pastebėjau, sūnau. (Pauzė.) Tave domina aviacijos technika? 

Manau, kad taip. 

Puiku, sūnau, pasirinkai gerą, perspektyvią sritį. Tėvas paplekšnoja 
jam per petį. Bet noriu tau pasakyt dar kai ką, Vili. Pastebėjau, kad tu 
prieš draugus truputį rieti nosį. Nieko baisaus, namie tu elgiesi gražiai, 
bet su draugais, sūnau, šitaip nedera. Kad kai ką sugebi geriau už kitus, 
žinot žinok, bet viešai nesididžiuok. 

Niekad nebūčiau pagalvojęs. Pakraipo galvą. Klausyk, tėte, nieko 
ten rimto, bet nuo šiol pasisaugosiu. (Intuicija.) Išties daug ko iš tavęs 
išmokau. 

Tėvas patenkintas kikena. Teisybė, Vili, tėvukas dar gali tau šį tą 
patart. 

Tu šaunuolis, tėte. Jųdviejų santykiai šilti. Jis jaučiasi subrendęs, 
kaip lygus su lygiu galįs draugiškai kalbėtis su tėvu. 

Tą vasarą dirba bilietų kontrolieriumi Karūnos“ kino teatre. Darbas 
smagus. Jis pažįsta ne mažiau kaip pusę kino lankytojų ir, palydėdamas 
į jų vietas, su jais keletą minučių šnekteli. (Draugiškai elgtis apsimoka; 
ką žinai, kada prireiks kieno nors pagalbos.) 

Nuobodu būna tik dieną, kai žiūrovų mažai. Pasitaiko šnektelėti su 
viena kita mergina, bet nuo tada, kai nutraukė santykius su simpatija, su 
kuria draugavo būdamas paskutinėje klasėje, jomis nesidomi. Netrau- 
kia manęs prie altoriaus, juokais atsikerta jis. 

Bet vieną dieną susipažįsta su Beverle. (Liekna juodaakė, juodaplau- 
kė mergina gundančiomis raudonomis lūpdažiu paryškintomis lūpomis.) 
Kaip tau filmas, Glorija? — klausia jis jos draugės. 

Man pasirodė visiškai nevykęs. 

Aha, niekam tikęs. Labas. (Beverlei) 

Labas, Vili. 

Jis santūriai šypteli. Iš kur Žinot mano vardą? 

Mokiausi metais žemesnėje klasėje. Prisimenu, kaip vadovavot sir- 
galiams. 

Prisistato vienas kitam, užsimezga linksmas pokalbis. Jis, maloniai 
nustebintas, kuklinasi. Vadinasi, mane pažįstat? 

Kas jūsų nepažįsta, Vili. 

Blogai, tiesa? Abu juokiasi. 

Prieš atsisveikindami sutaria pasimatyti. 


Karšti vasaros vakarai, suglebę medžiai, brinkstanti žemė. Susitikę jie 
važiuoja jo automobiliu į stovėjimo aikštelę užmiestyje, paplentėje ant 
kalvos. Automobilyje voliojasi, rangosi, keliais ir nugaromis kliudyda- 
mi pavarų svirtį, vairą, durų rankenėles. 

Nagi, mažyte, leisk, aš nieko nedarysiu, jeigu tu prieš, na, bet leisk. 

Ne, negaliu, verčiau nereikia. 

Dieve, Beverle, aš tave myliu. 

Ir aš tave, Vili. (Automobilio radijas groja „Visada, kai lyja... iš dan- 
gaus lyja centais.“ Jos plaukai švarūs, kvapnūs; kvepia ir bučiuojamas 
jos krūties spenelis. Ji raitosi jo glėbyje, aikčiodama gaudo kvapą.) 

O, mažyte. 

Negaliu, Vili, aš tave be galo myliu, prašau, nereikia. 

Norėčiau, kad mes būtume susituokę. 

Oi, aš irgi. (Lūpomis priglunda jam prie plaukų.) Oooi. 


Analizė: Tu ją jau patvarkei, Vili? 

Vakar čiupinėjau putę. Patvarkysiu. Ak, kokia pana. 

Ką ji? 

Dejavo. Dieve, koks jausmas. Priverčiau ją dejuot. 

Ai, kas Iš to, jeigu neduoda. 

Folkloras: Jei mergina neatsiduoda, ji frigidiška, jei atsiduoda — kekšė. 

Duos, spėsiu. Nepamiršk, kad ji skaisti. (Širdies gilumoje graužiasi 
sąžinės kirminas — aš tave myliu, Beverle.) 

Rimtas pokalbis. Žinai, Vili, vakar tave sapnavau. 

Aš irgi. Žinai, anądien, kai žiūrėjom tą filmą, „Kapitonas Bladas“, 
galvojau, kokia panaši Olivija de Haviland į tave. (Susitapatina su dro- 
bės stačiakampiu tamsioje salėje. Jųdviejų meilė tokia pat ideali.) 

Koks tu mielas. (Neapsakomas jos motiniškumo žavesys. Raudonų 
lūpų lankas.) Jei nebūtum toks mielas, aš... tau tiek neleisčiau. Tu ma- 
nęs nesmerki? 

Anaiptol. (Erzindamas) Man dar labiau patiktum, jeigu... na, supranti. 

Na na, reikia klausyt mamos. (Tyla, jos galva jam ant peties.) Keistai 
jaučiuosi, galvodama, kaip mudu elgiamės. 

Aš irgi. 

Kaip manai, ar visiems taip būna? Įdomu, ar ir Madžė glamonėjasi 
taip pat, kaip ir aš; kai bandau išklausti, ji tik juokiasi. (Dalykiškos mo- 
ters įžvalgumas) Man kai kas įtartina. (Vėl mergaitiškai) Ar tu nesijauti 
keistai, galvodamas apie mūsų elgesį? 

Aha, labai keista... savijauta. (Tačiau sako nuoširdžiai.) 

Aš, Vili, dabar jaučiuosi kur kas labiau subrendusi negu iki mudvie- 
jų pažinties. 

Suprantu. Smagu su tavimi kalbėtis. (Ji turi tiek daug visokių gerų 
savybių; ji tokia putni, jos bučiniai jį taip jaudina, ji puiki šokėja, nuos- 
tabiai atrodo su maudymosi kostiumėliu, o be to, ji protinga. Su ja įdo- 
mu kalbėtis. Su kitomis taip nebūdavo. Jį kaitina pirmosios meilės svai- 
gulys.) Ak, Beverle. 

Valstijos universitete jis priimamas į gerą klubą. Šiek tiek nusivylęs, 
kad priėmimo ceremonija draudžiama. (Įsivaizdavo save, vyresniame 
kurse jai vadovaujantį.) Bet šiaip viskas puiku. Jis įpranta rūkyti pypkę, 
supažindinamas su studentiško gyvenimo malonumais. Broli Braunai, 
garbus „Tau Tau Epsilon“ nary, mes vadovausime apipjaustymo ritua- 
lui. Liaudiškai tariant, tu neteksi skaistybės. 

Viešnamis, aptarnaujantis universiteto studentus, brangokas. Vilis 
jau yra apie jį girdėjęs, pasigeria tiek, kad atliktų, kas reikia, be baimės. 
Po visko universiteto kieme jis dainuoja. Kai kada prisimink... Uhūūū. 
Kai kada... supranti, tėve Perkinsai... 

Tyliau. 

Šaunus tu bičas. (Nauja tema) 

Jis bijo nueiti šunkeliais, yra kupinas geriausių norų, bet braižyba, 
trigonometrija, fizika ir t. t., ir t. t. kažkodėl nebeatrodo tokie svarbūs 
kaip įsivaizdavo. Bando mokytis, bet kad yra įdomesnių dalykų. Pus- 
dienį pratūnojus laboratorijoje norisi atsipūst. 

Smagu pliumpti alų vietinėje smuklėje, ilgai, nuoširdžiai šneku- 
čiuotis. Aš turiu merginą, Bertai, nuostabesnės nerasi. Gražuolė, pasi- 
žiūrėk į nuotrauką. Žiauriai gėda man: šėlioju, ištvirkauju, o laiškuose 
jai skiedžiu apie meilę. 

Ei, brolyti, ji 1rgi nesnaudžia. 

Tu man baik, aš galiu įsižeist. Ji dora mergina. 

Gerai, gerai, čia tik mano nuomonė. Ji apie tavo išdaigas nežino, 
vadinasi, ir širdies jai neskauda. 

Jis pamąstęs prunkšteli. Prisipažinsiu, man irgi taip atrodo. Išgerkim 
dar po bokalą. 


Norėčiau jums, bičai, pasakyt (įkaušęs), ką mums šitas studentiškas 
gyvenimas reikš po daugelio metų. Bus ką prisimint, tai faktas. Ni vie- 
no, sakau „ni vieno“, nors studijuoju universitete, bet et, aš paprastas 
žmogelis, ni vieno iš jūsų kol gyvas neužmiršiu, lesbės žodis. 

Ką tu čia vapi, Braunai? 

Pats nežinau. (Juokas) Velniop tą rytdienos fizikos kontrolinį. Noriu 
pasiaust. 

Amen. 


Birželį jam, išmestam už nepažangumą, labai nesinori susidurti su tėvu, 
tačiau grįžta namo apsisprendęs, ką toliau veiks. 

Klausyk, tėte, žinau, kad bjauriai tave nuvyliau, man gėda, tu taip 
manim rūpinais, bet aš tiesiog manau, kad netinku tokiam darbui. Ne- 
siteisinsiu proto trūkumu, nes vis dėlto manau, kad nesu kvailesnis už 
savo bendraamžius, tačiau man rūpi imtis praktinės veiklos. Manau, kad 
man tiktų prekyba ar kas nors panašaus. Man patinka būti tarp žmonių. 

(Gilus atodūsis) Galbūt, galbūt. Kaip jau išėjo, taip, anot priežodžio, 
popiet šaukštai. Aš pakalbėsiu su draugais. 

Jis gauna darbą žemės ūkio mašinų kompanijoje, dar nepraėjus me- 
tams uždirba penkiasdešimt dolerių per savaitę. Supažindina tėvus su 
Beverle, su ja aplanko jau ištekėjusią Patę. 

Kaip sakai, aš jai patikau? — klausia Beverlė. 

Be abejo. 

Vasarą jiedu susituokia, apsigyvena šešių kambarių name. Jis uždir- 
ba iki septyniasdešimt penkių dolerių per savaitę, bet jie visą laiką turi 
nedidelių skolų; pramogoms, įskaitant gėrimus, per savaitę išleidžia 
nuo dvidešimties iki dvidešimt penkių dolerių. 

Vis dėlto gyvenimu skųstis negali. Pirmoji naktis katastrofiška, bet 
jis greit reabilituojasi, ir po kurio laiko jie mylisi dažnai ir įvairiai. Turi 
slaptų pomėgių: 

Mylėtis ant laiptų. 

Aistros apimta Beverlė — pliaukšti nešvankybes. 

Eksperimentuoti su apranga. 

„(Jis šito neįvardija todėl, kad pavadini- 
mą girdėjo tokiose vietose, kurių jai nenorėtų minėti. Ji neįvardija to: 
dėl, kad apie tai tariamai nežino.) 

Ir, be abejo, yra dalykų, iš pažiūros su tuo neturinčių nieko bendro. 
Ilgainiui pabosta valgyti dviese. 

Klausytis vienas kito, perpasakojančio tą pačią istoriją skirtingiems 
žmonėms. 

Jo įprotis krapštyti nosį. 

Jos įprotis gatvėje taisytis kojines. 

Girdėti, kaip jis atsikrenkščia ir nusispjauna į nosinę. 

Matyti, kaip ji paniursta, visą vakarą neturėdama ko veikti. 

Yra ir šiokių tokių malonumų: 

Apkalbėti naujus pažįstamus. 

Perpasakoti paskalas apie savo draugus. 

Kartu šokti. (Tik dėl to, kad abu geri šokėjai. Retas atvejis.) 

Pasakoti jai apie rūpesčius darbe. 

Yra neutralių dalykų: 

Važinėtis savo automobiliu. 

Jai — bridžo ir madžongo klubai. 

Jam — „Rotary“, vidurinės mokyklos absolventų draugija, Žemes- 
nieji prekybos rūmai. 

Vaikščioti į bažnyčią. 

Radijas. 

Kinas. 

Susinervinęs jis turi blogą įprotį vakaroti su viengungiais draugais. 

Viengungių folkloras: Vienintelis dalykas, dėl ko man nepatinka 
santuoka, — kad esi priverstas visą gyvenimą leisti su tuo pačiu žŽmo- 
gum. Jokio įdomumo. 

Braunas: Šneki pats nežinai ką. Pala, susituoksi, žmona bus visąlaik 
pašonėj, nereikės jaudintis, kad tavęs neužkluptų. O kad moteris nenu- 
sibostų, yra visokių būdų... 

Folkloras (nešvankūs juokai): Dievulėliau, devyniasdešimt aštunta 
poza. 


Vidurnaktį: Nelįsk, pasitrauk. Vili, mes gi sutarėm keletą dienų susilai- 
kyti. 

Kas taip sugalvojo? 

Tu. Sakei, mes per daug apsipratom. 

Maža ką aš sakiau. 

Ooo1. (Irzlumas ir nuolaidumas) Bobišiau tu. bobišiau. Tau kad tik 
įkišt. (Sutuoktiniams būdingas švelnumo ir piktumo lydinys.) 


Pasitaiko išorinių sukrėtimų. Jo sesuo Patė išsiskiria su vyru, ir jį pa- 
siekia kalbos, tiesą sakant, tik lengvos užuominos, bet jis susirūpina. 
Bando ją išklausti, kaip jam atrodo, labai atsargiai, bet ji iškart užsi- 
plieskia. 

Ką, Vili, tu nori pasakyt, kad ne man reikėjo mest Bradą, o jam 
mane? 

Nieko aš nenoriu pasakyt, aš tik klausiu. 

Klausyk, Vili mielas, nežiūrėk į mane šitaip. Kokia esu, tokia, ir vis- 
kas, supranti? 

Sukrėtimas įsisiurbia giliai į širdį, ilgą laiką ima ir atgyja. Kartais 
vidury dienos jis įpusėjęs ataskaitą stabteli, bukai dėbso į pieštuką. 
„Anoks tu ne drąsuolis “, sako Patė, liekna, daili, skaisti, motiniška vy- 
resnioji sesuo. 

Prisiminimai kaip saviplaka. Visiškai nesuprantu. Kurių velnių jos 
taip pasikeičia, kodėl moteris negali išlikti padori? 

Tu niekad tokia nevirsi, Beverle, tiesa? — klausia jis vieną naktį. 

Žinoma, mielasis, kaip tau net tokia mintis galėjo šauti? 

Šią minutę juodu pasijunta kaip niekad artimi, ir jis išlieja savo bė- 
das. Dievaži, Beve, tempas toks, kad vos spėju suktis; nusivarau taip, 
kad nieko nesinori, tik poilsio. O dar sava sesuo kraują gadina. 

Baruose, rūkomuosiuose vagonuose, golfo klubo rūbinėje Patė 
Braun visiems ant liežuvio. 

Prisiekiu, Beve, jei nutversiu tave svetimaujant, užmušiu, dievaži, 
užmušiu. 

Mielasis! Dėl manęs gali neabejoti. Tačiau staigus jo aistros prover- 
Žis ją sujaudina. 

Velnias, jaučiu, kaip senstu, Beve. 


Jis nusitaiko į aštuonioliktąją duobutę, įvertina lauko nuolydį. Atstu- 
mas penkios pėdos, jis turėtų pataikyti, bet ūmai pajunta, kad nepavyks. 
Lazdos rankena nesmarkiai kresteli delnus, ir kamuoliukas sustoja per 
pėdą nuo duobutės. 

Vėl nepataikei, sūnau, sako ponas Kranbornas. 

Matyt, ne mano diena. Gal jau grįžtam į rūbinę. Delnuose tebejaučia 
neaiškų buką skausmelį. Jiedu palengva žingsniuoja atgal. Atvažiuok 
1 Luisvilį. sūnau. mielai nusivesiu tave į savo klubą, sako ponas Kran- 
bornas. 

Ačiū, pone, gal ir nuvažiuosiu. 

Jiems maudantis dušinėje, ponas Kranbornas dainuoja „Kai tu segė- 
jai tulpę, o aš segėjau...“. 

Ką veiksim vakare, sūnau? 

Na, apžiūrėsim miestą, pone Kranbornai; nesijaudinkit, aš pats viską 
aprodysiu. 

Apie jūsų miestą esu daug girdėjęs. 

Taip, pone, beveik viskas, ką apie jį pasakoja, teisybė. (Gašlus kike- 
nimas gretimoje kabinoje.) 

Naktiniame klube jie aptaria verslo reikalus. Kiekvieną kartą, kai jis 
pabando atsilošti, pakaušiu atsiremia į vazoninę palmę, todėl sėdi pasi- 
lenkęs, kvėpuodamas pono Kranborno cigaro dūmais. Na, jūs supraskit, 
pone, mes turim teisę į šiokį tokį pelną, koks verslas, jeigu jis nepel- 
ningas, juk nenorite, kad mes jums savo produkciją gamintume veltui, 
lygiai kaip ir jūs nenorėtumėt dirbti už dyką. Tai jau būtų nebe verslas, 
tiesa? Beveik tuščia penkta taurė, jo žandikauliai it vatiniai. Cigaretė 
vos laikosi tarp lūpų. (Reikia mažiau gert.) 

Teisingai, sūnau, teisingai, bet, antra vertus, reikia stengtis, kad jūsų 
produkcija kainuotų pigiau negu kieno nors kito, koks verslas be kon- 
kurencijos? Jūs Žiūrit savo interesų, aš savo, kitaip neišeina. 

Taip, pone, suprantu jūsų požiūrį. Akimirką išsigąsta, kad nebesu- 
vaikys minčių, ir panūsta nerti lauk, įkvėpti gryno oro. Pažiūrėkim iš 
kitos pusės. 

Kas ta mažytė blondinė estradoj, Braunai? Pažįsti ją? 

(Jis nepažįsta.) Na, taip, pone, bet, jeigu atvirai, su ja susipažinti ne- 
patarčiau. Gerokai nusivalkiojusi ir, jeigu atvirai, turi bėdos su sveikata. 
Bet aš Žinau vieną tinkamą, padorią įstaigą. 

Vestibiulyje rūbininkei girdint jis skambina telefonu. Vos neįsibedęs 
veidu į telefono aparatą, atsiremia į sieną. Linija užimta, ir akimirką jis 
vos nepravirksta. 

Alio, Eliza? — klausia jis. Ragelyje pasigirsta moteriško balso spra- 
gėjimas. 

Kur kas smagiau paūžti su bendradarbių šutve. 

Patikėkit, nieko panašaus nebuvau matęs, ji šast ir nugriebė pusę 
dolerio nuo stalo krašto. Jei pats nebūčiau savo akimis matęs, sakyčiau, 
kad tą gali išvysti nebent Paryžiuj ar negrių viešnamy. 

Ką gi, Žmonių visokių yra. 

Aha, aš irgi taip manau, žmonėms galvose sukasi tokios mintys, apie 
kurias mes nė nenutuokiam. 

Kaip manot, kokios mintys sukasi šefo galvoje? 

Ei, sutarėm, kad šįvakar jokių šnekų apie darbą. Nagi, išlenkiam dar 
po vieną. 

Jie geria, kol nebelieka kam statyti. 

Pasakysiu, vyrai, vieną dalyką, sako Braunas, daug kas laiko preky- 
bininkų darbą lengvu, bet, mes, faktas, plušam sunkiai kaip visi, tiesa? 

Kaip juodi jaučiai. 

Būtent. Kai mokiausi universitete, kol iškritau, o iškritau, Žinokit, 
todėl, kad nutariau, jog kvaila iš tuščios puikybės dėtis tuo, kuo iš tikrų- 
jų nesi. Aš žmogelis paprastas, drąsiai bet kam prisipažinsiu. 

Šaunus tu bičas, Braunai. 

Na, man malonu girdėti, Dženingsai, nes Žinau, kad tu kalbi nuo- 
širdžiai, o tai didelis daiktas. Žmogus dirbi, pluši ir nori turėt draugų, 
tokių, kurie tavim tiki ir tave mėgsta, nes kitaip kokia prasmė dirbti? 

Būtent. 

Galiu atvirai pasakyt, kad man gyvenime ganėtinai sekasi, bet, aiš- 
ku, turėjau ir bėdų, o kas jų neturi, bet mes čia šįvakar susirinkom ne 
pasidejuoti, tiesa? Noriu jums, vyrai, pasidžiaugt, turiu gražią žmoną, 
tikrai, nemeluoju. 

Vienas iš šutvės nusikvatoja. Braunai, aš irgi turiu gražią žmoną, bet, 
garbės žodis, pragyvenus dvejus metus, nebesvarbu, ar ji gražuolė, ar 
kaliausė. 

Ne visai sutinku, Frimanai, bet racijos tu turi. Liežuvis pinasi, Žo- 
džiai skęsta taurių dzingsėjime ir bendrame šurmulyje. 

Nagi, žygiuojam pas Elizą. 

O paskui teks grįžt namo. 

Frimanai, ką tu pirma pareiškei, mane sujaudino, bet aš noriu tau 
pasakyt, kad turiu gražią žmoną, geresnės ir su žiburiu nerastum. Kokie 
mes kiaulės, šlaistomės, dulkinamės su kuo papuola, o paskui grįžtam 
pas savo Žmonas, žiaurus dalykas, pasakysiu. Kai pagalvoju apie ją ir 
apie savo elgesį, nors prasmek iš gėdos. 

Žiaurus dalykas. 

Būtent. Atrodo, protingi žmonės, o tik dulkinamės, lakam ir... 

Ir mums smagu. 

Ir mums velniškai smagu. užbaigia Braunas. Aš taip ir norėjau pa- 
sakyt, Dženingsai, bet tu mane pralenkei. Jis suklumpa, atsisėda ant 
grindinio. 

Žiaurus dalykas. 

Atsibunda lovoje Beverlės nurenginėjamas. Žinau, ką sakysi, bran- 
gioji, veblena jis, bet man tiek rūpesčių, nuolat stengiesi iškišti prekę, 
kad sudurtum galą su galu, kad gautum pelno, 0 tuo pačiu ir pajamų, 0 
tai atima daug laiko, gyvenimas, kaip sako pamokslininkas, gyvenimas 
ne rožėm klotas. 

O rytą darbe, masažuodamas skaudamą galvą, įbedęs akis į tikrina- 
mą sąmatą, spėlioja, ką vakar vakare veikė Beverlė. 

(Vyrai, su kuriais vakar lėbavo, šelmiškai mirkčioja, rodo komiškas 
skausmo grimasas. Dešimtą tualete prie jo prieina Frimanas.) 

Žinotum, kaip man bloga. 

Aš irgi pagiriotas, sako Braunas. Velniam mes taip darom? 

Kad prasiblaškytume. 

Aha. Siaubas! 


Tą pačią naktį kitoje kalnų grandinės pusėje Kamingsas inspektavo 
savo pozicijas. Puolimas pusantros paros ėjosi sėkmingai, ir priešaki- 
nės kuopos pasistūmėjo į priešo teritoriją nuo ketvirčio iki pusės my- 
lios. Divizija vėl stūmėsi pirmyn, dargi sėkmingiau negu jis tikėjosi, 
ir atrodė, kad ilgas lietingas neveiklumo ir stagnacijos mėnuo paga- 
liau baigėsi. Šeštoji kuopa priartėjo prie Tojakaus gynybinės linijos, o 
vienas sustiprintas penktosios kuopos būrys, pasak tą dieną Kamingso 
gauto pranešimo, užėmė japonų bivaką šalia šeštosios kuopos pozicijų. 
Keletą ateinančių dienų puolimas dėl priešo kontratakų sulėtės, bet jas 
atrėmus, 0 jis pasirūpins, kad jos būtų atremtos, yra vilties Tojakaus 
liniją per porą savaičių pralaužti. 

Širdies gilumoje Kamingsas šiek tiek stebėjosi tokia pažanga. Puoli- 
mą jis rengė ilgiau kaip mėnesį, kaupė resursus, visas šias savaites, kai, 
atmušus japonų puolimą per upę, nė viena pusė nesiėmė jokių veiksmų, 
jis diena po dienos tikslino kovos planus. Jis padarė viską, kas privalu 
padaryti vadui, tačiau vis tiek buvo nusiteikęs pesimistiškai. Nuotaika 
gedo vien prisiminus pafrontės bivakus su tankiai išrausytais apkasais 
ir purvyne lentomis išklotais takais; vaizdas nepaneigiamai bylojo, jog 
kariai tvirtai, nepermaldaujamai nusiteikę ilgam poilsiui. 

Dabar jis žinojo klydęs. Per kiekvieną kampaniją įgydamas vis kito- 
kios patirties, dabar padarė vieną paprastą, bet labai svarbią išvadą. Jei 
kariai ganėtinai ilgai užsisėdi vienoje vietoje, jie 1ma nerimti, nuobo- 
džiai, monotoniškai slenkant dienoms vėl išdrąsėja. Pakeisti nejudan- 
čią iš vietos kuopą būtų klaida, sakė jis sau. Leisk jiems ganėtinai ilgai 
murksoti purvyne, ir jie eis puoliman savo noru. Įsakymą pulti jis atsi- 
tiktinai davė būtent tuomet, kai kariams norėjosi vėl pajudėti į priekį, 
tačiau širdies gilumoje jis jautė, kad jam tiesiog pasisekė. Buvo visiškai 
neįvertinęs jų dvasinės būsenos. 

Jei turėčiau bent keletą įžvalgių kuopų vadų, viskas eitųsi papras- 
čiau, operatyviau, tačiau reikalauti, kad dalies vadas, be visų kitų priva- 

lomų savybių, turėtų ir psichologo uoslę, būtų per daug. Ne, tai mano 
paties kaltė, privalėjau ir be jų tai numatyti. Tikriausiai dėl to ir pradinė 
puolimo sėkmė jį mažai džiugino. Jis, savaime aišku, buvo patenkintas 
atsikratęs didžiausio slogučio. Spaudimas iš korpuso vadovybės pusės 
atlėgo, ir kurį laiką persekiojusi baimė — kad kampanijai įpusėjus jis 
bus atleistas nuo vadovavimo — dabar sumažėjo ir, jei puolimas sėkmin- 
gai klostysis, visai išnyks. Tačiau vieną nemalonumą pakeitė kitas. Ka- 
mingsą neramino įtarimas, menkutis, nelabai tvirtas, kad jo nuopelnas 
dėl puolimo sėkmės ne didesnis kaip žmogaus, nuspaudusio mygtuką 
ir laukiančio lifto. Šis įtarimas šiek tiek nervino, drumstė visą džiaugs- 
mą. Šiaip ar taip, tikėtina, kad puolimas anksčiau ar vėliau užstrigs, o 
jam rytoj nuvykus į armijos štabą, pastarieji pasiekimai gali pakenkti 
galimybei gauti laivyno paramą operacijai Botojaus įlankoje. Vadinasi, 
teks nusižeminti, įrodinėti, jog kampaniją įmanoma laimėti tik išlaipi- 
nus desantą, ir, kad ir kaip nesmagu, — mažinti, menkinti jau pasiektus 
laimėjimus. 

Ir vis dėlto kai kas pasikeitė. Reinoldsas atsiuntė konfidencialią Ži- 
nią, jog armijos štabas jau nebe taip priešiškai Žiūri į operaciją Botojaus 
įlankoje, 1r lankydamasis armijos štabe galėčiau tuo pasinaudoti. Iš to- 
kio palankumo galima šį tą pešti. 

Šiuo tarpu jis žinojo apgaudinėjąs save. Visą dieną, sėdėdamas ope- 
ratyvinio skyriaus palapinėje, skaitydamas gautus pranešimus, buvo 
suirzęs. Jaučiuosi, galvojo, it politikas rinkimų naktį, kuris, matyda- 
mas, jog partijos kandidatas laimi, yra nusivylęs, nes pats siekė iškelti 
kitą kandidatūrą. Tas puolimas buvo paprastas, eilinis, jį būtų galėjęs 
surengti bet kuris vadas, ir bus apmaudu pripažinti, kad armijos štabo 
vadovybė teisi. 

Tačiau ji, be abejo, neteisi. Ateityje iškils problemų, o štabas to pri- 
pažinti nelinkęs. Minutę Kamingsas pagalvojo apie kitapus kalnų 1š- 
siųstą žvalgų būrį ir gūžtelėjo pečiais. Jei jiems pasisektų, jei jie grįžę 
praneštų naudingos informacijos, jei man išties pavyktų jų maršrutu pa- 
siųsti kuopą ir tokiu būdu išvystyti operaciją Botojaus įlankoje, rezul- 
tatas būtų puikus, įspūdingas. Tačiau tokia tikimybė pernelyg menka. 
Geriausia bus Hirno būrio, kol negrįžo, į tolesnius planus neįtraukti. 

Nepaisant visų abejonių, jis buvo nusiteikęs darbingai, visiškai at- 
sidėjęs puolimo organizavimui, atidžiai studijavo visus gaunamus pra- 
nešimus. Įtemptas protinis darbas per dieną išsekindavo, 1r vakarais 
jam norėdavosi prasiblaškyti. Beveik visada, divizijai vykdant kovinius 

veiksmus, jis atgaudavo jėgas kasdien lankydamasis fronte, tačiau da- 
bar, naktį, apžiūrėti pėstininkų pozicijas bus neįmanoma. Vietoj to nu- 
sprendė aplankyti artileristų bivakus. 

Kamingsas telefonu išsikvietė savo džipą su vairuotoju ir apie aštun- 
tą vakaro išvažiavo. Buvo mėnesiena, beveik pati pilnatis. Jis patogiai 
įsitaisė ant priekinės sėdynės ir stebėjo žibintų šviesos žaismą tankioje 
lapijoje. Kadangi buvo gana toli nuo fronto linijos, galėjo važiuoti ne- 
išjungę šviesų, ir generolas ramiai rūkė, jausdamas, kaip vėjas maloniai 
plaka veidą. Buvo pavargęs, bet vis dar įsitempęs; judėjimo pojūtis, 
variklio burzgimas, sėdynės lingavimas, tabako kvapas ramino, glostė 
nervus tarsi šilta, teliūskuojanti vonia. Nuotaika taisėsi, galva maloniai 
apstingo. 

Po penkiolikos minučių jie pasiekė netoli nuo kelio įsikūrusią 105 
mm kalibro haubicų bateriją. Kamingsas staiga paliepė vairuotojui pa- 
sukti į šoną, ir džipas persirito per primityvią pralaidą iš griovyje su- 
guldytų ir žemėmis užbertų tuščių benzino statinių. Automobilis buk- 
suodamas įvažiavo į dumbliną mašinų stovėjimo aikštelę ir sustojo san- 
tykinai sausame plotelyje. Prie vartų budintis sargybinis paskambino 
kapitonui, ir šis priėjo prie džipo pasitikti generolo. 

— Sveiki, generole. 

Kamingsas linktelėjo. 

— Važiuoju apsidairyti. Kaip jūsų reikalai? 

— Viskas gerai, generole. 

— Aptarnavimo padalinys turėjo prieš valandą pristatyti du šimtus 
sviedinių. Gavote? 

— Taip, generole. — Kapitonas patylėjo. — Jūs įsigilinęs į visas smul- 
kmenas, generole, tiesa? 

Kamingsui buvo malonu tai girdėti. 

— Ar sakėt saviškiams, kaip sėkmingai šiandien buvo atliktas batalio- 
no telkimas? — paklausė jis. 

— Tikrai užsiminiau apie tai, generole. 

— Tokius dalykus būtina kuo labiau pabrėžti. Kariams gerai atlikus 
apšaudymo užduotį, dera jiems apie tai pasakyti. Jiems malonu jausti 
savo indėlį į bendrą reikalą. 

— Žinoma, generole. 

Generolas, lydimas kapitono, nužingsniavo nuo džipo į šalį. 

— Jums įsakyta kas penkiolika minučių atidengti trikdomąją ugnį, 
teisingai? 

— Nuo praeitos nakties, generole. 

— Kaip leidžiate savo artileristams pailsėti? 

Kapitonas santūriai šyptelėjo. 

— Padalijau pabūklų brigadas perpus, ir kiekviena pusė brigados budi 
po valandą, atlikdama keturias šūvių serijas. Taip kariai praranda tik po 
valandą miego. 

— Manau, tai gera tvarka, — sutiko generolas. 

Jie perėjo per nedidelę laukymę, kur stovėjo baterijos valgyklos ir 
raštinės palapinės. Mėnesienoje palapinės blizgėjo sidabru ir statme- 
nai iškilusiais stogais priminė miniatiūrinės katedras. Praėję pro jas jie 
nužingsniavo tarp krūmokšnių prakirstu penkiasdešimties pėdų ilgio 
taku. Kitapus krūmų stovėjo kas keliolika jardų išrikiuotos keturios hau- 
bicos, kurių vamzdžiai buvo nukreipti pervirš džiunglių japonų pozici- 
jų link. Ant haubicų krito mėnesienos lopeliai, margindami vamzdžius 
ir lafetus virš jų nukarusių lapų šešėliais. Už pabūklų krūmokšniuose 
buvo netvarkingai išsimėčiusios brigadų palapinės, beveik susiliejusios 
su tamsiais džiunglių šešėliais. Faktiškai tai ir buvo visa baterija: ma- 
šinų stovėjimo aikštelė, šaudmenų sandėlis, valgykla, haubicos ir pa- 
lapinės. Generolas viską apžvelgė, truputį ilgesingai nužiūrėjo keletą 
artileristų, tįsančių tarp vienos haubicos lafeto atramų. Minutėlę pasi- 
juto pavargęs, šiek tiek gailėjosi pats nesąs artileristas, kuriam svarbu 
tik prisikimšti pilvą, kuriam galvos nekvaršina jokie rūpesčiai, išskyrus 
prievolę įsirengti pabūklo ugniavietę. Jį apėmė keista, nebūdinga nuo- 
taika, neįprasta, švelni savigaila. 

Vienoje palapinėje kartkarčiais pasigirsdavo juokas, pašaipūs šūksniai. 

Jam visados reikėjo vienumos, buvo taip įpratęs ir dabar neketino, 
o ir nenorėjo atsisakyti šio įpročio. Geriausios mintys, geriausi suma- 
nymai ateina vienumoje. O štai tokios akimirkos, trumpalaikės dvejo- 
nės — pagunda, ir reikia saugotis, kad jai nepasiduotum. Kamingsas įsi- 
žiūrėjo į didžiulį Anakos gūbrį, tamsoje panašų į juodą šešėlį, sūdresnį, 
masyvesnį už dangaus skliautą. Jis buvo salos šerdis, jos pagrindinis 
akcentas. 

Mes panašūs, tarė jis sau. Žmogus, tikintis mistika, pasakytų, kad 
mudu su kalnu suprantam vienas kitą. Abiem likimo lemta nyki vienat- 
vė, dominuojanti padėtis. Šiąnakt Hirnas, galimas daiktas, įveikė perė- 
ją, žygiuoją Anakos šešėlio priedangoje. Jį nusmelkė keistas pykčio ir 
vilties jausmas, jis abejojo, ar nori, kad Hirnui pasisektų. Dar neišspręs- 
tas klausimas, ką galiausiai reikės su Hirnu daryti, Žinia, jis išsispręstų 

savaime, jeigu Hirnas nebesugrįžtų. Ir vėl jį nusmelkė ta pati abejonė 
ir nerimas. 

Jo apmąstymus nutraukė kapitonas. 

— Po minutės atidengsim ugnį, generole. Gal norėtumėt pasižiūrėt? 

Generolas krūptelėjo. 

— Gerai. 

Jis kartu su kapitonu nužingsniavo prie pabūklo, šalia kurio buvo su- 
sirinkę artileristai. Jiems priėjus vyrai baigė koreguoti pabūklą, ir vie- 
nas kišo į uoksą pailgą laibą sviedinį. Kamingsui prisiartinus jie nutilo, 
sustojo nenatūraliai įsitempę, rankas susimetę už nugaros, nenuspręsda- 
mi, ar stovėti kaip po komandos „Ramiai!“. 

— Laisvai, vyrai, — tarė Kamingsas. 

— Viskas paruošta, Di Vekijau? 

— Aha. 

Generolas pažvelgė į Di Vekiją, nediduką dručkį, pasiraitojusį ran- 
koves, su juodais plaukais, užkritusiais ant kaktos. Neūžauga miesčio- 
niukas, pusiau atlaidžiai, pusiau su panieka pagalvojo generolas. 

Vienas iš karių, sutrikęs, susidrovėjęs, šiurkščiai prunkštelėjo. Jie 
visi manęs varžosi, baisiausiai varžosi kaip moteriškės kalbinami pa- 
augliai prie tabako parduotuvės. Jei būčiau tiesiog praėjęs pro šalį, 
būtų niurnėję, gal net šaipęsi iš manęs. Dėl to jį apėmė keistas, stiprus, 
džiaugsmingas pasitenkinimas. 

— Norėčiau pats paleisti šūvį, kapitone, — tarė jis. 

Artileristai sužiuro į jį. Vienas kažką niūniavo sau po nosim. 

— Ar jūs, vyrai, nieko prieš, kad iššaučiau aš? — mandagiai paklausė 
generolas. 

— Ką? — nustebo Di Vekijas. — Aišku, kad nieko prieš, generole. 

Generolas atsistojo į pagrindinio šaulio vietą šalia lafeto, prie kėlimo 
mechanizmo, ir įsitvėrė už pėdos ilgio virvutės su bumbulu gale. 

— Kiek sekundžių, kapitone? 

— Penkios, generole, — nervingai dirstelėjęs į laikrodį atsakė kapi- 
tonas. 

Generolas saujoje laikė patogiai apgniaužtą svarų bumbulą. Jis tru- 
putį su nerimu ir jauduliu žvelgė į sudėtingą, sunkiai įžiūrimą užrakto 
mechanizmą, lafeto spyruokles. Nevalingai stovėjo laisva, nerūpestin- 
ga poza; visada, darydamas ką nors neįprasto, jis instinktyviai stengėsi 
dėtis esąs abejingas. Tačiau didžiulio pabūklo vaizdas jam kėlė nerimą; 
nebuvo nė karto šovęs iš patrankos nuo Vest Pointo laikų ir prisiminė ne 

šūvio trenksmą ar smegenų sukrėtimą, o vieną atvejį per Pirmąjį pasau- 
linį karą, kai dvi valandas praleido ugnies ruože. Tai buvo vienintelis 
kartas, kai jis patyrė siaubingą baimę, ir dabar jo sąmonėje atsikartojo 
jos atbalsis. Dar necpalcidęs šūvio įsivaizdavo, kaip viskas atrodys: Orą 
staiga perplėš sprogimas, į nakties dangų išlėks ir sklęs sviedinys, švilp- 
damas leisis žemyn, 0 jam krintant japonai išgyvens neapsakomo, gy- 
vuliško siaubo akimirkas. Akimirką jo kūną suvirpino keistas liguistas 
džiugesys ir užgeso, jam net nespėjus kaip reikiant pajusti. 

Generolas trūktelėjo virvutę. 

Akimirksniu jį apkurtino sprogimo trenksmas, toks neįprastai galin- 
gas, kad sukrėtė ir atėmė žadą. Jis veikiau pajuto negu išvydo iš vamz- 
džio išsiveržusį milžinišką dvidešimties pėdų ilgio ugnies liežuvį, už- 
gultomis ausimis girdėjo, kaip šūvio aidai šnarėdami vilnija tamsiomis 
slaptomis džiunglių ertmėmis. Ratų padangos ir lafetas dar šiek tiek 
virpėjo nuo atatrankos. 

Tai truko dalelę sekundės. Jis net nepajuto, kaip tvokstelėjusi atbu- 
linė oro banga sušiaušė plaukus, privertė užsimerkti. Generolas ėmė 
palaipsniui atgauti pojūčius, tvardyti juos, sprogimo išblaškytus, it 
žmogus, gaudantis vėtros nupūstą skrybėlę. Jis atsikvėpė, nusišypsojo, 
išgirdo save ramiai sakant: 

— Nenorėčiau būti ten, kur jis nukrito. 

Tik tai ištaręs, pastebėjo artileristus, kapitoną. Jis šitaip pasakė to- 
dėl, kad sąmonės dalimi visados objektyviai vertindavo situaciją; tačiau 
kalbėdamas aplink esančius žmones buvo pamiršęs. Vedinas kapitonu 
iš lėto nužingsniavo šalin. 

— Artilerija naktį truputį įspūdingesnė, — sumurmėjo jis. 

Buvo truputį išmuštas iš pusiausvyros. Jei ne haubicos šūvio povei- 
kis, nepažįstamam Žmogui nebūtų šitaip prasitaręs. 

— Suprantu, ką turit omeny, generole. Mane visada jaudina baterijos 
ugnis naktį. 

Jeigu taip, tai gerai. Kamingsas suvokė vos nepadaręs klaidos. 

— Jūsų baterijoje, atrodo, tvarka gera, kapitone. 

— Ačiū, generole. 

Tačiau jis jo nesiklausė. Generolo dėmesys buvo sutelktas į didingą, 
tylų sviedinio skrydį, mintimis jį sekė. Kiek laiko jis trunka? Gal pusę 
minutės? Suklusęs laukė pasigirstant sprogimo. 

— Man visada daro sukrečiantį įspūdį, generole. Ten, kur sprogsta, 
reikia manyt, vaizdas pragariškas. 

Kamingsas klausėsi duslaus, prislopinto sprogimo trenksmo džiun- 
glėse už kelių mylių. Mintyse regėjo akinančią, svilinančią liepsnos 
puokštę, riksmus ir oru švilpiančias metalo skeveldras. Įdomu, kas 
nors žuvo? — pagalvojo jis. Kūną nusmelkė silpnutė palengvėjimo 
bangelė, ir jis suvokė, su kokia įtampa laukė sviedinio nukrintant. 
Visi pojūčiai atsipalaidavo, nurimo. Karas, tiksliau, karas apskritai, 
keistas daiktas, nei iš šio, nei iš to pagalvojo. Vis dėlto jis žinojo, ką 
tas daiktas reiškia. Jo išorinis apvalkalas — nuobodi rutina, taisyklės ir 
procedūros, tačiau po juo tarsi nuoga, pulsuojanti širdis slypi jo esmė, 
kuri stipriai užvaldo kiekvieną į jį įtrauktą žmogų. Ar sukrečiantis, 
kurtinantis sviedinio sprogimas, žmogaus rankų darbo perkūnija, ne- 
atspindi visų slapčiausių potraukių, ant kalvų kritusių aukų, naktimis 
kamuojančių geismų ir sapnų? Jis mąstė apie šiuos dalykus be sąry- 
šio, tačiau atmintyje likę jų pėdsakai, jų emociniai atitikmenys, regi- 
niai ir pajautos smarkiai aštrino jusles. Jautėsi tarsi išsimaudęs acto 
vonioje ir visas visutėlis iki pirštų galiukų pasirengęs perprasti vis- 
ko, kas vyksta, esmę. Jam buvo malonu mintimis raustis sudėtingoje, 
daugiasluoksnėje reiškinių painiavoje. Apie džiunglėse išsidėsčiusius 
dalinius negalvojo, tačiau šiuo metu mąstė iškart įvairiais lygmeni- 
mis; į šūvį jis reagavo dalimi savo sąmonės. Baisinga kvapų, garsų 
ir vaizdų visuma, net ir padauginta iš visų divizijos pabūklų, sutilpo 
keliose jo galvos ląstelėse, mažų mažiausioje smegenų raukšlelėje. 
Visa tai, visas tas šėlas, slapta visų veiksnių koordinacija pirmiausia 
radosi jo galvoje. Tuo metu tą naktį jis jautė džiaugsmu neišreiškiamą 
galybę; buvo ramus ir blaivus. 


Vėliau, važiuodamas džipu atgal į štabą, jis buvo puikiai nusiteikęs. 
Tebebuvo įsitempęs, trupučiuką įsiaudrinęs, tačiau jaudulys nedirgino, 
o skatino intensyviai protauti. Vis dėlto į galvą lindo atsitiktinės mintys, 
jam buvo smagu it vaikui žaislų parduotuvėje, gavusiam visišką laisvę 
čiupinėti ką panorėjus ir mesti į šalį nusibodus. Kamingsas ir pats tai 
suprato. Bet kokia nauja fizinė veikla jį visada išjudindavo, aštrindavo 
gebėjimą protauti. 

Grįžęs į savo palapinę jis permetė akimis keletą jam nesant atneštų 
pranešimų. Šiuo metu neturėjo ūpo jų skaityti, stropiai įsigilinti, įsimin- 
ti, kas svarbiausia. Minutėlei išėjo iš palapinės vėl pakvėpuoti nakties 
oru. Bivake tvyrojo kone kapų tyla, mėnesiena apšvietė laukymėje plū- 
duriuojantį rūką, driekė ant lapijos plonytį sidabrinį tinklą. Jo nuotaika 

buvo tokia, kad visi pažįstami daiktai atrodė nerealūs. Koks svetimas 
pasaulis atrodo naktį, atsiduso jis. 

Palapinėje, minutę padvejojęs, jis atsirakino žalią spintelę šalia ra- 
šomojo stalo ir išsiėmė storą juodu viršcliu užrašų sąsiuvinį, panašų 
į sąskaitų knygą. Tai buvo dienoraštis, kuriame jis jau daug metų už- 
rašinėjo savo mintis. Vienu metu jas persakydavo Margaretei, bet po 
poros pirmųjų bendro gyvenimo metų, kai jiedu nutolo vienas nuo kito, 
dienoraščio svarba padidėjo, ir vėlesniais metais jis prirašė daugybę są- 
siuvinių, juos užantspauduodavo ir saugiai paslėpdavo. 

Vis dėlto dienoraštį jis visada rašydavo slapčia, jausdamasis it ber- 
niūkštis, užsirakinantis vonioje turėdamas gėdingų ketinimų. Kylant 
karjeros laiptais, daugelis jausmų liko tokie patys — užkluptas jis beveik 
negalvodamas rastų pasiteisinimą. „„Minutėlę, majore (arba pulkininke, 
arba leitenante), užsirašinėju šį tą, kad nepamirščiau.“ 

Dabar jis atvertė pirmą tuščią dienoraščio puslapį, pakėlė pieštuką 
ir minutę susimąstė. Grįžtant iš baterijos jam kilo daug naujų minčių ir 
įspūdžių, ir dabar jis laukė, žinodamas, kad jie vėl ateis į galvą. Jis dar 
kartą saujoje pajuto glotnų kiaušinio pavidalo bumbulą. Lyg laikytum 
už pavadžio žvėrį, pagalvojo jis. 

Vaizdinys sužadino eilę minčių. Jis puslapio viršuje užrašė datą, pa- 
sukiojo tarp pirštų pieštuką ir pradėjo rašyti. 


Manyti, kad ginklai yra šis tas daugiau nei mechanizmai, 
kad jie galbūt turi charakterį, kad yra panašūs į Žmones, 
nėra tuščia, įmantri metafora. Šias mintis man šiąnakt su- 
kėlė artilerija, tačiau kaip šaudymas iš pabūklo primena 
gimdymo procesą, skiriasi tiktai pasekmės. 


Tokie vaizdiniai jam buvo šiek tiek svetimi; seksualinę simboliką pami- 
nėjo truputį bjaurėdamasis, pagalvojo apie Di Vekiją. 


Haubica, sakyčiau, primena bičių motinėlę, aptarnaujamą 
eilinių tranų. Sviedinys — falas — smunka per blizgančią 
plieninę vaginą, skrieja dangumi, o paskui sminga į žemę 
ir užsiliepsnoja. Žemė, man regis, poetinis gimdytojos įs- 
čių įvaizdis. 

Netgi artilerijos komandų žodynas turi akivaizdžiai vul- 
garų atspalvį. Galimas daiktas, jis mums, tarnaujantiems 

motinėlei mirčiai, teikia nesąmoningą pasitenkinimą. /š- 
skėst lafeto atramas, pakelt vamzdį, įkišt sviedinį! Pamenu, 
stebėjau vienas pratybas, kaip juokėsi praktikantai iš tos 
terminologijos, o puskarininkis sakė: „Jeigu tu nesugebi 
įkišt sviedinio į tokią didelę skylę, nežinau, ką darysi būda- 
mas vyresnis.“ Mintis, galimas daiktas, verta analizės. Ar 
yra apie tai kokių nors psichoanalitinių studijų? 

Tačiau yra ir kitokių ginklų. Kad ir tos apgaulingos mi- 
nos, kurias Europoje naudoja vokiečiai, arba ir tos, su ku- 
riomis mes patys turėjom reikalo Motomėje, palei kalvą 
Nr. 318. Pavojingi dalykai, tokie kaip knibždėlynas para- 
zitų, šlykščios storos juodos minos, nuo kurių Žmones ima 
šleikštulys ir baimė, o išminuojant nors apsiverk — kiekvie- 
ną minutę gali tikėtis sprogimo arba baisu, kad bebandant 
iškasti pasipils juodi tarakonai. 

Tankai ir sunkvežimiai primena stambius, dramblotus 
džiunglių žvėris, elnius ir raganosius, kulkosvaidis — tra- 
tantį gandonešį, vienu metu grasinantį atimti daug gyvy- 
bių. Arba šautuvas, tylus asmeninis ginklas, žmogaus ran- 
kos tęsinys, padidinantis jo galią. Argi negalima šitaip jų 
visų susieti? 

Ir atvirkščiai, mūšio metu kariai panašesni ne į gyvas 
būtybes, o į mechanizmus. Įtikima, priimtina tezė. Mūšy- 
je veikia tūkstančiai gyvųjų mechanizmų, kurie paklusniai 
bėga laukais, prakaituoja it radiatoriai saulėkaitoje, dreba 
ir sustyra tarsi metalo gabalai nuo lietaus. Mąstydamas 
jaučiu, kad mes jau nebesame visiškai skirtingi nuo me- 
chanizmų. Kuo toliau, tuo labiau panašėjame. Vienas me- 
chanizmas naudingesnis nei daugybė žmonių; karinis jūrų 
laivynas šiuo atžvilgiu pasitvarkė geriau net už mus. Vals- 
tybės, kurių vadovai siekia dieviškumo, aukština techniką. 
Įdomu, ar tai pasakytina ir apie mane? 


Jis atsilošė ir užsirūkė cigaretę. Žibinto gaubtas ėmė plerpti, ir jis paki- 
lęs jį pataisė ir akimirką prisiminė Hirno veido išraišką, kai tasai sėdėjo 
priešais jį ir prašėsi perkeliamas kitur. Generolas gūžtelėjo pečiais, vėl 
atsisėdo ir nukreipė žvilgsnį į rašomąjį stalą. Raštu išdėstytos mintys 
atrodė nebe tokios gilios, kažkokios netikros ir šiek tiek gadino ūpą. 

Gal būtų daugiau ir neberašęs, tačiau jį paveikė leitenanto Hirno pa- 
veikslas, jis tarsi pravėrė duris naujoms mintims. Kamingsas ryžtingai 
išmetė jį iš galvos, pabraukė po paskutiniu sakinių brūkšnį ir ėmė rašyti 
aple kitką. 


Šiek tiek ankstėliau svarsčiau apie gana įdomią kreivę, 
kurioje galima įžiūrėti įvairių prasmių. Apie asimetrišką 


parabolę, atrodančią taip — akis 
arba taiP- ——. NN arba taip — „"N 


arba taip — „VN 


Pagal Špenglerį, tai visų kultūrų, kaip ir biologinių organiz- 
mų, vystymosi forma (jaunystė, augimas, branda, senatvė 
arba pumpuravimas, žydėjimas, vytimas, sunykimas). Ta- 
čiau viršutinioji kreivė — tai visų kultūrų vystymosi linija. 
Kiekviena epocha visados pasiekia zenitą perkopusi savo 
egzistencijos vidurį. Smukimas visados esti greitesnis negu 
iškilimas. O tai juk ir tragedijos vyksmo kreivė; manyčiau, 
visai logiškas estetikos principas, kad asmens ugdymas už- 
trunka ilgiau negu jo žlugimas. 

Bet galima šioje kreivėje įžvelgti ir iš šono regimą vyro 
ar moters krūtinės formą. 


Kamingsas stabtelėjo, pajutęs nervišką dilgčiojimą nugaroje. Palygini- 
mas jį sutrikdė, ir pirmieji keli paskui parašyti sakiniai jam mažai ką 
reiškė. 


... vyro ar moters krūtinės formą, sakyčiau, esminę meilės 
kreivę. Tai visų žmogaus galių kreivė (atmetus santykinai 
tolygų mokymosi periodą, kliuvinius gyvenimo saulėlei- 
dyje) tr, atrodo, lytinio susijaudinimo ir iškrovos kreivė, 
o tai juk fizinio gyvenimo pagrindas. Kas yra ta kreivė? 
Tai pagrindinė bet kokio sviedžiamojo ginklo trajektori- 
ja - sviedinio, akmens, strėlės (Nyčės „troškimo strėlės“) 

ar artilerijos šovinio. Tai mirtino šaudmens trajektorija, o 
drauge ir gyvenimo-meilės impulso reziumė; jos forma yra 
egzistencijos išraiška, 0 gyvenimas ir mirtis tėra skirtingi 
tos pačios trajektorijos stebėjimo taškai. Gyvenimo požiū- 
ris — tai, ką matome ir jaučiame tartum apsižergę skriejantį 
sviedinį, tai dabartis, regimi vaizdai, jausmai ir potyriai. 
Mirties požiūris reiškia regėti sviedinį kaip visetą, Žinoti 
jo neatšaukiamą tikslą, tašką, kurį jam nuo pirminio postū- 
mio, kai jis buvo išsviestas į orą, veikiant fizikos dėsniams, 
neišvengiamai lemta pasiekti. 

Vos išskriejusį šaudmenį iš karto stabdo dvi jėgos. Jei 
ne jos, šovinys vis kiltų ir kiltų aukštyn vienoda tiesia linija 
A. Tos jėgos — trauka ir vėjo pasipriešinimas, 0 jų poveikis 
proporcingas laiko vienetui kvadratu; jos stiprėja ir stiprėja 
tarytum pačios savaime. Šaudmuo nori judėti taip J, trauka 
veikia taip 4, o vėjo pasipriešinimas — taip €. Šios para- 
zitinės jėgos laikui bėgant tolydžio stiprėja, greitindamos 
krytį, trumpindamos nuotolį. Jei veiktų tik trauka, trajekto- 


rija būtų simetriška 


tačiau vėjo pasipriešinimas kreivę paverčia tragiška 
Lana 
"Nr — 


Traktuojant kreivę abstrakčiau, trauka reikštų mirtingumą 
(visa, kas išauga, privalo smukti), 0 vėjo pasipriešinimas 
reikštų aplinkos priešinimąsi... masinę inerciją arba inerc1- 
ją masių, kurios kultūros idėją, jos vystymąsi stabdo, lėti- 
na, artina ankstyvą žlugimą. 


Generolas liovėsi rašęs, tuščiu žvilgsniu įsistebeilijo į dienoraštį. Gal- 
voje, keldama šleikštulį, sukosi ir sukosi viena paskutiniųjų frazių: 
„masinę inerciją arba inerciją masių, masinę inerciją arba...“ Jam staiga 
pasidarė koktu. 

Aš žaidžiu žodžiais. Visa, ką buvo parašęs, pasirodė beprasmiška, 
įmantru. Jį apėmė didžiulis pasibjaurėjimas tuo, ką buvo parašęs, ir, 

stipriai spausdamas pieštuką, jis ėmė iš lėto braukyti sakinį po sakinio. 
Puslapio vidury pieštukas nulūžo, jis jį metė ir tankiai alsuodamas iš- 
drožė iš palapinės. 

Viskas pernelyg tiesmuka, pernelyg supaprastinta. Tam tikra tvarka 
yra, tačiau jos suvesti į vieną vienintelę kreivę neįmanoma. O kaip vis- 
ką išreikšti — nežinia. 

Jis apsidairė po tylų bivaką, pažvelgė į žvaigždes Ramųjį vandenyną 
gaubiančiame danguje, pasiklausė kokospalmių šnarėjimo. Stovėdamas 
vienui vienas, jis jautė vėl aštrėjant jusles, nebejuto savo kūno svorio. 
Jam vėl sukilo didžiulis, beribis troškimas, ir jeigu ne giliai įsišakniję 
įpročiai, ko gera, būtų išmetęs rankas į dangų. Pirmą kartą nuo jaunys- 
tės jis taip troško žinoti. Idėjos tvyro ore, tik reikia jas pagauti. Pakeis- 
ti... pakeisti kreivės formą. 

Nakties ramybę perplėšė artilerijos pabūklo šūvis. 

Kamingsas pašiurpęs klausėsi aidų. 


Prieblandoje Anakos kalno uolos žėrėjo raudonais ir auksiniais atspal- 
viais, kurių atšvaitai krito ant papėdės kalvų ir laukų. Būrys savo sto- 
vyklavietėje ruošėsi nakvynei. Keturi kareiviai, valandą lydėję Brauno 
grupę, jau buvo grįžę ir taisėsi guolius. Galageris ėjo sargybą ant gūbrio 
ties dauba; kiti vakarieniavo ar slimpino tolėliau tarp žolių nusilengvinti. 

Vaimanas, ant šepetėlio užvarvinęs vandens iš gertuvės, labai stro- 
piai valėsi dantis, o paskui ėmė rūpestingai masažuotis dantenas. 

— Ei, Vaimanai, — šūktelėjo Pšekas, — gal radiją įjungtum, noriu pa- 
siklausyt. 

— Neee, kiek gi galima, nusibodo, - atsiliepė Mineta. 

Vaimanas išraudo. 

— Žinokit, vyrai, aš dar nesulaukėjau, — pakėlęs balsą tarė jis. - Noriu 
valytis dantis, ir valysiuos. 

— Ir neklausysiu net geriausių draugų, — nusišaipė Mineta. 

— Et, eikit jūs šikt, nusibodot. 

Kroftas pasiraivė savo guolyje, pasirėmė ant alkūnės. 

— Klausykit, vyrai, prikąskit liežuvius. Gal norit japų gaują prisi- 
šaukt'? 

Ką į tai beatsakysi'? 

— Gerai, tylim, — sumurmėjo kažkuris. 

Rotas girdėjo jų pokalbį. Tupėdamas žolėje, jis baimingai dirstelėjo 
sau per petį. Užpakaly — nieko, vien tamsėjančios kalvų kalvos. Reikia 
paskubėt. Begrabaliojant davinių dėžutėje popieriaus jam vėl susuko 
vidurius, ir jis sustenėjęs įsitvėrė šlaunų ir ėmė triesti. 

— Viešpatie, — išgirdo kažkurį šnabždant, — kas ten, po galais, taip 
šika — dramblys? 

Rotą kamavo pykinimas, silpnumas, dabar prisidėjo ir gėda. Jis 1š- 
sitraukė pluoštelį popierinių servetėlių, apsitvarkė ir užsimovė kelnes. 
Jautėsi baisiai nusilpęs. Atsigulė ant palapinsiaustės ir apsiklojo ant- 
klode. Ir kodėl man vidurius paleido būtent dabar? — klausė savęs. Pir- 

mąsias dvi dienas buvo kieti, net per daug, bet vis geriau negu palaidi. 
Užtat, kad susinervinau dėl to paukštelio, tarė sau. Vidurius paleidžia 
tiek nuo maisto, tiek dėl nervų. Tarsi patvirtindamas jo teiginį, pilvas 
vėl suskaudo, minutę kitą raižė diegliai. Naktį vėl reikės keltis, tarė 
jis sau. Bet kaip? Bekrapaliojantį patamsy mane gali pašaut sargybi- 
nis. Teks tūptis savo reikalo šalia guolio. Iš nevilties ir apmaudo Roto 
akys prisipildė ašarų. Nėra teisybės. Jam pasidarė Žiauriai pikta, kad 
kariuomenėje neatsižvelgiama į tokius atvejus. Oooi. Jis sulaikė kvapą, 
suspaudė išangę taip, kad akis užliejo prakaitas. Vieną akimirką buvo 
tikras, kad apsiterš, ir jį suėmė paniška baimė. Šitų būrio pašlemėkų 
posakis: ,,Kietai suraukt šiknaskylę.“ Ką jie apie tai išmano? Tik pagal 
tai jie ir sprendžia apie žmogų, tarė jis sau. 

„Kai užverda tikra velniava, kietai sumyk...“ Šiandien, ką gi, taip ir 
dariau, savaime, negalvodamas. 

Tačiau prisiminė susišaudymą perėjos prieigoje, ir širdį užgulė neri- 
mas. Tąkart jis užlindo už uolos iškyšos ir net kai Kroftas jiems suriko, 
kad atsišaudytų, jis net nekrustelėjo. Dabar spėliojo, ar Kroftas tai pa- 
stebėjo, ir vylėsi, kad tas buvo per daug užsiėmęs. Jei pastebėjo, tikrai 
duos man velnių. 

O Vilsonas... Rotas prisispaudė veidu prie drėgnos gumotos pala- 
pinsiaustės. Iki šiol visai nebuvo pagalvojęs apie Vilsoną — net ir tada, 
kai vyrai jį atnešė į daubą ir meistravo neštuvus, jis žaidė su paukšte- 
liu. Matyti jį matė, bet apžiūrėti nenorėjo. Tiktai dabar aiškiai prisimi- 
nė Vilsoną. Veidas išbalęs, uniforma kruvina. Baisu. Rotas pašiurpo, 
gerklę sukuteno šleikštulys prisiminus, koks raudonas buvo jo kraujas. 
Maniau, jis tamsesnis... arterinis... veninis?.. Et, koks skirtumas? 

Vilsonas buvo toksai žvitrus ir apskritai neblogas vaikinas. Labai 
draugiškas. Negali būti. Akimirka, ir... Taip baisiai sužeistas; kai atnešė, 
atrodė negyvas. Galvoje netelpa, pagalvojo Rotas, ir jį supurtė nevaldo- 
mas drebulys. O jeigu kulka būtų kliuvusi man? Rotas mintyse išvydo 
sau iš gilios žaizdos plūstantį skaisčiai raudoną kraują. Klaiki Žaizda 
žiojėjo lyg praverta burna. Jam jau ir taip buvo negera, o čia dar pilvą 
pradėjo sukti, ir jis, gulėdamas kniūbsčias, ėmė tyliai Žiaukčioti. 

Baisu, šalin tokias mintis. 

Jis pasižiūrėjo į šalimais gulintį žmogų. Tamsoje vos įžiūrėjo jo 
bruožus. 

— Rudi, - tyliai sukuždėjo jis. 

— Ko? 


Jis vos susilaikė nepaklausęs: ,,Nemiegi?“ Pasirėmė ant alkūnės. 

— Pasišnekėt nenori? — paklausė. 

— Man tas pats, vis tiek miegas neima. 

— Dėl pervargimo, per greit žygiavom 

Rudis nusispjovė. 

— Nori pasiskųst, skųskis Kroftui. 

— Ne, tu ne taip supratai, — minutę patylėjo, bet paskui nebeištvėrė: — 
Liūdna dėl Vilsono. 

Rudis krūptelėjo. Atsigulęs miegoti jis tik apie jį ir tegalvojo. 

— Ai, Vilsonas kietas, išsikapstys. 

— Manai? — su palengvėjimu atsakė Rotas. — Tik kad baisiai aptekęs 
krauju. 

— O ką tu, po perkūnais, norėjai pamatyt - pieną? 

Roto žodžiai jį suerzino; šiąnakt jį būtų erzinusi kiekvieno, bet kieno, 
šneka. Vilsonas vienas iš būrio senbuvių. Kodėl, velniai rautų, kliuvo 
būtent jam? — pagalvojo Rudis. Jį vėl užgulė gerai pažįstamas nerimas, 
nerimas dėl savo gyvybės. Vilsonas jam patiko, bene geriausias drau- 
gas iš viso būrio, bet tai nesvarbu; Rudis jokio žmogaus nepamildavo 
taip, kad sielvartautų jo netekęs. Tačiau Vilsonas būryje tarnavo tiek 
pat, kiek ir jis pats. Visai kas kita, kai žūsta koks naujokas, lygiai kaip 
ne itin skaudu žuvus kito būrio kareiviui. Žuvo tai žuvo, bet pats dar 
jautiesi saugus. Štai jeigu mirtų Vilsonas, galvojo, toliau eilė būtų man. 

— Klausyk, tam drimbai buvo lemta užsiraut ant kulkos. Į tokį patai- 
kyt vienas juokas. 

— Tik kad tai atsitiko taip netikėtai. 

Rudis prunkštelėjo. 

— Kai tavo eilė prieis, perspėsiu — atsiųsiu telegramą. 

— Tokiais dalykais nejuokaujama. 

— Eeet. 

Rudį nežinia kodėl nukrėtė drebulys. 

Patekėjo mėnulis, uolų luitai nusidažė sidabru. Gulėdamas aukštiel- 
ninkas Rudis beveik iki viršūnės įžiūrėjo milžiniškus kalno šlaitus. Į 
galvą lindo vien juodos mintys. Jis net šiek tiek pabūgo, kad savo žo- 
džiais Rotui gali užtraukti nelaimę. 

— Nekreipk dėmesio, — daug švelniau tarė jis. 

— Nieko tokio, aš neįsižeidžiau. Suprantu, kaip tu susinervinęs. Man 
ir pačiam neišeina iš galvos. Negaliu patikėt. Vieną akimirką Žmogus 
sveikutėlis, o kitą... Makaulėj netelpa. 

— Gal pašnekam apie ką kita? 

— Atleisk. 

Rotas nutilo. Jis niekaip negalėjo atitokti iš nuostabos ir baimės. Ne- 
davė ramybės mintis: kaip lengvai žmogus gali žūti! Kad ne taip spaus- 
tų pilvą, atvirto aukštielninkas ir atsikvėpė. 

— Visai sveikatos nebeturiu. 

— Kas jos turi? 

— Kaip tas Kroftas nepavargsta? 

— Jam, šmikiui, tokie dalykai patinka. 

Pagalvojęs apie Kroftą, Rotas susigūžė iš baimės. Prisiminė atsitiki- 
mą su paukšteliu ir pats nepajuto, kaip ištarė: 

— Kaip manai, Kroftas man keršys? 

— Dėl paukštelio? Nežinau, Rotai, perprast Kroftą — tuščias reikalas. 

— Norėjau tau, Rudi, pasakyt, kad... 

Rotas nutilo pusiau sakinio, ūmai priveiktas nuovargio, alinančio 
viduriavimo, visu opų ir mėlynių skausmo, Vilsono sukeltos baimės. 
Tačiau prisiminė, kaip Kroftui sutraiškius paukštelį keletas vyrų, tarp 
jų ir Rudis, palaikė jo pusę, ir jį užliejo savigaila ir širdingas dėkin- 
gumas. 

— Aš nepaprastai dėkingas, kad palaikei mane dėl to paukštelio... — 
Jo balsas užsikirto. 

— Ai, niekis. 

— Ne, aš... aš tik norėjau padėkoti. — Jis persigando pajutęs, jog verkia. 

— Dieve mano. 

Rudis minutėlę susijaudino ir jau buvo betiesiąs ranką paplekšnoti 
Rotui per petį. Bet susilaikė. Rotas priminė šunėką, vieną iš tų aptriu- 
šusių, susivėlusių benamių, kurie nuolat būriuojasi sąvartynuose ar su- 
sirenka palei nakvynės namus, kai išpilamas visoks jovalas. Jei tokiam 
numesi ėdesio ar paglostysi galvą, jis dienų dienas sekios iš paskos ne- 
nuleisdamas nuo tavęs ašarotų dėkingų akių. 

Jam parūpo pasakyti Rotui ką nors malonaus, bet jeigu taip padary- 
tų, Rotas nuolat prie jo liptų, išpažintų savo paslaptis, tikėtųsi paguo- 
dos. Rotas prisirištų prie bet ko, kas su juo elgtųsi draugiškai. Rudis 
negalėjo sau to leisti; Rotas toksai žmogus, kuris bet kada gali užsirauti 
ant kulkos. 

Ir ne vien dėl to; jis tiesiog nenorėjo su juo susidraugauti. Roto jaus- 
mai buvo kažkokie šleikštūs, netyri. Rudis apskritai nevirškino senti- 
mentų. 


515 


— Po galais, žmogau, liaukis, — atrėžė jis. — Man nei šilta, nei šalta dėl 
tavęs ir tavo paukštpalaikio. 

Rotui užkando žadą lyg gavus antausį. Verkšnodamas jis įsisvajojo 
apie šiltą motinos glėbį. Svajonė dingo. dingo viskas. Jis vienas. Jį u7- 
plūdo malonus kartėlis, tarsi pasvėrus Rudžio panieką būtų galiausiai 
paaiškėję, kad didesnio pažeminimo nebesusilauks. Visiškas beviltiš- 
kumas vis dėlto geriau už iliuzijas. Roto lūpas instinktyviai iškreipė 
graudus šypsnys, bet Rudis to nematė. 

— Be reikalo užvedžiau šitą kalbą, — tarė Rotas, nusisuko nuo Rudžio 
ir pro ašaras įsistebeilijo į šaltus, nykius kalno kontūrus. 

Jis nurijo deginantį gumulą. Bent aišku, kad dabar man nėra ko tikė- 
tis, tarė sau. Net mano sūnus paūgėjęs iš manęs šaipysis, 0 Žmona vis 
labiau uis ir uis. Visiems aš tuščia vieta. 

Rudis žiūrėjo į Roto nugarą, vis dar jausdamas norą jį paliesti. Siau- 
ri, pakumpę pečiai, šalta poza bylojo kaip gyvas priekaištas; Rudis šiek 
tiek susigėdo ir sudirgo. Kurių galų aš jį palaikiau dėl to paukštpalai- 
kio? — klausė savęs. Dabar Kroftas mane užės. Jis bejėgiškai atsiduso. 
Anksčiau ar vėliau mudviem buvo lemta susikirsti. Bet aš jo nebijau, 
tarė sau. 

Ar tikrai? Jis padvejojo ir paliko klausimą neatsakytą. Buvo išvar- 
gęs bei prieš savo valią sujaudintas Roto išpažinties. Kaip ir kitais kar- 
tais, kai būdavo fiziškai labai nuvargęs, protas prašviesėjo, ir jis tarėsi 
viską kiaurai perprantąs, bet, kaip visada tokiais atvejais, jo įžvalgos 
buvo liūdnos ir slogios. Pagalvojo apie Vilsoną, prisiminė, kaip jis at- 
rodė prieš keletą mėnesių desantiniame kateryje, kai jie laipinosi į salą. 
„Šok, šok, ožy, vanduo, žinok, šaltas!“ — sušuko jam Vilsonas. 

„Apsišik“, — ar kažką panašaus atsakė jis, bet koks skirtumas? Vil- 
sonas už mylios ar dviejų, gal jau nebegyvas, ir kas, po perkūnais, dėl 
to kaltas? 

Et, visų laukia tas pats galas. Rudis vos neištarė šito garsiai. Tai tie- 
sa. Aš žinau, visi jie, kiekvienas iš jų tatai žino. Jis atsiduso. Žinoti žino, 
bet vis dar kvailai kažko tikisi, vis dar nesusitaiko su ta mintimi. 

Šūdas bus, net jeigu ir grįšim namo. Koks skirtumas, jei ir nebe- 
tarnausim kariuomenėj? Tas pats bus ir civiliniame gyvenime. Niekad 
nesikloja taip, kaip norėtum. Ir vis dėlto jie nedrįsta pripažinti tiesos, 
vis dar tiki, kad galiausiai viskas susiklostys puikiai, jie rankioja iš smė- 
lio aukso kruopeles ir žiūri į jas, tiktai į jas — pro didinamąjį stiklą. Aš 
ir pats taip pat darau, bet ateityje nematau nieko gero, vien skurdžius 


516 


-— ww . 


miesteliūkščius, nuomojamus kambarius, vakarus baruose klausantis 
vyrų šnekalų. Daugių daugiausia ko gali tikėtis — tai valandžiukę pasi- 
smagint su kekše. 

Gal man reikėtų susituokti. pagalvojo jis ir iškart tylomis prunkštelėjo. 
Kas iš to? Turėjau tokią galimybę, o nepasinaudojau, galėjau vesti Luizą, 
bet pabėgau nuo jos. Aš iš tų, kurie bijo prisipažinti, jog sensta. Aiškiau 
negali būti. Mėginai užsikabinti, gyventi kaip visi, o viskas nuėjo vėjais. 
Minutėlę prisiminė, kaip Luiza naktį atsikėlusi eina pažiūrėti Džekės, o 
paskui grįžta į lovą, prisiglaudusi prie jo dreba, kol sušyla. Gerklėje aki- 
mirką sustojo gumulas, bet jis jį nurijo. Aš neturiu moteriai ko duoti, nie- 
kam neturiu ko duoti. Kaip jiems paaiškinčiau? Kad gyvenimas —- amžina 
kančia? Net ir sužeistas Žvėris nudvėsti pasitraukia į vienumą. 

Lyg patvirtinimas suskaudo inkstai. 

Vis dėlto jis įsivaizdavo, jog kada nors šie dabar pragyventi metai at- 
rodys kitaip, jis juoksis iš vyrų, su kuriais susipažino būryje, prisimins, 
kaip kartais auštant atrodydavo džiunglės ir kalvos. Gal net pasiilgs 
įtampos, kurią jauti tykodamas žmogaus. Medžioti žmones, galvojo, 
beprotybė. Bjauru. Bjauriausia iš visko, ką gyvenime teko veikti, tačiau 
jeigu liksiu gyvas, prisiminimai apie šią tarnybą per ilga galbūt taps 
malonūs. Aukso kruopelės pro didinamąjį stiklą. 

Jis kreivai šyptelėjo. Žmogų lengva prigauti. Jis ir pats sykį buvo 
prigautas; ne pirštu penimas, o užkibo ant kabliuko. Patikėjo laikraš- 
čiais. Laikraščiais tiki tokie kaip Tolijas, 1r ką gi, Tolijas, rimtai, bet ne 
mirtinai sužeistas, grįš namo ir, šventai tikėdamas kiekvienu žodžiu, 
agituos pirkti valstybinės paskolos obligacijas. ,Ar mūsų kareiviai žūs- 
ta veltui?“ Jis prisiminė, kaip ginčijosi su Tolijum dėl taip pavadinto 
laikraščio vedamojo, kurio iškarpą vienam kareiviui buvo atsiuntusi 
motina. Ar kareiviai žūsta veltui? 

Jis paniekinamai prunkštelėjo. Kas nežino atsakymo? Aišku, kad jie 
žūsta veltui, kiekvienas kareivis žino šią liūdną tiesą. Tiems, kas pri- 
versti kariauti, karas — šūdinas dalykas. 

„Tu, Rudi, baisus cinikas“, - sakė Tolijas. 

„Kariauti tam, kad sutvarkytum reikalus, — beveik tas pats, kas lan- 
kytis viešnamy, kad išsigydytum nuo triperio.“ 

Jis įsižiūrėjo į mėnulį. Gal karas ir turi prasmės. Nežinau ir niekad 
nesužinosiu, niekas iš mūsų niekad nesužinos. Et, mesk iš galvos, tuščia 
JO, nusispjaut. 

Ar šiaip, ar taip, mano gyvenimas bus per trumpas, kad tai sužino- 
čiau, pagalvojo jis. 

Hirnas taip pat negalėjo užmigti. Buvo baisiai sudirgęs, be to, jam ne- 
įprastai skaudžiai maudė įvargusias kojas. Beveik valandą jis vartės1 
ir vartėsi guolyje, spoksodamas tai į kalną, tai į mėnulį, tai į kalvas, 
tai į Žemę sau po nosimi. Nuo tada, kai pakliuvo į pasalą, jį kamavo 
neaiškus jausmas, kažkas panašaus į susirūpinimą ir nerimastį. Gulėti 
nejudant buvo tikra kančia. Neištvėręs pakilo ir nužingsniavo per dau- 
bą. Sargybinis ant kalvos, jį pastebėjęs, pakėlė šautuvą. Hirnas tyliai 
švilptelėjo, tada paklausė: 

— Kas ten - Mineta? Čia aš, leitenantas. 

Jis užkopė šlaitu ir atsisėdo šalia Minetos. Priešais juos slėnyje vilni- 
jo mMėnesienos pasidabruota žolė, o kalvos atrodė lyg akmeninės. 

— Kas atsitiko, leitenante? — paklausė Mineta. 

— Nieko, tik norėjau pamiklint kojas. 

Abu kalbėjosi pašnibždomis. 

— Po tos pasalos budėt sargyboj velniškai nejauku. 

— Kas be ko, - maigydamas skaudančias kojas, pritarė Hirnas. 

— Ką darysim rytoj, leitenante? | 

Iš tikro, ką daryti? Būtent tai ir turiu nuspręsti. 

— O tu, Mineta, kaip manai? 

— Manau, mums reikia grįžt atgalios. Ta prakeikta perėja neprasmuk- 
sim, juk taip? — Minetos balsas, nors ir prislopintas, nuskambėjo piktai, 
lyg viskas būtų jo seniai apgalvota. 

'Hirnas gūžtelėjo pečiais. 

— Nežinau, gal taip ir padarysim. 

Jis dar keletą minučių pasėdėjo ten šalia Minetos, tada vėl nusileido į 
daubą ir palindo po antklode. Sprendimas labai paprastas. Taip, kaip sako 
Mineta. Kodėl mums, kadangi tarpeklis nepereinamas, negrįžus atgal? 

Tikrai, kodėl? 

Atsakymas irgi ganėtinai paprastas. Nutraukti žygio ir sukti atgal ne- 
norėčiau todėl, kad... todėl, kad... Motyvai šįsyk nebus labai garbingi. 
Hirnas susinėrė rankas už galvos ir įsispoksojo į dangų. 

Atlikti žvalgybos užduotį jokių šansų. Net jeigu tarpeklis ir būtų per- 
einamas, japai jau žino, kur esam, ir bus lengvai atspėję, kokiu tikslu. 
Net jeigu ir atsidurtume japonų užnugaryje, jie mus nesunkiai suseks. 
Giliau pažiūrėjus, užduotis jau iš anksto buvo pasmerkta žlugti. Šįkart 
Kamingso prašauta pro virvutę. 

O grįžti nenoriu dėl to, kad nereikėtų pasirodyti prieš Kamingsą tuš- 
čiomis rankomis, teisintis dėl nesėkmės. Panaši istorija kaip su produk- 

tais iš „Liberty“ laivo. Ten buvo Keriganas, čia Kroftas. Tai ir diktavo 
mano veiksmus pirmąsias dvi dienas; užmegzti draugiškus santykius 
su būrio vyrais — kvailystė! Atseit, norėjau su jais sutarti, kad padidėtų 
tikimybė sėkmingai: susidoroti su užduotimi. Bet pasigilinus paaiškėtų, 
kad vyrai man buvę nebuvę. Visų fizinių ir dvasinių pastangų, varžyty- 
nių su Kroftu tikrasis motyvas — bent kiek atkeršyti Kamingsui. 

Tai kerštas? Ne, paskata dargi niekingesnė. Iš esmės tai ne kerštas, o 
siekis reabilituotis. Noras vėl įtikti Kamingsui. Hirnas apsivertė kniūbs- 
čiomis. 

Vadovauti būriui! 

Pareigos bjaurios kaip ir visa tarnyba. O dabar pasirodo, kad visai 
patinka. Po to, kai jie buvo iš pasalų užpulti ir jis išvedė vyrus iš lauko, 
mintyse daug kartų atkūrė tas kelias nepaprasto, galima sakyti, eksta- 
ziško jaudulio kupinas minutes, geisdamas, kad šitaip atsitiktų dar kar- 
tą. Jis troško, ir netgi ne dėl Kamingso, vadovauti būriui. Tas troškimas 
sukilo staiga ir jį užvaldė taip, kad atrodė, jog nieko negali būti malo- 
niau kaip vadovauti. Jis suprato, dėl ko Kroftas stebeilijos1 pro žiūronus 
į kalną, dėl ko sutraiškė paukštelį. Giliau pažiūrėjus, tarė sau, aš toksai 
pat kaip Kroftas. 

Taip ir yra. Visą gyvenimą rinkausi tokias situacijas, tokius darbus, 
kur galėčiau vadovauti kitiems, ir visuomet, tarsi perpratęs vidinį 1m- 
pulsą, atsitraukdavau, palikdavau nebaigtus reikalus, pamesdavau mo- 
teris, nes giliai širdyje norėjau turėti ne partnerę, o pavaldinę. 

Kamingsas kažkada sakė: „Žinai, Robertai, liberalų ir radikalų esa- 
ma tik dviejų rūšių. Yra tokie, kurie bijo pasaulio ir nori jį pakeisti, kad 
turėtų iš to naudos, toksai žydiškas liberalizmas. O dar yra jaunimas, 
nesuvokiantis savo pačių troškimų. Jie nori pertvarkyti pasaulį, tačiau 
neprisipažįsta, kad visuomenę norėtų padaryti panašią į save.“ 

Iš pasąmonės iškilo visą laiką joje glūdėjusi mintis. Skambi it skan- 
duotė. 

Ne veidmainis aš, o Faustas. 

Viskas aišku, ir kaip dabar reikėtų elgtis? Suvokdamas padėtį, netu- 
riu teisės toliau vykdyti užduotį; nešališkai žiūrint, rizikuoju devynių 
čia likusių kareivių gyvybe, o tokios atsakomybės imtis nevalia. Jei turi 
bent kiek padorumo, tarė sau, rytoj įsakysi grįžti atgal. 

Širdyje nusišaipė: reikėtų grįžti, bet negrįši. 

Sulig ta mintimi jį sukrėtė didžiulis pasišlykštėjimas savimi. Jaus- 
mas buvo pasibaisėtinai skaudus. 

Jei taip, privalau grįžti. 

Jis dar kartą išsiropštė iš guolio ir nužingsniavo per daubą ten, kur 
miegojo Kroftas. Atsiklaupė ir buvo jį bepurtąs, kai Kroftas atsisuko. 

— Ko norit, leitenante? 

— Nemiegat? 

— Ne. 

— Nusprendžiau, kad rytą suksim atgal. 

Pasisakęs Kroftui, žinojo, savo sprendimo nebegalės išsižadėti. Mė- 
nesienoje matė Krofto profilį. Jo veidas buvo ramus, gal tik žando rau- 
menėliai virptelėjo. Kelias sekundes patylėjęs, Kroftas pakartojo: 

— Rytą suksim atgal? 

Jis iškėlė kojas iš po antklodės. 

— Taip. 

— Ar nemanot, kad mums derėtų dar truputį pasižvalgyti? 

Kroftas stengėsi laimėti laiko. Kai Hirnas priėjo, jis snūduriavo, ir 
Hirno pareiškimas jį apstulbino. Krūtinę užgulė sunkumas. 

— Kokia prasmė žvalgytis? — paklausė Hirnas. 

Kroftas papurtė galvą. Šmėkšojo atsakymo užuomazga, bet neįsten- 
gė jos apčiuopti. Jis visas, visu kūnu įsitempė, mintimis ieškodamas už 
ko nusitverti, kuo pasiremti. Jei Hirnas dabar būtų jį palietęs, Kroftas 
būtų krūptelėjęs. 

— Nereikėtų mums taip lengvai pasiduot, leitenante, — kimiu balsu 
tarė jis. 

Jis pamažu ėmė suvokti, kur link viskas krypsta, ir neapykanta Hir- 
nui vėl atgijo. Jį apėmė toks pat slogutis, kokį juto tada, kai Hirnas pa- 
reikalavo, kad jis atsiprašytų Roto, ir kai nuėjęs ieškoti Vilsono pamatė, 
kad perėjos prieiga tuščia. 

Vėl jam šmėkštelėjo miglota mintis. Pats nustebo išgirdęs save ta- 
riant: 

— Leitenante, tie japai po susišaudymo išmovė. 

— Iš kur Žinot? 

Kroftas papasakojo, ką matė, kai ieškojo Vilsono. 

— Dabar galėtume tarpekliu perett. 

Hirnas papurtė galvą. 

— Abejoju. 

— Nenorit net pabandyt? 

Jis stengėsi atspėti Hirno motyvus. Miglotai nujautė, jog Hirnas ke- 
tina grįžti ne iš baimės. Nuojauta jį gąsdino, nes jeigu ji teisinga, Hirnas 
vargu ar apsigalvos. 

— Po to, kas nutiko šiandien, aš neketinu vesti būrio per perėją. 

— Na, o kodėl jums nepasiuntus vieno kurio šiąnakt į žvalgybą? Po 
galais, bent jau tiek tai galim padaryt. 

Hirnas ir vėl pakratė galvą. 

— Arba galim perkopti per kalną. 

Hirnas pasikasė smakrą. 

— Vyrai nepajėgs, — galiausiai pasakė jis. 

Kroftas pabandė dar vieną taktinį manevrą: 

— Leitenante, jei mums pavyktų atlikti užduotį, kas Žino, gal tai pa- 
dėtų sėkmingai užbaigti visą kampaniją. 

Ant svarstyklių mestas paskutinis argumentas. Hirnas, jame įžvelgęs 
tiesos grūdą, buvo priverstas pasukti galvą. Jei užduotį pavyktų atlikti, 
tai būtų įnašas, tegu ir kuklus, į bendrą kovą, vienas iš tų nepastebi- 
mų veiksnių, apie kuriuos jis kadai seniai kalbėjo generolui. „Kaip jūs 
nustatot, kas geriau: ar kad karas greičiau baigtųsi ir kažkiek žmonių 
grįžtų namo, ar kad visi liktų čia ir žūtų?“ 

Jei kampanija greitai baigtųsi, tai būtų į naudą visiems divizijos ka- 
riams. Panašiais sumetimais, o būtent — būrio kareivių labui jis buvo nu- 
taręs nebevykdyti užduoties. Tačiau staigiai apskaičiuoti, kas geriau, per 
daug sudėtinga. Kol kas reikia tik atsakyti Kroftui. Pastarasis tupėjo ša- 
lia jo, vos vos palinkęs į priekį, sustingęs tarsi niūri metalinė skulptūra. 

— Gerai, šiąnakt pasiųsim vieną Žmogų į perėją, jeigu jis ką nors 
aptiks, suksim atgal. 

Ar tai proto balsas? Gal aš tik apgaudinėju save, ieškau naujos dings- 
ties tęsti užduočiai? 

— Gal jūs pats, leitenante, norėtumėt pasižvalgyti? — šiek tiek pašai- 
piai paklausė Kroftas. 

Ne, man eiti negalima. Jei mane nukautų, Kroftas su džiaugsmu per- 
imtų vado pareigas. 

— Nemanau, kad aš tam tinkamas, — šaltai atsakė jis. 

Kroftas protavo lygiai taip pat: jei eičiau ir būčiau nukautas, būrys 
neabejotinai pasuktų atgal. 

— Man regis, geriausiai tam tiktų Martinesas. 

Hirnas linktelėjo. 

— Gerai, pasiųskit jį. O rytą nuspręsim, ką daryti toliau. Ir pasakykit 
jam, kad grįžęs mane pažadintų. — Hirnas dirstelėjo į laikrodį. — Man 
jau kaip ir laikas į sargybą. Pasakykit jam, tegu prieš išeidamas mane 
perspėja. Kad pamatęs Žinočiau, jog ten jis. 

Kroftas apsidairė po mėnesienos apšviestą daubą ir susirado Marti- 
neso guolį. Minutę žiūrėjo Hirnui įkandin, tada nužingsniavo prie Mar- 
tineso ir jį pažadino. Leitenantas kopė įkalniui pakeisti sargybinio. 

Kroftas paaiškino Martinesui užduotį ir tyliai pridūrė: 

— Jei pastecbčtum kur nors apsistojusių japų, pasistenk juos apeiti ir 
Žygiuoti toliau. 

— Aha, supratau, — varstydamasis batraiščius atsakė Martinesas. 

— Pasiimk tik peilį. 

— Gerai, grįšiu po kokių trijų valandų. Perspėk sargybą, — sušnabž- 
dėjo Martinesas. 

Kroftas spustelėjo jam petį. Martinesas vos juntamai drebėjo. 

— Kaip jautiesi, drauguži? Viskas gerai? — paklausė Kroftas. 

— Aha, viskas gerai. 

— Dabar paklausyk, — tarė Kroftas. — Grįžęs, kol nesutiksi manęs, 
niekam nieko nepasakok. Leitenantui, jeigų nebemiegos, sakyk, kad 
nieko nenutiko, supratai? 

Kroftas sukando dantis, jausdamasis be galo nesmagiai dėl to, kad 
nepaklūsta Hirno įsakymui. Negana to, slėgė ir dar kažkas, kam kol kas 
nerado pavadinimo. Jis sunkiai atsiduso. 

Martinesas, gniaužydamas kumščius, kad atgaivintų užtirpusius 
pirštus, linktelėjo galvą. 

— Aš ir einu, — stodamasis tarė jis. 

— Geras tu vyras, Japseky. 

Šnabždesys patamsy skambėjo bauginamai. Gulintieji aplinkui at- 
rodė negyvi. 

Martinesas suvyniojo savo šautuvą į antklodę, kad nesudrėgtų. 

— Supratau, Samai. 

Jo balsas vos vos virptelėjo. 

— Tvarka, Japseky. 

Kroftas stebėjo, kaip jis, trumpai šnektelėjęs su Hirnu, išėjo iš dau- 

bos, paniro į aukštą žolę ir pasuko į kairę, palei stačias kalno uolas. 
Kroftas susimąstęs pasikasė dilbį, grįžo prie savo guolio ir atsigulė. Ži- 
nojo, kad kol negrįš Martinesas, neužmigs. 
Hirnas vėl suko galvą: ką daryti? Jau buvau apsisprendęs, dabar apsi- 
galvojau, o klaustukų kaip buvo, taip ir tebėra. Kreivai šyptelėjęs, pa- 
traukė pečiais. Jei Martinesas grįš ir praneš, kad perėjoje japų nesama, 
rytą teks kilt į žygį. Atsargiai kasydamasis pažastį, įsižiūrėjo į slėnį ir 
plikas, nykias aplinkines kalvas. Vėjas ošė lomose, šiureno žolę, švilpė 
kalvų keteromis. Jo ūžesys priminė tolimą bangų mūšą. 

Padariau klaidą. Apsigavau. Maža to, kad nusileidau Kroftui, pa- 
sidaviau ir savo silpnadvasiškumui ir taip susipainiojau, kad visiškai 
neaišku, kas būtų geriausia. Gal taip, gal anaip, leidausi įtikinėjamas, 
ir ką gi, jeigu Martinesas praneš, jog japų nesama, rytą duosiu įsakymą 
Žygiuoti pirmyn. 

Kai po viskam grįšiu į bivaką, jeigu išvis grįšiu, galėsiu atsistaty- 
dinti iš karininkų. Taip, tai būtų sąžininga, garbinga išeitis. Hirnas vėl 
pasikasė pažastį. Vis dėlto atsisakyti karininko laipsnio nenorėjo, o ne- 
norėjo, aišku, dėl psichologinių priežasčių. Mokslus karininkų rengimo 
mokykloje kęste iškentė, juokdavosi iš karinės karjeros, visada jai jautė 
panieką, tačiau laikui bėgant su karininko laipsniu susigyveno, ir požiū- 
ris į jį smarkiai pasikeitė. Dabar, tiek laiko tarnavus karininku, laipsnio 
netekti būtų lygu netekti rankos. 

Žinia, kas dėtųsi po to. Taptų eiliniu, ir kiti eiliniai junginyje, į kurį 
būtų paskirtas, anksčiau ar vėliau sužinotų, kad jis yra buvęs karininkas, 
ir jo nekęstų, piktintųsi juo, piktintųsi net tuo, kad jis atsisakė karininko 
laipsnio, taip paniekindamas jų sąmoningą ar nesąmoningą svajonę tapti 
karininkais. Tokį žingsnį žengdamas iš anksto žinotų pasekmes: neatneš 
jis nei palengvėjimo, nei, aišku, džiaugsmo. Vargsi, kentėsi, ir galbūt 
vienintelė naujiena bus tik tai, kad, kaip ir kiti, bijosi aukštesnių už save. 

Štai kur šuo pakastas. Pasirodo, jog nenori kęsti baimės, įžeidinė- 
jimų, nenori pasijusti žmogumi, kurį galima žeminti. Sakoma, geriau 
kentėti pačiam negu kankinti kitus, ir dabar šis posakis atrodė kaip nie- 
kad prasmingas, vertybinis orientyras. 

Įsivaizdavo, kaip iš to pasišaipytų Kamingsas. „Tai tik gražus sen- 
timentas, vienas iš gražių muilo burbulų, šiandien pučiamų Žmonėms į 
akis, kaip ir teiginys, kad turtuolis nepateks į rojų, — juokdamasis pri- 
durtų: — Į rojų tik turtuoliai ir keliauja.“ 

Et, velniop Kamingsą. Šitaip buvo daug kartų piktai taręs sau, ne- 
norėdamas, o gal ir nepajėgdamas jo nuginčyti, tačiau ir Kamingsas ne 
viską gebėjo paaiškinti. Sutikęs su juo, kad Žmonės iš prigimties blogi, 
tolesniems jo samprotavimams nieko neprikiši. Jo logika geležinė. 

Tačiau istorijos dėsniai ne tokie griežti. Kas tiesa, tai tiesa, visos 
didžios svajonės prigeso, tapo pajungtos naudos siekiui, iškraipytos, 
ir net geri dalykai nuveikiami iš žemų paskatų, bet vis dėlto ne viskas 
ėjosi blogai, buvo ir laimėjimų, kai logika pranašaudavo priešingai. 
Pagal Kamingso logiką, pasaulis turėjo sufašistėti, o kol kas nesufa- 
šistėjo. 

Žemai, slėnyje, kažkas subrazdėjo, ir jis pakėlė šautuvą ir įsistebei- 
lijo į šešėlius žolėje. Bruzdesys nutilo. Jo nuotaika kažkodėl subjuro. 

Ateities viltis menkutė, visokeriopa priespauda didėja; kuo daugiau 
ginklų. tuo mažiau šansų. Moralė prieš bombas. Net revoliucijų pobū- 
dis pasikeitė, jose armijos kaunasi su armijomis ir ne kitaip. 

Jei pasaulis sufašistėtų, jei stotų Kamingso amžius, man liktų vie- 
na išeitis. Terorizmas. Bet terorizmas švarus, be jokios netvarkos, jokių 
kulkosvaidžių, jokių granatų, jokių bombų, jokių kvailysčių, jokių atsi- 
tiktinių žudynių. Tik peilis ir smaugvirvė, keletas treniruotų vyrų ir są- 
rašas pusšimčio niekšų, kuriuos reikia likviduoti, paskui kito pusšimčio. 

Koordinuotos veiklos planas, draugai. Jis rūgščiai vyptelėjo. Pus- 
šimčiams nebus galo, tai ne išeitis. Bergždžias darbas. Tik nuoboduliui 
prablaškyti, pasismaginti. Šiąnakt pulsim generalisimą Kamingsą. 

Et, nesąmonės. 

Niekas neaišku, bet galbūt istorijoje būta ištisų epochų, kai niekam 
niekas nebuvo aišku. Pasikliauti atsitiktinumu? Sėdėti ir laukti, kol fa- 
šistai galutinai susimaus? 

Ne, taip negalima, to nepakanka. Reikia priešintis — nesvarbu, ko- 
kiais sumetimais. Pavyzdžiui, atsisakyti karininko laipsnio. 

Aš Don Kichotas. Buržuazinis liberalas. 

Ir vis dėlto grįžęs taip ir padarysiu. Pasekmės, ko gero, bus bjaurios, 
bet aiškiai žemais sumetimais vadovauti žmonėms dar bjauriau. Atsi- 
statydinti reiškia atiduoti būrį Kroftui, neatsistatydinti — tapti tokiu kaip 
Kroftas. 

Jeigu padėtis taptų katastrofiška, galbūt kairieji laikinai pamirštų 
savo politinius skirtumus. 

Trūksta anarchistų. 


Martinesas keletą šimtų jardų žingsniavo per aukštą žolę, stengdamasis 
neišklysti iš uolų šešėlio. Mankštindamas rankų raumenis, žnaibyda- 
mas sau sprandą pamažu vaikė miego likučius. Su Kroftu jis šnekė- 
jos1 pusiausnūda, ir tuomet jam nekilo kokių nors minčių ar bent jau 
įtarimų. Suprato, kur ir kokiu tikslu siunčiamas, žinojo, kaip Kroftas 
jam liepia elgtis, ir instinktyviai pakluso, nesigilindamas, kam to reikia. 
Užduotis vienam naktį išeiti į visiškai nepažįstamą vietovę nepasirodė 
nei labai pavojinga, nei keista. 

Tačiau dabar, prasiblaivęs, aišku, suabejojo. Ar ne kvailystė? — top- 
telėjo mintis, bet ją jis nuvijo šalin. Jei Kroftas sakė, kad reikia, matyt, 


524 


*-——-w- 


gvai, tyliai, pirmiausia statydamas ant žemės kulną, paskui atsargiai nu- 
leisdamas pirštus, sukinėdamasis žolėje, kad ne taip čežėtų. Iš už dvide- 
šimties jardų niekas nebūtų pastebėjęs jo artėjant. Nepaisant atsargumo 
žingsniavo spėriai; jo, įgudusio žvalgo, kojos sakytum pačios ieškojo 
kelio, vengdamos užminti ant akmenų ar šakelių, ant žemės stojo užti- 
krintai, tyliai. Judesiais jis labiau priminė ne žmogų, 0 žvėrį. 

Bijoti bijojo, tačiau baimė nekaustė; priešingai, skatino kuo budriau 
viską regėti ir justi. Ir laive, ir kateryje, kuriuo išsilaipino į Anopopėjų, 
ir vėliau daug kartų buvo praskydęs vos ne iki isterijos, nes toji baimė 
buvo nepalyginamai stipresnė. Jei jam būtų tekę ištverti dar vieną ar- 
tilerijos apšaudymą, būtų gal apalpęs; baimė visada būdavo stipresnė 
esant tokiai padėčiai, kurios jis negalėdavo pakeisti, tačiau dabar veikė 
savarankiškai, darė tai, ką gebėjo geriau už kitus, ir tai jam teikė jėgų. 
Be to, jį ramino ir stiprino prisiminimai apie kitas pastaraisiais metais 
jo sėkmingai atliktas žvalgybines operacijas. 

Martinesas geriausias būrio žvalgas, didžiuodamasis tarė sau. Taip 
jam kartą pasakė Kroftas, ir jis to niekad neužmiršo. 

Po dvidešimties minučių jis priėjo uolos iškyšą, ties kuria būrys pa- 
teko į pasalą. Prieš Žygiuodamas toliau, atsitūpė už medžių ir keletą 
minučių apžiūrinėjo atbrailą. Paskui, užlindęs už jos, apžvelgė lauką ir 
giraitę, iš kurios juos apšaudė japonai. Mėnesienoje laukas atrodė blau- 
siai sidabrinis, o giraitė — neįžvelgiama, juodai žalia, daug tamsesnė už 
ją supančius blankius, perregimus šešėlius. Užpakaly ir dešinėje dunk- 
sojo numanomas milžiniškas kalno masyvas, keistai švytintis patamsy 
nelyginant prožektorių apšviestas didžiulis paminklas. 

Gal penkias minutes jis apžiūrinėjo lauką ir giraitę, ničnieko negal- 
vodamas, visas pavirtęs vien akimis ir ausimis. Dirginanti įtampa, krū- 
tinę slegiantis sunkulys buvo malonūs, kaip Žmogui, vos apgirtusiam, 
malonūs esti pirmieji apsvaigimo pojūčiai. Martinesas nevalingai sulai- 
kė kvapą. 

Aplinkui niekas nė krust. Tylu, girdėti tik žolės šiugždesys. Jis iš lėto, 
beveik abejingai nušliaužė nuo atbrailos ir pritūpė lauke, ieškodamas 
šešėlio, kur galėtų pasislėpti. Tačiau perbėgti į giraitę nepastebėtam ne- 
įmanoma — visas plotas nužertas mėnesienos. Minutę pasvarstęs Mar- 
tinesas pašoko ant kojų, sekundę apmiręs, pašiurpęs pastovėjo giraitės 
akivaizdoje, o tada vėl parkrito ant žemės. Niekas nešovė. Gal aš jiems 
pasirodžiau per daug nelauktai? Labai gali būti, kad jeigu giraitėje kieno 
nors esama, jie apstulbinti nespėjo iššauti. 

Jis patyliukais vėl atsistojo, mikliai pabėgėjo į lauko vidurį, metėsi į 
šoną ir dribo kaip ilgas už akmens. Jokio balso, jokio šūvio. Jis pabėgė- 
jo dar trisdešimt jardų, luktelėjo už kito akmens. Nuo giraitės pakraščio 
jį skyrė mažiau kaip penkiasdešimt pėdų. Jis klausėsi savo paties alsa- 
vimo, įsistebeilijęs į mėnesienos metamą ovalų akmens šešėlį. Visi po- 
jūčiai jam sakė, kad giraitėje nieko nėra, tačiau jais pasitikėti per daug 
rizikinga. Pakilęs gerą sekundę pastovėjo, tada vėl parkrito. Jeigu jie 
ir dabar neiššovė... Kas bus, tas. Negalimas daiktas, kad bėgdamas per 
mėnesienos apšviestą atvirą lauką būčiau likęs nepastebėtas. 

Martinesas skriste perskrido tarpą, skiriantį jį nuo giraitės. Atsidūręs 
tarp medžių, vėl stabtelėjo, prisiplojo prie kamieno. Niekas nė krepšt. 
Jis palūkėjo, kol akys apsipras su tamsa, tada ėmė šliaužti nuo medžio 
prie medžio, rankomis prasiskirdamas krūmokšnius. Už penkiolikos 
jardų pasiekė taką, sustojo ir pasidairė į šonus. Taku nužingsniavo iki 
giraitės pakraščio, sustojo prie nedidelio apkaso ir įlipęs į jį atsiklaupė. 
Prieš keletą dienų čia stovėta kulkosvaidžio — šitai jis nustatė iš to, kad 
trikojo įspaustos duobutės nebuvo drėgnesnės už patį apkasą. Be to, 
kulkosvaidžio būta nukreipto į uolos atbrailą; tądien, kai būrys pakliuvo 
į pasalą, japonai, jeigu kulkosvaidis ten dar būtų buvęs, būtų iš jo šaudę. 

Iš lėto, atsargiai jis apžiūrėjo giraitės pakraštį. Japonai buvo pasi- 
traukę, ir iš tuščių sauso davinio dėžučių, išvietės griovio dydžio jis 
spėjo, kad jų būta viso būrio. Žvalgai susidūrė su gerokai mažesne gru- 
pe; tai galėjo reikšti viena: kad didžioji būrio dalis atitraukta diena ar 
dviem anksčiau, 0 juos apšaudžiusieji sargybiniai buvo ariergardas, ku- 
ris netrukus po to pasitraukė iš perėjos. 

Kodėl? 

Tarsi atsakas pasigirdo duslus artilerijos dundesys. Jis buvo daž- 
nai girdimas visą pastarąją dieną. Ko gero, japai grįžo, kad padėtų sa- 
viškiams atmušt puolimą. Labai tikėtina. Ir vis vien kankino abejonė. 
Kažkur tolėliau perėjoje galbūt yra likę kažkiek japonų. O gal ir ne. 
Pakėlęs drėgną, apipuvusią kartoninę davinio pakuotę, Martinesas nu- 
sipurtė. Jeigu kur nors... Mintyse iškilo miglotas, baugokas patamsy 
klaidžiojančių kareivių vaizdas. Eidamas apgraibomis imsi ir susidursi. 
Jis papurtė galvą tarsi kažkokio nepažįstamo kvapo išgąsdintas žvėris. 
Giraitėje tvyranti tyla ir tamsa slėgė, silpnino ryžtą. Reikia judėt toliau. 

Martinesas nusišluostė kaktą. Jį mušė prakaitas, ir jis nustebo pa- 
jutęs, kad marškiniai drėgnoki ir labai šalti. Įtampai minutę atlėgus, 
pasijuto pavargęs bei sudirgęs dėl to, kad buvo prižadintas vos spėjęs 

nusnūsti valandą kitą. Pakinklių sausgyslės nervingai virpčiojo. Jis at- 
siduso. Tačiau mintis grįžti atgal nekilo. 

Jis atsargiai nužingsniavo taku per giraitę perėjos link. Takas keletą 
šimtų jardų tiesės: tarp krūmokšnių bei retesnių negu džiunglėse me 
džių. Kartą jam per veidą brūkštelėjo ilgas plokščias lapas, ir skruostu 
išsigandę spruko keletas vabzdžių. Jis nubraukė juos prakaituotais iš 
jaudulio pirštais. Bet vienas vabzdys užsiliko ant pirštų ir nuropojo ant 
dilbio. Martinesas jį nukrėtė ir pašiurpęs sustojo patamsy. Keletą sekun- 
džių svyravo; vabzdžių sukeltas nepaaiškinamas išgąstis, įsitikinimas, 
jog priekyje tikriausiai esama japonų, o labiausiai — tolydžio stiprėjantis 
slogutis dėl to, kad reikia naktį žvalgyti šitą nepažįstamą vietovę, pakir- 
to jo ryžtą žygiuoti pirmyn. Jis keletą kartų giliai atsikvėpė, perkelda- 
mas kūno svorį tai ant kojų pirštų, tai ant kulnų. Tingus vėjelis vangiai 
plazdeno lapus, vėsiais gūsiais glostė jo veidą. Jis juto, kaip veidu lyg 
ašaros srovelėmis rieda prakaito lašai. 

Reikia eit. Nesąmoningai ištarti žodžiai pažadino jo ryžtą. Jį slopi- 
nantis vidinis pasipriešinimas greit subliūško. Jis žengė žingsnį, žengė 
kitą, ir vidinio pasipriešinimo kaip nebūta. Minutę kitą paėjėjęs japonų 
per giraitę pramintu nelygiu taku, jis atsidūrė pamiškės laukymėje ir 
įžengė į perėją. 

Anakos kalno uolos suko į dešinę, ir jis vėl ėjo palei jas. Kitoje pusė- 
je, jam iš kairės, stūksojo statūs, beveik statmeni Vatamajaus grandinės 
kalvų skardžiai. Tarpeklis, kokių dviejų šimtų jardų pločio, priminė įkal- 
niui kylantį prospektą tarp aukštų pastatų. Kelias buvo nelygus, banguo- 
tas, nuklotas didžiuliais rieduliais ir žemių kauburiais, šen bei ten išmė- 
tytas iš uolienos plyšių kyšančiais žolių kuokštais, panašiais į piktžoles, 
želiančias betono įtrūkiuose. Mėnesiena, apšvietusi nematomą Anakos 
kalno viršūnę, margino perėją akmenų ir kauburių šešėliais. Buvo labai 
nyku, labai šalta, Martinesui vaidenosi, kad tvanki aksominė džiunglių 
naktis be galo toli. Išlindęs 1š giraitės priedangos jis paėjėjo kelis šimtus 
pėdų ir priklaupė riedulio šešėlyje. Užpakaly, ties horizontu įžiūrėjo Pie- 
tų Kryžių ir instinktyviai nustatė kryptį iki jo. Perėja vedė tiesiai į šiaurę. 

Jis iš lėto, nenorom pakilo ir atsargiai nužingsniavo per akmenuotą 
tarpeklį. Už kelių šimtų jardų perėja suko į kairę, o paskui vėl į deši- 
nę ir gerokai susiaurėjo. Vietomis ją beveik visiškai užklodavo kalno 
šešėlis. Jis žygiavo netolygiai, tai trūkčiagalviais pabėgėdavo tolokai į 
priekį, tai baimingai stabteldavo kelioms sekundėms, kurios pavirsda- 
vo minutėmis, kol jis prisiversdavo judėti toliau. Gąsčiojosi kiekvieno 

vabzdžio, kiekvieno urvelyje išbudinto gyvūnėlio, jų krebždesys atim- 
davo jam drąsą. Jis tolydžio apgaudinėjo save: pasižadėdavo žygiuoti 
tik iki artimiausio posūkio, o jį be jokių kliūčių pasiekęs pasirinkdavo 
kitą tašką ir žygiuodavo toliau. Taigi. visą laiką kildamas įkalniui, jis 
per nepilną valandą sukorė gerą mylią. Spėliojo, kokio ilgumo galėtų 
būti ši perėja; nors buvo patyręs žvalgas, senu įpročiu tuščiai tikino 
save, jog štai šitas gūbrys bus paskutinis, už jo bus džiunglės, japonų 
linijų užnugaris ir galiausiai jūra. 

Kuo labiau i1lgėjo be jokių nuotykių nueitas kelias, tuo drąsesnis ir 
nekantresnis Martinesas darėsi. Vis rečiau stabčiojo, vienu gaistu sukar- 
damas vis didesnį atstumą. Priėjęs gal ketvirčio mylios tarpą, užžėlusį 
aukšta žole, drąsiai nudrožė juo, įsitikinęs, kad jo niekas nepastebės. 

Iki šiol nepasitaikė tokios vietos, kur japonai būtų galėję įsirengti 
avanpostą, ir budriai, įdėmiai stebėti aplinką jį skatino ne tiek tikimybė 
susidurti su priešu, kiek baimė, mirtina kalnų ir perėjos tyla. Tačiau 
aplinka keitėsi: brūzgynais užaugę plotai buvo vis tankesni ir platesni; 
kai kuriuose būtų galėjęs saugiai įsikurti net nedidelis bivakas. Juos 
Martinesas išžvalgydavo greitomis. Prislinkdavo slėpdamasis šešėlyje, 
tada, kiek paėjėjęs tarp medžių, keletą minučių klausydavosi, ar neiš- 
girs pažįstamo miegančių Žmonių šnopavimo. Nieko daugiau, be lapų 
šlamesio, paukščių ir gyvūnų krebždesio, neišgirdęs, išlįsdavo iš guoto 
ir žygiuodavo perėja toliau. 

Už vieno posūkio tarpeklis vėl susiaurėjo; priešingas uolų sienas 
skyrė ne daugiau kaip penkiasdešimt jardų, o vietomis visas tarpas 
buvo užaugęs tankiais brūzgynais. Pastangos be triukšmo prasibrauti 
per krūmokšnius atėmė nemažai laiko ir kainavo daug nervų. Pasiekęs 
santykinai atvirą tarpą, toliau žygiavo su palengvėjimu. 

Tačiau už dar vieno posūkio išvydo nedidelį slėnį, iš abiejų pusių 
apsuptą uolų, užaugus; mišku skersai visą tarpeklį. Dienos metu čia 
būtų puikus stebėjimo punktas. Geresnės vietos sargybos postui jis 
nebuvo matęs ir iš karto instinktyviai pasijuto tikras, kad japonai bus 
atsitraukę iki čia. Juto tai iš rankų ir kojų drebulio, iš sutankėjusių šir- 
dies tvinksnių. Įsitempęs, prisimerkęs nuo mėnulio šviesos, Martinesas 
iš už riedulio nužvelgė mišką. Dešinėje, kur uolos rėmėsi į tarpeklio 
dugną, driekėsi tamsus šešėlio ruožas, ir jis ramiai, neleisdamas sau 
net pamąstyti, aplenkė riedulį ir, nuleidęs galvą, nuropojo keturpėsčias 
per tamsumą. Kaip užburtas stebėjo dantytą liniją tarp mėnesienos ir 
šešėlio ir porą kartų pajuto, kad jį kažkodėl traukia ropoti į šviesą. Ji 

atrodė gyva, tokia pat gyvastinga kaip ir jis pats; mėnesiena mirguliavo 
taip viliojamai, kad jam net gniaužė gerklę. Miškas arčiau, arčiau, iki 
jo dvidešimt jardų, dešimt. Pamiškėje jis sustojo ir apsidairė, ieškoda- 
mas kulkosvaidžio ugniavietės ar apkaso. Patamsy teįžiūrėjo tik juodus 
medžių kamienus. 

Martinesas įlindo į mišką ir vėl stabtelėjo pasiklausyti. Iš pradžių 
ničnieko neišgirdo, tad, rankomis praskleidęs krūmokšnius, atsargiai 
žengė vieną žingsnį, paskui dar ir dar. Koja pajuto sumintą žemę ir iš- 
sigandęs suklupo patyrinėti. Patapšnojo Žemę, apčiupinėjo šalimais au- 
gančio krūmo lapukus. Žemė sutrypta, o krūmas nulenktas į šoną. 

Tai šviežiai pramintas takas. 

Tarsi patvirtindamas jo spėjimą, ne toliau kaip už penkių jardų su- 
kosėjo miegantis žmogus. Martinesas nustėro, vos nepašoko tarsi nude- 
gęs. Veido raumenys įsitempė, suakmenėjo. Šią akimirką ir norėdamas 
nebūtų įstengęs prabilti. 

Jis nevalingai žengė žingsnį atbulomis ir išgirdo kažką guolyje ver- 
čiantis ant kito šono. Bijodamas užkliudyti kokią šaką ir pažadinti žmo- 
nes, jis nedrįso pajudėti. Gerą minutę stovėjo kaip įkastas. Grįžti atgal, 
jautė, negalima. Nebūtų sugebėjęs paaiškinti, kodėl; trauktis iš miško 
baisu, bet eiti pirmyn — dar baisiau. Ir vis dėlto grįžti negalima. Galvoje 
neįtikimu greičiu prasisuko būsimas pokalbis su Krofiu. 

„Susimovei, Japseky.“ 

Tačiau tęsti žvalgybą — negerai. Dėl tam tikros priežasties, tik ko- 
kios? Mąstyk nemąstęs, mintis tarsi alyvuota nesileido užčiuopiama. 
Nenoriai, užgniaužęs pasibjaurėjimą, lyg eitų basas per išpampusiomis 
lervomis knibždantį lauką, jis kėlė vieną koją, paskui kitą, paklusdamas 
vien griežtai valios komandai. Per minutę jis, prakaitui graužiant akis, 
pasislinko ne daugiau kaip tris jardus. Jam atrodė, jog jaučia, kaip pra- 
kaito lašeliai sunkiasi iš porų ir susilieję teka šlapiomis veido ir kūno 
raukšlių vagomis. 

Intuityviai jis suvokė viena: japonai kol kas miške pramynę tik du 
takus. Vieną — skersai tarpeklį, per pora jardų nuo miško ribos. Kitą — 
einantį išilgai miško, sudarantį su pirmuoju T formos sankirtą. Dabar jis 
skersiniame take ir turės šliaužti, kol prieis išilginį. Brautis per brūzgy- 
nus — nė minties; japonai išgirstų net ir menkiausią krebždesį, be to, bet 
kada gali su kuo nors susidurti. 

Jis vėl ėmė ropoti keturpėsčias. Sekundės slinko viena po kitos it 
paskiri laiko tarpsniai, jis beveik tarėsi girdįs laikrodžio tiksėjimą. 

Kiekvieną kartą, išgirdęs pro miegus sumurmant žmogų, jis vos nesu- 
vaitodavo. Jų čia pilna! Atrodė, jog jo kūno dalys dabar egzistuoja kiek- 
viena sau; tyliai protestavo subraižyti delnai ir kelių girnelės, kamavo- 
si smaugiama, dusinama gerklė, smegenis gręžė nepakenčiamai aiškios 
mintys. Nedaug betrūko, kad pagaliau su palengvėjimu leiptų ir nuleiptų 
kaip iki sąmonės netekimo primuštas žmogus, kuriam nebesvarbu, ar 
pajėgs atsikelti. Džiunglių šnaresys nakties tyloje atrodė be galo tolimas. 

Tako vingyje jis stabtelėjo, apsidairė ir vos nesuriko. Už kokių trijų 
pėdų prie kulkosvaidžio sėdėjo žmogus. 

Martinesas staigiai loštelėjo galvą atgal. Prigludęs prie žemės, lau- 
kė, kada kareivis atsuks kulkosvaidį ir iššaus į jį. Bet to neatsitiko. Jis 
vėl apsižvalgė ir suprato, kad japas jo nemato, sėdi truputį nusisukęs į 
šoną. Už kulkosvaidininko — abiejų takų sankirta. Reikia prasmukti pro 
kulkosvaidininką, o prasmukti neįmanoma. 

Dabar Martinesas suprato, jog apsižioplino. Na, žinoma! Kaip aš ne- 
numačiau, kad ant tako budės sargybinis? E! juicio." Prie viso išgąsčio 
prisidėjo būsimos apklausos baimė; tartum Žžmogžudį, prisimenantį, jog 
nusikaltimo metu nepaisė elementaraus saugumo, Martinesą nusmel- 
kė slogi grėsmės nuojauta. Ką dar pamiršau, por Dios“, ko dar nenu- 
mačiau? Jis vėl pažvelgė į kulkosvaidininką, godžiai įsistebeilijo į jį. 
Panorėjęs būtų galėjęs jį ranka pasiekti. Kareivis buvo jaunutis, beveik 
paauglys, neišraiškingo vaikiško veido, apatiškai primerktomis akimis, 
plonomis lūpomis. Pro krūmus prasimušančioje mėnulio šviesoje atro- 
dė snūduriuojąs. 

Martinesas minutę neteko realybės pojūčio. Kas kliudo jį palies- 
ti, pasisveikinti? Abu juk žmonės. Karo sąvoka jo sąmonėje priblėso, 
buvo visai beišblėstanti, bet naujas baimės šuoras jį privertė atsitokėti. 
Jeigu jį paliesiu, man galas. Kad ir kaip sunku tuo patikėti. 

Dabar grįžti atgal nebegaliu. Neįmanoma apsisukti visiškai tyliai, 
bent jau taip, kad neatkreiptum kulkosvaidininko dėmesio. Neįma- 
noma ir prašliaužti pro jį; takas eina pro pat apkasą. Teks jį nudobti. 
Įsinervinęs Martinesas visa esybe priešinosi net tokiai minčiai. Gulėjo 
krečiamas drebulio, ūmai apimtas silpnumo ir nuovargio. Jautėsi esąs 
toks bejėgis, kad neįstengtų pajudinti nei rankų, nei kojų. Spoksojo pro 
lapus į mėnesienos apšviestą kareivio veidą, ir tiek. 


* Protas. (Isp.) 
** Dievulėliau. (Isp.) 

O juk reikia skubėti. Kulkosvaidininkas bet kurią akimirką gali pa- 
kilti ir eiti žadinti kito sargybinio, ir mane užtiks. Reikia nedelsiant jį 
nudobti. 

Ir vėl jam toptelėjo, kad bus kažko nenumatęs. Atrodė, jei tik pajėgtų 
papurtyti galvą ar įtempti raumenis, viskas paaiškėtų, bet dabar buvo 
sukaustytas. Martinesas ištiesė ranką ir tyliai išsitraukė iš makščių peilį. 
Jo kotas delne gulėjo nepatogiai it svetimkūnis; nors šimtus kartų buvo 
peilį naudojęs kitais tikslais, konservų dėžutėms atidaryti ar kam nors 
pjaustyti, dabar nežinojo, kaip jį laikyti. Ašmenys mėnesienoje blyk- 
čiojo, ir jis susivokė paslėpti juos po dilbiu nenuleisdamas baimingo 
žvilgsnio nuo apkase sėdinčio kareivio. Jam jau dingojosi, kad jį seniai 
pažįsta; kiekvienas lėtas, tingus jo judesys Martinesui regėjosi maty- 
tas — kai japas pasikrapštė nosį, Martineso lūpos išsiviepė. Tatai suprato 
tik todėl, kad suskaudo įtemptus skruostų raumenis. 

Nagi, nudobk jį, sukomandavo sau, tačiau nepajudėjo iš vietos. Gu- 
lėjo kaip gulėjęs, peilį paslėpęs po ranka, o drėgno tako vėsa pamažu 
smelkėsi į kūną. Jį pakaitomis mušė tai karštis, tai šaltis. Jis ir vėl pra- 
rado realybės pojūtį, ir patirta baimė atrodė netikra tarsi prisisapnavęs 
košmaras. Pagalvojo, gal grįžti atgal, ir jį vėl supurtė drebulys. Lėtutė- 
liai — tam užtruko daugiau kaip minutę - jis pakilo keturpėsčias, remda- 
masis rankomis ir keliais, prisitraukė po savimi vieną koją ir nelyginant 
ant briaunos pastatyta moneta svyravo, neapsispręsdamas, ar pulti ka- 
reivį, ar pasišalinti. Prisiminė rankoje laikąs peilį. 

„Bet kokio meksikono su peiliu saugokis kaip velnio.“ 

Iš atminties išplaukė seniai pamiršta nugirsto dviejų teksasiečių paš- 
nekesio nuotrupa, ir iš apmaudo jam sugniaužė gerklę. Melagiai pra- 
keikti! Tačiau apmaudą užgožė mintis apie tai, ką jam teks padaryti. Jis 
nugurkė seiles. Niekad gyvenime nesijautė toks apdujęs, suparalyžiuo- 
tas baimės. Be to, kamavo pasibjaurėjimas peiliu, pykino mėnesiena. 
Paieškojęs susirado akmenuką ir, nespėjęs gerai pagalvoti, švystelėjo jį 
kitapus apkaso. 

Japų kareivis, išgirdęs akmenuko tekštelėjimą, nusisuko, atgręžda- 
mas į jį nugarą. Martinesas tyliai žengė žingsnį, stabtelėjo ir laisvąja 
ranka užlaužė kareivio kaklą. Nieko negalvodamas, gana ramiai pri- 
spaudė peilio smaigalį ties raktikauliu ir visa jėga suvarė į kaklą. 

Japas ėmė daužytis jo glėbyje tartum šeimininko sugautas neklusnus 
gyvulys, ir Martinesas pyktelėjo. Kodėl su juo tiek terlionės? Peilis gi- 
liau nebelindo, ir jis paklibinęs jį ištraukė, tada suvarė dar kartą. Karei- 
vis minutėlę pasitampė ir suglebo. 


531 


Tuo pačiu išseko visos Martineso jėgos. Jis apdujęs pasižiūrėjo į 
kareivį, suėmė už koto peilį ir bandė ištraukti, bet drebančia ranka ne- 
įveikė. Pajutęs delnu bliaukiantį kraują, pašoko ir nusišluostė ranką į 
kelnes. Ar kas nors išgirdo, kas čia dėjosi? Prisimindamas jųdviejų tą- 
symosi garsus, jautėsi taip, lyg tolumoje pamatęs sprogimą dabar lauk- 
tų pasigirstant jo trenksmo. 

Pasiklausęs ir neišgirdęs jokio bruzdesio, suprato, kad su sargybiniu 
susidorojo ganėtinai tyliai. 

Ir tada pajuto atoveiksmį: pasišlykštėjo negyvu sargybiniu kaip 
daiktu, prie kurio geriau nesiliesti; pasišlykštėjo ir su palengvėjimu 
atsikvėpė nelyginant žmogus, pagaliau sugavęs ir sutraiškęs per sieną 
rėpliojantį tarakoną. Jausmas buvo lygiai toks pat, ne ką stipresnis. Jis 
pasipurtė, bjaurėdamasis ant rankų džiūstančiu krauju, bet būtų lygiai 
taip pat bjaurėjęsis ir tarakono gleivėmis. Ūmai susivokė: dabar svar- 
biausia žygiuoti pirmyn, ir kone bėgte pasileido išilginiu taku. 

Jis vėl išėjo į atvirą perėjos plotą, paėjėjęs keletą šimtų jardų, aplen- 
kė kelis nedidelius guotus. Jam trūko susikaupimo, reikalingo tinkamai 
žvalgybai, jis tiesiog kulniavo ne ką pastebėdamas. Perėja palei kalno 
šlaitą vis dar kilo, bet nebe taip stačiai. Atrodė, jai nebus galo, ir nors 
žinojo, kad sukorė tik kelias mylias, jam vaidenosi, kad nuėjo gerokai 
daugiau. 

Jis priėjo dar vieną atvirą plotą, kurio kairėje pusėje augo miškas, 
dar kartą suklupo šešėlyje ir abejingai jį nužiūrėjo. Ūmai pašiurpo, su- 
pratęs, kokią klaidą padarė nužudydamas sargybinį. Kareivis, turintis 
Jį pakeisti, gali pramiegoti visą naktį, bet didesnė tikimybė, kad jis at- 
sibus; aš pats, kol neatbudėjau sargyboje, niekad negaliu kietai įmigti. 
Atradę nužudytąjį jie visi neužmigs iki ryto. Tuomet aš nieku būdu ne- 
galėsiu 1š čia ištrūkti. 

Martinesas vos neapsiverkė. Juo ilgiau čia užsibūsiu, juo pavojin- 
gesnė mano padėtis darysis. O be to, jeigu padariau tokią klaidą, kas 
žino, kiek dar tokių klaidų mano padaryta? Ir vėl nedaug trūko, kad jį 
ištiktų isterijos priepuolis. Reikia grįžti, bet... aš seržantas, Jungtinių 
Valstijų seržantas. 

Jei ne šis pilietiškumo jausmas, jis jau seniai būtų palūžęs. Martine- 
sas nusišluostė veidą ir ėmė žygiuoti toliau. Jam šovė beprotiška min- 
tis — Žygiuoti tol, kol įveiks visą perėją ir japonų užnugarį, išžvalgys 
Botojaus įlankos gynybos įtvirtinimus. Minutę įsivaizdavo šlovės aki- 
mirkų montažą: Martinesui teikiamas apdovanojimas, Martinesas stovi 
priešais generolą, Martineso nuotrauka meksikietiškame San Antonijo 

laikraštyje, bet tie vaizdiniai greit dingo, protas juos atmetė: sumany- 
mas aiškiai nerealus. Neturiu nei maisto, nei vandens, nebeturiu net ir 
peilio. 

Kaip tik tada kairėje už krūmo jis išvydo ilgą per giraitę nusidriekusį 
mėnesienos ruožą. Priklaupė ant kelio, įsižiūrėjo į jį, o paskui išgirdo 
kažką tyliai nusispjaunant ant žemės. Čia dar viena japonų stovykla- 
vietė. 

Galėčiau ją apeiti. Šešėlis palei uolų sieną labai tamsus, ir jei elg- 
čiausi atsargiai, jie manęs nepastebėtų. Bet šįkart nesiryžo pajudėti, ko- 
jos neklausė. Dar keliolikos minučių, tokių, kaip tos, kurias praleido 
šalia kulkosvaidininko, būtų neištvėręs. 

Vis dėlto reikėtų eiti toliau. Martinesas pasikasė nosį it vaikas, su- 
sidūręs su neįveikiamais sunkumais. Per pastarąsias dvi dienas patir- 
tas nuovargis, šiąnakt — nervinė įtampa baigė jį priveikti. Prakeikimas, 
liepė eiti, o iki kur — neaišku, apmaudžiai pagalvojo. Jis apsisuko, 
atsargiai parslinko atgal į miškelį, iš kurio buvo atėjęs, ir ėmė leistis 
perėja žemyn. Jis sumetė, kad nuo tada, kai nudūrė sargybinį, praėję 
nemažai laiko, ir dėl to vis labiau nerimavo. Gali būti, kad, radę sargy- 
binį negyvą, japonai pasiųs žvalgus, bet naktį greičiausiai nesiųs, o be 
to, pagalvojo, jeigu sargybinį ir rado, mano paties ir pėdos ataušusios. 
Per tas vietas, kur prieš tai nebuvo aptikęs japonų, jis drožė, galima 
sakyti, nesislapstydamas. Dabar svarbiausia kuo greičiau grįžti pas 
saviškius. 

Jis pasiekė mišką su T formos takais ir stabtelėjęs keletą sekundžių 
klausėsi. Nieko neišgirdęs, skubiai žengė į mišką ir atsargiai nusėlino 
išilginiu taku. Negyvėlis gulėjo kaip gulėjęs šalia kulkosvaidžio. Mar- 
tinesas pasidairęs ėmė ant pirštų galų tykinti aplink jį ir ant jo rankos 
užmatė laikrodėlį. Jis stabtelėjo ir geras dvi sekundes svarstė, ar jo ne- 
pasiėmus. Jau buvo beeinąs toliau, paskui žengė atgal ir parklupo šalia 
negyvėlio. Šio ranka tebebuvo šilta. Martinesas pabandė atsegti dirželį, 
bet staiga, apimtas pasišlykštėjimo ir siaubo, metė ranką ant žemės. Ne. 
Nė už ką nebūtų galėjęs ilgiau pasilikti miške. 

Užuot pasukęs į kairę taku, vedančiu iš miško į uolų šešėlį, jis 
nužingsniavo pro kulkosvaidį į atvirą plotą ir ten šliaužė nuo akmens 
prie akmens, kol atsidūrė uolos priedangoje. Metęs paskutinį žvilgsnį į 
mišką, ėmė leistis perėja pakalniui. 

Žingsniavo kamuojamas dvilypio jausmo —- apmaudo ir nusivylimo. 
Nervinosi pasukęs atgalios anksčiau negu derėjo. Instinktyviai ėmė 

svarstyti, kaip pakreipti savo ataskaitą, kad įtiktų Kroftui. Bet labiausiai 
graužėsi nepasiėmęs laikrodėlio, juk visai lengvai galėjo tą padaryti. 
Dabar, toldamas nuo miško, keikė save, kad pabūgo užgaišti. Pagalvo- 
jo, jog galėjo ir daugiau ką padaryti. Galėjo pasiimti ne tik laikrodėlį, 
bet ir savo peilį (apžiūrinėdamas kareivį buvo apie jį užmiršęs) ar su- 
gadinti kulkosvaidį įberdamas į spyną saują žemių. Su pasimėgavimu 
įsivaizdavo, kaip tuomet būtų ištįsę jų veidai, ir ūmai susivokė, kaip jie 
išsigąs aptikę negyvėlį. 

Jis nusišypsojo. Šaunuolis, Martinesai, po šimts pypkių, tarė sau, 
vildamasis, kad taip pasakys ir Kroftas. 

Po nepilnos valandos jis pasiekė būrio stovyklavietę ir atraportavo 
Kroftui. Pamelavo tik tiek, kad pro antrąją stovyklavietę esą neįmano- 
ma prasmukti. 

Kroftas linktelėjo. 

— To japo nenugalabyt negalėjai, ką? 

— Negalėjau. 

Kroftas palingavo galvą. 

— Gaila, kad taip išėjo. Dabar japai visi, iki pat štabo, sukrus, — mi- 
nutę pagalvojęs, niūrokai pridūrė: — Nežinau... sunku pasakyt, kuo tai 
baigsis. 

Martinesas atsiduso. 

— Velnias, nepagalvojau apie tai. —- Buvo toks pavargęs, kad ne itin 
apgailestavo, bet kritęs į guolį susimąstė, kiek dar jo padarytų klaidų 
paaiškės per ateinančias keletą dienų. — Nusiplūkiau kaip šuo, - tarė jis, 
tikėdamasis sužadinti Krofto užuojautą. 

— Aha, sunkų žygį sukorei. — Kroftas uždėjo ranką Martinui ant pe- 
ties, stipriai spustelėjo. — Leitenantui neprasitark. Laisvai pražygiavai 
per visą perėją, nieko nematei, aišku? 

Martinesas suglumo. 

— Gerai, kaip pasakysi. 

— Štai taip. Tu šaunus vyras, Japseky. 

Martinesas vangiai šyptelėjo. Po trijų minučių jis jau pūtė į akį. 

Rytą Hirnas atsibudo gerai atsigavęs. Apsivertė ant kito šono ir žiūrėjo, 
kaip rytuose virš kalvų, kurios, tolydžio ryškėdamos, priminė iš van- 
dens kyšančias uolas, teka saulė. Daubose ir slėniuose sėdo ryto rūkas, 
ir jam atrodė, kad iš čia žvilgsnis siekia toli toli, mažne iki pat rytinio 
salos galo už šimto mylių. 

Aplinkui budo ir kiti; Kroftas ir dar keli kareiviai vyniojosi antklo- 
des, o vienas kitas grįžo iš tankių žolynų. Hirnas atsisėdo, palanks- 
tė batuose kojų pirštus ir minutę kitą tingiai svarstė, ar nepasikeitus 
puskojinių. Turėjo pasiėmęs dar vieną porą, bet tos irgi buvo nešva- 
rios, tad gūžtelėjęs pečiais nusprendė, kad nėra prasmės, ir ėmė vars- 
tytis antblauzdžius. 

Šalimais, vargdamas su pernakt susitraukusiais raiščiais, bambėjo 
Rudis: 

— Kada, po velnių, kariuomenės intendantūra išmoks siūt padorius 
antblauzdžius? 

— Girdėjau, greit pradės aprūpint auliniais, tokiais kaip parašiutinin- 
kų batai. Antblauzdžių nebereikės. 

Rudis pasikasė smakrą. Nebuvo skutęsis nuo išvykimo į žvalgybą, 
apžėlęs šviesia, gerokai apskretusia barzda. 

— Matysim kaip savo ausis, - pasakė Rudis, — intendantas visus pa- 
silaikys sau. 

— Na jau... —- šyptelėjo Hirnas. 

Bambeklis. Iš viso būrio Rudis vienintelis, su kuriuo verta artimai 
pabendrauti, protingas vyras. Tik prieit prie jo sunku. 

Impulso pagautas, Hirnas tarė: 

— Klausyk, Valsenai... 

— Ko? 

— Mums trūksta kapralo, dabar, kai Stanlis išėjęs su Vilsonu, netgi dvie- 
jų. Nenorėtum laikinai, kol vykdysim užduotį, eiti kapralo pareigas? O 
kai grįšim, galėsim apiformint nuolatinai. 

Puiki mintis. Rudis kareivių mėgstamas, su pareigomis tikrai susi- 
dorotų. 

Tačiau jį truputį suglumino bejausmė Rudžio veido išraiška. 

— Tai įsakymas, leitenante? — šaltai, atžarokai paklausė Rudis. 

Še tau, ko jis supyko? 

— Ne, žinoma, kad ne. 

Rudis lėtai pasikasė ranką. Dėl nelaukto ir nepagrįsto įniršio jis pa- 
sijuto šiek tiek nesmagiai. 

— Man nereikia malonių, — burbtelėjo jis. 

— Aš jų ir nesiūlau. 

Nekenčiu aš šito leitenanto, šito dirbtinai besišypsančio ilgšio, kuris 
vis peršasi į draugus. Ko jis nepalieka manęs ramybėj? 

Akimirką jį suėmė pagunda, iš skausmingo kutenimo paširdžiuose 
suprato, kad pasiūlymas jį vilioja. Bet jei šį ar panašų pasiūlymą priim- 
tum, tu žuvęs. Tave įvilioja į spąstus, o tada turėsi stengtis pavyzdingai 
atlikti pareigas, rietis su eiliniais, gerintis karininkams. Bendradarbiauti 
su Kroftu. 

— Pasiieškokit kito kvailio, leitenante. 

Hirnui akimirksniu užvirė kraujas. 

— Tiek to, skalsu kalbos, - sumurmėjo jis. 

Jie manęs nekenčia, turi nekęsti, ir, kol užduotis bus baigta, teks 
su tuo susitaikyti. Jis pažvelgė į Rudį, ir regint sulysusį Rudžio kūną, 
nuovargio išsekintą veidą, raudoną, raukšlėtą odą jo pyktis ėmė slūgti. 

Prošal praėjo Kroftas. 

— Neužmirškit, vyrai, prieš išeidami prisipildyt gertuvių! — sušuko 
jis kareiviams. 

Keletas jų patraukė prie upokšnio kitapus kalvelės. 

Hirnas apsidairė, pamatė guolyje besiraivanųį Martinesą. Buvau vi- 
sai jį užmiršęs, pagalvojo, nežinau net jo žygio rezultatų. 

— Kroftai! — šūktelėjo jis. 

— Klausau, leitenante. 

Kroftas, atsidaręs pusryčių davinį, numetė į šalį kartoninę dėžutę ir 
žengė Hirno link. 

— Kodėl nepažadinot manęs naktį, grįžus Martinesui? 

— Vis tiek iki ryto nebūtume galėję ko nors imtis, — nutęsdamas žo- 
džius atsakė Kroftas. 

— Ką gi, bet ateityje tokius dalykus leiskit spręsti man. — Žiūrėjo tie- 
siai į neįžvelgiamas mėlynas Krofto akis. - Ką Martinesas matė? 

Kroftas prapjovė vaškuoto popieriaus maišelį ir iškratė jo turinį. Jau- 
dulio skruzdėlėms bėgiojant per nugarą prabilo: 

— Kiek išžvalgė, perėja tuščia. Jo nuomone, perėjoj būta tik tų japų, 
Kuric mus apšaudė, o dabar jie iš ten atsitraukę. 

Jis norėjo Hirnui šitai pasakyti kaip galima vėliau, netgi kvailai vy- 
lėsi, kad to išvis nereikės daryti. Jaudulio skruzdėlės vėl nubėgo per nu- 
garą. Stengėsi negalvoti, ko siekia taip elgdamasis. Kalbėjo akis nudū- 
ręs į žemę, o baigęs pasisuko ir pažvelgė į sargybinį ant kalvos gūbrio. 

— Vaimanai, neknapsok! — pusbalsiu šūktelėjo. — Po galais, žmogau, 
ar negana prisimiegojai? 

Su ta perėja kažkas ne taip, pagalvojo Hirnas. 

— Sunku patikėt, kad jie paliko perėją nesaugomą, — sumurmėjo jis. 

— Aha. — Kroftas atsidarė skardinėlę ir ėmė šaukštu tvarkingai ka- 
binti kiaušinienę su kumpiu. — Ko gero. — Jis vėl nudelbė akis sau po 
kojų. — Gal mums vertėtų mėginti kopt per kalną, leitenante. 

Hirnas pažvelgė į kalną. Šį rytą tokia mintis atrodė visai patraukli. 
Gal išties pamėginus... Tačiau jis ryžtingai papurtė galvą. 

— Tai neįmanoma. 

Būtų beprotybė vesti kareivius į kalną nežinant net, ar jie galės nusi- 
leisti nuo jo kitoje pusėje. 

Kroftas abejingai žiūrėjo į Hirną. Per šį žygį Krofto prakaulus vei- 
das dar labiau sulyso, kampuotas smakras paaštrėjo. Atrodė nuvargęs. 
Turėjo pasiėmęs skustuvą, bet šįryt dar buvo nesiskutęs, dėl to veidas 
atrodė sumažėjęs. 

— Įmanoma, leitenante. Nuo vakar ryto apžiūrinėjau šitą kalną ir ap- 
tikau spragą tarp uolų per penkias mylias į rytus nuo perėjos. Iškart 
Išžygiavę, per dieną ir užsiropšim. 

Krofto veido išraiška buvo kaip tada, kai jiedu apžiūrinėjo kalną per 
žiūronus. Hirnas ir vėl papurtė galvą. 

— Bandysim eiti per perėją. 

Jis neabejojo, kad jiedu vieninteliai noriai koptų per kalną. 

Kroftą apėmė keistas jausmas, pasitenkinimo ir baimės samplaika. 
Apgaulė apgaule, bet sprendimas priimtas. 

— Gerai, — nejudindamas lūpų ištarė jis. Atsistojo ir mostelėjo karei- 
viams prieiti prie jo. - Žygiuosim per perėją, —- pasakė jiems. 

Kareiviai ėmė piktai murmėti. 

— Nagi, vyrai, baikit niurzgėt. Žygiuojam ten, ir gal šiandien būsit 
budresni. 


537 


Į nuostabos kupiną Martineso žvilgsnį Kroftas atsakė nežymiu gūž- 
telėjimu. 

— Kokia, po velnių, prasmė, jeigu turėsim ugnimi skintis kelią pro 
japus? — paklausė Galageris. 

— Nustok inkšt, Galageri. — Kroftas vieną po kito apžvelgė visą 
būrį. - Išžygiuojam po penkių minučių, taigi paskubėkit. 

Hirnas pakėlė ranką. 

— Pala, vyrai, noriu jums kai ką paaiškint. Naktį pasiuntėm Martine- 
są išžvalgyt perėjos, japų joje nėra. Tikėtina, kad kelias tebėra laisvas. — 
Iš kareivių akių matė, kad jie juo netiki. — Duodu žodį, jei perėjoje su 
kuo nors susidursim, su kokia bebūtų pasala, su kokiais bebūtų japais, 
iškart sukam atgal ir traukiam į pajūrį. Tinka? 

— Tinka tinka, — atsakė keletas. 

— Gerai, tada ruoškitės. 

Po kelių minučių jie išžygiavo. Hirnas užsisagstė kuprinę ir užsi- 
metė ant pečių. Dabar joje buvo septyniais daviniais mažiau, ir našta 
beveik neslėgė pečių. Saulė jau truputį šildė, ir jis pažvalėjo. Žygia- 
vo su visais iš daubos puikiai nusiteikęs; auštanti nauja diena visada 
nuteikia viltingai. Prisiminęs slogią nakties nuotaiką, apmąstymus ir 
planus, pagalvojo: būta ko jaudintis! Man smagu, o kuo smagiau, tuo 
geriau. 

Savaime aišku, vesdamas būrį link perėjos, jis ėjo voros priekyje. 


Po pusvalandžio leitenantas Hirnas žuvo nuo kulkosvaidžio kulkos, 
perskrodusios jam krūtinę. 

Jis ramiai atsistojo visu ūgiu ant uolos iškyšos tiesiai prieš pirmąją 
giraitę, buvo bemojąs kareiviams sekti jam iš paskos, kai japų kulkos- 
vaidis atidengė ugnį. Jis krito atpakalias tarp kareivių, susibūrusių už 
atbrailos. 

Visi buvo stipriai sukrėsti. Dešimt ar dvidešimt sekundžių kareiviai 
nejudėjo, susigrūdę uolos priedangoje, rankomis užsidengę galvas, virš 
kurių švilpė japonų šautuvų ir kulkosvaidžio kulkos. 

Krofias atsipeikėjo pirmas, iškišo šautuvą pro spragą tarp akmenų ir 
ėmė leisti šūvį po šūvio į giraitę, klausydamasis, kaip dusliai dzingteli 
šautuvo spyna, išmesdama patroną. Šalia jo atsitokėję stojo atsišaudyti 
Rudis su Pšeku. Kroftas jautė didžiulį palengvėjimą, lyg akmuo būtų 
nuo pečių nusiritęs. 

— Nagi, vyrai, atsišaudykit! — šūkavo jis. 

Jo protas veikė greitai. Giraitėje Žmonių tik keletas, nebus gal nė 
skyriaus, antraip būtų laukę, kol visi išeisim į atvirą plotą. Vadinasi, jie 
tenorėjo mus atbaidyti. 

Taigi, viskas gerai. Reikia iš čia nešdintis. Kroftas dirstelėjo į lei- 
tenantą. Hirnas gulėjo aukštielninkas, iš žaizdos tyliai sruvo kraujas, 
pamažu, bet nesulaikomai užliedamas veidą ir drabužius. Krofią vėl 
apėmė palengvėjimo jausmas. Šiomis dienomis jis kareiviams įsakinė- 
davo įsitempęs, varžydamasis, tačiau dabar įtampos kaip nebūta. 

Susišaudymas truko keletą minučių, paskui šautuvai ir kulkosvaidis 
giraitėje nutilo. Kroftas vėl pritūpė už atbrailos. Kareiviai it akis išdegę 
šliaužė tolyn nuo uolos iškyšos. 

— Palaukit! — riktelėjo jis. — Traukimės tvarkingai. Galageri! Rotai! 
Judu liekat su manim atsišaudyti. Kiti šliaužkit už to kauburio. Marti- 
nesai, vesk juos ten, — parodė kalvelę užpakalyje, — kai nusigausit, ati- 
denkit ugnį į mišką, o mes pasitrauksim ir prisijungsim prie jūsų. — Jis 
minutei pakilo, paleido keletą šūvių iš naujos apkabos, o japų kulkos- 
vaidžiui atsiliepus vėl smuko už atbrailos. - Nagi, dabar judėkit! 

Tie nušliaužė, ir po kelių minučių Kroftas išgirdo juos užpakalyje 
šaudant. 

— Pirmyn, — sušnibždėjo jis Galageriui ir Rotui. 

Jie pusšimtį pėdų šliaužė šliaužte, o paskui bėgo pasilenkę. Šliauž- 
damas pro Hirną Rotas užmetė į jį akį, ir jam akimirką pakirto kojas, ir 
jis vos girdimai aiktelėjo. Jį suėmė šleikštulys, bet netrukus praėjo, ir jis 
leidosi šliaužti, o paskui bėgti. 

— Siaubas, — sumurmėjo jis. 

Kroftas pribėgo prie visų, susibūrusių už kalvelės. 

— Gerai, vyrai, nešam muilą. Eisim tiesiai palei pat uolas, ir atsilie- 
kančių nelauksim. 

Jis stojo voros priešaky, ir jie sparčiai pajudėjo, kelis šimtus jardų 
pabėgėdami ristele, truputį paėjėdami, paskui vėl ristele. Nė minutės 
nesustodami, nelėtindami žingsnio, kad prisivytų atsiliekantys, jie per 
valandą sukorė penkias mylias per kalvas ir per aukštą žolę. 

Rotas, lygiai kaip ir kiti, leitenanto žūtį greit pamiršo. Karštligiškas at- 
sitraukimas prislopino sukrėtimą, kurį sukėlė antras susidūrimas su japo- 
nais. Jie apie nieką negalvojo, vien apie dusulingą krūtinės šniokštavimą, 
įvargusių kojų traukulius. Kai Kroftas pagaliau paskelbė pertrauką, jie 
apatiškai sukrito ant žemės, nesirūpindami net, ar japai juos vejasi, ar ne. 
Jei tuo metu būtų buvę užpulti, ko gero, būtų abejingai drybsoję, 1r tiek. 

Kroftas vienas liko stovėti. Jo krūtinė kilnojosi, jis prakalbo sunkiai 
apversdamas liežuvį, bet aiškiai. 

— Truputį atsipūsim. — Jis su panieka nužvelgė apdujusius kareivių 
veidus. — Kadangi jūs, vyrai, tokie nusikalę, aš pats pabūsiu sargyboj. 

Dauguma iš jų vargiai girdėjo, ką jis sako, o išgirdusieji vargiai pa- 
gavo žodžių prasmę. Drybsojo tik, ir daugiau nieko. 

Pamažu jie ėmė atsigauti, alsavimas išsilygino, kojos sutvirtėjo. Bet 
vis vien pasala ir žygis juos smarkiai išsekino. Saulė, jau aukštokai pa- 
kilusi, nepakenčiamai kepino, ir jie leipo nuo karščio, tysojo kniūbsti, 
žiūrėdami, kaip nuo veido ant rankų varva prakaitas. Mineta pažiauk- 
čiojęs Išvėmė sausus, rūgščius pusryčių davinio gumulus. 

Gaiveliodamiesi jie dėl leitenanto mirties beveik nekvaršino sau gal- 
vos. Ji ištiko taip netikėtai, taip nelogiškai, kad nesukėlė didelio gailes- 
čio, ir dabar, jam žuvus, jie sunkiai beįsivaizdavo jį buvus būryje. Vai- 
manas priropojo prie Rudžio ir atsigulęs ėmė skabyti žolės stiebelius. 
Pakramtys, pakramtys ir išspjauna, pakramtys ir išspjauna. 

— Keistas dalykas, — galiausiai tarė jis. 

Buvo malonu gulėti žinant, kad po valandos jie trauks atgal į pajūrį. 
Minutėlę jam smilktelėjo pasaloje išgyventos baimės likutis. 

— Aha, - sumykė Rudis. 

O dabar ir leitenantas... Vaimanas prisiminė rūsčią Hirno miną jam 
atsisakius būti kapralu. Mintys sakytum slydo trapiausiu ledu, ir jį apė- 
mė miglota slogi nuojauta, jog vėl kažkas nelauktai atsitiks, kažkas, ko 
jokiu būdu nenorėtų patirti. 

— Leitenantas buvo geras žmogus, — staiga leptelėjo jis. 

Žodžiai stipriai sukrėtė jį patį. Pirmą kartą sujungė į vieną tą Himną, 
su kuriuo buvo keletą kartų kalbėjęsis, ir tą, kurį paskutinį kartą matė, — 
kruviną jo, beprasmiškai žuvusio, lavoną. 

— Geras Žmogus, — netvirtai pakartojo, stengdamasis nepasiduoti šių 
žodžių keliamam siaubui. 

— Visi karininkai nė velnio neverti, — nusikeikė Rudis. Iš pykčio jo 
kojas sutampė nerviniai traukuliai. 

— Ai, nežinau, visokių yra... - švelniai paprieštaravo Vaimanas, steng- 
damasis sujungti į vieną leitenanto balso skambesį ir kraujo spalvą. 

— Pats geriausias iš jų bato aulo nevertas, — piktai tarė Mineta. Jam 
dingtelėjo prietaringa mintis, kad mirusiųjų nevalia minėti bloguoju, 
bet maištingai nuvijo ją šalin. — Aš nebijau sakyti to, ką manau. Visi 
jie šunsnukiai. — Aukštakakčio Minetos išplėstos akys degė iš jaudu- 

lio. — Jeigu jis palydėjo galvą tam, kad mes grįžtume atgal, ką gi, ačiū, 
man tinka. — Siunčia į žvalgybą, ir nepasipriešinsi, galvojo, jiems nu- 
sispjaut. — Eee... — Jis užsidegė cigaretę, atsargiai užsitraukė, nes dūmai 
graužė skrandį. 

— Kas sakė, kad mes grįžtam? — paklausė Pšekas. 

— Leitenantas, — atsakė Vaimanas. 

— Tataigi, kad leitenantas, — prunkštelėjo Rudis ir apsivertė ant pilvo. 

— Deram, kad mūsų darbas dar nebaigtas, — rakinėdamas nosį tarė 
Pšekas. 

Keisti dalykai dedasi, velniškai keisti. Kroftas, na ir tipelis. Bandi- 
tas. Nešvarių reikalų specas. 

— Aaa... — miglotai numykė Vaimanas. 

Jis minutėlę galvojo apie merginą, iš kurios nebegauna laiškų. Jam 
dabar buvo tas pats, ar ji gyva, ar mirusi. Koks skirtumas? Jis pakėlė 
akis į kalną su viltimi, kad jie suks atgal į pajūrį. Ar Kroftas apie tai ką 
nors sakė? 

Lyg tam, kad atsakytų į jo klausimą, prie jų priėjo Krofias, grįžęs iš 
sargybos posto. 

— Gerai, vyrai, žygiuojam. 

— Grįžtam atgal, seržante? — paklausė Vaimanas. 

— Nepliaukšk niekų, Vaimanai, velniai rautų, bandysim kopt per kal- 
ną. — Kareiviai, apstulbinti, visi kaip vienas piktai suūžė. — Ar kas nori 
pasisakyt? Prašom. 

— Kodėl, po galais, mes nesukam atgal į pajūrį, Kroftai? — paklausė 
Rudis. 

— O todėl, kad mus ne tam čia atsiuntė. 

Kroftą užvaldė baisus įniršis. Dabar man ničniekas nesukliudys. 
Akimirką jam panižo rankas pakelti šautuvą ir šauti Valsenui į galvą. 
Jis nevalingai sugriežė dantimis. 

— Pirmyn, vyrai, žygiuojam, negi norit vėl užsiraut ant japų? 

Galageris piktai dėbtelėjo į jį. 

— Leitenantas sakė, kad mes trauksim atgalios. 

— Dabar būriui vadovauju aš. 

Jis svilino juos akimis, žvilgsniu versdamas paklusti. Kareiviai vie- 
nas po kito ėmė kilti, niūrūs dėjosi kuprines. Visi buvo priblokšti, iš 
netikėtumo likę be žado. 

— Aaa, eina jis velniop, — suniurnėjo kažkuris. 

Kroftas išgirdęs vyptelėjo ir piktai tėškė: 

— Bobos jūs, ne vyrai! 

Visi jau stovėjo pasiruošę. 

— Eime, — ramiai tarė jis. 

Būrys iš lėto pajudėjo pusiauryčio saulei kaitinant. Kol nuėjo kelis 
šimtus jardų, vėl pavargo ir sliūkino kaip apkvaišę, sunkiai vilkdami 
kojas. Iš tikrųjų jie ir nesitikėjo, kad lengvai išsisuks nuo užduoties. 
Kroftas juos vedė palei uolėtus priekalnius į rytus. Po dvidešimties mi- 
nučių jie priėjo pirmą plyšį tarp stačių kalno papėdės uolų. Gilus siauras 
kelių šimtų jardų ilgumo tarpeklis saulės spindulius ir karštį atmušan- 
čiais raudono molio šlaitais įžulniai kilo iki pirmo gūbrio keteros. Krof- 
tas be žodžių pasuko į jį, ir būrys ėmė kopti įkalniui. Dabar jie buvo 
aštuoniese. 

— Žinai, kas Kroftas toksai, — tarė Pšekas Vaimanui, — idealistas, po 
šimts, štai kas. 

Minutę jis gardžiavosi skambiu žodžiu, bet netrukus jį pamiršo, sun- 
kiai kopdamas įkaitusių moliu aukštyn. Kažkas čia neaiškaus. Reikės 
pakamantinėt Martinesą. 

Vaimanui vėl pasivaideno leitenantas. Pagaliau jam paaiškėjo, kas jį 
neramina nuo tada, kai jie pateko į pasalą. Nieko negalvojęs, nes prie- 

— Klausyk, Pšekai, kaip manai, ar yra Dievas? 

Pšekas išsišiepė, po kuprinės diržais, kad mažiau trintų pečius, pa- 
sikišo rankas. 

— Jeigu yra, tai, žinok, šunsnukis. 

— Ei, tu nekalbėk taip. 

Būrys koja už kojos kilo tarpekliu aukštyn. 

I aiko mašina 


Pšekas Cienvičius 
Duokit man fintą, ir aš apversiu Žemę 


Gašlios, judrios lūpos, kairėje pusėje trūksta trijų viršutinių dantų jis 
kokių dvidešimt vienerių, bet žvilgsnis gudrus, klastingas, o kai juo- 
kiasi, veidas susiraukšlėja tarytum pusamžio vyro. Dėl kumpos įlauž- 
tos nosies, atsikišusio smailo smakro, apnuogintų dantenų jis Minetai 
priminė Dėdės Semo karikatūrą. Tačiau bendraudamas su juo Mineta 
jausdavosi nejaukiai; jis slapčia prisibijojo, kad Pšekas už jį gudresnis. 


Laiptinės durų spyna, aišku, sugadinta ir pašto dėžutės seniai išplėštos; 
likę tik rūdijantys vyriai. Apatinio aukšto koridorius dvokia šlapimu; į 
purvinas grindų plyteles įsigėrusi prakiurusių kanalizacijos vamzdžių, 
kopūstų ir česnakų, neveikiančių riebalų gaudyklių smarvė. Lipdamas 
laiptais turi glaustis prie sienos, nes turėklai palūžę, karo pavojingai 
pasvirę tarsi smėlyje pūvantys laivo griaučiai. Pilkuose nuo dulkių 
kampuose gali matyti prabėgančias peles, šmirinėjančius tarakonus. 

Ventiliacinėje šachtoje, einančioje palei vonių kambarius, kaupiasi 
šiukšlės ir atliekos. Kai jų krūva ima siekti antrąjį aukštą, sargas ją pa- 
dega. 

Improvizuota krosnis šiukšlėms deginti. 

Namas lygiai toks pat kaip kiti namai tame kvartale ir kvadratinės 
mylios plote aplink jį. 

Kazimiras (,„Pšekas“) Čienvičius, devynmetis, rytą atsibudęs pasi- 
kaso galvą, atsisėda ant dygsniuotų antklodžių, ištiestų ant grindų, ir 
pasižiūri į užgesusią krosnelę kambario vidury. Šalia jo miega kiti trys 
vaikai, ir jis apsiverčia ant šono, apsimesdamas, jog dar miega. Ne- 
trukus kelsis jo sesuo Merė, ir jam rūpi pasižiūrėt, kaip ji vaikšto po 
kambarį ir rengiasi. 

Vėjas beldžiasi į langus, lenda pro plyšius, laisvai šliaužioja grindimis. 

Dieve, kaip šalta, murma jis šalia miegančiam broliui. 

Ji jau atsikėlė? (Broliui vienuolika.) 

Tuoj kelsis. Jis prispaudžia prie lūpų pirštą. 

Merė keliasi, drebėdama, mieguista pažarsto krosnelėje anglis, už- 
simeta ant pečių medvilninį chalatėlį ir, išsinerdama iš naktinių marš- 
kinių, jį susisiaučia. Berniukai, užmatę nuogą kūną, tyliai kikena guo- 
liuose. 

Ko spoksai, Stivai? — šūkteli ji. 

Ha, pamačiau, pamačiau. 

Meluoji. 

Ot ir ne. 

Kazimiras tiesė ranką, bet nespėjo Stivo nutildyti. Pasipiktinęs tarsi 
suaugęs vyras krato galvą. Ką tu padarei, tu viską sugadinai. 

E, užsičiaupk. 

Asilas tu, Stivai. 

Stivas užsimoja kumščiu, bet Kazimiras išsisuka, saugodamasis Sti- 
vo laksto po kambarį. Stivai, nustok, spiegia Merė. 

Baik, baik, šaukia Pšekas. 

Iš kito kambario įeina tik su apatinėmis kelnėmis tėvas, augalotas 
drūtas vyras. Vaikiai, liaukitės, užrinka lenkiškai. Pamatęs Stivą drožia 
jam per ausį. Nevėpsok į seserį. 

Kazimiras pirmas pradėjo. 

Ne aš, ne aš. 

Neliesk Kazimiro. Uždrožia Stivui dar kartą. Jo, skerdyklos darbi- 
ninko, rankos atsiduoda galvijų krauju. 

Gausi tu nuo manęs, vėliau sušnypščia Stivas. 

Aaai. Bet Kazimiras slapčia šypsosi. Jis žino, kad Stivas apie tai 
pamirš, 0 jeigu ne, jis kaip nors išsisuks. Visada išsisuka. 


Klasėje visi rėkauja. 

Kas prilipdė ant suolų kramtomosios gumos, kas prilipdė gumos? 

Panelė Marsden vos neverkia. Nutilkit, vaikai, nutilkit, būkit geri. 
Džonai ir tu, Luisai, nuvalykit suolus. 

Kodėl mes? Mes gumos nelipdėm. 

Aš padėsiu, mokytoja, sako Kazimiras. 

Padėk, Kazimirai, tu geras berniukas. 

Mergaitės, šniurkšėdamos nosimis, smalsiai apžiūrinėja suolus. Ka- 
zimiro darbas, piktai šnypščia jos, Kazimiro darbas. 

Jas išgirsta ir panelė Marsden. Čia tu taip padarei, Kazimirai? 

Aš? Kam man taip daryt, mokytoja? 

Eikš čia, Kazimirai. 

Jis prieina prie jos staliuko. Jinai jį apkabina, jis prisiglaudžia ir, žiū- 
rėdamas į klasę ir merkdamas akį, padeda galvą jai ant peties. (Vaikai 
kikena.) 

Nedaryk taip, Kazimirai. 

Ko nedaryt, mokytoja? 

Ar tu prilipdei ant suolų kramtomosios gumos? Sakyk teisybę, aš 
tavęs nebausiu. 

Ne aš, mokytoja. 

Ant Kazimiro suolo gumos nėra, panele Marsden, sako Alisa Raferti. 

Kodėl tavo suolas švarus? — klausia jį mokytoja. 

Nežinau, mokytoja, gal tas vaikas manęs pabijojo. 

O kas taip padarė, Kazimirai? 

Nežinau, mokytoja. Ar man padėti jiems valyti suolus? 

Kazimirai, pasistenk būti geras vaikas. 

Gerai, mokytoja. Jis grįžta į savo vietą ir, apsimesdamas padedąs 
kitiems berniukams, piktai šnypščia ant mergaičių. 


Vasarą vaikai iki vėlumos užsibūna lauke, dykvietėse eina slėpynių, 
maudosi čiurkšlėse iš vandens kolonėlių. Vasarą visada randasi kokių 
nors pramogų. Tai dega koks nors namas, tai, užsikorus ant stogų, ga- 
lima slapčia spoksot, kaip augesni berniūkščiai kirkina mergaites. O 
per karščius galima įsmukti į kino teatrą, nes durys, kad salė vėdintųsi, 
laikomos atidarytos. 

Kartą kitą jiems kaip reikiant pasiseka. 

Ei, Pšekai, skersgatvy už Salvatorės namo miega girtuoklis. 

Pinigingas? 

Iš kur man žinot? — keikteli berniūkštis. 

Tai einam. 

Jie tipena skersgatviu, pasuka į dykvietę už daugiabučių namų. Gir- 
tuoklis knarkia. 

Pirmyn, Pšekai. 

Kaip tai „pirmyn“, o kaip dalysimės? 

Galėsi pats padalyt. 

Jis prislenka prie girtuoklio, iš lėto čiupinėja ieškodamas piniginės. 
Girtuoklis nustoja knarkti, stveria Pšeką už riešo. 

Paleisk, bjaurybe... Pagrabaliojęs laisvąja ranka užčiuopia ant žemės 
akmenį, pakelia ir trenkia girtuokliui per galvą. Šio pirštai dar stipriau 
sugniaužia jam ranką, ir jis tvoja dar kartą. 

Kur ji, kur ji, nagi paskubėk. 

Pšekas apieško kišenes, sugraibo kažkiek smulkių. Gerai, nešdinamės. 

Abu berniokai smunka iš skersgatvio, po gatvės Žibintu dalijasi pi- 
nigus. 

Šešiasdešimt centų man, dvidešimt penki tau. 

Čia dabar! Juk aš jį radau. 

O todėl, kad aš vienas rizikavau, sako Pšekas, tau tai atrodo niekis? 

Eik tu žinai kur... 

Apsišik. Švilpaudamas drožia sau, krūpčioja iš juoko prisiminęs, 
kaip daužė girtuoklį. Tačiau rytą to žmogaus ten nebėra, ir Pšekas nusi- 
ramina. Et, girtuoklių velnias neima, galvoja sau; žino iš vyresnių ber- 

Kai sueina dešimt, miršta tėvas, ir po laidotuvių motina bando jį įdar- 
binti skerdykloje. Bet po mėnesio juos aplanko mokyklos lankomumo 
inspektorius, ir motina nesugalvoja nieko kita, kaip išleisti Pšeką į naš- 
laičių prieglaudą. 

Čia tenka mokytis naujų, bet ne visai nežinomų dalykų. Dabar sau- 
gotis, kad neįkliūtum, reikia dar labiau; įkliūsi - labai skaudės. 

Ištiesk ranką, Kazimirai. 

Kodėl, seserie? Ką aš padariau? 

Ištiesk. Liniuotė kerta į delną taip stipriai, kad jis pašoka. Po velnių. 

Už tai, kad keikiesi, Kazimirai, tave reikia nubausti dar kartą. Juoda 
rankovė vėl pakyla ir kerta jam per delną. 

Vaikams juokiantis jis grįžta į savo suolą. Ašarodamas iš skausmo 
šiaip ne taip išspaudžia šypseną. Nieko baisaus, sukužda, bet pirštai 
ištinsta, ir jis visą rytą bijo juos užgauti. 


Labiausiai saugotis reikia Pfeiferio, kūno kultūros mokytojo. Suėję val- 
gyti visi privalo tris minutes, kol kalbami poteriai, sėdėti tylomis. Pfei- 
feris slankioja palei suolus, šnipinėdamas, ar kas nesišnibžda. 

Pšekas dirst į vieną šoną, dirst į kitą; regis, netoliese nieko nėra. 
Įdomu, ko šįvakar duos ėst? 

Trinkt! Deginantis skausmas svaigiai nubanguoja per sukrėstą kau- 
kolę. 

Pšekai, jeigu sakau tylėt, reikia tylėt. 

Jis buku žvilgsniu dėbso į lėkštę laukdamas, kada aprims skausmas; 
vos tvardosi nepasičiupinėjęs galvos. 

Vėliau: tas velnias Pfeiferis ir pakaušy turi akis. 

Tai šį, tai tą ima ir suveikia savo naudai. Kai aplink nėra nei Pfeife- 
rio, nei jokios sesers ar kunigo, visą šutvę valdo stambus keturiolikme- 
tis vaikis Ricas pravarde Kairys. Reikia su juo susidraugaut, antraip bus 
blogai. 

Gal galiu kuo nors padėti, Kairy? (Pšekui dešimt metų.) 

Kairys šnekasi su savo parankiniais. Eik sau, Pšekai. 

Kodėl? Ką aš blogo padariau? 

Eik sau. 

Jis eina per miegamąjį, apžiūrinėdamas penkiasdešimt lovų, pravirų 
spintelių. 

Vienoje — obuolys, keturi centai ir mažutis kryželis. Čiumpa kryželį, 
grįžta prie Kairio lovos. 

Ei, Kairy, ką aš tau duosiu. 

Velniam man jo reikia. 

Padovanok seseriai Katerinai. 

Kairys svarsto. Hm... hm. Kur gavai? 

Nukniaukiau iš Kalahano. Pasakyk, kad laikytų liežuvį už dantų, ir 
jis nesiskųs. 

Aš ir pats galėjau nukniaukt. 

Aš tave pavadavau. 

Kairys juokiasi, ir Pšekas žino: draugystė užmegzta. 


Bet yra ir pareigų. Kairys mėgsta rūkyti ir, šviesas užgesinus, gali su- 
pešti pusę pakelio ir neįkliūti. Kas antrą vakarą grupelė vaikų išeina 
ieškoti Kairiui cigarečių. 

Keturi vaikai prisėlina prie prieglaudos tvoros, du iš jų kitus du už- 
kelia ant jos. Tie nušoka ant šaligatvio, paėjėja per du kvartalus iki pre- 
kybininkų gatvės, pamindžikuoja prie konditerijos parduotuvės palei 
stovą su laikraščiais. 

Pšekas užeina į vidų, drožia prie prekystalio su cigaretėmis. 

Ko nori, mažyli? — klausia parduotuvės savininkas. 

Na, aš noriu... Meta žvilgsnį į duris. Pone, tas vaikas vagia jūsų lai- 
kraščius! Bendrininkas nudumia gatve, savininkas jam iš paskos. Pše- 
kas griebia porą pakelių, savininko žmona ima ant jo rėkt, jis jai parodo 
nosį ir nukuria į priešingą pusę. 

Po dešimties minučių jie susitinka prie prieglaudos tvoros. Vienas iš 
jų pakylėja kitą, tada, įsitvėręs to rankos, užsikeberioja pats. Jie tykiai 
prasėlina tuščiais koridoriais, atiduoda Kairiui cigaretes ir gulasi mie- 
goti. Susitvarkė per pusvalandį. 

Nieko baisaus, sušnibžda Pšekas kaimynui. 

Vieną dieną Kairį užklumpa rūkant. Už ypač didelius nusižengimus — 
ypatinga ir bausmė. Sesuo Agnesė išrikuoja berniukus vorele, liepia 
Kairiui apsižergus suolą atstatyti užpakalį. Vaikai turi vienas po kito 
eiti pro jį ir sušerti per sėdynę. 

Tačiau visi bijo ir praeidami jam vos kepšteli. Sesuo Agnesė įniršta. 
Šerkit Franciui smarkiai, šaukia ji. Kas nešers, bus nubaustas. 

Vaikas, kurio eilė, Kairiui švelniai kumšteli, ir sesuo Agnesė jam 
liepia ištiesti ranką ir kerta liniuote į delną. Vaikai vienas po kito kepši 
Kairį ir tiesia rankas, laukdami smūgio. 

Sesuo Agnesė baisiausiai susinervina. Dreba iš pykčio, kad net abi- 
tas šiugžda. Muškit Fransį! — šūkteli vėl. 

Bet niekas nemuša. Vaikai eina vorele, atsiima kirtį per delną ir, su- 
stoję ratu, spokso. Kairys juokiasi. Visus nubaudusi, sesuo Agnesė stovi 
kaip įkasta, aiškiai neapsispręsdama, ar iš naujo versti juos daryti tą 
patį. Bet pasiduoda ir labai šaltai liepia berniukams eiti į klasę. 

Pšekui tai didžiulė pamoka. Jis tirpsta iš susižavėjimo Kairiu. Žo- 
džiais dar nemoka jo išreikšti ir tik kraipo galvą. 

Kairys oho koks vyras. 


Po dvejų metų motina susigrąžina Pšeką namo. Viena iš vyresniųjų se- 
serų ištekėjusi, o abu broliai dirba. Prieš išeinant iš prieglaudos Kairys 
slapčia nuo visų paspaudžia jam ranką. 

Tu šaunus vaikis, aš kitąmet išeisiu ir tave susirasiu. 


Vėl jis savo gatvėje, naujos jo amžiaus vaikų pramogos. Važinėtis ant 
tramvajaus buferio — įprastas dalykas, vagiliauti iš parduotuvių — paja- 
mų šaltinis. O smagiausia švilpti penkiolika mylių už miesto, įsitvėrus 
greito krovininio sunkvežimio užpakalinio borto. Motina priverčia jį 
1mtis darbo, ir jis porą metų dirba mėsinėje: pristatinėja klientams mėsą. 

Pasitaiko nuotykių. 

Trylikos metų jį suvilioja viena iš moterų, kurioms jis pristato mėsą. 

O, labas, sako ji, atidariusi duris, tu ponios... ponios... 

Ponios Čienvič sūnus, ponia. 

Aha, pažįstu tavo mamą. 

Kur, ponia, padėti mėsą? 

Štai ten. Jis padeda mėsą, žiūri į ją. Turbūt ir viskas. 

Prisėsk, tikriausiai pavargai. 

Nee, turiu daug užsakymų. 

Prisėsk. 

Jis spokso į ją. Na gerai, gal prisėsiu. 

Po visko jis jaučiasi lyg pagaliau išėjęs gyvenimo mokyklą. Seniai 
žinojo, kad negalima pasitikėt jokiu vyru, bet moterys jam iki šiol nerū- 
pėjo. Dabar jis tikras, kad ir moterys tokios pat nepatikimos kaip birus 
smėlis, kad ir jos vaikosi šio abipusio malonumo. 

Išeidamas: Na, tai viso... 

Gali vadint mane Gertrūda. Ji sukikena. 

Kad ji turi vardą, nė nepagalvojo. Net ir dabar ji jam tiesiog ponia, 
prie kurios durų jis numeta mėsą. 

Viso, Gerte. Iki pasimatymo. 

Ir tik po kelių valandų jį užplūsta ir užvaldo šio akto, kurio pava- 
dinimą seniai žinojo, prisiminimai, gražūs, džiugūs. Kitą dieną jis vėl 
užsuka pas ją, dažnai lankosi visą vasarą. 


Bėga metai, jis auga, netgi pragudrėja, aišku, savo proto ribose, bet 
šiaip, galima sakyti, lieka koks buvęs. Nuolat keičia darbovietes, dir- 
ba mėsos pardavėju, skerdėju, net kažkokios šeimos, gyvenančios Nort 
Saide, vairuotoju, bet darbo greit atsikanda, galima sakyti, dar nepradė- 
jęs žino jo trūkumus. 

1941 metais, sukakęs aštuoniolika, beisbolo varžybose jis vėl su- 
sitinka Kairį Ricą, ir jiedu susėda greta. Kairys jau pastorėjęs, matyt, 
prakutęs. Užsiželdinęs ūsus, dėl to pažiūrėti ne dvidešimt dvejų, o aš- 
tuonetu metų vyresnis. 

Ką beveiki, Pšekai? 

Gaudau šansus. 

Kairys juokiasi. Na, tu ir tipelis, Pšekai, nė kiek nepasikeitęs. Kodėl, 
po galais, nesusiradai manęs? Galėjau tau ką nors parūpint. 

Taip jau išėjo, kad neprisiruošiau. (Ne vien dėl to. Laikosi tam tikrų 
nerašytų taisyklių. Viena jų: jeigu tavo draugas prasigyveno, nelįsk jam 
į akis, kol pats tavęs nepakvietė.) 

Na, galėsiu tau kai ką pasiūlyt. 

Novikovai, ruskeli tu nelaimingas. Ar gali bent kartą pataikyt? Pa- 
šūkavęs Pšekas atsisėda, susikrauna kojas ant priekinio suolo atkaltės. 
Ką tu ten sakei? 

Galėsiu tau kai ką pasiūlyt. 

Pšekas suspaudęs lūpas nutaiso mąslią miną. Gal ir sutarsem, tar- 
miškai atsako jis. 

Jis nusiperka automobilį, pradiniam įnašui panaudodamas santaupas iš 
pirmų dviejų mėnesių uždarbio. Vakarais apvažiuoja konditerijos par- 
duotuves ir kirpyklas, rinkdamas loterijos bilietų šakneles. Surinkęs va- 
žiuoja pas Kairį. palieka šaknelės ir pinigus, grįžta į savo nuomojamą 
mebliuotą butą. Už tai kas savaitę gauna po šimtą dolerių. 

Vieną vakarą nutinka kitaip. 

Labas, Alai, kaip sekasi? Jis stabteli prie cigarų prekystalio, išsiren- 
ka vieną iš tų, kurių pora kainuoja 35 centus. (Ritinėja tarp lūpų.) Ką 
pasakysi'? 

Alas, pusamžis vyriškis, atneša jam maišelį monetų. Klausyk, Pše- 
kai, čia toks tipas nori gaut išmoką. Jo numeris laimėjo. 

Pšekas gūžteli pečiais. Reikėjo laimingajam ponui pasakyt, kad ryt 
Fredas atveš pinigus. 

Sakiau, bet jis netiki. Štai jis. (Liesas apskuręs žmogelis smaila rau- 
dona nosimi.) 

Koks reikalas, drauguži? — klausia Pšekas. 

Paklausykit, pone, aš ramus žmogus, nenoriu kelt skandalo, bet va, 
mano numeris laimėjo, ir aš tik noriu gaut savo pinigus. 

Pala, drauguži, nesikarščiuok. Mirkteli šeimininkui. Be triukšmo, 
kad negautum į klyną. 

Klausykit, pone, aš tik noriu savo pinigų. 572 laimėjo, tiesa? Štai, 
žiūrėkit, bilietas. (Į juos Žiopso pora vaikų, atėjusių nusipirkti saldainių, 
ir Pšekas ima vyriškį už parankės.) 

Užeikim čia ir pasišnekėsim. (Jis užtrenkia duris sau už nugaros.) 
Gerai, drauguži, tu laimėjai ir rytoj gausi pinigus. Vienas iš mūsų pi- 
nigus renka, kitas išmoka laimėjimus. Mes, drauguži, veikiam plačiai, 
mums ir be tavo bilieto rūpesčių sočiai. 

Iš kur man žinot, kad rytoj kas ateis? 

Kiek tu pastatei? 

Tris centus. 

Tau priklauso dvidešimt vienas doleris, tiesa? Manai, mes dėl to su- 
bankrutuosim? Nusijuokia. Gausi tu savo pinigus, drauguži, gausi. 

(Žmogelis įsikimba jam už rankos.) Norėčiau gaut šįvakar, pone. 
Negaliu, kaip noriu išgert. 

Pšekas atsidūsta. Klausyk, drauguži, še tau doleris. Rytoj, kai gausi 
pinigus, atiduok Fredui. 

Žmogelis paima dolerį, abejodamas spokso į jį. Nemeluoji, pone? 

Nemeluoju, drauguži, nemeluoju. (Trūkt ištraukia ranką, išeina pro 
parduotuvę prie savo automobilio.) Važiuodamas į kitą vietą kraipo gal- 
vą. Širdyje sukyla panieka. 

Menkystos. Kvaišelis išlošia dvidešimt vieną dolerį 17 mano, kad 
mes užmigt negalėsim sukdami galvas, kaip jį apšmaukt. Dievulėliau. 
Tik smulkus niekšelis gali žmogų prigaut dėl dvidešimt vieno dolerio. 


Labas, mama, kaip tu gyvuoji, mano brangiausioji? 

Motina įtariai žiūri pro durų plyšį, 0 jį atpažinusi jas plačiai atlapoja. 

Visą mėnesį tavęs nemačiau, sūnau, sako ji lenkiškai. 

Mėnesį, pusę, koks skirtumas? Juk atėjau, ar ne? Čia tau saldainių. 
(Matydamas jos akyse dvejonę, jis susiraukia.) Dantų taip ir nesusi- 
taisei? 

Ji gūžteli pečiais. Kai ką pirkau. 

Dievaži, mama, kada susitaisysi, po galais? 

Pirkau medžiagos suknelėms. 

Vėl Merei, ką? 

Panelei reikia gražiai rengtis. 

Aaa... (Merė įėjusi jam šaltai linkteli.) Ką tu beveiki, dykaduone? 

Užsičiaupk, Kazimirai. 

Jis timpteli petnešas. Ko, po galais, neišteki, neleidi mamai atsi- 
kvėpt? 

Todėl, kad visi vyrai tokie kaip tu, jiems tik viena rūpi. 

Ji nori tapti vienuole, sako motina. 

Dievulėliau, vienuole! Jis kritiškai nužiūri ją nuo galvos iki kojų. 
Vienuole! 

Stivis mano, kad gal jai ir tinka. 

Jis bešališku žvilgsniu nužiūri jos siaurą blyškų veidą, geltonus ra- 
tilus paakiuose. Gal iš tikrųjų tinka. Vėl jam širdyje sukyla panieka su 
gailesčio priemaiša. Žinai, mama, o man puikiai sekasi. 

Tu gi sukčius, sako Merė. 

Patylėk, sako motina. Tai gerai, sūnau, džiaugiuosi, kad tau sekasi. 

Aaa... (Jis supyksta ant savęs. Girtis, kad tau sekasi, nedera.) Ką gi, 
stok į vienuolyną... Kaip Stivis? 

Pluša kaip arklys. Maikis, jo mažylis, buvo apsirgęs. 

Reikės jį kada aplankyt. 

Jūs, vaikai, laikykitės išvien. (Du iš jų mirę, kiti, išskyrus Merę ir 
Kazimirą, sukūrę šeimas.) 

Aha. Jis yra jai davęs pinigų butui pagražinti: nertinės servetėlės, 
naujas minkštas fotelis, žvakidės ant komodos — visa tai už jo pinigus. 
Ir vis vien butas neapsakomai nejaukus. Ech, bjauru žiūrėt. 

Ką sakai, Kazimirai? 

Nieko, mam, man reikia eit. 

Taigi tu ką tik atėjai. 

Tai kas. Še, imk truputį pinigų. Susitaisyk, po galais, dantis. 

Sudie, Kazimirai. (Merė) 

Aha, sudie, maže. Dar kartą ją nužvelgia. Vienuole, sakai? Ką gi. 
Sėkmės tau, maže. 

Ačiū, Kazimirai. 

Še ir tau truputį. Imk, imk. Sprauste įspraudžia jai į saują, sprunka 
pro duris ir nulekia laiptais. Keli berniūkščiai bando nulupti jo mašinos 
rato gaubtą, jis juos nuvaiko. Liko trisdešimt baksų. Trims dienoms — 
ne kažin kas, o pastaruoju metu jis nuolat prakiša lošdamas pas Kairį 
pokerį. 

Pšekas gūžteli pečiais. Ar išlošt, ar pralošt — laimės dalykas. 


Jis nusimeta nuo kelių smulkutę brunetę, žingsniuoja pas Kairį 1r ban- 
ditėlį iš Kabriskio gaujos. Tyliai groja vakarėliui nusamdytas kvartetas, 
galiniai staliukai jau aplaistyti vynu. 

Ko iš manęs norėjai, Kairy? 

Noriu tave supažindint su Voliu Bolečiu. Jie vienas kitam linkteli, 
pasišneka. 

Tu geras vyras, Pšekai, sako Kairys. 

Vienas iš geriausių. 

Kabriskis ieško Žmogaus prižiūrėti mergoms pietinėje jo rajono da- 
lyje. 

Ak, šit kaip. 

Taigi. 

Jis minutę pamąsto. (Uždarbis, aišku, didesnis, daug didesnis, labai 
praverstų, bet...) Rizikingas dalykas, sumurma jis. (Ar valdžia pati pri- 
griebtų, ar kas nors iš gaujos išduotų, ir prikaisi kailį.) 

Kiek tau metų, Pšekai? 

Dvidešimt ketveri, sumeluoja jis. 

Velniškai jaunas, sako Volis. 

Noriu pagalvot, sako Pšekas. Tai pirmas kartas, kai jis negali apsi- 
spręsti. 

Neskubu, bet kitą savaitę jau gali būt per vėlu. 
Gal ir surizikuosiu. 


Tačiau kitą dieną, jam tebesvarstant, ateina laiškas iš šaukimo komi 
sijos. Jis paniuręs keikiasi. Madisono gatvėje vienas tipas pradūrinėja 
ausų būgnelius, Pšekas jam paskambina. 

Bet bevažiuodamas apsigalvoja. 

Et, velniai nematė, lengvo uždarbio vis sunkiau gaut. Jis apsigręžia 
ir ramiai važiuoja atgal. Širdyje įsižiebia smalsumas. 

Tai rimtas reikalas, sumurma jis. 

Bet omeny turi kitką — deus ex machina, tik Pšekas apie ją nėra gir- 
dėjęs. Jam ši mintis — naujiena. 

Apsvarstai iš panagių, viską numatai, o ima ir atsitinka tai, apie ką 
visai nepagalvojai. Jis šypteli. Aš niekur nepražūsiu. 

Smalsumas išblėsta. Nėra padėties be išeities. Gerai pasistengęs, vi- 
sada sugalvosi kokį fintą. PYYYYPT. Spausdamas klaksoną pralenkia 
sunkvežimį ir švilpia pirmyn. 


Po kelių valandų, vidurdienį, nešikai, nutolę nuo stovyklavietės per ke- 
lias mylias, plūkėsi tįsdami Vilsoną. Tempė jį visą rytą, svilinami kai- 
trios atogrąžų saulės, sunkiančios prakaitą, sekinančios jėgas ir valią. 
Dūlino apkvaitę, aptemusiomis nuo prakaito akimis, prikepusiais prie 
išdžiūvusių, degančių gomurių liežuviais, tirtančiomis kojomis. Karštis 
tvoskė iš visų pusių, ribuliavo virš žolės, nelyginant gilus vanduo ar 
aliejus kaustė judesius. Veidai atrodė tarsi apmuturiuoti aksomu, o oras, 
kurio įkvėpdavo, perkaitęs, negaivino, bet tarsi sprogus mišinys degino 
krūtines. Jie sliūkino nuleidę galvas, garsiai gokčiodami, nors gokčioji- 
mas skaudžiai draskė gerkles. Po kelių valandų jiems ėmė atrodyti, jog 
brenda per liepsnas. 

Vyrai nusikamavę iš visų jėgų galavosi su Vilsonu lyg vilktų akmenis, 
karštligiškai krapaliodami tarsi darbininkai, tempiantys pianiną, patįsia 
neštuvus penkiasdešimt ar šimtą ar net du šimtus jardų, tada nuleidžia 
ant žemės ir stovi vos laikydamiesi ant kojų, gaudydami nesamą orą po 
įkaitusiu dangaus skliautu. Po minutės, nedrįsdami pailsėti, pareigingai 
pakelia neštuvus ir vėl nukleivoja galiuką per nesibaigiančias žalias ir 
geltonas kalvas. Įkalniui kopdami tolydžio stabčioja, kelias sekundes 
laiko neštuvus, neįstengdami pakelti kojų, bet paskui įsiręžę palypėja 
keletą pėdų, ir vėl stovi ir žiūri vienas į kitą. 

O leidžiantis nuokalne šlaunys virpa stanginantis, kad nepasileidus 
bėgte, o įtemptus blauzdų raumenis taip skauda, kad norisi tik griūti ir 
visą dieną gulėti paslikiems žolėje. 

Vilsonas buvo sąmoningas ir kentė skausmus. Kiekvieną kartą, kres- 
telėjus neštuvams, jis suvaitodavo ir nuolat blaškėsi, išmušdamas nešikus 
iš pusiausvyros, versdamas klupinėti. Protarpiais jis juos apkeikdavo, o 
šie tatai ėmė į širdį. Jo dejonės ir riksmai skrodė slegiančios kaitros ban- 
gas, bukštindami juos pasistūmėti dar keletą žingsnių į priekį. 

— Po perkūnais, vyrai, aš jus matau, kodėl, po velnių, negalit elgtis su 
sužeistu žmogum kaip pridera, tik kratot mane, varot visus pūlius man 

į vidurius, Stanli, tu tyčia taip darai, kad man skaudėtų, negražu, bjauru 
taip elgtis su draugu... 

Jo balsas plonyn, plonyn, kol painkštęs nutyla. Paskui, netikėtai 
krestelėtas, rikteli. 

— Po perkūnais, palikit mane ramybėj, vyrai. — Skausmo ir kaitros 
priveiktas, apsižliumbia it vaikas. — Aš su jumis taip nesielgčiau, kaip 
jūs su manimi. — Guli aukštielninkas išsižiojęs, oras iš sausos burnos 
ertmės veržiasi švykšdamas tarsi garas iš arbatinio snapelio. — Vyrai, 
šunsnukiai, atsargiau jūs, atsargiau. 

— Mes stengiamės, — sušvokščia Braunas. 

— Nė velnio jūs nesistengiat. Mirsiu neužmiršiu. Perkūnas, tai žmonės. 

Jie papluncina dar šimtą žingsnių, nuleidžia jį ant žemės ir bukai 
dėbso vieni į kitus. 

Vilsono žaizda skausmingai tvinksėjo. Maudė skausmo priveiktus 
pilvo raumenis, krėtė karštis. Saulės kepinamos rankos ir kojos pasida- 
rė švininės, jas skaudėjo, o į krūtinę ir gerklę priplūdęs kraujas uždžiū- 
vo. Kiekvienas neštuvų krestelėjimas jį veikė kaip smūgis. Jis jautėsi 
bejėgis lyg būtų daug valandų grūmęsis su daug stambesniu, daug sti- 
presniu už jį žmogumi. Dažnai buvo beprarandąs sąmonę, bet kiekvie- 
ną kartą nuo staigaus neštuvų kryptelėjimo jį perrėždavo skausmas, ir 
jis atsibusdavo. Jis vos neraudojo. Keletą minučių gulėdavo pastiręs, 
sukandęs dantis laukdamas naujo krestelėjimo. O kai neštuvai krestel- 
davo, smūgis pažadindavo prisnūdusį žaizdos skausmą, sudirgindavo 
įelektrintus nervus. Jam rodėsi, kad nešikai tyčia taip daro, ir jis širdo 
ant jų taip, kaip akimirką užširsta žmogus ant baldo, į kurį nusibrozdino 
koją. 

— Braunai, šunsnuki tu. 

— Užsičiaupk, Vilsonai. 

Braunas klumpino vos negriūdamas, kol pirštai, gniaužiantys neštu- 
vų rankeną, imdavo palengva atsileisti. Pajutęs, kad ji štai tuoj išsprūs 
jam iš rankos, jis šūkteldavo: „Leidžiam“ ir suklupdavo šalia Vilsono, 
mėgindamas atgauti kvapą, masažuodamas užtirpusią plaštaką. 

— Nusiramink, Vilsonai, mes stengiamės, — sušvokšdavo. 

— Braunai, šunsnuki, tu tyčia mane kratai. 

Braunui norėjosi apsiverkti ar šerti jam per ausį. Batų pritrintos pūs- 
lės prakiuro, kraujavo ir nepakenčiamai perštėjo jam sustojus ir apie 
jas pagalvojus. Eiti toliau jis nebeturėjo jėgų, tačiau matydamas kitus 
nešikus žiūrint į jį, sumurmėdavo: 

— Pirmyn, vyrai. 

Šitaip jie, spiginant vidurdienio saulei, galuodamiesi stūmėsi į prie- 
kį keletą valandų. Jų valia ir ryžtas pamažu, bet nesulaikomai seko. 
Jie sunkiai varėsi, svilinami saulės, nevalingai vienijami bejėgiškumo 
1r niršulio. Kiekvieną kartą, kuriam nors suklupus, kiti užvirdavo iš 
pykčio, kadangi našta jiems ūmai pasunkėdavo, ir pramušęs apatiją 
juos lyg rimbas apčaižydavo Vilsono vaitojimas. Jų kančios tolydžio 
didėjo. Kartais suimdavo toks silpnumas, kad aptemdavo akys. Žemė 
pajuosdavo, širdies plakimas sutankėdavo, burna prisipildydavo ai- 
traus kartėlio. Jie apduję klusniai stūmėsi į priekį, kamuodamiesi 1a- 
biau net už Vilsoną. Bet kuris iš jų būtų mielai susikeitęs su juo vie- 
tomis. 

Pirmą valandą Braunas juos sustabdė. Jis tarpais nebejautė kojų 
ir bet kada galėjo susmukti. Jie paguldė Vilsoną saulėkaitoje, o patys 
kniūbsčiomis išsidrėbė šalimais, godžiai gaudydami orą. Visos kalvos 
aplinkui tvaskėjo vidurdienio kaitroje, karščio bangos be perstojo plūdo 
nuo šlaito prie šlaito. Vėjo nė kvapo. Vilsonas protarpiais kažką sumur- 
mėdavo ar surikdavo, bet jie į jį nekreipė dėmesio. Per poilsio pertrauką 
jiems nė kiek nepalengvėjo; priešingai, dabar pasireiškė visiško išseki- 
mo pasekmės. Jie tai Žžiaukčiojo, tai tįsojo apsvaigę, vos nealpdami, tai 
kretėjo sakytum tampomi priešmirtinių traukulių. 

Po kurio laiko, gal po valandos, Braunas atsisėdo, nurijo kelias drus- 
kos tabletes ir išgėrė beveik pusę gertuvės vandens. Nuo druskos ėmė 
nemaloniai gurgti viduriai, tačiau jam šiek tiek palengvėjo. Atsistojo 
ir lyg Žmogus, ilgai pragulėjęs ligos patale, sunkiai vilkdamas kojas, 
nuėjo pas Vilsoną. 

— Kaip tu jautiesi, drauguži? — paklausė. 

Vilsonas įsispitrino į jį. Drebančiais pirštais apsigrabaliojo kaktą, 
nutraukė drėgną skepetą. 

— Verčiau jūs palikit mane čia, Braunai, — vos girdimai sukarkė. 

Pastarąją valandą jis pragulėjo neštuvuose tai atgaudamas sąmonę, 
tai klejodamas, ir dabar jautėsi išsekęs, visiškai bejėgis. Nematė pras- 
mės kur nors keliauti. Dabar jis būtų mielu noru likęs čia gulėti; kas bus 
toliau, nesvarbu. Žinojo viena: nenoriu, kad mane neštų, nenoriu, kad 
mane kankintų kratydami neštuvus. 

Brauną suėmė pagunda, tokia pagunda, kad jis net nedrįso patikėti, 
jog Vilsonas nekliedi. 

— Drauguži, ką tu čia šneki? 

— Palikit mane, vyrai, palikit, ir viskas. — Jo akys sudrėko. Jis abe- 
jingai, lyg kalbėtų ne apie save, palinksėjo galvą. — Aš jus, vyrai, tik 
gaišinu, palikit mane, ir viskas. — Jam vėl viskas galvoje susimaišė; įsi- 
vaizdavo, kad jie eina žvalgybą, o jis dėl ligos atsilieka nuo kitų. - Dėl 
mano trydos jūs tik gaištat laiką. 

Prie Brauno priėjo Stanlis. 

— Ko jis nori? Kad paliktume čia? 

— Aha. 

— Manai, taip reikia ir padaryt? 

Braunas suvaidino pasipiktinusį. 

— Po velnių, Stanli, ką tu sau galvoji? — Jį ir vėl suėmė pagunda. 
Baisus nuovargis lenkte lenkė prie žemės, jis visiškai nenorėjo keliauti 
toliau. — Nagi, vyrai, žygiuojam! — šūktelėjo. Pamatęs netoliese mie- 
gantį Ridžesą, įsiuto. — Ei, Ridžesai, gana tinginiaut! 

Ridžesas palengva, iš lėto prasibudo. 

— Aš ilsiuosi, daugiau nieko, — romiai pasiteisino. — Jeigu Žmogus 
nori pailsėt, tai... —- Nebaigęs sakinio susiveržė diržą ir žengė prie neš- 
tuvų. — Na, aš pasiruošęs. 

Jie pajudėjo, tačiau poilsio pertrauka jiems išėjo ne į gera. Jie neteko 
atkaklumo, valingumo, vertusio juos iš paskutiniųjų judėti į priekį. Nu- 
Žygiavę kelis šimtus jardų, jie pasijuto tokie pat išvargę kaip ir tuomet, 
kai sustojo poilsio, o nuo saulės kaitros jiems sukosi galvos, darėsi blo- 
ga. Vilsonas vaitojo beveik be pertrūkio. 

Tas vaitojimas juos varė iš proto. Jie bejėgiškai svirduliavo; kas kar- 
tą Vilsonui suvaitojus su užuojauta, atsiprašomai susigūždavo, atrodė, 
kad ir jiems per neštuvų rankenas persiduoda sužeistojo kančia. Pirmą- 
ją pusmylę, kol dar turėjo kvapo, jie nuolat riejosi tarpusavyje. Visus 
siutino menkiausias kieno nors kryptelėjimas ar kluptelėjimas, ir jie be 
perstojo žodžiavosi. 

— Po velnių, Goldstinai, ko nežiūri, kur eini?! — po netikėto krestelė- 
jimo šūkteli Stanlis. 

— Pats Žiūrėk. 

— Baikit, vyrai, erzintis, verčiau pasistenkit eit atsargiau, - sumurma 
Ridžesas. 

— Eik tu šikt! — rikteli Stanlis. 

Tada įsiterpia Braunas: 

— Stanli, tu per daug pliurpi. Verčiau pasistenk eit kaip žmogus. 

Jie stūmėsi į priekį, niršdami vienas ant kito. Vilsonas vėl ėmė vapa- 
lioti, ir jie klausėsi apatiškai. 


557 


— Vyrai, ko jūs manęs nepaliekat, iš manęs, trizniaus, jokios naudos. 
Aš jus tik gaišinu. Palikit mane, daugiau nieko neprašau. Dėl manęs 
nesirūpinkit, aš apsieisiu be jūsų. Palikit mane, vyrai, ir viskas. 

„Palikit mane, vyrai, ir viskas!“ Nuo jo žodžių jiems šiurpo nuga- 
ros, O pirštai, atrodė, nebeišlaikys neštuvų rankenų. 

— Ką tu čia dabar šneki, Vilsonai? — sušvokštė Braunas. 

Kiekvienas iš vyrų savaip kovojo su savimi. 

Goldstinas kluptelėjo, ir Vilsonas ėmė ant jo šaukti: 

— Goldstinai, niekše, tu tyčia griuvinėji! Aš viską matau, bjaurybe tu. 

Pavardes jis siejo su rankenomis; žinojo, kad rankena ties jo dešine 
koja vadinasi „Goldstinas“, ir neštuvams smuktelėjus į tą šoną iškart 
surikdavo jo pavardę. Bet dabar ji jam kai ką priminė. 

— Goldstinas kiaulė, išgert atsisakė. — Jis vos girdimai sukikeno, ir iš 
perdžiūvusios gerklės nutįso lipnaus kraujo srovelė. — Po šimts, Kroftas 
taip ir nesusigaudė, kad nusukau vieną butelį sau. 

Goldstinas kūprino piktai linguodamas galvą, niūriai nuleidęs žemėn 
akis. Gojai, jie nieko neužmiršta, kartojo sau, nieko neužmiršta. Jie visi 
prieš mane nusistatę. Ir ar vertina šitas Vilsonas mūsų vargą jo labui? 

O Vilsonas vėl gulėjo išsitiesęs, klausydamasis nešikų gokčiojimo. 
Jie plėšosi dėl manęs, staiga toptelėjo jam, minutę mąstė, paskui pame- 
tė mintį, tačiau jos sužadintas jaudulys liko. 

— Vyrai, aš vis galvoju, kaip jūs dėl manęs stengiatės, bet nevarkit, 
nereikia. Palikit mane, ir viskas. — O nesulaukęs atsakymo, suirzo. — 
Vyrai, velniai rautų, aš gi sakau, kad galit mane palikt, — suinkštė it 
karščiuojantis vaikas. 

Goldstinas jau norėjo paleisti neštuvų rankeną. Jis prašo jo ne- 
benešti, tarė sau. Bet vos taip pagalvojęs, susijaudino. Dėl kaitros ir 
alinančio nuovargio blaiviai galvoti neįstengė, mintys šokinėjo tarsi 
raumenų traukuliai. Negalim jo palikti, sakė sau, jis Žmogus geros 
širdies; o paskui Goldstinas daugiau nieko nebegalvojo, vien apie aš- 
trėjantį rankos skausmą, per nugaros raumenis persiduodantį įvargu- 
sioms kojoms. 

Vilsonas liežuviu perbraukė sausas dantenas. 

— Gerti, vyrai, gerti, — suaimanavo. 

Pasiraivęs pakėlė galvą į akinamai spindintį dangų ir išsižiojo, lauk- 
damas palaimingos akimirkos. Tuoj tuoj jie duos gurkšnį vandens, ir 
man nustos deginti liežuvį ir gomurį. 

— Vyrai, gerti, — suvapėjo Vilsonas. —- Duokit vandens. 

Vargu ar kuris jį išgirdo. Jis visą dieną maldavo gerti, ir jie nebekrei- 
pė dėmesio. Jis atsilošė ir sutinusiu liežuviu vedžiojo po išdžiūvusią 
burnos ertmę. 

— Vandens, - sumykė. Dar kartą kantriai laukė, kovodamas su svai- 
guliu; jam atrodė, kad neštuvai sukasi ratu. — Po velnių, vyrai, duokit 
vienąkart vandens. 

— Nurimk, Vilsonai, —- burbtelėjo Braunas. 

— Vandens, velniai griebtų! 

Stanlis, vos laikydamasis ant kojų, stabtelėjo, ir jie nuleido neštuvus 
ant žemės. 

— Dėl Dievo meilės, duokit jūs jam atsigert! — suriko Stanlis. 

— Sužeistam į pilvą vandens duot negalima, — paprieštaravo Golds- 
tinas. 

— Ką tu apie tai išmanai? 

— Vandens jam duot negalima, — pakartojo Goldstinas, — jį pribaigs. 

— Negalima jokiu būdu, — sušvokštė Braunas. 

— Eikit sau, smirda klausyt, — aprėkė juos Stanlis. 

— Nuo lašo vandens Vilsonui nepablogės, — sumurmėjo Ridžesas. Jo 
veide nuostaba mainėsi su panieka. — Be vandens Žmogus gali numirt. — 
O sau pagalvojo: „Ko jie čia taip karščiuojasi1?7“ 

— Braunai, visąlaik Žinojau, kad tu paskutinis bailys. Net vandens su- 
žeistam žmogui bijai duot. — Nuo kaitros Stanlis susverdėjo. — Vilsonui, 
senam bičiuliui, net lašo vandens neduodi, daktarai, atseit, draudžia. 

Žodžiai žodžiais, tačiau širdyje ruseno baiminga nuojauta, į kurią 
buvo sunku numoti ranka. Nors ir nusikamavęs, žinojo, kad duoti Vil- 
sonui atsigerti — negerai, pavojinga, bet, užsidegęs teisuolio pykčiu, to 
nepaisė. 

— Aš noriu truputį palengvint žmogaus kančias, o tu ką, velniai rau- 
tų? Kam tu, Braunai, jį kankini? — Įsikarščiavęs atkakliai varė savo. — 
Duok jam atsigert, ar gaila? 

— Pagirdyt būtų lygu nužudyt, — pasakė Goldstinas. 

— Užsičiaupk tu, kvailas žydpalaiki! — piktai užriko Stanlis. 

— Nedrįsk manęs taip vadint, — spygtelėjo Goldstinas. 

Jis dabar irgi virė iš pykčio, bet tuo pat metu su liūdesiu prisiminė, 
kaip Stanlis užvakar naktį taip draugiškai su juo kalbėjosi. Nė vienu iš 
jų negalima pasitikėti, niauriai, su piktdžiuga galvojo jis. Bent jau šįkart 
tuo neabejojo. 

— Baikit, vyrai, — įsiterpė Braunas, — žygiuojam toliau. 

Jiems nespėjus išsižioti, jis pasilenkė prie neštuvų rankenos ir para- 
gino kitus užimti savo vietas. Ir vėl svilinančioje, akinančioje saulėkai- 
toje jie svirduliuodami traukė į priekį. 

— Duokit vandens, — inkštė Vilsonas. 

Stanlis vėl sustojo. 

— Duokim jam truputį, kad nesikankintų. 

— Užsičiaupk, Stanli! — sumojavo laisvąja ranka Braunas. — Eik tiktai 
ir baik tokias kalbas. 

Stanlis rūsčiai nuvėrė jį akimis. Buvo pervargęs ir dėl to Žiauriai 
niršo ant Brauno. 

Vilsono mintys vėl ėmė suktis apie skausmą. Gulėjo kurį laiką ne- 
jausdamas kratymo, negalvodamas apie aplinką. Karščiuojanti sąmo- 
nė gimdė keistus pojūčių vaizdinius. Skausmingai tvinksint žaizdai jis 
vaizdavosi ragą, smingantį į pilvą, stabtelintį, tada susmingantį dar gi- 
liau. Girdėjo save vaitojant, bet balso stygų nejuto. Jam buvo siaubingai 
karšta. Vaizdavosi su neštuvais plaukiąs, ilgai laižė ir laižė dantenas, 
stengdamasis užčiuopti bent kiek drėgmės. Buvo tikras, kad jo kojos 
dega, ir jas timpčiojo, trynė vieną į kitą bandydamas užgesinti ugnį. 

— Gesinkit, gesinkit, — tolydžio šnabždėjo. 

Jį surėmė naujas aštrus priepuolis. Papilvę ėmė raižyti diegliai, ir 
kakta išrasojo nuo prakaito. Su vaikiška baime būti nubaustas jis kurį 
laiką priešinosi, o paskui, neatsispirdamas gundančiam spaudimui žar- 
nyne, su malonumu kaipmat išsituštino. Minutę vaizdavosi vėl gulįs, 
atsirėmęs į aplūžusią tvorą prie tėvo namo, o nuo kaitrios Pietų saulės 
jam geismingai maudžia paslėpsnius. 

— Ei, nigeri, koks to mulo vardas? — sumurmėjo jis, paskui patenkin- 
tas, nusilpęs tyliai sukikeno. 

Minutę, ranka įsitvėręs neštuvų, pakreipęs galvą, akimis lydėjo pra- 
einančią juodaodę merginą. Paskui šalia jo gulinti moteris glostė jam 
pilvą. „„Vudrai, ar tu visada prieš nusimyždamas nusispjauni?“ 

— Kad sektųsi, — garsiai ištarė, dabar stengdamasis ištuštinti šlapimo 
pūslę. 

Tačiau papilvę pervėrė nauji, aštrūs, raižantys diegliai. Slėpsnų rau- 
menis vėl sutampė pasipriešinimo spazmai. Skausmas išblaškė reginius, 
ir jis suglumo ir sunerimo, pirmą kartą aiškiai suvokęs, jog prisidirbo į 
kelnes. Įsivaizdavo išpuvusias slėpsnas, ir jį suėmė baisi širdgėla. Ko- 
dėl, velniai griebtų, šitaip turėjo nutikti būtent man? Už ką man tokia 
bausmė? Jis pakėlė galvą ir sumurmėjo: 


560 


— Braunai, kaip manai: ar per tą žaizdą man iš vidurių ištekės visi 
pūliai? 

Tačiau niekas jam neatsakė, ir jis vėl išsitiesęs įsigalvojo apie savo 
ligą. Apniko nemalonūs, nervinantys prisiminimai. Kaip nepatogu man 
šituose neštuvuose, kaip sunku daug valandų ištverti gulomis. Jis pa- 
simugino, norėdamas apsiversti, tačiau pritrūko jėgų. Atrodė, tarsi kas 
užsigulęs slėgtų jam pilvą. 

— Vyrai, atstokit! — sušuko jis. 

Ir tuomet prisiminė, kas tai per slėgimas. Prieš daugelį savaičių, tą 
naktį, kai japonai bandė forsuoti upę, jis, gulėdamas už kulkosvaidžio ir 
laukdamas, jautė lygiai tokį pat slėgimą ant krūtinės ir pilvo. 

„Mes-ateinam-jums-galas.“ Šitaip jie tada šaukė jam ir Kroftui, ir 
dabar jis drebėdamas užsidengė rankomis veidą. 

— Vyrai, reikia juos sulaikyt, jie jau ateina, — vapėjo, blaškydamasis 
neštuvuose. — Banzaaaai... aaai! — springdamas suriko. — Būry, šen, pas 
mane! 

Nešikai sustojo ir nuleido jį ant žemės. 

— Apie ką jis čia kliedi? — paklausė Braunas. 

— Aš jų nematau, neįžiūriu. Kur, velniai griebtų, signalinės rake- 
tos? — šūkavo Vilsonas. Kairiąja ranka gniaužė kulkosvaidžio rankeną, 
smilių ištiesęs prie leistuko. — Kas, po velnių, prie kito kulkosvaidžio? 
Neatsimenu. 

Ridžesas palingavo galvą. 

— Jis šneka apie japų puolimą per upę. 

Vilsono išgąsčiu užsikrėtė ir kiti. Goldstinas ir Ridžesas, buvę tuo- 
met prie upės, nerimastingai įsistebeilijo į Vilsoną. Plikų kalvų platybė 
dabar jiems atrodė grėsli. 

— Tikiuosi, mes neužsirausim ant japonų, — tarė Goldstinas. 

— Neužsirausim, — atsakė jam Braunas. Jis nusibraukė nuo akių 
prakaitą, blausiomis akimis įsižiūrėjo į tolį. - Nė gyvos dvasios, — su- 
šnarpštė jis, tačiau juto, kaip jį ima užvaldyti silpnumo, beviltiškumo 
jausmas. 

Jeigu dabar pakliūtume į pasalą... Graudu, nors verk. Atsakomybė 
man užkrauta didžiulė, o aš toks nusilpęs. Jį ėmė pykinti, bet priepuo- 
lis praėjo savaime, jis tik sausai pažiaukčiojo, o išpiltas šalto prakaito 
pajuto šiokį tokį palengvėjimą. Ne, man negalima pasiduoti. Braunas 
išgirdo save tariant: 

— Reikia eit toliau, vyrai. 


561 


Pro sudrėkintą nosinę Vilsonui beveik nieko nesimatė. Medžiaga 
buvo gelsvai žalios spalvos, ir nuo saulės jam akyse tavaravo geltoni ir 
juodi ratilai. Vaidenosi, jog ima dusti. Jis vėl bandė pakelti rankas prie 
galvos. 

— Velniai griebtų, vyrai, — suriko Vilsonas, — pastumdykim šituos 
japus, pasirinksim suvenyrų. — Jis vėl ėmė blaškytis neštuvuose. — Kas 
užmovė man ant galvos maišą? Rudi, negražu taip juokaut su draugu. 
Šitoj suknistoj oloj man nieko nesimato, nagi nukelkit man nuo galvos 
šitą japą. 

Nosinė nusmuko jam ant nosies, ir Vilsonas, saulės apakintas, su- 
mirksėjo ir vėl užsimerkė. 

— Atsargiai, gyvatė! — staiga suriko jis gūždamasis iš baimės. — Rudi, 
tu tik neprašauk, gerai nusitaikyk, gerai nusitaikyk. — Jis dar kažką su- 
murmėjo ir tada suglebo. - Žinokit, negyvas žmogus atrodo lygiai kaip 
gyvulio maita. 

Braunas pataisė nosinę, ir Vilsonas ėmė purtyti galvą. 

— Man trūksta oro. Velniai griebtų, mus apšaudo, Teilorai, tu moki 
plaukt, po galais, leisk man įsitvert borto! 

Brauną nukrėtė šiurpas. Vilsonas kalbėjo apie išsilaipinimą Moto- 
mėje. Braunas prisiminė, kaip springo sūriu vandeniu, išgyveno prieš- 
mirtinį beviltišką siaubą. Dabar jam, nusikamavusiam, akimirką pasi- 
vaideno, jog vėl ryja vandenį, apdujęs, apstulbęs, kad negali susilaikyti 
negurkęs; vanduo pats prieš jo valią plūdo į gerklę. 

Tai štai kur šuo pakastas, su kartėliu pagalvojo jis. Tie prisiminimai 
jam visada sukeldavo baimę ir bejėgiškumo jausmą. Tuomet jis suvokė 
esąs bejėgis šapelis pražūtingame karo sūkuryje ir tos minties niekad 
neįstengė atsikratyti. Nors ir pervargęs, jis atkakliai įtikinėjo save, jog 
privalo Vilsoną nugabenti į pajūrį, tačiau dabar tuo visai nebetikėjo. 

Visą popietę nešikai žygiavo toliau. Antrą valandą pradėjo lyti, ir 
žemė greit patižo. Iš pradžių visi atkuto, džiaugėsi, kad lietus aušina įkai- 
tusią odą, patenkinti krutino kojų pirštus pliurze permirkusiuose batuose, 
mėgavosi šlapių drabužių vėsa. Džiaugėsi atgaiva keliolika minučių. Ta- 
čiau lietui nesiliaujant žemė darėsi pernelyg klampi, o prilipę prie kūno 
drabužiai varžė judesius. Kojos slidinėjo purve, aplipę batai pasunko ir 
kas žingsnis klimpo purve. Būdami per daug išvargę jie neiškart paste- 
bėjo pokytį, iš inercijos klampojo kaip klampoję, tačiau po pusvalandžio 
vos vos bepaslinko. Kojos visai nusilpo, jie ilgokai trypinėdavo vietoje, 
neįstengdami atplėšti kojų nuo žemės. Kopdami įkalniui jie mažne kas 

žingsnis stabčiojo ir, kojoms vis giliau klimpstant į purvą, šniokštuodami, 
apduję spoksodavo vieni į kitus. Kas penkiasdešimt jardų jie nuleisdavo 
Vilsoną ant žemės, o minutę kitą atsipūtę, klampodavo toliau. 

Vėl išlindo saulė, šlapia žolė suspindo, virš džiūstančios žemės pa- 
kibo tingūs rūko debesėliai. Vyrai žiopčiojo, giliai įkvėpdami sunkaus, 
drėgno, nenaudingo oro, sliūkino krioguodami ir aikčiodami, o rankos 
pamažu nesulaikomai leidosi žemyn. Iš pradžių Vilsoną nešdavo pakėlę 
sau iki juosmens, bet nešulys juos lenkė žemiau ir žemiau ir už kokių 
trisdešimties ar keturiasdešimties jardų, kai neštuvai imdavo šliuožti 
žeme, juos paleisdavo iš rankų. Eiti trukdė ir žolė, pynėsi po kojomis, 
kibo už drabužių, čaižė veidus. Jie desperatiškai, įnirtingai stūmėsi į 
priekį, judėjo, kol, įniršiui išsekus, nebelikdavo jėgos, galinčios pri- 
versti juos judėti toliau. 

Apie trečią valandą jie apsistojo po vienišų medžiu dar kartą ilgėliau 
pailsėti. Pusę valandos nė vienas nepratarė nė žodžio, bet, nors ir nu- 
sigalavę, ką nors mąstė. Braunas gulėjo kniūbsčias ir apžiūrinėjo savo 
rankas, nusėtas skaudžiomis pūslėmis, sukrešėjusiu krauju ant pratrintų 
senesnių žaizdų ir opų. Ūmai suprato, jog yra visiškai nusivaręs nuo 
koto; gal dar pakils, gal net, kęsdamas baisias kančias, dar įveiks kokią 
mylią, bet, aišku, kad netrukus kris ir nebepasikels. Visą kūną varstė 
sopuliai; nuo postovio pradžios jis nuolat sausai Žiaukčiojo, akys raibo. 
Kas minutę ar dvi jį suimdavo šleikštulys, akyse patamsėdavo, nugarą 
išpildavo šaltas prakaitas. Rankos, kojos ir galva drebėjo taip, kad jis 
neįstengė prisidegti cigaretės. Neapkentė savęs, kad yra toks silpnas, 
neapkentė Goldstino ir Ridžeso dėl to, kad jie laikosi geriau už jį, neap- 
kentė Stanlio ir vylėsi, jog tas labiau už jį nusilpęs. Vienu metu pyktis 
išvirto į savigailą — jis širdo ant Krofto, kad išsiuntė juos tik keturis. 
Kroftas turėjo Žinoti, kad toks žygis ne keturių jėgoms. 

Stanlis, užsidengęs rankomis burną, dusliai kosėjo. Braunas pažvel- 
gė į jį ir rado ant ko išlieti pyktį. Stanlis mane išdavė. Pasirūpinau, kad 
Stanlis taptų kapralu, o jis man į akis šoka. Jei vietoj Stanlio būtų kas 
kitas, mums būtų ėjęsi geriau. 

— Kas yra, Stanli, — išrėžė jis, — baigi išsikvėpt? 

— Eik tu Žinai kur. 

Stanlis netvėrė pykčiu. Braunas apsiėmė vadovauti grupei dėl to, 
kad pabūgo eiti į žvalgybą, ir įvėlė į šitą reikalą ir mane, Stanlį. Tie, ku- 
rie pasiliko, taip kruvinai kaip mes nesigaluos. Jei būčiau likęs su jais, 
būčiau geriau laikęsis, galbūt net Kroftas būtų atkreipęs dėmesį. 

— Manaisi esąs šaunuolis, ką? — paklausė jis Brauną. — Klausyk, aš 
žinau, kodėl tu tempi šituos prakeiktus neštuvus. 

— Ir kodėl? — Braunas, sulaikęs kvapą, sukluso laukdamas atsakymo. 

— O todėl, kad tu suknistas bailys, pabijojai likt su būriu. Dievulė- 
liau, seržantas, o velka neštuvus. 

Braunas išklausęs su palengvėjimu atsikvėpė. Tai, ką pasakė Stanlis, 
buvo baisiausia, ką jis galėjo įsivaizduoti, seniai bijojo išgirsti, 0 išgir- 
dus pasirodė ne taip jau baisu. 

— Stanli, tu toks pat bailys kaip ir aš, mes lygūs, — pasvarstęs, kaip 
jam skaudžiau įgėlus, pridūrė: — Tu per daug nerimauji dėl savo žmo- 
nos, Stanli. 

— A, užsičiaupk tu... 

Tačiau Brauno žodžiai krito jam į širdį. Jis, nusikamavęs, dabar buvo 
tikras, kad Žmona jam neištikima, ir kelias sekundes vaizduotėje regėjo 
vienas už kitą siaubingesnius svetimavimo paveikslus. Nerimo apniktas 
vos neapsižliumbė. Taip ilgai vienas ir vienas... Nėr teisybės. 

Braunas, atsispyręs delnais į žemę, apatiškai pakilo. 

— Nagi, žygiuojam. 

Atsistojus jam apsvaigo galva, o rankos atrodė it vatinės, kaip esti 
rytą atsibudus, kai mieguistas nepajėgi nieko sugrabalioti. 

Visi palengvėle sukilo, susiveržė diržus, priklaupę pakėlė neštuvus 
1r keliavo toliau. Kol nuėjo šimtą jardų, Stanlis apsisprendė: viskas, 
man gana. Jis visada nemėgo Vilsono, nes tas buvo daugiau už jį uostęs 
parako, tačiau dabar apie Vilsoną visai negalvojo. Tiesiog nusprendė 
supasuoti, — per daug prisikankinau, o kas iš to? 

Jie stabtelėjo trumpai atsipūsti, nuleido neštuvus, ir Stanlis nusvir- 
duliavo į šalį ir krito ant žemės. Jis užsimerkė, apsimesdamas, jog nual- 
po. Likusieji apstoję abejingai Žiūrėjo į jį. 

— Būta daikto, paguldom jį ant Vilsono, — tarė Ridžesas, — o ant vir- 
šaus dar kurį nors, paskui dar kurį nors. Aš vienas jus visus nutempsiu. 

Jis vangiai nusijuokė. Stanlis taip dažnai iš jo šaipydavosi, kad dabar 
jautėsi tarsi atsikeršijęs. Bet tuojau pat susigėdo. „Aukštai kilęs, žemai 
pulsi“, — surimtėjęs tarė sau. Jis klausėsi nenutrūkstamo Stanlio gokčio- 
jimo su santūriu susidomėjimu. Jis prisiminė, kaip kartą per orę saulė- 
kaitoje išgriuvo mulas; kaip ir tąkart, žiūrėjo ir smalsiai, ir užjaučiamai. 

— Prakeikimas, ką dabar darysim? — sušvokštė Braunas. 

Vilsonas ūmai pakėlė akis. Atrodė visiškai sąmoningas, o jo platus 
mėsingas veidas buvo nepaprastai sunykęs ir sulysęs. 

— Palikit mane, vyrai, — tyliai tarė jis. — Man ar šiaip, ar taip galas. 

Braunas su Goldstinu buvo besusigundą. 

— Negalim mes tavęs palikt, - pasakė Braunas. 

Velniop, vyrai, gana, nebenešktt. 

— Na, aš nežinau... — tarė Braunas. 

Goldstinas griežtai pakratė galvą. 

— Privalom jį nugabent į pajūrį, — pasakė jis. 

Pats nebūtų galėjęs paaiškinti, kodėl, tačiau staiga prisiminė akimir- 
ką, kuomet patranka nušliaužė šlaitu žemyn. 

Braunas vėl pasižiūrėjo į Stanlį. 

— Negalim mes žygiuot toliau, 0 jį palikt likimo valiai. 

— Kas pradėta, reikia baigt. Negi dėl jo vieno čia visi karksosim, — 
pyktelėjo Ridžesas. 

Goldstinas staiga rado išeitį: 

— Braunai, o gal tu pasilik prie Stanlio, ką? 

Goldstinas buvo labai nuvargęs, pats vos laikėsi ant kojų, bet kad 
supasuotų — ne, ne jo būdui. Braunas beveik toks pat ligonis kaip ir 
Stanlis. Tai vienintelė išeitis, ir vis dėlto Goldstiną suėmė piktumas. Vis 
per tą mano gerą širdį, galvojo jis. 

— O arjūs rasit kelią? — paklausė Braunas. 

Dabar svarbu pasirodyti sąžiningam, išklausyti priešingus argumen- 
tus. Jeigu pralaimėti, tai oriai. 

— Aš kelią žinau, — burbtelėjo Ridžesas. 

— Ką gi, aš pasiliksiu, — tarė Braunas. — Kas nors turi pasirūpint Stan- 
liu. — Jis papurtė Stanlį, tačiau tas nenustojo dejuoti. —- Šiandien jis ne- 
atsigaus. 

— Klausyk, štai ką, — tarė Goldstinas, — kai Stanlis atsistos ant kojų, 
judu mus prisivysit ir mudviem padėsit nešt. Tinka? 

— Gerai, sutarta, — atsakė Braunas. 

Tačiau abu žinojo, kad taip nebus. 

— Judam, - paragino Ridžesas. 

Jiedu su Goldstinu stojo neštuvų galuose, vargais negalais pakėlė ir 
nukrivuliavo pirmyn. Paėję dvidešimt jardų juos vėl nuleido ir nusimetė 
visus daiktus, pasilikdami tik vieną kuprinę ir šautuvą. 

— Atneškit mūsų daiktus, Braunai, gerai? — paprašė Goldstinas. 

Braunas linktelėjo. 

Tiedu sunkiai, be galo lėtai ėmė stumtis į priekį. Net ir atsikračius 
daiktų neštuvai su Vilsonu svėrė du šimtus svarų, jei ne daugiau. Per 
gerą valandą jie nusikapstė pusmylį ir perkopė nedidelį gūbrelį. 

Kai jie dingo iš akių, Braunas nusiavė batus ir ėmė masažuotis pūs- 
lėtas ir žaizdotas kojas. Jiems dar dešimt mylių kelio. Braunas atsiduso 
ir ėmė palengva maigyti kojos nykštį. Derėtų man atsistatydint iš ser- 
žantų. pagalvojo jis. 

Tačiau žinojo, kad neatsistatydins. Viskas liks po senovei, kol man 
pažemins laipsnį. Jis pažvelgė į tysantį ant žemės Stanlį. A, abu mes 
vienodi. Netrukus ir jis graušis taip pat kaip aš. 

Kroftas turėjo įgimtą nuovoką apie žemės sandarą, instinktyviai numa- 
nė, kaip ji formavosi veikiant spūdžio ir sukimosi jėgoms, kaip ją ardė 
vėjas ir vanduo. Būrys jau seniai įsitikino, jog jis geras vedlys; kad jis 
neklystamai nuves kur reikia, žinojo taip pat tikrai, kaip ir tai, kad po 
nakties ateis diena, po ilgo žygio apims nuovargis. Suabejoti jiems net 
minties nebekildavo. 

Kroftas ir pats nežinojo, kaip jam tai pavyksta. Niekad nebūtų galė- 
jęs paaiškinti, kodėl, apeidamas stačią uolą, renkasi viršutinį ar apatinį 
taką, nors abu įvijai veda aukštyn. Žinojo tik tiek, kad tas, kurį atmetė, 
nuvestų prie prarajos. Apatinis galbūt susiaurės tiek, kad toliau nė žings- 
nio, o viršutinis galbūt baigsis ant vienišo gūbrio ar uolienų atodangos. 
Patyręs, teoriškai ir praktiškai pasikaustęs geologas taip pat gebėtų rinkti 
kelią, tačiau tam sugaištų ilgiau; jam reikėtų laiko, pasitelkus apibrėži- 
mus, pasverti visiems veiksniams, padaryti apytikriams skaičiavimams, 
atsižvelgti į augmeniją ir dūlėsius, įvertinti aukščio ir nuolydžio santy- 
kiui, ir net po to geologas nebūtų visiškai tikras. Tų veiksnių vis dėlto 
pernelyg daug. 

Kroftas nusimanė apie uolienų ir žemės pobūdį; aiškiai, kaip savo 
paties raumenų įtampą, jis įsivaizdavo įtampą, su kuria audringoje se- 
novėje formuojantis žemei veržėsi į paviršių rieduliai. Žvalgydamas 
kraštovaizdį jis visada jausdavo, kokioms perkūnvėtrėms šėlstant jis ra- 
dosi; beveik visada nuspėdavo, kaip atrodo kalva iš kitos pusės. Lygiai 
taip pat jis, keliaudamas kad ir visiškai nepažįstama vietove, intuityviai 
nujausdavo netoliese esant vandens. 

Šis gebėjimas galėjo būti įgimtas, o gal išsivystė per tuos metus, kai 
ganydavo gyvulius, kai vesdavo kareivius į žvalgybą, per begalę atve- 
jų, kai reikėdavo spręsti, kokį kelią rinktis. Šiaip ar taip, būrį jis vedė 
į kalną nedvejodamas, ropštėsi nuo gūbrio ant gūbrio, apeidinėjo grio- 
vą po griovos, nenoromis stabčiojo palaukti, kol kiti prisivys ir atsi- 
kvapstys. Kiekvienas postovis jį nervino. Nors pastarosiomis dienomis 

1r išeikvojęs daug jėgų, dabar nekantravo, nenustygo vietoje, įsakmaus 
vidinio balso skatinamas eiti į priekį. Kabinosi į kalną atsidėjęs, užside- 
gęs tarsi skalikas, suuodęs pėdsaką. Jam nepaliaujamai magėjo įveikti 
dar vieną gūbrį. rūpėjo pamatyti, kas yra kitapus jo. Jį jaudrino kalno 
didybė. 

Kroftas atvedė būrį iki molėtos lomos tarp uolų, minutę luktelėjo 
viršuje, tada pasuko į dešinę ir ėmė kopti statoku, aukšta žole apžėlu- 
sių šlaitu, kurio viršuje stūksojo stati trisdešimties pėdų aukščio uola. 
Jis vėl pasuko į kairę ir aptiko plokščių uolienos luitų, kuriais užkopė 
iki viršaus. Viršuje buvo akmenų sąvarta, už kurios vingiavo siauroka 
ketera, siekianti vidurinius kalno šlaitus. Jis nuvedė būrį jos vingiais, 
sparčiai žergdamas per aukštą žolę, stabteldamas tik ten, kur ketera pa- 
vojingai susiaurėdavo. 

Ketera buvo akmenuota, o vienas jos šonas leidosi žemyn iki uolėto 
dugno beveik statmenai. Aukštoje žolėje vietomis buvo neaišku, kur 
saugiau eiti; savo kojų nematydami, vyrai slinko lėtai, apčiuopomis, 
abiem rankom įsitverdami ilgų žolės stiebų. Šautuvus nešėsi užkištus 
kryžmai virš kuprinių. Nestabčiodami kopė pusę valandos, tada sustojo 
pailsėti. Nuo tada, kai Kroftas juos atvedė iki lomos, praėjo valanda 
su trupučiu, saulė tebekybojo rytuose, tačiau jie spėjo pavargti. Visi, 
patenkinti gavę progą atsipūsti, sugulė pagrečiui ant siauros gūbrio ke- 
teros. 

Vaimanas, per pastarąsias dvidešimt minučių smarkiai pridusęs, gu- 
lėjo aukštielninkas, tylomis laukdamas, kada atsigaus kojos. 

— Kaip jautiesi? — paklausė Rotas. 

— Nusikaliau, — palingavo galvą Vaimanas. 

Šitaip teks kopti visą dieną, ir iš šio žygio patirties jis žinojo, kad iki 
galo nueiti neįstengs. 

— Palengvinsiu savo kuprinę, — pasisakė Rotui. 

Bet kad visi daiktai vienodai reikalingi. Vaimanas svarstė, ar išmesti 
maisto davinius, ar antklodę. Jie pasiėmė po dvidešimt vieną sausą da- 
vinį ir kol kas suvalgė tik po septynis. Bet jeigu perkopsim per kalną 
ir žvalgysim japų užnugarį, galvojo, atgal grįšim ne anksčiau kaip po 
savaitės. Nerizikuosiu. Jis ištraukė iš kuprinės antklodę ir nusviedė už 
kelių žingsnių. 

— Kieno čia antklodė? 

Kroftas, ją pamatęs, priėjo prie jų. 

— Mano, seržante, — prisipažino Vaimanas. 

— Eik, pasiimk ir įsidėk į kuprinę. 

— Aš tikrai be jos apsieisiu, — tyliai tarė Vaimanas. 

Kroftas rūsčiai spigino jį akimis. Dabar, kai Hirno nebėra, galvojo, 
už drausmę atsakau aš ir neleisiu jos pažeidinėti. Prie Hirno kareiviai 
apsileido. Netvarką reikės išgyvendinti. Be to, jis apskritai nepakentė 
veltkleidystės. 

— Aš tau sakau, vyruti, eik ir pasiimk. 

Vaimanas atsiduso, pakilo ir parsinešė antklodę atgal. Matydamas, 
kaip jis ją vyniojasi, Kroftas kiek atlyžo. Buvo patenkintas, kad Vaima- 
nas taip greit jam pakluso. 

— Klausyk, antklodės tau prireiks. Naktį prabusi atšalęs užpakalį, 
tada velniškai džiaugsies, kad ją pasiėmei. 

— Supratau, — be entuziazmo atsakė Vaimanas. Jis svarstė, kiek ta 
antklodė galėtų sverti. 

— Kaip tu, Rotai, jautiesi? — paklausė Kroftas. 

— Normaliai, seržante. 

— Žiūrėk, kad man šiandien nesimuliuotum. 

— Gerai. 

Tačiau Rotas tūžo. Žiūrėdamas, kaip Kroftas nuėjęs šnekina kitus 
vyrus, jis iš pykčio sugriebė žolės kuokštą ir trūktelėjęs išrovė. 

— Neduoda net atsikvėpt, — sušnibždėjo jis Vaimanui. 

— Aha, kaip gaila, kad leitenantas... 

Vaimanas staiga paniuro. Jam daug kas pradėjo aiškėti; pirma, prie 
Hirno, būdavo lengviau. 

— Argi čia poilsis? 

Rotas linktelėjo. Derėtų leisti silpnesniems atgauti jėgas, tai ne, 
Kroftas puola kaip vilkas. 

— Jeigu aš vadovaučiau būriui, — lėtai, oriai prabilo jis, — aš leisčiau 
žmonėms pailsėti, per prievartą nespausčiau, tarčiausi gražiuoju. 

— Aha, aš irgi, — pritarė Vaimanas. 

— Na, bet nežinau, kaip man sektųsi... — atsiduso Rotas. 

Jis jau buvo kartą patyręs panašų išbandymą. Per depresiją, dve- 
jus metus prabuvęs be darbo, pagaliau įsidarbino nekilnojamojo turto 
agentūroje. Rinko nuompinigius. Nemėgo jis to darbo, o nuomininkai 
nekentė jo ir nuolat iškeikdavo. Bet sykį jį pasiuntė į butą, kuriame 
gyveno senukų pora, skolinga nuompinigių už kelis mėnesius. Jų isto- 
rija buvo liūdna, kaip ir visos istorijos, kurias jam tekdavo išklausyti, — 
bankrutavus bankui jie prarado visas savo santaupas. Jau buvo panūdęs 

imti ir atidėti skolą dar vienam mėnesiui, bet bijojo grįžti į kontorą. Tą 
dieną nebuvo surinkęs nė kiek pinigų. Ir tada, užgniaužęs gailestį, juos 
griežtai užsipuolė, grasindamas iškeldinti. Tiedu jį maldaute maldavo, 
o jis, mėgaudamasis savo vaidmeniu, toliau baugino juos iškeldinimu. 
„Man nerūpi, iš kur gausit pinigų, — galiausiai pareiškė. —- Nors iš žemės 
iškaskit.“ 

Dabar, tatai prisiminęs, jis akimirką sunerimo, apgailestavo, kad 
tuomet nepasielgė geraširdiškai, lyg tikėdamasis sušvelninti savo dalią. 
Nea, pagalvojo, prietarai. Tai neturi nieko bendro su tuo, kaip yra dabar. 
Įdomu, ar Kroftas irgi taip pasijaučia elgdamasis negailestingai, bet ne, 
nesąmonė. Kada kas buvo, išmesk iš galvos, tarė sau. Tačiau baimė, kad 
praeitis jį persekioja, neatlėgo. 

O Vaimanas galvojo apie futbolo varžybas, kadaise vykusias smėlė- 
toje dykvietėje. Jo kvartalo komanda susitiko su kito kvartalo komanda, 
ir jis žaidė puolėju. Atmintyje išliko gėdingas prisiminimas, kaip antra- 
jame kėlinyje jam pakirto kojas ir priešininkai laisvai prasiverždavo pro 
jį, o jis vos pasivilko. Norėjo mesti žaidęs, bet nebuvo kas jį pakeičia. 
Jie pralaimėjo dideliu skirtumu, tačiau jo komandoje buvo vienas ber- 
niokas, kuris iki galo nenuleido nosies. Beveik visą laiką energingai 
grūmėsi, riksmais skatindamas saviškius, vis labiau niršdamas, kai prie- 
šininkams pavykdavo prasiveržti. 

Aš ne toks, nusprendė Vaimanas. Aš ne didvyris, staiga atvirai pri- 
sipažino sau; prieš kelis mėnesius tokia mintis jį būtų sugniuždžiusi. 
Dabar tik nuliūdino. Tokių žmonių kaip Kroftas neperprasi, geriausia 
laikytis nuo jų atokiai. O vis dėlto, pagalvojo, kas juos verčia elgtis taip, 
o ne kitaip? Ko jie nuolat siekia? 

— Nekenčiu šito prakeikto kalno, — tarė jis Rotui. 

— Aš irgi. 

Rotas vėl atsiduso. Kalnas toks plikas, toks aukštas. Net 1r gulėda- 
mas aukštielninkas jis neįžiūrėjo jo viršūnės. Gūbrys po gūbrio jis kilo 
aukštyn ir viršuje atrodė esąs iš vienų uolų. Jis neapkentė džiunglių, 
krūpčiodavo iš siaubo kiekvieną kartą, pajutęs ant kūno ropojantį vabz- 
dį ar nelauktai krūmuose sučirškus paukščiui. Jose nieko neį;manoma 
įžiūrėti, trūksta oro, o nuo smarvės laužia nosį. Ir vis dėlto dabar būtų 
mielai grįžęs į džiungles. Ten kur kas saugiau negu čia, ant šitų plikų 
gūbrių, šitoje niūrioje, nesvetingoje akmenuotoje dangaus paskliautėje. 
Jie kops vis aukščiau ir aukščiau ir nė akimirką nesijaus saugūs. Džiun- 
glėse tyko begalė visokiausių pavojų, bet dabar jie neatrodė tokie bai- 

sūs; bent jau buvo su jais apsipratęs. O čia — vienas neatsargus žingsnis, 
ir tau galas. Verčiau jau rūsyje gyventi negu balansuoti ant bedugnės 
krašto. Rotas niršiai trūktelėjo dar vieną kuokštą žolės. Kodėl Kroftas 
nepasuko atgalios? Ko jis siekia, ko tikisi? 


Martinesui po praeitos nakties žygio laužė visus kaulus, ir visą rytą, 
kopdamas įkalniui, vos vilkosi, kamuojamas nerimasčio, tirtančiomis 
rankomis ir kojomis, šlapias nuo prakaito. Laimė, atmintis krėtė ap- 
gaulingus pokštus; joje išblėso ar bent priblėso ryšys tarp jo žvalgybos 
19 Hirno žūties, tačiau nuo pat antrosios pasalos jam nedavė ramybės 
negera nuojauta nelyginant Žmogui, sapnuojančiam, kad žino esąs pra- 
sikaltęs, laukia bausmės, tačiau nusikaltimo niekaip neprisimena. 

Ropšdamasis įkalnėmis Martinesas mąstė apie savo nužudytą ja- 
ponų kareivį. Aiškiai regėjo jo veidą, dabar, negailestingai spiginant 
saulei, kur kas ryškiau negu tada, naktį, ir atmintyje atkūrė kiekvieną 
japo judesėlį. Martinesas vėl pajuto per pirštus varvant kraują, šiltą ir 
lipnų. Apžiūrėjo ranką ir su siaubu pastebėjo tarpupirštyje pridžiūvusį 
juodą kraujo dryželį. Krioktelėjo iš pasibjaurėjimo ir nepamatuoto iš- 
gąsčio, koks ištinka sutrėškus vabalą. Viau. Ir iškart išvydo japą krap- 
štant nosį. 

Aš kaltas. 

Dėl ko? Dabar mes ant kalno, ir jeigu aš ne... jeigu aš nebūčiau... 
jeigu nebūčiau nugalabijęs japo, grįžtume į pajūrį, tarė sau. Bet dabar 
jau šaukštai popiet, ir iš nerimasčio jį nuėmė šiurpas. Jis liovėsi mąs- 
tęs, sunkiai klumpino voros vidury, tačiau nuo įstangos jam ant širdies 
nepalengvėjo. Kuo labiau ilso, tuo labiau nervinosi. Rankas ir kojas 
skaudžiai maudė lyg drugio krečiamam. 

Per poilsio pertrauką jis sudribo šalia Pšeko ir Galagerio. Jam knie- 
tėjo apie kažką su jais pasišnekėti, bet pats gerai nenutuokė apie ką. 

— Ai, nieko, — tyliai šnipštelėjo jis. Paklaustas „Kaip laikaisi?“ jis 
visada sutrikdavo, nesumodavo ką atsakyti. 

— Turėjai šiandien gaut laisvadienį, — tarė Pšekas. 

— Aha. 

Prastas naktį buvau žvalgas, pagalvojo Martinesas, viską padariau 
ne taip, kaip reikia. Svarbiausia klaida — kad nužudžiau tą japą. Visų 
klaidų nebūtų galėjęs išvardyti, tačiau buvo tikras, kad jų padarė daug. 

— Žvalgyboje nieko nenutiko, ką? — paklausė Galageris. 

Martinesas gūžtelėjo pečiais, pastebėjo, kad Pšekas Žiūri į jo tarpu- 
piršty pridžiūvusį kraują. Panašu į purvą, bet pats nepajuto, kaip ištarė: 

— Perėjoj buvo japų, vieną nugalabijau. 

Ir jam palengvėjo ant širdies. 

— Ką? — nustebo Pšekas. — Kaip tai? Leitenantas sakė, kad perėja 
tuščia. 

Martinesas vėl gūžtelėjo. 

— Kvailys jis. Aš grįžau, sakau, mačiau japus, 0 jis ginčijasi su Krof- 
tu, sako, kad perėja tuščia. Kroftas jam sako: Martinesas protingas, jei- 
gu sako, kad matė, vadinasi, matė, bet leitenantas ne ir ne, užsispyręs 
kaip asilas. 

Galageris nusispjovė. 

— Tau teko nugalabyt japą, o jis nepatikėjo? 

Martinesas, dabar ir pats tikėdamas, kad taip iš tiesų ir buvo, link- 
telėjo. 

— Aš girdėjau, kaip Kroftas su juo, kvailiu, kalbėjosi, aš nieko nesa- 
kiau, Kroftas jam pasakė. 

Įvykių seka jam galvoje susimaišė. Nors prisiekti nebūtų prisiekęs, 
tačiau šiuo metu jam atrodė, jog prisimena, kaip Kroftas ginčijasi su 
Hirnu, kaip Hirnas sako, kad reikia eiti per perėją, o Kroftas jam prieš- 
tarauja. 

— Kroftas man liepė tylėt, kai jis kalbės su Hirnu, sakė: žinok, Hirnas 
kvailys. 

Galageris nepatikliai palingavo galvą. 

— Na ir kvailo užsispyrėlio to leitenanto būta. Ką gi, atsiėmė už tai. 

— Aha, atsiėmė, — pritarė Pšekas. 

Neaiškus reikalas. Jeigu Žmogui sakai, kad perėjoje yra japų, o jis 
elgiasi taip, lyg ten jų nebūtų... Pernelyg kvaila. Pšekas nežinojo, ką 
galvoti. Kažkas erzinamai, beviltiškai sukosi ant liežuvio galo, kažkas 
svarbaus. Nei iš šio, nei iš to jį suėmė pyktis. 

— Vadinas, tau teko nugalabyt japą, — pavydžiai, žavėdamasis tarė 
Galageris. 

Martinesas linktelėjo. Aš nužudžiau žmogų ir jeigu dabar numirčiau, 
žūčiau ant kalno ar kitapus jo, mirčiau sunkiai nusidėjęs. 

— Taip, padūriau, — pasakė jis, vis viena jausdamas šiokį tokį pasidi- 
džiavimą. — Prisėlinau iš užpakalio ir nemačiomis žžžach... Ir japas... — 
Jis spragtelėjo pirštais. 

Pšekas nusijuokė. 

— Kas be ko, ne kiekvienas išdrįstų. Tu šaunuolis, Japseky. 

Šis, klausydamasis pagyros, droviai nuleido galvą. Nežinojo, ar 
džiaugtis, ar liūdėti, bet prisiminė, kaip mūšio lauke iš lavono žiaunos 
išmušė auksinius dantis, ir ūmai jį užgulė širdgėla ir baimė. Ana nuodė- 
mė neišpažinta, o dabar štai dar viena. Nuo tos minties jį pirmiausia su- 
ėmė apmaudas. Blogai, kad arti nėra kapeliono, galinčio duoti išrišimą. 
Martinesui akimirką kilo noras slapčia pasišalinti iš būrio ir patraukti 
per kalvas į pajūrį, iš kur galėtų sveikas gyvas grįžti į bivaką ir prieiti 
išpažinties. Tačiau tuojau pat susigriebė, kad tai neįmanoma. 

Ir susiprotėjo, dėl ko prigulė šalia Pšeko ir Galagerio. Jiedu katalikai 
ir jį supras. Jis buvo taip įsijautęs, kad spėjo, jog ir tiedu taip pat neri- 
mauja. 

— Žinot ką, — tarė jis, — sužeis, nukeps, o kunigo nėr. 

Galagerį šitie žodžiai tiesiog nutvilkė. 

— Aha, aha, gerai sakai, - sumurmėjo jis, staiga apimtas baimės ir 
nemalonios nuojautos. 

Jis nevalingai įsivaizdavo įvairiomis pozomis parkritusius visus bū- 
rio kareivius, kurie buvo sužeisti ar nukauti, o galiausiai save, gulintį 
ant žemės, paplūdusį krauju. Bežiūrint į kalną pasivaideno, jog uolos 
grėsmingai svyruoja, ir Galagerį sukaustė siaubas. Jam dingtelėjo min- 
tis, ar Merė gavo nuodėmių atleidimą, nusprendė, kad negavo, ir pykte- 
lėjo ant jos: man atiteks bausmė ir už jos nuodėmes. Bet tą mintį tuojau 
pat išsklaidė graužatis dėl to, kad negerai pagalvojo apie mirusį žmogų. 
Kad tas žmogus — jo mirusi žmona, šią akimirką jis negalvojo. 

Stingulys, stoicizmas, saugojęs jį per šį žygį, sparčiai tirpo. Šią mi- 
nutę jis neapkentė Martineso už tai, ką tas pasipasakojo. Iki šiol žvalgy- 
boje tokios baimės, galima sakyti, neprisileisdavo. 

— Šitoj suknistoj kariuomenėj amžinai nėr tvarkos, — niršiai tarė jis ir 
vėl susikrimto dėl to, kad pavartojo nešvankų keiksmą. 

— Ko tu taip baisiai širsti? — paklausė Pšekas. 

— Nėr kunigo, — guviai atsiliepė Martinesas. Pšekas paklausė tokiu 
arogantišku tonu, kad Martinesas patikėjo, jog jis gali rasti sprendimą, 
išeitį iš katekizmo labirinto. 

— Ar tu manai, kad tai nesvarbu? — paklausė Galageris. 

— Žinot, ką aš jums pasakysiu? — tarė Pšekas. — Nesukit jūs dėl to 
kunigo galvos. Miglapučiai jie. 

Tiedu pasibaisėjo. Galageris instinktyviai dirstelėjo sau per petį į 
kalną. Abu gailėjosi susėdę kartu su Pšeku. 


573 


— Tu ką, suknistas bedievis? 

Šįsyk Galageris dėl nešvankaus žodžio nebesikrimto. Pagalvojo: ko 
gero teisybė, jog italai ir lenkai — labiausiai netikę katalikai. 

— Jūs tikit jų pasakom? — paklausė Pšekas. — Turėjau reikalų su ta 
šutve, žinau, kas jie per vieni. Gražiai pelnosi iš miglos pūtimo. 

Martinesas stengėsi jo nesiklausyti. 

Pšekas vis labiau karščiavosi. Jis liejo ilgai užgniaužtą pyktį, liejo su 
apsimestine bravūra, nes irgi kai ko bijojo. Jautėsi taip, lyg tyčiotųsi iš 
paties Kairio Rico. 

— Tu meksikietis, o tu airis, jūs iš to turit šiokios tokios naudos. Len- 
kai negauna nė velnio. Ar girdėjot, kad Amerikoj būtų lenkas kardino- 
las? Ne. Aš Žinau, viena mano sesuo vienuolė. 

Minutėlę pagalvojo apie ją, ir jį vėl apėmė nerimas pajutus kažką 
nesuprantamo. Jis dirstelėjo į Martinesą. Kas yra? 

— Nė velnio, manęs nesuvystys, — tarė jis, ne visai suvokdamas, ką 
tuo nori pasakyti, ką turi omeny. Buvo žiauriai įtūžęs. — Tik paskutinis 
mulkis sėdi rankas sudėjęs, nors žino, kad jį per akis suka, — niršiai 
išrėžė jis. 

— Tu pats nesupranti, ką šneki, - sumurmėjo Galageris. 

— Nagi, vyrai, kuprines ant pečių, — vėl pasigirdo Krofto balsas. 

Pšekas krūptelėjęs apsidairė, o Kroftui nuėjus palingavo galvą. 

— Aha, opa opa į kalnioką, — nusišaipė jis. Iš įniršio jam net rankos 
drebėjo. 

Tuo jų pokalbis baigėsi, tačiau kiekvienas žygiavo slegiamas minčių. 

Iki pusiaudienio būrys kopė į kalnagūbrį. Jam, atrodė, nebus galo. 
Jie pėdino uolų atbrailomis, kopė aukšta žole apaugusiais šlaitais, to- 
kiais stačiais, kad ropštėsi įsitverdami pašaknių tarsi lipdami kopėčio- 
mis. Perėjo per mišką, nusidriekusį abipus gūbrio iki apačioje dūluo- 
jančių gilių daubų. Kopė aukščiau ir aukščiau, iš įtampos jiems drebėjo 
kojos, o kuprinės slėgė lyg sunkūs miltų maišai. Ir kiekvieną kartą, ar- 
tėdami link gūbrio viršaus, jie tikėjosi, kad kalno ketera nebetoli, tačiau 
paaiškėdavo, kad priekyje vingiuoja dar pusė mylios kelio iki naujos 
viršūnės. Kroftas juos apie tai perspėdinėjo. Per tą pusdienį jis ne kartą 
stabčiojo ir aiškino: 

— Vyrai, jūs supraskit: šitas kalnas velniškai aukštas, kol pasieksim 
viršūnę, reikės ilgokai paprakaituot. 

Jie išklausydavo, bet tikėjosi, kad taip nebus. Be vilties, kad jų var- 
gai netrukus baigsis, kopti būtų buvę pernelyg sunku. 

Vidurdienį jie pasiekė kalnagūbrio galą ir apstulbo. Žemyn kone 
statmenai leidosi kelių šimtų pėdų uolėtas skardis, apačioje atsire- 
miantis į akmenuotą slėnį, o už jo stūksojo pats Anakos kalnas, į dan- 
gų. kiek akis užmato, pakopomis kilo miško, molžemio, brūzgynų ir 
uolų ruožai, kilo į svaiginamą, atrodė, tūkstančių pėdų aukštį. Viršūnės 
net nesimatė; ją slėpė debesų karūna. 

— Dievulėliau, ir mums reikės į tokią aukštybę keberiotis? — sušvokš- 
tė kažkuris. 

Kroftas nerimastingai nužvelgė kareivius. Buvo akivaizdu, kad tokia 
pat mintis visiems galvoje. Jis ir pats buvo nuvargęs, nuvargęs kaip nie- 
kad, ir žinojo, kad juos jardas po jardo kopti aukštyn teks verste versti. 

— Čia papietausim, o tada judėsim toliau. Supratot? 

Pasigirdo negarsus murmesys. Jis atsisėdo ant didelio akmens ir įdė- 
miai įsižiūrėjo ten, iš kur jie atėjo. Už kelių mylių matė geltonuojančias 
kalvas, štai ten jie pateko į pasalą, o kažkur tenai dabar žygiuoja Brau- 
nas su nešikų grupele. Tolumoje įžvelgė ruoželį salą juosiančių džiun- 
glių, o už jų — jūrą, nuo kurios jie čia atkeliavo. Vien laukinė gamta; 
aplink, regis, nė gyvos dvasios, jokio gyvo padaro. Karo veiksmų zona 
kitapus kalno atrodė esanti toli toli. 

Kroftui pasivaideno, kad Anakos kalnas nelyginant Žmogus spitri- 
nasi veriančiu žvilgsniu jam į nugarą. Jis atsisuko ir ramiai nužvelgė 
kalną, ir kaip visada suvirpo iš stipraus nenusakomo jaudulio. Prisiekiu, 
aš į jį įkopsiu. 

Tačiau tuo pat metu jautė kareivių priešiškumą. Seniai žinojo, kad 
nė vienas jo nemėgsta, ir dėl to paprastai nesijaudino, tačiau dabar jie 
jo stačiai neapkentė, jis lyg slegiantį orą jauste jautė aplink tvyrančią 
neapykantą. 

O įkopti jie privalės. Jei nepavyktų, tuomet reikštų, kad pameluoda- 
mas Hirnui pasielgė blogai, kad nepaklusdamas jo įsakymui nusižen- 
gė statutui. Kroftui buvo neramu. Teks būrį tempte tempti vos ne ant 
savo kupros, bus labai sunku. Jis nusispjovė ir nurėžė kartoninės sauso 
davinio dėžutės galą. Kaip ir bet kokį kitą darbą, šį atliko tvarkingai, 
įgudusio Žmogaus judesiu. 


Dienai einant vakarop Ridžesas ir Goldstinas, nešini Vilsonu, sunkiai 
stūmėsi į priekį. Judėjo kankinamai lėtai, kas dešimt, daugių daugiausia 
penkiolika jardų stodavo ir nuleisdavo neštuvus ant žemės. Net skruz- 
dėlė, rėpliojanti tiesia linija, būtų keliavusi beveik tokiu pat greičiu. Ar 

žygį nutraukti, ar tęsti, jie negalvojo, beveik negirdėjo Vilsono klejonių, 
nepaisant kaitros ir senkančių jėgų juos priekin varė tiktai prievolė nešti 
Vilsoną. Jiedu nesikalbėjo, buvo taip nusikamavę, kad nebeapvertė lie- 
žuvių, kėblino tarsi neregiai, einantys skersai nepažįstamą, bauginančią 
gatvę. Nuovargis smelkėsi giliau ir giliau, galiausiai atbukindamas dau- 
gumą pojūčių taip, kad jie visiškai apglumo. Vienintelė realybė, kurią 
tesuvokė, — kad neša Vilsoną. 

Daug valandų jie stūmėsi į priekį, kiekvieną akimirką pasirengę su- 
smukti, bet kažkaip išsilaikydavo ant kojų ir nenualpdavo. Į pabaigą 
jiems beliko tik kvailai stebėtis, kaip jie, leisgyviai, vis dar prisiverčia 
judėti. 

Vilsonas ėmė karščiuoti, jo sąmonę aptraukė tirštas rūkas. Neštuvų 
kresčiojimas susilpnėjo, prislopo, tapo beveik malonus. Vienas kitas 
žodis, kuriais šiurkščiai švokšdami apsikeisdavo Ridžesas su Goldsti- 
nu, jo paties balsas, o ir visi kiti pojūčiai pasiekdavo jo protą pavieniui, 
neštuvams virpčiojant jis jautė kiekvieną nešikų raumenų timptelėjimą, 
o žaizdos skausmas atrodė pasitraukęs į kūno išorę. Tačiau vienas daly- 
kas jį suvis apleido — valia. Buvo visiškai suglebęs, apimtas palaimingo 
nuovargio ir dešimt minučių galvodavo, kol sugalvodavo, ko paklausti 
ar pakelti ranką vabzdžiui nuo kaktos nubaidyti. O kai pakeldavo, ranka 
tiek pat laiko gulėdavo nejudėdama ant veido, ir tik tada ją nuleisdavo. 
Jis jautėsi beveik laimingas. 

Jis klejojo apie visa, kas šaudavo į galvą, kartais kelias minutes be 
perstojo, tai švagždėdamas, tai imdamas nevaldomai rėkti. O nešikai 
arba nesuprasdavo jo žodžių prasmės, arba net nekreipdavo dėmesio. 

— Kai tarnavau Kanzase, Railio forte, mane buvo priglaudus tokia 
moteriškė, gyvenom kaip vyras su žmona. Net kareivinėse nenakvo- 
davau. Valdžiai sakydavau, kad mieste mano žmona. Ji man virdavo 
valgyt, lopydavo uniformą, gražiai iškrakmolydavo marškinius, viską 
viską dėl manęs darydavo. - Jis svajingai nusišypsojo. — Turiu jos nuo- 
trauką, luktelkit minutę, norėčiau jums parodyt. — Pagrabalioja, pagra- 
balioja kišenę, paskui pamiršta ko ieškąs. — Manė, kad aš nevedęs, o aš, 
kad vedęs, neprisipažinau. Galvojau net, gal susimetus su ja po karo, 
gera moteris, gaila būtų buvę jos netekt. Nemačiau prasmės prisipažint. 
Pasisakiau tik, kad baigiau aukštąją, ir ji patikėjo. Bobos tiki, ką besa- 
kytum, jeigu jas tvarkingai dulkini. — Jis atsiduso, kostelėjo, ir iš burnos 
vėl išvarvėjo truputis kraujo. Jis gąstelėjo ir pakraipė galvą. Buvo nu- 

silpęs, bet nenorėjo pasiduoti. ,,Mane pargabens, ir daktariūkščiai sulo- 
pys, būsiu kaip naujai gimęs.“ 

Jis vėl pakraipė galvą. Kulka su neįtikima jėga įsirėžė į jo kūną, 
jis pusantros dienos kraujavo, kratėsi neštuvuose, kentėjo sužeidimo 
skausmą. Bet jam nė karto neatėjo mintis pasiduoti. Jis dar tiek daug ko 
norėjo nuveikti. 

— Žinot, vyrai, nesakau, kad dulkinti nigeres yra gerai, bet man pro- 
tarpiais užeina tokia pagunda. Pro mano tėčio namus beveik kasdien 
praeidavo tokia juočkė, ir iki šiol atsimenu, kaip ji kraipydavo subinę. 

Jis kilstelėjo, beveik pasirėmė alkūne ir minutę ramiai spoksojo į 
Ridžesą. 

— Esi dulkinęs kokią nigerę? — paklausė jį. 

Ridžesas sustojo, nuleido neštuvus ant žemės. Šįkart jis išgirdo, ką 
sakė Vilsonas. | 

— Baik tokias šnekas, — atšovė. Alsavo sunkiai gokčiodamas ir į Vil- 
soną žiūrėjo tuščiomis akimis lyg neįstengdamas sutelkti žvilgsnio. — 
Gana! — subarė. Nors ir apdujęs iš nuovargio, jis virė iš pasipiktinimo. — 
Smirda klausyt, — sušvokštė. 

— Bailys tu, Ridžesai, — tarė Vilsonas. 

Ridžesas it suerzintas bulius pakratė galvą. Visą gyvenimą jis nuo 
daug ko susilaikydavo. Mylėtis su negre jam atrodė ir didelė praban- 
ga, ir nuodėmė; tai buvo viena iš vilionių, kuriai pasidavęs neišvengsi 
bausmės. 

— Užsičiaupk, Vilsonai. 

Tačiau Vilsono mintys klajojo toli. Kūno šilumą, malonų kojų stin- 
gulį jis palaikė lytinio susijaudinimo požymiais, ir nejučia jam iš geis- 
mo užgniaužė gerklę. Užsimerkęs prisiminė mėnesėtą naktį ir upės pa- 
krantę užmiestyje. Tyliai sukrizeno, ir gerklę sukuteno skreplių gumu- 
las. Nugurkė jį. Lūpos ėmė timpčioti, ir jis tyliai pravirko. Net nustebo, 
kad ašaros pačios bėga. 

Staiga vėl pajuto išdžiūvusią burną, tabaluojantį liežuvį. 

— Vyrai, duokit vandeniuko, a? — nesulaukęs atsakymo kantriai pa- 
kartojo: — Tik gurkšnelį, a, vyrai? — tiedu vis tiek neatsiliepė, ir jis pyk- 
telėjo: — Po perkūnais, vyrai, duokit gi man atsigert. 

— Atstok, — sušvokštė Ridžesas. 

— Vyrai, prašykit, ko norit, atsilyginsiu, tik duokit man vandeniuko. 

Ridžesas nuleido neštuvus. Vilsono riksmai paėdė jam nervus. Da- 
bar tik jie ir tegalėjo jį sunervinti. 


577 


— Vyrai, šunsnukiai jūs, daugiau nieko. 

— Tau negalima, — pasakė Ridžesas. 

Jis nemanė, kad vanduo gali pakenkti, dėl to paprieštaravo prisivers- 
tinai, tačiau ir pats pyko ant Vilsono. Mes apsieinam ir neburbam. tarė 
sau. 

— Vilsonai, tau negalima gert, — pareiškė griežtai, ir Vilsonas vėl pa- 
skendo savo mintyse. 

Ridžesas su Goldstinu pakėlė neštuvus, pavilko kelis jardus ir vėl 
nuleido. Saulė slinko vakarop, oras vėso, tačiau jie beveik į nieką ne- 
kreipė dėmesio. Turėjo prievolę nešti Vilsoną; nešti ir nešti ir nesustoti. 
Nuovargio marinami jie apie tai nemąstė, tačiau prievolės suvokimas 
glūdėjo pasąmonėje. Žinojo viena: reikia judėti į priekį. Jie ir judėjo. 
Visą dieną iki sutemų Ridžesas su Goldstinu kiekvienu trūkiu šlitiniuo- 
dami pasistūmėdavo per kelis sprindžius, ir pamažėl sprindžių daugėjo 
ir daugėjo. Sustoję nakvynės viena antklode apklojo Vilsoną, o patys 
krito miegoti kaip negyvi šalia vienas kito. Nuo tos vietos, kur pali- 
ko Brauną su Stanliu, jie, nešini Vilsonu, sukorė penkias mylias. Iki 
džiunglių jau buvo ne per toliausiai. Nors vienas kitam to nesakė, buvo 
užmatę jas nuo paskutinės jų perkoptos kalvos viršaus. Rytoj jie galbūt 
nakvos pakrantėje, laukdami juos atgal pargabensiančio katerio. 

Majoras Dalesonas atsidūrė keblioje padėtyje. Trečią dieną po to, kai 
į priešo užnugarį buvo išsiųsti žvalgai, generolas rytą išvyko į armijos 
štabą prašyti eskadrinio minininko desanto išlaipinimui Botojaus įlan- 
koje paremti, ir Dalesonui faktiškai atiteko visa valdžia. Pulkininkas 
Niutonas, 460-to pulko vadas, ir papulkininkis Konas formaliai buvo 
už Dalesoną aukštesnio rango, tačiau generolo nesant Dalesonas buvo 
atsakingas už operacijas, ir dabar jam iškilo sunki problema. 

Puolimas, vykęs penkias dienas, užstrigo tik vakar. To buvo laukta, 
nes Kamingso pajėgos stūmėsi sparčiau negu planuota, ir buvo galima 
numanyti, kad japonų pasipriešinimas sustiprės. Turėdamas tatai ome- 
nyje, Kamingsas jam liepė tiesiog lūkuriuoti. 

— Nieko ypatingo nenutiks, Dalesonai. Japai, manau, surengs vieną 
kitą išpuolį, bet nieko baisaus. Jūs tik stenkitės išlaikyti dabartinę fronto 
liniją. Jei man pavyks išpešti vieną ar porą eskadrinių minininkų, galė- 
sim per savaitę kampaniją ir užbaigt. 

Užduotis nesudėtinga, tačiau reikalai pakrypo nenumatyta linkme. 
Generolui išskridus, po valandos Dalesonas gavo žvalgų patrulio pra- 
nešimą, kuris jį išmušė iš vėžių. Vienas penktos kuopos žvalgų būrys 
prasiskverbė džiunglėmis per tūkstantį jardų nuo savo pozicijų ir aptiko 
japonų apleistą bivaką. Jei pranešime nurodytos koordinatės visiškai 
teisingos, tas bivakas turėjo būti vos ne Tojakaus linijos užnugaryje. 

Iš pradžių Dalesonas pranešimu nepatikėjo. Jis prisiminė melagin- 
gus seržanto Laningo pranešimus, verčiančius manyti, kad eilė skyrių 
ir būrių vadų neatlieka savo užduočių. Tačiau šiuo atveju abejoti lyg ir 
nebuvo ko. Jei kas norėtų pranešimą suklastoti, greičiausiai nurodytų, 
kad susidūrė su pasipriešinimu ir atsitraukė. 

Majoras pasikasė nosį. Buvo vienuolikta valanda, ryto saulės kepi- 
namoje operatyvinio skyriaus palapinėje tvyrojo nepakenčiamas karš- 
tis bei bjaurus įkaitusio brezento dvokas. Majorą pylė prakaitas, o akis 
pliskino nuo kaitros tavaruojanti bivako aikštelės dalis, regima pro 

atidengtus palapinės šonus. Jis buvo ištroškęs ir keletą minučių vangiai 
svarstė, ar nepasiuntus kurio raštvedžio į karininkų valgyklą atnešti iš 
šaldytuvo alaus. Bet patingėjo aušinti burną. Tokią dieną nesinori nieko 
veikti, tiktai sėdėti prie rašomojo stalo ir laukti perduodamų pranešimų. 
Pei kelis žingsnius nuo jo du karininkai aptarinėjo galimybę popiet nu- 
važiuoti džipu į pajūrį paplaukioti. Majoras atsiraugėjo. Kaip ir visomis 
itin karštomis dienomis, jam nedavė ramybės skrandis, ir jis lėtai, šiek 
tiek suirzęs ėmė vėduotis veidą. 

— Sklinda gandai, aišku, visai nepagrįsti, - vogravo vienas iš leite- 
nantų, — kad kampanijai pasibaigus pas mus atsiųs Raudonojo Kryžiaus 
merginų. 

— Reikės sutvarkyt dalį paplūdimio, suręst persirengimo kabinų. 
Kampanijos pabaiga, Žinai, gali būt visai smagi. 

— Mus vėl permes kitur. Pėstininkų dalia pati bjauriausia. — Leite- 
nantas prisidegė cigaretę. - Dievaži, kaip norėčiau, kad kampanija būtų 
pasibaigus. 

— Kodėl? Kai baigsis, turėsim surašyt visą jos chronologiją. Štai kas 
užvis bjauriausia. 

Dalesonas vėl atsiduso. Karininkų šneka apie kampanijos pabaigą 
jam numušė ūpą. Ką daryt su šituo žvalgų būrio pranešimu? Jis pajuto 
lengvą spaudimą viduriuose. Jei neturėtum jokių rūpesčių, sėdėtum sau 
ramus, svarstydamas, ar jau eiti į išvietę, ar dar ne. Tolumoje nugriau- 
dėjo artilerijos baterijos salvė ir tvankiame ryto ore pasklido gūdūs jos 
aidai. Majoras pakėlė ant stalo stovinčio lauko telefono ragelį ir dukart 
suktelėjo rankenėlę. 

— Sujunkit mane su Pė Er Ka, - burbtelėjo operatoriui. 

Paprašė pakviesti penktos kuopos vadą. 

— Klausykit, ,„Malūne“, čia „Dirželis“, — tarė jis. Vartojo kodinius 
vardus. 

— Ko norit, „Dirželi“? 

— Šįryt gavau iš jūsų žvalgų pranešimą. Numeris 318, žinot, apie 
kokį kalbu? 

— Taip. 

— Ar tai teisybė, po velnių? Sakykit, kaip yra iš tikrųjų, ,,Malūne“. 
Jei kas nors iš jūsiškių išlaužė iš piršto ir jūs jį dengiat, aš jums paspir- 
ginsiu padus. 

— Ne, tai teisybė. Aš pats patikrinau, kalbėjausi su būrio vadu. Jis 
prisiekė, kad neapsiriko. 

— Gerai, aš veiksiu, laikydamasis... - Majoras stengėsi prisiminti la- 
bai dažnai girdimą žodį. — ...prielaidos, kad pranešimas teisingas. Bet 
jeigu ne, jums bus riesta. 

Majoras vėl nusišluotė veidą. Ir reikėjo generolui išvykti būtent 
šiandien! Jį suėmė apmaudas, kad Kamingsas tokio atvejo nenumatė. 
Reikėtų tuojau pat duoti kažkokius nurodymus, bet neįsivaizdavo ko- 
kius. Nieko gero nesugalvojęs, nusprendė nueiti į išvietę. 

Sėdėdamas ant lentų, jausdamas, kaip saulė kepina apnuogintą pil- 
vą, majoras bandė mąstyti. Bet dėmesį blaškė kiti dalykai. Šį karštą rytą 
išvietė itin stipriai dvokė, ir, tai pastebėjęs, jis nusprendė įsakyti, kad 
koks būrys popiet iškastų duobę naujai karininkų išvietei. Jo raudonu 
veidu, svilinamu saulės spindulių, sruvo prakaitas. O viršuje turės pri- 
taisyti tentą. Jis niūriai įsispoksojo į bambukų aptvarą. 

Na, ir ką man dabar daryt, nebent pasiųst būrį, kad užimtų tą tuščią 
bivaką? Jei jiems tai be vargo pavyks, tada imsiu galvot, ką daryt toliau. 
Į veidą pūstelėjo silpnas vėjelis, ir jis ilgesingai įsivaizdavo paplūdimį, 
maloniai vėsų jūros vandenį, palmių siluetus krante. Įdomu, ką veikia 
džiunglėse už daugelio mylių japonai. Gal ir jų operatyvinio skyriaus 
viršininkas dabar sėdi tupykloje. Majoras šyptelėjo. 

Vis dėlto japai turi kažkokių bėdų. Jų lavonai pastaruoju metu žy- 
miai liesesni. Visos šitos salos, sako, užblokuotos, negauna nei maisto, 
nei ginklų, nei nieko, bet pasitikėti pranešimais iš laivyno jokiu būdu 
negalima. Majoras jautėsi pavargęs. Kodėl man reikia priiminėti šituos 
sprendimus? Nežinia kiek laiko užsiklausė po išvietės lentomis nepa- 
liaujamai Zirziančių musių. Viena kita atsitrenkė į jo nuogus šonus, 
ir jis krenkštelėjo iš pasibjaurėjimo. Po velnių, būtinai reikia naujos 
išvietės. 

Jis pakilo, apsišluostė sudrėkusiu, naktį sulytu popieriumi. Reikėtų 
popieriui geresnės priedangos už skardinę. Majoras bandė sugalvoti 
kitokį būdą popieriui apsaugoti nuo drėgmės. Kaip man šiandien tin- 
gisi! 

Jis atsistojo, pakeliui užėjo į karininkų valgyklą skardinės šalto 
alaus. 

— Kaip laikotės, majore? — paklausė vienas iš virėjų. 

— Normaliai. — Jis pasikasė smakrą, bandydamas prisiminti kažką 
svarbaus. — A, taip, klausyk, O“Brajanai, aš vėl gausiu naujokų. Pas 
tave viskas švaru gražu? 

— Pats žinot, majore. 

Jis vėl krenkštelėjo, apsidairė po palapinę, nužvelgė tuščius medi- 
nius stalus, jiems iš šonų stovinčius suolus. Pilkos metalinės lėkštės jau 
buvo išdėliotos. 

— Stalų dengt per anksti nereikėtų, — tarė majoras. — Tik muses pri- 
vilioja. 

— Gerai, majore. 

— Na, tai imk ir nurink. 

Jis luktelėjo, kol O“ Brajanas ims rinkti lėkštes, tada nužingsniavo 
per bivaką į operatyvinio skyriaus palapinę. Užmatęs palapinaitėse 
tįsančius kareivius, suirzo. Spėliodamas, kurio jie būrio, prisiminė pra- 
nešimą. Įėjęs į operatyvinio skyriaus palapinę, pakėlė telefono ragelį 
ir įsakė „„Malūnui“ pasiųsti gerai ginkluotą būrį į japų apleistą bivaką. 

— Ir tegu nutiesia iki ten telefono laidą. Po pusvalandžio lauksiu pra- 
nešimo. 

— Taip greit jie ten nenusigaus. 

— Kada nusigaus, tada. Praneškit man, kai tik jie tą bivaką užims. 

Po įkaitusiu brezentu laikas slinko lėtai. Majorą graužė nerimastis, 
jis slapčia vylėsi, kad būrys bus priverstas grįžti atgal. O jeigu jie į tą 
bivaką nusigaus, kas tada? Jis paskambino 460-to pulko rezervinio ba- 
taliono vadui ir įsakė paskelbti vienai kuopai valandos kovinę parengtį. 

— Man reikės juos atitraukt nuo kelio darbų. 

— Ir atitraukit, — suniurzgė majoras. 

Jis pusbalsiu nusikeikė. Jeigu iš to nieko neišeis, pusdienis kuopos 
darbo tiesiant kelią — šuniui ant uodegos. Bet kitos išeities nėra. Nes 
jeigu būriui pavyks įsitvirtinti Tojakaus linijoje, proveržį nori nenori 
reikės gilinti. Majoras dabar stengėsi svarstyti logiškai. 

Po keturiasdešimt penkių minučių „Malūnas“ telefonu pranešė, kad 
būrys nužygiavo be kliūčių ir įsitvirtino japonų pozicijose. Dalesonas 
storu smiliumi pasikrapštė nosį, bandydamas mintimis prasiskverbti 
per karštos rytmečio saulės šutinamus džiunglių brūzgynus. 

— Gerai, siųskit ten visą tą kuopą, palikit tik kokį vieną skyrių, virtu- 
vės irgi galit nesiųst. Sausų davinių turit? 

— Turim. O kaip su užnugariu ir flangais? Mes būsim atitrūkę per 
mylią nuo trečios ir šeštos kuopų. 

— Aš tuo pasirūpinsiu. Jūs tik žygiuokit ir po valandos būsit vietoj. 

Padėjęs ragelį, majoras mintyse sudejavo. Dabar teks užsiimt pa- 
dalinių pergrupavimu. Rezervinė 460-to pulko kuopa, kuriai paskelb- 
ta kovinė parengtis, turės paremti pleišto smaigalį iš šonų ir užnuga- 

rio, bet tam joje per mažai žmonių. Kodėl japai pasitraukė? Gal čia 
spąstai? 

Majoras prisiminė, jog praeitą naktį ta tuščia japų pozicija buvo 
smarkiai apšaudoma artilerijos. Galimas daiktas, tos japų kuopos vadas 
pasitraukė, bet niekam apie tai nepranešė. Jis buvo girdėjęs apie atve- 
jus, kai japai taip pasielgdavo, tačiau tai atrodė šiek tiek neįtikima. 

Jei taip 1š tiesų ir buvo, reikėtų į tą spragą, kol Tojakus apie ją ne- 
sužinojo, permesti daugiau kareivių. O žadėta, kad ši diena praeis be 
nuotykių. Bet jeigu man pavyktų kareivius ten permesti, turėčiau vėl 
atnaujinti frontalinį puolimą, o kad iki sutemstant būtų pasiekta šiokių 
tokių rezultatų, veikti reikės greitai. Tai reiškia, kad dabar turiu mobili- 
zuoti visą rezervinį batalioną, daliai jo įsakyti tuojau pat išžygiuoti, nes 
visiems kareiviams iš karto nuvežti per mažai sunkvežimių. Majoras 
užsigalvojęs gnaibė pažastyse sumirkusius marškinius. Kelio tiesimas 
dabar nutrūks nebe pusdieniui, o visai dienai. Ką padarysi. Be to, reikės 
sukrapštyti visus divizijos sunkvežimius nugabenti papildomiems, šiai 
dienai nenumatytiems maisto daviniams ir amunicijai. Su transportu 
bus bėdos. Jį užliejo pyktis ant būrio vado, dėl kurio šįryt užvirė šita 
košė. 

Jis paskambino Hobartui ir liepė sudaryti transporto grafiką, o pas- 
kui nuėjo į žvalgybos skyriaus palapinę ir šnektelėjo su Konu, nušvietė 
padėtį. 

— Kaip Dievą myliu, tu kiši galvą į kilpą, —- pasakė jam Konas. 

— O kas man, po velnių, daryt? Tu žvalgybininkas, taigi paaiškink, 
kodėl tas bivakas tuščias. 

Konas gūžtelėjo pečiais. 

— Tie prakeikti japai spendžia spąstus. 

Dalesonas grįžo į savo palapinę baisiausiai prislėgtas. Ko gero, spąs- 
tai, bet vis vien tenka lįst į juos. Jis vėl sudejavo. Hobarto vyrai kurpia 
reikmenų gabenimo į naujas pozicijas grafiką; Kono skyrius peržiūri 
senus žvalgybos pranešimus. Dedasi kažkas neaiškaus. Ką gi, belieka 
pasikliauti sėkme ir siųsti į fronto pralaužą didžiąją dalį amunicijos ir 
kitų reikmenų, tikintis, jog kiti sektoriai išsivers su tuo, ką turi. 

Dalesonas paskelbė rezerviniam batalionui parengties padėtį, įsakė 
pirmiesiems daliniams išžygiuoti. Netrukus pietūs, o nueiti į valgyklą 
nebus kada. Nuo šalto alaus ėmė sukti vidurius. Jis su pasibjaurėjimu 
pagalvojo apie konservuotą sūrį mėlyname sauso davinio pakete. Teks 
valgyti jį, kad viduriai sukietėtų. 

— Ar pas mus palapinėj yra skausmą malšinančių vaistų? — sušuko 
jis. 

— Nėra, majore. 

Jis atsisuko į vieną iš raštvedžių ir išsiuntė į sanitarinę palapinę. Sė- 
dėjo glebinamas nepakeliamo karščio. 

Suskambo telefonas. „Malūnas“ pranešė, kad jo kuopa išžygiavo į 
naujas pozicijas. Po kelių minučių paskambinęs pirmosios rezervinės 
kuopos vadas pranešė, kad jo kareiviai apsikasa flanguose. 

Dabar reikės ten siųsti batalioną. Dar vienas galvosūkis: ką jiems ten 
veikt? Iki šiol galėjo remtis šiokia tokia patirtimi, tačiau ką daryti da- 
bar — visiška nežinia. Pagrindinis japonų išteklių sandėlis už pusantros 
mylios nuo penktos kuopos naujųjų pozicijų, gal mėginti jį užgrobti? 
Arba apsiausti priešo flangą. Bet majoras neįsivaizdavo, kaip. Spraga 
fronto linijoje buvo spraga tik popieriuje. Jis buvojo visose pozicijose, 
žinojo, kaip atrodo bivakai, bet kas ten dedasi, gerai neperprato. Kuo- 
pos išsidėsčiusios tarpais. Fronto linija ne ištisinė — tai paskirų taškelių 
virtinė. Dabar šiek tiek mūsų kareivių yra kitapus japonų taškelių, vė- 
liau jų bus daugiau, bet ką jie veiks? Kaip apsiausti flangą? Jis minutę 
įsivaizdavo kareivius, niūriai kūprinančius taku per džiungles, keiksno- 
jančius kaitrą, tačiau neįstengė to vaizdo susieti su žemėlapyje įrašytais 
skaičiais. 

Per stalą rėpliojo kažkoks vabzdys, nubraukė jį ant grindų. Ką, po 
perkūnais, man dabar daryt? Iki sutems viskas virs palaida bala. Niekas 
nežinos, kur kiti saviškiai, o telefono ryšio visur nuvesti nespės. Radijas 
greičiausiai neveiks dėl atmosferinių trukdžių ar kokios sušiktos kal- 
vos. Visada taip būna, kai jo prireikia. Kol kas padėtis kontroliuojama, 
bet reikės išsikviesti Munį, ryšių skyriaus viršininką, o logistikos sky- 
riaus viršininkas jau užsiėmęs transporto reikalu. Žvalgybos skyrius tu- 
rės visą naktį budėti kartu su manimi. Na, ir makalynė. Ir išpuolė gi ant 
mano galvos šitiek darbo. Jei iš to nieko neišeis, apkalboms nebus galo. 

Majorą suėmė juokas. Jis nevalingai, kvailai pralinksmėjo tarsi žmo- 
gus, kuris, nuspyręs į pakalnę akmenuką, mato, kaip riedančių akmenų 
daugėja, daugėja, kol virsta griūtimi. Ir reikėjo generolui išvykti! 

Aplink juto pagyvėjusią veiklą. Palapinėje plušėjo visi operatyvinin- 
kai, bivake pirmyn atgal, matyt, su pavedimais zujo kareiviai. Tolumoje 
girdėjosi, kaip burzgia sunkvežimių kolonos, trikdydamos snūdžią ato- 
grąžų tylą. Dalesonui buvo sunku patikėti, kad visam šitam sujudimui 
pats davė pradžią. 

Jis kramsnojo sudžiūvusį sūrį. Iš palapinės matė kai kuriose palapi- 
naitėse tebesnaudžiančius kareivius, ir jį suėmė pyktis. Prigriebčiau, tik 
kad nėra kada. Tiek reikalų, nors persiplėšk. Majoras jautėsi taip, lyg 
laikytų glėbį ryšulių, iš kurių keli jau taikos: išsprūsti. Kad ne tas, tai 
tas, ir kada bus galas? 

Be to, artilerija. Jos ugnį taip pat reikės koordinuoti. Jis sudejavo. 
Visas mechanizmas byrėjo akyse, vienas po kito biro krumpliaračiai, 
spyruoklės, varžtai. Apie artileriją nė nepagalvota. 

Dalesonas susiėmė už galvos ir bandė susikaupti, bet buvo per daug 
apdujęs. Atėjo pranešimas, kad pirmieji rezervistų padaliniai jau pasie- 
kė naująsias penktos kuopos pozicijas. Ką daryti, kai ten nusigaus visas 
batalionas? Japų išteklių sandėlis yra už kalvos, urvuose. Gal pasiuntus 
batalioną tenai, o kas paskui? Reikia daugiau kareivių. 

Blaivia galva jis gal būtų dar svarstęs, bet dabar nusitvėrė tos vienos 
minties — siųsti daugiau kareivių. Jis įsakė trečiai kuopai prisijungti prie 
rezervinio bataliono, o jos pozicijas kairėje užimti antrai kuopai. Šitaip 
bus paprasčiau. Dvi kuopos užims pozicijas, šiaip jau skirtas trims, tai- 
gi, jos galės ten ir likti. Dėl jų nebereikės sukt galvos. O dešinysis flan- 
gas galės atakuoti frontaliai. Tegu jie ten kraustosi, o artilerija lai veikia 
savo nuožiūra. Pradžiai galima įsakyti, kad padėtų batalionui užimti 
išteklių sandėlį, o paskui veikti priklausomai nuo ryšių ir situacijos. 

Jis paskambino į divizijos artilerijos štabą ir paliepė: 

— Noriu, kad ryšių lėktuvus — abu — iki vakaro laikytumėt ore. 

— Vieno, negi užmiršot, užvakar netekom, o antrasis remontuojamas. 

— Kodėl man šito nepranešėt? — suriko Dalesonas. 

— Pranešėm. Vakar. 

Jis nusikeikė. 

— Na, tada nusiųskit ugnies koreguotojus į 460-to pulko pirmą, antrą, 
trečią ir ketvirtą kuopas ir į 458-to trečią. 

— O kaip su ryšiais? 

— Čia jūsų reikalas. Man ir taip yra dėl ko sukt galvą. 

Nuo prakaito jam niežtėjo nugarą. Buvo jau pirma valanda, ir saulė 
svilinte svilino brezentinės palapinės šlaitus. 

Laikas slinko lėtai. Kol atėjo trečia valanda, rezervinis batalionas ir 
trečia kuopa baigė kraustytis, bet Dalesonui jie neberūpėjo. Placdarme 
buvo išsidėstę beveik tūkstantis kareivių, o jis niekaip nesugalvojo, kur 
juos nukreipti. Keletą minučių buvo beketinąs nukreipti juos į kairę, 
kad bandytų prasimušti į pajūrį. Tokiu būdu būtų atkirsta pusė japonų 

gynybinės linijos, bet pavėluotai prisiminė atitraukęs vieną kuopą iš 
kairiojo flango. Jeigu spausi japus tenai, kils grėsmė savo paties prie- 
šakinėms pozicijoms. Majoras vos netvojo sau kumščiu į kaktą. Tokia 
šiurkšti klaida! 

Galima juos nukreipti į dešinę, kalno link, bet, atkirtus japus, bus 
sunku karius aprūpinti maistu ir amunicija, gabenti teks iš toli. Jį apėmė 
tokia pat panika, kokia buvo užvaldžiusi Martinesą per naktinį žygį. 
Užmiršti tiek elementarių dalykų! 

Vėl suskambo telefonas. 

— Čia „Punšas“. — (460-to pulko pirmojo bataliono vadas.) — Mes pa- 
sirengę po penkiolikos minučių pradėti puolimą. Kokia mūsų užduotis? 
Man reikia instruktuot savo žmones. 

Šito jo klausinėja visą pastarąją valandą, ir kiekvieną kartą jis surin- 
ka: „Užduotis priklausys nuo aplinkybių. Laukit, po velnių!“ Bet dabar 
jau būtina duoti užduotį. 

— Laikydamiesi tylos eteryje, Žygiuokit link japų išteklių sandė- 
lio. — Dalesonas padiktavo koordinates. — Kai būsit pasirengę pulti, 
duokit žinią, ir mes pradėsim apšaudymą iš artilerijos. Jūsiškis ugnies 
koreguotojas tegu palaiko ryšį. Jeigu jūsų radijas neveiks, apšaudymą 
pradėsim lygiai po valandos, o po jo jūs eikit į puolimą. Jūsų užduo- 
tis — sunaikinti sandėlį, ir spauskit kiek įkabindami. Ką daryti po to, 
pranešiu vėliau. 

Jis padėjo ragelį ir įsispoksojo į laikrodį. Tvanka palapinėje atrodė 
apčiuopiama nelyginant sunkios klostytos portjeros. Dangus tamsėjo, 
kylantis vėjelis vėdavo suglebusius medžių lapus. Fronte buvo tylu. To- 
paprastai girdėti menkiausi garseliai, tačiau dabar buvo tylu ramu. Arti- 
lerija laukia ženklo, planuoja, į ką sutelkti ugnį, tačiau nė kulkosvaidžių 
ar šautuvų šūvių negirdėti. Tik protarpiais, keldamas dulkes, žemę su- 
drebindavo pravažiuojantis tankas. Tankų į spragą Dalesonas nesiuntė, 
nes ten nėra jokio kelio, todėl juos nukreipė pridengti susilpnėjusioms 
pozicijoms kairiajame flange. 

UŪmai Dalesonas prisiminė, kad nedavė puolančiajam batalionui 
prieštankinės apsaugos, ir šįkart garsiai sudejavo. Siųsti dabar, kad su- 
spėtų iki sandėlio puolimo, per vėlu, bet gal dar spėtų iki japų kontra- 
takos, jei tokia prasidėtų. Jis paskelbė antrojo bataliono prieštankiniam 
būriui kovinę parengtį, pasiuntė jį pirmiesiems padaliniams iš paskos. 
Kas dar liko pamiršta? 

Jis sėdėjo ir laukė, kuo toliau, tuo labiau nervindamasis, mintyse 
keiksnodamas savo dalią. Jau buvo įsitikinęs, kad viskas žlugs, ir tarsi 
vaikas, parvertęs kibirą su dažais, vis dėlto vylėsi kaip nors išsisuksiąs. 
Šiuo metu labiausiai jam rūpėjo, kiek laiko, puolimui žlugus, prireiks 
visiems tiems kareiviams grąžinti atgal ir išskirstyti į buvusias pozici- 
jas. Užtruks mažiausiai dar vieną dieną — vadinasi, ant kelio dvi dienas 
nevyks jokie darbai. Štai kas labiausiai neramino Dalesoną. Ūmai jis su 
nuostaba suvokė, jog surengė didelio masto puolimą. 

Likus dešimčiai minučių iki valandos pabaigos, buvo nutraukta tyla 
eteryje. Puolantysis batalionas, pranešta, esąs per du šimtus jardų iki 
sandėlio, vis dar priešų nepastebėtas. Artilerija atidengė ugnį ir šaudė 
pusę valandos. Paskui pajudėjo pėstininkų batalionas ir po dvidešimties 
minučių užėmė sandėlį. 


Kaip viskas vyko, Dalesonas sužinojo palaipsniui. Gerokai vėliau pa- 
aiškėjo, kad tądien buvo užgrobti du trečdaliai japų išteklių, bet pirmąjį 
vakarą jam tas nelabai rūpėjo. Svarbiausia žinia buvo ta, kad to puolimo 
metu žuvo generolas Tojakus ir pusė jo štabo karininkų. Jo įslaptintos 
būstinės būta vos už kelių šimtų jardų nuo išteklių sandėlio, ir batalio- 
nas jį siaubte nusiaubė. 

Žinia buvo per daug pritrenkianti, kad Dalesonas ją suvirškintų. Jis 
įsakė batalionui įsirengti stovyklą nakvynei, o tuo tarpu metė į priekį 
visus, ką radęs. Permetė visutėlį štabą bei aptarnavimo kuopas, išskyrus 
virėjus. Rytojaus rytą japonų užnugaryje jis turėjo pusantro tūkstančio 
kareivių, o vakarop abu priešo flangai buvo apsupti. 

Tą pačią dieną iš armijos štabo grįžo Kamingsas. Po ilgų prašymų, 
įtikinėjimų, kad be desanto išsilaipinimo Botojaus įlankoje jis neįstengs 
greitu laiku užbaigti kampanijos, jam buvo skirtas eskadrinis mininin- 
kas. Jis išplaukė generolui įkandin, pusiasalį turėjo pasiekti kitą rytą. 
Įsakyti, kad grįžtų atgal, dabar buvo nebeįmanoma. 

Tuomet Kamingsas liepė štabui kiaurą naktį planuoti, kaip permesti 
pajėgas iš džiunglių į pusiasalio smaigalį. Rytui išaušus jis pasiuntė de- 
santiniais kateriais dvi šaulių kuopas išsilaipinimui Botojaus įlankoje. 
Eskadrinis minininkas pasirodė pagal grafiką, apšaudė artilerijos svie- 
diniais pakrantę, tada priartėjo prie pat kranto, kad tiesiogiai pridengtų 
desantą. 

Keletas japų snaiperių pirmąją puolimo grandį pasitiko pavieniais 
šūviais, paskui spruko bėgti. Po pusvalandžio desantininkai susijungė 

su padaliniais, manevruojančiais sutriuškinto japonų fronto užnugaryje. 
Vakare kampanija buvo baigta, beliko tik iššukuoti teritoriją. 

Armijos štabui nusiųstoje oficialioje ataskaitoje apie kampaniją 
svarbiausiu veiksniu, nulėmusiu Tojakaus linijos pralaužimą, įvardytas 
desanto išsilaipinimas Botojaus įlankoje. Prie to prisidėjo, pasak atas- 
kaitos, stiprūs frontininkų smūgiai, gerokai išklibinę japonų gynybinę 
liniją. 

Dalesonas taip iki galo ir nesuprato, kas atsitiko. Laikui bėgant jis 
net įtikėjo, kad būtent desanto išsilaipinimas ir nulėmė kampanijos 
baigtį. Jis tetroško vieno — po karo gauti kapitono laipsnį, juo ir likti. 

Žvalgus iš to džiaugsmo visi ir pamiršo. 


Tą dieną, kai majoras Dalesonas organizavo puolimą, būrys toliau kopė 
į Anakos kalną. Atviruose kalno šlaituose saulė kepino taip Žiauriai, 
kad jie vos pavilko kojas. Einant per išgraužą ar lomą, nepakenčiamai 
spigino saulės atspindžiai nuo akmenų, ir po kurio laiko jiems, nuolat 
prisimerkusiems, įskaudo skruostų raumenis. Menka, atrodytų bėda, 
palyginti su šlaunų mėšlungiu, baisiais, į neviltį varančiais nugaros die- 
gliais, tačiau ji tapo didžiausia žygio kankyne. Ryškūs saulės spinduliai 
tarsi stiklo šukės smigo į jautrų akių obuolių audinį, mirguliuojantys 
raudoni ratilai dirgino smegenis. Jie nebenuvokė, kokį atstumą sukorė; 
visą iki šiol nueitą kelią tarsi migla aptraukė, ir jie pamiršo, kas labiau- 
siai kokioje atkarpoje vargino. Jiems buvo tas pats, ar kitą šimtą jardų 
eiti pliku, akmenuotu šlaitu, ar apaugusiu krūmais ir medžiais. Ir ten, ir 
ten buvo savaip sunku. Jie svirduliavo tarsi girtuokliai, kūprino vorele 
nuleidę galvas, bejėgiškai tabaluodami rankomis. It švinas slėgė nešu- 
liai, ir visas liesesnes kūno vietas nusėjo žaizdos. Pečiai buvo pritrinti 
pūslių nuo kuprinių diržų, juosmenys sutrankyti šovininių, o šautuvai, 
besidaužantys į šonus, pritrynė pūslių ant strėnų. Ant marškinių baltavo 
1lg1 išdžiūvusio prakaito ruožai. 

Jie slinko apduję, ropšdamiesi nuo uolos ant uolos, sunkiai dvėsuo- 
dami, gokčiodami iš nuovargio. Krofias norom nenorom leido jiems kas 
kelios minutės atsipūsti; dabar jie ilsėdavosi tiek pat laiko, kiek būdavo 
žygiavę, be žado tįsodavo aukštielninki, išskėtę rankas ir kojas. Kaip ir 
Goldstinas su Ridžesu, buvo visiškai užsimiršę; sau atrodė nebe Žmonės 
esą, o tik iškankinti organizmai. Buvo užmiršę užduotį, karą, savo praeitį, 
užmiršę net ką tik nueitą kelią. Bendražygiai, į kuriuos jie tolydžio atsi- 
trenkdavo, jiems atrodė ne kas kita, o tik padūmavę erzinantys kliuviniai. 
Kaitri, spiginanti saulė ir svilinantys akmenys buvo kur kas pažįstamesni. 
Jų mintys šmaižiojo tarsi pelytė labirinte, bergždžiai mėgindamos apsi- 
stoti pirma prie pervargusių kojų virpulio, paskui prie žaizdų peršulio, 
11igam susitelkdavo į skausmingas pastangas atgauti kvapą. 

Įsiterpdavo į šią būseną tik du jausmai. Kareiviai bijojo Krofto, ir 
kuo labiau seko jėgos, tuo labiau ta baimė didėjo; su baime laukdavo 
pasigirstant jo balsui, jo komandų it botago perlieti, mesdavosi dar kelis 
ir dar kelis jardus į priekį. Visus slėgė stingdanti, paralyžiuojanti Krofto 
baimė, neapsakomas, kone beribis siaubas. 

Ir priešingai — jie norėjo viską mesti; troško to taip, kaip niekad nie- 
ko nebuvo troškę. Kiekvienas žingsnis, kiekvienas raumenų virptelėji- 
mas, kiekvienas krūtinės dieglys žadino tą troškimą. Jie stūmėsi į prie- 
kį, kupini nebylios žiaurios neapykantos savo vedliui. 

Kroftas buvo ne ką mažiau išsekęs už kitus; kaip ir jie džiaugėsi 
poilsio pertraukėlėmis, beveik taip pat kaip jie norėjo dvigubai pail- 
ginti joms skirtą laiką. Buvo pamiršęs kalno viršūnę, kaip ir kiti norėjo 
viską mesti ir pertraukai pasibaigus kurį laiką kovodavo su savimi, su 
didžiule pagunda ilsėtis, o paskui žygiuodavo toliau. Jis žygiavo pir- 
myn todėl, kad sąmonė diktavo, jog įkopti į šį kalną būtina. Šitaip jis 
nusprendė slėnyje, ir ši nuostata lyg plieninė spyruoklė varė jį pirmyn. 
Pasukti atgal jam būtų buvę lygiai sunku kaip nusižudyti. 

Visą dieną jie stūmėsi į priekį, pūškuodami nuolaidesniais šlaitais, 
apeidami vieną po kitos stačias uolas. Kopė nuo gūbrio iki gūbrio, klu- 
pinėjo kauburiuotoje žemėje, slidinėjo ir griuvinėjo šlapioje molynėje. 
O kalno viršūnė kaip neartėjo, taip neartėjo. Aptemusiomis iš nuovargio 
akimis jie nužvelgdavo į aukštį kylančius šlaitus, kūprino viens kitam iš 
paskos nesibaigiančiais serpentinais, džiaugdamiesi kelyje pasitaikius 
lygesnei vietai. 

Mineta, Vaimanas ir Rotas buvo labiausiai nusivarę. Jau kelias va- 
landas jie vilkosi voros gale, tik vargais negalais spėdami neatsilikti 
nuo priekinių, ir visus tris siejo dvasinis ryšys. Mineta ir Vaimanas gai- 
lėjosi Roto, užjautė jį, nes buvo bejėgiškesnis net už juos. O Rotas iš jų 
tikėjosi paramos, žinojo, kad jiedu jo, pavargėlio, neniekins, nes patys 
tik šiek tiek mažiau išsekę. 

Rotas niekad gyvenime nebuvo tiek plūkęsis kaip dabar. Per visas 
savaites ir mėnesius, praleistus būryje, jis vis skausmingiau ir skaus- 
mingiau pakeldavo kiekvieną įžeidimą, kiekvieną priekaištą. Užuot ta- 
pęs abejingas ar slėpęsis savame kiaute, jis darėsi vis jautresnis. Žygis 
jam taip ištampė nervus, kad jis nebegalėjo ištverti įžeidinėjimų, ir da- 
bar varėsi į priekį, žinodamas, kad jeigu per 1lgai sustos, jį užgrius būrio 
pyktis ir patyčios. 

Bet vis viena jis buvo bepalūžtąs. Atėjo momentas, kai kojos ėmė 
jo nebeklausyti, linko net ir ramiai stovint. Į dienos pabaigą jis pradėjo 


griuvinėti. Tai vyko laipsniškai: keliskart dribtelėjęs ant sėdynės, suklu- 
pęs, paslydęs, jis galiausiai ėmė kristi paslikas. Jis pradėjo griuvinėti 
kas keli šimtai pėdų, ir būrio vyrai, džiaugdamiesi atokvėpiu, laukdavo, 
kol jis pamažu prisivers atsistoti ir kepėstuos toliau. Bet tarpai tarp griu 
vimų ėmė vis trumpėti. Rotas stūmėsi į priekį beveik nesąmoningai, 
kojos jam linko sulig kiekvienu neatsargiu žingsniu. Po pusvalandžio 
jis be pagalbos nebeįstengė atsikelti ir kiekvieną žingsnį žengdavo dve- 
jodamas, neužtikrintai, lyg bandąs savarankiškai vaikščioti kūdikis. Net 
ir krisdavo jis kaip kūdikis, pariesdamas pėdas po savimi, ir, šleptelėjęs 
ant sėdynės, suglumdavo, kad nebepaeina. 

Po kurio laiko jo griuvinėjimas ėmė vyrus pykdyti. Kroftas jiems 
atsisėsti draudė, ir jie širdo, priversti stovėti, kol Rotas galės eiti toliau. 
Neramūs laukdavo, kada jis vėl parkris, šis neišvengiamas stabčiojimas 
tampė nervus. Savo neapykantą jie nuo Krofto nukreipė į Rotą. 

Kelias tolydžio darėsi pavojingesnis. Dešimt minučių Kroftas juos 
vedė stačios uolos atbraila, ir vietomis takas buvo visai siauras. Deši- 
nėje, ne daugiau kaip už vieno ar poros jardų, žiojėjo kelių šimtų pėdų 
gylio praraja, ir kartais jie nevalingai žingteldavo prie pat krašto. Prara- 
ja baugino, o Roto stabčiojimas varė iš kantrybės. Jiems rūpėjo greičiau 
pereiti per tą atbrailą. 

Pusiaukelėje Rotas parkrito, bandė stotis, bet, kadangi niekas jam 
nepadėjo, vėl sudribo. Uolos atbraila buvo įkaitusi, bet jis nepaisė, būtų 
gulėjęs ir gulėjęs. Buvo ką tik pradėję lyti, ir jis juto, kaip mirksta oda, 
vėsta akmuo. Nesikelsiu. Apdujusioje sąmonėje suruseno maištingas 
ryžtas. Kokia prasmė eiti toliau? 

Kažkieno ranka judino jį už peties, ir jis ją nusipurtė. 

— Nebepaeinu, — sušvokštė jis, — nebepaeinu. Nebegaliu. — Jis bejė- 
giškai stuktelėjo kumščiu į akmenį. 

Tai buvo Galageris. Jis mėgino Rotą pakelti. 

— Kelkis tu, velnio vaike! — sušuko Galageris. Nuo pastangos išlai- 
kyti Rotą jam skaudėjo visus raumenis. 

— Negaliu. Eik šalin! 

Rotas išgirdo save kūkčiojant. Nujautė, kad aplink jį susirinkusi dau- 
guma būrio vyrų, kad jie žiūri į jį. Bet jam buvo vis vien; jį netgi apėmė 
keistas, aitrus pasitenkinimas, kad jie mato jo gėdingą bejėgiškumą. 

Didesnės gėdos nebegali būti. Tegu jie mato mane raudantį, tegu 
dar kartą įsitikina, kad aš prasčiausias būrio kareivis. Tiktai tokiu būdu 
galiu susilaukti jų dėmesio. Šitaip bus gal net geriau, nei būti amžinai 
visų atstumtam, išjuokiamam. 

Galageris vėl pajudino už peties. 

— Eik šalin, aš negaliu atsikelt! — suriko Rotas. 

Galageris ėmė jį purtyti, purtyti ir su pasibjaurėjimu, ir su gailesčiu. 
Negana to — ir su baime. Kiekviena raumenų skaidula reikalavo jam 
gultis šalia Roto. Kiekvienas atodūsis jam taip gniaužė krūtinę, pykino 
širdį, kad ir jis buvo netoli ašarų. Žinojo: jeigu Rotas neatsikels, tai 
susmuks ir jis pats. 

— Stokis, Rotai:! 

— Negaliu. 

Galageris įsitvėrė jam už pažastų ir bandė pakelti. Sudribęs kūnas 
nesidavė pakeliamas. Galageris perpykęs metė Rotą ir drožė jam kumš- 
čiu per pakaušį. 

— Stokis pagaliau, žydpalaiki tu prakeiktas! 

Smūgis ir žodis suveikė kaip elektros išlydis. Rotas pats nepajuto, 
kaip atsistojo ir nusvirduliavo pirmyn. Pirmąkart tokiais žodžiais iš- 
keiktas, pasijuto kaip niekad pažemintas, paniekintas. Negana to, kad 
apie mane sprendžia pagal mano paties ydas ir trūkumus; dabar man 
primeta ir religiją, kurios neišpažįstu, ir neegzistuojančią rasę. ,„Hitle- 
rizmas, rasizmas“, — sumurmėjo sau po nosim. Jis svirduliavo pirmyn 
apdujęs, bandydamas atsitokėti nuo sukrėtimo. Kodėl jie mane šitaip 
vadina, kodėl nesupranta, kad aš dėl to nekaltas? 

Kilo ir kitokių jausmų. Jo susikurtas apsauginis barjeras tulžingoje 
būrio atmosferoje eižėjo ir eižėjo; nuovargis išklibino ramsčius, o Ga- 
lagerio smūgis baigė griauti visą statinį. Dabar Rotas pasijuto visiškai 
apnuogintas. Jam buvo pikta ir apmaudu, kad negali su jais pasikalbėti 
ir pasiaiškinti. Tai absurdiška, širdies gilumoje kirbėjo mintis, žydai nei 
rasė, nei nacija. Ir koks aš žydas, jeigu neišpažįstu religijos? Šis įsitiki- 
nimas, buvęs vienas iš ramsčių, subliuško, ir nepaisydamas nuovargio 
jis suprato tai, ką Goldstinas seniai žinojo. Nuo šiol visa, ką bedaryčiau, 
šitie Žmonės stengsis išpūsti ir apibendrinti. Jie ne tik kad nemėgs ma- 
nęs — dar labiau juodins man klijuojamą etiketę. 

Na ir tegu. Jam į pagalbą atėjo įtūžis, nuostabus, išganingas įtūžis. 
Pirmąkart gyvenime jis kaip reikiant įtūžo, įtūžis suteikė jėgų pasistū- 
mėti šimtą jardų į priekį, paskui dar šimtą ir dar šimtą. Jam gėlė Gala- 
gerio užgautą galvą, jis svirduliavo, bet jeigu nebūtų žygiavę, gal būtų 
puolęs su vyrais muštis iki sąmonės netekimo. Ką bedaryčiau, viskas 
blogai, jiems niekuo neįtiksi. Kraujas jam virė, bet dabar ne vien iš 
savigailos. Jis suprato: jie atsigriebia ant manęs, nes jiems reikia ant ko 

nors atsigriebti. Jie negali apsieiti be atpirkimo ožio, o kas bus geresnis 
atpirkimo ožys, jeigu ne žydas? 

Jo, tokio nediduko, įtūžis atrodė apgailėtinai, bet toks įspūdis buvo 
apgaulingas. Jei būtų buvęs stiprėlesnis, tikrai būtų davęs atkirtį. Ta- 
čiau, nepaisant silpnumo, jam tursenant taku vyrams iš paskos širdyje 
įsižiebė naujas, įspūdingesnis jausmas: šias kelias minutes jis nejautė 
vyrams baimės. Jis svirduliavo, galva tabalavo, tačiau jis, įveikęs nuo- 
vargį, turseno ir turseno, nieko nejausdamas, vien jį užvaldžiusį įtūžį. 


Tuo metu Kroftas buvo sunerimęs. Rotui griuvinėjant jis nesikišo. 
Pirmą kartą nesiryžo ko nors imtis. Atsiliepė ilgalaikis vadovavimas 
būriui, tris dienas slėgę įtempti santykiai su Hirnu. Buvo pavargęs, jį 
erzino bet kokia kliuviniai; nervino kareivių niūrumas, bejėgiškumas, 
nenoras tęsti žygį. Kamavosi ir dėl sprendimo, kurį jis priėmė po Marti- 
neso žvalgybos. Rotui paskutinį kartą parkritus, Kroftas buvo begrįžtąs 
prie jo, bet susilaikė. Jautėsi toks išvargęs, kad jam buvo vis vien. Jei 
Galageris nebūtų Rotui sudavęs, Kroftas gal būtų ir įsikišęs, bet šį kartą 
apsidžiaugė, kad nereikės. Jaudinosi jis ir dėl savo paties klaidų ir nesė- 
kmių. Su gėda prisiminė, koks suparalyžiuotas pasijuto paupy išgirdęs 
japonų šūksnius; jis dažnai prisimindavo tą susirėmimą, tas neveiklos 
akimirkas iki tol, kol ėmėsi atsišaudyti. Dabar pirmą kartą suabejojo, 
ar elgiasi teisingai. Kalnas jį tebeviliojo, tebetraukė savęsp, tačiau jis 
į vilionę atsakė tik automatiškai kilnodamas švinines kojas. Suprato, 
jog pervertino būrio pajėgumą, savo paties energiją. Po valandos kitos 
sutems, per tą laiką pasiekti viršūnę jokios vilties. 

Atbraila tolydžio siaurėjo. Šimto pėdų aukštyje jis matė gūbrio kete- 
rą, uolėtą, dantytą. Per ją perkopti beveik neįmanoma. Atbraila priekyje 
kilo aukštyn, kirsdama gūbrį, už kurio beliks kopti į kalno viršūnę. Iki 
jos turėtų būti ne daugiau kaip tūkstantis pėdų. Norėjo ją išvysti prieš 
apsistodamas nakvynės. 

Tačiau eiti atbraila darėsi vis pavojingiau. Virš galvų tarsi pripūsti 
balionai kybojo vandeningi debesys, ir vyrai dūlino, galima sakyti, per 
rūką. Lietus pašaltėjo. Jie sužvarbo, o kojos slidinėjo šlapiu atbrailos 
paviršiumi. Dar po kelių minučių per lietų nebeįžiūrėjo gūbrio keteros 
1r slinko per atbrailą atsargiai, veidais į uolos sieną. 

Dabar atbraila buvo ne daugiau kaip pėdos pločio. Vyrai judėjo labai 
pamažu, tvarstydamiesi už žolių ir smulkių krūmelių, styrančių verti- 
kaliuose uolos plyšiuose. Sunkiai, baimingai, koja už kojos slinko per 


593 


atbrailą, bet kuo toliau, tuo didesnė ėmė baimė, kad tik netektų pasukti 
atgal. Jie vylėsi, kad tuoj tuoj atbraila vėl paplatės, nes neįsivaizdavo, 
kad pajėgtų grįžti tuo pačiu keliu. Kelias buvo toks pavojingas, kad pri- 
vertė laikinai pamiršti nuovargį, ir būrys judėjo susikaupęs, išsidriekęs 
per keturiasdešimt jardų. Kartkartėmis jie dirsteldavo žemyn, bet ilgiau 
žiūrėti buvo per daug baugu. Net ir per rūką matėsi stati mažiausiai 
šimto pėdų gylio praraja, į kurią Žiūrint svaigo galva. Uola, palei kurią 
jie slinko, aptraukta pilkšvais glitėsiais, priminė ruonio kailį. Šleikštus 
jausmas, jog uola alsuoja kaip gyva, šiurpino, skatino skubėti. 

Atbraila susiaurėjo iki devynių colių. Kroftas įdėmiai žvelgė pro 
rūką, mėgindamas nustatyti, ar ji paplatės. Jie pirmą kartą atsidūrė to- 
kioje vietoje, kuriai įveikti reikėjo alpinisto įgūdžių. Iki šiol jie kopė ne- 
lyginant į labai aukštą kalvą, tačiau šičia Kroftui būtų pravertusi virvė 
ar kirtiklis. Jis stūmėsi per atbrailą, išskėtęs rankas ir kojas, prisispau- 
dęs prie uolos, pirštais ieškodamas įtrūkių, į kuriuos galėtų įsikibti. 

Jis priėjo atbrailoje maždaug keturių pėdų spragą. Ir nei krūmelio, 
nei žolių, nieko, už ko būtų galima įsitverti. Atbraila čia baigėsi ir tęsėsi 
kitapus spragos. Spragoje uola statmenai leidosi į prarają. Lygioje vie- 
toje būtų vienas juokas peršokti, pakaktų tiesiog ilgo žingsnio, bet čia 
šokti reikėjo šonu, atsispiriant kaire koja ir nusileidžiant ant dešinės, o 
peršokus į kitą pusę — išlaikyti pusiausvyrą. 

Jis atsargiai nusiėmė kuprinę, padavė ją užpakaly stovinčiam Marti- 
nesui ir, dešinę koją pakėlęs virš spragos, minutėlę delsė. Paskui šonu 
per ją peršoko ir akimirką pasvyravo, kol atgavo pusiausvyrą. 

— Velnią čia peršoksi, — išgirdo kažkurį burbant. 

— Jūs ten palaukit, — tarė Kroftas, — aš einu, pažiūrėsiu, ar atbraila 
platėja. 

Nuslinkęs pusšimtį pėdų, įsitikino, kad ji išties platėja. Jam tarsi 
akmuo nuo širdies nusirito, nes priešingu atveju būtų reikėję grįžti atgal 
ir ieškoti kito kelio. O jis nebebuvo tikras, jog priverstų būrį tęsti žygį. 

Jis pasilenkė virš spragos ir perėmė iš Martineso savo kuprinę. Ats- 
tumo tarp jų pakako susisiekti rankomis. Paskui jis paėmė Martineso 
kuprinę ir paėjėjo keletą jardų į priekį. 

— Gerai, vyrai, — šūktelėjo jis, — kelkitės į šitą pusę! Čia daug geres- 
nis oras. 

Kai kas nervingai sukikeno. 

— Ei, Kroftai, — išgirdo jis Rudžio balsą, — ar šita prakeikta atbraila 
ten bent kiek platesnė? 

— Aha, ir gerokai. 

Tačiau atsakęs Kroftas pyktelėjo ant savęs. Reikėjo liepti Rudžiui 
užsičiaupti. 

Rotas. ėjęs voroje paskutinis, klausėsi su siaubu. Aš, ko gero, ne- 
peršoksiu, pagalvojo ir nevalingai pašiurpo. Jo įtūžis šiek tiek atvėso. 
Rotas jautėsi be galo nuvargęs. 

Matant, kaip kiti perdavinėja kuprines ir šoka per spragą, jo bai- 
mė tolydžio didėjo. Jam šuoliai niekad nesisekė, ir dabar jis neįstengė 
atsikratyti paniškos baimės, kokia jį sukaustydavo per kūno kultūros 
pamoką laukiant eilės šokti per kartelę. 

Jo eilė nepermaldaujamai artėjo. Mineta, priešpaskutinis, ant atbrai- 
los krašto padvejojo, tada strykt peršoko per spragą ir sukikeno: 

— Ką tu pasakysi, akrobatas! 

Rotas atsikrenkštė. 

— Pasitraukit, šoksiu, — ramiai tarė jis ir padavė kuprinę. 

Mineta kalbino jį nelyginant kokį gyvulėlį: 

— Tu tik ramiai, drauguži. Visai nesunku. Tu tik ramiai, pamatysi, 
laisvai peršoksi. 

Tokia kalba jį pykdė. 

— Aš ir nesijaudinu, - atsakė jis. 

Tačiau kai atsistojo ant atbrailos krašto ir pažvelgė kitapus spragos, 
jam nutirpo kojos. Kita atbraila taip toli. Po kojomis — bauginamai stati 
uola ir tuštuma. 

— Šoku, — vėl sulemeno jis, bet nė nekrustelėjo. Buvo bešokąs, bet 
pritrūko drąsos. 

Mintyse suskaičiuosiu iki trijų, tarė sau. 

Vienas. 

Du. 

Trys. 

Tačiau ir dabar neįstengė pajudėti. Lemiamoji sekundė tęsėsi, tęsėsi, 
galiausiai išseko. Kūnas jo neklausė. Rotas norėjo šokti, o kūnas žinojo, 
kad jam nieko neišeis. 

Kitapus spragos išgirdo Galagerio balsą: 

— Mineta, prieik prie krašto ir gaudyk tą nevėkšlą. 

Galageris prišliaužė Minetai tarp kojų ir ištiesęs ranką nuvėrė jį pik- 
tomis akimis. 

— Pirmyn, tu tik stverk mano ranką ir niekur nenukrisi. 

Keistas buvo tas reginys: Galageris, pritūpęs Minetai prie kojų, iš- 
kišęs pro tarpkojį veidą ir ranką. Žiūrint į juos Rotą apėmė panieka. 

Permatau šitą Galagerį kiaurai. Gerinasi, iš baimės gerinasi. O imsiu ir 
išrėšiu, kad atsisakau šokti. Kroftas būtų priverstas grįžti atgal. Su žval- 
gyba būtų baigta. Ir šią akimirką Rotas pajuto ką galįs, staiga suvokė 
galįs pasipriešinti Kroftui. 

Tačiau būrys to nesuprastų. Jie mane išjuoktų, patys tokie pat nusil- 
pę, atsigautų tyčiodamiesi iš manęs. Širdį suspaudė apmaudas. 

— Šoku! — staiga šūktelėjo jis. Juk būtent to jie nori. 

Jis pajuto, kaip kairė koja atsispyrė, ir nerangiai metėsi į priekį, ta- 
čiau išsekęs kūnas pasistūmėjo per silpnai. Akimirką akyse šmėstelėjo 
apstulbusio Galagerio veidas, paskui jo ranka, o tada, pirštais bruožda- 
mas per uolą, paskui per orą, jis krito žemyn. 

Krisdamas Rotas išgirdo save riaumojant iš pykčio ir pats nustebo, 
kad gali taip garsiai rėkti. Nustėręs, apstulbęs, prieš trenkdamasis į gi- 
liai apačioje riogsančius akmenis, krito su viena mintimi. Ore besivar- 
taliojantis žmogelis galvojo: aš noriu gyventi. 


Kitą dieną vos prašvitus Goldstinas su Ridžesu vėl ėmė tempti neštu- 
vus. Buvo vėsu, jie pagaliau išėjo į lygumą, bet dėl to buvo ne ką len- 
gviau. Nepraėjus nė valandai juos vėl sukaustė toks pat stingulys kaip ir 
vakar. Pakėblins keletą pėdų - ir leidžia Vilsoną ant žemės, pakėblins — 
ir vėl leidžia. Užpakaly šiaurėje stūksančio kalno link driekėsi aukštė- 
jančios prieškalnės kalvos. Bekraštis ramus šviesiai gelsvas kalvynas 
priminė horizontą siekiančias smėlio kopas. Vyravo netrikdoma tyla. 
Jie sunkiai plumpavo, švokšdami ir krioguodami, nešulio lenkiami prie 
žemės. Ryto dangus buvo švelniai, blankiai mėlynas, o toli pietuose, už 
džiunglių, juo traukė virtinė kamuolinių debesų. 

Šį rytą jų stingulys įgavo kitokį pobūdį. Vilsonas dar labiau karščia- 
vo ir be perstojo dejavo, prašė, maldavo vandens, šūkavo, plūdosi. Jie 
nebegalėjo to pakęsti. Atrodė, jog iš visų pojūčių beveikia tik klausa, 
ir tai tik iš dalies; jie negirdėjo nei vabzdžių dūzgimo, nei kiekvieną 
atodūsį lydinčio savo pačių gokčiojimo ir gargesio. Girdėjo tik Vilsono 
balsą, ir jo, ištroškusio, dejonės rėžė ausis, nori nenori gręžėsi į sme- 
genis. 

— Vyrai, duokit gi man pagaliau vandens! 

Vilsono burnos kampučiuose pridžiūvo rausvos seilės, o akys nera- 
miai klaidžiojo į šalis. Protarpiais jis imdavo bejėgiškai blaškytis neš- 
tuvuose. Atrodė kažkaip sumažėjęs, stambus jo kūnas suzmeko. Kartais 
prisimerkęs ilgam abejingai įsistebeilydavo į dangų, šnirpščiojo uosda- 

mas aplinkinius kvapus. Nesuprato, kad uodžia savo paties dvoką. Nuo 
sužeidimo praėjo keturiasdešimt valandų, ir per tą laiką jis daug kartų 
tuštinosi po savimi, kraujavo ir prakaitavo, persigėrė ir sudvisusiu drė- 
gnos žemės. ant kurios naktį miegojo. kvapu. Burną iškreipė silpnutis 
pasibjaurėjimo vypsnis. 

— Na, jūs ir smirdit, vyrai. 

Tiedu, vėl sunkiai gaudydami kvapą, klausėsi gana abejingai. Bū- 
dami pripratę gyventi džiunglėse, vilkėti drėgną aprangą, užmiršę, ką 
reiškia vilkėti sausus drabužius, jie lygiai taip pat užmiršo, ką reiškia 
laisvai, be pastangų alsuoti. Apie tai ir negalvojo; ir, aišku, negalvojo 
apie tai, kada baigsis jų kelionė. Žinojo viena: stumtis ir stumtis į priekį. 

Tą rytą Goldstinas kentęs sumąstė, kaip palengvinti nešimą. Jie 
buvo priversti stabčioti daugiausia dėl tirpstančių pirštų. Vos keliolika 
sekundžių palaikius neštuvus, rankos nuo svorio imdavo atsigniaužti. 
Goldstinas nupjovė kuprinės diržus, sumezgė į vieną ir, pririšęs ga- 
lus prie neštuvų rankenų, užsimetė ant pečių. Nebepajėgdamas išlaikyti 
pirštais, perkeldavo neštuvų svorį diržui ir plumpuodavo toliau, kol vėl 
pajėgdavo juos išlaikyti rankomis. Ridžesas netrukus pasekė jo pavyz- 
džiu, ir dabar abu plumpavo šitaip įsikinkę, nešini besisūpuojančiais 
neštuvais. 

— Vandens, velniai griebtų, bjaurybės jūs... 

— Neprašyk, negausi, — sušvokštė Goldstinas. 

— Žydpalaiki prakeiktas. 

Vilsonas vėl užsikosėjo. Jam skaudėjo kojas. Oras, dvelkiantis jam 
per veidą, priminė orą prikūrentoje, nevėdinamoje virtuvėje. Jis neken- 
tė nešikų, jautėsi 1t skriaudžiamas vaikas. 

— Goldstinai, — pakartojo jis, — nagute tu. 

Goldstinas vos vos prasišiepė. Vilsonas jį įžeidė, ir jis staiga pajuto 
Vilsonui pavydą dėl to, kad tas gali kalbėti ir daryti kas šauna į galvą. 

— Tau negalima gert, — sumurmėjo Goldstinas, apsalusia širdimi 
laukdamas iš Vilsono tolesnio užgauliojimo. Tarsi botagas gyvulį, už- 
gauliojimas jį Žžvalino. 

Staiga Vilsonas suriko: 

— Vyrai, duokit gi man vandens! 

Goldstinas jau buvo užmiršęs, dėl ko Vilsonui negalima gerti. Žinojo 
tik, kad draudžiama ir tiek, ir nervinosi negalėdamas paaiškinti, kodėl. 
Bloga atmintis jį varė į neviltį. Goldstinui Vilsono kančia padarė keis- 
tą poveikį; pamažu kartu su nuovargiu persidavė jam pačiam. Vilsonui 


riktelėjus Goldstiną nudiegdavo skausmas; neštuvams nelauktai kryp- 
telėjus, jam nusmelkdavo paširdžius tartum leidžiantis liftu. Ir kiekvie- 
ną kartą, Vilsonui maldaujant vandens, Goldstinas taip pat užsinorė- 
davo gerti. O atsikimšęs gertuvę, visada pajusdavo sąžinės priekaištą. 
1r, kad nepykdytų Vilsono, verčiau kelias valandas kentėdavo negėręs. 
Jam vaidenosi, kad Vilsonas, net ir kliedėdamas visiškas nesąmones, 
būtinai pastebės juodu išsiimant gertuves. Vilsonas buvo našta, kurios 
jiems nevalia pamesti. Goldstinui atrodė, kad jį neš ir neš amžinai; dau- 
siribojo išvargintu savo kūnu, neštuvais ir Ridžeso nugara. Jis nesidairė 
į geltonas kalvas, nesvarstė, ar dar ilgai jiems reikės eiti. Retkarčiais 
Goldstinas pagalvodavo apie savo žmoną ir vaiką — pagalvodavo ir su- 
abejodavo jų buvimu. Jie taip toli... Jei kas nors tuomet jam būtų pasa- 
kęs, kad jie mirę, būtų tiktai gūžtelėjęs pečiais. Vilsonas buvo kur kas 
realesnis. Vilsonas vienintelis buvo tikrai realus. 

— Vyrai, aš jums viską atiduosiu. — Vilsono balsas pasikeitė, paaštrė- 
jo. Zirzė jis ir zirzė ilgomis, monotoniškomis, sunkiai suprantamomis 
tiradomis. — Jūs, vyrai, tik pasakykit, ir aš jums ką norit, bet ką atiduo- 
siu, norit pinigų, duosiu šimtą svarų, jūs tik nuleiskit mane ant žemės ir 
duokit atsigert. Tik atsigert, vyrai, daugiau nieko iš jūsų neprašau. 

Jie sustojo ilgėliau pailsėti, 17 Goldstinas žingtelėjo į šoną, dribo 
kniūbsčias ir kelias minutes gulėjo nekrusteldamas. Ridžesas apatiškai 
paspoksojo į jį, paskui į Vilsoną. 

— Ko tu nori, vandens? 

— Aha, duok man, duok man vandeniuko. 

Ridžesas atsiduso. Jo tvirtas kresnas kūnas per pastarąsias dvi die- 
nas sakytum susitraukė. Plati, glebi burna išvėpusi. Nugara sutrumpė- 
jusi, rankos pailgėjusios, galva nukarusi ant krūtinės. Reti gelsvai rusvi 
plaukai graudžiai pastirę virš nuolaidžios kaktos, o drėgni drabužiai ap- 
dribę. Priminė storą stuobrį su didžiuliu bejausmiu pumpotaukšlių ant 
viršaus. 

— Po velnių, nežinau kodėl, bet tau vandens gert negalima. 

— Tu tik duok man atsigert, ir aš ką nori dėl tavęs padarysiu. 

Ridžesas pasikasė sprandą. Buvo nepratęs savarankiškai spręsti. 
Visą gyvenimą vykdydavo kieno nors nurodymus ir dabar sutriko. 

— Reikėtų atsiklaust Goldstino, — sumurmėjo jis. 

— Goldstinas bailys... 

— Tai kad aš nežinau... 

Ridžesas sukikeno. Juokas nuskambėjo tarsi svetimo juoko aidas. 
Jis pats gerai nesuprato, ko juokiasi. Turbūt iš nesmagumo. Jiedu su 
Goldstinu keliaudami nesišnekėjo, nes buvo per daug išvargę, ir vis 
vien jis vadovu laikė Goldstiną, nepaisant to, kad kelią atgal žinojo ne 
Goldstinas, o jis, Ridžesas. Tačiau Ridžesas kaip gyvas nebuvo niekam 
vadovavęs ir iš įpročio manė, kad viską spręsti turi Goldstinas. 

Tačiau Goldstinas gulėjo už dešimties jardų, kniūbsčias, beveik be 
sąmonės. Ridžesas pakraipė galvą. Aš per daug pavargęs, makaulė ne- 
verda, tarė sau. Ir vis dėlto kvailystė neduoti žmogui atsigerti vandens. 
Gurkšnis kitas nepakenks, tarė sau. 

Bet Goldstinas raštingas, apsiskaitęs. Ridžesas prisibijojo pažeisti 
kokią nors taisyklę, žinomą tik tiems, kas turi raktą į didžią, paslaptingą 
knygų ir laikraščių karaliją. Tėvukas kažką sakydavo apie ligonio gir- 
dymą, pagalvojo jis. Bet niekaip neprisiminė ką. 

— Kaip tu jautiesi, drauguži? — neryžtingai paklausė jis. 

— Duok man vandens. Aš degu. 

Ridžesas vėl pakraipė galvą. Vilsonas gyveno labai nuodėmingai ir 
dabar kenčia pragaro ugnies kančias. Ridžesas pasibaisėjo. Kas mirš- 
ta nuodėmingas, neišvengs šiurpios bausmės. Betgi Kristus numirė dėl 
vargšų nusidėjėlių, tarė sau Ridžesas. Nepasigailėti žmogaus taip pat 
nuodėmė. 

— Man regis, tau galima atsigert, — atsiduso Ridžesas. Patyliukais 
išsitraukė gertuvę ir vėl dirstelėjo į Goldstiną. Nenorėjo susilaukti iš jo 
priekaištų. — Še, atsigerk. 

Vilsonas puolė karštligiškai gerti, vanduo tiško iš burnos, varvėjo 
per smakrą, gėrėsi į marškinių apykaklę. 

— Kaip gera! — Jis gėrė godžiai, nekantriai, su pasigardžiavimu. — Tu 
tikras draugas, — sumurmėjo. 

Užspringęs vandeniu jis smarkiai užsikosėjo ir vogčia nervingai 
nusibraukė nuo smakro kraują. Ridžesas žiūrėjo, kaip užsilikęs kraujo 
lašelis ant šlapio Vilsono žando pamažu skysta, rausva spalva šviesėja, 
šviesėja, kol išblanksta. 

— Kaip sakai, aš išsikapstysiu? — paklausė Vilsonas. 

— Žinoma. 

Ridžesą nukrėtė šiurpas. Vienas pastorius kartą sakė pamokslą apie 
tai, kaip išvengti pragaro ugnies. „Jei gyvensite nuodėmingai, pakliūsite, 
niekaip neišsisuksite“, — sakė jis. Ridžesas žinojo dabar meluojąs ir vis 
vien pakartojo tą patį: 

— Žinoma, kad tu pasveiksi, Vilsonai. 

— Aš irgi taip manau. 

Goldstinas atsirėmė delnais į žemę, sukaupęs jėgas, palengva atsi- 
stojo. O taip norėjosi gulėti ir gulėti. 

— Man regis, mums reikia eit, — gailiai tarė jis. 

Jie vėl įsikinkė į neštuvus ir ėmė sliūkinti pirmyn. 

— Geri jūs, vyručiai, nėra už judu geresnių. 

Tiedu susigėdo. Juk dabar, prisivertę toliau galuotis, jiedu jo tiesiog 
neapkentė. 

— Nieko tokio, — tarė Goldstinas. 

— Ne, aš rimtai, kitų dviejų tokių kaip jūs nėra visame suknistame 
būryje. 

Jis nutilo, ir jiedu apatiškai įsitraukė į žygio ritmą. Vilsonas kurį 
laiką klejojo, paskui vėl prablaivėjo. Jam įsiskaudėjo žaizdą, ir jis vėl 
pradėjo juos plūsti, rėkti iš skausmo. 

Ridžesas dabar nervinosi labiau už Goldstiną. Dėl žygio sunkumų 
jis iki šiol nesijaudino; darbas kaip darbas, gal kiek sunkesnis negu pa- 
prastai, bet jis iš mažų dienų buvo įsidėjęs į galvą, kad žmonės didžiąją 
laiko dalį praleidžia dirbdami ir kad svajoti apie kitokį gyvenimą be- 
prasmiška. Ar darbuotis nemalonu, ar sunku — nieko nepadarysi. Teks 
atlikti ir šią užduotį. Bet dabar jis pirmą kartą jos nuoširdžiai neapkentė. 
Gal buvo pernelyg nusialinęs, gal dėl ilgalaikių fizinių pastangų pakito 
jo mąstysena, šiaip ar taip, jis neapkentė šios užduoties, o kartu staiga 
suprato, kad jis visados nekentė sunkių ūkio darbų, nesibaigiančios mo- 
notoniškos kovos su sausa, nederlinga žeme. 

Ta mintis jį pribloškė; šalin ją. Ir atsikratė jos nesunkiai. Nebuvo pra- 
tęs analizuoti, be to, buvo pernelyg atbukęs, pernelyg išsekęs. Mintis 
šovė į galvą, sukrėtė sąmonę, pasėjo abejonių, bet greit išgaravo, ir liko 
tik miglotas nemalonus kažkokio lūžio, kažkokio pokyčio jausmas. Po 
kelių minučių bejautė tik nerimą; žinojo, kad jam buvo atėjusi šventva- 
giška mintis, bet neįstengė prisiminti kokia. Vėl įsikinkė į nešulį. 

Tačiau neramino ir dar kai kas. Jis nepamiršo, jog davė Vilsonui at- 
sigert, ir prisiminė, kaip Vilsonas sakė: „,„Aš degu.“ Jiedu neša pragaro 
kančioms pasmerktą Žmogų, o tai kai ką reiškia. Jam buvo šiek tiek 
neramu, kad jie gali užsikrėsti jo nuodėmėmis, neramu, bet nelabai. 
Nežinomi Viešpaties keliai. Ne, tai reiškia kai ką daugiau; gal jie gyvu 
pavyzdžiu perspėjami nenusidėti, o gal baudžiami už savo nuodėmes. 
Ridžesas nenusprendė, kaip yra iš tikrųjų, tačiau šios mintys sužadino 

baimingą, liguistą dvasinį pakilumą, paprastai ištinkantį visiškai išse- 
kus fizinėms jėgoms. Mums reikia jį nunešt į pajūrį. Kaip ir Braunui, 
elementari prievolė išsklaidė visas painias, prieštaringas mintis. Jis nu- 
leido galvą 1r pakepėstavo dar kelis jardus į priekį. 

— Vyrai, tiek jau to, palikit mane čia. — Vilsonui iš akių ištryško ke- 
lios ašaros. - Kam jums dėl manęs kamuotis. - Jį vėl krėtė karštis, kūną 
skalavo švininės skausmo bangos. Jis degė noru išsisakyti. — Palikit 
mane. Eikit be manęs, vyrai. — Vilsonas sugniaužė kumščius. Norėjo 
jiems ką nors padovanoti ir graužėsi, kad nieko neturi. Jie tokie geri 
žmonės. — Palikit mane, — gailiai maldavo jis it vaikas, su ašaromis 
prašantis daikto, kurio, žino, tikrai negaus. 

Goldstinui klausantis sukilo ta pati pagunda kaip ir Stanliui. Jis ty- 
lomis svarstė, kaip apie tai užsiminti Ridžesui. 

— Užsičiaupk, Vilsonai, - sumurmėjo Ridžesas. — Niekur mes tavęs 
nepaliksim. 

Vadinasi, jis, Goldstinas, negalės pamesti nešęs Vilsoną. Bent jau 
ne anksčiau už Ridžesą; jis prisibijojo, kad Ridžesas, likęs vienas, už- 
sikeltų Vilsoną ant kupros ir neštų toliau. Jį suėmė apmaudas, ir jis pa- 
galvojo: o gal ir man nualpt? Ne, to nebus, bet širdo Brauno ir Stanlio 
už tai, kad tie paliko juos vienus. Jie pasitraukė iš nešikų, kodėl ir man 
nepasitraukus, galvojo jis, nors žinojo, kad taip nepasielgs. 

— Paguldykit mane ant žemės ir keliaukit vieni, vyrai. 

— Nekalbėk, mes tave nunešim, — sumurmėjo Ridžesas. 

Jam irgi kirbėjo mintis palikti Vilsoną, bet, ūmai pasibaisėjęs, griežtai 
ją užgniaužė. Palikti jį būtų tolygu žmogžudystei, palikti krikščionį nu- 
mirti — siaubinga nuodėmė. Ridžesas įsivaizdavo, kaip tuomet pajuostų 
jo siela. Dar nuo vaikystės jis sielą vaizdavosi kaip baltą futbolo kamuo- 
lio dydžio ir formos daiktą, esantį kažkur prie skrandžio. Po kiekvienos 
nuodėmės ant baltos sielos randasi neišnaikinama juoda dėmė, ir kuo 
nuodėmė sunkesnė, tuo ta dėmė didesnė. Jei žmogui mirus tas baltas fut- 
bolo kamuolys daugiau kaip perpus juodas, žmogus keliauja į pragarą. 
Ridžesas buvo tikras, kad nuodėmė, kurią padarytų palikdamas Vilsoną, 
apjuodintų mažiausiai ketvirtadalį jo sielos. 

O Goldstinas prisiminė senelio žodžius: „Jehuda Halevis rašė, kad 
Izraelis — pasaulio širdis.“ Jis kūprino pirmyn, tempdamas neštuvus 
iš įpratimo, negalvodamas apie fizines kančias. Buvo įsigilinęs į savo 
vidaus pasaulį, susikaupęs labiau nei koks neregys. Tiesiog sekė paskui 
Ridžesą, nežiūrėdamas kur einąs. 

„Izraelis — pasaulio širdis.“ Širdis — tai ir sąžinė, ir nuogas atviras 
nervas; ji visų jausmų laidininkas. Dar daugiau — širdis kenčia ir dėl 
kūno negalių. 

O dabar širdis yra Vilsonas. Goldstinas šito sau neištarė, šitaip net 
nepagalvojo, tačiau mintis jį persmelkė, nors ir neišreikšta žodžiais. 
Jis pernelyg per šias dvi dienas prisikentėjo; iš pradžių iš nuovargio jį 
pykindavo, paskui kūną ėmė kaustyti stingulys, paskui ėmė svaiginti 
kažkas panašaus į karštinę. Kančia, kaip ir malonumas, yra įvairių sta- 
dijų. Valios pastangomis prisiversdamas nepalūžti, Goldstinas tolydžio 
leidosi į nuovargio ir kančios gelmes. Dugno nepasiekė, tačiau dabar 
buvo priėjęs iki tokios stadijos, kuriai nebegalioja jokie įprasti apibrė- 
žimai. Jis įstengė automatiškai pastebėti, kur eina; girdėjo ir užuodė pa- 
vienes smulkmenas; netgi šiek tiek jautė, kaip skauda iškankintą kūną; 
bet visi šie pojūčiai atrodė su juo nesusiję, nelyginant daiktai, kuriuos 
gali palaikyti rankoje. Jo sąmonė buvo ir atbukusi, ir atvira, ir jautri, ir 
apdujusi. 

„Pasaulio širdis.“ Per dvi dienas svirduliuodamas sukoręs penkiolika 
mylių kepinant atogrąžų saulei, ištisą amžinybę per dyką nepažįstamą 
vietovę sunkiai tempęs Vilsoną, pastarąsias kelias valandas buvo įtikė- 
jęs, jog tai tiesa. Atbukęs, apkvaitęs Goldstinas skynėsi kelią per sim- 
bolių mišką. Vilsonas jam buvo daiktas, kurio nevalia paleisti iš rankų. 
Goldstiną su juo siejo kažkokia nesuprantama baimė. Jei jis jį paleistų iš 
rankų, jei jo nepargabentų atgal, atsitiktų kažkas blogo, paaiškėtų kažkas 
baisaus. Širdis. Jei širdis mirtų... bet, vargingai galuodamasis, jis pametė 
minties giją. Mes jį nešam ir nešam, ojis kaip nemiršta, taip nemiršta. Jo 
pilvas išdraskytas, jis nukraujavęs ir apsišikęs, alpėjo nuo karštinės, pri- 
sikentėjo kratydamasis primityviuose neštuvuose, gulėdamas ant nely- 
gios žemės, ir vis dėlto nemirė. Mes jį vis dar nešam. Tatai kažką reiškia, 
ir Goldstinas stengėsi užčiuopti paslėptą prasmę įtemptai ir beviltiškai 
tarsi žmogus, bandantis bėgte pasivyti nuvažiavusį traukinį. 

— Man patinka darbuotis, aš ne dykaduonis, — murmėjo Vilsonas. — 
Mano galva, jeigu tau paskyrė darbą, tai dirbk kaip reikia, po galais, — 
jis vėl alsavo gargdamas. — Braunas su Stanliu... Braunas su Stanliu 
prikrovė kelnes, — vos girdimai sukikeno. — Mano šelmė Mėja, kai buvo 
mažutė, nuolat dergdavo į kelnytes. — Iš aptemusios atminties bandė 1š- 
žvejoti mažos dukrelės paveikslą. - Gudri, velniūkštė. - Būdama dvejų 
metų, prisiminė, ji pakakodavo už durų ar spintoje. — Įmini ir išsišūdini, 
po galais, — jis nusijuokė, tik tas juokas priminė tylų gargesį. Akimirką 

jis aiškiai prisiminė, kaip pikta ir sykiu linksma jam būdavo aptikus jos 
paliktą krūvelę. —- Po galais, Alisa pasius. 

Ji pyko, kai jis ją aplankė ligoninėje, pyko, kai paaiškėjo, kad jis 
serga. 

— Sakiau ir sakysiu, triperis nieko baisaus. Kas tas triperiukas? Pen- 
kis kartus buvau pasigavęs, ir nieko, — jis įsitempė ir sušuko lyg su 
kažkuo ginčydamasis: — Jūs tik duokit man pirdino ar kaip jis ten va- 
dinas. — Pasivertė ir net kiek pasirėmė ant alkūnės. — Jeigu ta prakeikta 
žaizda atsivers, gal man nebereikės jokios operacijos, visi pūliai patys 
ištekės. — Jis ėmė sausai žiaukčioti, blausiomis akimis stebėdamas, kaip 
iš burnos ant gumuoto neštuvų pakloto trykščioja kraujas. Atrodė sve- 
timas, ir vis dėlto jį nupurtė šiurpas. — Kaip sakai, Ridžesai, ar išsivalys 
man viduriai? 

Bet jie jo negirdėjo, ir jis žiūrėjo, kaip iš burnos laša kraujas, o pas- 
kui paniuręs išsitiesė. 

— Aš mirsiu. 

Kovodamas su mirties baime instinktyviai pasipurtė. Burnoje paju- 
tęs kraujo skonį sudrebėjo. 

— Po velnių, aš nemirsiu, nemirsiu... 

Jis pravirko, ėmė kūkčioti springdamas gerklėje stringančiomis 
gleivėmis. Garsai jį išgąsdino; jam ūmai pasivaideno, kad guli aukštoje 
žolėje, jo kraujas geriasi į saulės įšildytą žemę, o šalimais balbatuoja 
japonai. 

— Jie mane nutvers, jie mane nutvers! — staiga suriko jis. — Dieve, 
vyrai, neleiskit man numirt. 

Šįkart Ridžesas jį išgirdo, apatiškai sustojo, nuleido neštuvus ir nusi- 
nėrė nuo pečių kuprinių diržus. Tarsi girtuoklis, keverzojantis atrakinti 
durų, Ridžesas prikrypavo prie Vilsono galvos ir atsiklaupė šalia. 

— Jie mane nutvers, — vaitojo Vilsonas. Jo veidas buvo iškreiptas, 
ašaros nevalingai kaupėsi akiduobėse, riedėjo per skruostus į susivėlu- 
sius plaukus paausiuose. 

Ridžesas pasilenkė prie jo, mieguistai pešiodamas savo retą barzdą. 

— Vilsonai, — kimiai ir gana įsakmiai tarė jis. 

— Na? 

— Vilsonai, dar nevėlu atsiverst. 

— Ką?.. 

Ridžesas buvo apsisprendęs: gali būt, kad dar ne per vėlu, Vilsoną 
dar galima išgelbėti nuo pragaro kančių. 

— Tu turi grįžt prie Viešpaties Jėzaus Kristaus. 

— Eee... 

Ridžesas jį atsargiai papurtė. 

— Dar nevėlu atsiverst, — oriu, gedulingu balsu tarė jis. Goldstinas į jį 
spoksojo šaltai, piktokai. — Tu gali nueit į dangaus karalystę. — Jo balsas 
buvo toks žemas, kad žodžiai liejosi į vieną. Vilsono galvoje jie gaudė 
it kontraboso stygų aidai. 

— Mhm, - suvebleno Vilsonas. 

— Ar atgailauji? Ar prašai atleidimo? 

— Ą? —atsiduso Vilsonas. Kas čia mane kalbina, kas prie manęs kim- 
ba? Jeigu atsakysiu „taip“, gal atstos. —- Aha, — suvebleno vėl. 

Ridžesui iš akių ištryško ašaros. Jis pasijuto be galo pakiliai. Ma- 
mutė man pasakojo, kaip vienas nusidėjėlis buvo išgelbėtas jau mirties 
patale, pagalvojo jis. Jos pasakojimą jis nuolat prisimindavo, bet niekad 
neįsivaizdavo, kad ir pats atliks tokį nuostabų žygdarbį. 

— Šalin, jūs prakeikti japai! 

Ridžesas krūptelėjo. Negi Vilsonas jau būtų pamiršęs, kad atsivertė? 
Negali būti. Jei jis atgailavo, o paskui atgailos atsisakė, bausmė bus 
perpus baisesnė. Joks žmogus nedrįstų taip rizikuoti. 

— Tu tik nepamiršk, ką sakei, — piktokai sušnypštė Ridžesas. — Val- 
dykis, žmogau. 

Bijodamas daugiau jo klausytis, jis atsistojo, nuėjo prie neštuvų 
galo, pataisė antklodę ant Vilsono kojų, tada, perkišęs per pažastis, už- 
sinėrė ant sprando diržus. Po minutės, Goldstinui pasiruošus, jie paju- 
dėjo toliau. 

Valandą žygiavę, pasiekė džiungles, 17 Ridžesas paliko Goldstiną 
prie neštuvų, o pats patraukė į dešinę ieškoti prieš keturias dienas jų iš- 
kirsto tako. Jo būta vos už kelių šimtų jardų. Ridžesas apsidžiaugė, kad 
taip tiksliai pataikė ateiti. Tiesą sakant, pataikė jis beveik instinktyviai. 
Bivakų apylinkėse, takuose per džiungles, jūros pakrantėse jis visados 
sunkiai orientuodavosi, o štai kalvotomis vietovėmis gebėjo keliauti ra- 
miai ir užtikrintai. 

Jis grįžo pas Goldstiną, jie vėl pajudėjo ir po keliolikos minučių pa- 
siekė taką. Jis buvo per tas keturias dienas gerokai užžėlęs, nuo liūčių 
pažliugęs. Jie sliūkino slidinėdami, aplipusiomis kojomis nerasdami 
atspirties gličiame dumble. Jei būtų buvę ne taip nusigalavę, būtų pa- 
stebėję skirtumą; būtų džiaugęsi, kad saulė nebekepina, ir priešingai — 
piktinęsi, kad eiti slidu, įkyriai kliūva krūmai, vijokliai ir dygliai. Bet jie 

to beveik nejuto. Žinojo viena — tempti neštuvus buvo ir bus sunku — ir į 
vienokius ar kitokius kliuvinius nekreipė dėmesio. 

Tačiau dabar jie stūmėsi dar lėčiau negu pirma. Takas buvo iškirs- 
tas Žmogaus pečių pločio, ir vietomis neštuvai įstrigdavo. Poroje vietų 
išvis buvo neįmanoma su neštuvais prasibrauti, ir Ridžesas Vilsoną iš- 
keldavo, užsiversdavo ant peties ir kūprindavo, kol takas praplatėdavo. 
Goldstinas su neštuvais sekdavo iš paskos. 

Kai takas atvedė iki upės, jie padarė 1lgą pertrauką. Taip išėjo nepla- 
nuotai; jie stabtelėjo minutei pailsėti, bet minutė išsitęsė iki pusvalan- 
džio. Į galą Vilsonas ėmė neramiai blaškytis neštuvuose. Jie prišliaužė 
prie jo, bandė raminti, bet jis, matyt, kamuojamas košmaro, mostagavo 
rankomis, karštligiškai mušnojo juos plačiais delnais. 

— Nagi, nurimk tu, — maldavo Goldstinas. 

— Jie mane nudės, — vaitojo Vilsonas. 

— Nebijok, niekas tavęs nelies. 

Ridžesas bandė suvaldyti Vilsono rankas, bet tas pasimuistęs išsi- 
laisvino. Per kaktą jam vėl bliaukė prakaitas. 

— Ojojoi, ojojoi, - suinkštė jis. 

Jis bandė nusiristi nuo neštuvų, bet jie jį sulaikė. Jis spardėsi ir kas 
kelios sekundės bandė keltis, bet suvaitojęs vėl krisdavo atgal. 

— Būūūūm, - susiėmęs už galvos sūūkė, pamėgdžiodamas minosvai- 
dį. — Oi, jie ateina, ateina, — vėl suinkštė. — Prakeikimas, kokio velnio 
aš čia stirksau? 

Prisiminę antpuolį, Ridžesas su Goldstinu taip pat įsibaugštino. Sė- 
dėjo šalia Vilsono tylūs, vengdami Žiūrėti vienas į kitą. Nuo tada, kai 
įžengė į džiungles, jos pirmą kartą pasirodė grėsmingos. 

— Ramiau, Vilsonai, — tarė jam Ridžesas. — Dar japus prišauksi. 

— Aš mirsiu, — suvebleno Vilsonas. 

Jis kilstelėjo, buvo beatsisėdąs, bet vėl sudribo. Kai atsimerkė, akys 
atrodė giedros, tačiau matė labai silpnai. Po minutės kitos jis prabilo. 

— Blogi mano popieriai, vyrai. — Jis bandė nusispjauti, bet seilės pa- 
kibo ant smakro. — Net žaizdos pilve nebejaučiu. - Jis virpančiais pirš- 
tais siektelėjo nešvaraus, krauju apkrekusio tvarsčio. — Pūlių pilna. — 
Atsiduso ir sausu liežuviu palaižė lūpas. — Gert noriu. 

— Tau negalima, - atsakė Goldstinas. 

— Aha, žinau, kad negalima, — Vilsonas pusbalsiu nusijuokė. — Tu 
kaip boba, Goldstinai, velniai griebtų. Jeigu nebūtum toks bailus, bū- 
tum visai šaunus vyrukas. 

Goldstinas neatsiliepė. Buvo per daug nuvargęs, kad užčiuoptų žo- 
džių prasmę. 

— Ko tu nori, Vilsonai? — paklausė Ridžesas. 

— Vandens. 

— Jau gėrei. 

Vilsonas nusikosėjo, ir sukepusių lūpų kampuose vėl pasirodė 
kraujas. 

— Man iš subinės irgi bėga kraujas, — suniurnėjo jis. — Ai, nesėdėkit, 
vyrai, eikit sau. —- Keletą minučių tylėjo, mechaniškai krutindamas lū- 
pas. —- Niekaip nesugalvoju, ar man grįžt pas Alisą, ar pas tą kitą. 

Jis jautė, kad jo viduriuose kažkas dedasi. Įspūdis buvo toks, kad 
žaizda nusmego; jei bandytų ją pačiupinėti, ničnieko neužčiuoptų. 

— Oi. 

Jis apspangusiomis akimis pažvelgė į vyrus. Akims pragiedrėjus mi- 
nutę kitą juos aiškiai įžiūrėjo. Goldstino veidas sukritęs, skruostikauliai 
atsikišę, nosis kaip snapas. Akių baltymai paraudę, rainelės liguistai pamė- 
lusios, o šviesi barzda parudavusi, apskretusi, smakras išmėtytas opomis. 

O Ridžesas priminė nuvarytą gyvulį. Išpurtęs jo veidas atrodė dar 
labiau apdribęs, burna išvėpusi, apatinė lūpa nukarusi. Alsavo vienodai 
šniokštuodamas. 

Vilsonas panūdo jiems pasakyti ką nors malonaus. Geri jie žmonės, 
galvojo jis. Tokį kelią savo noru mane nešė. 

— Aš dėkingas už visa, ką dėl manęs padarėt, - sumurmėjo jis. 

Ne, netinka. Reikia jiems kaip nors atsilygint. 

— Klausykit, vyrai, vis ruošiuos čia kur nors miške pasigamint apa- 
ratėlį krūminei varyt, tik bėda, kad mes niekur ilgiau neužsibūnam. Bet 
aš jį pasigaminsiu. 

Jam sukilo energijos likučiai. Tikėjo tuo, ką sako. 

— Su tokiu aparatėliu galima susišluot gražaus pinigo. Tik varyk iš- 
sijuosęs, O ir pats gali maukt kiek telpa. — Jis ėmė klejoti, bet susitvar- 
dė. — Kai tik grįšim, tuoj pat pasigaminsiu ir judviem duosiu po pilną 
gertuvę. Nemokamai. — Matydamas bejausmius sunykusius veidus pa- 
kratė galvą. Per menkas atlygis už tokį vargą. — Vyrai, aš jums duosiu 
išgert kiek norėsit ir kada norėsit, man nesvarbu. Tik paprašykit, ir gau- 
sit. — Šventai tikėjo, kad taip ir bus; gailėjosi tik, kad iki šiol to aparato 
nepasigamino. — Kiek širdis geidžia. 

Jo pilvas vėl įslūgo, o paskui jį pervėrė dieglys, ir jis nualpo, spėjęs 
iš netikėtumo sukriokti, jausdamas, kad verčiasi ant šono. Iškoręs liežu- 
vį, švokšdamas išleido paskutinį kvapą ir nusirito nuo neštuvų. 

Tiedu užvertė Vilsoną atgalios. Goldstinas suėmė jam už riešo ir 
bandė apčiuopti pulsą, bet, nenulaikęs rankos, paleido, tada pamaigė 
Vilsono riešą smiliumi. Bet jo pirštai buvo per daug atšipę, nejautrūs. 
Pamaigęs, pamaigęs, Vilsoną tiesiog nužvelgė. 

— Man regis, jis nebegyvas. 

— Aha, — sumykė Ridžesas. Jis atsiduso, vangiai pagalvojo, ar nepa- 
simeldus. 

— Kaip čia dabar, juk jis ką tik... kalbėjo, — tarė Goldstinas, peikėda- 
masis po sukrėtimo. 

— Gal judam ar ką jau, — sumurmėjo Ridžesas. 

Jis sunkiai pakilo ir ėmė nertis ant pečių neštuvų diržus. Goldstinas 
padvejojęs padarė tą patį. Įsikinkę į neštuvus, jie krypuodami įžengė į 
seklią upės priekrantę ir leidosi žygiuoti pavandeniui. 

Tempti lavoną jiedviem neatrodė keista. Pernelyg įpratusiems po 
kiekvieno stabtelėjimo kelti neštuvus su Vilsonu, jiems buvo aišku vie- 
na: kad privalo jį nešti. Dar daugiau — nei vienas, nei kitas netikėjo, kad 
jis nebegyvas. Žinoti žinojo, bet netikėjo. Jei jis būtų šūktelėjęs: „Van- 
dens!“, jie nė kiek nebūtų nustebę. 

Jiedu net tarėsi, ką su juo darysią. Per vieną pertraukėlę Ridžesas 
pasakė: 

— Kai pargabensim, palaidosim kaip krikščionį, nes jis atgailavo. 

— Aha. 

Kalbėtis kalbėjosi, bet į kalbos turinį neįsijautė. Goldstinas nenorėjo 
pripažinti, kad Vilsonas negyvas; griežtai atmetė tokią mintį ir, apie nie- 
ką nemąstydamas, šlepsėjo per seklų vandenį, slidinėdamas plokščiais, 
glotniais akmenimis. Pripažinti, kad Vilsonas miręs, būtų buvę kažkas 
baisaus. 

Ridžesas taip pat buvo sutrikęs. Jis nebuvo tikras, kad Vilsonas prašė 
nuodėmių atleidimo; nesuvaikydamas, kas ir kaip, jis nusitvėrė minties, 
kad jeigu jis Vilsoną pargabens ir deramai palaidos, jo atsivertimas ga- 
lios. Ir dar — tiek jis, tiek Goldstinas buvo nuoširdžiai nusivylę, kad, tokį 
kelią neštas, Vilsonas ėmė ir numirė. Jie norėjo savo odisėją užbaigti 
sėkmingai. 

Dabar labai lėtai, daug lėčiau negu iki šiol, jie kėblino per vandenį, 
bogindami besisūpuojančius neštuvus. Jiems virš galvų — medžių, krū- 
mų šakų, vijoklių pyniava; kaip ir anąkart, upė vingiavo per džiungles 
tuneliu. Nukorę galvas, jie stypino nelenkdami kojų per kelius, tarsi 
bijodami susmukti. Dabar, stabtelėję pailsėti, jie dribdavo tiesiai į seklų 
vandenį ir tysodavo šalia neštuvų su pusiau įgrimzdusiu Vilsonu. 

Jiedu buvo smarkiai apduję. Jų kojos šliurino per vandenį, girgž- 
dindamos akmenukus. Tekantis vanduo buvo šaltas, bet jie to beveik 
nejuto. Blausioje tunelio šviesoje jie nebyliai klypino pasroviui. Gy- 
vūnai jiems artinantis triukšmavo; kasydamosi kulšis rėkavo beždžio- 
nės, čerškė paukščiai. Priartėjus gyvūnai nutildavo ir dar ilgai tylėdavo 
jiems nutolus. Ridžesas ir Goldstinas stūmėsi į priekį šlitiniuodami tarsi 
neregiai, apie save pranešdami bežode kūno kalba. Džiunglių tankmėje 
knibždantys gyvūnai vieni kitus perspėdavo nutildami. Buvo panašu į 
laidotuvių eiseną. 

Jie priėjo krioklį, krintantį nuo vieno plokščio akmens ant kito, ir 
Ridžesas pirmas nusileido žemyn ir, stovėdamas putotame vandenyje, 
palaukė, kol Goldstinas nustūmė neštuvus ir šleptelėjo šalia jo. Jie bro- 
vėsi per gilaus vandens srautą, daužantį šlaunis, plukdydami neštuvus 
sau per vidurį. Išsimušę į pakrantę vėl ėmė pūškuoti sekluma. Klupinė- 
jo, sverdakuliavo, daug kartų pargriuvo, ir Vilsono kūno vos nenunešė 
srovė. Kas keli Žingsniai jie turėjo stoti ir ilsėtis, jų gokčiojimas tirpo 
džiunglių ūžesyje, vandens šniokštime. 

Jiedu buvo susaistyti su neštuvais ir lavonu. Griūdami pirmučiausia 
puldavo gelbėti Vilsono kūno ir tiktai jį sulaikę susivokdavo saugotis, 
kad patys neprigertų. Taip elgtis juos vertė kai kas daugiau už reflek- 
są. Jie negalvojo, ką su juo darys baigę žygį, net nebeprisiminė, kad jis 
mirė. Nešti, svarbiausia buvo jį nešti. Jis ir miręs jiems buvo lygu gyvas. 

Ir vis dėlto jie jį prarado. Prarado priėję sraujymę, kur Hirnas skersai 
upę pertempė vijoklį. Per tas keturias dienas srovė jį nuplėšė ir nunešė, 
ir vanduo dabar įnirtingai kliokė per akmenis, o užsiturėti nebuvo už 
ko. Apie gresiantį pavojų jie nepagalvojo. Nusileido į sraujymę, paėjo 
tris ar keturis žingsnius ir sūkuriuojančio vandens buvo numušti nuo 
kojų. Neštuvai ištrūko jiems iš nusilpusių rankų, tempdami juodu už 
diržų iš paskos. Jie voliojosi ir vartaliojosi stiprioje srovėje, slysdami 
per akmenis, dusdami ir užsirydami vandeniu. Iš paskutiniųjų stengėsi 
kaip nors išsilaisvinti ar atsistoti, bet buvo per daug nusilpę, o srovė per 
daug veržli. Lyg skenduoliai jie leidosi srovės nešami. 

Neštuvai, atsimušę į akmenį, lūžo, pasigirdo brezento drykstelėji- 
mas, bet tai buvo tik smulkmena, palyginti su siaubu, kurį juto rydami 
vandenį. Jie dar kiek pasitąsė, ir neštuvai suvis perlūžo perpus, diržai 
nusinėrė jiems nuo pečių. Uždususius, beveik be sąmonės, srautas juos 
išplukdė į ramesnę vietą, ir jie klupinėdami nusvirduliavo prie kranto. 

Jie vieni, be nieko! 

Buvo tokie apduję, kad ne iš karto tai suprato. Į galvas netilpo: jie 
Vilsoną ką tik nešė, o dabar jis dingo. Rankos tuščios. 

— Jis nuplaukė, — sumurmėjo Ridžesas. 

Jie paknopstomis, griuvinėdami nusvirduliavo jo ieškoti. Vienoje 
vietoje upė darė vingį, nuo kurio jie įžiūrėjo tolumoje, už kelių šimtų 
jardų, ties kitu vingiu dingstant Vilsono kūną. 

— Eime, mums reikia jį pagaut, — sulemeno Ridžesas. 

Jis žengė žingsnį ir kniūbsčias parpuolė į vandenį. Palengva, palen- 
gva atsistojo ir nužingsniavo pirmyn. 

Priėję antrąjį vingį, jiedu sustojo. Nuo čia upė, plačiai išsišakojusi, 
baigėsi pelkėje. Jos viduriu vingiavo tik siauras vandens kaspinas. Vil- 
sonas buvo srovės nuneštas ten ir prapuolė kažkur pelkės šabakštynuo- 
se. Jam surasti, jei nebus nugrimzdęs, prireiktų daug dienų. 

— Še tau, — tarė Goldstinas, — jis dingo. 

— Aha, - sumykė Ridžesas. 

Jis žengė žingsnį ir vėl parpuolė. Vanduo maloniai plekšeno per vei- 
dą, ir jam nesinorėjo stotis. 

— Eime, — paragino jį Goldstinas. 

Ridžesas pravirko. Vargais negalais atsisėdo ir ėmė verkti, nuleidęs 
galvą ant sunertų rankų; vanduo verpetavo palei jo strėnas ir blauzdas. 
Goldstinas svyruodamas stovėjo šalia jo. 

— Kad jį velnias ir perkūnas, - sumurmėjo Ridžesas. 

Jis pirmą kartą nuo vaikystės pratrūko plūstis, keiksmai vienas po 
kito veržėsi jam iš krūtinės, palikdami joje pykčio ir nuoskaudos dy- 
kumą. Vilsono laidotuvių nebus, bet tai dabar kažkodėl neberūpėjo. 
Svarbiausia, kad jis tempė šitą naštą taip toli ir taip ilgai, o pabaigoje ją 
pasiglemžė vanduo. Jis visą gyvenimą plušėjo, negaudamas atlygio; jo 
senelis ir tėvas grūmėsi su nederliais ir amžinu skurdu. Ką davė visas 
jų triūsas? ,,Kokia tad nauda mirtingajam iš viso jo triūso ir rūpinimosi, 
kurį turėjo pakelti po saule?“ — prisiminė jis. Šitos Biblijos eilutės jis 
visad nemėgo. Ridžesas juto, kaip jį apima neapsakomai stipri nuos- 
kauda. Kokia neteisybė! Vienintelį kartą jiems gerai užderėjo javai, bet 
juos sunaikino pašėlusi liūtis. Dievo keliai nežinomi... Ūmai jį suėmė 
pyktis. Kas tai per Dievas, kuris galų gale tau iškrečia bjaurų pokštą? 

Apgavikas. 

Jis verkė iš nuoskaudos, ilgesio ir nusivylimo; verkė iš nuovargio, 
dėl nesėkmės ir pribloškiančio gryno įsitikinimo, kad viskas bepras- 
miška. 

O Goldstinas stovėjo šalia, įsitvėręs Ridžeso peties, kad išsilaikytų 
stačias srovėje. Kartkarčiais jis pakrutindavo lūpas, užtirpusiais pirštais 
pasikasydavo veidą. „Izraelis — pasaulio širdis.“ 

Bet širdis gali būti sunaikinta, o kūnas likti gyvas. Visos žydų kan- 
čios veltui. Veltui visos aukos, nieko nepasimokyta. Viskas, visokia 
statistika išmesta į negailestingos istorijos atliekų sąvartyną. Visi ge- 
tai, visos moralinės traumos, visos žudynės ir pogromai, dujų kameros, 
deginimo krosnys — visa tai nieko nesujaudino, visa tai nuėjo niekais. 
Našta buvo nešama, nešama, nešama, o kai pasidarė per sunki, buvo 
išmesta. Štai ir viskas. Neįstengdamas net išspausti ašaros, jis stovė- 
jo šalia Ridžeso sukrėstas nelyginant žmogus, sužinojęs apie mylimo 
asmens mirtį. Šiuo metu jis nejautė nieko, ničnieko, išskyrus miglotą 
pyktį, didžiulį apmaudą ir bundančią begalinę neviltį. 

— Eime, — sumykė jis. 

Ridžesas pagaliau atsistojo, ir jiedu svirduliuodami palengva nubri- 
do per vandenį, seklėjantį, besiekiantį blauzdas ir visai seklų. Upokšnis 
praplatėjo, ribėdamas bėgo per akmenukus, paskui per dumblą, paskui 
per smėlį. Jie šlitiniuodami apėjo palei vingį ir išvydo saulės šviesą ir 
vandenyną. 

Po keliolikos minučių prikrapaliojo iki paplūdimio. Nors ir išvargę, 
nupėdino dar šimtą jardų. Buvo kažkaip nemalonu likti per arti upės. 

Lyg susitarę abu išsitiesė ant smėlio ir gulėjo nejudėdami, veidus 
įbedę į sunertas rankas, o saulė šildė jų nugaras. Buvo pusiaudienis. 
Veikti neturėjo ko, tik laukti grįžtančio būrio ir juos pasiimsiančio de- 
santinio katerio. Šautuvus, kuprines, maisto davinius jie pametė, bet 
apie tai negalvojo. Buvo per daug išsekę, o maisto galės vėliau susirasti 
džiunglėse. 

Gulėjo šitaip iki vakaro neturėdami jėgų pajudėti, mėgaudamiesi 
poilsiu ir saulės šiluma. Nesikalbėjo. Abu širdo vienas ant kito, jau- 
tė aitrią, slogią neapykantą, kokią vienas kitam jaučia žmonės, patyrę 
žeminančią nesėkmę. Slinko valandos, o jie tai prisnūsdavo, tai atsi- 
peikėdavo, vėl užmigdavo ir atsibusdavo, nuo miego saulėkaitoje ap- 
kvaitę. 

Goldstinas pagaliau atsisėdo ir ėmė graibytis gertuvės. Labai lė- 
tai, tarsi dar tik mokydamasis, atsuko dangtelį ir pakėlė gertuvę prie 
burnos. Tik dabar suvokė, koks yra ištroškęs. Nuo pirmo gurkšnio jam 
net širdis apsalo. Jis prisivertė gurkti pamažu, po kiekvieno gurkšnio 
atitraukdamas gertuvę nuo burnos. Išgėręs iki pusės, pastebėjo, kad 

Ridžesas jį stebi. Jam kažkaip savaime pasidarė aišku, kad Ridžesas 
vandens nebeturi. 

Ridžesas galėjo nueiti ir prisisemti vandens iš upokšnio, bet Golds- 
tinas suprato, ką tai reikštų. Jis pats buvo visai bejėgis. Apic tai, kokių 
pastangų reikėtų atsistoti ir nuslinkti nors ir šimtą jardų, buvo baisu net 
pagalvoti. O Ridžesas tikriausiai jaučiasi lygiai taip pat. 

Goldstinas suirzo. Kodėl Ridžesas nepagalvojo pataupyt savo van- 
dens? Pasiryžęs nenusileisti, Goldstinas vėl pakėlė gertuvę sau prie bur- 
nos. Bet vanduo staiga pasirodė neskanus. Goldstinas pajuto, koks jis 
įšilęs. Nenorom gurkštelėjo dar. 

Tada, neišpasakytai susigėdęs, ištiesė gertuvę Ridžesui. 

— Še, nori atsigert? 

— Aha. 

Ridžesas gėrė godžiai. Beveik ištuštinęs gertuvę, pažvelgė į Golds- 
tiną. 

— Ne, pabaik pats. 

— Ryt mums reikės džiunglėse pasiieškot ko nors valgomo, — tarė 
Ridžesas. 

— Aišku. 

Ridžesas vos pastebimai šyptelėjo. 

— Mes nepražūsim. 


13 


Rotui nukritus į prarają visi kareiviai paliko kaip stabo ištikti. Ištisas 
dešimt minučių stovėjo ant atbrailos suakmenėję, nedrįsdami pajudėti. 
Nustėrę iš neapsakomo siaubo stovėjo gluste prigludę prie uolos, pirš- 
tus suleidę į plyšius, užtirpusiomis kojomis. Kroftas porą kartų bandė 
juos išjudinti, bet jie jo komandų neklausė, stingo nuo jo balso lyg šu- 
nys, įbauginti šeimininko bato. Vaimanas, sukrėtimo priveiktas, tyliai 
verkšnojo, į jo monotonišką inkštimą įsiterpdavo padriki, nerišlūs kitų 
murmesiai, aimanos, isteriški keiksmai, nors vyrai beveik nenumanė, 
kad skleidžia šiuos garsus. 

Galiausiai jie susitvardė tiek, kad galėjo judėti toliau, tačiau slinko 
be galo lėtai, stabčiodami ir ilgokai nedrįsdami peržengti net menkiau- 
sios kliūties, mėšlungiškai tverdamiesi uolos, atbrailai susiaurėjus. Po 
pusvalandžio Kroftas juos praplatėjusia atbraila pagaliau išvedė į kitą 
gūbrio pusę. O ten — dar vienas gilus slėnis, dar vienas skardingas šlai- 
tas. Jis nuvedė juos žemyn ir buvo bekopiąs į kitą šlaitą, bet kareiviai 
paskui jį nebesekė. Vienas po kito jie išsitiesė ant žemės ir į jį spoksojo 
šaltai ir abejingai. 

Temo, 1r jis suprato, kad neprivers jų eiti toliau; jie per daug išsekę, 
per daug įsibaiminę, ir gali ištikti dar viena nelaimė. Jis paskelbė poilsį, 
tuo patvirtindamas jau įvykusį faktą, ir atsisėdo tarp jų. 

Ryt rytą reikės užsiropšti šlaitu, įveikti kažkiek kelio išgraužomis, o 
tada beliks perkopti svarbiausią kalnagūbrio keterą. Tam pakaktų dvie- 
jų trijų valandų, jeigu... jeigu pavyks juos priversti. Šiuo metu jis tuo 
rimtai abejojo. 


Vyrai miegojo prastai. Žemė nelygi, gulėti nepatogu, o be to, buvo per- 
vargę, skaudėjo rankas ir kojas. Dauguma apsisapnavę per miegus kaž- 
ką burbuliavo. Negana to, Kroftas visiems paskyrė po valandą budėti 
sargyboje, ir kai kurie atsibusdavo per anksti, nervindavosi laukdami 
savo eilės, o atbudėję sunkiai beužmigdavo. Kroftas šitai žinojo; žinojo, 

kad jiems reikia gerai išsiilsėti ir kad praktiškai jokie japonai ant kal- 
nagūbrio jų neužklups, bet disciplina jam buvo aukščiau visko. Rotui 
žuvus jo autoritetas laikinai susvyravo, ir žūtbūt reikėjo iš naujo įtempti 
vadžias. 

Galageris budėjo paskutinis. Likus pusvalandžiui iki prašvintant 
buvo labai šalta, jis atsibudo svaigstančia galva ir sėdėjo drebėdamas, 
apsisupęs antklode. Ilgokai beveik nieko neįžiūrėjo, ir kalnagūbrio ma- 
syvas regėjosi esąs tiesiog juodesnis juodo dangaus plotas. Jis tik dre- 
bėjo ir snūduriavo, nuolankiai laukdamas ryto ir saulės šilumos. Jį buvo 
apėmusi visiška apatija, ir Roto mirtis pasimiršo. Stingulio kaustomas, 
beveik nieko nemąstydamas, jis palengva traukė iš atminties kadaise 
patirtas malonias akimirkas, tarsi kurstydamas širdies gilumoje ugnelę, 
saugančią nuo minčių apie nakties šaltį, kalnyno platybę, didėjantį nuo- 
vargį, daugėjančias būrio draugų mirtis. 

Aušra kalnuose brėško lėtai. Penktą valandą, dangui pašviesėjus, jis 
jau aiškiai įžvelgė kalnagūbrio viršų, tačiau dar gerą pusvalandį viskas 
liko kaip buvę. Tiesą sakant, matyti jis nieko nematė, tik romiai klau- 
sėsi, ką žada vidinis balsas. Netrukus saulė pamažu išnirs iš už rytinių 
kalnagūbrio keterų ir apšvies mūsų slėnį. Jis patyrinėjo dangų ir aptiko 
keletą nedrąsių rausvų ruoželių, trykštančių virš aukštesniųjų gūbrių ir 
violetine apyaušrio spalva dažančių pailgus debesis. Kokie aukšti šitie 
kalnai! Stebėtina, kad saulė gali iškilti virš jų. 

Aplink darėsi šviesiau, bet nepastebimai, nes saulė vis dar nesirodė ir 
šviesa, švelniai rausva, sakytum sunkėsi iš žemės. Jis jau aiškiai įžvelgė 
aplink save miegančius vyrus. Nužiūrėjo juos šiek tiek iš aukšto. Brėkš- 
moje jų, varguolių, nenumanančių, kad aušta rytas, vaizdas buvo nykus. 
Netrukus reikės juos žadinti, ir jie, busdami iš miego, niurzgės. 

Vakaruose tebejuodavo nakties tamsa, ir jis prisiminė karinį ešeloną, 
dūmusį plačiomis Nebraskos lygumomis. Temo, nakties tamsa iš rytų 
traukinį prisivijo, pralenkė ir per Uolėtuosius kalnus nuslinko į Ramųjį 
vandenyną. Gražu žiūrėti! Ir dabar jį staiga apėmė ilgesys. Jis ilgėjosi 
Amerikos, taip troško ją vėl pamatyti, kad, rodos, užuodė, kaip vasaros 
rytą kvepia drėgnas Pietų Bostono gatvių grindinys. 

Kylanti saulė artėjo prie rytinės kalnagūbrio keteros, skaistaus dangaus 
erdvė džiugino akį. Kartą jiedu su Mere nakvojo palapinaitėje kalnuose, 
ir dabar, prisiminęs, įsivaizdavo, kaip atsibunda veidu pajutęs gundantį 
jos aksominių krūtų prisilietimą. Išgirdo ją tariant: „Kelkis, miegali, pa- 
sigrožėk aušra.“ Jis mieguistai suniurnėjo, mintyse prisiglaudė prie jos, 


613 


o tada, tarsi nenorom jai paklusdamas, pramerkė vieną akį. Saulė jau 
nutvieskusi kalnagūbrį, ir, nors slėnyje buvo dar tamsoka, jis suprato, 
kad tai ne vaizduotės žaismas. Rytas išaušo. O kad išaušo, jam pranešė 
Merė. 

Kalnagūbris kratėsi rūko, saulėje žvilgėjo rasa. Šią trumputę akimir- 
ką gūbrių keteros atrodė moteriškai švelnios. Aplinkui išdrikę vyrai pri- 
minė drėgnus, šaltus, tamsius garuojančius ryšulius. Per daugybę mylių 
nuo čia jis vienintelis nemiegąs, jam vienam priklauso visas ankstyvo 
ryto Žavesys. 

Saulėtekio pusėje kitapus kalnų pasigirdo artilerijos dundesys. Jis 
kaipmat išsklaidė visas svajas. 

Merė mirusi. 

Galageris nugurkė sprangų gumulą, nudiegtas skaudžios minties: ar 
ateis toks laikas, kai nebeapgaudinėsiu savęs? Nebeturiu ko laukti, ko 
tikėtis. Ir tik dabar jis suvokė, koks yra išvargęs. Skaudėjo rankas ir 
kojas, miegas nė kiek nepadėjo atgauti jėgų. Aušros kerai išblėso, ir jis 
drebėdamas susigūžė po antklode, šalta ir šlapia nuo ryto rasos. 

Bet juk yra mano vaikas, sūnus, kurio nesu matęs, pagalvojo, tačiau 
nuo tos minties nepalengvėjo. Jis netikėjo sulauksiąs dienos, kai galės jį 
pamatyti, ir dėl to beveik nesielvartavo, priėmė kaip žiaurų faktą. Tiek 
daug žuvusių. Greit ateis eilė ir man. Su liguistu pasimėgavimu įsivaiz- 
davo, kaip gamykloje liejama jam skirta kulka, kaip šovinys dedamas 
į dėžutę. 

Kad nors nuotraukoj vaikelį pamatyčiau. Jo akys sudrėko. Juk tiek 
nedaug tenoriu. Kad galėčiau grįžti iš žvalgybos ir išgyventi bent tol, 
kol gausiu laišką su vaikelio nuotrauka. 

Bet ir vėl paniuro, pagalvojęs: ogi tai, be abejo, dar viena saviap- 
gaulė. Persigandęs sudrebėjo ir nerimastingai nužvelgė jį iš visų pusių 
supančius kalnus. 

Aš nužudžiau Rotą. 

Žinojo esąs kaltas dėl Roto žūties. Prisiminė tą trumputę akimirką, 
kai, mėgaudamasis valdingumu ir panieka, ragino Rotą šokti. Jis ne- 
ramiai pasivartė ant žemės, prisiminęs desperatišką Roto grimasą jam 
nepataikius peršokti per spragą. Galageris įsivaizdavo, kaip jis krinta 
ir krinta, ir nuo to reginio lyg nuo šaižaus, ausis dreskiančio garso per 
nugarą ėjo šiurpuliai. Nusidėjau ir už tai būsiu nubaustas. Merės mirtis 
buvo pirmas perspėjimas, 0 aš jo nepaisiau. 

Kalno viršūnė atrodė nepaprastai aukšta. Apyaušriu buvę švelnūs 
kontūrai ištirpo; Anaka priešais jį stiepėsi aukštyn bokštas po bokšto, 


614 


terasa po terasos. Netoli pačios viršūnės įžiūrėjo stačią uolą palei kalno 
keterą. Beveik statmena, užsimušk neįlipsi. Jį vėl nukrėtė šiurpas. Kur 
tu matęs tokį bergždžią, atgrasų gamtovaizdį! Net ir džiunglėmis bei 
šabakštynais apaugę šlaitai atrodė grėsmingai. Šiandien ten tikrai neuž- 
sikeberiosiu; jau dabar skauda krūtinę, o pradėjęs kopti su kuprine ant 
pečių po kelių minučių išsikvėpsiu. Kokia prasmė tęsti šitą kankynę, 
kiek dar žmonių turės žūti? 

Kurių velnių Kroftas taip užsikepęs lipti? — svarstė jis. 

Jį lengvai galėtum nudėti. Krofias eis pirmas, tereikia pakelti šautu- 
vą, nusitaikyti, ir su žvalgyba baigta. Galėtume grįžt atgalios. Jis iš lėto 
pasikasė šlaunį, būgštaudamas, ar pajėgs atsispirti tokiai viliojančiai 
minčiai. Šunsnukis! 

Ne, taip galvoti nevalia. Jį vėl apėmė prietaringa baimė, šitaip gal- 
vodamas visada prisišauki bėdos. Ir vis dėlto... Kad Rotas žuvo, kaltas 
Kroftas. Aš, Galageris, tikrai niekuo dėtas. 

Už savęs išgirdęs šiugždesį, krūptelėjo. Tai Martinesas nervingai 
gremžė galvą. 

— Velnias, ne miegas, — tyliai tarė Martinesas. 

— Aha... 

Martinesas atsisėdo šalia jo. 

— Košmarai, — niūriai tarė, degdamasis cigaretę. —- Užsnūstu ir... yyyy... 
Rotas klykia. 

— Aha, veikia nervus, — sumurmėjo Galageris. Kaip galima ramesniu 
tonu pridūrė: — Nelabai aš jį mėgau, bet niekad nelinkėjau tokio galo. 
Niekam mirties nelinkėjau. 

— Niekam, — pakartojo Martinesas. 

Jis, lyg skaudėtų galvą, lengvai pasitrynė kaktą. Galageris nusiste- 
bėjo, kaip prastai Martinesas atrodo. Liesas veidas įdubęs, akys tuščios, 
apsiblaususios. Apšepęs barzda, visos raukšlės priaugusios purvo, dėl 
to atrodė ne pagal metus senas. 

— Žiaurus dalykas, - sumurmėjo Galageris. 

— Aha. — Martinesas iš lėto išpūtė dūmą, ir jiedu žiūrėjo, kaip jis 
plaukia ankstaus ryto ore. — Šalta, — burbtelėjo jis. 

— Budėdamas sargyboj sustipau kaip šuo, — kimiai tarė Galageris. 

Martinesas vėl linktelėjo. Jam eilė budėti priėjo vidurnaktį, ir nuo tol 
jis nebeužmigo. Antklodės atšalo; jis visą naktį pradrebėjo ir nervingai 
prasivartė. Net ir dabar, išaušus, neką palengvėjo. Įtampa, neleidusi jam 
užmigti, neatsileido, ramybės nedavė ta pati pernakt kamavusi neaiški 

baimė. Įsibaiminęs jautėsi lyg karščio krečiamas. Daugiau kaip valandą 
jis neįstengė atsikratyti andai nužudyto japonų kareivio veido išraiškos. 
Regėjo ją nepaprastai aiškiai, ir jį smelkė tokia pat paralyžiuojanti bai- 
mė kaip tuomet, tūnant krūmuose su peiliu rankoje. Į šlaunį barkštelėjo 
tuščia makštis, ir jį nupurtė lengvas drebulys. Šiek tiek susigėdęs, vir- 
pančiais pirštais ją pačiupinėjo. 

— Kurių galų ji tau? — paklausė Galageris. — Mesk šalin. 

— Aha, — skubiai pritarė Martinesas. 

Pasijutęs nesmagiai, pakluso. Drebančiais pirštais ištraukė makšties 
kabliukus iš šovinyno kilpučių. Sviedė makštį į šalį ir, pasigirdus tuš- 
čiam barkštelėjimui, krūptelėjo. Krūptelėjo 1r Galageris, ir Martinesą 
staiga nudiegė nerimas. 

Galageriui pasivaideno per smėlį riedantis Henesio šalmas. 

— Visai nervai pakriko, - sumurmėjo jis. 

Martinesas automatiškai siektelėjo makšties, suprato, kad jos nebė- 
ra, ir staiga, prisiminęs Kroftą jam liepiant nutylėti, ką matęs žvalgybo- 
je, pajuto, kaip visą surakino stingdantis šaltis. Hirnas ėjo tikėdamas... 
Martinesui iš siaubo užgniaužė kvapą, ir jis papurtė galvą. Ne, su palen- 
gvėjimu tarė sau, mes ant šito kalno ne dėl mano kaltės. 

Ūmai, tarsi visoms kūno poroms atsivėrus, jį išpylė prakaitas. Dre- 
bėdamas nuo šalto kalnų oro, jis grūmėsi su nerimu, tokiu pat, koks jį 
daug valandų prieš išsilaipinant į Anopopėjų kamavo transportiniame 
laive. Prieš savo valią jis nužvelgė akmenų ir brūzgynų mozaiką kal- 
no šlaituose, o užsimerkęs išvydo nuleidžiamą desantinio katerio trapą. 
Visas įsitempė, laukdamas kulkosvaidžio serijos. Nieko neatsitiko, ir 
jis atsimerkė, persmelktas skaudaus nusivylimo. Kažkas turėjo atsitikti! 

Kad bent vaikelio nuotrauką pamačius, galvojo Galageris. 

— Lipdami į šitą kalną mes lendam į velniškus spąstus, — sumurmėjo 
j1s. 

Martinesas linktelėjo. 

Galageris ištiesė ranką, čiuptelėjo Martinesui už alkūnės. 

— Kodėl negrįžtam atgal? — paklausė jis. 

— Nežinau. 

— Prakeikimas, juk tai savižudybė. Kas mes, kalnų ožiai, po perkū- 
nais? — Jis pasikasė niežtinčią šiurkščią barzdą. — Klausyk, mus visus 
išgalabys. 

Martinesas su nykiu pasitenkinimu krutino užtirpusius kojų pirštus. 

— Ar nori, kad tau galvą ištaškytų? 

— Ne. 

Martinesas pačiupinėjo kišenėje tabako kapšelį, kuriame laikė iš la- 
vono išluptus auksinius dantis. Gal išmest? Bet labai jau gražūs jie, o 
ir brangūs. Padvejojęs nusprendė pasilikti. Vis dėlto ramybės nedavė 
mintis, kad juos paaukoti apsimokėtų. 

— Mums jokių šansų išnešt sveiką kailį. 

Galagerio balsas virpėjo, ir Martinesas tarsi rezonatorius taip pat su- 
virpo. Abu spoksojo vienas į kitą, suvienyti tos pačios baimės. Martine- 
sui norėjosi Galagerį apraminti, tik nežinojo kaip. 

— O tu pasakyk Kroftui, tegu suka ienas atgal. 

Martinesas sudrebėjo. Jis ir pats žinojo, kad galėtų priversti Krofią 
grįžti atgal. Bet ne, baugu, taip elgtis ne mano būdui. Na, gal nebent 
gražiuoju paprašius... Jis ėmė rutulioti naują negudrią mintį. Tą minutę, 
kai delsė nudobti japonų sargybinį, jam buvo toptelėję: čiagi paprastas 
žmogus ir jį žudyti — kvailystė. Ogi tęsti žygį taip pat kvailystė. Gražiai 
paprašius, gal ir Kroftas suprastų, jog tai kvailystė. 

— Gerai, — linktelėjo jis, atsistojo ir nužvelgė į antklodes susivynio- 
jusius vyrus. Kai kurie jau raivėsi. - Einam jo žadint. 

Jie nuėjo prie Krofto, ir Galageris jį papurtė. 

— Ei, kelkis. 

Jis truputį nusistebėjo, kad Kroftas dar miega. 

Kroftas suniurnėjo ir staigiai atsisėdo. Jis keistai, lyg dejuodamas, 
sumykė ir susyk pažvelgė į kalną. Naktį jam sapnavosi pasikartojantis 
košmaras: guli jis gilioje dauboje, štai tuoj ant jo užgrius akmuo, užlies 
banga, o jis negali pajudėti iš vietos. Panašūs košmarai jam sapnavosi 
nuo japų antpuolio prie upės. 

Jis nusispjovė. 

— Keliuosi. 

Kalnas savo vietoje. Jokios riedulių griūties. Net nusistebėjo, nes 
sapnas buvo labai tikroviškas. 

Jis automatiškai ištraukė iš po antklodės kojas ir ėmė autis batus. 
Galageris ir Martinesas susikaupę sekė jo judesius. Jis pakėlė šautuvą, 
laikytą šalia savęs po antklode, ir apžiūrėjo, ar sausas. 

— Kurių velnių nepažadinai anksčiau? 

Galageris, užuot atsakęs, pažvelgė į Martinesą. 

— Šiandien sukam atgal, ką? - paklausė Martinesas. 

— Ką? 

— Sakau, sukam atgal, — užsikirsdamas pakartojo Martinesas. 

Kroftas užsidegė cigaretę, nevalgiusiam dūmas graužė gerklę. 

— Kokį velnią čia kliedi, Japseky? 

— Verčiau sukim atgal. 

Kroftas apstulbo: ar Martinesas jam grasina? Buvo pritrenktas. Mar- 
tincsas iš viso būrio vienintelis, kurio klusnumu jis niekad neabejojo. 
Kroftą užliejo įniršis. Jis tylomis spoksojo į Martineso kaklą, tramdy- 
damas norą pulti ant jo. Man grasina vienintelis draugas iš viso būrio. 
Kroftas nusispjovė. Niekuo negalima pasitikėt, niekuo, išskyrus save. 

Kalnas atrodė kaip niekad aukštas ir grėsmingas. Širdies gilumoje 
suruseno noras sukti atgal, bet Kroftas pagundą užgniaužė. Jei pasuk- 
tume atgal, reikštų, kad Hirnas žuvo veltui. Ir vėl jis pajuto, kaip po 
nugarą bėgioja skruzdėlės. Kalno viršūnė jį tebeviliojo. 

Nesikarščiuoti. Jeigu jau Martinesas galėjo šitam ryžtis, vadinasi, 
padėtis pavojinga. Jei būrys sužinotų, kad... 

— Po galais, Japseky, tu prieš mane? - tyliai paklausė jis. 

— Ne. 

— Tai ką čia, po galais, tauziji? Žmogau, tu juk seržantas, tau nevalia 
šitaip kvailiot. 

Kroftas Martinesui pataikė į silpną vietą. Suabejota jo pareigingu- 
mu, ir jis kaip ant adatų laukė, ką toliau sakys Kroftas, ir labiausiai 
bijojo, kad tas netėkštų: ko norėt iš meksikiečio! 

— Maniau, mudu geri draugai, Japseky. 

— Taip ir yra. 

— Maniau, tu nė velnio nebijai. 

— Nebijau. 

Suabejota ir jo pareigingumu, ir draugiškumu, ir drąsa. Ir, žvelgda- 
mas Kroftui į jo šaltas mėlynas akis, jis jautėsi toks nevisavertis, men- 
kysta, prasčiokas, koks visad jausdavosi kalbėdamas su... su anglosaksų 
kilmės protestantais. Tačiau šįkart prisidėjo ir dar kai kas. Jis visados 
gebėjo užuosti gresiantį pavojų ir dabar itin aiškiai juto grėsmę, pakibu- 
sią tiesiai jam virš galvos. Ką man padarytų, ką tokio baisaus padarytų? 
Iš baimės jam užėmė kvapą. 

— Nekreipk dėmesio. Japsekys eis su tavimi. 

— Aš taip ir maniau. 

Krofto gerinimasis Martinesą priveikė. 

— Kaip suprast „eisi su juo“? — paklausė Galageris. - Klausyk, Kroft- 
tai, kodėl, po velnių, nesukam atgal? Ar tau tų sušiktų medalių dar ne- 
gana? 

— Galageri, užsičiaupk. 

Martinesui knietėjo nemačiomis pasišalinti. 

— Aaa... — Galageris kiek pasvyravęs įsidrąsino. — Klausyk, Krofiai, 
aš tavęs nebijau. Pats Žinai, kuo tave laikau. 

Dauguma vyrų atsibudę stebėjo juodu. 

— Galageri, sakau tau, užsičiaupk. 

— O tu pasisaugok, neatsuk mums nugaros. 

Galageris, savo drąsos paveiktas, drebėdamas nuėjo šalin. Ėjo gal- 
vodamas: štai tuoj Kroftas šoks iš paskos, stvers, atsuks veidu į save ir 
smogs. Laukiant tos akimirkos jam nugara ėjo pagaugais. 

Tačiau Kroftas nepajudėjo iš vietos. Tebebuvo sukrėstas Martineso 
neištikimybės. Ir jį kaip niekad slėgė būrio priešiškumas. Kaip reikės 
ir susidoroti: ir kalną įveikti, ir kareivių nenorą. Visa tai jį slogino taip, 
kad minutę pasijuto bejėgis ir bevalis. 

— Gerai, vyrai, po pusvalandžio išžygiuojam, taigi negaišuokit. 

Kaip atsakas, pasigirdo keiksnojimas ir bambėjimas, bet jis nuleido 
negirdomis. Ir taip jau eikvojo valios likučius. Buvo, kaip ir kiti, pervar- 
gęs, ir jam nepakenčiamai niežėjo seniai praustą kūną. 

Sakykim, perkopsim per kalną, o kas toliau? Belikę tik septyni ka- 
reiviai, be to, iš Minetos ir Vaimano jokios naudos. Jis pastebėjo, kad 
Pšekas ir Rudis, niūriai žiaumojantys davinį, piktai į jį dėbčioja. Bet jis 
prisivertė daugiau nebesvarstyti. Perkopsim per kalną, tada ir spręsiu, 
ką daryti. Kol kas svarbiausia —- perkopti. 

Rudis dar keletą minučių nenuleido nuo jo akių, niūriai, su nea- 
pykanta sekdamas kiekvieną jo judesį. Kaip gyvas nieko taip neap- 
kentė, kaip Krofto. Knaibė pusryčių davinį, konservuotą kiaušinie- 
nę su kumpiu, kurio skrandis nenorėjo priimti. Valgis buvo riebus ir 
beskonis, kramtant noras nuryti kovojo su noru išspjauti. Kiekvienas 
kąsnis lyg švino gabalas ilgiausiai stovėjo skersai gerklės. Galų gale 
nusviedė skardinėlę ir įsispoksojo sau į batus. Pustuštį skrandį tampė 
šleikštulys. 

Liko aštuoni daviniai: trys sūrio, du kiaušinienės su kumpiu ir trys 
su mėsa. Jų tikrai nevalgysiu, tik papildomas svoris kuprinei. A, vel- 
niop. Jis išsiėmė davinių dėžutes, peiliu nupjaustė viršus ir išrinko 
konservus bei džiūvėsius, palikdamas tik saldainius ir cigaretes. Visa 
kita buvo beišmetąs, bet pagalvojo, kad gal norėtų kas nors iš vyrų. 
Ketino paklausinėti, bet įsivaizdavo, kaip atrodys vaikščiodamas nuo 
vieno prie kito, nešinas skardinėlėmis, kaip jie iš jo šaipysis. Et, velniai 


nematę, nusprendė, koks kieno reikalas pagaliau. Išsvaidė davinius į 
žolynus užpakaly savęs. Kurį laiką sėdėjo toks įtūžęs, kad net širdis 
daužėsi, paskui aprimo ir ėmė krautis kuprinę. Bent jau bus lengvesnė, 
pagalvojo ir iš naujo įtūžo. Velniai rautų kariuomenę, velniai rautų šitą 
prakeiktą suknistą kariuomenę. Maistas — kiaulės neėstų. Jis vėl ėmė 
tankiai šnopuoti. Žudyk ir žūk dėl šito suknisto maisto. Galvoje sukosi 
vaizdinių verpetas: gamyklos, kur štampuojami, presuojami, gamina- 
mi konservai, duslus į žmogų pataikiusios kulkos cvaktelėjimas, net ir 
Roto klyksmas. 

Velniop visą šitą sumautą reikalą. Jei net pavalgyt kaip dera negali, 
velniop viską, velniop. Įsiaudrinęs drebėjo taip smarkiai, kad prisėdo 
atsikvėpti. 

Reikia Žiūrėti tiesai į akis. Kariuomenė mane palaužė. Visą laiką ti- 
kėjau, kad jeigu ant manęs per daug užsisės, progai pasitaikius aš jiems 
parodysiu! O dabar... 

Vakar jis šnekėjosi su Pšeku, abu paspėliojo apie Hirną, bet nutarti 
nieko nenutarė. Žinau, galvojo, ką reikėtų daryti, ir jeigu nieko neda- 
rysiu, būsiu bailys. Ir Martinesas nori, kad suktume atgal. O kad bandė 
įtikinti Krofią, jis, matyt, kažką žino. 

Dabar saulė plieskė į jų šlaitą, ir tamsiai violetiniai šešeliai pašvie- 
sėjo, pamėlo. Jis prisimerkęs pažvelgė į viršukalnę. Iki vidurdienio už- 
kopsim, o kas tada? Nusileisim tiesiai japams į nagus ir būsim išgalaby- 
ti. Atgal per kalnagūbrį jau nebegrįšim. Impulso pastūmėtas, žengė pas 
Martinesą, taisantį kuprinę. 

Minutėlę Rudis dvejojo. Beveik visi vyrai buvo pasiruošę, ir jeigu 
užgaiši, Kroftas aprėks. Dar nebuvo įsidėjęs į kuprinę antklodės. 

A, velniai jo nematę, susigėdęs vėl niršiai pagalvojo jis. 

Priėjęs prie Martineso, luktelėjo, nežinodamas, nuo ko pradėti kalbą. 

— Kaip laikaisi, Japseky? 

— Normaliai. 

— Truputį susikirtai su Kroftu, ką? 

— Nesvarbu. — Martinesas nusuko akis į šalį. 

Rudis užsirūkė cigaretę. Pokalbis ir jam pačiam buvo nemalonus. 

— O tu, pasirodo, kinkadrebys, Japseky. Nori mest ir traukt atgal, bet 
prisipažint bijai. 

Martinesas nieko neatsakė. 

— Klausyk, Japseky, mudu matę ir šilto, ir šalto, žinom, kuo toks 
sumautas reikalas kvepia. Manai, šiandien įsirabždint į šitą kalną bus 

juokų darbas? Nepamatysi, kaip nuo kokios atbrailos dar kas nors nu- 
kris, gal ir tu, gal ir aš. 

— Atstok nuo manęs, — sumurmėjo Martinesas. 

— Sutik, Japscky: nct jeigu mes ir perkopsim į kitą pusę, ten kaipmat 
nutrauks kam koją, kam ranką. Nori gaut kulką į kaktą? — Net ir įkalbi- 
nėdamas Rudis neatsikratė gėdos. Būtų garbingiau apsieiti be tarpinin- 
kų. — Luošas nori palikt? 

Martinesas pakratė galvą. 

Argumentai Rudžiui patys slydo nuo liežuvio. 

— Tu nudobei japą, tiesa? O ar nepagalvojai, kad šitaip ir sau galą 
artini? 

Pastaroji mintis Martinesą stipriai paveikė. 

— Aš nežinau, Rudi... 

— Tu nudobei japą, bet ar kam pasakei? 

— Pasakiau. 

— Ir Hirnas tą žinojo, ką? Ėjo į perėją žinodamas, kad ten yra japų? 

— Aha. — Martinesas ėmė drebėti. — Aš jam sakiau, bandžiau tam 
kvailiui pasakyt... 

— Meluoji. 

— Nemeluoju. 

Rudis nebuvo visiškai tikras, ar jo įtarimai teisingi. Luktelėjęs pa- 
bandė kitokią taktiką. 

— Pameni tą kardą su briliantais, kurį pasigriebiau Motomėje? Jei 
nori, atiduosiu. 

— O! — Martineso akys sublizgo, įsivaizdavus gražųjį kardą. — Už 
dyką? 

— Aha. 

— Nagi, vyrai, — staiga šūktelėjo Kroftas, — judam! 

Rudis apsisuko. Širdis smarkiai daužėsi, ir jis iš lėto perbraukė ran- 
komis sau per šlaunį. 

— Mes neinam, Kroftai. 

Kroftas žengė prie jo. 

— Rimtai nusprendei, Rudi? 

— Jei tu taip labai užsikepęs, gali eit vienas. Mus atgal Japsekys parves. 

Kroftas įsmeigė akis į Martinesą. 

— Vėl apsigalvojai? — tyliai paklausė jis. - Subobėjai, ar ką? 

Martinesas lėtai pakraipė galvą. 

— Aš nežinau, nežinau... — Jo lūpos ėmė trūkčioti, ir jis nusisuko. 

— Rudi, nekvailiok, kraukis kuprinę. 

Dabar Rudžiui pasidarė aišku, kad be reikalo kalbino Martinesą. Jį 
įtikinėdanas jautėsi nesmagiai, lyg būtų įtikinėjęs mažą vaiką. Pasirin- 
ko lengviausią kelią, kuris nieko nedavė. Teks susiimti su Kroftu. 

— Nebent mane tempte užtempsi. 

Ėmė niurzgėti ir daugiau vyrų. 

— Grįžkim atgal! — riktelėjo Pšekas, jam pritarė Mineta ir Galageris. 

Kroftas nužvelgė visus, tada nusimetė nuo peties ir neskubėdamas 
užsitaisė šautuvą. 

— Rudi, eik, pasiimk kuprinę. 

— Aha, lengva tau grasint beginkliam. 

— Rudi, užsičiaupk ir pasiimk kuprinę. 

— Aš ne vienas. Ar tu visus mus iššaudysi? 

Kroftas pasigręžė ir nužvelgė kitus vyrus. 

— Kas norit prisidėt prie Rudžio? 

Nė vienas nepajudėjo iš vietos. Rudis tylomis stebėjo, vildamasis, 
kad kuris nors griebsis šautuvo. Kroftas nusisukęs. Dabar geriausia pro- 
ga. Šokai ant jo, parvertei, o kiti padėtų susidoroti. Pajudėjus vienam, 
pajudėtų ir visi kiti. 

Bet nepajudėjo nei jie, nei jis pats. Ragino save šokti ant Krofto, 
tačiau kojos neklausė. 

Kroftas vėl atsisuko į jį. 

— Gerai, Rudi, imk kuprinę. 

— Eik velniop. 

— Duodu tris keturias sekundes. Neklausai — nušausiu. 

Jis stovėjo už šešių pėdų, laikydamas šautuvą prie šlaunies. Vamzdis 
iš lėto nukrypo į Rudį. Šis nevalingai stebėjo Krofto veido išraišką. 

Staiga jis aiškiai suvokė, kas ir kodėl nutiko Hirnui, ir jam pasidarė 
silpna. Žinojo: Kroftas tikrai šaus. Rudis apmiręs žiūrėjo Kroftui į akis. 

— Taip imsi ir nušausi, ką? 

— Aha. 

Vilkinti beprasmiška. Kroftas tikrai nori mane nušauti. Akimirką jis 
vėl išvydo save, gulintį kniūbsčią, laukiantį, kada į nugarą smigs japono 
durtuvas. Galvoje dunksėjo kraujas. Pamažu ryžtas tirpo. 

— Tai kaip, Rudi? 

Vamzdis ore nubrėžė mažutį apskritimą, tarsi Kroftas būtų bandęs 
tiksliau nusitaikyti. Rudis stebėjo Krofto pirštą ant leistuko. Kai pirštas 
pradėjo riestis, jis ūmai pastiro. 

— Gerai, Kroftai, tavo viršus, — sušvokštė jis, iš paskutiniųjų steng- 
damasis suvaldyti drebulį. 

Matė, kaip aplink visi su palengvėjimu atsikvėpė. Jam pasirodė, kad 
kraujas, tekėjęs lėčiau 11 lėčiau ir galiausiai suslojęs, vėl paplūdo, algai- 
vindamas apmirusius nervus. Nuleidęs galvą, nužingsniavo prie savo 
kuprinės, įgrūdo antklodę, užsagstė dirželius ir atsistojo. 

Štai ir viskas. Apgalėtas. Gėdą aitrino ir sąžinės priekaištai. Mat 
širdies gilumoje jis džiaugėsi, kad viskas baigta, kad baigėsi ilgalaikis 
priešgyniavimas Kroftui, ir dabar galės paklusti įsakymams nuolankiai, 
nejausdamas reikalo pasipriešinti. Dėl to pažeminimas jį dar labiau 
gniuždė. Negi taip būdavo visada, negi man viskas gyvenime baigda- 
vosi šnipštu? Negi tuomet tik palengvėdavo? 

Jis atsistojo į voros vidurį ir ėmė klumpinti su visais. Į kitus nežiū- 
rėjo, ir kiti nežiūrėjo į jį. Visi jautėsi be galo nesmagiai. Kiekvienas 
stengėsi pamiršti, kaip baudėsi, bet neišdrįso nušauti Krofto. 

Pšekas, pasišlykštėjęs savimi, niūrus kaip debesis, be perstojo pus- 
balsiu keikėsi. Avigalvis, bailys. Keikė save, kad pabūgo ir sutriko. 
Buvo puikiausia proga, o aš ją praleidau, laikiau rankose šautuvą, bet 
nieko nedariau. Bailys... bailys! 

O Kroftas buvo atgavęs savikliovą. Šįryt perkopsim per viršukalnę. 
Viskas, visi žmonės ir visos aplinkybės, bandė mane išmušti iš kelio, 
tačiau dabar jau niekas, jokios kliūtys manęs nebesulaikys. 


Būrys užkopė šlaitu ant dar vieno gūbrio ir akmenimis nusėta atšlaite 
nusileido į dar vieną slėnelį. Siauru uolėtu tarpekliu Kroftas juos išvedė 
prie kito šlaito, ir jie visą valandą ropštėsi nuo uolos ant uolos, kartais 
šimtus jardų kantriai ropodami keturpėsti ilgos gilios griovos pakraščiu. 
Rytui įpusėjus saulė užkaitino kaip reikiant, ir vyrai vos pavilko kojas. 
Dabar Kroftas sulėtino tempą, kas kelios minutės leido atsipūsti. 

Jie užkopė ant keteros ir palengva nurisnojo nuolaidžiu šlaitu. Prie- 
šais juos atsivėrė kažkas panašaus į milžinišką amfiteatrą, pusračiu 
apriestą aukštų stačių skardžių. Brūzgynais apaugę beveik statmeni 
skardžiai buvo penkių šimtų pėdų aukščio, prilygdami mažiausiai ke- 
turiasdešimties aukštų dangoraižiui, o virš jų stūksojo Anakos viršūnė. 
Kroftas jau seniau buvo atkreipęs dėmesį šį amfiteatrą; iš toli jis primi- 
nė tamsiai žalią apykaklę, juosiančią kalno kaklą. 

Apeiti jo neįmanoma; abiejose pusėse — tūkstančio pėdų gilumo 
prarajos. Teks kartis brūzgynais aukštyn. Papėdėje Kroftas leido būriui 

atsipūsti, bet kadangi jokio pavėsio, poilsis buvo menkas. Po penkių 
minučių jie pajudėjo. 

Brūzgynų siena nebuvo tokia neįveikiama, kokia atrodė iš tolo. Į 
viršų zigzagais vedė grubūs uolienos iškyšų laiptai. Pakcliui pasitaiky- 
davo bambukų guotų, krūmų, vijoklių, kitokių augalų, kai kurių medžių 
šaknys buvo įaugusios į kalną horizontaliai, o kamienai išlinkę stačiu 
kampu į dangų. Nuo lietaus vandens žemė, aišku, buvo pažliugusi, be 
to, judėti trukdė lapai, žolės ir dygliai. 

Savotiški laiptai geriau negu nieko, tačiau kopti jais buvo nelengva. 
Su kuprinėmis, sveriančiomis kaip geras lagaminas, vyrams reikėjo kil- 
ti į dangoraižio aukštį. Dar viena bėda, kad tos pakopos buvo nevienodo 
aukščio. Vietomis jie ropštėsi nuo luito ant luito, siekiančio juosmenį, 0 
vietomis keberiojosi per didėlesnius ar mažėlesnius akmenėlius; neretai 
gretimos pakopos skyrėsi ir aukščiu, ir forma. Tie laiptai buvo, aišku, 
dar ir užžėlę užbuvę, taigi kopėjams dažnai tekdavo brautis per krūmus 
ar kapoti vijoklius. 

Kroftas spėjo, kad amfiteatro sieną jie įveiks per valandą, tačiau po 
valandos jie buvo tik pusiaukelėje. Vora slinko jam iš paskos tarsi su- 
žeistas vikšras. Vyrai judėjo nevienodu tempu. Užsiropštusieji ant uo- 
lienos kyšulio laukdavo atsilikėlių. Kroftas kopė pirmas, per keliolika 
jardų nutolęs nuo kitų, o vora, mėšlungiškai, konvulsyviai trūkčioda- 
ma, vingiavo jam iš paskos. Kopėjai dažnai stabčiojo ir laukdavo, kol 
Kroftas ar Martinesas prakirs taką per bambukų guotą. Vietomis pasi- 
taikydavo aukštų, septynių ar dešimties pėdų, pažliugusių kauburių, į 
kuriuos rabždindavosi įsitverdami pašaknių. 

Vyrai vis labiau ir labiau ilso, tačiau ši būsena per pastarąsias ke- 
lias dienas kartojosi taip dažnai, kad tapo beveik įprasta, beveik paken- 
čiama. Jie nesistebėjo, kad nejaučia kojų, kurios velkasi tarsi vaiko už 
virvutės tempiamas žaislas. Jie nuo luito ant luito jau nebelaipiojo — 
užmeta šautuvą ant luito viršaus, užsigula ir šliaužte prisitraukia kojas. 
Neužlipdavo net ant žemučių pakopų. Kojas ant jų užkeldavo ranko- 
mis, o atsistoję svirduliuodavo it senoliai, valandžiukei išlipę iš lovos. 

Kas minutę ar dvi kuris nors parkris ir guli susirietęs, kone siel- 
vartingai gokčiodamas iš nuovargio. Tai vienam, tai kitam užeidavo 
svaigulio priepuoliai, ir jie su pasišlykštėjimu klausydavosi gerklę 
draskančio sauso žiaukčiojimo. Visą laiką kuris nors žiaukčiodavo. Jie 
nuolat griuvinėjo. Kopti uolienos pakopomis, slidžiomis nuo purvo ir 
žolių, brautis per skaudžius bambukų dyglius, per kojas pančiojančius 


vijoklius buvo viena baisi kančia. Vyrai dejavo ir keikėsi, griuvinėjo 
kniūbsti, sverdėjo ir slidinėjo nuo pakopos ant pakopos. 

Toliau kaip per dešimt pėdų buvo neįmanoma nieko įžiūrėti, ir Krof- 
lą jie užmiršo. Patyrė, kad Krofto neapkęsti — bergždžias reikalas, todėl 
neapkentė kalno, neapkentė jo stipriau negu kada nors buvo neapkentę 
kokio nors žmogaus. Kelias, vedantis į viršų, tapo gyvu, jasmenintu pa- 
daru; atrodė, jog sulig kiekvienu žingsniu jis iš jų tyčiojasi, prigaudinė- 
ja, įnirtingai priešinasi, kaišiodamas jiems po kojų sunkiai perlipamus 
uolienos luitus. Jie užmiršo ir japonus, ir žvalgybos užduotį, beveik 
užmiršo ir vieni kitus. Didžiausia laimė, svajonių svajonė, jiems būtų 
buvusi nustoti kopus. 

Nusivaręs buvo net ir Kroftas. Jam reikėjo ir vesti būrį, ir prakirsti 
taką per sunkiai praeinamus brūzgynus, o labiausiai jėgas sekino tai, 
kad būrį turėjo kone tempte tempti į kalną. Jį gniuždė ne tik savo kūno, 
bet ir visų vyrų kūnų svoris. Jautėsi taip, lyg įsikinkęs temptų juos vi- 
sus, 0 jie, graibstydami už rankų ir kojų, jį trauktų atgal. Buvo išvargęs 
ne tik fiziškai, o ir protiškai, kadangi visą laiką kalė mintis: ar vyrai 
ištvers, ar dar nepalūš? 

Vargino ir dar vienas dalykas. Kuo arčiau viršukalnės, tuo labiau 
Kroftas nervinosi. Kiekvienas naujas pakopų posūkis iš jo reikalavo ne- 
paprastų valios pastangų. Diena iš dienos artėdamas prie Anakos, kal- 
nagūbrio širdies, įsibaimino. Ilgas žygis per šį svetimą kraštą išsekino 
jo valią, ištampė nervus. O jau žygį nepažįstamomis kalvomis ir seno, 
nesvetingo kalnagūbrio šlaitais tęsė tik verste prisiversdamas. Pirmą 
kartą gyvenime ėmė baimingai krūpčioti, į veidą atsimušus vabzdžiui 
ar nepastebėtam lapui pakutenus sprandą. Stūmėsi į priekį sutelkęs pa- 
skutinius valios likučius ir per poilsio pertraukas krisdavo ant žemės 
visiškai bejėgis. 

Tačiau kiekvienas trumpas atokvėpis jo ryžtą atgaivindavo, ir jis vėl 
įstengdavo užsiropšti keliolika jardų aukščiau. Jis irgi beveik viską už- 
miršo. Žvalgybos užduotis, o tiesą sakant, net ir kalnas dabar jam be- 
veik neberūpėjo. Judėti į priekį skatino kažkokia vidinė kova su savimi, 
tarsi būtų norėjęs patirti, katras jo prigimties polius paims viršų. 

Ir štai pagaliau jis pajuto, kad viršukalnė nebetoli. Pro brūzgynų 
raizginį, tarsi artėjant prie tunelio galo, prasimušė saulės šviesa. Tatai jį 
įkvėpė, tačiau jėgų nesuteikė. Sulig kiekvienu žingsniu viršūnės link jį 
slėgė vis didesnė baimė. Galimas daiktas, būtų greičiau pasidavęs negu 
pasiekęs viršūnę. 

Tačiau nespėjo nei to, nei to. Jis susverdėjo ant uolienos luito, išvydo 
gelsvą regbio kamuolio formos lizdą ir iš nuovargio plojosi į jį. Aki- 
mirksniu suvokė, kas tai per lizdas, bet per vėlai. Lizdas sujudo, sūūžė, 
ir iš jo išskrido stambi, maždaug pusdolerio monetos dydžio širšė, pas- 
kui ją dar viena ir dar viena. Jis be žado žiūrėjo, kaip aplink jo galvą 
siaučia dešimtys širšių, stambių, gražių, storais geltonais pilveliais ir 
vaivorykštiniais sparnais; šis reginys jo atmintyje vėliau iškildavo kaip 
visiškai nesusijęs su tuo, kas dėjosi paskui. 

Širšės buvo įniršusios ir per kelias sekundes praskriejo per vyrų vorą 
tarsi liepsna padegamąja virvute. Kroftas pajuto vieną plazdenant ant 
ausies ir kriuktelėjęs ją pritvojo, bet jau spėjusią įgelti. Skausmas buvo 
pragariškas, visą kūną nudiegė tartum elektra; ausis užtirpo lyg nuša- 
lusi. Įgėlė dar viena ir dar viena; jis sustugo iš skausmo ir karštligiškai 
puolė jas mušinėti. 

Žvalgams tai buvo paskutinė nepakeliama kankynė. Kokias penkias 
sekundes jie stovėjo kaip įkasti, be žado atsimušinėdami nuo puldinė- 
jančių širšių. Kiekvienas įgėlimas nudegindavo visą kūną tarsi botago 
kirtis, tiesiog varydamas iš proto. Vyrai paklaiko. Vaimanas, prigludęs 
prie uolos, įnirtingai makaluodamas rankomis, ėmė bliauti it vaikas. 

— Skauda! Nebegaliu! - rėkė jis. 

Jam beveik iškart įgėlė dvi širšės, ir jis sviedė šalin savo šautuvą 
ir siaubo apimtas sužvigo. Žviegsmas išjudino visus vyrus. Vaimanas 
leidosi bėgti uolienos pakopomis žemyn, ir jie vienas po kito nusekė 
jam iš paskos. 

Kroftas šaukė sustoti, tačiau tie nekreipė dėmesio. Jis paskutinį kar- 
tą nusikeikė, bejėgiškai mostelėjo, gindamasis nuo pulkelio širšių, o 
tada ėmė leistis žemyn vyrams iš paskos. Vis dar vildamasis įgyvendinti 
savo troškimą, ketino papėdėje būrį sudrausminti ir kopti iš naujo. 

Širšės persekiojo vyrus, bėgančius žemyn per brūzgynus ir uolų 
pakopas, versdamos iš paskutiniųjų karštligiškai skubėti. Bėgo jie ste- 
bėtinai vikriai, šokinėdami nuo pakopos ant pakopos, braudamiesi per 
kelią pastojusius brūzgynus. Nuožmiai puldinėjamiems širšių rūpėjo 
kuo greičiau kepurnėtis žemyn. Pakeliui mėtė viską, kas varžo judesius. 
Nusviedė šautuvus, o kai kurie nusinėrė nuo pečių ir metė kuprines. 
Miglotai nujautė, kad, atsikratę daugumos daiktų, žvalgybos žygio tęsti 
nebegalės. 

Kai būrys pasklido papėdėje, paskutinis, neskaitant Krofto, atbėgo 
Pšekas. Jis greitomis nužvelgė vyrus. Šie, pasprukę nuo širšių, lūkuria- 

vo nežinodami, ką daryti toliau. Pšekas per petį metė žvilgsnį į Kroftą 
ir puolė tarp vyrų šaukdamas: 

— KO LAUKIAIT, VELNIAI GRIEBTŲ? JOS ATSIVEJA! 

Nestabtelėjęs nubėgo pro juos, suklykė, ir būrys vėl paniškai šoko 
bėgti iš paskos. Jie netvarkingai perlėkė per lygumą, vienu kvapu per- 
sirito per gūbrio keterą į slėnį iki kitos atšlaitės. Per penkiolika minučių 
jie prabėgo ir tą vietą, iš kur rytą buvo išžygiavę. 

Kai Kroftas būrį pagaliau prisivijo ir surinko, paaiškėjo, kad jie be- 
turį tik tris šautuvus ir penkias kuprines. Vadinasi, su žvalgyba baigta. 
Jis suprato, kad dar kartą įkopti į kalną jiems nebepavyks. Ir pats buvo 
pernelyg nusikamavęs. Susitaikė su tokia padėtimi nuolankiai, dėl nuo- 
vargio nejausdamas apmaudo ar širdgėlos. Pusbalsiu, sunkiai apvers- 
damas liežuvį, vyrams liepė pailsėti prieš žygį į pajūrį, kur juos paims 
desantinis kateris. 


Atgalinis žygis praėjo be nuotykių. Vyrai buvo mirtinai nuvargę, tačiau 
dabar jie leidosi šlaitais pakalniui. Visi laimingai peršoko per atbrailos 
spragą, kur žuvo Rotas, o apie trečią valandą nusileido nuo paskutinių 
uolų ir ėmė žygiuoti per geltonąsias kalvas. Visą tą popietę girdėjo arti- 
lerijos dundesį kitapus kalnagūbrio. Nakvojo likus dešimčiai mylių iki 
džiunglių, o kitą dieną pasiekė pajūrį, kur susitiko su nešikais. Braunas 
ir Stanlis ten buvo atsiradę tik keliomis valandomis anksčiau už būrį. 
Goldstinas Kroftui papasakojo, kaip jie neteko Vilsono, ir nustebo iš 
jo neišgirdęs jokių pastabų. Kroftą neramino kitkas — ogi tai, kad nej- 
veikęs kalno širdies gilumoje jaučia palengvėjimą. Bent jau tądien, kol 
būrys laukė rytojaus dieną turinčių atplaukti katerių, Kroftas, nors pats 
to nebūtų prisipažinęs, raminosi tuo, kad sužinojo savo troškimų ribą. 

Kitą dieną juos paėmė desantinis kateris, ir prasidėjo jų kelionė atga- 
lios. Šįkart kateryje išilgai pertvaros buvo įtaisyta aštuoniolika gultų, 
ir, ant tuščiųjų susidėję savo mantą, vyrai sugulė miegoti. Nuo tada, 
kai vakar dieną išėjo iš džiunglių, jie iki tol miegojo 1r miegojo, todėl 
dabar buvo sustirę, maudė nugulėtus šonus. Kai kurie rytą pramigo ir 
pusryčius, tačiau alkio nejautė. Alinantis žygis išsekino jų jėgas. Kate- 
ryje jie valandų valandas snūduriavo, o ir atsibudę tįsodavo kaip tįsoję 
ant gultų ir spoksodavo į dangų. Kateris kilsavo, virtavo, per bortus ir 
pirmagalį čiurkšlėmis tiško vanduo, tačiau jie nekreipė dėmesio. Vari- 
klių dudenimas maloniai ramino nervus. Visa, ką per žygį patyrė, blėso, 
virto pasklidais, miglotais prisiminimais. | 

Įdienojus dauguma vyrų nebemiegojo. Buvo žiauriai išvargę, tačiau 
miegas nebeėmė. Jautėsi kaip sulaužyti, todėl keltis ir pasivaikščioti 
siauru tarpu tarp gultų nesinorėjo, o ir mintys buvo anaiptol ne links- 
mos. Žygis baigtas, tačiau toliau nieko gero. Kaip ant delno matė, kas 
jų laukia per būsimus mėnesius ir metus. O laukia ta pati rutina, kanki- 
nanti, nuobodi, atgrasi iki gyvo kaulo... Laikas eis, bus įvykių, tačiau 
tikėtis, viltis nėra ko. Ateitis regėjosi slogi, nyki, be prošvaisčių. 

Mineta drybsojo ant gulto užsimerkęs, nieko neveikdamas. Jis svars- 
tė apie vieną svajonę, labai paprastą, labai viliojančią. Jis svajojo persi- 
šauti koją. Vieną gražią dieną, galvojo, valydamas šautuvą, nusitaikau 
į pėdą ir spusteliu leistuką. Sutrupintų visus pėdos kaulelius, ir ar ją 
amputuotų, ar ne, mane tikrai išsiųstų namo. 

Reikia pasverti „už“ ir „prieš“. Bėgioti nebegalėčiau, bet kurių vel- 
nių man bėgti, nuo ko? O kai dėl šokių, taigi gamina protezus, ir aš kad 
ir su mediniu strampu galėčiau šauniai suktis. Nieko baisaus, čia gera 
išeitis. 

Bet pala, dar vienas galvosūkis. Ar būtų svarbu, katrą koją paaukoti? 
Aš kairys, tad gal geriau šauti į kairę koją, o gal nesvarbu katrą? Gal 
pasitart su Pšeku? Ne ne, tokį triuką atlikti reikia niekam nežinant. Po 

kokių poros savaičių, kai nebus ko veikti, taip ir padarysiu. Kurį laiką 
pagulėsiu ligoninėj, gal tris mėnesius, gal pusmetį, o tada... Jis užsidegė 
cigaretę ir stebėjo, kaip vienas po kito sklaidosi dūmų debesėliai, šir- 
dingai gailėdamasis savęs, priversto netekti kojos. 

Rudis rūpestingai apžiūrinėjo gumbuotus krumplius, žaizdotus del- 
nus, lupinėjo šašus. Gana apgaudinėti save. Inkstai pagedę, nebeilgai 
laikys kojos, o per šitą žygį išvis sukiužau. Ko gero, jis atėmė tiek 
sveikatos, kad niekad nebeatgausiu. Ką gi, senbuviai pirmieji išeina iš 
rikiuotės, kaip antai Motomėje Makfersonas, o čia Vilsonas, gal taip 
ir turi būt. Tiesa, visada yra tikimybė, kad sužeis nesunkiai, kariauti 
nebetiksi, bet ir invalidas netapsi. Galų gale, koks skirtumas? Jeigu jau 
pabūgęs pasidavei... Jis nusikosėjo, o kadangi gulėjo aukštielninkas, 
skrepliai įstrigo gerklėje. Sukaupęs valią pasirėmė ant alkūnės ir atsi- 
krenkštęs išspjovė skreplius ant grindų. 

— Ei, žmogau, — suriko pirmagalyje vienas iš vairininkų, — neteršk 
laivo! Manot, mums labai malonu grandyt jūsų spjaudalus? 

— Apsišik! — šūktelėjo Pšekas. 

— Vyrai, baikit spjaudytis, — nuo gulto atsišaukė Kroftas. 

Visi nutylėjo. Rudis pats sau palinksėjo galvą. Gerai jau, gerai; su- 
dirgęs laukė, ką sakys Kroftas, ir nusiramino, kai tas jo neaprėkė. 

Kaip valkatos pigiuose nakvynės namuose: kol blaivūs — vergiškai 
nuolankūs, pasigėrę — į šuns dienas išdės. 

Žmogus velki savo naštą, velki, kol vienąkart pristingi jėgų ir dau- 
giau nebepavelki. Grumiesi, kovoji, kol bekovodamas palūžti, kol ga- 
liausiai patampi apgailėtinu varžteliu, braškančiu ir cypiančiu, kai ma- 
šina pernelyg įsismagina. 

Panūdo turėti draugų, tokių, kuriais galėtų pasikliauti, bet nežinojo, 
kaip jų susirasti. Giliai giliai sąmonėje suruseno minties užuomazga, 
tačiau jis neįstengė jos išrutulioti. Jei visi ranka rankon... 

Et, šūdas. Visi jie įmanytų — gerklę vienas kitam perkąstų. Galvok 
negalvojęs, nieko gero, ničnieko, kuo galėčiau pasididžiuoti. Štai jei- 
gu turėčiau Luji... Minutėlę svarstė, gal parašyti jai laišką, atnaujinti 
santykius, bet ne, neverta. Nevyriška. O be to, jinai, ko gero, pasiųstų 
mane po velnių. Jis vėl atsikosėjo ir nusispjovė į saują, keletą sekundžių 
nieko negalvodamas palaikė, tada slapčiomis nusišluostė delną į guolio 
brezentą. Tegu vairininkas malonėja nuplaut. Susigėdęs, tačiau paten- 
kintas kreivai vyptelėjo. 

Bailus slapukas. Ką gi, savo laiku esu pabuvęs visoks. 


629 


O Goldstinas gulėjo susinėręs ant pakaušio rankas ir svajingai mąstė 
apie žmoną ir vaiką. Visas kartėlis ir nusivylimas dėl to, kas atsitiko su 
Vilsonu, laikinai pasitraukė į sąmonės užkaborį po to, kai jį sukaustė 
stingdantis slogutis. Jis išmiegojo pusantros paros, ir kelionė su neštu- 
vais atrodė tolima praeitis. Jis net nebepyko ir ant Brauno su Stanliu, 
kadangi šie jo truputį varžėsi ir, regis, bijojo jį trikdyti. O be to, dabar jis 
turėjo bičiulį. Jis gerai sutarė su Ridžesu. Jiedu gana maloniai praleido 
dieną pajūryje laukdami likusių būrio kareivių. Ir kateryje jiedu nesitarę 
pasirinko gretimus gultus. 

Kartais jį apnikdavo abejonės. Mano bičiulis gojus — valstietis, toks 
pat atstumtasis. Tik su tokiu man skirta draugauti! Tačiau šitaip pagal- 
vojęs susigėsdavo, lygiai kaip susigėsdavo, į galvą užklydus negražiai 
minčiai apie savo žmoną. Galiausiai abejones ryžtingai nuvydavo šalin. 
Mano bičiulis beraštis, na ir kas? Ridžesas geras žmogus. Jis tvirto stu- 
buro. Žemės druska, tarė sau Goldstinas. 

Laivas, bangų mėtomas, plaukė per mylią nuo kranto. Dienai kryps- 
tant vakarop vyrai ėmė vaikštinėti vieni pas kitus, dairytis už borto. 
Sala lėtai slinko pro šalį, vis tokia pat neįžvelgiama, vis tokia pat tam- 
siai žalia, apaugusi vandenį siekiančiais brūzgynais. Jie praplaukė pu- 
siasalį, kurį buvo pastebėję plaukdami į žygį, ir kai kas ėmė skaičiuoti, 
kiek laiko užtruks, kol jie pasieks bivaką. Pšekas užlipo į laivagalį pas 
vairininką ir įsitaisė po brezentiniu tentu. Saulė kybojo virš vandens, 
skaisčiai atsispindėdama kiekvienoje bangelėje, o ore dvelkė švelnūs 
augmenijos ir vandenyno kvapai. 

— Vaje, kaip čia gražu, — tarė Pšekas vairininkui. 

Pastarasis kažką suniurzgė. Buvo piktas dėl to, kad žvalgai spjaudo 
ant grindų. 

— Ei, ko tu toks surūgęs, drauguži? — paklausė Pšekas. 

— Taigi kad pats, gudruti, pirma man šokai į akis. 

Pšekas gūžtelėjo pečiais. 

— Žinai, drauguži, galėtum būt atlaidesnis. Mes velniškai prisikanki- 
nom, mūsų nervai visiškai išgverę. 

— Na na, įsivaizduoju, nesaldu jums buvo. 

— Tikrai. — Pšekas nusižiovavo. — O rytoj, žiūrėk, vėl išspirs Žval- 
gybon. 

— Tai kad dabar vyksta tik teritorijos valymas. 

— Teritorijos valymas? Iš kur ištraukei? 

Vairininkas įsmeigė į jį akis. 


— Vaje, pamiršau, kad jūs, vyrai, prabuvot žvalgyboj šešias dienas. 
Po galais, visa šita sušikta kampanija baigėsi su trenksmais. Mes nuko- 
vėm Tojakų. Po savaitės čia neliks nė dešimties japų. 

Ką?.. 

— Taip, taip. Užėmėm jų amunicijos sandėlį. Triuškinam juos be gai- 
lesčio. Vakar savo akim mačiau Tojakaus liniją. Betoninės kulkosvai- 
džių ugniavietės, apšaudymo sektoriai, ko tik ten nėra. 

Pšekas nusikeikė. 

— Sakai, viskas baigta? 

— Beveik. 

— Vadinas, mes plėšėmės perniek? 

Vairininkas šyptelėjo. 

— Aukštoji strategija. 

Po kurio laiko Pšekas nulipo žemyn ir papasakojo naujieną vyrams. 
Toks įvykių posūkis juos, regis, visai patenkino. Jie rūgščiomis minomis 
prunkščiojo, vartėsi guoliuose, spoksojo į pertvarą. Bet netrukus jie susi- 
vokė, kad jeigu kampanija baigėsi, jie mažiausiai keletą mėnesių nebeda- 
lyvaus kovos veiksmuose. Suglumę, sudirgę, jie nebežinojo, ar džiaugtis, 
ar ne. Nuo minties, kad jų žygis buvo niekam nereikalingas, jie, išvargę, 
nusikamavę, vos nepuolė į isteriją, o paskui audringai įsilinksmino. 

— Ei, ką pasakysiu! — spigiai suriko Vaimanas. — Prieš mums išvyks- 
tant girdėjau, kad mūsų diviziją žada siųst Australijon tarnaut karo po- 
licininkais. 

Visi nusikvatojo. 

— Policininkais, kurgi ne. Mus, Vaimanai, paleis namo. 

— Žvalgus paskirs generolo asmens sargybiniais. 

— Makarturas mus siųs į Holandiją statyt jam dar vieno namo. 

— Mes pavaduosim Raudonojo Kryžiaus seseles! — šūktelėjo Pšekas. 

— Divizija bus nuolatinai įdarbinta lauko virtuvėj. 

Visi tauškė kas užėjo ant seilės. Laivą, kuriame iki tol buvo tylu, da- 
bar drebino vyrų kvatojimas. Šiurkštūs, pikti, linksmi vyrų balsai sklido 
toli virš vandens. Kiekvieną kartą, kam nors ką pasakius, pratrūkdavo 
naujas juoko pliūpsnis. Įtraukė į linksmybes net ir Krofią. 

— Ei, seržante, gaila bus skirtis su tavim, aš būsiu virėjas. 

— Ai, eikit jūs žinot kur, pliurpiat kaip bobos, — nutęsdamas žodžius 
tarė Kroftas. 

Jo atsakas nuskambėjo kaip sąmojo viršūnė. Vyrai net raičiojosi, įsi- 
tvėrę gultų statramsčių. 


— Ar man dabar jau ir eit? Kad vanduo gilokas! — sušuko Pšekas. 

Kvatojimo papliūpos bangavo nelyginant ratilai, vienas po kito 
pasklindantys vandenyje į jį mėtant akmenis. Kiekvieną kartą kam nors 
prasižiojus, vyrai griausmingai, isteriškai, vos ne iki ašarų įsikvatodavo 
taip, kad net laivas drebėjo. 

Juokas blėso pamažu, keletą kartų pliūptelėjo tarsi liepsnos liežuviai 
iš po žagarų krūvos ir galiausiai visai užgeso. Vyrai, išsisėmę, patenkin- 
ti jautė, kaip atsileidžia žandų raumenys, rimsta nuo juoko įskaudusios 
krūtinės, šluostėsi ašarų išplautas akis. O tada ir vėl visi apsiniaukė, 
paniuro. 

Pšekas, bandydamas išsklaidyti liūdną nuotaiką, uždainavo, tačiau 
jam pritarė tik keletas. 


Atsigulki dobiluos, 
Dobilų pataluos 
Apkabink, išbučiuok, 
Pamylėk ir vėl myluok. 


Lygiai trečią po pietų, 

Mergužėle, kurgi tu? 

Apkabink, išbučiuok, 

Pamylėk ir vėl myluok. 

Atsigulki dobiluos, dobilų pataluos... 


Balsai skambėjo silpnai, tirpdami ramiai banguojančios mėlynos jūros 
platybėje. Laivo variklių dudenimas beveik nustelbė žodžius. 


O ketvirtą po pietų, 
Mergužėle, kurgi tu? 
Apkabink, išbučiuok, 
Pamylėk ir vėl myluok. 


Kroftas nulipo nuo gulto ir, atsistojęs prie borto, niūriai įsispoksojo į 
vandenį. Jis nežinojo, kada kampanija pergalingai baigėsi, ir klaidingai 
spėjo, kad tai atsitiko tą dieną, kai jiems nepavyko pasiekti viršukalnės. 
Jis nė kiek neabejojo: jei būtume perkopę į priešų užnugarį, būtume 
nulėmę kampanijos baigtį. Iš apmaudo sugriežęs dantimis, nusispjovė 
per bortą. 

Lygiai penktą po pietų, 
Mergužėle, kurgi tų?.. 


Pšekas, Rudis ir Mineta, susimetę laivo priekyje, dainavo mušdami 
įsivaizduojamus būgnus. Per kiekvieną pauzę Pšekas, išpūtęs žandus, 
pamėgdžiodamas trimitą su surdina, užtraukdavo: „Vau vau“. Pamažu 
ėmė pritarti ir kiti. 

— O kur Vilsonas? — sušuko kažkuris, ir visi minutę nutilo. 

Kad jis mirė, visi buvo girdėję, bet tai neužsifiksavo jų atmintyje. O 
dabar suvokė: jis miręs. Nuoga tiesa juos pribloškė, išsklaidė įprastas 
iliuzijas apie karą ir mirtį, ir daina nutrūko pusiau žodžio. 

— Pasiilgsiu aš to šmikio, — tarė Pšekas. 

— Nagi, dainuojam toliau, — sumurmėjo Rudis. Kariuomenėj čia žmo- 
gus buvo, čia nebėr, ir po kurio laiko net ir vardą pamiršti. 

— Atsigulki dobiluos... 

Jie apiplaukė nedidelį kyšulį ir tolumoje išvydo Anakos kalną. Jis 
atrodė milžiniškas. 

— Oho! Nejaugi mes tikrai buvom ten užlipę? — nusistebėjo Vaimanas. 

Kai kurie, užsikorę ant borto, vieni kitiems rodė kalno šlaitus, gin- 
čijosi, ar buvo įkopę į tą ar kitą gūbrį. Stebėdamiesi kalno didumu jie 
didžiavosi savimi. 

— Aukštas, velnias. 

— Aukštas, bet mes jį beveik įveikėm. 

Pasididžiavimas nustelbė kitus jausmus. Jie jau galvojo, kaip pasa- 
kos apie žygį bičiuliams iš kitų būrių. 

— Na ir kas, kad mums nepavyko pasireikšt. Vis tiek turėsim apie ką 
papasakot. 

— Aha. 

Mintis, kad dėl visko kaltas likimas, pabaigoje iškrėtęs pokštą, taip 
pat ramino, guodė. 

Vėl užtraukė dainą. 


Lygiai šeštą po pietų, 
Mergužėle, kurgi tu? 
Apkabink, išbučiuok, 
Pamylėk ir vėl myluok. 

Kroftas nenuleido akių nuo kalno. Šventasis dramblys, dunksantis virš 
džiunglių ir kuklių kalvų. 

Toks švarus, toks tolimas. Pavakarės saulėje švytintis aksomine ža- 
luma, uolų mėliu, rudžemio bronza, kalnas, regis, neturėjo nieko ben- 
dro su dvokiomis pakrančių džiunglėmis. 

Kroftą vėl degino pirmykštė aistra. Gerklę gniaužė žodžiais nenu- 
sakomi impulsai, ir jį vėl užvaldė ta pati nepaaiškinama trauka, kurią 
visada sužadindavo kalno vaizdas. Įkopti! 

Įkopti nepavyko, ir dėl to jam buvo nepaprastai skaudu. Vėl sukilo 
ankstesnis apmaudas. Kitos progos nebebus. Ir vis vien jis svarstė, ar 
būtų pajėgęs kalną perkopti. Prisiminė, su kokiu nerimu ir baime ropš- 
tėsi uolų laiptais. Jei būčiau ėjęs vienas, negaišinamas išvargusių vyrų, 
gal... Bet staiga suvokė: be jų draugijos nebūčiau nė tiek pasiekęs. Tos 
tuščios kalvos įbaugintų bet kokį drąsuolį. 


Nieko, dar po valandos 
Mergužėlė mano duos... 


Po kelių valandų jie grįš į bivaką, patamsy statysis palapinaites, gal iš 
virtuvės gaus po puodelį karštos kavos. O rytoj iš naujo prasidės at- 
grasi, nesibaigianti nuobodžių dienų rutina. Žvalgybos žygis jau atrodė 
nerealus tarsi miražas, tačiau toks pat nerealus atrodė ir jų laukiantis 
bivakas. Plaukiant laivu visi kariuomenės reikalai atrodė nerealūs. Kad 
neslėgtų tyla, vyrai dainavo. 


„dobilų pataluos 
Pamylės ir vėl myluos. 


Kroftas tebežiūrėjo į kalną. Prarasta proga, prarasta viliojanti galimybė 
sužinoti kai ką svarbaus apie save. 

Apie save, ir ne tik. Apie gyvenimą. 

Apie viską. 


634 


Nebylus choras: 


Apie tai, ką veiksim 
grįžę namo 


(Mintys, paprastai slepiamos, kartais pasakomos priklausomai nuo 
aplinkybių.) 


RUDIS. Manysiuos tuo pačiu kaip ir seniau. O ką daugiau daryt? 

BRAUNAS. Kai tik nuplauksim į Friską, pasiimsiu savo uždarbį ir 
iškelsiu tokias išgertuves, kokių tas miestas nėr matęs, o tada susime- 
siu su kokia bobše ir pusę mėnesio tik dulkinsiuos ir laksiu ir daugiau 
nieko, o paskui neskubėdamas patrauksiu namo, į Kanzasą, pakeliui 
įsigeidęs šen bei ten apsistosiu ir iki valiai pasiausiu, o paskui aplan- 
kysiu žmoną, nepranešęs, kad atvažiuoju, tegu bus jai staigmena kaip 
perkūnas iš giedro dangaus, dievaži, pasiimsiu su savim liudininkų ir 
išmesiu ją iš namų, tegu Žmonės mato, kaip reikia tvarkytis su paleis- 
tuve. Stirksai žmogus čia metų metus, bet kada galėdamas gaut kulką į 
kaktą, tik lauki, kenti ir apie save sužinai tokių dalykėlių, kurių, dievaži, 
geriau nežinot. 

GALAGERIS. Aš Žinau viena: atsiskaitysiu, velniai rautų, oi at- 
siskaitysiu. Kažkam klius, civilius, žiurkes, reikės Žiauriai pamokyt. 

GOLDSTINAS. O, įsivaizduoju, kaip aš parsirandu namo. Grįžtu 
anksti rytą, Didžiojoj centrinėj stoty sėdu į taksi ir važiuoju į Flatbušą, į 
mūsų daugiabutį, tada užlipu laiptais, paspaudžiu durų skambutį, Natali 
spėlios, kas čia galėtų būti, tada prieis ir atidarys duris... Toliau nežinau. 
Turėsim marias laiko. 

MARTINESAS. Į San Antoniją, gal namiškius aplankysiu. Pasidai- 
rysiu po miestą, San Antonijuje gražios meksikietės, aš su krūva pini- 
gų, Su ordinais, reikės nueit bažnyčion, labai jau daug japų nukoviau. 
Nežinau, gal grįšiu į kariuomenę. Kariuomenėj nekas, bet gerai moka. 

MINETA. O aš, pamatęs bet kokį suskį su karininko uniforma, priei- 
siu ir sakysiu: ,,Liurbi neraliuotas!“ — kiekvienam, sutiktam Brodvėjuje. 
Atskleisiu visą tiesą apie suknistą kariuomenę. 

KROFTAS. Galvot apie tai — tuščias reikalas. Karas dar nesibaigė. 

Teritorijos valymas vyko nepaprastai sėkmingai. Praėjus savaitei po 
Tojakaus linijos pralaužimo, japonų įgulos Anopopėjuje likučiai tapo 
išskaidyti į šimtą, o vėliau į tūkstantį pavienių grupelių. Jų sąveika buvo 
visiškai nutraukta; iš pradžių vieni nuo kitų buvo atkirsti batalionai, 
paskui kuopos, ir galiausiai džiunglėse besislapstė, gelbėdamiesi nuo 
jas užplūdusių amerikiečių patrulių, paskiri būriai, skyriai bei jų atplai- 
šos iš penkių, trijų ar dviejų kareivių. Į pabaigą gyvosios jėgos nuos- 
tolių skaičiai buvo tiesiog neįtikimi. Penktąją dieną nukauti du šimtai 
septyniasdešimt aštuoni japonai ir du amerikiečiai; aštuntąją, rezulta- 
tyviausią operacijos dieną nukauti aštuoni šimtai dvidešimt vienas ir 
paimti į nelaisvę devyni japonai, o amerikiečių žuvo viso labo trys. Mo- 
notoniškai reguliariai buvo perduodami komunikatai, glausti, santūrūs, 
ganėtinai teisingi. 

„Generolas Makarturas šiandien oficialiai paskelbė, kad kova dėl 
Anopopėjaus baigta. Vyksta teritorijos valymas.“ 

„Pranešama, kad amerikiečių daliniai, vadovaujami generolo majo- 
ro Edvardo Kamingso, šiandien užėmė penkis priešo atramos punktus 
bei dideles maisto ir amunicijos sankaupas. Vyksta tolesnis teritorijos 
valymas.“ 

Ant Kamingso stalo vienas po kito gulė stulbinantys pranešimai. 
Apklausiant saujelę belaisvių paaiškėjo, kad daugiau kaip mėnesį japo- 
nai gaudavo po pusę davinio, o į pabaigą beveik nebeturėjo ko valgyti. 
Prieš penkias savaites artilerija sunaikino vieną japonų išteklių sandėlį, 
bet niekas to nežinojo. Baigė išsekti japonų medikamentų atsargos, pa- 
skiri Tojakaus linijos ruožai pusantro ar du mėnesius buvo visai apleis- 
ti. Galiausiai paaiškėjo, kad savaitę prieš paskutinį amerikiečių šturmą 
japonai jau beveik nebeturėjo šaudmenų. 

Kamingsas peržiūrėjo senus patrulių raportus, dar kartą perskaitė vi- 
sus pranešimus apie priešo veiksmus pastarąjį mėnesį. Dar kartą išstu- 
dijavo net skurdžius žvalgybos duomenis. Niekur nebuvo nė užuominos 

apie tikrąją japonų būklę. Iš visų dokumentų jis buvo padaręs vienintelę 
galimą išvadą — kad japonai dar stiprūs. Klaida kėlė nerimą, baugino; 
ši kampanija kaip jokia kita jam davė griežtą pamoką. Iki šiol jis, nors 
ir ne visą iš patrulių gaunamą informaciją priimdavo už gryną pinigą, 
vis dėlto į ją atsižvelgdavo. Anopopėjuje gautos informacijos būta be- 
vertės. 

Jis dar nebuvo atsigavęs nuo sukrėtimo, kurį jam padarė majoro Da- 
lesono pasiekta pergalė. Tykų rytą išvyksti iš fronto, o kitą dieną grįžęs 
sužinai, kad kampanija iš esmės baigta! Buvo apstulbintas nelyginant 
žmogus, grįžęs namo ir radęs namą sudegusį. Kas be ko, teritorijos 
valymą jis organizavo nepriekaištingai. Japonams, puolimo priblokš- 
tiems, nepaliko jokių galimybių persigrupuoti, bet tai buvo menkas lai- 
mėjimas, padegėlio išgelbėti nuo ugnies smulkūs baldeliai. Jis slapčia 
niršo, kad kampanijos proveržį paskatino nemokšiški Dalesono veiks- 
mai; japonai krachą patyrė dėl jo, Kamingso, pastangų, ir jam turėjo 
atitekti malonumas padegti parako statinę. Užvis pikčiausia, kad priva- 
lės Dalesoną pasveikinti, gal net paaukštinti. Jį ignoruoti būtų pernelyg 
akis badanti neteisybė. 

Apmaudu buvo ir dėl kitko. Kaip būtų viskas klojęsi, jei nebūčiau iš- 
vykęs, pats vadovavęs lemtingąją dieną? Ar tikrai tai būtų turėję reikš- 
mės? Japonai buvo tokie nusilpę, kad jų gynybai sutriuškinti būtų už- 
tekę bet kokių, kad ir labai elementarių suderintų taktinių veiksmų. Jis 
negalėjo atsikratyti minties, kad šią kampaniją laimėti galėjo bet kas, 
pakako kantriai varginti priešą. 

Akimirką buvo beprisipažįstąs, kad prie šios, o tiesą sakant, ir prie 
bet kurios kitos pergalės jis labai nedaug kuo, o gal ir išvis niekuo nėra 
prisidėjęs — ją nulėmė paprasčiausia sėkmė bei neperprantama daugy- 
bės atsitiktinai susiklosčiusių neapibrėžtų veiksnių visuma. Jis šią mintį 
prisileido, buvo besuformuluojąs, tada nuginė šalin. Bet nuotaika pali- 
ko slogi. 

Jei būčiau susivokęs išsiųsti būrį į žvalgybą ankstėliau, skyręs dau- 
giau laiko užduočiai kaip reikiant parengti. Žvalgų žygis nieko nedavė, 
o ir Hirnas žuvo. 

Na, kad tai mane sukrėtė, nepasakyčiau. Vis dėlto vienu metu Hir- 
nas buvo vienintelis žmogus visoje divizijoje, gebantis suprasti mano 
ambicingus planus, gebantis suprasti net mane patį. Tačiau Hirno 
būta silpnoko. Pasižiūrėjo, išsigando ir nurėpliojo, drabstydamasis 
purvais. 

Jis žinojo, dėl ko jį nubaudė, žinojo, kad neatsitiktinai Hirną pasiun- 
tė į žvalgybą. Ir jo galas nebuvo nenumatytas. Kamingsas iš pradžių tuo 
truputį net mėgavosi. 

Tiesa... išgirdus apie Hirno žūtį, jam akimirką suskaudo lyg gavus 
smūgį į paširdžius. Jis mažne susisielojo, bet paskui širdgėlą užgožė ki- 
toks, sudėtingesnis jausmas. Daugelį dienų, pagalvojęs apie leitenantą, 
Kamingsas jautė ir gailestį, ir pasitenkinimą. 

Galų gale, visada svarbiausia susumuoti pelną ir nuostolius. Kampa- 
nija užtruko savaite ilgiau negu numatyta, ir už tai manęs nepaglostys. 
Bet vos prieš savaitę ar dvi būčiau sutikęs ją pratęsti dar vieną mėnesį. 
Be to, armijos štabo požiūriu, kampanija laimėta užėmus Botojaus įlan- 
ką. Šis faktas neabejotinai mano naudai. Apskritai Anopopėjaus kampa- 
nija man nei labai pakenkė, nei davė naudos. Kai ateis eilė Filipinams, 
turėsiu savo dispozicijoje visą diviziją, o drauge galimybę pasiekti 
įspūdingesnių rezultatų. Bet prieš tai reikės karius išjudinti, rengti in- 
tensyvias pratybas, sustiprinti discipliną. Jį vėl užplūdo tas pats pyktis, 
kuris buvo apėmęs per paskutinį Anopopėjaus kampanijos mėnesį. Ka- 
riai priešinasi, priešinasi pokyčiams, savo pasyvumu varydami iš proto. 
Spausk nespaudęs, jie paklūsta nenorom, o nustojus spausti vėl daro 
savo. Juos galima priversti gražiuoju ar apgaule, bet dabar kartais kyla 
rimtų abejonių, ar juos įmanoma pakeisti, pakeisti jų charakterį. Gali- 
mas daiktas, tas pats pasikartotų ir Filipinuose. Kai armijos štabe tiek 
mano priešų, iki Filipinų gauti dar vieną žvaigždutę mažai galimybių, o 
tuo pačiu jokių galimybių vadovauti armijai. 

Laikas bėga, ir galimybių iškilti vis mažiau. Po karo prie istorijos 
vairo stos politikieriai, tie patys nenuovokos, veikiantys kas sau, pagal 
užgaidas. Aš, senstantis, būsiu paliktas nuošaly. Kilus karui su Rusi- 
ja būsiu per menka figūra, per toli nuo valdžios, kad padaryčiau svai- 
ginančią karjerą. Bene protingiausia būtų po karo bandyti prasimušt į 
Valstybės departamentą. Svainis tikrai padėtų. 

Nedaugelis amerikiečių suvoks naujos epochos prieštaringumus. Į 
valdžią geriausia taikytis apsimetus konservatyviu liberalu. Reakcio- 
nieriai ir izoliacionistai, keliantys pelnytą visuomenės pasipiktinimą, 
prakiš. Kamingsas gūžtelėjo pečiais. Jei pasitaikytų dar viena palanki 
proga, daug sumaniau pasinaudočiau. Kaip apmaudu! Tiek daug žinoti 
ir būti supančiotam. 

Kad nuramintų įtemptus nervus, jis vadovavo teritorijos valymui ne- 
paliaujamai įsigilindamas į menkiausias smulkmenas. 

Šeštoji diena: 347 japonai — 1 amerikietis 
Devintoji diena: 502 japonai — 4 amerikiečiai 


Patruliai skverbėsi takais kitapus japonų pozicijų. Gausybė jų naršė 
visą takų labirintą, brovėsi per džiungles, ieškodami gyvųjų, iššliaužu- 
sių žvėrių takais. Patruliavimas vyko nuo ankstaus ryto iki sutemos ir 
visada su ta pačia užduotimi. 

O ji buvo lengva, vieni juokai. Mėnesių mėnesius stovėjus sargybo- 
je, patruliavus takuose, kur bet kada galėjai užsirauti ant pasalos, terito- 
rijos valymas buvo palyginti malonus, beveik smagus užsiėmimas. Žu- 
dymas kareiviams tapo kasdienybe, jaudino kur kas mažiau nei guolyje 
aptiktos skruzdėlės. 

Tvarkėsi daugiausia standartiškai. Japonai paskutinėmis kampanijos 
savaitėmis buvo prirengę daug nedidelių medicinos punktų ir traukda- 
miesi daugelį sužeistųjų išžudė. Aptikę tokį punktą, amerikiečiai pri- 
baigdavo užsilikusius sužeistuosius suknežindami galvas šautuvų buo- 
žėmis arba iššaudami įrėmę vamzdį. 

Tačiau kai kuriais atvejais nukrypdavo nuo šablono. Vienas patrulis, 
išėjęs auštant, aptiko skersai taką gulinčius keturis japonų kareivius, 
apsiklojusius palapinsiaustėmis. Grupės vadas sustojo, pagriebė saują 
akmenukų ir švystelėjo į orą. Akmenukai nukrito ant pirmojo miegančio 
kareivio barškėdami nelyginant kruša. Šis atsibudo ne iškart, pasiraivė 
po palapinsiauste, nusižiovavo, suniurzgė, atsikrenkštė ir vėl, mieguis- 
tai murmėdamas, pasirąžė. Paskui iškišo galvą iš po palapinsiaustės. 
Vadas palaukė, kol japas jį pamatys, o tada, kai tas buvo besurinkąs, 
amerikietis į jį suvarė papliūpą automato kulkų. Paskui paleido seriją 
išilgai tako, dailiu peltakiu išdygsniuodamas palapinsiaustes. Vienas 
japas, dar gyvas, tarsi gaištantis gyvulys beprasmiškai, mėšlungiškai 
timpčiojo iš po palapinsiaustės iškištą koją. Kitas kareivis priėjo, šautu- 
vo vamzdžiu pamaigė po palapinsiauste gulintį kūną, surado sužeistojo 
galvą ir paspaudė leistuką. 

Būdavo ir kitokių variantų. 

Retkarčiais japonus imdavo į nelaisvę, bet jeigu būdavo vėlu ir pa- 
trulis skubėdavo grįžti, kol nesutemę, geriau būdavo jais atsikratyti, kad 
netrukdytų. Vienas skyrius pavakary vedėsi tris belaisvius ir dėl jų bai- 
siai užgaišo. Vienas belaisvis buvo toks ligotas, kad vos paėjo, o kitas, 
niūrus drimba, taikėsi pabėgti. Trečiajam buvo baisingai sutinusios sė- 
klidės, kurias taip skaudėjo, kad paslėpsnyje buvo prasipjovęs kelnes, 

kaip Žmogus, prisitrynęs kojos nykštį, nupjauna seno bato nosį. Buvo 
graudu žiūrėti, kaip jis kėblina vaitodamas, susiėmęs už sėklidžių. 

Galų gale būrio vadas pasižiūrėjo į laikrodį ir atsiduso. 

— Teks jais atsikratyt, — tarė. 

Niūrusis japas, matyt, suprato, ką jis ketina daryti, nes žengė nuo 
tako ir nusisukęs sustojo. Kulka pataikė jam į paausį. 

Kitas kareivis iš užpakalio priėjo prie belaisvio su ištinusiomis sė- 
klidėmis ir niūktelėjo taip, kad tas kaip ilgas išsitiesė ant žemės. Prieš 
nušaunamas spėjo iš skausmo sužviegti. 

Trečiasis buvo beveik be sąmonės ir nesuvokė, kas dedasi. 


Po dviejų savaičių majoras Dalesonas sėdėjo naujai įrengtame opera- 
tyvinio skyriaus barake, paskendęs maloniuose apmąstymuose apie 
praeitį, dabartį ir ateitį. Kampanijai pasibaigus divizijos štabas buvo 
atitrauktas ir įkurdintas jaukioje, vėsioje pamiškėje netoli nuo jūros. 
Naktį, pučiant gaiviam vėjukui, Dalesonas puikiai išsimiegodavo. 

Rytoj prasidės kovinės parengties programa. Iš visų kariškų daly- 
kų ji majorui buvo labiausiai prie širdies. Viskas paruošta. Kareiviai 
apsigyveno daugiavietėse palapinėse, bivakų takai nužvyruoti, ir visos 
kuopos ties kiekvieno kareivio guoliu įtaisė lentynas ekipuote: tvarkin- 
gai susidėti. Baigta rengti pratybų aikštė, kuo majoras itin didžiavosi, 
kadangi pats asmeniškai vadovavo šiam darbui. Iškirsti tris šimtus kva- 
dratinių jardų brūzgynų ir išlyginti žemę vos per dešimt dienų — nemen- 
kas pasiekimas. 

Rytoj pirmasis paradas ir apžiūra, 0 jos majoras nekantriai laukė. 
Jam it vaikui būdavo smagu stebėti marširuojančius kareivius švario- 
mis uniformomis, atsitiktinai pasirinkti kurią nors rikiuotės eilę ir pati- 
krinti kareivių šautuvus. Buvo užsibrėžęs iki išvykimo į Filipinus divi- 
Ziją išmuštruoti taip, kad vėl pavyzdingai marširuotų. 

Jo darbotvarkė buvo gana įtempta. Planavo labai daug nuveikti, o 
sudaryti pratybų tvarkaraštį sekėsi sunkiai. Visus norimus kursus su- 
rengti, nesant reikiamų priemonių, vargu ar pavyks. Bus, aišku, taiklaus 
šaudymo pratybos, užsiėmimai, skirti kulkosvaidžio priežiūrai ir valdy- 
mui, jo dalių pavadinimams. Viena pamoka galėtų būti skirta įvairiems 
ginklams, kita — naudojimuisi kompasu ir žemėlapiu, dar kita — karinei 
disciplinai. Ir, aišku, nuolatinės apžiūros ir marširuotės. Bet reikėtų mo- 
kyti ir daugelio kitų dalykų. Šiaip ar taip, tvarkaraščio spragas visada 
galima užpildyti pėsčiųjų žygiais. 


643 


Patiko jam šios pratybos; kas tiesa, tai tiesa. Net ir tvarkaraštį kiek- 
vienai kuopai sudaryti buvo keblu, bet smagu. Maždaug kaip spręsti 
kryžiažodį. Majoras užsidegė cigarą ir įsižiūrėjo į operatyvinio skyriaus 
barako cinkuotos skardos sieną. įsivaizduodamas šimto jardų brūzgy- 
nų ruožą, už kurio į krantą švelniai plakėsi vandenyno bangos. Jis su 
pasimėgavimu giliai įtraukė aitraus, žuvimi kvepiančio oro. Niekas ne- 
paneigs, stengiuosi kaip įmanydamas. Dalesonas net apsalo iš pasiten- 
kinimo. 

Ir čia jam į galvą šovė mintis. Pratybas su žemėlapiu būtų galima 
pagyvinti didele spalvota Betės Greibl su maudymosi kostiumu nuo- 
trauka, padengta koordinačių tinkleliu. Instruktorius rodytų įvairias jos 
kūno dalis ir lieptų pasakyti koordinates. 

Po šimts, tai bent idėja! Majoras džiugiai sukrizeno. Kareivukai at- 
kustų ir susidomėtų dalyku. 

Bet iš kur išpešt tą didelę nuotrauką? Majoras cigaro galu pelenuo- 
se suraitė spiralę. Galima prašyt intendanto, bet kur tau, pateikęs tokią 
paraišką tik apsijuoksi. Gal paprašyt kapeliono Deiviso, jis savas žmo- 
gus — bet ne, geriau nereikia. 

Dalesonas pasikrapštė pakaušį. Gal parašius laišką armijos štabui, 
specialių paslaugų skyriui. Greibl jie, ko gero, neturės, tačiau tiktų bet 
kokios gražuolės nuotrauka. 

Būtent. Parašysiu laišką armijos štabui. O tuo tarpu galima išsiųsti 
laišką Karo ministerijai, Mokymo priemonių skyriui. Jie palaiko tokias 
pažangias naujoves. Majoras įsivaizdavo, kaip po kurio laiko jo suma- 
nymu naudosis kiekvienas armijos padalinys. Iš jaudulio sugniaužė 
kumščius. 

Jėga! 


Pabaiga 


Normanas Maileris (1923-2007) — vienas įtakingiausių 
XX a. antrosios pusės rašytojų, viešasis intelektualas, dau- 
giau kaip 30 knygų autorius. Gimė 1923 m. Naujajame 
Džersyje, užaugo Brukline, Niujorke. „Nuogieji ir miru- 
sieji“, 1948 m. pasirodęs pirmasis romanas, iki šiol tebe- 
skaitomas ir vis perleidžiamas. Jį autorius parašė greitai 
ir aistringai, po 25 puslapius per savaitę. Knyga sulaukė 
didžiulio susidomėjimo, nes į ką tik pasibaigusį karą leido 
pažvelgti eilinio kario akimis. 


1968 m. pasirodžiusi negrožinė knyga „Nakties kariuome- 
nės“ laimėjo Pulitzerio premiją ir gavo Nacionalinį knygos 
apdovanojimą. Antrą kartą Pulitzerį rašytojas laimėjo už 
romaną „Budelio giesmė“ — ir tapo vieninteliu autoriumi, 
iki šiol laimėjusiu šią premiją ir už grožinį, ir už negro- 
žinį kūrinį. Romanas „Pilis miške“, vienuolikta jo knyga, 
tapo „„New York Times“ bestseleriu. 2005 m. N. Maileris iš 
Nacionalinio knygų fondo gavo premiją už viso gyvenimo 
nuopelnus. Mirė 2007 m. Niujorke. 


Jie nuogi, nes nėra kur pasislėpti nuo 
priešo akies. Jie mirę, nes ant kulnų 
nuolat lipa mirtis. Ir miršta jie drauge 


su savo idealais, viltimis ir baimėmis. 


Sala Ramiajame vandenyne. Amerikiečių 
pėstininkų divizija turi išstumti japonų 
pajėgas. Tvyrant artėjančių mūšių 
įtampai džiunglių sekinami kareiviai 
stengiasi neprarasti žmogiškumo. Tačiau 
karas — tik nuožmi mašina. Kariams lemta 
kovoti ne vien su priešu. Jiems tai ir 
asmeninė, ir ideologinė kova. Brolybės 
jausmą keičia vienišumas. Heroizmo 

čia nėra. Vienintelis noras — grįžti namo 
gyviems - skaudžiai panašus į gyvulišką 
išlikimo instinktą. 


Na 
>> 


Iš patirties Antrajame pasauliniame 


kare gimusi knyga „N uogieji ir mirusieji 
laikoma geriausiu amerikiečių romanu 
apie karą. Ji įtraukta į 1998 m. „Modern 
Library“ paskelbtą svarbiausių XX a. 
romanų anglų kalba šimtuką. 

Grįžęs iš karo Normanas Maileris ėmėsi 
rašyti iT, būdamas vos 25-erių, tapo 
populiariu rašytoju. Stengdamasis 
nugalėti aukščio baimę, gyveno 
viršutiniame dangoraižio aukšte. Jis 
buvo vienas pirmųjų intelektualų, nuolat 
pasirodydavusių televizijoje, siekė tapti 

